
	एतदधिकरणीयपरमसाध्यहेतुकथनम्
	विभक्तिविशेषनिर्देशात् ब्रह्मपदवाच्यः परमात्मा

	संशयस्वरूपम्
	सयुक्तिकः पूर्वपक्षः
	सिद्धान्तस्वरूपम्
	वैश्वानरस्य परमात्मत्वे ज्ञापकान्तरम्
	द्युप्रभृतीनां वैश्वानरावयत्वरूपणम्
	उत्तरसूत्रावतरणम्
	वैश्वानरशब्दस्य परमात्मपरत्वाभावशङ्कनम्
	अग्न्याख्यदेवतायाः, तृतीयभूतस्य तेजसश्च वैश्वानरशब्दावाच्यत्वम्
	अग्न्याख्यदेवतायाः तृतीयभूतस्य तेजसश्च वैश्वानरशब्दावाच्यत्वम्
	अग्निशब्दादेः अव्यवधानेन भगवद्वाचकता
	सङ्गतिप्रदर्शनम्
	शब्दानां परमात्मनि अव्यवहितवृत्तेरुपपादनम्
	उत्तरसूत्रोपयोगिनी शङ्का
	परमात्मनः प्रादेशमात्रतावर्णनफलम्
	ब्रह्मणः पुरुषविधत्ववर्णनफलम्
	उरःप्रभृतीनां वेद्यादिरूपताकल्पनप्रजोयनम्
	परमात्मनः द्युप्रभृतिशरीरकत्वोपपत्तिः




	+३ स्पष्ट-जीवादि-लिङ्गकः	१८ द्युभ्वाद्यधिकरणम्	पादार्थः – ब्रह्मैव सर्वजगत्कारणम्
	अक्षरपरब्रह्मविद्या मुण्ड.उ. 1.2
	विषयवाक्यम्
	अधिकरणाङ्गभूतः संशयः
	सयुक्तिकः पूर्वपक्षः
	सयुक्तिकः सिद्धान्तः
	स्वाधीनः परमात्मनोऽवतारः
	मुक्तप्राप्यत्वं परमात्मत्वे लिङ्गम्
	प्रकरणे जीवासाधारणशबदाभावोऽपि ज्ञापकः
	श्रुतौ जीवभेदज्ञापकः शब्दः, परमात्मत्वे लिङ्गम्


	१९ भूमाधिकरणम्	भूमविद्या – छा.उ. 7-1
	विषयवाक्यनिर्देशः
	अत्र भूमशब्दार्थनिर्वचनम्
	अधिकरणाङ्गभूतः संशयः
	सयुक्तिकः पूर्वः पक्षः
	तुशब्दस्य प्रकरणविच्छेदकत्वशङ्कापरिहारः
	सिद्धान्तारम्भः
	सूत्रार्थविवृतिः
	एषः इत्यस्य पूर्वप्रत्यभिज्ञापकतानिरासः
	दृष्टान्तापेक्षया वैलक्षण्योपपादनम्
	तुशब्दस्वारस्यफलितार्थः
	अधिकरणद्वयार्थनिगमनम्
	आत्मप्राणौ मिथो भिन्नौ
	पूर्वपक्षार्थानुवादतन्निराकरणे
	प्रश्नविशेषाभावाशयः
	आचार्याभिप्रायः
	उत्तरोपदेशस्य, विशिष्टातिवादित्वसिद्ध्यर्थता
	भूमेतरादर्शनादौ हेतुः
	एकस्यैव जगतः सुख-दुःखोभयरूपत्वानुपपत्ति-तत्परिहारौ
	यत्र नान्यदिति श्रुत्यर्थनिरूपणम्
	उक्तार्थनिगमनम्
	पूर्वसूत्रोक्तार्थे उपपत्तिबोधकसूत्रव्याख्या
	पूर्वपक्षयुक्तेः परिहारः
	उक्तार्थस्य श्रुत्या कण्ठोक्तत्वोपपादनम्


	२० अक्षराधिकरम्	गार्ग्यक्षरविद्या बृ.उ. 5-8
	विषयवाक्यप्रदर्शनम्
	संशयप्रकारः
	सिद्धान्तिनः पार्श्वस्थस्य वा चोद्यम्, तत्परिहारश्च
	सिद्धान्तारम्भः
	सूत्राशयः
	आशङ्कापूर्वकम् उक्तार्थे गमकप्रदर्शनम्
	आशङ्कितार्थस्य अनुवादपूर्वकं निरासः
	उत्तरसूत्रावतारिका शङ्का
	प्रशासितुरक्षरस्य प्रकृतिपुरुषाधिकता
	सूत्रस्थ च शब्दस्य आशयः


	२१ ईक्षतिकर्माधिकरणम्	त्रिमात्रप्रणवपुरुषविद्या – प्रश्न.उ. 5-5
	विषयवाक्यप्रदर्शनम्
	ध्यै धातोः ईक्षण धातोश्च अत्र समानकर्मकता
	संशयाकारप्रदर्शनम्
	सयुक्तिकः पूर्वपक्षः
	सिद्धान्तारम्भः
	चतुर्मुखपरत्वे युक्तिः, तन्निरासश्च
	परमात्मस्थानपरत्वे अभ्युच्चायकयुक्तिः


	२२ दहराधिकरणम्	दहरविद्या – छा.उ. 8-1
	विषयवाक्यप्रदर्शनम्
	संशयाकारप्रदर्शनम्
	पूर्वपक्षः
	सिद्धान्तारम्भः
	सिद्धान्तार्थोपपादनम्
	आकाशयोरुपमानोपमेयभावः
	औपम्यानुपपत्तिशङ्का – परिहारौ
	दहरशब्दस्य परमात्मपरस्य आशङ्का-परिहारौ
	अन्वेष्टव्यमुभयम्
	गुणिनो गुणजातस्य चान्वेष्टव्यत्वे गमकचिन्ता
	उक्तार्थे गमकप्रदर्शनम्
	उभयस्यान्वेष्टव्यता निगमनम्
	सूत्रार्थविवरणम्
	गतिशब्दयोः परमात्मसाधकत्वोपपादनम्
	अवशिष्टसूत्रखण्डार्थः
	श्रुतेः प्रकारान्तरेण नयनम्
	द्वितीयनयनरीत्याऽपि तदर्थस्य ब्रह्मत्वगमकता
	सूत्रार्थोपपादनम्
	सूत्रार्थविवरणम्
	सूत्रसङ्गतिः
	सूत्रगताक्षेपभागनिषेधः
	समाधानार्थविवृतिः
	सूत्रगतचेदन्तार्थविवरणम्
	दहराकाशस्य परिशुद्धजीवस्वरूपत्वरूपत्वाक्षेपोपसंहारः
	आक्षेपपरिहारार्थभागार्थविवृतिः
	उत्तरसूत्रावतारिणी शङ्का
	दहरवाक्यप्रजापतिवाक्ययोः जीवपरामर्शोपयोगः
	सूत्रार्थविवृतिः
	सूत्रार्थोपपादनम्
	अनुकरणस्य स्मृतिसिद्धत्वोपपादनम्
	परोक्ताधिकरणान्तरत्वानौचित्यम्


	२३ प्रमिताधिकरणम्	अङ्गुष्टप्रमितविद्या – नाचिकेतविद्या वा कठ.उ. 4-12)
	विषयवाक्यप्रदर्शनम्
	संशयाकारः
	सयुक्तिकः पूर्वः पक्षः
	सिद्धान्तारम्भः
	उत्तरसूत्रार्थशङ्का
	परमात्मनः अङ्गुष्टप्रमिततानिदानम्


	२४ देवताधिकरणम्	विद्यासामान्यसम्बन्धि
	विषयसंशययोः प्रदर्शनम्
	पूर्वपक्षः सयुक्तिकः
	देवादीनां विग्रहसम्बन्धस्य प्रमाणतोऽसिद्धिः
	सिद्धान्तारम्भः
	दिवादीनां विग्रहादिमत्तायाः प्रामाणिकता
	विग्रहादिमत्त्वे उपष्टम्भकम्
	आख्यायिकादीनाम् अन्यपरत्वशङ्का, तत्परिहारश्च
	कर्मविध्यादीनां देवतैश्वर्यपरत्वस्यावर्जनीयता
	मीमांसकोक्तस्य अपूर्वस्य अकिञ्चित्करता
	चेदन्तार्थस्य विरोधाक्षेपस्य उपपादनम्
	प्राप्तस्य विरोधस्य परिहारः
	प्रकारान्तरेण विरोधप्रदर्शनम्
	विरोधपरिहारः
	जगत्सृष्टिकार्ये वेदोपयोगप्रकारः
	एतादृशार्थावगतिनिदानम्
	वेदनित्यत्वोपपादनम्
	ऋषीणां मन्त्रकृत्त्वोपपादनम्
	प्राकृतप्रलयान्तरसृष्ट्यनुपपत्त्या आक्षेपः
	उक्तानुपपत्तिपरिहारः
	वेदापौरुषेयत्वनित्यत्वयोः स्वरूपम्
	उक्तार्थप्रतिष्ठापिकाः श्रुतिस्मृतयः
	देवानां ब्रह्मविद्याधिकारनिगमनम्


	२५ मध्वधिकरणम्	मधुविद्या (छा.उ. 3-1), ज्योतिषां ज्योतिर्विद्या च
	पूर्वोत्तरार्थयोः साङ्गत्यं, प्रकृतो विषयश्च
	संशयाकारः
	जैमिनेर्मतम्
	पूर्वः पक्षः
	उक्तस्यैव पक्षस्य उपष्टम्भकयुक्त्यन्तरम्
	सिद्धान्तः, बादरायणमतम्
	उक्तार्थोपपादनम्
	मधुविद्यायाः ब्रह्मविद्यात्वम्


	२६आ प्रमिताधिकरणशेष	पूर्वेणाधिकरणेन प्रसक्तिः
	सूत्रार्थविवृतिः
	विषयवाक्यस्य योजनायाः अनुशासनात्सिद्धिः
	सूत्रार्थविवृतिः, परस्य ब्रह्मणः ज्योतिष्ट्वं च


	२६ अपशूद्राधिकरणम्	संशयः
	पूर्वपक्षः	शूद्रेषु कर्मानधिकारः - विद्याधिकारयोः उपपत्तिः
	अश्रुत-वेद-वेदान्तस्यापि शूद्रस्य उपासनोपपत्तिः


	असामर्थ्यम्	वेदाध्ययनाभावः
	इतिहास-पुराणयोः न


	विदुरादिषु जन्मान्तर-फलम्
	जानश्रुतेः शूद्र-पद-प्रयोगौचित्यम्	शूद्र-पद-व्युत्पत्तिः
	आख्यायिकार्थः
	रैक्क्व-परिचय-सम्पादनम्
	रैक्क्वोपसदनम्
	रैक्क्वेण शूद्रपदप्रयोगहेतुः
	पुनरुपसत्तिः, रैक्क्वेण उपदेशश्च
	विवक्षितोपसंहारः
	द्विजत्वस्थिरीकरणम्
	सूत्रसङ्गतिः	क्षत्रियत्वस्थिरीकरणम्
	उक्तार्थे आक्षेपः तत्परिहारश्च




	संस्कारापेक्षा श्रुतौ	उपनयनस्य त्रैवर्णिकता-स्थापकत्वम्
	उपदेशात् पूर्वं ब्राह्मणत्व-निर्णयः


	अध्ययनोपासन-निषेधः	उक्तार्थस्य स्मृतितः सिद्धिः


	शाङ्करासङ्गतिः	वेद-वाक्यानपेक्षा
	वेद-विद्भिः शूद्रस्य ज्ञानासम्भवशङ्का – तत्परिहारौ
	पौरुषेयवाक्यात् बन्धहेतुभ्रमनिवृत्तिशङ्का – तत्परिहारौ
	मुखान्तरेण ज्ञानसम्भवप्रदर्शनतः पराभिप्रायनिरसनम्
	श्रुतिवैयर्थ्यरूपम् अनुपपत्त्यन्तरम्
	प्रकारान्तरेण श्रुतिजन्यज्ञानावश्यकत्वशङ्का तत्परिहारश्च


	उपासनोपायत्वे न सर्वाधिकारः


	२७ अर्थान्तरत्वादिव्यपदेशाधिकरणम्	दहरविद्याशेषभूतं छा.उ. 8-14
	विषयवाक्यप्रदर्शनम्
	संशयाकारः
	पूर्वपक्षः
	परमात्मप्रतिपादनवाक्यशेषत्वकृतपरमात्मपरत्वशङ्का – तद्दूषणे
	सिद्धान्तारम्भः
	अधिकरणद्वयार्थनिगमनम्
	प्रजापतिवाक्यस्य अव्यवधायकत्वम्
	सूत्रार्थविवरणम्
	उक्तार्थे हेत्वन्तरवर्णनपरसूत्रावतरणम्
	सूत्रार्थविवरणम्
	पतित्वादेः परमात्मासाधारणत्वम् ऐक्योपदेशतात्पर्यं च




	+४ चायानुसारी	२८ आनुमानिकाधिकरणम्	अन्योन्यव्यवच्छेदपादः
	अधिकरणद्वयार्थनिगमनम्
	द्वितीय-तृतीयपादार्थसङ्ग्रहः
	प्रकृतचतुर्थपादार्थसङ्ग्रहः
	विषयप्रदर्शनम्
	अधिकरणाङ्गभूतः संशयः
	पूर्वः पक्षः
	सिद्धान्तारम्भः
	वशीकार्येषु प्राधान्यविशदीकरणम्
	शरीरस्यैवाव्यक्तपदबोध्यता
	अस्य मन्त्रस्य तन्त्रप्रक्रियापरत्वासाङ्गत्यम्
	सूत्रार्थः
	उत्तरसूत्रावतारिका


	२९ चमसाधिकरणम्	अजाविद्या मन्त्रि.उ. 1. श्वे.उ. 4
	प्रकृताधिकरणप्रयोजनकृत्यम्
	मन्त्रिकोपनिषत्सिद्धं प्रकृत्यादिस्वरूपम्
	गर्भोपनिषदि श्वेताश्वतरे च प्रकृतिपुरुषेश्वरस्वरूपम्
	उक्तार्थे गीताचार्योक्तयः
	अधिकरणाङ्गभूतः संशयः
	पूर्वः पक्षः
	सिद्धान्तारम्भः, तत्र अब्रह्मात्मकाजाग्राहकाभावः
	ब्रह्मात्मकाजाग्राहकप्रमाणानि
	तान्त्रिकाजाग्रहणहेतूनाम् अभावस्थिरीकरणम्
	अजात्व – ज्योतिरुपक्रमात्वयोः विप्रतिषेधशङ्का – निरासौ
	उक्तार्थे मधुविद्यार्थदृष्टान्तीकरणम्
	एतन्मन्त्रोक्ताजास्वरूपे परमतोल्लेखो निरासश्च
	अजाशब्दस्य छागार्थगत्वाभिप्राये अनौचित्यम्
	एकमन्त्रगतयोः द्वयोरजपदयोः अर्थवैरूप्यविरोधः


	३० संख्योपसंग्रहाधिकरणम्	ज्योतिषां ज्योतिर्विद्या बृ.उ. 6-4-16)
	विषयवाक्यप्रदर्शनम्
	संशयस्वरूपम्
	पूर्वपक्षः
	सिद्धान्तारम्भः
	पञ्चजनशब्दस्य प्राकृततत्त्वपरत्वाभावः
	पञ्चविंशत्यतिरेकेण वाक्यावगतस्य प्राकृतेतरत्वज्ञापकता

	एतत्संवादप्रतिपाद्यता पुरुषोत्तमस्यैव, न जीवस्य

	उत्तरसूत्रावतारिका शङ्का
	निमित्तोपादानैक्यस्य ब्रह्मणि अपुरुषार्थावहत्वशङ्का
	अपुरुषार्थतानावहपरिणामस्वभावोक्त्या शङ्कानिरासः
	बृहदारण्यकसौबालादिवाक्यार्थविशदीकरणेन उक्तार्थदृढीकारः
	उक्तस्य ईदृशार्थस्यैव तैत्तिरीयश्रुतितात्पर्यविषयता
	परब्रह्मणस्तपसः आलोचनरूपतावर्णनम्
	परब्रह्मणो जगद्रूपताप्राप्तिविशदीकरणम्

	उक्तार्थस्य अनुमानप्रयोगतो दृढीकरणम्
	काणादपक्षेऽपि बद्धमुक्तव्यवस्थादौर्घट्यम्
	एकस्याऽविद्यया सर्वव्यवस्थोपपत्तेः, ब्रह्माज्ञानपक्षस्य च उपसंहारः
	वैशेषिकैः कृतः ब्रह्माज्ञानवादिनिरासः
	तत्र, कारणमात्रसत्यतानिरासः
	मिथ्यात्वानित्यत्वयोर्भेदः, कार्यसत्यत्वानुमानं च
	कारणात् कार्योत्पत्तिः, कारणस्य सहकारिसमवधानम् असम्भवीत्यंशस्य निरासः
	स्वमते तर्कानुगृहीतं प्रमाणम्
	हेमादेः कारणस्य स्वातिरिक्तकार्यारम्भकता
	मृषावाद्युक्तानुमानगणदूषणम् । तत्र एकात्मवाददूषणम्
	सर्वशरीराणाम् एकस्याऽविद्याकल्पितत्वादिनिरासः
	जगन्मिथ्यात्ववादिनां मोक्षार्थयत्नवैयर्थ्यम्
	ब्रह्मणः स्वरूपपरवाक्यप्रतिपाद्यतापक्षे अनिष्टप्रसञ्जनम्
	चिन्मात्रस्य ब्रह्मणः साक्षित्व-स्वयम्प्रकाशत्वद्यपोहः
	अपरमार्थादपि परमार्थकार्योत्पत्तिशङ्का
	शून्यवाददृष्टान्ततः ब्रह्मवादस्याऽपि अकिञ्चित्करता
	ज्ञातृ-ज्ञान-ज्ञेयपारमार्थ्यस्यैव व्यवहारव्यव्थाहेतुता
	अध्यासस्य अधिष्ठानपारमार्त्यं विनाऽपि सिद्धिः
	भेदपक्षेऽपि व्यवस्थानुपपत्त्यादेः आपत्ति-परिहारौ
	आत्मसु भिन्नत्वस्य जडत्वादिप्रसञ्जकत्वतत्परिहारौ
	ब्रह्मणि भिन्नत्वम् आनन्त्यविघटकमिति शङ्का, तत्परिहारश्च
	आनन्त्यश्रुतिसङ्कोचशङ्कापरिहारौ
	सामान्यतो भेदतत्त्वाभ्युपगमस्य अवर्जनीयता
	वैशेषिकमतोपसंहारतः सिद्धान्तसूत्रावातरणम्
	सूत्रार्थविवरणम्
	एषां वाक्यानां, जगतो ब्रह्माननोयत्वबोधकत्वोपपादनम्
	वाचारम्भणवाक्यस्य कार्ये कारणानन्यतायाः लोकसिद्धत्वोपपादनपरता
	कार्यस्य कारणादनन्यत्वे उत्पत्ति-विनाशात्मक-भावाभावयोर्विरोधशङ्का-तत्परिहारौ
	उत्पत्ति-सत्कार्यवादयोर्व्याघातशङ्का-परिहारौ
	स्वमते सर्वसामरस्यस्पष्टीकरणम्
	सदेव इति कारणवाक्यैः कारणात् कार्यस्य अनन्यत्वोपपादनम्
	सेयं देवतेत्यादिवाक्यस्य उक्तकारणवाक्यार्थोपपादकता
	सतः, एकस्यैव सतः, अनुप्रवेशानुपपत्तिशङ्का-तत्परिहारौ

	श्रुत्यन्तरगतवाक्यानामपि जगतो ब्रह्मानन्यत्वप्रतिपादकता
	कार्यकारणावस्थावत्वं ब्रह्मण एवेत्यंशस्य विशदीकरणम्
	शरीरात्मभावशङ्कितदोषपरिहारः
	ब्रह्मज्ञानवाद्युक्तैतत्सूत्रार्थानौचित्यप्रकटनम्
	भास्करीयसम्मते एतत्सूत्रार्थे वैघठ्यम्
	यादवप्रकाशीयसम्मतानन्यत्वे दोषप्रकटनम्
	सामान्यशब्दानां विशेषपर्यवसानम्

	ईश्वरस्य सन्मात्रताभ्युपगमे अनौचित्यम्
	एकस्यैव अंशाशित्वयोर्विरोधः
	बुद्धिशब्दान्तरादीनाम् अवस्थानिबन्धनत्वनैयत्याभावशङ्का-परिहारौ
	प्रत्यभिज्ञा जात्यैक्यत एव, न व्य्क्तैक्यात् इति शङ्का-तत्परिहारौ
	सत्कार्यवादतः, कारणात् कार्यस्यानन्यता
	सत्कार्यवादस्य श्रुतिविरोधशङ्का, तत्परिहारश्च
	सत्वासत्वयोः स्वरूपविवेकः
	वाक्यशेषादेः उक्तार्थगमकता

	श्रुतिभिः ब्रह्मणः जीवार्थान्तरत्वसमर्थनम्
	चेतनस्य ब्रह्मभावासाङ्गत्यं वस्तुविरोधात्

	देहेन्द्रियादिविरहिणोऽपि ब्रह्मणः श्रुतिसिद्धकारणत्वाविरोधः

	+२ तर्कः	०१ रचनानुपपत्त्यधिकरणम्	पादार्थः – साङ्ख्यादिपक्षाणां, तर्कतः प्रतिक्षेपः । पाञ्चरात्रतन्त्रप्रामाण्यस्थापनं च

	कार्ये अन्वयवतः कारणत्वमितिव्याप्तेः द्र्वयविश्रान्तता, सत्त्वादीनां गुणता च
	साङ्ख्यमते तदीप्सितकारणव्यवस्थाया अनुपपत्तिः
	सर्वस्याऽपि पक्षतया, प्राज्ञानधिष्ठताचेतनप्रवृत्तौ दृष्टान्तासिद्धिः
	पूर्वोक्तविरोधशङ्का-तत्परिहारौ
	प्राज्ञाधिष्ठानज्ञानापेक्षत्वे सर्गप्रतिसर्गव्यवस्थालोपः
	प्राज्ञाधिष्ठानेऽपि व्यवस्थालोपशङ्का-तत्परिहारौ

	प्रलयानन्तरं पुनः सृष्ट्यनुपपत्तितः, अनपेक्षप्रधानकारणत्वाभावः
	कालविशेषनियतशक्तिमत्प्रधानानुमानेऽपि दोषः
	प्रधानानुमानस्य अनुपयोगितया वैधर्म्यम्
	मिथो व्याहतार्थकत्वतः साङ्ख्यदर्शने अनौचित्यपूर्णता

	सर्वेषां परमात्माधिष्ठितत्वनैयत्यम्


	०७ इन्द्रियाधिकरणम्	विचारोपयोगी संशयः
	पूर्वपक्षः
	सिद्धान्तमुखेन सूत्रार्थविवरणम्
	प्राणे पृथक्श्रवणम् इन्द्रियवैलक्षण्यं च उक्तार्थस्थापकम्
	इन्द्रियाणां प्राणपदव्यपदेश्यत्वे हेतुः


	०८ संज्ञामूर्तिकॢप्त्यधिकरणम्	पेटिकासङ्गतिः
	संशयो विचारार्थः
	सहेतुकः पूर्वपक्षः
	उक्तव्याख्याने लाक्षणिकत्वाशङ्का-परिहारौ
	सूत्रार्थविवृत्या सिद्धान्तप्रदर्शनम्
	अनेन जीवेनेति श्रुत्यर्थसाङ्गत्यम्
	प्रविशतेः उत्तमपुरुषस्य चतुर्मुखसृष्टौ नामरूपव्याकरणोपदेशस्य च सामरस्यवर्णनम्
	उक्तार्थानुगुणः अनुप्रवेशनामरूपव्याकरणश्रुत्यर्थः
	उक्तार्थे वैघठ्यशङ्कायाः परिहाररूपतया उत्तरसूत्रावतरणम
	शङ्कानुवादपूर्वकं सूत्रार्थमुखेन परिहारः
	अग्न्यादिषु त्रिवृत्करणप्रदर्शनप्रयोजनम्
	त्रिरूपस्य एकैकरूपेण व्यपदेशोपपत्तिः






	+३ साधनम्	अधिकरणानि – 55, सूत्राणि 182
	अध्यायार्थः – परमकारण-परमपुरुषार्थभूतब्रह्मणः प्राप्त्युपायतया वेदान्तनिहितानां विद्यानां चिन्तनम्
	+१ वैराग्यम्	अधिकरणानि – 6, सूत्राणि – 27
	पादार्थः – संसारचक्रे परिवर्तमानस्य जीवस्य जाग्रदवस्थाशेषभूतानाम् अपुरुषार्थभूतानां दोषाणां चिन्तनम्
	०१ तदन्तरप्रतिपत्त्यधिकरणम्	सङ्गत्यर्थं पूर्वोत्तरद्विकार्थ (सिद्ध-साध्य) सङ्क्षेपः
	तृतीयाध्यायार्थसङ्क्षेपः
	प्रकृताधिकरणीयः संशयः
	सयुक्तिकः पूर्वः पक्षः
	सूत्रतः सिद्धान्तस्वरूपवर्णनम्
	सूत्रोपात्तयोः प्रश्न-प्रतिवचनयोः निरूपणम्
	उक्तार्थसिद्धेर्निगमनम्
	अद्भिः परिष्वङ्गवचसः सर्वभूतसूक्ष्मपरिष्वङ्गपरता
	प्राणगतिश्रवणान्यथानुपपत्त्याऽपि भूतसूक्ष्मपरिष्वङ्गसिद्धिः
	वागादीनां प्राणानाम् अग्न्याद्यप्ययश्रुतेर्गौणतया निर्वाहः
	प्रथमहोमे अपाम् अश्रवणशङ्का, श्रद्धाशब्देन अपामभिधानात्परिहारश्च
	प्रश्न-प्रतिवचनयोरुपादानम्
	श्रद्धाशब्दस्य अप्परत्वोपपत्तिः
	श्रुतौ जीवस्याश्रवणात् अप्परिष्वक्तजीवगमनासिद्धिशङ्का-परिहारौ
	सोमराजपदस्य जीवपरत्वाभावशङ्का-परिहारौ


	०२ कृतात्ययाधिकरणम्	सङ्गतिप्रतिपादनं विषयश्च
	अधिकरणीयः संशयः
	पूर्वपक्षः सयुक्तिकः
	सिद्धान्तस्य प्रतिपादनम्
	आरोहणावरोहणक्रमयोः विवरणम्
	चरण शब्दस्य पुण्यपापपरत्वाभावशङ्का-परिहारौ
	आचारवैफल्यात् तद्विधानानर्थक्यशङ्का-परिहारौ
	चरणशब्दाभिधेयत्वं पुण्यपापकर्मणोरेवेति बादर्याशयः
	अस्मिन् विषये बादरिमतस्यैव बादरायणमतत्वम्


	०३ अनिष्टादिकार्यधिकरणम्	सङ्गतिः, अधिकरणविचार्योंशश्च
	पूर्वपक्षारम्भः सयुक्तिकः
	पुण्यपापकर्मणोरुभयोरपि गतितौल्यशङ्का-परिहारौ
	अविशेषेण सर्वेषां यमवश्यतास्मृतिः
	पापकारिभिर्गन्तव्याः सप्त नरकाः
	सप्तलोकेषु यमसम्बन्धोपपत्तिः
	पूर्वपक्षोपसंहरणम्
	सिद्धान्तारम्भः
	विद्याप्रसङ्गस्य दृष्टान्तार्थत्वम्
	उक्तविभागावगमकप्रदर्शनम्
	पापकर्मिणां चन्द्रगमनाभावे शरीरानारम्भशङ्का-परिहारौ
	मनुष्येष्वपि केषुचित् देहारम्भे पञ्चमाहुत्यनपेक्षा
	पञ्चमाहुत्यनपेक्षया देहारम्भस्य श्रुतितोऽपि सिद्धिः
	उद्भिज्जशब्देन स्वेदजानां सङ्ग्रहः


	०४ तत्स्वाभाव्यापत्त्यधिकरणम्	उक्तार्थानुवादः सङ्गत्यर्थम्
	प्रकृतो विचारणीयोंशः
	पूर्वपक्षः सदृष्टान्तः
	सिद्धान्तार्थः सयुक्तिकः


	०५ नातिचिराधिकरणम्	सङ्गतिविचारपूर्वपक्षः
	सिद्धान्तः सूत्रार्थतः


	०६ अन्याधिष्ठिताधिकरणम्	जीवावरोहः सस्येषु
	संशयः
	पूर्वपक्षः - जायन्ते
	अन्याधिष्ठिते संश्लेषः	आकाशादि-श्लेषवत्
	कर्मानुक्तेः	कर्मसम्बन्धोऽन्यत्र


	स्वर्गदं कर्म नाशुद्धम्	पूर्वपक्षः
	हिसा-पापम्
	उत्सर्गापवाद-न्यायो न
	विधि-प्राप्तेऽपि
	नित्य-कर्मस्व् अपि
	पापांश-फलम्
	पशोः स्वर्गः


	रेतस्-सिग्-योगः
	योनेश् शरीरम्






	+२ उभय-लिङ्गता ब्रह्मणः	०१ सन्ध्याधिकरणम्	बृहदारण्यकदहरविद्या 6-3-10
	पादसङ्गतिप्रदर्शनम्, विषयवाक्यं च
	अधिकरणीयः संशयः
	पूर्वपक्षः सयुक्तिकः	जीवस्यैव स्वाप्नार्थ-निर्मातृत्वे श्रुत्यन्तरम्
	पूर्वपक्षार्थ-निगमनम्


	सिद्धान्तसूत्रं सविवरणम्	मायामात्रम्
	जीवे ईदृश्याः सृष्टेः अयोगः
	कठश्रुताव् ईश्वरोक्तिः
	बृहदारण्यके ऽपि


	जीवस्वभावगतस्य धर्मस्यापि अनाविर्भावे हेतुः	शङ्का
	पराभिधानात्	बन्ध-मोक्षौ


	देहयोगात्
	निगमनम्


	लोकाश्रय-श्रुतिः
	स्वप्नस्य शुभाद्यर्थ-सूचकत्वतः जीव-सृष्टत्वायोगः


	०२ तदभावाधिकरणम्	सङ्गतिः विषयनिर्देशश्च
	संशयः पूर्वपक्षश्च
	सिद्धान्तप्रदर्शनं सूत्रतः
	ब्रह्मणः जीवप्रबोधावधिस्थानता


	०३ कर्मानुस्मृतिशब्दविध्यधिकरणम्	प्रकृताधिकरणीयः संशयः पूर्वपक्षश्च
	सिद्धान्तार्थः सूत्रतः


	०४ मुग्धाधिकरणम्	सूत्रार्थवर्णनपूर्वकं सिद्धान्तः


	०५ उभयलिङ्गाधिकरणम्	सङ्गतिप्रदर्शनम्
	संशयप्रतिपादनम्
	पूर्वपक्षः	अधिकरणद्वयार्थनिगमनम्
	शङ्कितस्य दोषसम्बन्धस्य अयोगाक्षेप-परिहारौ
	पूर्वपक्षार्थनिगमनम्


	सिद्धान्तारम्भः सूत्रार्थविवरणतः
	अपुरुषार्थयोगस्य कर्मायत्तत्वाभावेऽपि, वस्तुस्वभावायत्तत्वशङ्का-परिहारौ
	जीवपरवैलक्षण्यदृढीकरणम्
	ब्रह्मणि देहादिसम्बन्धेऽपि अपुरुषार्थायोगः श्रुतिकण्ठोक्तः
	विधि-निषेध-शास्त्र-पर्यवसान-भूमित्वं, देव-मनुष्यादीन् प्रति परमात्म-भूतस्यैवेति नाम-रूप-व्याकरण-श्रुतितः सिध्यति, इति शङ्का, तत्परिहारश्च
	तत्-तद्-अन्तर्यामित्व-कृत--कर्म-वश्यत्वावश्यं-भावाक्षेप-समाधाने
	ब्रह्मण उभयलिङ्गतायाः श्रुत्यवगतनिर्विशेषप्रकाशरूपत्वविरोधशङ्का-तत्परिहारौ
	सत्यादिवाक्यस्य गुणनिषेधकत्वाभावः
	गुणानां श्रुत्यादिप्रतिपन्नत्वस्पष्टीकरणम्
	ब्रह्मणि स्थान-सम्बन्धायत्त-दोष-भाक्त्वाभावस्य, शास्त्र-स्थ-जल-बिम्बित-सूर्योपमासङ्गतिः
	जलसूर्यदृष्टान्तवैषम्यशङ्का
	आपादितस्य दृष्टान्तवैषम्यस्य परिहारः
	उभयसामञ्जस्यस्पष्टीकरणम्
	दृष्टान्तस्य विवक्षितसाम्यमात्रे पर्यवसानम्
	नेति नेति वाक्याद् ब्रह्मणि सर्व-विशेष-निषेधात् उभय-लिङ्गत्वासिद्धि-शङ्का--तत्-परिहारौ
	उभय-वाक्य-शेषस्यार्थ-विशदी-करणम्
	सूत्रार्थोपसंहारः
	ब्रह्म-तद्गुणानां प्रमाणान्तरागोचरता
	निदिध्यासनार्थं ब्रह्मोपदेशपरे वाक्ये अनुवादकत्वायोगः
	ब्रह्मणः मूर्तामूर्तादिवैशिष्ट्यस्य वाम-देवादि-योगि-प्रत्यक्ष-गोचरतया, निषेधस्य प्रकृतैतावन्मात्र-विषयता
	ब्रह्मणः कल्याणगुणवत्तानिर्णयेन उभयलिङ्गत्वोपसंहारः


	०६ अहिकुण्डलाधिकरणम्	अवान्तरसङ्गतिप्रदर्शनं विचारणीयो विषयश्च
	विचारोपयोगी संशयः
	पौनरुक्त्यशङ्कानिरासः
	सदृष्टान्तः पूर्वः पक्षः
	पूर्वपक्षान्तरसूत्रम्
	सिद्धान्तसूत्रम्
	अंशांशिनोरभेदस्य मुख्यता
	ब्रह्मणः अचिद्धर्मनिषेधस्य उक्तार्थसाधकता
	विशिष्टाद्वैतेनोक्तार्थोपसंहारः


	०७ पराधिकरणम्	अवान्तरसङ्गतिः
	अधिकरणारम्भार्था शङ्का
	सिद्धान्तारम्भः सेतुव्यपदेशोपपादनं च
	उन्मानव्यपदेशस्य उपासनानुकूल्यार्थता
	अनुन्मितस्य उन्मितत्वानुसन्धानसाङ्गत्यम्
	ब्रह्मण्येकस्मिन्नेव प्राप्यप्रापकभावोपपत्त्या अन्यस्य परात्परस्यासिद्धिः
	श्रुतित एव परस्यान्यस्य निषेधात् परान्तरासिद्धिः
	ततो यदुत्तरेति श्रुतिवाक्यस्य उचितार्थवर्णनाय शङ्का-तत्परिहारौ
	जगत्कारणात्परस्यान्यस्याभावे प्रमाणस्पष्टीकरणम्


	०८ फलाधिकरणम्	अवान्तरसङ्गत्यर्थमनुवादः
	ईश्वरस्यैव फलप्रदत्वस्योपपन्नत्वम्
	भगवतो भोगापवर्गदत्वस्य उपपन्नत्वम्
	एतदुपरि जैमिनिमतेन पूर्वपक्षः
	बादरायणमतेन सिद्धान्तकथनम्
	कल्प्यापूर्ववादस्येव वाच्यापूर्ववादस्यापि अप्रामाणिकता
	उक्तस्यार्थस्य लोकादृष्टानुगुण्यम्




	+३ गुणोपसंहारः	अधिकरणानि 26, सूत्राणि 64
	पादार्थः – ब्रह्मोपासनानां गुणोपसंहारविकल्पनिर्णयाय विद्याभेदाभेदचिन्ता
	०१ सर्ववेदान्तप्रत्ययाधिकरणम्	पादसङ्गत्यर्थमनुवादः
	प्रथमाधिकरणकृत्यविचार्यम्
	पूर्वपक्षः सयुक्तिकः
	सिद्धान्तारम्भः
	विधेयभेदायत्तविद्याभेदशङ्का-परिहारौ
	शाखाभेदे ब्रतविशेषविधिकृतविद्याभेद – तत्परिहारौ
	गुणोपसंहारतः विद्यैक्यस्य श्रुतिसिद्धत्वम्
	विद्यैक्यस्योपयोगः, गुणोपसंहारः


	०२ अन्यथात्वाधिकरणम्	उद्गीथप्राणविद्या उद्गातृप्राणविद्या च छा.उ. 1-2 बृ.उ. 3-3
	अवान्तरसङ्गतिः
	विचारणीयविषयोपस्थापने तच्छुद्धीकरणं च
	अधिकरणीयः संशयः
	सिद्धान्तांशस्य पूर्वपक्षतयोल्लेखः पूर्वपक्षिणः
	सूत्रार्थविवरणं स्वोक्त्या
	उक्तार्थनिरसनेन पूर्वपक्षिणा विद्यैक्यदृढीकरणम्
	सिद्धान्तार्थकथनम्
	सिद्धान्तार्थसाधकप्रकरणभेदविशदीकारः
	सूत्रे वाशब्दप्रयोगात् रूपभेद इति
	उक्तार्थे उपक्रमविरोधशङ्का-तत्परिहारौ
	उक्ते सिद्धान्ते कर्मकाण्डार्थसादृश्यवर्णनम्
	सामञ्जस्यतः उक्तार्थदृढीकारः


	०३ सर्वाभेदाधिकरणम्	ज्येष्ठश्रेष्ठप्राणविद्या छा.उ. 5-1, बृ.उ. 8-1-14
	प्रकृताधिकरणीयः संशयः
	सयुक्तिकः पूर्वपक्षः
	सिद्धान्तारम्भः प्रकाराभेदतो विद्याया अभेदः
	उक्तार्थस्यैव श्रौतता


	०४ आनन्दाद्यधिकरणम्	आनन्दमयविद्या – तै.उ. आन
	ससङ्गतिः सूत्रावतरणिका
	विचारणीयो विषयः
	पूर्वपक्षः युक्तिसहितः
	सिद्धान्तः सयुक्तिकः
	प्रियशिरस्त्वादीनामपि सर्वत्रोपसंहारशङ्का-तन्निरासौ
	अश्रुतानामप्युपसंहारे सर्वत्रापि सर्वप्रसक्ति-तत्परिहारौ
	आनन्दादीनां श्रुतितः अर्थप्रतीत्यनुबन्धित्वदर्शनम्
	गुणानां विद्याविशेषप्रतीतिनियमे हेतुः
	प्रियशिरस्त्वादीनामपि श्रुतितः अर्थप्रतीत्यनुबन्धित्वदर्शनम्
	शिरःपक्षादिरूपणोपयोगः
	शिरःपक्षपुच्छादिरूपणस्य शास्त्रोक्तार्थसुखप्रतिपत्त्यर्थता
	आत्मशब्दस्य अनात्मसाधारणत्वशङ्का-तत्परिहारौ
	उत्तरवाक्यस्य परमात्मविषयकत्वानिश्चयशङ्का-तन्निरासौ


	०५ कार्याख्यानाधिकरणम्	प्राणवासस्त्वदृष्टिविद्या छा. 5.2, बृ. 8.1.14
	विचारणीयविषयोपस्थापनम्
	विचारणीयोंशः
	पूर्वपक्षः
	सयुक्तिकः सिद्धान्तः
	भोजनाङ्गाचमनस्याप्राप्तत्वतो विधेयत्वाशङ्काया निरासः


	०६ समानाधिकरणम्	विचारणीयविषयोपस्थापनम्
	संशयाकारप्रदर्शनम्
	पूर्वपक्षः
	सिद्धान्तः सूत्रतः


	०७ सम्बन्धाधिकरणम्	व्याहृतिशरीरकाक्ष्यादित्यविद्या – बृ. 7-4, 5
	प्रकृतविचारणीयविषयोपस्थापनम्
	विचारणीयविषये संशयः
	पूर्वपक्षः सूत्रतः
	सूत्रवाक्यार्थविवरणम्
	सिद्धान्तारम्भः
	श्रुत्या उक्तार्थदृढीकरणम्


	०८ सम्भृत्यधिकरणम्	विचारणीयविषयोपस्थापनम्
	अधिकरणीयपूर्वपक्षशरीरम्
	सूत्रतः सिद्धान्तार्थः
	अल्पस्थानविषयोपासनेषु ज्यायस्त्वोक्तेराशयः


	०९ पुरुषविद्याधिकरणम्	पुरुषविद्या तै.ना. 64, छा.उ. 3-16
	विचारणीयविषयोपस्थापनम्
	संशयकोटिनिर्देशः
	पूर्वपक्षः सहेतुकः
	सिद्धान्तप्रदर्शनं सूत्रार्थविवरणम्
	ब्रह्मविद्याङ्गतोपपादनम्


	१० वेधाद्यधिकरणम्	विचारणीयविषयोपस्थानम्
	विचारणीयविषयोपस्थानम्
	संशयीयकोटिस्वरूपम्
	पूर्वपक्षः सहेतुकः
	वेधमन्त्रस्य अन्याङ्गत्वेऽपि शन्न आदेः विद्याङ्गत्वशङ्का
	सूत्रार्थविवरणतः सिद्धान्तः
	सूत्रे वेधकण्ठोक्तेः दृष्टान्ततयाऽन्वयः


	११ हान्यधिकरणम्	विचारणीयविषयोपस्थापनम्
	अत्र सूत्रविवरणतः सिद्धान्तः
	सूत्रोत्तरखण्डोक्तदृष्टान्तविवरणम्
	तदुक्तमिति सूत्रखण्डविवरणम्


	१२ साम्परायाधिकरणम्	पर्यङ्कविद्या – कौषी.उ.1
	उक्तानुवादेन सङ्गत्यभिव्यञ्जनम्
	विचारोपयोगी संशयः
	युक्त्या पूर्वपक्षः
	सिद्धान्तार्थः सूत्रतः
	श्रुतेः अर्थस्वाभाव्यस्य चाविरोधतः अन्वयोपपादनम्
	विदुषो गतिश्रवणान्यथानुपपत्त्या कर्मशेषानुवृत्तिशङ्का
	उक्ताशङ्कासमाधानम्
	कर्मणो निरवशेषक्षयेऽपि गमनोपयोगिदेहान्वयोपपत्तिः
	विदुषां देहपातानन्तरमपि सूक्ष्मशरीरानुवृत्तेर्विमर्शः


	१३ अनियमाधिकरणम्	विचारणौपयिकः संशयः
	पूर्वपक्षः सहेतुकः
	सूत्रतः सिद्धान्तवर्णनम्
	सर्वविद्यानिष्ठानामपि अर्चिरादिगतेः श्रौतता
	सत्यतपश्शब्दयोः ब्रह्मपरता
	अर्चिरादिगतेः सर्वविद्यासाधारणत्वे गीतास्मृतिः


	१४ अक्षरध्यधिकरणम्	विचारणीयविषयोपस्थापनम्
	संशयस्वरूपम्
	पूर्वपक्षः
	सूत्रार्थविवरणतः सिद्धान्तः
	अस्थूलत्वादीनां ब्रह्मस्वरूपप्रतीत्यनुबन्धिता
	सूत्रोक्तदृष्टान्तविवरणम्
	उक्तार्थानुरोधे प्राप्ताया अव्यवस्थायाः परिहारः


	१५ अन्तरत्वाधिकरणम्	विचारणीयस्य विषयोपस्थापनम्
	विचारोपयोगी संशयः
	सयुक्तिकः पूर्वःपक्षः
	प्रत्यगात्मनि सर्वान्तरत्वौचित्यम्
	सूत्रान्त्यखण्डतः सिद्धान्तार्थः
	न दृष्टेर्द्रष्टारम् इति श्रुतेरर्थः
	सूत्रस्थदृष्टान्तांशविवरणम्
	उपास्यगुणभेदकृतरूपभेदतो विद्याभेदशङ्कापरिहारौ
	व्यतिहार्यांशविवरणम्
	व्यतिहारेणानुसन्धाने प्रयोजनम्
	सूत्रस्थदृष्टान्तांशविवरणम्
	प्रश्नादेर्भेदेऽपि ऐक्यावगमोपपादनम्
	परकीयाधिकरणरचनाप्रकारः तद्दूषणं च
	परेषाम् उत्तरसूत्रार्थवर्णनेष्वनौचित्यम्
	अनौचित्योपपादनम्
	गुणफलाधिकारत्वासम्भवः


	१६ कामाद्यधिकरणम्	विचारणीयं विषयवाक्यम्
	विचारौपयिकः संशयः
	सहेतुकः पूर्वः पक्षः
	सूत्रतः सिद्धान्तार्थः
	वशित्वादीनां गुणानामपारमार्थिकत्वात् उपासनानन्वयशङ्का
	उक्तायाः शङ्कायाः सूत्रतो निरासः
	सूत्रोक्तस्य ब्रह्मगुणेष्वादरस्योपपादनम्
	शास्त्रस्यापारमार्थिकार्थानुपदेशकता
	निषेधस्य अब्रह्मात्मकत्वविषयता च
	ब्रह्मप्रेप्सूनाम् उपासने गुणानामनुपसंहार्यत्वशङ्का
	प्रसक्ताशङ्कायाः उत्तरपरं सूत्रम्


	१७ तन्निर्धारणानियमाधिकरणम्	एतदधिकरणीयः संशयगर्भः पूर्वः पक्षः
	सूत्रारार्थतः सिद्धान्तप्रदर्शनम्
	उद्गीथोपासनस्य फलपार्थक्यम्


	१८ प्रदानाधिकरणम्	विचारणीयविषयनिर्देशः
	विचारौपयिकस्संशयः
	पूर्वः पक्षः
	सदृष्टान्तोपपत्तिकः सिद्धान्तः


	१९ लिङ्गभूयस्त्वाधिकरणम्	विचारणीयविषयनिर्देशः
	विचारौपयिकः संशयः
	सहेतुकः पूर्वःपक्षः
	सूत्रार्थविवृत्या सिद्धान्तार्थः
	लिङ्गस्य बलीयस्त्वोपपत्तिः
	दहरमात्रशेषताया निरासः


	२० पूर्वविकल्पाधिकरणम्	विचारणीयविषयोपस्थापनम्
	विचारौपयिकस्संशयः
	पूर्वः पक्षः सूत्रत एव
	उक्तार्थदृढीकरणम्
	सिद्धान्तसूत्राणि
	दर्शनाच्चेति सौत्रभागव्याख्यानम्
	विद्यारूपत्वस्य बाधशङ्कातत्परिहारौ
	पूर्वोक्तपूर्वपक्षहेत्वनुवादपूर्वकं सूत्रतो निरासः
	अतिदेशस्य पूर्वपक्षोपष्टम्भकतानिरासः
	अनन्तरश्रुतस्य ब्राह्मणस्य सिद्धान्तोपष्टम्भकत्वोपपादनम्


	२१ शरीरेभावाधिकरणम्	विचारणीयविषयोपस्थापनम्
	विचारौपयिकः संशयः
	सहेतुकः पूर्वः पक्षः
	उक्तार्थे काम्यकर्मानुष्ठातृदृष्टान्तीकरणम्
	फलसिद्धेः अनुपपत्तिशङ्कापरिहारौ
	सिद्धान्तपरं सूत्रं तद्विवरणं च
	प्राप्याकारस्यैवाऽनुसन्धेयता
	काम्यानुष्ठातुः दृष्टान्तत्वस्य वैषम्यम्


	२२ अङ्गावबद्धाधिकरणम्	विचारणीयविषयोपस्थापनम्
	विचारौपयिकः संशयः
	अधिकरणारम्भाक्षेपशङ्कानिरासः
	सयुक्तिकः पूर्वपक्षः
	सिद्धान्तार्थः सूत्रार्थविवृत्या
	स्वरभेदायत्तोद्गीथभेदतो व्यवस्थाया निरासः
	मन्त्रादिदृष्टान्तेन शास्त्रान्तरीयक्रत्वङ्गोद्गीथादिष्वप्युपासनान्वयः


	२३ भूमज्यायस्त्वाधिकरणम्	वैश्वानरविद्यायां विचारणीयो विषयः
	विचारौपयिकः संशयः
	सयुक्तिकः पूर्वः पक्षः
	विकल्पितद्वितीयांशस्य उपपादनम्
	सूत्रार्थविवृत्या सिद्धान्तवर्णनम्
	सूत्रोक्तदृष्टान्तवर्णनम्
	पूर्वपक्षोक्तभूमविद्यागतैकदेशोपासनसाम्यनिरासः


	२४ शब्दादिभेदाधिकरणम्	विचारणीयार्थोपस्थापनम्
	विचारौपयिकः संशयः
	कर्मकाण्डोक्तन्यायतः पौनरुक्त्यशङ्काया निरासः
	पूर्वः पक्षः सयुक्तिकः
	सूत्रार्थविवरणतः सिद्धान्तः
	सर्वेषामुपासनानां प्रत्ययैस्वरूपत्वेऽपि विद्यानां भेदोपपत्तिः
	पूर्वकाण्डतोऽवगतस्य पुनरभिधानौचित्यम्


	२५ विकल्पाधिकरणम्	सङ्गतिसंशययोः प्रदर्शनम्
	सयुक्तिकः पूर्वः पक्षः
	सूत्रतस्सिद्धान्तोपपादनम्
	ब्रह्मानन्दस्य फलत्वदर्शनम्
	काम्यफलासु क्रियासु समुच्चयसम्भवः


	२६ यथाश्रयभावाधिकरणम्	विषयसंशययोः प्रदर्शनम्
	पूर्वः पक्षः
	अधिकरणस्यास्य कृतकरत्वशङ्कापरिहारः
	स्ववाक्ये फलसम्बन्धाश्रवणस्पष्टीकरणम्
	उक्तार्थे श्रौतस्य विधानस्य नियामकत्वम्
	श्रौतस्य दुरुद्गीथसमाधानवचनस्य नियमज्ञापकत्वम्
	सोपासनप्रणवानुवृत्तेः उपासनानुवृत्तिज्ञापकत्वम्
	सिद्धान्तसूत्रारम्भः
	अङ्गत्वविरोध्यंशोपपादनम्
	उपासनं प्रत्युद्गीथस्य आश्रयतामात्रम्
	पर्णताविधिवैलक्षण्यस्य श्रुत्या स्पष्टीकरणम्
	उपासनोपादानानियमस्य श्रुत्या स्पष्टीकरणम्




	+४ अङ्गानि	पादार्थः – मोक्षोपायतया वेदान्तविहितविद्याङ्गभूतकर्मादिविषयिणी चिन्ता
	०१ पुरुषार्थाधिकरणम्	सङ्गतिः
	विद्यातः पुरुषार्थः
	पूर्वपक्षः	विद्यातः कर्तृ-संस्कारो ऽर्थवादः, शेषत्वात्
	कर्त्रुपदेश-पर एव	आक्षेपः - न कर्त्रुपदेशपराः
	परिहारः


	विद्या-कृत-संस्कारस्य क्रतुनैव सम्बन्धः
	कर्म-प्राधान्यम्	कर्म-परा ब्रह्मविदः
	कर्म-प्राधान्ये श्रुतिः
	विद्या-कर्म-साचर्यम्
	विद्यावतः कर्म-विधिः
	यावज्जीवं कर्म




	ब्रह्मोपदेशो विद्यासु
	पूर्वपक्षोक्त-लिङ्गानि	ब्रह्म-विद्भिः कर्म-त्यागः	विद्याङ्ग-कर्म
	फलार्थ-कर्म-त्यागः




	कर्माङ्ग-विद्या ऽसार्वत्रिकी
	विद्या-कर्म-साहित्यम्
	अविद्यावतोऽपि कर्म-विधिः	अध्ययनमात्रवतः कर्म
	अध्ययन-विधि-परिधिः
	अर्थग्रहणं रागतः प्राप्तम्
	अर्थग्रहणविधौ


	यावज्जीवं कर्म विद्याङ्गभूतम्	विद्या-स्तुतये कर्मानुमतिः


	विदुषा गार्हस्थ्य-त्यागः
	कर्मोपमर्दः
	ऊर्ध्वरेतस्सु ब्रह्मविद्या	ऊर्ध्वरेत-आश्रम-सद्भावः	अनुवादमात्रम् इति पक्षः
	अनुष्ठेयत्वं बादरायणमते
	त्रयो धर्म-स्कन्धाः
	विष्णु-पुराणम्
	निगमनम्
	आश्रम-विधिर् एव
	जाबाल-विधिः


	निगमनम्




	०२ स्तुतिमात्राधिकरणम्	विचारणीयो विषयः ससंशयः
	तन्निर्धारणानियमाधिकरणस्य एतदधिकरणोपजीव्यत्वम्
	पूर्वः पक्षः सयुक्तिकः
	सिद्धान्तार्थः सहेतुकः


	०३ पारिप्लवार्थाधिकरणम्	विचारणीयो विषयः ससंशयः
	पूर्वपक्षः
	सिद्धआन्तार्थः
	आख्यानानां दर्शनविध्यैकवाक्यात् उक्तार्थसिद्धिः


	०४ अग्नीन्धनाद्यधिकरणम्	पूर्वाधिकरणयोः प्रासङ्गिकता, प्रकृतसङ्गतिश्च
	पूर्वपक्षसिद्धान्तौ


	०५ सर्वापेक्षाधिकरणम्	गृहिष्वपि कर्मापेक्षाराहित्यशङ्का, तन्निरासश्च
	मोक्षोपायतया अवगतं विशिष्टं ज्ञानम्
	ज्ञानं प्रति कर्मणां सहकारित्वप्रकारः


	०६ शमदमद्यधिकरणम्	प्रकृतविचाराङ्गः संशयः, पूर्वपक्षश्च
	सिद्धान्तार्थः
	विरोधतत्परिहारौ


	०७ सर्वान्नानुमत्यधिकरणम्	विचारणीयविषयोपस्थापनम्
	विचारणोपयोगी संशयः
	पूर्वपक्षः
	सिद्धान्तार्थः
	अधिकरणार्थोपसंहारः
	उक्तार्थस्य आहारशुद्धिविधिविषयकल्पकत्वम्
	उक्तेऽर्थे स्मृत्यानुगुण्यम्
	सर्वेषामपि स्वच्छन्दप्रवृत्तिप्रतिषेधकं शास्त्रम्


	०८ विहितत्वाधिकरणम्	सङ्गतिः
	संशयः
	पूर्वपक्षः
	आश्रमिमात्रस्यापि कार्यम्
	विनियोग-पृथक्त्वम्
	स्वरूप-साम्यम्
	पाप-वारणम्


	०९ विधुराधिकरणम्	अवान्तरसङ्गतिः
	विचारोपयोगी पूर्वः पक्षः
	सयुक्तिकः पूर्वः पक्षः
	सिद्धान्तार्थः
	जपादितोऽपि विद्यास्वरूपनिष्पत्तिः स्मृत्यवगता
	विद्यायाः धर्मविशेषतोऽप्यनुग्रहः श्रुत्यवगतः
	अनापदि आश्रमित्वमवर्जनीयम्


	१० तद्भूताधिकरणम्	प्रकृताधिकरणीयसंशय-पूर्वपक्षौ
	सिद्धान्तार्थः स्वस्य जैमिनेश्च सम्मतः
	आश्रमप्रच्युतानां प्रायश्चित्ताद्विद्याकारशङ्का – तन्निरासौ
	नैष्ठिकात् प्रच्यवनस्य प्रायश्चित्तसम्भवपक्षः
	उक्तानामाश्रमप्रच्युतानां ब्रह्मविद्यानुगुणप्रायश्चित्ताभावपक्षः स्वीयः


	११ स्वाम्यधिकरणम्	विचारणीयार्थोपस्थापनं ससंशयम्
	सयुक्तिकः आत्रेयाभिमतः, पूर्वः पक्षः
	अङ्गाश्रयत्वादुपासनस्य यजमानकार्याभावत्वशङ्का-निरासौ
	औडुलोमिमतेन सिद्धान्तवर्णनम्
	पुरुषार्थत्वऋत्विक्कर्तृकत्वयोरविरोधः


	१२ सहकार्यन्तरविध्यधिकरणम्	विचारणीयविषयसंशययोः प्रदर्शनम्
	युक्तितः पूर्वः पक्षः
	सूत्रतः सिद्धान्तार्थदर्शनम्
	सनिदर्शनं विधित्वविशदीकरणम्, सूत्रवाक्यार्थश्च
	मौनं पाण्डित्यादितरत्
	विधिप्रत्ययाश्रवणेऽपि मौनस्याप्राप्तत्वाद्विधित्वम्
	वाक्यार्थनिगमनम्
	विद्यायाः सार्वाश्रमिकत्वात् गृहिणोपसंहारौचित्यम्
	सर्वाश्रमिधर्माणां विद्याङ्गताप्रदर्शनम्


	१३ अनाविष्काराधिकरणम्	अधिकरणीयौ विषयसंशयौ
	सयुक्तिकः पूर्वःपक्षः
	सूत्रतः सिद्धान्तवर्णनम्


	१४ ऐहिकाधिकरणम्	विचारणीयविषयसंशयौ
	युक्त्या पूर्वः पक्षः
	सूत्रतः सिद्धान्तार्थः


	१५ मुक्तिफलाधिकरणम्	सूत्रविवृतिः, अधिकाशङ्का-परिहारौ च






	+४ प्राप्तिः	अधिकरणानि – 33 सूत्राणि – 137
	अध्यायार्थः – विद्यास्वरूपविशोधनपूर्वकं विद्याफलचिन्तनम्
	पादार्थः – उपासनप्रकारचिन्ता, पूर्वोत्तराघाश्लेष-विनाशौ च
	अध्यायसङ्गतिः
	प्रस्तुतो विषयः विचार्यांशश्च
	सयुक्तिकः पूर्वपक्षः
	विषयसिद्धिं यावत् आवृत्तेः सिद्धिशङ्का
	सिद्धान्तः सूत्रार्थविवरणतः
	ध्यानोपास्त्योरेकार्थता
	उक्तार्थस्य पुराणस्मृतितः दृढीकरणम्
	०२ आत्मत्वोपासनाधिकरणम्	संशयप्रदर्शनतः अधिकरणचिन्त्योऽर्थः
	युक्त्या पूर्वःपक्षः
	सूत्रार्थवर्णनतः सिद्धान्तः
	शास्त्रतः आत्मत्वोपपादनप्रकारः
	आत्मत्वानुसन्धानपृथक्त्वानुसन्धानयोरविरोधः


	०३ प्रतीकाधिकरणम्	विषयोपस्थापनं संशयश्च
	सहेतुकः पूर्वः पक्षः
	सूत्रतः सिद्धान्तः
	शङ्कासमाधाने
	निकृष्टे एवोत्कृष्टदृष्टेः न्याय्यता


	०४ आदित्यादिमत्यधिकरणम्	विषयसंशयौ
	सूत्रार्थतः सिद्धान्तः


	०५ आसीनाधिकरणम्	अवान्तरसङ्गतिप्रदर्शनम्
	संसयगर्भितः पूर्वपक्षः
	सिद्धान्तार्थः सूत्रतः
	ध्यानकाले ऐकाग्र्यस्यावश्यकता
	ध्याने ऐकाग्र्यस्य आवश्यकत्वदृढीकरणम्
	आसीनतायाः गीतास्मृतिसिद्धता
	उपासनयोग्यदेशकालविधेः ऐकाग्र्यमेव लक्ष्यम्


	०६ आप्रयाणाधिकरणम्	अधिकरणीयः संशयः
	युक्त्या पूर्वःपक्षः
	सिद्धान्तः सूत्रतः


	०७ तदधिगमाधिकरणम्	पेटिकासङ्गतिः
	विचारणीयविषयोपस्थापनम्
	विचारौपयिकः संशयः, पूर्वपक्षश्च
	विद्यायाः पापप्राश्चित्तत्वायोगः
	सूत्रार्थवर्णनतः सिद्धान्तार्थः
	पूर्वपक्षदर्शितस्य शास्त्रविरोधस्य भिन्नविषयत्वेन परिहारः
	अघाश्लेषविनाशयोः विवरणम्
	प्रामादिकस्य च उत्तराघस्य अश्लेषः


	०८ इतराधिकरणम्	अधिकरणस्यार्थः – ब्रह्मविदो निष्पन्नोपासनस्य पापानामिव पुण्यामप्यश्लेष-विनाशौ
	पुण्येऽप्युक्तन्यायातिदेशः
	सौत्रस्य न्यायातिदेशस्य प्रयोजनम्
	असंश्लेषे विशेषप्रदर्शनम्


	०९ अनारब्धकार्याधिकरणम्	अवान्तरसङ्गतिः
	विचारोपयोगी संशयः
	युक्त्या पूर्वः पक्षः
	सूत्रार्थतः सिद्धान्तः
	संस्कारविशेषस्य अप्रामाणिकता


	१० अग्निहोत्राद्यधिकरणम्	अवान्तरसङ्गतिः
	पूर्वपक्षः युक्त्या
	सूत्रतः सिद्धान्तः
	कर्मणामपि यावदायुषता
	सुहृदः साधुकृत्याम् इति श्रुतेर्विषयकल्पनम्
	सुहृदः इति श्रुतेः उक्तो विषयः पूर्वसिद्ध इति स्मरणम्


	११ इतरक्षपणाधिकरणम्	विचारौपयिकः संशयः
	युक्त्या पूर्वः पक्षः
	सूत्रार्थतः सिद्धान्तः
	बहुचर्चितपुण्यपापाश्लेषविनाशविचारनिगमनम्


	+२ उत्क्रान्तिः	अधिकरणानि – 11, सूत्राणि 20
	पादार्थः – ब्रह्मविदुषो गतिप्रकारचिन्तायां प्रथममुत्क्रान्तिचिन्ता
	अधिकरणीयः संशयः
	युक्त्या पूर्वःपक्षः
	सूत्रतः सिद्धान्तार्थः
	पूर्वपक्षयुक्तेः समाधानम्
	उक्तेऽर्थे श्रुत्यन्तरार्थसामञ्जस्यसिद्धिः
	०२ मनो-धिकरणम्	सूत्रविवृत्या सिद्धान्तार्थवर्णनम्
	अधिकरणौपयिकी अधिकाशङ्का
	अधिकरणतः सिद्धः तत्परिहारः


	०३ अध्यक्षाधिकरणम्	सयुक्तिकः पूर्वः पक्षः
	सूत्रतः सिद्धान्तार्थः


	०४ भूताधिकरणम्	विचारणीयो विषयः ससंशयः
	पूर्वपक्षार्थः
	सूत्रेण सिद्धान्तार्थः
	एकैकस्य भूतस्य सृष्ट्यनौपयिकता


	०५ आसृत्युपक्रमाधिकरणम्	विचारणीयः संशयः
	पूर्वः पक्षः
	सूत्रतः सिद्धान्तः
	अत्र ब्रह्म समश्नुते इति श्रुत्याशयः
	संसारस्य ब्रह्मप्राप्तिपर्यन्तता
	विदुषोऽपि आब्रह्मप्राप्ति बन्धानुवृत्तिः
	अत्र ब्रह्मेति श्रुतेः सर्वबन्धविनिर्मोक्षतात्पर्यकत्वाभावः
	विदुषोऽपि उत्क्रमतः शरीरे ऊष्मोपलब्धेः सूक्ष्मशरीरानुवृत्तिज्ञापकता
	विदुषो देहादुत्क्रान्ते, श्रुतिनिषिद्धत्वशङ्का
	विदुषः उत्क्रान्तिनिषेधशङ्कायाः निरासः
	उक्तार्थे विवादानवकाशप्रकाशनम्
	उत्क्रान्तिनिषेधाप्रसक्तिशङ्का – परिहारौ
	आर्तभागप्रश्न-प्रतिवचनयोर्निर्णयः
	विदुषः उत्क्रान्तेः स्मृत्या सिद्धिः


	०६ परसम्पत्त्यधिकरणम्	अवान्तरसङ्गतिः
	विचारौपयिकः संशयः
	पूर्वः पक्षः
	सूत्रतः सिद्धान्तः


	०७ अविभागाधिकरणम्	सङ्गतिगर्भः विचारौपयिकः संशयः
	सयुक्तिकः पूर्वः पक्षः
	सूत्रतः सिद्धान्तार्थः


	०८ तदोको-धिकरणम्	अवान्तरसङ्गतिः
	विचारणीयो विषयः, विचारार्थः संशयश्च
	युक्तितः पूर्वः पक्षः
	सूत्रतः सिद्धान्तार्थः


	०९ रश्म्यनुसाराधिकरणम्	विचारणीयविषयोपस्थापनम्
	विचारार्थः संशयः
	पूर्वपक्षः युक्त्या
	सिद्धान्तार्थः सूत्रतः
	पूर्वपक्षयुक्तेर्निरासः


	१० निशाधिकरणम्	प्रकृतचिन्तोपयोगिसंशयप्रदर्शनम्
	सिद्धान्तिच्छायया शङ्कापूर्वकं पूर्वपक्षस्वीकारः
	सूत्रोत्तरखण्डविवरणतः सिद्धान्तार्थः


	११ दक्षिणायनाधिकरणम्	सूत्रार्थानुवादः, अधिकाशङ्का च
	अधिकाशङ्कापरिहारतः सिद्धान्तः
	विदुषः दक्षिणायनमरणेऽपि ब्रह्मप्राप्तिनिर्णयस्य गीतावचनविरोधशङ्का-तत्परिहारौ




	+३ गतिः	पातार्थः – मुमुक्षोः तदर्थं निष्पन्नोपासनस्य हार्दानुग्रहात् मूर्धन्यनाड्या उत्क्रान्तस्य परप्राप्तये गमनमार्गविचारः
	पादसङ्गतिः पादविचार्योऽर्थश्च
	विचारविषयस्योपस्थापनम्
	विचारोपयोगी संशयः
	यौक्तिकः पूर्वपक्षः
	सूत्रतः सिद्धान्तार्थः
	उक्तस्य प्रत्यभिज्ञानस्य प्रदर्शनम्
	०२ वाय्वधिकरणम्	अधिकरणस्यार्थः – अर्चिरादिपथगत वायु-देवलोक शब्दयोरेकार्थता, अतः तत्र गच्छताम् आदित्यतः पूर्वं वायोरेव प्राप्तिः
	विचारणीयविषयोपस्थापनं तदर्थं विषयशोधनं च
	निर्णयौपयिकः संशयः
	युक्त्या पूर्वः पक्षः
	सिद्धान्तः


	०३ वरुणाधिकरणम्	पूर्वोक्तार्थदृढीकरणपूर्वकं निरूपणीयांशोपस्थापनम्
	विचारौपयिकः संशयः
	युक्त्या पूर्वः पक्षः
	सूत्रार्थतः सिद्धान्तः


	०४ आतिवाहिकाधिकरणम्	अधिकरणोपयोगिनी चिन्ता
	सिद्धान्तार्थः सूत्रार्थतः
	वरुणादीनां विद्युतः परेषामपि आतिवाहिकत्वेनान्वयौचित्यम्


	०५ कार्याधिकरणम्	अवान्तरसङ्गतिप्रदर्शनम्
	प्रकृताधिकरणार्था चिन्ता
	सूत्रार्थतः बादरिमतप्रदर्शनम्
	उपासनवैयर्थ्यपरिहारः
	उक्तबातरिमताभ्युच्चायकश्रुतिः
	उक्तपक्षे ब्रह्म गमयतीति निर्देशौचित्यम्
	कार्यब्रह्मपरत्वेऽपि अमृतत्वाद्युक्तिनिर्वाहः
	उक्तार्थस्य स्मृतितोऽपि सिद्धिः
	ब्रह्मशब्दमुख्यत्वानुगुणं जैमिनिमतम्
	गमनान्यथानुपपत्तेः कार्यब्रह्मगमकतानिरासः
	विशेषितत्वाच्चेति सूत्रोक्तयुक्तिनिरासः
	देहान्निष्क्रममाणस्य श्रौतत्वज्ञापनम्
	कार्यब्रह्मप्रत्यभिज्ञापकनिरासः
	बादरायणमतेन सिद्धान्तार्थप्रदर्शनम्
	आतिवाहिकनीयमानचेतनस्वरूपनिगमनम्
	उक्तार्थे हेतुप्रदर्शनम्
	उक्तस्य विशेषस्य श्रौतत्वप्रदर्शनम्




	+४ मुक्तिः	पादार्थः – भक्त्यानुष्ठानतः निष्पन्नमोक्षोपायत्वात् अर्चिरादिना मार्गेण गतानां मुक्तानामैश्वर्यप्रकारस्य चिन्तनम्
	पादसङ्गत्यर्थं पूर्वोत्तरार्थसङ्क्षेपः
	प्रकृतविचारार्थः संशयः
	युक्त्या पूर्वः पक्षः
	दुःखविगममात्रस्यापुरुषार्थता
	स्वरूपस्य तिरोध्यसम्भवः
	स्वरूपस्य पुरुषार्थताप्रतिक्षेपः
	स्वरूपनिष्पत्तिमात्रसाध्यतायां वचनानर्थक्यम्
	सूत्रतः सिद्धान्तः
	पूर्वपक्षोक्तवचनानर्थक्याक्षेपनिरासः
	प्रतिज्ञानविशदीकरणम्
	स्वरूपाविर्भावस्य मोक्षशास्त्राविषयत्वशङ्कानिरासः
	प्रकरणस्य जीवात्मविषयता
	उक्तेऽर्थे शौनकोक्तिसंवादः
	०२ अविभागेनदृष्टत्वाधिकरणम्	विचारोपयोगी विषयगर्भः संशयः
	पूर्वः पक्षः
	सूत्रतः सिद्धान्तार्थः
	साम्यादिशब्दतात्पर्यम्


	०३ ब्राह्माधिकरणम्	भावान्तरसङ्गतिप्रदर्शनम्
	विचारणीयो विषयः, प्रकृतः संशयश्च
	जैमिनेर्मतानुवादः
	औडुलोमिमतप्रदर्शनम्
	बादारयणस्य स्वस्य मतेन सिद्धान्तः
	उक्तार्थे वस्तुविरोधपरिहारः
	विज्ञानघन एवेत्यस्य तात्पर्यान्तरम्
	अविरोधस्य विशदीकरणम्


	०४ सङ्कल्पाधिकरणम्	अवान्तरसङ्गतिः – विचारणीयो विषयश्च
	विचारोपयोगी संशयः
	युक्तितः पूर्वः पक्षः
	सूत्रतः सिद्धान्तः
	मुक्तस्याकर्मवश्यताया अनेनैव सिद्धिः


	०५ अभावाधिकरणम्	विचारार्थः संशयः
	तत्र बादरेर्मतम्, सप्रमाणम्
	मुक्तात्मविषये जैमिनिमतम्
	बादरायणाशयः सिद्धान्तरूपः
	मुक्तौ जीवस्य भगवत्सृष्टोपकरणैपरि भोगसिद्धिः
	मुक्तौ जीवस्य स्वसृष्टैरप्युपकरणैः भोगसम्पत्तिः
	अणोरप्यात्मनः अनेकशरीराभिमानोपपादनम्
	ब्रह्मप्राप्तवतो ज्ञानाभावश्रुतिः, सुषुप्त्यादिदशाविषयिणी


	०६ जगद्व्यापारवर्जाधिकरणम्	विचारोपयोगी संशयः
	युक्त्या पूर्वः पक्षः
	मुक्तैश्वर्यस्य जगन्नियमनाविनाभावशङ्का
	सिद्धान्तः सूत्रार्थतः
	मुक्ते जगद्व्यापारस्य श्रीतत्वशङ्कापरिहारौ
	मुक्तभोगस्य अन्तवत्त्वशङ्कायाः परिहारः
	कामचारश्रुतेः जगद्व्यापारपरत्वाभावः
	श्रुति-स्मृतिभ्यां जगन्नियमनस्य परमात्मासाधारणता
	अन्याधीनत्व-नित्यत्वयोर्विरोधशङ्का-परिहारौ
	मुक्तैश्वर्यस्य जगद्व्यापारवर्जत्वे भोगसाम्यश्रुतिः
	मुक्तैश्वर्यस्य परमपुरुषायत्तत्वेऽपि न जीवस्य पुनरावृत्तिशङ्का
	पुनरावृत्तिसम्भवशङ्कानिरासः
	भगवत्सङ्कल्पस्य पुनरावृत्त्पादकत्वनिरासः






	Appendix - +Dyugangā द्युगङ्गा	Goals ध्येयानि	संस्कृतानुवादः
	Contribution, contact


	वन्दनीय-वन्दना





  
    	
      Title Page
    

    	
      Table of Contents
    

  




ॐ

Sources— [[श्रुतदीपिका श्रीभाष्यव्याख्या Source: EB#lnk_1]] Source: TW#lnk_2

श्रुतप्रकाशिका १९८९ Source: १-१-१ - १-२#lnk_3 १९८९ Source: १-३-१ - ४-४#lnk_4 Source: १-१-१ - १-२#lnk_5 Source: व्२ - समन्वयाधिकरणम्#lnk_6 Source: TW#lnk_7

श्रुत-प्रदीपिका— ** ॥श्रीः॥ **

** श्रीमते रामानुजाय नमः । **

**श्रीसुदर्शनभट्टारकविरचिता श्रीभाष्यव्याख्या **

** श्रुतप्रदीपिका । **

** ------------------**

श्रुत-प्रकाशिका— श्रीः॥

श्रीमते वात्स्य वरदार्यमहादेशिकाय नमः ।

यतीन्द्रकृतभाष्यार्था

यद्व्याख्यानेन दर्शिताः ।

वरं (व्यासं) सुदर्शनार्यं तं

वन्दे कूरकुलाधिपम् ॥

श्रीमत्सुदर्शन सूरिविरचिता टीका श्रुतप्रकाशिका ॥




+१ समन्वयः


+१ अयोग-व्यवच्छेदः

प्रथमाध्याये प्रथमः पादः ॥

श्रुत-प्रदीपिका— वरदं द्विरदाद्रिशेखरं

कमलाया दयितं दयानिधिम् ।

सकलार्थिजनार्थितप्रदं

प्रणमामि प्रणतार्तिहारिणम् ॥

श्रुत-प्रदीपिका— वेदान्त-सूत्र-भाष्यार्थम्

आचार्योपासनाच् छृतम् ।

तद्-गिरा दीपिकेवाहं

दर्शयिष्ये यथामति ॥

श्रुत-प्रकाशिका— वरदं द्विरदाद्राशं

श्री-निधिं करुणानिधिम् ।

शरण्यं शरणं यामि

प्रणतार्त्तिहरं हरिम् ॥ 1 ॥

वीरराघवः— श्रीः

वात्स्य-वीरराघवाचार्यकृता सुदर्शनसेवा॥

श्रीभाष्यकार-वेदान्त-

देशिकाद्य्-उज्ज्वलां भजे ।

गुरुपङ्क्तिं रमेशाद्यां

रङ्ग-रामानुजान्तिमाम् ॥

अद्भुतज्ञानविख्यात-

वरदार्य-दया-वशम् ।

व्यासं सुदर्शनार्यं तं

सुदर्शन-समं श्रये ॥

1 वरदमिति ।

वरदं द्विरदाद्रीशं श्रीनिधिं करुणानिधिं प्रणतार्तिहरम्

इति तत्रत्य-पञ्च-बेर-विवक्षयेति सम्प्रदायविदः ।

वरदम् इति स्वाचार्योऽप्य् अनु-सन्धीयते ।

द्विरदाद्रि-शिखर एव वेदान्त-प्रवचनं तत्-कृतं स्व-श्रुतञ्चेति ज्ञापनाय

द्विरदाद्रीशम् इत्यपि तद्विशेषणम् ।

अत एव स्वश्रीरङ्गनाथापेक्षयाऽप्यस्य प्रथमनिर्देशः ।

श्रुत-प्रकाशिका— बहिरर् अन्तस् तमश्-छेदि

ज्योतिर् वन्दे सुदर्शनम् ।

येनाव्याहत-सङ्कल्पं

वस्तु लक्ष्मीधरं विदुः ॥ 2 ॥

श्रुत-प्रकाशिका— सम्यङ् न्याय-कलापेन

महता भारतेन च ।

उपबृंहित-वेदाय

नमो व्यासाय विष्णवे ॥ 3 ॥

श्रुत-प्रकाशिका— तस्मै रामानुजार्याय

नमः परमयोगिने ।

यः श्रुति-स्मृति-सूत्राणाम्

अन्तर् ज्वरम् अशीशमत् ॥ 4 ॥

श्रुत-प्रकाशिका— वन्दे ऽहं वरदार्यं तं

वत्साभिजन-भूषणम् ।

भाष्यामृत-प्रदानाद् यः

सञ्जीवयति मामपि ॥ 5 ॥

श्रुत-प्रकाशिका— प्रपद्ये प्रणवाकारं

भाष्यं रङ्गम् इवापरम् ।

परस्य ब्रह्मणो यत्र

शेषित्वं स्फुटम् ईक्ष्यते ॥ 6 ॥(5)

वीरराघवः— 2 प्रणवाकारमिति ।

रङ्ग-विमानस्य प्रणवाकारत्वं प्रसिद्धम् ।

तत्र शेषित्वं - शेष-शायित्वम् ईक्ष्यते ।

श्रीभाष्य अकारोपक्रमात मकारेणोपसंहारात्

प्रथमाध्याय-चतुर्थ-पादारम्भ-गत--उ-कार-मध्यमत्वाच् च प्रणवाकारम् ।

प्रणव इवात्र जीव-परयोः शेष-शेषि-भावः

नारायणे सर्व-शेषित्वं स्फुटमीक्ष्यते ।

श्रुत-प्रकाशिका— श्रुत्यन्तेषु श्रुतं भाष्ये

मतं ध्यातं हृदम्-बुजे ।

लक्ष्मीपतिं प्रपद्ये ऽहं

दृष्टं श्रीरङ्गधामनि ॥ 7 ॥

श्रुत-प्रकाशिका— प्रमाणं च प्रमेयं च

प्रमातारश् च सात्त्विकाः ।

जयन्तु क्षपितारिष्टं

सह सर्वत्र सर्वदा ॥ 8 ॥

श्रुत-प्रकाशिका— अ-विस्तृताः सु-गम्भीरा

रामानुज-मुनेर् गिरः ।

दर्शयन्तु प्रसादेन

स्वं भावम् अखिलं दृढम् ॥ 9 ॥

श्रुत-प्रकाशिका— श्रीरङ्गेशाज्ञया लब्ध-

व्यास-सञ्ज्ञं सुदर्शनम् ।

वाचो विजयिनः(=वाग्विजय-भट्टस्य) पुत्रं

भाष्य-भक्तिर् अचूचुदत् ॥ 10 ॥

वीरराघवः— 3 महाचार्यवंश्यकृते श्रीवेदान्त-देशिक-वैभव-प्रकाशिका-विशेषे,

श्रीरामप्-पिल्लै इत्याह्वय-वेदव्यासभट्ट-पौत्रः

'नावाल्वेनान्' इत्य्-आह्वयस्य पुत्रः

श्रीसुदर्शनाचार्यः

श्रीमद्-वात्स्य-वरदाचार्य-शिष्येष्व् अन्यतम इत्युक्तम् ।

श्रुत-प्रकाशिका— गुरुभ्योऽर्थः श्रुतः, शब्दैस्

तत्-प्रयुक्तैश् च योजितः ।

सौकर्याय बभुत्सूनां

सङ्कलय्य प्रकाश्यते ॥ 11 ॥

वीरराघवः— 1 योजित इति । अस्मद्व्याख्यया प्रतिपाद्यमानः गुरुभ्यः श्रुतोऽर्थः उपदेशकाले तैरिवेहापि तत्प्रयुक्तशब्दयोगं लम्भितः । तच्छब्दानामपि यथार्ह स्ववाक्ये घटनं क्रियत इति यावत् । सङ्कलय्येति । अनेकाध्यापनाऽऽवृत्त्यवसरेषु प्रोक्ता अर्था विभिन्नाः यथाई पौर्वापर्यकल्पनयाऽत्र समाहियन्त इत्युक्तं भवति ।

श्रुत-प्रकाशिका— कः कृत्स्नं वेत्ति भाष्यार्थं

श्रुतांश-स्थितये कृतिः ।

आढ्यैः काकणिकेवैषा

नोपेक्ष्या भाष्य-वित्तमैः ॥12 ॥ (4)

श्रुत-प्रकाशिका— भाष्यं चेद् व्यवृणोत् स्वयं यति-पतिर्, व्याख्यान-वाचां तथा

गाम्भीर्याद् अनवस्थितिर् मित-मतिर् दूरे जनस् तद्-गिराम् ।

प्रष्टव्यः कथम् ईश्वरः स हि न नः प्रत्यक्ष-रूपो दृशां

तद् भाष्यं स च भाष्य-कृत् स च हरिः सम्यक् प्रसीदन्तु नः ॥ 13 ॥

श्रुत-प्रकाशिका - भाष्यकार-प्रेरणा— सर्वेषां पुरुषाणां प्रमाणाधीन-प्रमेय-निश्चयानाम्

उपादित्सित-जिहासितेष्टानिष्ट--तत्-साधनानाम्

अ-लौकिक-पुरुषार्थे तत्-साधन-रूपे च वस्तुनि शब्दैक-समधिगम्ये,

तत्राप्य् अ-पुरुष-शेमुषी-दोष-मषी-मालिन्यस्य वेदाख्याक्षर-राशेर् एव

प्रधानतः प्रमाणतया आश्रयणीयत्वे सिद्धे,

तत्र च पशु-पुत्र-वृष्ट्य्-अन्न-स्वर्गाद्य्-ऐहिकामुष्मिकार्वाचीन-फल--तत्-साधन-परे ऽवगते पूर्वभागे (सति),

परम-पुरुषार्थावबोधके च तद्-उपरिभागे,

पूर्वाचार्याभिमत-मुक्ति-घण्टा-पथ-कण्टकायमान-

विविध--कु-दृष्टि-जन--दुर्-वचन--शतोपप्लुते,

तद्-उपदर्शित--कु-पथ-प्रवृर्त्तिनि जगति च मोमुह्यमाने,

वीरराघवः— 2 कुपथेति । नात्र पथिन्शब्दः; कापथेत्यापातात् । किन्तु पथशब्द एवाकारान्त इति भावप्रकाशिका । कुशब्दो भूमिवाची सन् अधोलोकपरो वा । अतः कुपथः अधोगतिः । पाठान्तरं मृग्यम्

तद्-उज्जिजीवयिषया सद्--अ-सद्-विवेचन-चतुर-पूर्वाचार्यपरिचितं

प्राचीनम् एव समीचीनम् अध्वानं निष्कण्टकी कृत्य

परम-पुरुषार्थाभ्यर्थि-जन-सार्थं कृतार्थयितुं

भव-भयाभितप्त-जन--भाग-धेय--वैभव-भावितावतरणेन

परम-कारुणिकेन भगवता भाष्य-कारेण

शारीरक-शास्त्रं व्याचिख्यासितम् ।

वीरराघवः— 3 भाष्यकारेणेति भाविनीं वृत्तिमाश्रित्य ; व्याख्याकारकाले तत्त्वस्य सिद्धत्वाद्वा । भगवद्रामानुजमुनिनेति यावत् ।

श्रुत-प्रकाशिका - आर्ष-वचन-ग्रहणम्— परम-र्षि-प्रणीतानि व्याख्येयानि,

तेषां च महर्षि-प्रणीतानि व्याख्यानानि च सन्ति चेत्

तान्य् एवानुरोद्धव्यानि ।

न ह्य् अन्-ऋषेः सूक्ष्म-दर्शित्वम्,

ऋषेर् अभिप्रायम् ऋषिरेव स्वतो वेदितुम् अर्हति

न तु जडमतिर् इतरो जनः ।

ऋषि-वचसाम् एवाभिन्न-वक्तृकाणां मिथो विरोधे

पूर्व-पक्षाभिप्राय--वैभव-वादादिभिर् अविरोधो नेयः ।

भिन्न-वक्तृकाणां तु विरोधे दुष्-परिहरे

"युक्ति-युक्तं ग्राह्यम्" इति न दोषः ।

ये पुनः सन्त्य् अपि

तान्य् अनादृत्य

व्याख्येयान्तराणि व्याख्यानान्तराणि च तद्-विरुद्धानि रुचयन्ति

तेषाम् आग्रह-गृहीत-हृदयत्वे पण्डित-मानित्वे पाण्डित्य-ख्यापन-परत्वे च

तत्-प्रवृत्तिर् एव प्रमाणम् ।

इतरेषां च व्याख्यातॄणाम् आर्ष-व्याख्यानातिलङ्घित्वम्


"उपासात्रैविध्यात्"

'सर्वत्र प्रसिद्धोपदेशात्'

"भूमासम्प्रसादादध्युपदेशात्'

"दहर उत्तरेभ्यः'



इत्य्-आदिषु स्पष्टतरम्।

इह तु वृत्त्यनुसारः प्रतिज्ञातः ।

न च "तत्प्रतिज्ञानम् अ-हृदयम्" इति शङ्कनीयम्;

दुष्-परिहर-बाधकानुपलम्भात् ।

श्रुत-प्रकाशिका - ब्रह्म-सूत्रय् आरम्भः— यद्य् अपि कर्म-मीमांसायां च

क्वचित् क्वचिद् अर्वाचीन-व्याख्यातृभिर् आकुलत्वम् आपादितम्,

तथापि तत्र प्रयोग-मार्गे स्खलनाभावाद्

अनुष्ठान-मात्राधीनायाः स्वर्गादि-फल-सिद्धेर्

देवता--स्व-रूप--तद्-याथात्म्य--सत्-कार्य-वादादि-ज्ञान-नैरपेक्ष्यम्,

परम-पुरुषार्थस्य ज्ञानैकसाध्यतया

ज्ञान-मार्ग-स्खलनस्याऽऽत्महानि-फलकत्वेन

तद्-विपरीत-ज्ञानानाम् अवश्य-परिहर्तव्यत्वम्,

उत्तर-भागे च तत्-तद्-अर्थौपयिकतया प्रसक्तानां

पूर्व-भागार्थानां शिक्षणीयत्वम्,

प्रदर्शितयैव दिशा

अन्-उक्तानाम् अपि शिक्षणीयार्थान्तराणां सु-कर-निर्वाहत्वं चाभिप्रेत्य

ब्रह्म-सूत्राण्य् एव

भगवान् भाष्य-कारः प्रारभते विवरीतुम् ॥


शास्त्रार्थसूचनगर्भितं मङ्गलाचरणम्

वि॰प्र॰— अ-खिल-भुवन-जन्म-स्थेम-भङ्गादि-लीले

विनत-विविध-भूत-व्रात-रक्षैक-दीक्षे ।

श्रुति-शिरसि विदीप्ते ब्रह्मणि श्री-निवासे

भवतु मम परस्मिन् शेमुषी(=ज्ञानम्) भक्ति(→स्मृति-विशेष)-रूपा ॥

विश्वास-टिप्पनी— ब्रह्मसूत्रगत-शब्दा अत्र प्रयुक्ताः प्रायेण - श्रीनिवास-शब्दादीन् विहाय।

अकारात् प्रारब्धव्यम्, मकारे समापनीयम्, मध्य उकारस् स्याद् इति प्रयुक्त अखिल-शब्दो निखिल-स्थाने।

पुनः सकल-शब्दः प्रायिकार्थच्छायावान् इति वर्जितः।

प्रथम-पादे प्रथम-द्वितीयाध्यायार्थो जगत्-कारणत्वम् अबाधितम्।

द्वितीये पादे तृतीयाध्यायार्थ उपायत्वम्।

तृतीये पादय् उपेयत्वम्।

चतुर्थे शाङ्करोक्त-शास्त्र-जन्य-ज्ञान-मात्राद् व्यावर्तनम्,

तृतीये च प्राप्यस्य चेश्वरत्वेनोक्तत्वाद् व्यावर्तनम् ।

Thibaut— MAY my mind be filled with devotion towards the highest Brahman, the abode of Lakshmi who is luminously revealed in the Upanishads; who in sport produces, sustains, and reabsorbs the entire Universe; whose only aim is to foster the manifold classes of beings that humbly worship him.

श्रुत-प्रदीपिका— प्रारिप्सितप्रबन्धस्याविघ्नपरिसमाप्तिप्रचयगमनार्थमिष्टदेवतोपासनलक्षणमङ्गलं श्रुत्याकुर्वन्नर्थं प्रतिपाद्यं सङ्क्षेपतः श्रोतृबुद्धिसमवधानाय दर्शयति - अखिलेति । प्रथमेन पादेन प्रथमद्विकार्थसङ्क्षेपः, द्वितीयेन तूत्तरस्य । भवतीति भुवनं कार्यजातम् । कतिपयकारणचतुर्मुखादिव्यावृत्त्यर्थम् अखिल शब्दः । प्रायिकत्वनिवृत्त्यर्थं सकलेत्य नुक्तिः । अज्ञातं नास्ति इतिवदखिलेति व्यतिरेकोक्तिः । अकारोपक्रमत्वसिद्धये निखिलेत्यनुक्तिः । तस्य भगवद्वाचकत्वशक्तियोगात्तदविवक्षायामपि माङ्गलिकत्वमकारस्य । नञो मङ्गलेतरत्वं निषेध्यविशेषापेक्षया, न स्वतः । अत्र तु वैकल्यनिषेधेन पौष्कल्यपरत्वात् माङ्गलिकत्वमेव । जन्म त्रिविधम् । स्थेमा - अन्तर्यामिविष्ण्ववतारादिमुखेनैव करणीया विविधा स्थितिः । भङ्गः - नित्यनैमित्तिकप्राकृतरूपः । मोक्षस्य लयान्तर्भावेऽपि शास्त्रस्य प्रधानप्रयोजनतया विषयवत् पृथगेव वक्तव्यत्वादनेकार्थसाधारणेन शब्देन तमन्तर्भावयितुमयुक्तम् । अतो हि पूर्वाचार्याः पृथगूचुः - जगज्जन्मस्थितिध्वंसमहानन्दैकहेतवे जगदुद्भवस्थितिप्रणाश- संसारविमोचनादयः इति । आदि शब्देनानुप्रवेशनियमनधारणादि गृह्यते ; प्रदेशान्तरे जगदुत्पत्तिस्थितिसंहारान्तः प्रवेशनियमनादिलीलम् इति स्वेनैव कण्ठरवेणोक्तार्थस्वीकारस्यैवोचितत्वात् । अप्रमेयोऽनियोज्यश्च इत्याद्युक्तप्रकारेण सापेक्षत्वादिव्युदासाय लीला शब्दः । जनयितृत्वाद्यनुक्त्वा जन्माद्युक्तिरुपादानाभिप्राया ; बहु स्यां प्रजायेयेति इति हि श्रुतिः । लीला शब्देन निमित्तत्वं द्योतितम् । अवाप्तसमस्तकामस्य व्यापारानुपपतिं्त परिहरतानेन लीलाशब्देन द्वितीयलक्षणार्थश्च सूचितः । अथ द्वितीयद्विकार्थं सङ्क्षिपति - विनतेति । विनतरक्षाप दाभ्यां तृतीयचतुर्थलक्षणार्थौ सूचितौ । विशेषेण नताः प्रह्वीभूताः उपासकाः ; तद्वैविध्यं तदुपर्यपि बादरायणः सम्भवात् इत्यादिवक्ष्यमाणप्रकारेण । भूताः ; भगवज्ज्ञानेन लब्धसत्ताकाः इति भावः ; अस्ति ब्रह्मेति चेद्वेद, सन्तमेनं ततो विदुरिति इति श्रुतेः । विनतभूतसम्बन्धी व्रातो विनतभूतव्रातः । व्रात शब्देन आस्फोटयन्ति पितरः पशुर्मनुष्यः पक्षी वा इत्याद्यर्थोऽभिप्रेतः । रक्षा इष्टप्रापणानिष्टनिवारणलक्षणा । एक शब्दः प्राधान्यपरः अप्यहं जीवितं जह्यां काममात्मानं भार्याम्पुत्रं वोपरुन्ध्यान्न त्वेव दासकर्मकरम् इति ह्युक्तम् । सा प्रधाना दीक्षा यस्य तत्तथोक्तम् । दीक्षा- शब्देनावर्जनीयत्वं गर्भितम्; एतद्व्रतं मम इति हि तदुक्तिः ।

अथ शास्त्रोपोद्धातचतुःसूत्र्यर्थमाह - श्रुतीति । ब्रह्मणो मानशून्यत्वान्यमानकत्वव्युदासेन शास्त्रारम्भणीयता हि तदर्थः । श्रुति शब्दः प्रमाणवैलक्षण्यं द्योतयति ; श्रूयते नित्यमिति हि श्रुतिः । शिरः शब्देनानन्यपरभागोक्तिः । विदीप्तिः विशेषेण दीप्तिः ; अग्न्यादिरूपेणकर्माराध्यताया अपि वेदान्तावगतत्वं ब्रह्मणः स्वतोऽनन्तपुरुषार्थत्वं चाभिप्रेत्य विशेषेण

दीप्तत्वमुक्तम् । ब्रह्मणीति सामान्यशब्दः । श्रीनिवास इति विशेषशब्दः । अत्र छागो वा मन्त्रवर्णात् इति न्यायोऽभिप्रेतः । श्रीनिवास शब्देन रूढितोऽवयवतश्च त्रिमूर्त्यैक्यसाम्योत्तीर्णत्वादिव्युदासो नित्यविभूतियोगश्च फलितः । परस्मिन्निति परमतः सेतून्मान इत्यत्र निर्णीतं प्राप्यत्वं विवक्षितम् । अथोपायोपेयात्मके प्रतिपाद्ये विनतपदसूचितमुपायांशं विशिनष्टि - शेमुषी भक्तिरूपेति । अत्रापि छागपशुन्यायोऽभिप्रेतः । पदद्वयेन धीकर्मसमुच्चयवाक्यार्थज्ञानमात्रोपायत्वव्युदासः । स्वनिकर्षाभिप्रायेणाह - ममेति ।

भवतु - फलान्तरादेतद्विषयोपायः स्वादुतम इति भावः ।

एवं परमविषयो दर्शितः । प्रयोजनं चात्रातिसङ्क्षिप्तम् ।

अथ स्वग्रन्थस्यावान्तरविषयं स्वव्याख्येयस्य व्याख्येयान्तराद् वैषम्यं च वदन्

सङ्क्षिप्तं शास्त्रप्रयोजनं च विशदीकुर्वन्

व्याख्यानान्तरेभ्यः स्वग्रन्थस्य वैलक्षण्यं च दर्शयन्न्

अर्थात् गुरूपासनरूपं मङ्गलमाचरति - पाराशर्येति ।

श्रुत-प्रकाशिका - विघ्नवारणम्— एवं प्रारिप्सितस्य प्रबन्धस्याविध्नपरिसमाप्ति-प्रचय-गमनार्थं

स्मृत्याचार-सिद्धम् इष्ट-देवतोपासन-रूपं मङ्गलं श्रौतम् आचरति -

अखिलेत्यादिना श्लोकेन ।


मङ्गलाचारयुक्तानां

नित्यं च प्रयतात्मनाम् ।

जपतां जुह्वतां चैव

विनिपातो न विद्यते ॥



इति हि स्मर्यते ।

वीरराघवः— 1 स्मर्यत इति । मङ्गलाचारपदमविशेषात् आदर्शदर्शनादिनित्यकर्मणः कायिककार्यारम्भकर्तव्यविष्वक्सेनाराधानादेः वाचिकव्यापारात्मकग्रन्थारम्भकर्तव्यवाचिक देवतानमस्क्रियादिमङ्गलस्य च वाचकम् । न तु तत्त्वचिन्तामण्युक्तरीत्या आदर्शदर्शनाथाचारमात्रपरम् ; सर्वस्य प्रामाणिकत्वेनानुषादसम्भवादिति भावः ।

श्रुत-प्रकाशिका - सङ्क्षेपः— आचार्यते च तत्-तत्-प्रबन्द्धृभिः,

श्रोतृ-बुद्धि-मनस्-समाधानार्थं शास्त्रार्थ-सङ्क्षेपश् चार्थतः क्रियते ।

यथा चोदनासूत्रेण धर्म-स्वरूपं प्रमाणञ् च श्रुत्य्-अर्थाभ्यां निरूपितम् ।

प्रसिद्धं हि श्रोतुः प्रतिपत्ति-सौकर्याय

वक्तुर् अर्थ-प्रतिपादनस्य सङ्क्षेप-पूर्वकत्वम् ।


इष्टं हि विदुषां लोके

समास-व्यास-धारणम्



इति "शास्त्रार्थ-सङ्क्षेपेण वस्तुनिर्देशो भवत्व्"

इत्य्-आशीर्वादश् च कृतौ भवतः ।

श्रुत-प्रकाशिका - विनत— "विनतेति' "भक्तिरूपे'ति च ब्रह्मणि प्रह्वीभावावगमात्

प्रणतिर् अपि फलिता ।

णमु प्रह्वत्वे इति हि धातुः ।

एवं त्रिविधं मङ्गलमाचरितं भवति ।

श्रुत-प्रकाशिका - अध्याय-द्विकौ— श्लोकस्य प्रथमपादेन पूर्वस्याध्यायद्विकस्यार्थः सङ्क्षिप्तः । द्वितीयेन तूत्तरद्विकस्य ।

कर्ममीमांसायां प्रतिपाद्य-भेदेन षट्क-भेदवद्

अत्रापि विषय-विषयि-रूप-प्रतिपाद्य-भेदेन द्विक-भेदः ।

शास्त्र-प्रतिपाद्यम् उपायोपेयात्मकं सिद्धोपाय उपेयञ्च ब्रह्म ।

साध्योपायो भक्तिः ।

ब्रह्म-भुवने— तत्र सप्तम्य्-अन्तैः पदैः

सिद्धोपाय-रूपम् उपेयञ् च ब्रह्मोच्यते ।

भवतीति भुवनं कार्य-वर्गः ।

रूढि-शक्त्या तत्-कारणस्य कुलालादितो व्यावृत्तिः ।

भुवन-शब्दो हि विपुलतर-कार्य-विशेषे रूढः ।

श्रुत-प्रकाशिका - अखिल— अखिलशब्देन सर्वदेशसर्वकालवर्तीन्यण्डजातानि विवक्षितानि तेन ब्रह्मादि-व्यावृत्तिः ।

खिलं नास्तीत्यखिलं

कार्येषु ब्रह्मणः सृष्ट्य्-आदि-व्यापाराविषय-भूतं

न किञ्चिद् इत्य् अर्थः ।

अनया व्यतिरेकोक्त्या प्रायिकत्वनिवृत्तिः ।

"अज्ञातं नास्ति ते किञ्चिदि'तिवत् ।

अतः सकलम् इत्य् अन्वयमुखेनानुक्तिः ।

अकारोपक्रमत्वसिद्धये निखिलेत्यनुक्तिः ।

"अ" इति भगवतो नारायणस्य प्रथमाभिधानं भगवतो वाचकम्,


अकारं प्रयुञ्जानेन

किन् नाम मङ्गलं न कृतम्



इति चाभियुक्तैरभ्यधायि ।

अत्र भगवद्-वाचित्वाविवक्षायाम् अपि

भगवद्-वाचकत्व-शक्ति-योगाद्

अ-कारो माङ्गलिकः (4)

"अइउण्" इत्यत्राकारवत् ।

वीरराघवः— 1 अ इति भगवत इति वाक्यं भर्तृहरिग्रन्थस्थम् ;

ग्रन्थश्च महाभाष्यप्रदीपिका ।

वाक्यमिदं भाष्ये अथशब्दानुशासनमिति अकारम्,

अइउण् इति अकारनाभिप्रतीत्यपि मन्यन्ते ।

'अइउण्' इत्यत्राकारवत् इति समनन्तरवाक्यम्

अत्र टीकायाम् अक्षर-समाम्नाय-अकार-ग्रहण-बाधकमिव ।

नञो निषेध-वाचित्वेऽपि -

निषेध्य-वशाच् छुभत्वाशुभत्वे,

अतो 'निष्-प्रत्यूहम् उपास्मह' इत्य्-आदि-निर्देशस्येव शुभतरत्वं,

वैकल्य-निषेधेन पौष्कल्य-परत्वात् ।

(बहुत्वस्य भेदगर्भतया) अखिल-शब्देन चिद्-अचिद्-भेदोऽप्य् अभिप्रेतः ।

श्रुत-प्रकाशिका - जन्म-स्थेम-भङ्गाः— "जन्म' नित्यनैमित्तिक-प्राकृतरूपं,

1"स्थेमा' स्थितिः ।

सा चान्तर्यामि-विष्ण्व्-अवतार-

लोकपाल-मन्वादि-नृप-

माता-पित्रादि-मुखेन क्रियमाणा बहुविधाविवक्षिता ।

"भङ्गः' । नित्य-नैमित्तिक-प्राकृतरूपः(=??) ।

मोक्षस्य लयान्तर्भवे ऽपि

शास्त्रस्य परमप्रयोजनत्वादत्र स नान्तर्भावितः ।

अत एवादि-शब्देऽपि नान्तर्भाव्यः ।

तस्य साधारणतया स्फुट-प्रतिपत्ति-हेतुत्वाभावात् ।

पृथग् एव हि पूर्वश् च स्पष्टतरं निर्दिष्टो मोक्षः (रक्षा-पदेन)।

"जगद्-उद्भव-स्थिति-प्रणाश--संसार-विमोचनादयः' इति ,

"जगज्-जन्म-स्थिति-ध्वंस--महानन्दैक-हेतव' इति च भगवान् भाष्यकारश्च तथा निर्दिशति ।

यथा वेदार्थसङ्ग्रहे "उद्भवस्थितिप्रलय--संसार-निवर्त्तनैकहेतुभूत' इति,

भाष्ये च "निखिलगजद्-उदय-विभव-लय--महानन्दैककारण'मिति।

'विनते'त्य्-आदि-पदेन स्थेमान्तर्भूत-स्वर्गादि-संसारिक-फल-प्रदत्वस्य पृथग्-उक्तिर् अन्-अपेक्षिता ।

शास्त्रासाधारणस्य परम-प्रयोजनस्य मोक्षस्यैव हि पृथग्-उक्त्य्-अपेक्षा ।

श्रुत-प्रकाशिका - मङ्गलाचरण-भाष्यता—


ननु,


"सूत्रार्थो वर्ण्यते यत्र

वाक्यैः सूत्रानुकारिभिः ।

स्वपदानि च वर्ण्यन्ते

भाष्यं भाष्यविदो विदुः "



इति हि भाष्यलक्षणम् ।

अतः सूत्र-व्याख्यान-रूपत्वाभावाद्

अखिलेत्यादिकं न भाष्यान्तर्भावि



इति चेन् न –

सूत्र-तात्पर्यार्थ-परत्वात् भाष्यान्तर्भाव्य् एव ।

सूत्रतात्पर्यार्थ-परत्वं च श्लोक-व्याख्याने स्पष्टम् ।

किञ्च मङ्गलाचरणं प्रारिप्सितग्रन्थाविघ्न-परिसमाप्त्याद्य्-अर्थतया

तद्-उपयोगीति तदन्तर्भाव्य् एव ॥

श्रुत-प्रकाशिका - मङ्गलाचरण-योग्यता—


शाबर-शाङ्करादि-भाष्येषु नमस्कारादर्शनाद्

अत्र नमस्कार-कथनम् अयुक्तम्



इति चेन् न;

"नमः प्रवरगुणैकास्पदाय"

इति द्रमिडभाष्ये देवता-गुरु-नमस्-कार श्रवणात् ।

शाबर-शाङ्करयोस् तु

ईश्वरानभ्युपगमात् जीव-ब्रह्म-भेदानभ्युपगमाच् च नमस्यानादरः ।

अत्र तु सिद्धान्तानुरूप्यात्

नमस्या अत्यन्तोपपन्ना ।

शाङ्करग्रन्थोपक्रमे च

व्याख्यातृभिर् नमस्-काराद्य्-अभावात् कु-ग्रन्थत्वम् आशङ्कय,

युष्मद्-इत्य्-आदि-ग्रन्थेन प्रत्यग्-अर्थानुसन्धानेनार्थान् मङ्गलाचारः कृतः इति परिहृतम् ।



भाष्यप्रणयनप्रयोजनम्

वि॰प्र॰— पाराशर्य(=व्यास)-वचस्-सुधाम् उपनिषद्-दुग्धाब्धि-मध्योद्धृतां

संसाराग्नि-विदीपन--व्यपगत-प्राण(→ब्रह्म-सम्बन्ध)+आत्म--सञ्जीवनीम् ।

पूर्वाचार्य-सुरक्षितां बहु-मति-(परस्पर-)व्याघात-दूरस्थिताम्

(गायत्र्याऽमृतम् इव) आनीतां तु निजाक्षरैः (न तु स्वाभिप्रायारोपणेन) सु-मनसो भौमाः (सन्तोऽमृत-वञ्चिता अपि) पिबन्त्व् अन्वहम् (न त्व् अमृतवत् सकृत्) ॥

Thibaut— The nectar of the teaching of Parāsara's son (Vyāsa),--which was brought up from the middle of the milk-ocean of the Upanishads – which restores to life the souls whose vital strength had departed owing to the heat of the fire of transmigratory existence – which was well guarded by the teachers of old – which was obscured by the mutual conflict of manifold opinions,--may intelligent men daily enjoy that as it is now presented to them in my words.

श्रुत-प्रदीपिका— व्यासस्यैव बादरायणत्वं श्रुतिसिद्धम् । जन्मतः प्रकर्षं च सूचयति पाराशर्यशब्देन । वचः- शब्दोऽर्थपर्यन्तः, वेदवित् इत्यत्र वेदशब्दवत् । वचसः सुधामिति निर्वाहे रूपकप्रकरणानौचित्यं सुधाशब्दामुख्यत्वं च । अमृतत्वहेतुत्वात् सुधात्वरूपणम् । पूर्वभागादप्यव्यवधानेन ब्रह्मप्रतिपादनरूपा सेत्यभिप्राय उपनिष च्छब्दः । उपनिषदां वेदसारत्वाभिप्रायो दुग्धशब्दः ; यथा आरङ्कं च वेदेभ्य ओषधीभ्यो यथामृतम् इति । अब्धि शब्द आनन्त्यपरः । मध्य शब्देन सर्वश्रुतिमुख्यत्वमभिप्रेतम्, मध्यस्य सर्वप्रदेशानुगुण्यात् । अनेन स्वव्याख्येयस्य प्रमाणमूलता अवान्तरविषयश्च दर्शितौ । उद्धृतशब्देनातिनिम्नदेशनिमग्नोद्ग्रहणमभिदधता निःशेषार्थग्रहणं सूचितम् । परम प्रयोजनमाह - संसारेति । संसारस्याग्नित्वं तापत्रयात्मकतया । तत्राप्यवान्तरभेदं विद्यालब्धेः पूर्वं कदाचिदप्यनिर्वाप्यत्वं वैविध्यमनुपरतत्वं च द्योतयति विदीपन शब्दः । अनादिकालं बहुमुखश्रवणादिष्वन्यतमप्रकारेणालब्धपरमात्मानो व्यपगतप्राणाः । प्राणाः परमात्मा, प्राणमेवाभिसंविशन्ति इति श्रौतप्रयोगात् । सञ्जीविनीम् इति परममोक्षहेतुत्वं विवक्षितम् । स्वग्रन्थस्य सत्सम्प्रदायमूलकतामाह - पूर्वेति । आर्थं गुरूपासनं चैतत्कीर्तनमुखेनात्र कृतम् । शङ्करादिव्युदासाय पूर्वशब्दः । सुरक्षितां न परमुपदेशेन, ग्रन्थनिर्माणेनापीति भावः । तर्हि सा किमिति न प्रथितेत्यत्राह - बहुमतीति । बहूनां या मतयः तासां व्याघातो मिथो विरोधः, तेन दूरस्थिताम् । न यथावदप्रतिपत्तिमात्रम्, अन्यथा च प्रतिपत्तिरभूदिति भावः । तुशब्दः स्वग्रन्थवैषम्यपरः ।

सुधासमाख्यानुगुण्याय ममाक्षरैरित्यनूक्तिः ; गायत्र्यवयवामृताक्षरैर् इत्यर्थः । सुमनसः ; सारासारविवेकादिविचक्षणाः । भौमाः ; अधीत-साङ्ग-सशिरस्-कवेदाः श्रुतकर्ममीमांसा भूलोकवासिनः । देशकालान्तरादिषु वृत्त्यादिसाफल्यमिति भावः । पिबन्तु ; सुधापानवदस्य श्रवणाद्यपि सुखरूपम् इत्यर्थः । अन्वहम् ; भोग्यतातिशयात् गभीरत्वाच्च ।



प्रतिज्ञा

वि॰प्र॰— भगवद्-बोधायन-कृतां विस्तीर्णां (काश्मीरं गत्वा पठित्वा स्मृतां ३२२१०^५ अक्षरमयीं) ब्रह्म-सूत्र-वृत्तिं

पूर्वाचार्यास् सञ्चिक्षिपुस्,

तन्-मतानुसारेण सूत्राक्षराणि

(सङ्क्षेप-विस्तारयोर् मध्यमा यथा तथा) व्याख्यास्यन्ते ।

विश्वास-टिप्पनी— शङ्करार्यस् तु "(अस्मन्-मतं) वयमस्यां शारीरकमीमांसायां प्रदर्शयिष्यामः" इति बहुवचनेन वदति, स्व-मतं च पुरस्करोतीति व्यावृत्तिः।

Thibaut— The lengthy explanation (vr̥tti) of the Brahma-sūtras which was composed by the Reverend Bodhāyana has been abridged by former teachers; according to their views the words of the Sūtras will be explained in this present work.

श्रुत-प्रदीपिका— पूर्वाचार्यग्रन्थाः प्रवर्त्यन्ताम् ; किं ग्रन्थान्तरनिर्माणप्रयत्नगौरवेणेत्यत्राह - भगवदिति । पूर्वाचार्यशब्दोऽत्र विवृतः । शङ्करादिभ्योऽपि ज्ञानाधिक्यपरो भगव च्छब्दः । द्रमिडाचार्यादिग्रन्थोऽतिसङ्क्षिप्तः । तन्मतानुसारेण ; न तु स्वोत्प्रेक्षया । सूत्राक्षराणि ; प्रकृति प्रत्ययानुगुण्येन ; न तु यथाकथञ्चिद्योजयितव्यानीति भावः । व्याङ्भ्यामुपसर्गाभ्यामपेक्षितविस्तरानपेक्षितसङ्कोचौ विवक्षितौ । व्याख्येयं पदम् उपादत्ते - अथेति ।



+०१ जिज्ञासाधिकरणम्

वि॰प्र॰— अथातो ब्रह्मजिज्ञासा ॥ 1-1-1॥

Thibaut—


	Then therefore the enquiry into Brahman.




१ अथ

वि॰प्र॰— अत्रायम् अथ-शब्दः आनन्तर्ये भवति

(- पूर्वोत्तर-मीमांसयोर् एक-शास्त्रत्वात्, उत्तर-पदान्वय-बलात्)।

English— In this Sūtra the word 'then' expresses immediate sequence;

श्रुत-प्रकाशिका - व्याख्येयता— अथातो ब्रह्मजिज्ञासा ।

पूर्वं पदानि व्याचिख्यासुः प्रथमम् अथ-शब्दं व्याचष्टे -

अत्रायम् अथ-शब्द आनन्तर्ये भवति इति ।


“पद-च्छेदः पदार्थोक्तिर्

विग्रहो वाक्ययोजना ।

आक्षेपस्य समाधानं

व्याख्यानं पश्ञ्चलक्षणम्"



इति हि व्याख्यानप्रकारः ॥


ननु नैतौ अथातः शब्दो व्याख्येयौ ; प्रयोजनाभावात् ।

अज्ञान संशय-विपर्यय-निवृत्यर्थं हि व्याख्यानम् ।

न तावद् अत्राज्ञानम् ;

आनन्तर्ये, प्रकृतस्य हेतुभावे च

तयोः प्रसिद्धत्वात् ।

नापि संशयः,

अर्थान्तरेषु सत्स्वपि तयोर् उक्तार्थपरत्वेन प्रसिद्धि-प्राचुर्यात् ।

न हि गोशब्दं शृण्वतः सास्नादिमति संशयो जायते ।

अत एव विपर्ययोऽपि दूरोत्सारित इति ॥



अत्र ब्रूमः । आनन्तर्य-वृत्त-हेतु-भाव-परत्व-निर्णयस्य पूर्व-वृत्त-विशेषावगम-सापेक्षत्वात्

तद्-अप्रतिपत्त्या प्रसिद्धि-प्राचुर्यस्य सापवादत्वात् ।

अथ-शब्दस्याधिकारादिषु,

एतच्-छब्दस्य च 'एतद् उक्तं भवती'त्य् आदिषु वक्ष्यमाणेऽर्थे,

तसेश्च सर्व-विभक्त्य्-अर्थ-वाचिनः 'इत' इत्य्-आदिषु पञ्चम्य्-अर्थ-व्यतिरिक्तेऽर्थे [च] प्रयोग-दर्शनात्,

संशयविपर्ययौ स्याताम् इति तन्निरासायाथातः शब्दव्याख्यानं युक्तम् (मिति) ।

अतस्तौ व्याख्यायेते ।

श्रुत-प्रकाशिका - नाधिकारार्थः— वीरराघवः— अथ-शब्दस्य आरम्भ-मङ्गलार्थान्तरत्व-प्रश्न-कार्त्स्न्य-आनन्तर्य-रूपार्थषट्कम्,

'मङ्गलानन्तरारम्भप्रश्नकार्येषु अथो अथ',

'अथैष विश्व-ज्योतिः' इति कोश-प्रयोगादि-सिद्धम् ।

तत्र आनन्तर्यातिरिक्तस्यार्थस्य प्रकृतेऽनन्वयं दर्शयति अत्रेत्यादिना ।

अत्र तावत् अथ-शब्दस्याधिकारार्थत्वम् अयुक्तम् ।

अधिकारो हि प्रस्तावः ।

ब्रह्मजिज्ञासा प्रस्तूयत

इति वचो मन्द्र-प्रयोजनम् ;

प्रारभ्यत इत्य् उक्तिं विनापि, प्रारम्भादेव प्रारभ्यमाणत्वावगमात् ।

उच्यमानं हि वचनम्,

ब्रवीमीत्य् उक्तिम् अन्तरेणापि

सन्निहित-पुरुषेण, "उच्यत" इत्य् एवावगम्यते ;

न तु नोच्यत इति ।


प्रस्तोतव्यत्वम् उच्यत



इति चेत् —

तदानीम् अपि न्याय-प्रतिपादकस्य सूत्रस्य

+उपदेशाऽऽज्ञापन-परत्वाभावात्

युक्तितः प्रारम्भ-योग्येत्य् अर्थः स्यात् ।

योग्यत्वम् अशाब्दम् ॥


नन्व् अध्याहारेण (योग्येति) योजना स्यात् ।

आनन्तर्य-पक्षेऽपि "कर्तव्ये"ति

ह्य् अध्याहर्तव्यम्



इति चेन् न –

अधिकारार्थत्व-पक्षे

अध्याहृतस्यापि पदस्यान्वय-दौर्घट्यात् ।

[[११]]

यथा, 'च योग्या' इत्य् उक्ते

"समुच्चेतुं

योग्ये"त्य् अर्थो न शक्याभिधानः,

एवम् 'अथ योग्या' इत्युक्ते ऽप्य्

"अधिकर्तुं योग्ये"त्य् अभिधानं हि न शक्यम् ।

अत एव हि महाभाष्ये,


"शब्दानुशासनं नाम

शास्त्रम् अधिकृतं वेदितव्यम्"



इत्य् उक्तम् ;

न त्व् अधिकर्तुं योग्यम् इति । 1

वीरराघवः— 1 "च योग्या", "अथ योग्या" इत्य्-आदाव् अन्वयाभावे हेतुं दर्शयति -

"अधिकृतमिती"ति ।

शब्दानुशासन-पदेन

अधिकारस्य स्व-विशेषणतया बोधनात्

न तस्य "योग्ये"त्यादि-पदेनान्वय इति च ध्येयम् ।

"अधिकृतम्" इत्य् अपि फलितार्थ-कथनम् -

न तु वाचनिकोक्तिः;

चादीनां द्योतकत्वात्।

अत्र त्व् "अधिकृतम्" इत्य्-अर्थ-परत्वे वैयर्थ्यम् इत्य् उक्तम् ।

शब्दानुशासनोपक्रमे त्व् अधिकारार्थत्वम् अगत्या ऽऽश्रितम् ।

न ह्य् उपनीतेन वेदम् अधीयानेनाध्येतव्यस्य तद्-अङ्ग-भूतस्य व्याकरणस्यासाधारणो वृत्त-विशेषः सम्भवति ।

इह तु प्रयोजनवद् अर्थान्तर-सम्भवाद्

अधिकारार्थत्वाश्रयणम् अयुक्तम् ।

आनन्तर्यपरत्वे प्रयोजनवत्त्वं च वक्ष्यते ।

श्रुत-प्रकाशिका - न मङ्गलार्थः— मङ्गलं तु नाथशब्दवाच्यम् ;

अपि तु शङ्ख-स्वनादिवत् श्रूयमाणो ऽथशब्दो मङ्गलावह इति 2

ओङ्कारस्येवार्थान्तर-परत्वेऽपि

मङ्गलं सिद्धयति ।

वीरराघवः— 2 ओङ्कारस्येवेति ।

न ह्य् अथ-शब्दस्येव

तस्यापि मङ्गलार्थकत्वे कोशादिकम् अस्तीति भावः ।

ओङ्कार-तुल्यो ह्य् अथ-शब्दः स्मयेते,


"ओङ्कारश्चाथशब्दश्च

द्वावेतौ ब्रह्मणः पुरा ।

कण्ठं भित्त्वा विनिर्यातौ

तस्मान्माङ्गलिकावुभौ "



इति ।

मङ्गल-वाचित्वाद्युपगमेऽपि

मङ्गलरूपा ब्रह्म-जिज्ञासेति

ब्रह्मजिज्ञासा स्तुता स्यात् ।

ततश् च सूत्रस्यार्थवादता स्यात्,

न तु न्याय-निबन्धनत्वम् ।(5)

जिज्ञासा-विशेषणत्वाभावे

मङ्गलं भवतीति वाक्यभेदः स्यात् ।

श्रुत-प्रकाशिका - न विषयान्तरार्थः— प्रकृताद् अर्थाद् अर्थान्तर-परत्वं चायुक्तम् ।

तद् +धि प्रकृतम् अपेक्ष्य वक्ष्यमाणस्यार्थान्तरत्व-ज्ञापनम् ।

तच् च कल्पान्तरोपन्यास-विवक्षायाम् एव दृष्टम् ।

अत्र तु कल्पान्तरोपन्यासाभावात्

तद् अनुपपन्नम् ।

वीरराघवः— कल्पान्तरं कोट्यन्तरम् ।

इदम् उपलक्षणम् - अथैष विश्वज्योतिर् इत्यादिदृष्टेः ।

श्रुत-प्रकाशिका - न प्रश्नार्थकः— प्रश्नपरत्वम् अप्य् अयुक्तम् ;

वचन-व्यक्तेः प्रश्न-प्रतिवचन-रूपत्वाभावात् ।

तदा हि,

"किं ब्रह्मजिज्ञासा कर्तव्ये"त्य् उक्तं स्यात् ।

"सा कर्तव्ये"ति वाक्यान्तरेण प्रतिवचनं स्यात् ।

न च प्रतिवचनरूपं वाक्यान्तरम् उपलभ्यते ।

श्रुत-प्रकाशिका - न कार्त्स्न्यार्थः— अथशब्दस्य कार्त्स्न्य-परत्वे

"कार्त्स्न्येन सा कर्तव्ये"त्य् अर्थः स्यात् ।

सोऽनुपपन्नः; एकदेश कर्तव्यतायाः शङ्कितत्वाभावात् ।

कर्तव्यतामात्रं हि संशयपदम् ।

तन्-निरासार्थं च सूत्रम् ।

श्रुत-प्रकाशिका - अतःशब्दान्वयापेक्षा— वीरराघवः— एवम् अथ-शब्दस्यानन्तर्यातिरिक्तार्थ-परत्वे ऽनुपपत्तिरुक्ता ।

अथ अतश्शब्दोऽपि तन्-निवारक इत्याह किञ्चेति ।

ब्रह्मजिज्ञासापदम् अपि तन्-निवारकमिति चैतन् निगमने दर्शयिष्यति ।

किञ्च अधिकाराद्य्-अर्थान्तर-परत्वम् "अतश्"-शब्दान्वयो ऽपि निवारयति ।

अतश्--शब्दो हि प्रकृतम् अर्थं हेतुतया परामृशन्

अथ-शब्दोपस्थापितं वा

ब्रह्म-जिज्ञासा--पद-सामर्थ्याक्षिप्तं वा परामृशेत् ।

तत्र यदि अथ-शब्दोपस्थापितम् अधिकृतत्वं हेतुतया परामृशेत्,

तदा अधिकृतत्वाद् अधिकर्तव्येति,

हेतोः साध्याविशिष्टत्वं स्यात् ।

मङ्गलस्यानभिधेयतया

न पदान्तर-परामर्श-योग्यता ।

वाच्यत्वाभ्युपगमेऽपि,

तस्य च प्रकृतापेक्षत्वस्य(→विषयपरिवर्तनं) च कार्त्स्न्यस्य च पूर्व-पक्ष-युक्ति-प्रत्यनीकत्वाभावान्

न तानि हेतुतया परामर्शनीयानि ।

वीरराघवः— प्रकृतापेक्षत्वं प्रकृत-प्रतियोगिकत्वम्, प्रकृताद् अर्थान्तरत्वमिति यावत् ।

न ह्य् अमङ्गलत्व-प्रकृतानपेक्षत्वाकार्त्स्न्यैः पूर्वपक्षोत्थानम् ।

नयसूत्राणि च विरुद्धार्थ-व्युदास-पराणि ।(4)

[[१२]]

प्रश्न-वाक्य-गत-प्रश्नस् तु तस्मिन्नेव वाक्ये

अतश्-शब्दो हेतुतया परामर्शानर्ह एव ।

"किं ब्रह्मजिज्ञासा कर्तव्ये"ति

वाक्येऽपरिसमाप्ते,

कथं किंशब्दार्थों हेतुतया परामृश्येत !(4)

अतोऽतश्-शब्द-परामर्श-योग्यार्थश् चेद् अथ-शब्दो ऽभ्युपगम्यते,

तदा अधिकाराद्य्-अर्थत्वं न घटते ।

यदि ब्रह्म-जिज्ञासा-पद-सामार्थ्याक्षिप्तस्य पूर्व-वृत्तत्वेन

तत्-तद्-व्याख्यात्र्-अभिमतस्य वस्तुनो ऽतश्-शब्देन परामर्श इष्येत

तदानीं


जिज्ञासाऽनुपयोगिनस् तद्-आक्षेप्यत्वायोगात्

उपयोग्य्-अर्थ एव तदा ऽऽक्षेप्य



इति तत्-परामर्शिनातःशब्देन

जिज्ञासोपयोगितया तत्-पूर्व भाव्य्-अर्थ-विशेषोपस्थापनात्

अथ-शब्दस्य स्वारसिकानन्तर्य-परत्वे सम्भवति

अ-स्वरस-विफलार्थान्तर-स्वीकारो न घटते ।

ततश् चातश्-शब्दवत्

ब्रह्म-जिज्ञासा-पद-सामर्थ्यम् अप्य् अधिकाराद्य्-अर्थ-परत्व-निवारकं स्यात् ।

श्रुत-प्रकाशिका - आनन्तर्यार्थ-प्रतिज्ञा— एवम् अर्थान्तराणाम् अनुपपन्नताम्

अर्थतो दर्शयन्

आनन्तर्यार्थत्वम् अप्य् अथ-शब्दस्योपपादयति — अत्रायमथशब्द आनन्तर्ये भवतीति ।

'अथ-शब्द आनन्तर्ये' इति प्रतिज्ञा,

तद्-उपपादकम् "अत्रायं भवती"ति पद-त्रयम् ।

श्रुत-प्रकाशिका - अत्रायम् भवति— तत्र भवतीति पदेन आनन्तर्ये स्वारस्यं सूच्यते ।

स्वारस्यापवादिकां पूर्व-वृत्ताप्रतिपत्तिं परिहरति अत्रेति ।

अत्र वेदस्योत्तर-भाग-विचार-रूप-ब्रह्म-मीमांसारम्भ-सूत्रे इत्यर्थः ।

ब्रह्म-जिज्ञासा-पद-सामर्थ्यात् पूर्व-भाग-विचार-रूप--वृत्त-विशेष आक्षिप्त इत्यभिप्रायः ।

हेत्व्-अन्तरम् अभिप्रयन्न् आह अयम् इति ।

अयम् अथ-शब्दः

“अथ शब्दानुशासनम्",

"अथ योगानुशासनम्"

इत्यादि-सूत्रान्तर-गताथ-शब्द-व्यावृत्त इत्य् अर्थः ।

वीरराघवः— 1 सूत्रान्तरेति । "अथ शब्दानुशासनम्" इत्य्-अस्य भाष्यत्वेऽपि

तद्-व्याख्येय-सङ्ग्रह-वचन-रूपत्वात् सूत्रत्वम् ।

वस्तुत इदं पाणिनि-सूत्रम् एव

भाष्य-कारेण प्रथमम् अनूद्य व्याख्यातम्

इति (भर्तृ)हर्यादि-ग्रन्थावगम्यम् इति

तत्-पक्षेणात्र सूत्रत्वोक्तिर् इत्य् अप्य् आहुः ।

(एतत्-सूत्र-गत-)अतश्-शब्द-शिरस्क इत्य्-उक्तं भवति ।

वेदान्त-सारे ह्य् अयम् अर्थः कण्ठोक्तः ।

श्रुत-प्रकाशिका - निगमनम्— प्रकृत-परमर्शिनैतच्-छब्देन

पूर्व-वृत्त-सामान्यम् अभिहितम् इत्य् अभिप्रायः ।

एवं समभिव्याहृतोभय(←"अत्रायं")-पद-स्वारस्यात्

सामान्यतोऽभिहितं, विशेषत आक्षिप्तं च

पूर्व-वृत्तं सिद्धम् इति

वृत्त-विशेषाप्रतिपत्ति-रूपस्य स्वारस्यापवादकस्याभावाद्

अथ-शब्द आनन्तर्यार्थ एवेति वाक्यार्थः ।

एवम् अथशब्दस्योत्तर-भाग-विचारारम्भ-सूत्र-गतत्वम्, अतःशब्द-शिरस्कत्वम् आनन्तर्य-स्वारस्यं च दर्शयद्भिः

आनन्तर्योपपादकैः अत्र अयं भवतीति पदैर् एव

अस्मिन् सूत्रे अर्थान्तराणां गत्य्-अभाव-स्वीकार्याणाम् अनादरणीयत्वं फलितम् ।



२ अतः

वि॰प्र॰— अतश्-शब्दो (वक्ष्यमाणस्य) वृत्तस्य हेतु-भावे ।

Thibaut— the word 'therefore' intimates that what has taken place (viz. the study of the karmakāṇḍa of the Veda) constitutes the reason (of the enquiry into Brahman).

श्रुत-प्रदीपिका— अधीत-साङ्गसशिरस्क-वेदस्य ... ब्रह्मजिज्ञासा ह्यनन्तरभाविनी ॥1॥

पूर्ववृत्ताप्रतिपत्तिरूपापवादेन प्रसिद्धिप्रकर्षस्याकिञ्ञ्चित्करतया संशयविपर्ययौ स्त इति तद्व्युदासायाथशब्दं व्याचष्टे - अत्रेति । अथशब्द आनन्तर्य इति प्रतिज्ञा । भवतीति स्वारस्यं सूचितम् । अत्रायमिति तदपवादपरिहारः । अत्र; वेदोत्तरभागार्थविचारारम्भे । अनेन पूर्वभागार्थविचारस्य वृत्तत्वमाक्षिप्तम् । एवं ब्रह्मजिज्ञासापदसामर्थ्यसूचितम् अथ शब्दानुशासनम् इत्याद्यथशब्दादस्य व्यावृतिं्त सूचयता अयं शब्देन अतःशब्दशिरस्कत्वं दर्शितम् । अनेन वृत्तसामान्यस्यातः पदेनाभिधानं ज्ञापितम्, एतच्छब्दस्य प्रकृतवाचित्वस्वारस्यात् । एवं वृत्तविशेषाक्षेपकतत्सामान्याभिधायकपदद्वयसमभिव्याहारलब्धमथशब्दस्यानन्तर्यपरत्वमित्यर्थादुक्तं भवति । अतोऽथ मौनम् इत्यादिषु प्रकृतिप्रत्यययोर नेकार्थसाधारण्यदर्शनादतःशब्दं व्याचष्टे - अत इति ।

अत्रायं भवति इत्यनुषङ्गः । अत्र भवति शब्दौ पूर्ववत् । अयम्; अथशब्दपूर्वकः ; प्रकृतिप्रत्ययस्वारस्यात् अथशब्दस्वारस्यात् ब्रह्मजिज्ञासापदसामर्थ्याच्चेत्यर्थः । न च अथातः शब्दार्थनिर्णयस्यान्योन्यसापेक्षत्वादन्योन्याश्रयः शङ्क्यः. तयोरानन्तर्यवृत्तपरत्वस्वारस्यस्य व्युत्पत्त्यवगततयान्योन्यानपेक्षत्वात् ।

श्रुत-प्रकाशिका - प्रतिज्ञा— अतःशब्दं व्याचष्टे -

अतश्शब्दो वृत्तस्य हेतुभावे इति ।

वृत्तस्येति प्रकृत्य्-अर्थ उक्तः;

हेतुभाव इति प्रत्ययार्थः ।

इयं प्रतिज्ञा ।

श्रुत-प्रकाशिका - अत्रायम् भवति— अत्रायं भवतीत्य् अनुषक्तं पद-त्रयम् उपपादकम् ।

प्रकृति-प्रत्यययोर् उक्तार्थ-परत्वेन प्रसिद्धि-प्राचुर्यं

भवतिना दर्शितम् ।

अत्रेत्यस्य पूर्ववद् अर्थः ।

अनेन वृत्त-विशेषः,

तस्य हेतुभावार्हत्वं चाऽऽक्षिप्तम् ।

तदर्हत्वं च अनन्तरम् एव व्यक्तं भविष्यति ।

अयम् आनन्तर्य-स्वरसाथ-शब्द-पूर्वकः ।

अनेन वृत्त-सामान्यम् आक्षिप्तम् ॥

श्रुत-प्रकाशिका - अन्योन्याश्रयाभावः—


नन्व् अथ-शब्दार्थ-निर्णयो ऽतश्-शब्दार्थ-निर्णय-सापेक्षः

अतश्-शब्दार्थ-निर्णयश् चाथ-शब्दार्थ-निर्णय-सापेक्ष इत्य् अन्योन्याश्रयः ॥



नैवम् । अथ-शब्दस्यानन्तर्य-स्वारस्यं हि

नातश्-शब्दार्थ-निर्णय-सापेक्षम् । अतः शब्दस्य वृत्त-हेतु-भाव-परत्व-स्वारस्यं

न अथ--शब्दार्थ-निर्णय-सापेक्षम् ।


'अथ-शब्द आनन्तर्य-परः स्व-स्वारस्यात्, समभिव्याहृत-पदान्तर-स्वारस्याच्च ;

अतः-शब्दोपि वृत्तस्य हेतु-भावपरः स्व-स्वारस्यात्, समभिव्याहृत-पदान्तर-स्वारस्याच् च'



[[१३]]

इति भवत्य्-अयं-शब्दाभ्यां दर्शितं भवति ।

इमे चाभ्युच्चय-युक्ती; अत्र-पदाभिप्रेत-ब्रह्म-जिज्ञासा-पद-सामर्थ्याद् एव पद-द्वयस्योक्तार्थ-परत्व-सिद्धेः ।

अतः स्व-पर-पद-स्वारस्यात्

ब्रह्म-जिज्ञासा-पदसामर्थ्याच् च

अथातः-शब्दौ यथोक्तार्थ-पराव्

इति न दोषः ।

श्रुत-प्रकाशिका - शब्द-द्वयापेक्षा—


ननु अथातः शब्दयोर् अन्यतरेणालम् इति



चेत् न;

अथ-शब्दस्यानन्तर-कालम् उपस्थापयतो वर्तिष्यमाण-ब्रह्म-जिज्ञासा-विशेषणतया,

अतः-शब्दस्य-वृत्त-हेतु-भाव-परतया चापर्यायत्वात्

प्रतिज्ञा-हेतु-रूपेण पदयोर् भिन्न-प्रयोजनत्वाच् च ॥


ब्रह्म-जिज्ञासा कर्तव्येति हि प्रतिज्ञा



+इति चेत्, न ;

ब्रह्मजिज्ञासेति (साध्य-)धर्मि--निर्देशः, अथेति साध्य-धर्मोक्तिः । न कर्तव्यता-मात्रं साध्य-धर्मः ; अपि त्व् आनन्तर्य-विशिष्ट-कर्तव्यत्वम् ।

वीरराघवः— 1 कर्तव्यत्वमिति । इदं चारम्भणीयत्वम् आरम्भ-योग्यत्व-रूपम्,

न त्व् आज्ञापनादि-विषयत्व-रूपम्

इति अथ-शब्दस्य प्रस्तावार्थकत्व-खण्डक-टीकात एव सुगमम् ।

तत्रारम्भ एव न भवति कारणाभावाद्

इति शङ्कायां

कारण-सद्-भावो हेतू क्रियते अत इति ।

पूर्वोत्तर-मीमांसयोर् एक-व्याख्यान-ग्रन्थत्वात् पूर्व-सिद्धः कर्म-विचार एव

'अत' इति गृह्यते ।

एतद्-धेतु-सत्त्वेऽपि हेत्व्-अन्तरस्य नित्यानित्य-वस्तु-विवेकादेर् अपेक्षिततया

आरम्भ-विलम्ब-शङ्कादि-भावात्

तत्-परिहारः क्रियते अथेति ।

एवं कर्म-विचारानन्तर्य-विशिष्टम् आरम्भ-योग्यत्वम् अस्तीति साध्ये स्थिते,

'अत' इत्य् उच्यमानो हेतुर्

न कर्म-विचार-मात्रम् ;

किं तु पुष्कल-सामग्री -

एक-कारण-मात्रेणानन्तर्यस्य दुस्-साधत्वात् ।

तत्र ब्रह्म-विषयकापात-प्रतीतिः कर्म-निर्णयश् चेति

द्वयम् एव विवाद-विषय इति

तद्-अस्तित्व-सूचनाय तद्-धेतू-करणम् एव अतः-शब्दाभिप्रेतम ।

इदं द्वयम् अपि प्रकृतम् एव,

कर्म-विचारात् प्राक्-काल-प्रभृति ब्रह्मापात-प्रतीतेर् अपि सद्-भावात् ।

एवम् अपि पूर्वं ब्रह्म-जिज्ञासाया अकरणं

कर्म-जिज्ञासायास् तत्-प्रति-बन्धकत्वात् ।


अथ कर्म-विचारस्य (ब्रह्म-निभ-)सिद्ध-व्युत्पत्त्य्-अभाव-निर्णय-घटिततया

ब्रह्मापात-प्रतीति-विघटकत्व-चिन्तया,

पूर्वम् आपात-प्रतीति-स्थित्या कर्तुम् अर्हाऽपि ब्रह्मजिज्ञासा

कर्म-विचारात् पश्चाद् अकर्तव्यैव सिद्धा



इति शङ्कायां

तन्-निरासाय अथातश्-शब्दौ ।

तथा कर्म-निर्णयस्य कर्म-फल-स्थैर्य-विषयकत्व-सम्भवात् प्रतिबन्धकत्वम् एवेति शङ्का-परिहारार्थञ् चातःशब्दः ।

एवञ् चाल्पास्थिर-फलकत्व-प्रकारक-कर्म-निर्णयो ब्रह्मापात-प्रतीतिश् च मिलितौ हेतुः । (5)

इदम् एव वक्ष्यति, हेतुश् च विशिष्ट इति ।

एवम् अथातः-पदयोः प्रतिज्ञा-हेत्व्-अर्थत्वेन विभागः,

"अथातो धर्मजिज्ञासा" इत्य्-अत्रापि समानः ।

एवम् अर्थ-भेदस्याविवक्षितत्वेन हि,

"अथ योगानुशासनम्", "अथ शब्दानुशासनम्" इत्यादिष्व् अतश्-शब्दाप्रयोगः ॥(5)


ननु ब्रह्म-जिज्ञासा-पद-सामर्थ्याक्षिप्ततया

बुद्धि-स्थस्य कर्म-विचारस्य हेतु-भावो

ऽतश्-शब्दावगन्तव्य

इति किम् अथ-शब्देन ॥



मैवम् ।

आनन्तर्योक्ति-मुखेन

तस्य हेतोः शास्त्रान्तर-श्रवण-व्यवधान-नैरपेक्ष्य-द्योतनार्थत्वाद् अथ-शब्दस्य ।

ततश् च वेदान्त-श्रवणात् पूर्वं

शास्त्रान्तर-श्रवणेन विना

सम्पादयितुम् अशक्यत्वात्, शास्त्रान्तराणाम् अनवसर-ग्रस्तत्वाच् च

शास्त्रान्तर-सापेक्षाणां नित्यानित्य-वस्तु-विवेकादीनां पूर्व-वृत्तत्व-व्युदासः फलितः स्यात् ॥


ननु न यत् किञ्चिदतीतं

पूर्ववृत्तत्वेन वक्तव्यम् ;

अतिप्रसङ्गात् ।

अतो वर्तिष्यमाणोपयुक्तम् एव पूर्व-वृत्तम् अथ-शब्दोपस्थापितम् इति,

तस्य हेतुत्वम् अपि शास्त्रान्तर-श्रवण-नैरपेक्ष्यवत्

तेनैव वस्तु-सामर्थ्येन सिद्धम्

इति किम् अतः-शब्देन ? ॥



नैवम् । 2 अथ-शब्दाक्षिप्त-हेत्व्-असिद्धि-शङ्का परिहारार्थत्वाद् अतश्-शब्दस्य ।

हेतुश् च विशिष्टः ।

तस्य विशेषणांश-विशेष्यांशयोर् अ-सिद्धि-शङ्का तत्-परिहार-प्रकारौ

सूत्र-काराभिप्रेतौ परस्तात् दर्शयिष्येते

इति प्रयोजनवत्तरं पद-द्वयम् ॥

वीरराघवः— 2 अथ-शब्दाक्षिप्त-हेत्व् इति कथनं

हेतुत्वार्हस्यैवानन्तर्य-प्रतियोगितया

अथ-शब्देनाऽऽक्षेपात् ।

न पुनर्हेतुत्वम् अप्याथ-शब्दाक्षिप्तम् ।

वि॰प्र॰— अधीत-साङ्ग--स-शिरस्क--वेदस्य

("स्वर्गकामो ज्योतिषा यजेत; प्रतिवसन्तं यजेत" इत्यादीनाम् आपाततो विचारेणापि)

+अधिगताल्पास्थिर-फल-केवल-कर्म-ज्ञानतया

सञ्जात-मोक्षाभिलाषस्य

+अनन्त-स्थिर-फल--ब्रह्म-जिज्ञासा ह्य् अनन्तर-भाविनी ।

Thibaut— For the fact is that the enquiry into (lit.'the desire to know') Brahman – the fruit of which enquiry is infinite in nature and permanent – follows immediately in the case of him who, having read the Veda together with its auxiliary disciplines, has reached the knowledge that the fruit of mere works is limited and non-permanent, and hence has conceived the desire of final release.

श्रुत-प्रदीपिका— अत्रेत्यादिसूचितं वृत्तं वर्तिष्यमाणं तयोर्हेतुहेतुमद्भावं च विवृण्वन् वर्तिष्यमाणस्यानन्तर्यं च घटयति - अधीतेति ।

साङ्गशब्देनाध्ययनस्यापातप्रतीतिहेतुत्वं द्योतितम् ;

सशिरस्क शब्देन व्याख्यानपौर्वापर्य-निमित्त-व्याख्येय-पौर्वापर्यं

भाग-द्वयस्यैक-प्रबन्धत्वं कृत्स्नाध्ययनं च;

कर्म-ज्ञान--ब्रह्म-जिज्ञासा पदाभ्यां वृत्त-वर्तिष्यमाणे ;

केवल-शब्देन ब्रह्मज्ञानवैधुर्यम् ; अल्पास्थिरानन्तस्थिर शब्दाभ्यां हेतुहेतुमद्भावः ; अनन्तरभाविनीति पदेन अथातः शब्दद्वयफलितं हेतुपौष्कल्यं च । तस्मिन् सति हि फलानन्तर्यम् । अनन्तस्थिरफल शब्दो ब्रह्मविशेषणम् ; ब्रह्मजिज्ञासाया वा ; तस्यास्तथात्वं सद्वारकम् ।

श्रुत-प्रकाशिका - अधीत-साङ्ग-सशिरस्क-वेदस्य— [[१४]]

अथेति-पद-सूचित-ब्रह्म-जिज्ञासा-पद-सामर्थ्य-सिद्धं वृत्तम्, वर्तिष्यमाणम्,

तयोर् हेतु-हेतुमद्-भावं च विवृण्वन्

उक्तम् आनन्तर्यम् उपपादयति अधीतेति ।

कर्म-ज्ञान--शब्देन वृत्तम् उक्तम् ;

ब्रह्म-जिज्ञासा-पदेन वर्तिष्यमाणम् उक्तम् ।

अल्पास्थिर-फल-

अनन्त-स्थिर-फल-शब्दाभ्यां हेतु-हेतुमद्-भावो दर्शितः ।

केवल-शब्देन ब्रह्म-ज्ञान-पूर्वक कर्म-व्यावृत्तिः ।

कर्म-ज्ञानस्यैव पूर्व-वृत्तत्वं कथम्,

अनन्त-स्थिर-फलापात-प्रतीतिश् च कथम् इति शङ्कायाम्

अधीतेत्य्-आदिपदेन तद्-उपपादनम् ।

स-शिरस्क--वेद-शब्देन कृत्स्नाध्ययनस्य विहितत्वं,

व्याख्यान-पौर्वापर्य-हेतु-भूत व्याख्येय-पौर्वापर्य-नियमः भाग-द्वयस्यैक-प्रबन्धत्वं च सूच्यते ।

साङ्ग-शब्देनानन्त-स्थिर-फलापात-प्रतीति-जनकत्वे हेतुर्-दर्शितः ।


" कृष्णपक्षे तथाऽङ्गानि ",




"उपनीय तु यः शिष्यं

वेदमध्यापयेद् द्विजः ।

सकल्पं सरहस्यं च

तम् आचार्यं प्रचक्षते "



इत्य्-आदि-वचनानि

अधीत-साङ्ग--स-शिरस्क-वेदस्येत्य्-अत्राभिप्रेतानि ।

एवम् अधीतेत्य्-आदि-षष्ठ्य्-अन्त-विशेषण-द्वयेन ब्रह्म-जिज्ञासा-पद-सामर्थ्यानुगृहीत-

+अथातः-शब्दोपस्थापितो ऽधिकारि-विशेषः प्रदर्शितो भवति ।

समधिगत-कर्मा सांसारिक-फल-निर्विण्णो ऽनन्त-स्थिर-फलाकाङ्क्षी हि

शास्त्रम् अधिकरोति।

वीरराघवः— शास्त्रम् अधिकरोतीति ।

पुरुषं शास्त्रम् अधिकरोति,

पुरुषः शास्त्रेणाधिक्रियत इति प्रयोगः तन्त्रप्रसिद्धः ।

तद्वत् पुरुषः शास्त्रे अधिकरोति,

पुरुषः शास्त्रम् अधिकरोतीति प्रयोगो ऽप्य् अस्तीति ध्येयम् ।

श्रुत-प्रकाशिका - अनन्त-स्थिर-फला— अनन्त-स्थिर-फल--ब्रह्म-जिज्ञासेति -

अनन्त-स्थिर-फल-रूपस्य ब्रह्मणो जिज्ञासेत्यर्थः ।

अनन्त-स्थिर-फलत्वस्य ब्रह्म-जिज्ञासा-विशेषणत्वे जिज्ञासायास् तथात्वम्

आगमोत्थ-विवेकादि-जन्य-ज्ञान-द्वारेणेति द्रष्टव्यम् ।

श्रुत-प्रकाशिका - हेतुः— अनन्तर-भाविनीति पदेन

+अथातश्-शब्द-फलितं

हेतोः शास्त्रान्तर-नैरपेक्ष्यं विवक्षितम् ।

कर्म-विचारानन्तरं ब्रह्म-विचारस्य कर्तव्यत्वे

कर्मणाम् अल्पास्थिर-फलत्व-निर्णय-सहित--

+अनन्त-स्थिर-फलापात-प्रतीतिर् इत्य् अयं विशिष्ट-हेतुः -

अतश्-शब्देन वृत्तस्य कर्म-विचारस्य हेतुतयोक्तत्वात्,

कर्म-विचारस्य साङ्गाध्ययन-जन्यानन्त-स्थिर-फलापात प्रतीति-पूर्वकत्वात्,

(कर्म-)आवृत्ति-विधानादिभिः (←प्रतिवत्सर-स्वर्ग-फलक-चातुर्मास्य-विधानवत्) कर्मणाम् अल्पास्थिर फलत्वावगम-हेतुत्वाच् च ।(5)

अयं विशिष्ट-हेतुः अधिगताल्पास्थिर-फल--केवल-कर्म-ज्ञानतया

सञ्जात-मोक्षाभिलाषस्येत्य् अनेनोक्तः ।

श्रुत-प्रकाशिका - कर्माधीत्य्-अपेक्षा— अत्र अधिगतेति

कर्मणः

फल-द्वारा (→फल-त्यागेन) हानाय

ज्ञातव्यत्वं कण्ठोक्तम् ।

स्व-रूपेण(→भगवच्छेषतया) +उपादानाय (कर्मणो) ज्ञातव्यत्वम् अपि कर्म-विचार-पूर्व-वृत्तत्वे हेतुः ।(5)


"अपेक्षित-कर्म--स्व-रूप--ज्ञानं

केवल-कर्मणाम् अल्पास्थिर-फलत्व-ज्ञानं च

कर्म-मीमांसावसेयम्”



इति हि वक्ष्यते ।

तत्र स्वरूपेणोपादेयता-प्रतीतिर्

अनन्त-स्थिर-फलापात-प्रतीत्य्-अन्तर्भूता;

उपाय--तद्-इति-कर्तव्यता-विशेषैः सहैव

ह्य् अनन्त-स्थिर-फलापात-प्रतीतिर् इति

विशिष्ट-हेत्व्-अन्तर्भावः;

उपरितन-ग्रन्थाविरोधश् च ।

श्रुत-प्रकाशिका - प्रतिबन्धकाभावः—


ननु कर्म-विचारो ब्रह्म-विचारस्य निर्-अपेक्ष-हेतुश् चेत्,

कृत-कर्म-विचारैः सर्वैर् अपि

ब्रह्म विचार्येत –

इति स्वर्गार्थ-कर्मानुष्ठात्र्--अ-भाव--प्रसङ्गः ॥



मैवम् -

अ-श्रुत--मीमांसत्वे ऽप्य् उपाध्यायादि-वचनाद् ये ऽनुतिष्ठन्ति

तेषां स्वर्गार्थानुष्ठानाविरोधात्,

श्रुत्वा ऽपि ये स्वर्गार्थिनः,

तेषाम् अ-दृष्ट--वैगुण्यात् असमीचीन-व्याख्यान-श्रवण-मूलस्यामुमुक्षत्वस्य सम्भवाच् च ।

साङ्गाध्ययनं कर्म-विचार--पूर्व-वृत्तं चेत्,

अधीत-साङ्गवेदैः सर्वैर् अपि कर्म विचार्येत ।

न च तथा क्रियते ।

वेदेऽधीतेऽप्य् अश्रुत-कर्म-मीमांसा हि बहवो दृश्यन्ते ॥

[[१५]]


तेषां कर्म-विचारानधिगतिर्

अ-दृष्ट--देश-कालादि-वैगुण्यात्;

न तु साङ्गाध्ययनस्य पूर्व-वृत्तत्वाभावाद्



इति चेत्-

तद् इहापि तुल्यम् ।

तथा


साधन-चतुष्टयादि(=विवेकः, शमदमादिः, विरक्तिः, मुमुक्षुता)-लाभे ऽप्य्

अनधिगत--ब्रह्म-विचारानेक-पुरुष-दर्शनात्

साधन-चतुष्टयादेर् ब्रह्म-विचारं प्रति नियमेन हेतुत्वं कथम्



इति परिचोदिते,

तत्-पूर्व-वृत्तत्व-वादिभिर् अपि

अ-दृष्टादि--वैगुण्याद् अ-दोष

इति परिहर्तव्यम्;

तद् इहापि तुल्यम् ।

दुष्-परिहर-दूषणान्तर--सद्-भावस् तेषां वैषम्यम् ।

तस्मात् घट-निष्पत्तेः

कुलालादिवत्

ब्रह्म-विचारस्य कर्म-विचारः पूर्व भावित्वेन नियतः;

दृष्टादृष्ट-प्रतिबन्धक-विरहितस्य समीचीनः कर्मविचारो ब्रह्म-विचार-सामग्रीति

न कश्चित् दोषः ।

एवम् अथातःशब्दार्थो निरूपितः ।



३ ब्रह्मणो जिज्ञासा

वि॰प्र॰— ब्रह्मणो जिज्ञासा - ब्रह्म-जिज्ञासा,

ब्रह्मण इति कर्माणि षष्ठी

"कर्तृ-कर्मणोः कृती"ति विशेष-विधानात् ।

Thibaut— The compound 'brahmajijñāsā' is to be explained as 'the enquiry of Brahman,'

the genitive case 'of Brahman' being understood to denote the object;

in agreement with the special rule as to the meaning of the genitive case, Pāṇini II, 3, 65.

विश्वास-टिप्पनी— "अथातो धर्मजिज्ञासा" इत्यत्र मीमांसकैः

"धर्माय जिज्ञासा" इति विग्रहे दर्शितः।

वेङ्कटनाथार्येण चान्यथा प्रतिपादितम्।

तादृशो भ्रमो ऽत्र वारणीय इति प्रयासः।

श्रुत-प्रदीपिका— अथैकपद्यहेतुभूतसमासार्थं निरूपयन् विभक्त्यन्तरव्यावृत्त्यर्थं व्यस्य निर्दिशति - ब्रह्मण इति । पञ्चमीमर्थान्तरशङ्कां च व्यपनुदन्नाह - ब्रह्मण इतीति । कुत इत्यत्र आह - कर्तृकर्मणोः कृतीति । कर्मत्वे सति विषयत्वं प्रयोजनत्वं च सिध्येदिति भावः ।

श्रुत-प्रकाशिका - सङ्गतिः— अथ ब्रह्मजिज्ञासापदार्थ विवक्षुस्

तदैकपद्यस्य समासनिबन्धनत्वात् प्रथमं समासार्थं निरूपयति ब्रह्मण इत्यादिना ।

श्रुत-प्रकाशिका - षष्ठी-निश्चयः— कर्मत्वकरणत्वादिसम्बन्धविशेषेषु इतराः विभक्तयः, “कर्मणि द्वितीया" इत्यादिभिः सूत्रैर्विहिताः । “षष्ठी शेषे " इति सूत्रेण सम्बन्धसामान्ये षष्ठी विहिता ।

अत्र तस्याः सामान्य-विषयत्वम् आशङ्कय

कर्म-विषयत्वं निश्चीयते :

तत्र सामान्येन समासस्यानेक-विभक्ति-साधारणत्वात् विभक्त्य्-अन्तर-शङ्का-व्यावृत्यर्थम्

इह तेषाम् अनुपपत्तिम् अभिप्रयन्

पदं विगृह्णाति "ब्रह्मणो जिज्ञासे"ति ।

चतुर्थी-परिग्रहे प्रयोजनत्व-सिद्धाव् अपि प्रकृतिविकारभावाभावे चतुर्थीसमासायोगात् तदपरिग्रहः ।

"सप्तमी" इति योगविभागाद् ब्रह्मणि जिज्ञासेति समासेऽपि ब्रह्मणो विषयत्वमात्रं स्यात्,

न तु प्रयोजनत्वमिति सप्तम्यपरिग्रहः ।

शङ्कुला (लया) खण्ड इतिवत् तृतीया-समासे

विषयत्व-प्रयोजनत्वे न सिद्ध्यत इत्यभिप्रायः ॥

ब्रह्मण इति शब्दरूपस्य षष्ठीपञ्चमीसाधारण्यात्

षष्ठयाश् चानेकार्थत्वात् तन्निर्णयार्थम् आह "ब्रह्मण इती"ति ।

कुत इत्यत्राह - कर्तृकर्मणोर् इति ।

श्रुत-प्रकाशिका - कर्मत्व-निश्चयः— षष्ठ्याः कर्तृकर्मसाधारण्येऽपि जिज्ञासा-कर्तृत्वं ताप-त्रयातुरस्यैव,

ब्रह्मणस्तु कर्मत्वम् इत्य् अभिप्रायेण

ब्रह्मण इति कर्मणि षष्ठीत्युक्तम् ।

कर्मणि षष्ठीस्वीकारे ब्रह्मणो विषयत्वप्रयोजनत्वे सिद्धयेतामिति भावः ।

श्रुत-प्रकाशिका - आभिधानिकताक्षेपः— [[१७]]


ननु विग्रह-वाक्येऽपि

कथं कर्मत्वम् आभिधानिकम् ? प्रयुज्यमानाऽपि ह्य् उपपद-विभक्तिर् निरर्थिका ।

तद्-विधानं - दाराः, कलत्रम् इति(पत्न्यर्थे-निरर्थक-लिङ्ग-वचन-)वत् प्रयोग-साधुत्वाय (न त्व् अर्थ-बोधनाय)।

अर्थस् त्व् अर्थ-सामर्थ्याक्षिप्तः ।

अत (प्राचुर्यात्, पद-मात्र-श्रवणतो ग्राह्यत्वात्) एव हि कारक-विभक्तेर् उपपद-विभक्ति-दौर्बल्यम् ।(5)

(विग्रह-वाक्ये ह्य् एवं चेत्)

समासे त्व् अ-प्रयुक्ताया उपपद-विभक्तेः कथन्तरां कर्मत्वाभिधायकत्वम्



इति चेत् - उच्यते ।

श्रुत-प्रकाशिका - कृदन्त-श्रवणात् परिहारः— आभिधानिकवत् कृदन्त-पद-प्रयोगेण शीघ्र-धी-विषयत्व-साम्याद् आभिधानिकत्वोक्तिः (न लाक्षणिकता काचित्)।

पदान्तर-श्रवणापेक्षामात्रात्

नाक्षेपादिवत् विलम्बाधिक्यम्

(←"जिज्ञासा-कर्म किम्" इत्यत्र) ।

सामान्य-षष्ठी-पक्षे सम्बन्ध-सामान्यं प्रतिपद्य

जिज्ञासा-शब्दार्थ-गत-सकर्मकत्व-स्वभावालोचनया ऽर्थ-विशेषावगमाद् अपि

कृदन्त-श्रवणमात्र-भुवः कर्मत्व-धियः शीघ्रत्वाद्

इति कश्चित् परिहारः ।

श्रुत-प्रकाशिका - विलम्बित-धीत्वेऽप्य् अभिधेति परिहारः— " कर्मणि द्वितीया" इतिवत्,

"कर्तृकर्मणोः कृति" इति सप्तम्य्-अन्त-निर्दिष्टयोः कर्तृ-कर्मणोर् अभिधेयत्वम्

(व्याकरण-)अनुशासन-स्वारस्यानुगुणम्

इति भाष्यकाराभिप्रेतः परिहार

इति सम्प्रदायः ।

कारक-विभक्तेर् उपपद-विभक्ति-वैषम्यं

पदान्तर-योग-विहितत्व-रूपम् अस्त्य् एव ।

न च पदान्तर-योगावगम्यत्वम् आभिधानिकत्व-विरोधि;

तस्य क्वचिन् मुख्यार्थ-व्यवस्थापकत्व-दृष्टेः -

यथा 'आदित्यस्य गावः(=किरणानि) प्रकाशयन्ति' इत्यादिषु ।

न हि तत्राऽऽदित्यादि-पदान्तर-योगेन गोशब्दस्य किरण-परत्वं लाक्षणिकम् ।

+++(एवं विलम्बित-धी-हेतुता न सर्वत्र दोषाय - अभिधाबाधाभावे।

अयं न्यायो ऽग्रे "तत्त्वमसी"त्यत्र त्वच्-छब्दस्य भगवत्-पर्यन्ताभिधायित्वे ऽपि प्रयोक्ष्यते।)+++

(5)

पदान्तर-परामर्श-सापेक्षत्वेन विलम्बित-धी-हेतुर् उपपद-विभक्तिः,

कारक-विभक्तिस् तु तन्-निरपेक्षत्वात् शीघ्रधी-हेतुर् इति प्राबल्य-दौर्बल्य-विभाग एव;

न तु सार्थकत्व-निरर्थकत्वाभ्यां वैषम्यम् ।

विभक्त्य्-अश्रवणाद्

अमुख्यत्वं तु परिहृतम् ।

वि॰प्र॰— यद्य् अपि सम्बन्ध-सामान्य-परिग्रहे ऽपि जिज्ञासायाः कर्मापेक्षत्वेन कर्मार्थत्व-सिद्धिः,

तथा ऽप्य् आक्षेपतः प्राप्ताद् आभिधानिकस्यैव ग्राह्यत्वात्

कर्मणि षष्ठी गृह्यते ।

विश्वास-टिप्पनी— अत्र व्याकरण-विशेष-प्रदर्शनं स्व-प्रामाणिकतायाः, सूत्रप्रामाण्यं चाभिव्यञ्जयितुम्,

अपि चात्रोक्ताः केचिद् विषया अग्रे वेद-वाक्य-मीमांसायाम् प्रयोक्ष्यन्त इति।

श्रुत-प्रकाशिकायाम् इतोऽपि विस्तारः।

Thibaut— It might be said that even if we accepted the general meaning of the genitive case – which is that of connexion in general--

Brahman's position (in the above compound) as an object would be established by the circumstance that the 'enquiry' demands an object;

but in agreement with the principle that the direct denotation of a word is to be preferred to a meaning inferred

we take the genitive case 'of Brahman' as denoting the object.

श्रुत-प्रदीपिका— सामान्यविध्यपेक्षया प्रतिपदविधेर्बलीयस्त्वेऽपि प्रतिपदे समासनिषेधात् परम्परासम्बन्धस्यापि सम्बन्धसामान्यान्तर्भावेन ब्रह्मानुबन्धिनामुपायादीनामपि जिज्ञास्यत्वसिद्धेः सामर्थ्यात् ब्रह्मणः कर्मत्वाक्षेपाच्च सामान्यपरत्वमाशङ्क्याह - यद्यपीति । परिग्रहेऽपि इत्यत्र परिणा अनुबन्धिनां जिज्ञास्यतासिद्धिर्द्योतिता । कर्मार्थत्वसिद्धिः ; षष्ठ्या इति शेषः । आभिधानिकस्यैव ग्राह्यत्वादिति ; उपपदविभक्तिरपि कारकविभक्तिवत् कर्मणि द्वितीया इत्यादिवत् कर्तृकर्मणोः कृति इत्यादिशब्दानुशासनस्वारस्यादर्थवतीति भाष्यकाराभिप्रायः । एव कारेण विलम्बितधीहेत्वपेक्षया शीघ्रधीहेतोर्बलीयस्त्वमभिप्रेतम् । प्रधानस्याप्रधानानां च कर्मत्वाक्षेपादपि प्रधानस्याभिधानिकत्वमितरेषामाक्षिप्तत्वं च युक्तमित्यर्थः ।

श्रुत-प्रकाशिका - सम्बन्ध-सामान्य-शङ्का-कारणम्—


ननु तर्हि कथं यद्यपीत्यादेः सम्बन्ध सामान्यपरिग्रहशङ्काविषयस्य भाष्यस्योत्थानं युज्यते !



॥ उच्यते ।

सम्बन्ध-सामान्य-स्वीकारेऽपि

जिज्ञासा-पद-सामर्थ्याद् ब्रह्मणः कर्मत्वसिद्धेः,

परम्परया सम्बन्धिनाम् उपायोपासक-प्रतिबन्धादीनाम् अपि जिज्ञास्यत्वसिद्धेः ; प्रतिपद-विहित-षष्ठ्याः समास-निषेधाच् च ।

तत्र सामर्थ्यात् षष्ठ्याः कर्मार्थत्वसिद्धिं

ब्रह्मानुबन्धिनाम् अपि जिज्ञास्यत्वसिद्धिञ्च शङ्कते "यद्यपी"ति ।

श्रुत-प्रकाशिका - परिग्रह-शब्दः— सम्बन्धसामान्यपरिग्रह इत्यत्र परिणा ब्रह्मानुबन्धिनामपि जिज्ञास्यत्वसिद्धिः सूच्यते ।

परितो ग्रहणेन हि परितः स्थितानामपि ग्राह्यत्वं लभ्यते । अत एवं ह्यत्तरत्र 'गृह्यत' इत्युक्तम् ; न तु 'परिगृह्यत' इति ।

(1 प्रतिबन्धेति ; परित इति । ब्रह्मणो विचारस्य च यः सम्बन्धः तस्य परितो ग्रहणं नाम परम्परासम्बन्धैः सह सम्बन्धत्वेन ग्रहणम् । तेनार्थपञ्चकान्तर्गतानां ब्रह्मप्राप्ति-तत्कर्तृ-तदुपाय-तद्विरोधिनां ब्रह्म परितः स्थितानामपि विचार्यत्वं लभ्यत इति । )

श्रुत-प्रकाशिका - कर्मणि षष्ठेः शीघ्रधी-ग्राहिता— तदुभयं परिहरति तथापीति ।

अत्रायम् अर्थः -

प्रधानस्य ब्रह्मणः अप्रधानानाम् अन्येषां च कर्मत्वस्याक्षेप-सिद्धत्वाद् अपि

प्रधान-कर्मत्वस्याऽऽभिधानिकत्वम्,

इतैरषां प्रधानसम्बन्धाद् आकाङ्क्षावशाच् च

कर्मत्वस्य सामर्थ्य-सिद्धत्वं च स्वीकर्तुं युक्तम् इति ।

अतः प्रतिपदविहिता षष्ठी ग्राह्या;

“विलम्बितधीहेतोः शीघ्रधी-हेतुर् बलीयान्" इति न्यायात् ।(5)

षष्ठ्याः सम्बन्ध-सामान्य-विवक्षायां हि कर्मत्वधीर् विलम्बिता स्यात्,

कृद्योग-षष्ठी-विवक्षायां तु शीघ्र-भाविनी ॥


ननु कर्तृकर्मणोर् उभयोर् अप्य् अर्थयोः सूत्र-प्रतिपन्नत्वाद विलम्बिता कर्मधीर्



इति चेन्न –

कर्तुर् जिज्ञासोर् अधिगत-कर्मणः प्रतिपन्नत्वात्

कर्मार्थत्वम् एव हि

प्रथमतरं धियम् अधिरोहेत् ।

वि॰प्र॰— न च "प्रतिपद-विधाना षष्ठी न समस्यत"

इति कर्मणि षष्ठ्याः समास-निषेधः शङ्कनीयः -

"कृद्-योगा च षष्ठी समस्यत"

इति प्रतिप्रसव-सद्भावात् । ॥1॥

श्रुत-प्रदीपिका— समासनिषेधमाशङ्क्य परिहरति - न चेति । प्रतिप्रसवो ऽपवादापवादः । अप्रयुक्तविभक्तेरनभिधायकत्वेऽप्यनुशासनाधीनलक्ष्यार्थविशेष निर्णयाय षष्ठी व्याख्याता । प्रातिपदिकेन विभक्त्यर्थलक्षणायां तु न केवलं योग्यतादि कारणम्, अनुशासनं चापेक्षितमिति तदनुसारेण व्याख्यातम् ।

श्रुत-प्रकाशिका— १६

समास-निषेधम् आशङ्कय परिहरति नचेति ।

चः शङ्कासमुच्चये ।

प्रतिप्रसवो ऽपवादापवादः ।

श्रुत-प्रकाशिका - सर्पिषो ज्ञानम्— सर्पिषो ज्ञानम्(=प्रवृत्तिः) इत्य्-आदि-प्रयोगेषु, "ज्ञोऽविद्-अर्थस्य करणे" इत्य्-आदि-सूत्र-विहितायां षष्ठयां समास-निषेधस्य सावकाशत्वम् ।

सर्पिषा प्रवृत्तिरिति हि तस्य वाक्यस्यार्थः ।

यद्यपि ज्ञानपदं कृदन्तम्-

तथापि सर्पिष इति षष्ठी

न कृद्योगविहिता ।

"सर्पिषो(→सर्पिषा) जानीते(=प्रवर्तते)" इति तिङन्त-पदान्वयार्हत्वात्,

[ज्ञा]धातोर् विभक्तेश्च प्रवृत्ति--तत्-करणार्थत्वाच् च ।

न हि तत् सर्वं कृद्योगविहितत्वे सिद्धयति ।

अतो नात्र प्रतिप्रसव-प्राप्तिर् इति समास-निषेधस्य सावकाशत्वम् ।

श्रुत-प्रकाशिका - षष्ठी-व्याख्येयता—


ननु नेयं षष्ठी व्याख्येया - अप्रयुक्तत्वात् सूत्रे ।

प्रयुक्त एव हि शब्दोऽर्थबोधकः ;

न त्व् अप्रयुक्तः ।

बोधक-शब्द एव हि व्याख्येयः ॥

"अप्रयुक्ताऽपि स्मृता विभक्तिर्

बोधिकेति सा व्याख्येये"ति चेन् न -

तत्-स्मरणेन विना ऽप्य् अर्थ-प्रतिपत्तेः ।

अर्थ-प्रतिपत्तिश् च प्रातिपदिकेन लक्षणया ।

लक्षणा च योग्यतादिना ।

अतोऽनुशासनेन तद्-व्याख्यानम् अयुक्तम् ॥



उच्यते ।

अ-प्रयुक्त-विभक्त्य्-अर्थस्य

प्रातिपदिकेन लक्षणा हि समासः ।

अत्र लक्ष्यार्थोपलक्षणतया

विभक्तिर् अनुप्रविष्टा ।

अतो लक्ष्यार्थ-विशेष-निर्णयाय

विग्रह-वाक्य-स्था षष्ठी व्याख्येया ॥


तर्हि नानुशासनेन सा व्याख्येया । लाक्षणिकार्थे हि योग्यतादिनाऽवसीयते । न हि गङ्गायां घोषः इत्यत्रानुशासनवशात् कूलं लक्ष्यते ; अपि तु योग्यतादिनैवेति ॥



नैवम् । सर्वासु लक्षणासु योग्यतादिनैवार्थनिर्णय [ इति ] नियमाभावात् ।

स तु नियमः प्रातिपदिकेन प्रातिपदिकान्तरार्थलक्षणायाम् । प्रातिपदिकेन विभक्त्यर्थलक्षणायां तु; 'एतद्विभक्त्यर्थो लक्ष्यः ; न विभक्त्यन्तरार्थः' इति नियमो भवति । स च शब्दानुशासनाधीन इति तद्नुरोधेन तन्निरूपणं युक्तम् ।

तत्र सम्बन्धसामान्यं लक्षयित्वा तेन कर्मत्वस्याक्षेपाद् अपि

प्रथमत एव कर्मत्वस्यैव लक्षणा शब्दान्नुशासनानुमता युक्ता । अतः समस्तपदलक्ष्यार्थ विशेष निर्णयायानुशासनानुरोधेन लक्ष्यार्थोपलक्षणभूता विग्रहवाक्यस्था षष्ठी व्याख्येयेति ।

यद्वा लुप्तविभक्तिकशब्देन विभक्त्यर्थोपस्थापनं मुख्यं स्यात् । सम्बन्धिनो हि लक्षणा दृष्टा ; न सम्बन्धमात्रस्य । विभक्त्यर्थश्च स्वयं सम्बन्धरूपः । न च सम्बन्धस्य सम्बन्धान्तरानपेक्षत्वेन स्वस्मिन् सम्बन्धि (न्ध) कार्यकरत्वालक्षणा सम्भवतीति वाच्यम्; सम्बन्धस्य स्वपरनिर्वाहकत्वानभिज्ञानामपि विभक्त्यर्थप्रतीतेः । न हि सम्बन्धः [स्व] सत्तया लक्षणाहेतुः; किन्तु ज्ञायमानतयैव । न चेत्, अतिप्रसङ्गात् । एवं लक्षणानुपपत्त्या प्रयोगस्यानन्यथासिद्धत्वात् समस्तशब्देन विभक्त्यर्थबोधनं (र्थोपस्थापनं) मुख्यम् । अमुख्यत्वेपि वा का नः क्षतिः ।



४ ब्रह्म

वि॰प्र॰— ब्रह्मशब्देन च

स्वभावतो निरस्त-निखिल-दोषो

(स्वभावतो→) ऽनवधिकातिशयासङ्खयेय-कल्याण-गुण-गणः

पुरुषोत्तमो ऽभिधीयते ।

Thibaut— The word 'Brahman' denotes the hightest Person (purushottama), who is essentially free from all imperfections and possesses numberless classes of auspicious qualities of unsurpassable excellence.

श्रुत-प्रदीपिका— अथ समस्तयोः पदयोः प्रथम-पदम्

अनेकार्थ-साधारण्येन प्रसिद्धेः

परैर् अन्यथा व्याख्यातत्वाच्च

संशय-विपर्ययौ स्त इति

तद्व्युदासाय व्याचष्टे - ब्रह्मेति ।

"परीत्य लोकान्" इति श्रुत्यनुसारेण पुरुषोत्तम इत्य् उक्तम् ।

स्वेतर-चिद्--अ-चिद्--विलक्षणत्वं तच्-छब्दार्थः ।

स्वेतरान्यत्वं तृणादेर् अप्य् अस्तीति

तद्-व्यावृत्त्यर्थम्

उभयलिङ्गत्वेन वैलक्षण्यमाह - स्वभावतः इत्यादिना ।

निखिलेति बद्धादि-व्युदासः ।

स्वभावतः इति मुक्त-व्यावृत्तिः ।

सावधिकातिशय-नित्य-व्युदासाय

अनवधिकातिशय शब्दः ।(5)

प्रत्येकं तादृशा गुणा असङ्ख्येयाः ।

एकस्य गुणस्य विधा-भेद-रूप-गुण-पुञ्जाभिप्रायो गण-शब्दः । सत्य-सङ्कल्पत्वान्तर्भूता हि वशित्वादयः ।

अभिधीयते ; मुख्यवृत्त्या बोध्यते ।

श्रुत-प्रकाशिका - व्याख्येयता— एवं समासान्तर्गतविभक्त्यर्थे निरूपिते समस्तयोः पदयोः प्रथमं ब्रह्मशब्दं व्याचष्टे

ब्रह्मशब्देन चेति ।

ब्रह्मशब्दस्य प्रधानाद्य्-अर्वाचीनार्थान्तरेषु प्रयोगदर्शनात्,

इतर--व्याख्यातृभिर् ईश्वरातिरिक्त-वस्तु-परत्वेन व्याख्यातत्वात्,

देवतान्तर-परत्वस्य कैश्चिद् अभ्युपगतत्वाच्च

तद्-व्यावृत्यर्थं

ब्रह्म-शब्देन पुरुषोत्तमोऽभिधीयते इति प्रतिजानीते ।

श्रुत-प्रकाशिका - पुरुषोत्तमशब्दः— पुरुषोत्तम-शब्दस्य रूढ्या

ब्रह्म-शब्दस्य देवतान्तर-परत्वादि-व्युदासः ;

अवयव-शक्त्या बद्ध-मुक्तावस्थ-चेतन-वैलक्षण्यम् उक्तम् ।

श्रुत-प्रकाशिका - विशेषण-योगः— स्वेतर-वैलक्षण्य-मात्रं तृणादेर् अप्य् अस्तीति

तद्-व्यावृत्त्य्-अर्थं स्वभावत-इत्यादिना विशेषणद्वयेन (तद्वै)वै-लक्षण्यं विशिनष्टि ।

इदं च विशेषण-द्वयं

शब्द-शक्तेर् अर्थ-सामर्थ्याच् च

ब्रह्म-शब्दस्य पुरुषोत्तम-परत्व-प्रतिपादनोपयोगितयोक्तम् ;

न तु प्रवृत्ति-निमित्ततया (बृहत्त्व-रूपया);

(मुक्तादाव् इव) गुणतोऽपि बृहत्त्वे सति शब्द-शक्त्य्--अ-सङ्कोच सिद्धेः;

मुमुक्षोर् अ-शेष-दोष-निवृत्ति--

निरतिशयानन्द-प्राप्ति-हेतुत्वाच् च ।

वाद्य्-अन्तरोक्तस्य निर्गुणत्वस्य अ-विद्यादि-दोषान्वयस्य च व्यावृत्त्य्-अर्थम्,

उपाध्य्-उपहित-ब्रह्म-स्वरूपस्यैव कर्म-वश्यत्व-दुःखित्वादि-व्यावृत्य्-अर्थम्,


ज्ञानादि-शक्ति-योग एवास्य स्वाभाविकः;

सार्वज्ञ्य-निरतिशयानन्दादि-योगस् तु कादाचित्कः



इति मतस्य च व्यावृत्यर्थम् इदं विशेषणद्वयम् उक्तम् ।

निरस्त-कतिपय-दोषत्वं निरस्त-निखिलदोषत्वं च

केषाञ्चिद् बद्धानां, मुक्तानां नित्यानाम् अप्य् अस्तीति

तद्व्यावृत्त्य्-अर्थं स्वभावतो निरस्त-निखिल-दोष इत्य् उक्तम् ।

नित्य-सिद्धानाम् अपि (गरुडादीनां)

भगवन्-नित्य-सङ्कल्पाधीनं हि नित्य-निर्दोषत्वम् ।

स्वभावत इत्य् उत्तरत्राप्य् (…←कल्याण-गुण-गणः) अनुषङ्गः;

तेन गुणानाम् अविद्या-कल्पितत्व[पक्ष]-व्यावृत्तिः ।

"ते ये शतम्" इत्य्-अत्र पूर्व-पूर्व-गुणेभ्य उत्तरोत्तर-गुणानाम् अतिशयः सावधिक

इति तथ्यावृत्त्य्-अर्थम् अनवधिकातिशय-शब्दः ।

तत्र हि ब्रह्म-गुणातिशयस्य वाङ्-मनसागोचरतया ऽनवधिकत्वम् उक्तम् । सत्य-सङ्कल्पस्यान्तर्भूताः वशित्वादि-गुणा इति हि वक्ष्यते ।

श्रुत-प्रकाशिका - गण-शब्दः— अतः कस्मिंश्चिद् गुणे तद्-विधाभेद-रूपतया गुणानां बहूनाम् अन्तर्भावाभिप्रायो गण-शब्दः ॥

[[३०]]


("अनवधिकातिशयगुणा गणेषु यस्य स" इति)

नन्व् अनवधिकातिशय-शब्दस्य गुण-विशेषणत्वे

गण-शब्द-सामानाधिकरण्याभावाद् बहुव्रीहिर् न स्यात् ।

गण-विशेषणत्वम् अप्य् अयुक्तम् ; गुण-स्वरूपस्य ह्य् अनवधिकातिशयत्वम् ; न तु गण-स्वरूपस्य ॥



नैवम् ।

("अनवधिकातिशया गुणगणा यस्य स" इति)

गण एव विशेष्य इति बहु-ब्रीहि-सिद्धिः ।

तथाप्य् अर्थ-वशाद् गणान्तर्भूतैकैक-गुण-व्यक्तेर् अनवधिकातिशयत्वं फलितं स्यात् ;

यथा,


'एषा परिषद् अभिजनवती श्रुत-शील-शालिनी'



इत्य्-अत्र श्रुतशीलादीनां परिषद्-विशेषणत्वे प्रतीतेऽपि

तद्-अन्तर्भूतानाम् एव श्रुताद्य्-अन्वयः;

न तु समूहस्य;

ततो निर्गतानां श्रुताद्य्-अभाव-प्रसङ्गात् ।

अ-सङ्ख्येयत्वम् अपि गण-विशेषणं युक्तम् ;

गणासङ्ख्येयत्वे गुणासङ्ख्येयत्वं कैमुत्य-सिद्धम् ।

श्रुत-प्रकाशिका - अनवधिकातिशयशब्दः— अनवधिकातिशय-शब्देन नित्य-सिद्ध-व्यावृत्तिश् च ;

तद्-गुणानां जगद्-व्यापाराननुगुणत्वेन

भगवद्-गुणापेक्षया सातिशयत्वात् ।

तेषाम् ईश्वर-तद्-गुण-विभूति--साक्षात्-कारस्यात्यन्तानुकूलस्य निरवधिकातिशयत्वे ऽपि

तादृशासङ्ख्येय-गुणाभावात् तद्-व्यावृत्तिः ।

अनुषक्तेन "स्वभावत" इति पदेन वा नित्य-सिद्ध-व्यावृत्तिः ।

तेषां तादृश-गुणकत्वं हि भगवन्-नित्येच्छाधीनम् ।

स्वरूपेणानवधिकातिशयत्वाभावाच् च

नित्य-सिद्धव्यावृत्तिः ।

ते ह्य् अणु-स्वरूपाः ।(5)

अत्र स्व-रूपस्यानवधिकातिशयत्वं गर्भितम् ;

विभुत्वस्यापि गुणान्तर्भावात्;

'बृहत्त्वं च स्वरूपेण गुणैश् च' इत्य् उपपादक-ग्रन्थोक्तेः ।

श्रुत-प्रकाशिका - अभिधान-पुरुष-शब्दौ— अभिधीयते - मुख्यया वृत्त्या बोध्यते ।

अस्मिन् ग्रन्थे,


“येनाक्षरं पुरुषं वेद सत्यम् ”



इति श्रुतिश् चैतत्-सूत्रार्थानुवादिनी अनुसंहिता भवति ।

तत्र हि,


" प्रोवाच तां तत्त्वतो ब्रह्म-विद्याम्"



इति पुरुष-पद-पर्यायतया ब्रह्म-शब्दः प्रयुक्तः ।

वि॰प्र॰— सर्वत्र बृहत्त्व-गुण-योगेन हि ब्रह्म-शब्दः।

बृहत्त्वं च (विभुत्व-)स्वरूपेण गुणैश् च यत्रानवधिकातिशयं

सो ऽस्य मुख्योर्थः ।

Thibaut— The term 'Brahman' is applied to any things which possess the quality of greatness (br̥hattva, from the root 'br̥h'); but primarily denotes that which possesses greatness, of essential nature as well as of qualities, in unlimited fulness; and such is only the Lord of all.

श्रुत-प्रदीपिका— शब्दसामर्थ्याद् अर्थसामर्थ्यवशाच् च

भगवत्परत्वं वक्तुं

प्रथमं शब्द-सामर्थ्यम् उपपिपादयिषुर्

अन्यत्र गौणत्वं हृदि निधाय

ब्रह्म-शब्दस्य गुण-योगतः प्रवृत्तत्वम् आह - सर्वत्रेति ।

सर्वत्र प्रयोगेषु विषयेषु ।

ततः किम् इत्यत्राह - बृहत्त्वं चेति ।

श्रुत-प्रकाशिका - सर्वत्र— एवं प्रतिज्ञातम् अर्थं

शब्द-सामर्थ्यात् प्रथमम् उपपादयति

सर्वत्रेत्य्-आदिना ।

तत्रार्थान्तरेषु ब्रह्म-शब्द-प्रयोगस्यान्यथा-सिद्धि-विवक्षुस्

तद्-उपयुक्तं गुण-योगं दर्शयति सर्वत्रेति ।

सर्वत्र — ब्रह्म-शब्द-प्रयोगविषयेषु सर्वेषु

बृहत्त्व-गुणयोगो ऽस्तीत्य् अर्थः ।

श्रुत-प्रकाशिका - पुरुषोत्तमे मुख्यवृत्तिः—


पुरुषोत्तमे गौणत्वम्

अन्यत्र मुख्यत्वं च किं न स्याद्



इत्य्-अत्राह बृहत्त्वञ् चेति ।

बृहत्त्व-गुण-मात्र-योनिषु सर्वेषु ब्रह्म-शब्द-प्रयोगाभावात्

स्वरूपतो गुणतश् चानवधिकातिशय-बृहत्त्वं प्रवृत्ति-निमित्तम् इत्य् अर्थः ॥

श्रुत-प्रकाशिका - बृंहणत्वान्तर्भावः—


ननु,


"बृहति(=बर्हति) बृंहयति तस्माद् उच्यते परं ब्रह्म",




"बृहत्त्वाद् बृंहणत्वाच् च

तद् ब्रह्मेत्य् अभिधीयते"



इति 1श्रुतिस्मृतिभ्यां बृहत्त्वे बृंहणत्वे च

प्रवृत्ति-निमित्ततया ऽवगते

कथम् इह (ब) बृहत्त्व-मात्रं निमित्तम् उच्यते ॥



(1. श्रुतीति । अथर्वशिरसि,


"अथ कस्माद् उच्यते परं ब्रह्म ? यस्मात् परम् अपरं परायणश् च बृंहत् बृहत्याबृहयति तस्मात् परं ब्रह्म"



इत्युपलभ्यमानपाठः ।

बृहतीति छान्दसम् ।

बर्हति, बृंहति इति च शुद्धम ।)

गुणतो बृहत्त्वे बृंहणत्वस्यान्तर्गतत्वाद् इति ब्रूमः ।

“स चाऽऽनन्त्याय कल्पते"

इत्य्-आदि-श्रुति-प्रसिद्ध स-कल--सङ्कोच-निवृत्ति-पूर्वक-

निरवधिक-ज्ञान-विकास-रूपानन्त्यावहत्वं हि बृंहणत्वम् ।

तद्+धि स-कल--हेय-प्रत्यनीकत्व--क्षान्ति-कारुण्यादि--

मोक्ष-प्रद-स्यौपयिक-गुणवत्वम् ।

अत एव हि,

'स्वभावतो निरस्त-निखिलदोष' इत्यादिकं

प्रतिज्ञा-वाक्ये ऽभिहितम् ॥

श्रुत-प्रकाशिका - गुणैः स्वरूपेण च—


ननु स्वरूपतो बृहत्वम् एव निमित्तम् अस्तु;

किं गौरवेण



इति चेत्- न;

ब्रह्म-गुणादेर् अपि स्वरूपेण बृहत्वाद् ब्रह्म-शब्द-वाच्यत्व-प्रसङ्गात् ॥


तर्हि गुणतो बृहत्त्वम् एवास्तु निमित्तम्



इति चेन्न -

शब्दशक्तेर् असङ्कोचस्य

स्वतः प्राप्तत्वात् ;

स्वरूपे च बृहत्त्व-सद्-भावात् ।

"सत्यं ज्ञानमनन्तं ब्रह्म" इति हि श्रुतिः ।

गुणतो बृहत्त्वं नाम स-द्वारकं बृहत्वम् ।

गुण-द्वारा हि तत् ।

वि॰प्र॰— स च सर्वेश्वर एव,

अतो ब्रह्म-शब्दस् तत्रैव मुख्य-वृत्तः ।

Thibaut— Hence the word 'Brahman' primarily denotes him alone,

श्रुत-प्रदीपिका— अन्यस्यापि किं न स्याद् इत्य् अत्राह - स चेति ।

चः शङ्का-निवृत्तौ ।

श्रुत-प्रकाशिका - सर्वेश्वर एव— [[१९]]


स्वरूपेण गुणैश्च निरतिशय-बृहत्ववद् वस्तु

पुरुषोत्तमाद् अन्यद् अपि स्यात्,

अन्यद् एव वा स्याद्



इत्यत्राह स चेति ।

चः शङ्कानिवृत्तौ ।

सर्वेश्वर-शब्देनैवकारेण च


"तमीश्वराणां परमं महेश्वरम् ",




"न तत्समश्चाभ्यधिकश्च दृश्यते"



इति वाक्य-युगलार्थो विवक्षितः ।

श्रुत-प्रकाशिका - अतः— ततः किमित्यत्राह अत इति ।

अतः - अनवधिकातिशय-बृहति ब्रह्म-शब्दस्य मुख्यत्वात्,

सर्वेश्वरस्यैव तादृश-बृहत्त्व-गुण-योगित्वाच् चेत्यर्थः ।

वि॰प्र॰— तस्माद् अन्यत्र (वेद-ब्राह्मणादौ) तद्-गुण-लेश-योगाद् औपचारिकः ("गौणार्थे ऽसम्भवे हि शक्तिं कल्पयेद्" इति नयेन),

(लक्ष्यावलोकनेन)

अनेकार्थ(←शक्तितः)-कल्पनाऽयोगात्,

(व्यास-पितृ-व्याख्यात-)भगवच्-छब्दवत् ।

Thibaut— and in a secondary derivative sense only those things which possess some small part of the Lord's qualities; for it would be improper to assume several meanings for the word (so that it would denote primarily or directly more than one thing).

The case is analogous to that of the term 'bhagavat [#fn_0].'

[#fn_0]: 4:1 'Bhagavat' denotes primarily the Lord, the divintiy; secondarily any holy person.

श्रुत-प्रदीपिका—


कथमेवकारः ? अन्यत्रापि हि प्रयुज्यत



इत्यत्राह - तस्मादिति ।

सर्वेषां मुख्यत्वं किं न स्यादित्यत्राह - अनेकेति ।

अनन्यथा-सिद्ध-प्रयोगो हि शक्ति-कल्पकः । अत्र त्व् अन्यथासिद्ध इति भावः ।


नात्रानेक-शक्ति-कॢप्ति-प्रसङ्गः ;

न चान्यत्रामुख्यत्वम् ;

एकयैवावयव-शक्त्या

सर्वत्र मुख्यत्वाद्



इत्यत्राह - भगवदिति ।

पङ्कज-शब्दस्योत्पलादि-व्यावृत्त--ताम-रसानुवृत्त-पद्मत्ववत्

प्रयोग-विषयानुगत--

तद्-अ-विषय--व्यावृत्त--

प्रवृत्ति-निमित्ताभावेन

(ब्रह्म-भगवच्-छब्धयोः)

+अनेक-शक्ति-कल्पने प्राप्ते

प्रयोगस्यान्यथा(→गौण-वृत्त्या)-सिद्धत्वात्

पुष्कल-प्रवृत्ति-निमित्त एव विषये मुख्यो

ऽन्यत्रामुख्यश् च

यथा भगवच्-छब्दो निर्णीतस्

तथा ब्रह्म-शब्दो ऽपीत्यर्थः ।(5)

श्रुत-प्रकाशिका - एकत्रैव मुख्या वृत्तिः—


कथं तत्रैव मुख्य-वृत्तः,

अन्यत्रापि हि ब्रह्मशब्दः प्रयुज्यत



इत्यत्राह

तस्माद् इति ।

तस्मात् — ब्रह्मणः ।

सर्वत्र मुख्यः कुतो न स्याद् इत्य्-अत्राह अनेकार्थेति ।

परस्माद् ब्रह्मणो ऽन्यत्र

प्रयोगस्यान्यथा-सिद्धत्वान्

न तत्र शक्ति-कल्पनम्,

'अनन्यथासिद्धः प्रयोगः शक्तिं कल्पयती'ति न्यायाद् इत्यर्थः ; ।(5)

श्रुत-प्रकाशिका - अवयव-शक्ति-निमित्तता न सर्वत्र—


अनेक-शक्ति-कल्पनं गौणत्वं वा न स्यात्, बृहत्त्व-गुण-योगि-सर्व-व्यक्तिष्व् एकयैव शक्त्या मुख्यत्व-सम्भवाद्



इत्य्-अत्राह भगवच्-छब्दवद् इति ।

तथा च श्रीमति वैष्णवे पुराणे

भगवच्-छब्दं प्रकृत्योक्तम्,


"तत्र पूज्यपदार्थोक्ति-

परिभाषा-समन्वितः ।

शब्दोऽयं नोपचारेण

त्व् अन्यत्र ह्य् उपचारत:"



इति ॥


अनेन प्रस्तुतचोद्यस्य कः परिहार उक्तो भवति ?



उच्यते ।

बृंहति-धातोर् मनिन्-प्रत्ययान्तत्वेन निष्पन्नस्य ब्रह्म-शब्दस्य

प्रधानादिषु दृश्यमानः प्रयोगो

नावयव-शक्ति-निबन्धनः ।(5)

तथा हि सति बृहन्-महच्-छब्दादिवत् आपेक्षिक-बृहत्त्व-योगिषु सर्व-वस्तुषु प्रयोगः स्यात् ।

न च तथा प्रयुज्यते ।

त्रस-रेणुम् (=सूर्यकिरणे दृश्यमानं कणम्) अपि हि ततोऽणिष्ठतया ऽभिमत-द्रव्यान्तरापेक्षया महिम-गुण-शालीति वदन्ति ।

न च त्र्यणुकादिषु ब्रह्म-शब्द-प्रयोगः ।(5)

एवं सर्वत्र प्रयोग-दर्शनात्

पङ्क-ज--शब्द-व्यवस्थापक--

कुमुदादि-व्यावृत्त--तामरसानुवृत्त--

पद्मत्व-जातिवत्

ब्रह्म-शब्द-प्रयोग-विषय--

पञ्चष-व्यक्त्य्--अनुवृत्त--

अन्य-व्यावृत्ताकारादर्शनाद्

अनेक-शक्ति-कल्पने प्राप्ते,

अन्-अन्यथा-सिद्धस्य प्रयोगस्य शक्ति-कल्पकत्वात्,

ब्रह्म-शब्द-प्रयोग-विषयेष्व् अन्येषु च बृहत्त्व-गुण-लेश-योगेन प्रयोगस्यान्यथा-सिद्धत्वाच् च,

नानेक-शक्ति-कल्पनं युक्तम् ।

तस्मात्

पुरुषोत्तम एव प्रवृत्ति-निमित्त-पौष्वल्यवति मुख्यत्वम्, अन्यत्रौपचारिकत्वं च । औपचारिकस्तु प्रयोगः सङ्कोचसह इष्टः,

न तु सार्वत्रिक इति ।

श्रुत-प्रकाशिका - भगवच्छब्दयोगः— तम् इमं न्यायम् अभिप्रेत्य

भगवच्छब्दस्य पुरुषोत्तम एव

मुख्यत्वम् अन्यत्रामुख्यत्वं च भगवता पराशरेणोक्तम् ।

तथा हि-ज्ञानादिमात्रं वा

निरङ्कुश-ज्ञानादिकं वा

भगवच्-छब्द-प्रवृत्ति-निमितम् ?

आद्ये, पिपीलिकादावपि भगवच्छब्दः प्रयुज्येत ।

द्वितीये तु सर्वत्र निरवधिक-ज्ञानाद्य्-अभावात् प्रवृत्ति-निमित्तासिद्धेर्

नैक-शक्त्या सर्वत्र मुख्यत्वम् ।

अनेक-शक्ति-कल्पनं चायुक्तम् ; प्रयोगान्यथा(→गौण-वृत्ति)-सिद्धेर्

इति भगवत्-परशराभिप्रायः ॥


ननु,


“उत्पत्तिं प्रलयं चैव

भूतानाम् आगतिं गतिम् ।

वेत्ति विद्याम् अविद्यां च

स वाच्यो भगवान् इति"



इति ग्रन्थोक्तेष्व् औपचारिक-भगवच्-छब्द-प्रयोग-योग्येषु

यत् अलौकिकार्थ-साक्षात्-कारित्वम् अस्ति

तदेव प्रवृत्ति-निमित्ती-कृत्य

भगवच्-छब्दः सर्वत्र मुख्यः स्यात् ॥



नैवम् -

अ-लौकिकार्थ-साक्षात्-करण-मात्रस्य प्रयोगाविषय-व्यावृत्तत्वाभावात् ।

न हि समाधि-पर्यन्त-योग-काष्ठा-निष्ठेषु

केशि-ध्वज--खाण्डिक्य--प्रह्लादादिषु भगवच्-छब्दः प्रयुज्यते ।

किञ्च प्रत्यक्ष-मूल-व्युत्पत्त्या

गवादि-शब्दानाम् इव

आगम-मूल-व्युत्पत्त्या

समग्र-षाड्गुण्यादिमत्य् एव

तस्य मुख्यत्वावगमात्


"ज्ञान-शक्ति-बलैश्वर्य-

वीर्य-तेजांस्य् अशेषतः ।

भगवच्-छब्द-वाच्यानि

विना हेयैर् गुणादिभिः"



[[२०]]

इति निर्दोषत्व-पर्यन्तानां ज्ञानादीनां प्रवृत्तिनिमित्ततया वाच्यत्वम् उच्यते ।

निर्दोषत्वश् च निमित्ततया वाच्यत्वेनोच्यते ;

अन्यथा तद्-उक्तिवैयर्थ्यात् ।

न ह्य् अवाच्यं सर्वं निषेद्धव्यम् ।

अनुक्त्यैव ह्य् अवाच्यत्वं सिद्धयति ।

न च ज्ञान-शक्त्य्-आदिष्व् ऐकैकस्य प्रवृत्ति-निमित्तत्वम् ;

किन्तु ज्ञानादि-समुदायस्यैव तत् ।

अन्यथा अशेषत इति पदवैयर्थ्यात् ।

ऐश्वर्यस्य समग्रस्येत्य् उक्तत्वात्

गवादिष्व् अतिप्रसङ्गभयाच् च

प्रकर्ष-विशेषवतां ज्ञानादीनां समुदायस्यैव

प्रवृत्ति-निमित्तत्वम् उक्तम् इत्य् अभ्युपेयम् ।(4)

एवं न्याय-सिद्धार्थस्याऽऽगम-सिद्धार्थो

भाष्ये दृष्टान्ती-कृतः भगवच्-छब्दवद् इति ।

श्रुत-प्रकाशिका - पाराशर्योक्तिः— तथा [च] भगवता पाराशर्येण,


“परं जैमिनिर् मुख्यत्वात्”,




“स्याच् चैकस्य ब्रह्म-शब्दवत्"



इत्य्-आदि-सूत्रेषु

ब्रह्म-शब्दस्य भगवत्य् एव मुख्यत्वम् उत्तरत्रोक्तम् ।

अतो यथोक्त एवार्थः ।

(एवम् अस्निन् न्याये ब्रह्मसूत्रलेखस्याभिप्राय उक्तः, तत्-पितुर् अपि! ५)

श्रुत-प्रकाशिका - पुराण-प्रमाणम्— तथा च स्पष्टीकृतं श्रीमति गारुडे पुराणे,


"वेदे भूरि-प्रयोगाच्च

गुण-योगाच्च शार्ङ्गिणि ।

तस्मिन्न् एव ब्रह्म-शब्दो

मुख्यवृत्तो महामुने"



इत्यारभ्य


" यस्मिन् प्रयुज्यमाने तु

गुणयोगः सुपुष्कलः ।

तत्रैव मुख्यवृत्तोऽयम्

अन्यत्र तूपचारतः"



इति ।

एवं शब्द-सामर्थ्यम् उपपादितम् ।

अथ ब्रह्म-शब्दस्यानेकार्थ-मुख्य-वृत्तत्वे ऽप्य् एतत्-सूत्रस्थस्य तस्यार्थ-स्वाभाव्यात् पुरुषोत्तम-परत्वम् उच्यते ।

वि॰प्र॰— तापत्रयातुरैर् अ-मृतत्वाय

स एव जिज्ञास्यः ।

अतस् सर्वेश्वर एव

जिज्ञासा-कर्म-भूतं ब्रह्म ।

Thibaut— The Lord only is enquired into, for the sake of immortality, by all those who are afflicted with the triad of pain. Hence the Lord of all is that Brahman which, according to the Sūtra, constitutes the object of enquiry.

श्रुत-प्रदीपिका— अथार्थसामर्थ्यमुपपादयति - तापेति । न हि कारागृहनिगलितो निगलमोचनाय याच्यः ; किन्तु यच्छासनान्निगलनं तन्निवृत्तौ स एवेत्यभिप्रयन्ती तमेवम् इत्यादिश्रुतिरिहानुस्त्रियते । निगमयति - अत इति ; अतः शब्दवशादर्थवशाच्चेत्यर्थः ।

श्रुत-प्रकाशिका - स एव जिज्ञास्यः— तापत्रयातुरैरिति ।

"सः एव अमृतत्त्वायेति" पदैः,


" तम् एवं विद्वान् अमृत इह भवति

नान्यः पन्थाः"



इत्य्-आदि-श्रुत्य्-अर्थो विवक्षितः ।

अत एव हि 'पुरुषोत्तमोऽभिधीयते' इत्य् उक्तम् ।

श्रुतेर् अपि पूर्वोक्त--हेय-प्रत्यनीकत्व--

कल्याण-गुणाकरत्व-विशिष्ट एव

ताप-त्रयातुरैर् उपास्यः,

न तु तेष्व् अन्यतम इति ।

न हि कारागार-निगलित एव तन्-मोचनार्थिभिर् अभ्यर्थनीयः ।(4)

तथा च वैष्णवे पुराणे

निर्दोष-कल्याण-गुणाकरस्यैव मुमुक्षूपास्यत्वमुक्तम्,

“स सर्वभूत-प्रकृतिं विकारान्",

"समस्त-कल्याणगुणात्मकोऽसौ" इत्यादिना,

"तद् ज्ञानम् अज्ञानम् अतोऽन्यद् उक्तम्" इत्यन्तेन ।

श्रुत-प्रकाशिका - अतः— ब्रह्म-शब्द-व्याख्यां निगमयति अत इति ।

अतः निर्दोषमङ्गलगुणाकरस्य सर्वेश्वरस्यैव तापत्रयातुरैर् जिज्ञास्यत्वाद् अत्र तापत्रयातुर-जिज्ञास्यतयोक्तं ब्रह्म

सर्वेश्वर एवेत्यर्थः ।

यद्वा अतः - उक्त-शब्द-सामर्थ्याद् अर्थ-सामर्थ्याच् चेत्य् अर्थः ।

श्रुत-प्रकाशिका - ब्रह्म-शब्दार्थ-व्युत्पत्तिः—


ननु ब्रह्म-शब्दो

व्युत्पन्नो(=घटित-शब्दार्थ-सम्बन्धः) ऽव्युत्पन्नो वा भगवति मुख्यः ?

अ-व्युत्पन्नत्वे बोधकत्व-विरहिणस् तस्य

न क्वचिन् मुख्यत्वम् ।

नापि व्युत्पन्नः स मुख्यः ; अलौकिकेऽर्थे व्युत्पत्य्-असम्भवात् ।

कथम् अप्रतीते व्यवहाराविषये बुद्धि-पूर्विका, यादृच्छिकी च व्युत्पत्तिः सम्भवति?



उच्यते ।

यथा कामिनी-चन्दन-भवनादिषु

प्रयोगेण सुख-विषयतया व्युत्पन्नस्य स्वर्ग-शब्दस्य

“यस्मिन् नोष्णम्" इत्य्-आद्य्-अर्थवाद-पद-समभिव्याहारेण +अलौकिक-सुख-विशेष-विषयतया व्युत्पत्तिः,

यथा लोके क्वचिद् अप्य् अव्युत्पन्नत्वे ऽपि यूप-आहवनीय-रफ्य-कपाल1-चषाल चात्वालादि-शब्दानां वाक्यान्तर-पदान्तर-समभिव्याहारात् तत्-तद्-अर्थ-विषयतया व्युत्पत्तिः,

एवं ब्रह्मात्मेश्वरादि-शब्दानां

लोके केषुचिद् अर्थेषु प्रयोगाद्

व्युत्पत्तौ सत्याम् अ-सत्याम् अपि,


"यतो वा इमानि भूतानि जायन्ते",

"सत्यं ज्ञानमनन्तं ब्रह्म"



इत्य्-आदि-प्रसिद्धार्थ-वाक्यान्तर-पदान्तर-समभिव्याहारात्

अलौकिक-परमात्म-विषयत्व-व्युत्पत्तिर् उपपद्यते ।

1. कपालेति । अष्टाकपालम् इत्य्-आदौ यज्ञोपयुज्यमाने विलक्षणाकृति-द्रव्ये

विशेष-रूपेण वा इतर-साधारण-रूपेण वा लोक-प्रसिद्धिर् नेति भावः ।

अतो ब्रह्मशब्दस्योक्तरीत्या भगवत्येव मुख्यत्वं युक्तम् ।



५ जिज्ञासा

वि॰प्र॰— ज्ञातुमिच्छा - जिज्ञासा।

इच्छाया इष्यमाण-प्रधानत्वाद्

इष्यमाणं ज्ञानम् इह विधीयते

(लक्षणया - यतो न हीच्छा विधातुम् अर्हा। सन्नन्तप्रयोगो रागतः प्राप्तिं ज्ञापयितुम्।)।

Thibaut— The word 'jijñāsā' is a desiderative formation meaning 'desire to know.'

And as in the case of any desire the desired object is the chief thing, the Sūtra means to enjoin knowledge – which is the object of the desire of knowledge.

श्रुत-प्रदीपिका— प्रकृतिप्रत्ययविभागेन द्वितीयं पदं व्याचष्टे - ज्ञातुमिति ।

इच्छायाः कार्यत्वे प्रतीतेऽपि

स्नात्वा भुञ्जीत इतिवद् अप्राप्तेऽंशे विधिर् इत्य् अर्थः ।

सन्नन्त-निर्देशो विचारस्य राग-प्राप्तत्व-ज्ञापनाय ।(5)

तथाच धर्मजिज्ञासा इत्य्-अत्रापि ज्ञानं विचार-रूपं विधेयम् ।

विचारः कर्तव्यः इत्य् अन्यत्रोक्तेः ।

प्रमितिस् तु फलतया अर्थ-सिद्धा ।

मीमांसा हीयम् ।

इह -उपक्रम-सूत्रे ।

अनेनास्य सूत्रस्य जिज्ञास्य-विशेष-परत्व-व्युदासः । आरम्भणीयत्वे सिद्धे हि जिज्ञास्य-विशेष-निर्णयः ।

श्रुत-प्रकाशिका - यौगिकार्थः— [[२१]]

अथ जिज्ञासा-शब्दस्य व्याख्येयत्व-स्फोरणाय

प्रकृति-प्रत्यय-विभागं दर्शयति ज्ञातुमिच्छा जिज्ञासेति ।

श्रुत-प्रकाशिका - किं विधेयम्?—


विषय-वैलक्षण्याधीनाया इच्छायाः

कथं विधेयत्वम्



(1 विधेयत्वं प्रयत्नसाध्यत्वम् ।

तत् विचारात्मक-ज्ञाने सुस्थम् । )

इत्यत्राह -

इच्छाया इति ।

ज्ञानस्य विधानार्हताम् आह इष्यमाण-प्रधानत्वाद् इति ।

वीरराघवः— विधानार्हताम् इति ।

इष्यमाण-पदेनानिष्पन्नत्व-ज्ञापनात्

निष्पादनार्हत्वम् उच्यत इति भावः ।

इष्यमाण-प्रधानत्वाद्

इति कर्मणः प्राधान्यम् उक्तम्

सन्-वाच्याया इच्छाया धात्व्-अर्थः कर्म;

कर्मणश् च क्रिया शेष-भूता;

तत्-सिद्ध्य्-अर्थत्वात् तस्याः ।

यथा यागीय-व्रीह्य्-आदेः प्रोक्षणादिः (पू. मी. २-१-४)।

वीरराघवः— उदाहृत्योपपादयति - यथा यागीयेति । तथा च गुण-प्रधानयोर् मध्ये

प्रधाने तद्-अन्वयो युक्त इति भावः ।

इष्यमाण-प्रधानत्वाद् इत्यस्य इष्यमाण-सिद्ध्य्-अर्थत्वाद् इति वाऽर्थः - तथा विवरणात् ।

कर्तुः क्रियया आप्तुम् इष्टतमत्वं हि कर्मत्वम् ।

अतः प्रकृत्य्-अर्थभूत-ज्ञान-कर्मिकेच्छा तत्-सिद्धयर्था ।

अत इच्छाया इष्यमाण-ज्ञान-प्रधानत्वाद्

इष्यमाणं ज्ञानं विधेयम् इत्यर्थः ।

श्रुत-प्रकाशिका - अप्राप्त-विधानम्—


जिज्ञासायाः कर्तव्यत्वे प्रतीयमाने

कथं ज्ञानस्य विधेयत्वम् ?



वीरराघवः— शाब्दस्यासम्भवं शङ्कते - जिज्ञासाया इति ।

"सविशेषणे ही"ति न्यायोऽत्र भाव्यः (=??)।

उच्यते ।

यथा,

'स्नात्वा भुञ्जीत',

'प्राङ्मुखो भुञ्जीत'

इत्य्-अत्र भुजि-धातोर् विधि-प्रत्ययान्तत्वाद्

भोजनस्य कर्तव्यत्वे प्रतीतेऽपि

स्नान--प्राङ्-मुखत्व--नियमयोर् एव विधेस् तात्पर्यम्

इति अर्थ-स्व-भावाद् अभ्युपगम्यते -

तयोर् अप्राप्तत्वात्,

"अप्राप्ते हि शास्त्रम् अर्थवत्";(5)

तत्र भोजनं चान्यतः प्राप्तम् अनूद्यते -

एवम् इच्छाया विधेयत्वासम्भवात्

तद्-विषय-भूतं विचारात्मकं ज्ञानम् एव तात्पर्यतो विधीयते ।

"इष्यमाणं ज्ञानम् इहाभिप्रेतम्"

इति हि (वेदान्त-)सारेऽभिहितम् ।

श्रुत-प्रकाशिका - सन्नन्त-प्रयोगः— सन्न्-अन्त-निर्देशश् च,

"निदिध्यासितव्यः", "विजिज्ञासितव्यः", "तद्विजिज्ञासस्व"

इत्य्-आदि-श्रुत्य्-अनुसारेण क्रियते ।

श्रुतिश् च उपाय-दशा-प्रभृति-भगवज्-ज्ञानस्य प्रीति-रूपत्वेन इच्छा-विषयत्वात्

तथा निर्दिशति ।(5)

यद्वा, ब्रह्म-जिज्ञासेति सन्न्-अन्त-निर्देशो

विचारस्य राग-प्राप्तत्व-ज्ञापनार्थः ।

एवमेत्र, “धर्म-जिज्ञासा" इत्यत्रापि ।

श्रुत-प्रकाशिका - तर्क-रूपं ज्ञानं विहितम्— अत्र तर्क-रूपं ज्ञानं विधेयम्;

तर्कानुगृहीत-वाक्य-जन्य--प्रमिति-रूपज्ञानं तु

फलत्वान् न विधेयम् - (4)


'प्रमिति-रूपं ज्ञानं विधेयम्,

तर्क-रूपं ज्ञानम् आर्थम्'



इत्य् अपि परैर् उक्तम्,

अन्तर्-नीत-विचारम् आक्षिपतीति ।

वीरराघवः— 2 ज्ञानं विधेयमिति ।


'ब्रह्मात्म-भावोपायो ज्ञानम् एषितव्यम् ।

निर्णयात्मक-तद्-इच्छा-मुखेन मीमांसायां प्रवर्त्यते'



इति भामत्य्-उक्तेर् इति भावः ।


अत्र एषितव्यमिति तव्य-प्रत्ययः अनुवादत्व-व्यावृत्तये



इति कल्पतरुः ।

अतो ज्ञाप्यत्व-रूप-विधेयत्व-सिद्धिः ।


'निर्णयश्च विचार-साध्य

इति तत्-कर्तव्यताऽर्थाद् गम्यते ।

आर्थिके चास्मिन्नर्थे कर्तव्य-पदाध्याहारः ।

श्रौतस् तु ब्रह्मज्ञानेच्छा भवितुं युक्तेत्येष एव'



इति च कल्पतरुः ।

इत्य् अपीति अपिशब्देन,


'तर्क-रूप-ज्ञानस्यापि सौत्र-ज्ञा-धातुना ग्रहणं तद्-इष्टम् ;


'अवगति-पर्यन्तं ज्ञानं सन्-वाच्याया इच्छायाः कर्म'



इति निर्णयोपधायक-ज्ञानार्थकत्वस्य शाङ्कर-भाष्य-स्व-रस-लब्धत्वात्'



इति सूच्यते ।

ततोपि प्राग्-उक्तपक्षः साधीयान् ।

वेदान्तार्थ-विचारात्मक-न्याय-निबन्धन-रूपं हि शास्त्रं

ब्रह्म-मीमांसेति प्रसिद्धिः । प्रमितिश् च फलम् ।

अत एव हि ब्रह्म-विचारः कर्तव्य

इति माध्ये वक्ष्यते ।

सन्न्-अन्तस्यास्य ज्ञा-धातोर् ज्ञान-सामान्य-वाचिनो विशेषाकाङ्क्षायां

समुचित-विशेष-पर्यवसानं हि न्याय्यम् ।

श्रुत-प्रकाशिका - इह— ब्रह्मणो जिज्ञासा कर्तव्या;

न तु कपिल-सुगताद्य्-अभिमतानां प्रधानादि-तत्त्वानाम्

इति ज्ञातव्य-विशेष-निर्णयपरम् इदं सूत्रं

व्याख्यातं यादव-प्रकाशाचार्यैः ।

तद्व्यावृत्त्यर्थ इह-शब्दः ।

इह-अस्मिन् उपक्रमसूत्र इत्यर्थः ।

[[२२]]

ब्रह्मणो जिज्ञास्यत्वमात्रे सिद्धे हि

तस्यैव जिज्ञास्यत्व-सिद्धिः ।

न चोभयं सूत्र-प्रतिपाद्यम् ;

"ब्रह्म जिज्ञास्यम् एव",

"ब्रह्मैव जिज्ञास्यम्" इति वाक्यभेदप्रङ्गात् ।


ननु ब्रह्मणो मुमुक्षुभिर् नियमेन जिज्ञास्यत्वं

तन्त्रान्तर-सिद्धानां प्रधानादीनाम् अजिज्ञास्यत्वेन विना

न सिद्ध्यतीति

ब्रह्म-जिज्ञास्यत्व-समर्थने

प्रधानादीनाम् अजिज्ञास्यत्व-समर्थन-मर्यादा ऽऽपततीति

न वाक्य-भेदप्रसङ्ग



इति चेत् - न;

अधीत-क्रमेण वेदार्थे निरूप्यमाणे

पूर्व भाग-विचारस्य

प्रधानादि-निरास-निरपेक्षत्वात् ।

न ह्य् एकस्य प्रबन्धस्यैकदेशे निरूपिते

तद्-एकदेशान्तर-निरूपणस्य प्रबन्धान्तर-प्रमेय-निरास-सापेक्षता भवति ।

न हि पूर्वषट्के निरूपिते सति

उत्तरषट्कनिरूपणं कपिल-सुगतादि-मत-व्युदसनेन विना न सम्भवति ।

यदि


वेदान्तार्थ-श्रद्धा-द्रढिम्ने तद्-इतर-पक्ष-निरसनम् अपेक्षितम् इह क्रियत



इति मतम्, तद् अनुपपन्नम् ; कृत-करत्व-प्रसङ्गात् ।

एतद् उक्तं भवति —

इह प्रधानादीनाम् अजिज्ञास्यत्वं

किं वेदान्तानाम् अतत्-परस्योपपादनेन समर्थ्यते,

उत कपिल-सुगताद्य्-आगमाप्रामाण्य--तत्-प्रमेय-दौस्स्थ्य-प्रतिपादनेन समर्थ्यते ? ।

न प्रथमः ;

ईक्षत्य्-अधिकरणादिभिर् वेदान्तानाम् अ-तत्-परत्वस्य वक्ष्यमाणतया

अत्र वक्तव्यत्वाभावात् ।

न द्वितीयः

वेद-विरुद्ध-स्मृतीनाम् अ-प्रामाण्यस्य

पूर्व-मीमांसायाम् एव समर्थितत्वात् ;

साङ्ख्य सौगताद्य् अभिमत-प्रमेय-दौस्थ्यस्य

तर्क-पादे प्रतिपादयिष्यमाणत्वात् ।

“विप्रतिषेधाच् चासमञ्जसम् ", "इतरेषां चानुपलब्धेः ",

"एतेन योगः प्रत्युक्तः ",

"उदासीनानामपि चैत्रं सिद्धिः ", "अन्त्यावस्थितेश् चोभयनित्यत्वाद् अविशेषः "

इत्यादिभिः सूत्रैस्

तद्-उक्त-मोक्ष--तद्-उपाय-निरासस्यापि

करिष्यमाणतया चात्र वक्तव्याभावात् ।

किञ् च,

"एतेन सर्वे व्याख्याता व्याख्याताः" इत्यत्र,

"अनावृत्तिः शब्दाद् अनावृत्तिः शब्दात् ”

इति शास्त्रान्ते च,


"सूत्राभ्यास-फलम् अनुक्तांश-ज्ञापनम् ;

अनुक्तांशश्च साङ्ख्य-योगावगम्यः "



इति वदताम्,

मोक्षस्य साङ्ख्य-योग-समुच्चय-सापेक्षत्वं च प्रतिपादयतां

सौगतादिवत् साङ्ख्यादि-निरासेन

शारीरकस्यैवारम्भणीयत्व-प्रतिज्ञानम्

अतीव व्याहतम् ॥


साङ्ख्य-योगयोर् विरुद्धांशाभिप्रायम् अनादरणीयत्व-कथनम्



इति चेन् न ;

विरुद्धांशानादरणीयत्वस्य विरोधाधिकरण-न्याय-सिद्धत्वादेव ।

अतो यादव-प्रकाशकृतं सूत्र तात्पर्य - वर्णनम् अनुपपन्नम् इति इहशब्दाभिप्रायः ।

श्रुत-प्रकाशिका - विधीयते— विधीयत इति ।

अज्ञात-ज्ञापनं विधिर् इह विवक्षितम् ;

न स्व-प्रवृत्त-प्रवर्त्तनम् ;

रागतः प्रवृत्तेर् वक्ष्यमाणत्वात् ।

रागतः प्रवृत्तस्यापि

पूर्व-पक्ष-युक्त्या ऽनारम्भणीयता-बुद्धौ सत्याम् आरम्भणीयत्व-ज्ञापनम् ।

वीरराघवः—


ननु विचारे रागतः प्रवृत्तिर् अस्ति चेत्,

तस्य ज्ञातत्वम् अप्य् अस्ति;

अ-ज्ञाते प्रवृत्त्य्-अयोगात् ।

अतः अज्ञात-ज्ञापनं कथम्



इत्यत्र विवक्षितम् आह

आरम्भणीयत्व-ज्ञापनम् इति ।

एतद्-भाष्य-सन्दर्भ-व्याख्यान-रीत्य्-अन्तरं भाष्यार्थ-दर्पणे द्रष्टव्यम् ।

हि अज्ञात-ज्ञापनम् ।

अतो विधीयत इत्यस्य

स्वयमेव प्रवर्तत इति वक्ष्यमाण-ग्रन्थेनाविरोधः ।

वि॰प्र॰— मीमांसा-पूर्व-भाग-ज्ञातस्य कर्मणो

ऽल्पास्थिर-फलत्वाद्

उपरितन-भागावसेयस्य ब्रह्म-ज्ञानस्यानन्ताक्षय-फलत्वाच् च,

पूर्व-वृत्तात् कर्म-ज्ञानाद् अनन्तरं,

तत एव हेतोर्,

ब्रह्म ज्ञातव्यम्

इत्य् उक्तं भवति ।

Thibaut— The purport of the entire Sūtra then is as follows: 'Since the fruit of works known through the earlier part of the Mīmāṁsā is limited and non-permanent, and since the fruit of the knowledge of Brahman – which knowledge is to be reached through the latter part of the Mīmāṁsā--is unlimited and permanent; for this reason Brahman is to be known, after the knowledge of works has previously taken place.'--

श्रुत-प्रदीपिका— स चोत्तरत्र ईक्षतेर्नाशब्दम् इत्यारभ्य क्रियते । अथ वाक्यार्थं योजयति- मीमांसेति । पूर्ववृत्तादित्यादि प्रतिज्ञा । अन्यदुपपादकम् । पूर्वभागोपरितनभाग शब्दाभ्यां व्याख्यानस्य क्रमनियमानन्वितभागाध्ययनात्मकत्वं दर्शितम् । तद्धेतुभूतं व्याख्येयस्य तथात्वं पूर्वं पदयोजनायामुक्तम् । उभयत्रोभयं वाच्यम् । ग्रन्थलाघवायैवमुक्तिः ।

श्रुत-प्रकाशिका - सङ्गतिः— इत्थं पदार्था व्याख्याताः ।

अथ सूत्रस्य

वाक्यार्थम् आह मीमांसेति ।

अत्र


पूर्ववृत्तात् कर्म-ज्ञानाद् अनन्तरं

तत एव हेतोर्



इति अथात शब्दार्थ उक्तः ।

ब्रह्म ज्ञातव्यम् इति ब्रह्मजिज्ञासापदार्थः ।

ज्ञातव्यं विचारयोग्यम् ।

तत एवेत्य् एव-कारेण शास्त्रान्तराधिगम-नैरपेक्ष्यम् अथ-शब्द-फलितम् अभिप्रेतम् ।

उक्तं भवतीति -

शब्दतोऽर्थतश् चेति भावः ।

वीरराघवः— 1 एवकारेणेति ।

अद्वैतिनः, अथेत्यनेन यद् आनन्तर्यम् उच्यते,

तस्यैव हेतुत्वम् अतःशब्देनोच्यते

इति स्वरसप्रतीतं परित्यज्य,

अथ = साधन-चतुष्टय-सम्पत्त्यनन्तरम्

अतः = वेदेनैव कर्मणाम् अनित्य-फलकत्व-बोधनाद्

इत्य् अर्थं वर्णयन्ति,

तत्-खण्डनमप्य् एवकारेणेति ध्येयम् ।

तत्त्वटीकोक्तमपि ज्ञेयम् ।

श्रुत-प्रकाशिका— [[२३]]


कथम् अस्य सूत्रस्यायम् अर्थ



इति शङ्कायां

तद्-उपपादयति मीमांसेत्यादिना ।

अथात इत्यादिपदानां यथोक्त एवार्थः;

कर्म-ब्रह्म-मीमांसयोर् ऐकशास्त्ररूयात् ।

ऐकशास्त्र्यं च

नियत-पौर्वापर्यभाग-द्वयात्मक--

वेदाख्यैक-प्रबन्ध-व्याख्यान-रूपत्वाद् इत्य् अर्थः ।

अत्र व्याख्येयस्य पूर्वापर-भावेनावस्थित-भाग-द्वय-रूपत्वम्,

तद्-धेतुकं व्याख्यानस्य पौर्वापर्य-विशेष-विशिष्ट-भागद्वय-रूपत्वं चोभयं

पदयोजनायां वाक्य-योजनायां च वक्तव्यम् -

तथापि ग्रन्थ-लाघ-वार्थं

पद-योजनायाम् ' अधीत-साङ्ग-सशिरस्क-वेदस्य' इति व्याख्येयस्य

नियत-पौर्वापर्य-भाग-द्वय-रूपत्वम् उक्तम् ।

अत्र तु वाक्य-योजनायां व्याख्यानस्य नियत-पौर्वापर्य-भाग-द्वय-रूपतयैकशास्त्र्यम् उक्तम् ।

उभयत्रोभयम् अनुसन्धेयम् ।

भाग-शब्दाभ्यां मीमांसा-द्वयस्य

एकावयवित्वं सूचितम् ।

पूर्वोपरितन-शब्दाभ्यां क्रम-नियम उक्तः ।

कर्म-ब्रह्म-शब्दाभ्यां वृत्त-वर्तिष्यमाण-कथनम् ।

अल्पास्थिर-फलत्वानन्तस्थिर-फलत्वाभ्यां

तयोर् हेतु-हेतुमद्-भावोपपादनम् ।

मुक्त्य्-उपायोपयोगितया

कर्मणां स्व-रूपेणोपादेयता-प्रतीतिर् अनन्त-स्थिर-फलापात-प्रतीत्य्-अन्तर्भूता ।

अतः पृथग् अनुक्तिः

एवं क्रम-विशेष-विशिष्टैक-व्याख्येय-व्याख्यान-रूपतया

कर्म-ब्रह्म-मीमांसयोर् ऐकशास्त्र्यात्

सूत्रस्य यथोक्त एवार्थ इत्यर्थः ।



+६ जिज्ञासोत्पत्ति-क्रमः

वि॰प्र॰— अथातो ब्रह्मजिज्ञासा ॥ 1-1-1॥

Thibaut—


	Then therefore the enquiry into Brahman.




१ ऐकशास्त्र्यम्

विश्वास-टिप्पनी— ऐकशास्त्र्य-स्थापन-प्रयोजनानि -


	सूत्र-व्याख्यानम्

	कर्मोपादेयता-स्थापनम् (अद्वैति-निभास् त्यक्तुकामाः)

	पूर्व-मीमांसा-न्याय-सञ्चारणम् अग्रे।



वि॰प्र॰— तद् आह वृत्तिकारः-


"वृत्तात् कर्माधिगमाद् अनन्तरं

ब्रह्म-विविदिषा"



इति ।

वक्ष्यति च कर्म-ब्रह्म-मीमांसयोर् ऐक-शास्त्र्यं -


"संहितम् एतच् छारीरकं

जैमिनीयेन षोडश-लक्षणेन

+इति शास्त्रैकत्व-सिद्धिः"



+इति।

विश्वास-टिप्पनी— १६-लक्षणं जैमिनीयम् = कर्म-मीमांसा १२-लक्षणम् + देवताधिकरणम् ४-लक्षणम्।

देवताधिकरणं काले लुप्तम्,

पश्चात् काशकृत्स्न-कृतं तत्-स्थानम् अभजत।

तच् चापि लुप्तम्, किञ्च तत्र तत्र +उद्ध्रियते।

Thibaut— The same meaning is expressed by the Vr̥ttikāra when saying 'after the comprehension of works has taken place there follows the enquiry into Brahman.' And that the enquiry into works and that into Brahman constitute one body of doctrine, he (the Vr̥ttikāra) will declare later on 'this Sārīraka-doctrine is connected with Jaimini's doctrine as contained in sixteen adhyāyas; this proves the two to constitute one body of doctrine.'

श्रुत-प्रदीपिका— तन्मतानुसारेणेति प्रतिज्ञां वृत्तिग्रन्थेन संवादयति - तदाहेति ।

कर्मचिन्तानन्तर्याक्षेपकर्मैकशास्त्र्यं च वृत्तौ दर्शयति - वक्ष्यति चेति । लक्षणम् अध्यायः । संहितम् एकव्याख्येयव्याख्यानरूपतया सम्बद्धमिति भावः । शारीरकं ब्रह्ममीमांसा ; जगच्छरीरकब्रह्मविषयत्वात् । षोडशलक्षणेन ; षोडशाध्यायेन ।

श्रुत-प्रकाशिका - वृत्तिकारालम्बनम्— पूर्व-प्रतिज्ञातं वृत्तिकार-मतानुसारं

वृत्तिग्रन्थेन संवादयति तदाहेति ।

कर्माधिगमस्यैव पूर्ववृत्तत्वं

न केवलं कण्ठोक्तम्,

ऐक-शास्त्र्योक्त्य्-आक्षिप्तश् चेत्य् अभिप्रयन्न् आह - वक्ष्यतिचेति ।

"वृत्ताद्" इत्यादिः,

"संहितम्" इत्यादिश् च वृत्तिग्रन्थौ ।

श्रुत-प्रकाशिका - शारीरकं १६-लक्षणम्— शारीरकं ब्रह्ममीमांसा ।

जगच्-छरीर[क]ः परमात्मा शारीरः ।

“तस्यैष एव शारीर आत्मा" इति श्रुतेः ।

तद्-विषयं शास्त्रं शारीरकम्

इत्य् उच्यते ।

षोडश-लक्षणेन षोडशाध्यायेन ।

वीरराघवः— 2 शारीरकम् ।

शारीरं कायति प्रतिपादयतीति शारीरकम् ।

कै गै शब्दे ।

'आतोऽनुपसर्गे कः'

इति कप्रत्यये गोद इतिवत् सिद्धिः ।

शारीरम् अधिकृत्य प्रवृत्तं शास्त्रं

शारीरकम् इति चानन्दमयाधिकरण-भाष्यम् ए तत्-तात्पर्यकम् ।

यद्वा शारीरमाचष्टे इति नाम-धातौ क्विपि

कर्त्रर्थ-ण्वुल्-अन्तम् ।

शारीर-भूत-परमात्माख्यान-करम् इत्यर्थः ।

श्रुत-प्रकाशिका - संहितम्— संहितम् इति ।

नियत-पौर्वापर्यैक-व्याख्येय-व्याख्यान-रूपतया सङ्गतम्

इति भावः ।

“अर्थैकत्वाद् एकं वाक्यम्"

इति न्यायेन प्रधान-प्रतिपाद्यैक्यात् व्याख्येयस्य वेदस्यैकप्रबन्धत्वं भवेत् ।

तच्चोपपद्यते - पुरुषार्थपरत्वाद् वेदस्य,

ब्रह्मपरत्वाद् वा;

“सर्वे वेदा यत् पदम् आनन्ति”,

“वेदैश्च सर्वैर् अहम् एव वेद्यः"

इति हि श्रुतिस्मृती ।

वेदार्थ-विचारस्यानुगतत्वान्

मीमांसाया एक-प्रबन्धत्वम् ।

अनेनैकशास्त्र्येण (घ)

कर्माधिगमस्य पूर्ववृत्तत्वम् आक्षिप्तम् ॥

श्रुत-प्रकाशिका - प्रतिज्ञा-भेदः - १— [[३४]]


ननु यदि ऐकशास्त्र्यं कर्म-ब्रह्म-विचारयोः,

तर्हि (पूर्वमीमांसाभागस्य) उपक्रमे साधारणार्थः प्रतिज्ञायेत,

'अथातो वेदार्थजिज्ञासे'ति ।

न चैवं प्रतिज्ञातम् ।

किन्तु पूर्वभागासाधारण एवं प्रतिज्ञातः,

'अथातो धर्मजिज्ञासे 'ति ॥



अत्र ब्रूमः –

अथातो ब्रह्मजिज्ञासेत्य् एवोभय-भाग-साधारणार्थ-प्रतिज्ञा ।(5)

कर्मविचारस् तु ब्रह्म-मीमांसा-तृतीय-लक्षण-चतुर्थ-पादे सङ्गतः ।

ब्रह्मविचारान्तर्भावे ऽपि पृथक्करणम् उपपद्यते ;

यथा निग्रहान्तर्भूत-च्छल-जात्योर् आह्निक-भेदेन पृथग् उक्तिः (न्यायदर्शने),

यथा च निग्रहान्तर्भूत-हेत्व्-आभासानाम् अध्याय-भेदेन पृथग् उक्तिः ।

पृथक्-करणं च बहु-ग्रन्थप्रतिपाद्यत्वात् ।

तत्र [च] पूर्व-भावित्वम् उपजीव्योपजीवकमाचादि-वक्ष्यमाण-हेतु-निबन्धनम् ।

एतद् उक्तं भवति -

अर्थक्रमाद् ब्रह्ममीमांसा

तृतीय-लक्षण-चतुर्थ-पादेन कर्म-विचारः सङ्गतः ।

प्रतिपत्ति-सौकर्य-लक्षण-क्रमात्तु

कर्म-विचारस्य पूर्व-भाव इति ॥(5)

श्रुत-प्रकाशिका - प्रतिज्ञाभेदः - २— एवं वा -

साधर्म्य-वैधर्म्य-समयोर् जात्योः कथनेन

यथा प्रतिधर्म-समा (जातिः) उभयानुयायिनी अर्थ-सिद्धा ।

एवं भाग-द्वयासाधारणार्थ-प्रतिज्ञा-द्वये कृते

साधारणार्थ-प्रतिज्ञानम् आर्थं स्यात् ।

साधारणार्थे प्रतिज्ञाते ऽप्य् असाधारणार्थस् तु पृथगेव प्रतिज्ञातव्यः ।

धर्म-जिज्ञासायां प्रतिज्ञातायाम् अपि,

"अथातः शेष-लक्षणम्",

"अथातः क्रत्व्-अर्थ-पुरुषार्थयोर् जिज्ञासा"

इत्यादी ह्य् असाधारणार्थ-प्रतिज्ञा कृता ।

अतो भागद्वयासाधारणार्थ-प्रतिज्ञानेन

तद्-अनुगत-साधारणार्थ-प्रतिज्ञानम् आर्थं स्याद् इति

प्रथमम्, 'अथातो धर्मजिज्ञासे'ति प्रतिज्ञातम् ;

न तु वेदार्थजिज्ञासेति ॥

श्रुत-प्रकाशिका - प्रतिज्ञाभेदः - ३— अथवा -अथातो धर्मजिज्ञासेत्य् एव साधारण-प्रतिज्ञा ।

अलौकिक-श्रेयः-साधनं हि धर्मः ;

तद्-अनुयायि प्रतिपाद्यम् ।

धर्मश्च साध्य-सिद्ध-भेदेन द्विविधः ।

सिद्धरूपे वस्तुनि धर्म-शब्द-प्रयोगो

महाभारते दृष्टः ।

यथा,


"ये च वेदविदो विप्रा

ये चाध्यात्म-विदो जनाः ।

ते वदन्ति महात्मानं

कृष्णं धर्मं सनातनम्"



इति ।

तथाऽभियुक्तैश् च

अलौकिकत्वे सति श्रेयःसाधनत्वं धर्म-शब्द-प्रवृत्ति-निमित्तं मन्वानैः

सिद्ध-रूपेऽर्थे धर्मशब्दः प्रयुक्तः,


"द्रव्य-क्रिया-गुणादीनां

धर्मत्वं स्थापयिष्यते ।

तेषाम् ऐन्द्रियकत्वेऽपि

न ताद्रूप्येण धर्मता"



इत्यादौ ।

तत्र द्रव्यादि-सद्-भावेऽपि

क्रिया-प्राधान्यात् साध्य-धर्म-परः पूर्वभागः ;

उपासन--तद्-अङ्ग--सद्-भावे ऽपि

ब्रह्म-प्रधानत्वात् सिद्ध-धर्मपर ऊर्ध्व-भागः ।

अत उभय-भाग-विचार-साधारणी प्रथमप्-रतिज्ञा ।

तत्र धर्म-शब्दस्य साध्य-धर्म-विषयतया प्रसिद्धि-प्राचुर्येण बुद्धि-स्थत्वात्,

पूर्व-भाग-प्रतिपन्नत्वेन प्राथम्यात्,

धर्म-जिज्ञासापदेनैव

तन्त्रेण वा अर्थतो वा

प्रतिज्ञातत्वोपपत्तेश् च

तल्-लक्षणम् उक्तं चोदनासूत्रे ।

सिद्ध-रूप-धर्म-विशेषस्य च

साधारण-प्रतिज्ञयैव

अर्थतः प्रतिज्ञातत्वेपि

तस्य बहु-ग्रन्थ-व्यवधानात्,

2 शब्दाबोध्यत्वशङ्का परिजिहीर्षया च पुनः प्रतिज्ञा कृता;

तस्य लक्षणम् उक्तं जन्मादि-सूत्रे - - इति युक्तमैकशास्त्र्यम् ।

(2 शब्दाबोध्यत्वशङ्का सिद्धे व्युत्पत्त्य्-अभाव-भ्रान्तिमूला । )

श्रुत-प्रकाशिका - धर्म-जिज्ञासा - कर्म-प्राधान्येऽप्य् अविरोधः—


ननु पूर्वभागस्य साध्य-धर्म-प्रधानतोक्तिर्

उदाहृत-वचनेन ("ये च वेदविदो विप्रा …") विरुध्यते -

तत्र (वचने) पूर्वभागे (←"वेदविदो विप्रा") ऽपि सिद्ध-रूपस्य परस्य

कर्माराध्यतया प्रधान-प्रतिपाद्यत्वावगमात् ।

तस्मिन् वचने "वेद-विच्"-छब्दो हि

पूर्व-भागाभिज्ञ-परः,

गो-बलीवर्द-न्यायात् ;


"विष्णु-नामा स वेदेषु

वेदान्तेषु च गीयते"



इत्य् अनेनैकार्थ्याच्च ।

न च "गुणभावेन कर्मणः (नां) प्रतिपाद्यत्वम्"

इत्य् अविरोधः ;

प्राधान्येन प्रतिपाद्यत्वस्य जैमिनेर् अभिमतत्वात्, भवद्भिरपि तथोक्तत्वाच्च ।



सत्यम् । वस्तुतः प्राधान्यं परमात्मन एव ;

यथा राज्ञस्तात्पर्यगोचरत्वलक्षणम् ।

शाब्दं प्राधान्यं तु कर्मण एव;

यथा राजपुरुषस्य ।(5)

तच्चातिरस्कृतम् -

तत्र तस्य परमात्माराधन-रूपत्वावगमात् ।

न च तद्-अवगमोऽवश्यं सम्पाद्यः ।

अन्तवत्-स्वर्गादि-फल-प्रदत्वे

कर्मणां परदेवता-ज्ञान-नैरपेक्ष्यं हि

श्रुति-स्मृतिभ्याम् अवगम्यते ।


"यो ह वा एतद् अक्षरं गार्गि !

अविदित्वाऽस्मिल्ँ लोके जुहोति, यजते, तपस्तप्यते बहूनि वर्षसहस्राणि,

अन्तवद् एवास्य तद्भवति"



इति,


"अहं हि सर्वयज्ञानां भोक्ता च प्रभुरेव च ।

न तु मामभिजानन्ति तखेनातश्व्ययन्ति ते"



इति च ।

अतस् तन्-नैरपेक्ष्य-लक्षणम् अपि प्राधान्यम् अस्ति कर्मणः ।

अतः पूर्वभागे कर्मणः प्राग्-अवगतं प्राधान्यं

पश्चाद्-अवगन्तव्य-परमात्माराधन-रूपत्वं चाविरुद्धम् ।

अतः प्रतिज्ञोपपत्तेः शास्त्रैक्यं युक्तम् ।

श्रुत-प्रकाशिका - पूर्व-कल्पित-तडागवत्— [[२५]]

यद्य् अपि कर्मब्रह्ममीमांसयोर् ऐकशास्त्र्यम्

अविवक्षितं जैमिनिना -

तथापि तदङ्गीकृत्य

तद्-एकशास्त्रतया बादरायणेन ब्रह्मसूत्र-प्रणयनं युक्तम्,

यतः 1


"अ-तद्-अर्थतया क्लृप्तम्

अपि योग्यम् अपेक्षितम् ।

तादर्थ्यम् अर्हति - (नूतन-)ग्रामे

कल्प्ये पूर्व-तटाकवत् " ।



विवक्षितत्व-सम्भवश्च दर्शितः ।

अतः (तश्च ) शस्त्रैक्यं युक्तम् ।

वीरराघवः— 1 अतदर्थतयाक्लृप्तामति । न तदिति समासः ।

तदतिरिक्तकार्यार्थतयैव क्लृप्तमित्यर्थः ।

अन्यदीयश्लोक इह स्ववाक्य-च्छाययाऽनूदितः ।

अतः "यत" इत्यस्य तादर्थ्यम् अर्हतीत्यत्रान्वयः ।

विवक्षितत्वं सम्भवश्चेति पाठे

धर्मजिज्ञासासूत्रस्य साधारणतया व्याख्यानात् विवक्षितत्वमुक्तम् ।

कर्म-ब्रह्म-ज्ञानयोः सापेक्षत्वं व्याख्येयैक्यादि च

शास्त्रैक्य-सम्भवोपपादकम् उक्तम् इत्यर्थः ।

किञ्च पूर्व-मीमांसा-ग्रथानारूढ-जैमिन्य्-उक्तार्थ-प्रसङ्गेषु

सर्वत्र बादरायणो जैमिनि-नाम्ना निर्दिशति ।

तत्र किञ्चित् स्वानभिमतम् अपि ;

जैमिनिनाऽपि विमर्शायोपस्थापित-मात्रम् अपि भवेत् ।(4)

निर्विवादं सत् पूर्वमीमांसोक्तं तु,

तद्-उक्तम् इति वाक्येन दर्शयति ।

तत् ऐकग्रन्थ्याभिप्रायेणैव ।

अत एव शाङ्कर-भाष्यादौ अपशूद्राधिकरण-शरीरि-भावाधिकरणादौ

पौनर्-उक्त्य-शङ्का-परिहार-प्रवृत्तिर् उपपद्यत

इत्यादि द्रष्टव्यम् ।

शास्त्रैक्य-सम्भवस्योपरि विस्तरेणोपपादनाद्

अत्र विवक्षितत्व-सम्भव इति पाठ एव श्रेयान् ।

विश्वास-टिप्पनी - कारणान्तराणि— स्वाध्यायोऽध्येतव्य इत्य् अखिलोऽपि वेदो गृहीतः,

तथा लक्ष्यैक्ये सति,

तद्-उपकारक-न्याय-सूत्रैक्यम् अपि सिध्यति।


ऐकशास्त्र्ये सति,

अपशूद्राधिकरणं, स्मृत्यधिकरणं च कुतः पुनर् उक्तं?



पूर्व-पक्ष-भेदात्।

वि॰प्र॰— अतः प्रतिपिपादयिषितार्थ-भेदेन,

(पूर्व-मीमांसायां विषय-गत+अध्य्याय-)षट्क-भेदवद्,

(तत्रैव) अध्याय-भेदवच् च

पूर्वोत्तर-मीमांसयोर् भेदः।

Thibaut— Hence the earlier and the later Mīmāṁsā are separate only in so far as there is a difference of matter to be taught by each; in the same way as the two halves of the Pūrva Mīmāṁsā-sūtras, consisting of six adhyāyas each, are separate [#fn_1]; and as each adhyāya is separate.

[#fn_1]: 5:1 The first six books of the Pūrva Mīmāṁsā-sūtras give rules for the fundamental forms of the sacrifice; while the last six books teach how these rules are to be applied to the so-called modified forms.

श्रुत-प्रदीपिका— शास्त्रैक्यप्रत्यनीकमर्थविरोधं प्रतिपाद्यभेदं प्रयोजनभेदं कर्तृभेदं चाशङ्क्याह - अत इति । अतः; एकव्याख्येयव्याख्यानरूपतया प्रबन्धैक्यसिद्धेः । प्रतिपिपादयिषितः ; प्रतिपादयितुमिष्टः, तात्पर्यविषय इत्यर्थः । देवतानिराकरणादिकं देवताज्ञानानपेक्षफलप्रदत्वरूपकर्मप्राशस्त्याद्यर्थान्तरपरम् ; न तु देवतानिरासादौ तात्पर्यम् । अन्यार्थं तु जैमिनिः परं जैमिनिर्मुख्यत्वात् इत्यादौ जैमिनेर्ब्रह्माभ्युपगमदर्शनादिति भावः । द्रव्यदेवतासामान्ये द्रव्यबलीयस्त्वमपि प्रमाणद्वारा, न स्वरूपतः । द्रव्यस्वरूपं हि प्रत्यक्षं हविस्स्वरूपं, धर्म एव हि शास्त्रगम्यः, देवतायास्तु स्वरूपं फलप्रदत्वमपि शास्त्रैकगम्यमित्याद्यनुसन्धेयम् । अतो विरुद्धार्थे तात्पर्याभावान्नार्थविरोधः । पूर्वोत्तरकाण्डाभिप्रायेण षट्कभेदवदध्यायभेदवदि त्युक्तम् । अनेन प्रयोजनप्रतिपाद्यभेदौ परिहृतौ । षट्कद्वयचिन्तितप्रकृतिविकृतिरूपार्थतत्फलभेदस्य शास्त्रभेदकत्वाभावात् । कर्तृभेदपरिहारस्तु स्फुटतया नोक्तः । अस्ति हि वैयाकरणपूर्वोत्तरवृत्त्यादौ कर्तृभेदः ।

श्रुत-प्रकाशिका - षट्क-भेदः—


नन्व् इदम् अयुक्तम् ऐकशास्त्र्यं

शारीरक-शब्द-सूचितात् प्रधान-प्रतिपाद्य-भेदात्,

जैमिनीय-शब्द-सूचितात् कर्तृ-भेदात्,

तद्-उभय-फलितात् प्रयोजनम्-एभेदात्,

अर्थविरोधाच् च



इत्य् आशङ्कां परिहरति अतः प्रतिपिपादयिषितेति ।

अतः वृत्तिकारोक्तात् एक-व्याख्येय-व्याख्यान-रूप [त्व] सम्बन्धादित्यर्थः ।

षट्कभेदः पूर्वमीमांसायाम्, अध्याय-भेदस् तत्रोत्तरत्र च निदर्शनार्थमुक्तौ ।

अर्थभेदाभावे

ह्येकं षट्कमेकोऽध्यायो वा स्यात् ।

अत एकावयवित्वे सिद्धे सति

अवान्तरार्थभेदो न महावाक्यैकत्व-विरोधी,

यथा पदार्थ-भेदो वाक्यार्थकत्वाविरोधीति भावः ।

अनेन प्रतिपाद्यभेदः परिहृतः ।

प्रयोजन-भेदश् चार्थात् परिहृतः

षट्कद्वय-चिन्तित-प्रकृति-विकृति-प्रयोजन-भेदस्य शास्त्र-भेदकत्वाभावात् ।

वीरराघवः— 2 प्रकृतिविकृतीति । उपदेशषट्कमति देशषट्कमित्यपि व्यवहारः प्रसिद्धः ।

अध्याय भेदहेतुस् तुद्वादशानामध्यायानाम् -


'मानं भेदः शेषभावः प्रयुक्तिः पौर्वापर्यञ्चाधिकारोऽतिदेशः । सामान्येनाथो विशेषातिदेश ऊहो बाधस्तन्त्रमेवं प्रसङ्गः'



इत्यर्थभेदो ऽस्माभिर् अपि दर्शितः ।

उपरि चतुरध्यायी सङ्कर्षकाण्डः । तदर्थभेदश् चाधिकरण-चिन्तामणौ,


"तत उपरि चतुर्लक्षणी देवतार्था"



इत्यधिकरणसारावलि-विवरणावसरे,


"स्वरूपमादौ तद्भेदस्तदुपासनपूर्वकम् । फलन्न देवताकाण्डे देवतानां तु कथ्यते"



इति देवतास्वरूप-तद्भेदतदुपासन-तत्फलरूपेण दर्शितः ।

तद् इदम् अत्र काशकृत्स्नीय-सङ्कर्षकाण्डैक-सङ्ग्रहपक्षे ।

यदा तु जैमिनीय एव सङ्कर्षकाण्डश् चतुरध्यायी गृह्यते;

काशकृत्स्नीयस्तु जैमिन्य्-उक्ति-विशदानवगम्य-देवता-विशोधन-प्रवृत्तः, तच्-छेषः स्याद्

इति तदा तस्य द्वादशाध्याय-युक्तार्थेषु केषाञ्चिद् अस्फुटानाम् आकृष्य सङ्कलय्य

विचाररूपत्वात् तत्र होम-पाद--यूप-पाद--इष्टका-पाद--

अवदान-पाद--वरण-पादेत्यादि-

पाद-नाम-निर्देशाच् चान्यादृश एवार्थ-भेदो भाव्य इत्य् अलम् ।

विस्तरः परमार्थभूषणे ।

वि॰प्र॰— मीमांसाशास्त्रम् -

"अथातो धर्मजिज्ञासा" (पूर्व.मी.१.१.१) इत्य् आरभ्य

"अनावृत्तिश् शब्दाद्, अनावृत्तिश् शब्दात्" (ब्र.सू.४.४.२२.) इत्य् एवम्-अन्तं

(सूत्रेषु) सङ्गति-विशेषेण विशिष्ट-क्रमम् ।

Thibaut— The entire Mīmāṁsā-sātra – which begins with the Sūtra 'Now therefore the enquiry into religious duty' and concludes with the Sūtra '(From there is) no return on account of scriptural statement'--has, owing to the special character of the contents, a definite order of internal succession.

श्रुत-प्रदीपिका— अस्त्वैकशास्त्र्यम् ; ब्रह्म-चिन्ता पूर्वं किं न स्यादित्यत्राह - मीमांसेति । सङ्गतिविशेषाः वक्ष्यमाणाः - पाठक्रमः, चेतनानां त्रिवर्गे प्रथमं प्रावण्यरूपोऽर्थक्रमः, पदार्थवाक्यार्थभावः, दृष्टान्तदार्ष्टान्तिकभावः, उपजीव्योपजीवकभावश्च । एवं पौर्वापर्यनियामकसङ्गतिविशेषेण विशिष्टक्रमं क्रमविशेषवदित्यर्थः ।



२ अध्ययनम्


विधिः

वि॰प्र॰— तथा हि

प्रथमं तावत्


स्वाध्यायोऽध्येतव्यः (यजुर्-आरण्यके.२.प्र. १५.अनु.)



इत्य् (उच्चारणानूच्चारण-रूपेण) अध्ययनेनैव

स्वाध्याय-शब्द-वाच्य-(स्व-शाखागत-)वेदाख्याक्षर-राशेर् ग्रहणं विधीयते

(न तद् अर्थपर्यन्तम् - रागतस् तत् प्राप्तम् इति)॥

English— This is as follows.

At first the precept


'one is to learn one's own text (svādhyāya)'



enjoins the apprehension of that aggregate of syllables which is called 'Veda,'

and is here referred to as 'svādhyāya.'

श्रुत-प्रदीपिका - तथा हि— ऐकशास्त्र्यकर्म-विचार--तद्-अनन्तर-भावि--ब्रह्म-विचारापेक्षोपयोगित्वेन

अधीत-साङ्ग-सशिरस्क इति प्राक् प्रतिज्ञात-साङ्ग-कृत्स्न-वेदाध्ययन-कर्तव्यतायां

प्रमाणतया स्वाध्याय-विधिम् उपन्यस्यन्

तस्यार्थ-ज्ञान-पर्यन्तत्व-निमित्तां ब्रह्म-विचारानारम्भ-शङ्कां

वादि-विप्रतिपत्ति-निमित्त-संशयं च व्युदस्यति - तथाहीति ।

विधेरक्षरग्रहणपर्यन्तत्वे सिद्धे ह्यारम्भणीयत्वसिद्धिः । अन्यथा अधीत्य स्नायात् इत्यर्थज्ञाने कर्मशेषतया विनियुक्ते सत्यवहन्तव्यव्रीहिवत् ज्ञातव्यात्मनोऽपि कर्मशेषत्वात् अयमात्मा ब्रह्म इत्यात्मब्रह्मशब्दयोस्तुल्यार्थत्वाच्च कर्मसु कर्तृतयावक्लृप्तजीवस्वरूपपरा वेदान्ता इति तदतिरिक्ताप्रामाणिकेश्वरविचाररूपशास्त्रस्यानारम्भणीयतापत्तेः ।

श्रुत-प्रदीपिका - प्रथमम्— तत्र भाट्टाभिमतांश्चतुरोऽर्थान् गुरुकुमारिलानभिमतमेकं च सङ्ग्रहेण प्रतिजानीते - प्रथमम् इति ।

प्रथमं तावत् ; प्रथमत एव । प्राथम्योक्त्या शास्त्रान्तरेण साधनचतुष्टयसिद्ध्ययोगः फलितः । शास्त्रान्तराधिगमायोग्यदशापेक्षया प्राथम्यम् ; गर्भाष्टमोपनीतस्य ह्यध्ययनम् । अत एव अष्टवर्षम् इत्युक्तकालविशेषोऽप्युपनयनद्वाराध्ययनाङ्गमिति फलितम् । अनेनोपनयनस्याध्ययनाङ्गत्वं, स्वाध्यायविधिवाक्योपादानेनाध्ययनस्य स्वविधिप्रयुक्तत्वम्, अध्ययनेन इति निर्देशेन संस्कारविधित्वम्, एवकारेण नियमविधित्वं च द्योत्यते । अक्षरराशिमात्रस्य स्वाध्यायशब्दवाच्यत्वव्युदासाय वेदाख्य शब्दः । वेदाख्येत्यनेन कृत्स्नाध्ययनस्य विहितत्वमप्यभिप्रेतम् । न हि वेदैकदेशः स्वाध्यायशब्दार्थः । नासावर्थावबोधनपर्यन्तो विधिरित्यभिप्रायेण अक्षरराशिग्रहणमित्युक्तम् । विधेरक्षरग्रहणपर्यन्ततया अधीत्याभिसमावृत्य अधीत्य स्नायात् इत्यत्रार्थज्ञानस्य कर्मशेषत्वाभावेन ज्ञातव्यात्मनोऽवहन्तव्यव्रीह्यादिवत् कर्मशेषत्वाभावेन कर्मसु कर्तुर्जीवादन्यस्मिन्प्रमाणसम्भावनया तद्विलक्षणेश्वरविचाररूपशास्त्रमारम्भणीयम् इति फलितमित्यभिप्रायः ।



नियमाः

वि॰प्र॰— तच् चाध्ययनं किंरूपं कथं च कर्तव्यम् इत्य् अपेक्षायाम्

English— Next there arises the desire to know of what nature the 'Learning' enjoined is to be, and how it is to be done.

श्रुत-प्रदीपिका - तच्च— अयं चार्थः अध्ययनमात्रवतः इति वक्ष्यमाणसूत्रार्थः प्रतिपत्तिसौकर्यायात्र दर्शितः ; प्राथम्यं साङ्गत्वं च नात्र प्रतीतम् ; अध्यापनविधिश्रवणात् ; तत्प्रयुक्तता च प्रतीयत इति शङ्कायामाह - तच्चेति । चः शङ्कानिवृत्तौ ।

श्रुत-प्रदीपिका - किंरूपम्— किं-रूपम्?

स्वतन्त्रोच्चारण-रूपं परतन्त्रोच्चारण-रूपं वा,

सकृद्-उक्ति-रूपम्, अ-सकृद्-उक्तिरूपं वेत्य्-अर्थः ।

कथम् ?

किम्-अङ्गकम् ?

वि॰प्र॰—


अष्टवर्षं ब्राह्मणम् उपनयीत, तम् अध्यापयेत् (←अज्ञात-श्रुति-स्रोतः - सूत्रेषु तु वर्तते)



इत्य् अनेन,

English— Here there come in certain injunctions such as


'Let a Brahnmana be initiated in his eighth year'



and


'The teacher is to make him recite the Veda';



श्रुत-प्रदीपिका - माणवक-शेषत्वम्— अष्टवर्षत्वमुपनयनद्वारा अध्ययनशेषम् ।

"द्वादशाहेन प्रजाकामं याजयेत्" इतिवद् अध्ययनश्रुतिः ।

न हि तत्र यजनं याजनविधिप्रयुक्तम् ।

अत्र "ब्राह्मणम्" इति द्वितीयाश्रुत्या

माणवक-शेषम् उपनयनम्

अन्तरङ्गत्व-लिङ्गात् तद्-गताध्ययनाङ्गम् ।

श्रुत-प्रदीपिका - उपनीय— "उपनीय" इति क्त्वाश्रुतिस्तु विलम्बद्वयहता ;

सा हि स्मृतिर् अनुवादरूपा च ।

अतः श्रुतेर्लिङ्गं प्रबलम् ।

श्रुत-प्रदीपिका - "कर्त्रभिप्राये क्रियाफले" न— न च


कर्त्रभिप्राय-फलात्मनेपद-वशाद्

उपनयनम् उपनेतृ-गताध्यापनाङ्गम्



इति वाच्यम्,

अकर्त्रभिप्रायार्थेन "सम्मानन…"-इत्यादि-सूत्रेणात्मनेपदस्य विहितत्वात् ।

श्रुत-प्रदीपिका - "सम्मानन…"-इत्यादिना नावधारण-रूप-नियम-निषेधः—


"कर्तर्य् एव फलान्वयः कर्त्रभिप्रायत्वम्"

इति ("सम्मानन…"-इत्यादि-सूत्रेण) तन्-निवृत्तौ फलस्योभयान्वय-सम्भवेन

+उपनयन-फलस्य गुरु-गतत्व-सम्भवाद्

अध्यापनाङ्गत्वम्



इति शङ्का च निरस्ता,

"अग्नीनादधीत" इत्यत्र स्वरित-इत्यादिसूत्रेण विहितेऽप्य् आत्मनेपदे

फलस्योभयान्वय-दर्शनात् ।

अतः कर्त्रभिप्रायत्वं न कर्तर्येव फलान्वयः ;

किन्तु फलस्य कर्त्र्-अन्वय-मात्रम्

इति तन्-निवृत्तौ

कर्तरि फलान्वयो न सिध्येद्

इति नाचार्ये फलान्वयः ।

न च चेतन-द्वयानन्वयः कर्त्र्-अभिप्रायत्वम्

"ऋत्विजो वृणीते" इत्यत्र फलस्योभयत्रान्वयात् ।

श्रुत-प्रदीपिका - अव्यवहितफलान्वयो न— न च


अव्यवहित-फलस्य कर्त्रन्वयः कर्त्र्-अभिप्रायत्वम्

इत्य् आचार्यक-व्यवहितत्वाद् आत्मने-पदाप्राप्तौ

सम्मानन-इत्यादि-सूत्रेण व्यवहित-फलस्य कर्त्रन्वये ऽप्य् आत्मनेपदं विधीयत

इति व्यवहिताचार्यक-निष्पत्त्य्-अर्थतयोपनयनस्याध्यापनाङ्गत्वं कर्त्रभिप्रायत्वविरोधि



इति वाच्यम्,

उत्तर-क्रतु-विधीन् प्रत्य् आधानस्येव

+अध्यापनं प्रत्य्-अङ्गत्वाभावे ऽप्य्

उपनयनस्य तद्-उपकारकत्व-मात्रेण

+आचार्यक-निष्पादकत्वोपपत्तेः ।

अत उपनयनफलं नाचार्यान्वयीति न तदध्यापनाङ्गम् ।

श्रुत-प्रकाशिका - "कर्त्र्-अभिप्राये क्रियाफले" इति न— किञ्च "स्वरित-ञितः कर्त्र्-अभिप्राये क्रियाफले" इत्य् आत्मनेपदे प्राप्तेऽपि,

"सम्माननोत्सञ्जनाचार्य-करण--ज्ञान-भृति-विगणन-व्ययेषु नियः" इति पुनर्-विधानस्याकर्त्र्-अभिप्रायार्थत्वाद्

उपनयनस्य नाध्यापनाङ्गत्वं युक्तम् ।

"अकर्त्रभिप्रायार्थोऽयम् आरम्भः" इति हि तद्-वृत्ति-कारः (←काशिकायाम्)। ।

वीरराघवः— 1 ("सम्माननोत्सञ्जनाचार्य-करण…" इत्यत्र) आचार्यकरणेति । स्वम् आचार्यं करोतीति यत् तत् आचार्य-करणम् ।

नायं नियो वाच्यार्थः; अपितु पश्चाद्-गम्यः ।

एतद्-धेतुः माणवकस्य स्व-समीप-प्रापणं वाच्यार्थः ।

तत्-फलम् अध्ययनं माणवक-निष्ठम् ।

तस्मिन् निष्पन्ने आचार्यत्व-सिद्धिर् इति

तत्-सिद्धि-हेतुत्व-मुखेन समीप-प्रापणम् उपलक्ष्यते ।

श्रुत-प्रकाशिका - पुनर्-विधाने नावधारण-नियमः— [[३१]]


ननु कर्त्र्-अभिप्रायत्वं = कर्तर्य् एव फलस्याभिप्रेतत्वम् ।

तद्-अवधारण-निषेधार्थं पुनर्-विधानम् ("सम्माननोत्सञ्जनाचार्य-करण-ज्ञान-भृति-विगणन-व्ययेषु नियः" इति) ।

अतः फलम् उभयान्वयि ।

अतो माणवक-द्वारेणाचार्यान्वय्य्-उपनयन-फलम्

इति अध्यापनाङ्गत्वं युक्तम्



इति चेत् - न;

"अग्नीन् आदधीत" इत्यत्र

कर्त्रभिप्राय-सूत्र-विहिते ऽप्य् आत्मने-पदे

फलस्योभयान्वयितया

पुनर्-विधानस्य (भवद्-उक्तावधारण-रूप-)नियम-निषेधार्थत्वाभावेन

कर्त्र्-अभिप्रायत्व-मात्रस्य निषेधार्थत्वात् ।

अतो नाध्यापनाङ्गत्वम् ॥

वीरराघवः— आदधीतेत्य् अत्र

धाञ्-धातोः ञित्त्वात् आत्मनेपदम् ।

तत्र फलस्य अग्नि-पुरुषोभयान्वयितया

न कर्तृ-मात्राभिप्रायत्व-रूपत्व-सम्भवः ।

श्रुत-प्रकाशिका - पुनर्-विधाने न चेतनगतावधारण-नियमनम्—


ननु कर्त्रभिप्राय-शब्देन कर्तृ-व्यतिरिक्त-चेतने फलानन्वयो विवक्षितः (न त्व् अचेतने)।

अतो न +"अग्नीन् आदधीते"ति व्यभिचारः ।

("सम्माननोत्सञ्जनाचार्य-करण-ज्ञान-भृति-विगणन-व्ययेषु नियः" इति) पुनर्-विधानस्य तन्(→कर्तृ-सम्बन्धावधारणस्य)-निवारणार्थत्वे

फलस्याचार्येऽप्य् अन्ययोपपत्तेर्

अध्यापनाङ्गत्वम्



इति चेत्- न;

"ऋत्विजो वृणीते" इत्यत्र

स्वरितेत्य्-आदि-सूत्र-विहिते ऽप्य् आत्मने-पदे

फलस्य कर्तृ-व्यतिरिक्त-चेतनान्वय-दर्शनेन

पुनर्-विधानस्य (चेतनावधारण-रूप-)नियम-निषेधार्थत्वाभावात् ।

अतः कर्त्र्-अभिप्राय-मात्र-निषेधार्थं पुनर्-विधानम्

इति नाध्यापनाङ्गम् उपनयनम् ॥

श्रुत-प्रकाशिका - पुनर्-विधाने न व्यवहित-फल-सम्बन्ध-कल्पनम्—


ननु क्रिया-फलं नाम क्रियानन्तर-भावि-फलम् ।

तस्य कर्तर्य् अन्वितत्वं कर्त्र्-अभिप्रायत्वम् ।

अत (प्रथमोपाकर्म-प्रतीक्षस्य शिक्षणस्य=)आचार्यकस्योपनयन-क्रियानन्तर-भावित्वाभावाद्

अ-व्यवहित-फलस्य कर्तृ-गतत्वाभावाच् चात्मने-पदस्याप्राप्तौ

अ-व्यवहित-फलस्याकर्त्र्-अभिप्रायत्वे ऽप्य् आत्मने-पदं

सम्माननेत्यादि-सूत्रेण विधीयते ।

अतो ऽकर्त्र्-अभिप्रायार्थत्वेऽपि

व्यवहिताचार्यक-निष्पत्त्य्-अर्थतया

ऽध्यापनाङ्गत्वम् उपनयनस्याविरुद्धम्



इति चेत् — नैवम्;

"अग्नीन् आदधीते"त्य्-अत्र स्वरितेति-सूत्र-विहिते ऽप्य् आत्मने-पदे

अग्नि-संस्कार(←कर्म-मन्त्रादिभिर्)-व्यवहितस्याऽऽहिताग्नित्वापत्ति-रूप-फलस्य कर्त्र्-अन्वयित्व-दर्शनात् ।

अतोऽकर्त्र्-अभिप्रायार्थं सम्माननेत्यादि-सूत्रं

फल-मात्रस्य कर्त्र्-अन्वय-निवारणार्थम् ॥

श्रुत-प्रकाशिका - कर्त्र्-अभिमत-फलं भिन्नम्—


संस्कार-विशिष्टाग्निः फलम् (न त्व् आहिताग्निता)

इत्य् आधान-कर्तरि

न व्यवहित-फलान्वय



इति चेत् —

तर्ह्य् उपनयन-संस्कार-विशिष्ट-माणवक-सिद्धिर् एवाव्यवहितं फलम्

इति कर्त्रभिप्राय-सूत्रेणैवात्मने-पद-सिद्धेर्

अकर्त्रभिप्राय-सूत्र-वैयर्थ्यं स्यात् ॥


यद्य् एवं व्यवहितम् अव्यवहितं वा फल-मात्रं कर्त्रभिप्राय-सूत्रेण निवार्यते,

तर्ह्य् उपनेतुः प्रवृत्तिर् नोपपद्यते ;

यतः "प्रयोजनम् अनुद्दिश्य न मन्दोपि प्रवर्तते" इति ॥



नैवम् ।

उपनयन-फलस्य माणवकान्वयित्वे ऽप्य्

"आचार्याय वरो देय" इति विध्य्-अन्तर-प्राप्त-दक्षिणा-फल-लिप्सया प्रवृत्त्य्-उपपत्तेः ।

न चैतेनाकर्त्रभिप्रायत्व-विरोधः;

अ-साधारण-फलानन्वय-विषयत्वाद् अ-कर्त्र्-अभिप्राय-सूत्रस्य ॥


अ-व्यवहित-क्रिया-फलस्य कर्तुर् अभिमतत्वं कर्त्र्-अभिप्रायत्वम्,

तद्-अनभिमतत्वम् अ-कर्त्र्-अभिप्रायत्वम्



इत्य् अप्य् अयुक्तम् ;

क्रिया-फलस्य कर्त्र्-अनभिमतत्व-व्याघातात्

(नाम - ) आचार्यक-निष्पत्त्य्-उपयोगिनो माणवक-संस्कारस्य

+अचार्यानभिमतत्वानुपपत्तेः (येन स्वरितेत्यादि-सूत्रत एवात्मनेपदिता स्यात्)।

अतः उपनयनम् अध्येष्यमाण-माणवकासत्ति(=सान्निध्य)-मुखेन नाध्यापनाङ्गम् ;

अपि त्व् अध्ययनाङ्गम् एव ।

श्रुत-प्रकाशिका - अध्ययन-विधि-प्राधान्यम्— अध्ययनं च नाध्यापनविधिः प्रयुङ्क्ते (- अपि त्व् अध्येता ऽध्यापकम् अन्विष्यति)।

अध्यापयेद् इति तु "द्वादशाहेन प्रजा-कामं याजयेद्" इत्यादिवद् इत्य् उक्तम् ।

यद्य् अपि प्रजा-कामम् अन्नाद्य्-अ-कामम् इतिवत्

तत्-प्रयोज्य-व्यापारस्याध्ययनस्याधिकारि-विशेषणं फलं न श्रूयते—

तथापि स्वाध्याय-सिद्धिर् अधिकारि-विशेषणं स्यात् ;

"स्वाध्यायोऽध्येतव्यः" इति स्वाध्यायस्याध्ययन साध्यत्वावगमात् ।

यथा अग्नीन् आदधीतेत्य्-अत्राग्नीनाम् आधान-साध्यत्वावगमाद्

अग्नि-सिद्धिर् अधिकारि-विशेषणम्, तद्वत् ।

न च स्व-विधि-प्रयुक्तत्वे ऽध्ययन-विधेर् अनुष्ठात्र्-अभावः ।

सन्ति हि प्रबुद्धाध्येतारः ।

तथाऽऽह भगवान् आपस्तम्बः,

"तस्मिन्न् अभिजन-विद्या-समुदेतं समाहितं संस्कर्तारम् ईप्सेत्" इति ।

तेषु पर-विधि-प्रयुक्तत्वे सति

अध्ययनं नोपपद्यते ।

अ-प्रबुद्ध-विषये तु

स्व-तन्त्रस्याध्ययन-विधेर्

माणवक-विषयत्वं ज्ञात्वा

हितैषिणो माणवकम् अध्ययनादि कारयन्ति ।

अतः प्रबुद्धेष्व् अप्रबुद्धेषु च

स्वविधिप्रयुक्तत्वम् अध्यनयस्य युक्तम् ।(5)

पर-विधि-प्रयुक्तत्वे नित्यस्याध्ययनस्य काम्य-विधि-प्रयुक्तत्वं स्यात् ।

ततश् चानुष्ठान-नियमो न स्यात् ।

आचार्यक-कामो ह्य् अध्यापकः (नाध्ययनकामः) ।

तस्याचार्यक-कामनाया अभावे

ऽध्ययनासिद्धेः ॥

अध्यापक बाहुल्यात् तत्-सिद्धिरिति चेत् — न;

अध्यापकेभ्यो ऽप्य् अध्येतृ-बाहुल्य-दर्शनात् ।

[[३२]] आधानस्योत्तर-क्रतु-विधि-प्रयुक्तत्वेऽपि

न काम्य-विधि-मात्र-प्रयुक्तत्वम् ;

"वसन्ते वसन्ते ज्योतिषा यजेत",

"यावज्जीवमग्निहोत्रं जुहोति"

इति नित्य-विधि-सद्भावाद्

इत्य् एवमादि अनुसन्धेयम् ।

अतो यथोक्त एवार्थः ॥

वि॰प्र॰—


श्रावण्यां प्रौष्ठपद्यां वा

उपाकृत्य यथा-विधि।

युक्तश् छन्दांस्य् अधीयीत

मासान् विप्रो ऽर्धपञ्चमान्॥

(मनुस्मृ.४.६५)



इत्य्-आदि-व्रत-नियम-विशेषोपदेशैश्

चापेक्षितानि विधीयन्ते॥

English— and certain rules about special observances and restrictions--

such as


'having performed the upākarman on the full moon of Śravaṇa or Praushṭḥapada according to prescription,

he is to study the sacred verses for four months and a half--

which enjoin all the required details.





स्वरूपम्

वि॰प्र॰— एवं सत्-सन्तान-प्रसूत--

सदाचार-निष्ठ-

+आत्म-गुणोपेत-

वेद-विद्-आचार्योपनीतस्य

व्रत-नियम-विशेष-युक्तस्य

आचार्योच्चारणानूच्चारण-रूपम्

अक्षर-राशि-ग्रहण-फलम्

अध्ययनम् इत्य् अवगम्यते॥(5)

English— From all these it is understood that the study enjoined has for its result the apprehension of the aggregate of syllables called Veda, on the part of a pupil who has been initiated by a teacher sprung from a good family, leading a virtuous life, and possessing purity of soul; who practises certain special observances and restrictions; and who learns by repeating what is recited by the teacher.



संस्कारता

वि॰प्र॰— अध्ययनं च स्वाध्याय(-पाठ)-संस्कारः,


स्वाध्यायोऽध्येतव्यः (यजुरारण्यके.२.प्र.१५.अनु.)



इति स्वाध्यायस्य (अध्ययन-क्रियायां) कर्मत्वावगमात्।

English— And this study of the Veda is of the nature of a saṁskāra of the text,

since the form of the injunction 'the Veda is to be studied' shows that the Veda is the object (of the action of studying).

वि॰प्र॰— संस्कारो हि नाम कार्यान्तर-योग्यता-करणम्। (4)

English— By a saṁskāra is understood an action whereby something is fitted to produce some other effect;

वि॰प्र॰— संस्कार्यत्वं च स्वाध्यायस्य युक्तम्,

धर्मार्थ-काम-मोक्ष-रूप-- पुरुषार्थ-चतुष्टय-- तत्-साधनावबोधित्वात्,

जपादिना स्वरूपेणापि तत्-साधनत्वाच् च।

English— and that the Veda should be the object of such a saṁskaāra is quite appropriate, since it gives rise to the knowledge of the four chief ends of human action – viz. religious duty, wealth, pleasure, and final release – and of the means to effect them; and since it helps to effect those ends by itself also, viz. by mere mechanical repetition (apart from any knowledge to which it may give rise).

वि॰प्र॰— एवम् अध्ययन-विधिर्

मन्त्रवन्-नियमवद्--अक्षर-राशि-ग्रहण-मात्रे पर्यवस्यति।

English— The injunction as to the study of the Veda thus aims only at the apprehension of the aggregate of syllables (constituting the Veda) according to certain rules; it is in this way analogous to the recital of mantras.




३ स्वतो मीमांसा-श्रवणम्

वि॰प्र॰— अध्ययन-गृहीतस्य स्वाध्यायस्य

स्वभावत एव प्रयोजनवद्-अर्थावबोधित्व-दर्शनात्,

गृहीतात् स्वाध्यायाद् अवगम्यमानान् प्रयोजनवतो ऽर्थान् आपाततो दृष्ट्वा

तत्--स्व-रूप--प्रकार-विशेष-- निर्णय-फल-- वेद-वाक्य-विचार-रूप-- मीमांसा-श्रवणे

अधीत-वेदः पुरषस् स्वयम् एव प्रवर्तते।

English— It is further observed that the Veda thus apprehended through reading spontaneously gives rise to the ideas of certain things subserving certain purposes. A person, therefore, who has formed notions of those things immediately, i.e. on the mere apprehension of the text of the Veda through reading, thereupon naturally applies himself to the study of the Mimāṁsa, which consists in a methodical discussion of the sentences constituting the text of the Veda, and has for its result the accurate determination of the nature of those things and their different modes.

वि॰प्र॰— तत्र कर्म-विधि--स्व-रूपे निरूपिते

कर्मणाम् अल्पास्थिर-फलत्वं दृष्ट्वा

अध्ययन-गृहीत-स्वाध्यायैक-देशोपनिषद्-वाक्येषु च

अ-मृतत्व--रूपानन्त-स्थिर-फलापात-प्रतीतेः

तन्-निर्णय-फल-- वेदान्त-वाक्य--विचार-रूप-- शारीरक-मीमांसायाम् अधिकरोति।

English— Through this study the student ascertains the character of the injunctions of work which form part of the Veda, and observes that all work leads only to non-permanent results; and as, on the other hand, he immediately becomes aware that the Upanishad sections – which form part of the Veda which he has apprehended through reading – refer to an infinite and permanent result, viz. immortality, he applies himself to the study of the Sārīraka-Mīmāṁsā, which consists in a systematic discussion of the Vedānta-texts, and has for its result the accurate determination of their sense.


कर्म-क्षय-श्रुतयः

वि॰प्र॰— तथा च वेदान्तवाक्यानि केवलकर्मफलस्य क्षयित्वं ब्रह्मज्ञानस्य चाक्षयफलत्वं च दर्शयन्ति-

तद् यथा -

English— That the fruit of mere works is transitory, while the result of the knowledge of Brahman is something permanent, the Vedanta-texts declare in many places--

वि॰प्र॰—


तद् यथेह कर्मचितो लोकः क्षीयते,

एवम् एवामुत्र पुण्य-चितो लोकः क्षीयते

(छान्दोग्ये.८.१.६)



English—


'And as here the world acquired by work perishes, so there the world acquired by merit perishes' (Cḥ. Up. VIII, 1,6);



वि॰प्र॰—


अन्तवद् एवास्य तद् भवति (बृ.५.८.१०)



English—


'That work of his has an end' (Br̥. Up. III, 8, 10);



वि॰प्र॰—


न ह्य् अ-ध्रुवैः प्राप्यते (ध्रुवम्) (कठ.२.१०)



English—


'By non-permanent works the Permanent is not obtained' (Ka. Up. I, 2, 10);



वि॰प्र॰—


प्लवा ह्य् एते अ-दृढा यज्ञ-रूपाः (मु.१.२.७)



English—


'Frail indeed are those boats, the sacrifices' (Mu. Up. I, 2, 7);



वि॰प्र॰—


परीक्ष्य लोकान् कर्मचितान्

ब्राह्मणो निर्वेदम् आयात्।

नास्त्य् अ-कृतः कृतेन।

तद्-विज्ञानार्थं स गुरुम् एवाभिगच्छेत् समित्-पाणिश् श्रोत्रियं ब्रह्मनिष्ठम्।(5)



English—


'Let a Brāhmaṇa, after he has examined all these worlds that are gained by works, acquire freedom from all desires. What is not made cannot be gained by what is made.

To understand this, let the pupil, with fuel in his hand, go to a teacher who is learned and dwells entirely in Brahman.



वि॰प्र॰—


तस्मै स विद्वान् उपसन्नाय सम्यक्-प्रशान्त-चित्ताय शमान्विताय,

येनाक्षरं पुरुषं वेद

सत्यं प्रोवाच

तां तत्त्वतो ब्रह्मविद्याम् । (मु.१.२.१२-१३)



English—


To that pupil who has approached him respectfully, whose mind is altogether calm, the wise teacher truly told that knowledge of Brahman through which he knows the imperishable true Person' (Mu. Up. I, 2, 12, l3).

('Told' here means 'he is to tell.')





अक्षय्य-ब्रह्म-श्रुतयः

वि॰प्र॰—


ब्रह्मविदाप्नोति परम् (तै.आनन्द.२.१अनु.१)



English— On the other hand,


'He who knows Brahman attains the Highest' (Taitt. Up. II, 1, 1);



वि॰प्र॰—


न पुनर् मृत्यवे तद् एकं पश्यति

न पश्यो मृत्युं पश्यति (बृ.७.२६.२)



English—


'He who sees this does not see death' (Cḥ. Up. VII, 26, 2);



वि॰प्र॰—


स स्वराड् भवति (छां.७.२५.२)



English—


'He becomes a self-ruler' (Cḥ. Up. VII, 25, 2);



वि॰प्र॰—


तम् एवं विद्वान् अमृत इह भवति

नान्यः पन्था अयनाय विद्यते (पु.सू.१७)



English—


'Knowing him he becomes immortal here' (Taitt. Ār. III, 12, 7);

'Having known him he passes over death;

there is no other path to go' (Śvet. Up. VI, 15);



वि॰प्र॰—


पृथग् आत्मानं प्रेरितारं च मत्वा

जुष्टस् ततस् तेनामृतत्वम् एति

(श्वे.१.६)



इत्यादीनि॥

English—


'Having known as separate his Self and the Mover,

pleased thereby he goes to immortality'

(Śvet. Up. I, 6).





कर्म-मीमांसापेक्षा ब्रह्म-मीमांसापेक्षेव

वि॰प्र॰—


ननु च –

साङ्ग-वेदाध्ययनाद् एव कर्मणां स्वर्गादि-फलत्वम्,

स्वर्गादीनां च क्षयित्वं,

ब्रह्मोपासनस्यामृतत्व-फलत्वं च ज्ञायत एव।

अनन्तरं मुमुक्षुर् ब्रह्म-जिज्ञासायाम् एव प्रवर्तताम्;

किमर्था धर्म-विचारापेक्षा?



English— But – an objection here is raised--


the mere learning of the Veda with its auxiliary disciplines gives rise to the knowledge that the heavenly world and the like are the results of works, and that all such results are transitory, while immortality is the fruit of meditation on Brahman. Possessing such knowledge, a person desirous of final release may at once proceed to the enquiry into Brahman; and what need is there of a systematic consideration of religious duty (i.e. of the study of the Purva Mimāṁsā)?



वि॰प्र॰— एवं तर्हि शारीरक-मीमांसायाम् अपि न प्रवर्तताम्,

साङ्गाध्ययनादेव कृत्स्नस्य ज्ञातत्वात्।

English— --If this reasoning were valid, we reply, tin – person desirous of release need not even apply himself to the study of the Sārīraka Mīmāṁsā, since Brahman is known from the mere reading of the Veda with its auxiliary disciplines.

वि॰प्र॰—


सत्यम्;

आपात-प्रतीतिर् विद्यत एव,

तथापि न्यायानुगृहीतस्य वाक्यस्यार्थ-निश्चायकत्वाद्

आपात-प्रतीतोऽप्य् अर्थस्

संशय-विपर्ययौ नातिवर्तते;

अतस् तन्-निर्णयाय वेदान्त-वाक्य-विचारः कर्तव्य



इति चेत्;

English—


True. Such knowledge arises indeed immediately (without deeper enquiry). But a matter apprehended in this immediate way is not raised above doubt and mistake. Hence a systematic discussion of the Vedānta-texts must he undertaken in order that their sense may be fully ascertained--



वि॰प्र॰— तथैव धर्मविचारोऽपि कर्तव्य

इति पश्यतु भवान् ॥

English— We agree. But you will have to admit that for the very same reason we must undertake a systematic enquiry into religious duty!

विस्तारः— इति सविमर्शः पूर्वाचार्यसम्मताद्यसूत्राक्षरव्याख्याघट्टः॥




४ साधन-चतुष्टयेनालम्? लघु-पूर्व-पक्षः


परिचयः

वि॰प्र॰— ननु च – ब्रह्म-जिज्ञासा यद् एव नियमेनापेक्षते,

तद् एव पूर्ववृत्तं वक्तव्यम्।

न धर्म-विचारापेक्षा ब्रह्म-जिज्ञासायाः,

अधीत-वेदान्तस्यानधिगत-कर्मणोऽपि

वेदान्त-वाक्यार्थ-विचारोपपत्तेः।

English— But – a further objection is urged--


as that which has to precede the systematic enquiry into Brahman we should assign something which that enquiry necessarily presupposes.

The enquiry into the nature of duty, however, does not form such a prerequisite,

since a consideration of the Vedanta-texts may be undertaken by any one who has read those texts,

even if he is not acquainted with works.





उपासनोपदेशः

वि॰प्र॰—


कर्माङ्गाश्रयाणि उद्गीथाद्य्-उपासनान्य्

अत्रैव चिन्त्यन्ते;

तद्-अनधिगत-कर्मणो न शक्यं कर्तुम्,



इति चेत् –

English—


But in the Vedanta-texts there are enjoined meditations on the Udgītha and the like which;uc matters auxiliary to works; and such meditations are not possible for him who is not acquainted with those works!--



वि॰प्र॰— अनभिज्ञो भवान् शारीरक-शास्त्र-विज्ञानस्य।

English— You who raise this objection clearly are ignorant of what kind of knowledge the Śārīraka Mīmāṁsā is concerned with!

वि॰प्र॰— अस्मिन् शास्त्रे

अन्-आद्य्--अ-विद्या-कृत-- विविध-भेद-दर्शन-निमित्त-- जन्म-जरा-मरणादि-- सांसारिक-दुःख-सागर-निमग्नस्य

निखिल-दुःख-मूल-- मिथ्या-ज्ञान-निबर्हाणाय

आत्मैकत्व-विज्ञानं प्रतिपिपादयिषितम्।

English— What that śāstra aims at is to destroy completely that wrong knowledge which is the root of all pain, for man, liable to birth, old age, and death, and all the numberless other evils connected with transmigratory existence – evils that spring from the view, due to beginningless Nescience, that there is plurality of existence; and to that end the śāstra endeavours to establish the knowledge of the unity of the Self.

वि॰प्र॰— अस्य हि भेदावलम्बि कर्म-ज्ञानं क्वोपयुज्यते? प्रत्युत विरुद्धमेव।

English— Now to this knowledge, the knowledge of works – which is based on the assumption of plurality of existence – is not only useless but even opposed.

वि॰प्र॰— उद्गीथादि-विचारस् तु

कर्म-शेष-भूत एव

ज्ञान-रूपत्वाविशेषाद् इहैव क्रियते।

English— The consideration of the Udgītha and the like, which is supplementary to works only, finds a place in the Vedānta-texts, only because like them it is of the nature of knowledge;

वि॰प्र॰— स तु न साक्षात्-सङ्ग-तः।

English— but it has no direct connexion with the true topic of those texts.



कर्म-समुच्चित-ज्ञानान् मोक्षः?

वि॰प्र॰— अतो यत् प्रधानं शास्त्रं,

तद्-अपेक्षितम् एव पूर्व-वृत्तं किम् अपि वक्तव्यम्॥

English— Hence some prerequisite must be indicated which has reference to the principal topic of the śāstra.



पूर्वपक्षः

वि॰प्र॰—


बाढम्; तद्-अपेक्षितं च कर्मविज्ञानमेव, कर्मसमुच्चितात् ज्ञानाद् अपवर्गश्रुतेः।



English—


--Quite so; and this prerequisite is just the knowledge of works;

for scripture declares that final release results from knowledge with works added.



वि॰प्र॰—


वक्ष्यति च –


सर्वापेक्षा च यज्ञादि-श्रुतेर् अश्ववत्

(ब्र.सू.३.४.२६)



इति।



English—


The Sūtra-writer himself says further on


'And there is need of all works,

on account of the scriptural statement of sacrifices and the like' (Ve. Sū. III, 4, 26).





वि॰प्र॰—


अपेक्षिते च कर्मण्य् अ-ज्ञाते

केन समुच्चयः, केन नेति विभागो

न शक्यते ज्ञातुम्।

अतस् तद् एव पूर्ववृत्तम्॥



English—


And if the required works were not known,

one could not determine which works have to be combined with knowledge and which not.

Hence the knowledge of works is just the necessary prerequisite.





अविद्या-निवृत्तेर् मोक्षः

वि॰प्र॰— नैतद् युक्तं;

स-कल--विशेष-प्रत्यनीक- चिन्-मात्र-ब्रह्म-विज्ञानाद् एवाविद्या-निवृत्तेः;

अविद्या-निवृत्तिर् एव हि मोक्षः।

English— --Not so, we reply. That which puts an end to Nescience is exclusively the knowledge of Brahman, which is pure intelligence and antagonistic to all plurality. For final release consists just in the cessation of Nescience;



कर्म मोक्ष-विरोधि

वि॰प्र॰— वर्णाश्रम-विशेष-साध्य-- साधनेतिकर्तव्यताद्य्- अनन्त-विकल्पास्पदं कर्म

स-कल--भेद-दर्शन-निवृत्ति-रूप- --अ-ज्ञान-निवृत्तेः

कथम् इव साधनं भवेत्?

English— how then can works – to which there attach endless differences connected with caste, āśrama, object to be accomplished, means and mode of accomplishment, &c.--ever supply a means for the cessation of ignorance, which is essentially the cessation of the view that difference exists?



श्रुतयः

वि॰प्र॰— श्रुतयश् च कर्मणाम् अ-नित्य-फलत्वेन मोक्ष-विरोधित्वं,

ज्ञानस्यैव मोक्ष-साधनत्वं च दर्शयन्ति –

English— That works, the results of which are transitory, are contrary to final release, and that such release can be effected through knowledge only, scripture declares in many places; compare all the passages quoted above (p. 7).

वि॰प्र॰—


अन्तवद् एवास्य तद्भवति (बृ.५.८.१०),



वि॰प्र॰—


तद् यथेह कर्मचितो लोकः क्षीयते।

एवम् एवामुत्र पुण्यचितो लोकः क्षीयते

(छा.८.१.६),



वि॰प्र॰— ब्रह्म-विद् आप्नोति परम् (तै.उ.आन.२.१.१),

वि॰प्र॰— ब्रह्म वेद ब्रह्मैव भवति (मु.३.२.९),

वि॰प्र॰—


तम् एव विदित्वाऽतिमृत्युम् एति (श्वे.३.८) –



इत्याद्याः॥



विविदिषोत्पत्तिः, चित्तशुद्धिः

वि॰प्र॰— यद् अपि चेदम् उक्तं

"यज्ञादि-कर्मापेक्षा विद्ये"ति,

English— As to the assertion that knowledge requires sacrifices and other works,

we remark that--

वि॰प्र॰— तद्-वस्तु-विरोधात् श्रुत्य्-अक्षर-पर्यालोचनया च

अन्तः-करण-नैर्मल्य-द्वारेण विविदिषोत्पत्ताव् उपयुज्यते,

न फलोत्पत्तौ,

"विविदिषन्ति" इति श्रवणात्।

English— as follows from the essential contrariety of knowledge and works,

and as further appears from an accurate consideration of the words of scripture--

pious works can contribute only towards the rise of the desire of knowledge,

in so far namely as they clear the internal organ (of knowledge),

but can have no influence on the production of the fruit, i.e. knowledge itself.

For the scriptural passage concerned runs as follows


Brāhmaṇas desire to know him

by the study of the Veda, by sacrifice, by gifts,' &c. (Br̥. Up. IV, 4, 22).



According to this passage, the desire only of knowledge springs up through works;



शमादीनाम् एवान्तरङ्गोपायता

वि॰प्र॰— विविदिषायां जातायां

ज्ञानोत्पत्तौ शमादीनाम् एवान्तरङ्गोपायतां श्रुतिर् एवाऽह –

English— while another text teaches that calmness, self-restraint, and so on, are the direct means for the origination of knowledge itself.

वि॰प्र॰—


शान्तो दान्त उपरतस् तितिक्षुस् समाहितो भूत्वा

ऽऽत्मन्य् एवाऽत्मानं पश्येत् –

(बृ.६.४.२३)



इति॥

English—


Having become tranquil, calm, subdued, satisfied, patient, and collected,

he is to see the Self within the Self (Br̥. Up. IV, 4,23).





वाक्य-जन्य-ज्ञानाद् अ-विद्या-निवृत्तिः

वि॰प्र॰— तद् एवं जन्मान्तर-शतानुष्ठित- +अनभिसंहित-फल-विशेष-- कर्म-मृदित-कषायस्य

विविदिषोत्पत्तौ सत्यां

English— The process thus is as follows. After the mind of a man has been cleaned of all impurities through works performed in many preceding states of existence, without a view to special forms of reward, there arises in him the desire of knowledge,

वि॰प्र॰—


सद् एव सोम्येदम् अग्र आसीद्

एकम् एवाद्वितीयम् (छा.उ.६.२.१)



English—


'Being only, this was in the beginning, one only without a second' (Cḥ. Up. VI, I, 2);



वि॰प्र॰—


सत्यं ज्ञानम् अनन्तं ब्रह्म (तै.आन.२.१.१)



English—


'Truth, Knowledge, the Infinite, is Brahman' (Taitt. Up. II, 1);



वि॰प्र॰—


??



English—


'Without parts, without actions, calm, without fault, without taint' (Śvet. Up. VI, 19);



वि॰प्र॰—


अयम् आत्मा ब्रह्म (बृ.६.४.५)



English—


'This Self is Brahman' (Br̥. Up. II, 5, 19);



वि॰प्र॰—


तत् त्वम् असि (छां.६.८.७)



English—


'Thou art that' (Kh. Up. VI, 9, 7),



वि॰प्र॰— इत्य्-आदि-वाक्य-जन्य-ज्ञानाद् अविद्या निवर्तते।

English— and thereupon--

through knowledge itself originated by certain scriptural texts (above)--

Nescience comes to an end.



श्रवण-मनन-निदिध्यासनानि

वि॰प्र॰— वाक्यार्थ-ज्ञानोपयोगीनि च श्रवण-मनन-निदिध्यासनानि।

English— Now, 'Hearing,' 'reflection,' and 'meditation,' are helpful towards cognising the sense of these Vedic texts.

वि॰प्र॰— श्रवणं नाम

वेदान्त-वाक्यानि आत्मैकत्व-विद्या प्रतिपादकानीति

तत्त्व-दर्शिन आचार्यात्

न्याय-युक्तार्थ-ग्रहणम्।

English— 'Hearing' (śravaṇa) means the apprehension of the sense of scripture, together with collateral arguments, from a teacher who possesses the true insight, viz. that the Vedānta-texts establish the doctrine of the unity of the Self.

वि॰प्र॰— एवम् आचार्योपदिष्टस्यार्थस्य

स्वात्मन्य् "एवम् एव युक्तम्"

इति हेतुतः प्रतिष्ठापनं मननम्।

English— 'Reflection' (mananam) means the confirmation within oneself of the sense taught by the teacher, by means of arguments showing it alone to be suitable.

वि॰प्र॰— एतद्-विरोध्य्-- अनादि-भेद-वासना-निरसनाय

अस्यैवार्थस्यानवरत-भावना निदिध्यासनम्।

English— 'Meditation' (nididhyāsanam) finally means the constant holding of that sense before one's mind, so as to dispel thereby the antagonistic beginningless imagination of plurality.



श्रवणाय साधन-चतुष्टयम्

वि॰प्र॰— श्रवणादिभिर् निरस्त-समस्त-भेद-वासनस्य

वाक्यार्थ-ज्ञानम् अविद्यां निवर्तयति

इत्य्-एवं-रूपस्य श्रवणस्यावश्यापेक्षितम् एव

पूर्ववृत्तं वक्तव्यम्।

English— In the case of him who through 'hearing,' 'reflection,' and meditation,' has dis-dispelled the entire imagination of plurality, the knowledge of the sense of Vedānta-texts puts an end to Nescience; and what we therefore require is a statement of the indispensable prerequisites of such 'hearing,' 'reflection,' and so on.

वि॰प्र॰— तच् च – नित्यानित्य-वस्तु-विवेकः,

English— Now, those are -

discrimination of what is permanent and what is non-permanent;

वि॰प्र॰— शम-दमादि-साधन-सम्पत्,

English— the full possession of calmness of mind, self-restraint and similar means;

वि॰प्र॰— इहामुत्र-फल-भोग-विरागः,

English— the renunciation of all enjoyment of fruits here below as well as in the next world;

वि॰प्र॰— मुमुक्षुत्वं च

English— and the desire of final release.

वि॰प्र॰— इत्य् एतत् साधनचतुष्टयम्।

English—


	these four prerequisites.



वि॰प्र॰— अनेन विना जिज्ञासानुपपत्तेः,

अर्थ-स्वभावाद् एवेदम् एव पूर्ववृत्तम्

इति ज्ञायते ॥

English— Without these the desire of knowledge cannot arise; and they are therefore known, from the very nature of the matter, to be necessary prerequisites.



बन्ध-मोक्षयोः कर्मानपेक्षा

वि॰प्र॰— एतद् उक्तं भवति –

ब्रह्म-स्वरूपाच्छादिकाऽविद्या-मूलम्

अपारमार्थिकं भेद-दर्शनम् एव

बन्ध-मूलम्।

English— To sum up: The root of bondage is the unreal view of plurality which itself has its root in Nescience that conceals the true being of Brahman.

वि॰प्र॰— बन्धश् चापारमार्थिकः।

English— Bondage itself thus is unreal,

वि॰प्र॰— स च स-मूलो

ऽपारमार्थिकत्वाद् एव

ज्ञानेनैव निवर्त्यते।

English— and is on that account cut short, together with its root, by mere knowledge.

वि॰प्र॰— निवर्तकं च ज्ञानं

"तत् त्वम् अस्य्"-आदि-वाक्य-जन्यम् ।

English— Such knowledge is originated by texts such as 'That art thou';

वि॰प्र॰— तस्यैतस्य वाक्य-जन्यस्य ज्ञानस्य स्वरूपोत्पत्तौ कार्ये वा

कर्मणां नोपयोगः।

English— and work is of no help either towards its nature, or its origination, or its fruit (i.e. release).

वि॰प्र॰— विविदिषायाम् एव तु कर्मणाम् उपयोगः।

English— It is on the other hand helpful towards the desire of knowledge,

वि॰प्र॰— स च

पाप-मूल-- रजस्-तमो-निबर्हाण-द्वारेण

सत्त्व-विवृद्ध्या भवति

English— which arises owing to an increase of the element of goodness (sattva) in the soul, due to the destruction of the elements of passion (rajas) and darkness (tamas) which are the root of all moral evil.

वि॰प्र॰— इतीमम् उपयोगम् अभिप्रेत्य

"ब्राह्मणा विविदिषन्ति" इत्युक्तमिति॥

English— This use is referred to in the text quoted above, 'Brāhmaṇas wish to know him,' &c.



निगमनम्

वि॰प्र॰— अतः कर्म-ज्ञानस्यानुपयोगात्

उक्तम् एव साधन-चतुष्टयं पूर्व-वृत्तम्

इति वक्तव्यम्।

English— As, therefore, the knowledge of works is of no use towards the knowledge of Brahman, we must acknowledge as the prerequisite of the latter knowledge the four means mentioned above.

विषयः— इति लघुपूर्वपक्षः॥

लघुसिद्धान्तः

English— THE SMALL SIDDHĀNTA.




५ साधन-चतुष्टयेन नालम्


अविद्या-निवर्तक-ज्ञानम्

वि॰प्र॰— अत्रोच्यते –

यद् उक्तम्


अ-विद्या-निवृत्तिर् एव मोक्षः;

सा च ब्रह्म-विज्ञानाद् एव भवति



इति, तद् अभ्युपगम्यते।

English— To this argumentation we make the following reply. We admit that release consists only in the cessation of Nescience, and that this cessation results entirely from the knowledge of Brahman.

वि॰प्र॰—


अ-विद्या--निवृत्तये

वेदान्त-वाक्यैर् विधित्सितं ज्ञानं किं-रूपम्



इति विवेचनीयम् –

English— But a distinction has here to be made regarding the nature of this knowledge which the Vedānta-texts aim at enjoining for the purpose of putting an end to Nescience.

वि॰प्र॰—


किं वाक्याद् वाक्यार्थ-ज्ञान-मात्रम्,

उत तन्-मूलम् उपासनात्मकं ज्ञानम्?



\– इति;

English— Is it merely the knowledge of the sense of sentences which originates from the sentences?

or is it knowledge in the form of meditation (upāsana) which has the knowledge just referred to as its antecedent?



न वाक्यार्थ-मात्रम्

वि॰प्र॰— न तावद् वाक्य-जन्यं ज्ञानं,

तस्य विधानम् अन्तरेणापि

वाक्याद् एव सिद्धेः; तावन्-मात्रेणाविद्या-निवृत्त्य्-अनुपलब्धेश् च।

English— It cannot be knowledge of the former kind: for such knowledge springs from the mere apprehension of the sentence, apart from any special injunction,

and moreover we do not observe that the cessation of Nescience is effected by such knowledge merely.



वासना

वि॰प्र॰— न च वाच्यं –


भेद-वासनायाम् अनिरस्तायां

वाक्यम् अ-विद्या-निवर्तकं ज्ञानं न जनयति,



English— Our adversary will perhaps attempt to explain things in the following way.


The Vedānta-texts do not, he will say, produce that knowledge which makes an end of Nescience, so long as the imagination of plurality is not dispelled.



वि॰प्र॰—


जातेऽपि सर्वस्य सहसैव भेद-ज्ञानानिवृत्तिर् न दोषाय,

चन्द्रैकत्वे ज्ञातेऽपि

द्वि-चन्द्र--ज्ञानानिवृत्तिवत्।



English—


And the fact that such knowledge, even when produced, does not at once and for every one put a stop to the view of plurality by no means subverts my opinion; for, to mention an analogous instance, the double appearance of the moon – presenting itself to a person affected with a certain weakness of vision – does not come to an end as soon as the oneness of the moon has been apprehended by reason.



वि॰प्र॰—


अ-निवृत्तम् अपि छिन्न-मूलत्वेन

न बन्धाय भवति –



इति-

English—


Moreover, even without having come to an end, the view of plurality is powerless to effect further bondage, as soon as the root, i.e. Nescience, has once been cut.





उत्पत्ति-बलम्

वि॰प्र॰— सत्यां सामग्र्यां ज्ञानानुत्पत्त्य्-अनुपपत्तेः; English— (But this defence we are unable to admit.)

It is impossible that knowledge should not arise when its means, i.e. the texts conveying knowledge, are once present.

वि॰प्र॰— सत्याम् अपि विपरीत-वासनायाम्

आप्तोपदेश-लिङ्गादिभिर् बाधक-ज्ञानोत्पत्ति-दर्शनात् ।

English— And we observe that even when there exists an antagonistic imagination (interfering with the rise of knowledge), information given by competent persons, the presence of characteristic marks (on which a correct inference may be based), and the like give rise to knowledge which sublates the erroneous imagination.

वि॰प्र॰—


सत्य् अपि वाक्यार्थ-ज्ञाने

अनादि-वासनया मात्रया

भेद-ज्ञानम् अनुवर्तत



इति भवता न शक्यते वक्तुम्;

भेद-ज्ञान-सामग्र्या अपि वासनाया मिथ्या-रूपत्वेन

ज्ञानोत्पत्त्यैव निवृत्तत्वात् ।

English— Nor can we admit that even after the sense of texts has been apprehended, the view of plurality may continue owing to some small remainder of beginningless imagination.

For as this imagination which constitutes the means for the view of plurality is itself false, it is necessarily put an end to by the rise of true knowledge.

वि॰प्र॰— ज्ञानोत्पत्ताव् अपि

मिथ्या-रूपायास् तस्या अनिवृत्तौ

निवर्तकान्तराभावात्

कदाचिद् अपि नास्या वासनाया निवृत्तिः।(5)

English— If this did not take place, that imagination would never come to an end, since there is no other means but knowledge to effect its cessation.



न छिन्न-मूलस्यानुवृत्तिः

वि॰प्र॰— वासना-कार्यं भेद-ज्ञानं छिन्न-मूलम्

अथ चानुवर्तत इति बालिश-भाषितम्॥ (5)

English— To say that the view of plurality, which is the effect of that imagination, continues even after its root has been cut, is mere nonsense.

वि॰प्र॰— द्वि-चन्द्र-ज्ञानादौ तु

बाधक-सन्निधाव् अपि

मिथ्या-ज्ञान-हेतोः परमार्थ-तिमिरादि-दोषस्य ज्ञान-बाध्यत्वाभावेनाविनष्टत्वात्

मिथ्या-ज्ञानानिवृत्तिर् अविरुद्धा।

English— The instance of some one seeing the moon double is not analogous. For in his case the non-cessation of wrong knowledge explains itself from the circumstance that the cause of wrong knowledge, viz. the real defect of the eye which does not admit of being sublated by knowledge, is not removed, although that which would sublate wrong knowledge is near.

वि॰प्र॰— प्रबल-प्रमाण-बाधितत्वेन

भयादि-कार्यं तु निवर्तते।(4)

English— On the other hand, effects, such as fear and the like, may come to an end because they can be sublated by means of knowledge of superior force.



भेद-वासनाऽपाकृतिर् असम्भवा

वि॰प्र॰— अपि च भेद-वासना-निरसन-द्वारेण

ज्ञानोत्पत्तिम् अभ्युपगच्छतां

कदाचिद् अपि ज्ञानोत्पत्तिर् न सेत्स्यति; (4)

English— Moreover, if it were true that knowledge arises through the dispelling of the imagination of plurality, the rise of knowledge would really never be brought about.

वि॰प्र॰— भेद-वासनाया अनादिकालोपचितत्वेनापरिमितत्वात्,(5)

English— For the imagination of plurality has through gradual growth in the course of beginningless time acquired an infinite strength,

वि॰प्र॰— तद्-विरोधि-भावनायाश् चाल्पत्वाद्

अनया तन्-निरसनानुपपत्तेः।

English— and does not therefore admit of being dispelled by the comparatively weak conception of non-duality.



निगमनम्, श्रुतयः

वि॰प्र॰— अतो वाक्यार्थज्ञानाद् अन्यद् एव

ध्यानोपासनादि-शब्द-वाच्यं ज्ञानं

वेदान्त-वाक्यैर् विधित्सितम्।

English— Hence we conclude that the knowledge which the Vedānta-texts aim at inculcating is a knowledge other than the mere knowledge of the sense of sentences, and denoted by 'dhyāna,' 'upāsanā' (i. e. meditation), and similar terms.

वि॰प्र॰— तथा च श्रुतयः –


विज्ञाय प्रज्ञां कुर्वीत (बृ.६.४.२१)



English— With this agree scriptural texts such as


'Having known it, let him practise meditation' (Br̥. Up. IV, 4, 21);



वि॰प्र॰—


अनुविद्य विजानाति (छां.८.१२.६)



English—


'He who, having searched out the Self, knows it' (Cḥ. Up. VIII, 7, 1);



वि॰प्र॰—


ओम् इत्य् एवात्मानं ध्यायथ (मु.२.२.६)



English—


'Meditate on the Self as Om' (Mu. Up. II, 2, 6);



वि॰प्र॰—


निचाय्य तं मृत्यु-मुखात् प्रमुच्यते (क.१.३.१५)



English—


'Having known that,

he is freed from the jaws of death' (Ka. Up. I, 3, 15);



वि॰प्र॰—


आत्मानम् एव लोकम् उपासीत (बृ.३.४.१४)



English—


'Let a man meditate on the Self only as his world' (Br̥. Up. I, 4, 15);



वि॰प्र॰—


आत्मा वा अरे द्रष्टव्यश् श्रोतव्यो मन्तव्यो निदिध्यासितव्यः (बृ.६.४.६)



English—


'The Self is to be seen, to be heard, to her reflected on, to be meditated on' (Br̥. Up. IV, 5, 6);



वि॰प्र॰—


सोऽन्वेष्टव्यस् स विजिज्ञासितव्यः (छां.८.७.१)



इत्येवमाद्याः॥

English—


'That we must search out,

that we must try to understand' (Cḥ. Up. VIII, 7, 1).





अर्थज्ञानानुवादः, ध्यान-विधिः

वि॰प्र॰— अत्र "निदिध्यासितव्यः" इत्य्-आदिनैकार्थ्यात्


अनुविद्य विजानाति,




विज्ञाय प्रज्ञां कुर्वीत



इत्य्-एवम्-आदिभिर् वाक्यार्थ-ज्ञानं ध्यानोपकारकत्वात्

"अनुविद्य", "विज्ञाय" इत्य् अनूद्य

"प्रज्ञाङ् कुर्वीत", "विजानाति"

इति ध्यानं विधीयते।

English— (According to the principle of the oneness of purport of the different śākhās) all these texts must be viewed as agreeing in meaning with the injunction of meditation contained in the passage quoted from the Br̥. Up.; and what they enjoin is therefore meditation. In the first and second passages quoted, the words 'having known' and 'having searched out' (vijñāya; anuvidya) contain a mere reference to (not injunction of) the apprehension of the meaning of texts, such apprehension subserving meditation; while the injunction of meditation (which is the true purport of the passages) is conveyed by the clauses 'let him practise meditation' (prajñāṁ kurvīta) and 'he knows it.'

वि॰प्र॰— "श्रोतव्यः" इति चानुवादः -

स्वाध्यायस्यार्थ-परत्वेन

अधीत-वेदः पुरुषः प्रयोजनवद्-अर्थावबोधित्व-दर्शनात्

तन्-निर्णयाय स्वयम् एव श्रवणे प्रवर्तत

इति श्रवणस्य प्राप्तत्वात्।

English— In the same way the clause 'the Self is to be heard' is a mere anuvāda,

i.e. a mere reference to what is already established by other means; for a person who has read the Veda observes that it contains instruction about matters connected with certain definite purposes, and then on his own account applies himself to methodical 'hearing,' in order definitely to ascertain these matters; 'hearing' thus is established already.

वि॰प्र॰— श्रवण-प्रतिष्ठार्थत्वान् मननस्य

मन्तव्य इति चानुवादः ।

English— In the same way the clause 'the Self is to be reflected upon' is a mere anuvāda of reflection which is known as a means of confirming what one has 'heard.'

वि॰प्र॰— तस्माद् ध्यानम् एव विधीयते ।

English— It is therefore meditation only which all those texts enjoin.

वि॰प्र॰— वक्ष्यति च


आवृत्तिर् असकृद् उपदेशात् (ब्र.सू.४.१.१)



इति।

English— In agreement with this a later Sūtra also says,


'Repetition more than once, on account of instruction' (Ve. Sū. IV, I, I).





वेदनोपासने ध्यानम्

वि॰प्र॰— तद् इदम्

अपवर्गोपायतया विधित्सितं वेदनम्

उपासनम् इत्य् अवगम्यते

विद्य्-उपास्योर् व्यतिकरेण उपक्रमोपसंहार-दर्शनात् -

English— That the knowledge intended to be enjoined as the means of final release is of the nature of meditation,

we conclude from the circumstance that the terms 'knowing' and'meditating' are seen to be used in place of each other in the earlier and later parts of Vedic texts.

वि॰प्र॰—


मनो ब्रह्मेत्य् उपासीत (छां.३.१८.१)



इत्यत्र

English— Compare the following passages:


'Let a man meditate on mind as Brahman,'



वि॰प्र॰—


भाति च तपति च कीर्त्या यशसा ब्रह्मवर्चसेन

य एवं वेद, (छां.३.१८.५)



English— and


'he who knows this shines and warms through his celebrity, fame, and glory of countenance'

(Cḥ. Up. III, 18, 1; 6).



वि॰प्र॰—


न स वेद

अकृत्स्नो ह्य् एषः …

आत्मेत्य् एवोपासीत, (बृ.३.४.७)



English— And 'He does not know him, for he is not complete,'

and 'Let men meditate on him as the Self (Br̥. Up. I, 4, 7).

वि॰प्र॰—


यस् तद् वेद

यत् स वेद …

स मयैतद् उक्तः (छा.४.१.४)



इत्यत्र

English— And


'He who knows what he knows,'



वि॰प्र॰—


अनु म एतां भगवो देवतां शाधि

यां देवताम् उपास्से (छां.४.२.२)



इति॥

English— and


'Teach me the deity on which you meditate' (Cḥ. Up. IV, 1,6; 2, 2).





ध्यान-स्वरूपम्

वि॰प्र॰— ध्यानं च तैल-धारावद् अ-विच्छिन्न-स्मृति-सन्तान-रूपम् -


ध्रुवा स्मृतिः। स्मृति-लम्भे सर्व-ग्रन्थीनां विप्रमोक्षः (छा.७.२६.२)



इति ध्रुवायास् स्मृतेर् अपवर्गोपायत्व-श्रवणात्।

English— 'Meditation' means steady remembrance, i.e. a continuity of steady remembrance, uninterrupted like the flow of oil; in agreement with the scriptural passage which declares steady remembrance to be the means of release, 'on the attainment of remembrance all the ties are loosened' (Cḥ. Up. VII, 26, 2).



दर्शन-रूपता

वि॰प्र॰— सा च स्मृतिर् दर्शन-समानाकारा


भिद्यते हृदय-ग्रन्थिश्

छिद्यन्ते सर्वसंशयाः ।

क्षीयन्ते चास्य कर्माणि

तस्मिन् दृष्टे परावरे॥ (मु.२.१.८)



इत्य् अनेनैकार्थ्यात् ।

English— Such remembrance is of the same character (form) as seeing (intuition); for the passage quoted has the same purport as the following one, 'The fetter of the heart is broken, all doubts are solved, and all the works of that man perish when he has been seen who is high and low' (Mu. Up. II, 2, 8).

वि॰प्र॰— एवं च सति


आत्मा वा अरे द्रष्टव्यः (बृ.६४.६)



इत्य्-अनेन निदिध्यासनस्य दर्शन-समानाकारता विधीयते ।

English— And this being so, we conclude that the passage 'the Self is to be seen' teaches that 'Meditation' has the character of 'seeing' or 'intuition.'

वि॰प्र॰— भवति च स्मृतेर् भावना-प्रकर्षाद् दर्शन-रूपता।

English— And that remembrance has the character of 'seeing' is due to the element of imagination (representation) which prevails in it.



वाक्यकारोक्तिः

वि॰प्र॰— वाक्य-कारेणैतत् सर्वं प्रपञ्चितम् –


वेदनम् उपासनं स्यात् - तद्विषये श्रवणात्



इति।

English— All this has been set forth at length by the Vākyakāra. 'Knowledge (vedana) means meditation (upāsana), scripture using the word in that sense';

वि॰प्र॰— सर्वासूपनिषत्सु मोक्ष-साधनतया विहितं वेदनम्

उपासनम् इत्य् उक्तम्।

English— i.e. in all Upanishads that knowledge which is enjoined as the means of final release is Meditation.

वि॰प्र॰—


सकृत् प्रत्ययं कुर्याच्

छब्दार्थस्य कृतत्वात् प्रयाजादिवत्



इति पूर्वपक्षं कृत्वा

English— The Vākyakāra then propounds a pūrvapaksha (primā facie view),


'Once he is to make the meditation, the matter enjoined by scripture being accomplished thereby, as in the case of the prayājas and the like';



वि॰प्र॰— "सिद्धं तूपासनशब्दाद्" इति

वेदनम् असकृद् आवृत्तं

मोक्ष-साधनम्

इति निर्णीतम् ।

English— and then sums up against this in the words 'but (meditation) is established on account of the term meditation'; that means – knowledge repeated more than once (i.e. meditation) is determined to be the means of Release.

वि॰प्र॰—


उपासनं स्याद् ध्रुवानुस्मृतिर् - दर्शनान् निर्वचनाच् च



इति तस्यैव वेदनस्योपासन-रूपस्यासकृद्-आवृत्तस्य

ध्रुवानुस्मृतित्वम् उपवर्णितम्॥

English— The Vākyakāra then goes on 'Meditation is steady remembrance, on the ground of observation and statement.'

That means – this knowledge, of the form of meditation, and repeated more than once, is of the nature of steady remembrance.



प्रत्यक्षापत्तिः

वि॰प्र॰— सेयं स्मृतिर् दर्शनरूपा प्रतिपादिता ।

English— Such remembrance has been declared to be of the character of 'seeing,'

वि॰प्र॰— दर्शनरूपता च प्रत्यक्षतापत्तिः ।

English— and this character of seeing consists in its possessing the character of immediate presentation (pratyakshatā).



श्रवणादि-साधनत्व-निराकृतिः

वि॰प्र॰— एवं प्रत्यक्षतापन्नाम् अपवर्ग-साधन-भूतां स्मृतिं विशिनष्टि –

English— With reference to remembrance, which thus acquires the character of immediate presentation and is the means of final release, scripture makes a further determination,

वि॰प्र॰—


नायम् आत्मा प्रवचनेन लभ्यो

न मेधया न बहुना श्रुतेन।

यम् एवैष वृणुते तेन लभ्यस्

तस्यैष आत्मा विवृणुते तनूं स्वाम् ॥

(मु.३.२.३)



इति।

English— viz. in the passage Ka. Up. I, 2, 23, 'That Self cannot be gained by the study of the Veda ("reflection"), nor by thought ("meditation"), nor by much hearing. Whom the Self chooses, by him it may be gained; to him the Self reveals its being.'

वि॰प्र॰— अनेन केवल-श्रवण-मनन-निदिध्यासनानाम् आत्म-प्राप्त्य्-अनुपायत्वम् उक्त्वा


"यम् एवैष आत्मा वृणुते

तेनैव लभ्य"



इत्युक्तम् ।

English— This text says at first that mere hearing, reflection, and meditation do not suffice to gain the Self, and then declares, 'Whom the Self chooses, by him it may be gained.'



युक्तानां वरणीयता

वि॰प्र॰— प्रियतम एव हि वरणीयो भवति।

English— Now a 'chosen' one means a most beloved person;

वि॰प्र॰— यस्यायं निरतिशयप्रियस्

स एवास्य प्रियतमो भवति।

English— the relation being that he by whom that Self is held most dear is most dear to the Self.

वि॰प्र॰—


यथायं प्रियतम आत्मानं प्राप्नोति,

तथा स्वयम् एव भगवान् प्रयतत



इति भगवतैवोक्तम्-

English— That the Lord (bhagavān) himself endeavours that this most beloved person should gain the Self, he himself declares in the following words,

वि॰प्र॰—


तेषां सतत-युक्तानां

भजतां प्रीतिपूर्वकम्।

ददामि बुद्धियोगं तं

येन मामुपयान्ति ते॥

(भ.गी.१०.१०)



इति,

English—


'To those who are constantly devoted and worship with love I give that knowledge by which they reach me' (Bha. Gī. X, 10),



वि॰प्र॰—


प्रियो हि ज्ञानिनोऽत्यर्थम्

अहं स च मम प्रियः॥

(भ.गीता.७.१७)



इति च॥

English— and 'To him who has knowledge I am dear above all things, and he is dear to me' (VII, 17).

वि॰प्र॰— अतस्


साक्षात्-कार-रूपा स्मृतिः

स्मर्यमाणात्यर्थ-प्रियत्वेन

स्वयम् अप्य् अत्यर्थ-प्रिया यस्य,

स एव परेणाऽत्मना वरणीयो भवति



इति

तेनैव लभ्यते पर आत्मेत्य् उक्तं भवति।

English— Hence, he who possesses remembrance, marked by the character of immediate presentation (sākshātkāra), and which itself is dear above all things since the object remembered is such; he, we say, is chosen by the highest Self, and by him the highest Self is gained.



ध्यानम् भक्तिः

वि॰प्र॰— एवं रूपा ध्रुवानुस्मृतिर् एव

भक्तिशब्देनाभिधीयते,

उपासनपर्यायत्वाद् भक्ति-शब्दस्य ।

English— Steady remembrance of this kind is designated by the word 'devotion' (bhakti); for this term has the same meaning as upāsanā (meditation).

वि॰प्र॰— अत एव श्रुतिस्मृतिभिर् एवम् अभिधीयते –

English— For this reason scripture and smr̥ti agree in making the following declarations,

वि॰प्र॰—


तम् एव विदित्वा ऽतिमृत्युम् एति (श्वे.३.८)



English—


'A man knowing him passes over death' (Śvet. Up. III, 8);



वि॰प्र॰—


तम् एवं विद्वान् अमृत इह भवति ।

नान्यः पन्था अयनाय विद्यते (पुरुषसूक्तं.१७)



English—


'Knowing him thus he here becomes immortal' (Taitt. Ār. III, 12,7);



वि॰प्र॰—


नाहं वेदैर् न तपसा

न दानेन न चेज्यया।

शक्य एवं-विधो द्रष्टुं

दृष्टवान् असि मां यथा॥



English—


'Neither by the Vedas, nor by austerities, nor by gifts, nor by sacrifice can I be so seen as thou hast seen me.



वि॰प्र॰—


भक्त्या त्व् अनन्यया शक्य

अहम् एवं-विधोऽर्जुन।

ज्ञातुं द्रष्टुं च तत्त्वेन

प्रवेष्टुं च परन्तप!॥

(भ.गी.११.५३,५४)



English—


But by devotion exclusive I may in this form be known and seen in truth, O Arjuna, and also be entered into' (Bha. Gī. XI, 53, 54);



वि॰प्र॰—


पुरुषस् स परः पार्थ!

भक्त्या लभ्यस् त्व् अनन्यया॥



(भ.गी.८.२२) इति॥

English—


'That highest Person, O Pārtha, may be obtained by exclusive devotion' (VIII, 22).





कर्माङ्गकत्वम्

वि॰प्र॰— एवं-रूपाया ध्रुवानुस्मृतेस् साधनानि

यज्ञादीनि कर्माणीति


यज्ञादि-श्रुतेर् अश्ववत् (ब्र.सू.३.४.२६)



इत्य् अभिधास्यते ।

English— That of such steady remembrance sacrifices and so on are means will be declared later on (Ve. Sū. III, 4, 26).

वि॰प्र॰— यद्यपि "विविदषन्ती"ति यज्ञादयो विविदषोत्पत्तौ विनियुज्यन्ते,

English— Although sacrifices and the like are enjoined with a view to the origination of knowledge (in accordance with the passage 'They desire to know,' Br̥. Up. IV, 4, 22),

वि॰प्र॰— तथाऽपि तस्यैव वेदनस्य ध्यान-रूपस्य

अहर्-अहर्-अनुष्ठीयमानस्य

अभ्यासाधेयातिशयस्य

आप्रयाणाद् अनुवर्तमानस्य

ब्रह्म-प्राप्ति-साधनत्वात्

तद्-उत्पत्तये सर्वाण्य्-आश्रम-कर्माणि यावज्-जीवम् अनुष्ठेयानि ।

English— it is only knowledge in the form of meditation which – being daily practised, constantly improved by repetition, and continued up to death – is the means of reaching Brahman, and hence all the works connected with the different conditions of life are to be performed throughout life only for the purpose of originating such knowledge.

वि॰प्र॰— वक्ष्यति च –


आप्रयाणात् - तत्रापि हि दृष्टम् (ब्र.सू.४.१.१२.)



English— This the Sūtrakāra declares in Ve. Sū. IV, 1, 12; 16; III, 4, 33, and other places.

वि॰प्र॰—


अग्निहोत्रादि तु तत्-कार्यायैव - तद्-दर्शनात् (ब्र.स्.४.१.१६)



वि॰प्र॰—


सहकारित्वेन च (ब्र.सू.३.४.३३)



इत्यादिषु।



साधन-सप्तक-निष्पाद्यत्वम्

वि॰प्र॰— वाक्यकारश् च ध्रुवानुस्मृतेर् विवेकादिभ्य एव निष्पत्तिमाह –


तल्-लब्घिर् विवेक-विमोकाभ्यास--क्रिया-कल्याणानवसादानुद्धर्षेभ्यः - सम्भवान् निर्वचनाच् च (ब्र.न.वा)



इति ।

English— The Vākyakāra also declares that steady remembrance results only from abstention, and so on; his words being


'This (viz. steady remembrance= meditation) is obtained through abstention (viveka), freeness of mind (vimoka), repetition (abhyāsa), works (kriyā), virtuous conduct (kalyāṇa), freedom from dejection (anavasāda), absence of exultation (anuddharsha); according to feasibility and scriptural statement.'





विवेकः

वि॰प्र॰— विवेकादीनां स्वरूपं चाह –


जात्य्-आश्रय-निमित्तादुष्टाद् अन्नात् काय-शुद्धिर् विवेकः (ब्र.न.वा)



इति ।

English— The Vākyakāra also gives definitions of all these terms.


Abstention (viveka) means keeping the body clean from all food, impure either owing to species (such as the flesh of certain animals), or abode (such as food belonging to a Cāṇḍāla or the like), or accidental cause (such as food into which a hair or the like has fallen).



वि॰प्र॰— अत्र निर्वचनम् –


आहार-शुद्धौ सत्त्व-शुद्धिस्

सत्त्व-शुद्धौ ध्रुवा स्मृतिः

(छां.७.२६.२)



इति ।

English— The scriptural passage authorising this point is Kh. Up. VII, 26, 'The food being pure, the mind becomes pure; the mind being pure, there results steady remembrance.'



विमोकः

वि॰प्र॰— विमोकः कामानभिष्वङ्गः (ब्र.न.वा) इति।

English— Freeness of mind (vimoka) means absence of attachment to desires.

वि॰प्र॰—


शान्त उपासीत (छा.३.१४.१)



इति निर्वचनम्।

English— The authoritative passage here is 'Let him meditate with a calm mind' (Kh. Up. III, 14, 1).



अभ्यासः

वि॰प्र॰—


आरम्भण-संशीलनं पुनः पुनर् अभ्यासः (ब्र.न.वा)



इति ।

English— Repetition means continued practice.

वि॰प्र॰— निर्वचनं च स्मार्तम् उदाहृतं भाष्यकारेण –


सदा तद्-भाव-भावितः (भ.गी.८.६)



इति।

English— For this point the Bhāshya-kāra quotes an authoritative text from Smr̥ti, viz.: 'Having constantly been absorbed in the thought of that being' (sadā tadbhāvabhāvitaḥ; Bha. Gī.VIII, 6).



क्रिया

वि॰प्र॰—


पञ्च-महा-यज्ञाद्य्-अनुष्ठानं शक्तितः क्रिया (ब्र.न.वा) ।



English— --By 'works' (kriyā) is understood the performance, according to one's ability, of the five great sacrifices.

वि॰प्र॰— निर्वचनं


क्रियावान् एष ब्रह्म-विदां वरिष्ठः (मु.३.१.४)



English— The authoritative passages here are 'This person who performs works is the best of those who know Brahman' (Mu. Up. III, 1, 4);

वि॰प्र॰—


तम् एतं वेदानुवचनेन ब्राह्मणा विविदिषन्ति

यज्ञेन दानेन तपसा ऽनाशकेन (बृ.६.४.२२.)



इति च ।

English— and


'Him Brāhmaṇas seek to know by recitation of the Veda, by sacrifice, by gifts, by penance, by fasting' (Br̥. Up. IV, 4, 22).





कल्याणानि

वि॰प्र॰—


सत्यार्जव-दया-दानाहिंसानभिध्याः कल्याणानि (ब्र.न.वा) इति ।



English— --By virtuous conduct (kalyāṇāni) are meant truthfulness, honesty, kindness, liberality, gentleness, absence of covetousness.

वि॰प्र॰— निर्वचनं


सत्येन लभ्यः (मु.३.१.५)



English— Confirmatory texts are 'By truth he is to be obtained' (Mu. Up. III, 1, 5)

वि॰प्र॰—


तेषाम् एवैष विरजो ब्रह्म-लोकः (प्र.१.१५.१६)



इत्यादि ।

English— and 'to them belongs that pure Brahman-world' (Pr. Up. I, 16).



अनवसादः

वि॰प्र॰—


देश-काल-वैगुण्यात् शोक-वस्त्व्-आद्य्-अनुस्मृतेश् च

तज्-जं दैन्यम् अ-भास्वरत्वं मनसो ऽवसादः (ब्र.न.वा)



इति,


तद्-विपर्ययो अनवसादः (ब्र.न.वा)।



English— --That lowness of spirit or want of cheerfulness which results from unfavourable conditions of place or time and the remembrance of causes of sorrow, is denoted by the term 'dejection'; the contrary of this is 'freedom from dejection.'

वि॰प्र॰— निर्वचनं


नायम् आत्मा बल-हीनेन लभ्यः (मु.उ.३.४) (5)



इति ।

English— The relevant scriptural passage is 'This Self cannot be obtained by one lacking in strength' (Mu. Up. III, 2, 4).



अनुद्धर्षः

वि॰प्र॰—


तद्-विपर्यय-जा तुष्टिर् उद्धर्षः (ब्र.न.वा)



इति।


तद्-विपर्ययो ऽनुद्धर्षः (ब्र.न.वा) ।



English— 'Exultation' is that satisfaction of mind which springs from circumstances opposite to those just mentioned; the contrary is 'absence of exultation.

वि॰प्र॰— अतिसन्तोषश् च विरोधीत्यर्थः।

English— Overgreat satisfaction also stands in the way (of meditation).

वि॰प्र॰— निर्वर्चनमपि – शान्तो दान्तः(बृ.६.४.२३) इति।

English— The scriptural passage for this is 'Calm, subdued,' &c. (Br̥. Up. IV, 4, 23).



आश्रम-कर्मापेक्षा

वि॰प्र॰— एवं नियम-युक्तस्य

आश्रम-विहित-कर्मानुष्ठानेनैव

विद्या-निष्पत्तिर् इत्य् उक्तं भवति॥

English— --What the Vākyakāra means to say is therefore that knowledge is realised only through the performance of the duly prescribed works, on the part of a person fulfilling all the enumerated conditions.

वि॰प्र॰— तथा च श्रुत्यन्तरम् –


विद्यां चाविद्यां च

यस् तद् वेदोभयं सह।

अ-विद्यया (कर्मणा) मृत्युं तीर्त्वा

विद्यया ऽमृतम् अश्नुते॥

(ई.११)



English— Analogously another scriptural passage says 'He who knows both knowledge and non-knowledge together, overcoming death by non-knowledge reaches the Immortal through knowledge' (Īs. Up. II).

वि॰प्र॰— अत्राविद्या-शब्दाभिहितं वर्णाश्रम-विहितं कर्म ।

English— Here the term 'non-knowledge' denotes the works enjoined on the different castes and āśramas;

वि॰प्र॰— अविद्यया – कर्मणा, मृत्युं – ज्ञानोत्पत्ति-विरोधि प्राचीनं कर्म, तीर्त्वा – अपोह्य, विद्यया – ज्ञानेन, अमृतं – ब्रह्म। अश्नुते – प्राप्नोतीत्यर्थः।

English— and the meaning of the text is that, having discarded by such works death, i.e. the previous works antagonistic to the origination of knowledge, a man reaches the Immortal, i.e. Brahman, through knowledge.

वि॰प्र॰— मृत्युतरणोपायतया प्रतीता अविद्या विद्येतरद्विहितं कर्मैव,

English— The non-knowledge of which this passage speaks as being the means of overcoming death can only mean that which is other than knowledge, viz. prescribed works.

वि॰प्र॰— यथोक्तम् –


इयाज सोऽपि सुबहून्

यज्ञान् ज्ञान-व्यपाश्रयः।

ब्रह्म-विद्याम् अधिष्ठाय

तर्तुं मृत्युम् अविद्यया॥ (वि.पु.६.६.१२)



इति॥

English— The word has the same sense in the following passage: 'Firm in traditional knowledge he offered many sacrifices, leaning on the knowledge of Brahman, so as to pass beyond death by non-knowledge' (Vi. Pu. VI, 6, l2).



पाप-कर्म

वि॰प्र॰— ज्ञान-विरोधि च कर्म पुण्य-पाप-रूपम् ।

English— --Antagonistic to knowledge (as said above) are all good and evil actions,

वि॰प्र॰— ब्रह्म-ज्ञानोत्पत्ति-विरोधित्वेनानिष्टफलतया

उभयोर् अपि पाप-शब्दाभिधेयत्वम् । (4)

English— and hence – as equally giving rise to an undesirable result – they may both be designated as evil.

वि॰प्र॰— अस्य च ज्ञान-विरोधित्वं

ज्ञानोत्पत्ति-हेतु-भूत-- शुद्ध-सत्त्व-विरोधि-- रजस्-तमो-विवृद्धि-द्वारेण। (4)

English— They stand in the way of the origination of knowledge in so far as they strengthen the elements of passion and darkness which are antagonistic to the element of goodness which is the cause of the rise of knowledge.



रजस्-तमसी

वि॰प्र॰— पापस्य च ज्ञानोदय-विरोधित्वम् –


एष एवासाधु कर्म कारयति

तं यम् अधो निनीषति – (कौ.३.६)



इति श्रुत्या ऽवगम्यते।

English— That evil works stand in the way of such origination, the following scriptural text declares: 'He makes him whom he wishes to lead down from these worlds do an evil deed' (Ka. Up. III, 8).

वि॰प्र॰— रजस्-तमसोर् यथाऽर्थ-ज्ञानावरणत्वं,

सत्त्वस्य च यथाऽर्थ-ज्ञान-हेतुत्वं भगवतैव प्रतिपादितं –


सत्त्वात् सञ्जायते ज्ञानम् (भ.गी.१४.१७)



इत्य्-आदिना ।

English— That passion and darkness veil the knowledge of truth while goodness on the other hand gives rise to it, the Divine one has declared himself, in the passage 'From goodness springs knowledge' (Bha. Gī. XIV, 17).



निगमनम्

वि॰प्र॰— अतश् च ज्ञानोत्पत्तये पापं कर्म निरसनीयम्।

English— Hence, in order that knowledge may arise, evil works have to be got rid of,

वि॰प्र॰— तन्निरसनं च अनभिसंहितफलेनानुष्ठितेन धर्मेण।

English— and this is effected by the performance of acts of religious duty not aiming at some immediate result (such as the heavenly world and the like);

वि॰प्र॰— तथा च श्रुतिः –


धर्मेण पापम् अपनुदति (तै.उ.६.५०)



इति।

English— according to the text 'by works of religious duty he discards all evil.'

वि॰प्र॰— तद् एवं ब्रह्म-प्राप्ति-साधनं ज्ञानं

सर्वाश्रम-कर्मापेक्षम्।

English— Knowledge which is the means of reaching Brahman, thus requires the works prescribed for the different āśramas;



कर्म-मीमांसापेक्षा

वि॰प्र॰— अतो ऽपेक्षित-कर्म--स्व-रूप-ज्ञानं,

केवल-कर्मणाम् अल्पास्थिर-फलत्व-ज्ञानं च

कर्म-मीमांसाऽवसेयम् इति,

सैवापेक्षिता ब्रह्म-जिज्ञासायाः पूर्ववृत्ता वक्तव्या॥

English— and hence the systematic enquiry into works (i. e. the Pūrva Mīmāṁsā)--from which we ascertain the nature of the works required and also the transitoriness and limitation of the fruits of mere works – forms a necessary antecedent to the systematic enquiry into Brahman.



४-साधनेषु कर्म-मीमांसापेक्षा



उद्भवे

वि॰प्र॰— अपि च (साधन-चतुष्टयान्तर्गत-) नित्यानित्य-वस्तु-विवेकादयश् च,

मीमांसा-श्रवणम् अन्तरेण न सम्पत्स्यन्ते,

English— Moreover the discrimination of permanent and non-permanent things, &c. (i.e. the tetrad of 'means' mentioned above, p. 11) cannot be accomplished without the study of the Mīmāṁsā;

वि॰प्र॰— फल-करण-- इति-कर्तव्यता -ऽधिकारि-विशेष-निश्चयाद् ऋते,

कर्म--स्व-रूप-- तत्-फल-स्थिरत्वात्म-नित्यत्वादीनां दुरवबोधत्वात्।

English— for unless we ascertain all the distinctions of fruits of works, means, modes of procedure and qualification (on the part of the agent) we can hardly understand the true nature of works, their fruits, the transitoriness or non-transitoriness of the latter, the permanence of the Self, and similar matters.



विनियोगे

वि॰प्र॰— एषां साधनत्वं च विनियोगावसेयम् ।

English— That those conditions (viz. nityānityavastuviveka, śama, dama, &c.) are 'means' must be determined on the basis of viniyoga ('application' which determines the relation of principal and subordinate matters – angin and anga);

वि॰प्र॰— विनियोगश् च श्रुति-लिङ्गादिभ्यः।

English— and this viniyoga which depends on direct scriptural statement (śruti), inferential signs (linga), and so on,

वि॰प्र॰— स च तार्तीयः (कर्म-मीमांसा-भागेषु)।

English— is treated of in the third book of the Pūrva Mīmāṁsā-sūtras.



उपासना-कर्म-चिन्तनीयता

वि॰प्र॰— उद्गीथाद्य्-उपासनानि कर्म-समृद्ध्य्-अर्थान्य् अपि

ब्रह्म-दृष्टि-रूपाणि, ब्रह्मज्ञानापेक्षाणीति,

इहैव चिन्तनीयानि ।

English— And further we must, in this connexion, consider also the meditations on the Udgītha and similar things – which, although aiming at the success of works, are of the nature of reflections on Brahman (which is viewed in them under various forms)--and as such have reference to knowledge of Brahman.

वि॰प्र॰— तान्य् अपि (उपासना-सङ्गत-)कर्माण्य् अनभिसंहित-फलानि ब्रह्म-विद्योत्पादकानीति

तत्--साद्-गुण्यापादनान्य् एतानि सुतराम् इहैव सङ्गतानि।

English— Those works also (with which these meditations are connected) aim at no special results of their own, and produce and help to perfect the knowledge of Brahman: they are therefore particularly connected with the enquiry into Brahman.

वि॰प्र॰— तेषां च कर्म--स्व-रूपाधिगमापेक्षा सर्व-सम्मता ॥

English— And that these meditations presuppose an understanding of the nature of works is admitted by every one.




६ स-विशेष-मिथ्यात्वम्? महा-पूर्व-पक्षः

विषयः— ॥ इति लघुसिद्धान्तः ॥

अथ महापूर्वपक्षः॥

English— THE GREAT PŪRVAPAKSHA.

THE ONLY REALITY IS BRAHMAN.

विश्वास-टिप्पनी— महापूर्वपक्षं पठते स्पष्टतरम् भवति - "कथं कश्चन धीमान् शाङ्कर-मतम् अङ्गीकुर्याद्" इति।

सारहीनवादानां तावान् राशिः, येन "सत्यं स्याद्" इति सन्दिह्येत् तादृशः।


प्रतिज्ञा

वि॰प्र॰— यद् अप्य् आहुः –

अ-शेष--विशेष-प्रत्यनीक-- चिन्-मात्रं ब्रह्मैव परमार्थः

English— Brahman, which is pure intelligence and opposed to all difference, constitutes the only reality;

वि॰प्र॰— तद्-अतिरेकि नाना-विध--ज्ञातृ-ज्ञेय--तत्-कृत-ज्ञान-भेदादि सर्वं

तस्मिन्न् एव परिकल्पितं मिथ्या-भूतं –

English— and everything else, i.e. the plurality of manifold knowing subjects, objects of knowledge, and acts of knowledge depending on those two, is only imagined on (or 'in') that Brahman, and is essentially false.



शास्त्रोक्तिः



श्रुतयः

वि॰प्र॰—


सदेव सोम्येद् अम् अग्र आसीद्

एकम् एवाद्वितीयम् (छा.६.२.१)



English—


'In the beginning, my dear, there was that only which is, one only without a second' (Cḥ. Up. VI, 2, 1);



वि॰प्र॰—


अथ परा यया तद् अक्षरम् अधिगम्यते

यत् तद् अद्रेश्यम् अग्राह्यम् अगोत्रम् अवर्णम्

अचक्षुश्-श्रोत्रं तद् अ-पाणि-पादं

नित्यं विभुं सर्व-गतं सुसूक्ष्मं

तद् अव्ययं यद्

भूत-योनिं परिपश्यन्ति धीराः ॥ (मु.१.१.६)



English— 'The higher knowledge is that by which the Indestructible is apprehended' (Mu. Up. I, 1, 5); 'That which cannot be seen nor seized, which has no eyes nor ears, no hands nor feet, the permanent, the all-pervading, the most subtle, the imperishable which the wise regard as the source of all beings' (Mu. Up. I, 1, 6);

वि॰प्र॰—


सत्यं ज्ञानमनन्तं ब्रह्म (तै.उ.आन.१.१)



English—


'The True, knowledge, the Infinite is Brahman' (Taitt. Up. II, 1);



वि॰प्र॰—


निष्कलं निष्क्रियं शान्तं

निरवद्यं निरञ्जनम् (श्वे.उ.६.१९)



English—


'He who is without parts, without actions, tranquil, without fault, without taint' (Śvet. Up. VI, 19);



वि॰प्र॰—


यस्यामतं तस्य मतं

मतं यस्य न वेद सः।

अविज्ञातं विजानतां

विज्ञातम् अविजानताम् (केन.२.३)



English—


'By whom it is not thought, by him it is thought; he by whom it is thought knows it not. It is not known by those who know it, known by those who do not know it' (Ke. Up. II, 3);



वि॰प्र॰—


न दृष्टेर् द्रष्टारं पश्येः

न मतेर् मन्तारं मन्वीथाः (बृ.५.४.२)



English—


'Thou mayest not see the seer of sight; thou mayest not think the thinker of thought' (Br̥. Up. III, 4, 2);



वि॰प्र॰—


आनन्दो ब्रह्म (तै.उ.भृगु.६अनु.)



English—


'Bliss is Brahman' (Taitt. Up. III, 6, 1);



वि॰प्र॰—


इदं सर्वं यद् अयम् आत्मा (बृ.४.४.६)



English—


'All this is that Self' (Br̥. Up. IV, 5, 7);



वि॰प्र॰—


नेह नानाऽस्ति किञ्चन।

(बृ.६.४.१९)



English— 'There is here no diversity whatever' (Br̥. Up. IV, 4, 19);

वि॰प्र॰—


मृत्योस् स मृत्युम् आप्नोति

य इह नानेव पश्यति



English— 'From death to death goes he who sees any difference here' (Ka. Up. II, 4, 10);

वि॰प्र॰—


यत्र हि द्वैतम् इव भवति

तद् इतर इतरं पश्यति

यत्र त्व् अस्य सर्वमात्मैवाभूत्

तत् केन कं पश्येत्

तत् केन कं विजानीयात् (बृ.४.४.१४)



English—


'For where there is duality as it were, there one sees the other';

'but where the Self has become all of him, by what means, and whom, should he see? by what means, and whom, should he know?' (Br̥. Up. IV, 5, 15);



वि॰प्र॰—


वाचाऽऽरम्भणं (घट-शरावादि-)विकारो नाम-धेयं,

मृत्तिकेत्य् एव सत्यम् (छा.६.१.४)



English— 'the effect is a name merely which has its origin in speech; the truth is that (the thing made of clay) is clay merely' (Cḥ. Up. VI, 1, 4);

वि॰प्र॰— यदा ह्य् एवैष एतस्मिन्न् उदरम्(→अल्पम्??) अन्तरं कुरुते

अथ तस्य भयं भवति (तै.उ.आन.७.२)

English— 'for if he makes but the smallest distinction in it there is fear for him' (Taitt. Up. II, 7);



ब्रह्म-सूत्रे

वि॰प्र॰—


न स्थानतोऽपि परस्योभयलिङ्गं सर्वत्र हि (ब्र.सू.३.२.११)



English— --the two following Vedānta-sūtras: III, 2, 11; III, 2, 3

वि॰प्र॰—


माया-मात्रं तु कार्त्स्न्येन -

अनभिव्यक्त-स्वरूपत्वात् (ब्र.सू.३.२.३),





विष्णु-पुराणम्

वि॰प्र॰—


प्रत्यस्त-मित-भेदं यत्

सत्ता-मात्रम्, अगोचरम् ।

वचसाम्, आत्म-संवेद्यं

तज् ज्ञानं ब्रह्म-सञ्ज्ञितम् ॥ ५३ ॥

(वि.पु.६.७.४३)



English— --the following passages from the Vishṇu-purāṇa:


'In which all difference vanishes, which is pure Being, which is not the object of words, which is known by the Self only – that knowledge is called Brahman' (VI, 7, 53);



वि॰प्र॰—


ज्ञान--स्व-रूपम् अत्यन्त-

निर्मलं परमार्थतः।




तम् एवार्थ-स्वरूपेण

भ्रान्ति-दर्शनतः स्थितम्॥

(वि.पु.१,२,६)



English—


'Him whose essential nature is knowledge, who is stainless in reality';




'Him who, owing to erroneous view, abides in the form of things' (I, 2, 6);



वि॰प्र॰—


परमार्थस् त्वम् एवैको

नान्योऽस्ति जगतः पते!॥

(वि.पु.१.४.३८)



English—


the Reality thou art alone, there is no other, O Lord of the world!



वि॰प्र॰—


यद् एतद् दृश्यते मूर्तम्

एतज् ज्ञानात्मनस् तव। भ्रान्ति-ज्ञानेन पश्यन्ति

जगद्-रूपम् अ-योगिनः॥



English—


--whatever matter is seen belongs to thee whose being is knowledge; but owing to their erroneous opinion the non-devout look on it as the form of the world.



वि॰प्र॰—


ज्ञान--स्व-रूपम् अखिलं

जगद् एतद् अ-बुद्धयः।

अर्थ-स्वरूपं पश्यन्तो

भ्राम्यन्ते मोह-सम्प्लवे॥



English—


This whole world has knowledge for its essential nature, but the Unwise viewing it as being of the nature of material things are driven round on the ocean of delusion.



वि॰प्र॰—


ये तु ज्ञान-विदश् शुद्ध-

चेतसस् ते ऽखिलं जगत् ।

ज्ञानात्मकं प्रपश्यन्ति

त्वद्-रूपं परमेश्वर!॥

(वि.पु.१.४-३९,४०,४१)



English—


Those however who possess true knowledge and pure minds see this whole world as having knowledge for its Self, as thy form, O highest Lord!' (Vi. Pu. I, 4, 38 ff.).



वि॰प्र॰—


तस्यात्म-पर-देहेषु

सतो ऽप्य् एकमयं हि यत् ।

विज्ञानं परमार्थो हि

द्वैतिनो ऽतथ्य-दर्शिनः॥

(वि.पु.२.१४.३१)



English—


--'Of that Self, although it exists in one's own and in other bodies, the knowledge is of one kind, and that is Reality; those who maintain duality hold a false view' (II, 14, 31);



वि॰प्र॰—


यद्य् अन्यो ऽस्ति परः कोऽपि

मत्तः पार्थिव-सत्तम!।

तदैषो ऽहम् अयं चान्यो

वक्तुम् एवम् अपीष्यते॥ (वि.पु.२.१३.९०)



English—


'If there is some other one, different from me, then it can be said, "I am this and that one is another"' (II, 13, 86);



वि॰प्र॰—


वेणु-रन्ध्र-विभेदेन

भेदष् षड्-जादि-सञ्ज्ञितः।

अभेद-व्यापिनो वायोस्

तथाऽसौ परमात्मनः॥ (5)

(वि.पु.२.१४.३२)



English—


'As owing to the difference of the holes of the flute the air equally passing through them all is called by the names of the different notes of the musical scale; so it is with the universal Self' (II, 14, 32);



वि॰प्र॰—


सोऽहं स च त्वं स च सर्वम् एतद्

आत्मस्वरूपं त्यज भेदमोहम् ।

इतीरितस् तेन स राज-वर्यस्

तत्याज भेदं परमार्थदृष्टिः॥ (वि.पु.२.१६.२३)



English—


'He is I; he is thou; he is all: this Universe is his form. Abandon the error of difference. The king being thus instructed, abandoned the view of difference, having gained an intuition of Reality' (II, 16, 24).



वि॰प्र॰—


विभेद-जनके ऽज्ञाने

नाशम् आत्यन्तिकं गते।

आत्मनो ब्रह्मणो भेदम्

असन्तं कः करिष्यति॥

(वि.पु.६.७.९६)



English—


'When that view which gives rise to difference is absolutely destroyed, who then will make the untrue distinction between the individual Self and Brahman?' (VI, 7, 94).





भगवद्-गीता

वि॰प्र॰—


अहमात्मा गुडाकेश!

सर्व-भूताशय-स्थितः।

(भ.गी.१०.२०)



English— --The following passages from the Bhagavad-Gītā:


'I am the Self dwelling within all beings' (X, 20);



वि॰प्र॰—


क्षेत्रज्ञं चापि मां विद्धि

सर्वक्षेत्रेषु भारत!।

(भ.गी.१३.३)



English—


'Know me to be the soul within all bodies' (XIII, 2);



वि॰प्र॰—


न तद् अस्ति विना यत् स्यान्

मया भूतं चराचरम्॥ (भ.गी.१०.९३)



English—


'Being there is none, movable or immovable, which is without me' (X, 39).





निगमनम्

वि॰प्र॰— इत्य्-आदिभिर् वस्तु--स्व-रूपोपदेश-परैश् शास्त्रैः


निर्विशेषचिन्मात्रं ब्रह्मैव सत्यम्

अन्यत् सर्वं मिथ्या



इत्य् अभिधानात्।

English— --All these and other texts, the purport of which clearly is instruction as to the essential nature of things, declare that Brahman only, i.e. non-differenced pure intelligence is real, while everything else is false.



मिथ्या ऽविद्यया

English— The appearance of plurality is due to avidyā.



मिथ्यात्वम्

वि॰प्र॰— मिथ्यात्वं नाम

प्रतीयमानत्व-पूर्वक- यथाऽवस्थित-वस्तु-ज्ञान-निवर्त्यत्वम्,

यथा रज्ज्व्-आद्य्-अधिष्ठान-सर्पादेः।

English— 'Falsehood' (mithyātva) belongs to what admits of being terminated by the cognition of the real thing – such cognition being preceded by conscious activity (not by mere absence of consciousness or knowledge). The snake, e.g. which has for its substrate a rope or the like is false;

वि॰प्र॰— दोषवशाद् धि तत्र तत्-कल्पनम् ।

English— for it is due to an imperfection (dosha) that the snake is imagined in (or 'on') the rope.



ब्रह्मणि

वि॰प्र॰— एवं चिन्-मात्र-वपुषि परे ब्रह्मणि

दोष-परिकल्पितम् इदं

देव-तिर्यङ्-मनुष्य--स्थावरादि-भेदं सर्वं जगद्

यथावस्थित-- ब्रह्म--स्व-रूपावबोध-बाध्यं मिथ्या-रूपम् ।

English— In the same way this entire world, with its distinctions of gods, men, animals, inanimate matter, and so on, is, owing to an imperfection, wrongly imagined in the highest Brahman whose substance is mere intelligence, and therefore is false in so far as it may be sublated by the cognition of the nature of the real Brahman.



अविद्या

वि॰प्र॰— दोषश् च

स्व-रूप--तिरोधान-- विविध-विचित्र-विक्षेप-करी

सद्--अ-सद्--अ-निर्वचनीया ऽनाद्य्-अविद्या।

English— What constitutes that imperfection is beginningless Nescience (avidyā), which, hiding the truth of things, gives rise to manifold illusions, and cannot be defined either as something that is or as something that is not.



शास्त्रोक्तयः

वि॰प्र॰—


अनृतेन हि प्रत्यूढाः (छा.८.३.२)



English—


'By the Untrue they are hidden; ' ;



वि॰प्र॰—


तेषां सत्यानां सताम्

अ-नृतम् अपिधानम् (छा.८.३.१)



English—


of them which are true the Untrue is the covering

(Cḥ, Up. VIII, 3, 1)



वि॰प्र॰—


नासद् आसीन्, नो सद् आसीत् तदानीं,



वि॰प्र॰—


तम आसीत् तमसा गूढम् अग्रे प्रकेतम् (यजु.२अष्ट.८.प्र.९अनु.)



वि॰प्र॰—


मायां तु प्रकृतिं विद्यान्

मायिनं तु महेश्वरम् (श्वे.४.१०)



English—


'Know Māya to be Prakr̥ti,

and the great Lord him who is associated with Māya'

(Śvet. Up. IV, 10);



वि॰प्र॰—


इन्द्रो मायाभिः पुरु-रूप ईयते (बृ.४.५.१९)



English—


'Indra appears manifold through the Māyās' (Br̥. Up. II, 5, 19);



वि॰प्र॰—


मम माया दुर्-अत्यया (भ.गी.७.१४)



English—


'My Māya is hard to overcome' (Bha. Gī. VII, 14);



वि॰प्र॰—


अन्-आदि-मायया सुप्तो

यदा जीवः प्रबुध्यते (गौ.२.२१)



English—


'When the soul slumbering in beginningless Māyā awakes' (Gau. Kā. I, 16).



वि॰प्र॰— इत्य्-आदिभिः निर्विशेष-चिन्-मात्रं ब्रह्मैव

अनाद्य्-अविद्यया सद्--अ-सद्--अनिर्वाच्यया तिरोहित-स्वरूपं

स्व-गत-नानात्वं पश्यतीत्य् अवगम्यते।

English— --These and similar texts teach that it is through beginningless Māyā that to Brahman which truly is pure non-differenced intelligence its own nature hides itself, and that it sees diversity within itself.



पुराणानि

वि॰प्र॰— यथोक्तम् –


ज्ञान-स्वरूपो भगवान् यतो ऽसाव्

अ-शेष-मूर्तिर् न तु वस्तु-भूतः।

ततो हि शैलाब्धि-धरादि-भेदान्

जानीहि विज्ञान-विजृम्भितानि॥



English— As has been said,


'Because the Holy One is essentially of the nature of intelligence, the form of all, but not material; therefore know that all particular things like rocks, oceans, hills and so on, have proceeded from intelligence.



22:1 In agreement with the use made of this passage by the Pūrvapakshin,

vijñāna must here be understood in the sense of avidyā.

Vijñānasabdena vividhaṁ jñāyate-neneti karaṇavyutpattyā-vidyā-bhidhiyate. Śru. Pra.

वि॰प्र॰—


यदा तु शुद्धं निज-रूपि सर्व-

कर्म-क्षये ज्ञानम् अपास्त-दोषम्।

तदा हि सङ्कल्प-तरोः फलानि

भवन्ति नो वस्तुषु वस्तु-भेदाः॥

(वि.पु.२.१२.३९,४०)



English—


But when, on the cessation of all work, everything is only pure intelligence in its own proper form, without any imperfections; then no differences – the fruit of the tree of wishes – any longer exist between things.



वि॰प्र॰—


तस्मान् न विज्ञानम् ऋतेऽस्ति किञ्चित्

क्वचित् कदाचिद् द्विज! वस्तु-जातम् ।

विज्ञानम् एकं निज-कर्म-भेद-

विभिन्न-चित्तैर् बहुधा ऽभ्युपेतम्॥



English—


Therefore nothing whatever, at any place or any time, exists apart from intelligence: intelligence, which is one only, is viewed as manifold by those whose minds are distracted by the effects of their own works.



वि॰प्र॰—


ज्ञानं विशुद्धं विमलं विशोकम्

अशेष-लोभादि-निरस्त-सङ्गम्।

एकं सदैकं परमः परेशः

स वासुदेवो न यतो ऽन्यद् अस्ति॥

(वि.पु.२.१२.४३,४४)



English—


Intelligence pure, free from stain, free from grief, free from all contact with desire and other affections, everlastingly one is the highest Lord – Vāsudeva apart from whom nothing exists.



वि॰प्र॰—


सद्-भाव एवं भवतो मयोक्तो

ज्ञानं यथा सत्यम् अ-सत्यम् अन्यत्।

एतत् (विज्ञानं) तु यत् संव्यवहार-भूतं

तत्रापि चोक्तं भुवनाश्रितं ते॥

(वि.पु.१.१२.४५)



English— I have thus declared to you the lasting truth of things – that intelligence only is true and everything else untrue. And that also which is the cause of ordinary worldly existence has been declared to you' (Vi. Pu. II, 12, 39, 40, 43-45).



अविद्या-निवृत्तिः

English— Avidyā is put an end to by true Knowledge.

वि॰प्र॰— अस्याश् चाविद्याया

निर्विशेष-चिन्-मात्र-ब्रह्मात्मैकत्व-विज्ञानेन

निवृत्तिं वदन्ति –

English— Other texts declare that this Nescience comes to an end through the cognition of the essential unity of the Self with Brahman which is nothing but non-differenced intelligence.



श्रुतयः

वि॰प्र॰—


न पुनर् मृत्यवे,

तद् एकं पश्यति,



English—


'He does not again go to death;'

'He sees this as one;'



वि॰प्र॰—


न पश्यो मृत्युं पश्यति (बृ.७.२६.२)



English— 'He who sees this does not see death' (Kh. Up. VI, 27);

वि॰प्र॰— यदा ह्य् एवैष एतस्मिन्न्

अदृश्ये ऽनात्म्ये ऽनिरुक्ते ऽनिलयने

अभयं प्रतिष्ठां विन्दते।

अथ सोऽभयं गतो भवति (तै.आन.७.२)

English—


'When he finds freedom from fear and rest in that which is invisible, incorporeal, undefined, unsupported, then he has obtained the fearless' (Taitt. Up. II, 7);



वि॰प्र॰—


भिद्यते हृदय-ग्रन्थिश्

छिद्यन्ते सर्व-संशयाः।

क्षीयन्ते चास्य कर्माणि

तस्मिन् दृष्टे परावरे (मु.२.२.८)



English—


'The fetter of the heart is broken, all doubts are solved and all his works perish when he has been beheld who is high and low' (Mu. Up. II, 2, 8);



वि॰प्र॰—


ब्रह्म वेद

ब्रह्मैव भवति

(मु.३.२.९)



English—


'He knows Brahman, he becomes Brahman only' (Mu. Up. III, 2, 9);



वि॰प्र॰— तम् एव विदित्वा ऽतिमृत्युम् एति

नान्यः पन्थाः (श्वे.३.८)

– इत्य्-आद्याश्श् रुतयः।

English— 'Knowing him only a man passes over death; there is no other path to go' (Śvet. Up. III, 8).



मृत्युः

वि॰प्र॰— अत्र मृत्युशब्देनाविद्याऽभिधीयते।

वि॰प्र॰— यथा सनत्-सुजात-वचनम् –


प्रमादं वै मृत्युम् अहं ब्रवीमि

सदा ऽप्रमादम् अमृतत्वं ब्रवीमि

(भारत.उद्योपर्व.४१.४)



इति।

English— In these and similar passages, the term 'death' denotes Nescience;

analogously to the use of the term in the following words of Sanatsujāta,


'Delusion I call death; and freedom from delusion I call immortality' (Sanatsuj. II, 5).





निर्विशेष-ब्रह्मात्मैकत्व-विज्ञानम्



शोधक-वाक्यानि

वि॰प्र॰—


सत्यं ज्ञानम् अनन्तं ब्रह्म (तै.आन.१.अनु.१)



English— 'The True, knowledge, the Infinite is Brahman' (Taitt. Up. II, 1);

वि॰प्र॰—


विज्ञानम् आनन्दं ब्रह्म (बृ.५.९.२८)



English—


'Knowledge, bliss is Brahman' (Br̥. Up. III, 9, 28)--



वि॰प्र॰— इत्य्-आदि--शोधक-वाक्यावसेय- निर्विशेष--स्व-रूप--ब्रह्मात्मैकत्व-विज्ञानं च

English— The knowledge again of the essential unity and non-difference of Brahman – which is ascertained from decisive texts such as (the above).



ऐक्य-वाचकानि

वि॰प्र॰—


अथ योऽन्यां देवताम् उपास्ते-

अन्योऽसाव् अन्योऽहम् अस्मीति

न स वेद (बृ.३.४.१०)



English—


'Now if a man meditates on another deity, thinking the deity is one and he another, he does not know' (Br̥. Up. I, 4, 10);



वि॰प्र॰—


अकृत्स्नो ह्य् एषः (बृ.३.४.७)



वि॰प्र॰—


आत्मेत्य् एवोपासीत (बृ.उ.३.४.७)



English—


'Let men meditate upon him as the Self (Br̥. Up. I, 4, 7);



वि॰प्र॰—


तत् त्वम् असि (छां.उ.६.८.७)



English—


'Thou art that' (Cḥ. Up. VI, 8, 7);



वि॰प्र॰—


त्वं वा अहम् अस्मि भगवो देवते?

अहं वै त्वम् असि भगवो देवते?



English—


'Am I thou, O holy deity? and art thou me, O holy deity?';



वि॰प्र॰—


तद् योऽहं सोऽसौ,

योऽसौ सोऽहम् अस्मि

(ऐ.आ.४.२)



English—


'What I am that is he; what he is that am I.'--



वि॰प्र॰— इत्य्-आदि-वाक्य-सिद्धम्।

English— This is confirmed by other passages, such as (the above).

वि॰प्र॰— वक्ष्यति चैतद् एव –


आत्मेति तूपगच्छन्ति ग्राहयन्ति च (ब्र.सू.४.१.३)



इति।

English— This the Sūtrakāra himself will declare 'But as the Self (scriptural texts) acknowledge and make us apprehend (the Lord)' (Ve. Sū. IV, 1, 3).

वि॰प्र॰— तथा च वाक्य-कारः -


आत्मेत्य् एव तु गृह्णीयात्

सर्वस्य तन्-निष्पत्तेः

(ब्रह्मनन्दिवाक्यम्)



इति ।

English— Thus the Vākyakāra also, 'It is the Self – thus one should apprehend (everything), for everything is effected by that.'

वि॰प्र॰— अनेन च ब्रह्मात्मैकत्व-विज्ञानेन

मिथ्या-रूपस्य स-(अविद्या→)कारणस्य बन्धस्य

निवृत्तिर् युक्ता ॥

English— And to hold that by such cognition of the oneness of Brahman essentially false bondage, together with its cause, comes to an end, is only reasonable.



प्रत्यक्षाच् छास्त्र-बलम्

English— Scripture is of greater force than Perception



पूर्व-पक्षः

वि॰प्र॰—


ननु च सकल-भेद-निवृत्तिः प्रत्यक्ष-विरुद्धा कथम् इव शास्त्रजन्यविज्ञानेन क्रियते?



English— But, an objection is raised--


how can knowledge, springing from the sacred texts, bring about a cessation of the view of difference, in manifest opposition to the evidence of Perception?



वि॰प्र॰—


कथं वा "रज्जुर् एषा, न सर्पः" इति ज्ञानेन

प्रत्यक्ष-विरुद्धा सर्प-निवृत्तिः क्रियते?



English—


How then, we rejoin, can the knowledge that this thing is a rope and not a snake bring about, in opposition to actual perception, the cessation of the (idea of the) snake?



वि॰प्र॰—



तत्र द्वयोः प्रत्यक्षयोर् विरोधः;

इह तु प्रत्यक्ष-मूलस्य शास्त्रस्य

प्रत्यक्षस्य च



इति चेत्;



English—


You will perhaps reply that in this latter case there is a conflict between two forms of perception, while in the case under discussion the conflict is between direct perception and Scripture which is based on perception.



वि॰प्र॰—


तुल्ययोर् विरोधे वा कथं बाध्य-बाधक-भावः?



English—


But against this we would ask the question how, in the case of a conflict between two equal cognitions, we decide as to which of the two is refuted (sublated) by the other.



वि॰प्र॰—



पूर्वोत्तरयोर् दुष्ट-कारण-जन्यत्व-- तद्-अभावाभ्याम् –



इति चेत्;

शास्त्र-प्रत्यक्षयोर् अपि समानम् एतत्।



English—


If – as is to be expected – you reply that what makes the difference between the two is that one of them is due to a defective cause while the other is not:

we point out that this distinction holds good also in the case of Scripture and perception being in conflict.





अदोषाद् अनवकाशात्

वि॰प्र॰— एतद् उक्तं भवति –

बाध्य-बाधक-भावे

तुल्यत्व-सापेक्षत्व-निरपेक्षत्वादि न कारणम्;

ज्वाला-भेदानुमानेन प्रत्यक्षोपमर्दायोगात् ।

तत्र हि ज्वालैक्यं प्रत्यक्षेणावगम्यते।

English— It is not considerations as to the equality of conflicting cognitions, as to their being dependent or independent, and so on,

that determine which of the two sublates the other;

if that were the case, the perception which presents to us the flame of the lamp as one only would not be sublated by the cognition arrived at by inference that there is a succession of different flames.

वि॰प्र॰— एवं च सति


द्वयोः प्रमाणयोर् विरोधे

यत् सम्भाव्यमानान्यथा-सिद्धि, तद् बाध्यम्;

अन्-अन्यथा-सिद्धम् अनवकाशम् इतरद् बाधकम् –



इति सर्वत्र बाध्य-बाधक-भाव-निर्णयः –

इति ॥

English—


Wherever there is a conflict between cognitions based on two different means of knowledge we assign the position of the 'sublated one' to that which admits of being accounted for in some other way; while that cognition which affords no opening for being held unauthoritative and cannot be accounted for in another way, is the 'sublating one.'

This is the principle on which the relation between 'what sublates' and 'what is sublated' is decided everywhere.



English - Note— 25:1 The distinction is illustrated by the different views Perception and Inference cause us to take of the nature of the flame of the lamp. To Perception the flame, as long as it burns, seems one and the same: but on the ground of the observation that the different particles of the wick and the oil are consumed in succession, we infer that there are many distinct flames succeeding one another. And we accept the Inference as valid, and as sublating or refuting the immediate perception, because the perceived oneness of the flame admits of being accounted for 'otherwise,' viz. on the ground of the many distinct flames originating in such rapid succession that the eye mistakes them for one. The inference on the other hand does not admit of being explained in another way.

वि॰प्र॰— तस्मात्, अनादि-निधनाविच्छिन्न-सम्प्रदाय-- +असम्भाव्यमान-दोष-गन्धानवकाश-

शास्त्र-जन्य-- निर्विशेष-नित्य-- शुद्ध-मुक्त-बुद्ध--स्व-प्रकाश-- चिन्-मात्र-ब्रह्मात्म-भावावबोधेन

सम्भाव्यमान-दोष-सावकाश- प्रत्यक्षादि-सिद्ध-- विविध-विकल्प-रूप-- बन्ध-निवृत्तिर् युक्तैव ।

English— Now apprehension of Brahman – which is mere intelligence, eternal, pure, free, self-luminous – is effected by Scripture which rests on endless unbroken tradition, cannot therefore be suspected of any, even the least, imperfection, and hence cannot be non-authoritative;

the state of bondage, on the other hand, with its manifold distinctions is proved by Perception, Inference, and so on,

which are capable of imperfections and therefore may be non-authoritative.

It is therefore reasonable to conclude that the state of bondage is put an end to by the apprehension of Brahman.



अनाद्य्-अविद्या-दोषात्

वि॰प्र॰— सम्भाव्यते च विविध-विकल्प-भेद-- प्रपञ्च-ग्राहि-प्रत्यक्षस्य

अनादि-भेद-वासनादि-रूपाविद्याख्यो दोषः।

English— And that imperfection of which Perception – through which we apprehend a world of manifold distinctions – may be assumed to be capable, is so-called Nescience, which consists in the beginningless wrong imagination of difference.



भेदशास्त्रान् मोक्षशास्त्र-बलम्

English— The texts which represent Brahman as devoid of qualities have greater force

वि॰प्र॰—


ननु अनादि-निधनाविच्छिन्न-सम्प्रदायतया निर्दोषस्यापि शास्त्रस्य

"ज्योतिष्-टोमेन स्वर्ग-कामो यजेत" इत्य्-एवम्-आदेर् भेदावलम्बिनो

बाध्यत्वं प्रसज्येत।



English—


Well then-- a further objection is raised-- let us admit that Scripture is perfect because resting on an endless unbroken tradition; but must we then not admit that texts evidently presupposing the view of duality, as e.g. 'Let him who desires the heavenly world offer the Jyotishṭoma-sacrifice'--are liable to refutation?





परत्वात्

वि॰प्र॰— सत्यम्;

(ऋत्विक्-सर्पणे) पूर्वापरापच्छेदे (प्रायश्चित्ते करणीये क्रम-परत्व-चित-) पूर्व-शास्त्रवन्

मोक्ष-शास्त्रस्य निरवकाशत्वात्

तेन बाध्यत एव ।

English— --True, we reply.

As in the case of the Udgātr̥ and Pratihartr̥ breaking the chain (not at the same time, but) in succession [fn_4], so here also the earlier texts (which refer to duality and transitory rewards) are sublated by the later texts which teach final release, and are not themselves sublated by anything else.

[fn_4]: 26:1 The reference is to the point discussed Pū. Mī. Sū. VI, 5, 54 (Jaim. Nyā. Mālā Vistara, p. 285).

वि॰प्र॰— वेदान्त-वाक्येष्व् अपि

स-गुण--ब्रह्मोपासन-पराणां शास्त्रणाम्

अयम् एव न्यायः,

निर्गुणत्वात् परस्य ब्रह्मणः।

English— The same reasoning applies to those passages in the Vedānta-texts which inculcate meditation on the qualified Brahman, since the highest Brahman is without any qualities.



ब्रह्म-स्वरूप-सगुणत्व-वाक्यानि

वि॰प्र॰—


ननु च – "यस् सर्वज्ञस् सर्व-वित्" (मु.उ.२.२.७)



English—


But consider such passages as

'He who cognises all, who knows all' (Mu. Up. I, 1, 9);



वि॰प्र॰—



पराऽस्य शक्तिर् विविधैव श्रूयते

स्वाभाविकी ज्ञान-बल-क्रिया च (श्वे.उ.६.८)





English—



'His high power is revealed as manifold, as essential, acting as force and knowledge' (Śvet. Up. VI, 8);





वि॰प्र॰—



सत्य-कामस् सत्य-सङ्कल्पः (छा.उ.८.१.५)





English—



'He whose wishes are true,

whose purposes are true' (Cḥ. Up. VIII, 1, 5);





वि॰प्र॰—


इत्य्-आदि-- ब्रह्म--स्व-रूप--प्रतिपादन-पराणां शास्त्राणां कथं बाध्यत्वम्?



English—


how can these passages, which clearly aim at defining the nature of Brahman, be liable to refutation?





निर्गुण-वाक्यानि

वि॰प्र॰— निर्गुण-वाक्य-सामर्थ्यात् इति ब्रूमः।

English— Owing to the greater weight, we reply, of those texts which set forth Brahman as devoid of qualities.

वि॰प्र॰— एतद् उक्तं भवति –


अ-स्थूलम् अ-नण्व् अ-ह्रस्वम् अ-दीर्घम् (बृ.५अ.८ब्रा.)



English— 'It is not coarse, not fine, not short, not long' (Br̥. Up. III, 8, 8);

वि॰प्र॰—


सत्यं ज्ञानमनन्तं ब्रह्म (तै.आन.१)



English—


'The True, knowledge, infinite is Brahman' (Taitt. Up. II, 1);



वि॰प्र॰—


निर्गुणम् (आत्मोपनिषत्)



English—


'That which is free from qualities,'



वि॰प्र॰—


निरञ्जनम् (श्वे.उ.६.१९.)



English—


'that which is free from stain'



वि॰प्र॰— इत्य्-आदि-वाक्यानि


निरस्त-समस्त-विशेष-- कूट-स्थ-नित्य-चैतन्यम् ब्रह्म



\– इति प्रतिपादयन्ति,

इतराणि च सगुणम् ।

English— --these and similar texts convey the notion of Brahman being changeless, eternal intelligence devoid of all difference; while the other texts – quoted before – teach the qualified Brahman.



परत्वाद् बलम्

वि॰प्र॰— उभय-विध-वाक्यानां विरोधे

तेनैवापच्छेदन्यायेन

निर्गुण-वाक्यानां (गुण-बाधने) गुणापेक्षत्वेन परत्वाद् बलीयस्त्वम्

इति न किञ्चिद् अपहीनम् ॥ (4)

English— And there being a conflict between the two sets of passages, we – according to the Mīmāṁsā principle referred to above – decide that the texts referring to Brahman as devoid of qualities are of greater force, because they are later in order [fn_5] than those which speak of Brahman as having qualities. Thus everything is settled.

[fn_5]: 27:1 The texts which deny all qualities of Brahman are later in order than the texts which refer to Brahman as qualified, because denial presupposes that which is to be denied.



सत्यादि-गुणाः?

English— The text Taitt. Up. II, 1 refers to Brahman as devoid of qualities.

वि॰प्र॰—


ननु च – "सत्यं ज्ञानम् अनन्तं ब्रह्म" इत्यत्र

सत्य-ज्ञानादयो गुणाः प्रतीयन्ते॥



English— But – an objection is raised--


even the passage 'The True, knowledge, infinite is Brahman' intimates certain qualities of Brahman, viz. true being, knowledge, infinity!--



वि॰प्र॰— नेत्य् उच्यते, सामानाधिकरण्येनैकार्थत्व-प्रतीतेः ।

English— Not so, we reply.

From the circumstance that all the terms of the sentence stand in co-ordination,

it follows that they convey the idea of one matter (sense) only.



अविशिष्टम् एकम्

वि॰प्र॰—


अनेक-गुण-विशिष्टाभिधाने ऽप्य् एकार्थत्वम् अ-विरुद्धम्



\– इति चेत्; अन्-अभिधान-ज्ञो देवानां प्रियः (वक्ष्यमाण-रीत्या)।

English— If against this you urge that the sentence may convey the idea of one matter only, even if directly expressing a thing distinguished by several qualities; we must remark that you display an ignorance of the meaning of language which appears to point to some weak-mindedness on your part.

वि॰प्र॰— एकार्थत्वं नाम सर्व-पदानाम् अर्थैक्यम्;

English— A sentence conveys the idea of one matter (sense) only when all its constitutive words denote one and the same thing;

वि॰प्र॰— विशिष्ट-पदार्थाभिधाने विशेषण-भेदेन पदानाम् अर्थ-भेदो ऽवर्जनीयः;

English— if, on the othcr hand, it expresses a thing possessing several attributes, the difference of these attributes necessarily leads to a difference in meaning on the part of the individual words,

वि॰प्र॰— ततश्चैकार्थत्वं न सिध्यति।

English— and then the oneness of meaning of the sentence is lost.



अपर्यायत्वं विरुद्धार्थ-तिरस्कृत्या

वि॰प्र॰—


एवं तर्हि सर्व-पदानां पर्यायता स्यात्,

अ-विशिष्टार्थाभिधायित्वात्।



English—


But from your view of the passage it would follow that the several words are mere synonyms!



वि॰प्र॰— एकार्थाभिधायित्वे ऽप्य् अ-पर्यायत्वम् अवहित-मनाश् शृणु;

English— Give us your attention, we reply,

and learn that several words may convey one meaning

without being idle synonyms.

वि॰प्र॰— एकत्व-तात्पर्य-निश्चयात्

एकस्यैवार्थस्य तत्-तत्-पदार्थ-विरोधि-- प्रत्यनीकत्व-परत्वेन

सर्व-पदानाम् अर्थवत्त्वम् एकार्थत्वम् अपर्यायता च॥

English— From the determination of the unity of purport of the whole sentence [fn_6] we conclude that the several words, applied to one thing, aim at expressing what is opposite in nature to whatever is contrary to the meanings of the several words, and that thus they have meaning and unity of meaning and yet are not mere synonyms.

[fn_6]: 27:2 The unity of purport of the sentence is inferred from its constituent words having the same case-ending.



निगमनम्

वि॰प्र॰— एतद् उक्तं भवति -

लक्षणतः प्रतिपत्तव्यं ब्रह्म

सकलेतर-पदार्थ-विरोधि-रूपम्। (4)

English— The details are as follows. Brahman is to be defined as what is contrary in nature to all other things.

वि॰प्र॰— तद्-विरोधि-रूपं सर्वम्

अनेन पद-त्रयेण फलतो व्युदस्यते।

English— Now whatever is opposed to Brahman is virtually set aside by the three words (constituting the definition of Brahman in the Taittiriya-text).

वि॰प्र॰— तत्र सत्य-पदं विकारास्पदत्वेनासत्याद् वस्तुनो व्यावृत्त-ब्रह्म-परम्।

English— The word 'true' (or 'truly being') has the purport of distinguishing Brahman from whatever things have no truth, as being the abodes of change;

वि॰प्र॰— ज्ञान-पदं चान्याधीन-प्रकाश--जड-रूपाद् वस्तुनो व्यावृत्त-(ब्रह्म-)परम्।

English— the word 'knowledge' distinguishes Brahman from all non-sentient things whose light depends on something else (which are not self-luminous);

वि॰प्र॰— अनन्त-पदं च

देशतः कालतो वस्तुतश् च परिच्छिन्नात् व्यावृत्त(ब्रह्म-)परम्।

English— and the word 'infinite' distinguishes it from whatever is limited in time or space or nature.



सर्व-व्यावृत्ति-मात्रम्

वि॰प्र॰— न च व्यावृत्तिर् भाव-रूपो ऽभाव-रूपो वा धर्मः।

English— Nor is this 'distinction' some positive or negative attribute of Brahman,

वि॰प्र॰— अपि तु सकलेतरविरोधि ब्रह्मैव।

English— it rather is just Brahman itself as opposed to everything else;

वि॰प्र॰— यथा शौक्ल्यादेः कार्ष्ण्यादि-व्यावृत्तिस् तत्-पदार्थ--स्व-रूपम् एव, न धर्मान्तरम् (4)-

English— just as the distinction of white colour from black and other colours is just the true nature of white, not an attribute of it.

वि॰प्र॰— एवम् एकस्यैव वस्तुनस्

सकलेतर-विरोध्य्-आकारताम् अवगमयद्

अर्थवत्तरम् एकार्थम् अ-पर्यायं च पदत्रयम्॥

English— The three words constituting the text thus have a meaning, have one meaning, and are non-synonymous, in so far as they convey the essential distinction of one thing, viz. Brahman from everything else.

वि॰प्र॰— तस्माद्


एकम् एव ब्रह्म स्वयं-ज्योतिर्

निर्धूत-निखिल-विशेषम्



इत्य् उक्तं भवति ।

English— The text thus declares the one Brahman which is self-luminous and free from all difference.



कारण-वाक्येष्व् अपि

वि॰प्र॰— एवं वाक्यार्थ-प्रतिपादने सत्य् एव


सद् एव सोम्येदम् अग्र आसीद्

एकम् एवाद्वितीयम् (छां.६.२.१) –



इत्य्-आदिभिर् ऐकार्थ्यम्।

English— On this interpretation of the text we discern its oneness in purport with other texts, such as


'Being only this was in the beginning, one only, without a second.'





स्वरूपं समानम्

वि॰प्र॰—


यतो वा इमानि भूतानि जायन्ते (तै.भृगु.१.अनु.)



English—


'That from whence these beings are born' (Taitt. Up. III, 1);



वि॰प्र॰— सद् एव सोम्येदम् अग्र आसीत् (छां.६.२.१)

English—


'Being only this was in the beginning' (Cḥ. Up. VI, 2, 1);



वि॰प्र॰—


आत्मा वा इदम् एक एवाग्र आसीत् (ऐ.१.१.१)



English—


'Self alone was this in the beginning' (Br̥. Up. I, 4, 1), &c.,



वि॰प्र॰— इत्य्-आदिभिर् जगत्-कारणतयोपलक्षितस्य ब्रह्मणः स्व-रूपम् इदम् उच्यते –


सत्यं ज्ञानमनन्तं ब्रह्म (तै.आन.१.१)



इति।

English— Texts such as (the above) describe Brahman as the cause of the world; and of this Brahman the Taittirīya passage 'The True, knowledge, infinite is Brahman' gives the strict definition.

वि॰प्र॰— तत्र सर्व-शाखा-प्रत्यय-न्यायेन

कारण-वाक्येषु सर्वेषु

स-जातीय--विजातीय-व्यावृत्तम्

अद्वतीयं ब्रह्मावगतम्।

English— In agreement with the principle that all śākhās teach the same doctrine we have to understand that, in all the texts which speak of Brahman as cause, Brahman must be taken as being 'without a second', i.e. without any other being of the same or a different kind;

वि॰प्र॰— जगत्-कारणतयोपलक्षितस्य ब्रह्मणो ऽद्वितीयस्य

प्रतिपिपादयिषितं स्वरूपं

("सत्यं ज्ञानम् अनन्तम्"→) तद्-अविरोधेन वक्तव्यम्।

English— and the text which aims at defining Brahman has then to be interpreted in accordance with this characteristic of Brahman, viz. its being without a second.

वि॰प्र॰— अ-द्वितीयत्व-श्रुतिर्

गुणतोऽपि स-द्वितीयतां न सहते।

English— The statement of the Cḥāndogya as to Brahman being without a second must also be taken to imply that Brahman is non-dual as far as qualities are concerned;

वि॰प्र॰— अन्यथा "निरञ्जनम्" (श्वे.६.१९) "निर्गुणम्" (आत्मोपनिषत्) इत्य्-आदिभिश् च विरोधः।

English— otherwise it would conflict with those passages which speak of Brahman as being without qualities and without stain.

वि॰प्र॰— अतश् चैतल्-(जगत्-कारणत्व-)लक्षण-वाक्यम्

अ-खण्डैक-रसम् एव प्रतिपादयति।

English— We therefore conclude that the defining Taittirīya-text teaches Brahman to be an absolutely homogeneous substance.



लक्षणौचितम्

वि॰प्र॰—


ननु च सत्य-ज्ञानादि-पदानां स्वार्थ-प्रहाणेन

स्वार्थ-विरोधि-- व्यावृत्त-वस्तु-स्वरूपोपस्थापन-परत्वे

लक्षणा स्यात्। (4)



English—


But, the above explanation of the passage being accepted, it follows that the words 'true being,' 'knowledge,' &c., have to be viewed as abandoning their direct sense, and merely suggesting a thing distinct in nature from all that is opposite (to what the three words directly denote), and this means that we resort to so-called implication (implied meaning, lakshaṇā)!--



वि॰प्र॰— नैष दोषः,

अभिधान-वृत्तेर् अपि

तात्पर्य-वृत्तेर् बलीयस्त्वात्।

English— What objection is there to such a proceeding? we reply. The force of the general purport of a sentence is greater than that of the direct denotative power of the simple terms,

वि॰प्र॰— सामानाधिकरण्यस्य ह्य्

ऐक्य एव तात्पर्यम्

इति सर्व-सम्मतम्।

English— and it is generally admitted that the purport of grammatical co-ordination is oneness (of the matter denoted by the terms co-ordinated).

वि॰प्र॰—


ननु च – वाक्ये सर्व-पदानां लक्षणा न दृष्टचरी।



English—


But we never observe that all words of a sentence are to be understood in an implied sense!--



वि॰प्र॰— ततः किम्? वाक्य-तात्पर्याविरोधे सत्य्

एकस्यापि न दृष्टा (लक्षणा)।

English— Is it then not observed, we reply, that (not even) one word is to be taken in its implied meaning if otherwise it would('nt) contradict the purport of the whole sentence?

वि॰प्र॰— समभिव्याहृत-पद-समुदायस्य

एतत् तात्पर्यम् इति निश्चिते सति

द्वयोस् त्रयाणां सर्वेषां वा तद्-अविरोधाय

एकस्येव लक्षणा न दोषाय। (5)

विश्वास-टिप्पनी— अनेन ग्रन्थपीडनेनेष्टाभिप्रायोद्भावनं सम्मतम् :-D।

English— And if the purport of the sentence, which is nothing but an aggregate of words employed together, has once been ascertained, why should we not take two or three or all words in an implied sense – just as we had taken one – and thus make them fit in with the general purport?



प्राभाकर-सम्मतिः

वि॰प्र॰— तथा च शास्त्र-स्थैर् अभ्युपगम्यते ॥

English— (This is) in agreement herewith those scholars

वि॰प्र॰— कार्य-वाक्यार्थ-वादिभिः

लौकिक-वाक्येषु सर्वेषां पदानां लक्षणा समाश्रीयते।

English— who explain to us the sense of imperative sentences, teach that in imperative sentences belonging to ordinary speech all words have an implied meaning only (not their directly denotative meaning).

वि॰प्र॰— अ-पूर्व-कार्य एव लिङ्-आदेर् मुख्य-वृत्तत्वात्

लिङ्-आदिभिः (लौकिक-)क्रिया-कार्यं लक्षणया प्रतिपाद्यते। (4)

English— For, they maintain, imperative forms have their primary meaning only in (Vedic) sentences which enjoin something not established by other means; and hence in ordinary speech the effect of the action is conveyed by implication only.

वि॰प्र॰—


कार्यान्वित-स्वार्थाभिधायिनां चेतरेषां पदानाम्

अ-पूर्व--कार्यान्वित एव मुख्यार्थ



इति (लौकिक-)क्रिया-कार्यान्वित-प्रतिपादनं

लाक्षणिकम् एव ।

English— The other words also, which form part of those imperative sentences and denote matters connected with the action, have their primary meaning only if connected with an action not established by other means; while if connected with an ordinary action they have a secondary, implied, meaning only [fn_7].

English - Note— [fn_7]: 30:1 The theory here referred to is held by some of the Mīmāṁsakas.

The imperative forms of the verb have their primary meaning, i.e. the power of originating action, only in Vedic sentences which enjoin the performance of certain actions

for the bringing about of certain ends:

no other means of knowledge but the Veda

informing us that such ends can be accomplished by such actions.

Nobody, e.g. would offer a soma sacrifice in order to obtain the heavenly world,

were he not told by the Veda to do so.

In ordinary life, on the other hand, no imperative possesses this entirely unique originative force,

since any action which may be performed in consequence of a command may be prompted by other motives as well:

it is, in technical Indian language, established already, apart from the command, by other means of knowledge.

The man who, e.g. is told to milk a cow might have proceeded to do so, apart from the command, for reasons of his own.

Imperatives in ordinary speech are therefore held not to have their primary meaning,

and this conclusion is extended, somewhat unwarrantably one should say, to all the words entering into an imperative clause.



निगमनम्

वि॰प्र॰— अतो वाक्य-तात्पर्याविरोधाय

सर्व-पदानां लक्षणाऽपि न दोषः।

वि॰प्र॰— अत इदम् एवार्थ-जातं प्रतिपादयन्तो वेदान्ताः प्रमाणम्॥



निर्विशेष-प्रत्यक्षम्

English— Perception reveals to us non-differenced substance only

वि॰प्र॰— प्रत्यक्षादि-विरोधे च

शास्त्रस्य बलीयस्त्वम् उक्तम्।

English— We have so far shown that in the case of a conflict between Scripture and Perception and the other instruments of knowledge, Scripture is of greater force.

वि॰प्र॰— सति च विरोधे

बलीयस्त्वं वक्तव्यम्।

वि॰प्र॰— विरोध एव न दृश्यते,

निर्विशेष--सन्-मात्र-- ब्रह्म-ग्राहित्वात् प्रत्यक्षस्य।

English— The fact, however, is that no such conflict is observed to exist,

since Perception itself gives rise to the apprehension of a non-differenced Brahman whose nature is pure Being.



एक-व्यवहार-हेतुता

वि॰प्र॰—


ननु च – "घटोऽस्ति, पटोऽस्ति"

इति नानाकार-वस्तु-विषयं प्रत्यक्षं

कथम् इव सन्-मात्र-ग्राहीत्य् उच्यते?



English—


But how can it be said that Perception, which has for its object things of various kinds – and accordingly expresses itself in judgments such as 'Here is a jar,' 'There is a piece of cloth'--causes the apprehension of mere Being?



वि॰प्र॰—


विलक्षण-ग्रहणाभावे सति

सर्वेषां ज्ञानानाम् एक-विषयत्वेन

धारा-वाहिक-विज्ञानवद् एक-व्यवहार-हेतुतैव स्यात्।



English— If there were no apprehension of difference, all cognitions would have one and the same object, and therefore would give rise to one judgment only – as takes place when one unbroken perceptional cognition is continued for some time.

वि॰प्र॰— सत्यम्; तथैवात्र विविच्यते।

English— --True.

वि॰प्र॰— कथं?

वि॰प्र॰— "घटोऽस्ती"त्य्-अत्रास्तित्वं तद्-भेदश्च व्यवह्रियते;

English— We therefore have to enquire in what way,in the judgment 'here is a jar,' an assertion is made about being as well as some special form of being.



प्रत्यक्ष-मूलं स्वरूपम्

वि॰प्र॰— न च द्वयोर् अपि व्यवहारयोः प्रत्यक्ष-मूलत्वं सम्भवति,

तयोर् भिन्न-काल-ज्ञान-फलत्वात्,

प्रत्यक्ष-ज्ञानस्य चैक-क्षण-वर्तित्वात्।

विश्वास-टिप्पनी—


एक-क्षण-वर्तित्वेऽपि

प्रत्यक्ष-ज्ञानस्य तस्मिन्न् एव क्षणे वस्तु-भेद-रूप-- तत्-संस्थान-रूप-गोत्वादेर् गृहीतत्वात्

क्षणान्तर-ग्राह्यं न किञ्चिद् इह तिष्ठति॥



इति प्रतिवक्ष्यति।

English— These implied judgments cannot both be founded on perception, for they are the results of acts of cognition occupying different moments of time, while the perceptional cognition takes place in one moment (is instantaneous).

वि॰प्र॰— तत्र स्वरूपं वा भेदो वा प्रत्यक्षस्य विषय

इति विवेचनीयम्।

English— We therefore must decide whether it is the essential nature of the jar, or its difference from other things, that is the object of perception.

वि॰प्र॰— भेद-ग्रहणस्य

स्व-रूप--ग्रहण-- तत्-प्रतियोगि--

स्मरण-सव्यपेक्षत्वाद् एव

स्वरूप-विषयत्वम् अवश्याश्रयणीयम् इति

न भेदः प्रत्यक्षेण गृह्यते।

English— And we must adopt the former alternative,

because the apprehension of difference presupposes the apprehension of the essential nature of the thing,

and, in addition, the remembrance of its counterentities (i.e. the things from which the given thing differs).



भेद-भ्रान्तिः

वि॰प्र॰— अतो भ्रान्ति-मूल एव भेद-व्यवहारः॥

English— Hence difference is not apprehended by Perception; and all judgments and propositions relative to difference are founded on error only.



भेदो न प्रत्यक्षम्

वि॰प्र॰— किञ्च भेदो नाम कश्चित् पदार्थो

न्याय-विद्भिर् निरूपयितुं न शक्यते।

English— Difference – bheda – does not admit of logical definition



न स्वरूपम्



भेद-व्यवहारः

वि॰प्र॰— भेदस् तावन् न वस्तु-स्वरूपम्,

वस्तु-स्वरूपे गृहीते

स्व-रूप--व्यवहारवत् सर्वस्माद्-भेद-व्यवहार-प्रसक्तेः।

English— The Logicians, moreover, are unable to give a definition of such a thing as 'difference.' Difference cannot in the first place be the essential nature (of that which differs); for from that it would follow that on the apprehension of the essential nature of a thing there would at once arise not only the judgment as to that essential nature but also judgments as to its difference from everything else.



प्रतियोगि-स्मरणानपेक्षा

वि॰प्र॰— न च वाच्यं –


स्वरूपे गृहीतेऽपि

"भिन्न" इति व्यवहारस्य प्रतियोगि-स्मरण-स-व्यपेक्षत्वात्,

तत्-स्मरणाभावेन तदानीम् एव न भेद-व्यवहारः



\– इति -

English— --But, it may be objected to this,


even when the essential nature of a thing is apprehended, the judgment 'this thing is different from other things' depends on the remembrance of its counterentities, and as long as this remembrance does not take place so long the judgment of difference is not formed!--



Such reasoning, we reply, is inadmissible.

वि॰प्र॰— स्व-रूप--मात्र-भेद-वादिनो हि

प्रतियोग्य्-अपेक्षा च नोत्प्रेक्षितुं क्षमा,

स्व-रूप--भेदयोस् स्व-रूपत्वाविशेषात् (वक्ष्यमाण-रीत्या)।

English— He who maintains that 'difference' is nothing but 'essential nature'

has no right to assume a dependence on counterentities

since, according to him, essential nature and difference are the same, i.e. nothing but essential nature:

वि॰प्र॰— यथा स्व-रूप-व्यवहारो न प्रतियोग्य्-अपेक्षः,

भेद-व्यवहारोऽपि तथैव स्यात्।

English— the judgment of difference can, on his view, depend on counterentities no more than the judgment of essential nature does.



भेद-पर्यायता

वि॰प्र॰— "हस्तः, करः" इतिवत्

"घटो, भिन्न" इति पर्यायत्वं च स्यात्।

English— His view really implies that the two words 'the jar' and 'different' (in the judgment 'the jar is different') are synonymous, just as the words 'hasta' and 'kara' are (both of which mean 'hand').



न धर्मः

वि॰प्र॰— नापि धर्मः;

English— Nor, in the second place, can 'difference' be held to be an attribute (dharma).

वि॰प्र॰— धर्मत्वे सति

तस्य स्व-रूपाद् भेदो ऽवश्याश्रयणीयः,

अन्यथा स्व-रूपम् एव स्यात्।

English— For if it were that, we should have to assume that 'difference' possesses difference (i.e. is different) from essential nature; for otherwise it would be the same as the latter.



अनवस्था

वि॰प्र॰— भेदे च तस्यापि भेदस् तद्-धर्मस्, तस्यापीत्य् अनवस्था।

विश्वास-टिप्पनी—


संवेदनवद् रूपादिवच् च

परत्र (विषये विशेष्ये च) व्यवहार-विशेष-हेतोस्

स्वस्मिन्न् (→संवेदन-रूपादाव्) अपि तद्-व्यवहार-हेतुत्वं

युष्माभिर् अभ्युपेतं

भेदस्यापि सम्भवत्य् एव।



इति प्रति-वक्ष्यते।

English— And this latter difference would have to be viewed as an attribute of the first difference, and this would lead us on to a third difference, and so in infinitum.



अन्योऽन्याश्रयः

वि॰प्र॰— किञ्च जात्य्-आदि-विशष्ट-वस्तु-ग्रहणे सति भेद-ग्रहणम्,

भेद-ग्रहणे सति जात्य्-आदि-विशिष्ट-वस्तु-ग्रहणम् इत्य् अन्योऽन्याश्रयणम्।

विश्वास-टिप्पनी— जात्य्-आदिवद् भेदोऽपि विशेषो नास्तीति कथम्?

वक्ष्यति -


संस्थानम् एव जातिः। … गोत्वादिरेव भेदः।



English— And the view of 'difference' being an attribute would further imply that difference is apprehended on the apprehension of a thing distinguished by attributes such as generic character and so on, and at the same time that the thing thus distinguished is apprehended on the apprehension of difference; and this would constitute a logical seesaw.



निगमनम्

वि॰प्र॰— अतो भेदस्य दुर्निरूपत्वात्

सन्-मात्रस्यैव प्रकाशकं प्रत्यक्षम्॥

English— 'Difference' thus showing itself incapable of logical definition, we are confirmed in our view that perception reveals mere 'Being' only.



अनुवर्तमान-व्यावर्तमान-भेदः



सत्तामात्रानुभूतिर् अनुवर्तमाना

वि॰प्र॰— किञ्च


घटोऽस्ति

पटोऽस्ति

घटोऽनुभूयते

पटोऽनुभूयते



इति सर्वे पदार्थास्

सत्तानुभूति-घटिता एव दृश्यन्ते।

English— Moreover, it appears that in states of consciousness such as 'Here is a jar,' 'There is a piece of cloth,' 'The jar is perceived,' 'The piece of cloth is perceived,' that which constitutes the things is Being (existence; sattā) and perception (or 'consciousness'; anubhūti).

वि॰प्र॰— अत्र सर्वासु प्रतिपत्तिषु

सन्-मात्रम् अनुवर्तमानं दृश्यत

इति तदेव परमार्थः।

English— And we observe that it is pure Being only which persists in all states of cognition: this pure Being alone, therefore, is real.



विशेषा व्यावर्तमानाः

वि॰प्र॰— विशेषास् तु व्यावर्तमानतया ऽपरमार्थाः,

रज्जु-सर्पादिवत्।

विश्वास-टिप्पनी—


बाधितस्यैव व्यावृत्तिः।

अत्र घट-पटादिषु देश-काल-भेदेन विरोध एव नास्ति।



इति रज्जु-सर्पादिष्व् इव व्यावृत्ति-शब्दस्यार्थान्तरं वरं प्रतिवक्ष्यति।

English— The differences, on the other hand, which do not persist, are unreal. The case is analogous to that of the snake-rope.

वि॰प्र॰— यथा रज्जुर् अधिष्ठानतया ऽनुवर्तमाना

परमार्था सती;

व्यावर्तमानास् सर्प-भू-दलनाम्बु-धारादयो ऽपरमार्थाः।

English— The rope which persists as a substrate is real, while the non-continuous things (which by wrong imagination are superimposed on the rope) such as a snake, a cleft in the ground, a watercourse, and so on, are unreal.



बाधायां व्यावृत्तिः



बाधा-मात्रे?

वि॰प्र॰—


ननु च रज्जु-सर्पादौ

"रज्जुर् इयं न सर्पः" इत्यादि रज्ज्व्-आद्य्-अधिष्ठान-याथार्थ्य-ज्ञानेन बाधितत्वात्

सर्पादेर् अपारमार्थ्यम्,

न व्यावर्तमानत्वात्।



English— But – our adversary objects--


the instance is not truly analogous. In the case of the snake-rope the non-reality of the snake results from the snake's being sublated (bādhita) by the cognition of the true nature of the substrate 'This is a rope, not a snake'; it does not result from the non-continuousness of the snake.



वि॰प्र॰—


रज्ज्व्-आदेर् अपि पारमार्थ्यं नानुवर्तमानतया,

किं त्व् अ-बाधितत्वात्।



English— In the same way the reality of the rope does not follow from its persistence, but from the fact of its being not sublated (by another cognition).

वि॰प्र॰—


अत्र तु घटादीनाम् अबाधितानां कथम् अपारमार्थ्यम्?



English—


But what, we ask, establishes the non-reality of jars and pieces of cloth?--





बाध-फलं विषय-निवृत्तिः

वि॰प्र॰— उच्यते,

घटादौ दृष्टा व्यावृत्तिस्

सा किं-रूपेति विवेचनीयम्।

English— All are agreed, we reply, that we observe, in jars and similar things, individual difference (vyāvr̥tti, literally 'separation,' 'distinction').

The point to decide is of what nature such difference is.

वि॰प्र॰— किं घटोऽस्तीत्य्-अत्र पटाद्य्-अ-भावः?

English— Does it not mean that the judgment 'This is a jar' implies the negation of pieces of cloth and other things?

वि॰प्र॰— सिद्धं तर्हि घटोऽस्तीत्य्-अनेन पटादीनां बाधितत्वम्।

English— But this means that by this judgment pieces of cloth and other things are sublated (bādhita).

वि॰प्र॰— अतो बाध-फल-भूता विषय-निवृत्तिर् व्यावृत्तिः।

English— Individual difference (vyāvr̥tti) thus means the cessation (or absence), due to sublation, of certain objects of cognition,

वि॰प्र॰— सा व्यावर्तमानानाम् अ-पारमार्थ्यं साधयति।

विश्वास-टिप्पनी—


देश-कालान्तर-व्यावर्तमानत्वं

(देश-कालान्तर-दृष्टस्य देशान्तर-कालान्तर-व्यावर्तमानत्वं) –

मिथ्यात्व-व्याप्तं न दृष्टम् इति

न व्यावर्तमानत्व-मात्रम् अ-पारमार्थ्य-हेतुः॥(5)



इति प्रतिवक्ष्यति।

English— and it proves the non-reality of whatever has non-continuous existence;



निगमनम्

वि॰प्र॰— रज्जुवत् सन्-मात्रम् अबाधितम् अनुवर्तते।

English— while on the other hand, pure Being, like the rope, persists non-sublated.

वि॰प्र॰— तस्मात् सन्-मात्रातिरेकि सर्वम् अ-परमार्थः।

English— Hence everything that is additional to pure Being is non-real.

वि॰प्र॰— प्रयोगश् च भवति –

सत् परमार्थः, अनुवर्तमानत्वात्, रज्जु-सर्पादौ रज्ज्व्-आदिवत्।

English— --This admits of being expressed in technical form. 'Being' is real because it persists, as proved by the case of the rope in the snake-rope;

वि॰प्र॰— घटादयो ऽपरमार्थाः,

व्यावर्तमानत्वात्,

रज्ज्व्-अद्य्-अधिष्ठान-सर्पादिवत् – इति।

English— jars and similar things are non-real because they are non-continuous, as proved by the case of the snake that has the rope for its substrate.



अनुभूतिः



सत्-अनुभूत्योर् ऐक्यम्

English— Being and consciousness are one.

वि॰प्र॰— एवं सत्य् अनुवर्तमाना ऽनुभूतिर् एव परमार्थः;

सैव सती॥

English— From all this it follows that persisting consciousness only has real being; it alone is.

वि॰प्र॰—


ननु च सन्-मात्रम्

अनुभूतेर् विषयतया

ततो भिन्नम्।



English— But, our adversary objects,


as mere Being is the object of consciousness, it is different therefrom (and thus there exists after all 'difference' or 'plurality').--



वि॰प्र॰— नैवम्;

भेदो हि प्रत्यक्षाविषयत्वाद् दुर्निरूपत्वाच् च

पुरस्ताद् एव निरस्तः।

English— Not so, we reply. That there is no such thing as 'difference,' we have already shown above on the grounds that it is not the object of perception, and moreover incapable of definition.

वि॰प्र॰— अत एव सतो ऽनुभूति-विषय-भावोऽपि

न प्रमाण-पदवीम् अनुसरति।

English— It cannot therefore be proved that 'Being' is the object of consciousness.

वि॰प्र॰— तस्मात्, सत् अनुभूतिर् एव।

English— Hence Consciousness itself is 'Being'--that which is.



स्वयम्-प्रकाशता

English— Consciousness is svayaṁprakāsa.

वि॰प्र॰— सा च स्वतस् सिद्धा,

अनुभूतित्वात्।

English— --This consciousness is self-proved, just because it is consciousness.

वि॰प्र॰— अन्यतस् सिद्धौ

घटादिवद् अननुभूतित्व-प्रसङ्गः।

English— Were it proved through something else, it would follow that like jars and similar things it is not consciousness.



अनुभूत्यन्तरानपेक्षा

वि॰प्र॰— किञ्च अनुभवापेक्षा चानुभूतेर् न शक्या कल्पयितुं,

सत्तयैव प्रकाशमानत्वात्।

English— Nor can there be assumed, for consciousness, the need of another act of consciousness (through which its knowledge would be established); for it shines forth (prakāśate) through its own being.

वि॰प्र॰— न ह्य् अनुभूतिर् वर्तमाना

घटादिवद् अप्रकाशा दृश्यते,

येन परायत्त-प्रकाशा ऽभ्युपगम्येत॥

English— While it exists, consciousness – differing therein from jars and the like – is never observed not to shine forth, and it cannot therefore be held to depend, in its shining forth, on something else.



विषये सत्य् अपि



अनुभूतेर् अनुमेयता?

वि॰प्र॰— अथैवं मनुषे –


उत्पन्नायाम् अप्य् अनुभूतौ

विषय-मात्रम् अवभासते

"घटोऽनुभूयते" इति।



English— You (who object to the above reasoning) perhaps hold the following view:--


even when consciousness has arisen,

it is the object only which shines forth--

a fact expressed in sentences such as:

"the jar is perceived".



वि॰प्र॰—


न हि कश्चिद् "घटोऽयम्" इति जानन्

तदानीम् एवाविषय-भूताम् अन्-इदम्-भावाम्-अनुभूतिम् अप्य् अनुभवति।



English—


When a person forms the judgment 'This is a jar,' he is not at the time conscious of a consciousness which is not an object and is not of a definite character.



वि॰प्र॰—


तस्माद् घटादि-प्रकाश-निष्पत्तौ

चक्षुर्-आदि-करण-सन्निकर्षवद् अनुभूतेस् सद्भाव एव हेतुः।



English—


Hence the existence of consciousness is the reason which brings about the 'shining forth' of jars and other objects, and thus has a similar office as the approximation of the object to the eye or the other organs of sense (which is another condition of perceptive consciousness).



वि॰प्र॰— तद्-अनन्तरम् अर्थ-गत-कादाचित्क-- प्रकाशातिशय-लिङ्गेनानुभूतिर् अनुमीयते।

English— After this the existence of consciousness is inferred on the ground that the shining forth of the object is (not permanent, but) occasional only [fn_8].

[fn_8]: 34:1 Being not permanent but occasional, it is an effect only, and as such must have a cause.



जडता?

वि॰प्र॰—



एवं तर्ह्य् अनुभूतेर् अ-जडाया

अर्थवज् जडत्वम् आपद्यत



इति चेत्;



English—


And should this argumentation be objected to on the ground of its implying that consciousness – which is essentially of the nature of intelligence – is something non-intelligent like material things,



वि॰प्र॰—


किम् इदम् अ-जडत्वं नाम?

न तावत् स्व-सत्तायाः प्रकाशाव्यभिचारः,

सुखादिष्व् अपि तत्-सम्भवात्;

न हि कदाचिदपि सुखादयस् सन्तो नोपलभ्यन्ते;



English—


we ask you to define this negation of non-intelligence (which you declare to be characteristic of consciousness). Have we, perhaps, to understand by it the invariable concomitance of existence and shining forth? If so, we point out that this invariable concomitance is also found in the case of pleasure and similar affections;

for when pleasure and so on exist at all, they never are non-perceived (i.e. they exist in so far only as we are conscious of them).



वि॰प्र॰—


अतोऽनुभूतिस् स्वयम् एव नानुभूयते,

अर्थान्तरं स्पृशतो ऽङ्गुल्य्-अग्रस्य

स्वात्म-स्पर्शवद् अ-शक्यत्वाद्



इति॥

English—


It is thus clear that we have no consciousness of consciousness itself – just as the tip of a finger, although touching other things, is incapable of touching itself.





नानुमेयता

वि॰प्र॰— तद् इदम् अनाकिलतानुभव-विभवस्य स्व-मति-विजृम्भितम्,

English— All this reasoning, we reply, is entirely spun out of your own fancy, without any due consideration of the power of consciousness.

वि॰प्र॰— अनुभूति-व्यतिरेकिणो

विषय-धर्मस्य प्रकाशस्य

रूपादिवद् अनुपलब्धेः;

English— The fact is, that in perceiving colour and other qualities of things, we are not aware of a 'shining forth' as an attribute of those things, and as something different from consciousness;

वि॰प्र॰— उभयाभ्युपेतानुभूत्यैव

अशेष-व्यवहारोपपत्तौ

प्रकाशाख्य-धर्म-कल्पनानुपपत्तेश् च।

English— nor can the assumption of an attribute of things called 'light,' or 'shining forth,' be proved in any way, since the entire empirical world itself can be proved only through consciousness, the existence of which we both admit.

वि॰प्र॰— अतो नानुभूतिर् अनुमीयते। नापि ज्ञानान्तर-सिद्धा।

English— Consciousness, therefore, is not something which is inferred or proved through some other act of knowledge;

वि॰प्र॰— अपि तु सर्वं साधयन्त्य् अनुभूतिस्

स्वयम् एव सिद्ध्यति।

English— but while proving everything else it is proved by itself.



अनुमान-प्रयोगः

वि॰प्र॰— प्रयोगश् च –

अनुभूतिर् अन्-अन्याधीन--स्व-धर्म--व्यवहारा

स्व-सम्बन्धाद् अर्थान्तरे तद्(→अर्थान्तर-)-धर्म-व्यवहार-हेतुत्वात् (रूपादिवत्, वक्ष्यमाण-रीत्या)।

English— This may be expressed in technical form as follows--

Consciousness is, with regard to its attributes and to the empirical judgments concerning it, independent of any other thing, because through its connexion with other things it is the cause of their attributes and the empirical judgments concerning them.



रूपवत्

वि॰प्र॰— यस् (→धर्मः) स्व-सम्बन्धाद्

अर्थान्तरे (→धर्मिणि) यद्-धर्म-व्यवहार-हेतुस्

स (धर्मः) तयोस् स्वस्मिन्न् (व्यवहाराय) अन्-अन्याधीनो दृष्टः;

यथा रूपादिश् चाक्षुषत्वादौ।

English— For it is a general principle that

of two things

that which through its connexion with the other is the cause of the attributes of – and the empirical judgments about – the latter,

is itself independent of that other as to those two points.

वि॰प्र॰— रूपादिर् हि

पृथिव्य्-आदौ स्वसम्बन्धाच् चाक्षुषत्वादि जनयन्

स्वस्मिन् न रूपादि-सम्बन्धाधीनश् चाक्षुषत्वादौ।

English— We see e.g. that colour, through its conjunction with earth and the like, produces in them the quality of visibility, but does not itself depend for its visibility on conjunction with colour.



निगमनम्

वि॰प्र॰— अतो ऽनुभूतिर्

आत्मनः प्रकाशमानत्वे,

"(वस्त्व्-अन्तरम्) प्रकाशत" इति व्यवहारे च

स्वयम् एव हेतुः॥

English— Hence consciousness is itself the cause of its own 'shining forth,' as well as of the empirically observed shining forth of objects such as jars and the like.



नित्यता

English— Consciousness is eternal and incapable of change.

वि॰प्र॰— सेयं स्वयं-प्रकाशाऽनुभूतिर् नित्या च,

प्राग्-अभावाद्य्--अ-भावात्।

English— This self-luminous consciousness, further, is eternal, for it is not capable of any form of non-existence – whether so – called antecedent non-existence or any other form.

वि॰प्र॰— (प्राग्-अभावाद्य्→)तद्-अभावश् च स्वतस्-सिद्धत्वाद् एव।

English— This follows from its being self-established.



न प्राग्-अभावः

वि॰प्र॰— न ह्य् अनुभूतेस् स्वतस्-सिद्धायाः प्राग्-अभावस्

स्वतो ऽन्यतो वाऽवगन्तुं शक्यते।

English— For the antecedent non-existence of self-established consciousness cannot be apprehended either through consciousness or anything else.



नानुभूतेः

वि॰प्र॰— अनुभूतिस् स्वाभावम् अवगमयन्ती सती

तावन् नावगमयति। (4)

English— If consciousness itself gave rise to the apprehension of its own non-existence, it could not do so in so far as 'being,' for that would contradict its being;

वि॰प्र॰— तस्यास् सत्त्वे

विरोधाद् एव तद्-अभावो नास्तीति

कथं सा स्वाभावम् अवगमयति?

English— if it is, i.e. if its non-existence is not, how can it give rise to the idea of its non-existence?

वि॰प्र॰— एवम् असत्य् अपि नावगमयति;

अनुभूतिस् स्वयम् अ-सती

स्वाभावे कथं प्रमाणं भवेत्?

English— Nor can it do so if not being; for if consciousness itself is not, how can it furnish a proof for its own non-existence?



नान्यतः

वि॰प्र॰— नाप्य् अन्यतो ऽवगन्तुं शक्यते,

अनुभूतेर् अन्-अन्य-गोचरत्वात्। (4)

English— Nor can the non- existence of consciousness be apprehended through anything else; for consciousness cannot be the object of anything else.

वि॰प्र॰— अस्याः प्राग्-अभावं साधयत् प्रमाणम्

"अनुभूतिर् इयम्" इति विषयी कृत्य

तद्-अभावं साधयेत्;

English— Any instrument of knowledge proving the non-existence of consciousness, could do so only by making consciousness its object--'this is consciousness';

वि॰प्र॰— स्वतस्-सिद्धत्वेन "इयम्" इति विषयी-कारानर्हात्वात्,

न तत्-प्राग्-अभावो ऽन्यतः शक्यावगमः।

English— but consciousness, as being self-established, does not admit of that objectivation which is implied in the word 'this,' and hence its previous non-existence cannot be proved by anything lying outside itself.



नोत्पत्तिः

वि॰प्र॰— अतो ऽस्याः प्राग्-अभावाभावाद्

उत्पत्तिर् न शक्यते वक्तुम्

इत्य् उत्पत्ति-प्रतिसम्बद्धाश् चान्येऽपि भाव-विकारास् तस्या न सन्ति॥

English— As consciousness thus does not admit of antecedent non-existence, it further cannot be held to originate, and hence also all those other states of being which depend on origination cannot be predicated of it.



न नाना



अनुत्पन्नत्वात्

वि॰प्र॰— अनुत्पन्नेयम् अनुभूतिर्

आत्मनि नानात्वम् अपि न सहते,

व्यापक-(अनुत्पन्नताख्य-)विरुद्धोपलब्धेः ॥

English— As consciousness is beginningless,

it further does not admit of any plurality within itself;

for we observe in this case

the presence of something which is contrary to what invariably accompanies plurality

(this something being 'beginninglessness' which is contrary to the quality of having a beginning--

which quality invariably accompanies plurality).

वि॰प्र॰— न ह्यनुत्पन्नं नानाभूतं दृष्टम्।

English— For we never observe a thing characterised by plurality to be without a beginning.



भेदो नानुभूति-धर्मः

वि॰प्र॰— भेदादीनाम् अनुभाव्यत्वेन (→नानुभूतित्वेन) च

रूपादेर् इवानुभूति-धर्मत्वं

न सम्भवति।

English— And moreover difference, origination, &c., are objects of consciousness, like colour and other qualities,

and hence cannot be attributes of consciousness.



अनुभाव्यो न धर्मः

वि॰प्र॰— अतोऽनुभूतेर् अनुभव(-मात्र)-स्वरूपत्वाद् एव

अन्योऽपि कश्चिद् अनुभाव्यो नास्या धर्मः ॥

English— Therefore, consciousness being essentially consciousness only,

nothing else that is an object of consciousness can be its attribute.

The conclusion is that consciousness is free from difference of any kind.



संविद् एवात्मा

English— The apparent difference between Consciousness and the conscious subject is due to the unreal ahaṁkāra.

वि॰प्र॰— यतो निर्धूत-निखिल-भेदा संवित्,

अत एव नास्यास् स्व-रूपातिरिक्त आश्रयो ज्ञाता नाम कश्चिद् अस्तीति

स्व-प्रकाश-रूपा (संवित्→) सैवाऽत्मा।

English— From this it further follows that there is no substrate of consciousness-- different from consciousness itself-- such as people ordinarily mean when speaking of a 'knower.' It is self-luminous consciousness itself which constitutes the so-called 'knower.'

वि॰प्र॰— (संविद आत्मत्वम्) अ-जडत्वाच् च। अन्-आत्मत्व-व्याप्तं जडत्वं

संविदि व्यावर्तमानम्,

अनात्मत्वम् अपि हि

संविदो व्यावर्तयति।

विश्वास-टिप्पनी— शुद्धसत्त्वं नात्र परिगणितम्।

English— This follows therefrom also that consciousness is not non-intelligent (jaḍa); for non-intelligence invariably accompanies absence of Selfhood (anātmatva); hence, non-intelligence being absent in consciousness, consciousness is not non-Self, that means, it is the Self.



ज्ञातृत्वं नात्मार्थः

वि॰प्र॰—


ननु च – "अहं जानामी"ति ज्ञातृता प्रतीतिसिद्धा।



English— But, our adversary again objects, the consciousness which expresses itself in the judgment 'I know,' proves that the quality of being a 'knower' belongs to consciousness!

वि॰प्र॰— नैवम्;

सा भ्रान्तिसिद्धा,

रजततेव शुक्ति-शकलस्य,

अनुभूतेस् स्वात्मनि कर्तृत्वायोगात्। (4)

English— --By no means, we reply. The attribution to consciousness of this quality rests on error, no less than the attribution, to the shell, of the quality of being silver.

वि॰प्र॰— अतो "मनुष्योऽहम्" इत्य्

अत्यन्त-बहिर्-भूत-मनुष्यत्वादि-विशष्ट-पिण्डात्माभिमानवत्

ज्ञातृत्वम् अप्य् अध्यस्तम्। (5)

English— Consciousness cannot stand in the relation of an agent toward itself: the attribute of being a knowing agent is erroneously imputed to it – an error analogous to that expressed in the judgment 'I am a man,' which identifies the Self of a person with the outward aggregate of matter that bears the external characteristics of humanity.

वि॰प्र॰— ज्ञातृत्वं हि ज्ञान-क्रिया-कर्तृत्वम्।

English— To be a 'knower' means to be the agent in the action of knowing;



कर्तृत्वम्

वि॰प्र॰— तच् च (कर्तृत्वं) विक्रियात्मकं, जडं, विकारि-द्रव्याहङ्-कार-ग्रन्थि-स्थम्

अविक्रिये साक्षिणि चिन्-मात्रात्मनि

कथम् इव सम्भवति?

English— and this is something essentially changeful and non-intelligent (jaḍa), having its abode in the ahaṁkāra, which is itself a thing subject to change. How, on the other hand, could such agency possibly belong to the changeless 'witness' (of all change, i.e. consciousness) whose nature is pure Being?

वि॰प्र॰— दृश्य्(←अनुभूत्य्)-अधीन-सिद्धित्वाद् एव

रूपादेर् इव कर्तृत्वादेर् नात्म-धर्मत्वम्।

English— That agency cannot be an attribute of the Self

follows therefrom also that,

like colour and other qualities, agency depends, for its own proof, on seeing, i.e. consciousness.



सुषुप्ति-मूर्च्छादौ

वि॰प्र॰— सुषुप्ति-मूर्च्छादाव् अहं-प्रत्ययापायेऽपि

("सुषुप्तवान्" इत्य्) आत्मानुभव-दर्शनेन

नाऽत्मनो ऽहं-प्रत्यय-गोचरत्वम्।

English— That the Self does not fall within the sphere (is not an object of), the idea of 'I' is proved thereby also that in deep sleep, swoon, and similar states, the idea of the 'I' is absent, while the consciousness of the Self persists.



कर्तृत्वे पराक्त्वादि

वि॰प्र॰— कर्तृत्वे ऽहं-प्रत्यय-गोचरत्वे चाऽत्मनो ऽभ्युपगम्यमाने

देहस्येव जडत्व-पराक्त्वानात्मत्वादि-प्रसङ्गो दुष्परिहरः।

English— Moreover, if the Self were admitted to be an agent and an object of the idea of 'I,' it would be difficult to avoid the conclusion that like the body it is non-intelligent, something merely outward ('being for others only, not for itself') and destitute of Selfhood.



देहभेदः

वि॰प्र॰— अहं-प्रत्यय-गोचरात् कर्तृतया प्रसिद्धाद् देहात्

तत्-क्रिया-फल--स्वर्गादेर् भोक्तुर् आत्मनो ऽन्यत्वं

प्रामाणिकानां प्रसिद्धम् एव।

English— That from the body, which is the object of the idea of 'I,' and known to be an agent, there is different that Self which enjoys the results of the body's actions, viz. the heavenly word, and so on, is acknowledged by all who admit the validity of the instruments of knowledge;



निगमनम्

वि॰प्र॰— तथा ऽहम्-अर्थात्

ज्ञातुर् अपि विलक्षणस् साक्षी

प्रत्याग्-आत्मेति प्रतिपत्तव्यम्।

English— analogously, therefore, we must admit that different from the knower whom we understand by the term 'I,' is the 'witnessing' inward Self.



अहङ्काराभिव्यङ्ग्या दर्पणवत्

वि॰प्र॰— एवम् अ-विक्रियानुभव-स्वरूपस्यैवाभिव्यञ्जको

जडोऽप्य् अहङ्कारस्

स्वाश्रयतया तम् अभिव्यनक्ति । (4)

English— The non-intelligent ahaṁkāra thus merely serves to manifest the nature of non-changing consciousness, and it effects this by being its abode;

वि॰प्र॰— आत्म-स्थतया ऽभिव्यङ्ग्याभिव्यञ्जनम्

अभिव्यञ्जकानां स्वभावः।

English— for it is the proper quality of manifesting agents to manifest the objects manifested, in so far as the latter abide in them.

वि॰प्र॰— दर्पण-जल-खण्डादिर् हि

मुख--चन्द्र-बिम्ब--गोत्वादिकम् आत्म-स्थतया ऽभिव्यनक्ति ।

English— A mirror, e.g., or a sheet of water, or a certain mass of matter, manifests a face or the disc of the moon (reflected in the mirror or water) or the generic character of a cow (impressed on the mass of matter) in so far as all those things abide in them.

वि॰प्र॰— तत्-कृतो ऽयं "जानाम्य् अहम्" इति भ्रमः।

English— --In this way, then, there arises the erroneous view that finds expression in the judgment 'I know.'



स्वप्रकाशाया अपि

वि॰प्र॰—


स्व-प्रकाशाया अनुभूतेः

कथम् इव तद्-अभिव्यङ्ग्य-- जड-रूपाहङ्कारेणाभिव्यङ्ग्यत्वम्



इति मा वोचः,

English— --Nor must you, in the way of objection, raise the question how self-luminous consciousness is to be manifested by the non-intelligent ahaṁkāra, which rather is itself manifested by consciousness;

वि॰प्र॰— रवि-कर-निकराभिव्यङ्ग्य-- कर-तलस्य तद्-अभिव्यञ्जकत्व-दर्शनात्;

English— for we observe that the surface of the hand, which itself is manifested by the rays of sunlight falling on it, at the same time manifests those rays.

वि॰प्र॰— जालक-रन्ध्र-निष्क्रान्त- द्यु-मणि-किरणानां

तद्-अभिव्यङ्ग्येनापि कर-तलेन

स्फुट-तर-प्रकाशो हि दृष्टचरः ॥

English— This is clearly seen in the case of rays passing through the interstices of network; the light of those rays is intensified by the hand on which they fall, and which at the same time is itself manifested by the rays.



सुषुप्ति-मुक्त्योः

वि॰प्र॰— यतो "ऽहं जानामी"ति ज्ञाता ऽयम् अहम्-अर्थः चिन्मात्रात्मनो न पारमार्थिको धर्मः;

अत एव सुषुप्तिमुक्त्योर्नान्वेति।

English— It thus appears that the 'knowing agent,' who is denoted by the 'I,' in the judgment 'I know,' constitutes no real attribute of the Self, the nature of which is pure intelligence.

वि॰प्र॰— तत्र ह्य् अहम्-अर्थोल्लेख-विगमेन

स्वाभाविकानुभव-मात्र-रूपेणाऽत्मा ऽवभासते।

English— This is also the reason why the consciousness of Egoity does not persist in the states of deep sleep and final release: in those states this special form of consciousness passes away, and the Self appears in its true nature, i.e. as pure consciousness.

वि॰प्र॰— अत एव सुप्तोत्थितः कदाचिन्

"माम् अप्य् अहं न ज्ञातवान्" इति परामृशति।

English— Hence a person who has risen from deep, dreamless sleep reflects, 'Just now I was unconscious of myself.'



सङ्ग्रहः

English— Summing up of the pūrvapaksha view.

वि॰प्र॰— तस्मात् परमार्थतो निरस्त-समस्त-भेद-विकल्प-

निर्विशेष-चिन्-मात्रैक-रस-- कूट-स्थ--नित्य-संविद् एव

भ्रान्त्या ज्ञातृ-ज्ञेय-ज्ञान-रूप-- विविध-विचित्र-भेदा

विवर्तत इति

English— As the outcome of all this, we sum up our view as follows.--Eternal, absolutely non-changing consciousness, whose nature is pure non-differenced intelligence, free from all distinction whatever, owing to error illusorily manifests itself (vivarttate) as broken up into manifold distinctions – knowing subjects, objects of knowledge, acts of knowledge.

वि॰प्र॰— तन्--मूल-भूताविद्या-निबर्हाणाय

नित्य-शुद्ध-बुद्ध-मुक्त-स्वभाव- -ब्रह्मात्मैकत्व-विद्या-प्रतिपत्तये

सर्वे वेदान्ता आरभ्यन्ते –

इति॥

English— And the purpose for which we enter on the consideration of the Vedānta-texts is utterly to destroy what is the root of that error, i.e. Nescience, and thus to obtain a firm knowledge of the oneness of Brahman, whose nature is mere intelligence – free, pure, eternal.




७ सविशेष-सत्यता

विषयः— इति महापूर्वपक्षः॥

महासिद्धान्तः॥

English— THE GREAT SIDDHĀNTA.


हेयता

वि॰प्र॰— तद् इदम्

औपिनषद--परम-पुरुष-वरणीयता-हेतु- गुण-विशेष-विरहिणाम्

English— By men who are destitute of those particular qualities which cause individuals to be chosen by the Supreme Person revealed in the Upanishads;

वि॰प्र॰— अनादि-पाप-वासना- दूषिताशेष-शेमुषीकाणां

English— whose intellects are darkened by the impression of beginningless evil;

वि॰प्र॰— अनधिगत-

पद-वाक्य- स्व-रूप--

तद्-अर्थ--याथात्म्य--

प्रत्यक्षादि--स-कल--प्रमाण-वृत्त-

तद्-इतिकर्तव्यता-रूप--

समीचीन-न्याय-मार्गाणां

English— and who thus have no insight into

the nature of words and sentences,

into the real purport conveyed by them,

and into the procedure of sound argumentation, with all its methods depending on perception and the other instruments of right knowledge -

वि॰प्र॰— (प्रतिपादन-क्रमे-)विकल्पासह-- विविध-कुतर्क-कल्क-कल्पितम् इति,(5)

English— devised (by such),

this entire theory rests on a fictitious foundation of altogether hollow and vicious arguments, incapable of being stated in definite logical alternatives.

वि॰प्र॰— न्यायानुगृहीत-- प्रत्यक्षादि-सकल-प्रमाण-वृत्त-- याथात्म्य-विद्भिर् अनादरणीयम्॥

English— The theory therefore must needs be rejected by all those who, through texts, perception and the other means of knowledge – assisted by sound reasoning – have an insight into the true nature of things.



निर्विशेषाभावः

English— There is no proof of non-differenced substance.



नोदाहरणम्

वि॰प्र॰— तथा हि -

निर्विशेष-वस्तु-वादिभिर्

निर्विशेषे वस्तुनीदं प्रमाणम्

इति न शक्यते वक्तुम्,

सविशेष-वस्तु-विषयत्वात् सर्व-प्रमाणानाम्।

English— To enter into details.--Those who maintain the doctrine of a substance devoid of all difference have no right to assert that this or that is a proof of such a substance; for all means of right knowledge have for their object things affected with difference.



नानुभवः

वि॰प्र॰— यस् तु स्वानुभव-सिद्धम् इति स्व-गोष्ठी-निष्ठस् समयः,

सोऽप्य् आत्म-साक्षिक--स-विशेषानुभवाद् एव निरस्तः

"इदम् अहम् अदर्शम्" इति केनचिद् विशेषेण विशिष्ट-विषयत्वात् सर्वेषाम् अनुभवानाम् ॥

English— --Should any one taking his stand on the received views of his sect, assert that the theory of a substance free from all difference (does not require any further means of proof but) is immediately established by one's own consciousness; we reply that he also is refuted by the fact, warranted by the witness of the Self, that all consciousness implies difference: all states of consciousness have for their object something that is marked by some difference, as appears in the case of judgments like 'I saw this.'

वि॰प्र॰— सविशेषो ऽप्य् अनुभूयमानो ऽनुभवः

केनचिद् युक्त्याभासेन "निर्विशेष" इति निष्कृष्यमाणः

सत्तातिरेकिभिः स्वासाधारणैस् स्व-भाव--विशेषैर् निष्क्रष्टव्यः

English— And should a state of consciousness – although directly apprehended as implying difference-- be determined by some fallacious reasoning to be devoid of difference,

this determination could be effected only by means of some special attributes additional to the quality of mere Being;

वि॰प्र॰— इति निष्कर्ष-हेतु-भूतैः सत्तातिरेकिभिः स्वासाधारणैस् स्वभाव-विशेषैस्

स-विशेष एवावतिष्ठते।

English— and owing to these special qualities on which the determination depends, that state of consciousness would clearly again be characterised by difference.



विशेष-निरसनेन

वि॰प्र॰— अतः कैश्चिद् विशेषैर् विशष्टस्यैव वस्तुनो

ऽन्ये विशेषा निरस्यन्त इति, न क्वचिन्निर्विशेषवस्तुसिद्धिः।

English— The meaning of the mentioned determination could thus only be that of a thing affected with certain differences some other differences are denied; but manifestly this would not prove the existence of a thing free from all difference.



धियो विषय-प्रकाशकतया

वि॰प्र॰— धियो हि धीत्वं स्वप्रकाशता च

ज्ञातुर् विषय-प्रकाशन--स्व-भावतयोपलब्धेः ।

English— To thought there at any rate belongs the quality of being thought and self-illuminatedness, for the knowing principle is observed to have for its essential nature the illumining (making to shine forth) of objects.



स्वापमदमूर्च्छासु

वि॰प्र॰— स्वाप-मद-मूर्च्छासु च

स-विशेष एवानुभव

इति स्वावसरे निपुणतरम् उपपादयिष्यामः।

English— And that also in the states of deep sleep, swoon, &c., consciousness is affected with difference we shall prove, in its proper place, in greater detail.



नित्यत्वादि

वि॰प्र॰— स्वाभ्युपगताश् च नित्यत्वादयो हि

अनेके विशेषाः सन्त्य् एव ।

English— Moreover you yourself admit that to consciousness there actually belong different attributes such as permanency (oneness, self-luminousness, &c.),

वि॰प्र॰— ते च न वस्तु-मात्रम् इति शक्योपपादनाः,

English— and of these it cannot be shown that they are only Being in general.

वि॰प्र॰— … वस्तु-मात्राभ्युपगमे सत्य् अपि

विधा-भेद-विवाद-दर्शनात्,

स्वाभिमत-- तद्-विधा-भेदैश् च

स्व-मतोपपादनात्। (4)

English— And even if the latter point were admitted,

we observe that there takes place a discussion of different views,

and you yourself attempt to prove your theory by means of the differences between those views and your own.

वि॰प्र॰— अतः प्रामाणिक-विशेषैर् विशिष्टम् एव वस्त्व् इति वक्तव्यम्॥

English— It therefore must be admitted that reality is affected with difference well established by valid means of proof.



न शब्दात्

वि॰प्र॰— शब्दस्य तु

विशेषेण स-विशेष एव वस्तुन्य् अभिधान-सामर्थ्यम्,

पद-वाक्य-रूपेण प्रवृत्तेः। (5)

English— As to sound (speech; śabda) it is specially apparent that it possesses the power of denoting only such things as are affected with difference.



न पदात्

वि॰प्र॰— प्रकृतिप्रत्यययोगेन हि पदत्वम्।

English— Speech operates with words and sentences.

वि॰प्र॰— प्रकृति-प्रत्यययोर् अर्थ-भेदेन

पदस्यैव विशिष्टार्थ-प्रतिपादनम् अ-वर्जनीयम्।

English— Now a word (pada) originates from the combination of a radical element and a suffix, and as these two elements have different meanings it necessarily follows that the word itself can convey only a sense affected with difference.

वि॰प्र॰— पद-भेदश् चार्थ-भेद-निबन्धनः। (4)

English— And further, the plurality of words is based on plurality of meanings;



न वाक्यात्

वि॰प्र॰— पद-सङ्घातरूपस्य वाक्यस्य

अनेक-पदार्थ-संसर्ग-विशेषाभिधायित्वेन निर्विशेष-वस्तु-प्रतिपादनासामर्थ्यात्,

न निर्विशेष-वस्तुनि शब्दः प्रमाणम्।

English— the sentence therefore which is an aggregate of words expresses some special combination of things (meanings of words), and hence has no power to denote a thing devoid of all difference.--The conclusion is that sound cannot be a means of knowledge for a thing devoid of all difference.



न प्रत्यक्षात्

English— Pratyaksha – even of the nirvikalpaka kind – proves difference.

वि॰प्र॰— प्रत्यक्षस्य निर्विकल्पक--स-विकल्पक-- भेद-भिन्नस्य

न निर्विशेष-वस्तुनि प्रमाण-भावः (वक्ष्यमाण-रीत्या)।

English— Perception in the next place – with its two subdivisions of non-determinate (nirvikalpaka) and determinate (savikalpaka) perception – also cannot be a means of knowledge for things devoid of difference.



स-विकल्पे विशेषाः

वि॰प्र॰— स-विकल्पकं जात्य्-आद्य्--अनेक-पदार्थ-- विशिष्ट-विषयत्वाद् एव

स-विशेष-विषयम्।

English— Determinate perception clearly has for its object things affected with difference; for it relates to that which is distinguished by generic difference and so on.



निर्विकल्पे विशेषाः

वि॰प्र॰— निर्विकल्पकम् अपि स-विशेष-विषयम् एव,

स-विकल्पके स्वस्मिन्न् (प्रत्यक्षे) अनुभूत-पदार्थ-विशिष्ट-- प्रतिसन्धान-हेतुत्वात् (वक्ष्यमाण-रीत्या)।

English— But also non-determinate perception has for its object only what is marked with difference; for it is on the basis of non-determinate perception that the object distinguished by generic character and so on is recognised in the act of determinate perception.

वि॰प्र॰— निर्विकल्पकं नाम केनचिद् विशेषेण वियुक्तस्य ग्रहणम्,

न सर्व-विशेष-रहितस्य,

तथा-भूतस्य कदाचिद् अपि ग्रहणादर्शनाद् अनुपपत्तेश् च।

English— Non-determinate perception is the apprehension of the object in so far as destitute of some differences but not of all difference.

Apprehension of the latter kind is in the first place not observed ever to take place, and is in the second place impossible:



सविशेष एव प्रत्यक्षः

वि॰प्र॰— केनचिद् विशेषेण "इदम् इत्थम्" इति हि सर्वा प्रतीतिर् उपजायते,

त्रि-कोण--सास्नाऽऽदि-संस्थान-विशेषेण विना

कस्यचिद् अपि पदार्थस्य ग्रहणायोगात्।

English— for all apprehension by consciousness takes place by means of some distinction 'This is such and such.' Nothing can be apprehended apart from some special feature of make or structure, as e.g. the triangularly shaped dewlap in the case of cows.



स-विकल्पता-निर्वचनम्

वि॰प्र॰— अतो निर्विकल्पकम् एक-जातीय-द्रव्येषु प्रथम-पिण्ड-ग्रहणम्।

English— The true distinction between non-determinate and determinate perception is that the former is the apprehension of the first individual among a number of things belonging to the same class,

वि॰प्र॰— द्वितीयादि-पिण्ड-ग्रहणं स-विकल्पकम् इत्य् उच्यते (जात्य्-अनुवृत्तेर् अपि ग्रहणात्, वक्ष्यमाण-रीत्या)॥

English— while the latter is the apprehension of the second, third, and so on, individuals.

वि॰प्र॰— तत्र प्रथम-पिण्ड-ग्रहणे

गोत्वादेर् अनुवृत्ताकारता न प्रतीयते।

English— On the apprehension of the first individual cow the perceiving person is not conscious of the fact that the special shape which constitutes the generic character of the class 'cows' extends to the present individual also;

वि॰प्र॰— द्वितीयादि-पिण्ड-ग्रहणेष्व् (गोत्वाद्य्-)एवानुवृत्ति-प्रतीतिः ।

English— while this special consciousness arises in the case of the perception of the second and third cow.

वि॰प्र॰— प्रथम-प्रतीत्य्--अनुसंहित-- वस्तु-संस्थान-रूप-गोत्वादेर्

अनुवृत्ति-धर्म-विशिष्टत्वं

द्वितीयादि-पिण्ड-ग्रहणावसेयम् इति,

द्वितीयादि-ग्रहणस्य स-विकल्पकत्वम्।

English— The perception of the second individual thus is 'determinate' in so far as it is determined by a special attribute, viz. the extension, to the perception, of the generic character of a class-- manifested in a certain outward shape-- which connects this act of perception with the earlier perception (of the first individual);

such determination being ascertained only on the apprehension of the second individual.

वि॰प्र॰— सास्नादि-वस्तु-संस्थान-रूप-- गोत्वादेर् अनुवृत्तिर्

न प्रथम-पिण्ड-ग्रहणे गृह्यत

इति प्रथम-पिण्ड-ग्रहणस्य निर्विकल्पकत्वम्,

न पुनस् संस्थान-रूप-जात्य्-आदेर् अ-ग्रहणात्।

English— Such extension or continuance of a certain generic character is, on the other hand, not apprehended on the apprehension of the first individual, and perception of the latter kind thence is 'non-determinate.'

That it is such is not due to non-apprehension of structure, colour, generic character and so on, for all these attributes are equally objects of sensuous perception (and hence perceived as belonging to the first individual also).

वि॰प्र॰— संस्थान-रूप-जात्य्-आदेर् अप्य् ऐन्द्रियिकत्वाविशेषात्,

संस्थानेन विना संस्थानिनः प्रतीत्य्-अनुपपत्तेश् च

प्रथम-पिण्ड-ग्रहणेऽपि स-संस्थानम् एव वस्त्व् "इत्थम्" इति गृह्यते।

English— Moreover that which possesses structure cannot be perceived apart from the structure, and hence in the case of the apprehension of the first individual there is already perception of structure, giving rise to the judgment 'The thing is such and such.'

वि॰प्र॰— अतो द्वितीयादि-पिण्ड-ग्रहणेषु

गोत्वादेर् अनुवृत्ति-धर्म-विशिष्टता

संस्थानिवत् संस्थानवच् च सर्वदैव गृह्यत इति

तेषु स-विकल्पकत्वम् एव।

English— In the case of the second, third, &c., individuals, on the other hand, we apprehend, in addition to the thing possessing structure and to the structure itself, the special attribute of the persistence of the generic character, and hence the perception is 'determinate.'



निगमनम्

वि॰प्र॰— अतः प्रत्यक्षस्य कदाचिद् अपि न निर्विशेष-विषयत्वम्॥

English— From all this it follows that perception never has for its object that which is devoid of all difference.



भेदाभेद-वादि-निरासः

English— The bhedābheda view is untenable.

वि॰प्र॰— अत एव सर्वत्र भिन्नाभिन्नत्वम् अपि निरस्तम्।

English— The same arguments tend to refute the view that there is difference and absence of difference at the same time (the so-called bhedābheda view).



इदम्-इत्थम्-भेदः

वि॰प्र॰— "इदम् इत्थम्" इति प्रतीताव्

इदम्-इत्थम्-भावयोर् ऐक्यं

कथम् इव प्रत्येतुं शक्यते।

English— Take the judgment 'This is such and such'; how can we realise here the non-difference of 'being this' and 'being such and such'?

वि॰प्र॰— तत्रेत्थम्-भावस् सास्नादि-संस्थान-विशेषः,

तद्-विशेष्यं द्रव्यम् इदम्-अंश

इत्य् अनयोर् ऐक्यं

प्रतीतिपराहतम् एव।

English— The 'such and such' denotes a peculiar make characterised, e.g. by a dewlap, the 'this' denotes the thing distinguished by that peculiar make; the non-difference of these two is thus contradicted by immediate consciousness.



इतर-व्यावृत्तिः

वि॰प्र॰— तथा हि – प्रथमम् एव वस्तु प्रतीयमानं स-कलेतर-व्यावृत्तम् एव प्रतीयते।

English— At the outset the thing perceived is perceived as separate from all other things,

वि॰प्र॰— व्यावृत्तिश् च

गोत्वादि-संस्थान-विशेष-विशिष्टतयेत्थम् इति प्रतीतेः।

English— and this separation is founded on the fact that the thing is distinguished by a special constitution, let us say the generic characteristics of a cow, expressed by the term 'such and such.'



विशेषण-विशेष्य-भेदः

वि॰प्र॰— सर्वत्र विशेषण-विशेष्य-भाव-प्रतिपत्तौ

तयोर् अत्यन्त-भेदः

प्रतीत्यैव सुव्यक्तः।

English— In general, wherever we cognise the relation of distinguishing attribute and thing distinguished thereby, the two clearly present themselves to our mind as absolutely different.

वि॰प्र॰— तत्र दण्ड-कुण्डलादयः

पृथक्-संस्थान-संस्थिताः,

स्व-निष्ठाश् च कदाचित्;

क्वचिद् (मनुष्यादि-)द्रव्यान्तर-विशेषणतया ऽवतिष्ठन्ते।

English— Somethings – e.g. staffs and bracelets – appear sometimes as having a separate, independent existence of their own; at other times they present themselves as distinguishing attributes of other things or beings (i.e. of the persons carrying staffs or wearing bracelets).

वि॰प्र॰— गोत्वादयस् तु

द्रव्य-संस्थानतयैव पदार्थ-भूताः सन्तो

द्रव्य-विशेषणतया ऽवस्थिताः।

English— Other entities – e.g. the generic character of cows – have a being only in so far as they constitute the form of substances, and thus always present themselves as distinguishing attributes of those substances.

वि॰प्र॰— उभयत्र विशेषण-विशेष्य-भावस् समानः।

English— In both cases there is the same relation of distinguishing attribute and thing distinguished thereby,

वि॰प्र॰— तत एव तयोर् भेद-प्रतिपत्तिश् च।

English— and these two are apprehended as absolutely different.

वि॰प्र॰— इयांस् तु विशेषः -

पृथक्-स्थिति-प्रतिपत्ति-योग्या दण्डादयः,

गोत्वादयस् तु नियमेन तद्(→पृथक्-स्थित्य्)-अनर्हा इति।

English— The difference between the two classes of entities is only that staffs, bracelets, and similar things are capable of being apprehended in separation from other things, while the generic characteristics of a species are absolutely incapable thereof.

वि॰प्र॰— अतो


वस्तु-विरोधः(→भेदः) प्रतीति-पराहत



इति (वक्ष्यमाण-)प्रतीति-प्रकार-निह्नवाद् एवोच्यते।

English— The assertion, therefore, that the difference of things is refuted by immediate consciousness, is based on the plain denial of a certain form of consciousness,

वि॰प्र॰— प्रतीति-प्रकारो हि "इदम् इत्थम्" इत्येव सर्वसम्मतः।

English— the one namely – admitted by every one – which is expressed in the judgment 'This thing is such and such.'

वि॰प्र॰— तद् एतत् सूत्र-कारेण


नैकस्मिन्न् असम्भवात् (ब्र.सू.२.२.३१)



इति सुव्यक्तम् उपपादितम्॥

English— -- This same point is clearly expounded by the Sūtrakāra in II, 2, 33.



नानुमानात्

English— Inference also teaches difference.

वि॰प्र॰— अतः प्रत्यक्षस्य स-विशेष-विषयत्वेन

प्रत्यक्षादि-दृष्ट--सम्बन्ध-विशिष्ट-विषयत्वाद्

अनुमानम् अपि सविशेषविषयमेव।

English— Perception thus having for its object only what is marked by difference, inference also is in the same case; for its object is only what is distinguished by connexion with things known through perception and other means of knowledge.



सर्व-प्रमाण-सविशेष-विषयता

वि॰प्र॰— प्रमाण-सङ्ख्या-विवादे ऽपि

सर्वाभ्युपगत-प्रमाणानाम् अयम् एव विषय इति

न केनापि प्रमाणेन निर्विशेष-वस्तु-सिद्धिः।

English— And thus, even in the case of disagreement as to the number of the different instruments of knowledge, a thing devoid of difference could not be established by any of them since the instruments of knowledge acknowledged by all have only one and the same object, viz. what is marked by difference.



न वस्तु-गत-विशेषैः

वि॰प्र॰—


वस्तु-गत--स्व-भाव--विशेषैस्

तद् एव वस्तु निर्विशेषम्



इति वदन्

जननी-वन्ध्यात्व-प्रतिज्ञायाम् इव

स्व-वाग्-विरोधम् अपि न जानाति।(5)

English— And a person who maintains the existence of a thing devoid of difference on the ground of differences affecting that very thing simply contradicts himself without knowing what he does; he is in fact no better than a man who asserts that his own mother never had any children.



प्रत्यक्षं भेद-ग्राहि

English— Perception does not reveal mere being.



भेदस्य स्व-पर-प्रकाशकता

वि॰प्र॰— यत् तु


प्रत्यक्षं सन्-मात्र-ग्राहित्वेन

न भेद-विषयम्,

भेदश् च विकल्पासहत्वाद् दुर्निरूपः



\– इत्युक्तम्,

English— In reply to the assertion that perception causes the apprehension of pure Being only, and therefore cannot have difference for its object; and that 'difference' cannot be defined because it does not admit of being set forth in definite alternatives;

वि॰प्र॰— तद् अपि जात्य्-आदि-विशष्टस्यैव वस्तुनः प्रत्यक्ष-विषयत्वाज्

जात्य्-आदेर् एव प्रतियोग्य्-अपेक्षया,

वस्तुनस् स्वस्य च भेद-व्यवहार-हेतुत्वाच् च

दूरोत्सारितम्।

English— we point out that these charges are completely refuted by the fact that the only objects of perception are things distinguished by generic character and so on, and that generic character and so on – as being relative things – give at once rise to the judgment as to the distinction between themselves and the things in which they inhere.

वि॰प्र॰— संवेदनवद् रूपादिवच् च

परत्र (विषये विशेष्ये च) व्यवहार-विशेष-हेतोस्

स्वस्मिन्न् (→संवेदन-रूपादाव्) अपि तद्-व्यवहार-हेतुत्वं

युष्माभिर् अभ्युपेतं

भेदस्यापि सम्भवत्य् एव।

English— You yourself admit that in the case of knowledge and in that of colour and other qualities this relation holds good, viz. that something which gives rise to a judgment about another thing at the same time gives rise to a judgment about itself; the same may therefore be admitted with regard to difference [fn_9].

[fn_9]: 44:1 Colour reveals itself as well as the thing that has colour; knowledge reveals itself as well as the object known; so difference manifests itself as well as the things that differ.

वि॰प्र॰— अत एव च ("भेदे च तस्यापि भेदस् तद्-धर्मः …" इति) नानवस्थाऽन्योन्याश्रयणं च।

English— For this reason the charge of a regressus in infinitum and a logical seesaw (see above, p. 32) cannot be upheld.



प्रत्यक्षं सन्मात्र-ग्राहि न



क्षणिकत्वेऽपि सर्वग्राहि

वि॰प्र॰— एक-क्षण-वर्तित्वेऽपि

प्रत्यक्ष-ज्ञानस्य तस्मिन्न् एव क्षणे वस्तु-भेद-रूप-- तत्-संस्थान-रूप-गोत्वादेर् गृहीतत्वात्

क्षणान्तर-ग्राह्यं न किञ्चिद् इह (विशेषादि) तिष्ठति॥

English— For even if perceptive cognition takes place within one moment, we apprehend within that moment the generic character which constitutes on the one hand the difference of the thing from others, and on the other hand the peculiar character of the thing itself; and thus there remains nothing to be apprehended in a second moment.



प्रतीति-विरोधः

English— Perception does not reveal mere being.

वि॰प्र॰— अपि च सन्-मात्र-ग्राहित्वे

"घटो ऽस्ति, पटो ऽस्ति" इति विशिष्ट-विषया प्रतीतिर् विरुध्यते।

English— Moreover, if perception made us apprehend only pure Being judgments clearly referring to different objects – such as 'Here is a jar,' 'There is a piece of cloth'--would be devoid of all meaning.

वि॰प्र॰— यदि च सन्-मात्रातिरेकि-- वस्तु-संस्थान-रूप-- जात्य्-आदि-लक्षणो भेदः प्रत्यक्षेण न गृहीतः

किम् इत्य् अश्वार्थी महिष-दर्शने निवर्तते? (4)

English— And if through perception we did not apprehend difference – as marked by generic character, &c., constituting the structure or make of a thing, why should a man searching for a horse not be satisfied with finding a buffalo?

वि॰प्र॰— सर्वासु प्रतिपत्तिषु सन्-मात्रम् एव विषयश् चेत्,

तत्-तत्-प्रतिपत्ति-विषय --सह-चारिणस् सर्वे शब्दा

एकैक-प्रतिपत्तिषु किम् इति न स्मर्यन्ते? (5)

English— And if mere Being only were the object of all our cognitions, why should we not remember, in the case of each particular cognition, all the words which are connected with all our cognitions?



स्मृति-विरोधः

वि॰प्र॰— किञ् च, अश्वे हस्तिनि च संवेदनयोर् एक-विषयत्वेन

उपरितनस्य गृहीत-ग्राहित्वाद् विशेषाभावाच् च

स्मृति-वैलक्षण्यं न स्यात्। (4)

English— And further, if the cognition of a horse and that of an elephant had one object only, the later cognition would cause us to apprehend only what was apprehended before, and there being thus no difference (of object of cognition) there would be nothing to distinguish the later state of cognition from remembrance.

वि॰प्र॰— प्रतिसंवेदनं विशेषाभ्युपगमे

प्रत्यक्षस्य विशिष्टार्थ-विषयत्वम् एवाभ्युपगतं भवति।

English— If on the other hand a difference is admitted for each state of consciousness, we admit thereby that perception has for its objects things affected with difference.



इन्द्रिय-भेदः

वि॰प्र॰— सर्वेषां संवेदनानाम् एक-विषयतायाम्

एकेनैव संवेदनेनाशेष-ग्रहणाद्

अन्ध-बधिराद्य्-अभावश् च प्रसज्येत।(5)

English— If all acts of cognition had one and the same object only, everything would be apprehended by one act of cognition; and from this it would follow that there are no persons either deaf or blind!

वि॰प्र॰— न च चक्षुषा सन्-मात्रं गृह्यते,

तस्य रूप-रूपि--रूपैकार्थ- समवेत-पदार्थ--ग्राहित्वात्।

English— Nor does, as a matter of fact, the eye apprehend mere Being only;

for what it does apprehend is colour and the coloured thing, and those other qualities (viz. extension, &c.), which inhere in the thing together with colour.

वि॰प्र॰— नापि त्वचा, स्पर्शवद् वस्तु-विषयत्वात्।

English— Nor does feeling do so; for it has for its objects things palpable.

वि॰प्र॰— श्रोत्रादीन्य् अपि न सन्-मात्र-विषयाणि;

किन्तु शब्द-रस-गन्ध-लक्षण-- विशेष-विषयाण्य् एव।

English— Nor have the ear and the other senses mere Being for their object; but they relate to what is distinguished by a special sound or taste or smell.

वि॰प्र॰— अतस् सन्-मात्रस्य ग्राहकं न किञ्चिदिह दृश्यते ॥

English— Hence there is not any source of knowledge causing us to apprehend mere Being.



शास्त्रानुत्थान-प्रसङ्गः

वि॰प्र॰— निर्विशेष--सन्-मात्रस्य च प्रत्यक्षेणैव ग्रहणे

तद्-विषयागमस्य प्राप्त-विषयत्वेन

अनुवादकत्वम् एव स्यात्।

English— If moreover the senses had for their object mere Being free from all difference, it would follow that Scripture which has the same object would (not be originative of knowledge but) perform the function of a mere anuvāda, i.e. it would merely make statements about something, the knowledge of which is already established by some other means.



जडत्व-प्रसङ्गः

वि॰प्र॰— सन्-मात्र-ब्रह्मणः प्रमेय-भावश् च। (4)

English— And further, according to your own doctrine, mere Being, i.e. Brahman, would hold the position of an object with regard to the instruments of knowledge;

वि॰प्र॰— ततो जडत्व-नाशित्वादयस् त्वयैवोक्ताः।

English— and thus there would cling to it all the imperfections indicated by yourself – non-intelligent nature, perishableness and so on.



संस्थानमेव जातिः भेदश्च

वि॰प्र॰— अतो वस्तु-संस्थान-रूप-- जात्य्-आदि-लक्षण-भेद-विशष्टम् एव प्रत्यक्षम् ॥

English— -- From all this we conclude that perception has for its object only what is distinguished by difference manifesting itself in generic character and so on, which constitute the make or structure of a thing.

वि॰प्र॰— संस्थानातिरेकिणो ऽनेकेष्व् एकाकार-बुद्धि-बोध्यस्यादर्शनात्,

तावतैव गोत्वादि-जाति-व्यवहारोपपत्तेः,

अतिरेक-वादेऽपि संस्थानस्य सम्प्रतिपन्नत्वाच् च

संस्थानम् एव जातिः।

English— (That the generic character of a thing is nothing else but its particular structure follows) from the fact that we do not perceive anything, different from structure, which could be claimed as constituting the object of the cognition that several individuals possess one and the same general form. And as our theory sufficiently accounts for the ordinary notions as to generic character, and as moreover even those who hold generic character to be something different from structure admit that there is such a thing as (common) structure, we adhere to the conclusion that generic character is nothing but structure.

वि॰प्र॰— संस्थानं नाम स्वासाधारणं रूपम्

इति यथा-वस्तु संस्थानम् अनुसन्धेयम्;

English— By 'structure' we understand special or distinctive form; and we acknowledge different forms of that kind according to the different classes of things.

वि॰प्र॰— जाति-ग्रहणेनैव भिन्न इति व्यवहार-सम्भवात्,

पदार्थान्तरादर्शनात्,

अर्थान्तर-वादिनाऽपि अभ्युपगतत्वाच् च

गोत्वादिर् एव भेदः।

English— And as the current judgments as to things being different from one another can be explained on the basis of the apprehension of generic character, and as no additional entity is observed to exist, and as even those who maintain the existence of such an additional thing admit the existence of generic character, we further conclude that difference (bheda) is nothing but generic character (jāti).



भेद-व्यवहारः

वि॰प्र॰—


ननु च – जात्य्-आदिर् एव भेदश् चेत्

तस्मिन् गृहीते

तद्-व्यवहारवद् भेद-व्यहारस् स्यात्।



English— --But if this were so, the judgment as to difference would immediately follow from the judgment as to generic character, as soon as the latter is apprehended!

वि॰प्र॰— सत्यम्, भेदश् च व्यवह्रियत एव,

गोत्वादि-व्यवहारात् ।

English— Quite true, we reply.

As a matter of fact the judgment of difference is immediately formulated on the basis of the judgment as to generic character.

वि॰प्र॰— गोत्वादिर् एव हि सकलेतर-व्यावृत्तिः,

गोत्वादौ गृहीते

स-कलेतर--स-जातीय--बुद्धि-व्यवहारयोर् निवृत्तेः।

English— For 'the generic character' of a cow, e.g., means just the exclusion of everything else: as soon as that character is apprehended all thought and speech referring to other creatures belonging to the same wider genus (which includes buffaloes and so on also) come to an end.

वि॰प्र॰— भेद-ग्रहणेनैव ह्य् अभेदनिवृत्तिः।

English— It is through the apprehension of difference only that the idea of non-difference comes to an end.



प्रतियोगि-निर्देशः

वि॰प्र॰—


अयम् अस्माद् भिन्नः



इति तु व्यवहारे

प्रतियोगि-निर्देशस्य तद्-अपेक्षत्वात्


प्रतियोग्य्-अपेक्षया भिन्न



इति व्यवहार इत्युक्तम्।



समान-देश-काल-व्यावृत्तिः

English— Plurality is not unreal.

वि॰प्र॰— यत् पुनर् घटादीनां विशेषाणां व्यावर्तमानत्वेनापारमार्थ्यम् उक्तम्,

तद् अनालोचित-बाध्य-बाधक-भाव-- व्यावृत्त्य्-अनुवृत्ति-विशेषस्य

भ्रान्ति-परिकल्पितम्॥

English— Next as to the assertion that all difference presented in our cognition-as of jars, pieces of cloth and the like – is unreal

because such difference does not persist.

This view, we maintain, is altogether erroneous, springs in fact from the neglect of distinguishing between persistence and non-persistence on the one hand, and the relation between what sublates and what is sublated on the other hand.

वि॰प्र॰— द्वयोर् ज्ञानयोर् विरोधे हि

बाध्य-बाधकभावः।

English— Where two cognitions are mutually contradictory, there the latter relation holds good,

वि॰प्र॰— बाधितस्यैव व्यावृत्तिः।

English— and there is non-persistence of what is sublated.

वि॰प्र॰— अत्र घट-पटादिषु देश-काल-भेदेन विरोध एव नास्ति।

English— But jars, pieces of cloth and the like, do not contradict one another, since they are separate in place and time.

वि॰प्र॰— यस्मिन् देशे यस्मिन् काले

यस्य सद्भावः प्रतिपन्नः;

तस्मिन् देशे तस्मिन् काले तस्याभावः प्रतिपन्नश् चेत्;

तत्र विरोधात्

बलवतो बाधकत्वं,

बाधितस्य च निवृत्तिः; (4)

English— If on the other hand the non-existence of a thing is cognised at the same time and the same place where and when its existence is cognised, we have a mutual contradiction of two cognitions, and then the stronger one sublates the other cognition which thus comes to an end.

वि॰प्र॰— देशान्तर--कालान्तर--सम्बन्धितया

ऽनुभूतस्यान्य-देश-कालयोर् अ-भाव प्रतीतौ (प्रतिपत्तौ) न विरोध इति

कथम् अत्र बाध्य-बाधक-भावः?

English— But when of a thing that is perceived in connexion with some place and time, the non-existence is perceived in connexion with some other place and time, there arises no contradiction; how then should the one cognition sublate the other?

वि॰प्र॰— अन्यत्र निवृत्तस्यान्यत्र निवृत्तिर् वा कथम् उच्यते।

English— or how can it be said that of a thing absent at one time and place there is absence at other times and places also?

वि॰प्र॰— रज्जु-सर्पादिषु तु

तद्-देश-काल-सम्बन्धितयैवाभाव-प्रतीतेः

विरोधो, बाधकत्वं, व्यावृत्तिश् चेति।

English— In the case of the snake-rope, there arises a cognition of non-existence in connexion with the given place and time;

hence there is contradiction, one judgment sublates the other and the sublated cognition comes to an end.



अ-पारमार्थ्यं क्व?

वि॰प्र॰— देश-कालान्तर-व्यावर्तमानत्वं

(देश-कालान्तर-दृष्टस्य देशान्तर-कालान्तर-व्यावर्तमानत्वं) –

मिथ्यात्व-व्याप्तं न दृष्टम् इति

न व्यावर्तमानत्व-मात्रम् अ-पारमार्थ्य-हेतुः॥(5)

English— But the circumstance of something which is seen at one time and in one place not persisting at another time and in another place is not observed to be invariably accompanied by falsehood, and hence mere non-persistence of this kind does not constitute a reason for unreality.



सत्-पारमार्थ्यं सिद्धम्

वि॰प्र॰— यत्तु अनुवर्तमानत्वात् सत् परमार्थः – इति, तत्सिद्धम् एवेति न साधनम् अर्हाति।

English— To say, on the other hand, that what is is real because it persists, is to prove what is proved already, and requires no further proof.



निगमनम्

वि॰प्र॰— अतो न सन्मात्रमेव वस्तु॥

English— Hence mere Being does not alone constitute reality.



सद्-अनुभूति-भेदः

English— Being and consciousness are not one.

अनुभूतिसद्विशेषयोश्च विषयविषयिभावेन भेदस्य प्रत्यक्षसिद्धत्वादबाधितत्वाच्च अनुभूतिरेव सतीत्येतदपि निरस्तम्॥



अनुभूतेः स्वयम्प्रकाशत्वपरिमितिः

यत्त्वनुभूतेस्स्वयम्प्रकाशत्वमुक्तम्, तद्विषयप्रकाशनवेलायां ज्ञातुरात्मनस्तथैव; न तु सर्वेषां सर्वदा तथैवेति नियमोऽस्ति, परानुभवस्य हानोपादानादिलिङ्गकानुमानज्ञानविषयत्वात्, स्वानुभवस्याप्यतीतस्य अज्ञासिषम् इति ज्ञानविषयत्वदर्शनाच्च। अतोऽनुभूतिश्चेत् स्वतस्सिद्धेति वक्तुं न शक्यते॥



अनुभूतित्वानुभाव्यत्वयोरविरोधः

अनुभूतेरनुभाव्यत्वे, अननुभूतित्वमित्यपि दुरुक्तम्; स्वगतातीतानुभवानां परगतानुभवानां चानुभाव्यत्वेनाननुभूतित्वप्रसङ्गात्। परानुभवानुमानानभ्युपगमे च शब्दार्थसम्बन्धग्रहणाभावेन समस्तशब्दव्यवहारोच्छेदप्रसङ्गः। आचार्यस्य ज्ञानवत्त्वमनुमाय तदुपसत्तिश्च क्रियते; सा च नोपपद्यते।



वेद्यत्वानुभूतित्वयोः न व्याप्तिः

न चान्यविषयत्वेऽननुभूतित्वम्। अनुभूतित्वं नाम वर्तमानदशायां स्वसत्तयैव स्वाश्रयं प्रति प्रकाशमानत्वम्, स्वसत्तयैव स्वविषयसाधनत्वं वा। ते चानुभवान्तरानुभाव्यत्वेऽपि स्वानुभवसिद्धे नापगच्छत इति नानुभूतित्वमपगच्छेत्। घटादेस्त्वननुभूतित्वमेतत्स्वभावविरहात्; नानुभाव्यत्वात्। तथाऽनुभूतेरननुभाव्यत्वेऽपि, अननुभूतित्वप्रसङ्गो दुर्वारः; गगनकुसुमादेरननुभाव्यस्य अननुभूतित्वात्॥

गगनकुसुमादेरननुभूतितत्वमसत्त्वप्रयुक्तम्, नाननुभाव्यत्वप्रयुक्तम् इति चेत्, एवं तर्हि घटादेरप्यज्ञानाविरोधित्वमेवाननुभूतित्वनिबन्धनम्, नानुभाव्यत्वमित्यास्थीयताम् ॥

अनुभूतेरनुभाव्यत्वे, अज्ञानाविरोधित्वमपि तस्याः घटादेरिव प्रसज्यत इति चेत्; अननुभाव्यत्वेऽपि गगनकुसुमादेरिवाज्ञानाविरोधित्वमपि प्रसज्यत एव। अतोऽनुभाव्यत्वे अननुभूतित्वम् इत्युपहास्यम्॥



संविदः पराभिमतनित्यत्वनिरासः

यत्तु संविदस्स्वतस्सिद्धायाः प्रागभावाद्यभावादुत्पत्तिर्निरस्यते, तदन्धस्य जात्यन्धेन यष्टिः प्रदीयते। प्रागभावस्य ग्राहकाभावादभावो न शक्यते वक्तुम्; अनुभूत्यैव ग्रहणात्।

कथमनुभूतिस्सती तदानीमेव स्वाभावं विरुद्धमवगमयतीति चेत्; न ह्यनुभूतिस्स्वसमकालवर्तिनमेव विषयीकरोतीत्यस्ति नियमः; अतीतानागतयोरविषयत्वप्रसङ्गात्॥



ग्राह्यविशेषस्यापि अनुभूतियौगपद्यानियमः

अथ मन्यसे अनुभूतिप्रागभावादेस्सिद्ध्यतस्तत्समकालभावनियमोऽस्तीति; किं त्वया क्वचिदेवं दृष्टम्? येन नियमं ब्रवीषि। हन्त तर्हि तत एव दर्शनात् प्रागभावादिस्सिद्ध इति न तदपह्नवः। तत्प्रागभावं च तत्समकालवर्तिनमनुन्मत्तः को ब्रवीति। इन्द्रियजन्मनः प्रत्यक्षस्य ह्येष स्वभावनियमः यत्स्वसमकालवर्तिनः पदार्थस्य ग्राहकत्वम्; न सर्वेषां ज्ञानानां प्रमाणानां च; स्मरणानुमानागमयोगिप्रत्यक्षादिषु कालान्तरवर्तिनोऽपि ग्रहणदर्शनात्।



प्रमाणाप्रमाणज्ञानयोर्वैषम्यम्

अत एव च प्रमाणस्य प्रमेयाविनाभावः – न हि प्रमाणस्य स्वसमकालवर्तिना अविनाभावः अर्थसम्बन्धः; अपि तु यद्देशकालादिसम्बन्धितया योऽर्थोऽवभासते, तस्य तथाविधाकारमिथ्यात्व-प्रत्यनीकता। अत इदमपि निरस्तं स्मृतिर्न बाह्यविषया नष्टेऽप्यर्थे स्मृतिदर्शनात् इति॥



संवित्प्रागभावे प्रमाणाभावनिरसनम्

अथोच्येत – न तावत्संवित्प्रागभावः प्रस्यक्षावसेयः, अवर्तमानत्वात्। न च प्रमाणान्तरावसेयः लिङ्गाद्यभावात्। न हि संवित्प्रागभावव्याप्तमिह लिङ्गमुपलभ्यते । न चाऽगमस्तावत्तद्विषयो दृष्टचरः। अतस्तत्प्रागभावः प्रमाणाभावादेव न सेत्स्यति – इति; यद्येवं स्वतस्सद्धत्वविभवं परित्यज्य प्रमाणाभावेऽवरूढश्चेत्, योग्यानुपलध्यैवाभावस्समर्थित इत्युपशाम्यतु भवान्॥

(ज्ञाननित्यत्वसाधनम्)

किञ्च – प्रत्यक्षज्ञानं स्वविषयं घटादिकं स्वसत्ताकाले सन्तं साधयत्तस्य न सर्वदा सत्तामवगमयद्दृश्यत इति घटादेः पूर्वोत्तरकालसत्ता न प्रतीयते। तदप्रतीतिश्च संवेदनस्य कालपरिच्छिन्नतया प्रतीतेः। घटादिविषयमेव संवेदनं स्वयं कालानविच्छन्नं प्रतीतं चेत्, संवेदनविषयो घटादिरपि कालानवच्छिन्नः प्रतीयेतेति नित्यस्स्यात्। नित्यं चेत्संवेदनं स्वतस्सिद्धं नित्यमित्येव प्रतीयेत। न च तथा प्रतीयते।

एवमनुमानादिसंविदोऽपि कालानविच्छन्नाः प्रतीताश्चेत्, स्वविषयानपि कालानवच्छिन्नान् प्रकाशयन्तीति ते च सर्वे कालानवच्छिन्ना नित्यास्स्युः, संविदनुरूपत्वाद्विविषयाणाम्।



निर्विषयानुभवनित्यत्वपक्षदूषणम्

न च निर्विषया काचित्संविदस्ति, अनुपलब्धेः । विषयप्रकाशनतयैवोपलब्धेरेव हि संविदस्स्वयम्प्रकाशता समर्थिता, संविदो विषयप्रकाशनता-स्वभावविरहे सति स्वंयप्रकाशत्वासिद्धेः, अनुभूतेः अनुभवान्तराननुभाव्यत्वाच्च संविदस्त्तुच्छतैव स्यात् ॥



स्वापादिषु अनुभूतेः अस्फुरणम्

न च स्वापमदमूर्च्छादिषु सर्वविषयशून्या केवलैव संवित्परिस्फुरतीति वाच्यम्; योग्यानुपलब्धिपराहतत्वात्। तास्वपि दशास्वनुभूतिरनुभूता चेत्, तस्याः प्रबोधसमयेऽनुसन्धानं स्यात् न च तदस्ति॥



अस्मरणनियमः अनुभवाभावसाधकः

नन्वभूतस्य पदार्थस्य स्मरणनियमो न दृष्टचरः। अतस्स्मरणाभावः कथमनुभवाभावं साधयेत्?

उच्यते,निखिलसंस्कारतिरस्कृतिकरदेहविगमादिप्रबलहेतुविरहेऽप्यस्मरणनियमः अनुभवाभावम् एव साधयति ॥

न केवलमस्मरणिनयमादनुभवाभावः; सुप्तोत्थितस्य इयन्तं कालं न किञ्चदहमज्ञासिषम् इति प्रत्यवमर्शेनैव सिद्धेः। न च सत्यप्यनुभवे तदस्मरणनियमो विषयावच्छेदविरहादहङ्कार-विगमाद्वा इति शक्यते वक्तुम्, अर्थान्तराननुभवस्यार्थान्तराभावस्य चानुभूतार्थान्तरास्मरण-हेतुत्वाभावात्। तास्वपि दशास्वहमर्थोऽनुवर्तत इति च वक्ष्यते॥



पूर्वोक्तार्थव्याघातशङ्कापरिहारौ

ननु स्वापादिदशास्वपि सविशेषोऽनुभवोऽस्तीति पूर्वमुक्तम्। सत्यमुक्तम्; स त्वात्मानुभवः। स च सविशेष एवेति स्थापयिष्यते। इह तु सकलविषयविरहिणी निराश्रया च संविन्निषिध्यते। केवलैव संवित् आत्मानुभव इति चेत् सा च साश्रयेति ह्युपपादयिष्यते।



उक्तार्थनिगमनम्

अतोऽनुभूतिस्सती स्वयं स्वप्रागभावं न साधयतीति प्रागभावासिद्धिर्न शक्यते वक्तुम्। अनुभूतेरनुभाव्यत्वसम्भवोपपादनेन अन्यतोऽप्यसिद्धिर्निरस्ता। तस्मान्न प्रागभावाद्यसिद्ध्या संविदोऽनुत्पत्तिरुपपत्तिमती ॥



संविदः उत्पत्तेरभावात् तत्कृतविकारस्याप्यभावः इत्येतद्दूषणम्

यदप्यस्या अनुत्पत्त्या विकारान्तरनिरसनम्; तदप्यनुपपन्नम्, प्रागभावे व्यभिचारात् । तस्य हि जन्माभावेऽपि विनाशो दृश्यते। भावेष्विति विशेषणे तर्ककुशलताऽऽविष्कृता भवति। तथा च भवदभिमताऽविद्याऽनुत्पन्नैव विविधविकारास्पदं तत्त्वज्ञानोदयादन्तवती चेति तस्यामनैकान्त्यम्। तद्विकारास्सर्वे मिथ्याभूता इति चेत्; किं भवतः परमार्थभूतोऽप्यस्ति विकारः? येनैतद्विशेषणम् अर्थवद्भवति। न ह्यसावभ्युपगम्यते॥



अज्ञच्वस्य नानात्वाभावव्याप्यतादूषणम्

यदपि – अनुभूतिरजत्वात्स्वस्मिन्विभागं न सहते इति। तदपि नोपपद्यते, अजस्यैवाऽत्मनो देहेन्द्रियादिभ्यो विभक्तत्वादनादित्वेन चाभ्युपगताया अविद्याया आत्मनो व्यतिरेकस्यावश्याश्रयणीयत्वात्। स विभागो मिथ्यारूप इति चेत्; जन्मप्रतिबद्धः पारमार्थिकविभागः किं क्वचिद्दृष्टस्त्वया?। अविद्याया आत्मनः परमार्थतो विभागाभावे वस्तुतो ह्यविद्यैव स्यादात्मा। अबाधितप्रतिपत्तिसिद्धदृश्यभेदसमर्थनेन दर्शनभेदोऽपि समर्थित एव, छेद्यभेदाच्छेदनभेदवत्॥



दृशित्व-दृश्यत्वहेतुकानुमानदूषणम्

यदपि – नास्या दृशेर्दृशिस्वरूपाया दृश्यः कश्चिदपि धर्मोऽस्ति; दृश्यत्वादेव तेषां न दृशिधर्मत्वम् इति च। तदपि स्वाभ्युपगतैः प्रमाणसिद्धैर्नित्यत्वस्वयम्प्रकाशत्वादिधर्मैरुभयम् अनैकान्तिकम्। न च ते संवेदनमात्रम्, स्वरूपभेदात्। स्वसत्तयैव स्वाश्रयं प्रति कस्यचिद्विषयस्य प्रकाशनं हि संवेदनम्। स्वयम्प्रकाशता तु स्वसत्तयैव स्वाश्रयाय प्रकाशमानता। प्रकाशश्च चिदचिदशेषपदार्थसाधारणं व्यवहारानुगुण्यम्।

सर्वकालवर्तमानत्वं हि नित्यत्वम्। एकत्वमेकसङ्ख्यावच्छेद इति। तेषां जडत्वाद्यभावरूपतायामपि तथाभूतैरपि चैतन्यधर्मभूतैस्तैरनैकान्त्यमपरिहार्यम्। संविदि तु स्वरूपातिरेकेण जडत्वादिप्रत्यनीकत्वमित्यभावरूपो भावरूपो वा धर्मो नाभ्युपेतश्चेत्; तत्तिन्नषेधोक्त्या किमपि नोक्तं भवेत्॥



संविदः आत्मत्वनिराकोपक्रमः

अपि च संवित्सिद्ध्यति वा न वा?। सिद्ध्यति चेत्; सधर्मता स्यात्। न चेत्; तुच्छता, गगनकुसुमादिवत्। सिद्धिरेव संविदिति चेत्; कस्य कं प्रतीति वक्तव्यम्; यदि न कस्यचित्किञ्चित्प्रति; सा तर्हि न सिद्धिः। सिद्धिर्हि पुत्रत्वमिव कस्यचित्किञ्चित्प्रति भवति। आत्मन इति चेत्; कोऽयमात्मा? ननु संविदेवेत्युक्तम्। सत्यमुक्तम्; दुरुक्तं तु तत्। तथा हि; कस्यचित्पुरुषस्य किञ्चिदर्थजातं प्रति सिद्धिरूपा तत्सम्बन्धिनी सा संवित्स्वयं कथमिवाऽत्मभावमनुभवेत्?॥



संविदः अनात्मत्वनिष्कर्षणम्

एतदुक्तं भवति – अनुभूतिरिति स्वाश्रयं प्रति स्वसद्भावेनैव कस्यचिद्वस्तुनो व्यवहारानुगुण्यापादनस्वभावो ज्ञानावगतिसंविदाद्यपरनामा सकर्मकोऽनुभवितुरात्मनो धर्मविशेषो घटमहं जानामीममर्थमवगच्छामि पटमहं संवेद्मि इति सर्वेषामात्मसाक्षिकः प्रसिद्धः। एतत्स्वभावतया हि तस्यास्स्वयम्प्रकाशता भवताऽप्युपपादिता। अस्य सकर्मकस्य कर्तृधर्मविशेषस्य कर्मत्ववत्कर्तृत्वमपि दुर्घटमिति॥



स्थिरत्वास्थिरत्वे अपि संविदनात्मत्वसाधके

तथा हि; अस्य कर्तुस्स्थिरत्वं कर्तृधर्मस्य संवेदनाख्यस्य सुखदुःखादेरिवोत्पत्तिस्थिति-निरोधाश्च प्रत्यक्षमीक्ष्यन्ते। कर्तृस्थैर्यं तावत् स एवायमर्थः पूर्वं मयाऽनुभूतः इति प्रत्यभिज्ञाप्रत्यक्षसिद्धम्। अहं जानामि, अहमज्ञासिषं, ज्ञातुरेव ममेदानीं ज्ञानं नष्टम् इति च संविदुत्पत्त्यादयः प्रत्यक्षसिद्धा इति कुतस्तदैक्यम्। एवं क्षणभङ्गिन्यास्संविद आत्मत्वाभ्युपगमे पूर्वेद्युर्दृष्टमपरेद्युः इदहमदर्शम् इति प्रत्यभिज्ञा च न घटते; अन्येनानुभूतस्य न ह्यन्येन प्रत्यभिज्ञानसम्भवः॥



संविदः स्थिरत्वेऽपि अनात्मता

किञ्च अनुभूतेरात्मत्वाभ्युपगमे तस्याः नित्यत्वेऽपि प्रतिसन्धानासम्भवस्तदवस्थः। प्रतिसन्धानं हि पूर्वापरकालस्थायिनमनुभवितारमुपस्थापयति; नानुभूतिमात्रम्। अहमेवेदं पूर्वमप्यन्वभूवमिति। भवतोऽप्यनुभूतेर्न ह्यनुभवितृत्वमिष्टम्।



क्रियायाः अकर्तृत्वात् संविदः अनात्मत्वम्

अनुभूतिरनुभूतिमात्रमेव। संविन्नाम काचिन्निराश्रया निर्विषया वाऽत्यन्तानुपलब्धेर्न सम्भवतीत्युक्तम्। उभयाभ्युपेता संविदेवाऽत्मेत्युपलब्धिपराहतम्। अनुभूतिमात्रमेव परमार्थ इति निष्कर्षकहेत्वाभासाश्च निराकृताः॥



आत्मनः अहमर्थत्वं प्रत्यक्त्वाबाधकम्

ननु च अहं जानामि इत्यस्मत्प्रत्यये योऽनिदमंशः प्रकाशैकरसश्चित्पदार्थस्स आत्मा। तस्मिंस्तद्बलनिर्भासिततया युष्मदर्थलक्षणोऽहं जानामीति सिध्यन्नहमर्थश्चिन्मात्रातिरेकी युष्मदर्थ एव। नैतदेवम्, अहं जानामि इति धर्मधर्मितया प्रत्यक्षप्रतीतिविरोधादेव॥



प्रत्यक्त्वात् अहमर्थ एवात्मा

किञ्च

अहमर्थो न चेदात्मा प्रत्यक्त्वं नाऽत्मनो भवेत्।

अहं बुद्ध्या परागर्थात् प्रत्यगर्थो हि भिद्यते॥



मुमुक्षोः अभिसन्धिः

निरस्ताखिलदुःखोऽहमनन्तानन्दभाक् स्वराट्।

भवेयमिति मोक्षार्थी श्रवणादौ प्रवर्तते॥



शास्त्रप्रामाण्यान्यथानुपपत्त्या अहमर्थ आत्मा

अहमर्थविनाशश्चेन्मोक्ष इत्यध्यवस्यति।

अपसर्पेदसौ मोक्षकथाप्रस्तावगन्धतः॥

मयि नष्टेऽपि मत्तोऽन्या काचिज्ज्ञप्तिरवस्थिता।

इति तत्प्राप्तये यत्नः कस्यापि न भविष्यति॥

स्वसम्बन्धितया ह्यस्यास्सत्ता विज्ञप्तितादि च।

स्वसम्बन्धवियोगे तु ज्ञप्तिरेव न सिद्ध्यति॥

छेत्तुश्छेद्यस्य चाभावे छेदनादेरसिद्धिवत्।

अतोऽहमर्थो ज्ञातैव प्रत्यगात्मेति निश्चितम्॥

विज्ञातारमरे (बृ.४.४.१४) केन जानात्येवेति च श्रुतिः।

एतद्यो वेत्ति तं प्राहुः क्षेत्रज्ञ (भ.गी.१३.१) इति च स्मृतिः॥

नाऽत्मा श्रुतेः (ब्र.सू.२.३.१८) इत्यारभ्य सूत्रकारोऽपि वक्ष्यति।

ज्ञोऽत एव (ब्र.सू.२.३.१९) इत्यतो नाऽत्मा ज्ञप्तिमात्रमिति स्थितम्॥



युष्मदस्मदर्थयोः ऐक्यं व्याहतम्

अहं प्रत्ययसिद्धो ह्यस्मदर्थः; युष्मत्प्रत्ययविषयो युष्मदर्थः। तत्राहं जानामीति सिद्धो ज्ञाता युष्मदर्थ इति वचनं जननी मे वन्ध्येतिवद्व्याहतार्थं च। न चासौ ज्ञाताऽहमर्थोऽन्याधीनप्रकाशः स्वयम्प्रकाशत्वात्। चैतन्यस्वभावता हि स्वयम्प्रकाशता। यः प्रकाशस्वभावः; सोऽनन्याधीनप्रकाशः दीपवत्।



दीपस्य स्वयम्प्रकाशताभङ्गपरिहारौ

न हि दीपादेस्स्वप्रभाबलनिर्भासितत्वेनाप्रकाशत्वमन्याधीनप्रकाशत्वं च। किं तर्हि? दीपस्स्वयम्प्रकाशस्वभावस्स्वयमेव प्रकाशते; अन्यानपि प्रकाशयति प्रभया॥



धर्म-धर्मिणोः द्वयोरपि ज्ञानरूपता

एतदुक्तं भवति – यथैकमेव तेजोद्रव्यं प्रभाप्रभावद्रूपेणावतिष्ठते। यद्यपि प्रभा प्रभावद्द्रव्यगुणभूता तथाऽपि तेजोद्रव्यमेव, न शौक्ल्यादिवद्गुणः। स्वाश्रयादन्यत्रापि वर्तमानत्वाद्रूपवत्त्वाच्च शौक्ल्यादिवैधर्म्यात्; प्रकाशवत्त्वाच्च तेजोद्रव्यमेव; नार्थान्तरम्। प्रकाशवत्त्वञ्च स्वस्वरूपस्यान्येषां च प्रकाशकत्वात्।

अस्यास्तु गुणत्वव्यवहारो नित्यतदाश्रयत्वतच्छेषत्वनिबन्धनः॥ न चाऽश्रयावयवा एव विशीर्णाः प्रचरन्तः प्रभेत्युच्यन्ते; मणिद्युमिणप्रभृतीनां विनाशप्रसङ्गात्॥

दीपेऽप्यवयविप्रतिपत्तिः कदाचिदपि न स्यात्। नहि विशरणस्वभावावयवा दीपाश्चतुरङ्गुलमात्रं नियमेन पिण्डीभूता ऊर्ध्वमुद्गम्य ततः पश्चाद्युगपदेव तिर्यगूर्ध्वमधश्चैकरूपा विशीर्णाः प्रचरन्तीति शक्यं वक्तुम् । अतस्सप्रभाका एव दीपाः प्रतिक्षणमुत्पन्ना विनश्यन्तीति पुष्कलकारणक्रमोपनिपातात् तद्विनाशे विनाशाच्चावगम्यते। प्रभायास्स्वाश्रयसमीपे प्रकाशाधिक्यमौष्ण्याधिक्यमित्याद्युपलब्धिव्यवस्थाप्यम् अग्न्यादीनामौष्ण्यादिवत्। एवमात्मा चिद्रूप एव चैतन्यगुण इति।



चिद्रूपता स्वयम्प्रकाशतारूपा

चिद्रूपता हि स्वयम्प्रकाशता॥ तथा हि श्रुतयः – स यथा सैन्धवघनोऽनन्तरोऽबाह्यः कृत्स्नो रसघन एव, एवं वा अरेऽयमात्माऽनन्तरोऽबाह्यः कृत्स्नः प्रज्ञानघन एव (बृ.उ.६.४.१३), विज्ञानघन एव (बृ.उ.४.४.१२), अत्रायं पुरुषस्स्वयञ्ज्योतिर्भवति (बृ.उ.६.३.९), न विज्ञातुर्विज्ञातेर्विपरिलोपो विद्यते (बृ.उ.६.३.१०), अथ यो वेदेदं जिघ्राणीति स आत्मा (बृ.उ.६.३.३०), कतम आत्मा योऽयं विज्ञानमयः प्राणेषु हृद्यन्तर्ज्योतिः पुरुषः (छा.उ.८.१२.४), एष हि द्रष्टा श्रोता रसियता घ्राता मन्ता बोद्धा कर्ता विज्ञानात्मा पुरुषः (बृ.६.३.७), विज्ञातारमरे केन विजानीयात् (प्रश्न.उ.४.प्रश्न), जानात्येवायं पुरुषः, न पश्यो मृत्युं पश्यति न रोगं नोत दुःखतां स उत्तमः पुरुषः (छा.७.२६.२), नोपजनं स्मरन्निदं शरीरम् (छा.उ.८.१२.३), एवमेवास्य परिद्रष्टुरिमाष्षोडशकलाः पुरुषायणाः पुरुषं प्राप्यास्तङ्गच्छन्ति (प्र.उ.६.५) तस्माद्वा एतस्मान्मनोमयादन्योऽन्तर आत्मा विज्ञानमयः (तै.आन.४.१) इत्याद्याः। वक्ष्यति च ज्ञोऽतएव (ब्र.सू.२.३.१९) इति॥ अतस्स्वयम्प्रकाशोऽयमात्मा ज्ञातैव, न प्रकाशमात्रम् ॥



संविदः अनात्मत्वोपपादकाः तर्काः

प्रकाशत्वादेव कस्यचिदेव भवेत्प्रकाशः, दीपादिप्रकाशवत्। तस्मान्नाऽत्मा भवितुमर्हाति संवित्। संविदनुभूतिज्ञानादिशब्दास्सम्बन्धिशब्दा इति च शब्दार्थविदः। न हि लोकवेदयोर्जानातीत्यादेरकर्मकस्याकर्तृकस्य च प्रयोगो दृष्टचरः॥



संविदात्मत्वे अजडत्वं न हेतुः

यच्चोक्तमजडत्वात्संविदेवाऽत्मेति; तत्रेदं प्रष्टव्यम्, अजडत्वमिति किमभिप्रेतम्? स्वसत्ताप्रयुक्तप्रकाशत्वमिति चेत्; तथा सति दीपादिष्वनैकान्त्यम्। संविदतिरिक्तप्रकाश-धर्मानभ्युपगमेनासिद्धिर्विरोधश्च। अव्यभिचरितप्रकाशसत्ताकत्वमपि सुखादिषु व्यभिचारान्निरस्तम्॥

यद्युच्येत – सुखादिरव्यभिचरितप्रकाशोऽप्यन्यस्मै प्रकाशमानतया घटादिवज्ज्डत्वेन अनाऽत्मा – इति। ज्ञानं न किं स्वस्मै प्रकाशते? तदपि ह्यन्यस्यैवाहमर्थस्य ज्ञातुरवभासते, अहं सुखीतिवज्जानाम्यहमिति। अतस्स्वस्मै प्रकाशमानत्वरूपमजडत्वं संविद्यसिद्धम् । तस्मात् स्वात्मानं प्रति स्वसत्तयैव सिद्ध्यन्नजडोऽहमर्थ एवाऽत्मा ॥



ज्ञानस्य प्रकाशरूपतायां हेतुः

ज्ञानस्यापि प्रकाशता तत्सम्बन्धायत्ता। तत्कृतमेव हि ज्ञानस्य सुखादेरिव स्वाश्रयचेतनं प्रति प्रकटत्वमितरं प्रत्यप्रकटत्वं च। अतो न ज्ञप्तिमात्रमात्मा, अपि तु ज्ञातैवाहमर्थः॥



अहमर्थः न भ्रान्तिसिद्धः

अथ यदुक्तम् – अनुभूतिः परमार्थतो निर्विषया निराश्रया च सती भ्रान्त्या ज्ञातृतयाऽवभासते, रजततयेव शुक्तिः निरधिष्ठानभ्रमानुपपत्तेः इति। तदयुक्तम्; तथा सत्यनुभवसामानाधिकरण्येनानुभविताऽहमर्थः प्रतीयेत, अनुभूतिरहम् इति पुरोऽवस्थितभास्वरद्रव्याकारतया रजतादिरिव। अत्र तु पृथगवभासमानैवेयमनुभूतिरर्थान्तरमहमर्थं विशिनष्टि, दण्ड इव देवदत्तम्। तथा हि अनुभवाभ्यहम् इति प्रतीतिः। तदेवमस्मदर्थमनुभूतिविशिष्टं प्रकाशयन्ननुभवाम्यहमिति प्रत्ययो दण्डमात्रे दण्डी देवदत्तः इति प्रत्ययवद्विशेषणभूतानुभूति-मात्रावलम्बनः कथमिव प्रतिज्ञायेत?



ज्ञातृत्वं मिथ्येत्येतत् निर्युक्तिकम्

यदप्युक्तं स्थूलोऽहमित्यादिदेहात्माभिमानवत एव ज्ञातृत्वप्रतिभासनात् ज्ञातृत्वमपि मिथ्या – इति। तदयुक्तम्; आत्मतया अभिमताया अनुभूतेरपि मिथ्यात्वं स्यात्, तद्वत एव प्रतीतेः। सकलेतरोपमर्दितत्त्वज्ञानाबाधितत्वेनानुभूतेर्न मिथ्यात्वमिति चेत्, हन्तैवं सति तदबाधादेव ज्ञातृत्वमपि न मिथ्या।



ज्ञातृत्वस्य विक्रियात्मकत्वानुवादः

यदप्युक्तम् – अविक्रियस्यऽत्मनो ज्ञानक्रियाकर्तृत्वरूपं ज्ञातृत्वं न सम्भवति। अतो ज्ञातृत्वं विक्रियात्मकं जडं विकारास्पदाव्यक्तपरिणामाहङ्कारग्रन्थिस्थमिति न ज्ञातृत्वमात्मनः, अपि त्वन्तःकरणरूपस्याहङ्कारस्य । कर्तृत्वादिर्हि रूपादिवद्दृश्यधर्मः; कर्तृत्वेऽहम्प्रत्ययगोचरत्वे चात्मनोऽभ्युपगम्यमाने देहस्येवानात्मत्वपराक्त्वजडत्वादि प्रसङ्गश्चेति ॥



अनूदितार्थदूषणम्

नैतदुपपद्यते- देहस्येवाचेतनत्वप्रकृतिपरिणामत्वदृश्यत्वपराक्त्वपरार्थत्वादियोगात् अन्तः-करणरूपस्य अहङ्कारस्य, चेतनासाधारणस्वभावत्वाच्च ज्ञातृत्वस्य॥

एतदुक्तं भवति यथा देहादिर्दृश्यत्वपराक्त्वादिहेतुभिस्तत्प्रत्यनीकद्रष्टृत्वप्रत्यक्त्वादेर्विविच्यते, एवमन्तःकरणरूपाहङ्कारोऽपि तद्द्रव्यत्वादेव तैरेव हेतुभिस्तस्माद्विविच्यते – इति।

अतो विरोधादेव न ज्ञातृत्वमहङ्कारस्य, दृशित्ववत्। यथा दृशित्वं तत्कर्मणोऽहङ्कारस्य नाभ्युपगम्यते, तथा ज्ञातृत्वमपि न तत्कर्मणोऽभ्युगन्तव्यम्॥



ज्ञातृत्वं न विक्रियात्मकम्

न च ज्ञातृत्वं विक्रियात्मकम्, ज्ञातृत्वं हि ज्ञानगुणाश्रयत्वम्। ज्ञानं चास्य नित्यस्य स्वाभाविकधर्मत्वेन नित्यम्। नित्यत्वं चाऽत्मनो नात्मा श्रुतेः (ब्र.सू.२.३.१८) इत्यादिषु वक्ष्यति। ज्ञोऽत एव (ब्र.सू.२.३.१९) इत्यत्र ज्ञ इति व्यपदेशेन ज्ञानाश्रयत्वं च स्वाभाविकिमिति वक्ष्यति। अस्य ज्ञानस्वरूपस्यैव मणिप्रभृतीनां प्रभाश्रयत्वमिव ज्ञानाश्रयत्वमप्यविरुद्धमित्युक्तम्।



स्वभावतो ज्ञानवानपि न सर्वज्ञो जीवः

स्वयमपरिच्छिन्नमेव ज्ञानं सङ्कोचविकासार्हामित्युपपादयिष्यामः ॥ अतः क्षेत्रज्ञावस्थायां कर्मणा सङ्कुचितस्वरूपं तत्तत्कर्मानुगुणं तरतमभावेन वर्तते । तच्च इन्द्रियद्वारेण व्यवस्थितम् । तमिमम् इन्द्रियद्वारा ज्ञानप्रसरमपेक्ष्य उदयास्तमयव्यपदेशः प्रवर्तते ।

(आत्मनः ज्ञानसङ्कोचविकासात्मकविकारित्वसम्मतिः)

ज्ञानप्रसरे तु कर्तृत्वम् अस्त्येव । तच्च न स्वाभाविकम्, अपि तु कर्मकृतमिति, अविक्रियस्वरूप एव आत्मा । एवं रूपविक्रियात्मकं ज्ञातृत्वं ज्ञानस्वरूपस्यात्मनः एव इति न कदाचिदपि जडस्य अहङ्कारस्य ज्ञातृत्वसम्भवः ॥



चिच्छायापत्त्या ज्ञातृत्वनिर्वाहनिरासः

जडस्वरूपस्यापि अहङ्कारस्य चित्सन्निधानेन तच्छायापत्त्या तत्सम्भव इति चेत्; केयं चिच्छायापत्तिः? किमहङ्कारच्छायापत्तिस्संविदः? उत संविच्छायापत्तिरहङ्कारस्य?॥

न तावत्संविदः, संविदो ज्ञातृत्वानभ्युपगमात्। नाप्यहङ्कारस्य, उक्तरीत्या तस्य जडस्य ज्ञातृत्वायोगात्, द्वयोरप्यचाक्षुषत्वाच्च, न ह्यचाक्षुषाणां छाया दृष्टा॥



चित्सम्पर्केण ज्ञातृत्वनिर्वाहनिरासः

अथ – अग्निसम्पर्कादयःपिण्डौष्ण्यवच्चित्सम्पर्काज्ज्ञातृत्वोपलब्धिः – इति चेत्, नैतत्, संविदि वस्तुतो ज्ञातृत्वानभ्युपगमादेव न तत्सम्पर्कादहङ्कारे ज्ञातृत्वं तदुपलब्धिर्वा । अहङ्कारस्य त्वचेतनस्य ज्ञातृत्वासम्भवादेव सुतरां न तत्सम्पर्कात्संविदि ज्ञातृत्वं तदुपलब्धिर्वा॥



अभिव्यक्तिपक्षस्य दूषणम्

यदप्युक्तम् – उभयत्र न वस्तुतो ज्ञातृत्वमस्ति। अहङ्कारस्त्वनुभूतेरभिव्यञ्जकः स्वात्मस्थामेव अनुभूतिमभिव्यनक्ति, आदर्शादिवत्, इति। तदयुक्तम्, आत्मनस्स्वयञ्ज्योतिषो जडस्वरूपाहङ्काराभिव्यङ्ग्यत्वायोगात्॥ तदुक्तं –

शान्ताङ्गार इवाऽदित्यमहङ्कारो जडात्मकः।

स्वयञ्ज्योतिषमात्मानं व्यनक्तीति न युक्तिमत्॥ (आत्मसिद्धिः) इति

स्वयम्प्रकाशानुभवाधीनसिद्धयो हि सर्वे पदार्थाः। तत्र तदायत्तप्रकाशोऽचित् अहङ्कारः अनुदितानस्तमितस्वरूपप्रकाशमशेषार्थसिद्धिहेतुभूतमनुभवमभिव्यनक्तीत्यात्मविदः परिहसन्ति।



उक्तव्यङ्क्तृव्यङ्ग्यभावः तयोर्मिथोऽनुपपन्नः

किञ्च अहङ्कारानुभवयोस्स्वभावविरोधादनुभूतेरननुभूतित्वप्रसङ्गाच्च न व्यङ्क्तृव्यङ्ग्य-भावः। यथोक्तं-

व्यङ्क्तृव्यङ्ग्यत्वमन्योन्यं न च स्यात्प्रातिकूल्यतः।

व्यङ्ग्यत्वेऽननुभूतित्वमात्मनि स्याद्यथा घटे॥ (आत्मसिद्धिः) इति॥

न च रविकरनिकराणां स्वाभिव्यङ्ग्यकरतलाभिव्यङ्ग्यत्ववत्संविदभिव्यङ्ग्याहङ्कार-अभिव्यङ्ग्यत्वं संविदस्साधीयः, तत्रापि रविकरनिकराणां करतलाभिव्यङ्ग्यत्वाभावात् । करतलप्रतिहतगतयो हि रश्मयो बहुलास्स्वयमेव स्फुटतरमुपलभ्यन्त इति तद्बाहुल्यमात्रहेतुत्वात् करतलस्य नाभिव्यञ्जकत्वम्॥



अभिव्यक्तिकल्पानां दूषणम्

किञ्चास्य संवित्स्वरूपस्य आत्मनोऽहङ्कारनिर्वर्त्या अभिव्यक्तिः किंरूपा। न तावदुत्पत्तिः, स्वतस्सिद्धतयाऽनन्योत्पाद्यत्वाभ्युपगमात्। नापि तत्प्रकाशनम्, तस्यानुभवान्तराननुभाव्यत्वात्।

तत एव च न तदनुभवसाधनानुग्रहः। स हि द्विधा; ज्ञेयस्येन्द्रियसम्बन्धहेतुत्वेन वा, यथा जातिर्निजमुखादिग्रहणे व्यक्तिदर्पणादीनां नयनादीन्द्रियसम्बन्धहेतुत्वेन; बोद्धृगतकल्मषापनयनेन वा, यथा परतत्त्वावबोधनसाधनस्य शास्त्रस्य शमदमादिना। यथोक्तम् – करणानामभूतित्वान्न तत्सम्बन्धहेतुता । – (आत्मसिद्धिः) इति॥



अनुभूतेः अनुभाव्यत्वमभ्युपगम्य अनुग्रहपक्षदूषणम्

किञ्ञ्च अनुभूतेरनुभाव्यत्वाभ्युपगमेऽप्यहमर्थेन न तदनुभवसाधनानुग्रहः सुवचः; स ह्यनुभाव्यानुभवोत्पत्तिप्रतिबन्धनिरसनेन भवेत्। यथा रूपादिग्रहणोत्पत्तिनिरोधिसन्तमसनिरसनेन चक्षुषो दीपादिना। न चेह तथाविधं निरसनीयं सम्भाव्यते। न तावत्संविदात्मगतं तज्ज्ञानोत्पत्तिनिरोधि किञ्चिचदप्यहङ्कारापनेयमस्ति। अस्ति ह्यज्ञानमिति चेत्; न, अज्ञानस्याहङ्कारापनोद्यत्वानभ्युपगमात्। ज्ञानमेव ह्यज्ञानस्य निवर्तकम् ॥



अज्ञानस्य संविदाश्रयत्वाभावः

न च संविदाश्रयत्वमज्ञानस्य सम्भवति; ज्ञानसमानाश्रयत्वात् तत्समानविषयत्वाच्च ज्ञातृभावविषयभावविरहिते ज्ञानमात्रे साक्षिणि नाज्ञानं भवितुमर्हाति; यथा ज्ञानाश्रयत्वप्रसक्तिशून्यत्वेन घटादेर्नाज्ञानाश्रयत्वम्। तथा ज्ञानमात्रेऽपि ज्ञानाश्रयत्वाभावेन नाज्ञानाश्रयत्वं स्यात् ॥



संविदाश्रितत्वमभ्युपगम्याऽपि दूषणम्

संविदोऽज्ञानाश्रयत्वाभ्युपगमेऽपि आत्मतयाऽभ्युपगतायास्तस्या ज्ञानविषयत्वाभावेन ज्ञानेन न तद्गताज्ञाननिवृत्तिः। ज्ञानं हि स्वविषय एवाज्ञानं निवर्तयति, यथा रज्ज्वादौ। अतो न केनापि कदाचित्संविदाश्रयमज्ञानमुच्छिद्येत।



अज्ञानं न अनिर्वचनीयम्, नापि ज्ञानप्रागभावः

अस्य च सदसदनिर्वचनीयस्याज्ञानस्य स्वरूपमेव दुर्निरूपमित्युपरिष्टाद्वक्ष्यते। ज्ञानप्रागभावरूपस्य चाज्ञानस्य ज्ञानोत्पत्तिविरोधित्वाभावेन न तन्निरसनेन तज्ज्ञानसाधनानुग्रहः। अतो न केनापि प्रकारेणाहङ्कारेणानुभूतेरभिव्यक्तिः।



स्वात्मस्थतया अभिव्यक्तेः दूषणम्

न च स्वाश्रयतयाऽभिव्यङ्ग्याभिव्यञ्जनमभिव्यञ्जकानां स्वभावः, प्रदीपादिष्वदर्शनात्, यथावस्थितपदार्थप्रतीत्यनुगुणस्वाभाव्याच्च ज्ञानतत्साधनयोरनुग्राहकस्य च। तच्च स्वतः प्रामाण्यन्यायसिद्धम्। न च दर्पणादिर्मुखादेरिभव्यञ्जकः, अपि तु चाक्षुषतेजःप्रतिफलनरूपदोषहेतुः। तद्दोषकृतश्च तत्रान्यथावभासः। अभिव्यञ्जकस्त्वालोकादिरेव। न चेह तथाहङ्कारेण संविदि स्वप्रकाशायां तादृशदोषापादनं सम्भवति। व्यक्तेस्तु जातिराकार इति तदाश्रयतया प्रतीतिः; न तु व्यक्तिव्यङ्ग्यत्वात्।

अतोऽन्तःकरणभूताहङ्कारस्थतया संविदुपलब्धेर्वस्तुतो दोषतो वा न किञ्चिदिह कारणमिति नाहङ्कारस्य ज्ञातृत्वं तथोपलब्धिर्वा। तस्मात्स्वत एव ज्ञातृतया सिद्ध्यन्नहमर्थ एव प्रत्यगात्मा; न ज्ञप्तिमात्रम् अहम्भावविगमे तु ज्ञप्तेरपि न प्रत्यक्त्वसिद्धिरित्युक्तम्॥



सुप्तौ अहमर्थस्य अविशदस्फुरणम्

तमोगुणाभिभवात् परागर्थानुभवाभावाच्च अहमर्थस्य विविक्तस्फुटप्रतिभासाभावेऽप्याप्रबोधात् अहमित्येकाकारेणाऽत्मनस्स्फुरणात्सुषुप्तावपि नाहम्भावविगमः। भवदभिमताया अनुभूतेरपि तथैव प्रथेति वक्तव्यम्।



स्वपक्षे प्रमाणानुरोधः, परपक्षे तदननुरोधश्च

न हि सुषुप्तोत्थितः कश्चिदहम्भाववियुक्तार्थान्तरप्रत्यनीकाकारा ज्ञप्तिरहमज्ञानसाक्षितया अवतिष्ठत इत्येवंविधां स्वापसमकालामनुभूतिं परामृशति । एवं हि सुप्तोत्थितस्य परामर्शः, सुखमहमस्वाप्समिति । अनेन प्रत्यवमर्शेन तदानीमप्यहमर्थस्यैवाऽत्मनस्सुखित्वं ज्ञातृत्वं च ज्ञायते॥



उक्ते परामर्शे परोक्तायाः अन्यासिद्धेः परिहारः

न च वाच्यं, यथेदानीं सुखं भवति; तथा तदानीमस्वाप्समित्येषा प्रतिपत्तिरिति; अतद्रूपत्वात्प्रतिपत्तेः। न चाहमर्थस्याऽत्मनोऽस्थिरत्वेन तदानीमहमर्थस्य सुखित्वानुसन्धानानुपपत्तिः। यतस्सुषुप्तिदशायाः प्रागनुभूतं वस्तु सुप्तोत्थितो मयेदं कृतं, मयेदमनुभूतम् अहमेतदवोचम् इति परामृशति।

(अहमर्थाननुभवसाधकनिषेधसामान्यविषयपरामर्शमादाय शङ्कासमाधाने)

एतावन्तं कालं न किञ्चिदहमज्ञासिषम् इति च परामृशतीति चेत्, ततः किम्? न किञ्चिदिति कृत्स्नप्रतिषेध इति चेत्; न, नाहमवेदिषम् इति वेदितुरहमर्थस्यैवानुवृत्तेः वेद्यविषयो हि स प्रतिषेधः। न किञ्चिदिति निषेधस्य कृत्स्नविषयत्वे भवदभिमता अनुभूतिरपि प्रतिषिद्धा स्यात्।



अनुभूतेः न निषेधः, किन्तु तदनुवृत्तेः, इत्याशङ्कापरिहारौ

सुषुप्तिसमये त्वनुसन्धीयमानमहमर्थमात्मनं ज्ञातारमहमिति परामृश्य न किञ्चिदवेदिषमिति वेदने तस्य प्रतिषिध्यमाने तस्मिन्काले निषिध्यमानाया वित्तेस्सिद्धिमनुवर्तमानस्य ज्ञातुरहमर्थस्य चासिद्धिमनेनैव न किञ्चिदहमवेदिषम् इति परामर्शेन साधयंस्तमिममर्थं देवानामेव साधयतु॥



निषेधविशेषविषयपरामर्शमादाय शङ्कासमाधाने

मामप्यहं न ज्ञातवान् इति अहमर्थस्यापि तदानीमननुसन्धानं प्रतीयत इति चेत्; स्वानुभवस्ववचनयोर्विरोधमपि न जानन्ति भवन्तः। अहं मां न ज्ञातवान् इति ह्यनुभववचने। मामिति किं निषिध्यत इति चेत्; साधु पृष्टं भवता। तदुच्यते, अहमर्थस्य ज्ञातुरनुवृत्तेः न स्वरूपं निषिध्यते; अपि तु प्रबोधसमयेऽनुसन्धीयमानस्याहमर्थस्य वर्णाश्रमादिविशिष्टता।



अहम् माम् इति पदयोः विशिष्टविथयता

अहं मां न ज्ञातवान् इत्युक्ते विषयो विवेचनीयः। जागरितावस्थानुसंहितजात्यादि-विशिष्टोऽस्मदर्थो मामित्यंशस्य विषयः। स्वाप्ययावस्थाप्रसिद्धाविशदस्वानुभवैकतानश्च अहमर्थोऽहमित्यंशस्य विषयः। अत्र सुप्तोऽहमीदृशोऽहमिति च मामपि न ज्ञातवानहमित्येव खल्वनुभवप्रकारः॥



उक्तांशस्य परमतेन उपपादन्

किञ्च, सुषुप्तावात्माऽज्ञानसाक्षित्वेनाऽस्त इति हि भवदीया प्रक्रिया। साक्षित्वं च साक्षाज्ज्ञातृत्वमेव। न ह्यजानतस्साक्षित्त्वम्। ज्ञातैव हि लोकवेदयोस्साक्षीति व्यपदिश्यते; न ज्ञानमात्रम्। स्मरति च भगवान् पाणिनिः साक्षाद्द्रष्टरि सञ्ज्ञायाम् (अष्टा.५.२.९१) इति साक्षाज्ज्ञातर्येव साक्षिशब्दम्। स चायं साक्षी जानामीति प्रतीयमानोऽस्मदर्थ एवेति कुतस्तदानीमहमर्थो न प्रतीयेत । आत्मने स्वयमवभासमानोऽहमित्येवावभासत इति स्वापाद्यवस्थास्वप्यात्मा प्रकाशमानोऽहमित्येवावभासत इति सिद्धम्॥



मुक्तौ अहमर्थानुवृत्तेः अनूद्य दूषणम्

यत्तु – मोक्षदशायामहमर्थो नानुवर्तते – इति; तदपेशलम्। तथा सत्यात्मनाश एवापवर्गः प्रकारान्तरेण प्रतिज्ञातः स्यात्। न चाहमर्थो धर्ममात्रम्; येन तद्विगमेऽप्यविद्यानिवृत्ताविव स्वरूपमवतिष्ठते। प्रत्युत स्वरूपमेवाहमर्थ आत्मनः। ज्ञानं तु तस्य धर्मः अहं जानामि, ज्ञानं मे जातम् इति चाहमर्थधर्मतया ज्ञानप्रतीतेरेव॥



श्रुत्यर्थापत्त्या उक्तार्थसमर्थनम्

अपि च यः परमार्थतो भ्रान्त्या वाऽऽध्यात्मिकादिदुःखैर्दुःखितया स्वात्मानमनुसन्धत्ते अहं दुःखी इति। सर्वमेतद्दुःखजातमपुनर्भवमपोह्य कथमहमनाकुलस्स्वस्थो भवेयम् इत्युत्पन्नमोक्ष-रागः स एव तत्साधने प्रवर्तते। स साधनानुष्ठानेन यद्यहमेव न भविष्यामीत्यवगच्छेत्; अपसर्पेदेवासौ मोक्षकथाप्रस्तावात्। ततश्चाधिकारिविरहादेव सर्वं मोक्षशास्त्रमप्रमाणं स्यात्। अहमुपलक्षितं प्रकाशमात्रमपवर्गेऽवतिष्ठत इति चेत्; किमनेन? मयि नष्टेऽपि किमपि प्रकाशमात्रमपवर्गेऽवतिष्ठत इति मत्वा न हि कश्चित् बुद्धिपूर्वकारी प्रयतते। अतोऽहमर्थस्यैव ज्ञातृतया सिद्ध्यतः प्रत्यगात्मत्वम्।



उक्तार्थे अनुमानम्

स च प्रत्यगात्मा मुक्तावप्यहमित्येव प्रकाशते, स्वस्मै प्रकाशमानत्वात्, यो यः स्वस्मै प्रकाशते स सर्वोऽहमित्येव प्रकाशते यथा तथावभासमानत्वेनोभयवादिसम्मतस्संसार्यात्मा। यः पुनरहमिति न चकास्ति; नासौ स्वस्मै प्रकाशते, यथा घटादिः। स्वस्मै प्रकाशते चायं मुक्तात्मा; तस्मादहमित्येव प्रकाशते॥



उक्तानुमाने हेतोः साध्यविशेषविरुद्धत्वाशङ्कापरिहारौ

न चाहमिति प्रकाशमानत्वेन तस्याज्ञत्वसंसारित्वादिप्रसङ्गः। मोक्षविरोधात्, अज्ञत्वाद्यहेतुत्वाच्चाहम्प्रत्ययस्य। अज्ञानं नाम स्वरूपाज्ञानमन्यथा ज्ञानं विपरीतज्ञानं वा। अहिमत्येवाऽत्मनस्स्वरूपमिति स्वरूपज्ञानरूपोऽहम्प्रत्ययो नाज्ञत्वमापादयति, कुतस्संसारित्वम्। अपि तु तद्विरोधित्वान्नाशयत्येव।



निवृत्ताविद्यानामपि अहम्प्रत्ययः

ब्रह्मात्मभावापरोक्ष्यनिर्धूतनिरवशेषाविद्यानामपि वामदेवादीनामहमित्येव आत्मानुभवदर्शनाच्च। श्रूयते हि – तद्धैतत्पश्यन्नृषिर्वामदेवः प्रतिपेदे अहं मनुरभवं सूर्यश्च (बृ.३.४.१०) इति, अहमेकः प्रथममासं वर्तामि च भविष्यामि च (अथर्व.शि.उ.९.खण्डे) इत्यादि।



ब्रह्मणोऽप्यहं प्रत्ययः श्रुतिस्मृतिषु

सकलेतराज्ञानविरोधिनः सच्छब्दप्रत्ययमात्रभाजः परस्य ब्रह्मणो व्यवहारोऽप्येवमेव हन्ताहमिमास्तिस्रो देवताः (छा.६.३.२), बहु स्यां प्रजायेय (तै.आन.६.२), स ईक्षत लोकान्नु सृजा इति; (ऐत १.१.१), तथा यस्मात्क्षरमतीतोऽहमक्षरादपि चोत्तमः। अतोऽस्मि लोके वेदे च प्रथितः पुरुषोत्तमः (भ.गी.१५.१८), अहमात्मा गुडाकेश (भ.गी. १०.२०), न त्वेवाहं जातु नासम् (भ.गी. २.१२), अहं कृत्स्नस्य जगतः प्रभवः प्रलयस्तथा (भ.गी.७.६), अहं सर्वस्य प्रभवो मत्तस्सर्वं प्रवर्तते (भ.गी.१०.८), तेषामहं समुद्धर्ता मृत्युसंसारसागरात् (भ.गी.१२.७), अहं बीजप्रदः पिता (भ.गी.१४.४), वेदाहं समतीतानि – (भ.गी.७.२६) इत्यादिषु॥



उक्तार्थे गीतोक्तिविरोधशङ्कापरिहारौ

यद्यहमित्येवात्मनः स्वरूपम्, कथं तर्ह्यहङ्कारस्य क्षेत्रान्तर्भावो भगवतोपदिश्यते । महाभूतान्यहङ्कारो बुद्धिरव्यक्तमेव च (भ.गीता.१३.५) इति। उच्यते, स्वरूपोपदेशेषु सर्वेष्वहमित्येवोपदेशात् तथैवात्मस्वरूपप्रतिपत्तेश्चाहमित्येव प्रत्यगात्मनस्स्वरूपम्। अव्यक्तपरिणामभेदस्य अहङ्कारस्य क्षेत्रान्तर्भावो भगवतैवोपदिश्यते। स त्वनात्मनि देहेऽहम्भावकरणहेतुत्वेन अहङ्कार इत्युच्यते। अस्य त्वहङ्कारशब्दस्य अभूततद्भावेऽर्थे च्विप्रत्ययमुत्पाद्य व्युत्पत्तिर्द्रष्टव्या। अयमेव त्वहङ्कारः उत्कृष्टजनावमानहेतुर्गर्वापरनामा शास्त्रेषु बहुशो हेयतया प्रतिपाद्यते। तस्माद्बाधकापेताऽहम्बुद्धिस्साक्षादात्मगोचरैव। शरीरगोचरा त्वहं बुद्धिरविद्यैव। यथोक्तं भगवता पराशरेण श्रूयतां चाप्यविद्यायाः स्वरूपं कुलनन्दन । अनात्मन्यात्मबुद्धिर्या (वि.पु.६.७.१०.११) – इति ।



अहमर्थात्मत्वोपसंहारः

यदि ज्ञप्तिमात्रमेवाऽत्मा, तदाऽनात्मन्यात्माभिमाने शरीरे ज्ञप्तिमात्र-प्रतिभासस्स्यात्, न ज्ञातृत्वप्रतिभासः। तस्माज्ज्ञाताऽहमर्थ एवाऽऽत्मा तदुक्तम् –

अतः प्रत्यक्षसिद्धत्वादुक्तन्यायागमान्वयात्।

अविद्यायोगतश्चाऽत्मा ज्ञाताऽहमिति भासते॥ इति॥

तथा च

देहेन्द्रियमनः प्राणधीभ्योऽन्योऽनन्यसाधनः।

नित्यो व्यापी प्रतिक्षेत्रमात्मा भिन्नस्स्वतस्सुखी॥ (आत्मसिद्धौ) इति।

अनन्यसाधनः – स्वप्रकाशः। व्यापी – अतिसूक्ष्मतया सर्वाचेतनान्तःप्रवेशनस्वभावः॥



शास्त्रप्रत्यक्षविरोधे शास्त्रप्राबल्यस्यानूद्यनिरासः

यदुक्तम् – दोषमूलत्वेनान्यथासिद्धिसम्भावनया सकलभेदावलम्बिप्रत्यक्षस्य शास्त्रबाध्यत्वम् – इति॥

कोऽयं दोष इति वक्तव्यम्, यन्मूलतया प्रत्यक्षस्यान्यथासिद्धिः। अनादिभेदवासनैव हि दोष इति चेत्; भेदवासनायास्तिमिरादिवद्यथावस्थितवस्तुविपरीतज्ञानहेतुत्वं किमन्यत्र ज्ञातपूर्वम्? अनेनैव शास्त्रविरोधेन ज्ञास्यत इति चेत्; न, अन्योन्याश्रयणात्, शास्त्रस्य निरस्तनिखिलविशेषवस्तुबोधित्वनिश्चये सति भेदवासानाया दोषत्वनिश्चयः, भेदवासनाया दोषत्वनिश्चये सति शास्त्रस्य निरस्तनिखिलविशेषवस्तु- बोधित्वनिश्चय इति। किञ्च, यदि भेदवासनामूलत्वेन प्रत्यक्षस्य विपरीतार्थत्वम्; शास्त्रमपि तन्मूलत्वेन तथैव स्यात्।

अथोच्येत – दोषमूलत्वेऽपि शास्त्रस्य प्रत्यक्षावगतसकलभेदनिरसनज्ञानहेतुत्वेन परत्वात्तत्प्रत्यक्षस्य बाधकम् – इति। तन्न, दोषमूलत्वे ज्ञाते सति परत्वमकिञ्चित्करम्। रज्जुसर्पज्ञाननिमित्तभये सति भ्रान्तोऽयमिति परिज्ञातेन केनचित् नायं सर्पो मा भैषीः इत्युक्तेऽपि भयानिवृत्तिदर्शनात्। शास्त्रस्य च दोषमूलत्वं श्रवणवेलायामेव ज्ञातम्। श्रवणावगतनिखिलभेदोपमर्दिब्रह्मात्मैकत्वविज्ञानाभ्यासरूपत्वान्मननादेः॥

अपि च इदं शास्त्रम्, एतच्चासम्भाव्यमानदोषम्, प्रत्यक्षं तु सम्भाव्यमानदोषमिति केनावगतं त्वया? न तावत्स्वतस्सिद्धा निर्धूतनिखिलविशेषाऽनुभूतिरिममर्थमवगमयति, तस्यास्सर्वविषयविरक्तत्वात्, शास्त्रपक्षपातविरहाच्च। नाप्यैन्द्रियिकं प्रत्यक्षम्, दोषमूलत्वेन विपरीतार्थत्वात्। तन्मूलत्वादेव नान्यान्यपि प्रमाणानि। अतस्स्वपक्षसाधनप्रमाणानभ्युपगमान्न स्वाभिमतार्थसिद्धिः॥

ननु व्यावहारिकप्रमाणप्रमेयव्यवहारोऽस्माकप्यस्त्येव, कोऽयं व्यावहारिको नाम? आपातप्रतीतिसिद्धो युक्तिभिर्निरूपितो न तथाऽवस्थित इति चेत्, किं तेन प्रयोजनम्? प्रमाणतया प्रतिपन्नेऽपि यौक्तिकबाधादेव प्रमाणकार्याभावात्। अथोच्येत – शास्त्रप्रत्यक्षयोः द्वयोरप्यविद्यामूलत्वेऽपि प्रत्यक्षविषयस्य शास्त्रेण बाधो दृश्यते; शास्त्रविषयस्य सदद्वितीयब्रह्मणः पश्चात्तनबाधादर्शनेन निर्विशेषानुभूतिमात्रं ब्रह्मैव परमार्थः – इति। तदयुक्तम्, अबाधितस्यापि दोषमूलस्यापारमार्थ्यनिश्चयात्।

एतदुक्तं भवति – यथा सकलेतरकाचादिदोषरहितपुरुषान्तरागोचरगिरिगुहासु वसतस्तैमिरिकजनस्य अज्ञातस्वतिमिरस्य सर्वस्य तिमिरदोषाविशेषेण द्विचन्द्रज्ञानमविशिष्टं जायते। न तत्र बाधकप्रत्ययोऽस्तीति न तन्मिथ्या न भवतीति तद्विषयभूतं द्विचन्द्रत्वमपि मिथ्यैव। दोषो ह्ययथार्थज्ञानहेतुः। तथा ब्रह्मज्ञानमविद्यामूलत्वेन बाधकज्ञानरहितमपि स्वविषयेण ब्रह्मणा सह मिथ्यैव – इति।



शास्त्रस्याविद्यामूलत्वाभ्युपगमे दोषप्रसञ्जनम्

भवन्ति चात्र प्रयोगाः, विवादाध्यासितं ब्रह्म मिथ्या, अविद्यावत उत्पन्नज्ञानविषयत्वात्, प्रपञ्चवत्। ब्रह्म मिथ्या, ज्ञानविषयत्वात्, प्रपञ्चवत्। ब्रह्म मिथ्या, असत्यहेतुजन्यज्ञानविषयत्वात्, प्रपञ्चवदेव।



असत्यात् सत्यप्रतिपत्तिनिदर्शनैः प्रत्यक्षात् शास्त्रप्राबल्योक्तेः दूषणम्

न च वाच्यं स्वाप्नस्य हस्त्यादिविज्ञानस्यासत्यस्य परमार्थशुभाशुभप्रतिपत्तिहेतुभाववत् अविद्यामूलत्वेनासत्यस्यापि शास्त्रस्य परमार्थभूतब्रह्मविषयप्रतिपत्तिहेतुभावो न विरुद्धः – इति, स्वाप्नज्ञानस्यासत्यत्वाभावात्। तत्र हि विषयाणामेव मिथ्यात्वम्; तेषामेव हि बाधो दृश्यते; न ज्ञानस्य, न हि मया स्वप्नवेलायामनुभूतं ज्ञानमपि न विद्यत इति कस्यचिदपि प्रत्ययो जायते। दर्शनं तु विद्यते, अर्था न सन्तीति हि बाधकप्रत्ययः। मायाविनो मन्त्रौषधादिप्रभवं मायामयं ज्ञानं सत्यमेव प्रीतेर्भयस्य च हेतुः तत्रापि ज्ञानस्याबाधितत्वात्। विषयेन्द्रियादिदोषजन्यं रज्ज्वादौ सर्पादिविज्ञानं सत्यमेव, भयादिहेतुः। सत्यैवादष्टेऽपि स्वात्मनि सर्पसन्निधानाद्दष्टबुद्धिः, सत्यैव शङ्काविषबुद्धिर्मरणहेतुभूता। वस्तुभूत एव जलादौ मुखादिप्रतिभासो वस्तुभूतमुखगतविशेषनिश्चय हेतुः। एषां संवेदनानामुत्पत्तिमत्त्वादर्थक्रियाकारित्वाच्च सत्यत्वमवसीयते।



ज्ञानसत्यत्वं विषयसत्यताव्याप्तमिति, तन्निवृत्त्या तन्निवृत्तिरिति शङ्का, तत्परिहारश्च

हस्त्यादीनाम्, अभावेऽपि कथं तद्बुद्धयः सत्या भवन्तीति चेत्, नैतत्, बुद्धीनां सालम्बनत्वमात्रनियमात्।

अर्थस्य प्रतिभासमानत्वमेव ह्यालम्बनत्वेऽपेक्षितम्; प्रतिभासमानता चास्त्येव दोषवशात्। स तु बाधितोऽसत्य इत्यवसीयते। अबाधिता हि बुद्धिस्सत्यैवेत्युक्तम्॥

रेखया वर्णप्रतिपत्तावपि नासत्यात्सत्यबुद्धिः, रेखायास्सत्यत्वात् ॥



असत्यात् सत्यबुद्धेः आपाद्यनिरासः

ननु वर्णात्मना प्रतिपन्ना रेखा वर्णबुद्धिहेतुः। वर्णात्मता त्वसत्या। नैवम्, वर्णात्मताया असत्याया उपायत्वायोगात्। असतो निरुपाख्यस्य ह्युपायत्वं न दृष्टमनुपपन्नं च। अथ तस्यां वर्णबुद्धेरुपायत्वम्; एवं तर्ह्यसत्यात्सत्यबुद्धिर्न स्याद्बुद्धेस्सत्यत्वादेव। उपायोपेययोरेकत्व-प्रसक्तेश्च, उभयोर्वर्णबुद्धित्वाविशेषात्। रेखाया अविद्यमानवर्णात्मनोपायत्वे चैकस्यामेव रेखायामविद्यमानसर्ववर्णात्मकत्वस्य सुलभत्वादेकरेखादर्शनात्सर्ववर्णप्रतिपत्तिस्स्यात्। अथ पिण्डविशेषे देवदत्तादिशब्दसङ्केतवत् चक्षुर्ग्राह्यरेखाविशेषे श्रोत्रग्राह्यवर्णविशेषसङ्केतवशाद्रेखाविशेषो वर्णविशेषबुद्धिहेतुरिति। हन्त तर्हि सत्यादेव सत्यप्रतिपत्तिः; रेखायास्सङ्केतस्य च सत्यत्वात्, रेखागवयादपि सत्यगवयबुद्धिस्सादृश्यनिबन्धना, सादृश्यं च सत्यमेव॥



स्फोटवादावलम्बि उदाहरणमादाय शङ्कापरिहारौ

न चैकरूपस्य शब्दस्य नादविशेषेणार्थभेदबुद्धिहेतुत्वेऽप्यसत्यात्सत्यप्रतिपत्तिः, नानानादाभिव्यक्तस्यैकस्यैव शब्दस्य तत्तन्नादाभिव्यङ्ग्यस्वरूपेणार्थविशेषैस्सह सम्बन्धग्रहणवशादर्थभेदबुद्ध्युत्पत्तिहेतुत्वात्। शब्दस्यैकरूपत्वमपि न साधीयः, गकारादेर्बोधकस्यैव श्रोत्रग्राह्यत्वेन शब्दत्वात्। अतोऽसत्याच्छास्त्रात्सत्यब्रह्मविषय-प्रतिपत्तिर्दुरुपपादा॥



शास्त्रेषु असत्यता न अत्यन्तासत्यत्वरूपा, किन्तु विलक्षणा इत्याशङ्कापरिहारौ

ननु न शास्त्रस्य गगनकुसुमवदसत्यत्वम्; प्रागद्वैतज्ञानात्सद्बुद्धिबोध्यत्वात्। उत्पन्ने तत्त्वज्ञाने ह्यसत्यत्वं शास्त्रस्य। न तदा शास्त्रं निरस्तनिखिलभेदचिन्मात्रब्रह्मज्ञानोपायः। यदोपायस्तदा अस्त्येव शास्त्रम्, अस्तीति बुद्धेः। नैवम्; असति शास्त्रे, अस्ति शास्त्रमिति बुद्धेर्मिथ्यात्वात्। ततः किम्? इदं ततः; मिथ्याभूतशास्त्रजन्यज्ञानस्य मिथ्यात्वेन तद्विषयस्यापि ब्रह्मणो मिथ्यात्वम्; यथा धूमबुद्ध्या गृहीतबाष्पजन्याग्निज्ञानस्य मिथ्यात्वेन तद्विषयस्याग्नेरपि मिथ्यात्वम्। पश्चात्तनबाधादर्शनञ्चासिद्धम्; शून्यमेव तत्त्वमितिवाक्येन तस्यापि बाधदर्शनात्। तत्तु भ्रान्तिमूलमिति चेत्, एतदपि भ्रान्तिमूलमिति त्वयैवोक्तम्। पाश्चत्त्यबाधादर्शनं तु तस्यैवेत्यलमप्रतिष्ठितकुतर्कपरिहसनेन॥

श्रुतिघट्टः



निर्विशेषपरतया पराभिमतानां श्रुतीनामपि स्वरसतया सविशेषपरताप्रतिपादनम्

यदुक्तं वेदान्तवाक्यानि निर्विशेषज्ञानैकरसवस्तुमात्रप्रतिपादनपराणि, सदेव सोम्येदमग्र आसीत् इत्येवमादीनि – इति तदयुक्तम्, एकविज्ञानेन सर्वविज्ञानप्रतिज्ञोपपादनमुखेन सच्छब्दवाच्यस्य परस्य ब्रह्मणो जगदुपादानत्वम्, जगिन्निमत्तत्वम्, सर्वज्ञता, सर्वशक्तियोगः, सत्यसङ्कल्पत्वम्, सर्वान्तरत्वम्, सर्वाधारत्वम्, सर्वनियमनमित्याद्यनेककल्याणगुणविशिष्टताम्, कृत्स्नस्य जगतस्तदात्मकतां च प्रतिपाद्य, एवम्भूतब्रह्मात्मकस्त्वमसीति श्वेतकेतुं प्रत्युपदेशाय प्रवृत्तत्वात्प्रकरणस्य। प्रपञ्चितश्चायमर्थो वेदार्थसङ्ग्रहे। अत्राप्यारम्भणाधिकरणे निपुणतरमुपपादियष्यते॥



परविद्यायास्सविशेषत्वव्यवस्थापनम्

अथ परा यया तदक्षरम् (मु.१.१.५) इत्यत्रापि प्राकृतान् हेयगुणान् प्रतिषिध्य नित्यत्वविभुत्वसूक्ष्मत्वसर्वगतत्वाव्ययत्वभूतयोनित्वसार्वज्ञ्यादिकल्याणगुणयोगऊ परस्य ब्रह्मणः प्रतिपादितः॥



शोधकवाक्यान्तर्गतसत्यादिवाक्यानां सविशेषपरता

सत्यं ज्ञानमनन्तं ब्रह्म (तै.उ.आ.1-1) इत्यत्रापि सामानाधिकरण्यस्यानेकविशेषणविशष्ट- एकार्थाभिधानव्युत्पत्त्या न निर्विशेषवस्तुसिद्धिः। प्रवृत्तिनिमित्तभेदेनैकार्थवृत्तित्वं हि सामानाधिकरण्यम्। तत्र सत्यज्ञानादि-पदमुख्यार्थैर्गुणैस्तत्तद्गुणविरोध्याकारप्रत्यनीकाकारैर्वा एकस्मिन्नेवार्थे पदानां प्रवृत्तौ निमित्तभेदोऽवश्याश्रयणीयः। इयांस्तु विशेषः – एकस्मिन् पक्षे पदानां मुख्यार्थता; अपरस्मिंश्च तेषां लक्षणा। न चाज्ञानादीनां प्रत्यनीकता वस्तुस्वरूपमेव, एकेनैव पदेन स्वरूपं प्रतिपन्नमिति पदान्तरप्रयोगवैयर्थ्यात्। तथा सति सामानाधिकरण्यासिद्धिश्च, एकस्मिन् वस्तुनि वर्तमानानां पदानां निमित्तभेदानाश्रयणात्। न च, एकस्यैवार्थस्य विशेषणभेदेन विशिष्टताभेदादनेकार्थत्वं पदानां सामानाधिकरण्यविरोधि; एकस्यैव वस्तुनोऽनेकविशेषणविशिष्टता-प्रतिपादनपरत्वात्सामानाधिकरण्यस्य, भिन्नप्रवृत्तिनिमित्तानां शब्दानामेकस्मिन्नर्थे वृत्तिस्सामानाधिकरण्यम् (कैयटे वृद्ध्याह्निके) इति हि शाब्दिकाः।



कारणवाक्यैकार्थ्यात् श्रुतीनां निर्विशेषपरताया अनूद्य निरासः

यदुक्तम्, एकमेवाद्वितीयम् इत्यत्राद्वितीयपदं गुणतोऽपि, सद्वितीयतां न सहते; अतस्सर्वशाखा-प्रत्ययन्यायेन कारणवाक्यानामद्वितीयवस्तुप्रतिपादनपरत्वमभ्युपगमनीयम्; कारणतयोपलिक्षतस्याद्वितीयस्य ब्रह्मणो लक्षणमिदमुच्यते सत्यं ज्ञानमनन्तं ब्रह्म इति। अतो लिलक्षयिषितं ब्रह्म निर्गुणमेव; अन्यथा निर्गुणम् (मन्त्रिकोपनिषत्) निरञ्जनम् (श्वे.६.१९) इत्यादिभिर्विरोधश्च – इति तदनुपपन्नं; जगदुपादानस्य ब्रह्मणस्स्वव्यतिरिक्ताधिष्ठात्रन्तर-निवारणेन विचित्रशक्तियोगप्रतिपादनपरत्वादद्वितीयपदस्य। तथैव विचित्रशक्तियोगमेवावगमयति – तदैक्षत बहुस्यां प्रजायेयेति तत्तेजोऽसृजत (छा.६.२.३) इत्यादि। अविशेषेणाद्वितीयमित्युक्ते निमित्तान्तरमात्रनिषेधः कथं ज्ञायत इति चेत्, सिसृक्षोर्ब्रह्मण उपादानकारणत्वं सदेव सोम्येदमग्र आसीदेकमेव इति प्रतिपादितम्। कार्योत्पत्तिस्वाभाव्येन बुद्धिस्थं निमित्तान्तरमिति तदेवाद्वितीयपदेन निषिद्ध्यत इत्यवगम्यते। सर्वनिषेधे हि स्वाभ्युपगतास्सिषाधायिषिता नित्यत्वादयश्च निषिद्धास्स्युः ॥



सर्वशाखाप्रत्ययन्यायस्य निर्विशेषवादविपरीतत्वम्

सर्वशाखाप्रत्ययन्यायश्चात्र भवतो विपरीतफलः, सर्वशाखासु कारणान्वयिना सर्वज्ञत्वादीनां गुणानामत्रोपसंहारहेतुत्वात्। अतः कारणवाक्यस्वभावादपि सत्यं ज्ञानमनन्तं ब्रह्म इत्यनेन सविशेषमेव प्रतिपाद्यत इति विज्ञायते॥



शोधकवाक्यान्तरैकार्थ्यस्य निर्विशेषपरत्वज्ञापकतानिरासः

न च निर्गुणवाक्यविरोधः, प्राकृतहेयगुणविषयत्वात्तेषां निर्गुणं, निरञ्जनं, निष्कलं, निष्क्रियं, शान्तम् इत्यादीनाम्। ज्ञानमात्रस्वरूपवादिन्योऽपि श्रुतयो ब्रह्मणो ज्ञानस्वरूपतामभिदधति; न तावता निर्विशेषज्ञानमात्रमेव तत्त्वम्, ज्ञातुरेव ज्ञानस्वरूपत्वात्। ज्ञानस्वरूपस्यैव तस्य ज्ञानाश्रयत्वं मणिद्युमणिदीपादिवद्युक्तमेवेत्युक्तम्। ज्ञातृत्वमेव हि सर्वाश्श्रुतयो वदन्ति यस्सर्वज्ञस्सर्ववित् (मु.१.१.९) तदैक्षत सेयं देवतैक्षत (छा.६.३.२), स ईक्षत लोकान्नु सृजा इति (ऐ.११), नित्यो नित्यानां चेतनश्चेतनानामेको बहूनां यो विदधाति कामान् (कठ.२.५.१३), ज्ञाज्ञौ द्वावजावीशनीशौ (श्वे.१.९), तमीश्वराणां परमं महेश्वरं तं देवतानां परमं च दैवतम्। पतिं पतीनां परमं परस्ताद्विदाम देवं भुवनेशमीड्यम् (श्वे.६.७), न तस्य कार्य करणं च विद्यते न तत्समश्चाभ्यिधकश्च दृश्यते। पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वे.६.८), एष आत्माऽपहतपाप्मा विजरो विमृत्युर्विशोको विजिघत्सोऽपिपासस्सत्यकामः सत्यसङ्कल्पः – (छा.८.१.५) – इत्याद्याश्श्रुतयो ज्ञातृत्वप्रमुखान् कल्याणगुणान् ज्ञानस्वरूपस्यैव ब्रह्मणस्स्वाभाविकान्वदन्ति, समस्तहेयरहिततां च ॥



श्रुत्यैव सगुण-निर्गुणवाक्ययोः विषयविभागसिद्धिः

निर्गुणवाक्यानां सगुणवाक्यानां च विषयम् अपहतपाप्मा इत्यादि अपिपास इत्यन्तेन हेयगुणान् प्रतिषिद्ध्य सत्यकामस्सत्यसङ्कल्पः इति ब्रह्मणः कल्याणगुणान्विदधतीयं श्रुतिरेव विविनक्तीति सगुणनिर्गुणवाक्ययोर्विरोधाभावादन्यतरस्य मिथ्याविषयताश्रयणमपि नाशङ्कनीयम्॥



श्रुत्या ब्रह्मणि वाङ्मनोनिवृत्तिज्ञापनात् निर्विशेषसिद्धिः इत्यस्य निरासः

भीषाऽस्माद्वातः पवते (तै.आन.८.१) इत्यादिना ब्रह्मगुणानारभ्य ते ये शतम् (तै.आन.८.१) इत्यनुक्रमेण क्षेत्रज्ञानन्दातिशयमुक्त्वा यतो वाचो निवर्तन्ते। अप्राप्य मनसा सह। आनन्दं ब्रह्मणो विद्वान् (तै.आन.९.१) इति ब्रह्मणः कल्याणगुणानन्त्यमत्यादरेण वदतीयं श्रुतिः॥



स्ववाक्यैकदेशेनापि ब्रह्मणः सविशेषता

सोऽश्नुते सर्वान् कामान् सह ब्रह्मणा विपिश्चता (तै.आन.१.२) इति ब्रह्मवेदनफलमवगमयद्वाक्यं परस्य विपिश्चतो ब्रह्मणो गुणानन्त्यं ब्रवीति। विपश्चिता ब्रह्मणा सह सर्वान् कामान् समश्नुते। काम्यन्त इति कामाः – कल्याणगुणाः। ब्रह्मणा सह तद्गुणान् सर्वानश्नुत इत्यर्थः। दहरविद्यायां तस्मिन्यदन्तस्तदन्वेष्टव्यम् (छा.८.१.१) इतिवद्गुणप्राधान्यं वक्तुं सहशब्दः। फलोपासनयोः प्रकारैक्यं यथाक्रतुरस्मिन् लोके पुरुषो भवति तथेतः प्रेत्य भवति (छा.३.१४.१) इति श्रुत्यैव सिद्धम्॥



ज्ञेयत्वनिषेधपरश्रुत्या निर्विशेषतासिद्धिरित्यस्य निरासः

यस्यामतं तस्य मतम् …… अविज्ञातं विजानताम् (केन.२.३) इति ब्रह्मणो ज्ञानाविषयत्वमुक्तं चेत्; ब्रह्मविदाप्नोति परम् (तै.१.१) ब्रह्म वेद ब्रह्मैव भवति (मु.३.२.९) इति ज्ञानान्मोक्षोपदेशो न स्यात्। असन्नेव स भवति, असद्ब्रह्मेति वेद चेत्, अस्ति ब्रह्मेति चेद्वेद, सन्तमेनं ततो विदुः (तै.आन.६.११) इति ब्रह्मविषयज्ञानासद्भावसद्भावाभ्यात्मनाशमात्मसत्तां च वदति। अतो ब्रह्मविषयवेदनमेवापवर्गोपायं सर्वाश्श्रुतयो विदधति ॥



उपासनात्मकज्ञानाविषयत्वपक्षदूषणम्

ज्ञानं चोपासनात्मकम्। उपास्यञ्च ब्रह्म सगुणमित्युक्तम्।

यतो वाचो निवर्तन्ते। अप्राप्य मनसा सह (तै.आन.९.१) इति ब्रह्मणोऽनन्तस्य अपरिच्छिन्नगुणस्य वाङ्मनसयोरेतावदिति परिच्छेदायोग्यत्वश्रवणेन ब्रह्मैतावदिति ब्रह्मपरिच्छेद-ज्ञानवतां ब्रह्माविज्ञातममतमित्युक्तम्, अपिरिच्छिन्नत्वाद्ब्रह्मणः। अन्यथा यस्यामतं तस्य मतम्, विज्ञातमविजानताम् इति मतत्वविज्ञातत्ववचनं तत्रैव विरुध्यते॥



ज्ञातृत्वनिषेधशङ्कापरिहारः

यतु – न दृष्टेर्द्रष्टारं – न मतेर्मन्तारम् (बृ.५.४.उ) इति श्रुतिर्दृष्टेर्मतेर्व्यतिरिक्तं द्रष्टारं मन्तारं च प्रतिषेधति – इति; तदागन्तुकचैतन्यगुणयोगितया ज्ञातुरज्ञानस्वरूपतां कुतर्कसिद्धां मत्वा न तथाऽऽत्मानं पश्येः, न मन्वीथाः; अपि तु द्रष्टारं मन्तारमप्यात्मानं दृष्टिमतिरूपमेव पश्येरित्यभिदधातीति परिहृतम्। अथवा दृष्टेर्द्रष्टारं मतेर्मन्तारं जीवात्मानं प्रतिषिध्य सर्वभूतान्तरात्मानं परमात्मानमेवोपास्वेति वाक्यार्थः; अन्यथा विज्ञातारमरे केन विजानीयात् (बृ.४.४.१४) इत्यादिज्ञातृत्वश्रुतिविरोधश्च॥

आनन्दत्वानन्दित्वयोरविरोधत्वभेदतन्निषेधश्रुतीनामविरोधत्वसमर्थनम्



आर्थगुणनिषेधान्तरपरिहारः

आनन्दो ब्रह्म (तै.भृ.६.१) इति आनन्दमात्रमेव ब्रह्मस्वरूपं प्रतीयत इति यदुक्तम् – तज्ज्ञानाश्रयस्य ब्रह्मणो ज्ञानं स्वरूपमिति वदतीति परिहृतम्। ज्ञानमेव ह्यनुकूलमानन्द इत्युच्यते। विज्ञानमानन्दं ब्रह्म (बृ.५.९.२८) इत्यानन्दरूपमेव ज्ञानं ब्रह्मेत्यर्थः। अत एव भवतामेकरसता। अस्य ज्ञानस्वरूपस्यैव ज्ञातृत्वमपि श्रुतिशतसमधिगतमित्युक्तम्। तद्वदेव स एको ब्रह्मण आनन्दः (तै.आन.८.४), आनन्दं ब्रह्मणो विद्वान् (तै.आन.९.१) इति व्यतिरेकनिर्देशाच्च नाऽनन्दमात्रं ब्रह्म; अपि त्वानन्दि। ज्ञातृत्वमेव ह्यानन्दित्वम्॥



भेदनिषेदपरतया शङ्कितानां श्रुतीनां समीचीना योजना

यदिदमुक्तं यत्र हि द्वैतमिव भवति (बृ.४.४.१४), नेह नानाऽस्ति किञ्चन (बृ.६.४.१९), मृत्योस्स मृत्युमाप्नोति य इह नानेव पश्यति, यत्रत्वस्य सर्वमात्मैवाभूत्तत्केन कं पश्येत् (बृ.४.४.१४) इति भेदनिषेधो बहुधा दृश्यत इति; तत्कृत्स्नस्य जगतो ब्रह्मकार्यतया तदन्तर्यामिकतया च तदात्मकत्वेनैक्यात्, तत्प्रत्यनीकनानात्वं प्रतिषिद्ध्यते। न पुनः बहु स्यां प्रजायेय इति बहुभवनसङ्कल्पपूर्वकं ब्रह्मणो नानात्वं श्रुतिसिद्धं प्रतिषिध्यत इति परिहृतम्। नानात्वनिषेधादियमपरमार्थविषयेति चेत्; न, प्रत्यक्षादिसकलप्रमाणानवगतं नानात्वं दुरारोहं ब्रह्मणः प्रतिपाद्य तदेव बाध्यत इत्युपहास्यमिदम्॥

यदा ह्येवैष एतस्मिन्नुदरमन्तरं कुरुते अथ तस्य भयं भवति (तै.आन.७.२), इति ब्रह्मणि नानात्वं पश्यतो भयप्राप्तिरिति यदुक्तम्; तदसत् सर्वं खल्विदं ब्रह्म तज्जलानिति शान्त उपासीत (छा.३.१४.१) इति तन्नानात्वानुसन्धानस्य शान्तिहेतुत्वोपदेशात्। तथा हि सर्वस्य जगतस्तदुत्पत्तिस्थितिलयकर्मतया तदात्मकत्वानुसन्धानेनात्र शान्तिर्विधीयते। अतो यथावस्थितदेवतिर्यङ्मनुष्यस्थावरादिभेदभिन्नं जगत् ब्रह्मात्मकमित्यनुसन्धानस्य शान्तिहेतुतया अभयप्राप्ति-हेतुत्वेन न भयहेतुत्व प्रसङ्गः। एवं तर्हि अथ तस्य भयं भवति इति किमुच्यते; इदमुच्यते, यदा ह्येवैष एतस्मिन्नदृश्येऽनात्म्येऽनिरुक्तेऽनिलयनेऽभयं प्रतिष्ठां विन्दते। अथ सोऽभयं गतो भवति (तै.आन.७.२) इत्युभयप्राप्तिहेतुत्वेन ब्रह्मणि या प्रतिष्ठाऽभिहिता; तस्या विच्छेदे भयं भवतीति। यथोक्तं महर्षिभिः –

यन्मुहूर्तं क्षणां वाऽपि वासुदेवो न चिन्त्यते।

सा हानिस्तन्महच्छिद्रं सा भ्रान्तिस्सा च विक्रिया॥ – (ग.पु.पूर्व.ख.२.२२.२२)

इत्यादि। ब्रह्मणि प्रतिष्ठाया अन्तरमवकाशो विच्छेद एव॥



गीतोक्तिविरोधशङ्कापरिहारौ

यदुक्तं न स्थानतोऽपि (ब्र.सू.३.३.११) इति सर्वविशेषरहितं ब्रह्मेति च वक्ष्यतीति; तन्न सविशेषं ब्रह्मेत्येव हि तत्र वक्ष्यति। माया मात्रं तु (ब्र.सू.३.३.३) इति च स्वाप्नानामप्यर्थानां जागिरतावस्थानुभूतपदार्थवैधर्म्येण मायामात्रत्वमुच्यत इति जागरितावस्थानुभूतानामिव पारमार्थिकत्वमेव वक्ष्यति॥

अथ स्मृतिपुराणघट्टः



स्मृतिपुराणयोरपि सविशेषपरत्वम्

स्मृतिपुराणयोरपि निर्विशेषज्ञानमात्रमेव परमार्थोऽन्यदपारमार्थिकम् इति प्रतीयत इति यदभिहितं तदसत् –

यो मामजमनादिं च वेत्ति लोकमहेश्वरम्॥ (भ.गी.१०.३ )

मत्स्थानि सर्वभूतानि न चाहं तेष्ववस्थितः॥

न च मत्स्थानि भूतानि पश्य मे योगमैश्चरम्।

भूतभृन्न च भूतस्थो ममाऽत्मा भूतभावनः॥ (भ.गी.९.अ.४-५)

अहं कृत्स्नस्य जगतः प्रभवः प्रलयस्तथा॥

मत्तः परतरं नान्यत्किञ्चिदस्ति धनञ्जय।

मयि सर्वमिदं प्रोतं सूत्रे मणिगणा इव॥ (भ.गी.७.६-७)

विष्टभ्याहमिदं कृत्स्नमेकांशेन स्थितो जगत्॥ (भ.गी.१०अ.४२)

उत्तमः पुरुषस्त्वन्यः परमात्मेत्युदाहृतः।

यो लोकत्रयमाविश्य बिभर्त्यव्यय ईश्वरः॥

यस्मात्क्षरमतीतोऽहमक्षरादपि चोत्तमः।

अतोऽस्मि लोके वेदे च प्रथितः पुरुषोत्तमः॥ (भ.गी.१५.१७,१८)

स सर्वभूतप्रकृतिं विकारान् गुणादिदोषांश्च मुने व्यतीतः॥

अतीतसर्वावरणोऽखिलात्मा तेनास्तृतं यद्भुवनान्तराले॥

समस्तकल्याणगुणात्मकोऽसौ स्वशक्तिलेशोद्धृतभूतसर्गः।

इच्छागृहीताभिमतोरुदेहस्संसाधिताशेषजगद्धितोऽसौ॥

तेजोबलैश्वर्यमहावबोधसुवीर्यशक्त्यादिगुणैकराशिः।

परः पराणां सकला न यत्र क्लेशादयस्सन्ति परावरेशे॥

स ईश्वरो व्यष्टिसमष्टिरूपोऽव्यक्तस्वरूपः प्रकटस्वरूपः।

सर्वेश्वरस्सर्वदृक्सर्ववेत्ता समस्तशक्तिः परमेश्वराख्यः॥

सञ्ज्ञायते येन तदस्तदोषं शुद्धं परं निर्मलमेकरूपम्।

सन्दृश्यते वाऽप्यधिगम्यते वा तज्ज्ञानमज्ञानमतोऽन्यदुक्तम्। (वि.पु.६.५.८३,८४,८५,८६,८७)

शुद्धे महाविभूत्याख्ये परे ब्रह्मणि शब्द्यते ।

मैत्रेय भगवच्छब्दस्सर्वकारणकारणे॥

सम्भर्तेति तथा भर्ता भकारोऽर्थद्वयान्वितः।

नेता गमियता स्रष्टा गकारार्थस्तथा मुने॥

ऐश्वर्यस्य समग्रस्य वीर्यस्य यशसश्श्रियः।

ज्ञानवैराग्ययोश्चैव षण्णां भग इतीरणा॥

वसन्ति तत्र भूतानि भूतात्मन्यखिलात्मनि।

स च भूतेष्वशेषेषु वकारार्थस्ततोऽव्ययः॥ (वि.पु.६.५९.७२,७३,७४,७५)

ज्ञानशक्तिबलैश्वर्यवीर्यतेजांस्यशेषतः।

भगवच्छब्दवाच्यानि विना हेयैर्गुणादिभिः॥ (वि.पु.६ं.५.७९)

एवमेष महाशब्दो मैत्रेय भगवानिति।

परमब्रह्मभूतस्य वासुदेवस्य नान्यगः॥

तत्र पूज्यपदार्थोक्तिः परिभाषासमन्वितः।

शब्दोऽयं नोपचारेण ह्यन्यत्र ह्युपचारतः॥ (वि.पु.६.५.७६,७७)

समस्ताश्शक्तायश्चैता नृप यत्र प्रतिष्ठिताः।

तद्विश्वरूपवैरूप्यं रूपमन्यद्धरेर्महत्।

समस्तशक्तिरूपाणि तत्करोति जनेश्वर।

देवतिर्यङ्मनुष्याख्याश्चेष्टावन्ति स्वलीलया।

जगतामुपकाराय न सा कर्मनिमित्तजा।

चेष्टा तस्याप्रमेयस्य व्यापिन्यव्याहतात्मिका॥ (वि.पु.६.७.७०,७१,७२)

एवं प्रकारममलं नित्यं व्यापकमक्षयम्।

समस्तहेयरहितं विष्ण्वाख्यं परमं पदम्॥ (वि.पु.१ं.२२.५३)

परः पराणां परमः परमात्माऽऽत्संस्थितः।

रूपवर्णादिनिर्देशविशेषणविवर्जितः ॥

अपक्ष्यविनाशाभ्यां परिणामर्द्धिजन्मभिः।

वर्जितश्शक्यते वक्तुं यस्सदाऽस्तीति केवलम्॥

सर्वत्रासौ समस्तं च वसत्यत्रेति वै यतः।

ततस्स वासुदेवेति विद्वद्भिः परिपठ्यते ॥ (वि.पु.१.२.१०,११,१२)

तद्ब्रह्म परमं नित्यमजमक्षरमव्ययम्।

एकस्वरूपं च सदा हेयाभावाच्च निर्मलम्॥

तदेव सर्वमेवैतद्व्यक्ताव्यक्तस्य रूपवत्।

तथा पुरुषरूपेण कालरूपेण च स्थितम्॥ (विष्णु.पु.१.२.१३,१४)

प्रकृतिर्या मयाऽऽख्याता व्यक्ताव्यक्तस्वरूपिणी।

पुरुषश्चाप्युभावेतौ लीयेते परमात्मनि॥

परमात्मा च सर्वेषामाधारः परमेश्वरः।

विष्णुनामा स वेदेषु वेदान्तेषु च गीयते॥ (वि.पु.६.४.३९,४०)

द्वे रूपे ब्रह्मणस्तस्य मूर्तं चामूर्तमेव च।

क्षराक्षरस्वरूपे ते सर्वभूतेषु च स्थिते॥

अक्षरं तत्परं ब्रह्म क्षरं सर्वमिदं जगत्।

एकदेशस्थितस्याग्नेर्ज्योत्स्ना विस्तारिणी यथा॥

परस्य ब्रह्मणश्शक्तिस्तथेदमखिलं जगत्॥ (वि.पु.१.२२.५५,५६,५७)

विष्णुशक्तिः परा प्रोक्ता क्षेत्रज्ञाख्या तथाऽपरा।

अविद्या कर्मसञ्ज्ञाऽन्या तृतीयाशक्तिरिष्यते॥

यया क्षेत्रज्ञशक्तिस्सा वेष्टिता नृप सर्वगा।

संसारतापानखिलानवाप्नोत्यतिसन्ततान्॥

तया तिरोहितत्वाच्च शक्तिः क्षेत्रज्ञसञ्ज्ञिता।

सर्वभूतेषु भूपाल तारतम्येन वर्तते॥ (वि.पु.६.७.६१,६२,६३)

प्रधानं च पुमांश्चैव सर्वभूतात्मभूतया।

विष्णुशक्त्या महाबुद्धे वृतौ संश्रयधर्मिणौ॥

तयोस्सैव पृथग्भावकारणं संश्रयस्य च॥

यथा सक्तं जले वातो बिभर्ति कणिकाशतम्।

शक्तिस्साऽपि तथा विष्णोः प्रधानपुरुषात्मनः॥

(विष्णु.पु.२.७.२९.३०,३१)

तदेतदक्षयं नित्यं जगन्मुनिवराखिलम्।

आविर्भावतिरोभावजन्मनाशविकल्पवत्॥ (वि.पु.१.२२.६० )

इत्यादिना परं ब्रह्म स्वभावत एव निरस्तनिखिलदोषगन्धं समस्तकल्याणगुणात्मकं जगदुत्पत्तिस्थितिसंहारान्तःप्रवेशनियमनादिलीलं प्रतिपाद्य कृत्स्नस्य चिदचिद्वस्तुनः सर्वावस्था-वस्थितस्य, पारमार्थिकस्यैव परस्य ब्रह्मणश्शरीरतया रूपत्वम्, शरीररूपतन्वंशशक्तिविभूत्यादि-शब्दैः तत्तच्छब्दसामानाधिकरण्येन चाभिधाय तद्विभूतिभूतस्य चिद्वस्तुनस्स्वरूपेण अवस्थितम् अचिन्मिश्रतया क्षेत्रज्ञरूपेण स्थितिं चोक्त्वा, क्षेत्रज्ञावस्थायां पुण्यपापात्मककर्मरूपाविद्यावेष्टितत्वेन स्वाभाविकज्ञानरूपत्व-अननुसन्धानमचिद्रूपार्थाकारतया अनुसन्धानं च प्रतिपादितमिति, परं ब्रह्म सविशेषम्, तद्विभूतिभूतं जगदपि पारमार्थिकमेवेति ज्ञायते॥

परोक्तस्मृतिपुराणवचनानांसमीचीनार्थकथनम्



प्रत्यस्तमितेत्यादिश्लोकार्थः

प्रत्यस्तिमतभेदम् (वि.पु.6-7-53) इत्यत्र देवमनुष्यादिप्रकृतिपरिणामविशेषसंसृष्टस्य अपि आत्मनस्स्वरूपं तद्गतभेदरहितत्वेन तद्भेदवाचिदेवादिशब्दागोचरं ज्ञानसत्तैकलक्षणं स्वसंवेद्यं योगयुङ्मनसो न गोचर इत्युच्यत इति, अनेन न प्रपञ्चापलापः। कथमिदमवगम्यत इति चेत्;



प्रकरणात् उक्तार्थनिश्चयः

तदुच्यते – अस्मिन् प्रकरणे संसारैकभेषजतया योगमभिधाय योगावयवान् प्रत्याहारपर्यन्तांश्चोक्त्वा, धारणासिद्ध्यर्थं शुभाश्रयं वक्तुं परस्य ब्रह्मणो विष्णोश्शक्तिशब्दाभिधेयं रूपद्वयं मूर्तामूर्तविभागेन प्रतिपाद्य, तृतीयशक्तिरूपकर्माख्याविद्यावेष्टितम् अचिद्विशिष्टं क्षेत्रज्ञं मूर्ताख्यविभागं भावनात्रयान्वयादशुभमित्युक्त्वा, द्वितीयस्य कर्माख्याविद्याविरहिणः अचिद्वियुक्तस्य ज्ञानैकाकारस्यामूर्ताख्यविभागस्य निष्पन्नयोगिध्येयतया योगयुङ्मनसः अनालम्बनतया स्वतश्शुद्धिविरहाच्च शुभाश्रयत्वं प्रतिषिध्य, परशक्तिरूपमिदममूर्तमपरशक्तिरूपं क्षेत्रज्ञाख्यमूर्तं च परशक्तिरूपस्याऽत्मनः क्षेत्रज्ञतापत्तिहेतुभूततृतीयशक्त्याख्यकर्मरूपाविद्या चेत्येतच्छक्तित्रयाश्रयो भगवदसाधारणम् आदित्यवर्णम् इत्यादिवेदान्तसिद्धं मूर्तरूपं शुभाश्रय इत्युक्तम्। अत्र परिशुद्धात्मस्वरूपस्य शुभाश्रयतानर्हातां वक्तुं प्रत्यस्तिमतभेदं यत् इत्युच्यते । तथा हि –

न तद्योगयुजां शक्यं नृप चिन्तयितुं यतः। द्वितीयं विष्णुसञ्ज्ञस्य योगिध्येयं परं पदम् ॥

समस्ताश्शक्तयश्चैताः नृप यत्र प्रतिष्ठिताः। तद्विश्वरूपवैरूप्यं रूपमन्यद्धरेर्महत् ॥ (विष्णु.पु.६.७.५५,६९,७०)

इति च वदति।



शुभाश्रयस्वरूपनिष्कर्षः

तथा चतुर्मुखसनकसनन्दनादीनां जगदन्तर्वर्तिनामविद्यावेष्टितत्वेन शुभाश्रयतानर्हातामुक्त्वा बद्धानामेव पश्चाद्योगेनोद्भूतबोधानां स्वस्वरूपापन्नानां च स्वतश्शुद्धिविरहाद्भगवता शौनकेन शुभाश्रयता निषिद्धा –

आब्रह्मस्तम्भपर्यन्ता जगदन्तर्व्यवस्थिताः।

प्राणिनः कर्मजनितसंसारवशवर्तिनः॥

यतस्ततो न ते ध्याने ध्यानिनामुपकारकाः।

अविद्यान्तर्गतास्सर्वे ते हि संसारगोचराः॥

पश्चादुद्भूतबोधाश्च ध्याने नैवोपकारकाः।

नैसर्गिको न वै बोधस्तेषामप्यन्यतो यतः॥

तस्मात्तदमलं ब्रह्म निसर्गादेव बोधवत्॥

– (भविष्यत्पुराणान्तर्गतश्रीविष्णुधर्मे.१०४.२३,२४,२५,२६)

इत्यादिना परस्य ब्रह्मणो विष्णोस्स्वरूपं स्वासाधारणमेव शुभाश्रय इत्युक्तम्। अतोऽत्र न भेदापलापः प्रतीयते॥

ज्ञानस्वरूपम् (वि.पु.1-4-40) इत्यत्रापि ज्ञानव्यतिरिक्तस्यार्थजातस्य कृत्स्नस्य न मिथ्यात्वं प्रतिपाद्यते, ज्ञानस्वरूपस्याऽत्मनो देवमनुष्याद्यर्थाकारेणावभासो भ्रान्तिरित्येतावन्मात्रवचनात्। न हि शुक्तिकाया रजततयाऽवभासो भ्रान्तिरित्युक्ते जगति कृत्स्नं रजतजातं मिथ्या भवति। जगद्ब्रह्मणोः सामानाधिकरण्येनैक्यप्रतीतेः, ब्रह्मणो ज्ञानस्वरूपस्यार्थाकारता भ्रान्तिरित्युक्ते सत्यर्थजातस्य कृत्स्नस्य मिथ्यात्वमुक्तं स्यादिति चेत्; तदसत्; अस्मिन् शास्त्रे परस्य ब्रह्मणो विष्णोर्निरस्ताज्ञानादिनिखिलदोषगन्धस्य समस्तकल्याणगुणात्मकस्य महाविभूतेः प्रतिपन्नतया तस्य भ्रान्तिदर्शनासम्भवात्। सामानाधिकरण्येनैक्यप्रतिपादनं च बाधासहम्, अविरुद्धं चेत्यनन्तरमेवोपपादियष्यते। अतोऽयमपि श्लोको नार्थस्वरूपस्य बाधकः॥

उपबृंहणविधिनिरूपणं

तथा हि – यतो वा इमानि भूतानि जायन्ते। येन जातानि जीवन्ति। यत्प्रयत्न्यभिसंविशन्ति। तद्विजिज्ञासस्व। तद्ब्रह्म (तै.उ.भृगु.१) इति जगज्जन्मादिकारणं ब्रह्मेत्यवसिते सति, इतिहासपुराणाभ्यां वेदं समुपबृंहयेत्। बिभेत्यल्पश्रुताद्वेदो मामयं प्रतरिष्यति॥ (महाभारतम् – आदि.प.१-२७३) इति शास्त्रेणार्थस्य इतिहासपुराणाभ्यामुपबृंहणं कार्यमिति विज्ञायते। उपबृंहणं नाम विदितसकलवेदतदर्थानां स्वयोगमहिमसाक्षात्कृतवेदतत्त्वार्थानां वाक्यैस्स्वावगतवेदवाक्यार्थव्यक्ती-करणम्। सकलशाखागतस्य वाक्यार्थस्याल्पभागश्रवणाद्दुरवगमत्वेन तेन विना निश्चयायोगात् उपबृंहणं हि कार्यमेव॥

विष्णुपुराणप्राशस्त्यं

तत्र पुलस्त्यवसिष्ठवरप्रदानलब्धपरदेवतापारमार्थ्यज्ञानवतो भगवतः पराशरात्स्वावगत वेदार्थोपबृंहणमिच्छन्मैत्रेयः परिपप्रच्छ –

सोऽहमिच्छामि धर्मज्ञ श्रोतुं त्वत्तो यथा जगत्। बभूव भूयश्च यथा महाभाग भविष्यति॥

यन्मयं च जगद्ब्रह्मन् यतश्चैतच्चराचरम्। लीनमासीद्यथा यत्र लयमेष्यति यत्र च॥ (वि.पु.१.१.४,५) इत्यादिना॥

अत्र ब्रह्मस्वरूपविशेषतद्विभूतिभेदप्रकारतदाराधनस्वरूपफलविशेषाश्च पृष्टाः। ब्रह्मस्वरूपविशेषप्रश्नेषु यतश्चैतच्चराचरमिति निमित्तोपादानयोः पृष्टत्वात् यन्मयमित्यनेन सृष्टिस्थितिलयकर्मभूतं जगत्किमात्मकमिति पृष्टम्। तस्य चोत्तरं जगच्च स इति। इदं च तादात्म्यमन्तर्यामिरूपेणाऽत्मतया व्याप्तिकृतम्। न तु व्याप्यव्यापकयोर्वस्त्वैक्यकृतम्। यन्मयमिति प्रश्नस्योत्तरत्वाज्जगच्च स इति सामानाधिकरण्यस्य। यन्मयमिति मयडत्र न विकारार्थः, पृथक्प्रश्नवैयर्थ्यात्। नापि प्राणमयादिवत्स्वार्थिकः, जगच्च स इत्युत्तरानुपपत्तेः तदा हि विष्णुरेवेत्युत्तरमभिवष्यत्। अतः प्राचुर्यार्थ एव। तत्प्रकृतवचने मयट् (अष्टा.५.४.२१) इति मयट्। कृत्स्नं च जगत्तच्छरीरतया तत्प्रचुरमेव। तस्माद्यन्मयमित्यस्य प्रतिवचनं जगच्च स इति सामानाधिकरण्यं जगद्ब्रह्मणोश्शरीरात्मभावनिबन्धनमिति निश्चीयते। अन्यथा निर्विशेषवस्तुप्रतिपादनपरे शास्त्रेऽभ्युपगम्यमाने सर्वाण्येतानि प्रश्नप्रतिवचनानि न सङ्गच्छन्ते। तद्विवरणरूपं कृत्स्नं च शास्त्रं न सङ्गच्छते। तथा हि सति प्रपञ्चभ्रमस्य किमधिष्ठानमित्येवं रूपस्यैकस्य प्रश्नस्य निर्विशेषज्ञानमात्रमित्येवं रूपमेकमेवोत्तरं स्यात् ॥



सामानाधिकरण्यस्यैक्यपरत्वे विरोधः

जगद्ब्रह्मणोरेकद्रव्यत्वपरे च सामानाधिकरण्ये सत्यसङ्कल्पत्वादिकल्याणगुणैकतानता निखिलहेयप्रत्यनीकता च बाध्येत। सर्वाशुभास्पदं च ब्रह्म भवेत्। आत्मशरीरभाव एवेदं सामानाधिकरण्यं मुख्यवृत्तमिति स्थाप्यते॥ अतो

विष्णोस्सकाशादुद्भूतं जगत्तत्रैव च स्थितम्।

स्थितिसंयमकर्ताऽसौ जगतोऽस्य जगच्च सः ॥ (वि.पु.१अं.१-अ.३१श्लो.)

इति सङ्ग्रहेणोक्तमर्थं परः पराणाम् इत्यारभ्य विस्तरेण वक्तुं परब्रह्मभूतं भगवन्तं विष्णुं स्वेनैव स्वरूपेणावस्थितम् अविकाराय इति श्लोकेन प्रथमं प्रणम्य तमेव हिरण्यगर्भस्वावतार-शङ्कररूपत्रिमूर्तिप्रधानकालक्षेत्रज्ञसमष्टिव्यष्टिरूपेणावस्थितं च नमस्करोति। तत्र ज्ञानस्वरूपम् इत्ययं श्लोकः क्षेत्रज्ञव्यष्ट्यात्मनाऽवस्थितस्य परमात्मनस्स्वभावमाह। तस्मान्नात्र निर्विशेषवस्तुप्रतीतिः॥



निर्विशेषज्ञानपरत्वे पश्चात्तनप्रश्नोत्तराननुगुणत्वम्

यदि निर्विशेषज्ञानरूपब्रह्माधिष्ठानभ्रमप्रतिपादनपरं शास्त्रम्; तर्हि

निर्गुणस्याप्रमेयस्य शुद्धस्याप्यमलात्मनः।

कथं सर्गादिकर्तृत्वं ब्रह्मणोऽभ्युपगम्यते॥ इति चोद्यं,

शक्तयस्सर्वभगवानामचिन्त्यज्ञानगोचराः।

यतोऽतो ब्रह्मणस्तास्तु सर्गाद्या भावशक्तयः॥

भवन्ति तपतां श्रेष्ठ पावकस्य यथोष्णता॥ (वि.पु.१.३.१,२)

इति परिहारश्च न घटते। तथा हि सति – निर्गुणस्य ब्रह्मणः कथं सर्गादिकर्तृत्वम्? न ब्रह्मणः पारमार्थिकस्सर्गः; अपि तु भ्रान्तिपरिकल्पितः – इति चोद्यपरिहारौ स्याताम् ॥



प्रश्नतदुत्तरयोः नैजः आशयः

उत्पत्त्यादिकार्यं सत्त्वादिगुणयुक्तापरिपूर्णकर्मवश्येषु दृष्टमिति सत्त्वादिगुणरहितस्य परिपूर्णस्याकर्मवश्यस्य कर्मसम्बन्धानर्हास्य कथं सर्गादिकर्तृत्वमभ्युपगम्यत इति चोद्यम्। दृष्टसकलविसजातीयस्य ब्रह्मणो यथोदितस्वभावस्यैव जलादिविसजातीयस्याग्न्यादेरौष्ण्यादि-शक्तियोगवत्सर्वशक्तियोगो न विरुध्यत इति परिहारः॥



वराहचतुश्श्लोकीव्याख्यानम्

परमार्थस्त्वमेवैकः (वि.पु.1-4-38) इत्याद्यपि न कृत्स्नस्यापारमार्थ्यं वदति। अपि तु कृत्स्नस्य तदात्मकतया तद्व्यतिरेकेणावस्थितस्यापारमार्थ्यम्। तदेवोपपादयति – तवैष महिमा येन व्याप्तमेतच्चराचरम् (वि.पु.१अं.४अ.३८.श्लो) इति। येन त्वयेदं चराचरं व्याप्तम्; अतस्त्वदात्मकमेवेदं सर्वमिति त्वदन्यः कोऽपि नास्ति। अतस्सर्वात्मतया त्वमेवैकः परमार्थः। अत इदमुच्यते तवैष महिमा, या सर्वव्याप्तिः – इति। अन्यथा तवैषा भ्रान्तिरिति वक्तव्यम्। जगतः पते त्वमित्यादीनां पदानां लक्षणा च स्यात्। लीलया महीमुद्धरतो भगवतो महावराहस्य स्तुतिप्रकरणविरोधश्च॥

यतः कृत्स्नं जगत् ज्ञानात्मना त्वयाऽऽत्मतया व्याप्तत्वेन तव मूर्तम्। तस्मात्त्वदात्मकत्वानुभवसाधन-योगविरहिण एतत्केवलदेवमनुष्यादिरूपमिति भ्रान्तिज्ञानेन पश्यन्तीत्याह यदेतद्दृश्यते इति॥ न केवलं वस्तुतस्त्वदात्मकं जगद्देवमनुष्याद्यात्मकमिति दर्शनमेव भ्रमः; ज्ञानाकाराणामात्मनां देवमनुष्याद्यर्थाकारत्वदर्शनमपि भ्रम इत्याह ज्ञानस्वरूपमखिलम् इति॥

ये पुनर्बुद्धिमन्तो ज्ञानस्वरूपात्मविदस्सर्वस्य भगवदात्मकत्वानुभवसाधनयोगयोग्य-परिशुद्धमनसश्च ते देवमनुष्यादिप्रकृतिपरिणामविशेषशरीररूपमिदमखिलं जगच्छरीरातिरिक्त-ज्ञानस्वरूपात्मकं त्वच्छरीरं च पश्यन्तीत्याह ये तु ज्ञानविदः इति। अन्यथा श्लोकानां पौनरुक्त्यम्, पदानां लक्षणा, अर्थविरोधः, प्रकरणविरोधः, शास्त्रतात्पर्यविरोधश्च॥

प्रकार्यद्वैतप्रकाराद्वैतविवेकः

तस्यात्मपरदेहेषु सतोऽप्येकमयम् (वि.पु.2-14-31) इत्यत्र सर्वेष्वात्मसु ज्ञानैकाकारतया समानेषु सत्सु देवमनुष्यादिप्रकृतिपरिणामविशेषरूपपिण्डसंसर्गकृतमात्मसु देवाद्याकारेण द्वैतदर्शनमतथ्यमित्युच्यते। पिण्डगतमात्मगतमपि द्वैतं न प्रतिषिध्यते। देवमनुष्यादि-विविधविचित्रपिण्डेषु वर्तमानं सर्वमात्मवस्तु सममित्यर्थः। यथोक्तं भगवता शुनि चैव श्वपाके च पण्डितास्समदर्शिनः (भ.गी.५.१८) निर्दोषं हि समं ब्रह्म (भ.गी.५.१९) इत्यादिषु । तस्यात्मपरदेहेषु सतोऽपि इति देहातिरिक्ते वस्तुनि स्वपरविभागस्योक्तत्वात् ॥

यद्यन्योऽस्ति परः कोऽपि इत्यत्रापि नात्मैक्यं प्रतीयते; यदि मत्तः परः कोऽप्यन्य इत्येकस्मिन्नर्थे परशब्दान्यशब्दयोः प्रयोगायोगात् तत्र परशब्दस्स्वव्यतिरिक्तात्मवचनः। अन्यशब्दस्तस्यापि ज्ञानैकाकारत्वादन्याकारत्वप्रतिषेधार्थः। एतदुक्तं भवति – यदि मद्व्यतिरिक्तः कोऽप्यात्मा मदाकारभूतज्ञानाकारादन्याकारोऽस्ति, तदाऽहमेवमाकारः; अयञ्चान्यादृशाकार इति शक्यते व्यपदेष्टुम्; न चैवमस्ति; सर्वेषां ज्ञानैकाकारत्वेन समानत्वादेवेति॥

वेणुरन्ध्रविभेदेन इत्यत्राप्याकारवैषम्यमात्मनां न स्वरूपकृतम्। अपि तु देवादिपिण्डप्रवेशकृतम् इत्युपदिश्यते; नात्मैक्यम्। दृष्टान्ते चानेकरन्ध्रवर्तिनां वाय्वंशानां न स्वरूपैक्यम्; अपित्वाकारसाम्यमेव। तेषां वायुत्वेनैकाकाराणां रन्ध्रभेदनिष्क्रमणकृतो हि षड्जादिसञ्ज्ञाभेदः। एवमात्मनां देवादिसञ्ज्ञाभेदः यथा तैजसाप्यपार्थिवद्रव्यांशभूतानां पदार्थानां तत्तद्द्रव्यत्वेनैक्यमेव; न स्वरूपैक्यम्। तथा वायवीयानामंशानामपि स्वरूपभेदोऽवर्जनीयः॥



आदिभरतनिगमनश्लोकार्थः

सोऽहं स च त्वम् इति सर्वात्मनां पूर्वोक्तं ज्ञानाकारत्वं तच्छब्देन परामृश्य तत्सामानाधिकरण्येनाहं त्वमित्यादीनामर्थानां ज्ञानमेवाऽकार इत्युपसंहरन् देवाद्याकारभेदेनाऽत्मसु भेदमोहं परित्यजेत्याह। अन्यथा देहातिररिक्तात्मोपदेश्यस्वरूपे अहं त्वं सर्वमेतदात्मस्वरूपमिति भेदनिर्देशो न घटते। अहं त्वमादिशब्दानामुपलक्ष्येण सर्वमेतदात्मस्वरूपमित्यनेन सामानाधिकरण्यादुपलक्षणत्वमपि न सङ्गच्छते। सोऽपि यथोपदेशमकरोदित्याह तत्याज भेदं परमार्थदृष्टिः इति ॥



वाक्यानामद्वैतपरत्वाद्यभावसाधकोपपादनम्

कुतश्चैष निर्णय इति चेत् देहात्मविवेकविषयत्वादुपदेशस्य। तच्च पिण्डः पृथग्यतः पुंसश्शिरः पाण्यादिलक्षणः (वि.पु.२.१३.८९) इति प्रक्रमात्॥

विभेदजनकेऽज्ञाने (वि.पु.6-7-96) इति च नात्मस्वरूपैक्यपरम्। नापि जीवपरयोः आत्मस्वरूपैक्यमुक्तरीत्या निषिद्धम्। जीवपरयोरपि स्वरूपैक्यं देहात्मनोरिव न सम्भवति। तथाच श्रुतिः द्वा सुपर्णा सयुजा सखाया समानं वृक्षं परिषस्वजाते। तयोरन्यः पिप्पलं स्वाद्वत्त्यनश्नन्नन्यो अभिचाकशीति (मु.३.१.१), ऋतं पिबन्तौ सुकृतस्य लोके गुहां प्रविष्टौ परमे परार्ध्ये । छायातपौ ब्रह्मविदो वदन्ति पञ्चाग्नयो ये च त्रिणाचिकेताः॥ (कठ. २.१) अन्तः प्रविष्टश्शास्ता जनानां सर्वात्मा (यजुरारण्यके.३.२०.) इत्याद्याः। अस्मिन्नपि शास्त्रे स सर्वभूतप्रकृतिं विकारान् गुणादिदोषांश्च मुने व्यतीतः। अतीतसर्वावरणोऽखिलात्मा तेनाऽस्तृतं यद्भुवनान्तराले, समस्तकल्याणगुणात्मकोऽसौ, परः पराणां सकला न यत्र क्लेशादयस्सन्ति परावरेशे (वि.पु.६.५.८३,८४,८५) अविद्या कर्मसञ्ज्ञाऽन्या तृतीया शक्तिरिष्यते। यया क्षेत्रज्ञशक्तिस्सा वेष्टिता नृप सर्वगा (वि.पु.६.७.६१,६२) इति भेदव्यपदेशात्, उभयेऽपि हि भेदेनैनमधीयते (ब्र.सू.१.२.२१), भेदव्यपदेशाच्चान्यः (ब्र.सू.१.२.२२), अधिकं तु भेदनिर्देशात् (ब्र.सू.२.१.२१) इत्यादिसूत्रेषु च य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तो यमयति (बृ.५.७.२२), प्राज्ञेनात्मना सम्परिष्वक्तः (बृ.६.३.२१), प्राज्ञेनाऽत्मनाऽन्वारूढः (बृ.६.३.३५) इत्यादिभिरुभयोरन्योन्यप्रत्यनीकाकारेण स्वरूपनिर्णयात्।

मुक्तौ जीवब्रह्मणोः स्वरूपैक्यनिरासः

नापि साधनानुष्ठानेन निर्मुक्ताविद्यस्य परेण स्वरूपैक्यसम्भवः; अविद्याश्रयत्वयोग्यस्य तदनर्हात्वासम्भवात्। यथोक्तम् –

परमात्मात्मनोर्योगः परमार्थ इतीष्यते।

मिथ्यैतदन्यद्द्रव्यं हि नैति तद्द्रव्यतां यतः॥ इति॥ (वि.पु.२.१४.२७)



जीवस्य मुक्तावपि न स्वरूपैक्यम्म्, परेण परमसाम्यमेव

मुक्तस्य तु तद्धर्मतापत्तिरेवेति भगवद्गीतासूक्तम् –

इदं ज्ञानमुपाश्रित्य मम साधर्म्यमागताः।

सर्गेऽपि नोपजायन्ते प्रलये न व्यथन्ति च ॥ इति ॥ (भ.गी.१४.२)

इहापि

आत्मभावं नयत्येनं तद्ब्रह्म ध्यायिनं मुने ।

विकार्यमात्मनश्शक्त्या लोहमाकर्षको यथा ॥ इति॥ (वि.पु.६.७.३)

आत्मभावम् – आत्मनस्स्वभावम्। नह्याकर्षकस्वरूपापत्तिराकृष्यमाणस्य। वक्ष्यति च जगद्व्यापारवर्जं प्रकरणादसन्निहितत्वाच्च (ब्र.सू.४.४.१७), भोगमात्रसाम्यलिङ्गाच्च (शारी.४.४.२१), मुक्तोपसृप्यव्यपदेशाच्च (शारी.१.३.२) इति। वृत्तिरपि जगद्व्यापारवर्जं समानो ज्योतिषा (बोधायनवृत्तिः) इति। द्रमिडभाष्यकारश्च देवतासायुज्यादशरीरस्यापि देवतावत्सर्वार्थसिद्धिस्स्यात् (ब्रह्मनन्दि) इत्याह। श्रुतयश्च य इहात्मानमनुविद्य व्रजन्त्येतांश्च सत्यान् कामांस्तेषां सर्वेषु लोकेषु कामचारो भवति (छां.८.प्र.१.ख.६), ब्रह्मविदाप्नोति परं सोऽश्नुते सर्वान् कामान् सह। ब्रह्मणा विपिश्चता (तै.आन.१अनु.१,२), एतमानन्दमयमात्मानमुपसङ्क्रम्य। इमान् लोकान् कामान्नी कामरूप्यनुसञ्चरन् (तै.भृगु.१०अनु.५), स तत्र पर्येति (छा.८.१२.३), रसो वै सः। रसं ह्येवायं लब्ध्वाऽऽनन्दी भवति (तै.आ.७.अनु.१), यथा नद्यः स्यन्दमानास्समुद्रे अस्तं गच्छन्ति नामरूपे विहाय। तथा विद्वान्नामरूपाद्विमुक्तः परात्परं पुरुषमुपैति दिव्यम् (मु.३.२.८), तदा विद्वान् पुण्यपापे विधूय निरञ्जनः परमं साम्यमुपैति (मु.३.१.३) इत्याद्याः।



उपासनं सगुणब्रह्मण एव

परविद्यासु सर्वासु सगुणमेव ब्रह्मोपास्यम्। फलं चैकरूपमेव। अतो विद्याविकल्प इति सूत्रकारेणैव आनन्दादयः प्रधानस्य (ब्र.सू.३.३.११), विकल्पोऽविशिष्टफलत्वात् (ब्र.सू.३.३.७५) इत्यादिषूक्तम्। वाक्यकारेण च सगुणस्यैवोपास्यत्वं विद्याविकल्पश्चोक्तः – युक्तं तद्गुणकोपासनात् इति। भाष्यकृता व्याख्यातं च यद्यपि सच्चित्तः इत्यादिना। ब्रह्म वेद ब्रह्मैव भवति (मु.३.२.९) इत्यत्रापि नामरूपाद्विमुक्तः परात्परं पुरुषमुपैति दिव्यम् (मु.३.२.८), निरञ्जनः परमं साम्यमुपैति (मु.३.१.३), परं ज्योतिरुपसम्पद्य स्वेन रूपेणाभिनिष्पद्यते (छा.८.१२.२) इत्यादिभिरैकार्थ्यात् प्राकृतनामरूपाभ्यां विनिर्मुक्तस्य निरस्ततत्कृतभेदस्य ज्ञानैकाकारतया ब्रह्मप्रकारतोच्यते। प्रकारैक्ये च तत्त्वव्यवहारो मुख्य एव; यथा सेयं गौरिति॥

अत्रापि विज्ञानं प्रापकं प्राप्ये परे ब्रह्मणि पार्थिव। प्रापणीयस्तथैवाऽत्मा प्रक्षीणाशेषभावनः॥ (वि.पु.६.७.९३) इति॥ परब्रह्मध्यानादात्मा परब्रह्मवत् प्रक्षीणाशेषभावनः – कर्मभावनाब्रह्माभावनोभयभावनेति भावनात्रयरहितः प्रापणीय इत्यभिधाय, क्षेत्रज्ञः करणी ज्ञानं करणं तस्य वै द्विज। निष्पाद्य मुक्तिकार्यं हि कृतकृत्यं निवर्तयेत्॥ (वि.पु.६.७.९४) इति करणस्य परब्रह्मध्यानरूपस्य प्रक्षीणाशेषभावनात्मस्वरूपप्राप्त्या कृतकृत्यत्वेन निवृत्तिवचनाद्यावत्सिद्धि अनुष्ठेयम् इत्युक्त्वा तद्भावभावमापन्नस्तदाऽसौ परमात्मना। भवत्यभेदी भेदश्च तस्याज्ञानकृतो भवेत्॥ (वि.पु.६.७.९३,९४,९५) इति मुक्तस्य स्वरूपमाह। तद्भावः ब्रह्मणो भावः स्वभावः। न तु स्वरूपैक्यम्, तद्भावभावमापन्न इति द्वितीयभावशब्दानन्वयात् पूर्वोक्तार्थविरोधाच्च। यद्ब्रह्मणः प्रक्षीणाशेषभावनत्वं तदापत्तिः तद्भावभावापत्तिः। यदैवमापन्नस्तदाऽसौ परमात्मना अभेदी भवति भेदरहितो भवति। ज्ञनैकाकारतया परमात्मनैकप्रकारस्यास्य तस्माद्भेदो देवादिरूपः। तदन्वयोऽस्य कर्मरूपाज्ञानमूलः। न स्वरूपकृतः स तु देवादिभेदः परब्रह्मध्यानेन मूलभूताज्ञानरूपे कर्मणि विनष्टे हेत्वभावान्निवर्तत इत्यभेदी भवति। यथोक्तम् – एकस्वरूपभेदस्तु बाह्यकर्मवृतिप्रजः। देवादिभेदेऽपध्वस्ते नास्त्येवावरणो हि सः॥ (वि.पु.२.१४.३३) इति॥

एतदेव विवृणोति विभेदजनकेऽज्ञाने नाशमात्यन्तिकं गते। आत्मानो ब्रह्मणो भेदमसन्तं कः करिष्यति इति। विभेदः – विविधो भेदः – देवतिर्यङ्मनुष्यस्थावरात्मकः। यथोक्तं शौनकेनापि चतुर्विधोऽपि भेदोऽयं मिथ्याज्ञाननिबन्धनः (विष्णुधर्म.१००.२१) इति। आत्मनि ज्ञानरूपे देवादिरूपविविधभेदहेतुभूतकर्माख्याज्ञाने परब्रह्मध्यानेनात्यन्तिकनाशं गते सति हेत्वभावादसन्तं परस्मात् ब्रह्मण आत्मनो देवादिरूपभेदं कः करिष्यतीत्यर्थः। अविद्या कर्मसञ्ज्ञाऽन्या इति ह्यत्रैवोक्तम्॥



अद्वैतपरत्वेन पराभिमतगीतोक्तिविवरणम्

क्षेत्रज्ञं चापि मां विद्धि (भ.गी.13-2) इत्यादिनाऽन्तर्यामिरूपेण सर्वस्याऽत्मतया ऐक्याभिधानम्। अन्यथा – क्षरस्सर्वाणि भूतानि कूटस्थोऽक्षर उच्यते। उत्तमः पुरुषस्त्वन्यः इत्यादिभिर्विरोधः। अन्तर्यामिरूपेण सर्वेषामात्मत्वं तत्रैव भगवताऽभिहितम् ईश्वरस्सर्वभूतानां हृद्देशेऽर्जुन तिष्ठति (भ.गी.१८.६१), सर्वस्य चाहं हृदि सन्निविष्टः (भ.गी.१५.१५) इति च। अहमात्मा गुडाकेश सर्वभूताशयस्थितः इति च तदेवोच्यते। भूतशब्दो ह्यात्मपर्यन्तदेहवचनः। यतस्सर्वेषामयमात्मा तत एव सर्वेषां तच्छरीरतया पृथगवस्थानं प्रतिषिध्यते न तदस्ति विना यत्स्यात् इति; भगवद्विभूत्युपसंहारश्चायमिति तथैवाभ्युपगन्तव्यम्। तत इदमुच्यते –

यद्यद्विभूतिमत्सत्त्वं श्रीमदूर्जितमेव वा। तत्तदेवावगच्छ त्वं मम तेजोऽंशसम्भवम्।

विष्टभ्याहमिदं कृत्स्नमेकांशेन स्थितो जगत् ॥ (भ.गी.१०.४१.४२) इति॥

अतश्शास्त्रेषु न निर्विशेषवस्तुप्रतिपादनमस्ति । नाप्यर्थजातस्य भ्रान्तत्वप्रतिपादनम्। नापि चिदचिदीश्वराणां स्वरूपभेदनिषेधः॥



अविद्यायाम् अनुपपत्तयः

(सप्त-विधाः अनुपपत्तयः)

विश्वास-टिप्पनी— परिचयः -

अविद्या-दूषणार्थं परोक्तार्थानुवादः

वि॰प्र॰— यद् अप्य् उच्यते

निर्विशेषे स्वयं-प्रकाशे वस्तुनि

दोष-परिकल्पितम् ईशेशितव्याद्य्-अनन्त-विकल्पं सर्वं जगत्।

English— We now proceed to the consideration of Nescience.--

According to the view of our opponent,

this entire world, with all its endless distinctions of Ruler, creatures ruled, and so on,

is, owing to a certain defect,

fictitiously superimposed upon the non-differenced, self-luminous Reality;

वि॰प्र॰— दोषश् च

स्वरूप-तिरोधान--विविध-विचित्र-विक्षेप-करी

सद्-असद्-अनिर्वचनीयानाद्य्-अविद्या।

English— and what constitutes that defect is beginningless Nescience,

which invests the Reality,

gives rise to manifold illusions,

and cannot be denned either as being or non-being.

वि॰प्र॰— सा चावश्याभ्युपगमनीया;


अनृतेन हि प्रत्यूढाः (छा.८.३.२)



इत्य्-आदिभिः श्रुतिभिः,

English— Such Nescience, he says,

must necessarily be admitted,

firstly on the ground of scriptural texts, such as


'Hidden by what is untrue' (Cḥ. Up. VIII, 3, 2),



वि॰प्र॰— (अविद्याम् अन्तरा) ब्रह्मणस् "तत्त्वम् अस्य्"-आदि- वाक्य--सामानाधिकरण्यावगत-- जीवैक्यानुपपत्त्या च।

English— and secondly because

otherwise the oneness of the individual souls with Brahman--

which is taught by texts such as 'Thou are that'--

cannot be established.

वि॰प्र॰— सा तु न सती,

(सत्तायाम्) भ्रान्ति-बाधयोर् अयोगात्।

English— This Nescience is neither 'being,'

because in that case it could not be the object of erroneous cognition (bhrama) and sublation (bādha);

वि॰प्र॰— नाप्य् असती, ख्याति-बाधयोश् चायोगात्।

English— nor is it 'non-being,' because in that case it could not be the object of apprehension and sublation [#fn_17].

[#fn_17]: 102:1 'Nescience' is sublated (refuted) by the cognition of Brahman, and thereby shown to have been the object of erroneous cognition: it thus cannot be 'being,' i.e. real. Nor can it be altogether unreal, 'non-being,' because in that case it could not be the object either of mental apprehension or of sublation.

वि॰प्र॰— अतः कोटिद्वयविनिर्मुक्तेयम् अविद्येति तत्त्वविद इति।

English— Hence orthodox Philosophers declare that this Nescience falls under neither of these two opposite categories.



आश्रयानुपपत्तिः - १

वि॰प्र॰— तद् अयुक्तम्।

English— Now this theory of Nescience is altogether untenable.

वि॰प्र॰— सा हि किम् आश्रित्य भ्रमं जनयति?

English— In the first place we ask, 'What is the substrate of this Nescience which gives rise to the great error of plurality of existence?'



न जीवः

वि॰प्र॰— न तावज् जीवम् आश्रित्य; अविद्या-परिकल्पितत्वाज् जीवभावस्य।

English— You cannot reply 'the individual soul'; for the individual soul itself exists in so far only as it is fictitiously imagined through Nescience.

विश्वास-टिप्पनी— जीवा अविद्या चानादी इति कश्चन परिहारोऽस्य।

तथा चेद् अपि जीव-ब्रह्मणोर् अभेदाद् ब्रह्मैवाश्रयः सम्पद्यते।

वि॰प्र॰— नापि ब्रह्माश्रित्य;

तस्य स्वयं-प्रकाश-ज्ञान-स्वरूपत्वेनाविद्या-विरोधित्वात्।

सा हि ज्ञानबाध्याभिमता॥

English— Nor can you say 'Brahman'; for Brahman is nothing but self-luminous intelligence, and hence contradictory in nature to Nescience, which is avowedly sublated by knowledge.



न ब्रह्म



नाथमुनि-कारिकाः

वि॰प्र॰—


ज्ञान-रूपं परं ब्रह्म

तन्-निवर्त्यं मृषात्मकम्।

अज्ञानं चेत् तिरस्कुर्यात्

कः प्रभुस् तन्-निवर्तने॥



English—


'The highest Brahman has knowledge for its essential nature:

if Nescience, which is essentially false and to be terminated by knowledge, invests Brahman,

who then will be strong enough to put an end to it?'



वि॰प्र॰—


"ज्ञानं ब्रह्मे"ति चेज् ज्ञानम्

अज्ञानस्य निवर्तकम्।

ब्रह्मवत् तत्-प्रकाशत्वात्

तद् अपि ह्य् अनिवर्तकम्॥



English—


'What puts an end to Nescience is the knowledge that Brahman is pure knowledge!'--'Not so, for that knowledge also is, like Brahman, of the nature of light, and hence has no power to put an end to Nescience.



वि॰प्र॰—


"ज्ञानं ब्रह्मे"ति विज्ञानम्

अस्ति चेत्, स्यात् प्रमेयता (ब्रह्मणः)।

ब्रह्मणो ऽननुभूतित्वं

त्वद्-उक्त्यैव प्रसज्यते॥

(श्रीनाथमुनिश्लोकाः)



English—


And if there exists the knowledge that Brahman is knowledge,

then Brahman is an object of knowledge,

and that, according to your own teaching, implies that Brahman is not of the nature of consciousness.'





ज्ञानं निवर्तकं चेद् ब्रह्मापि

वि॰प्र॰—


"ज्ञान-स्वरूपं ब्रह्मे"त्य् अनेन ज्ञानेन

तस्या अविद्याया बाधकम्,

न स्वरूप-भूतं ज्ञानम्



इति चेत्

English— To explain the second of these ślokas.--

If you maintain that


what sublates Nescience

is not that knowledge which constitutes Brahman's essential nature,

but rather that knowledge which has for its object

the truth of Brahman being of such a nature,



वि॰प्र॰— न,

उभयोर् अपि ब्रह्म-स्वरूप-प्रकाशत्वे सति

अन्यतरस्याविद्याविरोधित्वम्

अन्यतरस्य नेति विशेषानवगमात्।

English— we demur; for as both these kinds of knowledge are of the same nature, viz. the nature of light, which is just that which constitutes Brahman's nature, there is no reason for making a distinction and saying that one knowledge is contradictory of Nescience, and the other is not.

वि॰प्र॰— एतद् उक्तं भवति –

ज्ञान-स्वरूपं ब्रह्मेत्य् अनेन ज्ञानेन

ब्रह्मणि यस् स्वभावो ऽवगम्यते;

स ब्रह्मणः स्वयं-प्रकाशत्वेन

स्वयम् एव प्रकाशते

English— Or, to put it otherwise – that essential nature of Brahman which is apprehended through the cognition that Brahman is knowledge, itself shines forth in consequence of the self-luminous nature of Brahman,

वि॰प्र॰— इत्य् अविद्या-विरोधित्वे न कश्चिद् विशेषस् स्वरूप-तद्-विषय-ज्ञानयोर् इति।

English— and hence we have no right to make a distinction between that knowledge which constitutes Brahman's nature, and that of which that nature is the object, and to maintain that the latter only is antagonistic to Nescience.



ब्रह्म-भिन्नानुभवो न

विषयः— ब्रह्म-विषय-प्रमाण-ज्ञानं भ्रम-निवर्तकम्?

वि॰प्र॰— किञ्च अनुभव-स्वरूपस्य ब्रह्मणो

ऽनुभवान्तराननुभाव्यत्वेन भवतः (→ब्रह्मणः)

न तद्-विषयं ज्ञानम् अस्ति।

English— -- Moreover (and this explains the third śloka),

according to your own view

Brahman, which is mere consciousness,

cannot be the object of another consciousness,

and hence there is no knowledge which has Brahman for its object.

विश्वास-टिप्पनी— प्रत्याख्यानम् अत्र - TW#lnk_10 ।


सूर्यकान्तमणिम् अन्वारुह्य यथा सूर्यकिरणानि तृणं दहन्ति,

तद्वज् ज्ञानम् अपि । अज्ञानं साक्षिभास्यम्। प्रमाण-जन्य-वृत्ति-ज्ञानम् एवाज्ञान-विरोधि।



इति वर्तते।

किम् उत्तरम्??

वर्तताम् इत्य् उक्त्वा तिरोधानानुपपत्तिश् चिन्त्या।



ज्ञानाज्ञान-विरोधः

वि॰प्र॰— अतो ज्ञानम् अज्ञान-विरोधि चेत्

स्वयम् एव विरोधि भवतीति

नास्या ब्रह्माश्रयत्व-सम्भवः।

English— If, therefore, knowledge is contradictory to non-knowledge (Nescience),

Brahman itself must be contradictory to it,

and hence cannot be its substrate.

वि॰प्र॰— शुक्त्य्-आदयस् तु

स्व-याथात्म्य-प्रकाशे स्वयम् असमर्थाः, स्वाज्ञानाविरोधिनस्

तन्-निवर्तने च ज्ञानान्तरम् अपेक्षन्ते।

English— Shells (mistaken for silver) and the like which by themselves are incapable of throwing light upon their own true nature are not contradictory to non-knowledge of themselves, and depend, for the termination of that non-knowledge, on another knowledge (viz. on the knowledge of an intelligent being);

वि॰प्र॰— ब्रह्म तु स्वानुभव-सिद्ध--स्व-याथात्म्यम् इति

स्वाज्ञान-विरोध्य् एव।

तत एव निवर्तकान्तरं च नापेक्षते॥

English— Brahman, on the other hand, whose essential nature is established by its own consciousness, is contradictorily opposed to non-knowledge of itself, and hence does not depend, for the termination of that non-knowledge, on some other knowledge.--



प्रपञ्च-मिथात्व-ज्ञानं न निवर्तकम्

विषयः— प्रपञ्च-मिथ्यात्व-विषयकं ज्ञानं भ्रम-निवर्तकम् इति पक्षस्य दूषणम्

वि॰प्र॰— अथोच्येत –


ब्रह्म-व्यतिरिक्तस्य मिथ्यात्व-ज्ञानम् अज्ञान-विरोधि



इति।

English— If our opponent should argue that the knowledge of the falsity of whatever is other than Brahman is contradictory to non-knowledge,

वि॰प्र॰— न; इदं ब्रह्म-व्यतिरिक्त-मिथ्यात्व-ज्ञानं

किं ब्रह्म-याथात्म्याज्ञान-विरोधि?

उत प्रपञ्च-सत्यत्व-रूपाज्ञान-विरोधीति विवेचनीयम्।

English— we ask whether this knowledge of the falsity of what is other than Brahman is contradictory

to the non-knowledge of the true nature of Brahman,

or to that non-knowledge which consists in the view of the reality of the apparent world.

वि॰प्र॰— न तावद् ब्रह्म-याथात्म्याज्ञान-विरोधि,

अ-तद्-विषयत्वात्।

English— The former alternative is inadmissible;

because the cognition of the falsity of what is other than Brahman has a different object

(from the non-knowledge of Brahman's true nature)

and therefore cannot be contradictory to it;

वि॰प्र॰— ज्ञानाज्ञानयोरेक-विषयत्वेन हि विरोधः।

English— for knowledge and non-knowledge are contradictory in so far only as they refer to one and the same object.

वि॰प्र॰— प्रपञ्च-मिथ्यात्व-ज्ञानं तत्-सत्यत्व-रूपाज्ञानेन विरुध्यते।

English— And with regard to the latter alternative we point out that the knowledge of the falsity of the world is contradictory to the non-knowledge which consists in the view of the reality of the world;

वि॰प्र॰— तेन प्रपञ्च-सत्यत्व-रूपाज्ञानम् एव बाधितम् इति

ब्रह्म-स्वरूपाज्ञानं तिष्ठत्य् एव।

English— the former knowledge therefore sublates the latter non-knowledge only,

while the non-knowledge of the true nature of Brahman is not touched by it.

वि॰प्र॰—


ब्रह्म-स्वरूपाज्ञानं नाम तस्य सद्वितीयत्वम् एव।

तत् तु तद्-व्यतिरिक्तस्य मिथ्यात्व-ज्ञानेन निवृत्तम्।

स्वरूपं तु स्वानुभव-सिद्धम्



इति चेन्

English— Against this it will perhaps be urged that


what is here called the non-knowledge of the true nature of Brahman, really is the view of Brahman being dual in nature,



and that


this view is put an end to by the cognition of the falsity of whatever is other than Brahman;

while the true nature of Brahman itself is established by its own consciousness.



वि॰प्र॰— न;

ब्रह्मणो ऽद्वितीयत्वं स्वरूपं स्वानुभव-सिद्धम् इति

तद्-विरोधि सद्वितीयत्व-रूपाज्ञानं तद्-बाधश् च न स्याताम्।

English— But this too we refuse to admit. If non-duality constitutes the true nature of Brahman, and is proved by Brahman's own consciousness, there is room neither for what is contradictory to it, viz. that non-knowledge which consists in the view of duality, nor for the sublation of that non-knowledge.

वि॰प्र॰—


अद्वितीयत्वं धर्म



इति चेन्

English—


Let then non-duality be taken for an attribute (not the essential nature) of Brahman!



वि॰प्र॰— न; अनुभव-स्वरूपस्य ब्रह्मणो

ऽनुभाव्य-धर्म-विरहस्य भवतैव प्रतिपादितत्वात्। (4)

English— This too we refuse to admit;

for you yourself have proved that Brahman,

which is pure Consciousness,

is free from attributes which are objects of Consciousness.



निगमनम्

वि॰प्र॰— अतो ज्ञान-स्वरूपस्य ब्रह्मणो विरोधाद् एव नाज्ञानाश्रयत्वम्॥

English— From all this it follows that Brahman, whose essential nature is knowledge, cannot be the substrate of Nescience: the theory, in fact, involves a flat contradiction.



ब्रह्म-तिरोधानानुपपत्तिः - २

वि॰प्र॰— किञ्च –


अविद्यया प्रकाशैक--स्व-रूपं ब्रह्म तिरोहितम्



इति वदता

स्वरूप-नाश एवोक्तस्स्यात् ।

English— When, in the next place, you maintain that Brahman, whose nature is homogeneous intelligence, is invested and hidden by Nescience, you thereby assert the destruction of Brahman's essential nature.

वि॰प्र॰— प्रकाशतिरोधानं नाम

प्रकाशोत्पत्ति-प्रतिबन्धो,

विद्यमानस्य विनाशो वा।

English— Causing light to disappear means either obstructing the origination of light, or else destroying light that exists.

वि॰प्र॰— प्रकाशस्य अनुत्पाद्यत्वाभ्युपगमेन

प्रकाश-तिरोधानं प्रकाश-नाश एव॥

English— And as you teach that light (consciousness) cannot originate,

the 'hiding' or 'making to disappear' of light can only mean its destruction.

विश्वास-टिप्पनी— अस्य प्रत्याख्यानम् अत्र - : TW#lnk_11 ।

तद् अतृप्तिकरम्।

ब्रह्मज्ञानोत्पत्तिर् यदि न बाध्यते, कथं तिरोधानं स्यात्?

ब्रह्मज्ञानम् अनुभूत्यैव सिद्धम्, न तु शुक्तित्वज्ञानवद् इन्द्रियादिना।



आश्रय-दोष-स्वरूपम्

विषयः— स्व-रूपानुपपत्तिः -3

वि॰प्र॰— अपि च


निर्-विषया निराश्रया स्वप्रकाशेयम् अनुभूतिः

स्वाश्रय-दोषवशाद्

अनन्ताश्रयम् अनन्त-विषयम् आत्मानम् अनुभवति



इत्य् अत्र

English— Consider the following point also. Your theory is that


self-luminous consciousness, which is without object and without substrate,

becomes, through the influence of an imperfection residing within itself,

conscious of itself as connected with innumerous substrata and innumerous objects.



वि॰प्र॰— किम् अयं स्वाश्रय-दोषः परमार्थ-भूतः? उतापरमार्थभूत इति विवेचनीयम्।

English— Is then, we ask, that imperfection residing within consciousness something real or something unreal?--



न परमार्थः

वि॰प्र॰— न तावत् परमार्थः, (त्वयैव) अनभ्युपगमात्।

English— The former alternative is excluded,

as not being admitted by yourself.



न दृशौ

वि॰प्र॰— नाप्य् अपरमार्थः।

तथा सति हि

द्रष्टृत्वेन वा, दृश्यत्वेन वा, दृशित्वेन वाभ्युपगमनीयः (स्वाश्रय-दोषः)।

English— Nor can we accept the latter alternative;

for if we did we should have to view that imperfection as being either a knowing subject, or an object of knowledge, or Knowing itself.

वि॰प्र॰— न तावद् दृशिः, (ब्रह्मणि) दृशि-स्वरूप-भेदानभ्युपगमात्;

English— Now it cannot be 'Knowing,'

as you deny that there is any distinction in the nature of knowing;

वि॰प्र॰— भ्रमाधिष्ठान-भूतायास् तु साक्षाद्-दृशेर्

माध्यमिक-पक्ष-प्रसङ्गेन

अपारमार्थ्यानभ्युपगमाच् च।

English— and that 'Knowing,' which is the substrate of the imperfection,

cannot be held to be unreal,

because that would involve the acceptance of the Mādhyamika doctrine, viz. of a general void [#fn_18].

[#fn_18]: 106:1 If the imperfection inhering in Consciousness is itself of the nature of consciousness, and at the same time unreal, we should have to distinguish two kinds of Consciousness – which is contrary to the fundamental doctrine of the oneness of Consciousness. And if, on the other hand, we should say that the Consciousness in which the imperfection inheres is of the same nature as the latter, i.e. unreal, we are landed in the view of universal unreality.



द्रष्ट्रादि-भेदोद्भावकम् अज्ञानम्

वि॰प्र॰— द्रष्टृ-दृश्ययोस्, तद्-अवच्छिन्नाया दृशेश् च काल्पनिकत्वेन

मूल-दोषान्तरापेक्षया ऽनवस्था स्यात्।

English— And if knowers, objects of knowledge and knowing as determined by those two are fictitious, i.e. unreal,

we have to assume another fundamental imperfection, and are thus driven into a regressuss in infinitum.

वि॰प्र॰— अथैतत्-परिजिहीर्षया


परमार्थ-सती अनुभूतिर् एव ब्रह्म-रूपो दोष



इति चेत्;

English— To avoid this difficulty,

it might now be said that


real consciousness itself, which constitutes Brahman's nature, is that imperfection.



वि॰प्र॰— ब्रह्मैव चेद् दोषः;

प्रपञ्च-दर्शनस्यैव तन् मूलं स्यात्।

English— But if Brahman itself constitutes the imperfection,

then Brahman is the basis of the appearance of a world,

वि॰प्र॰— किं प्रपञ्चतुल्याविद्यान्तरपरिकल्पनेन?

English— and it is gratuitous to assume an additional avidyā to account for the world.



नित्याज्ञानम्

वि॰प्र॰— ब्रह्मणो दोषत्वे सति

तस्य नित्यत्वेनानिर्मोक्षश् च स्यात्।

English— Moreover, as Brahman is eternal,

it would follow from this hypothesis that no release could ever take place.



द्वितीय-द्रव्यता - ३

वि॰प्र॰— अतो यावद् ब्रह्म-व्यतिरिक्त-पारमार्थिक-दोषानभ्युपगमः;

न तावद् भ्रान्तिर् उपपादिता भवति।

English— Unless, therefore, you admit a real imperfection apart from Brahman, you are unable to account for the great world-error.



अनिर्वचनीयत्वानुपपत्तिः – ४

वि॰प्र॰— अनिर्वचनीयत्वं च किम् अभिप्रेतम्।

English— What, to come to the next point, do you understand by the inexplicability (anirvacaniyatā) of Nescience?

वि॰प्र॰— सद्-असद्-विलक्षणत्वम् इति चेत्,

तथा-विधस्य वस्तुनः प्रमाण-शून्यत्वेन अनिर्वचनीयतैव स्यात्।

English— Its difference in nature from that which is, as well as that which is not!

A thing of such kind would be inexplicable indeed;

for none of the means of knowledge apply to it.

वि॰प्र॰— एतद् उक्तं भवति – सर्वं हि वस्तु-जातं प्रतीति-व्यवस्थाप्यम्।

English— That is to say – the whole world of objects must be ordered according to our states of consciousness,

वि॰प्र॰— सर्वा च प्रतीतिस् सद्--अ-सद्-आकारा।

English— and every state of consciousness presents itself in the form, either of something existing or of something non-existing.

वि॰प्र॰—


सद्-असद्-आकारायास् तु प्रतीतेस्

सद्-असद्-विलक्षणं विषय



इत्य् अभ्युपगम्यमाने

सर्वं सर्व-प्रतीतेर् विषयस् स्यात् – इति॥

English— If, therefore, we should assume that of states of consciousness which are limited to this double form, the object can be something which is neither existing nor non-existing, then anything whatever might be the object of any state of consciousness whatever.



प्रमाणानुपपत्तिः - ५



पूर्वपक्षः

विषयः— अविद्यायां प्रमाणानुपपत्तिप्रदर्शनार्थं पूर्वपक्षोपन्यासः

वि॰प्र॰— अथ स्यात् –


वस्तु-स्वरूप-तिरोधान-करम्

आन्तर-बाह्य-रूप-विविधाध्यासोपादानं

सद्--अ-सद्--अनिर्वचनीयम्

अज्ञानादि-पद-वाच्यं

वस्तु-याथात्म्य-ज्ञान-निवर्त्यं

ज्ञान-प्राग्-अभावातिरेकेण भाव-रूपम् एव

किञ्चिद् वस्तु प्रत्यक्षानुमानाभ्यां प्रतीयते।



English— Against this our opponent may now argue as follows:--


There is, after all, something, called avidyā, or ajñāna, or by some other name,

which is a positive entity (bhāva),

different from the antecedent non-existence of knowledge;

which effects the obscuration of the Real;

which is the material cause of the erroneous superimposition on the Real, of manifold external and internal things;

and which is terminated by the cognition of the true nature of the one substance which constitutes Reality.

For this avidyā is apprehended through Perception as well as Inference.



वि॰प्र॰—


तद्-उपहित-ब्रह्मोपादानश् च

अविकारे स्व-प्रकाश-चिन्-मात्र-वपुषि

तेनैव तिरोहित-स्वरूपे प्रत्यग्-आत्मन्य्

अहङ्कार-ज्ञान-ज्ञेय-विभाग-रूपो ऽध्यासः।



English— Brahman, in so far as limited by this avidyā,

is the material cause of the erroneous superimposition upon the inward Self,

which in itself is changeless pure intelligence, but has its true nature obscured by this superimposition-- of that plurality which comprises the ahaṁkāra, all acts of knowledge and all objects of knowledge.

वि॰प्र॰—


तस्यैवावस्था-विशेषेण

अध्यास-रूपे जगति

ज्ञान-बाध्य-सर्प-रजतादि-वस्तु

तत्-तज्-ज्ञान-रूपाध्यासो ऽपि जायते।



English— Through special forms of this defect (i.e. avidyā) there are produced, in this world superimposed upon Reality, the manifold special superimpositions presenting themselves in the form of things and cognitions of things – such as snakes (superimposed upon ropes), silver (superimposed on shells), and the like.

वि॰प्र॰—



कृत्स्नस्य मिथ्या-रूपस्य तद्-उपादानत्वं च

मिथ्या-भूतस्य अर्थस्य मिथ्या-भूतम् एव कारणं भवितुम् अर्हति



इति हेतु-बलाद् अवगम्यते।



English— Avidyā constitutes the material cause of this entire false world; since for a false thing we must needs infer a false cause.



अविद्याविषये प्रत्यक्षस्य प्रमाणता

वि॰प्र॰—


कारणाज्ञान(=कारणभूत-ज्ञान)-विषयं प्रत्यक्षं तावत्

"अहम् अज्ञो, माम् अन्यं च न जानामि"

इत्य् अपरोक्षावभासः।



English—


That this avidyā or ajñāna (non-knowledge) is an object of internal Perception, follows from the fact that judgments such as 'I do not know','I do not know either myself or others,' directly present themselves to the mind.



वि॰प्र॰—


अयं तु

न ज्ञान-प्राग्-अभाव-विषयः;

स (ज्ञान-प्राग्-अभावः) हि षष्ठ-प्रमाण(→अनुपलब्धि)-गोचरः।



English—


A mental state of this kind has for its object not that non-knowledge

which is the antecedent non-existence of knowledge--

for such absence of knowledge is ascertained by the sixth means of proof (anupalabdhi);



वि॰प्र॰—


अयं तु "अहं सुखी" इतिवद् अपरोक्षः।



English—


it rather is a state which presents its object directly,

and thus is of the same kind as the state expressed in the judgment 'I am experiencing pleasure.'



वि॰प्र॰—


अभावस्य प्रत्यक्षत्वाभ्युपगमे ऽप्य्

अयम् अनुभवो नात्मज्ञानाभाव-विषयः;



English—


Even if we admit that 'absence of something' (abhāva) can be the object of perception, the state of consciousness under discussion cannot have absence of knowledge in the Self for its object.



वि॰प्र॰—


अनुभव-वेलायाम् अपि ज्ञानस्य विद्यमानत्वात्,



English—


For at the very moment of such consciousness knowledge exists;



वि॰प्र॰—


अविद्यमानत्वे ज्ञानाभाव-प्रतीत्य्-अनुपपत्तेश् च॥



English—


or if it does not exist

there can be no consciousness of the absence of knowledge.



एतद् उक्तं भवति – "अहम् अज्ञ" इत्य् अस्मिन् अनुभवे "अहम्" इत्यात्मनो ऽभाव-धर्मितया ज्ञानस्य च प्रतियोगितयावगतिर् अस्ति वा, न वा? अस्ति चेद् विरोधाद् एव न ज्ञान-अभावानुभव-सम्भवः। नो चेद् धर्मि-प्रतियोगि-ज्ञान-सव्यपेक्षा ज्ञान-अभावानुभवः सुतरां न सम्भवति। ज्ञान-अभावस्यानुमेयत्वे अभावाख्य-प्रमाण-विषयत्वे चेयम् अनुपपत्तिः समाना। अस्याज्ञानस्य भाव-रूपत्वे धर्मि-प्रतियोगि-ज्ञान-सद्भावे ऽपि विरोधाभावाद् अयम् अनुभवो भाव-रूपाज्ञान-विषय एवाभ्युपगन्तव्यः – इति।



भावरूपाज्ञानस्य साक्षिचैतन्यविरोधित्वशङ्कापरिहारौ

ननु च – भावरूपमप्यज्ञानं वस्तुयाथात्म्यावभासरूपेण साक्षिचैतन्येन विरुध्यते। मैवम् – साक्षिचैतन्यं न वस्तुयाथात्म्यविषयम्, अपि तु अज्ञानविषयम्; अन्यथा मिथ्यार्थावभासानुपपत्तेः। न ह्यज्ञानविषयेण ज्ञानेनाज्ञानं निवर्त्यत इति न विरोधः।

ननु चेदं भावरूपमप्यज्ञानं विषयविशेषव्यावृत्तमेव साक्षिचैतन्यस्य विषयो भवति। स विषयः प्रमाणानधीनसिद्धिरिति कथमिव साक्षिचैतन्येनास्मदर्थव्यावृत्तम् अज्ञानं विषयीक्रियते ।

नैष दोषः, सर्वमेव वस्तुजातं ज्ञाततया अज्ञाततया वा साक्षिचैतन्यस्य विषयभूतम्। तत्र जडत्वेन ज्ञाततया सिध्यत एव प्रमाणव्यवधानापेक्षा। अजडस्य तु प्रत्यग्वस्तुनस्स्वयं सिध्यतो न प्रमाणव्यवधानापेक्षेति सदैवाज्ञानस्य व्यावर्तकत्वेनावभासो युज्यते। तस्मान्न्यायोपबृंहितेन प्रत्यक्षेण भावरूपमेवाज्ञानं प्रतीयते।



भावरूपस्याज्ञानस्य अनुमानतः सिद्धिशङ्का

तदिदं भावरूपमज्ञामनुमानेनापि सिद्ध्यति। विवादाध्यासितं प्रमाणज्ञानं स्वप्रागभावव्यतिरिक्तस्वविषयावरण-स्वनिवर्त्यस्वदेशगतवस्त्वन्तरपूर्वकम्, अप्रकाशितार्थप्रकाशकत्वात्, अन्धकारे प्रथमोत्पन्नप्रदीपप्रभावत् इति।



तमसो द्रव्यत्वसमर्थनम्

आलोकाभावमात्रं वा रूपं दर्शनाभावमात्रं वा तमो न द्रव्यान्तरम्, तत्कथं भावरूपाज्ञानसाधने निदर्शनतयोपन्यस्यत इति चेत्; उच्यते बहुलत्वविरलत्वाद्यवस्थायोगेन रूपवत्तया चोपलब्धेर्द्रव्यान्तरमेव तम इति निरवद्यमिति॥



भावरूपाज्ञाननिरासारम्भः, तत्र निवर्त्यनिवर्तकविरोधश्च

अत्रोच्यते – अहमज्ञो मामन्यं च न जानामि इत्यत्रोपपत्तिसहितेन केवलेन च प्रत्यक्षेण न भावरूपमज्ञानं प्रतीयते। यस्तु ज्ञानप्रागभावविषयत्वे विरोध उक्तः, स हि भावरूपाज्ञानेऽपि तुल्यः। विषयत्वेनाश्रयत्वेन चाज्ञानस्य व्यावर्तकया प्रत्यगर्थः प्रतिपन्नो वा, अप्रतिपन्नो वा?। प्रतिपन्नश्चेत्; तत्स्वरूपज्ञाननिवर्त्यं तदज्ञानं तस्मिन्प्रतिपन्ने कथमिव तिष्ठति। अप्रतिपन्नश्चेद्व्यावर्तकाश्रयविषयज्ञान शून्यमज्ञानं कथमनुभूयेत ॥



विशदाविशदविभागात् अविरोधशङ्का, तत्परिहारश्च

अथ विशदस्वरूपावभासोऽज्ञानविरोधी, अविशदस्वरूपं तु प्रतीयत इत्याश्रयविषयज्ञाने सत्यपि नाज्ञानानुभवविरोधः- इति। हन्त तर्हि ज्ञानप्रागभावोऽपि विशदस्वरूपविषयः। आश्रयप्रतियोगिज्ञानं तु अविशदस्वरूपविषयमिति न कश्चिद्विशेषोऽन्यत्राभिनिवेशात् ॥



अज्ञानस्य भावरूपत्वेऽपि सापेक्षता

भावरूपस्य अज्ञानस्यापि ह्यज्ञानमिति सिध्यतः प्रागभावसिद्धाविव सापेक्षत्वमस्त्येव; तथा हि अज्ञानमिति ज्ञानाभावस्तदन्यस्तद्विरोधी वा? त्रयाणामपि तत्स्वरूपज्ञानापेक्षाऽवश्याश्रयणीया। यद्यपि तमस्स्वरूपप्रतिपत्तौ प्रकाशापेक्षा न विद्यते; तथाऽपि प्रकाशविरोधीत्यनेनाकारेण प्रतिपत्तौ प्रकाशप्रतिपत्त्यपेक्षाऽस्त्येव। भवदभिमताज्ञानं न कदाचित्स्वरूपेण सिद्ध्यति अपित्वज्ञानमित्येव । तथा सति ज्ञानाभाववत्तदपेक्षत्वं समानम् ॥



अज्ञानस्य ज्ञानप्रागभावतासमर्थनम्

ज्ञानप्रागभावस्तु भवताऽप्यभ्युपगम्यते। प्रतीयते चेत्युभयाभ्युपेतो ज्ञानप्रागभाव एव अहमज्ञो मामन्यं च न जानामि इत्यनुभूयत इत्यभ्युपगन्तव्यम् ॥



अज्ञः इति प्रत्यक्षस्य भावरूपाज्ञानविषयत्वे प्रतिकूलतर्कः

नित्यमुक्तस्वप्रकाशचैतन्यैकस्वरूपस्य ब्रह्मणोऽज्ञानानुभवश्च न सम्भवति, स्वानुभवस्वरूपत्वात्। स्वानुभवस्वरूपमपि तिरोहितस्वरूपमज्ञानमनुभवतीति चेत्; किमिदं तिरोहितस्वरूपत्वम्। अप्रकाशित- स्वरूपत्वमिति चेत्, स्वानुभवस्वरूपस्य कथमप्रकाशित-स्वरूपत्वम्। स्वानुभवस्वरूपस्यापि अन्यतोऽप्रकाशितस्वरूपत्वमापद्यत इति चेत्; एवं तर्हि प्रकाशाख्यधर्मानभ्युपगमेन प्रकाशस्यैव स्वरूपत्वादन्यतस्स्वरूपनाश एव स्यादिति पूर्वमेवोक्तम्॥



भावरूपाज्ञानविषयत्वे दूषणान्तरम्

किञ्च – ब्रह्मस्वरूपतिरोधानहेतुभूतमेतदज्ञानं स्वयमनुभूतं सत् ब्रह्म तिरस्करोति। ब्रह्म तिरस्कृत्य स्वयं तदनुभविवषयो भवतीत्यन्योन्याश्रयणम्॥

अनुभूतमेव तिरस्करोतीति चेत्, यद्यतिरोहितस्वरूपमेव ब्रह्माज्ञानमनुभवति; तदा तिरोधानकल्पना निष्प्रयोजना स्यात्; अज्ञानस्वरूपकल्पना च। ब्रह्मणोऽज्ञानादर्शनवत् अज्ञानकार्यतयाऽभिमतप्रपञ्चदर्शनस्यापि सम्भवात्। किञ्च – ब्रह्मणोऽज्ञानानुभवः किं स्वतोऽन्यतो वा? स्वतश्चेदज्ञानानुभवस्य स्वरूपप्रयुक्तत्वेन अनिर्मोक्षस्स्यात्। अनुभूतिस्वरूपस्य ब्रह्मणोऽज्ञानानुभवस्वरूपत्वेन मिथ्यारजतबाधकज्ञानेन रजतानुभवस्यापि निवृत्तिवन्निवर्तक-ज्ञानेनाज्ञानानुभूतिरूपब्रह्मस्वरूपनिवृत्तिर्वा। अन्यतश्चेत्, किं तदन्यत्? अज्ञानान्तरमिति चेत्; अनवस्था स्यात्। ब्रह्म तिरस्कृत्यैव स्वयमनुभवविषयो भवतीति चेत्; तथा सतीदमज्ञानं काचादिवत् स्वसत्तया ब्रह्म तिरस्करोतीति ज्ञानबाध्यत्वमज्ञानस्य न स्यात्॥

अथेदमज्ञानं स्वयमनादि, ब्रह्मणस्स्वसाक्षित्वं ब्रह्मस्वरूपतिरस्कृतिं च युगपदेव करोति। अतो नानवस्थादयो दोषा इति नैतत्; स्वानुभवस्वरूपस्य ब्रह्मणस्स्वरूपतिरस्कृतिमन्तरेण साक्षित्वापादनायोगात्। हेत्वन्तरेण तिरस्कृतमिति चेत्, तर्ह्यस्यानादित्वमपास्तम्। अनवस्था च पूर्वोक्ता। अतिरस्कृतस्वरूपस्यैव साक्षित्वापादने ब्रह्मणस्स्वानुभवैकतानता च न स्यात्॥



पूर्वोक्तविशदाविशदावभासदूषणम्

अपि च – अविद्यया ब्रह्मणि तिरोहिते तद्ब्रह्म न किञ्चिदपि प्रकाशते? उत किञ्चित्प्रकाशते? पूर्वस्मिन् कल्पे प्रकाशमात्रस्वरूपस्य ब्रह्मणोऽप्रकाशे तुच्छतापत्तिरसकृदुक्ता। उत्तरस्मिन्कल्पे सच्चिदानन्दैकरसे ब्रह्मणि कोऽयमंशस्तिरस्क्रियते; को वा प्रकाशते? निरंशे निर्विशेषे प्रकाशमात्रे वस्तुन्याकारद्वयासम्भवेन तिरस्कारः प्रकाशश्च युगपन्न सङ्गच्छेते। अथ सच्चिदानन्दैकरसं ब्रह्म अविद्यया तिरोहितस्वरूपमविशदमिव लक्ष्यत इति प्रकाशमात्रस्वरूपस्य विशदताऽविशदता वा किंरूपा। एतदुक्तं भवति – यस्सांशस्सविशेषः प्रकाशविषयः; तस्य सकलावभासो विशदावभासः, कतिपयविशेष रहितावभासश्चाविशदावभासः। तत्र य आकारोऽप्रतिपन्नस्तस्मिन्नंशे प्रकाशाभावादेव प्रकाशावैशद्यं न विद्यते। यच्चांशः प्रतिपन्नस्तस्मिन्नंशे तद्विषयप्रकाशो विशद एव। अतस्सर्वत्र प्रकाशांशे अवैशद्यं न सम्भवति। विषयेऽपि स्वरूपे प्रतीयमाने तद्गतकतिपयविशेषाप्रतीतिरेवावैशद्यम्। तस्मादविषये निर्विशेषे प्रकाशमात्रे ब्रह्मणि स्वरूपे प्रकाशमाने तद्गतकतिपयविशेषाप्रतीतिरूपावैशद्यं नामाज्ञानकार्यं न सम्भवति।



विशदाविशदावभासस्यैव मुखान्तरेण दूषणम्

अपि च – इदमविद्याकार्यमवैशद्यं तत्त्वज्ञानोदयान्निवर्तते न वा? अनिवृत्तावपवर्गाभावः। निवृत्तौ च वस्तु किं रूपमिति विवेचनीयम्। विशदस्वरूपमिति चेत्; तद्विशदस्वरूपं प्रागस्ति; न वा? अस्ति चेदविद्याकार्यमवैशद्यं तन्निवृत्तिश्च न स्याताम्। नो चेन्मोक्षस्य कार्यतया अनित्यता स्यात्॥



दूषणान्तराणि

अस्याज्ञानस्याश्रयानिरूपणादेवासम्भवः पूर्वमेवोक्तः। अपि च – अपरमार्थदोषमूलभ्रमवादिना निरधिष्ठानभ्रमासम्भवोऽपि दुरुपपादः; भ्रमहेतुभूतदोषाश्रयत्ववदधिष्ठानापारमार्थ्येऽपि भ्रमोपपत्तेः। ततश्च सर्वशून्यत्वमेव स्यात्॥



उक्ताज्ञाने अनुमानप्रमाणदूषणम्

यदुक्तमनुमानेनापि भावरूपमज्ञानं सिध्यतीति; तदयुक्तम्; अनुमानासम्भवात्। ननूक्तमनुमानम्। सत्यमुक्तम्। दुरुक्तं तु तत्; अज्ञानेऽप्यनभिमताज्ञानान्तरसाधनेन विरुद्धत्वाद्धेतोः। तत्राज्ञानान्तरासाधने हेतोरनैकान्त्यम्। साधने च तदज्ञानमज्ञानसाक्षित्वं निवारयति। ततश्चाज्ञानकल्पना निष्फला स्यात् ॥



अनुमाने दूषणान्तरम्

दृष्टान्तश्च साधनविकलः; दीपप्रभाया अप्रकाशितार्थप्रकाशकत्वाभावात्। सर्वत्र ज्ञानस्यैव हि प्रकाशकत्वम्। सत्यपि दीपे ज्ञानेन विना विषयप्रकाशाभावात्। इन्द्रियाणामपि ज्ञानोत्पत्तिहेतुत्वमेव; न प्रकाशकत्वम्। प्रदीपप्रभायास्तु चक्षुरिन्द्रियस्य ज्ञानमुत्पादयतो विरोधितमोनिरसनद्वारेण उपकारकत्वमात्रमेव। प्रकाशकज्ञानोत्पत्तौ व्याप्रियमाणचक्षुरिन्द्रियोपकारकहेतुत्वमपेक्ष्य दीपस्य प्रकाशकत्वव्यवहारः। नास्माभिर्ज्ञानतुल्य-प्रकाशकत्वाभ्युपगमेन दीपप्रभा निदर्शिता। अपि तु ज्ञानस्यैव स्वविषयावरणनिरसनपूर्वक-प्रकाशकत्वमङ्गीकृत्येति चेन्न, न हि विरोधिनिरसनमात्रं प्रकाशकत्वम्; अपि त्वर्थपरिच्छेदः। व्यवहारयोग्यतापादानमिति यावत्। तत्तु ज्ञानस्यैव। यद्युपकारकाणामपि अप्रकाशितार्थप्रकाशकत्वमङ्गीकृतं, तर्हीन्द्रियाणामुपकारकतमत्वेनाप्रकाशितार्थ-प्रकाशकत्वम् अङ्गीकरणीयम्। तथा सति तेषां स्वनिवर्त्य-??वस्त्वन्तरपूर्वकत्वाभावाद्धेतोः अनैकान्त्यमित्यलमनेन॥



भावरूपाज्ञानानुमानस्य प्रतिकूलतर्कपराहतिः

प्रतिप्रयोगाश्च – 1. विवादाध्यासिमज्ञानं न ज्ञानमात्रब्रह्माश्रयम्; अज्ञानत्वात्; शुक्तिकाद्यज्ञानवत्। ज्ञात्राश्रयं हि तत्। 2. विवादाध्यासितमज्ञानं न ज्ञानमात्रब्रह्मावरणम्; अज्ञानत्वात्, शुक्तिकाद्यज्ञानवत्। विषयावरणं हि तत्। 3. विवादाध्यासितमज्ञानं न ज्ञाननिवर्त्यम्; ज्ञानविषयानावरणत्वात्; यत् ज्ञाननिवर्त्यमज्ञानं तत् ज्ञानविषयावरणम्। यथा शुक्तिकाद्यज्ञानम्। 4. ब्रह्म नाज्ञानास्पदम्, ज्ञातृत्वविरहात्; घटादिवत्। 5. ब्रह्म नाज्ञानावरणम्; ज्ञानाविषयत्वात्। यदज्ञानावरणं तज्ज्ञानविषयभूतम्; यथा शुक्तिकादि। 6. ब्रह्म न ज्ञाननिवर्त्याज्ञानम्; ज्ञानाविषयत्वात्। यत् ज्ञाननिर्त्याज्ञानं, तज्ज्ञानविषयभूतम्; यथा शुक्तिकादि। 7. विवादाध्यासितं प्रमाणज्ञानं स्वप्रागभावातिरक्ताज्ञानपूर्वकं न भवति, प्रमाणज्ञानत्वात्, भवदभिमताज्ञानसाधनप्रमाणज्ञानवत् । 8. ज्ञानं न वस्तुनो विनाशकम्, शक्तिविशेषोपबृंहणविरहे सति ज्ञानत्वात्। यद्वस्तुनो विनाशकं तच्छक्तिविशेषोपबृंहितं ज्ञानमज्ञानं च दृष्टम्; यथेश्वरयोगिप्रभृतिज्ञानम्; यथा च मुद्गरादि। 9. भावरूपमज्ञानं न ज्ञानविनाश्यम्; भावरूपत्वात्, घटादिवदिति।



अन्तिमे प्रतिकूलतर्के व्याप्तिभङ्गशङ्कापरिहारौ

अथोच्येत – बाधकज्ञानेन पूर्वज्ञानोत्पन्नानां भयादीनां विनाशो दृश्यते – इति। नैवम् – न हि ज्ञानेन तेषां विनाशः; क्षणिकत्वेन तेषां स्वयमेव विनाशात्; कारणनिवृत्त्या च पश्चादनुत्पत्तेः। क्षणिकत्वं च तेषां ज्ञानवदुत्पत्तिकारणसन्निधान एवोपलब्धेः; अन्यथाऽनुपलब्धेश्चावगम्यते। अक्षणिकत्वे च भयादीनां भयादिहेतुभूतज्ञानसन्ततावविशेषेण सर्वेषां ज्ञानानां भयाद्युत्पत्तिहेतुत्वेनानेकभयोपलब्धिप्रसङ्गाच्च॥



अविद्यानुमानप्रयोगदूषणम्

स्वप्रागभावव्यतिरिक्तवस्त्वन्तरपूर्वकमिति व्यर्थविशेषणोपादानेन प्रयोगकुशलता चाऽविष्कृता। अतोऽनुमानेनापि न भावरूपाज्ञानसिद्धिः।



अविद्यायां प्रमाणान्तरस्याप्यभावः

श्रुतितदर्थापत्तिभ्यामज्ञानासिद्धिरनन्तरमेव वक्ष्यते। मिथ्यार्थस्य हि मिथ्यैवोपादानं भवितुमर्हातीत्येतदपि न विलक्षणत्वात् (ब्र.सू.२.१.४) इत्यधिकरणन्यायेन परिह्रियते। अतोऽनिर्वचनीयाज्ञानविषया न काचिदपि प्रतीतिरस्ति।



ख्यातिविचारारम्भः

प्रतीतिभ्रान्तिबाधैरपि न तथाऽभ्युपगमनीयम्। प्रतीयमानमेव हि प्रतीतिभ्रान्तिबाधविषयः। आभिः प्रतीतिभिः प्रतीत्यन्तरेण चानुपलब्धमासां विषय इति न युज्यते कल्पयितुम्॥



अनिर्वचनीयख्यातिः

शुक्त्यादिषु रजतादिप्रतीतेः, प्रतीतिकालेऽपि तन्नास्तीति बाधेन चान्यस्यान्यथाभानायोगाच्च सदसदनिर्वचनीयमपूर्वमेवेदं रजतं दोषवशात् प्रतीयत इति कल्पनीयमिति चेत्;



अन्यथाख्यातेरपरिहार्यता

न; तत्कल्पनायामप्यन्यस्यान्यथाभानस्यावर्जनीयत्वात्; अन्यथाभानाभ्युपगमादेव ख्यातिप्रवृत्तिबाध-भ्रमत्वानामुपपत्तेः अत्यन्तापरिदृष्टाकारणकवस्तुकल्पनायोगात् । कल्प्यमानं हीदमनिर्वचनीयम्, न तावदनिर्वचनीयमिति प्रतीयते; अपि तु परमार्थरजतमित्येव। अनिर्वचनीयमित्येव प्रतीतं चेत्; भ्रान्तिबाधयोः प्रवृत्तेरप्यसम्भवः। अतोऽन्यस्यान्यथाभानविरहे प्रतीतिप्रवृत्तिबाधभ्रमत्वानामनुपपत्तेः तस्यापरिहार्यत्वाच्च; शुक्त्यादिरेव रजताद्याकारेणावभासत इति भवताभ्युपगन्तव्यम्। ख्यात्यन्तरवादिनां च सुदूरमपि गत्वाऽन्यथावभासोऽवश्याश्रयणीयः -असत्ख्यातिपक्षे सदात्मना; आत्मख्यातिपक्षेऽर्थात्मना; अख्यातिपक्षेऽपि अन्यविशेषणमन्यविशेषणत्वेन; ज्ञानद्वयमेकत्वेन च; विषयासद्भावपक्षेऽपि विद्यमानत्वेन॥



अनिर्वचनीयोत्पत्तेः अकारणकता

किञ्च – अनिर्वचनीयमपूर्वरजतमत्र जातमिति वदता तस्य जन्मकारणं वक्तव्यम्; न तावत्तत्प्रतीतिः तस्यास्तद्विषयत्वेन तदुत्पत्तेः प्रागात्मलाभायोगात्। निर्विषया जाता तदुत्पाद्य तदेव विषयीकरोतीति महतामिदमुपपादनम्। अथेन्द्रियादिगतो दोषः, तन्न; तस्य पुरुषाश्रयत्वेनार्थगत-कार्यस्योत्पादकत्वायोगात्। नापीन्द्रियाणि, तेषां ज्ञानकारणत्वात्। नापि दुष्टानीन्द्रियाणि, तेषामपि स्वकार्यभूते ज्ञान एव हि विशेषकरत्वम् अनादिमिथ्याज्ञानोपादानत्वं तु पूर्वमेव निरस्तम्॥



अनिर्वचनीयस्य बुद्धिशब्दान्वयनियमानुपपत्तिः

किञ्च – अपूर्वमनिर्वचनीयमिदं वस्तुजातं रजतादिबुद्धिशब्दाभ्यां कथमिव विषयीक्रियते, न घटादिबुद्धिशब्दाभ्याम्। रजतादिसादृश्यादिति चेत्; तर्हि तत्सदृशमित्येव प्रतीतिशब्दौ स्याताम्। रजतादिजातियोगादिति चेत्; सा किं परमार्थभूता; अपरमार्थभूता वा; न तावत्परमार्थभूता, तस्या अपरमार्थान्वयायोगात्। नाप्यपरमार्थभूता, परमार्थान्वयायोगात्। अपरमार्थे परमार्थबुद्धिशब्दयोः निर्वाहकत्वायोगाच्चेत्यलमपरिणतकुतर्कनिरसनेन॥



सर्वात्मता सर्वस्य

English— All knowledge is of the Real.



श्रुतिः

वि॰प्र॰— अथवा -

यथार्थं सर्व-विज्ञानम्

इति वेद-विदां मतम् ।

श्रुति-स्मृतिभ्यस् सर्वस्य

सर्वात्मत्व-प्रतीतितः ॥(4)

English— 'Those who understand the Veda hold that all cognition has for its object what is real; for.Śruti and Smr̥ti alike teach that everything participates in the nature of everything else.

वि॰प्र॰— "बहु स्याम्" (छा.६.२.३) इति सङ्कल्प--

पूर्व-सृष्ट्य्-आद्य्-उपक्रमे ।

"तासां त्रिवृतम् एकैकां" (छां.६.३.३)

इति श्रुत्यैव चोदितम् ॥

English— In the scriptural account of creation preceded by intention on the part of the Creator it is said that each of these elements was made tripartite;



प्रत्यक्षम्

वि॰प्र॰— त्रिवृत्-करणम् एवम् हि

प्रत्यक्षेणोपलभ्यते ।

English— and this tripartite constitution of all things is apprehended by Perception as well.

वि॰प्र॰— यद् अग्ने रोहितं रूपं -

तेजसस् तद्, अपाम् अपि ॥

शुक्लं, कृष्णं पृथिव्याश् च

चेत्य् अग्नाव् एव त्रि-रूपता ।

श्रुत्यैव दर्शिता तस्मात्

सर्वे सर्वत्र सङ्गताः ॥

English— The red colour in burning fire comes from (primal elementary) fire, the white colour from water, the black colour from earth – in this way Scripture explains the threefold nature of burning fire. In the same way all things are composed of elements of all things.



पुराणे

वि॰प्र॰— पुराणे चैवम् एवोक्तं

वैष्णवे सृष्ट्य्-उपक्रमे ॥

English— The Vishṇu Purāṇa, in its account of creation, makes a similar statement:

वि॰प्र॰—


नाना-वीर्याः पृथग्-भूतास्

ततस् ते संहतिं विना ।

नाशक्नुवन् प्रजास् स्रष्टुम्

अ-समागम्य कृत्स्नशः ॥



English—


"The elements possessing various powers and being unconnected could not, without combination, produce living beings, not having mingled in any way.



वि॰प्र॰— "समेत्यान्योन्य-संयोगं

परस्पर-समाश्रयाः ।

महद्-आद्या विशेषान्ता

ह्य् अण्डम्" इत्य्-आदिना ततः ॥

(वि.पु.१.२.५२,५३,५४)

English— Having combined, therefore, with one another, and entering into mutual associations – beginning with the principle called Mahat, and extending down to the gross elements – they formed an egg," &c. (Vi. Pu. I, 2, 50; 52).



सूत्रे

वि॰प्र॰— सूत्र-कारो ऽपि भूतानां

त्रि-रूपत्वं तथा ऽवदत् ।

"त्र्य्-आत्मकत्वात्, तु भूयस्त्वात्" (ब्र.सू.३.१.२) इति तेनाभिधा-भिदा ॥

English— This tripartiteness of the elements the Sūtrakāra also declares (Ve. Sū. III, 1, 3).



पूतिका-ग्रहण-न्यायः

वि॰प्र॰— सोमाभावे च पूतीक-

ग्रहणं श्रुति-चोदितम् ।

सोमावयव-सद्-भावाद्

इति न्याय-विदो विदुः ॥

English— For the same reason Śruti enjoins the use of Putīka sprouts when no Soma can be procured; for, as the Mīmāṁsakas explain, there are in the Putīka plant some parts of the Soma plant (Pū. Mī. Sū.);

वि॰प्र॰— व्रीह्य्-अभावे च नीवार-

ग्रहणं व्रीहि-भावतः ।

तद् एव स-दृशं तस्य

यत् तद्-द्रव्यैक-देश-भाक् ॥

English— and for the same reason nīvāra grains may be used as a substitute for rice grains. That thing is similar to another which contains within itself some part of that other thing;



शुक्तौ रजतम्

वि॰प्र॰— शुक्त्य्-आदौ रजतादेश् (→तद्-गुणानां) च

भावः श्रुत्यैव बोधितः ।

रूप्य-शुक्त्य्-आदि-निर्देश-

भेदो भूयस्त्व-हेतुकः ॥

English— and Scripture itself has thus stated that in shells, &c., there is contained some silver, and so on. That one thing is called "silver" and another "shell" has its reason in the relative preponderance of one or the other element.

वि॰प्र॰— रूप्यादि-स-दृशश् चायं

शुक्त्य्-आदिर् उपलभ्यते ।

अतस् (तद्-गुणस्य→)तस्यात्र सद्-भावः

प्रतीतेर् अपि निश्चितः ॥

English— We observe that shells are similar to silver; thus perception itself informs us that some elements of the latter actually exist in the former.



भ्रमे यथार्थज्ञानम्

वि॰प्र॰— कदाचित् चक्षुर्-आदेस् तु

दोषाच् छुक्त्य्-अंश-वर्जितः ।

रजतांशो गृहीतो ऽतो

रजतार्थी प्रवर्तते ॥

English— Sometimes it happens that owing to a defect of the eye the silver-element only is apprehended, not the shell-element, and then the percipient person, desirous of silver, moves to pick up the shell.

वि॰प्र॰— दोष-हानौ तु शुक्त्य्-अंशे

गृहीते तन् निवर्तते ।

अतो यथार्थं रूप्यादि-

विज्ञानं शुक्तिकादिषु ॥

English— If, on the other hand, his eye is free from such defect, he apprehends the shell-element and then refrains from action. Hence the cognition of silver in the shell is a true one.

वि॰प्र॰— बाध्य-बाधक-भावो ऽपि

भूयस्त्वेनोपपद्यते ।

शुक्ति-भूयस्त्व-वैकल्य-

साकल्य-ग्रह-रूपतः ॥

English— In the same way the relation of one cognition being sublated by another explains itself through the preponderant element, according as the preponderance of the shell-element is apprehended partially or in its totality,

वि॰प्र॰— नातो मिथ्यार्थ-सत्यार्थ-

विषयत्व-निबन्धनः ।

एवं सर्वस्य सर्वत्वे

व्यवहार-व्यवस्थितिः ॥(4)

English— and does not therefore depend on one cognition having for its object the false thing and another the true thing. The distinctions made in the practical thought and business of life thus explain themselves on the basis of everything participating in the nature of everything else.'



स्वाप्नार्थसत्यतासमर्थनम्

स्वप्ने च प्राणिनां पुण्यपापानुगुणं भगवतैव तत्तत्पुरुषमात्रानुभाव्याः तत्तत्कालावसानाः तथाभूताश्चार्थास्सृज्यन्ते। तथा हि श्रुतिः स्वप्नविषया न तत्र रथा न रथयोगा न पन्थानो भवन्ति। अथ रथान् रथयोगान्पथस्सृजते। न तत्राऽनन्दा मुदः प्रमुदो भवन्ति। अथानन्दान्मुदः प्रमुदस्सृजते। न तत्र वेशान्ताः पुष्करिण्यस्स्रवन्त्यो भवन्ति। अथ वेशान्तान्पुष्करिण्यः स्रवन्त्यस्सृजते। स हि कर्ता (बृ.६.३.१०) इति । यद्यपि सकलेतरपुरुषानुभाव्यतया तदानीं न भवन्ति। तथाऽपि तत्तत्पुरुषमात्रानुभाव्यतया तथाविधानर्थानीश्वरस्सृजति। स हि कर्ता। तस्य सत्यसङ्कल्पस्याऽश्चर्य-शक्तेस्तथाविधं कर्तृत्वं सम्भवतीत्यर्थः। य एषु सुप्तेषु जागर्ति कामं कामं पुरुषो निर्मिमाणः। तदेव शुक्रं तद्ब्रह्म तदेवामृतमुच्यते। तस्मिंल्लोकाश्श्रितास्सर्वे तदु नात्येति कश्चन (कठ.२.५.८) इति च। सूत्रकारोऽपि सन्ध्ये सृष्टिराह हि (ब्र.सू.३.२.१) निर्मातारं चैके पुत्रादयश्च (ब्र.सू.३.२.२) इति सूत्रद्वयेन स्वाप्नेष्वर्थेषु जीवस्य स्रष्टृत्वमाशङ्क्य मायामात्रं तु कार्त्स्न्येनानभिव्यक्तस्वरूपत्वात् (ब्र.सू.३.२.३) इत्यादिना – न जीवस्य सङ्कल्पमात्रेण स्रष्टृत्वमुपपद्यते। जीवस्य स्वाभाविकसत्यसङ्कल्पत्वादेः कृत्स्नस्य संसारदशायामनभिव्यक्त-स्वरूपत्वात्, ईश्वरस्यैव तत्तत्पुरुषमात्रानुभाव्यतया आश्चर्यभूता सृष्टिरियम्। तस्मिंल्लोकाः श्रितास्सर्वे तदु नात्येति कश्चन इति परमात्मैव तत्र स्रष्टेत्यवगम्यत इति परिहरति ॥



स्वाप्नार्थसत्यत्वानुपपत्तिशङ्कापरिहारः

अपवरकादिषु शयानस्य स्वप्नदृशः स्वदेहेनैव देशान्तरगमनराज्याभिषेक-शिरश्छेदादयश्च पुण्यपापफलभूताः शयानदेहसरूपसंस्थानदेहान्तरसृष्ट्योपपद्यन्ते॥



भ्रमविशेषेषु याथार्थ्योपपादनम्

पीतशङ्खादौ तु नयनवर्तिपित्तद्रव्यसम्भिन्ना नायनरश्मयश्शङ्खादिभिस्संयुज्यन्ते। तत्र पित्तगतपीतिमाभिभूतश्शङ्खगतशुक्लिमा न गृह्यते। अतस्सुवर्णानुलिप्तशङ्खवत् पीतश्शङ्ख इति प्रतीयते। पित्तद्रव्यं तद्गतपीतिमा चातिसौक्ष्म्यात्पार्श्वस्थैर्न गृह्यते। पित्तोपहतेन तु स्वनयननिष्क्रान्ततयाऽति-सामीप्यात् सूक्ष्ममपि गृह्यते। तद्ग्रहणजनितसंस्कारसचिवनायनरश्मिभिः दूरस्थमपि गृह्यते॥

जपाकुसुमसमीपवर्तिस्फटिकमणिरपि तत्प्रभाभिभूततया रक्त इति गृह्यते। जपाकुसुमप्रभा विततापि स्वच्छद्रव्यसंयुक्ततया स्फुटतरमुपलभ्यत इत्युपलब्धिव्यवस्थाप्यमिदम्।

मरीचिकाजलज्ञानेऽपि तेजः पृथिव्योरप्यम्बुनो विद्यमानत्वादिन्द्रियदोषेण तेजः पृथिव्योरग्रहणाददृष्टवशाच्चाम्बुनो ग्रहणाद्यथार्थत्वम्।

अलातचक्रेऽप्यलातस्य द्रुततरगमनेन सर्वदेशसंयोगादन्तरालाग्रहणात्तथा प्रतीतिरुपपद्यते। चक्रप्रतीतावपि अन्तरालाग्रहणपूर्वक-तत्तद्देशसंयुक्ततत्तद्वस्तुग्रहणमेव। क्वचिदन्तरालाभावात् अन्तरालाग्रहणम्, क्वचिच्छैघ्र्यादग्रहणमिति विशेषः। अतस्तदपि यथार्थम्।

दर्पणादिषु निजमुखादिप्रतीतिरपि यथार्था। दर्पणादिप्रतिहतगतयो हि नायनरश्मयो दर्पणादिदेशग्रहणपूर्वकं निजमुखादि गृह्णन्ति। तत्रापि अतिशैघ्र्यादन्तरालाग्रहणात्तथा प्रतीतिः॥

दिङ्मोहेऽपि दिगन्तरस्यास्यां दिशि विद्यमानत्वाददृष्टवशेनैतद्दिगंशवियुक्तो दिगन्तरांशो गृह्यते। अतो दिगन्तरप्रतीतिर्यथार्थैव।

द्विचन्द्रज्ञानादावपि अङ्गुल्यवष्टम्भतिमिरादिभिर्नायन-तेजोगतिभेदेन सामग्रीभेदात्सामग्री-द्वयमन्योन्यनिरपेक्षं चन्द्रग्रहणद्वयहेतुर्भवति। तत्रैका सामग्री स्वदेशविशिष्टं चन्द्रं गृह्णाति। द्वितीया तु किञ्चिद्वक्रगतिश्चन्द्रसमीपदेशग्रहणपूर्वकं चन्द्रं स्वदेशवियुक्तं गृह्णाति। अतस्सामग्रीद्वयेन युगपद्देशद्वयविशिष्टचन्द्रग्रहणे ग्रहणभेदेन ग्राह्याकारभेदादेकत्वग्रहणाभावाच्च द्वौ चन्द्राविति भवति प्रतीतिविशेषः। देशान्तरस्य तद्विशेषणत्वं देशान्तरस्य, अगृहीतस्वदेशचन्द्रस्य च निरन्तरग्रहणेन भवति। तत्र सामग्रीद्वित्वं पारमार्थिकम्। तेन देशद्वयविशिष्टचन्द्रग्रहणद्वयं च पारमार्थिकम्।

ग्रहणद्वित्वेन चन्द्रस्यैव ग्राह्याकारद्वित्वं च पारमार्थिकम्। तत्र विशेषणद्वयविशिष्ट-चन्द्रग्रहणद्वयस्यैक एव चन्द्रो ग्राह्य इति ग्रहणे प्रत्यभिज्ञानवत् केवलचक्षुषः सामर्थ्याभावाच्चाक्षुषज्ञानं तथैवावतिष्ठते। द्वयोश्चक्षुषोरेक-सामग्र्यन्तर्भावेऽपि तिमिरादिदोषभिन्नं चाक्षुषं तेजस्सामग्रीद्वयं भवतीति कार्यकल्प्यम्। अपगते तु दोषे स्वदेशविशिष्टस्य चन्द्रस्यैकग्रहणवेद्यत्वादेकश्चन्द्र इति भवति प्रत्ययः। दोषकृतं तु सामग्रीद्वित्वं तत्कृतं ग्रहणद्वित्वं तत्कृतं ग्राह्याकारद्वित्वं चेति निरवद्यम्।

अतस्सर्वं विज्ञानजातं यथार्थमिति सिद्धम्। ख्यात्यन्तराणां दूषणानि तैस्तैर्वादिभिरेव प्रपञ्चितानीति न तत्र यत्नः क्रियते।

अथवा किमनेन बहुनोपपादानप्रकारेण।

प्रत्यक्षानुमानागमाख्यं प्रमाणजातमागमगम्यं च निरस्तिनिखिलदोषगन्धम् अनवधिकातिशय-असङ्ख्येयकल्याणगुणगणं सर्वज्ञं, सत्यसङ्कल्पं परं ब्रह्माभ्युपगच्छतां किं न सेत्स्यति। किं नोपपद्यते।

भगवता हि परेण ब्रह्मणा क्षेत्रज्ञपुण्यपापानुगुणं तद्भोग्यत्वायाखिलं जगत्सृजता सुखदुःखोपेक्षाफलानुभवानुभाव्याः पदार्थास्सर्वसाधारणानुभवविषयाः, केचन तत्तत्पुरुषमात्रानुभव-विषयाः तत्तत्कालावसानास्तथातथाऽनुभाव्यास्सृज्यन्ते। तत्र बाध्यबाधकभावः सर्वानुभवविषयतया तद्रहिततया चोपपद्यत इति सर्वं समञ्जसम्॥



श्रुत्यादिभिः न अनिर्वचनीयाज्ञानसिद्धिः

यत्पुनस्सदसदिनर्वचनीयमज्ञानं श्रुतिसिद्धमिति; तदसत् अनृतेन हि प्रत्यूढाः (छा.८प्र.३.ख.२) इत्यादिष्वनृतशब्दस्यानिर्वचनीयानभिधायित्वात्। ऋतेतरविषयो ह्यनृतशब्दः। ऋतमिति कर्मवाचि। ऋतं पिबन्तौ (कठ.१.३.१) इति वचनात्। ऋतं – कर्मफलाभिसन्धिरहितं परमपुरुषाराधनवेषं तत्प्राप्तिफलम्। अत्र तद्व्यतिरिक्तं सांसारिकफलं कर्म अनृतं ब्रह्मप्राप्तिविरोधि एतं ब्रह्मलोकं न विन्दन्ति अनृतेन हि प्रत्यूढाः (छा.८.३.१) इति वचनात्॥

नासदासीन्नो सदासीत् (यजु.२.अष्टक.८.प्र.९.अनु) इत्यत्रापि सदसच्छब्दौ चिदचिद्व्यष्टिविषयौ। उत्पत्तिवेलायां सत्त्यच्छब्दाभिहितयोश्चिदचिद्व्यष्टिभूतयोर्वस्तुनोरप्ययकाले अचित्समष्टिभूते तमश्शब्दाभिधेये वस्तुनि प्रलयप्रतिपादनपरत्वादस्य वाक्यस्य। नात्र कस्यचित्सदसदनर्वचनीयतोच्यते; सदसतोः कालविशेषे असद्भावमात्रवचनात्। अत्र तमश्शब्दाभिहितस्याचित्समष्टित्वं श्रुत्यन्तरादवगम्यते – अव्यक्तमक्षरे लीयते। अक्षरं तमसि लीयते (सुबाल.२) इति ॥



तमश्शब्दस्य श्रुतिगतस्य अनिर्वचनीयाज्ञानपरत्वशङ्कापरिहारौ

सत्यं तमश्शब्देनाचित्समष्टिरूपायाः प्रकृतेस्सूक्ष्मावस्थोच्यते। तस्यास्तु मायां तु प्रकृतिं विद्यात् (श्वेताश्वतर.४.१०) इति मायाशब्देनाभिधानादनिर्वचनीयत्वमिति चेत्; नैतदेवम् – मायाशब्दस्यानिर्वचनीयवाचित्वं न दृष्टमिति। मायाशब्दस्य मिथ्यापर्यायत्वेनानिर्वचनीय-वाचित्वमिति चेत्; तदपि नास्ति । न हि सर्वत्र मायाशब्दो मिथ्याविषयः; आसुरराक्षसास्त्रादिषु सत्येष्वेव मायाशब्दप्रयोगात्। यथोक्तम् –

तेन मायासहस्रं तच्छम्बरस्याऽशुगामिना।

बालस्य रक्षता देहमेकैकश्येन सूदितम् ॥ इति॥ (विष्णु.पु.१.१९.१०)



मायाशब्दः सप्रमाणः

अतो मायाशब्दो विचित्रार्थसर्गकराभिधायी। प्रकृतेश्च मायाशब्दाभिधानं विचित्रार्थसर्गकरत्वादेव। अस्मान्मायी सृजते विश्वमेतत्तस्मिंश्श्चान्यो मायया सन्निरुद्धः (श्वे.४.९) इति मायाशब्द-वाच्यायाः प्रकृतेर्विचित्रार्थसर्गकरत्वं दर्शयति। परमपुरुषस्य च तद्वत्तामात्रेण मायित्वमुच्यते, नाज्ञत्वेन। जीवस्यैव हि मायया निरोधश्श्रूयते। तस्मिंश्चान्यो मायया सन्निरुद्धः इति, अनादिमायया सुप्तो यदा जीवः प्रबुध्यते (मा.उ.२.२१) इति च। इन्द्रो मायाभिः पुरुरूप ईयते (बृह.४.६.१९) इत्यत्रापि विचित्राश्शक्तयोऽभिधीयन्ते। अत एव हि भूरि त्वष्टेव राजति इत्युच्यते। न हि मिथ्याभिभूतः कश्चिद्विराजते। मम माया दुरत्यया (भ.गीता.७.१४) इत्यत्रापि गुणमयीति वचनात्सैव त्रिगुणात्मिका प्रकृतिरुच्यत इति न श्रुतिभिस्सदसदनर्वचनीयाज्ञानप्रतिपादनम्॥



श्रुत्यर्थापत्त्या अनिर्वचनीयाज्ञानसिद्धेः दूषणम्

नाप्यैक्योपदेशानुपपत्या; न हि तत्त्वमसि (छां.६.८.७) इति जीवपरयोरैक्योपदेशे सति सर्वज्ञे सत्यसङ्कल्पे सकलजगत्सर्गस्थितिविनाशहेतुभूते तच्छब्दादवगते प्रकृते ब्रह्मणि विरुद्धाज्ञानपरिकल्पनाहेतुभूता काचिदप्यनुपपत्तिर्दृश्यते। ऐक्योपदेशस्तु त्वं शब्देनापि जीवशरीरकस्य ब्रह्मण एवाभिधानादुपपन्नतरः। अनेन जीवेनाऽत्मनाऽनुप्रविश्य नामरूपे व्याकरवाणि (छा.६.३.२) इति सर्वस्य वस्तुनः परमात्मपर्यन्तस्यैव हि नामरूपभाक्त्वमुक्तम्। अतो न ब्रह्माज्ञानपरिकल्पनम्॥



ब्रह्माज्ञानस्य इतिहास-पुराणाभ्यामसिद्धिः

इतिहासपुराणयोरपि न ब्रह्माज्ञानवादः क्वचिदपि दृश्यते। ननु ज्योर्तीषि विष्णुः (वि.पु.२.१२.३७) इति ब्रह्मैकमेव तत्त्वमिति प्रतिज्ञाय, ज्ञानस्वरूपो भगवन्यतोऽसौ (वि.पु.२.१२.३८) इति शैलाब्धिधरादिभेदभिन्नस्य जगतो ज्ञानैकस्वरूपब्रह्माज्ञानविजृम्भितत्वमभिधाय यदा तु शुद्धं निजरूपि (वि.पु.२.१२.३९) इति ज्ञानस्वरूपस्यैव ब्रह्मणः स्वस्वरूपावस्थितिवेलायां वस्तुभेदाभावदर्शनेन अज्ञानविजृम्भितत्वमेव स्थिरीकृत्य वस्त्वस्ति किं (वि.पु.२.१२.४०), मही घटत्वम् (वि.पु.२.१२.४१) इति श्लोकद्वयेन जगदुपलब्धिप्रकारेणापि वस्तुभेदानामसत्यत्वमुपपाद्य तस्मान्न विज्ञानमृते (वि.पु.२.१२.४२) इति प्रतिज्ञातं ब्रह्मव्यतिरक्तस्यासत्यत्वमुपसंहृत्य विज्ञानमेकम् (वि.पु.२.१२.४३) इति ज्ञानस्वरूपे ब्रह्मणि भेददर्शननिमित्ताज्ञानमूलं निजकर्मैवेति स्फुटीकृत्य ज्ञानं विशुद्धम् (वि.पु.२.१२.४४) इति ज्ञानस्वरूपस्य ब्रह्मणः स्वरूपं विशोध्य सद्भाव एवं भवतो मयोक्तः (वि.पु.२.१२.४५) इति ज्ञानस्वरूपस्य ब्रह्मण एव सत्यत्वं नान्यस्य; अन्यस्य चासत्यत्वमेव; तस्य भुवनादेस्सत्यत्वं व्यावहारिकमिति तत्त्वं तवोपदिष्टमिति ह्युपदेशो दृश्यते।

नैतदेवम्; अत्र भुवनकोशस्य विस्तीर्णं स्वरूपमुक्त्वा, पूर्वमनुक्तं रूपान्तरं सङ्क्षेपतः श्रूयताम् (वि.पु.२.१२.३६) इत्यारभ्याभिधीयते।



ब्रह्मणः पूर्वमनुक्त रूपान्तरम्

चिदचिन्मिश्रे जगति चिदंशो वाङ्मनसागोचर-स्वसंवेद्यस्वरूपभेदो ज्ञानैकाकारतया अस्पृष्टप्राकृतभेदोऽविनाशित्वेनास्तिशब्दवाच्यः। अचिदंशस्तु चिदंशकर्मनिमित्तपरिणामभेदो विनाशीति नास्तिशब्दाभिधेयः। उभयं तु परब्रह्मभूतवासुदेवशरीरतया तदात्मकमित्येतद्रूरूपं सङ्क्षेपेणात्राभिहितम्॥



प्रतिज्ञातार्थोपपादनम्

तथा हि – यदम्बु वैष्णवः कायस्ततो विप्र वसुन्धरा।

पद्माकारा समुद्भूता पर्वताब्ध्यादिसंयुता॥ (वि.२.१२.३७)

इत्यम्बुनो विष्णोश्शरीरत्वेनाम्बुपरिणामभूतं ब्रह्माण्डमपि विष्णोः कायः, तस्य च विष्णुरात्मेति सकलश्रुतिगततादात्म्योपदेशोपबृंहणरूपस्य सामानाधिकरण्यस्य ज्योतींषि विष्णुः इत्यारभ्य वक्ष्यमाणस्य शरीरात्मभाव एव निबन्धनमित्याहुः।

अस्मिन् शास्त्रे पूर्वमप्येतदसकृदुक्तम् – तानि सर्वाणि तद्वपुः (वि.पु.१.२.८६), तत्सर्वं वै हरेस्तनुः, स एव सर्वभूतात्मा विश्वरूपो यतोऽव्ययः (वि.पु.१.२.६९) इति। तदिदं शरीरात्मभावायत्तं तादात्म्यं सामानाधिकरण्येन व्यपदिश्यते ज्योतींषि विष्णुः इति।



अस्ति नास्त्यात्मकतया जगद्विभागविधा

अत्रास्त्यात्मकं नास्त्यात्मकं च जगदन्तर्गतं वस्तु विष्णोः कायतया विष्ण्वात्मकमित्युक्तम्। इदमस्त्यात्मकम्, इदं नास्त्यात्मकम्, अस्य च नास्त्यात्मकत्वे हेतुरयमित्याह ज्ञानस्वरूपो भगवान् यतोऽसौ इति। अशेषक्षेत्रज्ञात्मनाऽवस्थितस्य भगवतो ज्ञानमेव स्वाभाविकं रूपम्। न देवमनुष्यादिवस्तुरूपम्। यत एवं, तत एवाचिद्रूपदेवमनुष्यशैलाब्धिधरादयश्च तद्विज्ञानविजृम्भिताः; तस्य ज्ञानैकाकारस्य सतो दैवाद्याकारेण स्वात्मवैविध्यानुसन्धानमूला देवाद्याकारानुसन्धानमूलकर्ममूला इत्यर्थः। यतश्चाचिद्वस्तु क्षेत्रज्ञकर्मानुगुणपरिणामास्पदं, ततस्तन्नास्तिशब्दाभिधेयम्, इतरदस्तिशब्दाभिधेयमित्यर्थादुक्तं भवति। तदेव विवृणोति – यदा तु शुद्धं निजरूपि इति। यदैतत् ज्ञानैकाकारमात्मवस्तु देवाद्याकारेण स्वात्मनि वैविध्यानुसन्धानमूलसर्वकर्मक्षयान्निर्दोषं परिशुद्धं निजरूपि भवति, तदा देवाद्याकारेणैकीकृत्यात्म-कल्पनामूलकर्मफलभूतास्तद्भोगार्था वस्तुषु वस्तुभेदा न भवन्ति। ये देवादिषु वस्तुष्वात्मतयाभिमतेषु भोग्यभूता देवमनुष्यशैलाब्धिधरादिवस्तुभेदाः; ते तन्मूलभूतकर्मसु विनष्टेषु न भवन्तीत्यचिद्वस्तुनः कादाचित्कावस्थाविशेषयोगितया नास्तिशब्दाभिधेयत्वम्, इतरस्य सर्वदा निजसिद्धज्ञानैकाकारत्वेन अस्तिशब्दाभिधेयत्वमित्यर्थः। प्रतिक्षणमन्यथाभूततया कादाचित्कावस्थायोगिनोऽचिद्वस्तुनो नास्तिशब्दाभिधेयत्वमेवेत्याह – वस्त्वस्ति किम् इति। अस्तिशब्दाभिधेयो ह्यादिमध्यपर्यन्तहीनस्सततैकरूपः पदार्थः तस्य कदाचिदपि नास्तिबुध्यनर्हात्वात्। अचिद्वस्तु किञ्चित् क्वचिदपि तथा भूतं न दृष्टचरम्। ततः किमित्यत्राह – यच्चान्यथात्वम् (वि.पु.२.१२.४१) इति । यद्वस्तु प्रतिक्षणमन्यथात्वं याति; तदुत्तरोत्तरावस्थाप्राप्त्या पूर्वपूर्वावस्थां जहातीति तस्य पूर्वावस्थस्योत्तरावस्थायां न प्रतिसन्धानमस्ति। अतस्सर्वदा तस्य नास्तिशब्दाभिधेयत्वमेव। तथा ह्युपलभ्यत इत्याह मही घटत्वम् इति। स्वकर्मणा देवमनुष्यादिभावेन स्तिमितात्मनिश्चयैस्स्वभोग्यभूतमचिद्वस्तु प्रतिक्षणमन्यथाभूतमालक्ष्यते – अनुभूयत इत्यर्थः। एवं सति किमप्यचिद्वस्त्वस्तिशब्दार्हामादिमध्यपर्यन्तहीनं सततैकरूपम् आलक्षितमस्ति किम्? न ह्यस्तीत्यभिप्रायः। यस्मादेवम्, तस्मात् ज्ञानस्वरूपात्मव्यतिरिक्तम् अचिद्वस्तु कदाचित्किञ्चित् केवलास्तिशब्दवाच्यं न भवतीत्याह – तस्मान्न विज्ञानमृते इति। आत्मा तु सर्वत्र ज्ञानैकाकारतया देवादिभेदप्रत्यनीकस्वरूपोऽपि देवादिशरीरप्रवेशहेतुभूतस्वकृतविविधकर्ममूलदेवादिभेदभिन्नात्मबुद्धिभिस्तेनतेन रूपेण बहुधाऽनुसंहित इति तद्भेदानुसन्धानं नात्मस्वरूपप्रयुक्तमित्याह – विज्ञानमेकम् इति॥

आत्मस्वरूपं तु कर्मरहितम्, तत एव मलरूपप्रकृतिस्पर्शरहितम्। ततश्च तत्प्रयुक्तशोकमोहलोभाद्यशेषहेयगुणासङ्गि, उपचयापचयानर्हातयैकम्, तत एव सदैकरूपम्। तच्च वासुदेवशरीरमिति तदात्मकम्, अतदात्मकस्य कस्यचिदप्यभावादित्याह – ज्ञानं विशुद्धम् इति। चिदंशस्सदैकरूपतया सर्वदाऽस्तिशब्दवाच्यः। अचिदंशस्तु क्षणपरिणामित्वेन सर्वदा नाशगर्भ इति सर्वदा नास्तिशब्दाभिधेयः। एवंरूपचिदचिदात्मकं जगद्वासुदेवशरीरं तदात्मकमिति जगद्याथात्म्यं सम्यगुक्तमित्याह – सद्भाव एवम् इति। अत्र सत्यम्, असत्यम् इति यदस्ति यन्नास्ति इति प्रक्रान्तस्योपसंहारः। एतत् ज्ञानैकाकारतया समम्, अशब्दगोचरस्वरूपभेदमेवाचिन्मिश्रं भुवनाश्रितं देवमनुष्यादिरूपेण सम्यग्व्यवहारार्हा- भेदं यद्वर्तते; तत्र हेतुः कर्मैवेत्युक्तमित्याह – एतत्तु यत् (वि.पु.२.१३.४५) इति। तदेव विवृणोति – यज्ञः पशुः (वि.पु.२१२.४७) इति । जगद्याथात्म्य-ज्ञानप्रयोजनं मोक्षोपायतनमित्याह यच्चैतत् (वि.पु.२.१२.४६) इति।



श्लोकानां परोक्तार्थाननुगुणता

अत्र निर्विशेषे परे ब्रह्मणि तदाश्रये सदसदिनर्वचनीये चाज्ञाने, जगतस्तत्कल्पितत्वे चाऽनुगुणं किञ्चिदपि पदं न दृश्यते ॥

अस्तिनास्तिशब्दाभिधेयं चिदचिदात्मकं कृत्स्नं जगत् परमस्य परेशस्य परस्य ब्रह्मणो विष्णोः कायत्वेन तदात्मकम्; ज्ञानैकाकारस्याऽत्मनो देवादिविविधाकारानुभवे ऽचित्परिणामे च हेतुर्वस्तुयाथात्म्यज्ञानविरोधि क्षेत्रज्ञानां कर्मैवेति प्रतिपादनात् अस्तिनास्तिसत्यासत्यशब्दानां च सदसदनिर्वचनीयवस्त्वभिधानासामर्थ्याच्च । नास्त्यसत्यशब्दावस्तिसत्यशब्दविरोधिनौ। अतश्च ताभ्यामसत्त्वं हि प्रतीयते; नानिर्वचनीयत्वम्।

अत्र चाचिद्वस्तुनि नास्त्यसत्यशब्दौ न तुच्छत्वमिथ्यात्वपरौ प्रयुक्तौ; अपि तु विनाशित्वपरौ। वस्त्वस्ति किम्, महीघटत्वम् इत्यत्रापि विनाशित्वमेव ह्युपपादितम्; न निष्प्रमाणकत्वं, ज्ञानबाध्यत्वं वा; एकेनाकारेणैकस्मिन् कालेऽनुभूतस्य कालान्तरे परिणामविशेषेणान्यथोपलब्ध्या नास्तित्वोपपादनात्। तुच्छत्वं हि प्रमाणसम्बन्धानर्हात्वम्। बाधोऽपि यद्देशकालादिसम्बन्धितया यदस्तीत्युपलब्धम्; तस्य तद्देशकालादिसम्बन्धितया नास्तीत्युपलब्धिः; न तु कालान्तरेऽनुभूतस्य कालान्तरे परिणामादिना नास्तीत्युपलब्धिः; कालभेदेन विरोधाभावात्। अतो न मिथ्यात्वम्॥

एतदुक्तं भवति – ज्ञानस्वरूपमात्मवस्तु आदिमध्यपर्यन्तहीनं सततैकस्वरूपमिति स्वत एव सदाऽस्तिशब्दवाच्यम्। अचेतनं तु क्षेत्रज्ञभोग्यभूतं तत्कर्मानुगुणपरिणामि विनाशीति सर्वदा नास्त्यर्थगर्भमिति नास्त्यसत्यशब्दाभिधेयमिति॥ यथोक्तं

यत्तु कालान्तरेणापि नान्यसञ्ज्ञामुपैति वै।

परिणामादिसम्भूतां तद्वस्तु नृप तच्च किम्॥ (वि.पु.२.१३.१००)

अनाशी परमार्थश्च प्राज्ञैरभ्युपगम्यते।

तत्तु नास्ति न सन्देहो नाशिद्रव्योपपादितम्॥ (वि.पु.२.१४.२४) इति॥

देशकालकर्मविशेषापेक्षया अस्तित्वनास्तित्वयोगिनि वस्तुनि केवलास्तिबुद्धिबोध्यत्वम् अपरमार्थ इत्युक्तम्। आत्मन एव केवलास्तिबुद्धिबोध्यत्वमिति स परमार्थ इत्युक्तम्।



दशश्लोक्युक्तार्थानुवादः

श्रोतुश्च मैत्रेयस्य –

विष्ण्वाधारं यथा चैतत्त्रैलोक्यं समवस्थितम्।

परमार्थश्च मे प्रोक्तो यथाज्ञानं प्रधानतः॥ (वि.पु.२.२.२)

इत्यनुभाषणाच्च, ज्योतींषि विष्णुः इत्यादिसामानाधिकरण्यस्याऽत्मशरीरभाव एव निबन्धनम्; चिदचिद्वस्तुनोश्चास्तिनास्तिशब्दप्रयोगनिबन्धनं ज्ञानस्याकर्मनिमित्तस्वाभाविकरूपत्वेन प्राधान्यम्; अचिद्वस्तुनश्च तत्कर्मनिमित्तपरिणामित्वेनाप्राधान्यमिति प्रतीयते॥



वेदान्तानां निर्विशेषब्रह्मविज्ञानेन अविद्यानिवृत्तिपरत्वशङ्का-परिहारौ

यदुक्तं – निर्विशेषब्रह्मविज्ञानादेवाविद्यानिवृत्तिं वदन्ति श्रुतयः – इति। तदसत्, वेदाहमेतं पुरुषं महान्तम्। आदित्यवर्णं तमसः परस्तात्। तमेवं विद्वानमृत इह भवति। नान्यः पन्था विद्यतेऽयनाय (तै.पु.सू.३.१२.१३), सर्वे निमेषा जज्ञिरे विद्युतः पुरुषादधि (महानारा), न तस्येशे कश्चन तस्य नाम महद्यशः (महानारायणं), य एनं विदुरमृतास्ते भवन्ति (महानारायणं १.८.९.१०) इत्याद्यनेकवाक्यविरोधात्। ब्रह्मणस्सविशेषत्वादेव सर्वाण्यपि वाक्यानि सविशेषज्ञानादेव मोक्षं वदन्ति। शोधकवाक्यान्यपि सविशेषमेव ब्रह्म प्रतिपादयन्तीत्युक्तम्॥



तत्त्वमस्यादिसामानाधिकरण्यान्यथाऽनुपपत्त्या निर्विशेषसिद्धेः निरासः

तत्त्वमस्यादिवाक्येषु सामानाधिकरण्यं न निर्विशेषवस्त्वैक्यपरम्, तत्त्वम्पदयोः सविशेषब्रह्माभिधायित्वात्। तत्पदं हि सर्वज्ञं सत्यसङ्कल्पं जगत्कारणं ब्रह्म परामृशति तदैक्षत बहु स्याम् इत्यादिषु तस्यैव प्रकृतत्वात्। तत्समानाधिकरणं त्वं पदं च अचिद्विशिष्टजीवशरीरकं ब्रह्म प्रतिपादयति, प्रकारद्वयावस्थितैकवस्तुपरत्वात्सामानाधिकरण्यस्य। प्रकारद्वयपरित्यागे प्रवृत्तिनिमित्तभेदासम्भवेन सामानाधिकरण्यमेव परित्यक्तं स्यात्; द्वयोः पदयोर्लक्षणा च।

सोऽयं देवदत्तः इत्यत्रापि न लक्षणा, भूतवर्तमानकालसम्बन्धितयैक्यप्रतीत्यविरोधात्। देशभेदविरोधश्च कालभेदेन परिहृतः।



परपक्षे दूषणान्तरम्

तदैक्षत बहु स्याम् इत्युपक्रमविरोधश्च। एकविज्ञानेन सर्वविज्ञानप्रतिज्ञानं च न घटते। ज्ञानस्वरूपस्य निरस्तनिखिलदोषस्य सर्वज्ञस्य समस्तकल्याणगुणात्मकस्याज्ञानं तत्कार्यानन्त-अपुरुषार्थाश्रयत्वं च भवति॥



सामानाधिकरण्यस्य बाधार्थतानिरासः

बाधार्थत्वे च सामानाधिकरण्यस्य त्वन्तत्पदयोरधिष्ठानलक्षणा निवृत्तिलक्षणा चेति लक्षणादयस्त एव दोषाः॥

इयांस्तु विशेषः – नेदं रजतिमितिवदप्रतिपन्नस्यैव बाधस्यागत्या परिकल्पनम्; तत्पदेनाधिष्ठानातिरेकिधर्मानुपस्थापनेन बाधानुपपत्तिश्च। अधिष्ठानं तु प्राक्तिरोहितमतिरोहित-स्वरूपं तत्पदेनोपस्थाप्यत इति चेन्न, प्रागधिष्ठानाप्रकाशे तदाश्रयभ्रमबाधयोरसम्भवात्। भ्रमाश्रयमधिष्ठानमतिरोहितमिति चेत्; तदेवाधिष्ठानस्वरूपं भ्रमविरोधीति तत्प्रकाशे सुतरां न तदाश्रयभ्रमबाधौ। अतोऽधिष्ठानातिरेकि-पारमार्थिकधर्मतत्तिरोधानानभ्युपगमे भ्रान्तिबाधौ दुरुपपादौ। अधिष्ठाने हि पुरुषमात्राकारे प्रतीयमाने तदतिरेकिणि पारमार्थिके राजत्वे तिरोहिते सत्येव व्याधत्वभ्रमः। राजत्वोपदेशेन च तन्निवृत्तिर्भवति; नाधिष्ठानमात्रोपदेशेन; तस्य प्रकाशमानत्वेनानुपदेश्यत्वात्; भ्रमानुपमर्दित्वाच्च॥



स्वपक्षे उक्तदोषाणामभावः

जीवशरीरकजगत्कारणब्रह्मपरत्वे मुख्यवृत्तं पदद्वयम्। प्रकारद्वयविशष्टैकवस्तुप्रतिपादनेन सामानाधिकरण्यं च सिद्धम्। निरस्तनिखलदोषस्य समस्तकल्याणगुणात्मकस्य ब्रह्मणो जीवान्तर्यामित्वमप्यैश्वर्यमपरं प्रतिपादितं भवति। उपक्रमानुकूलता च। एकविज्ञानेन सर्वविज्ञानप्रतिज्ञोपपत्तिश्च; सूक्ष्मचिदचिद्वस्तुशरीरस्यैव ब्रह्मणस्स्थूलचिदचिद्वस्तुशरीरत्वेन कार्यत्वात् तमीश्वराणां परमं महेश्वरम् (श्वे.६.७) पराऽस्य शक्तिर्विविधैव श्रूयते (श्वे.६.८) अपहतपाप्मा …. सत्यकामस्सत्यसङ्कल्पः (छां.८.१.६) इत्यादिश्रुत्यन्तराविरोधश्च॥



तत्त्वमसि इत्यत्र उद्देश्योपादेयविभागचिन्तयाऽपि न निर्विशेषवस्त्वैक्यसिद्धिः

तत्त्वमसि इत्यत्रोद्देश्योपादेयविभागः कथमिति चेत्; नात्र किञ्चिदुद्दिश्य किमपि विधीयते; ऐतदात्म्यमिदं सर्वम् (छा.६.८.७) इत्यनेनैव प्राप्तत्वात्। अप्राप्ते हि शास्त्रमर्थवत्। इदं सर्वमिति सजीवं जगन्निर्दिश्य ऐतदात्म्यमिति तस्यैष आत्मेति तत्र प्रतिपादितम्। तत्र च हेतुरुक्तः – सन्मूलास्सोम्येमास्सर्वाः प्रजास्सदायतनास्सत्प्रतिष्ठाः (छा.६.८.३) इति; सर्वं खल्विदं ब्रह्म तज्जलानितिशान्तः (छां.३.१४.१.) इतिवत्॥



ब्रह्म-तदितरयोः तादात्म्यस्य शरीरात्मभावकृतत्वे श्रुतयः

तथा श्रुत्यन्तराणि च ब्रह्मणस्तद्व्यतिरिक्तस्य चिदचिद्वस्तुनश्च शरीरात्मभावमेव तादात्म्यं वदन्ति – अन्तः प्रविष्टश्शास्ता जनानां सर्वात्मा (तै.आर.३.११.२०), यः पृथिव्यां तिष्ठन् पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयति स त आत्माऽन्तर्याम्यमृतः (बृ.५.७.३), य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२), यः पृथिवीमन्तरे सञ्चरन् इत्यारभ्य यस्य मृत्युश्शरीरं यं मृत्युर्न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबा.७), तत्सृष्ट्वा। तदेवानुप्राविशत्। तदनुप्रविश्य। सच्चत्यच्चाभवत् (तै.आन.६.२) इत्यादीनि। अत्रापि – अनेन जीवेनाऽत्मनाऽनुप्रविश्य नामरूपे व्याकरवाणि (छां.६.३.२) इति ब्रह्मात्मकजीवानुप्रवेशेनैव सर्वेषां वस्तुत्वं शब्दवाच्यत्वं च प्रतिपादितम्। तदनुप्रविश्य। सच्च त्यच्चाभवत् (तै.आन.६.२) इत्यनेनैकार्थ्याज्जीवस्यापि ब्रह्मात्मकत्वं ब्रह्मानुप्रवेशादेवेत्यवगम्यते।



ऐतदात्म्यशब्दार्थव्याख्यानिगमनम्

अतश्चिदचिदात्मकस्य सर्वस्य वस्तुजातस्य ब्रह्मतादात्म्यमात्मशरीरभावादेव इत्यवगम्यते। तस्मात् ब्रह्मव्यतिरिक्तस्य कृत्स्नस्य तच्छरीत्वेनैव वस्तुत्वात्तस्य प्रतिपादकोऽपि शब्दस्तत्पर्यन्तमेव स्वार्थमभिदधाति। अतस्सर्वशब्दानां लोकव्युत्पत्त्यवगततत्तत्पदार्थविशिष्ट-ब्रह्माभिधायित्वं सिद्धमिति ऐतदात्म्यमिदं सर्वम् इति प्रतिज्ञातार्थस्य तत्त्वमसि इति सामानाधिकरण्येन विशेषे उपसंहारः॥

अतो निर्विशेषवस्त्वैक्यवादिनः, भेदाभेदवादिनः, केवलभेदवादिनश्च वैयधिकरण्येन सामानाधिकरण्येन च ब्रह्मात्मभावोपदेशास्सर्वे परित्यक्तास्स्युः। एकस्मिन्वस्तुनि कस्य तादात्म्यमुपदिश्यते? तस्यैवेति चेत्; तत्स्ववाक्येनैवावगतमिति न तादात्म्योपदेशावसेयमस्ति किञ्चित्। कल्पितभेदनिरसनमिति चेत्; तत्तु न सामानाधिकरण्यतादात्म्योपदेशावसेयमित्युक्तम्। सामानाधिकरण्यं तु ब्रह्मणि प्रकारद्वयप्रतिपादनेन विरोधमेवाऽवहेत्। भेदाभेदवादे तु ब्रह्मण्येवोपाधिसंसर्गात्तत्प्रयुक्ता जीवगता दोषा ब्रह्मण्येव प्रादुःष्युरिति निरस्तनिखिलदोषकल्याणगुणात्मकब्रह्मात्मभावोपदेशा हि विरोधादेव परित्यक्तास्स्युः। स्वाभाविकभेदाभेदवादेऽपि ब्रह्मणस्स्वत एव जीवभावाभ्युपगमात् गुणवद्दोषाश्च स्वाभाविका भवेयुरिति निर्दोषब्रह्मतादात्म्योपदेशो विरुद्ध एव। केवलभेदवादिनां चात्यन्तभिन्नयोः केनापि प्रकारेणैक्यासम्भवादेव ब्रह्मात्मभावोपदेशा न सम्भवन्तीति सर्ववेदान्तपरित्यागस्स्यात्॥



पूर्वपक्षापेक्षया स्वपक्षे वैलक्षण्यम्

निखिलोपिनषत्प्रसिद्धं कृत्स्नस्य ब्रह्मशरीरभावमातिष्ठमानैः कृत्स्नस्य ब्रह्मात्मभावोपदेशास्सर्वे सम्यगुपपादिता भवन्ति। जातिगुणयोरिव द्रव्याणामपि शरीरभावेन विशेषणत्वेन गौरश्वो मनुष्यो देवो जातः पुरुषः कर्मभिः इति सामानाधिकरण्यं लोकवेदयोर्मुख्यमेव दृष्टचरम्।

जातिगुणयोरपि द्रव्यप्रकारत्वमेव खण्डो गौः, शुक्लः पटः इति सामानाधिकरण्यनिबन्धनम्। मनुष्यत्वादिविशिष्ट-पिण्डानामप्यात्मनः प्रकारतयैव पदार्थत्वात् मनुष्यः पुरुषष्षण्डो योषिदात्मा जातः इति सामानाधिकरण्यं सर्वत्रानुगतमिति प्रकारत्वमेव सामानाधिकरण्यनिबन्धनम्, न परस्परव्यावृत्ता जात्यादयः ॥

स्वनिष्ठानामेव हि द्रव्याणां कदाचित् क्वचिद्द्रव्यविशेषणत्वे मत्वर्थीयप्रत्ययो दृष्टः, दण्डी कुण्डली इति; न पृथक् प्रतिपत्तिस्थित्यनर्हाणां द्रव्याणाम्; तेषां विशेषणत्वं सामानाधिकरण्यावसेयमेव॥



शरीरशरीरिभावस्थले सामानाधिकरण्यस्य लाक्षणिकत्वशङ्कापरिहारौ

यदि गौरश्वो मनुष्यो देवः पुरुषो योषित् षण्ड आत्मा कर्मभिर्जातः इत्यत्र खण्डो मुण्डो गौः, शुक्लः पटः, कृष्णः पटः इति जातिगुणवदात्मप्रकारत्वं मनुष्यादिशरीराणामिष्यते; तर्हि जातिव्यक्त्योरिव प्रकारप्रकारिणोश्शरीरात्मनोरपि नियमेन सह प्रतिपत्तिस्स्यात्; न चैवं दृश्यते। न हि नियमेन गोत्वादिवदात्माश्रयतयैवाऽत्मना सह मनुष्यादिशरीरं पश्यन्ति। अतो मनुष्य आत्मा इति सामानाधिकरण्यं लाक्षणिकमेव। नैतदेवम्; मनुष्यादिशरीराणामप्यात्मैकाश्रयत्वम्, तदेकप्रयोजनत्वम्, तत्प्रकारत्वं च जात्यादितुल्यम्। आत्मैकाश्रयत्वमात्मविश्लेषे शरीरविनाशादवगम्यते। आत्मैकप्रयोजनत्वं च तत्कर्मफलभोगार्थतयैव सद्भावात्। तत्प्रकारत्वमपि देवो मनुष्य इत्यात्मविशेषणतयैव प्रतीतेः। एतदेव हि गवादिशब्दानां व्यक्तिपर्यन्तत्वे हेतुः। एतत्स्वभावविरहादेव दण्डकुण्डलादीनां विशेषणत्वे दण्डी, कुण्डली इति मत्वर्थीयप्रत्ययः। देवमनुष्यादिपिण्डानामात्मैकाश्रयत्वतदेकप्रयोजनत्वतत्प्रकारत्वस्वभावात् देवो मनुष्य आत्मा इति लोकवेदयोस्सामानाधिकरण्येन व्यवहारः। जातिव्यक्त्योर्नियमेन सह प्रतीतिरुभयोश्चाक्षुषत्वात्। आत्मनस्त्वचाक्षुषत्वाच्चक्षुषा शरीरग्रहणवेलायामात्मा न गृह्यते। पृथग्ग्रहणयोग्यस्य प्रकारतैकस्वरूपत्वं दुर्घटिमिति मा वोचः; जात्यादिवत्तदेकाश्रयत्वतदेकप्रयोजनत्व-तद्विशेषणत्वैश्शरीरस्यापि तत्प्रकारतैकस्वभावत्वावगमात्। सहोपलम्भनियमस्त्वेकसामग्री-वेद्यत्वनिबन्धन इत्युक्तम्। यथा चक्षुषा पृथिव्यादेः गन्धरसादिसम्बन्धित्वं स्वाभाविकमपि न गृह्यते एवं चक्षुषा गृह्यमाणं शरीरमात्मप्रकारतैकस्वभावमपि न तथा गृह्यते; आत्मग्रहणे चक्षुषस्सामर्थ्याभावात् नैतावता शरीरस्य तत्प्रकारत्वस्वभावविरहः। तत्प्रकारतैकस्वभावत्वमेव सामानाधिकरण्यनिबन्धनम्। आत्मप्रकारतया प्रतिपादनसमर्थस्तु शब्दस्सहैव प्रकारतया प्रतिपादयति ॥



शब्दस्य शरीरिपर्यन्तानभिधायित्वशङ्का-परिहारौ

ननु च शाब्देऽपि व्यवहारे शरीरशब्देन शरीरमात्रं गृह्यत इति नात्मपर्यन्तता शरीरशब्दस्य। नैवम्; आत्मप्रकारभूतस्यैव शरीरस्य पदार्थविवेकप्रदर्शनाय निरूपणान्निष्कर्षकशब्दोऽयम्; यथा गोत्वं शुक्लत्वमाकृतिर्गुणः इत्यादिशब्दाः॥

अतो गवादिशब्दवद्देवमनुष्यादिशब्दा आत्मपर्यन्ताः ॥



चिदचिद्वाचिनां शब्दानां परमात्मपर्यन्ताभिधायिता

एवं देवमनुष्यादिपिण्डविशिष्टानां जीवानां परमात्मशरीरतया तत्प्रकारत्वात् जीवात्मवाचिनश्शब्दाः परमात्मपर्यन्ताः। अतः परस्य ब्रह्मणः प्रकारतयैव चिदचद्वस्तुनः पदार्थत्वमिति तत्सामानाधिकरण्येन प्रयोगः। अयमर्थो वेदार्थसङ्ग्रहे समर्थितः।



मतान्तरेषु सामानाधिकरण्यानुपपत्तिः

इदमेव शरीरात्मभावलक्षणं तादात्म्यम् आत्मेति तूपगच्छन्ति ग्राहयन्ति च (शारी.४.१.३) इति वक्ष्यति, आत्मेत्येव तु गृह्णीयात् इति च वाक्यकारः॥



उक्तानामर्थानां सङ्क्षेपेण प्रतिपादनम्

अत्रदं तत्त्वम् – अचिद्वस्तुनः चिद्वस्तुनः परस्य च ब्रह्मणो भोग्यत्वेन भोक्तृत्वेन चेशितृत्वेन च स्वरूपविवेकमाहुः काश्चन श्रुतयः – अस्मान्मायी सृजते विश्वमेतत्तस्मिंश्चान्यो मायया सन्निरुद्धः (श्वे.४.९), मायां तु प्रकृतिं विद्यान्मायिनं तु महेश्वरम् (श्वे.४.१०), क्षरं प्रधानममृताक्षरं हरः क्षरात्मानावीशते देव एकः; (श्वे.१.१०), अमृताक्षरं हर इति भोक्ता निर्दिश्यते, प्रधानमात्मनो भोग्यत्वेन हरतीति हरः। स कारणं करणाधिपाधिपो न चास्य कश्चिज्जनिता न चाधिपः (श्वे.६.९), प्रधानक्षेत्रज्ञपतिर्गुणेशः (श्वे.६.१६), पतिं विश्वस्याऽत्मेश्वरं शाश्वतं शिवमच्युतम् (तै.नारायणे.११-अनु.३), ज्ञाज्ञौ द्वावजावीशानीशौ (श्वे.१.९), नित्यो नित्यानां चेतनश्चेतनानामेको बृहूनां यो विदधाति कामान् (कठ.५.१३), भोक्ता भोग्यं प्रेरितारं च मत्वा (श्वे.१.१२), तयोरन्यः पिप्पलं स्वाद्वत्त्यनश्नन् अन्यो अभिचाकशीति (मु.३.१.१), पृथगात्मानं प्रेरितारं च मत्वा जुष्टस्ततस्तेनामृतत्वमेति (श्वे.१.६), अजामेकां लोहितशुक्लकृष्णां बह्वीं प्रजां जनयन्तीं सरूपाम्। अजो ह्येको जुषमाणोऽनुशेते जहात्येनां भुक्तभोगामजोऽन्यः (तै.६.१०.५), समाने वृक्षे पुरुषो निमग्नोऽनीशया शोचति मुह्यमानः। जुष्टं यदा पश्यत्यन्यमीशमस्य महिमानमिति वीतशोकः (श्वे.४.७) इत्याद्याः॥

स्मृतावपि अहङ्कार इतीयं मे भिन्ना प्रकृतिरष्टधा॥ अपरेयमितस्त्वन्यां प्रकृतिं विद्धि मे पराम्। जीवभूतां महाबाहो ययेदं धार्यते जगत्॥ (भ.गी.७.४,५), सर्वभूतानि कौन्तेय प्रकृतिं यान्ति मामिकाम्। कल्पक्षये पुनस्तानि कल्पादौ विसृजाम्यहम्॥ प्रकृतिं स्वामवष्टभ्य विसृजामि पुनः पुनः। भूतग्राममिमं कृत्स्नामवशं प्रकृतेर्वशात्॥ (भ.गी.९.७,८), मयाऽध्यक्षेण प्रकृतिस्सूयते सचराचरम्। हेतुनाऽनेन कौन्तेय जगद्धि परिवर्तते॥ (भ.गी.९.१०), प्रकृतिं पुरुषं चैव विद्ध्यनादी उभावपि। (भ.गी.१३.१९), मम योनिर्महद्ब्रह्म तस्मिन्गर्भं दधाम्यहम्। सम्भवस्सर्वभूतानां ततो भवति भारत॥ (भ.गी.१४.३) इति॥ जगद्योनिभूतं महत् ब्रह्म मदीयं प्रकृत्याख्यं भूतसूक्ष्ममचिद्वस्तु यत्; तस्मिंश्चेतनाख्यं गर्भं यत्संयोजयामि, ततो मत्कृताच्चिदचित्संसर्गात् देवादिस्थावरान्तानामचिन्मिश्राणां सर्वभूतानां सम्भवो भवतीत्यर्थः॥

एवं भोक्तृभोग्यरूपेणावस्थितयोस्सर्वावस्थावस्थितयोश्चिदचितोः परमपुरुषशरीरतया तन्नियाम्यत्वेन तदपृथक्स्थितिं परमपुरुषस्य चात्मत्वमाहुः काश्चन श्रुतयः – यः पृथिव्यां तिष्ठन् पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयति (बृ.५.७.३) इत्यारभ्य य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२) इति। तथा – यः पृथिवीमन्तरे सञ्चरन्यस्य पृतिवी शरीरं यं पृथिवी न वेद (सुबाल.७) इत्यारभ्य योऽक्षरमन्तरे सञ्चरन्यस्याक्षरं शरीरं यमक्षरं न वेद यो मृत्युमन्तरे सञ्चरन्यस्य मृत्युश्शरीरं यं मृत्युर्न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७)। अत्र मृत्युशब्देन तमश्शब्दवाच्यं सूक्ष्मावस्थमचिद्वस्त्वभिधीयते; अस्यामेवोपनिषदि – अव्यक्तमक्षरे लीयते। (सुबाल.२) इति वचनात्। अन्तः प्रविष्टश्शास्ता जनानां सर्वात्मा (तै.आर.३.११.२१.) इति च॥



भेदश्रुति-घटकश्रुत्योः अविरोधेन ऐक्यश्रुतीनामर्थवर्णनम्

एवं सर्वावस्थावस्थितचिदचिद्वस्तुशरीरतया तत्प्रकारः परमपुरुष एव कार्यावस्थकारणावस्थ-जगद्रूपेणावस्थित इतीममर्थं ज्ञापयितुं काश्चन श्रुतयः कार्यावस्थं कारणावस्थं च जगत् स एवेत्याहुः – सदेव सोम्येदमग्र आसीदेकमेवाद्वितीयं तदैक्षत बहुस्यां प्रजायेयेति तत्तेजोसृजत (छा.६.२.१) इत्यारभ्य सन्मूलास्सोम्येमास्सर्वाः प्रजास्सदायतनास्सत्प्रतिष्ठाः। ऐतदात्म्यमिदं सर्वं तत्सत्यं स आत्मा तत्त्वमसि श्वेतकेतो (छा.६.८.६) इति। तथा सोऽकामयत। बहु स्यां प्रजायेयेति। स तपोऽतप्यत। स तपस्तप्त्वा। इदं सर्वमसृजत इत्यारभ्य सत्यं चानृतं च सत्यमभवत् (तै.आन.६.२-३) इत्याद्याः॥

अत्रापि श्रुत्यन्तरसिद्धश्चिदचितोः परमपुरुषस्य च स्वरूपविवेकस्स्मारितः – हन्ताहमिमास्तिस्रो देवता अनेन जीवेनाऽत्मनाऽनुप्रविश्य नामरूपे व्याकरवाणि इति, तत्सृष्ट्वा, तदेवानुप्राविशत्, तदनुप्रविश्य, सच्चत्यच्चाभवत् … विज्ञानं चाविज्ञानं च। सत्यं चानृतं च सत्यमभवत् इति च। अनेन जीवेनाऽत्मनाऽनुप्रविश्य इति जीवस्य ब्रह्मात्मकत्वं, तदनुप्रविश्य सच्चत्यच्चाभवत्, विज्ञानं चाविज्ञानं च इत्यनेनैकार्थ्यात् आत्मशरीरभावनिबन्धनमिति विज्ञायते। एवं भूतमेव नामरूपव्याकरणं तद्धेदं तर्ह्यव्याकृतमासीत्। तन्नामरूपाभ्यां व्याक्रियत (बृ.३.४.७) इत्यत्राप्युक्तम्।



स्वमते एकविज्ञानेन सर्वविज्ञानप्रतिज्ञोपपत्तिः

अतः कार्यावस्थः कारणावस्थश्च स्थूलसूक्ष्मचिदचिद्वस्तुशरीरः परमपुरुष एवेति, कारणात्कार्यस्यानन्यत्वेन कारणविज्ञानेन कार्यस्य ज्ञाततयैकविज्ञानेन सर्वविज्ञानं समीहितमुपपन्नतरम्। अहमिमास्तिस्रो देवता अनेन जीवेनाऽत्मनाऽनुप्रविश्य नामरूपे व्याकरवाणि (छा.उ.6-3-2) इति, तिस्रो देवताः इति सर्वमचिद्वस्तु निर्दिश्य तत्र स्वात्मकजीवानुप्रवेशेन नामरूपव्याकरणवचनात् सर्वे वाचकाश्शब्दाः अचिद्विशिष्टजीवविशिष्टपरमात्मन एव वाचका इति कारणावस्थपरमात्मवाचिना शब्देन कार्यवाचिनश्शब्दस्य सामानाधिकरण्यं मुख्यवृत्तम्। अतः स्थूलसूक्ष्मचिदचित्प्रकारं ब्रह्मैव कार्यं कारणं चेति ब्रह्मोपादानं जगत्।



ब्रह्मणः उपादानत्वे स्वभावासाङ्कर्योपपादनम्

सूक्ष्मचिदचिद्वस्तुशरीरकं ब्रह्मैव कारणमिति। ब्रह्मोपादानत्वेऽपि सङ्घातस्योपादानत्वेन चिदचितोर्ब्रह्मणश्च स्वभावासङ्करोऽप्युपपन्नतरः। यथा शुक्लकृष्णरक्ततन्तुसङ्घातोपादानत्वेऽपि चित्रपटस्य तत्तत्तन्तुप्रदेश एव शौक्ल्यादिसम्बन्ध इति कार्यावस्थायामपि न सर्वत्र वर्णसङ्करः; तथा चिदचिदीश्वरसङ्घातोपादानत्वेऽपि जगतः कार्यावस्थायामपि भोक्तृत्वभोग्यत्व- नियन्तृत्वाद्यसङ्करः। तन्तूनां पृथक्स्थितियोग्यानामेव पुरुषेच्छया कदाचित्संहतानां कारणत्वं कार्यत्वं च। इह तु चिदचितोस्सर्वावस्थयोः परमपुरुषशरीरत्वेन तत्प्रकारतयैव पदार्थत्वात्तत्प्रकारः परमपुरुषः सर्वदा सर्वशब्दवाच्य इति विशेषः। स्वभावभेदस्तदसङ्करश्च तत्र चात्र च तुल्यः।



ब्रह्मणः अविकृतत्व-कार्यत्व-निर्गुणत्वानां श्रुत्युक्तानाम् उपपत्तिः

एवं च सति परस्य ब्रह्मणः कार्यानुप्रवेशेऽपि स्वरूपान्यथाभावाभावादविकृतत्वमुपपन्नतरम्। स्थूलावस्थस्य नामरूपविभागविभक्तस्य चिदचिद्वस्तुन आत्मतयाऽवस्थानात्कार्यत्वमपि उपपन्नतरम्। अवस्थान्तरापत्तिरेव हि कार्यता॥

निर्गुणवादाश्च परस्य ब्रह्मणो हेयगुणासम्बन्धादुपपद्यन्ते। अपहतपाप्मा विजरो विमृत्युर्विशोको विजिघत्सोऽपिपासः (छा.८.१.५) इति हेयगुणान् प्रतिषिध्य सत्यकामस्सङ्कल्पः इति कल्याणगुणान्विदधती इयं श्रुतिरेवान्यत्र सामान्येनावगतं गुणनिषेधं हेयगुणविषयं व्यवस्थापयति॥

ज्ञानस्वरूपं ब्रह्मेतिवादश्च सर्वज्ञस्य सर्वशक्तेर्निखलहेयप्रत्यनीककल्याणगुणाकरस्य ब्रह्मणस्स्वरूपं ज्ञानैकनिरूपणीयं स्वयम्प्रकाशतया ज्ञानस्वरूपं चेत्यभ्युपगमादुपपन्नतरः। यस्सर्वज्ञस्सर्ववित् (मुं.१.१.९), पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वे.६.८), विज्ञातारमरे केन विजानीयात् (बृ.६.५.१५), सत्यं ज्ञानम् (तै.आन.१.१) इत्यादिकाः ज्ञातृत्वमावेदयन्ति सत्यं ज्ञानमित्यादिकाश्च ज्ञानैकनिरूपणीयतया स्वप्रकाशतया च ज्ञानस्वरूपताम्॥



भेदनिषेधश्रुतीनामर्थवर्णनम्

सोऽकामयत बहु स्याम् (तै.आ.६.२), तदैक्षत बहु स्याम् (छां.६.२.३), तन्नामरूपाभ्यां व्याक्रियत (बृ.३.४.७) इति ब्रह्मैव स्वसङ्कल्पाद्विचित्रस्थिरत्रसरूपतया नानाप्रकारमवस्थितमिति तत्प्रत्यनीकाब्रह्मात्मकवस्तुनानात्वमतत्वमिति तत्प्रतिषिध्यते, मृत्योस्स मृत्युमाप्नोति य इह नानेव पश्यति (कठ.४.११), नेह नानाऽस्ति किञ्चन (कठ.४.१०,११), यत्र हि द्वैतमिव भवति तदितर इतरं पश्यति यत्र त्वस्य सर्वमात्मैवाभूत्तत्केन कं पश्येत्तत्केन कं विजानीयात् (बृ.४.४.१४) इत्यादिना। न पुनः बहु स्यां प्रजायेय इत्यादि श्रुतिसिद्धं स्वसङ्कल्पकृतं ब्रह्मणो नानानामरूपभाक्त्वेन नानाप्रकारत्वमपि निषिध्यते। यत्र त्वस्य सर्वमात्मैवाभूत् इत्यादि निषेधवाक्यादौ च तत्स्थापितम् – सर्वं तं परादाद्योऽन्यत्राऽत्मनस्सर्वं वेद (बृ.४.४.६) तस्य ह वा एतस्य महतो भूतस्य निश्विसतमेतद्यदृग्वेदो यजुर्वेदः (सुबा.२,बृ.४.४-१०,६-५-११) इत्यादिना॥



पूर्वोक्तव्याख्याविधाने श्रुत्यादि सर्वसामञ्जस्यम्

एवं चिदचिदीश्वराणां स्वभावभेदं स्वरूपभेदं च वदन्तीनां कार्यकारणभावं कार्यकारणयोरनन्यत्वं च वदन्तीनां सर्वासां श्रुतीनामविरोधः, चिदचितोः परमात्मनश्च सर्वदा शरीरात्मभावं शरीरभूतयोः कारणदशायां नामरूपविभागानर्हासूक्ष्मदशापत्तिं कार्यदशायां च तदर्हास्थूलदशापत्तिं वदन्तीभिश्श्रुतिभरेव ज्ञायत इति ब्रह्माज्ञानवादस्यौपाधिकब्रह्मभेद-वादस्यान्यस्याप्यपन्यायमूलस्य सकलश्रुतिविरुद्धस्य न कथञ्चिदप्यवकाशो दृश्यते। चिदचिदीश्वराणां पृथक्स्वभावतया तत्तच्छ्रुतिसिद्धानां शरीरात्मभावेन प्रकारप्रकारितया श्रुतिभिरेव प्रतिपन्नानां श्रुत्यन्तरेण कार्यकारणभावप्रतिपादनं कार्यकारणयोरैक्यप्रतिपादनं च ह्यविरुद्धम्। यथाग्नेयादीन् षड्यागानुत्पत्तिवाक्यैः पृथगुत्पन्नान् समुदायानुवादिवाक्यद्वयेन समुदायद्वयत्वमापन्नान् दर्शपूर्णमासाभ्याम् (कात्या.श्रौ.सू.४-२-४७) इत्यधिकारवाक्यं कामिनः कर्तव्यतया विदधाति; तथा चिदचिदीश्वरान्विविक्तस्वरूपस्वभावान्; क्षरं प्रधानममृताक्षरं हरः क्षरात्मानावीशते देव एकः (श्वे.१.१०), पतिं विश्वस्याऽत्मेश्वरम् (तै.ना.११.३), आत्मा नारायणः परः (तै.ना.११.४), इत्यादिवाक्यैः पृथक् प्रतिपाद्य यस्य पृथिवी शरीरं यस्याऽत्मा शरीरम् (बृ.५.७.३), यस्याव्यक्तं शरीरम्। यस्याक्षरं शरीरम् (बृ.५.८), एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७.ख.) इत्यादिभिर्वाक्यैश्चिदचितोस्सर्वावस्थावस्थितयोः परमात्मशरीरतां परमात्मनस्तदात्मतां च प्रतिपाद्य शरीरभूतपरमात्माभिधायिभिस्सद्ब्रह्मात्मादिशब्दैः कारणावस्थः कार्यावस्थश्च परमात्मैक एवेति पृथक्प्रतिपन्नं वस्तुत्रितयं सदेव सोम्येदमग्र आसीत् (छां.६.२.१), ऐतदात्म्यमिदं सर्वम् (छां.६.८.७), सर्वं खल्विदं ब्रह्म (छां.३.१४.१) इत्यादिवाक्यं प्रतिपादयति। चिदचिद्वस्तुशरीरिणः परमात्मनः परमात्मशब्देनाभिधाने हि नास्ति विरोधः यथा मनुष्यपिण्डशरीरकस्याऽत्मविशेषस्य अयमात्मा सुखी इत्यात्मशब्देनाभिधाने इत्यलमतिविस्तरेण॥



भावरूपाज्ञाने निवृत्त्यनुपपत्तिवर्णनम्

यत्पुनरिदमुक्तम् – ब्रह्मात्मैकत्वविज्ञानेनैवाविद्यानिवृत्तिर्युक्ता इति, तदयुक्तम् , बन्धस्य पारमार्थिकत्वेन ज्ञाननिवर्त्यत्वाभावात् पुण्यापुण्यरूपकर्मनिमित्तदेवादिशरीरप्रवेशतत्प्रयुक्तसुखदुःख-अनुभवरूपस्य बन्धस्य मिथ्यात्वं कथमिव शक्यते वक्तुम्।



एतन्मते निवृत्त्युपपत्तिवर्णनम्

एवंरूपबन्धनिवृत्तिर्भक्तिरूपापन्न उपासनप्रीतपरमपुरुषप्रसादलभ्येति पूर्वमेवोक्तम्। भवदभिमतस्यैक्यज्ञानस्य यथावस्थितवस्तु-विपरीतविषयस्य मिथ्यारूपत्वेन बन्धविवृद्धिरेव फलं भवति मिथ्यैतदन्यद्द्रव्यं हि नैति तद्द्रव्यतां यतः (वि.पु.२.१४.२७) इति शास्त्रात्। उत्तमः पुरुषस्त्वन्यः (भ.गी.१५.१७), पृथगात्मानं प्रेरितारं च मत्वा (श्वे.१.६) इति जीवात्मविसजातीयस्य तदन्तर्यामिणो ब्रह्मणो ज्ञानं परमपुरुषार्थलक्षणमोक्षसाधनमित्युपदेशाच्च॥

अपि च भवदभिमतस्यापि निवर्तकज्ञानस्य मिथ्यारूपत्वात्तस्य निवर्तकान्तरं मृग्यम्। निवर्तकज्ञानमिदं स्वविरोधि सर्वं भेदज्ञानं निवर्त्य क्षणिकत्वात्स्वयमेव नश्यतीति चेन्न; तत्स्वरूपतदुत्पत्तिविनाशानां काल्पनिकत्वेन विनाशतत्कल्पनाकल्पकरूपाविद्याया निवर्तकान्तरम् अन्वेषणीयम्। तद्विनाशो ब्रह्मस्वरूपमेवेति चेत्; तथा सति निवर्तकज्ञानोत्पत्तिरेव न स्यात्, तद्विनाशे तिष्ठति, तदुत्पत्त्यसम्भवात्॥



निवर्तकज्ञानस्य ज्ञात्रनुपपत्तिः

अपि च – चिन्मात्रब्रह्मव्यतिरिक्तकृत्स्ननिषेधविषयज्ञानस्य कोऽयं ज्ञाता अध्यासरूप इति चेन्न; तस्य निषेध्यतया निवर्तकज्ञानकर्मत्वात् तत्कर्तृत्वानुपपत्तेः। ब्रह्म स्वरूपमिति चेत्; ब्रह्मणो निवर्तकज्ञानं प्रति ज्ञातृत्वं किं स्वरूपम्; उताध्यस्तम्। अध्यस्तं चेत्, अयमध्यासस्तन्मूलाविद्यान्तरं च निवर्तकज्ञानाविषयतया तिष्ठत्येव। निवर्तकज्ञानान्तराभ्युपगमे तस्यापि त्रिरूपत्वात् ज्ञात्रपेक्षयाऽनवस्था स्यात्। ब्रह्मस्वरूपस्यैव ज्ञातृत्वेऽस्मदीय एव पक्षः परिगृहीतस्स्यात्। निवर्तकज्ञानस्वरूपं स्वस्य ज्ञाता च ब्रह्मव्यतिरिक्तत्वेन स्वनिवर्त्यान्तर्गतमिति वचनं भूतलव्यतिरिक्तं कृत्स्नं देवदत्तेन च्छिन्नम् इत्यस्यामेव च्छेदनक्रियायामस्य च्छेत्तुः अस्याश्छेदनक्रियायाश्च च्छेद्यानुप्रवेशवचनवदुपहास्यम्। अध्यस्तो ज्ञाता स्वनाशहेतुभूतनिवर्तकज्ञाने स्वयं कर्ता च न भवति, स्वनाशस्यापुरुषार्थत्वात्। तन्नाशस्य ब्रह्मस्वरूपत्वाभ्युपगमे भेददर्शनतन्मूलाविद्यादीनां कल्पनमेव न स्यात्। इत्यलमनेन दिष्टहतमुद्गराभिघातेन॥



कर्मविचारपूर्ववृत्ततायुक्ततमत्वम्

तस्मादनादिकर्मप्रवाहरूपाज्ञानमूलत्वाद्बन्धस्य तन्निबर्हाणम् उक्तलक्षणज्ञानादेव। तदुत्पत्तिश्च अहरहः अनुष्ठीयमानपरमपुरुषाराधनवेषात्मयाथात्म्यबुद्धिविशेषसंस्कृतवर्णाश्रमोचितकर्मलभ्या। तत्र केवलकर्मणामल्पास्थिरफलत्वम्, अनभिसंहितफलपरमपुरुषाराधनवेषाणां कर्मणाम् उपासनात्मक-ज्ञानोत्पत्तिद्वारेण ब्रह्मयाथात्म्यानुभवरूपानन्तस्थिरफलत्वं च कर्मस्वरूपज्ञानादृते न ज्ञायते। केवलाकारपरित्यागपूर्वक-यथोक्तस्वरूपकर्मोपादानं च न सम्भवतीति कर्मविचारानन्तरं तत एव हेतोः ब्रह्मविचारः कर्तव्य इति अथात इत्युक्तम्।



इति महासिद्धान्तः



अथ सूत्रकाराभिमतसूत्रार्थयोजनारम्भः



वेदान्तानां ब्रह्मणि अप्रमाणत्वाशङ्का

तत्र पूर्वपक्षवादी मन्यते वृद्धव्यवहारादन्यत्र शब्दस्य बोधकत्वशक्त्यवधारणासम्भवात्, व्यवहारस्य च कार्यबुद्धिपरत्वेन कार्यार्थ एव शब्दस्य प्रामाण्यमिति कार्यरूप एव वेदार्थः। अतो न वेदान्ताः परिनिष्पन्ने परे ब्रह्मणि प्रमाणभावमनुभवितुमर्हान्ति।



सिद्धेऽर्थे शब्दस्य व्युत्पत्तिरित्यंशे भाट्टोक्तोदाहरणनिरासः

न च पुत्रजन्मादिसिद्धवस्तुविषयवाक्येषु हर्षहेतूनां कालत्रयवर्तिनामर्थानामानन्त्यात् सुलग्नसुखप्रसवादिहर्षहेत्वर्थान्तरोपनिपातसम्भावनया च प्रियार्थप्रतिपत्तिनिमित्तमुखविकासादि-लिङ्गेनार्थविशेषबुद्धिहेतुत्वनिश्चयः,



सिद्धेऽर्थे शब्दस्य व्युत्पत्तिरित्यंशे नैयायिकोक्तोदाहरणव्युदासः

नापि व्युत्पन्नेतरपदविभक्त्यर्थस्य पदान्तरार्थनिश्चयेन प्रकृत्यर्थनिश्चयेन वा शब्दस्य सिद्धवस्तुन्यभिधानशक्तिनिश्चयः; ज्ञातकार्याभिधायिपद-समुदायस्य तदंशविशेषनिश्चयरूपत्वात् तस्य ॥



सिद्धार्थव्युत्पत्तिविषये अद्वैत्युक्तोदारहणनिरासः

न च सर्पाद्भीतस्य नायं सर्पो रज्जुरेषा इति शब्दश्रवणसमनन्तरं भयनिवृत्तिदर्शनेन सर्पाभावबुद्धिहेतुत्वनिश्चयः; अत्रापि निश्चेष्टं निर्विशेषमचेतनमिदं वस्त्वित्याद्यर्थबोधेषु बहुषु भयनिवृत्तिहेतुषु सत्सु विशेषनिश्चयायोगात्।



पदानाम् अन्यान्वितस्वार्थमात्रबोधकत्वमित्येतानन्निरासः

कार्यबुद्धिप्रवृत्तिव्याप्तिबलेन शब्दस्य प्रवर्तकार्थावबोधित्वमुपगतमिति, सर्वपदानां कार्यपरत्वेन, सर्वैः पदैः कार्यस्यैव विशिष्टस्य प्रतिपादनान्नान्यान्वितस्वार्थमात्रे पदशक्तिनिश्चयः ॥



इष्टसाधनत्वं प्रवर्तकोऽर्थः इति मतनिरासः

इष्टसाधनताबुद्धिस्तु कार्यबुद्धिद्वारेण प्रवृत्तिहेतुः; न स्वरूपेण, अतीतानागतवर्तमान- इष्टोपायबुद्धिषु प्रवृत्त्यनुपलब्धेः। इष्टोपायो हि मत्प्रयत्नादृते न सिद्ध्यति; अतो मत्कृतिसाध्य इति बुद्धिर्यावन्न जायते; तावन्न प्रवर्तते ॥



कार्यार्थस्यैव शब्दवाच्यतापूर्वपक्षनियमनम्

अतः कार्यबुद्धिरेव प्रवृत्तिहेतुरिति प्रवर्तकस्यैव शब्दवाच्यतया कार्यस्यैव वेदवेद्यत्वात् परिनिष्पन्नरूपब्रह्मप्राप्ति-लक्षणानन्तस्थिरफलाप्रतिपत्तेः अक्षय्यं ह वै चातुर्मास्ययाजिनः सुकृतं भवति (आ.श्रौ.सू.२.१.१) इत्यादिभिः कर्मणामेव स्थिरफलत्वप्रतिपादनाच्च कर्मफलाल्पास्थिरत्व-ब्रह्मज्ञानफलानन्तस्थिरत्वज्ञानहेतुको ब्रह्मविचारारम्भो न युक्तः – इति॥

(सिद्धान्तप्रतिपादनारम्भॉः



तत्र कार्ये एव शब्दव्युत्पत्तिरित्यत्र प्रामाणिकासम्मतिः

अत्राभिधीयते – निखिललोकविदितशब्दार्थसम्बन्धावधारणप्रकारमपनुद्य सर्व शब्दानाम् अलौकिकैकार्थावबोधित्वावधारणं प्रामाणिका न बहुमन्वते ॥



बुद्धिपूर्वकव्युत्पत्त्या सिद्धेऽपि शब्दशक्तिग्रहः

एवं किल बालाश्शब्दार्थसम्बन्धम् अवधारयन्ति – मातापितृप्रभृतिभिरम्बातातमातुलादीन् शशिपशुनरमृगपक्षिसर्पादींश्च एनमवेहि, इमं चावधारय इत्यभिप्रायेण अङ्गुल्यानिर्दिश्य निर्दिश्य तैस्तैश्शब्दैस्तेषुतेष्वर्थेषु बहुशश्शिक्षिताश्शनैश्शनैस्तैस्तैरेव शब्दैस्तेषुतेष्वर्थेषु स्वात्मनां बुद्ध्युत्पत्तिं दृष्ट्वा शब्दार्थयोस्सम्बन्धान्तरादर्शनात् सङ्केतयितृपुरुषाज्ञानाच्च तेष्वर्थेषु तेषां शब्दानां प्रयोगो बोधकत्वनिबन्धन इति निश्चिन्वन्ति ॥

पुनश्च व्युत्पन्नेतरशब्देषु अस्य शब्दस्यायमर्थः इति पूर्ववृद्धैश्शिक्षितास्सर्वशब्दानाम् अर्थमवगम्य परप्रत्यायनाय तत्तदर्थावबोधि वाक्यजातं प्रयुञ्जते।



यादृच्छिक्या व्युत्पत्त्याऽपि सिद्धेऽपि शब्दशक्तिग्रहः

प्रकारान्तरेणापि शब्दार्थसम्बन्धावधारणं सुशकम् – केनचित्पुरुषेण हस्तचेष्टादिना पिता ते सुखमास्ते इति देवदत्ताय ज्ञापय इति प्रेषितः कश्चित् तज्ज्ञापने प्रवृत्तः पिता ते सुखमास्ते इति शब्दं प्रयुङ्क्ते। पार्श्वस्थोऽन्यो व्युत्पित्सुर्मूकवच्चेष्टाविशेषज्ञस्तज्ज्ञापने प्रवृत्तमिमं ज्ञात्वाऽनुगतस्तज्ज्ञापनाय प्रयुक्तमिमं शब्दं श्रुत्वा अयं शब्दस्तदर्थबुद्धिहेतुः इति निश्चिनोति इति कार्यार्थ एव व्युत्पत्तिरिति निर्बन्धो निर्निबन्धनः। अतो वेदान्ताः परिनिष्पन्नं परं ब्रह्म, तदुपासनं चापिरिमतफलं बोधयन्तीति तन्निर्णयफलो ब्रह्मविचारः कर्तव्यः॥



वेदस्य कार्यार्थत्वेऽपि ब्रह्मविचारारम्भसमर्थनम्

कार्यार्थत्वेऽपि वेदस्य ब्रह्मविचारः कर्तव्य एव। कथम्; आत्मा वा अरे द्रष्टव्यश्श्रोतव्यो मन्तव्यो निदिध्यासितव्यः (बृ.४.४.५;६.५.६), सोऽन्वेष्टव्यस्सविजिज्ञासितव्यः (छा.८.७.१), विज्ञाय प्रज्ञां कुर्वीत (बृ.६.४.२१), दहरोऽस्मिन्नन्तराकाशस्तस्मिन्यदन्तस्तदन्वेष्टव्यं तद्वाव विजिज्ञासतिव्यम् (छां.८.१.१), तत्रापि दह्रं गगनं विशोकस्तस्मिन्यदन्त स्तदुपासतिव्यम् (तै.ना.१०.२३) इत्यादिभिः प्रतिपन्नोपासनविषयकार्याधिकृतफलत्वेन ब्रह्मविदाप्नोति परम् (तै.आन.१.१) इत्यादिभिर्ब्रह्म प्राप्तिश्श्रूयत इति ब्रह्मस्वरूपतद्विशेषणानां दुःखासम्भिन्नदेशविशेष-रूपस्वर्गादिवत्, रात्रिसत्रप्रतिष्ठादिवत्, अपगोरणशतयातनासाध्यसाधन-भावावच्च, कार्योपयोगितयैव सिद्धेः॥

अपूर्वखण्डनम्



कार्यस्य दुर्निरूपतया कार्ये व्युत्पत्तिः न सिध्यति

गामानय इत्यादिष्वपि वाक्येषु न कार्यार्थे व्युत्पत्तिः; भवदभिमतकार्यस्य दुर्निरूपत्वात्। कृतिभावभावि कृत्युद्देश्यं हि भवतः कार्यम्। कृत्युद्देश्यत्वं च कृतिकर्मत्वम्। कृतिकर्मत्वञ्च कृत्या प्राप्तुमिष्टतमत्वम्। इष्टतमं च सुखं वर्तमानदुःखस्य तन्निवृत्तिर्वा। तत्रेष्टसुखादिना पुरुषेण स्वप्रयत्नादृते यदि तत्सिद्धिः प्रतीता, ततः प्रयत्नेच्छुः प्रवर्तते पुरुष इति न क्वचिदपीच्छाविषयस्य कृत्यधीनसिद्धित्वमन्तरेण कृत्युद्देश्यत्वं नाम किञ्चिदप्युपलभ्यते। इच्छाविषयस्य प्रेरकत्वं च प्रयत्नाधीनसिद्धित्वमेव, तत एव प्रवृत्तेः। न च पुरुषानुकूलत्वं कृत्युद्देश्यत्वम्, यतस्सुखमेव पुरुषानुकूलम्। न च दुःखनिवृत्तेः पुरुषानुकूलत्वम्; पुरुषानुकूलं सुखं तत्प्रतिकूलं दुःखम् इति हि सुखदुःखयोस्स्वरूपविवेकः। दुःखस्य प्रतिकूलतया तन्निवृत्तिरिष्टा भवति; नानुकूलतया। अनुकूलप्रतिकूलान्वयविरहे स्वरूपेणावस्थितिर्हि दुःखनिवृत्तिः। अतस्सुखव्यतिरिक्तस्य क्रियादेरनुकूलत्वं न सम्भवति। न सुखार्थतया तस्याप्यनुकूलत्वम्, दुःखात्मकत्वात्तस्य। सुखार्थतयाऽपि तदुपादानेच्छामात्रमेव भवति। न च कृतिं प्रति शेषित्वं कृत्युद्देश्यत्वम्, भवत्पक्षे शेषित्वस्यानिरूपणात्॥



शेषलक्षणम्

न च परोद्देशप्रवृत्तकृतिव्याप्त्यर्हात्वं शेषत्वमिति तत्प्रतिसम्बन्धी शेषीत्यवगम्यते, तथा सति कृतेरशेषत्वेन तां प्रति तत्साध्यस्य शेषित्वाभावात्। न च परोद्देशप्रवृत्त्यर्हातायाश्शेषत्वेन परश्शेषी, उद्देश्यत्वस्यैव निरूप्यमाणत्वात्, प्रधानस्यापि भृत्योद्देशप्रवृत्त्यर्हात्वदर्शनाच्च। प्रधानस्तु भृत्यपोषणेऽपि स्वोद्देशेन प्रवर्तत इति चेन्न, भृत्योऽपि हि प्रधानपोषणे स्वोद्देशेनैव प्रवर्तते। कार्यस्वरूपस्यैवानिरूपणात् कार्यप्रतिसम्बन्धी शेषः, तत्प्रतिसम्बन्धी शेषी इत्यप्यसङ्गतम्॥

नापि कृतिप्रयोजनकत्वं कृत्युद्देश्यत्वम्; पुरुषस्य कृत्यारम्भप्रयोजनमेव हि कृतिप्रयोजनम्। स चेच्छाविषयः। तस्मादिष्टत्वातिरेकिकृत्युद्देश्यत्वानिरूपणात् कृतिसाध्यताकृतिप्रधानत्वरूपं कार्यं दुर्निरूपमेव॥



अपूर्वे स्वतः इष्टत्व-कृतिसाध्यत्वरूपप्रयोजनत्वयोः निरासः

नियोगस्यापि साक्षादिषिविषयभूतसुखदुःखनिवृत्तिभ्यामन्यत्वात्तत्साधनतयैवेष्टत्वं कृतिसाध्यत्वं च। अत एव हि तस्य क्रियातिरिक्तता; अन्यथा क्रियैव कार्यं स्यात्; स्वर्गकामपदसमभिव्याहारानुगुण्येन लिङादिवाच्यं कार्यं स्वर्गसाधनमेवेति क्षणभङ्गिकर्मातिरेकि स्थिरं स्वर्गसाधनमपूर्वमेव कार्यमिति स्वर्गसाधनतोल्लेखेनैव ह्यपूर्वव्युत्पत्तिः। अतः प्रथममनन्यार्थतया प्रतिपन्नस्य कार्यस्यानन्यार्थत्वनिर्वहणायापूर्वमेव पश्चात्स्वर्गसाधनं भवतीत्युपहास्यम्, स्वर्गकामपदान्वितकार्याभिधायिपदेन प्रथममप्यनन्यार्थतानभिधानात्; सुखदुःखनिवृत्तितत्साधनेभ्योऽन्यस्य अनन्यार्थस्य कृतिसाध्यताप्रतीत्यनुपपत्तेश्च ॥



नियोगाख्यस्यापूर्वस्य सुखत्वरूपप्रयोजनत्वनिरासः

अपि च – किमिदं नियोगस्य प्रयोजनत्वम्? सुखवन्नियोगस्यापि अनुकूलत्वमेवेति चेत्, किं नियोगस्सुखम्? सुखमेव ह्यनुकूलम्। सुखविशेषवन्नियोगापरपर्यायं विलक्षणं सुखान्तरमिति चेत्; किं तत्र प्रमाणमिति वक्तव्यम्। स्वानुभवश्चेत्, न; विषयविशेषानुभवसुखवत् नियोगानुभवसुखमिदमिति भवताऽपि नानुभूयते। शास्त्रेण नियोगस्य पुरुषार्थतया प्रतिपादनात्। पश्चात्तु भोक्ष्यत इति चेत्; किं तन्नियोगस्य पुरुषार्थत्ववाचि शास्त्रम्। न तावल्लौकिकं वाक्यम्; तस्य दुःखात्मकक्रियाविषयत्वात्, तेन सुखादिसाधनतयैव कृतिसाध्यतामात्रप्रतिपादनात्। नापि वैदिकम्; तेनापि स्वर्गादिसाधनतयैव कार्यस्य प्रतिपादनात्। नापि नित्यनैमित्तिकशास्त्रम्; तस्यापि तदभिधायित्वं स्वर्गकामवाक्यस्थापूर्वव्युत्पत्तिपूर्वकम् इत्युक्तरीत्या तेनापि सुखादिसाधनकार्याभिधानम् अवर्जनीयम्। नियतैहिकफलस्य कर्मणोऽनुष्ठितस्य फलत्वेन तदानीमनुभूयमानान्नाद्यरोगतादि-व्यतिरेकेण नियोगरूपसुखानुभवानुपलब्धेश्च नियोगस्सुखमित्यत्र न किञ्चन प्रमाणमुपलभामहे। अर्थवादादिष्वपि स्वर्गादिसुखप्रकारकीर्तनवत् नियोगरूपसुखप्रकारकीर्तनं भवतापि न दृष्टचरम्।



लिङर्थनिष्कर्षः

अतो विधिवाक्येष्वपि धात्वर्थस्य कर्तृव्यापारसाध्यतामात्रं शब्दानुशासनसिद्धमेव लिङ्गादेर्वाच्यमित्यध्यवसीयते। धात्वर्थस्य च यागादेरग्न्यादिदेवतान्तर्यामि परमपुरुषसमाराधनरूपता, समाराधितात्परमपुरुषात्फलसिद्धिश्चेति फलमत उपपत्तेः (ब्र.सू.३.२.३७) इत्यत्र प्रतिपादयिष्यते। अतो वेदान्ताः परिनिष्पन्नं ब्रह्म बोधयन्तीति ब्रह्मोपासनफलानन्त्यं स्थिरत्वं च सिद्धम्। चातुर्मास्यादिकर्मस्वपि केवलस्य कर्मणः क्षयिफलत्वोपदेशादक्षयफलश्रवणं वायुश्चान्तरिक्षं चैतदमृतम् (बृ.४.३.३) इत्यादिवदापेक्षिकं मन्तव्यम्।

अतः केवलानां कर्मणामल्पास्थिरफलत्वात्, ब्रह्मज्ञानस्य चानन्तस्थिरफलत्वात् तन्निर्णयफलो ब्रह्मविचारारम्भो युक्त इति स्थितम्॥

इति श्रीशारीरकमीमांसाभाष्ये जिज्ञासाधिकरणम्॥१॥






०२ जन्माद्यधिकरणम्


ब्रह्मणि प्रतिपत्तिदौस्स्थ्यनिरासपरम्

जन्माद्यधिकरणम् ॥२॥

अधिकरणार्थः— ब्रह्मणः सर्वकर्तृत्वम्

किं पुनस्तद्ब्रह्म? यज्जिज्ञास्यमुच्यत इत्यत्राह –

२. जन्माद्यस्य यतः ॥ १-१-२ ॥



सूत्रार्थवर्णनम्

जन्मादीति – सृष्टिस्थितप्रलयम्। तद्गुणसंविज्ञानो बहुव्रीहिः। अस्य अचिन्त्यविविध-विचित्ररचनस्य नियतदेशकालफलभोगब्रह्मादिस्तम्बपर्यन्तक्षेत्रज्ञमिश्रस्य जगतः, यतः – यस्मात् सर्वेश्वरात् निखिलहेयप्रत्यनीकस्वरूपात्सत्यसङ्कल्पात् ज्ञानानन्दाद्यनन्तकल्याणगुणात् सर्वज्ञात् सर्वशक्तेः परमकारुणिकात् परस्मात्पुंसः सृष्टिस्थितप्रलयाः प्रवर्तन्ते; तत् ब्रह्मेति सूत्रार्थः॥

पूर्वपक्षः



अधिकरणस्याङ्गभूतविषयप्रदर्शनम्

भृगुर्वै वारुणिः। वरुणं पितरमुपससार। अधीहि भगवो ब्रह्म इत्यारभ्य यतो वा इमानि भूतानि जायन्ते। येन जातानि जीवन्ति। यत्प्रयत्न्यभिसंविशन्ति। तद्विजिज्ञासस्व। तद्ब्रह्म (तै.३.भृ.१.अनु) इति श्रूयते।



अधिकरणस्याङ्गभूतः संशयः

तत्र संशयः – किमस्माद्वाक्यात् ब्रह्म लक्षणतः प्रतिपत्तुं शक्यते, न वा – इति।



अधिकरणस्याङ्गभूतः पूर्वपक्षः

किं प्राप्तम्? न शक्यमिति। न तावज्जन्मादयो विशेषणत्वेन ब्रह्म लक्षयन्ति, अनेकविशेषणव्यावृत्तत्वेन ब्रह्मणोऽनेकत्वप्रसक्तेः। विशेषणत्वं हि व्यावर्तकत्वम् ॥

ननु देवदत्तश्श्यामो युवा लोहिताक्षस्समपरिमाणः इत्यत्र विशेषणबहुत्वेऽप्येक एव देवदत्तः प्रतीयते। एवमत्राप्येकमेव ब्रह्म भवति। नैवम् – तत्र प्रमाणान्तरेणैक्यप्रतीतेरेकस्मिन्नेव विशेषणानामुपसंहारः। अन्यथा तत्रापि व्यावर्तकत्वेनानेकत्वमपरिहार्यम्। अत्र त्वनेनैव विशेषणेन लिलक्षयिषितत्वात् ब्रह्मणः प्रमाणान्तरेणैक्यमनवगतमिति व्यावर्तकभेदेन ब्रह्मबहुत्वमवर्जनीयम्॥

ब्रह्मशब्दैक्यादत्राप्यैक्यं प्रतीयत इति चेत्, न, अज्ञातगोव्यक्तेः – जिज्ञासोः पुरुषस्य खण्डो मुण्डः पूर्णशृङ्गो गौः इत्युक्ते गोपदैक्येऽपि खण्डत्वादिव्यावर्तकभेदेन गोव्यक्तिबहुत्वप्रतीतेः ब्रह्मव्यक्तयोऽपि बह्व्यस्स्युः। अत एव लिलक्षियिषिते वस्तुनि एषां विशेषणानां सम्भूय लक्षणत्वमप्यनुपपन्नम्॥



जन्मादीनाम् उपलक्षणतयाऽपि लक्षणत्वानुपपत्तिः

नाप्युपलक्षणत्वेन लक्षयन्ति, आकारान्तराप्रतिपत्तेः। उपलक्षणानामेकेनाकारेण प्रतिपन्नस्य केनचिदाकारान्तरेण प्रतिपत्तिहेतुत्वं हि दृष्टं यत्रायं सारसः, स देवदत्तकेदारः, इत्यादिषु॥

ननु च सत्यं ज्ञानमनन्तं ब्रह्म (तै.आनन्द.१.) इति प्रतिपन्नाकारस्य जगज्जन्मादीन्युपलक्षणानि भवन्ति। न, इतरेतरप्रतिपन्नाकारापेक्षत्वेन उभयोर्लक्षणवाक्ययोः अन्योन्याश्रयणात्। अतो न लक्षणतो ब्रह्म प्रतिपत्तुं शक्यत इति॥



अधिकरणाङ्गभूतः निर्णयः सिद्धान्तो वा



तत्र जन्मादिभिः उपलक्षणीभूतैरपि ब्रह्मप्रतिपत्तिः

एवं प्राप्तेऽभिधीयते – जगत्सृष्टिस्थितिप्रलयैरुपलक्षणभूतैर्ब्रह्म प्रतिपत्तुं शक्यते। न च उपलक्षणोपलक्ष्याकारव्यतिरिक्ताकारान्तराप्रतिपत्तेर्ब्रह्माप्रतिपत्तिः । उपलक्ष्यं ह्यनवधिकातिशयबृहत् बृंहणं च; बृहतेर्धातोस्तदर्थत्वात् । तदुपलक्षणभूताश्च जगज्जन्मस्थितिलयाः। यतो, येन, यत् इति प्रसिद्धवन्निर्देशेन यथाप्रसिद्धि जन्मादिकारणमनूद्यते। प्रसिद्धिश्च सदेव सोम्येदमग्र आसीदेकमेवाद्वितीयं (छां.६.२.१) तदैक्षत बहु स्यां प्रजायेयेति तत्तेजोऽसृजत (छां.६.२.१) इत्येकस्यैव सच्छब्दवाच्यस्य निमित्तोपादनकारणत्वेन तदपि सदेवेदमग्रे एकमेवासीत् इत्युपादानतां प्रतिपाद्य अद्वितीयम् इत्यधिष्ठात्रन्तरं प्रतिषिध्य तदैक्षत बहुस्यां प्रजायेय इति तत्तेजोऽसृजत इत्येकस्यैव प्रतिपादनात्। तस्मात् यन्मूला जगज्जन्मस्थितिलयाः तद्ब्रह्मेति जन्मस्थितिलयाः स्वनिमित्तोपादानभूतं वस्तु ब्रह्मेति लक्षयन्ति।



कारणत्वाक्षिप्ततृतीयाकारप्रतिपादनम्

जगन्निमित्तोपादनताक्षिप्तसर्वज्ञत्वसत्यसङ्कल्पत्वविचित्रशक्तित्वाद्याकारबृहत्त्वेन प्रतिपन्नं ब्रह्मेति च जन्मादीनां तथा प्रतिपन्नस्य लक्षणत्वेन नाकारान्तराप्रतिपत्तिरूपानुपपत्तिः॥



जन्मादीनां विशेषणतया ब्रह्मलक्षणत्वोपपत्तिः

जगज्जन्मादीनां विशेषणतया लक्षणत्वेऽपि न कश्चिद्दोषः। लक्षणभूतान्यपि विशेषणानि स्वविरोधिव्यावृत्तं वस्तु लक्षयन्ति। अज्ञातस्वरूपे वस्तुन्येकस्मिन् लिलक्षयिषितेऽपि परस्पराविरोध्यनेकविशेषणलक्षणत्वं न भेदमापादयति; विशेषणानामेकाश्रयतया प्रतीतेरेकस्मिन्नेव उपसंहारात्। खण्डत्वादयस्तु विरोधादेव गोव्यक्तिभेदमापादयन्ति । अत्र तु कालभेदेन जन्मादीनां न विरोधः॥



सत्यज्ञानादीनां लक्षणत्वोपपत्तिः, उक्तान्योन्याश्रयपरिहारश्च

यतो वा इमानि भूतानि जायन्ते (तै.भृ.१.१) इत्यादिकारणवाक्येन प्रतिपन्नस्य जगज्जन्मादिकारणस्य ब्रह्मणस्सकलेतरव्यावृत्तं स्वरूपमभिधीयते सत्यं ज्ञानमनन्तं ब्रह्म (तै.आन.१.१) इति। तत्र सत्यपदं निरुपाधिकसत्तायोगि ब्रह्माऽह। तेन विकारास्पदमचेतनं तत्संसृष्टश्चेतनश्च व्यावृत्तः। नामान्तरभजनार्हावस्थान्तरयोगेन तयोर्निरुपाधिकसत्तायोगरहितत्वात्। ज्ञानपदं नित्यासङ्कुचितज्ञानैकाकारमाह। तेन कदाचित् सङ्कुचितज्ञानत्वेन मुक्ता व्यावृत्ताः। अनन्तपदं देशकालवस्तुपरिच्छेदरहितं स्वरूपमाह। सगुणत्वात्स्वरूपस्य, स्वरूपेण गुणैश्चानन्त्यम्। तेन पूर्वपदद्वयव्यावृत्तकोटिद्वयविलक्षणास्सातिशयस्वरूपस्वगुणाः नित्याः व्यावृत्ताः। विशेषणानां व्यावर्तकत्वात्। ततः सत्यं ज्ञानमनन्तं ब्रह्म (तै.आन.१.१) इत्यनेन वाक्येन जगज्जन्मादिनाऽवगतस्वरूपं ब्रह्म सकलेतरवस्तुविसजातीयमिति लक्ष्यत इति नान्योन्याश्रयणम् ॥



अधिकरणार्थोपसंहारः

अतस्सकलजगज्जन्मादिकारणं, निरवद्यं, सर्वज्ञं, सत्यसङ्कल्पं, सर्वशक्ति, ब्रह्म लक्षणतः प्रतिपत्तुं शक्यत इति सिद्धम्॥



निर्विशेषस्य जिज्ञास्यत्वे सूत्रद्वयासाङ्गत्यम्

ये तु निर्विशेषवस्तु जिज्ञास्यमिति वदन्ति, तन्मते "ब्रह्म-जिज्ञासा", "जन्माद्यस्य यतः" इत्यसङ्गतं स्यात्; निरतिशयबृहत् बृंहणं च ब्रह्मेति निर्वचनात्; तच्च ब्रह्म जगज्जन्मादिकारणमितिवचनाच्च। एवमुत्तरेष्वपि सूत्रगणेषु सूत्रोदाहृतश्रुतिगणेषु च ईक्षणाद्यन्वयदर्शनात् सूत्राणि सूत्रोदाहृतश्रुतयश्च न तत्र प्रमाणम्। तर्कश्च साध्यधर्माव्यभिचारिसाधनधर्मान्वितवस्तुविषयत्वान्न निर्विशेषवस्तुनि प्रमाणम्। जगज्जन्मादिभ्रमो यतस्तद्ब्रह्मेति स्वोत्प्रेक्षा पक्षेऽपि न निर्विशेषवस्तुसिद्धिः, भ्रममूलमज्ञानम्, अज्ञानसाक्षि ब्रह्मेत्यभ्युपगमात्। साक्षित्वं हि प्रकाशैकरसतयैवोच्यते। प्रकाशत्वं तु जडाद्व्यावर्तकं, स्वस्य परस्य च व्यवहारयोग्यतापादनस्वभावेन भवति। तथा सति सविशेषत्वम्। तदभावे प्रकाशतैव न स्यात्। तुच्छतैव स्यात्॥

इति श्रीशारीरकमीमांसाभाष्ये जन्माद्यधिकरणम्॥२॥




०३ शास्त्रयोनित्वाधिकरणम्


अपूर्वतारूपतात्पर्यलिङ्गसमर्थनपरम्

श्रीशारीरकमीमांसाभाष्ये शास्त्रयोनित्वाधिकरणम्

अधिकरणार्थः— ब्रह्मणः शास्त्रैकगम्यत्वम्

जगज्जन्मादिकारणं ब्रह्म वेदान्तवेद्यमित्युक्तम्। तदयुक्तम्। तद्धि न वाक्यप्रतिपाद्यम्। अनुमानेन सिद्धेरित्याशङ्क्याह –

३. शास्त्रयोनित्वात् ॥ १-१-३ ॥



सूत्रविवरणम्

शास्त्रं यस्य योनिः कारणं प्रमाणम्, तच्छास्त्रयोनि; तस्य भावश्शास्त्रयोनित्वम्। तस्मात् ब्रह्मज्ञानकारणत्वात् शास्त्रस्य, तद्योनित्वं ब्रह्मणः। अत्यन्तातीन्द्रियत्वेन प्रत्यक्षादिप्रमाणाविषयतया ब्रह्मणश्शास्त्रैकप्रमाणकत्वात् उक्तस्वरूपं ब्रह्म यतो वा इमानि भूतानि (तै.भृ.१.) इत्यादिवाक्यं बोधयत्येवेत्यर्थः॥



वर्णिते सूत्रार्थे पूर्वपक्षिणः आक्षेपः

ननु – शास्त्रयोनित्वं ब्रह्मणो न सम्भवति, प्रमाणान्तरवेद्यत्वाद्ब्रह्मणः। अप्राप्ते तु शास्त्रमर्थवत्॥



सिद्धान्त्येकदेशिनः मीमांसकत्वाक्षेपः

किन्तर्हि तत्र प्रमाणम् ? न तावत् प्रत्यक्षम्। तद्धि द्विविधम्। इन्द्रियसम्भवं योगसम्भवं चेति। इन्द्रियसम्भवञ्च बाह्यसम्भवम्, आन्तरसम्भवञ्चेति द्विधा। बाह्येन्द्रियाणि विद्यमानसन्निकर्षयोग्यस्वविषयबोधजननानीति न सर्वार्थसाक्षात्कारतन्निर्माणसमर्थपुरुषविशेष-विषयबोधजननानि। नाप्यान्तरम्, आन्तरसुखदुःखादिव्यतिरिक्तबहिर्विषयेषु तस्य बाह्येन्द्रियानपेक्षप्रवृत्त्यनुपपत्तेः। नापि योगजन्यम्; भावनाप्रकर्षपर्यन्तजन्मनस्तस्य विशदावभासत्वेऽपि पूर्वानुभूतविषयस्मृतिमात्रत्वान्न प्रामाण्यमिति कुतः प्रत्यक्षता; तदतिरिक्तविषयत्वे कारणाभावात्। तथा सति तस्य भ्रमरूपता। नाप्यनुमानं विशेषतो दृष्टं सामान्यतो दृष्टं वा; अतीन्द्रिये वस्तुनि सम्बन्धावधारणविरहान्न विशेषतो दृष्टम्। समस्तवस्तुसाक्षात्कारतन्निर्माणसमर्थपुरुषविशेषनियतं सामान्यतो दृष्टमपि न लिङ्गमुपलभ्यते॥



पूर्वपक्ष्येकदेशिनः आक्षेपः

ननु च जगतः कार्यत्वं तदुपादानोपकरणसम्प्रदानप्रयोजनाभिज्ञकर्तृकत्वव्याप्तम्। अचेतनारब्धत्वं जगतश्चैकचेतनाधीनत्वेन व्याप्तम्। सर्वं हि घटादिकार्यं तदुपादानोपकरणसम्प्रदानप्रयोजनाभिज्ञकर्तृकं दृष्टम्। अचेतनारब्धमरोगं स्वशरीरमेकचेतनाधीनं च। सावयवत्वेन जगतः कार्यत्वम् ॥



सिद्धान्त्येकदेशिनः दूषणम्

उच्यते – किमिदमेकचेतनाधीनत्वम्? न तावत्तदायत्तोत्पत्तिस्थितित्वम्; दृष्टान्तो हि साध्यविकलस्स्यात्, न ह्यरोगं स्वशरीरमेकचेतनायत्तोत्पत्तिस्थिति, तच्छरीरस्य भोक् णां भार्यादिसर्वचेतनानाम् अदृष्टजन्यत्वात्तदुत्पत्तिस्थित्योः। किञ्च शरीरावयविनस्स्वावयवसमवेततारूप-स्थितिः अवयवसंश्लेषविशेषव्यतिरेकेण न चेतनमपेक्षते। प्राणनलक्षणा तु स्थितिः पक्षत्वाभिमते क्षितिजलाब्धिमहीधरादौ न सम्भवतीति पक्षसपक्षानुगतामेकरूपां स्थितिं नोपलभामहे। तदायत्तप्रवृत्तित्वं तदधीनत्वमिति चेत् – अनेकचेतनसाध्येषु गुरुतररथशिलामहीरुहादिषु व्यभिचारः। चेतनमात्राधीनत्वे सिद्धसाध्यता॥



कार्यत्वहेतुकानुमाने सिद्धसाधनदोषः

किञ्च – उभयवादिसिद्धानां जीवानामेव लाघवेन कर्तृत्वाभ्युपगमो युक्तः। न च जीवानामुपादानाद्यनभिज्ञतया कर्तृत्वासम्भवः; सर्वेषामेव चेतनानां पृथिव्याद्युपादानयागाद्युपकरण-साक्षात्कारसामर्थ्यात्। यथेदानीं पृथिव्यादयो यागादयश्च प्रत्यक्षमीक्ष्यन्ते। उपकरणभूत-यागादिशक्तिरूपापूर्वादिशब्दवाच्यादृष्टसाक्षात्काराभावेऽपि चेतनानां न कर्तृत्वानुपपत्तिः, तत्साक्षात्कारानपेक्षणात्कार्यारम्भस्य। शक्तिमत्साक्षात्कार एव हि कार्यारम्भोपयोगी। शक्तेस्तु ज्ञानमात्रमेवोपयुज्यते; न साक्षात्कारः। न हि कुलालादयः कार्योपकरणभूतदण्डचक्रादिवत्तच्छक्तिमपि साक्षात्कृत्य घटमणिकादिकार्यमारभन्ते। इह तु चेतनानामागमावगतयागादिशक्तिविशेषाणां कार्यारम्भो नानुपपन्नः।



कार्यत्वहेतुकानुमानस्य सोपाधिकता

किञ्च यच्छक्यक्रियं शक्योपादानादिविज्ञानञ्च, तदेव तदभिज्ञकर्तृकं दृष्टम्। महीमहीधरमहार्णवादि तु अशक्यक्रियमशक्योपादानादिविज्ञानं चेति न चेतनकर्तृकम्। अतो घटमणिकादिसजातीय-शक्यक्रियशक्योपादानादिविज्ञानवस्तुगतमेव कार्यत्वं बुद्धिमत्कर्तृपूर्वकत्व-साधने प्रभवति ॥



कार्यत्वहेतोः अभिमतविशेषविरुद्धत्वम्

किञ्च – घटादिकार्यमनीश्वरेणाल्पज्ञानशक्तिना सशरीरेण परिग्रहवताऽनाप्तकामेन निर्मितं दृष्टमिति तथाविधमेव चेतनं कर्तारं साधयन्नयं कार्यत्वहेतुस्सिषाधियिषित-पुरुषसार्वज्ञ्यसर्वैश्वर्यादिविपरीतसाधनाद्विरुद्धस्स्यात् । न चैतावता सर्वानुमानोच्छेदप्रसङ्गः। लिङ्गिनि प्रमाणान्तरगोचरे लिङ्गबलोपस्थापिता विपरीतविशेषास्तत्प्रमाणप्रतिहतगतयो निवर्तन्ते। इह तु सकलेतरप्रमाणाविषये लिङ्गिनि निखिलनिर्माणचतुरे, अन्वयव्यतिरेकावगताविनाभावनियमा धर्मास्सर्व एवाविशेषेण प्रसज्यन्ते। निवर्तकप्रमाणाभावात्तथैवावतिष्ठन्ते। अत आगमादृते कथमीश्वरस्सेत्स्यति।



साक्षात्पूर्वपक्षिणं प्रस्तुत्योक्तिः

अत्राहुः – सावयवत्वादेव जगतः कार्यत्वं न प्रत्याख्यातुं शक्यते। भवन्ति च प्रयोगाः-


	विवादाध्यासितं भूभूधरादि कार्यं, सावयवत्वात्, घटादिवत्। तथा, 2. विवादाध्यासितमवनि-जलधि-महीधरादि कार्यं, महत्त्वे सति क्रियावत्त्वात्, घटवत्। 3. तनुभवनादि कार्यं महत्त्वे सति मूर्तत्वात्, घटवत् – इति। सावयवेषु द्रव्येषु इदमेव क्रियते नेतरत् इति कार्यत्वस्य नियामकं सावयवत्वातिरेकि रूपान्तरं नोपलभामहे।





उपाधिशङ्कापरिहारौ

कार्यत्वप्रतिनियतं शक्यक्रियत्वं शक्योपादानादिविज्ञानत्वं चोपलभ्यत इति चेन्न; कार्यत्वेनानुमतेऽपि विषये ज्ञानशक्ती कार्यानुमेये – इत्यन्यत्रापि सावयवत्वादिना कार्यत्वं ज्ञातमिति ते च प्रतिपन्ने एवेति न कश्चिद्विशेषः। तथा हि घटमणिकादिषु कृतेषु कार्यदर्शनानुमितकर्तृगत-तन्निर्माणशक्तिज्ञानः पुरुषोऽदृष्टपूर्वं विचित्रसन्निवेशं नरेन्द्रभवनमालोक्य अवयवसन्निवेशविशेषेण तस्य कार्यत्वं निश्चित्य तदानीमेव कर्तुस्तज्ज्ञानशक्तिवैचित्र्यमनुमिनोति। अतस्तनुभुवनादेः कार्यत्वे सिद्धे सर्वसाक्षात्कारतन्निर्माणादिनिपुणः कश्चित्पुरुषविशेषः सिद्ध्यत्येव॥



सिद्धसाधनत्वनिरासः, अनुमानान्तरप्रदर्शनं च

किञ्च – सर्वचेतनानां धर्माधर्मनिमित्तेऽपि सुखदुःखोपभोगे चेतनानधिष्ठितयोस्तयोरचेतनयोः फलहेतुत्वानुपपत्तेः सर्वकर्मानुगुणसर्वफलप्रदानचतुरः कश्चिदास्थेयः; वर्धकिनाऽनधिष्ठितस्य वास्यादेः अचेतनस्य देशकालाद्यनेकपरिकरसन्निधानेऽपि यूपादिनिर्माणसाधनत्वादर्शनात्। बीजाङ्कुरादेः पक्षान्तर्भावेन तैर्व्यभिचारापादनं श्रोत्रियवेतालानामनभिज्ञताविजृम्भितम्। तत एव सुखादिभिः व्यभिचारवचनमपि तथैव। न च लाघवेनोभयवादिसम्प्रतिपन्नक्षेत्रज्ञानामेव ईदृशाधिष्ठातृत्वकल्पनं युक्तम्, तेषां सूक्ष्मव्यवहितविप्रकृष्ट-दर्शनाशक्तिनिश्चयात्। दर्शनानुगुणैव हि सर्वत्रकल्पना। न च क्षेत्रज्ञवदीश्वरस्याशक्तिनिश्चयोऽस्ति। अतः प्रमाणान्तरतो न तत्सिद्ध्यनुपपत्तिः । समर्थकर्तृपूर्वकत्वनियतकार्यत्वहेतुना सिध्यन् स्वाभाविकसर्वार्थसाक्षात्कारतन्नियमनशक्तिसम्पन्न एव सिद्ध्यति ॥



कार्यत्वहेतोः विरुद्धताव्युदाः

यत्त्वनैश्वर्याद्यापादनेन धर्मिविशेषविपरीतसाधनत्वमुन्नीतम्, तदनुमानवृत्तानभिज्ञत्व-निबन्धनम्, सपक्षे सहदृष्टानां सर्वेषां कार्यस्याहेतुभूतानां, च धर्माणां लिङ्गिन्यप्राप्तेः॥

एतदुक्तं भवति – केनचित् किञ्चित् क्रियमाणं स्वोत्पत्तये कर्तुः स्वनिर्माणसामर्थ्यं स्वोपादानोपकरणज्ञानं चापेक्षते; न त्वन्यासामर्थ्यमन्याज्ञानं च, हेतुत्वाभावात्। स्वनिर्माणसामर्थ्य-स्वोपादानोपकरणज्ञानाभ्यामेव स्वोत्पत्तावुपपन्नायां सम्बन्धितया दर्शनमात्रेणाकिञ्चित्करस्य अर्थान्तराज्ञानादेः हेतुत्वकल्पनायोगात् – इति। किञ्च – क्रियमाणवस्तुव्यतिरिक्तार्थाज्ञानादिकं किं सर्वविषयं क्रियोपयोगि; उत कतिपयविषयम्। न तावत्सर्वविषयम्; न हि कुलालादिः क्रियमाणव्यतिरिक्तं किमपि न जानाति। नापि कतिपयविषयम्, सर्वेषु कर्तृषु तत्तदज्ञानाशक्त्यनियमेन सर्वेषामज्ञानादीनां व्यभिचारात्। अतः कार्यत्वस्यासाधकानाम् अनीश्वरत्वादीनां लिङ्गिन्यप्राप्तिरिति न विपरीतसाधनत्वम्॥



शरीरस्य कार्योपयोगित्वशङ्कापरिहारौ

कुलालादीनां दण्डचक्राद्यधिष्ठानं शरीरद्वारेणैव दृष्टमिति जगदुपादानोपकरणाधिष्ठानम् ईश्वरस्य अशरीरस्यानुपपन्नमिति चेन्न; सङ्कल्पमात्रेणैव परशरीरगत-भूतवेतालगरलाद्यपगम-विनाशदर्शनात्। कथमशरीरस्य परप्रवर्तनरूपस्सङ्कल्प इति चेन्न शरीरापेक्षस्सङ्कल्पः, शरीरस्य सङ्कल्पहेतुत्वाभावात्। मन एव हि सङ्कल्पहेतुः। तदभ्युपगतमीश्वरेऽपि; कार्यत्वेनैव ज्ञानशक्तिवन्मनसोऽपि प्राप्तत्वात्। मानसस्सङ्कल्पः सशरीरस्यैव, सशरीरस्यैव समनस्कत्वादिति चेन्न, मनसो नित्यत्वेन देहापगमेऽपि मनसस्सद्भावेनानैकान्त्यात्। अतो विचित्रावयवसन्निवेश-विशेषतनुभुवनादिकार्यनिर्माणे पुण्यपापपरवशः परिमितशक्तिज्ञानः क्षेत्रज्ञो न प्रभवतीति निखिलभुवननिर्माणचतुरोऽचिन्त्यापरिमितज्ञानशक्त्यैश्वर्योऽशरीरः सङ्कल्पमात्रसाधन-परिनिष्पन्न अनन्तविस्तारविचित्ररचनप्रपञ्चः पुरुषविशेष ईश्वरोऽनुमानेनैव सिद्ध्यति ॥



ब्रह्मणि शास्त्राप्रामाण्यनिगमनम्

अतः प्रमाणान्तरावसेयत्वाद्ब्रह्मणः नैतद्वाक्यं ब्रह्म प्रतिपादयति॥

किञ्च अत्यन्तभिन्नयोरेव मृद्द्रव्यकुलालयोर्निमित्तोपादानत्वदर्शनेन आकाशादेर्निरवयव-द्रव्यस्य कार्यत्वानुपपत्त्या च नैकमेव ब्रह्म कृत्स्नस्य जगतो निमित्तमुपादानं च प्रतिपादयितुं शक्नोतीति॥



सिद्धान्तोपक्रमः, तत्र परमसाध्यप्रतिज्ञा

एवं प्राप्ते ब्रूमः – यथोक्तलक्षणं ब्रह्म जन्मादिवाक्यं बोधयत्येव। कुतः? शास्त्रैकप्रमाणकत्वाद्ब्रह्मणः।



पूर्वपक्षानुभाषणपूर्वकं दूषणम्

यदुक्तं सावयवत्वादिना कार्यं सर्वं जगत्। कार्यं च तदुचितकर्तृविशेषपूर्वकं दृष्टमिति निखिलजगन्निर्माणतदुपादानोपकरणवेदनचतुरः कश्चिदनुमेयः – इति। तदयुक्तम्, महीमहार्णवादीनां कार्यत्वेऽप्येकदैवैकेनैव निर्मिता इत्यत्र प्रमाणाभावात्। न चैकस्य घटस्येव सर्वेषामेकं कार्यत्वम्, येनैकदैवैकः कर्ता स्यात्। पृथग्भूतेषु कार्येषु कालभेदकर्तृभेददर्शनेन कर्तृकालैक्यनियमादर्शनात्। न च क्षेत्रज्ञानां विचित्रजगन्निर्माणाशक्त्या कार्यत्वबलेन तदतिरिक्तकल्पनायाम् अनेककल्पना-नुपपत्तेश्चैकः कर्ता भवितुमर्हातीति क्षेत्रज्ञानामेवोपचितपुण्यविशेषाणां शक्तिवैचित्र्यदर्शनेन तेषामेव अतिशयितादृष्टसम्भावनया च तत्तद्विलक्षणकार्यहेतुत्वसम्भवात्; तदतिरिक्तात्यन्तादृष्ट-पुरुषकल्पनानुपपत्तेः। न च युगपत्सर्वोत्पत्तिस्सर्वोच्छित्तिश्च प्रमाणपदवीमधिरोहतः अदर्शनात्, क्रमेणैवोत्पत्तिविनाशदर्शनाच्च। कार्यत्वेन सर्वोत्पत्तिविनाशयोः कल्प्यमानयोर्दर्शनानुगुण्येन कल्पनायां विरोधाभावाच्च।



फलितदूषकप्रदर्शनम्

अतो बुद्धिमदेककर्तृकत्वे साध्ये कार्यत्वस्यानैकान्त्यम्; पक्षस्याप्रसिद्धविशेषणत्वम्; साध्यविकलता च दृष्टान्तस्य; सर्वनिर्माणचतुरस्य एकस्याप्रसिद्धेः। बुद्धिमत्कर्तृकत्वमात्रे साध्ये सिद्धसाधनता॥



विकल्पनपूर्वकं मुखान्तरेण दूषणम्

सार्वज्ञ्यसर्वशक्तियुक्तस्य कस्यचिदेकस्य साधकमिदं कार्यत्वं किं युगपदुत्पद्यमानसर्ववस्तुगतम्? उत क्रमेणोत्पद्यमानसर्ववस्तुगतम्? युगपदुत्पद्यमान-सर्ववस्तुगतत्वे कार्यत्वस्यासिद्धता। क्रमेणोत्पद्यमानसर्ववस्तुगतत्वे अनेककर्तृकत्वसाधनात् विरुद्धता। अत्राप्येककर्तृकत्वसाधने प्रत्यक्षानुमानविरोधश्शास्त्रविरोधश्च; कुम्भकारो जायते, रथकारो जायते इत्यादिश्रवणात्॥



कार्यत्वहेतोः प्रकारान्तरेण विरुद्धत्वोपपादनम्

अपि च – सर्वेषां कार्याणां शरीरादीनां च सत्त्वादिगुणकार्यरूपसुखाद्यन्वयदर्शनेन सत्वादिमूलत्वमवश्याश्रयणीयम्। कार्यवैचित्र्यहेतुभूताः कारणगता विशेषास्सत्त्वादयः। तेषां कार्याणां तन्मूलत्वापादनं तद्युक्तपुरुषान्तःकरणविकारद्वारेण। पुरुषस्य च तद्योगः कर्ममूल इति कार्यविशेषारम्भायैव, ज्ञानशक्तिवत्कर्तुः कर्मसम्बन्धः कार्यहेतुत्वेनैवावश्याश्रयणीयः; ज्ञानशक्ति-वैचित्र्यस्य च कर्ममूलत्वात्। इच्छायाः कार्यारम्भहेतुत्वेऽपि विषयविशेषविशेषितायाः तस्याः सत्त्वादिमूलकत्वेन कर्मसम्बन्धोऽवर्जनीयः ॥

अतः क्षेत्रज्ञा एव कर्तारः; न तद्विलक्षणः कश्चिदनुमानात्सिद्ध्यति॥

भवन्ति च प्रयोगाः – 1. तनुभुवनादि क्षेत्रज्ञकर्तृकम्, कार्यत्वात्, घटवत् । 2. ईश्वरः कर्ता न भवति, प्रयोजनशून्यत्वात्, मुक्तात्मवत्। 3. ईश्वरः कर्ता न भवति, अशरीरत्वात्तद्वदेव। न च क्षेत्रज्ञानां स्वशरीराधिष्ठाने व्यभिचारः, तत्राप्यनादेस्सूक्ष्मशरीरस्य सद्भावात्। 4. विमतिविषयः कालो न लोकशून्यः, कालत्वाद्वर्तमानकालवत् इति ॥



कार्यत्वहेतुकानुमानस्य प्रकारान्तरेण दूषणम्

अपि च – किमीश्वरस्सशरीरोऽशरीरो वा कार्यं करोति। न तावदशरीरः अशरीरस्य कर्तृत्वानुपलब्धेः। मानसान्यपि कार्याणि सशरीरस्यैव भवन्ति, मनसो नित्यत्वेऽप्यशरीरेषु मुक्तेषु तत्कार्यादर्शनात्। नापि सशरीरः, विकल्पासहत्वात्। तच्छरीरं किं नित्यम्? उतानित्यम्?। न तावन्नित्यम्, सावयवस्य तस्य नित्यत्वे जगतोऽपि नित्यत्वाविरोधादीश्वरासिद्धेः। नाप्यनित्यम्, तद्व्यतिरिक्तस्य तच्छरीरहेतोस्तदानीमभावात्। स्वयमेव हेतुरिति चेन्न, अशरीरस्य तदयोगात्। अन्येन शरीरेण सशरीर इति चेन्न, अनवस्थानात्॥



पुनः प्रकारान्तरेण विकल्प्य दूषणम्

स किं सव्यापारो निर्व्यापारो वा?। अशरीरत्वादेव न सव्यापारः। नापि निर्व्यापारः कार्यं करोति, मुक्तात्मवत्। कार्यं जगदिच्छामात्रव्यापारकर्तृकमित्युच्यमाने पक्षस्याप्रसिद्धविशेषणत्वम्, दृष्टान्तस्य च साध्यहीनता ॥



अनुमानदूषणोपसंहारः

अतो दर्शनानुगुण्येन ईश्वरानुमानं दर्शनानुगुण्यपराहतमिति शास्त्रैकप्रमाणकः परब्रह्मभूतस्सर्वेश्वरः पुरुषोत्तमः॥



शास्त्रस्य अर्थप्रतिपादने दोषगन्धानवकाशः

शास्त्रन्तु सकलेतरप्रमाणपरिदृष्टसमस्तवस्तुविसजातीयं सार्वज्ञ्यसत्य-सङ्कल्पत्वादिमिश्र अनवधिकातिशयापरिमितोदारगुणसागरं निखिलहेयप्रत्यनीकस्वरूपं प्रतिपादयतीति न प्रमाणान्तरावसितवस्तुसाधर्म्यप्रयुक्तदोषगन्धप्रसङ्गः ॥



निमित्तोपादानयोरैक्यस्य अनुपलम्भपराहतत्वनिरासः

यत्तु निमित्तोपादानयोरैक्यम् आकाशादेर्निरवयव-द्रव्यस्य कार्यत्वं चानुपलब्धम् अशक्यप्रतिपादनमित्युक्तम्, तदप्यविरुद्धमिति प्रकृतिश्च प्रतिज्ञादृष्टान्तानुपरोधात् (ब्र.सू.१.४.२३), न वियदश्रुतेः (ब्र.सू.२.३.१) इत्यत्र प्रतिपादयिष्यते ॥



अधिकरणार्थोपसंहारः

अतः प्रमाणान्तरागोचरत्वेन शास्त्रैकविषयत्वात् यतो वा इमानि भूतानि (तै.भृगु.१) इति वाक्यमुक्तलक्षणं ब्रह्म प्रतिपादयतीति सिद्धम्॥

॥ इति श्रीशारीरकमीमांसाभाष्ये शास्त्रयोनित्वाधिकरणम्॥ ३॥




०४ समन्वयाधिकरणम्


साफल्यरूपतात्पर्यलिङ्गसमर्थनपरम्

श्रीशारीरिकमीमांसाभाष्ये समन्वयाधिकरणम्॥४॥

अधिकरणार्थः— ब्रह्मणः स्वतः पुरुषार्थतया अन्वयः



अवान्तरसङ्गतिः

यद्यपि प्रमाणान्तरागोचरं ब्रह्म तथापि प्रवृत्तिनिवृत्तिपरत्वाभावेन सिद्धरूपं ब्रह्म न शास्त्रं प्रतिपादयतीत्याशङ्क्याह-

४. तत्तु समन्वयात् ॥ १-१-४ ॥



सूत्रव्याख्यानम्

प्रसक्ताशङ्कानिवृत्त्यर्थस्तु शब्दः। तत् शास्त्रप्रमाणकत्वं ब्रह्मणस्सम्भवत्येव। कुतः? समन्वयात् – परमपुरुषार्थतयाऽन्वयस्समन्वयः, परमपुरुषार्थभूतस्यैव ब्रह्मणोऽभिधेयतयाऽन्वयात्॥



समन्वयोपपादनम्

एवमिव समन्वितो ह्यौपिनषदः पदसमुदायः – यतो वा इमानि भूतानि जायन्ते (तै.भृ.१), सदेव सोम्येदमग्र आसीदेकमेवाद्वितीयम्। तदैक्षत बहु स्यां प्रजायेयेति तत्तेजोऽसृजत (छा.६.२.१,३), ब्रह्म वा इदमेकमेवाग्र आसीत् (बृ.३.२.११), आत्मा वा इदमेक एवाग्र आसीत् (ऐतरेय.१.१.१), तस्माद्वा एतस्मादात्मन आकाशस्सम्भूतः (तै.उ.आन.१), एको ह वै नारायण आसीत् (म.उ.१.१), सत्यं ज्ञानमनन्तं ब्रह्म (तै.उ.आन.१), आनन्दो ब्रह्म (तै.उ.भृ.६) इत्येवमादिः॥



प्रवृत्तिनिवृत्त्यन्वयस्य प्रामाण्यव्यापकत्वाभावोपपादनम्

न च व्युत्पत्तिसिद्धपरिनिष्पन्नवस्तुप्रतिपादनसमर्थानां पदसमुदायानामखिलजगदुत्पित्ति- स्थितिविनाशहेतुभूताशेषदोषप्रत्यनीकापरिमितोदारगुणसागरानवधिकातिशयानन्दस्वरूपे ब्रह्मणि समन्वितानां प्रवृत्तिनिवृत्तिरूपप्रयोजनविरहादन्यपरत्वं स्वविषयावबोधपर्यवसायित्वात्सर्वप्रमाणानाम्। न च प्रयोजनानुगुणा प्रमाणप्रवृत्तिः। प्रयोजनं हि प्रमाणानुगुणम्। न च प्रवृत्तिनिवृत्त्यन्वयविरहिणः प्रयोजनशून्यत्वम्, पुरुषार्थान्वयप्रतीतेः। तथा स्वरूपपरेष्वपि पुत्रस्ते जातः, नायं सर्पः इत्यादिषु हर्षभयनिवृत्तिरूपप्रयोजनवत्त्वं दृष्टम्॥



विस्तरेण पूर्वपक्षावतरणम्



तत्र भाट्टमीमांसकानां पूर्वपक्षविधा

अत्राह – न वेदान्तवाक्यानि ब्रह्म प्रतिपादयन्ति प्रवृत्तिनिवृत्यन्वयविरहिणः शास्त्रस्यानर्थक्यात् ॥

यद्यपि प्रत्यक्षादीनि वस्तुयाथात्म्यावबोधे पर्यवस्यन्ति; तथाऽपि शास्त्रं प्रयोजनपर्यवसाय्येव। न हि लोकवेदयोः प्रयोजनरहितस्य कस्यचिदपि वाक्यस्य प्रयोग उपलब्धचरः। न च किञ्चित् प्रयोजनमनुद्दिश्य वाक्यप्रयोगः श्रवणं वा सम्भवति। तच्च प्रयोजनं प्रवृत्तिनिवृत्तिसाध्येष्टानिष्टप्राप्तिपरिहारात्मकमुपलब्धम् अर्थार्थी राजकुलं गच्छेत् मन्दार्ग्निर्नाम्बु पिबेत्, स्वर्गकामो यजेत (यजुषि.२.५.५), न कलञ्जं भक्षयेत् इत्येवमादिषु ॥



पूर्वपक्षे सिद्धमात्रव्युत्पत्तिदूषणम्

यत्पुनस्सिद्धवस्तुपरेष्वपि पुत्रस्ते जातः, नायं सर्पो रज्जुरेषा इत्यादिषु हर्षभयनिवृत्तिरूपपुरुषार्थान्वयो दृष्ट इत्युक्तम्। तत्र किं पुत्रजन्माद्यर्थात्पुरुषार्थावाप्तिः? उत तज्ज्ञानादिति विवेचनीयम्। सतोऽप्यज्ञातस्य अपुरुषार्थत्वेन तज्ज्ञानादिति चेत् – तर्ह्यसत्यप्यर्थे ज्ञानादेव पुरुषार्थस्सिध्यतीत्यर्थपरत्वाभावेन प्रयोजनपर्यवसायिनोऽपि शास्त्रस्य नार्थसद्भावे प्रामाण्यम्। तस्मात्सर्वत्र प्रवृत्तिनित्तिपरत्वेन ज्ञानपरत्वेन वा प्रयोजनपर्यवसानमिति कस्यापि वाक्यस्य परिनिष्पन्ने वस्तुनि तात्पर्यासम्भवान्न वेदान्ताः परिनिष्पन्नं ब्रह्म प्रतिपादयन्ति॥



निष्प्रपञ्चीकरणनियोगवादः जरन्मायावादिमतम्

अत्र कश्चिदाह – वेदान्तवाक्यान्यपि कार्यपरतयैव ब्रह्मणि प्रमाणभावमनुभवन्ति – कथं निष्प्रपञ्चमद्वितीयं ज्ञानैकरसं ब्रह्म अनाद्यविद्यया सप्रपञ्चतया प्रतीयमानं निष्प्रपञ्चं कुर्यादिति ब्रह्मणः प्रपञ्चप्रविलयद्वारेण विधिविषयत्वम् – इति। कोऽसौ द्रष्टृदृश्यरूपप्रपञ्चप्रविलयद्वारेण साध्यज्ञानैकरसब्रह्मविषयो विधिः?। न दृष्टेर्द्रष्टारं पश्येः। न मतेर्मन्तारं मन्वीथाः (बृ.५.अ.ब्रा.२.वा) इत्यादिः। द्रष्टृदृश्यरूपभेदशून्यदृशिमात्रं ब्रह्म कुर्यादित्यर्थः। स्वतस्सिद्धस्यापि ब्रह्मणो निष्प्रपञ्चतारूपेण कार्यत्वमविरुद्धम् – इति ॥



एतन्मतदूषणं प्रधानपूर्वपक्षिणा मीमांसकेन

तदयुक्तम् – नियोगवाक्यार्थवादिना हि नियोगः, नियोज्यविशेषणम्, विषयः करणम्, इतिकर्तव्यता, प्रयोक्ता च वक्तव्याः॥ तत्र हि नियोज्यविशेषणमनुपादेयम्। तच्च निमित्तं फलमिति द्विधा। अत्र किं नियोज्य विशेषणं तच्च किं निमित्तं फलं वेति विवेचनीयम्। ब्रह्मस्वरूपयाथात्म्यानुभवश्चेन्नियोज्यविशेषणम्; तर्हि न तन्निमित्तम्, जीवानादिवत् तस्यासिद्धत्वात्। निमित्तत्वे च तस्य नित्यत्वेनापवर्गोत्तरकालमपि जीवनिमित्ताग्निहोत्रादिवत् नित्यतद्विषयानुष्ठानप्रसङ्गः। नापि फलं, नैयोगिकफलत्वेन स्वर्गादिवदनित्यत्वप्रसङ्गात्॥

कश्चात्र नियोगविषयः? ब्रह्मैवेति चेत् – न, तस्य नित्यत्वेनाभव्यरूपत्वात्, अभावार्थत्वाच्च। निष्प्रपञ्चं ब्रह्म साध्यमिति चेत् – साध्यत्वेऽपि फलत्वमेव। अभावार्थत्वान्न विधिविषयत्वम्। साध्यत्वञ्च कस्य? किं ब्रह्मणः?, उत प्रपञ्चनिवृत्तेः न तावद्ब्रह्मणः, सिद्धत्वात्, अनित्यत्वप्रसक्तेश्च। अथ प्रपञ्चनिवृत्तेः, न तर्हि ब्रह्मणस्साध्यत्वम्। प्रपञ्चनिवृत्तिरेव विधिविषय इति चेत् – न, तस्याः फलत्वेन विधिविषयत्वायोगात्। प्रपञ्चनिवृत्तिरेव हि मोक्षः। स च फलम्। अस्य च नियोगविषयत्वे नियोगात्प्रपञ्चनिवृत्तिः, प्रपञ्चनिवृत्त्या नियोगः इतीतरेतराश्रयत्वम्॥



प्रकारान्तरेण नियोगवादिमतदूषणम्

अपि च – किं निवर्तनीयः प्रपञ्चो मिथ्यारूपः सत्यो वा। मिथ्यारूपत्वे ज्ञाननिवर्त्यत्वादेव नियोगेन न किञ्चित्प्रयोजनम्। नियोगस्तु निवर्तकज्ञानमुत्पाद्य तद्द्वारेण प्रपञ्चस्य निवर्तक इति चेत् – तत् स्ववाक्यादेव जातमिति नियोगेन न प्रयोजनम्। वाक्यार्थज्ञानादेव ब्रह्मव्यतिरिक्तस्य कृत्स्नस्य मिथ्याभूतस्य प्रपञ्चस्य बाधितत्वात् सपरिकरस्य नियोगस्यासिद्धिश्च। प्रपञ्चस्य निवर्त्यत्वे प्रपञ्चनिवर्तको नियोगः किं ब्रह्मस्वरूपमेव, उत तद्व्यतिरिक्तः । यदि ब्रह्मस्वरूपमेव निवर्तकस्य नित्यतया निवर्त्यप्रपञ्चसद्भाव एव न सम्भवति। नित्यत्वेन नियोगस्य विषयानुष्ठानसाध्यत्वं च न घटते। अथ ब्रह्मस्वरूपव्यतिरिक्तः। तस्य कृत्स्नप्रपञ्चनिवृत्तिरूपविषयानुष्ठानसाध्यत्वेन प्रयोक्ता च नष्ट इत्याश्रयाभावादसिद्धिः। प्रपञ्चनिवृत्तिरूपविषयानुष्ठानेनैव ब्रह्मस्वरूपव्यतिरिक्तस्य कृत्स्नस्य निवृत्तत्वात्। न नियोगनिष्पाद्यं मोक्षाख्यं फलम्। किञ्च – प्रपञ्चनिवृत्तेर्नियोगकरणस्य इतिकर्तव्यताऽभावात्, अनुपकृतस्य च करणत्वायोगान्न करणत्वम्। कथम् इतिकर्तव्यताऽभाव इति चेत् – इत्थम् – अस्येतिकर्तव्यता भावरूपा? अभावरूपा? वा। भावरूपा च करणशरीरनिष्पत्तितदनुग्रहकार्यभेदभिन्ना। उभयविधा च न सम्भवति। न हि मुद्गराभिघातादिवत् कृत्स्नस्य प्रपञ्चस्य निवर्तकः कोऽपि दृश्यत इति दृष्टार्था न सम्भवति। नापि निष्पन्नस्य कारणस्य कार्योत्पत्तावनुग्रहस्सम्भवति, अनुग्राहकांशसद्भावेन कृत्स्नप्रपञ्चनिवृत्तिरूपकरणस्वरूपासिद्धेः। ब्रह्मणोऽद्वितीयत्वज्ञानं प्रपञ्चनिवृत्तिरूपकरणशरीरं निष्पादयतीति चेत् तेनैव प्रपञ्चनिवृत्तिरूपो मोक्षस्सिद्ध इति न करणादिनिष्पाद्यम् अवशिष्यत इति पूर्वमेवोक्तम्। अभावरूपत्वे चाभावादेव न करणशरीरं निष्पादयति । नाप्यनुग्राहकः। अतो निष्प्रपञ्चब्रह्मविषयो विधिर्न सम्भवति॥



ध्याननियोगवादिपक्षोपक्षेपः

अन्योऽप्याह – यद्यपि वेदान्तवाक्यानां न परिनिष्पन्नब्रह्मस्वरूपपरतया प्रामाण्यम्। तथाऽपि ब्रह्मस्वरूपं सिध्यत्येव। कुतः? ध्यानविधिसामर्थ्यात्। एवमेव हि समामनन्ति – आत्मा वा अरे द्रष्टव्यः … निदिध्यासितव्यः (बृ.४.४.५) य आत्मा अपहतपाप्मा सोऽन्वेष्टव्यस्स विजिज्ञासितव्यः (छा.८.७.१) आत्मेत्येवोपासीत (बृ.३.४.७) आत्मानमेव लोकमुपासीत इति। अत्र ध्यानविषयो हि नियोगस्स्वविषयभूतध्यानं ध्येयैकनिरूपणीयम् इति ध्येयमाक्षिपति। स च ध्येयस्स्ववाक्यनिर्दिष्ट आत्मा। स किंरूप इत्यपेक्षायां तत्स्वरूपविशेषसमर्पणद्वारेण सत्यं ज्ञानमनन्तं ब्रह्म (तै.उ.आन.१) सदेव सोम्येदमग्र आसीत् (छा.६.२.१) इत्येवमादीनां वाक्यानां ध्यानविधिशेषतया प्रामाण्यम् – इति। विधिविषयभूतध्यानशरीरानुप्रविष्टब्रह्मस्वरूपेऽपि तात्पर्यमस्त्येव। अतः एकमेवाद्वतीयम् (छां.६.२.१) तत्सत्यं स आत्मा तत्त्वमसि श्वेतकेतो (छा.६.८.७), नेह नानाऽस्ति किञ्चन (कठ.४.११) इत्यादिभिर्ब्रह्मस्वरूपमेकमेव सत्यं तद्व्यतिरिक्तं सर्वं मिथ्येत्यवगम्यते। प्रत्यक्षादिभिः भेदावलम्बिना च कर्मशास्त्रेण भेदः प्रतीयते। भेदाभेदयोः परस्परविरोधे सत्यनाद्यविद्यामूलत्वेनापि भेदप्रतीत्युपपत्तेरभेद एव परमार्थ इति निश्चीयते। तत्र ब्रह्मध्याननियोगेन तत्साक्षात्कारफलेन निरस्तसमस्ताविद्याकृतविविधभेदाद्वितीयज्ञानैकरस-ब्रह्मरूपमोक्षः प्राप्यते॥

न च वाक्याद्वाक्यार्थज्ञानमात्रेण ब्रह्मभावसिद्धिः, अनुपलब्धेः; विविधभेददर्शनानुवृत्तेश्च। तथा च सति श्रवणादिविधानमनर्थकं स्यात्॥



मायावादिकृतः ध्याननियोगवादिपक्षप्रतिक्षेपः

अथोच्येत – रज्जुरेषा न सर्पः इत्युपदेशेन सर्पभयनिवृत्तिदर्शनात् रज्जुसर्पवत् बन्धस्य च मिथ्यारूपत्वेन ज्ञानबाध्यतया तस्य वाक्यजन्यज्ञानेनैव निवृत्तिर्युक्ता; न नियोगेन। नियोगसाध्यत्वे मोक्षस्यानित्यत्वं स्यात्, स्वर्गादिवत् । मोक्षस्य नित्यत्वं हि सर्ववादिसम्प्रतिपन्नम्।



नियोगस्य विपरीतफलप्रदत्वम्

किञ्च धर्माधर्मयोः फलहेतुत्वं स्वफलानुभवानुगुणशरीरोत्पादनद्वारेणेति ब्रह्मादिस्थावरान्त-चतुर्विधशरीरसम्बन्धरूप-संसारफलत्वमवर्जनीयम्। तस्मान्न धर्मसाध्यो मोक्षः। तथा च श्रुतिः न ह वै सशरीरस्य सतः प्रियाप्रिययोरपहतिरस्ति। अशरीरं वा व सन्तं न प्रियाप्रिये स्पृशतः (छा.८.१२.१) इत्यशरीरत्वरूपे मोक्षे धर्माधर्मसाध्यप्रियाप्रियविरहश्रवणात्, न धर्मसाध्यमशरीरत्वमिति विज्ञायते। न च नियोगविशेषसाध्य-फलविशेषवत् ध्याननियोगसाध्यमशरीरत्वम्, अशरीरत्वस्य स्वरूपत्वेन असाध्यत्वात्। यथाऽऽहुः श्रुतयः – अशरीरं शरीरेष्वनवस्थेष्ववस्थितम्। महान्तं विभुमात्मानं मत्वा धीरो न शोचति (कठ.१.२.२२), अप्राणो ह्यमनाश्शुभ्रः (मुण्ड.२.१.२.), असङ्गो ह्ययं पुरुषः (बृ.६.३.१५) इत्याद्याः। अतोऽशरीरत्वरूपो मोक्षो नित्य इति न धर्मसाध्यः। तथा च श्रुतिः- अन्यत्र धर्मादन्यत्राधर्मादन्यत्रास्मात्कृताकृतात्। अन्यत्र भूताद्भव्याच्च यत्तत्पश्यसि तद्वद (कठ.१.२.१४) इति॥



मुखान्तरेण मोक्षस्य नियोगसाध्यत्वदूषणम्

अपि च – उत्पत्तिप्राप्तिविकृतिसंस्कृतिरूपेण चतुर्विधं हि साध्यत्वं मोक्षस्य न सम्भवति। न तावदुत्पाद्यः, मोक्षस्य ब्रह्मस्वरूपत्वेन नित्यत्वात्। नापि प्राप्यः, आत्मस्वरूपत्वेन ब्रह्मणो नित्यप्राप्तत्वात्। नापि विकार्यः, दध्यादिवदनित्यत्वप्रसङ्गादेव। नापि संस्कार्यः; संस्कारो हि दोषापनयनेन वा गुणाधानेन वा साधयति। न तावद्दोषापनयनेन, नित्यशुद्धत्वाद्ब्रह्मणः। नाप्यतिशयाधानेन, अनाधेयातिशयस्वरूपत्वात्। नित्यनिर्विकारत्वेन स्वाश्रयायाः पराश्रयायाश्च क्रियाया अविषयतया न निर्घर्षणेनाऽदर्शादिवदपि संस्कार्यत्वम्। न च देहस्थया स्नानादिक्रियया आत्मा संस्क्रियते; किं त्वविद्यागृहीतस्तत्सङ्गतोऽहङ्कर्ता। तत्फलानुभवोऽपि तस्यैव। न चाहङ्कर्तैवाऽत्मा, तत्साक्षित्वात्। तथा च मन्त्रवर्णः- तयोरन्यः पिप्पलं स्वाद्वत्ति अनश्नन्नन्यो अभिचाकशीति (मुण्ड.३.१.१) इति; आत्मेन्द्रियमनोयुक्तं भोक्तेत्याहुर्मनीषिणः (कठ.३.४), एको देवस्सर्वभूतेषु गूढः सर्वव्यापी सर्वभूतान्तरात्मा। कर्माध्यक्षस्सर्वभूताधिवासः साक्षी चेता केवलो निर्गुणश्च । (श्वे.६.अ.११), सपर्यगाच्छुक्रमकायमब्रणमस्नाविरं शुद्धमपापविद्धम्। (ईश.८) इति च। अविद्यागृहीतादहङ्कर्तुरात्मस्वरूपमनाधेयातिशयं नित्यशुद्धं निर्विकारं निष्कृष्यते। तस्मादात्मस्वरूपत्वेन न साध्यो मोक्षः॥



ज्ञानवैयर्थ्यशङ्कापरिहारौ

यद्येवं किं वाक्यार्थज्ञानेन क्रियत इति चेत् – मोक्षप्रतिबन्धनिवृत्तिमात्रमिति ब्रूमः। तथा च श्रुतयः- त्वं हि नः पिता योऽस्माकमविद्यायाः परं पारं तारयसि (प्रश्न ६.८) इति, श्रुतं ह्येवमेव भगवद्दृशेभ्यस्तरति शोकमात्मविदिति, सोऽहं भगवश्शोचामि । तं मा भगवान् शोकस्य पारं तारयतु (छां.७.१.३), तस्मै मृदितकषायाय तमसः पारं दर्शयति भगवान् सनत्कुमारः (छा.७.२६.२) इत्याद्याः। तस्मान्नित्यस्यैव मोक्षस्य प्रतिबन्धनिवृत्तिर्वाक्यार्थज्ञानेन क्रियते। निवृत्तिस्तु साध्याऽपि प्रध्वंसाभावरूपा न विनश्यति। ब्रह्म वेद ब्रह्मैव भवति (मुण्ड.३.२.९), तमेव विदित्वाऽतिमृत्युमेति (श्वे.३.८) इत्यादिवचनं मोक्षस्य वेदनानन्तरभावितां प्रतिपादयन्नियोगव्यवधानं प्रतिरुणद्धि। न च विदिक्रिया कर्मत्वेन वा ध्यानक्रियाकर्मत्वेन वा कार्यानुप्रवेशः उभयविधकर्मत्वप्रतिषेधात्। अन्यदेवतद्विदितादथो अविदितादधि (केन.१.ख.३), येनेदं सर्वं विजानाति तत्केन विजानीयात् इति। (बृ.४.४.१४), तदेव ब्रह्म त्वं विद्धि नेदं यदिदमुपासते (केन.उ.1-5) इति च॥

न चैतावता शास्त्रस्य निर्विषयत्वम्, अविद्याकल्पितभेदनिवृत्तिपरत्वाच्छास्त्रस्य। न हीदन्तया ब्रह्म विषयीकरोति शास्त्रम्; अपि तु अविषयं प्रत्यगात्मस्वरूपं प्रतिपादयदविद्याकल्पितज्ञानज्ञातृज्ञेयविभागं निवर्तयति। तथा च शास्त्रं – न दृष्टेर्द्रष्टारं पश्येः (बृ.५.४.२) इत्येवमादि ॥



ज्ञानादेव बन्धनिवृत्त्यभ्युपगमे शास्त्रप्रत्यक्षविरोधशङ्का-परिहारौ

न च ज्ञानादेव बन्धनिवृत्तिरिति श्रवणादिविध्यानर्थक्यम्, स्वभावप्रवृत्तसकलेतरविकल्प-विमुखीकरणद्वारेण वाक्यार्थावगतिहेतुत्वात्तेषाम्। न च ज्ञानमात्रात् बन्धनिवृत्तिर्न दृष्टेति वाच्यम्, बन्धस्य मिथ्यारूपत्वेन ज्ञानोत्तरकालं स्थित्यनुपपत्तेः। अत एव न शरीरपातादूर्ध्वमेव बन्धनिवृत्तिरिति वक्तुं युक्तम्। न हि मिथ्यारूपसर्पभयनिवृत्तिः रज्जुयाथात्म्यज्ञानातिरेकेण सर्पविनाशमपेक्षते। यदि शरीरसम्बन्धः पारमार्थिकः तदा हि तद्विनाशापेक्षा। स तु ब्रह्मव्यतिरिक्ततया न पारमार्थिकः। यस्य तु बन्धो न निवृत्तः, तस्य ज्ञानमेव न जातमित्यवगम्यते, ज्ञानकार्यादर्शनात्। तस्मात् शरीरस्थितिर्भवतु वा मा वा, वाक्यार्थज्ञानसमनन्तरं मुक्त एवासौ। अतो न ध्याननियोगसाध्यो मोक्ष इति न ध्यानविधिशेषतया ब्रह्मणस्सिद्धिः। अपि तु सत्यं ज्ञानमनन्तं ब्रह्म (तै.आन.१), तत्वमसि (छा.६.८.७), अयमात्मा ब्रह्म (माण्डू.१.२) इति तत्परेणैव पदसमुदायेन सिध्यतीति॥



उक्तार्थस्य ध्याननियोगवादिकृतं दूषणम्

तदयुक्तं, वाक्यार्थज्ञानमात्राद्बन्धनिवृत्त्यनुपपत्तेः। यद्यपि मिथ्यारूपो बन्धो ज्ञानबाध्यः। तथाऽपि बन्धस्यापरोक्षत्वात् न परोक्षरूपेणवाक्यार्थज्ञानेन स बाध्यते, रज्ज्वादावपरोक्षसर्पप्रतीतौ वर्तमानायां नायं सर्पो रज्जुरेषा इत्याप्तोपदेशजनितपरोक्षसर्पविपरीतज्ञानमात्रेण भयानिवृत्तिदर्शनात्। आप्तोपदेशस्य तु भयनिवृत्तिहेतुत्वं वस्तुयाथात्म्यापरोक्षनिमित्तप्रवृतिहेतुत्वेन ॥



तत्र शब्दस्य अपरोक्षज्ञानहेतुतादूषणम्

तथा हि – रज्जुसर्पदर्शनभयात् परावृत्तः पुरुषो नायं सर्पो रज्जुरेषा इत्याप्तोपदेशेन तद्वस्तुयाथात्म्यदर्शने प्रवृत्तस्तदेव प्रत्यक्षेण दृष्ट्वा भयान्निवर्तते। न च शब्द एव प्रत्यक्षज्ञानं जनयतीति वक्तुं युक्तम्, तस्यानिन्द्रियत्वात्। ज्ञानसामग्रीष्विन्द्रयाण्येव ह्यपरोक्षसाधनानि। न चास्यानभिसंहितफलकर्मानुष्ठानमृदितकषायस्य श्रवणमनननिदिध्यासनविमुखीकृतबाह्यविषयस्य पुरुषस्य वाक्यमेवापरोक्षज्ञानं जनयति, निवृत्तप्रतिबन्धे तत्परेऽपि पुरुषे ज्ञानसामग्रीविशेषाणामिन्द्रियादीनां स्वविषयनियमातिक्रमादर्शनेन तदयोगात् ॥



ध्यानस्य वाक्यार्थज्ञानोपायत्वदूषणम्

न च ध्यानस्य वाक्यर्थज्ञानोपायता, इतरेतराश्रयत्वात् – वाक्यार्थज्ञाने जाते तद्विषयध्यानम्, ध्याने निर्वृत्ते वाक्यार्थज्ञानम् – इति। न च ध्यानवाक्यार्थज्ञानयोर्भिन्नविषयत्वम्, तथा सति ध्यानस्य वाक्यार्थज्ञानोपायता न स्यात्। न ह्यन्यद्ध्यानमन्यौन्मुख्यमुत्पादयति। ज्ञातार्थस्मृतिसन्ततिरूपस्य ध्यानस्य वाक्यार्थज्ञानपूर्वकत्वमवर्जनीयम्, ध्येयब्रह्मविषयज्ञानस्य हेत्वन्तरासम्भवात्। । न च ध्यानमूलं ज्ञानं वाक्यान्तरजन्यं निवर्तकज्ञानं तत्त्वमस्यादिवाक्यजन्यमिति युक्तम्। ध्यानमूलमिदं वाक्यान्तरजन्यं ज्ञानं तत्वमस्यादिवाक्यजन्यज्ञानेनेनैकविषयम्, भिन्नविषयं वा । एकविषयत्वे तदेवेतरेतराश्रयत्वम्। भिन्नविषयत्वे ध्यानेन तदौन्मुख्यापादनासम्भवः। किञ्च ध्यानस्य ध्येयध्यात्राद्यनेकप्रपञ्चापेक्षत्वात् निष्प्रपञ्चब्रह्मात्मैकत्व-विषयवाक्यार्थज्ञानोत्पत्तौ दृष्टद्वारेण नोपयोग इति वाक्यार्थज्ञानमात्रादविद्यानिवृत्तिं वदतः श्रवणमनननिदिध्यासनविधीनामानर्थक्यमेव॥



अनेन जीवन्मुक्तिनिराससिद्ध्युपपादनम्

यतो वाक्यादापरोक्ष्यज्ञानासम्भवाद्वाक्यार्थज्ञानेनाविद्या न निवर्तते, तत एव जीवन्मुक्तिरपि दूरोत्सारिता। का चेयं जीवन्मुक्तिः? सशरीरस्यैव मोक्ष इति चेत् – माता मे वन्ध्या इतिवदसङ्गतार्थं वचः, यतस्सशरीरत्वं बन्धः अशरीरत्वमेव मोक्ष इति त्वयैव श्रुतिभिरुपपादितम्। अथ सशरीरत्वप्रतिभासे वर्तमाने यस्यायं प्रतिभासो मिथ्येति प्रत्ययः तस्य सशरीरत्वनिवृत्तिरिति। न, मिथ्येति प्रत्ययेन सशरीरत्वं निवृत्तं चेत् – कथं सशरीरस्य मुक्तिः?। अजीवतोऽपि मुक्तिस्सशरीरत्वमिथ्याप्रतिभासनिवृत्तिरेवेति कोऽयं जीवन्मुक्तिरिति विशेषः। अथ सशरीरत्वप्रतिभासो बाधितोऽपि यस्य द्विचन्द्रज्ञानवदनुवर्तते, स जीवन्मुक्त इति चेत् न, ब्रह्मव्यतिरिक्तसकलवस्तुविषयत्वाद्बाधकज्ञानस्य। कारणभूताविद्याकर्मादिदोषस्सशरीरत्व-प्रतिभासेन सह तेनैव बाधित इति बाधितानुवृत्तिर्न शक्यते वक्तुम्। द्विचन्द्रादौ तु तत्प्रतिभासहेतुभूतदोषस्य बाधकज्ञानभूतचन्द्रैकत्वज्ञान-विषयत्वेनाबाधितत्वात् द्विचन्द्र-प्रतिभासानुवृत्तिः युक्ता ॥



जीवन्मुक्तेः श्रुतिविरुद्धत्वोपपादनम्

किञ्च तस्य तावदेव चिरं यावन्न विमोक्ष्ये अथ सम्पत्स्ये (छां.६.१४.२) इति सद्विद्यानिष्ठस्य शरीरपातमात्रमपेक्षते मोक्ष इति वदन्तीयं श्रुतिः जीवन्मुक्तिं वारयति ॥



जीवन्मुक्तेः स्मृतिविरुद्धता

सैषा जीवन्मुक्तिरापस्तम्बेनापि निरस्ता – …वेदानिमं लोकममुं च परित्यज्यात्मानमन्विच्छेत्, (आप.धर्म.सू.२.९.२१.१३) बुद्धे क्षेमप्रापणं (आप.धर्म.सू.२.९.२१.१४) तच्छास्त्रैर्विप्रतिषिद्धम् (आप.धर्म.सू.२.९.२१.१५), बुद्धे चेत् क्षेमप्रापणमिहैव न दुःखमुपलभेत (आप.धर्म.सू.२.९.२१.१६), एतेन परं व्याख्यातम् ((आप.धर्म.सू.२.९.२१.१७) इति। अनेन ज्ञानमात्रान्मोक्षश्च निरस्तः। अतस्सकलभेदनिवृत्तिरूपा मुक्तिर्जीवतो न सम्भवति॥



ध्याननियोगस्यैवेष्टार्थसाधकत्वम्

तस्माद्ध्याननियोगेन ब्रह्मापरोक्षज्ञानफलेनैव बन्धनिवृत्तिः। न च नियोगसाध्यत्वे मोक्षस्यानित्यत्वप्रसक्तिः, प्रतिबन्धनिवृत्तिमात्रस्यैव साध्यत्वात्। किञ्च – न नियोगेन साक्षात् बन्धनिवृत्तिः क्रियते; किन्तु निष्प्रपञ्चज्ञानैकरसब्रह्मापरोक्ष्यज्ञानेन। नियोगस्तु तदापरोक्ष्यज्ञानं जनयति।

कथं नियोगस्य ज्ञानोत्पत्तिहेतुत्वमिति चेत् – कथं वा भवतोऽनभिसंहितफलानां कर्मणां वेदनोत्पत्तिहेतुत्वम्? मनोनैर्मल्यद्वारेणेति चेत् – ममापि तथैव। मम तु निर्मले मनसि शास्त्रेण ज्ञानमुत्पाद्यते। तव तु नियोगेन मनसि निर्मले ज्ञानसामग्री वक्तव्येति चेत् ध्याननियोगनिर्मलं मन एव साधनमिति ब्रूमः। केनावगम्यत इति चेत् – भवतो वा कर्मभिर्मनो निर्मलं भवति, निर्मले मनसि श्रवणमनननिदिध्यासनैस्सकलेतरविषयविमुखस्यैव शास्त्रं निवर्तकज्ञानमुत्पादयतीति केनावगम्यते? विविदिषन्ति यज्ञेन दानेन तपसाना शकेन (बृ.६.४.२२), श्रोतव्यो मन्तव्यो निदिध्यासितव्यः (बृ.६.५.६), ब्रह्म वेद ब्रह्मैव भवति (मुण्ड.३.२.९) इत्यादिभिश्शास्त्रैरिति चेत् ममापि (बृ.६.५.६) श्रोतव्यो मन्तव्यो निदध्यासितव्यः, ब्रह्मविदाप्नोति परम् (तै.आ.१), न चक्षुषा गृह्यते नापि वाचा (मुण्ड.३.१.८), मनसा तु विशुद्धेन (व्यासस्मृतिः), हृदा मनीषा मनसाभिक्लृप्तः (तै.ना) इत्यादिभिश्शास्त्रैर्ध्याननियोगेन मनो निर्मलं भवति, निर्मलं च मनो ब्रह्मापरोक्षज्ञानं जनयतीत्यवगम्यते – इति निरवद्यम्॥



ब्रह्मणः उपास्यत्वनिषेधशङ्कापरिहारौ

नेदं यदिदमुपासते (कैन.१.५) इत्युपास्यत्वं प्रतिषिद्धमिति चेत् नैवम्, नात्र ब्रह्मणः उपास्यत्वं प्रतिषिध्यते; अपि तु ब्रह्मणो जगद्वैरूप्यं प्रतिपाद्यते। यदिदं जगदुपासते प्राणिनः नेदं ब्रह्म; तदेव ब्रह्म त्वं विद्धि; यद्वाचाऽनभ्युदितं येन वागभ्युद्यते इति वाक्यार्थः। अन्यथा तदेव ब्रह्म त्वं विद्धि इति विरुध्यते। ध्यानविधिवैयर्थ्यं च स्यात्। अतो ब्रह्मसाक्षात्कारफलेन ध्यानयोगेनैवापरमार्थभूतस्य कृत्स्नस्य द्रष्टृदृश्यादिप्रपञ्चरूपबन्धस्य निवृत्तिः॥



ध्याननियोगवादिकृतः भास्कराभिमतभेदाभेदानुवादपूर्वकः तन्निरासः

यदपि कैश्चिदुक्तम् – भेदाभेदयोर्विरोधो न विद्यते – इति, तदयुक्तम्, न हि शीतोष्णतमःप्रकाशादिवद्भेदाभेदावेकस्मिन्वस्तुनि सङ्गच्छेते। अथोच्येत – सर्वं हि वस्तुजातं प्रतीतिव्यवस्थाप्यम्। सर्वं च भिन्नाभिन्नं प्रतीयते। कारणात्मना जात्यात्मना चाभिन्नम्। कार्यात्मना व्यक्त्यात्मना च भिन्नम्। छायातपादिषु विरोधस्सहानवस्थानलक्षणो भिन्नाधारत्वरूपश्च। कार्यकारणयोर्जातिव्यक्त्योश्च तदुभयमपि नोपलभ्यते। प्रत्युत एकमेव वस्तु द्विरूपं प्रतीयते; यथा मृदयं घटः, खण्डो गौः, मुण्डो गौः इति। न चैकरूपं किञ्चिदपि वस्तु लोके दृष्टचरम्। न च तृणादेर्ज्वलनादिवदभेदो भेदोपमर्दी दृश्यत इति न वस्तुविरोधः; मृत्सुवर्णगवाश्वाद्यात्मनाऽवस्थितस्यैव घटमुकुटखण्डबडवाद्यात्मना चावस्थानात्। न चाभिन्नस्य भिन्नस्य च वस्तुनोऽभेदो भेदश्च एक एवाकार इतीश्वराज्ञा। प्रतीतत्वादैकरूप्यं चेत् प्रतीतत्वादेव भिन्नाभिन्नत्वमिति द्वैरूप्यमप्यभ्युपगम्यताम्। न हि विस्फारिताक्षः पुरुषो घटशरावखण्डमुण्डादिषु वस्तुषूपलभ्यमानेषु इयं मृत्, अयं घटः, इदं गोत्वम्, इयं व्यक्तिः इति विवेक्तुं शक्नोति। अपि तु मृदयं घटः, खण्डो गौः इत्येव प्रत्येति। अनुवृत्तिबुद्धिबोध्यं कारणमाकृतिश्च, व्यावृत्तिबुद्धिबोध्यं कार्यं व्यक्तिश्चेति विविनक्तीति चेत् – नैवम्, विविक्ताकारानुपलब्धेः। न हि सुसूक्ष्ममपि निरीक्षमाणैः इदमनुवर्तमानम्, इदं च व्यावर्तमानम् इति पुरोऽवस्थिते वस्तुन्याकारभेद उपलभ्यते। यथा सम्प्रतिपन्नैक्ये कार्ये विशेषे चैकत्वबुद्धिरुपजायते; तथैव सकारणे ससामान्ये चैकत्वबुद्धिरविशिष्टोपजायते। एवमेव देशतः कालतश्चाकारतश्च अत्यन्तविलक्षणेष्वपि वस्तुषु तदेवेदमिति प्रत्यभिज्ञा जायते। अतो द्व्यात्मकमेव वस्तु प्रतीयत इति कार्यकारणयोर्जातिव्यक्त्योश्चात्यन्तभेदोपपादनं प्रतीतिपराहतम् ॥



शङ्कापूर्वकं भेदाभेदपक्षस्थिरीकरणम्

अथोच्येत – मृदयं घटः, खण्डो गौः इतिवत् देवोऽहं, मनुष्योऽहम् इति सामानाधिकरण्येनैक्यप्रतीतेरात्मशरीरयोरपि भिन्नाभिन्नत्वं स्यात्; अत इदं भेदाभेदोपपादनं निजसदननिहितहुतवहज्वालायत इति, तदिदमनाकलितभेदाभेद- साधनसामानाधिकरण्य-तदर्थयाथात्म्यावबोधविलसतिम्। तथा हि अबाधित एव प्रत्ययः सर्वत्रार्थं व्यवस्थापयति। देवाद्यात्माभिमानस्तु आत्मयाथात्म्यगोचरैस्सर्वैः प्रमाणैर्बाध्यमानो रज्जुसर्पादिबुद्धिवत् न आत्मशरीरयोरभेदं साधयति। खण्डो गौः, मुण्डो गौः इति सामानाधिकरण्यस्य न केनिचित्क्वचिद्बाधो दृश्यते। तस्मान्नातिप्रसङ्गः ॥



जीवब्रह्मणोः भेदाभेदप्रतिपादनम्

अत एव जीवोऽपि ब्रह्मणो नात्यन्तभिन्नः। अपि तु ब्रह्मांशत्वेन भिन्नाभिन्नः। तत्राभेद एव स्वाभाविकः, भेदस्त्वौपाधिकः कथमवगम्यत इति चेत्? तत्त्वमसि (छा.६.८.७) नान्योऽतोऽस्ति द्रष्टा (बृ.५.७.२३) अयमात्मा ब्रह्म (बृ.६.४.५) इत्यादिभिश्श्रुतिभिः ब्रह्मेमे द्यावापृथिवी (अथर्वब्रह्मसूक्तं) इति प्रकृत्य ब्रह्म दाशा ब्रह्म दासा ब्रह्मेमे कितवा उत। स्त्रीपुंसौ ब्रह्मणो जातौ स्त्रियो ब्रह्मोत वा पुमान् (अथर्वब्रह्मसूक्तं) इत्याथर्वणिकानां संहितोपिनषिदि ब्रह्मसूक्ते अभेदश्रवणाच्च। नित्यो नित्यानां चेतनश्चेतनानामेको बहूनां यो विदधाति कामान् (श्वे.६.१९), ज्ञाज्ञौ द्वावजावीशनीशाै (श्वे.५.१२), क्रियागुणैरात्मगुणैश्च तेषां संयोगहेतुरपरोऽपि दृष्टः (श्वे.५.१२), प्रधानक्षेत्रज्ञपतिर्गुणेशः संसारमोक्षस्थितिबन्धहेतुः (श्वे.६.१६), स कारणं करणाधिपाधिपः (श्वे.६.९), तयोरन्यः पिप्पलं स्वाद्वत्त्यनश्नन्नन्यो अभिचाकशीति (श्वे.४.६), य आत्मनि तिष्ठन् (बृ.५.७.२२), प्राज्ञेनाऽत्मना सम्परिष्वक्तो न बाह्यं किञ्चन वेद…, प्राज्ञेनाऽत्मनाऽन्वारूढः उत्सर्जन्याति (बृ.६.३.२१,३५), तमेव विदित्वाऽतिमृत्युमेति (श्वे.३.८) इत्यादिभिर्भेदश्रवणाच्च, जीवपरयोर्भेदाभेदाववश्याश्रयणीयौ, तत्र ब्रह्म वेद ब्रह्मैव भवति (मुण्ड.३.२.९) इत्यादिभिर्मोक्षदशायां जीवस्य ब्रह्मस्वरूपापत्तिव्यपदेशात्। यत्र त्वस्य सर्वमात्मैवाभूत्तत्केन कं पश्येत् (बृ.४.४.१४) इति तदानीं भेदेनेश्वरदर्शननिषेधाच्चाभेदस्स्वाभाविक इत्यवगम्यते।



मुक्तौ भेददर्शनस्य श्रौतत्वशङ्कापरिहारौ

ननु च सोऽश्नुते सर्वान् कामान् सह ब्रह्मणा विपश्चिता (तै.आ.१) इति सह श्रुत्या तदानीमपि भेदः प्रतीयते वक्ष्यति च जगद्व्यापारवर्जं प्रकरणादसन्निहितत्वाच्च (ब्र.सू.४.४.१७) भोगमात्रसाम्यलिङ्गाच्च (ब्र.सू.४.४.२१) इति। नैतदेवं नान्योऽतोऽस्ति द्रष्टा (बृ.५.७.२३) इत्यादिश्रुतिशतैरात्मभेदप्रतिषेधात्। सोऽश्नुते सर्वान् कामान् सह ब्रह्मणा विपिश्चता (तै.अन.१.) इति सर्वैः कामैस्सह ब्रह्माश्नुते – सर्वगुणान्वितं ब्रह्माश्नुत इत्युक्तं भवति। अन्यथा ब्रह्मणा सहेत्यप्राधान्यं ब्रह्मणः प्रसज्येत। जगद्व्यापारवर्जम् इत्यत्र मुक्तस्य भेदेनावस्थाने सत्यैश्वर्यस्य न्यूनताप्रसङ्गो वक्ष्यते अन्यथा सम्पद्याविर्भावस्स्वेनशब्दात् (ब्र.सू.४.४.१) इत्यादिभिर्विरोधात्। तस्मादभेद एव स्वाभाविकः। भेदस्तु जीवानां परस्मात् ब्रह्मणः परस्परं च बुद्धीन्द्रियदेहोपाधिकृतः। यद्यपि ब्रह्म निरवयवं सर्वगतं च; तथाऽप्याकाश इव घटादिना बुद्ध्याद्युपाधिना ब्रह्मण्यपि भेदस्सम्भवत्येव। न च भिन्ने ब्रह्मणि बुद्ध्याद्युपाधिसंयोगः, बुद्ध्याद्युपाधिसंयोगाद्ब्रह्मणि भेद इतीतरेतराश्रयत्वम्; उपाधेस्तत्संयोगस्य च कर्मकृतत्वात् तत्प्रवाहस्य चानादित्वात्। एतदुक्तं भवति – पूर्वकर्मसम्बद्धाज्जीवात् स्वसम्बद्ध एवोपाधिरुत्पद्यते तद्युक्तात्कर्म। एवं बीजाङ्कुरन्यायेन कर्मोपाधिसम्बन्धस्यानादित्वान्न दोषः – इति। अतो जीवानां परस्परं ब्रह्मणा चाभेदवत् भेदोऽपि स्वाभाविकः, भेदस्त्वौपाधिकः । उपाधीनां पुनः परस्परं ब्रह्मणा चाभेदवत् भेदोऽपि स्वाभाविकः । उपाधीनामुपाध्यन्तराभावात्, तदभ्युपगमेऽनवस्थानाच्च अतो जीवकर्मानुरूपं ब्रह्मणो भिन्नाभिन्नस्वभावा एवोपाधय उत्पद्यन्ते – इति॥



ध्याननियोगवादिकृतं भेदाभेददूषणम्

अत्रोच्यते – अद्वितीयसच्चिदानन्दब्रह्मध्यानविषयविधिपरं वेदान्तवाक्यजातमिति वेदान्तवाक्यैरभेदः प्रतीयते। भेदावलम्बिभिः कर्मशास्त्रैः प्रत्यक्षादिभिश्च भेदः प्रतीयते। भेदाभेदयोः परस्परविरोधात् अनाद्यविद्यामूलतयाऽपि भेदप्रतीत्युपपत्तेरभेद एव परमार्थ इत्युक्तम्। तत्र यदुक्तं – भेदोभेदयोरुभयोरपि प्रतीतिसिद्धत्वान्न विरोध इति। तदयुक्तम्, कस्माच्चित्कस्यचिद्विलक्षणत्वं हि तस्मात्तस्य भेदः। तद्विपरीतत्वं चाभेदः। तयोस्तथाभावातथाभावरूपयोरेकत्र सम्भवमनुन्मत्तः को ब्रवीति? कारणात्मना जात्यात्मना चाभेदः, कार्यात्मना व्यक्त्यात्मना च भेदः इत्याकारभेदादविरोध इति चेत् – न, विकल्पासहत्वात्। आकारभेदादविरोधं वदतः किमेकस्मिन्नाकारे भेदः, आकारान्तरे चाभेदः – इत्यभिप्रायः?; उताकारद्वययोगिवस्तुगतावुभावपीति? पूर्वस्मिन् कल्पे व्यक्तिगतो भेदः, जातिगतश्चाभेद इति नैकस्य द्व्यात्मकता। जातिर्व्यक्तिरिति चैकमेव वस्त्विति चेत् – तर्ह्याकारभेदादविरोधः परित्यक्तः स्यात्। एकस्मिंश्च विलक्षणत्वतद्विपर्ययौ विरुद्धावित्युक्तम्। द्वितीये तु कल्पे अन्योन्यविलक्षणमाकारद्वयम्, अप्रतिपन्नं च तदाश्रयभूतं वस्त्विति तृतीयाभ्युपगमेऽपि त्रयाणामन्योन्यवैलक्षण्यमेवोपपादितं स्यात्; न पुनरभेदः। आकारद्वयनिरुह्यमाणाविरोधं तदाश्रयभूते वस्तुनि भिन्नाभिन्नत्वमिति चेत् स्वस्माद्विलक्षणं स्वाश्रयमाकारद्वयं स्वस्मिन्विरुद्धधर्मद्वयसमावेशनिर्वाहकं कथं भवेत्?। अविलक्षणं तु कथन्तराम्? आकारद्वयतद्वतोश्च द्व्यात्मकत्वाभ्युपगमे निर्वाहकान्तरापेक्षयाऽनवस्था स्यात्। न च सम्प्रतिपन्नैक्यव्यक्तिप्रतीतिवत् ससामान्येऽपि वस्तुन्येकरूपा प्रतीतिरुपजायते, यतः इदमित्थम् इति सर्वत्र प्रकारप्रकारतयैव सर्वा प्रतीतिः। तत्र प्रकारांशो जातिः प्रकार्यंशो व्यक्तिरिति नैकाकारा प्रतीतिः।



लौकिके वस्तुनीव वैदिकेऽपि भेदाभेदयोः विरुद्धता

अत एव जीवस्यापि ब्रह्मणो भिन्नाभिन्नत्वं न सम्भवति। तस्मादभेदस्यानन्यथा सिद्धशास्त्रमूलत्वात् अनाद्यविद्यामूल एव भेदप्रत्ययः। नन्वेवं ब्रह्मण एवाज्ञत्वं तन्मूलाश्च जन्मजरामरणादयो दोषाः प्रादुःष्युः। ततश्च यस्सर्वज्ञस्सर्ववित् (मुण्ड.१.१.९), एष आत्माऽपहतपाप्मा (छा.८.१.५) इत्यादीनि शास्त्राणि बाध्येरन्। नैवम् – अज्ञानादिदोषाणामपरमार्थत्वात्। भवतस्तूपाधिब्रह्मव्यतिरिक्तं वस्त्वन्तरमनभ्युगच्छतो ब्रह्मण्येवोपाधिसंसर्गस्तत्कृताश्च जीवत्वाज्ञत्वादयो दोषाः परमार्थत एव भवेयुः। न हि ब्रह्मणि निरवयवे अच्छेद्ये सम्बध्यमाना उपाधयस्तच्छित्वा भित्वा वा सम्बध्यन्ते। अपि तु ब्रह्मस्वरूपे संयुज्य तस्मिन्नेव स्वकार्याणि कुर्वन्ति ॥



ब्रह्मणः उपहितानुपहितांशभेदेन सदोषत्वनिर्दोषत्वोपपादनम्

यदि मन्वीत – उपाध्युपहितं ब्रह्म जीवः। स चाणुपरिमाणः। अणुत्वं चावच्छेदकस्य मनसोऽणुत्वात्। स चावच्छेदोऽनादिः एवमुपाध्युपहितेंशे सम्बध्यमाना दोषाः अनुपहिते परे ब्रह्मणि न सम्बध्यन्त – इति। अयं प्रष्टव्यः किमुपाधिना छिन्नो ब्रह्मखण्डोऽणुरूपो जीवः? उताच्छिन्न एवाणुरूपोपाधिसंयुक्तो ब्रह्मप्रदेशविशेषः? उतोपाधिसंयुक्तं ब्रह्मस्वरूपम्?। अथोपाधिसंयुक्तं चेतनान्तरम्?। अथोपाधिरेव? इति। अच्छेद्यत्वाद्ब्रह्मणः प्रथमः कल्पो न कल्पते। आदिमत्त्वं च जीवस्य स्यात्। एकस्य सतो द्वैधीकरणं हि च्छेदनम्। द्वितीये तु कल्पे ब्रह्मण एव प्रदेशविशेषे उपाधिसम्बन्धादौपाधिकास्सर्वे दोषास्तस्यैव स्युः। उपाधौ गच्छत्युपाधिना स्वसंयुक्तब्रह्मप्रदेशाकर्षणायोगादनुक्षणमुपाधिसंयुक्तब्रह्मप्रदेशभेदात् क्षणेक्षणे बन्धमोक्षौ च स्याताम्। आकर्षणे चाच्छिन्नत्वात् कृत्स्नस्य ब्रह्मणः आकर्षणं स्यात्। निरंशस्य व्यापिनः आकर्षणं न सम्भवतीति चेत् तर्हि उपाधिरेव गच्छतीति पूर्वोक्त एव दोषः स्यात्। अच्छिन्नब्रह्मप्रदेशेषु सर्वोपाधिसंसर्गे सर्वेषां च जीवानां ब्रह्मण एव प्रदेशत्वेनैकत्वेन प्रतिसन्धानं न स्यात्। प्रदेशभेदादप्रतिसन्धाने चैकस्यापि स्वोपाधौ गच्छति प्रतिसन्धानं न स्यात्। तृतीये तु कल्पे ब्रह्मस्वरूपस्यैवोपाधिसम्बन्धेन जीवत्वापातात् तदतिरिक्तानुपहितब्रह्मासिद्धिः स्यात्। सर्वेषु च देहेष्वेक एव जीवः स्यात्। तुरीये तु कल्पे ब्रह्मणोऽन्य एव जीव इति जीवभेदस्यौपाधिकत्वं परित्यक्तं स्यात्। चरमे चार्वाकपक्ष एव परिगृहीतः स्यात् ॥



भेदाभेददूषणोपसंहारः

तस्मादभेदशास्त्रबलेन कृत्स्नस्य भेदस्याविद्यामूलत्वमेवाभ्युपगन्तव्यम्। अतः प्रवृत्तिनिवृत्तिप्रयोजनपरतयैव शास्त्रस्य प्रामाण्येऽपि ध्यानविधिशेषतया वेदान्तवाक्यानां ब्रह्मस्वरूपे प्रामाण्यमुपपन्नम् – इति॥



मीमांसककृतं ध्याननियोगवादिदूषणम्

तदप्ययुक्तम् – ध्यानविधिशेषत्वेऽपि वेदान्तवाक्यानामर्थसत्यत्वे प्रामाण्यायोगात्। एतदुक्तं भवति – ब्रह्मस्वरूपगोचराणि वाक्यानि किं ध्यानविधिनैकवाक्यतामापन्नानि ब्रह्मस्वरूपे प्रामाण्यं प्रतिपद्यन्ते; उत स्वतन्त्राण्येव? एकवाक्यत्वे ध्यानविधिपरत्वेन ब्रह्मस्वरूपे तात्पर्यं न सम्भवति। भिन्नवाक्यत्वे प्रवृत्तिनिवृत्तिप्रयोजनविरहादनवबोधकत्वमेव। न च वाच्यं ध्यानं नाम स्मृतिसन्ततिरूपम्। तच्च स्मर्तव्यैकनिरूपणीयमिति ध्यानविधेस्स्मर्तव्य विशेषाकाङक्षायाम् इदं सर्व यदयमात्मा (बृ.४.४.६), ब्रह्म सर्वानुभूः (बृ.४.५.१९), सत्यं ज्ञानमनन्तं ब्रह्म (तै.आनं.१) इत्यादीनि स्वरूपतद्विशेषादीनि समर्पयन्ति। तेनैकवाक्यतामापन्नान्यर्थसद्भावे प्रमाणम् इति; ध्यानविधेस्स्मर्तव्यविशेषापेक्षत्वेऽपि नाम ब्रह्म (छां.७.१.५) इत्यादि दृष्टिविधिवदसत्येनाप्यर्थविशेषेण ध्याननिर्वृत्त्युपपत्तेः ध्येयसत्यत्वानपेक्षणात् ॥



उक्तार्थसङ्ग्रहपूर्वकं पूर्वपक्षोपसंहारः

अतो वेदान्तवाक्यानां प्रवृत्तिनिवृत्तिप्रयोजनविधुरत्वाद्ध्यानविधिशेषत्वेऽपि ध्येयविशेषस्वरूप-समर्पणमात्रपर्यवसानात्, स्वातन्त्र्येऽपि बालातुराद्युपच्छन्दनवाक्यवत् ज्ञानमात्रेणैव पुरुषार्थपर्यन्ततासिद्धेश्च परिनिष्पन्नवस्तुसत्यतागोचरत्वाभावात् ब्रह्मणश्शास्त्रप्रमाणकत्वं न सम्भवतीति प्राप्तम् ॥



विशिष्टाद्वैतिनां सिद्धान्तारम्भः, तत्र सूत्रार्थः

तत्र प्रतिपाद्यते – ततु समन्वयात् इति। समन्वयः – सम्यगन्वयः पुरुषार्थतयाऽन्वय इत्यर्थः। परमपुरुषार्थभूतस्यानवधिकातिशयानन्दस्वरूपस्य ब्रह्मणोऽभिधेयतयाऽन्वयात् तत् शास्त्रप्रमाणकत्वं सिध्यत्येवेत्यर्थः ॥



अप्रामाण्यशङ्कापरिहारः

निरस्तनिखिलदोषनिरतिशयानन्दस्वरूपतया परमप्राप्यं ब्रह्म बोधयन्वेदान्तवाक्यगणः प्रवृत्तिनिवृत्तिपरताविरहान्न प्रयोजनपर्यवसायीति व्रुवाणो राजकुलवासिनः पुरुषस्य कौलेयककुलाननुप्रवेशेन प्रयोजनशून्यतां ब्रूते ॥

एतदुक्तं भवति – अनादिकर्मरूपाविद्यावेष्टनतिरोहितपरावरतत्त्वयाथात्म्यस्वस्वरूपावबोधानां देवासुरगन्धर्वसिद्धविद्याधरकिन्नरकिम्पुरुषयक्षराक्षसपिशाचमनुजपशुशकुनिसरीसृपवृक्षगुल्मलतादूर्वादीनां स्त्रीपुन्नपंसकभेदभिन्नानां क्षेत्रज्ञानां व्यवस्थितधारकपोषकभोग्यविशेषाणां मुक्तानां स्वस्य चाविशेषेणानुभवसम्भवे स्वरूपगुणविभवचेष्टितैरनवधिकातिशयानन्दजननं परं ब्रह्मास्तीति बोधयदेव वाक्यं प्रयोजनपर्यवसायि। प्रवृत्तिनिवृत्तिनिष्ठं तु यावत्पुरुषार्थान्वयबोधं न प्रयोजनपर्यवसायि ॥



ध्यानविध्यानर्थक्यपरिहारः

एवं भूतं परं ब्रह्म कथं प्राप्यत इत्यपेक्षायां ब्रह्मविदाप्नोतिपरम् (तै.आनं.१), आत्मानमेव लोकमुपासीत (बृ.३.४.१५) इति वेदनादिशब्दैरुपासनं ब्रह्मप्राप्त्युपायतया विधीयते। यथा स्ववेश्मनि निधिरस्ति इति वाक्येन निधिसद्भावं ज्ञात्वा तृप्तस्सन् पश्चात्तदुपादाने च प्रयतते। यथा च – कश्चिद्राजकुमारो बालक्रीडासक्तो नरेन्द्रभवनान्निष्कान्तो मार्गाद्भ्रष्टो नष्ट इति राज्ञा विज्ञातस्स्वयं चाज्ञातपितृकः केनचिद्द्विजवर्येण वर्धितोऽधिगतवेदशास्त्रष्षोडशवर्षस्सर्वकल्याण-गुणाकरस्तिष्ठन् पिता ते सर्वलोकाधिपतिः गाम्भीर्यौदार्यवात्सल्यसौशील्यशौर्यवीर्य-पराक्रमादिगुणसम्पन्नस्त्वामेव नष्टं पुत्रं दिदृक्षुः पुरवरे तिष्ठति इति केनिचदभियुक्ततमेन प्रयुक्तं वाक्यं शृणोति चेत् – तदानीमेव अहं तावत् जीवतः पुत्रः, मत्पिता च सर्वसम्पत्समृद्धः इति निरतिशयहर्षसमन्वितो भवति। राजा च स्वपुत्रं जीवन्तमरोगमतिमनोहरदर्शनं विदितसकलवेद्यं श्रुत्वाऽवाप्तसमस्तपुरुषार्थो भवति। पश्चात्तदुपादाने च प्रयतते। पश्चात्तावुभौ सङ्गच्छेते च इति।

यत्पुनः – परिनिष्पन्नवस्तुगोचरस्य वाक्यस्य तज्ज्ञानमात्रेणापि पुरुषार्थपर्यवसानात् बालातुराद्युपच्छन्दनवाक्यवन्नार्थसद्भावे प्रामाण्यमिति, तदसत् – अर्थसद्भावाभावे निश्चिते ज्ञातोऽप्यर्थः पुरुषार्थाय न भवति। बालातुरादीनामप्यर्थसद्भावभ्रान्त्या हर्षाद्युत्पत्तिः। तेषामेव तस्मिन्नेव ज्ञाने विद्यमाने यद्यर्थाभावनिश्चयो जायेत; ततस्तदानीमेव हर्षादयो निवर्तेरन्। औपनिषदेष्वपि वाक्येषु ब्रह्मास्तित्वतात्पर्याभावनिश्चये ब्रह्मज्ञाने सत्यपि पुरुषार्थपर्यवसानं न स्यात्। अतः यतो वा इमानि भूतानि जायन्ते (तै.भृगु.१.१) इत्यादिवाक्यं निखिलजगदेककारणं निरस्तनिखिलदोषगन्धं सार्वज्ञ्यसत्यसङ्कल्पत्वाद्यनन्तकल्याणगुणाकरमनवधिकातिशयानन्दं ब्रह्मास्तीति बोधयतीति सिद्धम्॥४॥

इति श्रीशारीरकमीमांसाभाष्ये समन्वयाधिकरणम् ॥ ४ ॥




०५ ईक्षत्यधिकरणम्

शारीकमीमांसाभाष्ये ईक्षत्यधिकरणम्॥५॥

अधिकरणार्थः— सृष्ट्यनुगुणेक्षणकर्त अचेतनभूतप्रधानेतरत् परं ब्रह्म


सद्विद्याविचारः – छा.उ.6

५. ईक्षतेर्नाशब्दम् ॥ १-१-५ ॥



सङ्गतिप्रतिपादनम्

यतो वा इमानि (तै.भृगु.१.१) इत्यादिजगत्कारणवादिवाक्यप्रतिपाद्यं सर्वज्ञं सर्वशक्ति समस्तहेयप्रत्यनीककल्याणगुणैकतानं ब्रह्म जिज्ञास्यमित्युक्तम्। इदानीं जगत्कारणवादिवाक्यानाम् आनुमानिकप्रधानादिप्रतिपादनानर्हातोच्यते – ईक्षतेर्नाशब्दम् – इत्यादिना।



विषयप्रतिपादनम्

इदमाम्नायते छान्दोग्ये – सदेव सोम्येदमग्र आसीदेकमेवाद्वितीयम्। तदैक्षत बहु स्यां प्रजायेयेति तत्तेजोऽसृजत (छा.६.२.१) इत्यादि ॥



संशयस्वरूपम्

तत्र सन्देहः – किं सच्छब्दवाच्यं जगत्कारणं परोक्तमानुमानिकं प्रधानम्? उतोक्तलक्षणं ब्रह्म इति॥



पूर्वपक्षस्वरूपम्

किं प्राप्तम्? प्रधानमिति।



पूर्वपक्षयुक्तिः

कुतः? सदेव सोम्येदमग्र आसीदेकमेव (छां.६.२.१) इतीदंशब्दवाच्यस्य चेतनभोग्यभूतस्य सत्त्वरजस्तमोमयस्य वियदादिनानारूपविकारावस्थस्य वस्तुनः कारणावस्थां वदति। कारणभूतद्रव्यस्यावस्थान्तरापत्तिरेव हि कार्यता। अतो यद्द्रव्यं यत्स्वभावं च कार्यावस्थम्; तत्स्वभावं तदेव द्रव्यं कारणावस्थम्। सत्त्वादिमयं च कार्यमिति गुणसाम्यावस्थं प्रधानमेव हि कारणम्। तदेवोपसंहृतसकलविशेषं सन्मात्रमिति सदेव सोम्येदमग्र आसीदेकमेवाद्वितीयम् (छा.६.२.१) इत्यभिधीयते। तत एव च कार्यकारणयोरनन्यत्वम्। तथा सत्येवैकविज्ञानेन सर्वविज्ञानप्रतिज्ञोपपत्तिः। अन्यथा यथा सोम्यैकेन मृत्पिण्डेन (छा.६.१.४) इत्यादि मृत्पिण्डतत्कार्यदृष्टान्तदार्ष्टान्तिकयोर्वैरूप्यं चेति जगत्कारणवादिवाक्येन महर्षिणा कपिलेनोक्तं प्रधानमेव प्रतिपाद्यते। प्रतिज्ञादृष्टान्तरूपेणानुमानवेषमेव चेदं वाक्यमिति सच्छब्दवाच्यमानुमानिकमेव इति –



सिद्धान्तारम्भः

एवं प्राप्तेऽभिधीयते – ईक्षतेर्नाशब्दम् – इति। यस्मिन् शब्द एव प्रमाणं न भवति, तदशब्दम् आनुमानिकं प्रधानमित्यर्थः। न तज्जगत्कारणवादिवाक्यप्रतिपाद्यम्; कुतः? इक्षतेः – सच्छब्दवाच्यसम्बन्धिव्यापारविशेषाभिधायिन ईक्षतेर्धातोश्श्रवणात्। तदैक्षत बहु स्यां प्रजायेय (छा.६.२.३) इति ईक्षणक्रियायोगश्चाचेतने प्रधाने न सम्भवति। अत ईदृशेक्षणक्षमश्चेतनविशेषः सर्वज्ञस्सर्वशक्तिः पुरुषोत्तमस्सच्छब्दाभिधेयः। तथा च सर्वेष्वेव सृष्टिप्रकरणेष्वीक्षापूर्विकैव सृष्टिः प्रतीयते – स ईक्षत लोकान्नु सृजा इति स इमाल्लोकानसृजत (एै.१.१,२) स ईक्षाञ्चक्रे … स प्राणानसृजत (प्र.६.३,४) इत्यादिषु। ननु च कार्यानुगुणेनैव कारणेन भवितव्यम्। सत्यम्; सर्वकार्यानुगुण एव सर्वज्ञस्सर्वशक्तिस्सत्यसङ्कल्पः पुरुषोत्तमस्सूक्ष्मचिदचिद्वस्तुशरीरकः। यथाऽऽह – पराऽस्य शक्तिर्विविधैव श्रूयते स्वाभाविकी ज्ञानबृलक्रिया च (श्वे.६.अ.८), यस्सर्वज्ञस्सर्विवद्यस्य ज्ञानमयं तपः (मु.१.१.९) यस्याव्यक्तं शरीरं यस्याक्षरं शरीरं ….. यस्य मृत्युश्शरीरम् … एष सर्वभूतान्तरात्मा (सुबा.७.१) इति। तदेतत् – न विलक्षणत्वात् (ब्र.सू.२.१.४) इत्यादिषु प्रतिपादयिष्यते। अत्र सृष्टिवाक्यानि न प्रधानप्रतिपादनयोग्यानीत्युच्यते। वस्तुविरोधस्तु तत्रैव परिहरिष्यते ॥



सिद्धान्तारम्भः

यत्तूक्तं प्रतिज्ञादृष्टान्तयोगादनुमानरूपमेवेदं वाक्यम् – इति, तदसत्, हेत्वनुपादानात्। येनाश्रुतं श्रुतम् (छां.६.१.६) इत्येकविज्ञानेन सर्वविज्ञाने प्रतिपिपादयिषिते सर्वात्मना तदसम्भवं मन्वानस्य तत्सम्भवमात्रप्रदर्शनाय हि दृष्टान्तोपादानम्। ईक्षत्यादिश्रवणादेव ह्यनुमानगन्धाभावः अवगतः॥५॥



तदैक्षत इति ईक्षणस्य गौणत्वशङ्का-परिहारौ

अथ स्यात् – न चेतनगतं मुख्यमीक्षणमिहोच्यते, अपि तु प्रधानगतं गौणमीक्षणम्, तत्तेज ऐक्षत – ता आप ऐक्षन्त (छां.६.२.३,४) इति गौणेक्षणसाहचर्यात् भवति चाचेतनेष्वपि चेतनधर्मोपचारः। यथा – वृष्टिप्रतीक्षाश्शालयः, वर्षेण बीजं प्रतिसञ्जहर्ष (रामा.सुन्दर.२६.६) इति। अतो गौणमीक्षणमितीमामाशङ्कामनुभाष्य परिहरति –

६. गौणश्चेन्नात्मशब्दात् ॥ १-१-६ ॥

यदुक्तं गौणेक्षणसाहचर्यात् सतोऽपीक्षणव्यपदेशस्सर्गनियतपूर्वावस्थाभिप्रायो गौण इति। ऐतदात्म्यमिदं सर्वं तत्सत्यं स आत्मा (छां.६.८.७) इति सच्छब्दप्रतिपादितस्य आत्मशब्देन व्यपदेशात्। एतदुक्तं भवति – ऐतदात्म्यमिदं सर्वम् … स आत्मा (छां.६.८.७.) इति चेतनाचेतनप्रपञ्चोद्देशेन सत आत्मत्वोपदेशोऽयं नाचेतने प्रधाने सङ्गच्छते – इति। अतस्तेजोऽबन्नानामपि परमात्मैवात्मेति तेजः प्रभृतयोऽपि शब्दाः परमात्मन एव वाचकाः। तथा हि – हन्ताहमिमास्तिस्रो देवता अनेन जीवेनाऽत्मनाऽनुप्रविश्य नामरूपे व्याकरवाणि (छां.६.३.२) इति परमात्मानुप्रवेशादेव तेजःप्रभृतीनां वस्तुत्वं तत्तन्नामभाक्त्वञ्चेति तत्तेज ऐक्षत, ता आप ऐक्षन्त (छां.६.२.३,४) इत्यपि मुख्य एवेक्षणव्यपदेशः। अतस्साहचर्यादपि तदैक्षत इत्यत्र गौणत्वाशङ्का दूरोत्सारितेति सूत्राभिप्रायः॥६॥

(कारणवस्त्वसाधारणेन मोक्षप्रदत्वेन सतः परमात्मत्वम्)

इतश्च न प्रधानं सच्छब्दप्रतिपाद्यम् –

७. तन्निष्ठस्य मोक्षोपदेशात् ॥ १-१-७ ॥

(तन्निष्ठस्येति सूत्रस्य अर्थविवरणम्)

मुमुक्षोश्श्वेतकेतोः तत्त्वमसि (छां.६.८.७) इति सदात्मकत्वानुसन्धानमुपदिश्य, तन्निष्ठस्य तस्य तावदेव चिरं यावन्न विमोक्ष्ये अथ सम्पत्स्ये (छां.६.१४.२) इति शरीरपातमात्रान्तरायो ब्रह्मसम्पत्तिलक्षणो मोक्ष इत्युपदिशति। यदि च प्रधानमचेतनं कारणमुपदिश्येत, तदा तदात्मकत्वानुसन्धानस्य मोक्षसाधनत्वोपदेशो नोपपद्यते। यथाक्रतुरस्मिल्लोके पुरुषो भवति तथेतः प्रेत्य भवति (छां.१.१४.१) इति तन्निष्ठस्याचेतनसम्पत्तिरेव स्यात्। न च मातापितृसहस्रेभ्योऽपि वत्सलतरं शास्त्रमेवंविधतापत्रयाभिहति-हेतुभूतामचित्सम्पत्तिमुपदिशति। प्रधानकारणवादिनोऽपि हि प्रधाननिष्ठस्य मोक्षं नाभ्युपगच्छन्ति॥७॥



अचेतनीभूतप्रधानज्ञानस्य हानार्थमुपदेश्यत्वाशङ्कापरिहारः

इतश्च न प्रधानम् –

८. हेयत्वावचनाच्च ॥ १-१-८ ॥



सूत्रार्थविवरणम्

यदि प्रधानमेव कारणं सच्छब्दाभिहितं भवेत् – तदा मुमुक्षोश्श्वेतकेतोस्तदात्मकत्वं मोक्षविरोधित्वात् हेयत्वेनैव उपदेश्यं स्यात्। न च तत्क्रियते, प्रत्युतोपादेयत्वेनैव तत्वमसि (छां.६.८.७), तस्य तावदेव चिरम् (छां.६.१४.२) इत्युपदिश्यते॥ ८॥



तच्छब्देन प्रधानप्रतिपादने एकविज्ञानेन सर्वविज्ञानप्रतिज्ञाविरोधः

इतश्च न प्रधानम् –

९. प्रतिज्ञाविरोधात् ॥ १-१-९ ॥

प्रधानकारणत्वे प्रतिज्ञाविरोधश्च भवति। वाक्योपक्रमे ह्येकविज्ञानेन सर्वविज्ञानं प्रतिज्ञातम्। तच्च कार्यकारणयोरनन्यत्वेन कारणभूतसद्विज्ञानात्तत्कार्यभूतचेतनाचेतनप्रपञ्चस्य ज्ञाततयैवोपपादनीयं तत्तु प्रधानकारणत्त्वे चेतनवर्गस्य प्रधानकार्यत्वाभावात् प्रधानविज्ञानेन चेतनवर्गविज्ञानासिद्धेः विरुध्यते॥९॥



लयाधिष्ठानस्य कारणत्वोपपत्तिः

इतश्च न प्रधानम् –

१०. स्वाप्ययात् ॥ १-१-१० ॥

तदेव सच्छब्दवाच्यं प्रकृत्याह, स्वप्नान्तं मे सोम्य विजानीहीति यत्रैतत्पुरुषस्स्वपिति नाम सता सोम्य तदा सम्पन्नो भवति स्वमपीतो भवति तस्मादेनं स्वपितीत्याचक्षते स्वं ह्यपीतो भवति (छां.६.८.१) इति सुषुप्तं जीवं सता सम्पन्नं, स्वमपीतः – स्वस्मिन्प्रलीनः इति व्यपदिशति। प्रलयश्च – स्वकारणे लयः। न चाचेतनं प्रधानं चेतनस्य जीवस्य कारणं भवितुमर्हाति। स्वमपीतो भवति – आत्मानमेव जीवोऽपीतो भवतीत्यर्थः। चिद्वस्तुशरीरकं तदात्मभूतं ब्रह्मैव जीवशब्देनाभिधीयत इति नामरूपव्याकरणश्रुत्योक्तम्। तज्जीवशब्दाभिधेयं ब्रह्म सुषुप्तिकालेऽपि प्रलयकाल इव नामरूपपरिष्वङ्गाभावात् केवलसच्छब्दाभिधेयमिति सता सोम्य तदा सम्पन्नो भवति स्वमपीतो भवति (छां.६.८.१) इत्युच्यते। तथा समानप्रकरणे नामरूपपरिष्वङ्गाभावेन प्राज्ञेनैव परिष्वङ्गात् प्राज्ञेनाऽत्मना सम्परिष्वक्तो न बाह्यं किञ्चन वेद नाऽन्तरम् (बृ.६.३.२१) इत्युच्यते। आमोक्षाज्जीवस्य नामरूपपरिष्वङ्गादेव हि स्वव्यतिरिक्तविषयज्ञानोदयः। सुषुप्तिकाले हि नामरूपे विहाय सता सम्परिष्वक्तः पुनरपि जागरदशायां नामरूपे परिष्वज्य तत्तन्नामरूपो भवतीति श्रुत्यन्तरे स्पष्टमभिधीयते यदा सुप्तस्स्वप्नं न कञ्चन पश्यति अथास्मिन् प्राण एवैकधा भवति (कौषी.४.१९), तस्माद्वा आत्मनः प्राणा यथायथं विप्रतिष्ठन्ते (कौषी.उ.४.४०); तथा त इह व्याघ्रो वा सिंहो वा वृको वा वराहो वा दंशो वा मशको वा यद्यद्भवन्ति तथा भवन्ति- इति च । तथा सुषुप्तं जीवं प्राज्ञेनात्मना सम्पिरष्वक्तः (बृ.६.३.२) इति च वदति॥

तस्मात् सच्छब्दवाच्यः परं ब्रह्म सर्वज्ञः परमेश्वरः पुरुषोत्तम एव। तदाह वृत्तिकारः – सता सोम्य तदा सम्पन्नो भवति इति, सम्पत्यसम्पत्तिभ्यामेतदध्यवसीयते – प्राज्ञेनाऽत्मना सम्परिष्वक्तः (बो.वृ) इति चाह इति॥१०॥



कारणं परमात्मैवेति श्रुत्यन्तरैरुपपादनम्

इतश्च न प्रधानम् –

११. गतिसामान्यात् ॥ १-१-११ ॥

आत्मा वा इदमेक एवाग्र आसीन्नान्यत्किञ्चन मिषत्। स ईक्षत लोकान्नु सृजा इति। स इमांल्लोकानसृजत (ऐत.१.१) तस्माद्वा एतस्मादात्मन आकाशस्सम्भूतः। आकाशाद्वायुः। वायोरग्निः। अग्नेरापः। अद्भ्यः पृथिवी (तै.आनं.१) तस्य ह वा एतस्य महतो भूतस्य निश्वसितमेतद्यदृग्वेदः (सुबा.२) इत्यादि सृष्टिवाक्यानां या गतिः – प्रवृत्तिः; तत्सामान्यात् – तत्समानार्थत्वादस्य, तेषु च सर्वेषु सर्वेश्वरः कारणमवगम्यते। तस्मादत्रापि सर्वेश्वर एव कारणमिति निश्चीयते॥११॥



प्रकृतश्रुतावेव सर्वेश्वरकारणत्वोक्तिप्रदर्शनम्

इतश्च न प्रधानम् –

१२. श्रुतत्वाच्च ॥ १-१-१२ ॥

श्रुतमेव ह्यस्यामुपनिषदि अस्य सच्छब्दवाच्यस्य आत्मत्वेन नामरूपयोर्व्याकर्तृत्वं, सर्वज्ञत्वं, सर्वशक्तित्वं, सर्वाधारत्वम्, अपहतपाप्मत्वादिकं, सत्यकामत्वं, सत्यसङ्कल्पत्वञ्च – अनेन जीवेनाऽत्मनाऽनुप्रविश्य नामरूपे व्याकरवाणि (छां.६.३.२), सन्मूलास्सोम्येमास्सर्वाः प्रजास्सदायतनास्सत्प्रतिष्ठाः (छां.६.८.६), ऐतदात्म्यमिदं सर्वं तत्सत्यं स आत्मा (छां.६.८.६,७), यच्चास्येहास्ति यच्च नास्ति सर्वं तदस्मिन्समाहितम् (छां.८.१.३), तस्मिन् कामास्समाहिताः (छां.६.८.५), एष आत्माऽपहतपाप्मा विजरो विमृत्युर्विशाको विजघत्सोऽपिपासस्सत्यकामः सत्यसङ्कल्पः (छां.८.१.५) इति॥

तथा च श्रुत्यन्तराणि – न तस्य कश्चित्पतिरस्ति लोके न चेशिता नैव च तस्य लिङ्गम्। स कारणं करणाधिपाधिपो न चास्य कश्चिज्जनिता न चाधिपः (श्वे.६.९), सर्वाणि रूपाणि विचित्य धीरो नामानि कृत्वाऽभिवदन्यदास्ते (तै.आ.३.१२.१३), अन्तः प्रविष्टश्शास्ता जनानां सर्वात्मा (तै.आ.३.११.२१), विश्वात्मानं परायणम् (तै.ना.१.११.अनु), पतिं विश्वस्याऽत्मेश्वरम् (तै.११), यच्च किञ्चिञ्जगत्यस्मिन् दृश्यते श्रूयतेऽपि वा। अन्तर्बहिश्च तत्सर्वं व्याप्य नारायणः स्थितः (तै.उ.ना.११), एष सर्वभूतान्तरात्माऽपहतपाप्मा दिव्यो देव एको नारायणः (सुबा.७) इत्यादीनि।



प्रधानस्य सच्छब्दाप्रतिपाद्यत्वनिगमनम्

तस्माज्जगत्कारणवादिवाक्यं न प्रधानादिप्रतिपादनयोग्यम्। अतस्सर्वज्ञस्सर्वशक्तिः सर्वेश्वरेश्वरो निरस्तनिखिलदोषगन्धः अनवधिकातिशयासङ्ख्येयकल्याणगुणगणौघमहार्णवः पुरुषोत्तमो नारायण एव निखिलजगदेककारणं जिज्ञास्यं ब्रह्मेति स्थितम्॥



एतेषां सूत्राणां ब्रह्माज्ञानवाद्यननुगुणत्वम्

अत एव निर्विशेषचिन्मात्रब्रह्मवादोऽपि सूत्रकारेण आभिश्श्रुतिभिः निरस्तो वेदितव्यः; पारमार्थिकमुख्येक्षणादिगुणयोगि जिज्ञास्यं ब्रह्मेति स्थापनात् ॥

निर्विशेषवादे हि साक्षित्वमप्यपारमार्थिकम्। वेदान्तवेद्यं ब्रह्म जिज्ञास्यतया प्रतिज्ञातम्। तच्च चेतनमिति ईक्षतेर्नाशब्दम् (ब्र.सू.५) इत्यादिभिस्सूत्रैः प्रतिपाद्यते। चेतनत्वं नाम चैतन्यगुणयोगः। अत ईक्षणगुणविरहिणः प्रधानतुल्यत्वमेव ॥

किञ्च निर्विशेषप्रकाशमात्रब्रह्मवादे तस्य प्रकाशत्वमपि दुरुपपादम्। प्रकाशो हि नाम स्वस्य परस्य च व्यवहारयोग्यतामापदयन्वस्तुविशेषः। निर्विशेषस्य वस्तुनस्तदुभयरूपत्वाभावात् घटादिवदचित्त्वमेव ॥

तदुभयरूपत्वाभावेऽपि तत्क्षमत्वमस्तीति चेत् – तन्न, तत्क्षमत्वं हि तत्सामर्थ्यमेव। सामर्थ्यगुणयोगे हि निर्विशेषवादः परित्यक्तस्यात्। अथ श्रुतिप्रामाण्यादयमेको विशेषोऽभ्युपगम्यत इति चेत् हन्त तर्हि तत एव सर्वज्ञता, सर्वशक्तित्वं, सर्वेश्वरेश्वरत्वं, सर्वकल्याणगुणाकरत्वं, सकलहेयप्रत्यनीकतेत्यादयः सर्वेऽभ्युपगन्तव्याः। शक्तिमत्त्वं च कार्यविशेषानुगुणत्वम्; तच्च कार्यविशेषैकनिरूपणीयम्; कार्यविशेषस्य निष्प्रमाणकत्वे तदैकनिरूपणीयं शक्तिमत्त्वमपि निष्प्रमाणं स्यात्। किञ्च निर्विशेषवस्तुवादिनो वस्तुत्वमपि निष्प्रमाणम्। प्रत्यक्षानुमानागमस्वानुभवाः सविशेषगोचरा इति पूर्वमेवोक्तम्। तस्माद्विचित्रचेतनाचेतनात्मकजगद्रूपेण बहु स्याम् (छा.६.५.६) इतीक्षणक्षमः पुरुषोत्तम एव जिज्ञास्य इति सिद्धम्॥ १२॥

इति श्रीशारीरकमीमासाभाष्ये ईक्षत्यधिकरणम् ॥५॥




०६ आनन्दमयाधिकरणम्

श्रीशारीरकमीमांसाभाष्ये आनन्दमयाधिकरणम् ॥६॥

अधिकरणार्थः— आनन्दमयः परं ब्रह्मैव, न जीवः


आनन्दमयविद्याविचारः तै.उ.आ.५



पूर्वोत्तराधिकरणयोः सङ्गतिप्रदर्शनम्

एवं जिज्ञासितस्य ब्रह्मणश्चेतनभोग्यभूतजडरूपसत्त्वरजस्तमोमयप्रधानाद्व्यावृत्तिरुक्ता इदानीं कर्मवश्यात् त्रिगुणात्मकप्रकृतिसंसर्गनिमित्तनानाविधानन्तदुःखसागरनिमज्जनेन अशुद्धात् शुद्धाच्च प्रत्यगात्मनोऽन्यत् निखिलहेयप्रत्यनीकनिरतिशयानन्दं ब्रह्मेति प्रतिपाद्यते।

१३. आनन्दमयोऽभ्यासात् ॥ १-१-१३ ॥



विषयोपक्षेपः

तैत्तिरीया अधीयते – स वा एष पुरुषोऽन्नरसमयः (तै.आन.८.१) तस्माद्वा एतस्मात् विज्ञानमयात्। अन्योऽन्तर आत्माऽनन्दमयः (तै.आन.५.२) इति ॥



संशयस्वरूपम्

तत्र सन्देहः – किमयमानन्दमयो बन्धमोक्षभागिनः प्रत्यगात्मनो जीवशब्दाभिलपनीयादन्यः परमात्मा; उत स एव इति॥

(सयुक्तिकः पूर्वपक्षः, साङ्ख्यस्य)

किं युक्तम्? प्रत्यगात्मेति। कुतः? तस्यैष एव शारीर आत्मा (तै.आन.५.१) इत्यानन्दमयस्य शारीरत्वश्रवणात्; शारीरो हि शरीरसम्बन्धी जीवात्मा॥



पूर्वपक्षयुक्तेः अनुत्थितिः

ननु च जगत्कारणतया प्रतिपादितस्य ब्रह्मणः सुखप्रतिपत्त्यर्थमन्नमयादीननुक्रम्य तदेव जगत्कारणमानन्दमय इत्युपदिशति; जगत्कारणं च तदैक्षत (छा.६.२.३) इतीक्षणश्रवणात् सर्वज्ञस्सर्वेश्वर इत्युक्तम्॥



पूर्वपक्षयुक्तिस्थिरीकरणम्

सत्यमुक्तम्; स तु जीवान्नातिरिच्यते – अनेन जीवेनाऽत्मनाऽनुप्रविश्य (छा.६.३.२.) तत्त्वमसि श्वेतकेतो (छा.६.८.७) इति कारणतया निर्दिष्टस्य जीवसामानाधिकरण्यनिर्देशात्। सामानाधिकरण्यं ह्येकत्वप्रतिपादनपरम्; यथा सोऽयं देवदत्तः इत्यादौ। ईक्षापूर्विका च सृष्टिश्चेतनस्य जीवस्योपपद्यत एव। अतः ब्रह्मविदाप्नोति परम् (तै.आन.१.९) इति जीवस्याचित्संसर्गवियुक्तं स्वरूपं प्राप्यतयोपदिश्यते। अचिद्वियुक्तस्वरूपस्य लक्षणमिदमुच्यते सत्यं ज्ञानमनन्तं ब्रह्म (तै.आन.१.९) इति। तद्रूपप्राप्तिरेव हि मोक्षः। न ह वै सशरीरस्य सतः प्रियाप्रिययोरपहतिरस्ति। अशरीरं वाव सन्तं न प्रियाप्रिये स्पृशतः (छां.८.१२.१) इति । अतो जीवस्याविद्यावियुक्तं स्वरूपं प्राप्यतया प्रक्रान्तमानन्दमय इत्युपदिश्यते ॥



जीवस्वरूपस्य उपदेशप्रक्रमोपपादनम्

तथा हि शाखाचन्द्रन्यायेनाऽत्मस्वरूपं दर्शयितुम् अन्नमयः पुरुषः इति शरीरं प्रथमं निर्दिश्य, तदन्तरभूतं तस्य धारकं पञ्चवृत्तिप्राणम्, तस्याप्यन्तरभूतं मनः, तदन्तरभूतां च बुद्धिं, प्राणमयो (तै.आन.२) मनोमयो (तै.आन.३) विज्ञानमयः (तै.आ.४) इति तत्र तत्र बुद्ध्यवतरणक्रमेण निर्दिश्य सर्वान्तरभूतं जीवात्मानम् अन्योऽन्तर आत्माऽऽनन्दमयः (तै.आन.५.२) इत्युपदिश्यान्तरात्मपरम्परां समापयति। अतो जीवात्मस्वरूपमेव ब्रह्मविदाप्नोति (तै.आन.१) इति प्रक्रान्तं ब्रह्म; तदेवाऽनन्दमय इत्युपदिष्टमिति निश्चीयते॥



अद्वैतिनां पुच्छब्रह्मवादः, तत्परिहारश्च

ननु च ब्रह्म पुच्छं प्रतिष्ठा (तै.आन.५.२) इत्यानन्दमयादन्यद्ब्रह्मेति प्रतीयते। नैवं ब्रह्मैव स्वस्वभावविशेषेण पुरुषविधत्वरूपितं शिरःपक्षपुच्छरूपेण व्यपदिश्यते। यथाऽन्नमयो देहोऽवयवी स्वस्मादनतिरिक्तैः स्वावयवैरेव तस्येदमेव शिरः (तै.आन.१) इत्यादिना शिरःपक्षपुच्छवत्तया निदर्शितः; तथा आनन्दमयं ब्रह्मापि स्वस्मादनतिरिक्तैः प्रियादिभिर्निदर्शितम्। तत्रावयवत्वेन रूपितानां प्रियमोदप्रमोदानन्दानामाश्रयतया अखण्डरूपमानन्दमयं ब्रह्म पुच्छं प्रतिष्ठा (तै.आन.५) इत्युच्यते। यदि चानन्दमयादन्यद्ब्रह्माभविष्यत्, तस्माद्वा एतस्मादान्योऽन्तर आत्मा ब्रह्म इत्यपि निरदेक्ष्यत। नचैवं निर्दिश्यते। एतदुक्तं भवति ब्रह्मविदाप्नोति परम् (तै.आन.१) इति प्रक्रान्तं ब्रह्म सत्यं ज्ञानमनन्तं ब्रह्म इतिलक्षणतस्सकलेतरव्यावृत्ताकारं प्रतिपाद्य तदेव तस्माद्वा एतस्मादात्मनः (तै.आन.१) इत्यात्मशब्देन निर्दिश्य तस्य सर्वान्तरत्वेनाऽत्मत्वं व्यञ्जयद्वाक्यम् अन्नमयादिषु तत्तदन्तरतया आत्मत्वेन निर्दिष्टान् प्राणमयादीनतिक्रम्य अन्योऽन्तर आत्माऽऽनन्दमयः (तै.आन.५,२) इत्यात्मशब्देन निर्देशमानन्दमये समापयति। अत आत्मशब्देन प्रक्रान्तं ब्रह्माऽनन्दमय इति निश्चीयते – इति ॥



पुनः प्रकारान्तरेण ब्रह्मणः आनन्दमयातिरिक्तत्व(पुच्छत्व)शङ्कापरिहारौ

ननु च – ब्रह्म पुच्छं प्रतिष्ठा (तै.आन.५.३) इत्युक्त्वा असन्नेव स भवति। असद्ब्रह्मेति वेद चेत्। अस्ति ब्रह्मेति चेद्वेद। सन्तमेनं ततो विदुः (तै.आन.६.१) इति ब्रह्मज्ञानाज्ञानाभ्यामात्मनस्सद्भावासद्भावौ दर्शयति; नानन्दमयज्ञानाज्ञानाभ्याम्। न चानन्दमयस्य प्रियमोदादिरूपेण सर्वलोकविदितस्य सद्भावासद्भावज्ञानाशङ्का युक्ता। अतो नानन्दमयमधिकृत्यायं श्लोक उदाहृतः। तस्मादानन्दमयात् अन्यद्ब्रह्म। नैवम् – इदं पुच्छं प्रतिष्ठा (तै.आन.१.३) पृथिवी पुच्छं प्रतिष्ठा (तै.आन.२.३) अथर्वाङ्गिरसः पुच्छं प्रतिष्ठा (तै.आन.३.३) महः पुच्छं प्रतिष्ठा (तै.आन्न.४.२) इत्युक्त्वा तत्र तत्रोदाहृताः अन्नाद्वै प्रजाः प्रजायन्ते इत्यादिश्लोका यथा न पुच्छमात्रप्रतिपादनपराः अपि तु अन्नमयादिपुरुषप्रतिपादनपराः एवमत्राप्यानन्दमयस्यायम् असन्नेव इति श्लोकः; नानन्दमयव्यतिरिक्तस्य पुच्छस्य । आनन्दमयस्यैव ब्रह्मत्वेऽपि प्रियमोदादिरूपेण रूपितस्य अपरिच्छन्नानन्दस्य सद्भावासद्भावज्ञानाशङ्का युक्तैव। पुच्छब्रह्मणोऽप्यपरिच्छन्नानन्दतयैव ह्यप्रसिद्धता। शिरःप्रभृत्यवयवित्वाभावाद् ब्रह्मणो नानन्दमयो ब्रह्मेति चेत् – ब्रह्मणः पुच्छत्वप्रतिष्ठात्वाभावात् पुच्छमपि ब्रह्म न भवेत्। अथाविद्यापरिकल्पितस्य वस्तुनस्तस्याश्रयभूतत्वात् ब्रह्मणः पुच्छं प्रतिष्ठेति रूपणमात्रमित्युच्येत, हन्त तर्हि तस्यासुखाद्व्यावृत्तस्यानन्दमयस्य ब्रह्मणः प्रियशिरस्त्वादिरूपणं भविष्यति ॥



पूर्वपक्षार्थनिरूपणम्

एवं च सत्यं ज्ञानमनन्तं ब्रह्म (तै.आन.१.१.) इति विकारास्पदजडपरिच्छिन्नवस्त्वन्तर-व्यावृत्तस्यासुखाद्व्यावृत्तिरानन्दमय इत्युपदिश्यते। ततश्चाखण्डैकरसानन्दे ब्रह्मण्यानन्दमय इति मयट् प्राणमय इव स्वार्थिको द्रष्टव्यः। तस्मादविद्यापरिकल्पितविविधविचित्रदेवादिभेदभिन्नस्य जीवात्मनस्स्वाभाविकं रूपमखण्डैकरसं सुखैकतानमानन्दमय इत्युच्यत इत्यानन्दमयः प्रत्यगात्मा॥



सिद्धान्तारम्भः, तत्र आनन्दमयस्य परमात्मन एव

एवं प्राप्ते प्रचक्ष्महे- आनन्दमयोऽभ्यासात् – आनन्दमयः परमात्मा। कुतः? अभ्यासात्; सैषाऽऽनन्दस्य मीमांसा भवति (तै.आन.८.१) इत्यारभ्य यतो वाचो निवर्तन्ते (तै.आन.९.१) इत्येवमन्तेन वाक्येन शतगुणितोत्तरक्रमेण निरतिशयदशाशिरस्कोऽभ्यस्यमान आनन्दः अनन्तदुःखमिश्रपरिमितसुखलवभागिनि जीवात्मन्यसम्भवन्निखलहेयप्रत्यनीकं कल्याणैकतानं सकलतेरविलक्षणं परमात्मानमेव स्वाश्रयमावेदयति॥ यथाऽऽह –

तस्माद्वा एतस्माद्विज्ञानमयात् । अन्योऽन्तर आत्माऽनन्दमयः (तै.आन.५.२) इति ॥



विज्ञानमयशब्दस्य बुद्धिमात्रपरताव्युदासः

विज्ञानमयो हि जीवः, न बुद्धिमात्रम्, मयट्प्रत्ययेन, व्यतिरेकप्रतीतेः। प्राणमये त्वगत्या स्वार्थिकताऽऽश्रीयते। इह तु तद्वतो जीवस्य सम्भवान्नानर्थक्यं न्यायम्। बद्धो मुक्तश्च प्रत्यगात्मा ज्ञातैवेत्यभ्यधिष्महि। प्राणमयादौ च मयडर्थसम्भवोऽनन्तरमेव वक्ष्यते। कथं तर्हि विज्ञानमयविषयश्लोके विज्ञानं यज्ञं तनुते (तै.आन.५.१) इति केवलविज्ञानशब्दोपादानमुपपद्यते। ज्ञातुरेवाऽत्मनस्स्वरूपमपि स्वप्रकाशतया विज्ञानमित्युच्यत इति न दोषः, ज्ञानैकनिरूपणीयत्वाच्च ज्ञातुस्स्वरूपस्य। स्वरूपनिरूपणधर्मशब्दा हि धर्ममुखेन धर्मिस्वरूपमपि प्रतिपादयन्ति, गवादिशब्दवत् । कृत्युल्युटो बहुलम् (अष्टाध्याय्यां.३.३.११३) इति वा कर्तरि ल्युडाश्रीयते। नन्द्यादित्वं वाऽऽश्रित्य नन्दिग्रहि (अष्टाध्याय्यां.३.१.१३४) इत्यादिना कर्तरि ल्युः। अत एव च विज्ञानं यज्ञं तनुते कर्माणि तनुतेऽपि च (तै.आन.५) इति यज्ञादिकर्तृत्वं विज्ञानस्य श्रूयते। बुद्धिमात्रस्य हि न कर्तृत्वं सम्भवति ॥



कर्तृत्वं च औपचारिकं, किन्तु चेतनासाधारणधर्म एव

अचेतनेषु हि चेतनोपकरणेषु विज्ञानमयात् प्राचीनेषु अन्नमयादिषु, न चेतनधर्मभूतं कर्तृत्वं श्रूयते । अत एव चेतनमचेतनं च स्वासाधारणैः निलयनत्वानिलयनत्वादिभिर्धर्मिवशेषैर्विभज्य निर्दिशद्वाक्यं विज्ञानं चाविज्ञानं च (तै.उ.आन.3-3) इति विज्ञानशब्देन तद्गुणं चेतनं वदति।



विज्ञानशब्दस्य चेतनार्थकत्वं माध्यन्दिनपाठादपि

तथाऽन्तर्यामिब्राह्मणे यो विज्ञाने तिष्ठन् (बृ.५.७.२६) इत्यस्य काण्वपाठगतस्य पर्यायस्य स्थाने य आत्मनि तिष्ठन् इति पर्यायमधीयाना माध्यन्दिनाः काण्वपाठगतं विज्ञानशब्दनिर्दिष्टं जीवात्मेति स्फुटीकुर्वन्ति। विज्ञानमिति च नपुंसकलिङ्गं वस्तुत्वाभिप्रायम्। तदेवं विज्ञानमयाज्जीवादन्यस्तदन्तरः परमात्मा आनन्दमयः ॥



सामानाधिकरण्यस्य भेदावहत्वोपपादनेन पूर्वपक्षदूषणम्

यद्यपि विज्ञानं यज्ञं तनुते (तै.आन.५.१) इति श्लोके ज्ञानमात्रमेवोपादीयते; न ज्ञाता, तथाऽपि अन्योन्तर आत्मा विज्ञानमयः (तै.आन.४.१) इति तद्वान् ज्ञातैवोपदिश्यते, यथा अन्नाद्वैप्रजाः प्रजायन्त (तै.आन.२.१) इत्यत्र श्लोके केवलान्नोपादनेऽपि स वा एष पुरुषोऽन्नरसमयः (तै.आ.१) इत्यत्र नान्नमात्रं निर्दिष्टम्; अपि तु तन्मयः तद्विकारः। एतत्सर्वं हृदि निधाय सूत्रकारस्स्वयमेव भेदव्यपदेशात् (शारी.१.१.१८) इत्यनन्तरमेव वदति॥



सामानाधिकरण्यस्य भेदावहत्वोपपादनेन पूर्वपक्षदूषणम्

यदुक्तं जगत्कारणतया निर्दिष्टस्य अनेन जीवेनाऽत्मनाऽनुप्रविश्य (छा.६.३.२), तत्त्वमसि (छां. ६.८.७) इति च जीवसामानाधिकरण्यनिर्देशाज्जगत्कारणमपि जीवस्वरूपान्नातिरिच्यत इति कृत्वा जीवस्यैव स्वरूपं ब्रह्मविदाप्नोति परम् (तै.आन.१) इति प्रक्रान्तमसुखाद्व्यावृत्तत्वेन आनन्दमय इत्युपदिश्यत इति – तदयुक्तम्, जीवस्य चेतनत्वे सत्यपि तदैक्षत बहु स्यां प्रजायेयेति तत्तेजोऽसृजत, (छा.६.२.३) इति स्वसङ्कल्पपूर्वकानन्तविचित्रसृष्टियोगानुपपत्तेः। शुद्धावस्थस्यापि हि तस्य सर्गादिजगद्व्यापारासम्भवो जगद्व्यापारवर्जम् (ब्र.सू.४.४.१७), भोगमात्रसाम्यलिङ्गात् (ब्र.सू.४.४.२१) इत्यत्रोपपादयिष्यते। कारणभूतस्य ब्रह्मणो जीवस्स्वरूपत्वानभ्युपगमे अनेन जीवेनाऽत्मना (छा.६.८.७), तत्त्वमसि (छा.६.८.७) इति सामानाधिकरण्यनिर्देशः कथमुपपद्यत इति चेत् – कथं वा निरस्तनिखिलदोषगन्धस्य सत्यसङ्कल्पस्य सर्वज्ञस्य सर्वशक्तेरनवधिकातिशय-असङ्ख्येयकल्याणगुणगणस्य सकलकारणभूतस्य ब्रह्मणः नानाविधानन्तदुःखाकरकर्माधीनचिन्तित-निमिषितादिसकलप्रवृत्तिजीवस्वरूपत्वम्?



जहदजहत्स्वार्थलक्षणया निर्वाहस्य दूषणम्

अन्यतरस्य मिथ्यात्वेनोपपद्यत इति चेत् – कस्य भोः? किं हेयसम्बन्धस्य? किं वा हेयप्रत्यनीककल्याणैकतानस्वभावस्य? हेयप्रत्यनीक-कल्याणैकतानस्य ब्रह्मणोऽनाद्यविद्याश्रयत्वेन हेयसम्बन्धमिथ्याप्रतिभासो मिथ्यारूप इति चेत्- विप्रतिषिद्धिमिदमभिधीयते, ब्रह्मणो हेयप्रत्यनीककल्याणैकतानत्वमनाद्यविद्याश्रयत्वेनानन्त-दुःखविषयमिथ्याप्रतिभासाश्रयत्वं चेति। अविद्याश्रयत्वं तत्कार्यदुःखप्रतिभासा-श्रयत्वं चैव हि हेयसम्बन्धः। तत्सम्बन्धित्वं तत्प्रत्यनीकत्वं च विरुद्धमेव। तथाऽपि तस्य मिथ्यात्वान्न विरोध इति मा वोचः। मिथ्याभूतमप्यपुरुषार्थ एव, यन्निरसनाय सर्वे वेदान्ता आरभ्यन्त इति ब्रूषे। निरसनीयापुरुषार्थयोगाच्च हेयप्रत्यनीककल्याणैकतानतया विरुध्यते। – किं कुर्मः? येनाश्रुतं श्रुतं भवति (छा.६.१.३) इत्येकविज्ञानेन सर्वविज्ञानं प्रतिज्ञाय सदेव सोम्येदमग्रआसीत् (छा.६.२.१) इत्यादिना निखिलजगदेककारणताम्, तदैक्षत बहु स्याम् (छा.६.२.३) इति सत्यसङ्कल्पतां च ब्रह्मणः प्रतिपाद्य तस्यैव ब्रह्मणः तत्त्वमसि (छा.६.८.७) इति सामानाधिकरण्येनानन्तदुःखाश्रयजीवैक्यं प्रतिपादितम्, तदन्यथानुपपत्त्या ब्रह्मण एवाविद्याश्रयत्वादि परिकल्पनीयमिति चेत् – श्रुतोपपत्तयेऽप्यनुपपन्नं विरुद्धं च न कल्पनीयम्।

अथ हेयसम्बन्ध एव पारमार्थिकः, कल्याणैकस्वभावता तु मिथ्याभूता; हन्तैवं तापत्रयाभिहतचेतनोज्जिजीवयिषया प्रवृत्तं शास्त्रम्, तापत्रयाभिहतिरेव तस्य पारमार्थिकी, कल्याणैकस्वभावस्तु भ्रान्तिपरिकल्पित इति बोधयत्सम्यगुज्जीवयति। अथैतद्दोषपरिजिहीर्षया ब्रह्मणो निर्विशेषचिन्मात्रस्वरूपातिरिक्तजीवत्वदुःखित्वादिकं सत्यसङ्कल्पत्वकल्याणगुणाकरत्व-जगत्कारणत्वाद्यपि मिथ्याभूतमिति कल्पनीयिमिति चेत् – अहो भवतां वाक्यार्थपर्यालोचनकुशलता। एकविज्ञानेन सर्वविज्ञानप्रतिज्ञानं सर्वस्य मिथ्यात्वे सर्वस्य ज्ञातव्यस्याभावान्न सेत्स्यति। यथैकविज्ञानं परमार्थविषयम्, तथैव सर्वविज्ञानमपि यदि परमार्थविषयम्, तदन्तर्गतं च – तदा तज्ज्ञानेन सर्वविज्ञानमिति शक्यते वक्तुम्। न हि परमार्थशुक्तिकाज्ञानेन तदाश्रयमपरामर्थरजतं ज्ञातं भवति ॥



सर्वविज्ञानप्रतिज्ञायाः ब्रह्मेतरासत्यत्वपरतादूषणम्

अथोच्येत – एकविज्ञानेन सर्वविज्ञानप्रतिज्ञाया अयमर्थः – निर्विशेषवस्तुमात्रमेव सत्यं, अन्यदसत्यम् इति। न तर्हि येनाश्रुतं श्रुतं भवत्यमतं मतमविज्ञातं विज्ञातम् (छां ६.१.३) इति श्रूयेत, येन श्रुतेनाश्रुतमपि श्रुतं भवतीति ह्यस्य वाक्यस्यार्थः। कारणतयोपलक्षितनिर्विशेषवस्तुमात्रस्यैव सद्भावश्चेत्प्रतिज्ञातः, यथा सोम्यैकेन मृत्पिण्डेन सर्वं मृन्मयं विज्ञातम् (छां.६.१.४) इति दृष्टान्तोऽपि न घटते। मृत्पिण्डविज्ञानेन हि तद्विकारस्य ज्ञातता निदर्शिता। तत्रापि विकारस्यासत्यताऽभिप्रेतेति चेत्- मृद्विकारस्य रज्जुसर्पादिवदसत्यत्वं शुश्रूषोरसिद्धमिति प्रतिज्ञातार्थसम्भावनाप्रदर्शनाय यथा सोम्य (छां.६.१) इति प्रसिद्धवदुपन्यासो न युज्यते। न च तत्त्वमास्यदिवाक्यजन्यज्ञानोत्पत्तेः प्राग्विकारजातस्यासत्यतामापादयत्तर्कानुगृहीतम् अननुगृहीतं वा प्रमाणमुपलभामह इति। अयमर्थः तदनन्यत्वमारम्भणशब्दादिभ्यः (ब्र.सू.२.१.१५) इत्यत्र वक्ष्यते। तथा –



पर्यालोचनीयवाक्यानां दर्शनम्

सदेव सोम्येदमग्र आसीदेकमेवाद्वितीयम् (छा.६.२.१), तदैक्षत बहु स्यां प्रजायेयेति। तत्तेजोऽसृजत (छा.६.२.३), हन्तहमिमास्तिस्रो देवतानेन जीवेनाऽत्मनाऽनुप्रविश्य नामरूपे व्याकरवाणि (छा.६.३.२), सन्मूलास्सोम्येमास्सर्वाः प्रजास्सदायतनास्सत्प्रतिष्ठाः। ऐतदात्म्यमिदं सर्वम् (छा.६.८.३) इत्यादिनास्य जगतस्सदात्मकता सृष्टेः पूर्वकाले नामरूपविभागप्रहाणम्, जगदुत्पत्तौ सच्छब्दवाच्यस्य ब्रह्मणस्स्वव्यतिरक्तनिमित्तान्तरानपेक्षत्वम्, सृष्टिकालेऽहमेवानन्त-स्थिरत्रसरूपेण बहुस्याम् इत्यनन्यसाधारणसङ्कल्पविशेषः, यथासङ्कल्पमनन्तविचित्रतत्त्वानां विलक्षणक्रमविशेषविशष्टा सृष्टिः समस्तेष्वचेतनेषु वस्तुषु स्वात्मकजीवानुप्रवेशेनैवानन्त-नामरूपव्याकरणम्, स्वव्यतिरिक्तस्य समस्तस्य स्वमूलत्वम्, स्वायतनत्वम्, स्वप्रवर्त्यत्वम्, स्वेनैव जीवनम्; स्वप्रतिष्ठत्वमित्याद्यनन्त-विशेषाश्शास्त्रैकसमधिगम्याः प्रतिपादिताः। तत्सम्बन्धितया प्रकरणान्तरेष्वप्यपहतपाप्मत्वादि-निरस्तनिखिलदोषतासर्वज्ञता सर्वेश्वरत्व-सत्यकामत्वसत्यसङ्कल्पत्वसर्वानन्दकरणनिरतिशयानन्दयोगादयस्सकलेतरप्रमाणाविषयास्सहस्रशः प्रतिपादिताः। एवमनन्यगोचरानन्त-विशेषविशिष्टप्रकृतब्रह्मपरामर्शितच्छब्दस्य, निर्विशेषवस्तुमात्र- उपदेशपरत्वम् असङ्गतत्वेनोन्मत्तप्रलपितायेत। त्वं पदं च संसारित्वविशिष्टजीववाचि। तस्यापि निर्विशेषस्वरूपोपस्थापनपरत्वे स्वार्थः परित्यक्तस्स्यात्। निर्विशेषप्रकाशस्वरूपस्य च वस्तुनो ह्यविद्यया तिरोधानं स्वरूपनाशप्रसङ्गादिभिर्न सम्भवतीति पूर्वमेवोक्तम्। एवं च सति समानाधिकरणवृत्तयोस्तत्त्वमिति द्वयोरपि पदयोर्मुख्यार्थपरित्यागेन लक्षणा च समाश्रयणीया॥



तत्त्वम्पदयोः सामानाधिकरण्यविषये परकीयाभिप्रायानुवादः

अथोच्येत – समानाधिकरणवृत्तानामेकार्थप्रतिपादनपरतया विशेषणांशे तात्पर्यासम्भवादेव विशेषणनिवृत्तेर्वस्तुमात्रैकत्वप्रतिपादनान्न लक्षणाप्रसङ्गः। यथा नीलमुत्पलम् इति पदद्वयस्य विशेष्यैकत्वप्रतिपादनपरत्वेन नीलत्वोपलत्वरूपविशेषणद्वयं न विवक्ष्यते। तद्विवक्षायां हि नीलत्वविशिष्टाकारेणोत्पलत्वविशिष्टाकारस्यैकत्वप्रतिपादनं प्रसज्येत। तत्तु न सम्भवति – न हि नैल्यविशिष्टाकारेण तद्वस्तूत्पलपदेन विशेष्यते, जातिगुणयोरन्योन्यसमवायप्रसङ्गात्। अतो नीलत्वोत्पलत्वोपलक्षितवस्त्वेकत्वमात्रं सामानाधिकरण्येन प्रतिपाद्यते। तथा सोऽयं देवदत्तः इत्यतीतकालविप्रकृष्टदेशविशिष्टस्य तेनैव रूपेण सन्निहितदेशवर्तमानकालविशिष्टतया प्रतिपादनानुपपत्तेरुभयदेशकालोपलक्षितस्वरूपमात्रैक्यं सामानाधिकरण्येन प्रतिपाद्यते ॥

यद्यपि नीलमित्याद्येकपदश्रवणे, प्रतीयमानं विशेषणं सामानाधिकरण्यवेलायां विरोधान्न प्रतिपाद्यते। तथाऽपि वाच्येऽर्थे प्रधानांशस्य प्रतिपादनान्न लक्षणा। अपि तु विशेषणांशस्याविवक्षामात्रम्। सर्वत्र सामानाधिकरण्स्यैष एव स्वभाव इति न कश्चिद्दोष इति॥



उक्तपूर्वपक्षप्रतिक्षेपः

तदिदमसारम् – सर्वेष्वेव वाक्येषु पदानां व्युत्पत्तिसिद्धार्थसंसर्गिविशेषमात्रं प्रत्याय्यम्। तत्र समानाधिकरणवृत्तानामपि नीलादिपदानां नैल्यादिविशष्ट एवार्थो व्युत्पत्तिसिद्धः पदान्तरार्थसंसृष्टोऽभिधीयते। यथा नीलमुत्पलमानय इत्युक्ते नीलिमादिविशिष्टमेवानीयते, यथा च विन्ध्याटव्यां मदमुदितो मातङ्गणस्तिष्ठति इति पदद्वयावगतविशेषणविशष्ट एवार्थः प्रतीयते; एवं वेदान्तवाक्येष्वपि समानाधिकरणनिर्देशेषु तत्तद्विशेषणविशिष्टमेव ब्रह्म प्रतिपत्तव्यम् ॥



सर्वैरपि विशेषणैः स्वरूपस्यैव विशेष्यता

न च विशेषणविवक्षायामितरविशिष्टाकारं वस्त्वन्येन विशेष्टव्यम्। अपि तु सर्वैर्विशेषणैः स्वरूपमेव विशेष्यम्। तथा हि – भिन्नप्रवृत्तिनिमित्तानां शब्दानाम् एकस्मिन्नर्थे वृत्तिस्सामानाधिकरण्यम् इति अन्वयेन निवृत्त्या वा पदान्तरप्रतिपाद्यात् आकारादाकारान्तरयुक्ततया तस्यैव वस्तुनः पदान्तरप्रतिपाद्यत्वं सामानाधिकरण्यकार्यम्। यथा देवदत्तश्श्यामो युवा लोहिताक्षोऽदीनोऽकृपणः अनवद्यः इति। यत्र त्वेकस्मिन् वस्तुनि समन्वयायोग्यं विशेषणद्वयं समानाधिकरणपदनिर्दिष्टम्; तत्राप्यन्यतरत्पदममुख्यवृत्तमाश्रीयते; न द्वयम्। यथा गौर्वाहीकः इति। नीलोत्पलादिषु तु विशेषणद्वयान्वयाविरोधादेकमेवोभयविशिष्टं प्रतिपाद्यते॥



विशेषणभेदेन विशेष्यभेदशङ्कापरिहारौ

अथ मनुषे – एकविशेषणप्रतिसम्बन्धित्वेन निरूप्यमाणं विशेषणान्तरप्रतिसम्बन्धित्वात् विलक्षणम् इति घटपटयोरिवैकविभक्तिनिर्देशेऽप्यैक्यप्रतिपादनासम्भवात् समानाधिकरणशब्दस्य न विशिष्टप्रतिपादनपरत्वम्, अपि तु विशेषणमुखेन स्वरूपमुपस्थाप्य तदैक्यप्रतिपादनपरत्वमेव – इति॥

स्यादेतदेवम्; यदि विशेषणद्वयप्रतिसम्बन्धितत्वमात्रमेवैक्यं निरुन्ध्यात्। नचैतदस्ति; एकस्मिन्धर्मिण्युपसंहर्तुमयोग्यधर्मद्वयविशिष्टत्वमेव ह्येकत्वं निरुणद्धि। अयोग्यता च प्रमाणान्तरसिद्धा घटत्वपटत्वयोः। नीलमुत्पलम् इत्यादिषु तु दण्डत्वकुण्डलत्ववत् रूपवत्त्वरसवत्त्वगन्धवत्त्वादिवच्च विरोधो नोपलभ्यते। न केवलमविरोध एव; प्रवृत्तिनिमित्तभेदेनैकार्थ-निष्ठत्वरूपं सामानाधिकरण्यमुपपादयत्येव धर्मद्वयविशिष्टताम्। अन्यथा स्वरूपमात्रैक्ये अनेकपदप्रवृत्तौ निमित्ताभावात्सामानाधिकरण्यमेव न स्यात्। विशेषणानां स्वसम्बन्धानादरेण वस्तुस्वरूपोपलक्षणपरत्वे सत्येकेनैव वस्तूपलक्षितमिति उपलक्षणान्तरमनर्थकमेव; उपलक्षणान्तर-उपलक्ष्याकारभेदाभ्युपगमे तेनाकारेण सविशेषत्वप्रसङ्गः॥



प्रत्यभिज्ञापलापकवाक्यस्थले निर्वाहप्रकारः

सोऽयं देवदत्तः इत्यत्रापि लक्षणागन्धो न विद्यते, विरोधाभावात्। देशान्तरसम्बन्धितया अतीतस्य सन्निहितदेशसम्बन्धितया वर्तमानत्वाविरोधात्। अत एव हि सोऽयम् इति प्रत्यभिज्ञया कालद्वयसम्बन्धिनो वस्तुन ऐक्यमुपपाद्यते वस्तुनस्स्थिरत्ववादिभिः। अन्यथा प्रतीतिविरोधे सति सर्वेषां क्षणिकत्वमेव स्यात्। देशद्वयसम्बन्धविरोधस्तु कालभेदेन परिह्रियते।



सामानाधिकरण्यस्य प्रवृत्तिनिमित्तभेदेन एकार्थपर्यवायित्वं वैदिकप्रयोगे

यतस्समानाधिकरणपदानामनेकविशेषणविशिष्टैकार्थवाचित्वम्। अत एव अरुणयैकहायन्या पिङ्गाक्ष्या सोमं क्रीणाति (यजु.६.१.६) इत्यारुण्यादिविशष्टैकहायन्या क्रयस्साध्यतया विधीयते॥

तदुक्तम् अर्थैकत्वे द्रव्यगुणयोरैककर्म्यान्नियमस्स्यात् (पू.मी.सू.३.१.१२) इति ॥



तदधिकरणीयपूर्वपक्ष-सिद्धान्तौ

तत्रैवं पूर्वपक्षी मन्यते – यद्यप्यरुणयेतिपदमाकृतेरिव गुणस्यापि द्रव्यप्रकारतैकस्वभावात् द्रव्यपर्यन्तमेव अरुणिमानमभिदधति, तथाऽप्येकहायन्यन्वयनियमोऽरुणिम्नो न सम्भवति। एकहायन्या क्रीणाति, तच्चारुणयेत्यर्थद्वयविधानासम्भवात्॥

ततश्चारुणयेति वाक्यं भित्वा प्रकरणविहितसर्वद्रव्यपर्यन्तमेवारुणिमानमविशेषेणाभिदधाति। अरुणयेति स्त्रीलिङ्गनिर्देशः प्रकरणविहितसर्वलिङ्गकद्रव्याणां प्रदर्शनार्थः। तस्मादेकहायन्यन्वयनियमोऽरुणिम्नो न स्यात् – इति।

अत्राभिधीयते – अर्थैकत्वे द्रव्यगुणयोरैककर्म्यान्नियमस्स्यात् (पूर्वमी.३.१.१२) अरुणयैकहायन्या (यजु.६.१.६) इत्यारुण्यविशिष्टद्रव्यैकहायनीद्रव्यवाचि पदयोस्सामानाधिकरण्येन अर्थैकत्वे सिद्धे सत्येकहायनीद्रव्यारुण्यगुणयोररुणयेति पदेनैव विशेषणविशेष्यभावेन सम्बन्धितयाऽभिहितयोः क्रियाख्यैककर्मान्वयाविरोधादरुणिम्नः क्रयसाधनभूतैकहायन्यन्वय-नियमस्स्यात्॥

यद्येकहायन्याः क्रयसम्बन्धवदरुणिमसम्बन्धोऽपि वाक्यावसेयस्स्यात्; तदा वाक्यस्यार्थद्वयविधानं स्यात्। न चैतदस्ति अरुणयेति पदेनैवारुणिमविशष्टद्रव्यमभिहितम्। एकहायनीपदसामानाधिकरण्येन तस्यैकहायनीत्वमात्रमवगम्यते; न गुणसम्बन्धः; विशिष्टद्रव्यैक्यमेव हि सामानाधिकरण्यस्यार्थः भिन्नप्रवृत्तिनिमित्तानां शब्दानामेकस्मिन्नर्थे वृत्तिस्सामानाधिकरण्यम् (कैयटे वृध्याह्निके) इति हि सामानाधिकरण्यलक्षणम्॥



उक्तार्थे परसम्मतिः

अत एव हि रक्तःपटो भवति इत्यादिष्वैकार्थ्यादेकवाक्यत्वम्। पटस्य भवनक्रियासम्बन्धे हि वाक्यव्यापारः; रागसम्बन्धस्तु रक्तपदेनैवाभिहितः; रागसम्बन्धि द्रव्यं पट इत्येतावन्मात्रं सामानाधिकरण्यावसेयम्। एवमेकेन गुणेन द्वाभ्यां बहुभिर्वा तेन तेन पदेन समस्तेन व्यस्तेन वा विशिष्टमुपस्थाप्य सामानाधिकरण्येन सर्वविशेषणविशिष्टोऽर्थ एक इति ज्ञापियत्वा तस्य क्रियासम्बन्धाभिधानमविरुद्धम् – देवदत्तश्श्यामो युवा लोहिताक्षो दण्डी कुण्डली तिष्ठति; शुक्लेन वाससा यवनिकां सम्पादयेत्; नीलमुत्पलमानय; नीलोत्पलमानय; गामानय शुक्लां शोभनाक्षीम्, अग्नये पथिकृते पुरोडाशमष्टाकपालं निर्वपेत् (यजु.२.२) इति। एवम् अरुणयैकहायन्या पिङ्गाक्ष्या सोमं क्रीणाति (यजु.६.१.६) इति।

एतदुक्तं भवति – यथा काष्ठैस्स्थाल्यामोदनं पचेत् इत्यनेककारकविशष्टैका क्रिया युगपत्प्रतीयते; तथा समानाधिकरणपदसङ्घाताभिहतमेकैकं कारकं तत्तत्कारकप्रतिपत्तिवेलायामेव अनेकविशेषणविशिष्टं युगपत्प्रतिपन्नं क्रियायामन्वेतीति न कश्चिद्विरोधः । खादिरैश्शुष्कैः काष्ठैस्समपरिमाणे भाण्डे पायसं शाल्योदनसमर्थः पाचकः पचेत्, इत्यादिषु – इति।



पूर्वोक्तपूर्वपक्षोपयोगिनामर्थानां निरासः

यत्तूपात्तद्रव्यकवाक्यस्थगुणशब्दः केवलगुणाभिधायीत्यरुणयेति पदेन केवलगुणस्यैव अभिधानमिति; तन्नोपपद्यते, लोकवेदयोर्द्रव्यवाचिपदसमानाधिकरणस्य गुणवाचिनः क्वचिदपि केवलगुणाभिधानादर्शनात्। उपात्तद्रव्यकवाक्यस्थं गुणपदं केवलगुणाभिधायीत्यप्यसङ्गतम्। पटश्शुक्लः इत्यादिषूपात्तद्रव्यकेऽपि गुणविशिष्टस्यैवाभिधानात्। पटस्य शुक्लो भागः इत्यत्र शौक्ल्यविशिष्टपटाप्रतिपत्तिरसमान- विभक्तिनिर्देशकृता; न पुनरुपात्तद्रव्यकत्वकृता। तत्रैव पटस्य शुक्लो भागः इत्यादिषु समानविभक्तिनिर्देशे शौक्ल्यविशिष्टद्रव्यं प्रतीयते। यत्पुनः क्रयस्यैकहायन्यविरुद्धतयाऽरुणिम्नः क्रियान्वयो न सम्भवतीति; तदपि विरोधिगुणरहितद्रव्यवाचि-पदसमानाधिकरणगुणपदस्य तदाश्रयगुणाभिधानेन क्रियापदान्वयाविरोधादसङ्गतम्। राद्धान्ते चोक्तन्यायेनारुणिम्नश्शाब्दे द्रव्यान्वये सिद्धे द्रव्यगुणयोः क्रयसाधनत्वानुपपत्त्या अर्थात्परस्परान्वयस्सिध्यतीत्यप्यसङ्गतम्। अतो यथोक्त एवार्थः॥



उक्तलक्षणसामानाधिकरण्यस्य पररक्षनानुगुणता

तस्मात् तत्त्वमस्यादिसामानाधिकरण्ये पदद्वयाभिहितविशेषणापरित्यागेनैवैक्य प्रतिपादनं वर्णनीयम्। तत्तु अनाद्यविद्योपहितानवधिकदुःखभागिनः शुद्ध्यशुद्ध्युभयावस्थात् चेतनादर्थान्तरभूतमशेषहेय-प्रत्यनीकानवधिककल्याणैकतानं परमात्मानमनभ्युपगच्छतो न सम्भवति।

अभ्युपगच्छतोऽपि समानाधिकरणपदानां यथावस्थितविशेषणविशिष्टैक्यप्रतिपादनपरत्व अश्रवणे त्वम्पदप्रतिपन्नसकलदोषभागित्वं परस्य प्रसज्येतेति चेत् – नैतदेवम्, त्वं पदेनापि जीवान्तर्यामिणः परस्यैवाभिधानात्।



उक्तस्य अन्तर्यामिपर्यन्ताभिधानस्य उपपादनम्

एतदुक्तं भवति – सच्छब्दाभिहितं निरस्तनिखिलदोषगन्धं सत्यसङ्कल्पमिश्रानवधिकातिशय असङ्ख्येयकल्याणगुणगणं समस्तकारणभूतं परं ब्रह्म बहु स्याम् (छा.६.२.२.,तै.आन.६) इति सङ्कल्प्य तेजोबन्नप्रमुखं कृत्स्नं जगत्सृष्ट्वा तस्मिन्देवादिविचत्रसंस्थानसंस्थिते जगति चेतनं जीववर्गं स्वकर्मानुगुणेषु शरीरेष्वात्मतया प्रवेश्य स्वयं च स्वेच्छयैव जीवान्तरात्मतयाऽनुप्रविश्य एवम्भूतेषु स्वपर्यन्तेषु देवाद्याकारेषु सङ्घातेषु नामरूपे व्याकरोत्। एवं, रूपसङ्घातस्यैव वस्तुत्वं शब्दवाच्यत्वं चाकरोदित्यर्थः। अनेन जीवेनात्मना जीवेन मयेति निर्देशो जीवस्य ब्रह्मात्मकत्वं दर्शयति। ब्रह्मात्मकत्वं च जीवस्य जीवान्तरात्मतया ब्रह्मणः प्रवेशादित्यवगम्यते – इदं सर्वमसृजत। यदिदं किञ्च तत्सृष्ट्वा । तदेवानुप्राविशत्। तदनुप्रविश्य। सच्च त्यच्चाभवत् (तै.आन.६.२) इति अत्रेदं सर्वमिति निर्दिष्टं चेतनाचेतनवस्तुद्वयं सत्त्यच्छब्दाभ्यां विज्ञानाविज्ञानशब्दाभ्यां च विभज्य निर्दिश्य चिद्वस्तुन्यपि ब्रह्मणोऽनुप्रवेशाभिधानात्। अत एव नामरूपव्याकरणात्सर्वे वाचकाश्शब्दा अचिज्जीवविशिष्टपरमात्मवाचिन इत्यवगतम् – इति॥



जगतः परमात्मशरीरत्वाक्षेपकवाक्यानि

किञ्च ऐतदात्म्यमिदं सर्वम् (छा.६.८.७) इति चेतनमिश्रं प्रपञ्चम् इदं सर्वमिति निर्दिश्य तस्यैष आत्मा (तै.आन.५) इति प्रतिपादितम्। एवं च सर्वं चेतनाचेतनं प्रति ब्रह्मण आत्मत्वेन सर्वं सचेतनं जगत् तस्य शरीरं भवति। तथा च श्रुत्यन्तराणि अन्तः प्रविष्टश्शास्ता जनानां सर्वात्मा (तै.आ.३.११) यः पृथिव्यां तिष्ठन् पृथिव्या अन्तरो यं पृथिवी न वेद। यस्य पृथिवी शरीरम्। यः पृथिवीमन्तरो यमयति। स त आत्माऽन्तर्याम्यमृतः (बृ.५.७.३) इति प्रारभ्य य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरम्। य आत्मानमन्तरो यमयति। स त आत्माऽन्तर्याम्यमृतः (बृह.५.७.३) इत्यादि यः पृथिवीमन्तरे सञ्चरन् यस्य पृथिवी शरीरम्। योऽपामन्तरे सञ्चरन् यस्यापश्शरीरम् इत्यारभ्य योऽक्षरमन्तरे सञ्चरन् यस्याक्षरं शरीरम् । यमक्षरं न वेद। एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७) इत्यादीनि सचेतनं जगत् तस्य शरीरत्वेन निर्दिश्य तस्यात्मत्वेन परमात्मानमुपदिशन्ति ॥



शरीरवाचिशब्दानां शरीरिपर्यन्तता

अतश्चेतनवाचिनोऽपि शब्दाश्चेतनस्याप्यात्मभूतं चेतनशरीरकं परमात्मानमेवाभिदधति। यथा अचेतनदेवादिसंस्थानपिण्डवाचिनश्शब्दाः तत्तच्छरीरकजीवात्मन एव वाचकाः चत्वारः पञ्चदशरात्राद्देवत्वं गच्छन्ति (ताण्ड्य महा ब्रा.२३.६) इत्यादिषु, देवा भवन्तीत्यर्थः। शरीरस्य शरीरिणं प्रति प्रकारत्वात् प्रकारवाचिनां च शब्दानां प्रकारिण्येव पर्यवसानात् शरीरवाचिनां शब्दानां शरीरिपर्यवसानं न्याय्यम्। प्रकारो हि नाम इदमित्थमिति प्रतीयमाने वस्तुनि इत्थमिति प्रतीयमानोंशः। तस्य तद्वस्त्वपेक्षत्वेन तत्प्रतीतेस्तदपेक्षत्वात् तस्मिन्नेव पर्यवसानं युक्तमिति तस्य प्रतिपादकोऽपि शब्दस्तस्मिन्नेव पर्यवस्यति। अत एव गौरश्वो मनुष्यः इत्यादिप्रकारभूताकृतिवाचिनः शब्दाः प्रकारिणि पिण्डे पर्यवस्यन्तः पिण्डस्यापि चेतनशरीरत्वेन तत्प्रकारत्वात् पिण्डशरीरकचेतनस्यापि परमात्मप्रकारत्वाच्च परमात्मन्येव पर्यवस्यतीति सर्वशब्दानां परमात्मैव वाच्य इति परमात्मवाचिशब्देन सामानाधिकरण्यं मुख्यमेव।



उक्तसामानाधिकरण्यप्रयोजके अतिव्याप्तिशङ्कापरिहारौ

ननु – खण्डो गौः खण्डश्शुक्लः इति जातिगुणवाचिनामेव पदानां द्रव्यवाचिपदैस्सह सामानाधिकरण्यं दृष्टम्, द्रव्याणां तु द्रव्यान्तरप्रकारत्वे मत्वर्थीयप्रत्ययो दृष्टः, यथा – दण्डी, कुण्डली इति । नैवम्; जातिर्वा गुणो वा द्रव्यं वा नैतेष्वेकमेव सामानाधिकरण्ये प्रयोजकम्, अन्योऽन्यस्मिन् व्यभिचारात्, यस्य पदार्थस्य कस्यचित्प्रकारतयैव सद्भावः, तस्य तदपृथक्सिद्धिस्थितिप्रतीतिभिस्तद्वाचिनां शब्दानां स्वाभिधेयविशिष्टद्रव्यवाचित्वात् धर्मान्तरविशिष्टतद्द्रव्यवाचिना शब्देन सामानाधिकरण्यं युक्तमेव। यत्र पुनः पृथक्सिद्धस्य स्वनिष्ठस्यैव द्रव्यस्य कदाचित्क्वचिद्रव्यान्तरप्रकारत्वमिष्यते; तत्र मत्वर्थीयप्रत्यय इति निरवद्यम्॥



शिक्षितेन न्यायेन परमसाध्यसिद्धिः

तदेवं परमात्मनश्शरीरतया तत्प्रकारत्वादचिद्विशष्टजीवस्यापि जीवनिर्देशविशेषरूपा अहन्त्वमित्यादिशब्दाः परमात्मानमेवाऽचक्षत इति तत्त्वमसि (छा.६.८.७) इति सामानाधिकरण्येनोपसंहृतम्; एवं च सति परमात्मानं प्रति जीवस्य शरीरतयाऽन्वयाज्जीवगता धर्माः परमात्मानं न स्पृशन्ति, यथा स्वशरीरगता बालत्वयुवत्वस्थविरत्वादयो धर्माः जीवं न स्पृशन्ति ॥



तत्त्वमसि श्रुतेरर्थः

अतः तत्त्वमसि (छा.६.८.७) इति सामानाधिकरण्ये तत्पदं जगत्कारणभूतं सत्यसङ्कल्पं, सर्वकल्याणगुणाकरं, निरस्तसमस्तहेयगन्धं, परमात्मानमाचष्टे, त्वमिति च तमेव सशरीरजीवशरीरकमाचष्ट इति सामानाधिकरण्यं मुख्यवृत्तम्; प्रकरणाविरोधस्सर्वश्रुत्यविरोधो ब्रह्मणि निरवद्ये कल्याणैकताने अविद्यादिदोषगन्धाभावश्च। अतो जीवसामानाधिकरण्यमपि विशेषणभूताज्जीवादन्यत्वमेवापादयतीति विज्ञानमयाज्जीवादन्य एवानन्दमयः परमात्मा॥



आनन्दमयस्य शारीरत्वश्रवणं जीवत्वज्ञापकम् इत्यस्य निरासः

यदुक्तम् – तस्यैष एव शारीर आत्मा (तै.आन.५) इत्यानन्दमयस्य शारीरत्वश्रवणात् जीवादन्यत्वं न सम्भवति – इति, तदयुक्तम्; अस्मिन् प्रकरणे सर्वत्र तस्यैष एव शारीर आत्मा। यः पूर्वस्य (तै.आन.५) इति परमात्मन एव शारीरात्मत्वाभिधानात्। कथम् । तस्माद्वा एतस्मादात्मन आकाशस्सम्भूतः (तै.आन.१) इत्याकाशादिसृज्यवर्गस्य परमकारणत्वेन प्रज्ञातजीवव्यतिरेकस्य परस्य ब्रह्मण आत्मत्वेन व्यपदेशात्तद्व्यतिरिक्ताकाशादीनाम् अन्नमयपर्यन्तानां तच्छरीरत्वमवगम्यते। यस्य पृथिवी शरीरं, यस्यापश्शरीरं, यस्य तेजश्शरीरं, यस्य वायुश्शरीरं, यस्याकाशश्शरीरं, यस्याक्षरं शरीरं, यस्य मृत्युश्शरीरं, एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७) इति सुबालश्रुत्या सर्वतत्वानां परमात्मशरीरत्वं स्पष्टमभिधीयते। अतः तस्माद्वा एतस्मादात्मनः (तै.आन.१) इत्यत्रैवान्नमयस्य परमात्मैव शारीर आत्मेत्यवगतः। प्राणमयं प्रकृत्याह – तस्यैष एव शारीर आत्मा। यःपूर्वस्य इति। पूर्वस्यान्नमयस्य यश्शारीर आत्मा श्रुत्यन्तरसिद्धः परमकारणभूतः परमात्मा; स एव तस्य प्राणमयस्यापि शारीर आत्मेत्यर्थः। एवं मनोमयविज्ञानमययोर्द्रष्टव्यम् ॥



आनन्दमयस्य परमात्मत्वोपपादनम्, सूत्रार्थोपसंहारश्च

आनन्दमये तु एष एव (तै.आन.५) इति निर्देशस्तस्यानन्यात्मत्वं दर्शयितुम्। तत्कथं विज्ञानमयस्यापि पूर्वोक्तया नीत्या परमात्मैव शारीर आत्मेत्यवगतः। एवं सति विज्ञानमयस्य यश्शारीर आत्मा, स एवानन्दमयस्यापि शारीर आत्मेत्युक्ते आनन्दमयस्य अभ्यासावगतपरमात्मभावस्य परमात्मनस्स्वयमेवात्मेत्यवगम्यते। एवं च स्वव्यतिरिक्तं चेतनाचेतनवस्तुजातं स्वशरीरमिति स एव निरुपाधिकश्शारीर आत्मा। अत एवेदं परं ब्रह्माधिकृत्य प्रवृत्तं शास्त्रं शारीरकमित्यभियुक्तैरभिधीयते। अतो विज्ञानमयाज्जीवादन्य एव परमात्मा आनन्दमयः॥ १३॥



आनन्दमयशब्दे मयटः विकारार्थकत्वाशङ्का

आह – नायमानन्दमयो जीवादन्यः, विकारशब्दस्य मयट् प्रत्ययस्य श्रवणात् मयड्वैतयोः (अष्टाध्याय्यां.४.३.१४३) इति प्रकृत्य नित्यं वृद्धशरादिभ्यः (अष्टाध्याय्यां ४.४.२४४) इति विकारार्थे मयट् स्मर्यते। वृद्धश्चायमानन्दशब्दः॥


ननु प्राचुर्येऽपि मयड् अस्ति -

"तत्-प्रकृत-वचने मयट् (अष्टाध्याय्यां.५.४.२१)"

इति स्मृतेः। यथा "अन्नमयो यज्ञः" इति। स एवायं भविष्यति।



नैवम् – अन्नमय इत्युपक्रमे विकारार्थत्वं दृष्टम्, अत औचित्यादस्यापि विकारार्थत्वमेव युक्तम्॥

किञ्च – प्राचुर्यार्थत्वेऽपि जीवादन्यत्वं न सिद्ध्यति। तथा हि आनन्दप्रचुर इत्युक्ते दुःखमिश्रत्वमवर्जनीयम्। आनन्दस्य हि प्राचुर्यं दुःखस्याल्पत्वमवगमयति। दुःखमिश्रत्वमेव हि जीवत्वम्। अत औचित्यप्राप्तविकारार्थत्वमेव युक्तम्॥

किञ्च लोके मृण्मयं हिरण्मयं दारुमयमित्यादिषु, वेदे च पर्णमयी जुहूः (यजुषि.३.५.७) शमीमय्यस्स्रुचः, दर्भमयी रशना (यजुषि.३.अष्टके.८.२) इत्यादिषु मयटो प्रयोगबाहुल्यात्स एव प्रथमतरं धियमधिरोहति। जीवस्य चानन्दविकारत्वमस्त्येव; तस्य स्वत आनन्दरूपस्य सतस्संसारित्वावस्था तद्विकार एवेति। अतो विकारवाचिनो मयट् प्रत्ययस्य श्रवणादानन्दमयो जीवादनतिरिक्त इति।

तदेतदनुभाष्य परिहरति –



मयटः विकारार्थत्वनिरासः

१४. विकारशब्दान्नेति चेन्न प्राचुर्यात् ॥ १-१-१४ ॥

नैतद्युक्तं; कुतः? प्राचुर्यात् – परस्मिन् ब्रह्मण्यानन्दप्राचुर्यात्। प्राचुर्यार्थे च मयटस्सम्भवात्। एतदुक्तं भवति – शतगुणितोत्तरक्रमेणाभ्यस्यमानस्यानन्दस्य जीवाश्रयत्वासम्भवाद्ब्रह्माश्रयोऽयमानन्द इति निश्चिते सति तस्मिन् ब्रह्मणि विकारासम्भवात् प्राचुर्येऽपि मयड्विधिसम्भवाच्चानन्दमयः परं ब्रह्म – इति।

औचित्यात्प्रयोगप्रौढ्या च मयटो विकारार्थत्वमर्थविरोधान्न सम्भवति। किञ्च औचित्यं प्राणमय एव परित्यक्तम्, तत्र विकारार्थत्वासम्भवात्। अतस्तत्र पञ्चवृत्तेर्वायोः प्राणवृत्तिमत्तामात्रेण प्राणमयत्वम्, प्राणापानादिषु पञ्चसु वृत्तिषु प्राणवृत्तेः प्राचुर्याद्वा । न च प्राचुर्ये मयट् प्रत्ययस्य प्रौढिर्नास्ति, अन्नमयो यज्ञः, शकटमयी यात्रा इत्यादिषु दर्शनात्॥

यदुक्तमानन्दप्राचुर्यमल्पदुःखसद्भावमवगमयतीति; तदसत्, तत्प्रचुरत्वं हि तत्प्रभूतत्वम्, तच्चेतरस्य सत्तां नावगमयति; अपि तु तस्याल्पत्वं निवर्तयति। इतरसद्भावासद्भावौ तु प्रमाणान्तरावसेयौ, इह च प्रमाणान्तरेण तदभावोऽवगम्यते अपहतपाप्मा (छा.८-२-५) इत्यादिना। तत्रैतावदेव वक्तव्यं, ब्रह्मानन्दस्य प्रभूतत्वमन्यानन्दस्याल्पत्वमपेक्षत इति। उच्यते च तत् स एको मानुष आनन्दः (तै.आन.८.अनु) इत्यादिना जीवानन्दापेक्षया ब्रह्मानन्दो निरतिशयदशापन्नः प्रभूत इति।

यच्चोक्तं जीवस्यानन्दविकारत्वं सम्भवतीति; तदपि नोपपद्यते, जीवस्य ज्ञानानन्दस्वरूपस्य केनचिदाकारेण मृद इव घटाद्याकारेण परिणामस्सकलश्रुतिस्मृति न्यायविरुद्धः। संसारदशायां तु कर्मणा ज्ञानानन्दौ सङ्कुचितावित्युपपादियिष्येते। अतश्चानन्दमयो जीवादन्यः परं ब्रह्म॥१४॥



आनन्दहेतौ आनन्दमयशब्दः आनन्दप्रचुरार्थकः

इतश्च जीवान्दन्य आनन्दमयः परं ब्रह्म –

१५. तद्धेतुव्यपदेशाच्च ॥ १-१-१५ ॥

को ह्येवान्यात्कः प्राण्यात्। यदेष आकाश आनन्दो न स्यात्। एष ह्येवानन्दयाति (तै.आन.७.अनु) इति। एष एव जीवानानन्दयतीति जीवानन्दहेतुरयं व्यपदिश्यते। अतश्चानन्दयितव्याज्जीवादानन्दयिताऽयमन्य आनन्दमयः परमात्मेति विज्ञायते। आनन्दमय एवात्र आनन्दशब्देनोच्यत इति चानन्तरमेव वक्ष्यते॥



सत्यं ज्ञानमिति मन्त्रवर्णेन आनन्दमयशब्देन च एकस्यैव वस्तुनः प्रतिपादनम्आनन्दमयस्य परमात्मत्वम्

इतश्च जीवादन्य आनन्दमयः

१६. मान्त्रवर्णिकमेव च गीयते ॥ १-१-१६ ॥

सत्यं ज्ञानमनन्तं ब्रह्म (तै.आन.१) इति मन्त्रवर्णोदितं ब्रह्मैवानन्दमय इति गीयते। तत्तु जीवस्वरूपादन्यत् परं ब्रह्म । तथा हि – ब्रह्मविदाप्नोति परम् (तै.आन.१) इति जीवस्य प्राप्यतया ब्रह्म निर्दिष्टम् ॥

तदेषाभ्युक्ता (तै.आन.१) इति – तत् ब्रह्म अभिमुखीकृत्य प्रतिपाद्यतया परिगृह्य, ऋगेषा अध्येतृभिरुक्ता। ब्राह्मणोक्तस्यार्थस्य वैशद्यमनेन मन्त्रेण क्रियत इत्यर्थः, जीवस्योपासकस्य प्राप्यं ब्रह्म तस्माद्विलक्षणमेव। अनन्तरं च तस्माद्वा एतस्मादात्मन आकाशस्सम्भूतः (तै.आन.७) इत्यारभ्योत्तरोत्तरैर्ब्राह्मणैर्मन्त्रैश्च तदेव विशदीक्रियते। अतो जीवादन्य आनन्दमयः॥



प्राप्यस्य प्राप्तुश्च अभेदशङ्का-परिहारौ

अत्राह – यद्यप्युपासकात्प्राप्यस्य भेदेन भवितव्यम्; तथापि न वस्त्वन्तरं जीवान्मान्त्रवर्णिकं ब्रह्म; किन्तु तस्यैवोपासकस्य निरस्तसमस्ताविद्यागन्धनिर्विशेषचिन्मात्रैकरसं शुद्धं स्वरूपम्, तदेव सत्यं ज्ञानमनन्तं ब्रह्म इति मन्त्रेण विशोध्यते। तदेव च यतो वाचो निवर्तन्ते। अप्राप्य मनसा सह (तै.आन.३.९) इति वाङ्मनसागोचरतया निर्विशेषमिति गम्यते। अतस्तदेव मान्त्रवर्णिकमिति तस्मादनतिरिक्त आनन्दमय इति। अत उत्तरं पठति ।

१७. नेतरोऽनुपपत्तेः ॥ १-१-१७ ॥

परमात्मन इतरो जीवशब्दाभिलप्यो मुक्तावस्थोऽपि न भवति मान्त्रवर्णिकः। कुतः? अनुपपत्तेः। तथाविधस्यात्मनो निरुपाधिकं विपश्चित्त्वं नोपपद्यते । इदमेव हि निरुपाधिकं विपश्चित्त्वम् । सोऽकामयत बहु स्यां प्रजायेय (तै.आन.६) इति सत्यसङ्कल्पत्वप्रदर्शनेन विवरिष्यते। विविधं पश्यच्चित्त्वं हि विपश्चित्त्वम्। पृषोदरादित्वात्पश्यच्छब्दावयवस्य यच्छब्दस्य लोपं कृत्वा व्युत्पादितो विपश्चिच्छब्दः। यद्यपि मुक्तस्य विपश्चित्त्वं सम्भवति; तथापि तस्यैवात्मनस्संसार दशायामविपश्चित्त्वमप्यस्तीति निरुपाधिकं विपश्चित्त्वं नोपपद्यते। निर्विशेषचिन्मात्रतापन्नस्य मुक्तस्य विविधदर्शनाभावात्सुतरां विपश्चित्त्वं न सम्भवतीति न केनापि प्रमाणेन निर्विशेषं वस्तु प्रतिपाद्यत इति च पूर्वमेवोक्तम् ॥



यतो वाचः इति श्रुत्या निर्विशेषवस्तुनः असिद्धिः

यतो वाचो निवर्तन्ते (तै.आन.९) इति च वाक्यं यदि वाङ्मनसयोर्ब्रह्मणो निवृत्तिमभिदधीत; न ततो निर्विशेषतां वस्तुनोऽवगमयितुं शक्नुयात्; अपि तु वाङ्मनसयोस्तत्राप्रमाणतां वदेत्; तथा च सति तस्य तुच्छत्वमेवापद्यते। ब्रह्मविदाप्नोति (तै.आन.१) इत्यारभ्य ब्रह्मणो विपश्चित्त्वं जगत्कारणत्वं ज्ञानानन्दैकतानतामितरान्प्रत्यानन्दयितृत्वं कामादेव चिदात्मकस्य कृत्स्नस्रष्टृत्वं सृज्यवर्गानुप्रवेशकृततदात्मकत्वं भयाभयहेतुत्वं वाय्वादित्यादीनां प्रशासितृत्वं शतगुणितोत्तरक्रमेण निरतिशयानन्दत्वमन्यच्चानेकं प्रतिपाद्य वाङ्मनसयोः ब्रह्मणि प्रवृत्त्यभावेन निष्प्रमाणकं ब्रह्मेत्युच्यत इति भ्रान्तजल्पितं यतो वाचो निवर्तन्ते (तै.आन.९) इति यच्छब्दनिर्दिष्टमर्थम् आनन्दं ब्रह्मणो विद्वान् (तै.आन.९) इत्यानन्दशब्देन प्रतिनिर्दिश्य तस्य ब्रह्मसम्बन्धित्वं ब्रह्मण इति व्यतिरेकनिर्देशेन प्रतिपाद्य तदेव वाङ्मनसागोचरं विद्वान् इति तद्वेदनमभिदधद्वाक्यं जरद्गवादिवाक्यवदनर्थकं वाच्यानन्तर्गतं च स्यात्॥

अतश्शतगुणितोत्तरक्रमेण ब्रह्मानन्दस्यातिशयेयत्तां वक्तुमुद्यम्य तस्येयत्ताया अभावादेव वाङ्मनसयोस्ततो निवृत्तिः यतो वाचो निवर्तन्ते (तै.आन.९) इत्युच्यते। एवमियत्तारहितं ब्रह्मण आनन्दं विद्वान् कुतश्चन न बिभेति इत्युच्यते। किञ्च अस्य मान्त्रवर्णिकस्य विपिश्चतः सोऽकामयत (तै.आन.६) इत्यारभ्य वक्ष्यमाणस्वसङ्कल्पाव प्तजगज्जन्मस्थितिजगदन्तरात्मत्वादेः मुक्तात्मस्वरूपादन्यत्वं सुस्पष्टमेव॥१७॥



भेदव्यपदेशात् श्रौतात् आनन्दमयस्य जीवादन्यता

इतश्चोभयावस्थात्प्रत्यगात्मनोऽन्य आनन्दमयः –

१८. भेदव्यपदेशाच्च ॥ १-१-१८ ॥

तस्माद्वा एतस्मादात्मन आकाशः (तै.आन.१) इत्यारभ्य मान्त्रवर्णिकं ब्रह्म व्यञ्जयद्वाक्यमन्नप्राणमनोभ्य इव जीवादपि तस्य भेदं व्यपदिशति तस्माद्वा एतस्माद्विज्ञानमयात्। (तै.आन.५) अन्योऽन्तर आत्माऽनन्दमयः (तै.आन.५) इति। अतो जीवाद्भेदस्य व्यपदेशाच्चायं मान्त्रवर्णिक आनन्दमयोऽन्य एवेति ज्ञायते ॥१८॥



आनन्दमयस्य जीवादन्यत्वम् अचित्संसर्गाभावकालिकसृष्टिसङ्कल्पज्ञाप्यम्

इतश्च जीवादन्यः –

१९. कामाच्च नानुमानापेक्ष ा। १-१-१९ ॥

जीवस्याविद्यापरवशस्य जगत्कारणत्वे ह्यवर्जनीया आनुमानिक-प्रधानादिशब्दाभिधेय-अचिद्वस्तुसंसर्गापेक्षा; तथैव हि चतुर्मुखादीनां कारणत्वम्, इह च सोऽकामयत, बहु स्यां प्रजायेय (तै.आन.६) इत्यचित्संसर्गरहितस्य स्वकामादेव विचित्रचिदचिद्वस्तुनस्सृष्टिः इदं सर्वमसृजत, यदिदं किञ्च (तै.आन.६.२) इत्याम्नायते। अतोऽस्यानन्दमयस्य जगत्सृजतो नानुमानिकाचिद्वस्तु-संसर्गापेक्षा प्रतीयते। ततश्च जीवादन्य आनन्दमयः॥१९॥



आनन्दमययोगेन जीवस्य आनन्दलाभात् ज्ञापकात् आनन्दमयस्य जीवादन्यत्वम्

इतश्च जीवादन्यः आनन्दमयः –

२०. अस्मिन्नस्य च तद्योगं शास्ति ॥ १-१-२० ॥

अस्मिन् – आनन्दमये, अस्य जीवस्य, तद्योगम् – आनन्दयोगम्, शास्ति शास्त्रम् – रसो वै सः। रसं ह्येवायं लब्ध्वाऽऽनन्दी भवति (तै.आन.७.१) इति। रसशब्दाभिधेयानन्दमयलाभादयं जीवशब्दाभिलपनीय आनन्दी भवतीत्युच्यमाने यल्लाभाद्य आनन्दी भवति, स स एवेत्यनुन्मत्तः को ब्रवीतित्यर्थः॥



आनन्दानन्दमयशब्दयोः अर्थाभेदः

एवमानन्दमयः परं ब्रह्मेति निश्चिते सति यदेष आकाश आनन्दः (तै.आन.७), विज्ञानमानन्दं ब्रह्म (वृ.५.९.२८) इत्यादिष्वानन्दशब्देनानन्दमय एव परामृश्यते। यथा विज्ञानशब्देन विज्ञानमयः अत एव आनन्दं ब्रह्मणो विद्वान् (तै.आन.९.१) इति व्यतिरेकनिर्देशः। अत एव च आनन्दमयमात्मानमुपसङ्क्रामति (तै.आन.८.५) इति फलनिर्देशश्च। उत्तरे चानुवाके पूर्वानुवाकोक्तानामन्नमयादीनाम् अन्नं ब्रह्मेति व्याजानात् (तै.भृ.२), प्राणो ब्रह्मेति व्यजानात् (तै.भृ.३) मनो ब्रह्मेति व्यजानात् (तै.भृ.४), विज्ञानं ब्रह्मेति व्यजानात् (तै.भृ.५.१) इति प्रतिपादनात्। आनन्दो ब्रह्म (तै.भृ.६.१) इत्यप्यानन्दमयस्यैव प्रतिपादनमिति विज्ञायते; तत एव तत्रापि आनन्दमयमात्मानमुपसङ्क्रम्य (तै.आन.१०.५) इत्युपसंहृतम्।

अतः प्रधानशब्दाभिलप्यादर्थान्तरभूतस्य परस्य ब्रह्मणो जीवशब्दाभिलपनीयादपि वस्तुनोऽर्थान्तरत्वं सिद्धम्॥ २०॥

इति श्रीशारीरकमीमांसाभाष्ये आनन्दमयाधिकरणम्॥६॥




०७ अन्तरधिकरणम्


आनन्दमयाधिकरणशेषभूतम्

श्रीशारीरमीमांसाभाष्ये अन्तरधिकरणम्॥७॥

अधिकरणार्थः— अक्ष्यादित्यान्तर्वर्तित्वेनोपास्यत्वमपि न जीवविशेषस्य, किन्तु परमात्मन एव



अन्तरादित्यविद्या, अन्तरक्षिविद्या च छा.उ.1-6-7) (निर्विशेषवस्तुनः



अवान्तरसङ्गतिप्रदर्शनम्

यद्यपि मन्दपुण्यानां जीवानां, कामाज्जगत्सृष्टिः, अतिशयितानन्दयोगो भयाभयहेतुत्वमित्यादि न सम्भवति, तथापि, विलक्षणपुण्यानाम् आदित्येन्द्र प्रजापतिप्रक्षृतीनां सम्भवत्येवेति इमाम् आशङ्कां निराकरोति –

२१. अन्तस्तद्धर्मोपदेशात् ॥ १-१-२१ ॥



विषयवाक्यप्रदर्शनम्

इदमाम्नायते छान्दोग्ये य एषोऽन्तरादित्ये हिरण्मयः पुरुषो दृश्यते हिरण्यश्मश्रुर्हिरण्यकेश आप्रणखात्सर्व एव सुवर्णः। तस्य यथा कप्यासं पुण्डरीकमेवमक्षिणी तस्योदित नाम स एष सर्वेभ्यः पाप्मभ्य उदितः उदेति ह वै सर्वेभ्यः पाप्मभ्यो य एवं वेद। तस्यर्क्च साम च गेष्णौ इत्यधिदैवतम् (छा.१.६.६,७,८) अथाध्यात्मम्, अथ य एषोऽन्तरक्षिणि पुरुषो दृश्यते सैवर्क तत्साम तदुक्थ्यं तद्यजुस्तद्ब्रह्म तस्यैतस्य तदेव रूपं यदमुष्य रूपं यावमुष्य गेष्णौ तौ गेष्णौ यन्नाम तन्नाम (छा.१.७.५) इति॥



संशयस्वरूपम्

तत्र सन्दिह्यते – किमयमक्ष्यादित्यमण्डलार्न्तवर्ती पुरुषः पुण्योपचयनिमित्तैश्वर्य आदित्यादिशब्दाभिलप्यो जीव एव; आहोस्वित्तदतिरिक्तः परमात्मा – इति।



पूर्वपक्षः

किं युक्तम्? उपिचतपुण्यो जीव एवेति।



पूर्वपक्षे युक्तिः

कुतः? सशरीरत्वश्रवणात्। शरीरसम्बन्धो हि जीवानामेव सम्भवति। कर्मानुगुणप्रियाप्रिययोगाय हि शरीरसम्बन्धः। अत एव हि कर्मसम्बन्धरहितस्य मोक्षस्य प्राप्यत्वमशरीरत्वेनोच्यते न ह वै सशरीरस्य सतः प्रियाप्रिययोरपहतिरस्ति। अशरीरं वा व सन्तं न प्रियाप्रिये स्पृशतः (छा.८.१२.१) इति। सम्भवति च पुण्यातिशयात् ज्ञानाधिक्यम्, शक्त्याधिक्यञ्च। अत एव लोककामेशत्वादि तस्यैवोपपद्यते। तत एव चोपास्यत्वम्, फलदायित्वं, पापक्षपणकरत्वेन मोक्षोपयोगित्वं च। मनुष्येष्वप्युपचितपुण्याः केचित् ज्ञानशक्त्यादिभिरधिकतरा दृश्यन्ते; ततश्च सिद्धगन्धर्वादयः; ततश्च देवाः; ततश्चेन्द्रादयः। अतो ब्रह्मादिष्वन्यतम एवैकैकस्मिन् कल्पे पुण्यविशेषेणैवम्भूतमैश्वर्यं प्राप्तो जगत्सृष्ट्याद्यपि करोतीति जगत्कारणत्वजगदन्तरात्मत्वादि वाक्यमस्मिन्नेवोपचितपुण्यविशेषे सर्वज्ञे सर्वशक्तौ वर्तते । अतो न जीवादतिरिक्तः परमात्मा नाम कश्चिदस्ति। एवं च सति अस्थूलमनण्वह्रस्वम् (बृ.५.८.८) इत्यादयो जीवात्मनस्स्वरूपाभिप्राया भवन्ति। मोक्षशास्त्राण्यपि तत्स्वरूपतत्प्रात्युपायोपदेशपराणि – इति॥



सिद्धान्तः सयुक्तिकः

एवं प्राप्तेऽभिधीयते – अन्तस्तद्धर्मोपदेशात् ।



तत्र सूत्राक्षरार्थवर्णनम्

अन्तरादित्येऽन्तरक्षिणि च यः पुरुषः प्रतीयते, स जीवादन्यः परमात्मैव; कुतः? तद्धर्मोपदेशात् – जीवेष्वसम्भवंस्तदतिरिक्तस्यैव परमात्मनो धर्मोऽयमपहतपाप्मत्वादिः स एष सर्वेभ्यः पाप्मभ्य उदितः (छा.१.६.७) इत्यादिनोपदिश्यते। अपहतपाप्मत्वं हि अपहतकर्मत्वम्, कर्मवश्यतागन्धरहितत्वमित्यर्थः। कर्माधीनसुखदुःखभागित्वेन कर्मवश्या हि जीवाः। अतोऽपहतपाप्मत्वं जीवादन्यस्य परमात्मन एव धर्मः ॥ तत्पूर्वकं स्वरूपोपाधिकं लोककामेशत्वम्, सत्यसङ्कल्पत्वादिकं सर्वभूतान्तरात्मत्वञ्च तस्यैव धर्मः। यथाह एष आत्माऽपहतपाप्मा विजरो विमृत्युर्विशोको विजिघत्सोऽपिपासः सत्यकामस्सत्यसङ्कल्पः (छा.८.१.५) इति, तथा एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७) इति। सोऽकामयत। बहु स्यां प्रजायेयेति (तै.आन.६) इत्यादिसत्यसङ्कल्पत्वपूर्वक समस्तचिदचिद्वस्तुसृष्टियोगो निरुपाधिकभयाभयहेतुत्वम्, वाङ्मनसपरिमितिकृतपरिच्छेदरहितानवधिकातिशयान्दयोग इत्यादयोऽकर्मसम्पाद्यास्स्वाभाविका धर्मा जीवस्य न सम्भवन्ति॥



पूर्वपक्षस्य सयुक्तिकः निरासः

यत्तु शरीरसम्बन्धान्न जीवातिरक्त इत्युक्तम्; तदसत्, न हि सशरीरत्वं कर्मवश्यतां साधयति, सत्यसङ्कल्पस्येच्छयाऽपि शरीरसम्बन्धसम्भवात्। अथोच्यते – शरीरं नाम त्रिगुणात्मकप्रकृति-परिणामरूपभूतसङ्घातः; तत्सम्बन्धश्चापहतपाप्मनस्सत्यसङ्कल्पस्य पुरुषस्य इच्छया न सम्भवति, अपुरुषार्थत्वात्। कर्मवश्यस्य तु स्वरूपानभिज्ञस्य कर्मानुगुणफलोपभोगायानिच्छतोऽपि तत्सम्बन्धोऽवर्जनीयः – इति॥



भगवतः अकर्मवश्यस्याऽपि देहसम्बन्धः

स्यादेतदेवम्। यदि गुणत्रयमयः प्राकृतोऽस्य देहस्स्यात्; स तु स्वाभिमतस्स्वानुरूपोऽप्राकृत एवेति सर्वमुपपन्नम्॥

एतदुक्तं भवति – परस्यैव ब्रह्मणो निखिलहेयप्रत्यनीकानन्तज्ञानानन्दैकस्वरूपतया सकलेतरविलक्षणस्य स्वाभाविकानविधकातिशयासङ्ख्येयकल्याणगुणगणाश्च सन्ति। तद्वदेव स्वाभिमतानुरूपैकरूपाचिन्त्य-दिव्याद्भुतनित्यनिरवद्यनिरतिशयौज्ज्वल्यसौन्दर्यसौगन्ध्य-सौकुमार्य-लावण्ययौवनाद्यनन्तगुणगणनिधिदिव्यरूपमपि स्वाभाविकमस्ति। तदेवोपासकानुग्रहेण तत्तत्प्रतिपत्त्यनुरूपसंस्थानं करोत्यपारकारुण्यसौशील्यवात्सल्यौदार्य- जलनिधिः, निरस्तनिखिलहेयगन्धोऽपहतपाप्मा परमात्मा परं ब्रह्म पुरुषोत्तमो नारायणः इति॥



उक्तेर्थे प्रमाणानि

यतो वा इमानि भूतानि जायन्ते (तै.भृ.१), सदेव सोम्येदमग्र आसीत् (छा.६.२.१), आत्मा वा इदमेक एवाग्र आसीत् (ऐतरेय.१.१.१), एको ह वै नारायण आसीन्न ब्रह्मा नेशानः (महोप.१.१) इत्यादिषु निखिलजगदेककारणतयाऽवगतस्य परस्य ब्रह्मणः सत्यं ज्ञानमनन्तं ब्रह्म (तै.आन.१), विज्ञानमनन्दं ब्रह्म (बृ.५.९.२८), इत्यादिष्वेवम्भूतं स्वरूपमित्यवगम्यते। निर्गुणम् (आत्मोप), निरञ्जनम् (श्वेता.६.१९), अपहतपाप्मा विजरो विमृत्युर्विशोको विजिघत्सोऽपिपासस्सत्यकामः सत्यसङ्कल्पः (छा.८.५.१), न तस्य कार्यं करणं च विद्यते न तत्समश्चाभ्यिधकश्च दृश्यते। पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वे.६.८), तमीश्वराणां परमं महेश्वरं तं दैवतानां परमञ्च दैवतम् (श्वे.६.७), स कारणं करणाधिपाधियो न चास्य कश्चिज्जनिता न चाधिपः (श्वे.६.९), सर्वाणि रूपाणि विचित्य धीरः। नामानि कृत्वाऽभिवदन्यदास्ते (तै.य.आर.३.१२), वेदाहमेतं पुरुषं महान्तम्। आदित्यवर्णं तमसः परस्तात् (तै.यजु.आर.३.१२), सर्वे निमेषा जज्ञिरे विद्युतः पुरुषादधि (तै.नारा.१.अनु.८) इत्यादिषु परस्य ब्रह्मणः प्राकृतहेयगुणान् प्राकृतहेयदेहसम्बन्धं तन्मूलकर्मवश्यतासम्बन्धं च प्रतिषिध्य कल्याणगुणान् कल्याणरूपं च वदन्ति। तदिदं स्वाभाविकमेव रूपमुपासकानुग्रहेण तत्प्रतिपत्त्यनुगुणाकारं देवमनुष्यादिसंस्थानं करोति स्वेच्छयैव परमकारुणिको भगवान्। तदिदमाह श्रुतिः – अजायमानो बहुधा विजायते (तै.आर.३.१२) इति। स्मृतिश्च अजोऽपि सन्नव्ययात्मा भूतानामीश्वरोऽपि सन्। प्रकृतिं स्वामधिष्ठाय सम्भवाम्यात्ममायया। परित्राणाय साधूनां विनाशाय च दुष्कृताम् (भ.गी.४.६) इति। साधवो ह्युपासकाः, तत्परित्राणमेवोद्देश्येम्, आनुषङ्गिकस्तु दुष्कृतां विनाशः, सङ्कल्पमात्रेणापि तदुपपत्तेः। प्रकृतिं स्वाम्, इति प्रकृतिः – स्वभावः। स्वमेव स्वभावमास्थाय, न संसारिणां स्वभावमित्यर्थः। आत्ममाययेति स्वसङ्कल्परूपेण ज्ञानेनेत्यर्थः ।

माया वयुनं ज्ञानम् (वेदनिखण्टौ,धर्मवर्गे,२२.श्लो.) इति ज्ञानपर्यायमपि मायाशब्दं नैखण्टुका अधीयते। आह च भगवान् पराशरः – समस्ताश्शक्तयश्चैता नृप यत्र प्रतिष्ठिताः। तद्विश्वरूपवैरूप्यं रूपमन्यद्धेरर्महत्॥ समस्तशक्तिरूपाणि तत्करोति जनेश्वर। देवतिर्यङ्मनुष्याख्या चेष्टावन्ति स्वलीलया। जगतामुपकाराय न सा कर्मनिमित्तजा – (वि.पु.६.७.७०) इति । महाभारते चावताररूपस्याप्यप्राकृतत्वमुच्यते न भूत सङ्घसंस्थानो देहोऽस्य परमात्मनः इति। अतः परस्यैव ब्रह्मण एवंरूपवत्त्वादयमपि तस्यैव धर्मः। अत आदित्यमण्डलाक्ष्यधिकरणः आदित्यादिजीवव्यतिरिक्तः परमात्मैव ॥ २१॥

२२. भेदव्यपदेशाच्चान्यः ॥ १-१-२२ ॥



जीवभेदसाधकं हेत्वन्तरम्

आदित्यादिजीवेभ्यो भेदो व्यपदिश्यतेऽस्य परमात्मनः – य आदित्ये तिष्ठान्नादित्यादन्तरो यमादित्यो न वेद यस्यादित्यश्शरीरं य आदित्यमन्तरो यमयति । (बृ.५.७.९) य आत्मनि तिष्ठान्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति (बृ.५.७.२२) इति । योऽक्षरमन्तरे सञ्चरन्यस्याक्षरं शरीरं यमक्षरं न वेद यो मृत्युमन्तरे सञ्चरन्यस्य मृत्युश्शरीरं यं मृत्युर्न वेद एष सर्वभूतान्तरात्माऽपहतपाप्मा दिव्यो देव एको नारायणः (सुवाल.७) इति चास्यापहतपाप्मनः परमात्मनस्सर्वान् जीवान् शरीरत्वेन व्यपदिश्य तेषामन्तरात्मत्वेनैनं व्यपदिशति। अतस्सर्वेभ्यो हिरण्यगर्भादिजीवेभ्योऽन्य एव परमात्मेति सिद्धम्॥२॥

इति श्रीशारीरकमीमांसाभाष्ये अन्तरधिकरणम्॥७॥




०८ आकाशाधिकरणम्

श्रीशारीरकमीमांसाभाष्ये आकाशाधिकरणम्॥८॥

अधिकरणार्थः— आकाशत्वेनोपास्यः परमात्मैव, न भौतिकाकाशः

आकाशविद्या – (छा.उ. 1-9)


पेटिकाभेदस्य तत्सङ्गतेश्च प्रतिपादनम्

वि॰प्र॰—


यतो वा इमानि भूतानि जान्यन्ते (तै.भृ.१.२)



इति जगत्कारणं ब्रह्मेत्य् अवगम्यते।

English— The text, 'That from which these beings are born,' teaches that Brahman is the cause of the world;

वि॰प्र॰— किं तज् जगत्-कारणम् इत्य् अपेक्षायां

English— to the question thence arising of what nature that cause of the world is,

वि॰प्र॰—


सदेव सोम्येदमग्र आसीत् (छा.६.२.१)



English— ' Being only this was in the beginning';

वि॰प्र॰—


तत्तेजोऽसृजत (छा.६.२.३)



English— 'It sent forth fire';

वि॰प्र॰—


आत्मा वा इदमेक एवाग्र आसीत् (ऐत.१.१.१)



English— 'The Self only this was in the beginning,' &c.

वि॰प्र॰— स इमाल्लोकानसृजत (ऐतरेय.१.१.२)

वि॰प्र॰— तस्माद्वा एतस्मादात्मन आकाशस्सम्भूतः (तै.आन.१)

वि॰प्र॰— इति साधारणैश् शब्दैर् जगत्कारणे निर्दिष्टे

English— (thus) certain other texts give a reply in general terms

वि॰प्र॰— ईक्षण-विशेष--आनन्द-विशेष--रूप--विशेषार्थ-स्वभावात्

प्रधान--क्षेत्र-ज्ञादि--व्यतिरिक्तं ब्रह्मेत्य् उक्तम्।

English— and thereupon it is shown on the basis of the special nature of that cause

as proved by the attributes of 'thought' and 'bliss,'

that Brahman is different from the pradhāna and the individual souls.

वि॰प्र॰— इदानीम् आकाशादि-विशेषशब्दैर् निर्दिश्य

जगत्-कारणत्व--जगद्-ऐश्वर्यादि-वादे ऽप्य्

आकाशादि-शब्दाभिधेयतया

English— where such special terms as Ether and the like are used

in sections setting forth the creation and government of the world,

वि॰प्र॰— प्रसिद्ध--चिद्--अ-चिद्--वस्तुनो ऽर्थान्तरम्

उक्त-लक्षणम् एव ब्रह्मेति प्रतिपाद्यते –

English— they designate not the thing- sentient or non-sentient--

which is known from ordinary experience,

but Brahman as proved so far.

वि॰प्र॰— आकाशस्तल्लिङ्गात् इत्यादिना पादशेषेण-

English— The remaining part of this Pāda now is devoted to the task of proving that.



विषयवाक्यप्रदर्शनम्

वि॰प्र॰— २३. आकाशस्तिल्लङ्गात् ॥ १-१-२३॥

English— 23. Ether (is Brahman), on account of the characteristic marks.

वि॰प्र॰— इदम् आम्नायते छान्दोग्ये –

"अस्य लोकस्य का गतिर्" इति

English— We read in the Cḥāndogya (I, 9),


'What is the origin of this world?'



वि॰प्र॰— "आकाश" इति होवाच

English— 'Ether,' he replied.

वि॰प्र॰—


सर्वाणि ह वा इमानि भूतान्य् आकाशाद् एव समुत्पद्यन्ते



English—


'For all these beings spring from the ether only,



वि॰प्र॰—


आकाशं प्रत्यस्तं यन्ति



English—


and return into the ether.



वि॰प्र॰—


आकाशो ह्य् एवैभ्यो ज्यायान्



English—


Ether is greater than these;



वि॰प्र॰—


आकाशः परायणम् (छा.१.९.१)



इति ॥

English—


ether is their rest.'




संशय-प्रदर्शनम्

वि॰प्र॰— तत्र सन्देहः –


किं प्रसिद्धाकाश एवात्राकाश-शब्देनाभिधीयते?

उतोक्त-लक्षणम् एव ब्रह्म



\– इति ॥

English— Here there arises the doubt whether the word 'ether' denotes the well-known element or Brahman.




पूर्व-पक्ष-प्रदर्शनम्

वि॰प्र॰— किं प्राप्तम्? "प्रसिद्धाकाश" इति।

English— The Pūrvapakshin maintains the former alternative.

वि॰प्र॰— कुतः?


शब्दैक-समधिगम्ये वस्तुनि

य एवार्थो व्युत्पत्ति-सिद्धश् शब्देन प्रतीयते

स एव ग्रहीतव्यः।



English— For, he says, in the case of things to be apprehended through words

we must accept that sense of the word

which, proved by etymology, is immediately suggested by the word.

वि॰प्र॰—


अतः प्रसिद्धाकाश एव चराचरभूतस्य कृत्स्नस्य कारणम्।



English—


We therefore conclude from the passage that the well-known Ether is the cause of the entire aggregate of things, moving or non-moving,



वि॰प्र॰—


अतस् तस्माद् अनतिरिक्तं ब्रह्म।



English— and that


hence Brahman is the same as Ether.




अर्थ-विरोधात् व्युत्पत्ति-सिद्धार्थस्य त्याज्यत्व-शङ्का-परिहारौ

वि॰प्र॰—



नन्व् ईक्षा-पूर्वक-सृष्ट्य्-आदिभिर्

अचेतनाज् जीवाच् च व्यतिरिक्तं ब्रह्मेत्य् उक्तम्?।्-।





English—



But has it not been shown that Brahman is something different from non-sentient things

because its creative activity is preceded by thought?





वि॰प्र॰—


सत्यम्, उक्तम्। अयुक्तं तु तत्।



English—


This has been asserted indeed,

but by no means proved.



वि॰प्र॰—


तथा हि


यतो वा इमानि भूतानि जायन्ते तद्ब्रह्म (तै.भृ.१.अनु.)



इत्य् उक्ते



English—


For the proper way to combine the different texts is as follows.

Having been told that


'that from which these beings are born is Brahman',





वि॰प्र॰—



कुत इमानि भूतानि जायन्त



इत्य्-आदि-विशेषापेक्षायां



English—


we desire to know more especially

what that source of all beings is,



वि॰प्र॰—



सर्वाणि ह वा इमानि भूतान्य् आकाशाद् एव समुत्पद्यन्ते (छा.१.९.१)



इत्य्-आदिना विशेष-प्रतीतेः –



English—


and this desire is satisfied by the special information given by the text,


'All these things spring from the ether.'





वि॰प्र॰—


"जगज्-जन्मादि-कारणम् आकाश एवे"ति निश्चिते सति



English—


It thus being ascertained that the ether only is the cause of the origin, and so on, of the world,



वि॰प्र॰—



सदेव सोम्येदमग्र आसीत् (छा.६.२.१)



इत्य्-आदिष्व् अपि



English—


((in) 'Being only was this in the beginning')



वि॰प्र॰—


सद्-आदि-शब्दास् साधारणाकारास्

तम् एव विशेषम् आकाशम् अभिदधति।



English—


we conclude that also such general terms as 'Being'

denote the particular substance called 'ether.'



वि॰प्र॰—



आत्मा वा इदम् एक एवाग्र आसीत् (ऐत.१.१.१)



इत्य्-आदिष्व् आत्मशब्दोऽपि तत्रैव वर्तते।



English—


And we further conclude that in passages such as


'the Self only was all this in the beginning',



the word 'Self' (ātman) also denotes the ether;



वि॰प्र॰—


तस्यापि (आत्म-शब्दस्य) हि चेतनैकान्तत्वं न सम्भवति;

यथा "मृद्-आत्मको घटः" इति।



English—


for that word is by no means limited to non-sentient things-- cp., e.g., the phrase,


'Clay constitutes the Self of the jar'--,





वि॰प्र॰—


"आप्नोतीत्य् आत्मे"ति व्युत्पत्त्या

सुतराम् आकाशे ऽप्य् आत्म-शब्दो वर्तते ॥



English—


and its etymology also (ātman from āp, to reach) shows that

it may very well be applied to the ether.





तदैक्षतेतीक्षणादीनां गौणता-निर्वाहः

वि॰प्र॰—


अत एवम् "आकाश एव कारणं ब्रह्मे"ति निश्चिते सति

+ईक्षणादयस् तद्-अनुगुणा गौणा वर्णनीयाः।



English— It having thus been ascertained that the ether is the general cause or Brahman,

we must interpret such words as 'thinking' (which we meet with in connexion with the creative activity of the general cause)

in a suitable, i.e. secondary, or metaphorical sense.

वि॰प्र॰—


यदि हि साधारण-शब्दैर् एव सद्-आदिभिः

कारणम् अभ्यधायिष्यत,

ईक्षणाद्य्-अर्थानुरोधेन

"चेतन-विशेष एव कारणम्" इति निरचेष्यत।



English—


If the texts denoted the general cause by general terms only, such as 'Being',

we should, in agreement with the primary sense of 'thinking', and similar terms, decide that that cause is an intelligent being;



वि॰प्र॰—


आकाश-शब्देन तु विशेष एव निश्चित

इति नार्थ-स्वाभाव्यान् निर्णेतव्यम् अस्ति।



English—


but since, as a matter of fact,

we ascertain a particular cause on the basis of the word 'ether',

our decision cannot be formed on general considerations of what would suit the sense.





आकाशस्य कार्यताश्रुतेः परमकारणत्वानुपपत्ति-शङ्का-परिहारौ

वि॰प्र॰—



ननु "आत्मन आकाशसम्भूतः" (तै.आन.१.२) इत्य्

आकाशस्यापि कार्यत्वं प्रतीयते।





English—



--But what then about the passage,

'From the Self there sprang the ether' (Taitt. Up. II, 1, 1),

from which it appears that the ether itself is something created?





वि॰प्र॰—


सत्यम्, सर्वेषाम् एवाकाश-वाय्व्-आदीनां सूक्ष्मावस्था स्थूलावस्था चेत्य् अवस्था-द्वयम् अस्ति।



English— All elementary substances, we reply, such as ether, air, and so on, have two different states,

a gross material one, and a subtle one.

वि॰प्र॰—


तत्राकाशस्य सूक्ष्मावस्था कारणं

स्थूलावस्था तु कार्यम् ।



English—


The ether, in its subtle state, is the universal cause;

in its gross state it is an effect of the primal cause;



वि॰प्र॰—



"आत्मन आकाशस् सम्भूतः" (तै.आन.१.२)



इति


स्वस्माद् एव सूक्ष्म-रूपात्

स्वयं स्थूल-रूपस् सम्भूत



इत्य् अर्थः।



English—


in its gross state it thus springs from itself, i.e. ether in the subtle state.



वि॰प्र॰—


सर्वाणि ह वा इमानि भूतान्य् आकाशादेव समुत्पद्यन्ते (छा.१.९.१)



इति सर्वस्य जगत

आकाशाद् एव प्रभवाप्ययादि-श्रवणात्

तद् एव हि कारणं ब्रह्मेति निश्चितम्।

English—


The text, 'All these beings spring from ether only' (Cḥ. Up. I, 9, 1), declares that

the whole world originates from ether only,

and from this it follows that ether is none other than the general cause of the world, i.e. Brahman.



वि॰प्र॰—


यत एवं प्रसिद्धाकाशाद् अनतिरिक्तं ब्रह्म,

अत एव च


यद् एष आकाश आनन्दो न स्यात् (तै.आन.७.)





English—


This non-difference of Brahman from the empirically known ether

also gives a satisfactory sense to texts such as the following:




'If this ether were not bliss' (Taitt. Up. II, 7, 1);



वि॰प्र॰—



आकाशो ह वै नामरूपयोर् निर्वहिता (छा.८.१४.१)



इत्य् एवम्-आदि-निर्देशो ऽप्य् उपपन्नतरः।



English—


'Ether, indeed, is the evolver of names and forms' (Cḥ. Up. VIII, 14, 1, and so on).



वि॰प्र॰—


अतः "प्रसिद्धाकाशाद् अनतिरिक्तं ब्रह्म" +इति॥



English—


It thus appears that Brahman is none other than the well-known elemental ether.






सिद्धान्तः


चेतनत्व-लिङ्गानि

वि॰प्र॰— एवं प्राप्ते ब्रूमः –

आकाशस् तल्-लिङ्गात् –

English— This primā facie view is set aside by the Sūtra.

वि॰प्र॰— आकाश-शब्दाभिधेयः

प्रसिद्धाकाशाद् अचेतनाद् अर्थान्तरभूतो

यथोक्त-लक्षणः परमात्मैव।

English—


The word 'ether' in the text under discussion denotes the highest Self

with its previously established characteristics--

which is something quite different from the non-sentient elemental ether.



वि॰प्र॰— कुतः? तल्-लिङ्गात् -

(चित्-सहित-)निखिल-जगद्-एक-कारणत्वम्, (चित्-सहित-)सर्वस्माज्-ज्यायस्त्वम्, परायणत्वम्

इत्य्-आदीनि परमात्म-लिङ्गान्य् उपलभ्यन्ते।

English— For the qualities which the passage attributes to ether, viz. its being the one cause of the entire world, its being greater than all, and the rest of all, clearly indicate the highest Self.

वि॰प्र॰— निखिलकारणत्वं हि

अ-चिद्-वस्तुनः प्रसिद्धाकाश-शब्दाभिधेयस्य नोपपद्यते,

चेतन-वस्तुनस् तत्-कार्यत्वासम्भवात्।

English— The non-intelligent elemental ether cannot be called the cause of all,

since intelligent beings clearly cannot be its effects;

वि॰प्र॰— परायणत्वं च चेतनानां परम-प्राप्यत्वम्।

वि॰प्र॰— तच् चाचेतनस्य हेयस्य सकल-पुरुषार्थ-विरोधिनो न सम्भवति।

English— nor can it be called the 'rest' of intelligent beings,

for non-sentient things are evil and antagonistic to the true aim of man;

वि॰प्र॰— सर्वस्माज् ज्यायस्त्वं च निरुपाधिकं,

सर्वैः कल्याण-गुणैस् सर्वेभ्यो निरतिशयोत्कर्षः।

वि॰प्र॰— तद् अप्य् अचितो नोपपद्यते॥

English— nor can it be called 'greater' than all,

for it is impossible that a non-sentient element should possess all excellent qualities whatever

and thus be absolutely superior to everything else.




प्रसिद्धवन्निर्देशः

वि॰प्र॰— यद् उक्तं


जगत्-कारण-विशेषाकाङ्क्षायाम्

आकाश-शब्देन विशेष-समर्पणाद्

अन्यत् सर्वं तद्-अनुरूपम् एव वर्णनीयम्



इति, तद् अयुक्तम्,

English— Nor is the Pūrvapakshin right when maintaining that,


as the word 'ether' satisfies the demand for a special cause of the world,

all other texts are to be interpreted in accordance herewith.



वि॰प्र॰—


सर्वाणि ह वा इमानि भूतान्य्

आकाशादेव समुत्पद्यन्ते (छा.१.९.१)



इति ("ह वै"→) प्रसिद्धवन् निर्देशात्।

English— The words,


'All these beings indeed spring from the ether only,'



merely give expression to something generally known,

वि॰प्र॰— प्रसिद्धवन्-निर्देशो हि

प्रमाणान्तर-प्राप्तिम् अपेक्षते।

English— and statements of this nature presuppose other means of knowledge to prove them.

वि॰प्र॰— प्रमाणान्तराणि च


सद् एव सोम्येदम् अग्र आसीत् (छा.६.२.३)



इत्य् एवम्-आदीन्य् एव वाक्यानि।

English— Now these other means required are, in our case,

supplied by such texts as


'Being only was this in the beginning,'



वि॰प्र॰— तानि च

यथोदित-प्रकारेणैव ब्रह्म प्रतिपादयन्तीति

तत्-प्रतिपादितं ब्रह्माकाश-शब्देन प्रसिद्धवन् निर्दिश्यते।

English— and these, as we have shown, establish the existence of Brahman.

To Brahman thus established, the text mentioning the ether

merely refers as to something well known.


आकाशाभिधेयता

वि॰प्र॰— सम्भवति च परस्य ब्रह्मणः प्रकाशकत्वाद् आकाश-शब्दाभिधेयत्वम् –

आकाशते, आकाशयति च इति ॥

English— Brahman may suitably be called 'ether' (ākāśa),

because being of the nature of light it shines (ākāśate) itself,

and makes other things shine forth (ākāśayati).

वि॰प्र॰— किञ्च अनेनाकाश-शब्देन विशेष(-अर्थ)-समर्पण-क्षमेणापि

(कार्ये जगति) चेतनांशं प्रत्य् अ-सम्भावित-कारण-भावम् अ-चेतन-विशेषम् (खाख्यम्) अभिदधानेन

English— Moreover, the word 'ether' is indeed capable of conveying the idea of a special being (as cause),

but as it denotes a special non-intelligent thing which cannot be admitted as the cause of the intelligent part of the world

वि॰प्र॰—


तदैक्षत - बहु स्यां प्रजायेय (छा.६.२.३)



English—


'it thought, may I be many, may I grow forth,'



वि॰प्र॰—


सोऽकामयत। बहुस्यां प्रजायेय (तै.आन.६)



English— and


'it desired, may I be many, may I grow forth.'



वि॰प्र॰— इत्यादि वाक्य-शेषावधारित-सार्वज्ञ्य--सत्य-सङ्कल्पत्वादि-

विशिष्टापूर्वार्थ-प्रतिपादन-समर्थ--वाक्यार्थान्यथा-करणं

न प्रमाण-पदवीम् अधिरोहति।

English— we must deny all authoritativeness to the attempt to tamper,

in the interest of that one word,

with the sense of other texts

which have the power of giving instruction as to an entirely new thing (viz. Brahman),

distinguished by the possession of omniscience,

the power of realising its purposes and similar attributes,

which we ascertain from certain complementary texts-such as (the above).

वि॰प्र॰— एवम् अपूर्वानन्त-विशेषण-विशिष्ट-- +अपूर्वार्थ-प्रतिपादन-समर्थ-

+अनेक-वाक्य--गति-सामान्यं च

+एकेनानुवाद--स्व-रूपेण (न त्व्-अपूर्वार्थ-ज्ञापकेन)

+अन्यथा कर्त्तुं न शक्यते।

English— We also point out that the agreement in purport of a number of texts capable of establishing the existence of a wonderful being possessing infinite wonderful attributes

is not lightly to be disregarded

in favour of one single text

which moreover (has not the power of intimating something not known before, but)

only makes a reference to what is already established by other texts.



आत्म-शब्दानैकान्त्यं न

वि॰प्र॰— यत् तु


आत्म-शब्दश् चेतनैकान्तो न भवति,

मृद्-आत्मको घटः इत्य्-आदि-दर्शनाद्



इत्य् उक्तम्; तत्रोच्यते –

English— As to the averment that


the word 'Self' is not exclusively limited to sentient beings,



we remark that

वि॰प्र॰— यद्य् अपि चेतनाद् अन्यत्रापि क्वचिद् आत्म-शब्दः प्रयुज्यते;

English— that word is indeed applied occasionally to non-sentient things,

वि॰प्र॰— तथापि शरीर-प्रतिसम्बन्धिन्य् आत्म-शब्दस्य प्रयोग-प्राचुर्यात् (4)

English— but prevailingly to that which is the correlative of a body, i.e. the soul or spirit;

वि॰प्र॰—


आत्मा वा इदम् एक एवाग्र आसीत् (ऐत.१.१.१)



English— in texts such as


'the Self only was this in the beginning,'



वि॰प्र॰—


आत्मन आकाशस् सम्भूतः (तै.आन.१.२)



इत्य्-आदिषु

English—


'from the Self there sprang the ether,'



वि॰प्र॰— शरीर-प्रतिसम्बन्धि-चेतन एव प्रतीयते।

English— we must therefore understand by the 'Self,' the universal spirit.

वि॰प्र॰— यथा गो-शब्दस्यानेकार्थ-वाचित्वेऽपि

प्रयोग-प्राचुर्यात् सास्नादिमान् एव स्वतः प्रतीयते;

वि॰प्र॰— अर्थान्तर-प्रतीतिस् तु तत्-तद्--अ-साधारण-निर्देशापेक्षा;

वि॰प्र॰— तथा स्वतः प्राप्तं शरीर-प्रतिसम्बन्धि-चेतनाभिधानम् एव

English— The denotative power of the term 'atman,'

which is thus proved by itself,

वि॰प्र॰—


स ईक्षत - लोकान्नु सृजा इति (ऐ.१.१.१),



English— 'it desired, may I send forth the worlds',

वि॰प्र॰— सोऽकामयत, बहु स्यां प्रजायेय (छा.१.९.१)

English—


'it desired, may I be many, may I grow forth.'



वि॰प्र॰— इत्य्-आदि--तत्-तद्-वाक्य-विशेषा एव स्थिरीकुर्वन्ति।

English— is moreover confirmed by the(se) complementary passages



निगमनम्

वि॰प्र॰— एवं वाक्य-शेषावधारित--अनन्य-साधारणानेकापूर्वार्थ-विशिष्टं

English— We thus arrive at the following conclusion:

Brahman, possessing all those manifold wonderful attributes

which are ascertained from the complementary passages,

वि॰प्र॰— निखिल-जगद्-एक-कारणं


सद् एव सोम्य (छां.६.२.१)



इत्यादि-वाक्य-सिद्धं ब्रह्मैव

English— which -- by the passage


'Being only this was in the beginning'--



is established as the sole cause of the world,

वि॰प्र॰— अकाशशब्देन प्रसिद्धवत्


सर्वाणि ह वा इमानि भूतानि (छां.१.९.१)



इत्य्-आदि-वाक्येन निर्दिश्यत

इति सिद्धम् ॥ २३॥

English— is, in the text under discussion,

referred to as something already known,

by means of the term 'ether.'

वि॰प्र॰— इति श्रीशारीरकमीमांसाभाष्ये आकाशाधिकरणम् ॥ ८ ॥

English— --Here terminates the adhikaraṇa of' ether.'





०९ प्राणाधिकरणम्

॥ शारीरकमीमांसाभाष्ये प्राणाधिकरणम् ॥

अधिकरणार्थः— प्राणत्वेनोपास्यः परमात्मैव, न भूतचतुर्थो वायुः


प्राणविद्या छा.उ.1-10,11

२४. अत एव प्राणः ॥ १-१-२४॥



विषयवाक्यप्रदर्शनम्

इदमाम्नायते छान्दोग्ये – प्रस्तोतर्या देवता प्रस्तावमन्वायत्ता (छा.उ.1.10.9) इति प्रस्तुत्य, कतमा सा देवतेति प्राण इति होवाच सर्वाणि ह वा इमानि भूतानि प्राणमेवाभिसंविशन्ति प्राणमभ्युज्जिहते सैषा देवता प्रस्तावमन्वायत्ता तां चेदविद्वान् प्रास्तोष्यो मूर्धा ते व्यपतिष्यत् (छां.१.११.४,५) इति॥



सिद्धान्तार्थः

अत्र प्राणशब्दोऽप्याकाशशब्दवत्प्रसिद्धप्राणव्यतिरक्ते परस्मिन्नेव ब्रह्मणि वर्तते। तदसाधारणनिखिलजगत्प्रवेश-निष्क्रमणादिलिङ्गात्प्रसिद्धवर्न्निर्दिष्टात् ॥



अधिकरणभेदप्रयोजकौ शङ्कापरिहारौ

अधिकाशङ्का तु – कृत्स्न्स्य भूतजातस्य प्राणाधीनस्थितिप्रवृत्त्यादिदर्शनात् प्रसिद्ध एव प्राणो जगत्कारणतया निर्देशमर्हाति – इति॥

परिहारस्तु – शिलाकाष्टादिषु चेतनस्वरूपे च तदभावात् सर्वाणि ह वा इमानि भूतानि प्राणमेवाभिसंविशन्ति प्राणमभ्युज्जिहते (छा.१.११.५) इति नोपपद्यत इति। अतः प्राणयति सर्वाणि भूतनीति कृत्वा परं ब्रह्मैव प्राणशब्देनाभिधीयते ॥



अधिकरणद्वयार्थनिगमनम्

अतः प्रसिद्धाकाशप्राणादेरन्यदेव निखिलजगदेककारणापहतपाप्मत्वसार्वज्ञ्य-सत्यसङ्कल्पत्वादि अनन्तकल्याणगुणगणं परं ब्रह्मैवाकाश प्राणादिशब्दाभिधेयमिति सिद्धम्॥२४॥

इति श्रीशारीरकमीमांसाभाष्ये प्राणाधिकरणम् ॥ ९ ॥




१० ज्योतिरधिकरणम्

॥ श्रीशारीरकमीमांसाभाष्ये ज्योतिरधिकरणम् ॥

अधिकरणार्थः— ज्योतिष्ट्वेनोपास्यं, जिज्ञास्यं ब्रह्मैव, न आदित्यादिकम्


कौक्षेयज्योतिर्विद्या गायत्रीविद्या च छा.उ. 3-12,13



वक्ष्यमाणाधिकरणद्वयस्य पेटिकान्तरत्वम्

अतः परं जगत्कारणत्वव्याप्तेन येनकेनापि निरतिशयोत्कृष्टगुणेन जुष्टं ज्योतिरिन्द्रादिशब्दैरर्थान्तरप्रसिद्धैरप्यभिधीयमानं परं ब्रह्मैवेत्यभिधीयते – ज्योतिश्चरणाभिधानात् इत्यादिना

२५. ज्योतिश्चरणाभिधानात् ॥ १-१-२५ ॥



विषयवाक्यप्रदर्शनम्

इदमाम्नायते छान्दोग्ये – अथ यदतः परो दिवो ज्योतिर्दीप्यते विश्वतः पृष्ठेषु सर्वतः पृष्ठेष्वनुत्तमेषूत्तमेषु लोकेष्विदं वाव तद्यदिदमस्मिन्नन्तः पुरुषे ज्योतिः (छा.३.१३.७) इति ॥



अधिकरणाङ्गभूतः संशयः

तत्र संशयः – किमयं ज्योतिश्शब्देन निर्दिष्टो निरतिशयदीप्तियुक्तोऽर्थः प्रसिद्धमादित्यादिज्योतिरेव कारणभूतं ब्रह्म, उत समस्तचिदचिद्वस्तुजातविसजातीयः परमकारणभूतोऽमितभास्सर्वज्ञः सत्यसङ्कल्पः पुरुषोत्तमः – इति ॥



सयुक्तिकं पूर्वपक्षस्वरूपम्

किं युक्तम्? प्रसिद्धमेव ज्योतिरिति। कुतः प्रसिद्धवन्निर्देशेऽप्याकाशप्राणादिवत् स्ववाक्योपात्तपरमात्मव्याप्तलिङ्गविशेषादर्शनात्, परमपुरुष-प्रत्यभिज्ञानासम्भवात्, कौक्षेयज्योतिषा ऐक्योपदेशाच्च प्रसिद्धमेव ज्योतिः कारणत्वव्याप्तनिरतिशयदीप्तियोगाज्जगत्कारणं ब्रह्मेति ॥



सिद्धान्तस्वरूपम्

एवं प्राप्ते प्रचक्ष्महे ज्योतिश्चरणाभिधानात् – द्युसम्बन्धितया निर्दिष्टं निरतिशयदीप्तियुक्तं ज्योतिः परमपुरुष एव। कुतः पादोऽस्य सर्वा भूतानि त्रिपादस्यामृतं दिवि (छां.३.१२.६) इत्यस्यैव द्युसम्बन्धिनश्चरणत्वेन सर्वभूताभिधानात्॥

एतदुक्तं भवति – यद्यपि अथ यदतः परो दिवो ज्योतिः (छा.३.१३.७) इत्यस्मिन्वाक्ये परमपुरुषासाधारणलिङ्गं नोपलभ्यते; तथापि पूर्ववाक्ये द्युसम्बन्धितया परमपुरुषस्य निर्देशादिदमपि द्युसम्बन्धिज्योतिस्स एवेति प्रत्यभिज्ञायत इति। कौक्षेयज्योतिषैक्योपदेशश्च फलाय तदात्मकत्वानुसन्धानविधिरिति न कश्चिद्दोषः। कौक्षेयज्योतिषश्च तदात्मकत्वं भगवता स्वयमेवोक्तम् अहं वैश्वानरो भूत्वा प्राणिनां देहमाश्रितः (भ.गी.१५.१४) इति॥

२६. छन्दोभिधानान्नेति चेन्न तथा चेतोर्पणनिगमात्तथा हि दर्शनम् ॥ १-१-२६ ॥

पूर्वस्मिन्वाक्ये गायत्री वा इदं सर्वम् (छां.३.१२.१) इति गायत्र्याख्यं छन्दोऽभिधाय तदेतदृचाऽभ्यनूक्तम् (छा.३-१२-५) इत्युदाहृतायाः तावानस्य महिमा (छां.३.१२.६) इत्यस्या ऋचोऽपि छन्दोविषयत्वान्नात्र परमपुरुषाभिधानमिति चेत् –

तन्न, तथा चेतोर्पणनिगमात् न गायत्रीशब्देन छन्दोमात्रमिहाभिधीयते, छन्दोमात्रस्य सर्वात्मकत्वानुपपत्तेः, अपि तु ब्रह्मण एव गायत्रीचेतोर्पणमिह निगम्यते। ब्रह्मणि गायत्रीसादृश्यानुसन्धानं फलायोपदिश्यत इत्यर्थः । सम्भवति च पादोऽस्य सर्वा भूतानि। त्रिपादस्यामृतं दिवि (छा.३.१२.६) इति चतुष्पदो ब्रह्मणश्चतुष्पदया गायत्र्या च सादृश्यम्। चतुष्पदा च गायत्री क्वचिद्दृश्यते। तद्यथा इन्द्रश्शचीपतिः। बलेन पीडितः। दुश्च्यवनो वृषा। समित्सुसासहिः इति। तथा ह्यन्यत्रापि सादृश्याच्छन्दोभिधायी शब्दोऽर्थान्तरे प्रयुज्यमानो दृश्यते। यथा संवर्गविद्यायां ते वा एते पञ्चान्ये पञ्चान्ये दश सम्पद्यन्त इत्यारभ्य सैषा विराडन्नात् (छा.४.३.८) इत्युच्यते॥ २६॥

इतश्च गायत्रीशब्देन ब्रह्मैवाभिधीयते –

२७. भूतादिपादव्यपदेशोपपत्तेश्चैवम् ॥ १-१-२७ ॥



योग्यतायाः अर्थनिर्णायकत्वम्

भूतपृथिवीशरीरहृदयानि निर्दिश्य सैषा चतुष्पदा (छा.३.१२.५) इति व्यपदेशो ब्रह्मण्येव गायत्रीशब्दाभिधेय उपपद्यते।

२८. उपदेशभेदान्नेति चेन्नोभयस्मिन्नप्यविरोधात् ॥ १-१-२८ ॥



उपदेशाकारवैलक्षण्यतः पूर्वोत्तरवाक्ययोः अनैकार्थ्यम् इति शङ्का, तत्परिहारश्च

पूर्ववाक्ये त्रिपादस्यामृतं दिवि (छां.६.१२.६) इति दिवः अधिकरणत्वेन निर्देशादिह च दिवः पर इत्यवधित्वेन निर्देशादुपदेशस्य भिन्नरूपत्वेन पूर्ववाक्योक्तं ब्रह्म परस्मिन्न प्रत्यभिज्ञायत इति चेत् – तन्न, उभयस्मिन्नपि उपदेशे अर्थस्वभावैक्येन प्रत्यभिज्ञाया अविरोधात्; यथा वृक्षाग्रे श्येनो वृक्षाग्रात्परतश्श्येनः इति। तस्मात्परमपुरुष एव निरतिशयतेजस्को दिवः परो ज्योतिर्दीप्यत इति प्रतिपाद्यते ॥



अधिकरणार्थनिगमनम्

एतावानस्य महिमा। अतो ज्यायांश्च पुरुषः। पादोऽस्य विश्वाभूतानि। त्रिपादस्यामृतं दिवि (यजु.आर.३.१२) इति प्रतिपादितस्य चतुष्पदः परमपुरुषस्य वेदाहमेतं पुरुषं महान्तम्। आदित्यवर्णं तमस्स्तु पारे (ते.आर.३.१२) इत्यभिहिताप्राकृतरूपस्य तेजोऽप्यप्राकृतमिति तद्वत्तया स एव ज्योतिश्शब्दाभिधेय इति निरवद्यम्॥

इति श्रीशारीरकमीमांसाभाष्ये ज्योतिरधिकरणम्॥१०॥




११ इन्द्रप्राणाधिकरणम्

श्रीशारीरकमीमांसाभाष्ये इन्द्रप्राणाधिकरणम्॥११॥

(अधिकरणार्थः – इन्द्रत्वेनोपास्यः, न तु शचीपतिरिन्द्रः


प्रतर्दनविद्या (कौषी.उ.3)



अवान्तरसङ्गतिः

निरतिशयदीप्तियुक्तं ज्योतिश्शब्दाभिधेयं प्रसिद्धवन्निर्दिष्टं परमपुरुष एवेत्युक्तम्। इदानीं कारणत्वव्याप्तामृतत्वप्राप्त्युपायतयोपास्यत्वेन श्रुत इन्द्रप्राणादिशब्दाभिधेयोऽपि परमपुरुष एवेत्याह

२९. प्राणस्तथाऽनुगमात् ॥ १-१-२९ ॥

(विषयवाक्यप्रतिपादनं

कौषीतकीब्राह्मणे प्रतर्दनविद्यायां प्रतर्दनो ह वै दैवोदासिरिन्द्रस्य प्रियं धामोपजगाम युद्धेन च पौरुषेण च (कौ.३-१) इत्यारभ्य वरं वृणीष्व (कौ.३.१) इति वक्तारमिन्द्रं प्रति त्वमेव मे वरं वृणीष्व यं त्व मनुष्याय हिततमं मन्यसे (कौ.३.१) इति प्रतर्दनेनोक्ते स होवाच प्राणोऽस्मि प्रज्ञात्मा तं मामायुरमृतमित्युपास्स्व (कौ.३.१) इति श्रूयते ॥



अधिकरणाङ्गभूतः संशयः

तत्र संशयः – किमयं हिततमोपासनकर्मतयेन्द्रप्राणशब्दनिर्दिष्टो जीव एव; उत तदतिरिक्तः परमात्मा इति।



सयुक्तिकः पूर्वपक्षः

किं युक्तम्, जीव एवेति। कुतः? इन्द्रशब्दस्य जीवविशेष एव प्रसिद्धेः, तत्समानाधिकरणस्य प्राणशब्दस्यापि तत्रैव वृत्तेः। अयमिन्द्राभिधानो जीवः प्रतर्दनेन त्वमेव मे वरं वृणीष्व यं त्वं मनुष्याय हिततमं मन्यसे (कौ.३.१) इत्युक्तः मामुपास्व (कौ.३.१) इति स्वात्मोपासनं हिततममुपदिदेश। हिततमश्चामृतत्वप्राप्त्युपाय एव। जगत्कारणोपासनस्यैव अमृतत्वप्राप्तिहेतुता तस्य तावदेव चिरं यावन्न विमोक्ष्ये अथ सम्पत्स्ये (छा.६.१४.२) इत्यवगता। अतः प्रसिद्धजीवभाव इन्द्र एव कारणं ब्रह – इत्याशङ्कायाम्



सिद्धान्तारम्भः

अभिधीयते प्राणस्तथानुगमात् – इति; अयमिन्द्रप्राणशब्दनिर्दिष्टो न जीवमात्रम्, अपि तु जीवादर्थान्तरभूतं परं ब्रह्म। स एष प्राण एव प्रज्ञात्मा आनन्दोऽजरोमृतः (कौ.३.१) इतीन्द्रप्राणशब्दाभ्यां प्रस्तुतस्याऽनन्दजरामृतशब्द सामानाधिकरण्येनानुगमो हि तथा सत्येवोपपद्यते ॥२९॥



उक्तस्य सिद्धान्तस्यार्थस्य आक्षेपपूर्वकं स्थिरीकरणम्

३०. न वक्तुरात्मोपेदशादिति चेदध्यात्मसम्बन्धभूमा ह्यस्मिन् ॥ १-१-३० ॥



सिद्धान्तिनं प्रति मध्ये पूर्वपक्षः, समाधानं च

यदुक्तमिन्द्रप्राणशब्दनिर्दिष्टस्य आनन्दोऽजरोऽमृतः (कौ.३.९) इत्यनेनैकार्थ्यादयं परं ब्रह्मेति तत् नोपपद्यते, मामेव विजानीहि (कौ.३.१), प्राणोऽस्मि प्रज्ञात्मा तं मामायुरमृतमित्युपास्स्व (कौ.३.१) इति वक्ता हीन्द्रः त्रिशीर्षाणं त्वाष्ट्रमहनम् (कौ.३.१) इत्येवमादिना त्वाष्ट्रवधादिभिः प्रज्ञातजीवभावस्य स्वात्मन एवोपास्यतां प्रतर्दनायोपदिशति। अत उपक्रमे जीविविशेष इत्यवगते सति आनन्दोऽजरोऽमृतः (कौ.३.९) इत्यादिभिरुपसंहारस्तदनुगुण एव वर्णनीय इति चेत् –

परिहरति- अध्यात्मसम्बन्धभूमा ह्यस्मन् – आत्मनि यस्सम्बन्धस्सोऽध्यात्मसम्बन्धः। तस्य भूमा – भूयस्त्वम् – बहुत्वमित्यर्थः। आत्मन्याधेयतया सम्बध्यमानानां बहुत्वेन सम्बन्धबहुत्वम्। तच्चास्मिन्वक्तरि परमात्मन्येव हि सम्भवति। तद्यथा रथस्यारेषु नेमिरर्पिता नाभावरा अर्पिता एवमेवैता भूतमात्राः प्रज्ञामात्रास्वर्पिताः प्रज्ञामात्राः प्राणेऽर्पितास्स एष प्राण एव प्रज्ञात्माऽजरोऽमृतः (कौ.३.९) इति भूतमात्राशब्देनाचेतनवस्तुजातमभिधाय प्रज्ञामात्राशब्देन तदाधारतया चेतनवर्गं चाभिधाय तस्याप्याधारतया प्रकृतमिन्द्रप्राणशब्दाभिधेयं निर्दिश्य तमेव आनन्दोऽजरोऽमृतः, (कौ.३.९) इत्युपदिशति। तदेतच्चेतनाचेतनात्मककृत्स्नवस्त्वाधारत्वं जीवादर्थान्तरभूतेऽस्मिन् परमात्मन्येवोपपद्यत इत्यर्थः।



मुखान्तरेण योजनम्

अथवा अध्यात्मसम्बन्धभूमा ह्यस्मिन् परमात्मासाधारणधर्मसम्बन्धोऽध्यात्मसम्बन्धः। तस्य भूमा बहुत्वं हि अस्मिन् प्रकरणे विद्यते। तथा हि – प्रथमं त्वमेव मे वरं वृणीष्व यं त्वं मनुष्याय हिततमं मन्यसे (कौ.३.९) इति मामुपास्स्व (कौ.३.९) इति च परमात्मासाधारणमोक्षसाधानोपासनकर्मत्वं प्राणशब्दनिर्दिष्टस्येन्द्रस्य प्रतीयते। तथा एष एव साधु कर्म कारयति तं यमेभ्यो लोकेभ्य उन्निनीषति एष एवासाधु कर्म कारयति तं यमधो निनीषति, (कौ.३.९) इति सर्वस्य कर्मणः कारयितृत्वं च परमात्मधर्मः। तथा तद्यथा रथस्यारेषु नेमिरर्पिता नाभावरा अर्पिताः एवमेवैता भूतमात्राः प्रज्ञामात्रास्वर्पिताः प्रज्ञामात्राः प्राणेऽर्पिताः (कौ.३.९) इति सर्वाधारत्वं च तस्यैव धर्मः। तथा स एष प्राण एव प्रज्ञात्माऽनन्दोऽजरोऽमृतः (कौ.३.९) इत्येतेऽपि परमात्मन एव धर्माः। एष लोकाधिपतिरेष सर्वेशः (कोषी.३.९) इति च परमात्मन्येव सम्भवति। तदेवमध्यात्मसम्बन्धभूम्नोऽत्र विद्यमानत्वात्परमात्मैवात्रेन्द्रप्राणशब्दनिर्दिष्टः॥३०॥



इन्द्रेण स्वात्मनः उपास्यत्वोपदेशसाङ्गत्यम्

कथं तर्हि प्रज्ञातजीवभावस्येन्द्रस्य स्वात्मन उपास्यत्वोपदेशस्सङ्गच्छते; तत्राह-

३१. शास्त्रदृष्ट्या तूपदेशो वामदेववत् ॥ १-१-३१ ॥

प्रज्ञातजीवभावेनेन्द्रेण मामेव विजानीहि (कौ.३.१.) मामुपास्स्व (कौ.३.१.) इत्युपास्यस्य ब्रह्मणस्स्वात्मत्वेनोपदेशोऽयं न प्रमाणान्तरप्राप्तस्वात्मावलोकनकृतः, अपितु शास्त्रेण स्वात्मदृष्टिकृतः ॥



जीववाचिशब्दानां परमात्मपर्यन्तत्वसमर्थनम्

एतदुक्तं भवति – अनेन जीवेनाऽत्मनाऽनुप्रविश्य नामरूपे व्याकरवाणि (छा.६.३.२), ऐतदात्म्यमिदं सर्वम् (छां.६.८.७), अन्तःप्रविष्टश्शास्ताजनानां सर्वात्मा (यजु.आर), य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति (बृ.५.७.२२), एष सर्वभूतान्तरात्मा अपहतपाप्मा दिव्यो देव एको नारायणः (सुबाल.७) इत्येवमादिना शास्त्रेण जीवात्मशरीरकं परमात्मानमवगम्य जीवात्मवाचिनाम् अहन्त्वमादिशब्दानामपि परमात्मन्येव पर्यवसानं ज्ञात्वा मामेव विजानीहि (कौषी.३.९) मामुपास्स्व (कौ.३.१) इति स्वात्मशरीरकं परमात्मानमेवोपास्यत्वेनोपदिदेश – इति। वामदेववत् – यथा वामदेवः परस्य ब्रह्मणः सर्वान्तरात्मत्वं सर्वस्य च तच्छरीरत्वं शरीरवाचिनां च शब्दानां शरीरिणि पर्यवसानं पश्यन् अहम् इति स्वात्मशरीरकं परं ब्रह्म निर्दिश्य तत्सामानाधिकरण्येन मनुसूर्यादीन् व्यपदिशति तद्धैतत्पश्यन्नृषिर्वामदेवः प्रतिपेदे अहं मनुरभवं सूर्यश्चाहं कक्षीवानृषिरस्मि विप्रः (बृ.३.४.१०) इत्यादिना। यथा च प्रह्लादः सर्वगत्वादनन्तस्य स एवाहमवस्थितः। मत्तस्सर्वमहं सर्वं मयि सर्वं सनातने (वि.पु.१.१९.८९) इत्यादि वदति॥३१॥

अस्मिन् प्रकरणे जीववाचिभिश्शब्दैरचिद्विशेषाभिधायिभिश्चोपास्यभूतस्य परस्य ब्रह्मणोऽभिधाने कारणं चोद्यपूर्वकमाह –

३२. जीवमुख्यप्राणलिङ्गान्नेति चेन्नोपासात्रैविध्यादाश्रितत्वादिह तद्योगात् ॥ १-१-३२ ॥

न वाचं विजिज्ञासीत वक्तारं विद्यात् (कौ.१.८), त्रिशीर्षाणं त्वाष्ट्रमहनम् अरुन्मुखान्यतीन् सालावृकेभ्यः प्रायच्छम् (कौषी ३.१) इत्यादिजीवलिङ्गात्, यावदस्मिन् शरीरे प्राणो वसति तावदायुः (कौ.३.१) अथ खलु प्राण एव प्रज्ञात्मेदं शरीरं परिगृह्योत्थापयति (कौ.३.१) इति मुख्यप्राणलिङ्गाच्च नाध्यात्मसम्बन्धभूमेति चेत् – न, उपासात्रैविध्यात् हेतोः उपासनात्रैविध्यमुपदेष्टुं तत्तच्छब्देनाभिधानम् – निखिलकारणभूतस्य ब्रह्मणस्स्वरूपेणानुसन्धानम्, भोक्तृवर्गशरीरकत्वानुसन्धानं भोग्यभोगोपकरणशरीरकत्वानुसन्धानं चेति त्रिविधमनुसन्धानम् उपदेष्टुमित्यर्थः। तदिदं त्रिविधं ब्रह्मानुसन्धानं प्रकरणान्तरेष्वप्याश्रितं सत्यं ज्ञानमनन्तं ब्रह्म (तै.आन.१) आनन्दो ब्रह्म (तै.भृ.६.अनु) इत्यादिषु स्वरूपानुसन्धानम्; तत्सृष्ट्वा तदेवानुप्राविशत्, तदनुप्रविश्य, सच्चत्यच्चाभवत्, निरुक्तं चानिरुक्तं च, निलयनं चानिलयनं च, विज्ञानं चाविज्ञानं च, सत्यं चानृतं च सत्यमभवत् (तै.अन.६.२) इत्यादिषु भोक्तृशरीरतया, भोग्यभोगोपकारणशरीरतया चानुसन्धानम्। इहापि प्रकरणे तत् त्रिविधमनुसन्धानं युज्यत एवेत्यर्थः।



विशिष्टोपासनपरताचिह्नप्रदर्शनम्

एतदुक्तं भवति – यत्र हिरण्यगर्भादिजीवविशेषाणां प्रकृत्याद्यचेतनविशेषाणां च परमात्मासाधारण-धर्मयोगः तदभिधायिनां शब्दानां परमात्मवाचिशब्दैस्सामानाधिकरण्यं वा दृश्यते; तत्र परमात्मनः तत्तच्चिदचिद्विशेषान्तरात्मत्वानुसन्धानं प्रतिपिपादयिषितम् – इति।

अतोऽत्रेन्द्रप्राणशब्दनिर्दिष्टो जीवादर्थान्तरभूतः परमात्मैवेति सिद्धम्॥ ३२॥

इति श्रीशारीरकमीमांसाभाष्ये इन्द्रप्राणाधिकरणम्॥११॥

इति श्रीभगवद्रामानुजविरचिते शारीरकमीमांसाभाष्ये प्रथमस्याध्यायस्य प्रथमःपादः ॥१॥





+२ अस्पष्ट-जीवादि-लिङ्गकः


१२ सर्वत्रप्रसिद्ध्यधिकरणम्

अथ श्रीशारीरकमीमांसाभाष्ये प्रथमे समन्वयाध्याये


अन्ययोगव्यवच्छेदत्रिपादी

द्वितीयः पादः

सर्वत्रप्रसिद्ध्यधिकरणम् ॥१॥



अस्पष्टजीवादिलिङ्गकवेदान्तवाक्यविचाररूपः



पादार्थः – परमात्मनः सर्वशरीरकत्वम्



पूर्वपादीयः जिज्ञासाधिकरणार्थः

प्रथमे पादे अधीतवेदः पुरुषः कर्ममीमांसाश्रवणाधिगतकर्मयाथात्म्यज्ञानः केवलकर्मणाम् अल्पास्थिरफलत्वमवगम्य, वेदान्तवाक्येषु चापातप्रतीतानन्तस्थिरफलब्रह्मस्वरूप तदुपासनसमुप-जातपरमपुरुषार्थलक्षणमोक्षापेक्षोऽवधारितपरिनिष्पन्नवस्तुबोधनशब्दशक्तिः वेदान्तवाक्यानां परस्मिन् ब्रह्मणि निश्चितप्रमाणभावस्तदितिकर्तव्यतारूपशारीरकमीमांसा-श्रवणमारभेतेत्युक्तं शास्त्रारम्भसिद्धये ॥१॥



जन्माद्यधिकरणार्थः

अनन्तविचित्रस्थिरत्रसरूपभोक्तृभोग्यभोगोपकरणभोगस्थानलक्षणनिखिलजगदुदयविभवलय-महानन्दैककारणं परं ब्रह्म यतो वा इमानि इत्यादिवाक्यं बोधयतीति च प्रत्यपादि॥२॥



शास्त्रयोनित्वाधिकरणार्थः

जगदेककारणं परं ब्रह्म सकलेतरप्रमाणाविषयतया शास्त्रैकप्रमाणकमित्यभ्यधाम॥३॥



समन्वयाधिकरणार्थः

शास्त्रप्रमाणकत्वं च ब्रह्म प्रवृत्तिनिवृत्त्यन्वयविरहेऽपि स्वरूपेणैव परमपुरुषार्थभूते परस्मिन् ब्रह्मणि वेदान्तवाक्यानां समन्वयान्निरुह्यत इत्यब्रूम॥४॥



ईक्षत्यधिकरणार्थः

निखिलजगदेककारणतया वेदान्तवेद्यं ब्रह्म च ईक्षणाद्यन्वयादानुमानिक-प्रधानादर्थान्तरभूतः चेतनविशेष एवेत्युपापीपदाम॥ ५॥



आनन्दमयाधिकरणार्थः

स च स्वाभाविकानवधिकातिशयानन्दविपश्चित्त्वनिखिलचेतनभयाभयहेतुत्वसत्यसङ्कल्पत्व-समस्त-चेतनाचेतनान्तरात्मत्वादिभिर्बद्धमुक्तोभयावस्थाज्जीव शब्दााभिलपनीयाच्चार्थान्तरभूत इति च समार्तिथामहि॥६॥



अन्तरधिकरणार्थः

स चाप्राकृताकर्मनिमित्तस्वासाधारणदिव्यरूप इत्युदैरिराम॥ ७॥



आकाशाधिकरणार्थः

आकाशप्राणाद्यचेतनविशेषाभिधायिभिर्जगत्कारणतया प्रसिद्धवन्निर्दिश्यमानः सकलेतरचेतन-अचेतनविलक्षणस्स एवेति समगरिष्महि॥ ८॥



ज्योतिरधिकरणार्थः

परतत्त्वासाधारणनिरतिशयदीप्तियुक्तज्योतिश्शब्दाभिधेयो द्युसम्बन्धितया प्रत्यभिज्ञानात्स एवेत्यातिष्ठामहि॥ ९ ॥



इन्द्रप्राणाधिकरणार्थः

परमकारणसाधारणामृतत्वप्राप्तिहेतुभूतः परमपुरुष एव शास्त्रदृष्ट्येन्द्रादिशब्दैरभिधीयत इत्यब्रूमहि ॥१०॥



आहत्य प्रथमपादार्थसारः

तदेवमतिपतितसकलेतरप्रमाणसम्भावनाभूमिस्सार्वज्ञ्यसत्यसङ्कल्पत्वाद्यपरिमितोदारगुणसागरतया स्वेतरसमस्तवस्तुविलक्षणः परं ब्रह्म पुरुषोत्तमो नारायण एव वेदान्तवेद्य इत्युक्तम्॥११॥



अनन्तरत्रिपाद्या अर्थः

अतः परं द्वितीयतृतीयचतुर्थेषु पादेषु यद्यपि वेदान्तवेद्यं ब्रह्मैव, तथापि कानिचिद्वेदान्तवाक्यानि प्रधानक्षेत्रज्ञान्तर्भूतवस्तुविशेषस्वरूपप्रतिपादनपराण्येवेत्याशङ्कय तन्निरसनमुखेन तत्तद्वाक्योदितकल्याणगुणाकरत्वं ब्रह्मणः प्रतिपाद्यते।



त्रिपाद्यामपि प्रतिपादम् अर्थसारः

तत्रास्पष्टजीवादिलिङ्गकानि वाक्यानि द्वितीये पादे विचार्यन्ते; स्पष्टलिङ्गकानि तृतीये, तत्तत्प्रतिपादनच्छायानुसारीणि चतुर्थे॥

३३. सर्वत्र प्रसिद्धोपदेशात् ॥ १-२-१ ॥

(अधिकरणार्थः – ब्रह्मण एव सर्वात्मभावेनावस्थानम्)

(शाण्डिल्यविद्या छा.उ.3.14)

इदमाम्नायते छान्दोग्ये – अथ खलु क्रतुमयः पुरुषो यथाक्रतुरस्मिंल्लोके पुरुषो भवति तथेतः प्रेत्य भवति स क्रतुं कुर्वीत मनोमयः प्राणशरीरो भारूपः (छा.३.१४.१) इत्यादि॥



जिज्ञास्यो विषयः

अत्र स क्रतुं कुर्वीत (छा.३.१४.१) इति प्रतिपादितस्योपासनस्योपास्यः मनोमयः प्राणशरीरः (छा.३.१४.१) इति निर्दिश्यत इति प्रतीयते ॥



संशयाकारः

तत्र संशयः – किं मनोमयत्वादिगुणकः क्षेत्रज्ञः; उत परमात्मा – इति ॥



पूर्वपक्षस्वरूपम्

किं युक्तम्? क्षेत्रज्ञ इति। कुतः? मनःप्राणयोः क्षेत्रज्ञोपकरणत्वात्, परमात्मनस्तु अप्राणो ह्यमनाः (मुं.२.१.२) इति तत्प्रतिषेधाच्च। न च सर्वं खल्विदं ब्रह्म (छां.३.१४.१) इति पूर्वनिर्दिष्टं ब्रह्मात्रोपास्यतया सम्बद्धुं शक्यते, शान्त उपासीत (छां.३.१४.१) इत्युपासनोपकरणशान्ति-निर्वृत्त्युपायभूतब्रह्मात्मकत्वोपदेशायोपात्तत्वात् ॥



सिद्धान्तमाशङ्क्य पूर्वपक्षस्थिरीकरणम्

न च स क्रतुं कुर्वीत (छां.३.१४.१) इत्युपासनस्योपास्यसाकाङ्क्षत्वाद्वाक्यान्तरस्थमपि ब्रह्म सम्बध्यत इति युक्तं वक्तुम्, स्ववाक्योपात्तेन मनोमयत्वादिगुणकेन निराकाङ्क्षत्वात्; मनोमयः प्राणशरीरः (छां.३.१४.१) इत्यनन्यार्थतया निर्दिष्टस्य विभक्तिविपरिणाममात्रेण उभयाकाङ्क्षानिवृत्तिसिद्धेः। एवं निश्चिते जीवत्वे एतद्ब्रह्म (छां.३.१४.१) इत्युपसंहारस्थ-ब्रह्मपदमपि जीव एव पूजार्थं प्रयुक्तमित्यध्यवसीयत इति॥



सिद्धान्तारम्भः

एवं प्राप्ते ब्रूमः- सर्वत्र प्रसिद्धोपदेशात्



सूत्रार्थविवरणम्

नोमयत्वादिगुणकः परमात्मा कुतः सर्वत्र – वेदान्तेषु परस्मिन्नेव ब्रह्मणि प्रसिद्धस्य मनोमयत्वादेरुपदेशात्। प्रसिद्धं हि मनोमयत्वादि ब्रह्मणः। यथा मनोमयः प्राणशरीरनेता (मुं.२.२.७) स एषोऽन्तर्हृादय आकाशः। तस्मिन्नयं पुरुषो मनोमयः। अमृतो हिरण्मयः (तै.शिक्षा ६.३) हृदा मनीषा मनसाऽभिक्लृप्तो य एनं विदुरमृतास्ते भवन्ति (तै.नारा.३) न चक्षुषा गृह्यते नापि वाचा (मु.३.१.८), मनसा तु विशुद्धेन तथा प्राणस्य प्राणः (केन.१.२), अथ खलु प्राण एव प्रज्ञात्मेदं शरीरं परिगृह्योत्थापयति (कौषी.३.२), सर्वाणि ह वा इमानि भूतानि प्राणमेवाभिसंविशन्ति प्राणमभ्युज्जिहते (छां.१.११.५) इत्यादिषु ॥



परमात्मनि मनःप्राणसम्बन्धोपपादनम्

मनोमयत्वं – विशुद्धेन मनसा ग्राह्यत्वम्। प्राणशरीरत्वं – प्राणस्याप्याधारत्वं नियन्तृत्वं च। एवं च सति एष म आत्माऽर्न्तहृदय एतद्ब्रह्म (छा.३.१४.४) इति ब्रह्मशब्दोऽपि मुख्य एव भवति। अप्राणो ह्यमनाः (मु.२.१.२) इति मन आयत्तं ज्ञानं प्राणायत्तां स्थितिं च ब्रह्मणो निषेधति।



स्वाभिमता अधिकरणयोजना, तत्र जिज्ञायविषयनिर्देशः

अथवा सर्वं खल्विदं ब्रह्म तज्जलानिति शान्त उपासीत (छा.३.१४.१) इत्यत्रैवोपासनं विधीयते – सर्वात्मकं ब्रह्म शान्तस्सन्नुपासीतेति। स क्रतुं कुर्वीत (छा.३.१४.१) इति तस्यैव गुणोपादनार्थोऽनुवादः। उपादेयाश्च गुणा मनोमयत्वादयः; यतस्सर्वात्मकं ब्रह्म मनोमयत्वादिगुणकमुपासीतेति वाक्यार्थः ॥



संशयस्वरूपनिर्देशः

तत्र सन्देहः – किमिह ब्रह्मशब्देन प्रत्यगात्मा निर्दिश्यते; उत परमात्मा – इति।



सयुक्तिकः पूर्वपक्षः

किं युक्तम्? प्रत्यगात्मेति। कुतः? तस्यैव सर्वपदसामानाधिकरण्यनिर्देशोपपत्तेः। सर्वशब्दनिर्दिष्टं हि ब्रह्मादिस्तम्बपर्यन्तं कृत्स्नं जगत्। ब्रह्मादिभावश्च प्रत्यगात्मनोऽनाद्यविद्यामूलकर्मविशेषोपाधिको विद्यत एव; परस्य तु ब्रह्मणस्सर्वज्ञस्य सर्वशक्तेरपहतपाप्मनो निरस्तसमस्ताविद्यादिदोषगन्धस्य समस्तहेयाकरसर्वभावो नोपपद्यते ॥



जीवे ब्रह्मशब्दप्रयोगोपपत्तिः

प्रत्यगात्मन्यपि क्वचित्क्वचिद्ब्रह्मशब्दः प्रयुज्यते। अत एव परमात्मा परं ब्रह्मेति परमेश्वरस्य क्वचित्सविशेषणो निर्देशः। प्रत्यगात्मनश्च निर्मुक्तोपाधेर्बृहत्वं च विद्यते स चानन्त्याय कल्पते (श्वे.५.९) इति श्रुतेः। अविदुषस्तस्यैव कर्मनिमित्तत्वाज्जन्मस्थितिलयानां तज्जलानिति हेतुनिर्देशोऽप्युपपद्यते। तदयमर्थः – अयं जीवात्मा स्वतोऽपरिच्छिन्नस्वरूपत्वेन ब्रह्मभूतस्सन्ननाद्यविद्यया देवतिर्यङ्मनुष्यस्थावरात्मनाऽवतिष्ठते- इति।



सिद्धान्तस्वरूपम्

अत्र प्रतिविधीयते – सर्वत्र प्रसिद्धोपदेशात् – सर्वत्र – सर्व खल्विदम् (छा.३.१४.१) इति निर्दिष्टे सर्वस्मिन् जगति ब्रह्मशब्देन तदात्मतया विधीयमानं परं ब्रह्मैव, न प्रत्यगात्मा। कुतः? प्रसिद्धोपदेशात्, तज्जलान् (छां.३.१४.१) इति हेतुतः सर्वं खल्विदं ब्रह्म इति प्रसिद्धवदुपदेशात्। ब्रह्मणो जातत्वाद् ब्रह्मणि लीनत्वाद्ब्रह्माधीनजीवनत्वाच्च हेतोर्ब्रह्मात्मकं सर्वं खल्विदं जगदित्युक्ते यस्माज्जगज्जन्मस्थितिलया वेदान्तेषु प्रसिद्धास्तदेवात्र ब्रह्मेति प्रतीयते ॥



सूत्रोक्तार्थोपपादनम्

तच्च परमेव ब्रह्म; तथा हि यतो वा इमानि भूतानि जायन्ते, येन जातानि जीवन्ति, यत्प्रयन्त्यभिसंविशन्ति, तद्विजिज्ञासस्व तद्ब्रह्म (तै.भृ.१) इत्युपक्रम्य आनन्दो ब्रह्मेति व्यजानात्, आनन्दाद्ध्येव खल्विमानि भूतानि जायन्ते (तै.भृ.६) इत्यादिना पूर्वानुवाकप्रतिपादित- अनवधिकातिशयानन्दयोगिनो विपिश्चतः परस्माद्ब्रह्मण एव जगदुत्पत्तिस्थितलया निर्दिश्यन्ते; तथा स कारणं करणाधिपाधिपो न चास्य कश्चिज्जनिता न चाधिपः (श्वे.६.९) इति करणाधिपस्य जीवस्याधिपः परं ब्रह्मैव कारणं व्यपदिश्यते। एवं सर्वत्र परस्यैव ब्रह्मणः कारणत्वं प्रसिद्धम् ॥



जगद्ब्रह्मणोः तादात्म्यस्य स्थिरीकरणम्

अतः परब्रह्मणो जातत्वात्तस्मिन् प्रलीनत्वात्तेन प्राणनात्तदात्मकतया तादात्म्यमुपपन्नम्।अतस्सर्वप्रकारं सर्वशरीरं सर्वात्मभूतं परं ब्रह्म शान्तो भूत्वोपासीतेति श्रुतिरेव परस्य ब्रह्मणस्सर्वात्मकत्वमुपपाद्य तस्योपासनमुपदिशति। परं ब्रह्म हि कारणावस्थं कार्यावस्थं सूक्ष्मस्थूलचिदचिद्वस्तुशरीरतया सर्वदा सर्वात्मभूतम् ॥



लक्षणतः सर्वतादात्म्येऽप्यपुरुषार्थासंस्पर्शः

एवम्भूततादात्म्यस्य प्रतिपादने परस्य ब्रह्मणस्सकलहेयप्रत्यनीककल्याणगुणाकरत्वं न विरुध्यते, प्रकारभूतशरीरगतानां दोषाणां प्रकारिण्यात्मन्यप्रसङ्गात्, प्रत्युत निरतिशयैश्वर्यापादनेन गुणायैव भवतीति पूर्वमेवोक्तम्॥



जीवस्य सर्वतादात्म्यायोगः

यदुक्तं जीवस्य सर्वतादात्म्यमुपपद्यत इति; तदसत्, जीवानां प्रतिशरीरं भिन्नानामन्योन्य-तादात्म्यासम्भवात्। मुक्तस्याप्यनवच्छिन्नस्वरूपस्यापि जगत्तादात्म्यं जगज्जन्मस्थिति-प्रलयकारणत्वनिमित्तं न सम्भवतीति जगद्व्यापारवर्जम् (शारी.४.४.१७) इत्यत्र वक्ष्यते । जीवकर्मनिमित्तत्वात् जगज्जन्मस्थितिलयानां स एव कारणमित्यपि न साधीयः, तत्कर्मनिमित्तत्वेऽपि श्वरस्यैव जगत्कारणत्वात् ॥



सूत्रार्थोपसंहारः

अतः परमात्मैवाऽत्र ब्रह्मशब्दाभिधेयः। इममेव सूत्रार्थमभियुक्ता बहुमन्वते। यथाह वृत्तिकारः – सर्वं खल्विति सर्वात्मा ब्रह्मेशः इति॥ १॥



श्रुत्युक्तगुणयोगस्य ब्रह्मणि सर्वतादात्म्योपपादकत्वम्

३४. विविक्षतगुणोपपत्तेश्च ॥ १-२-२ ॥

वक्ष्यमाणाश्च गुणाः परमात्मन्येवोपपद्यन्ते मनोमयः प्राणशरीरो भारूपस्सत्यसङ्कल्प आकाशात्मा सर्वकर्मा सर्वकामस्सर्वगन्धस्सर्वरसस्सर्वमिदमभ्यात्तोऽवाक्यनादरः (छां.३.१४.२) इति। मनोमयः – परिशुद्धेन मनसैकेन ग्राह्यः; विवेकविमोकादिसाधनसप्तकानुगृहीत-परमात्मोपासननिर्मलीकृतेन हि मनसा गृह्यते। अनेन हेयप्रत्यनीककल्याणैकतानतया सकलेतरविलक्षणस्वरूपतोच्यते; मलिनमनोभिर्मलिनानामेव ग्राह्यत्वात्। प्राणशरीरः – जगति सर्वेषां प्राणानां धारकः। प्राणो यस्य शरीरम् आधेयं विधेयं शेषभूतं च स प्राणशरीरः। आधेयत्वविधेयत्वशेषत्वानि शरीरशब्दप्रवृत्तिनिमित्तानी- त्युपपादयिष्यते। भारूपः – भास्वररूपः; अप्राकृतस्वासाधारणनिरतिशयकल्याणदिव्यरूपत्वेन निरतिशयदीप्तियुक्त इत्यर्थः। सत्यसङ्कल्पः – अप्रतिहतसङ्कल्पः। आकाशात्मा – आकाशवत्सूक्ष्मस्वच्छस्वरूपः; सकलेतरकारणभूतस्य आकाशस्याप्यात्मभूत इति वा आकाशात्मा; स्वयं च प्रकाशते अन्यानपि प्रकाशयतीति वा आकाशात्मा। सर्वकर्मा क्रियत इति कर्म; सर्वं जगद्यस्य कर्म, असौ सर्वकर्मा; सर्वा वा क्रिया यस्यासौ सर्वकर्मा। सर्वकामः – काम्यन्त इति कामाः- भोग्यभोगोपकरणादयः; ते परिशुद्धाः सर्वविधास्तस्य सन्तीत्यर्थः। सर्वगन्धः सर्वरसः – अशब्दमस्पर्शम् (कठ.१.३.१५) इत्यादिना प्राकृतगन्धरसादिनिषेधादप्राकृताः स्वासाधारणा निरवद्या निरतिशयाः कल्याणाः स्वभोग्यभूतास्सर्वविधा गन्धरसास्तस्य सन्तीत्यर्थः। सर्वमिदमभ्यात्तः – उक्तं रसपर्यन्तं सर्वमिदं कल्याणगुणजातं स्वीकृतवान्। अभ्यात्तः इति भुक्ता ब्राह्मणाः इतिवत्कर्तरिक्तः प्रतिपत्तव्यः। अवाकी – वाकः उक्तिः; सोऽस्य नास्तीत्यवाकी। कुत इत्याह – अनादर इति अवाप्तसमस्तकामत्वेनादर्तव्याभावादादररहितः। अत एव अवाकी-अजल्पाकः; परिपूर्णैश्वर्यत्वात् ब्रह्मादिस्तम्बपर्यन्तं निखिलं जगत्तृणीकृत्य जोषमासीन इत्यर्थः। त एते विविक्षता गुणाः परमात्मन्येवोपपद्यन्ते॥२॥



उक्तानां गुणानां, व्यतिरेकतः परमात्मनि दृढीकारः

३५. अनुपपत्तेस्तु न शारीरः॥ १-२-३ ॥

तमिमं गुणसागरं पर्यालोचयतां खद्योतकल्पस्य शरीरसम्बन्धनिबन्धनापरिमित-दुःखसम्बन्धयोग्यस्य बद्धमुक्तावस्थस्य जीवस्य प्रस्तुतगुणलेशसम्बन्धगन्धोऽपि नोपपद्यत इति नास्मिन् प्रकरणे शारीरपरिग्रहशङ्का जायत इत्यर्थः॥३॥



एतदधिकरणीयपरमसाध्यहेतुकथनम्

३६. कर्मकर्तृव्यपदेशाच्च ॥ १-२-४ ॥

एतमितः प्रेत्याभिसम्भिवताऽस्मि (छा.३.१४.४) इति प्राप्यतया परं ब्रह्म व्यपदिश्यते, प्राप्ततृतया च जीवः। अतः प्राप्ता जीव उपासकः, प्राप्यं परं ब्रह्मोपास्यमिति प्राप्तुरन्यदेवेदमिति विज्ञायते ॥४॥



विभक्तिविशेषनिर्देशात् ब्रह्मपदवाच्यः परमात्मा

३७. शब्दविशेषात् ॥ १-२-५ ॥

एष म आत्माऽन्तर्हृदये (छा.३.१४.३) इति शारीरष्षष्ठ्या निर्दिष्टः उपास्यस्तु प्रथमया। एवं समानप्रकरणे वाजिनां च श्रुतौ शब्दविशेषश्श्रूयते जीवपरयोः; यथा व्रीहिर्वा यवो वा श्यामाको वा श्यामाकतण्डुलो वा एवमयमन्तरात्मन् पुरुषो हिरण्मयो यथा ज्योतिरधूमम् (शत.ब्रा.१.६.३) इति। अत्र अन्तरात्मन् इति सप्तम्यन्तेन शारीरो निर्दिश्यते; पुरुषो हिरण्मयः इति प्रथमयोपास्यः। अतः पर एवोपास्यः॥



हृदयस्थे ईश्वरतायाः उपबृंहणतः स्थापनम्

इतश्च शारीरादन्यः-

३८. स्मृतेश्च ॥ १-२-६ ॥

सर्वस्य चाहं हृदि सन्निविष्टो मत्तः स्मृतिर्ज्ञानमपोहनञ्च (भ.गी.१५.१५) यो मामेवमसम्मूढो जानाति पुरुषोत्तमम् (गी.१५.१९), ईश्वरस्सर्वभूतानां हृद्देशेऽर्जुन तिष्ठति। भ्रामयन्सर्वभूतानि यन्त्रारूढानि मायया। तमेव शरणं गच्छ (गी.१८-६१) इति शारीरमुपासकं, परमात्मानं चोपास्यं स्मृतिर्दर्शयति॥ ६॥



हृदयाख्याल्पदेशस्थितेः जीवत्वज्ञापकताशङ्कापरिहारौ

३९. अर्भकौकस्त्वात्तद्व्यपदेशाच्च नेति चेन्न निचाय्यत्वादेवं व्योमवच्च ॥ १-२-७ ॥

अल्पायतनत्वमर्भकौकस्त्वम्, तद्व्यपदेशः – अल्पत्वव्यपदेशः। एष म आत्माऽन्तर्हृादये (छा.३.१४.३) इत्यणीयसि हृदयायतने स्थितत्वात् अणीयान् व्रीहेर्वा यवाद्वा (छां.३.१४.३) इत्यादिनाऽणीयस्त्वस्य स्वरूपेण व्यपदेशाच्च नायं परमात्मा, अपि तु जीव एव; सर्वगतं सुसूक्ष्मं तदव्ययं यद्भूतयोनिं परिपश्यन्ति धीराः (मुण्ड.१.१.६) इत्यादिभिः परमात्मनोऽपरिच्छन्नत्व -अवगमात्, जीवस्य चाराग्रमात्रत्वव्यपदेशादिति चेत् –

नैतदेवम्, परमात्मैव ह्यणीयानित्येवं निचाय्यत्वेन व्यपदिश्यते; एवं निचाय्यत्वेन – एवं द्रष्टव्यत्वेन, एवमुपास्यत्वेनेति यावत्। न पुनरणीयस्त्वमेवास्य स्वरूपमिति; व्योमवच्चायं व्यपदिश्यते, स्वाभाविकमहत्त्वं चात्रैव व्यपदिश्यते – ज्यायान् पृथिव्या ज्यायानन्तरिक्षाज्ज्यायान् दिवो ज्यायानेभ्यो लोकेभ्यः (छां.३.१४.१) इति। अत उपासनार्थमेवाल्पत्वव्यपदेशः। तथा हि –



अल्पायतनत्वाद्युपदेशस्य उपासनार्थत्वदृढीकरणम्

सर्वं खल्विदं ब्रह्म तज्जलानिति शान्त उपासीत (मुण्ड.३.१४.४) इति सर्वोत्पत्तिप्रलयकारणत्वेन सर्वस्याऽत्मतया अनुप्रवेशकृतजीवयितृत्वेन च सर्वात्मकं ब्रह्मोपासीतेत्युपासनं विधाय अथ खलु क्रतुमयः पुरुषो यथाक्रतुरस्मिल्लोङ्के पुरुषो भवति तथेतः प्रेत्य भवति (छां.३.१४.४) इति यथोपासनं प्राप्यसिद्धिमभिधाय स क्रतुं कुर्वीत इति गुणविधानार्थमुपासनमनूद्य (छां.३.१४.४) मनोमयः प्राणशरीरो भारूपस्सत्यसङ्कल्प आकाशात्मा सर्वकर्मा सर्वकामस्सर्वगन्धरस्सर्वरसः सर्वमिदमभ्यात्तोऽवाक्यनादरः (छां.३.१४.४) इति जगदैश्वर्यविशिष्टस्य स्वरूपगुणांश्चोपादेयान् प्रतिपाद्य एष म आत्माऽन्तर्हृादयेऽणीयान् व्रीहेर्वा यवाद्वा सर्षपाद्वा श्यामाकाद्वा श्यामाक-तण्डुलाद्वा (छां.३.१४.४) इत्युपासकस्य हृदयेऽणीयस्त्वेन तदात्मतयोपास्यस्य परमपुरुषस्योपासनार्थमवस्थानमुक्त्वा एष म आत्माऽन्तर्हृादये ज्यायान् पृथिव्या ज्यायानन्तरक्षाज्ज्यायान्दिवो ज्यायानेभ्योलोकेभ्यस्सर्वकर्मा सर्वकामस्सर्वरसस्सर्वमिदम् अभ्यात्तः अवाक्यनादरः (छां.३.१४.१,४) इत्यन्तर्हृादयेऽवस्थितस्य उपास्यमानस्य प्राप्याकारं निर्दिश्य एष म आत्माऽन्तर्हादय एतद्ब्रह्म इत्येवं भूतं परं ब्रह्म परमकारुण्येनास्मदुज्जिजीवयिषया अस्मद्धृदये सन्निहितमितीदमनुसन्धानं विधाय एतमितः प्रेत्याभिसम्भवितास्मि (छां.३.१४.४) इति यथोपासनं प्राप्तिनिश्चयानुसन्धानं च विधाय इति यस्य स्यादद्धा न विचिकत्साऽस्ति (छां.३.१४.४) इत्येवंविधप्राप्यप्राप्तिनिश्चयोपेतस्योपासकस्य प्राप्तौ न संशयोऽस्तीत्युपसंहृतम्। अत उपासनार्थम् अर्भकौकस्त्वमणीयस्त्वं च॥७॥



ब्रह्मणः जीवशरीरान्तर्वर्तित्वे सुखदुःखोपभोजशङ्कापरिहारौ

४०. सम्भोगप्राप्तिरिति चेन्न वैशेष्यात् ॥ १-२-८ ॥

जीवस्येव परस्यापि ब्रह्मणश्शरीरान्तर्वर्तित्वमभ्युपगतं चेत् – तद्वदेव शरीरसम्बन्धप्रयुक्त-सुखदुःखोपभोगप्राप्तिरिति चेत् – तन्न, हेतुवैशेष्यात् – न हि शरीरान्तर्वर्तित्वमेव सुखदुःखोप-भोगहेतुः; अपि तु पुण्यपापरूपकर्मपरवशत्वम्; तत्त्वपहतपाप्मनः परमात्मनो न सम्भवति। तथा च श्रुतिः तयोरन्यः पिप्पलं स्वाद्वत्त्यनश्नन्नन्यो अभिचाकशीति (मुण्ड.३.११) इति ॥८॥

इति श्रीशारीरकमीमांसाभाष्ये सर्वत्रप्रसिद्ध्यधिकरणम्॥१॥




१३ अत्त्रधिकरणम्

श्रीशारीरकमीमांसाभाष्ये अत्त्रधिकरणम् ॥२॥

अधिकरणार्थः— सर्वजगत्-संहार-रूपम् अत्तृत्वम् परमात्मन एव,

न जीवस्य।

विषयः— नाचिकेतविद्या कठ.उ.2


पूर्वाधिकरणान्तिमसूत्रेण अवान्तरसङ्गतिः

वि॰प्र॰—


यदि परमात्मा न भोक्ता,

एवं तर्हि सर्वत्र भोक्तृतया प्रतीयमानो जीव एव स्यात्



इति आशङ्क्य आह -

English— If the highest Self is not the enjoyer, then in all cases the one perceived as the enjoyer must be the individual soul; with this doubt, the author says—

वि॰प्र॰— ४१. (ब्रह्म) अत्ता चराचर-ग्रहणात् ॥ १-२-९ ॥

English— 9. The eater (is the highest Self) on account of there being taken all that is movable and immovable.



विषय-वाक्य-दर्शनम्

वि॰प्र॰— कठ-वल्लीष्व् आम्नायते -


यस्य ब्रह्म च क्षत्रं च

उभे भवत ओदनः ।

मृत्युर् यस्योपसेचनं

क इत्था वेद यत्र सः

(कठ.१.२.२५)



इति ।

English— We read in the Kaṭḥavallī (I, 2, 25),


'Who then knows

where he is

to whom the Brahmans and Kshattriyas are but food,

and death itself a condiment?'





अधिकरणाङ्गभूतः संशयः

वि॰प्र॰— अत्र


ओदनोपसेचन-सूचितो ऽत्ता

किं जीव एव,

उत परमात्मा



इति सन्दिह्यते ।

English— A doubt here arises whether the 'eater', suggested by the words 'food' and 'condiment,' is the individual soul or the highest Self.



पूर्वपक्षः

वि॰प्र॰— किं युक्तम् ?

English— What is the right view?

वि॰प्र॰— जीव इति ।

English— The individual soul, the Pūrvapakshin maintains;

वि॰प्र॰— कुतः ? भोक्तृत्वस्य कर्म-निमित्तत्वात्

जीवस्य एव तत् सम्भवात् ।

English— for all enjoyment presupposes works, and works belong to the individual soul only.



सिद्धान्तः

वि॰प्र॰— अत्र उच्यते – अत्ता चराचर-ग्रहणात् – अत्ता परमात्मैव ।

English— Of this view the Sūtra disposes. The 'eater' can be the highest Self only,


चराचरग्रहणात्

वि॰प्र॰— कुतः ? चराचरग्रहणात् –

चराचरस्य कृत्स्नस्य अत्तृत्वं हि

तस्यैव सम्भवति ।

English— because the taking, i. e. eating, of the whole aggregate of movable and immovable things can be predicated of that Self only.

वि॰प्र॰— न चेदं कर्मनिमित्तं भोक्तृत्वम् ;

अपि तु जगज्-जन्म-स्थिति-लय-हेतु-भूतस्य परस्य ब्रह्मणो विष्णोः संहर्तृत्वम् ।

English— 'Eating' does not here mean fruition dependent on work, but rather the act of reabsorption of the world on the part of the highest Brahman, i. e. Vishṇu, who is the cause of the origination, subsistence, and final destruction of the universe.



प्रकरणतः

वि॰प्र॰—


सोऽध्वनः पारम् आप्नोति

तद्विष्णोः परमं पदम् (कठ.१.३.९)



इत्य् अत्रैव (समानप्रकरणे १.२.२५ तोऽनन्तरम्) दर्शनात्।

English— This appears from the fact that Vishṇu is mentioned in the same section, 'He reaches the end of his journey, and that is the highest place of Vishṇu' (Ka. Up. I, 3, 9).



उपसेचनवचनात्

वि॰प्र॰— तथा च "मृत्युर् यस्योपसेचनम्" (कठ.१.२.२५) इति वचनात् ,

"ब्रह्म च क्षत्रं च" (कठ.१.२.२५) इति कृत्स्नं चराचरं जगत्

इहादनीयोदनत्वेन गृह्यते ।

English— Moreover the clause 'to whom death is a condiment' shows that by the Brahmans and Kshattriyas, mentioned in the text, we have to understand the whole universe of moving and non-moving things, viewed as things to be consumed by the highest Self.

वि॰प्र॰— उपसेचनं हि नाम स्वयम् अद्यमानं सत् अन्यस्यादनहेतुः ।

English— For a condiment is a thing which, while itself being eaten, causes other things to be eaten;

वि॰प्र॰— अतः, उपसेचनत्वेन मृत्योर् अप्य् अद्यमानत्वात्

तद्-उपसिच्यमानस्य कृत्स्नस्य ब्रह्म-क्षत्र-पूर्वकस्य जगतश् चराचरस्यादनम् अत्र विवक्षितम्

इति गम्यते ।

English— the meaning of the passage, therefore, is that while death itself is consumed, being a condiment as it were, there is at the same time eaten whatever is flavoured or made palatable by death, and that is the entire world of beings in which the Brahmans and Kshattriyas hold the foremost place.



लयः

वि॰प्र॰— ईदृशं चादनम् उपसंहार एव ।

English— Now such eating of course is destruction or reabsorption,

वि॰प्र॰— तस्मात्, ईदृशं जगद्-उपसंहारित्व-रूपं भोक्तृत्वं

परमात्मन एव ॥ ९ ॥

English— and hence such enjoyment – meaning general reabsorption – can belong to the highest Self only.




प्राकरणिको हेतुः

वि॰प्र॰— ४२. प्रकरणाच् च ॥ १-२-१० ॥

English— 10. And on account of the topic of the whole section.

वि॰प्र॰— प्रकरणं चेदं परस्यैव ब्रह्मणः -


महान्तं विभुम् आत्मानं

मत्वा धीरो न शोचति

(कठ.१.२.२२),



English— Moreover the highest Brahman constitutes the topic of the entire section. Cp. 'The wise who knows the Self as great and omnipresent does not grieve' (Ka. Up. I, 2, 22);

वि॰प्र॰—


नायम् आत्मा प्रवचनेन लभ्यो

न मेधया न बहुना श्रुतेन । यम् एवैष वृणुते तेन लभ्यस्

तस्यैष आत्मा विवृणुते तनूं स्वाम्

(कठ.१.२.२३)



इति हि प्रकृतम् ।

English— 'That Self cannot be gained by the Veda, nor by understanding, nor by much learning. He whom the Self chooses, by him the Self can be gained; the Self chooses him as his own' (I, 2, 23).

वि॰प्र॰—


क इत्था वेद यत्र सः (कठ.१-२-२५)



इत्य् अपि हि तत्-प्रसादाद् ऋते

तस्य दुरवबोधत्वम् एव पूर्वप्रस्तुतं प्रत्यभिज्ञायते ॥ १० ॥

English— Moreover, the clause (forming part of the text under discussion), 'Who knows him (i.e. the being which constitutes the topic of the section) where he is?' clearly shows that we have to recognise here the Self of which it had previously been said that it is hard to know unless it assists us with its grace.



आनन्तरिक-ऋत-पान-श्रुत्या जीवत्वशङ्का

वि॰प्र॰— अथ स्यात् –


नायं ब्रह्म-क्षत्रौदन-सूचितः पुरुषः

अपहतपाप्मा परमात्मा ;

अनन्तरम्



English— To this conclusion a new objection presents itself.--


Further on in the same Upanishad (I, 3, 1) we meet with the following text:



वि॰प्र॰—



ऋतं पिबन्तौ सुकृतस्य लोके

गुहां प्रविष्टौ परमे परार्ध्ये । छायातपौ ब्रह्मविदो वदन्ति

पञ्चाग्नयो ये च त्रिणाचिकेताः (कठ.१-३-१)



इति कर्मफलभोक्तुर् एव सद्वितीयस्याभिधानात् ।



English—


'There are two, drinking their reward in the world of their own works, entered into the cave, dwelling on the highest summit; those who know Brahman call them shade and light, likewise those householders who perform the Triṇāciketa-sacrifice.' Now this text clearly refers to the individual soul which enjoys the reward of its works, together with an associate coupled to it.



वि॰प्र॰—


द्वितीयः च प्राणः बुद्धिः वा स्यात् ।



English—


And this associate is either the vital breath, or the organ of knowledge (buddhi).



वि॰प्र॰—


ऋतपानं हि कर्मफलभोग एव ; स च परमात्मनो न सम्भवति ; बुद्धि-प्राणयोः तु भोक्तुः जीवस्य उपकरणभूतयोः यथा कथञ्चित् पाने अन्वयः सम्भवति इति तयोः अन्यतरेण सद्वितीयः जीव एव प्रतिपाद्यते , तदेकप्रकरणत्वात् पूर्वप्रस्तुतः अत्ता अपि स एव भवितुम् अर्हाति



– इति ।

English—


For the drinking of 'r̥ta' is the enjoyment of the fruit of works, and such enjoyment does not suit the highest Self. The buddhi, or the vital breath, on the other hand, which are instruments of the enjoying embodied soul, may somehow be brought into connexion with the enjoyment of the fruit of works. As the text is thus seen to refer to the embodied soul coupled with some associate, we infer, on the ground of the two texts belonging to one section, that also the 'eater' described in the former text is none other than the individual soul.




गुहा-प्रवेशतः समाधानम्

वि॰प्र॰— तत्रोच्यते –

English— To this we reply:

वि॰प्र॰—


४३. गुहां प्रविष्टाव् (जीव-परम+)आत्मानौ हि - (प्रकरणेऽस्मिन्) तद्-दर्शनात् ॥ १-२-११ ॥



English— 11. The 'two entered into the cave' are the two Selfs; on account of this being seen.

वि॰प्र॰— न प्राण-जीवौ बुद्धि-जीवौ वा

"गुहां प्रविष्टाव् ऋतं पिबन्ताव्" इति उच्येते ;

अपि तु जीव-परमात्मानौ हि तथा व्यपदिश्येते ।

English— The two, entered into the cave and drinking their reward, are neither the embodied soul together with the vital breath, nor the embodied soul together with the buddhi; it is rather the embodied Self and the highest Self which are designated by those terms.

वि॰प्र॰— कुतः ? तद्-दर्शनात् ।

अस्मिन् प्रकरणे जीव-परयोः एव गुहा-प्रवेश-व्यपदेशः दृश्यते ।

English— For this is seen, i.e. it is seen that in that section the individual Self and the highest Self only are spoken of as entered into the cave.

वि॰प्र॰— परमात्मनस् तावत् -


तं दुर्दर्शं गूढम् अनुप्रविष्टं

गुहाहितं गह्वरेष्ठं पुराणम् ।

अध्यात्म-योगाधिगमेन देवं

मत्वा धीरो हर्ष-शोकौ जहाति

(कठ.१.२.१२)



इति ।

English— To the highest Self there refers I, 2, 12, 'The wise who by meditation on his Self recognises the Ancient who is difficult to see, who has entered into the dark, who is hidden in the cave, who dwells in the abyss, as God, he indeed leaves joy and sorrow far behind.'

वि॰प्र॰— जीवस्यापि -


या प्राणेन सम्भवत्य्

अदितिर् देवतामयी।

गुहां प्रविश्य तिष्ठन्ती

या भूतेभिर् व्यजायत (कठ.२.४.७)



इति।

English— And to the individual soul there refers I, 4, 7, 'Who is together with the vital breath, who is Aditi, who is made of the deities, who entering into the cave abides therein, who was born variously through the elements.'

वि॰प्र॰— कर्मफलान्य् अत्तीति "अदितिर्" जीव उच्यते ।(4)

English— Aditi here means the individual soul which enjoys (atti) the fruits of its works;

वि॰प्र॰— प्राणेन सम्भवति – प्राणेन सह वर्तते ।

English— which is associated with the vital breath;

वि॰प्र॰— देवतामयी - इन्द्रियाधीन-भोगा ।

English— which is made of the deities, i.e. whose enjoyment is dependent on the different sense-organs;

वि॰प्र॰— गुहां प्रविश्य तिष्ठन्ती – हृदय-पुण्डरीकोदर-वर्तिनी । (5)

English— which abides in the hollow of the heart;

वि॰प्र॰— भूतेभिर् व्यजायत –

पृथिव्यादिभिर् भूतैः सहिता

देवादि-रूपेण विविधा जायते ।

English— and which, being connected with the elementary substances, earth, and so on, is born in various forms – human, divine, &c.--



ऋत-पानम्

वि॰प्र॰— एवं च सति

"ऋतं पिबन्ताव्" (कठ.१.३.१) इति व्यपदेशः

"छत्रिणो (अच्छत्रिणश् च) गच्छन्ति" +इतिवत् प्रतिपत्तव्यः ।

English— That the text speaks of the two Selfs as drinking their reward (while actually the individual soul only does so) is to be understood in the same way as the phrase 'there go the umbrella-bearers' (one of whom only carries the umbrella).

वि॰प्र॰— यद्वा – प्रयोज्य-प्रयोजक-रूपेण पाने

कर्तृत्वं जीव-परयोर् उपपद्यते ॥ ११ ॥

English— Or else we may account for this on the ground that both are agents with regard to the drinking, in so far as the 'drinking' individual soul is caused to drink by the highest Self.



प्राप्तृ-प्राप्यत्वे

वि॰प्र॰— ४४. (प्राप्तृ-प्राप्यत्वे→) विशेषणाच् च ॥ १-२-१२ ॥

English— 12. And on account of distinctive qualities.

वि॰प्र॰— अस्मिन् प्रकरणे जीव-परमात्मानाव् एव

उपास्यत्वोपासकत्व-प्राप्यत्व-प्राप्तृत्व-विशिष्टौ

सर्वत्र प्रतिपाद्येते ।

English— Everywhere in that section we meet with statements of distinctive attributes of the two Selfs, the highest Self being represented as the object of meditation and attainment, and the individual Self as the meditating and attaining subject.

वि॰प्र॰— तथा हि –


ब्रह्म-ज-ज्ञं देवम् ईड्यं विदित्वा

निचाय्येमां शान्तिम् अत्यन्तम् एति (कठ.१.१.१७)



इति ।

English— The passage 'When he has known and understood that which is born from Brahman, the intelligent, to be divine and venerable, then he obtains everlasting peace' (I, 1, 17) refers to the meditating individual soul which recognises itself as being of the nature of Brahman.

वि॰प्र॰— ब्रह्म-ज-ज्ञो – जीवः,

ब्रह्मणो जातत्वात्, ज्ञत्वाच् च ।

English— 'Born of Brahman and knowing' refers to the individual soul, because it originates from Brahman and is a knowing subject.

वि॰प्र॰—


तं देवम् ईड्यं विदित्वा

जीवात्मानम् उपासकं ब्रह्मात्मकत्वेनावगम्य



इत्य् अर्थः ।

English— 'Having known that adorable god' means having understood the meditating soul as having Brahman for its Self.

वि॰प्र॰— तथा,


यः सेतुर् ईजानानाम्

अक्षरं ब्रह्म यत् परम् ।

अभयं तितीर्षतां पारं

नाचिकेतं शकेमहि

(कठ.१.३.२)



इत्य् उपास्यः परमात्म उच्यते ।

English— On the other hand, I, 3, 2, 'That which is a bridge for sacrificers. the highest imperishable Brahman for those who wish to cross over to the fearless shore, the Nāciketa, may we be able to know that,' refers to the highest Self as the object of meditation;

वि॰प्र॰— नाचिकेतम् – नाचिकेतस्य कर्मणः प्राप्यम् इत्य् अर्थः ।

English— 'Nāciketa' here meaning that which is to be reached through the Nāciketa-rite.

वि॰प्र॰—


आत्मानं रथिनं विद्धि

शरीरं रथम् एव च (कठ.१.३.३)



इत्यादिनोपासको जीव उच्यते ।

English— Again, the passage 'Know the Self to be sitting in the chariot and the body to be the chariot' (I, 3, 3) refers to the meditating individual soul;

वि॰प्र॰— तथा


विज्ञान-सारथिर् यस्तु

मनःप्रग्रहवान् नरः ।

सोऽध्वनः पारम् आप्नोति

तद् विष्णोः परमं पदम्

(कठ.१.३.९)



इति प्राप्य-प्राप्तारौ अभिधीयेते जीव-परमात्मानौ ।

English— and the verse, I, 3, 9, 'But he who has understanding for his charioteer, and holds the reins of the mind, he reaches the end of his journey, and that is the highest place of Vishṇu.' refers to the embodied and the highest Selfs as that which attains and that which is to be attained.

वि॰प्र॰— इहापि "छायातपौ" (कठ.१.३.१) इत्य् अज्ञत्व-सर्वज्ञत्वाभ्यां ताव् एव विशिष्य व्यपदिश्येते ॥

English— And in the text under discussion also (I, 3, 1), the two Selfs are distinctly designated as light and shade, the one being all-knowing, the other devoid of knowledge.




प्रकरणस्य जीवपरत्व-शङ्का

वि॰प्र॰— अथ स्यात् –



येयं प्रेते विचिकित्सा मनुष्ये

अस्तीत्य् एके नायम् अस्तीति चैके (कठ.१.१.२०)



इति


जीव-स्वरूप-याथात्म्य-प्रश्नोपक्रमात्

सर्वम् इदं प्रकरणं जीवपरम्



इति प्रतीयते



– इति ॥

English— But, a new objection is raised, the initial passage, I, 1, 20, 'That doubt which there is when a man is dead – some saying, he is; others, he is not,' clearly asks a question as to the true nature of the individual soul, and we hence conclude that that soul forms the topic of the whole chapter.


वराभ्यां समाधानम्

वि॰प्र॰— नैतद् एवम्,

न हि जीवस्य देहातिरक्तस्य

अस्तित्व-नास्तित्व-शङ्कायाम् अयं प्रश्नः ,

तथा सति पूर्व-वर-द्वय-वरणानुपपत्तेः ।

English— --Not so, we reply. That question does not spring from any doubt as to the existence or non-existence of the soul apart from the body; for if this were so the two first boons chosen by Nāciketas would be unsuitable.

वि॰प्र॰— तथा हि -

पितुः सर्ववेद-स-दक्षिणा-क्रतु-समाप्ति-वेलायां

दीयमान-दक्षिणा-वैगुण्येन क्रतु-वैगुण्यं मन्यमानेन कुमारेण नचिकेतसा ऽऽस्तिकाग्रेसरेण

स्वात्मदानेनापि पितुः क्रतु-साद्गुण्यम् इच्छता

"कस्मै मां दास्यसि" (कठ.१.२.४)

इत्य् असकृत् पितरं पृष्टवता

स्वनिर्बन्ध-रुष्ट-पितृ-वचनात्

मृत्यु-सदनं प्रविष्टेन

स्व-सदनात् प्रोषुषि यमे तद्-अदर्शनात्

तत्र तिस्रो रात्रीर् उपोषुषा

स्वोपवास-भीत-तत्-प्रतिविधान-प्रवृत्त-- मृत्यु-प्रदत्ते वर-त्रये

आस्तिक्यातिरेकात्, प्रथमेन वरेण स्वात्मानं प्रति

पितुः प्रसादो वृतः ,

एतच्च सर्वं देहातिरिक्तात्मानम् अजानतो नोपपद्यते ।

English— For the story runs as follows: When the sacrifice offered by the father of Nāciketas... Yama on his return... allows him to choose three boons. Nāciketas, thereupon... chooses as his first boon that his father should forgive him. Now it is clear that conduct of this kind would not be possible in the case of one not convinced of the soul having an existence independent of the body.

वि॰प्र॰— द्वितीयेन च वरेण

उत्तीर्ण-देहात्मानुभाव्य-फल-- साधन-भूता ऽग्नि-विद्या वृता ;

तद् अपि देहातिरिक्तात्मानभिज्ञस्य न सम्भवति ।

English— For his second boon, again, he chooses the knowledge of a sacrificial fire, which has a result to be experienced only by a soul that has departed from the body; and this choice also can clearly be made only by one who knows that the soul is something different from the body.



ब्रह्म-प्राप्ति-वरम्

वि॰प्र॰— अतः तृतीयेन वरेण यद् इदं व्रियते -


येयं प्रेते विचिकित्सा मनुष्ये

अस्तीत्य् एके नायम् अस्तीति चैके ।

एतद्-विद्याम् अनुशिष्टस् त्वया ऽहम् ,

वराणाम् एष वरस् तृतीयः (कठ.१.१.२०)



इति ,

अत्र परम-पुरुषार्थ-रूप-- ब्रह्म-प्राप्ति--लक्षण-मोक्ष-याथात्म्य-विज्ञानाय तदुपाया-भूत-परमात्म-उपासन-परावरात्म-तत्व-जिज्ञासया अयं प्रश्नः क्रियते ।

English— When, therefore, he chooses for his third boon the clearing up of his doubt as to the existence of the soul after death (as stated in v. 20), it is evident that his question is prompted by the desire to acquire knowledge of the true nature of the highest Self – which knowledge has the form of meditation on the highest Self--, and by means thereof, knowledge of the true nature of final Release which consists in obtaining the highest Brahman.

वि॰प्र॰— एवं च "येयं प्रेते" (कठ.१.१.२०) इति

न शरीर-वियोग-मात्राभिप्रायम् ,

अपि तु सर्व-बन्ध-विनिर्मोक्षाभिप्रायम् ।

English— The passage, therefore, is not concerned merely with the problem as to the separation of the soul from the body, but rather with the problem of the Self freeing itself from all bondage whatever.

वि॰प्र॰— यथा - न (मोक्षं) प्रेत्य सञ्ज्ञाऽस्ति (बृ.४.४.१२) इति ।

English— --the same problem, in fact, with which another scriptural passage also is concerned, viz. 'When he has departed there is no more knowledge' (Br̥. Up. II, 4, 12).

वि॰प्र॰— अयम् अर्थः -


मोक्षाधिकृते मनुष्ये प्रेते सर्व-बन्ध-विनिर्मुक्ते

तत्-स्वरूप-विषया

वादि-विप्रतिपत्ति-निमित्ता ऽस्ति-नास्त्य्-आत्मिका येयं विचिकित्सा ,

तद्-अपनोदनाय

तत्-स्वरूप-याथात्म्यं त्वया अनुशिष्टो ऽहं

विद्याम् – जानीयाम्



- इति ॥

English— The full purport of Nāciketas' question, therefore, is as follows: When a man qualified for Release has died and thus freed himself from all bondage, there arises a doubt as to his existence or non-existence – a doubt due to the disagreement of philosophers as to the true nature of Release; in order to clear up this doubt I wish to learn from thee the true nature of the state of Release.



मोक्षविषयिण्यो विप्रतिपत्तयः

वि॰प्र॰— तथा हि बहुधा विप्रतिपद्यन्ते –

English— Philosophers, indeed, hold many widely differing opinions as to what constitutes Release.

वि॰प्र॰— १. केचिद् वित्ति-मात्रस्य आत्मनः स्वरूपोच्छित्ति-लक्षणं मोक्षम् आचक्षते ।

English—


	Some hold that the Self is constituted by consciousness only, and that Release consists in the total destruction of this essential nature of the Self.



वि॰प्र॰— २. अन्ये वित्ति-मात्रस्य एव सतो ऽविद्या-ऽस्तमयम् ।

English— 2. Others, while holding the same opinion as to the nature of the Self, define Release as the passing away of Nescience (avidyā).

वि॰प्र॰— 3. अपरे – पाषाणकल्पस्याऽत्मनो ज्ञानाद्य्-अशेष-वैशेषिक-गुणोच्छेद-लक्षणं कैवल्यरूपम्।

English— 3. Others hold that the Self is in itself non-sentient, like a stone, but possesses, in the state of bondage, certain distinctive qualities, such as knowledge, and so on. Release then consists in the total removal of all these qualities, the Self remaining in a state of pure isolation (kaivalya).

वि॰प्र॰— ४. अपरे तु – अपहतपाप्मानं परमात्मानम् अभ्युपगच्छन्तः

तस्यैवोपाधि-संसर्ग-निमित्त- जीव-भावस्य

उपाध्य्-अपगमेन

तद्-भाव-लक्षणं मोक्षम् आतिष्ठन्ते।

English— 4. Others, again, who acknowledge a highest Self free from all imperfection, maintain that through connexion with limiting adjuncts that Self enters on the condition of an individual soul; Release then means the pure existence of the highest Self, consequent on the passing away of the limiting adjuncts.

वि॰प्र॰— ५. त्रय्यन्त-निष्णातास् तु

निखिल-जगद्-एक-कारणस्य

अशेष-हेय-प्रत्यनीक-- +अनन्त-ज्ञानानन्दैक-स्वरूपस्य

स्वाभाविकानवधिकातिशयासङ्ख्येय- कल्याण-गुणाकरस्य

सकलेतर-विलक्षणस्य

सर्वात्म-भूतस्य परस्य ब्रह्मणः

शरीरतया प्रकारभूतस्य

अनुकूलापरिच्छिन्न-ज्ञान-स्वरूपस्य

परमात्मानुभवैक-रसस्य जीवस्य

अनादि-कर्म-रूपाविद्या-तिरोहित-स्वरूपस्य

अविद्योच्छेद-पूर्वक-- स्वाभाविक-परमात्मानुभवम् एव

मोक्षम् आचक्षते ।

English— 5. Those, however, who understand the Vedānta, teach as follows: There is a highest Brahman which is the sole cause of the entire universe, which is antagonistic to all evil, whose essential nature is infinite knowledge and blessedness, which comprises within itself numberless auspicious qualities of supreme excellence, which is different in nature from all other beings, and which constitutes the inner Self of all. Of this Brahman, the individual souls – whose true nature is unlimited knowledge, and whose only essential attribute is the intuition of the supreme Self – are modes, in so far, namely, as they constitute its body. The true nature of these souls is, however, obscured by Nescience, i.e. the influence of the beginningless chain of works; and by Release then we have to understand that intuition of the highest Self, which is the natural state of the individual souls, and which follows on the destruction of Nescience.

वि॰प्र॰— तत्र


मोक्ष-स्वरूपं तत्-साधनं च

त्वत्-प्रसादाद् विद्याम्



इति नचिकेतसा पृष्टो मृत्युः

तस्यार्थस्य दुरवबोधत्व-प्रदर्शनेन

विविध-भोग-वितरण-प्रलोभनेन चैनं परीक्ष्य

योग्यताम् अभिज्ञाय

परावरात्म-तत्त्व-विज्ञानं परमात्मोपासनं

तत्-पद-प्राप्ति-लक्षणं मोक्षं च


तं दुर्दर्शं गूढम् अनुप्रविष्टम् (कठ.१.२.१२)



इत्य् आरभ्य


सोऽध्वनः पारमाप्नोति

तद्विष्णोः परमं पदम् (कठ.१.३.९)



इत्य्-अन्तेनोपदिश्य

तद्-अपेक्षितांश् च विशेषान् उपदिदेश

इति सर्वं समञ्जसम् ।

English— When Nāciketas desires Yama graciously to teach him the true nature of Release and the means to attain it, Yama at first tests him by dwelling on the difficulty of comprehending Release, and by tempting him with various worldly enjoyments. But having in this way recognised the boy's thorough fitness, he in the end instructs him as to the kind of meditation on the highest Self which constitutes knowledge of the highest Reality, as to the nature of Release – which consists in reaching the abode of the highest Self--, and as to all the required details. This instruction begins, I, 2, 12, 'The Ancient one who is difficult to see,' &c., and extends up to I, 3, 9. 'and that is the highest place of Vishṇu.'--It thus is an established conclusion that the 'eater' is no other than the highest Self.

वि॰प्र॰— अतः परमात्मैव अत्ता इति सिद्धम् ॥ १२ ॥

English— Hence it is proved that the 'eater' is the highest Self.

इति श्रीशारीरिकमीमांसाश्रीभाष्ये अत्त्रधिकरणम्॥२॥





१४ अन्तरधिकरणम्

श्रीशारीरकमीमांसाभाष्ये अन्तरधिकरणम् ॥३॥

अधिकरणार्थः— अक्ष्याधारपुरुषत्वं परमात्मन एव, न जीवादेः


उपकोसलविद्या छा.उ.4-10

४५. अन्तर उपपत्तेः ॥ १-२-१३ ॥



विषयवाक्यप्रदर्शनम्

इदमामनन्ति च्छन्दोगाः य एषोऽक्षिणि पुरुषो दृश्यते। एष आत्मेति होवाच एतदमृतमभयमेतद्ब्रह्म (छा.४.१५.१) इति ॥



संशयस्वरूपम्

तत्र सन्देहः – किमयमक्ष्याधारतया निर्दिश्यमानः पुरुषः प्रतिबिम्बात्मा, उत चक्षुरिन्द्रियाधिष्ठाता निर्दिश्यमानः पुरुषः प्रतिबिम्बात्मा, उत चक्षुरिन्द्रियाधिष्ठाता देवताविशेषः, उत जीवात्मा, अथ परमात्मा इति ॥



सयुक्तिकः पूर्वपक्षः

किं युक्तम्? प्रतिबिम्बात्मेति। कुतः? प्रसिद्धवन्निर्देशात्; दृश्यते इत्यपरोक्षाभिधानाच्च। जीवात्मा वा, तस्यापि हि चक्षुषि विशेषेण सन्निधानात्प्रसिद्धिरुपपद्यते? उन्मीलितं हि चक्षुरुद्वीक्ष्य जीवात्मनश्शरीरे स्थितिगती निश्चिन्वन्ति। रश्मिभिरेषोऽस्मिन्प्रतिष्ठितः (बृ.७.५.१) इति श्रुतिप्रसिद्ध्या चक्षुःप्रतिष्ठो देवताविशेषो वा; एष्वेव प्रसिद्धवन्निर्देशोपपत्तेरेषामन्यतमः –



सिद्धान्तः

इति प्राप्ते प्रचक्ष्महे – अन्तर उपपत्तेः – अक्ष्यन्तरः परमात्मा। कुतः? एष आत्मेति होवाचैतदमृतमभयमेतद्ब्रह्मेति एतं संयद्वाम इत्याचक्षते। एतं हि सर्वाणि वामान्यभिसंयन्ति एष उ एव वामनिः। एष हि सर्वाणि वामानि नयति। एष उ एव भामनिः। एष हि सर्वेषु लोकेषु भाति (छां.४.१५.३) इत्येषां गुणानां परमात्मन्येवोपपत्तेः ॥१३॥



परमात्मनः चक्षुष्यवस्थानं श्रुतिसिद्धम्

४६. स्थानादिव्यपदेशाच्च ॥ १-२-१४॥

चक्षुषि स्थितिनियमनादयः परमात्मन एव यश्चक्षुषि तिष्ठन् (बृ.५-७-१८) इत्येवमादौ व्यपदिश्यन्ते । अतश्च य एषोऽक्षणि पुरुषः (छा.४-१५-१) इति स एव प्रतीयते। अतः प्रसिद्धवन्निर्देशश्च परमात्मन्युपपद्यते। तत एव दृश्यते इति साक्षात्कारव्यपदेशोऽपि योगिभिर्दृश्यमानत्वादुपपपद्यते॥१४॥



प्रकरणप्रतिपादितं निरवधिकानन्दत्वं परमात्मन एव

४७. सुखविविशष्टाभिधानादेव च ॥ १-२-१५ ॥

इतश्चाक्ष्याधारः पुरुषोत्तमः कं ब्रह्म खं ब्रह्म (छा.४.१०.५) इति प्रकृतस्य सुखविशिष्टस्य ब्रह्मणः उपासनस्थानविधानार्थं संयद्वामत्वादिगुणविधानार्थं च य एषोऽक्षिणि पुरुषः (छा.४-१५-१) इत्यभिधानात्। एवकारो नैरपेक्ष्यं हेतोर्द्योतयति।



प्रकरणविच्छेदप्रदर्शनेन परमात्मपरत्वाभावशङ्का

नन्वग्निविद्याव्यवधानात् कं ब्रह्म (छा.४.१०.५) इति प्रकृतं ब्रह्म नेह सन्निधत्ते। तथा हि अग्नयः, प्राणो ब्रह्म कं ब्रह्म खं ब्रह्म इति ब्रह्मविद्यामुपदिश्य अथ हैनं गार्हापत्योऽनुशशास (छा.४.११.१) इत्यारभ्याग्नीनामुपासनमुपदिदिशुः। न चाग्निविद्या ब्रह्मविद्याङ्गमिति शक्यं वक्तुम्; ब्रह्मविद्याफलानन्तर्गत-तद्विरोधिसर्वायुः प्राप्तिसन्तत्यविच्छेदादिफलश्रवणात् ॥



प्रकरमविच्छेदसमर्थनेन परमात्मपरत्वनिर्णयः

उच्यते – प्राणो ब्रह्म (छा.४.१०.५) एतदमृतमभयमेतद् ब्रह्म (छां.४.१५.३) इत्युभयत्र ब्रह्मसंशब्दनात्। आचार्यस्तु ते गतिं वक्ता (छा.४.१४.१) इत्यग्निवचनाच्च गत्युपदेशात्पूर्वं ब्रह्मविद्याया असमाप्तेस्तन्मध्यगताग्निविद्या ब्रह्मविद्याङ्गमिति निश्चीयते, अथ हैनं गार्हापत्योऽनुशशास (छा.४.११.१) इति ब्रह्मविद्याधिकृतस्यैवाग्निविद्योपदेशाच्च। किञ्च व्याधिभिः प्रतिपूर्णोऽस्मि (छा.४.१०.३) इति ब्रह्मप्राप्तिव्यतिरिक्तनानाविधकामोपहतिपूर्वक-गर्भजन्मजरा-मरणादिभवभयोपतप्ताय उपकोसलाय एषा सोम्य तेऽस्मद्विद्याऽऽत्मविद्या च (छां.४.१४.१) इति समुच्चित्योपदेशान्मोक्षैकफलात्मविद्याङ्गत्वमग्निविद्यायाः प्रतीयते। एवं चाङ्गत्वेऽवगते सति फलानुकीर्तनमर्थवाद इति गम्यते ॥



अर्थवादोक्तफलस्य मोक्षाऽविरोधिता

न चात्र मोक्षविरोधिफलं किञ्चिच्छ्रूयते, अपहते पापकृत्यां लोकी भवति सर्वमायुरेति ज्योग्जीवति नास्यावरपुरुषाः क्षीयन्ते उप वयन्तं भुञ्जामोऽस्मिंश्च लोकेऽमुष्मिंश्च (छां.४.१३.२) इत्यमीषां फलानां मोक्षाधिकृतस्यानुगुणत्वात्। अपहते पापकृत्याम् – ब्रह्मप्राप्तिविरोधि पापं कर्मापहन्ति। लोकी भवति – तद्विरोधिनि पापे निरस्ते ब्रह्मलोकं प्राप्नोति। सर्वमायुरेति – व्याध्यादिभिरनुपहतो यावद्ब्रह्मप्राप्ति जीवति। नास्यावरपुरुषाः क्षीयन्ते – अस्य शिष्यप्रशिष्यादयः पुत्रपौत्रादयोऽपि ब्रह्मविद एव भवन्ति। नास्याब्रह्मवित्कुले भवति (मु.३.२.९) इति च श्रुत्यन्तरे ब्रह्मविद्याफलत्वेन श्रूयते। उप वयन्तं भुञ्जामोऽस्मिंश्च लोकेऽमुष्मिंश्च – वयम् अग्नयस्तमेनमुपभुञ्जामः – यावद्ब्रह्मप्राप्ति विघ्नेभ्यः परिपालयाम इति।



उक्तार्थनिगमनम्

अतोऽग्निविद्याया ब्रह्मविद्याङ्गत्वेन तत्सिन्नधानाविरोधात्सुखविशिष्टं प्रकृतमेव ब्रह्मोपासनस्थानविधानार्थं गुणविधानार्थं चोच्यते।



ब्रह्मणः पुनरवक्तव्यत्वाक्षेपः

ननु आचार्यस्तु ते गतिं वक्ता (छा.४.५.१) इति गतिमात्रपरिशेषणादाचार्येण गतिरेवोपदेश्येति गम्यते; तत्कथं स्थानगुणविध्यर्थतोच्यते ।



पूर्वोक्तशङ्कापरिहारः

तदभिधीयते आचार्यस्तु ते गतिं वक्ता (छा.४.५.१) इत्यस्यायमभिप्रायः – ब्रह्मविद्यामनुपदिश्य प्रोषुषि गुरौ तदलाभादनाश्वासम् उपकोसलमुज्जीवयितुं स्वपरिचरणप्रीता गार्हापत्यादयो गुरोरग्नयस्तस्मै ब्रह्मस्वरूपमात्रं तदङ्गभूतां चाग्निविद्यामुपदिश्य आचार्याद्धैव विद्या विदिता साधिष्ठं प्रापत् (छां.४.९.३) इति श्रुत्यर्थमालोच्य साधुतमत्वप्राप्त्यर्थमाचार्य एवास्य संयद्वामत्वादिगुणकं ब्रह्म तदुपासनस्थानमर्चिरादिकां च गतिमुपदिशत्विति मत्वा आचार्यस्तु ते गतिं वक्ता (छां.४.१४.१) इत्यवोचन्। गतिग्रहणमुपदेश्यविद्याशेषप्रदर्शनार्थम्। अत एवाचार्योऽपि अहं तु ते तद्वक्षामि यथा पुष्करपलाश आपो न श्लिष्यन्ते एवमेवंविदि पापं कर्म न श्लिष्यते (छां.४.१४.३) इत्युपक्रम्य संयद्वामत्वादिकल्याणगुणविशिष्टं ब्रह्माक्षिस्थानोपास्यमर्चिरादिकां च गतिमुपदिदेश। अतः कं ब्रह्म खं ब्रह्म (छा.४.१०.५) इति सुखविशष्टस्य प्रकृतस्यैव ब्रह्मणोऽत्राभिधानात् अयमक्ष्याधारः परमात्मा॥१५॥



कं ब्रह्मेति वाक्यस्य ब्रह्मपरत्वाभावमाशङ्क्य, उत्तरसूत्रसङ्गतिः

ननु च कं ब्रह्म खं ब्रह्म (छां.४.१०.५) इति परं ब्रह्माभिहितमिति कथमवगम्यते, यस्येह अक्ष्याधारतयाऽभिधानं ब्रूषे; यावता कं ब्रह्म खं ब्रह्म (छां.४.१०.५) इति प्रसिद्धाकाशलौकिकसुखयोरेव ब्रह्मदृष्टिर्विधीयत इति प्रतिभाति, नाम ब्रह्म (छां.७.१.५), मनो ब्रह्म (छां.७.३.२) इत्यादिवचनसारूप्यात्। तत्राह –

४८. अत एव च स ब्रह्म॥ १-२-१६ ॥

यतस्तत्र यदेव कं तदेव खम् (छा.४.१०.५) इति सुखविशष्टस्याकाशस्याभिधानम्, अत एव स्वशब्दाभिधेयस्सः आकाशः परं ब्रह्म। एतदुक्तं भवति – अग्निभिः प्राणो ब्रह्म कं ब्रह्म खं ब्रह्म (छां.४.१०.५) इत्युक्ते उपकोसल उवाच विजानाम्यहं यत्प्राणो ब्रह्म कं च तु खं च न विजानामि (छां.४.१०.५) इति॥



विजानाम्यहम् इति वाक्याभिप्रायविवरणम्

अस्यायमभिप्रायः – न तावत्प्राणादिप्रतीकोपासनमग्निभिरभिहितम्, जन्मजरामरणादि-भवभयभीतस्य मुमुक्षोर्ब्रह्मोपदेशाय प्रवृत्तत्वात्। अतो ब्रह्मैवोपास्यमुपदिष्टम्। तत्र प्रसिद्धैः प्राणादिभिस्समानाधिकरणं ब्रह्म निर्दिष्टम्; तेषु च प्राणविशिष्टत्वं जगद्विधरणयोगेन वा प्राणशरीरतया प्राणस्य नियन्तृत्वेन वा ब्रह्मण उपपद्यत इति विजानाम्यहं यत्प्राणो ब्रह्म (छा.४.१०.५) इत्युक्तवान्। तथा सुखाकाशयोरपि ब्रह्मणः शरीरतया तन्नियाम्यत्वेन विशेषणत्वम्; उतान्योन्यव्यवच्छेदकतया निरतिशयानन्दरूप-ब्रह्मस्वरूपसमर्पणपरत्वेन वा; तत्र पृथग्भूतयोश्शरीरतया विशेषणत्वे वैषयिकसुखभूताकाशयोर्नियामकत्वं ब्रह्मणस्स्यादिति स्वरूपावगतिर्न स्यात् अन्योन्यव्यवच्छेदकत्वेऽपरिच्छन्नानन्दैकस्वरूपत्वं ब्रह्मणस्स्यादित्यन्यतर-प्रकारनिर्दिधारयिषया कं च तु खं च न विजानामि (छा.४.१०.५) इत्युक्तवान्। उपकोसलस्येममाशयं जानन्तोऽग्नयः यद्वा व कं तदेव खं यदेव खं तदेव कम् (छा.४.१५.५) इत्यूचिरे। ब्रह्मणस्सुखरूपत्वमेवापरिच्छिन्नमित्यर्थः। अतः प्राणशरीरतया प्राणविशिष्टं यद्ब्रह्म, तदेवापरिच्छन्नसुखरूपं चेति निगमितम् – प्राणं च हास्मै तदाकाशं चोचुः (छां.४.१०.५) इति। अतः कं ब्रह्म खं ब्रह्म (छां.४.१०.५) इत्यत्रापरिच्छिन्नसुखं ब्रह्म प्रतिपादितमिति परं ब्रह्मैव तत्र प्रकृतम्, तदेव चात्राक्ष्याधारतयाऽभिधीयत इत्यक्ष्याधारः परमात्मा॥ १६॥



अक्षिपुरुषस्य परमात्मत्वे ज्ञापकान्तरम्

४९. श्रुतोपनिनषत्कगत्यभिधानाच्च ॥ १-२-१७ ॥

श्रुतोपनिषत्कस्य – अधिगतपरमपुरुषयाथात्म्यस्यानुसन्धेयतया श्रुत्यन्तरप्रतिपाद्यमाना अर्चिरादिका गतिर्या, तामपुनरावृत्तिलक्षणपरमपुरुषप्राप्तिकरीमुपकोसलायाक्षिपुरुषं श्रुतवते तेऽर्चिषमेवाभिसम्भवन्ति अर्चिषोऽहरह्न आपूर्यमाणपक्षम् (छां ४.१५.५) इत्यारभ्य चन्द्रमसो विद्युतं तत्पुरुषोऽमानवस्स एनान्ब्रह्म गमयत्येष देवपथो ब्रह्मपथ एतेन प्रतिपद्यमाना इमं मानवमावर्तं नावर्तन्ते (छां.४.१५.५) इत्यन्तेनोपदिशति। अतोऽप्ययमक्षिपुरुषः परमात्मा॥१७॥



व्यतिरेकोक्त्या जीवनिषेधः

५०. अनवस्थितेरसम्भवाच्च नेतरः ॥ १-२-१८ ॥

प्रतिबिम्बादीनामक्षिणि नियमेनानवस्थानादमृतत्वादीनां च निरुपाधिकानां तेष्वसम्भवान्न परमात्मन इतरः छायादिः अक्षिपुरुषो भवितुमर्हाति। प्रतिबिम्बस्य तावत्पुरुषान्तर-सन्निधानायत्तत्वान्न नियमेनावस्थानसम्भवः। जीवस्यापि सर्वेन्द्रियव्यापारानुगुणत्वाय सर्वेन्द्रियकन्दभूते स्थानविशेषे वृत्तिरिति चक्षुषि नावस्थानम्। देवतायाश्च रश्मिभिरेषोऽस्मिन् प्रतिष्ठितः (छा.७.५.१०) इति रश्मिद्वारेणावस्थानवचनात् देशान्तरावस्थितस्यापि इन्द्रियाधिष्ठानोपपत्तेः न चक्षुष्यवस्थानम्। सर्वेषामेवैषां निरुपाधिकामृतत्वादयो न सम्भवन्त्येव। तस्मादक्षिपुरुषः परमात्मा ॥१८॥

इति श्रीशारीरकमीमांसाभाष्ये अन्तरधिकरणम्॥३॥




१५ अन्तर्याम्यिधकरणम्

श्रीशारीरकमीमांसाभाष्ये अन्तर्याम्यधिकरणम्॥४॥

अधिकरणार्थः— ब्रह्मणः सर्वान्तर्यामित्वम्, न जीवस्य


अन्तर्यामिविद्या (वृ.उ.5-7)



पूर्वानुवादपुरस्सरं तदुक्तार्थसमर्थनात् सङ्गतिः

स्थानादिव्यपदेशाच्च (ब्र.सू.१.२.१४) इत्यत्र यश्चक्षुषि तिष्ठन् (बृ.५.७.१८) इत्यादिना प्रतिपाद्यमानं चक्षुषि स्थितिनियमनादिकं परमात्मन एवेति सिद्धं कृत्वाऽक्षिपुरुषस्य परमात्मत्वं साधितम्? इदानीं तदेव समर्थयते-

५१. अन्तर्याम्यधिदैवाधिलोकादिषु तद्धर्मव्यपदेशात् ॥ १-२-१९॥



विषयवाक्यप्रदर्शनम्

काण्वा माध्यन्दिनाश्च वाजसनेयिनस्समामनन्ति – यः पृथिव्यां तिष्ठन् पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयत्येष त आत्माऽन्तर्याम्यमृतः (बृ.५.७.३), यः पृथिव्यां तिष्ठन् पृथिव्या अन्तरो यं पृथिवीं न वेद यस्य पृथिवी शरीरं यः पृथिवीमन्तरो यमयत्वेष त आत्माऽन्तर्याम्यमृतः इति। एवमम्ब्वग्न्यन्तरिक्षवाय्वादित्य-द्विचन्द्रतारकाकाश-तमस्तेजस्सु दैवेषु च सर्वेषु भूतेषु प्राणवाक्चक्षुश्श्रोत्रमनस्त्वग्विज्ञान-रेतस्स्वात्मात्मीयेषु च तिष्ठन्तं तत्तदनन्तरभूतं तत्तदवेद्यं तत्तच्छरीरकं तत्तद्यमयन्तं कञ्चिन्निर्दिश्य एष त आत्माऽन्तर्याम्यमृतः (बृह.५.७) इत्युपदिश्यते। माध्यिन्दनपाठे तु यस्सर्वेषु लोकेषु तिष्ठन् (बृ.५.७) यस्सर्वेषु वेदेषु (बृ.५.६.२३) यस्सर्वेषु यज्ञेषु (बृ.५.७.२३) इति च पर्यायाः। यो विज्ञाने तिष्ठन् (बृ.५.७) इत्यस्य पर्यायस्य स्थाने य आत्मनि तिष्ठन् (बृ.५.७.२३) इति पर्यायः। स त आत्माऽन्तर्याम्यमृतः (बृ.५.७.२३) इति च विशेषः।



संशयस्वरूपप्रदर्शनम्

तत्र संशय्यते – किमयमन्तर्यामी प्रत्यगात्मा, उत परमात्मा – इति। कि युक्तम्? प्रत्यगात्मेति। कुतः? वाक्यशेषे द्रष्टा श्रोता (बृ.५.७.२३) इति करणायत्तज्ञानताश्रुतेः। एवं द्रष्टुरेवान्तर्यामित्वोपदेशात्, नान्योऽतोऽस्ति द्रष्टा (बृ.५.७.२३) इति द्रष्ट्रन्तरनिषेधाच्चेति।



सिद्धान्तारम्भः सयुक्तिकः

एवं प्राप्तेऽभिधीयते – अन्तर्याम्यधिदैवाधिलोकादिषु तद्धर्मव्यपदेशात् – अधिदैवाधिलोकादिपदचिह्नितेषु वाक्येषु श्रूयमाणोऽन्तर्याम्यपहतपाप्मा परमात्मा नारायणः। काण्वपाठसिद्धेभ्योऽधिदैवादिमद्भ्यो वाक्येभ्योऽधिकान्यधिलोकादिमन्ति वाक्यानि माध्यन्दिनपाठे सन्तीति ज्ञापनार्थमधिदैवाधिलोकादिष्वित्युभयोरुपादानम्। तदेवमुभयेष्वपि वाक्येष्वन्तर्यामी परमात्मेत्यर्थः। कुतः? तद्धर्मव्यपदेशात्; परमात्मधर्मो ह्ययम्, यदेक एव सन् सर्वलोकसर्वभूतसर्वदेवादीन्नियमयतीति। तथा उद्दालकप्रश्नः – य इमं च लोकं परं च लोकं सर्वाणि च भूतानि योऽन्तरो यमयति (बृ.५.७.१) इत्युपक्रम्य तमन्तर्यामिणं ब्रूहि (बृ.५.७.१) इति, तस्य चोत्तरं यः पृथिव्यां तिष्ठन् (बृ.५.७.३) इत्यारभ्योक्तम् ॥दे



अन्तर्यामित्वस्य परमात्मासाधारणता

तदेतत्सर्वाल्लोकान् सर्वाणि च भूतानि सर्वान् देवान् सर्वान्वेदान् सर्वांश्च यज्ञानन्तः प्रविश्य सर्वप्रकारनियमनम्, सर्वशरीरतया सर्वस्यात्मत्वं च सर्वज्ञात्सत्यसङ्कल्पात् पुरुषोत्तमादन्यस्य न सम्भवति। तथा हि अन्तःप्रविष्टश्शास्ता जनानां सर्वात्मा (तै.आर.११.२०) तत्सृष्ट्वा, तदेवानुप्राविशत्, तदनुप्रविश्य, सच्च त्यच्चाभवत् (तै.आन.३.६.) इत्यादीन्यौपनिषदानि वाक्यानि परमात्मन एव सर्वस्य प्रशासितृत्वं सर्वस्याऽत्मत्वम् इत्यादीनि वदन्ति। तथा सुबालोपिनषदि नैवेह किञ्चनाग्र आसीदमूलमनाधारमिमाः प्रजाः प्रजायन्ते दिव्यो देव एको नारायणः। चक्षुश्च द्रष्टव्यं च नारायणः। श्रोत्रं च श्रोतव्यं च नारायणः (सुबा.६) इत्यारभ्य अन्तश्शरीरे निहितो गुहायामज एको नित्यः यस्य पृथिवी शरीरं यः पृथिवीमन्तरे सञ्चरन् यं पृथिवी न वेद यस्यापश्शरीरम् (सुबा.६) इत्यादि, यस्य मृत्युश्शरीरं यो मृत्युमन्तरे सञ्चरन्यं मृत्युर्न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबा.६) इति परस्यैव ब्रह्मणस्सर्वात्मत्वं सर्वशरीरत्वं सर्वस्य नियन्तृत्वं च प्रतिपाद्यते। स्वाभाविकं चामृतत्वं परमात्मन एव धर्मः ॥



परमात्मनः करणायत्तज्ञानराहित्यम्

न च परस्यात्मनः करणायत्तं द्रष्टृत्वादिकम्; अपितु स्वभावत एव सर्वज्ञत्वात्सत्यसङ्कल्पत्वाच्च स्वत एव। तथाच श्रुतिः पश्यत्यचक्षुस्स शृणोत्यकर्णः अपाणिपादो जवनो ग्रहीता (श्वे.३.१९) इति। न च दर्शनश्रवणादिशब्दाश्चक्षुरादिकरणजन्मनो ज्ञानस्य वाचकाः; अपि तु रूपादिसाक्षात्कारस्य। स च रूपादिसाक्षात्कारः कर्मतिरोहितस्वाभाविकज्ञानस्य जीवस्य चक्षुरादिकरणजन्मा; परस्य तु स्वत एव ॥



नान्योऽतः इति द्रष्ट्रन्तरनिषेधसाङ्गत्यम्

नान्योऽतोऽस्ति द्रष्टा (बृ.५.७.२३) इत्येतदपि पूर्ववाक्योदितान्नियन्तुर्द्रष्टुरन्यो द्रष्टा नास्तीति वदति। यं पृथिवी न वेद (सुबा.७) यमात्मा न वेद (सुबा.७) इत्येवमादिभिर्वाक्यैः पृथिव्यात्मादिनियाम्यैरनुपलभ्यमान एव नियमयतीति यत्पूर्वमुक्तम्, तदेव अदृष्टो द्रष्टा अश्रुतश्श्रोता (बृ.५.७.२३) इति निगमय्य नान्योऽतोऽस्ति द्रष्टा (बृ.५.७.२३) इत्यादिना तस्य नियन्तुर्नियन्त्रन्तरं निषिध्यते ॥



व्यतिरेकनिर्देशात् अन्तर्यामिणः पृथक्त्वम्

एष त आत्मा (बृह.५.७.२३) स त आत्मा इति च त इति व्यतिरेकविभक्तिनिर्दिष्टस्य जीवस्य आत्मतयोपदिश्यमानः अन्तर्यामी न प्रत्यगात्मा भवितुमर्हाति॥१९॥



अधिकरणद्वयार्थनिगमनम्

५२. न च स्मार्तमतद्धर्माभिलापाच्छारीरश्च ॥ १-२-२० ॥

स्मार्तं प्रधानम्। शारीरः जीवः। स्मार्तं च शारीरश्च नान्तर्यामी, अतद्धर्माभिलापात्- तयोरसम्भावितधर्माभिलापात्। स्वभावत एव सर्वस्य द्रष्टृत्वम्, सर्वस्य नियन्तृत्वम्, सर्वस्याऽत्मत्वम्, स्वत एवामृतत्वं च तयोर्न सम्भावनागन्धमर्हाति। एतदुक्तं भवति – यथा स्मार्तमचेतनं सर्वज्ञत्वनियन्तृत्वसर्वात्मत्वादिकं नार्हाति, तथा जीवोऽपि, अतद्धर्मत्वात् इति॥



उत्तरसूत्रावतरणम्

अमीषां गुणानां परमात्मन्यन्वयः, प्रत्यगात्मनि व्यतिरेकश्च सूत्रद्वयेन दर्शितः॥२०॥

निरपेक्षं च हेत्वन्तरमाह –

५३. उभयेऽपि हि भेदेनैनमधीयते ॥ १-२-२१ ॥

उभये – माध्यिन्दनाः काण्वाश्च, अन्तार्यामिणो नियाम्यत्वेन वागादिभिरचेतनैस्समम् एनं शारीरमपि विभज्याधीयते – य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२) इति माध्यन्दिनाः, यो विज्ञाने तिष्ठन् (बृ.५.७.२२) इत्यादि च काण्वाः, परमात्मनियाम्यतया तस्माद्विलक्षणत्वेनैनमधीयत इत्यर्थः। अतोऽन्तर्यामी प्रत्यगात्मनो विलक्षणोऽपहतपाप्मा परमात्मा नारायण इति सिद्धम्॥२१॥

इति श्रीशारीरकमीमांसाभाष्ये अन्तर्याम्यिधकरणम्॥४॥




१६ अदृश्यत्वादिगुणकाधिकरणम्

श्रीशारीरकमीमांसाभाष्ये अदृश्यत्वादिगुणकाधिकरणम्॥

अधिकरणार्थः— अदृश्यत्वादिगुणकं ब्रह्मैव, न प्रधानपुरुषौ


अक्षरविद्या (मुण्ड.उ.1-1,2-3)

५४. अदृश्यत्वादिगुणको धर्मोक्तेः ॥ १-२-२२ ॥



विषयवाक्यप्रदर्शनम्

आथर्वणिका अधीयते अथ परा यया तदक्षरमधिगम्यते, यत्तदद्रेश्यमग्राह्यमगोत्रम् अचक्षुश्श्रोत्रं तदपाणिपादम्। नित्यं विभुं सर्वगतं सुसूक्ष्मं तदव्ययं यद्भूतयोनिं परिपश्यन्ति धीराः (मु.१.१.५,६) इति; तथोत्तरत्र अक्षरात्परतः परः (मु.२.१.२) इति।



संशयाकारः

तत्र सन्दिह्यते – किमिहादृश्यत्वादिगुणकम् अक्षरात्परतः परश्च प्रकृतिपुरुषौ, अथोभयत्र परमात्मैव – इति।



सयुक्तिकः पूर्वपक्षः

किं तावत् प्राप्तम्? प्रकृतिपुरुषाविति। कुतः? अस्याक्षरस्य अदृष्टो द्रष्टा (बृ.५.७.२३) इत्यादाविव न द्रष्टृत्वादिश्चेतनधर्मविशेष इह श्रूयते, अक्षरात्परतः परः (मु.२.१.२) इति च सर्वस्माद्विकारात्परभूतादक्षरादस्मात्परः क्षेत्रज्ञसमष्टिपुरुषः प्रतिपाद्यते।



दृष्टान्तस्य चेतनकारणत्वानुगुण्यम्

तदुक्तं भवति –

रूपादिमत्स्थूलरूपाचेतनपृथिव्यादिभूताश्रयं दृश्यत्वादिकं प्रतिषिध्यमानं पृथिव्यादिसजातीय-सूक्ष्मरूपाचेतनमेव उपस्थापयति, तच्च प्रधानमेव। तस्मात्परत्वं च समिष्टपुरुषस्यैव प्रसिद्धम्। तदधिष्ठितं च प्रधानं महदादिविशेषपर्यन्तं विकारजातं प्रसूत इति तत्र दृष्टान्ता उपन्यस्यन्ते यथोर्णनाभिस्सृजते गृह्णते च यथा पृथिव्यामोषधयस्सम्भवन्ति। यथा सतः पुरुषात्केशलोमानि तथाऽक्षरात्सम्भवतीह विश्वम् (मुण्ड.१.१.७) इति। अतोऽस्मिन् प्रकरणे प्रधानपुरुषावेव प्रतिपाद्येते इति॥



सिद्धान्तप्रदर्शनम्

एवं प्राप्ते ब्रूमः – अदृश्यत्वादिगुणको धर्मोक्तेः – अदृश्यत्वादिगुणकोऽक्षरात्परतः परश्च परमपुरुष एव; कुतः? तद्धर्मोक्तेः यस्सर्वज्ञस्सर्ववित् (मु.१.१.९) इत्यादिना सर्वज्ञत्वादिकास्तस्यैव धर्मा उच्यन्ते; तथा हि यया तदक्षरमिधगम्यते (मु.१.१.५) इत्यादिना अदृश्यत्वादिगुणकमक्षरमभिधाय अक्षरात्सम्भवतीह विश्वम् (मु.१.१.७) इति तस्माद्विश्वसम्भवं चाभिधाय यस्सर्वज्ञस्सर्विविद्यस्य ज्ञानमयं तपः। तस्मादेतद्ब्रह्म नाम रूपमन्नं च जायते (मु.१.१.९) इति भूतयोनेरक्षरस्य सर्वज्ञत्वादिः प्रतिपाद्यते। पश्चात्, अक्षरात्परतः परः (मु.२.१.२) इति च प्रकृतमदृश्यत्वादिगुणकं भूतयोन्यक्षरं सर्वज्ञमेव परत्वेन व्यपदिश्यते। अतः अक्षरात्परतः परः (मु.२.१.२) इत्यक्षरशब्दः पञ्चम्यन्तः प्रकृतमदृश्यत्वादिगुणकमक्षरं नाभिधत्ते, तस्य सर्वज्ञस्य विश्वयोनेस्सर्वस्मात्परत्वेन तस्मादन्यस्य परत्वासम्भवात्। अतोऽत्राक्षरशब्दो भूतसूक्ष्ममचेतनं ब्रूते॥२२॥



ब्रह्मणः एवाक्षरत्वे हेतुद्वयम्

इतश्च न प्रधानपुरुषौ

५५. विशेषणभेदव्यपदेशाभ्याञ्च नेतरौ ॥ १-२-२३ ॥

विशिनष्टि हि प्रकरणं – प्रधानाच्च पुरुषाच्च भूतयोन्यक्षरं व्यावर्तयतीत्यर्थः; एकविज्ञानेन सर्वविज्ञानप्रतिज्ञोपपादनादिभिः। तथा ताभ्यामक्षरस्य भेदश्च व्यपदिश्यते। अक्षरात्परतः परः (मुण्ड.२.१.२) इत्यादिना। तथा हि – स ब्रह्मविद्यां सर्वविद्याप्रतिष्ठामथर्वाय ज्येष्ठपुत्राय प्राह (मु.१.१.१) इति सर्वविद्याप्रतिष्ठाभूता ब्रह्मविद्या प्रक्रान्ता; परविद्यैव च सर्वविद्याप्रतिष्ठा; तामिमां सर्वविद्याप्रतिष्ठां विद्यां चतुर्मुखाथर्वादिगुरुपरम्परयाऽङ्गिरसा प्राप्तां जिज्ञासुः शौनको ह वै महाशालोऽङ्गिरसं विधिवदुपसन्नः पप्रच्छ कस्मिन्नु भगवो विज्ञाते सर्वमिदं विज्ञातं भवति (मु.१.१.३) इति ब्रह्मविद्यायास्सर्वविद्याश्रयत्वाद्ब्रह्मविज्ञानेन सर्वं विज्ञातं भवतीति कृत्वा ब्रह्मस्वरूपमनेन पृष्टम् । तस्मै स होवाच द्वे विद्ये वेदितव्ये इति ह स्म यद्ब्रह्मविदो वदन्ति परा चैवापरा च (बृह.६.४.२२) इति। ब्रह्मप्रेप्सुना द्वे विद्ये वेदितव्ये – ब्रह्मविषये परोक्षापरोक्षरूपे द्वे विज्ञाने उपादेये इत्यर्थः।



विद्याविभाग-तत्फलयोः प्रदर्शनम्

तत्र परोक्षं शास्त्रजन्यं ज्ञानम्, अपरोक्षं योगजन्यम्, तयोर्ब्रह्मप्राप्त्युपायभूतमपरोक्षं ज्ञानम्; तच्च भक्तिरूपापन्नम्, यमेवैष वृणुते तेन लभ्यः (मुण्ड.३.२.३) इत्यत्रैव विशेष्यमाणत्वात्, तदुपायश्चागमजन्यं विवेकादिसाधनसप्तकानुगृहीतं ज्ञानम्, तमेतं वेदानुवचनेन ब्राह्मणा विविदिषन्ति यज्ञेन दानेन तपसाऽनाशकेन (बृह.६.४.२२) इति श्रुतेः। आह च भगवान्पराशरः तत्प्राप्तिहेतुर्ज्ञानं च कर्म चोक्तं महामुने। आगमोत्थं विवेकाच्च द्विधा ज्ञानं तथोच्यते (वि.पु.६.५.६०) इति। तत्रापरा ऋग्वेदो यजुर्वेदः (मु.१.१.५) इत्यादिना धर्मशास्त्राणि (मु.१.१.५) इत्यन्तेन आगमोत्थं ब्रह्मसाक्षात्कारहेतुभूतं परोक्षज्ञानमुक्तम्। साङ्गस्य सेतिहासपुराणस्य सधर्मशास्त्रस्य समीमांसस्य वेदस्य ब्रह्मज्ञानोत्पत्तिहेतुत्वात् अथ परा यया तदक्षरमिधगम्यते (मु.१.१.५) इत्युपासनाख्यं ब्रह्मसाक्षात्कारलक्षणं भक्तिरूपापन्नं ज्ञानं यत्तदद्रेश्यमग्राह्यम् इत्यादिना परोक्षापरोक्षरूपज्ञानद्वयविषयस्य परस्य ब्रह्मणः स्वरूपमुच्यते ।



ब्रह्मणो जगदुत्पत्तिः

यथोर्णनाभिस्सृजते गृह्णते च (मु.१.१.७) इत्यादिना यथोक्तस्वरूपात्परस्मात् ब्रह्मणोऽक्षरात्कृत्स्नस्य चेतनाचेतनात्मकप्रपञ्चस्य उत्पत्तिरुक्ता; विश्वमिति वचनान्नाचेतनमात्रस्य । तपसा चीयते ब्रह्म ततोऽन्नमभिजायते। अन्नात्प्राणो मनस्सत्यं लोकाः कर्मसु चामृतम् (मु.१.१.८) इति ब्रह्मणो विश्वोत्पत्तिप्रकार उच्यते । तपसा – ज्ञानेन, यस्य ज्ञानमयं तपः (मु..१.१.९) इति वक्ष्यमाणत्वात्; चीयते उपचीयते; बहु स्याम् (छा.६.२.३, तै.आन.६) इति सङ्कल्परूपेण ज्ञानेन ब्रह्म सृष्ट्युन्मुखं भवतीत्यर्थः। ततोऽन्नमभिजायते – अद्यत इत्यन्नम्, विश्वस्य भोक्तृवर्गस्य भोग्यभूतं भूतसूक्ष्ममव्याकृतं परस्माद्ब्रह्मणो जायत इत्यर्थः । प्राणमनः प्रभृति च स्वर्गापवर्गरूपफलसाधनभूतकर्मपर्यन्तं सर्वं विकारजातं तस्मादेव जायते। यस्सर्वज्ञस्सर्ववित् (मु.१.१.९) इत्यादिना सृष्ट्युपकरणभूतं सार्वज्ञ्यसत्यसङ्कल्पत्वादिकमुक्तम्। सर्वज्ञात्सत्यसङ्कल्पात् परस्माद्ब्रह्मणोऽक्षरादेतत् कार्याकारं ब्रह्म नामरूपविभक्तं भोक्तृभोग्यरूपं च जायते।



मुण्डकगतद्वितीयखण्डार्थोपपादनम्

तदेतत्सत्यम् (मु.१.२.१) इति परस्य ब्रह्मणो निरुपाधिकसत्यत्वमुच्यते। मन्त्रेषु कर्माणि कवयो यान्यपश्यंस्तानि त्रेतायां बहुधा सन्ततानि। तान्याचरत नियतं सत्यकामाः (मु.१.२.१) इति सार्वज्ञ्यसत्यसङ्कल्पत्वादिकल्याणगुणाकरमक्षरं पुरुषं स्वतस्सत्यं कामयमानास्तत्प्राप्तये फलान्तरेभ्यो विरक्ता ऋग्यजुस्सामाथर्वसु कविभिर्दृष्टानि वर्णाश्रमोचितानि त्रेताग्निषु बहुधा सन्ततानि कर्माण्याचरतेति एष वः पन्थाः (मु.१.२.१) इत्यारभ्य एष वः पुण्यस्सुकृतो ब्रह्मलोकः (मुण्ड.१.२.६) इत्यन्तेन कर्मानुष्ठानप्रकारं, श्रुतिस्मृतिचोदितेषु कर्मस्वेकतरकर्मवैधुर्येऽपीतरेषाम् अनुष्ठितानामपि निष्फलत्वम्, अयथानुष्ठितस्य चाननुष्ठितसमत्वम् अभिधाय प्लवा ह्येते अदृढा यज्ञरूपा अष्टादशोक्तमवरं येषु कर्म। एतच्छ्रेयो येऽभिनन्दन्ति मूढा जरामृत्यू ते पुनरेवापि यन्ति (मु.१.२.७) इत्यादिना फलाभिसन्धिपूर्वकत्वेन ज्ञानविधुरतया चावरं कर्माचरतां पुनरावृत्तिमुक्त्वा तपश्श्रद्धे ये ह्युपवसन्ति (मुण्ड.१.२.११) इत्यादिना पुनरपि फलाभिसन्धिरहितं ज्ञानिनानुष्ठितं कर्म ब्रह्म प्राप्तये भवतीति प्रशस्य परीक्ष्य लोकान् (मुण्ड.१.२.१२) इत्यादिना केवलकर्मफलेषु विरक्तस्य यथोदित कर्मानुगृहीतं ब्रह्मप्राप्त्युपायभूतं ज्ञानं जिज्ञासमानस्य च आचार्योपसदनं विधाय,



तृतीयखण्डार्थानुवादः

तदेतत्सत्यं यथा सुदीप्तात् (मुण्ड.२.१.१) इत्यादिना, सोऽविद्याग्रन्थिं विकिरतीह सोम्य (मुण्ड.२.१.१०) इत्यन्तेन पूर्वोक्तस्याक्षरस्य भूतयोनेः परस्य ब्रह्मणः परमपुरुषस्यानुक्तैस्स्वरूपगुणैस्सह सर्वभूतान्तरात्मतया विश्वशरीरत्वेन विश्वरूपत्वम्, तस्माद्विश्वसृष्टिं च विस्पष्टमभिधाय



चतुर्थखण्डार्थविवरणम्

आविस्सन्निहितम् (मु.२.२.१) इत्यादिना तस्यैवाक्षरस्याव्याकृतात्परतोऽपि पुरुषात्परभूतस्य परस्य ब्रह्मणः परमव्योम्नि प्रतिष्ठितस्यानवधिकातिशयानन्दस्वरूपस्य हृदयगुहायामुपासनप्रकारम् उपासनस्य च परभक्तिरूपत्वमुपासीनस्याविद्याविमोकपूर्वकं ब्रह्मसमं ब्रह्मानुभवफलं चोपिदश्योपसंहृतम्। अत एवं विशेषणाद्भेदव्यपदेशाच्च नास्मिन्प्रकरणे प्रधानपुरुषौ प्रतिपाद्येते॥



सूत्रोक्तभेदव्यपदेशप्रपञ्चनम्

भेदव्यपदेशोऽपि हि ताभ्यां परस्य ब्रह्मणोऽत्र विद्यते। दिव्यो ह्यमूर्तः पुरुषस्सबाह्याभ्यन्तरो ह्यजः। अप्राणो ह्यमनाश्शुभ्रो ह्यक्षरात्परतः परः (मु.२.१.२) इत्यादिभिः अक्षरादव्याकृतात्परो यस्समष्टिपुरुषः तस्मादपि परभूतोऽदृश्यत्वादिगुणकोऽक्षरशब्दाभिहितः परमात्मेत्यर्थः। अश्नुत इति वा, न क्षरतीति वाऽक्षरम्। तदव्याकृतेऽपि स्वविकारव्याप्त्या वा महदादिवन्नामान्तराभिलापयोग्य-क्षरणाभावाद्वाऽक्षरत्वं कथिञ्चदुपपद्यते॥२३॥

५६. रूपोपन्यासाच्च ॥ १-२-२४ ॥

अग्निर्मूर्धा चक्षुषी चन्द्रसूर्यौ दिशश्श्रोत्रे वाग्विवृताश्च वेदाः । वायुः प्राणो हृदयं विश्वमस्य पद्भ्यां पृथिवी ह्येष सर्वभूतान्तरात्मा (मु.२.१.४) इतीदृशं रूपं सर्वभूतान्तरात्मनः परमात्मन एव सम्भवति; अतश्च परमात्मा ॥२४॥

इति श्रीशारीरकमीमांसाभाष्ये अदृश्यत्वादिगुणकाधिकरणम् ॥५॥




१७ वैश्वानराधिकरणम्

श्रीशारीरकमीमांसाभाष्ये वैश्वानराधिकरणम्॥६॥

अधिकरणार्थः— वैश्वानरशब्दार्थः परमात्मैव, न जाठराग्न्यादिकम्


वैश्वानरविद्या – छा.उ. 5-11

५७. वैश्वानरस्साधारणशब्दविशेषात् ॥ १-२-२५ ॥



विषयवाक्यप्रदर्शनम्

इदमामनन्ति च्छन्दोगाः आत्मानमेवेमं वैश्वानरं सम्प्रत्यध्येषि तमेव नो ब्रूहि (छां.५.११.६) इति प्रक्रम्य यस्त्वेतमेवं प्रादेशमात्रमभिविमानमात्मानं वैश्वानरमुपास्ते (छा.५.१८.१) इति।



संशयस्वरूपम्

तत्र सन्देहः – किमयं वैश्वानर आत्मा, परमात्मेति शक्यनिर्णयः, उत न – इति।



सयुक्तिकः पूर्वपक्षः

किं प्राप्तम् अशक्यनिर्णय इति। कुतः? वैश्वानरशब्दस्य चतुष्वर्थेषु प्रयोगदर्शनात् – जाठराग्नौ तावत् अयमग्निर्वैश्वानरो येनेदमन्नं पच्यते यदिदमद्यते तस्यैष घोषो भवति यावदेतत्कर्णावपिधाय शृणोति स यदोत्क्रमिष्यन्भवति नैनं घोषं शृणोति (बृ.७.९.१) इति; महाभूततृतीये च विश्वस्मा अग्नं भुवनाय देवा वैश्वानरं केतुमह्नामकृणवन् इति देवतायां च वैश्वानरस्य सुमतौ स्याम राजा हि कं भुवनानामभिश्रीः (तै.यजु.१.५.११) इति; परमात्मनि च तदात्मन्येव हृदयेऽग्नौ वैश्वानरे प्रास्यत् (तै.अष्ट.३.१२.८) इति, स एष वैश्वानरो विश्वरूपः प्राणोऽग्निरुदयते (प्रश्न.१.७) इति च। वाक्योपक्रमादिषूपलभ्यमानान्यपि लिङ्गानि सर्वानुगुणतया नेतुं शक्यानीति॥



सिद्धान्तस्वरूपम्

एवं प्राप्तेऽभिधीयते – वैश्वानरस्साधारणशब्दविशेषात् – वैश्वानरः पर एवात्मा, कुतः? साधारणशब्दविशेषात् विशेष्यत इति विशेषः – साधारणस्य वैश्वानरशब्दस्य परमात्मासाधारणैर्धर्मैः विशेष्यमाणत्वादित्यर्थः। तथा हि – औपमन्यवादयः पञ्चेमे महर्षयस्समेत्य को न आत्मा किं ब्रह्म (छां.५.१.१) इति विचार्य उद्दालको ह वै भगवन्तोऽयमारुणिस्सम्प्रतीममात्मानं वैश्वानरमध्येति तं हन्ताभ्यागाच्छाम (छां.५.११.२) इत्युद्दालकस्य वैश्वानरात्मविज्ञानमवगम्य तमभ्याजग्मुः। स चोद्दालक एतान्वैश्वानरात्मजिज्ञासूनभिलक्ष्यात्मनश्च तत्राकृत्स्नवेदित्वं मत्वा तान् होवाच अश्वपतिर्वै भगवन्तोऽयं केकयस्सम्प्रतीममात्मानं वैश्वानरमध्येति तं हन्ताभ्यागच्छाम (छा.५-११-४) इति – ते चोद्दालकषष्ठास्तमश्वपतिमभ्याजग्मुः। स च तान्महर्षीन्यथार्हं पृथगभ्यर्च्य न मे स्तेनः (छा.५.११.५) इत्यादिना यक्ष्यमाणो ह वै भगवन्तोऽहमस्मि (छां.५.११.१) इत्यन्तेनाऽत्मनो व्रतस्थतया प्रतिग्रहयोग्यतां ज्ञापयन्नेव ब्रह्मविद्भिरपि प्रतिषिद्धपरिहरणीयतां विहितकर्मकर्तव्यतां च प्रज्ञाप्य यावदेकैकस्मा ऋत्विजे धनं दास्यामि तावद्भगवद्भ्यो दास्यामि वसन्तु भवन्तः (छां.५.११.५) इत्यवोचत्। ते च मुमुक्षवो वैश्वानरमात्मानं जिज्ञासमानास्तमेवात्मानमस्माकं ब्रूहीत्यवोचन्। तदेवं को न आत्मा किं ब्रह्म (छा.५.११.४) इति जीवात्मनामात्मभूतं ब्रह्म जिज्ञासमानैस्तज्ज्ञमन्विच्छद्भिर्वैश्वानरात्मज्ञसकाशमागम्य पृच्छयमानो वैश्वानरात्मा परमात्मेति विज्ञायते, आत्मब्रह्मशब्दाभ्यामुपक्रम्य पश्चात्सर्वत्रात्मवैश्वानरशब्दाभ्यां व्यवहाराच्च ब्रह्मशब्दस्थाने निर्दिश्यमानो वैश्वानरशब्दो ब्रह्मैवाभिधत्त इति विज्ञायते । किञ्च स सर्वेषु लोकेषु सर्वेषु भूतेषु सर्वेष्वात्मस्वन्नमत्ति (छां.५.१८.१) तद्यथेषीकतूलमग्नौ प्रोतं प्रदूयेतैवं हास्य सर्वे पाप्मानः प्रदूयन्ते (छां.५.२४.३) इति च वक्ष्यमाणं वैश्वानरात्मविज्ञानफलं वैश्वानरात्मनं परं ब्रह्मेति ज्ञापयति॥२५॥



वैश्वानरस्य परमात्मत्वे ज्ञापकान्तरम्

इतश्च वैश्वानरः परमात्मा –

५८. स्मर्यमाणमनुमानं स्यादिति ॥ १-२-२६ ॥

द्युप्रभृतिपृथिव्यन्तमवयवविभागेन वैश्वानरस्य रूपमिहोपदिश्यते। तच्च श्रुतिस्मृतिषु परमपुरुषरूपतया प्रसिद्धम्। तदिह तदेवेदमिति स्मर्यमाणं – प्रत्यभिज्ञायमानं वैश्वानरस्य परमपुरषत्वे अनुमानं – लिङ्गमित्यर्थः; इति शब्दः प्रकारवचनः; इत्थम्भूतं रूपं प्रत्यभिज्ञायमानं वैश्वानरस्य परमात्मत्वेऽनुमानं स्यात्। श्रुतिस्मृतिषु हि परमपुरुषस्येत्थं रूपं प्रसिद्धम्। यथा आथर्वणे अग्निर्मूर्धा चक्षुषी चन्द्रसूर्यौ दिशश्श्रोत्रे वाग्विवृताश्च वेदाः। वायुः प्राणो हृदयं विश्वमस्य पद्भ्यां पृथिवी ह्येष सर्वभूतान्तरात्मा (मु.२.१.४) इति। अग्निरिह द्युलोकः, असौ वै लोकोऽग्निः (बृ.८.२.९) इति श्रुतेः। स्मरन्ति च मुनयः द्यां मूर्धानं यस्य विप्रा वदन्ति खं वै नाभिं चन्द्रसूर्यौ च नेत्रे । दिशश्श्रोत्रे विद्धि पादौ क्षितिं च सोऽचिन्त्यात्मा सर्वभूतप्रणेता इति यस्याग्निरास्यं द्यौर्मूर्धा खं नाभिश्चरणौ क्षितिः। सूर्यश्चक्षुर्दिशश्श्रोत्रं तस्मै लोकात्मने नमः (महा.शान्ति.राजधर्मः) इति च।



द्युप्रभृतीनां वैश्वानरावयत्वरूपणम्

इह च द्युप्रभृतयो वैश्वानरस्य मूर्धाद्यवयवत्वेनोच्यन्ते – तथा हि तैरौपमन्यवप्रभृतिभिः महर्षिभिः आत्मानमेवेमं वैश्वानरं सम्प्रत्यध्येषि तमेव नो ब्रूहि (छा.५.११.६) इति पृष्टः केकयस्तेभ्यो वैश्वानरात्मानमुपदिदिक्षुः विशेषप्रश्नान्यथानुपपत्त्या वैश्वानरात्मन्येतैः किञ्चित् ज्ञातं किञ्चिदज्ञातमिति विज्ञाय ज्ञाताज्ञातांशबुभुत्सया तानेकैकं पप्रच्छ । तत्र औपमन्यव कं त्वमात्मानमुपास्से (छां.५.१.६) इति पृष्टे दिवमेव भगवो राजन् (छा.५.१२.१) इति तेन चोक्ते दिवि तस्य पूर्णवैश्वानरात्मबुद्धिं निवर्तयन्वैश्वानरस्य द्यौर्मूधा?? इति चोपदिशंस्तस्या वैश्वानरांशभूताया दिवः सुतेजा इति गुणनामधेयं प्राचिख्यपत्। एवं सत्ययज्ञादिभः आदित्यवाय्याकाशाप्पृथिवीनामेकैकेनैकैकमुपास्यमानतया कथितानां विश्वरूपः, पृथग्वर्त्मा, बहुलो, रयिः, प्रतिष्ठा, इत्येकैकगुणनामधेयानि वैश्वानरात्मनश्चक्षुःप्राणसन्देहवस्तिपादावयवत्वं चोपदिष्टम्। सन्देहो मध्यकाय उच्यते। अत एवम्भूतद्युमूर्धत्वादिविशिष्टं परमपुरुषस्यैव रूपमिति वैश्वानरः परमपुरुष एव॥२६॥



उत्तरसूत्रावतरणम्

पुनरप्यनिर्णयमेवाशङ्क्य परिहरति –

५९. शब्दादिभ्योऽन्तःप्रतिष्ठानाच्च नेति चेन्न

तथा दृष्ट्युपदेशादसम्भवात्पुरुषमपि चैनमधीयते ॥ १-२-२७ ॥



वैश्वानरशब्दस्य परमात्मपरत्वाभावशङ्कनम्

यदुक्तं वैश्वानरः परमात्मेति निश्चीयत इति, तन्न, शब्दादिभ्योऽन्तः प्रतिष्ठानाच्च जाठरस्याप्यग्नेरिह प्रतीयमानत्वात्। शब्दस्तावद्वाजिनां वैश्वानरविद्याप्रकरणे स एषोऽग्निर्वैश्वानरः (प्रश्न.१.७) इति वैश्वानरसमानाधिकरणतयाऽग्निरिति श्रूयते; अस्मिन्प्रकरणे च हृदयं गार्हापत्यो मनोऽन्वाहार्यपचन आस्यमाहवनीयः (छां.५.१८.२) इति वैश्वानरस्य हृदयादिस्थस्याग्नित्रयकल्पनं क्रियते। तद्यद्भक्तं प्रथममागच्छेत्तद्धोमीयं स यां प्रथमामाहुतिं जुहुयात्तां जुहुयात्प्राणाय स्वाहा (छां.५.१९.१) इत्यादिना प्राणाहुत्याधारत्वं च वैश्वानरस्यावगम्यते। तथा वैश्वानरस्यास्मिन्पुरुषेऽन्तः प्रतिष्ठानं वाजसनेयिनस्समामनन्ति स यो हैतमेवमग्निं वैश्वानरं पुरुषविधं पुरुषेऽन्तःप्रतिष्ठितं वेद इति । अतोऽग्निशब्दसामानाधिकरण्यात् अग्नित्रेतापरिकल्पनात् प्राणाहुत्याधारभावादन्तः प्रतिष्ठानाच्च वैश्वानरस्य जाठरत्वमपि प्रतीयत इति नैकान्ततः परमात्मत्वमिति चेत् –



अग्न्याख्यदेवतायाः, तृतीयभूतस्य तेजसश्च वैश्वानरशब्दावाच्यत्वम्

तन्न, तथा दृष्ट्युपदेशात् – पूर्वोक्तस्य त्रैलोक्यशरीरस्य परस्य ब्रह्मणो वैश्वानरस्य जाठराग्निशरीरतया तद्विशिष्टस्योपासनोपदेशात्। अग्निशब्दादिभिर्हि न केवलो जाठरः प्रतिपाद्यते; अपितु जाठराग्निविशिष्टः परमात्मा । कथमिदमवगम्यत इति चेत् – असम्भवात् – जाठरस्य केवलस्य त्रैलोक्यशरीरत्वासम्भवात्। त्रैलोक्यशरीरतया प्रतिपन्नवैश्वानरसमानाधिकरणो जाठरविषयतया प्रतीयमानोऽग्निशब्दो जाठरशरीरतया तद्विशिष्टं परमात्मानमेवाभिदधातीत्यर्थः। यथोक्तं भगवता अहं वैश्वानरो भूत्वा प्राणिनां देहमाश्रितः। प्राणापानसमायुक्तः पचाम्यन्नं चतुर्विधम् (भ.गी.१५.१४) इति जाठरानलशरीरो भूत्वेत्यर्थः। अतस्तद्विशिष्टस्योपासनमत्रोपदिश्यते। किञ्च पुरुषमपि चैनमधीयते वाजसनेयिनः स एषोऽग्निर्वैश्वानरो यत्पुरुषः इति; न हि जाठरस्य केवलस्य पुरुषत्वम्, परमात्मन एव हि निरुपाधिकं पुरुषत्वम्, यथा, सहस्रशीर्षा पुरुषः, पुरुष एवेदं सर्वम् (पुरुषसूक्तं) इत्यादौ॥ २७॥



अग्न्याख्यदेवतायाः तृतीयभूतस्य तेजसश्च वैश्वानरशब्दावाच्यत्वम्

६०. अत एव न देवता भूतञ्च॥ १-२-२८ ॥

उक्तेभ्य एव हेतुभ्यो देवतायाश्च तृतीयस्य महाभूतस्यापि न वैश्वानरत्वप्रसङ्गः॥२८॥



अग्निशब्दादेः अव्यवधानेन भगवद्वाचकता

६१. साक्षादप्यविराधं जैमिनिः ॥ १-२-२९ ॥



सङ्गतिप्रदर्शनम्

वैश्वानरसमानाधिकरणस्याग्निशब्दस्य जाठराग्निशरीरतया तद्विशिष्टस्य परमात्मनो वाचकत्वम्, तथैव परमात्मन उपास्यत्वं चोक्तम्। जैमिनिस्त्वाचार्यो वैश्वानरशब्दवदग्निशब्दस्यापि परमात्मन एव साक्षात् अव्यवधानेन वाचकत्वे न कश्चिद्विरोध इति मन्यते।



शब्दानां परमात्मनि अव्यवहितवृत्तेरुपपादनम्

एतदुक्तं – भवति – यथा वैश्वानरशब्दस्साधारणोऽपि परमात्मासाधारणधर्मविशेषितो विश्वेषां नराणां नेतृत्वादिना गुणेन परमात्मानमेवाभिदधातीति निश्चीयते, एवमग्निशब्दोऽप्यग्रनयनादिना येनैव गुणेन योगाज्ज्वलने वर्तते, तस्यैव गुणस्य निरुपाधिकस्य काष्ठागतस्य परमात्मनि सम्भवादस्मिन्प्रकरणे परमात्मासाधारणधर्मविशेषितः परमात्मानमेवाभिधत्त इति॥२९॥



उत्तरसूत्रोपयोगिनी शङ्का

यस्त्वेतमेवं प्रादेशमात्रमभिविमानम् (छा.५.१८.१) इत्यपरिच्छिन्नस्य परस्य ब्रह्मणो द्युप्रभृतिपृथिव्यन्तप्रदेशसम्बन्धितया मात्रया परिच्छिन्नत्वं कथमुपपद्यते – तत्राह

६२. अभिव्यक्तेरित्याश्मरथ्यः ॥ १-२-३० ॥



परमात्मनः प्रादेशमात्रतावर्णनफलम्

उपासकाभिव्यक्त्यर्थं प्रादेशमात्रत्वं परमात्मन इत्याश्मरथ्य आचार्यो मन्यते। द्यौर्मूर्धा आदित्यश्चक्षुः वायुः प्राणः आकाशो मध्यकायः, आपो वस्तिः, पृथिवी पादौ इति द्युप्रभृतिप्रदेशसम्बन्धिन्या मात्रया परिच्छिन्नत्वं कृत्स्नमभिव्याप्तवतो विगतमानस्य ह्यभिव्यक्तेरेव हेतोर्भवति॥३०॥



ब्रह्मणः पुरुषविधत्ववर्णनफलम्

मूर्धाप्रभृत्यवयवविशेषैः पुरुषविधत्वं परस्य ब्रह्मणः किमर्थमिति चेत् – तत्राह

६३. अनुस्मृतेर्बादरिः ॥ १-२-३१ ॥

तथोपासनार्थमिति बादरिराचार्यो मन्यते। यस्त्वेतमेवमभिविमानमात्मानं वैश्वानरमुपास्ते स सर्वेषु लोकेषु सर्वेषु भूतेषु सर्वेष्वात्मस्वन्नमत्ति (छा.५.१८.१) इति ब्रह्मप्राप्तये ह्युपासनमुपदिश्यते एतमेवमिति – उक्तप्रकारेण पुरुषाकारमित्यर्थः। सर्वेषु लोकेषु सर्वेषु भूतेषु सर्वेष्वात्मसु वर्तमानं यदन्नं भोग्यं तदत्ति – सर्वत्र वर्तमानं स्वत एवानवधिकातिशयानन्दं ब्रह्मानुभवति। यत्तु सर्वैः कर्मवश्यैरात्मभिः प्रत्येकमनन्यसाधारणमन्नं भुज्यते, तन्मुमुक्षुभिस्त्याज्यत्वादिह न गृह्यते॥३१॥



उरःप्रभृतीनां वेद्यादिरूपताकल्पनप्रजोयनम्

यदि परमात्मा वैश्वानरः, कथं तर्ह्युरःप्रभृतीनां वेद्यादित्वोपदेशः, यावता जाठराग्निपरिग्रह एवैतदुपपद्यत इत्यत्राह-

६४. सम्पत्तेरिति जैमिनिस्तथा हि दर्शयति ॥ १-२-३२ ॥

अस्य परमात्मन एव वैश्वानरस्य द्युप्रभृतिपृथिव्यन्तशरीरस्य समाराधनभूतायाः उपासकैरहरहः क्रियमाणायाः प्राणाहुतेरिग्नहोत्रत्वसम्पादनायायमुरः प्रभृतीनां वेदित्वाद्युपदेश इति जैमिनराचार्यो मन्यते। तथा हि – परमात्मोपासनोचितमेव फलं प्राणाहुत्या अग्निहोत्रसम्पत्तिं च दर्शयतीयं श्रुतिः। स य इदमविद्वानग्निहोत्रं जुहोति यथाङ्गारानपोह्य भस्मनि जुहुयात्तादृक्तत्स्यात् अथ य एतदेवं विद्वानग्निहोत्रं जुहोति तस्य सर्वेषु लोकेषु सर्वेषुभूतेषु सर्वेष्वात्मसु हुतं भवति तद्यथेषीकतूलमग्नौ प्रोतं प्रदूयेतैवं हास्य सर्वे पाप्मानः प्रदूयन्ते (छा.५.२४.१) इति॥ ३२ ॥



परमात्मनः द्युप्रभृतिशरीरकत्वोपपत्तिः

६५. आमनन्ति चैनमिस्मन् ॥ १-२-३३ ॥

एनं परमपुरुषं द्युमूर्धत्वादिविशिष्टं वैश्वानरम् अस्मिन् उपासकशरीरे प्राणाहुत्याधारत्वाय आमनन्ति च तस्य ह वा एतस्यात्मनो वैश्वानरस्य मूर्धैव सुतेजाः (छां.५.१८.२) इत्यादिना। अयमर्थः यस्त्वमेवं प्रादेशमात्रमभिविमानम् आत्मानं वैश्वानरमुपास्ते (छां.५.१८.२) इति त्रैलोक्यशरीरस्य परमात्मनो वैश्वानरस्योपासनं विधाय सर्वेषु लोकेषु (छां.५.१८.१) इत्यादिना ब्रह्मप्राप्तिं च फलमुपदिश्य अस्यैवोपासनस्याङ्गभूतं प्राणाग्निहोत्रं तस्य ह वा एतस्य (छा.५.१८.२) इत्यादिनोपदिशति; यः पूर्वमुपास्यतयोपिदष्टो वैश्वानरस्तस्यावयवभूतान् अग्न्यादित्यादीन् सुतेजोविश्वरूपादिनामधेयानुपासकशरीरे मूर्धादिपादान्तेषु सम्पादयति। मूर्धैव सुतेजाः – उपासकस्य मूर्धैव परमात्ममूर्धभूता द्यौरित्यर्थः। चक्षुर्विश्वरूपः – आदित्य इत्यर्थः। प्राणः पृथग्वर्त्मा – वायुरित्यर्थः। सन्देहो बहुलः – उपासकस्य मध्यकाय एव परमात्ममध्यकायभूत आकाश इत्यर्थः। वस्तिरेव रयिः – अस्य वस्तिरेव तदवयवभूता आप इत्यर्थः । पृथिव्येव पादौ – अस्य पादावेव तत्पादभूता पृथिवीत्यर्थः। एवमुपासकः स्वशरीरे परमात्मानं त्रैलोक्यशरीरं वैश्वानरं सन्निहितमनुसन्धाय स्वकीयान्युरोलोमहृदयमनआस्यानि प्राणाहुत्याधारस्य परमात्मनो वैश्वानरस्य वेदिबर्हिर्गार्हापत्यान्वाहार्यपचनौ आहवनीयानग्निहोत्रोपकरणभूतान्परिकल्प्य प्राणाहुतेश्चाग्निहोत्रत्वं परिकल्प्यैवंविधेन प्राणाग्निहोत्रेण परमात्मानं वैश्वानरमाराधयेदिति उर एव वेदिर्लोमानि बर्हिर्हृादयं गार्हापत्यः (छां.५.१८.२) इत्यादिनोपदिश्यते। अतः परमात्मा पुरुषोत्तम एव वैश्वानर इति सिद्धम्॥३३॥

इति श्रीशारीरकमीमांसाश्रीभाष्ये वैश्वानराधिकरणम्॥८॥

इति श्रीभगवद्रामानुजविरचिते शारीरकमीमांसाभाष्ये

प्रथमस्याध्यायस्य द्वितीयःपादः॥





+३ स्पष्ट-जीवादि-लिङ्गकः


१८ द्युभ्वाद्यधिकरणम्

श्रीशारिकमीमांसाश्रीभाष्ये

अन्ययोगव्यवच्छेदत्रिपाद्यन्तर्गतः स्पष्टजीवादिलिङ्गकवेदान्त-

वाक्यार्थविचारात्मकः

तृतीयः पादः


पादार्थः – ब्रह्मैव सर्वजगत्कारणम्

प्रथमाध्याये–तृतीयपादे–द्युभ्वाद्यधिकरणम्॥१॥

अधिकरणार्थः – द्युःपृथिव्यादीनाम् आयतनं परमात्मैव, न जीवः



अक्षरपरब्रह्मविद्या मुण्ड.उ. 1.2

६६. द्युभ्वाद्यायतनं स्वशब्दात् ॥ १–३–१ ॥



विषयवाक्यम्

आथर्वणिका अधीयते – यस्मिन्द्यौः पृथिवी चान्तरिक्षमोतं मनस्सह प्राणैश्च सर्वैः। तमेवैकं जानथात्मानमन्या वाचो विमुञ्चथ अमृतस्यैष सेतुः (मुण्ड.२.२.५) इति।



अधिकरणाङ्गभूतः संशयः

तत्र संशयः किमयं द्युपृथिव्यादीनामायतनत्वेन श्रूयमाणो जीवः, उत परमात्मा – इति।



सयुक्तिकः पूर्वपक्षः

किं युक्तम्? जीव इति। कुतः – अरा इव रथनाभौ संहता यत्र नाड्यस्स एषोऽन्तश्चरते बहुधा जायमानः (मु.२.२.६.) इति परस्मिन् श्लोके पूर्ववाक्यप्रस्तुतं द्युपृथिव्याद्यायतनं यत्र इति पुनरपि सप्तम्यन्तेन परामृश्य तस्य नाड्याधारत्वमुक्त्वा, पुनरपि स एषोऽन्तश्चरते बहुधा जायमानः (मु.२.२.६) इति तस्य बहुधाजायमानत्वं चोच्यते; नाडीसम्बन्धो देवादिरूपेण बहुधाजायमानत्वं च जीवस्यैव धर्मः। अस्मिन्नपि श्लोके ओतं मनस्सह प्राणैश्च सर्वैः (मु.२.२.५) इति प्राणपञ्चकस्य मनसश्चाश्रयत्वमुच्यमानं जीवधर्म एव। एवं जीवत्वे निश्चिते सति द्युपृथिव्याद्यायतनत्वादिकं यथाकथञ्चित्सङ्गमयितव्यम् इति।



सयुक्तिकः सिद्धान्तः

एवं प्राप्ते प्रचक्ष्महे – द्युभ्वाद्यायतनं स्वशब्दात् – द्युपृथिव्यादीनामायतनं परं ब्रह्म; कुत**😕** स्वशब्दात् – परब्रह्मासाधारणशब्दात्। अमृतस्यैष सेतुः (मु.२.२.५) इति परस्य ब्रह्मणोऽसाधारणश्शब्दः। तमेवं विद्वानमृत इह भवति। नान्यः पन्था अयनाय विद्यते (पु.सू) इति सर्वत्रोपिनषत्सु स एवामृतत्वप्राप्तिहेतुश्श्रूयते। सिनोतेश्च बन्धनार्थत्वात् सेतुः अमृतस्य प्रापक इत्यर्थः। सेतुरिव वा सेतुः – नद्यादिषु सेतुर्हि कूलस्य प्रतिलम्भकः – संसारार्णवपारभूतस्यामृतस्यैष प्रतिलम्भक इत्यर्थः। आत्मशब्दश्च निरुपाधिकः परस्मिन्ब्रह्मणि मुख्यवृत्तः, आप्नोतीति ह्यात्मा; स्वेतरसमस्तस्य नियन्तृत्वेन व्याप्तिस्तस्यैव सम्भवति। अतस्सोऽपि तस्यैव शब्दः। यस्सर्वज्ञस्सर्ववित् (मु.२.२.७) इत्यादयश्चोपरितनाः परस्यैव ब्रह्मणश्शब्दाः। नाड्याधारत्वं तस्यापि सम्भवति सन्ततं सिराभिस्तु लम्बत्याकोशसन्निभम् (तै.नारा.१३) इत्यारभ्य तस्याश्शिखाया मध्ये परमात्मा व्यवस्थितः (तै.नारा.१३) इति श्रवणात्।



स्वाधीनः परमात्मनोऽवतारः

बहुधा जायमानः (मु.२.२.६) इत्यपि परस्मिन् ब्रह्मणि सङ्गच्छते – अजायमानो बहुधा विजायते। तस्य धीराः परिजानन्ति योनिम् (पु.सू) इति देवादीनां समाश्रयणीयत्वाय तत्तज्जातीयरूपसंस्थानगुणकर्मसमन्वितः स्वकीयं स्वभावमजहदेव स्वेच्छया बहुधा विजायते परः पुरुष इत्यभिधानात्। स्मृतिरपि अजोऽपि सन्नव्ययात्मा भूतानामीश्वरोऽपि सन् । प्रकृतिं स्वामधिष्ठाय सम्भवाम्यात्ममायया (भ.गी.४.६) इति। मनःप्रभृतिजीवोपकरणाधारत्वं च सर्वाधारस्य परस्यैवोपपद्यते॥१॥



मुक्तप्राप्यत्वं परमात्मत्वे लिङ्गम्

इतश्च परमपुरुषः –

६७. मुक्तोपसृप्यव्यदेशाच्च ॥ १–३–२ ॥

अयं द्युपृथिव्याद्यायतनभूतः पुरुषः संसारबन्धान्मुक्तैरपि प्राप्यतया व्यपदिश्यते – यदा पश्यः पश्यते रुक्मवर्णं कर्तारमीशं पुरुषं ब्रह्मयोनिम्। तदा विद्वान्पुण्यपापे विधूय निरञ्जनः परमं साम्यमुपैति (मु.३.१.३) यथा नद्यस्स्यन्दमानास्समुद्रे अस्तं गच्छन्ति नामरूपे विहाय। तथा विद्वान्नामरूपाद्विमुक्तः परात्परं पुरुषमुपैति दिव्यम् (मु.३.२.८) इति। संसारबन्धनाद्विमुक्ता एव हि विधूतपुण्यपापा निरञ्जना नामरूपाभ्यां विनिर्मुक्ताश्च। पुण्यपापनिबन्धनाचित्संसर्गप्रयुक्त-नामरूपभाक्त्वमेव हि संसारः। अतो विधूतपुण्यपापैर्निरञ्जनैः प्रकृतिसंसर्गरहितैः परेण ब्रह्मणा परमं साम्यमापन्नैः प्राप्यतया निर्दिष्टो द्युपृथिव्याद्यायतनभूतः पुरुषः परं ब्रह्मैव॥२॥



प्रकरणे जीवासाधारणशबदाभावोऽपि ज्ञापकः

परब्रह्मासाधारणशब्दाादिभिः परमेव ब्रह्मेति प्रसाध्य, प्रत्यगात्मासाधारण शब्दाभावाच्चायं पर एवेत्याह –

६८. नानुमानमतच्छब्दात्प्राणभृच्च ॥ १–३–३ ॥

यथाऽस्मिन्प्रकरणे प्रतिपादकशब्दाभावात्प्रधानं न प्रतिपाद्यम्; एवं प्राणभृदपीत्यर्थः। अनुमीयत इत्यनुमानं परोक्तं प्रधानमुच्यते, अनुमानप्रमितत्वादानुमानमिति वा; अतच्छशब्दात्– तद्वाचिशब्दाभावादित्यर्थः। अर्थाभावे यदव्ययम् इत्यव्ययीभावः॥ ३॥



श्रुतौ जीवभेदज्ञापकः शब्दः, परमात्मत्वे लिङ्गम्

इतश्चायं न प्रत्यगात्मा –

६९. भेदव्यपदेशात् ॥ १–३–४ ॥

समाने वृक्षे पुरुषो निमग्नोऽनीशया शोचति मुह्यमानः। जुष्टं यदा पश्यत्यन्यमीशमस्य महिमानमिति वीतशोकः (श्वेत.४.७,मुण्ड.३.१.२) इत्यादिभिर्जीवाद्विलक्षणत्वेनायं व्यपदिश्यते। अनीशया भोग्यभूतया प्रकृत्या मुह्यमानश्शोचति जीवः, अयं यदा स्वस्मादन्यं सर्वस्येशं प्रीयमाणम्, अस्य ईश्वरस्य महिमानं च निखिलजगन्नियमनरूपं पश्यति; तदा वीतशोको भवति॥४॥

७०. प्रकरणात् ॥ १–३–५ ॥

प्रकरणं चेदं परस्य ब्रह्मण इति अदृश्यत्वादिगुणको धर्मोक्तेः (शारी.१.९.२२) इत्यत्रैव प्रदर्शितम्। नाडीसम्बन्धबहुधाजायमानत्वमनःप्राणाधारत्वैश्च प्रकरणविच्छेदाशङ्कामात्रमत्र पर्यहार्ष्म॥५॥

७१. स्थित्यदनाभ्याञ्च ॥ १–३–६ ॥

द्वा सुपर्णा सयुजा सखाया समानं वृक्षं परिषस्वजाते। तयोरन्यः पिप्पलं स्वाद्वत्त्यनश्नन्नन्यो अभिचाकशीति (श्वे.४.६) इत्येकस्य कर्मफलादनम् अन्यस्य च कर्मफलमनश्नत एव दीप्यमानतया शरीरान्तस्स्थितिमात्रं प्रतिपाद्यते। तत्र कर्मफलमनश्नन्दीप्यमान एव सर्वज्ञोऽमृतसेतुस्सर्वात्मा द्युभ्वाद्यायतनं भवितुमर्हाति, न पुनः कर्मफलमदन् शोचन्प्रत्यगात्मा। अतो द्युभ्वाद्यायतनं परमात्मेति सिद्धम्॥ ६॥

इति श्रीशारीरिकमीमांसाभाष्ये द्युभ्वाद्यधिकरणम्॥१॥




१९ भूमाधिकरणम्

श्रीशारीरकमीमांसाभाष्ये भूमाधिकरणम्॥२॥

अधिकरणार्थः – भूमशब्दवाच्यम्, सत्यशब्दनिर्दिष्टं परं ब्रह्मैव, न जीवादिः


भूमविद्या – छा.उ. 7-1

७२. भूमा सम्प्रसादादध्युपदेशात् ॥ १–३–७ ॥



विषयवाक्यनिर्देशः

इदमामनन्ति छन्दोगाः यत्र नान्यपत्पश्यति नान्यच्छृणोति नान्यद्विजानाति स भूमा। अथ यत्रान्यत्पश्यत्यन्यच्छृणोत्यन्यद्विजानाति तदल्पम् (छां.७.२४.१) इति।



अत्र भूमशब्दार्थनिर्वचनम्

अत्रायं भूमशब्दो भावप्रत्ययान्तो व्युत्पाद्यते। तथा हि पृथ्वादिषु बहुशब्दः पठ्यते । ततः पृथ्वादिभ्य इमनिज्वा (अष्टा.५.१.१२२) इति इमनिच्प्रत्यये कृते बहोर्लोपो भू च बहोः (अष्टा.६.४.१५८) इति प्रकृतिप्रत्यययोर्विकारे भूमेति भवति। भूमा–बहुत्वमित्यर्थः। अत्र चायं बहुशब्दो वैपुल्यवाची, न सङ्ख्यावाची; यत्रान्यत्पश्यति तदल्पम् (छां.७.२४.१) इत्यल्पप्रतियोगित्वश्रवणात् अल्पशब्दनिर्दिष्टधर्मिप्रतियोगिप्रतिपादनपरत्वादेव धर्मिपरश्च निश्चीयते; न धर्ममात्रपरः। तदेवं भूमेति विपुल इत्यर्थः । वैपुल्यविशेष्यश्चेहात्मेत्यवगतः तरति शोकमात्मवित् (छा.७.१.३) इति प्रक्रम्य भूमविज्ञानमुपदिश्य आत्मैवेदं सर्वम् (छा.७.२५.२) इति तस्यैवोपसंहारात्।



अधिकरणाङ्गभूतः संशयः

अत्र संशय्यते– किमयं भूमगुणविशिष्टः प्रत्यगात्मा, उत परमात्मा – इति।



सयुक्तिकः पूर्वः पक्षः

किं युक्तम्? प्रत्यागात्मेति। कुत**😕** श्रुतं ह्येव मे भगवद्दृशेभ्यस्तरति शोकमात्मवित् (छा.७.१.३) इत्यात्मजिज्ञासयोपसेदुषे नारदाय नामादिप्राणपर्यन्तेषूपास्यतयोपदिष्टेषु अस्ति भगवो नाम्नो भूयः (छा.७.१.५) अस्ति भगवो वाचो भूयः (छां.७.२.२) इत्यादयःप्रश्नाः, वाग्वाव नाम्नो भूयसी (छां.७.२.१), मनो वाव वाचो भूयः (छां.७–३–१) इत्यादीनि च प्रतिवचनानि, प्राणात्प्राचीनेषु दृश्यन्ते; प्राणे तु न पश्यामः। अतः प्राणपर्यन्त एवायमात्मोपदेश इति प्रतीयते। तेनेह प्राणशब्दनिर्दिष्टः प्राणसहचारी प्रत्यगात्मैव; न वायुविशेषमात्रम्। प्राणो ह पिता प्राणो ह माता (छा.७.१५.१) इत्यादयश्च प्राणस्य चेतनतावमगमयन्ति । पितृहा**…**मातृहा (छां.७.२५.२) इत्यादिना सप्राणेषु पितृप्रभृतिषूपमर्दकारिणि हिंसकत्वनिमित्तोपक्रोशवचनात्तेष्वेव विगतप्राणेष्वत्यन्तोपमर्द-कारिण्यपि उपक्रोशाभाववचनाच्च हिंसायोग्यश्चेतन एव प्राणशब्दनिर्दिष्टः। अप्राणेषु स्थावरेष्वपि चेतनेषूपमर्दभावाभावयोः हिंसातदभावदर्शनादयं हिंसायोग्यतया निर्दिष्टः प्राणः प्रत्यगात्मैवेति निश्चीयते। अत एव च अरनाभिदृष्टान्ताद्युपन्यासेन प्राणशब्दनिर्दिष्टः पर इति न भ्रमितव्यम्, परस्य हिंसाप्रसङ्गाभावात्, जीवादितरस्य तद्भोग्यभोगोपकरणभूतस्य कृत्स्नस्याचिद्वस्तुनो जीवायत्तस्थितित्वेन प्रत्यगात्मन्येवारनाभिदृष्टान्तोपपत्तेश्च। अयमेव च प्राणशब्दनिर्दिष्टो भूमा; अस्ति भगवः प्राणाद्भूयः इति प्रश्नस्य अदो वाव प्राणाद्भूयः प्रतिवचनस्य चाभावाद्भूमसंशब्दनात्प्राक्प्राणप्रकरणस्याविच्छेदात्।



तुशब्दस्य प्रकरणविच्छेदकत्वशङ्कापरिहारः

किञ्च प्राणवेदिनोऽतिवादित्वमुक्त्वा तमेव एष तु वा अतिवदति (छां.७.१.६) इति प्रत्यभिज्ञाप्य यस्सत्येनातिवदति (छा.७.१६) इति तस्य सत्यवदनं प्राणोपासनाङ्गतयोपदिश्य उपादेयस्य सत्यवदनस्य शेषितया पूर्वनिर्दिष्टप्राणयाथात्म्यविज्ञानं यदा वै विजानात्यथ सत्यं वदति (छा.७.१७) इत्युपदिश्य तत्सिद्ध्यर्थं च मननश्रद्धानिष्ठाप्रयत्नानुपदिश्य तदारम्भाय च प्राप्यभूतप्राणशब्दनिर्दिष्टप्रत्यगात्मस्वरूपस्य सुखरूपताज्ञानमुपदिश्य तस्य च सुखस्य विपुलता भूमा त्वेव विजिज्ञासतव्यः (छा.७.२३.१) इत्युपदिश्यते। तदेवं प्रत्यगात्मन एवाविद्यावियुक्तं रूपं विपुलसुखमित्युपदिष्टमिति तरति शोकमात्मवित् (छा.७.१.३) इत्युपक्रमाविरोधश्च। अतो भूमगुणविशिष्टः प्रत्यगात्मा, यत एवं भूमगुणविशिष्टः प्रत्यगात्मा, अत एवाहमर्थे प्रत्यगात्मनि अहमेवाधस्तादहमुपरिष्टात् (छां.७.२५.१) इत्यारभ्य अहमेवेदं सर्वम् (छां.७.१५.१) इति प्रत्यगात्मनो वैभवमुपदिशति। एवं प्रत्यगात्मत्वे निश्चिते सति तदनुगुणतया वाक्यशेषो नेतव्य इति॥



सिद्धान्तारम्भः

एवं प्राप्तेऽभिधीयते – भूमा सम्प्रसादादध्युपदेशात् –



सूत्रार्थविवृतिः

भूमगुणविशिष्टो न प्रत्यगात्मा; अपि तु परमात्मा, कुत**😕** सम्प्रसादादध्युपदेशात्; सम्प्रसादः – प्रत्यगात्मा एष सम्प्रसादोऽस्माच्छरीरात्समुत्थाय परं ज्योतिरुपसम्पद्य स्वेन रूपेणाभिनिष्पद्यते (छा.८.१२.२) इत्युपनिषत्प्रसिद्धेः। सम्प्रसादात् प्रत्यगात्मनोऽधिकतया भूमविशिष्टस्य सत्यशब्दाभिधेयस्य उपदेशादित्यर्थः। सत्यशब्दाभिधेयं च परं ब्रह्म। एतदुक्तं भवति – यथा नामादिषु प्राणपर्यन्तेषु पूर्वपूर्वाधिकतयोत्तरोत्तराभिधानात्पूर्वेभ्य उत्तरेषामर्थान्तरत्वम्, एवं प्राणशब्दनिर्दिष्टात्प्रत्यगात्मनोऽधिकतया निर्दिष्टस्सत्यशब्दाभिधेयस्तस्मादर्थान्तरभूत एव; सत्यशब्दनिर्दिष्ट एव भूमेति सत्याख्यं परं ब्रह्मैव भूमेत्युपदिश्यते – इति। तदाह वृत्तिकारः भूमा त्वेवेति भूमा ब्रह्म नामादिपरम्परया आत्मन ऊर्ध्वमस्योपदेशात् इति। प्राणशब्दनिर्दष्टादधिकतया सत्यस्योपदेशः कथमवगम्यत इति चेत् स वा एष एवं पश्यन्नेवं मन्वान एवं विजानन्नतिवादी भवति (छा.७.१५.४) इति प्राणविदोऽतिवादित्वमुक्त्वा एष तु वा अतिवदति यस्सत्येनातिवदति (छां.७.१६.१) इति सत्यवेदित्वेनातिवादिनं तु शब्देन पूर्वस्मादतिवादिनो व्यावर्तयति।



एषः इत्यस्य पूर्वप्रत्यभिज्ञापकतानिरासः

अत एव एष तु वा अतिवदति (छा.७.१६.१) इत्यत्र प्राणातिवादिनो न प्रत्यभिज्ञा। अतोऽस्यातिवादित्वनिमित्तं सत्यं पूर्वातिवादित्वनिमित्तात्प्राणादधिकमिति विज्ञायते।

ननु च प्राणवेदिन एव सत्यवदनमङ्गत्वेनोपदिष्टम्, अतः प्राणप्रकरणाविच्छेद इत्युक्तम्। नैतद्युक्तम् – तु शब्देन ह्यतिवाद्येवान्यः प्रतीयते, न तु तस्यैवातिवादिनस्सत्यवदनाङ्ग-शिष्टतामात्रम्।



दृष्टान्तापेक्षया वैलक्षण्योपपादनम्

एष तु वा अग्निहोत्री यस्सत्यं वदति इत्यादिष्वग्निहोत्र्यन्तराप्रतीतेः; प्रतीतस्यैव अग्निहोत्रिणः सत्यवदनाङ्गविधानमिति क्लिष्टा गतिराश्रीयते; अत्र त्वतिवाद्यन्तरत्वनिमित्तं सत्यशब्दाभिधेयं परं ब्रह्म प्रतीयते। सत्यशब्दश्च सत्यं ज्ञानमनन्तं ब्रह्म (तै.आन.१.अनु) इत्यादिषु परस्मिन्ब्रह्मणि प्रयुक्तः ॥



तुशब्दस्वारस्यफलितार्थः

अतस्तन्निष्ठस्यातिवादिनः पूर्वस्मादधिकत्वं सम्भवतीति वाक्यस्वरससिद्धमन्यत्वं न बाधितव्यम्। अतिवादित्वं हि वस्त्वन्तरात्पुरुषार्थतयाऽतिक्रान्तस्वोपास्यवस्तुवादित्वम्; नामाद्याशापर्यन्तोपास्यवस्त्वतिक्रान्तस्वोपास्यप्राणशब्दनिर्दिष्टप्रत्यगात्मवादित्वात् प्राणविदः अतिवादित्वम्; तस्यापि सातिशयपुरुषार्थत्वान्निरतिशयपुरुषार्थतयोपास्यपरब्रह्मवादिन एव साक्षादतिवादित्वमिति एष तु वा अतिवदति यस्सत्येनातिवदति (छां.७.२६.१) इत्युक्तम्।



अधिकरणद्वयार्थनिगमनम्

सत्येनेतीत्थम्भूतलक्षणे तृतीया; सत्येन परेण ब्रह्मणोपास्येनोपलक्षितो योऽतिवदतीत्यर्थः। अत एवैवं शिष्यः प्रार्थयते सोऽहं भगवस्सत्येनातिवदानि (छां.७.२६.१) इति। आचार्यश्च सत्यं त्वेव विजिज्ञासितव्यम् (छां.७.२६.१) इत्याह ॥



आत्मप्राणौ मिथो भिन्नौ

आत्मनः प्राणः (छा.७.२६.१) इति च प्राणशब्दनिर्दिष्टस्याऽत्मन उत्पत्तिरुच्यते। अतः तरति शोकमात्मवित् (छा.७.१.३) इति प्रक्रान्त आत्मा प्राणशब्दनिर्दिष्टादन्य इति गम्यते।



पूर्वपक्षार्थानुवादतन्निराकरणे

यदुक्तम् अस्ति भगवः प्राणाद्भूयः इति प्रश्नस्य अदो वाव प्राणाद्भूयः इति प्रतिवचनस्य चादर्शनात्प्रक्रान्तः आत्मोपदेशः प्राणोपदेशपर्यवसानो गम्यत इति; तदयुक्तम्; न हि प्रश्नप्रतिवचनाभ्यामेवार्थान्तरत्वं गम्यते; प्रमाणान्तरेणापि तत्सम्भवात्। उक्तञ्च प्रमाणान्तरम्।



प्रश्नविशेषाभावाशयः

अस्ति भगवः प्राणाद्भूयः इत्यपृच्छतोऽयमभिप्रायः – नामादिष्वाशापर्यन्तेष्वचेतनेषु पुरुषार्थभूयस्तया पूर्वपूर्वमतिक्रान्तेष्वप्युत्तरोत्तरेषूपदिष्टेषु तत्तद्वेदिन आचार्येणातिवादित्वं नोक्तम्; प्राणशब्दनिर्दिष्टप्रत्यगात्मयाथात्म्यवेदिनस्तु पुरुषार्थभूयस्त्वातिशयं मन्वानेन स वा एष एवं पश्यन्नेवं मन्वान एवं विजानन्नतिवादी भवति (छा.७.१५.४) इति अतिक्रान्तवस्तुवादित्वमुक्तम्। अतोऽत्रैव आत्मोपदेशस्समाप्त इति मत्वा शिष्यो भूयो न पप्रच्छ।



आचार्याभिप्रायः

आचार्यस्त्विदमपि सातिशयं मत्वा निरतिशयपुरुषार्थभूतं सत्यशब्दाभिधेयं परं ब्रह्म एष तु वा अतिवदति यस्सत्येनातिवदति (छां.७.१६) इति स्वयमेवोपचिक्षेप। शिष्योऽपि परमपुरुषार्थरूपे परस्मिन्ब्रह्मण्युपक्षिप्ते तत्स्वरूपतदुपासनयाथात्म्यबुभुत्सया सोऽहं भगवस्सत्येनातिवदानि (छा.७.१६) इति प्रार्थयामास।



उत्तरोपदेशस्य, विशिष्टातिवादित्वसिद्ध्यर्थता

ततो ब्रह्मसाक्षात्कारनिमित्तातिवादित्वसिद्धये ब्रह्मसाक्षात्कारोपायभूतं ब्रह्मोपासनं सत्यं त्वेव विजिज्ञासतिव्यम् (छां.७.१६) इत्युपदिश्य तदुपायभूतं ब्रह्ममननं मतिस्त्वेव विजिज्ञासतिव्या (छा.७.१८) इत्युपदिश्य श्रवणप्रतिष्ठार्थत्वान्मननस्य मननोपदेशेन श्रवणमर्थसिद्धं मत्वा श्रवणोपायभूतां ब्रह्मणि श्रद्धां श्रद्धात्वेव विजिज्ञासितव्या (छा.७.१९) इत्युपदिश्य तदुपायभूतां च तन्निष्ठां निष्ठात्वेव विजिज्ञासितव्या (छा.७.२०) इत्युपदिश्य तदुपायभूतां च तदुद्योगप्रयत्नरूपां कृतिमपि कृतिस्त्वेव विजिज्ञासितव्या (छा.७.२१) इत्युपदिश्य श्रवणाद्युपक्रमरूपकृतिसिद्धये प्राप्यभूतस्य सत्यशब्दाभिहितस्य ब्रह्मणस्सुखरूपता ज्ञातव्येति सुखं त्वेव विजिज्ञासितव्यम् 9छा.७.२२) इत्युपदिश्य निरतिशयविपुलमेव सुखं परमपुरुषार्थरूपं भवतीति तस्यैव ब्रह्मणस्सुखरूपस्य निरतिशयविपुलता ज्ञातव्येति भूमा त्वेव विजिज्ञासितव्यः (छा.९.२२) इत्युपदिश्य निरतिशयविपुलसुखरूपस्य ब्रह्मणो लक्षणमिदमुच्यते यत्र नान्यत्पश्यति नान्यच्छृणोति नान्यद्विजानाति स भूमा (छा.७.२४.१) इति।



भूमेतरादर्शनादौ हेतुः

अयमर्थः – अनवधिकातिशयसुखरूपे ब्रह्मण्यनुभूयमाने ततोऽन्यत्किमपि न पश्यत्यनुभविता, ब्रह्मस्वरूपतद्विभूत्यन्तर्गतत्वाच्च कृत्स्नस्य वस्तुजातस्य । अत ऐश्वर्यापरपर्यायविभूति-गुणविशिष्टं निरतिशयसुखरूपं ब्रह्मानुभवन् तद्व्यतिरिक्तस्य वस्तुनोऽभावादेव किमप्यन्यन्न पश्यति; अनुभाव्यस्य सर्वस्य सुखरूपत्वादेव दुःखं च न पश्यति, तदेव हि सुखम्, यदनुभूयमानं पुरुषानुकूलं भवति॥



एकस्यैव जगतः सुख-दुःखोभयरूपत्वानुपपत्ति-तत्परिहारौ

ननु चेदमेव जगत्, ब्रह्मणोऽन्यतयाऽनुभूयमानं दुःखरूपं परिमितसुखरूपं च भवत्कथमिव ब्रह्मविभूतित्वेन तदात्मकतयानुभूयमानं सुखरूपमेव भवेत्।

उच्यते – कर्मवश्यानां क्षेत्रज्ञानां ब्रह्मणोऽन्यत्वेनानुभूयमानं कृत्स्नं जगत्तत्तत्कर्मानुरूपं दुःखं च परिमितसुखं च भवति। अतो ब्रह्मणोऽन्यतया परिमितसुखत्वेन दुःखत्वेन च जगदनुभवस्य कर्मनिमित्तत्वात्कर्मरूपाविद्याविमुक्तस्य तदेव जगद्विभूतिगुणविशिष्टब्रह्मानुभवान्तर्गतं सुखमेव भवति। यथा पित्तोपहतेन पीयमानं पयः पित्ततारतम्येनाल्पसुखं विपरीतं च भवति; तदेव पयः पित्तानुपहतस्य सुखायैव भवति; यथैव राजपुत्रस्य पितुर्लीलोपकरणमतथात्वेनानुसन्धीयमानं प्रियत्वमनुपगतं तथात्वानुसन्धाने प्रियतमं भवति; तथा निरतिशयानन्दस्वरूपस्य ब्रह्मणोऽनविधकातिशयासङ्ख्येयकल्याणगुणाकरस्य लीलोपकरणं तदात्मकं चानुसन्धीयमानं जगन्निरतिशयप्रीतये भवत्येव।



यत्र नान्यदिति श्रुत्यर्थनिरूपणम्

अतो जगदैश्वर्यविशिष्टम् अनवधिकातिशयसुखरूपं ब्रह्मानुभवंस्ततोऽन्यत्किमपि न पश्यति; दुःखं च न पश्यति। एतदेवोपपादयति वाक्यशेषः स वा एष एवं पश्न्नेवं मन्वान एवं विजानन्नात्मरतिरात्मक्रीड आत्ममिथुन आत्मानन्दस्स स्वराड् भवति तस्य सर्वेषु लोकेषु कामचारो भवति अथ येऽन्यथाऽतो विदुरन्यराजानस्ते क्षय्यलोका भवन्ति तेषां सर्वेषु लोकेष्वकामचारो भवति (छा.७.२५.२) इति। स्वराट् – अकर्मवश्यः। अन्यराजानः – कर्मवश्याः। तथा न पश्यो मृत्युं पश्यति न रोगं नोत दुःखताम्। सर्वं ह पश्यः पश्यति सर्वमाप्नोति सर्वशः इति च।



उक्तार्थनिगमनम्

निरतिशयसुखरूपत्वं च ब्रह्मणः आनन्दमयोऽभ्यासात् (ब्र.सू.१.१.१२) इत्यत्र प्रपञ्चितम्। अतः प्राणशब्दनिर्दिष्टात्प्रत्यगात्मनोऽर्थान्तरभूतस्य सत्यशब्दाभिधेयस्य ब्रह्मणो भूमेत्युपदेशाद्भूमा परं ब्रह्म॥ ७ ॥

७३. धर्मोपपत्तेश्च ॥ १–३–८ ॥



पूर्वसूत्रोक्तार्थे उपपत्तिबोधकसूत्रव्याख्या

अस्य भूम्नो ये धर्मा आम्नायन्ते; तेऽपि परस्मिन्नेवोपपद्यन्ते। एतदमृतम् (छा.७.२४.१) इति स्वाभाविकममृतत्वम्, स्वे महिम्नि (छां.७.१४.१) इत्यनन्याधारत्वम्, स एवाधस्तात् (छा.७.२५.१) इत्यादि स एवेदं सर्वम् (छां.५.२५.१) इति सर्वात्मकत्वम्, आत्मतः प्राणः (छा.७.२६.१) इत्यादिप्राणप्रभृतिसर्वस्योत्पादकत्वमित्यादयो हि धर्माः परमात्मन एव।



पूर्वपक्षयुक्तेः परिहारः

यत्तु अहमेवाधस्तात् (छां.७.२५.१) इत्यादिना सर्वात्मकत्वमुपदिष्टम्, तद्भूमविशिष्टस्य ब्रह्मणोऽहङ्ग्रहेणोपासनमुपदिश्यते अथातोऽहङ्कारादेशः (छां.७.२५.१) इत्यहङ्ग्रहोपदेशोपक्रमात्। अहमर्थस्य प्रत्यगात्मनोऽपि ह्यात्मा परमात्मेत्यन्तर्यामिब्राह्मणादिषूक्तम्। अतः प्रत्यगर्थस्य परमात्मपर्यवसानादहंशब्दोऽपि परमात्मपर्यवसायीति प्रत्यगात्मशरीरकत्वेन परमात्मानुसन्धानार्थोऽयम् अहङ्ग्रहोपदेशः। परमात्मनस्सर्वशरीरतया सर्वात्मत्वात्प्रत्यगात्मनोऽप्यात्मा परमात्मा। तदेव अथात आत्मादेशः (छा.७.२५.२) इत्यादिना आत्मैवेदं सर्वम् (छां.७.२५.२) इत्यन्तेनोच्यते।



उक्तार्थस्य श्रुत्या कण्ठोक्तत्वोपपादनम्

एतदेवोपपादयितुं प्रत्यगात्मनोऽप्यात्मभूतात्परमात्मनस्सर्वस्योत्पत्तिरुच्यते तस्य ह वा एतस्यैवं पश्यत एवं मन्वानस्यैवं विजानत आत्मतः प्राण आत्मत आकाशः (छां.७.२६.१) इत्यादिना। उपासकस्यान्तर्यामितयाऽवस्थितात्परमात्मनस्सर्वस्योत्पत्तिरित्यर्थः। अतः परमात्मनः प्रत्यगात्मशरीरकत्व–ज्ञानप्रतिष्ठार्थमहङ्ग्रहोपासनं कर्तव्यम्। तस्माद्भूमविशिष्टः परमात्मेति सिद्धम्॥८॥

इति श्रीशारीरकमीमांसाभाष्ये भूमाधिकरणम्॥२॥




२० अक्षराधिकरम्

श्रीशारीरकमीमांसाभाष्ये अक्षराधिकरणम्

अधिकरणार्थः – अक्षरशब्दवाच्यः प्रधानस्यापि आधारतया निर्दिष्टः परमात्मैव

७४. अक्षरमम्बरान्तधृतेः ॥ १–३–९ ॥



विषयवाक्यप्रदर्शनम्

वाजसनेयिनो गार्गीप्रश्ने समामनन्ति सहोवाचैतद्वै तदक्षरं गार्गि ब्राह्मणा अभिवदन्त्यस्थूलमनणु अह्रस्वमदीर्घमलोहितमस्नेहमच्छायम् (बृ.५.८.८) इत्यादि।



संशयप्रकारः

तत्र संशयः – किमेतदक्षरं प्रधानम्, जीवो वा उत परमात्मा इति। किं युक्तम्? प्रधानमिति। कुत**😕** अक्षरात्परतः परः (मु.२.१.२) इत्यादिष्वक्षरशब्दस्य प्रधाने प्रयोगदर्शनादस्थूलत्वादीनां च तत्र समन्वयात्।



सिद्धान्तिनः पार्श्वस्थस्य वा चोद्यम्, तत्परिहारश्च

यया तदक्षरमधिगम्यते (मु.१.१.५) इत्यादिषु परस्मिन्नप्यक्षरशब्दो दृश्यत इति चेत् – न, प्रमाणान्तरप्रसिद्धश्रुतिप्रसिद्धयोः प्रमाणान्तरप्रसिद्धस्य प्रथमप्रतीतेः प्रतीतपरिग्रहे विरोधाभावात्। किञ्च यदूर्ध्वं गार्गि दिवो, यदर्वाक्पृथिव्याः (बृ.५.८.७) इत्यारभ्य सर्वस्य कालत्रितयवर्तिनः कारणभूताकाशाधारत्वे प्रतिपादिते कस्मिन्नु खल्वाकाशः ओतश्च प्रोतश्च (बृ.५.८.६) इत्याकाशस्यापि कारणं तदाधारभूतं किमिति पृष्टे प्रत्युच्यमानमक्षरं सर्वविकारकारणतया तदाधारभूतं प्रमाणान्तरप्रसिद्धं प्रधानमिति प्रतीयते; अतोऽक्षरं प्रधानम्॥



सिद्धान्तारम्भः

इति प्राप्ते उच्यते – अक्षरमम्बरान्तधृतेः अक्षरं – परं ब्रह्म; कुत**😕** अम्बरान्तधृतेः; अम्बरस्य – आकाशस्य, अन्तः – पारभूतम् अव्याकृतमम्बरान्तः; तस्य धृतेः तदाधारतयास्याक्षरस्योपदेशादिति यावत्।



सूत्राशयः

अयमर्थः- कस्मिन्नु खल्वाकाशः ओतश्च प्रोतश्च (बृ.५.८.७) इत्यत्राकाशशब्दनिर्दिष्टं न वायुमदम्बरम्, अपि तु तत्पारभूतमव्याकृतम्, अतस्तस्याव्याकृतस्यापि आधारत्वेनोच्यमानमक्षरं नाव्याकृतं भवितुमर्हाति – इति।



आशङ्कापूर्वकम् उक्तार्थे गमकप्रदर्शनम्

नन्वाकाशशब्दनिर्दिष्टो न वायुमानिति कथमवगम्यते; उच्यते यदूर्ध्वं गार्गिदिवो यदर्वाक्पृथिव्या यदन्तरा द्यावापृथिवी इमे यद्भूतं च भवच्च भविष्यच्चेत्याचक्षते आकश एव तदोतं च प्रोतं च (बृह.५.८.१) इत्युक्ते त्रैकाल्यवर्तिनो विकारजातस्याधारतया निर्दिष्ट आकाशो न वायुमदाकाशो भवितुमर्हाति; तस्यापि विकारान्तर्गतत्वात्। अतोऽत्राकाशशब्दनिर्दिष्टं भूतसूक्ष्ममिति प्रतीयते। ततस्तस्यापि भूतसूक्ष्मस्याधारभूतं किमिति पृच्छ्यते कस्मिन्नु खल्वाकाश ओतश्च प्रोतश्च (बृह.५.८.७) इति। अतस्तदाधारतया निर्दिश्यमानमक्षरं न प्रधानं भवितुमर्हाति॥



आशङ्कितार्थस्य अनुवादपूर्वकं निरासः

यत्तु श्रुतिप्रसिद्धात्प्रमाणान्तरप्रसिद्धं प्रथमं प्रतीयत इति, तन्न, अक्षरशब्दस्यावयवशक्त्या स्वार्थप्रतिपादने प्रमाणान्तरानपेक्षणात्; सम्बन्धग्रहणदशायामर्थस्वरूपं येन प्रमाणेनावगम्यते, न तत्प्रतिपादनदशायामपेक्षणीयम्॥ ९॥



उत्तरसूत्रावतारिका शङ्का

एवं तर्ह्यक्षरशब्दनिर्दिष्टो जीवोऽस्तु, तस्य भूतसूक्ष्मपर्यन्तस्य कृत्स्नस्याचिद्वस्तुन आधारत्वोपपत्तेः; अस्थूलत्वाद्युच्यमानविशेषणोपपत्तेश्च अव्यक्तमक्षरे लीयते (सुबा.२) यस्याव्यक्तं शरीरं**…**यस्याक्षरं शरीरं (सुबा.७) क्षरस्सर्वाणि भूतानि कूटस्थोऽक्षर उच्यते (गी.१५–१६) इत्यादिषु प्रत्यगात्मन्यप्यक्षरशब्दप्रयोगदर्शनादित्यत्रोत्तरम्

७५. सा च प्रशासनात् ॥ १–३–१० ॥

सा चाम्बरान्तधृतिरस्याक्षरस्य प्रशासनादेव भवतीत्युपदिश्यते एतस्य वा अक्षरस्य प्रशासने गार्गि सूर्याचन्द्रमसौ विधृतौ तिष्ठतः, एतस्य वा अक्षरस्य प्रशासने गार्गि द्यावापृथिव्यौ विधृते तिष्ठतः; एतस्य वा अक्षरस्य प्रशासने गार्गि निमेषा मुहूर्ता अहोरात्राण्यर्धमासा मासा ऋतवस्संवत्सरा इति विधृतास्तिष्ठन्ति (बृ.५.८.९) इत्यादिना। प्रशासनम् प्रकृष्टं शासनम्। न चेदृशं स्वशासनाधीनसर्ववस्तुविधरणं बद्धमुक्तोभयावस्थस्यापि प्रत्यगात्मनस्सम्भवति। अतः पुरुषोत्तम एव प्रशासित्रक्षरम्॥ १०॥

७६. अन्यभावव्यावृत्तेश्च॥ १–३–११ ॥



प्रशासितुरक्षरस्य प्रकृतिपुरुषाधिकता

अन्यभावः – अन्यत्वम्, प्रधानादिभावः। अस्याक्षरस्य परमपुरुषादन्यत्वं वाक्यशेषे व्यावर्त्यते तद्वा एतदक्षरं गार्ग्यदृष्टं द्रष्ट्रश्रुतं श्रोत्रमतं मन्तृ अविज्ञातं विज्ञातृ नान्यदतोऽस्ति द्रष्टृ नान्यदतोऽस्ति श्रोतृ, नान्यदतोऽति मन्तृ, नान्यदतोऽस्ति विज्ञातृ, एतस्मिन्नु खल्वक्षरे गार्ग्याकाश ओतश्च प्रोतश्च (बृह.५.८.११) इति। अत्र द्रष्टुत्वश्रोतृत्वाद्युपदेशादस्य अक्षरस्याचेतनभूतप्रधानभावो व्यावर्त्यते; सर्वैरदृष्टस्यैव सतस्सर्वस्य द्रष्टृत्वाद्युपदेशाच्च प्रत्यगात्मभावो व्यावर्त्यते। अत इयमन्यभावव्यावृत्तिरस्याक्षरस्य परमपुरुषतां द्रढयति। एवं वाऽन्यभावव्यावृत्तिः – अन्यस्य सद्भावव्यावृत्तिरन्यभावव्यावृत्तिः, यथैतदक्षरमन्यैरदृष्टं सदन्येषां द्रष्टृ च सत्स्वव्यतिरिक्तस्य समस्तस्याधारभूतम्, एवमनेनादृष्टमेतस्य द्रष्टृ च सदेतस्याधारभूतमन्यन्नास्तीति वदन् नान्यदतोऽस्ति द्रष्टृ (बृ.५.८.११) इत्यादिवाक्यशेषोऽन्यस्य सद्भावं व्यावर्तयन्नस्याक्षरस्य प्रधानभावं प्रत्यगात्मभावं च प्रतिषेधति।



सूत्रस्थ च शब्दस्य आशयः

किञ्च एतस्य वा अक्षरस्य प्रशासने गार्गि ददतो मनुष्याः प्रशंसन्ति यजमानं देवा दर्वीं पितरोऽन्वायत्ताः (बृ.५.८.९) इति श्रौतं स्मार्तं च यागदानहोमादिकं सर्वं कर्म यस्याऽज्ञया प्रवर्तते; तदक्षरं परब्रह्मभूतः पुरुषोत्तम एवेति विज्ञायते। अपि च यो वा एतदक्षरं गार्ग्यविदित्वाऽस्मिल्लोके जुहोति यजते तपस्तप्यते बहूनि वर्षसहस्राण्यन्तवदेवास्य तद्भवति यो वा एतदक्षरं गार्ग्यविदित्वाऽस्माल्लोकात्प्रैति स कृपणः, अथ य एतदक्षरं गार्गि विदित्वाऽस्माल्लोकात्प्रैति स ब्राह्मणः (बृ.५.८.१०) इति यदज्ञानात्संसार– प्राप्तिर्यज्ज्ञानाच्चामृतत्वप्राप्तिस्तदक्षरं परं ब्रह्मैवेतिसिद्धम्॥ ११॥

इति श्रीशारीरकमीमांसाभाष्ये अक्षराधिकरम्॥ ३॥




२१ ईक्षतिकर्माधिकरणम्

श्रीशारीरमीमांसाभाष्ये ईक्षतिकर्माधिकरणम्॥४॥

अधिकरणार्थः – पुरुषमीक्षते इत्युक्तेक्षणक्रियाकर्मभूतः पुरुषशब्दवाच्योऽर्थः परमात्मैव, न समष्टिपुरुषः


त्रिमात्रप्रणवपुरुषविद्या – प्रश्न.उ. 5-5

७७. ईक्षितकर्म व्यपदेशात्सः ॥ १–३–१२ ॥



विषयवाक्यप्रदर्शनम्

आथर्वणिकास्सत्यकामप्रश्नेऽधीयते – यः पुनरेतं त्रिमात्रेणोमित्यनेनैवाक्षरेण परं पुरुषमभिध्यायीत स तेजसि सूर्ये सम्पन्नः। यथा पादोदरस्त्वचा विनिर्मुच्यते एवं ह वै स पाप्मना विनिर्मुक्तस्स सामभिरुन्नीयते ब्रह्मलोकं स एतस्माज्जीवघनात्परात्परं पुरिशयं पुरुषमीक्षते (प्रश्न.५.५) इति।



ध्यै धातोः ईक्षण धातोश्च अत्र समानकर्मकता

अत्र ध्यायतीक्षतिशब्दावेकविषयौ, ध्यानफलत्वादीक्षणस्य, यथाक्रतुरस्मिल्लोके पुरुषः (छा.३.१४.१) इति न्यायेन ध्यानविषयस्यैव प्राप्यत्वात्, परं पुरुषम् (प्रश्न.५.१) इत्युभयत्र कर्मभूतस्यार्थस्य प्रत्यभिज्ञानाच्च।



संशयाकारप्रदर्शनम्

तत्र संशय्यते – किमिह, परं पुरुषम् (प्रश्न.५.१) इति निर्दिष्टो जीवसमष्टिरूपोऽण्डाधिपतिश्चतुर्मुखः, उत सर्वेश्वरः पुरुषोत्तमः – इति।



सयुक्तिकः पूर्वपक्षः

किं युक्तम्? समष्टिक्षेत्रज्ञ इति। कुत**😕** स यो ह वैतद्भगवन् मनुष्येषु प्रायणान्तमोङ्कारमभिध्यायीत कतमं वाव स तेन लोकं जयति (प्रश्न.५.१) इति प्रक्रम्यैकमात्रं प्रणवमुपासीनस्य मनुष्यलोकप्राप्तिमभिधाय, द्विमात्रमुपासीनस्य अन्तरिक्षलोकप्राप्तिमभिधाय, त्रिमात्रमुपासीनस्य प्राप्यतयाऽभिधीयमानो ब्रह्मलोकोऽन्तरिक्षात्परो जीवसमष्टिरूपस्य चतुर्मुखस्य लोक इति विज्ञायते, तद्गतेन चेक्ष्यमाणस्तल्लोकाधिपतिश्चतुर्मुख एव। एतस्माज्जीवघनात्परात्परम् (प्रश्न.५.१) इति च देहेन्द्रियादिभ्यः पराद्देहेन्द्रियादिभिस्सह घनीभूताज्जीवव्यष्टिपुरुषाद्ब्रह्मलोकवासिनस्समष्टिपुरुषस्य चतुर्मुखस्य परत्वेनोपपद्यते। अतोऽत्र निर्दिश्यमानः परः पुरुषस्समष्टिपुरुषश्चतुर्मुख एव। एवं चतुर्मुखत्वे निश्चिते अजरत्वादयो यथा कथञ्चिन्नेतव्याः।



सिद्धान्तारम्भः

इति प्राप्ते प्रचक्षमहे – ईक्षतिकर्मव्यपदेशात्सः – ईक्षतिकर्म सः – परमात्मा। कुत**😕** व्यपदेशात् – व्यपदिश्यते हीक्षतिकर्म परमात्मत्वेन। तथा हि ईक्षतिकर्मविषयतयोदाहृते श्लोके तमोङ्कारेणैवायनेनान्वेति विद्वान्यत्तच्छान्तमजरममृतमभयं परं च (प्रश्न.५.७) इति । परं शान्तमजरमभयममृतमिति हि परमात्मन एवैतद्रूपम्, एतदमृतमेतदभयमेतद्ब्रह्म (छा.४.१५.१) इत्येवमादिश्रुतिभ्यः। एतस्माज्जीवघनात्परात्परम् (प्र.५.५) इति च परमात्मन एव व्यपदेशः न चतुर्मुखस्य, तस्यापि जीवघनशब्दगृहीतत्वात्। यस्य हि कर्मनिमित्तं देहित्वं स जीवघन इत्युच्यते; चतुर्मुखस्यापि तच्छ्रूयते यो ब्रह्माणं विदधाति पूर्वम् (श्वे.६.१८) इत्यादौ।



चतुर्मुखपरत्वे युक्तिः, तन्निरासश्च

यत्पुनरुक्तमन्तरिक्ष–लोकस्योपरिनिर्दिश्यमानो ब्रह्मलोकश्चतुर्मुखलोक इति प्रतीयते, अतस्तत्रस्थश्चतुर्मुख इति; तदयुक्तम्, यत्तच्छान्तमजरममृतमभयम् (प्रश्न.५–७) इत्यादिनेक्षतिकर्मणः परमात्मत्वे निश्चिते सति ईक्षितुः स्थानतया निर्दिष्टो ब्रह्मलोको न क्षयिष्णुश्चतुर्मुखलोको भवितुमर्हाति।



परमात्मस्थानपरत्वे अभ्युच्चायकयुक्तिः

किञ्च यथा पादोदरस्त्वचा विनिर्मुच्यते एवं ह वै स पाप्मना विनिर्मुक्तस्स सामभिरुन्नीयते ब्रह्मलोकम् (प्रश्न.५.२) इति सर्वपापविनिर्मुक्तस्य प्राप्यतयोच्यमानं न चतुर्मुखस्थानम्। अत एव चोदाहरणश्लोके इममेव ब्रह्मलोकमधिकृत्य श्रूयते यत्तत्कवयो वेदयन्ते (सुबा.६) इति। कवयः – सूरयः। सूरिभिर्दृश्यं च वैष्णवं पदमेव, तद्विष्णोः परमं पदं सदा पश्यन्ति सूरयः (प्रश्न.५.२) इत्येवमादिभ्यः। न चान्तरिक्षात्परश्चतुर्मुखलोकः मध्ये स्वर्गलोकादीनां बहूनां सद्भावात्। अतः एतद्वै सत्यकाम परं चापरं ब्रह्म यदोङ्कारस्तस्माद्विद्वानेतेनैव अयनेनैकतरमन्वेति (सुबा.६) इति प्रतिवचने यदपरं कार्यं ब्रह्म निर्दिष्टं तदैहिकामुष्मिकत्वेन द्विधा विभज्यैकमात्रप्रणवमुपासीनानामैहिकं मनुष्यलोकावाप्तिरूपं फलमभिधाय, द्विमात्रमुपासीनानाम् आमुष्मिकमन्तरिक्षशब्दोपलक्षितं फलं चाभिधाय, त्रिमात्रेण परब्रह्मवाचिना प्रणवेन परं पुरुषं ध्यायतां परमेव ब्रह्म प्राप्यतयोपदिशतीति सर्वं समञ्जसम्। अत ईक्षितकर्म परमात्मा॥

इति श्रीशारीरकमीमांसाश्रीभाष्ये ईक्षतिकर्माधिकरणम् ॥४॥




२२ दहराधिकरणम्

श्रीशारीरकमीमांसाभाष्ये दहराधिकरणम्॥५॥

अधिकरणार्थः – दहराकाशशब्दवाच्यः परमात्मैव, न भूताकाशः, नापि प्रत्यगात्मा


दहरविद्या – छा.उ. 8-1

७८. दहर उत्तरेभ्यः ॥ १–३–१३ ॥



विषयवाक्यप्रदर्शनम्

इदमामनन्ति छन्दोगाः अथ यदिदमस्मिन्ब्रह्मपुरे दहरं पुण्डरीकं वेश्म दहरोऽस्मिन्नन्तराकाशस्तस्मिन्यदन्तस्तदन्वेष्टव्यं तद्वाव विजिज्ञासतिव्यम् (छां.८.१.१) इति।



संशयाकारप्रदर्शनम्

तत्र सन्देहः – किमसौ हृदय पुण्डरीकमध्यवर्ती दहराकाशो महाभूतविशेषः, उत प्रत्यगात्मा, अथ परमात्मा – इति।



पूर्वपक्षः

किं तावद्युक्तम्? महाभूतिविशेष इति। कुत**😕** आकाशशब्दस्य भूताकाशे ब्रह्मणि च प्रसिद्धत्वेऽपि भूताकाशे प्रसिद्धिप्रकर्षात्। तस्मिन्यदन्तस्तदन्वेष्टव्यम् (छा.८.१.१) इत्यन्वेष्टव्यान्तरस्याधारतया प्रतीतेश्च।



सिद्धान्तारम्भः

इत्येवं प्राप्तेऽभिधीयते – दहर उत्तरेभ्यः – दहराकाशः परं ब्रह्म; कुत**😕** उत्तरेभ्यो वाक्यगतेभ्यो हेतुभ्यः।



सिद्धान्तार्थोपपादनम्

एष आत्माऽपहतपाप्मा विजरो विमृत्युर्विशोको विजिघत्सोऽपिपासः सत्यकामस्सत्यसङ्कल्पः (छां.८.१.५) इति निरुपाधिकात्मत्वमपहतपाप्मत्वादिकं सत्यकामत्वं सत्यसङ्कल्पत्वं चेति दहराकाशे श्रूयमाणा गुणाः दहराकाशं परं ब्रह्मेति ज्ञापयन्ति। अथ य इहात्मानमनुविद्य व्रजन्त्येतांश्च सत्यान्कामांस्तेषां सर्वेषु लोकेषु कामचारो भवति (छा.८.१.६) इत्यादिना यं कामं कामयते सोऽस्य सङ्कल्पादेव समुत्तिष्ठति तेन सम्पन्नो महीयते (छा.८.२.१०) इत्यन्तेन दहराकाशवेदिनस्सत्यसङ्कल्पत्वप्राप्तिश्चोच्यमाना दहराकाशं परं ब्रह्मेत्यवगमयति।



आकाशयोरुपमानोपमेयभावः

यावान्वा अयमाकाशस्तावानेषोऽन्तर्हृादय आकाशः (छा.८.१.३) इत्युपमानोपमेयभावश्च दहराकाशस्य भूताकाशत्वे नोपपद्यते। हृदयावच्छेदनिबन्धन उपमानोपमेयभाव इति चेत् – तथा सति हृदयावच्छिन्नस्य द्यावापृथिव्यादिसर्वाश्रयत्वं नोपपद्यते।



औपम्यानुपपत्तिशङ्का – परिहारौ

ननु च दहराकाशस्य परमात्मत्वेऽपि बाह्याकाशोपमेयत्वं न सम्भवति ज्यायान्पृथिव्या ज्यायानन्तरिक्षात् (छा.३.१४.३) इत्यादौ सर्वस्माज्ज्यास्त्वश्रवणात् – नैवम्, दहराकाशस्य हृदयपुण्डरीकमध्यवर्तित्वप्राप्ताल्पत्वनिवृत्तिपरत्वादस्य वाक्यस्य; यथा अधिकजवेऽपि सवितरि इषुवद्गच्छति सविता इति वचनं गतिमान्द्यनिवृत्तिपरम्।



दहरशब्दस्य परमात्मपरस्य आशङ्का-परिहारौ

अथ स्यात् – एष आत्माऽपहतपाप्मा (छा.८.१.५) इत्यादिना दहराकाशो न निर्दिश्यते दहरोऽस्मिन्नन्तराकाशः तस्मिन्यदन्तस्तदन्वेष्टव्यम् (छा.८.१.१) इति दहराकाशान्तर्वर्तिनः ततोऽन्यस्यान्वेष्टव्यत्वेन प्रकृतत्वादिह एष आत्माऽपहतपाप्मा (छा.८.१.५) इति तस्यैवान्वेष्टव्यस्य निर्देष्टुं युक्तत्वात्; स्यादेतदेवम्, यदि श्रुतिरेव दहराकाशं तदन्तर्वर्तिनं च न व्यभाङ्क्ष्यत्; व्यभाङक्षीत्तु सा; तथा हि अथ यदिदमिस्मन्ब्रह्मपुरे दहरं पुण्डरीकं वेश्म दहरोऽस्मिन्नन्तराकाशस्तस्मिन्यदन्तः तदन्वेष्टव्यम् (छा.८.१.१) इति ब्रह्मपुरशब्देनोपास्यतया सन्निहितपरब्रह्मणः पुरत्वेनोपासकशरीरं निर्दिश्य तन्मध्यवर्ति च तदवयवभूतं पुण्डरीकाकारमल्पपरिमाणं हृदयं परस्य ब्रह्मणो वेश्मतयाऽभिधाय सर्वज्ञं सर्वशक्तिमाश्रितवात्सल्यैकजलधि– मुपासकानुग्रहाय तस्मिन्वेश्मनि सन्निहितं सूक्ष्मतया ध्येयं दहराकाशशब्देन निर्दिश्य तदन्तर्वर्ति चापहतपाप्मत्वादिस्वभावतो निरस्तनिखिलहेयत्व सत्यकामत्वादिस्वाभाविकानवधिकातिशयकल्याणगुणजातं च ध्येयं तदन्वेष्टव्यम् (छा.८.१.१) इत्युपदिश्यते।



अन्वेष्टव्यमुभयम्

अत्र तदन्वेष्टव्यम् (छां.८.१.१) इति तच्छब्देन दहराकाशम्, तदन्तर्वर्तिगुणजातं च परामृश्य तदुभयमन्वेष्टव्यमित्युपदिश्यते; यदिदमस्मिन्ब्रह्मपुरे दहरं पुण्डरीकं वेश्म (छां.८.१.१) इत्यनूद्य तस्मिन्दहरपुण्डरीकवेश्मनि यो दहराकाशः, यच्च तदन्तर्वर्तिगुणजातम्, तदुभयमन्वेष्टव्यमिति विधीयत इत्यर्थः।



गुणिनो गुणजातस्य चान्वेष्टव्यत्वे गमकचिन्ता

दहराकाशशब्दनिर्दिष्टस्य परब्रह्मत्वं तस्मिन्यदन्तः (छां.८.१.१) इति निर्दिष्टस्य च तद्गुणत्वम्, तच्छब्देनोभयं परामृश्योभयस्याप्यन्वेष्टव्यतया विधानं च कथमवगम्यत इति चेत् –



उक्तार्थे गमकप्रदर्शनम्

तदवहितमनाश्शृणु – यावान्वायमाकाशस्तावानेषोऽन्तर्हृादय आकाशः (छां.८.१.३) इति दहराकाशस्यातिमहत्तामभिधाय उभे अस्मिन् द्यावापृथिवी अन्तरेव समाहिते उभावग्निश्च वायुश्च सूर्याचन्द्रमसावुभौ विद्युन्नक्षत्राणि (छां.८.१.३) इति प्रकृतमेव दहराकाशम् अस्मिन्निति निर्दिश्य, तस्य सर्वजगदाधारत्वमभिधाय यच्चास्येहास्ति यच्च नास्ति सर्वं तदस्मिन्समाहितम् (छां.८.१.३) इति पुनरप्यस्मिन्निति तमेव दहराकाशं परामृश्य तस्मिन्नस्योपासकस्येहलोके यद्भोग्यजातमस्ति, यच्च मनोरथमात्रगोचरमिह नास्ति, सर्वं तद्भोग्यजातमस्मिन्दहराकाशे समाहितमिति निरतिशयभोग्यत्वं दहराकाशस्याभिधाय तस्य दहराकाशस्य देहावयवभूतहृदयान्तर्वर्तित्वेऽपि देहस्य जराप्रध्वांसादौ सत्यपि परमकारणतयाऽतिसूक्ष्मत्वेन निर्विकारत्वमुक्त्वा तत एव एतत्सत्यं ब्रह्मपुरम् (छा.८.१.५) इति तमेव दहराकाशं सत्यभूतं ब्रह्माख्यं पुरं निखिलजगदावासभूतमित्युपपाद्य अस्मिन्कामास्समाहिताः (छां.८.१.५) इति दहराकाशमस्मिन्निति निर्दिश्य काम्यभूतांश्च गुणान्कामा इति निर्दिश्य तेषां दहराकाशान्तर्वर्तित्वमुक्त्वा तदेव दहराकाशस्य काम्यभूतकल्याणगुणविशिष्टत्वं तस्याऽत्मत्वं च एष आत्माऽपहतपाप्मा (छां.८.१.५) इत्यादिना सत्यसङ्कल्पः (छां.८.१.५) इत्यन्तेन स्फुटीकृत्य यथा ह्येवेह प्रजा अन्वाविशन्ति (छां.८.१.५) इत्यारभ्य तेषां सर्वेषु लोकेष्वकामचारो भवति (छा.८–१–६) इत्यन्तेन तदिदं गुणाष्टकं तद्विशिष्टं दहराकाशशब्दनिर्दष्टमात्मानं चाविदुषामेतद्व्यतिरिक्तभोग्यसिद्धये च कर्म कुर्वतामन्तवत्फलावाप्तिम् असत्यसङ्कल्पत्वं चाभिधाय अथ य इहात्मानमनुविद्य व्रजन्त्येतांश्च सत्यान्कामांस्तेषां सर्वेषु लोकेषु कामचारो भवति (छां.८.१.६) इत्यादिना दहराकाशशब्दनिर्दिष्टमात्मानं तदन्तर्वर्तिनश्च काम्यभूतानपहतपाप्मत्वादिकान् गुणान्विजानतामुदारगुणसागरस्य तस्य परमपुरुषस्य प्रसादादेव सर्वकामावाप्तिस्सत्यसङ्कल्पता चोच्यते।



उभयस्यान्वेष्टव्यता निगमनम्

अतो दहराकाशः परं ब्रह्म, तदन्तर्वर्ति चापहतपाप्मत्वादिकाम्यगुणजातम्, तदुभयमन्वेष्टव्यं विजिज्ञासतिव्यमिति चोच्यत इति निश्चीयते। तदेतद्वाक्यकारोऽपि स्पष्टयति तस्मिन्यदन्तरिति कामव्यपदेशः (वाक्यं) इत्यादिना। अत एतेभ्यो हेतुभ्यो दहराकाशः परमेव ब्रह्म॥१३॥

तश्च दहराकाशः परं ब्रह्म

७९. गतिशब्दाभ्यां तथा हि दृष्टं लिङ्गं च ॥ १–३–१४ ॥



सूत्रार्थविवरणम्

तद्यथा हिरण्यनिधिं निहितमक्षेत्रज्ञा उपर्युपरि सञ्चरन्तो न विन्देयुरेवमेवेमास्सर्वाः प्रजा अहरहर्गच्छ्न्त्य एतं ब्रह्मलोकं न विन्द्नन्ति अनृतेन हि प्रत्यूढाः (छां.८.३.२) इति एतमिति प्रकृतं दहराकाशं निर्दिश्य तत्राहरहस्सर्वेषां क्षेत्रज्ञानां गमनम्, गन्तव्यस्य तस्य दहराकाशस्य ब्रह्मलोकशब्दनिर्देशश्च दहराकाशस्य परब्रह्मतां गमयतः।



गतिशब्दयोः परमात्मसाधकत्वोपपादनम्

कथमनयोरस्य परब्रह्मत्वसाधकत्वमित्यत आह – तथा हि दृष्टम् – इति। परस्मिन्ब्रह्मणि सर्वेषां क्षेत्रज्ञानामहरहस्सुषुप्तिकाले गमनमन्यत्राभिधीयमानं दृष्टम् – एवमेव खलु सोम्येमास्सर्वाः प्रजास्सति सम्पद्य न विदुस्सति सम्पत्स्यामहे इति (छां.८.९.२) इति, सत आगम्य न विदुस्सत आगच्छामह इति (छां.८.९.२) इति च । तथा ब्रह्मलोकशब्दश्च परस्मिन्ब्रह्मणि दृष्टः एष ब्रह्मलोकः सम्राडिति होवाच (बृ.६.३.३३) इति।



अवशिष्टसूत्रखण्डार्थः

मा भूदन्यत्र ब्रह्मणि गमनदर्शनम्; एतदेव तु दहाराकाशे सर्वेषां क्षेत्रज्ञानां प्रलयकाल इव निरस्तनिखिलदुःखानां सुषुप्तिकालेऽवस्थानं श्रूयमाणमस्य परब्रह्मत्वे पर्याप्तं लिङ्गम्; तथा ब्रह्मलोकशब्दश्च समानाधिकरणवृत्त्याऽस्मिन्दहाराकाशे प्रयुज्यमानोऽस्य ब्रह्मत्वे प्रयोगान्तरनिरपेक्षं पर्याप्तं लिङ्गमित्याह – लिङ्गं च – इति। निषादस्थपतिन्यायाच्च षष्ठीसमासात्समानाधिकरण-समासो न्याय्यः॥



श्रुतेः प्रकारान्तरेण नयनम्

अथवा अहरहर्गच्छन्त्यः (छा.८.३.२) इति न सुषुप्तिविषयं गमनमुच्यते; अपित्वन्तरात्मत्वेन सर्वदा वर्तमानस्य दहराकाशस्य परमपुरुषार्थभूतस्योपर्युपरि अहरहर्गच्छन्त्यः सर्वस्मिन्काले वर्तमानाः तमजानत्यस्तं न विन्दन्ति – न लभन्ते; यथा हिरण्यनिधिं निहितं तत्स्थानमजानानास्तदुपरि सर्वदा वर्तमाना अपि न लभन्ते, तद्वदित्यर्थः।



द्वितीयनयनरीत्याऽपि तदर्थस्य ब्रह्मत्वगमकता

सेयमेवमन्तरात्मत्वेन स्थितस्य दहराकाशस्योपरि तन्नियमितानां सर्वासां प्रजानामजानतीनां सर्वदा गतिरस्य दहाराकाशस्य परब्रह्मतां गमयति। तथाह्यन्यत्र परस्य ब्रह्मणोऽन्तरात्मतयाऽवस्थितस्य स्वनियाम्याभिस्स्वस्मिन्वर्तमानाभिः प्रजाभिरवेदनं दृष्टम्। यथा अन्तर्यामिब्राह्मणे य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति (बृ.५.७.२२) इति, अदृष्टो द्रष्टा अश्रुतश्श्रोता (बृ.५.७.२३) इति च। मा भूदन्यत्र दर्शनम्; स्वयमेव त्वियं निधिदृष्टान्तावगतपरमपुरुषार्थभावस्यास्य हृदयस्थस्योपरि तदाधारतयाऽहरहस्सर्वदा सर्वासां प्रजानामजानतीनां गतिरस्य परब्रह्मत्वे पर्याप्तं लिङ्गम् ॥१४॥

इतश्च दहराकाशं परं ब्रह्म –

८०. धृतेश्च महिम्नोऽस्यास्मिन्नुपलब्धेः ॥ १–३–१५ ॥



सूत्रार्थोपपादनम्

अथ य आत्मा (छा.८.४.१) इति प्रकृतं दहराकाशं निर्दिश्य स सेतुर्विधृतिरेषां लोकानामसम्भेदाय (छां ८.४.१) इत्यस्मिञ्जगद्विधरणं श्रूयमाणं दहराकाशस्य परब्रह्मतां गमयति; जगद्विधरणं हि परस्य ब्रह्मणो महिमा एष सर्वेश्वर एष सर्वभूताधिपतिरेष भूतपाल एष सेतुर्विधरण एषां लोकानामसम्भेदाय (बृ.६.४.२२) इति, एतस्य वा अक्षरस्य प्रशासने गार्गि सूर्याचन्द्रमसौ विधृतौ तिष्ठतः (बृह.५.८.९) इत्यादिभ्यः। स चायं तस्य परस्य ब्रह्मणो धृत्याख्यो महिमाऽस्मिन्दहराकाशे उपलभ्यते; अतो दहराकाशः परं ब्रह्म॥१५॥

८१. प्रसिद्धेश्च ॥ १–३–१६ ॥



सूत्रार्थविवरणम्

आकाशशब्दश्च परस्मिन्ब्रह्मणि प्रसिद्धः को ह्येवाऽन्यात्कः प्राण्यात्। यदेष आकाश आनन्दो न स्यात् (तै.आन.७) सर्वाणि ह वा इमानि भूतान्याकाशादेव समुत्पद्यन्ते (छां.१.९.१) इत्यादिषु; अपहतपाप्मत्वादिगुणसनाथा प्रसिद्धिर्भूताकाशप्रसिद्धेर्बलीयसी इत्यभिप्रायः॥ १६॥



सूत्रसङ्गतिः

एवं तावद्दहराकाशस्य भूताकाशत्वं प्रतिक्षिप्तम्। अथेदानीं दहराकाशस्य प्रत्यगात्मत्वमाशङ्क्य निराकर्तुमुपक्रमते –

८२. इतरपरामर्शात्स इति चेन्नासम्भवात् ॥ १–३–१७ ॥



सूत्रगताक्षेपभागनिषेधः

यदुक्तं वाक्यशेषवशाद्दहराकाशः परं ब्रह्मेति, तदयुक्तम्, वाक्यशेषे परस्मादितरस्य जीवस्यैव साक्षात्परामर्शात् अथ य एष सम्प्रसादोऽस्माच्छरीरात्समुत्थाय परं ज्योतिरुपसम्पद्य स्वेन रूपेणाभिनिष्पद्यते एष आत्मेति होवाच एतदमृतमभयमेतद्ब्रह्म (छां.८.३.४) इति। यद्यपि दहरोऽस्मिन्नन्तर आकाशः (छां.८.१.१) इति हृदयपुण्डरीकमध्यवर्तितयोपदिष्टस्य आकाशस्योपमानोपमेयभावाद्यसम्भवात् भूताकाशत्वं न सम्भवति, तथापि वाक्यशेषवशात्प्रत्यगात्मत्वं युक्तमाश्रयितुम्। आकाशशब्दोऽपि प्रकाशादियोगाज्जीव एव वर्तिष्यत इति चेत् –



समाधानार्थविवृतिः

अत्रोत्तरं – नासम्भवात् – इति। नायं जीवः; नह्यपहतपाप्मत्वादयो गुणा जीवे सम्भवन्ति ॥१७॥

८३. उत्तराच्चेदाविर्भूतस्वरूपस्तु ॥ १–३–१८ ॥



सूत्रगतचेदन्तार्थविवरणम्

उत्तरात् – प्रजापतिवाक्यात्, जीवस्यैवापहतपाप्मत्वादिगुणयोगो निश्चीयत इति चेत् – एतदुक्तं भवति – प्रजापतिवाक्यं जीवपरमेव, तथा हि य आत्माऽपहतपाप्मा विजरो विमृत्युर्विशोको विजिघत्सोऽपिपासस्सत्यकामस्सत्यसङ्कल्पस्सोऽन्वेष्टव्यस्स विजिज्ञासिव्यस्स सर्वांश्च लोकानाप्नोति सर्वांश्च कामान्यस्तमात्मानमनुविद्य विजानाति (छां.८.७.१) इति प्रजापतिवचनमैतिह्यरूपेणोपश्रुत्यान्वेष्टव्यात्मस्वरूपजिज्ञासया प्रजापतिमुपसेदुषे मघवते प्रजापतिः जागरितस्वप्नसुषुप्त्यवस्थं जीवात्मानं सशरीरं क्रमेण शुश्रूषुयोग्यतापरीचिक्षिषयोपिदश्य तत्रतत्र भोग्यमपश्यते परिशुद्धात्मस्वरूपोपदेशयोग्याय तस्मै मघवते मघवन्मर्त्यं वा इदं शरीरमात्तं मृत्युना तदस्यामृतस्य अशरीरस्यात्मनोऽधिष्ठानम् (छां.८.१२.१) इति शरीरस्य अधिष्ठानताम् आत्मनश्चाधिष्ठातृताम् अशरीरस्य च तस्यामृतत्वस्वरूपतां चोक्त्वा न ह वै सशरीरस्य सतः प्रियाप्रिययोरपहतरस्ति। अशरीरं वाव सन्तं न प्रियाप्रिये स्पृशतः (छां.८.१२.१) इति कर्मारब्धशरीरयोगिनः तदनुगुणसुखदुःखभागित्वरूपानर्थं तद्विमोक्षे च तदभावमभिधाय एवमेवैष सम्प्रसादोऽस्माच्छरीरात् समुत्थाय परं ज्योतिरुपसम्पद्य स्वेन रूपेणाभिनिष्पद्यते (छां.८.१२.२) इति जीवात्मनः स्वरूपमेव शरीरवियुक्तम् उपदिदेश । स उत्तमः पुरुषः स तत्र पर्येति जक्षत्क्रीडन्रममाणः स्त्रीभिर्वा यानैर्वा ज्ञातिभिर्वा नोपजनं स्मरन्निदं शरीरम् (छां.८.१२.३) इति प्राप्यस्य परस्य ज्योतिषः पुरुषोत्तमत्वम्, निवृत्ततिरोधानस्य परं ज्योतिरुपसम्पन्नस्य प्रत्यगात्मनो ब्रह्मलोके यथेष्टभोगावाप्तिं, प्रियाप्रियवियुक्तकर्मनिमित्तशरीराद्यपुरुषार्थाननुसन्धानं चाभिधाय स यथा प्रयोग्य आचरणे युक्त एवमस्मिन् शरीरे प्राणो युक्तः (छा.८.१२.३) इति यथोक्तस्वरूपस्यैव संसारदशायां कर्मतन्त्रं शरीरयोगं युग्यशकटयोगदृष्टान्तेनाभिधाय अथ यत्रैतदाकाशमनुविषण्णं चक्षुस्स चाक्षुषः पुरुषो दर्शनाय चक्षुरथ यो वेदेदं जिघ्राणीति स आत्मा गन्धाय घ्राणमथ यो वेदेदमभिव्याहराणीति स आत्माऽभिव्याहाराय वागथ यो वेदेदं शृणवानीति स आत्मा श्रवणाय श्रोत्रम्। अथ यो वेदेदं मन्वानीति स आत्मा मनोऽस्य दिव्यं चक्षुः (छा.८.१२.४,५) इति चक्षुरादीनां करणत्वं रूपादीनां ज्ञेयत्वमस्य च ज्ञातृत्वं प्रदर्श्य तत एव शरीरेन्द्रियेभ्योऽस्य व्यतिरेकमुपपाद्य स वा एष एतेन दिव्येन चक्षुषा मनसैतान्कामान्पश्यन्रमते य एते ब्रह्मलोके (छा.८.१२.६) इति तस्यैव विधूतकर्मनिमित्तशरीरेन्द्रियस्य मनश्शब्दाभिहितेन दिव्येन स्वाभाविकेन ज्ञानेन सर्वकामानुभवमुक्त्वा तं वा एतं देवा आत्मानमुपासते तस्मात्तेषां सर्वे च लोका आप्तास्सर्वे च कामाः (छां.८.१२.६) इत्येवंविधमात्मानं ज्ञानिनो जानन्तीत्यभिधाय सर्वांश्च लोकानाप्नोति सर्वांश्च कामान्यस्तमात्मानमनुविद्य विजानातीति ह प्रजापतिरुवाच (छां.८.१२.६) इत्येवंविधमात्मानं विदुषस्सर्वलोकसर्वकामावाप्त्युपलक्षितं ब्रह्मानुभवं फलमभिधायोपसंहृतम् ।



दहराकाशस्य परिशुद्धजीवस्वरूपत्वरूपत्वाक्षेपोपसंहारः

अतस्तत्रापहतपाप्मत्वादिगुणको ज्ञातव्यतया प्रक्रान्तो जीव एवेत्यवगतम्। अतो जीवस्यापहतपाप्मत्वादयः सम्भवन्ति। अतो दहरवाक्यशेषे श्रूयमाणस्य जीवस्यापहतपाप्मत्वादिगुणसम्भवात्स एव दहराकाश इति निश्चीयते – इति चेत् इति॥



आक्षेपपरिहारार्थभागार्थविवृतिः

तत्राह – आविर्भूतस्वरूपस्तु इति । पूर्वमनृततिरोहितापहतपाप्मत्वादि गुणकस्वरूपः पश्चाद्विमुक्तकर्मबन्धश्शरीरात्समुत्थितः परं ज्योतिरुपसम्पन्न आविर्भूतस्वरूपस्सन् अपहतपाप्म-त्वादिगुणविशिष्टस्तत्र प्रजापतिवाक्येऽभिधीयते; दहरवाक्ये त्वतिरोहितस्वभावापहतपाप्मत्वादि-विशिष्ट एव दहराकाशः प्रतीयते। आविर्भूतस्वरूपस्यापि जीवस्यासम्भावनीयाः सेतुत्वसर्वलोक-विधरणत्वादयः सत्यशब्दनिर्वचनावगतं चेतनाचेतनयोः नियन्तृत्वं दहराकाशस्य परब्रह्मतां साधयन्ति। सेतुत्व–सर्वलोकविधरणत्वादय आविर्भूतस्वरूपस्यापि न सम्भवन्तीति जगद्व्यापारवर्जम् (शारी.४.४.१७) इत्यत्रोपपादियष्यामः॥१८॥



उत्तरसूत्रावतारिणी शङ्का

यद्येवम्, दहरवाक्ये अथ य एष सम्प्रसादः (छा.८.३.४) इत्यादिना जीवप्रस्तावः किमर्थः – इति चेत् – तत्राह –

८४. अन्यार्थश्च परामर्शः ॥ १–३–१९ ॥



दहरवाक्यप्रजापतिवाक्ययोः जीवपरामर्शोपयोगः

दहराकाशस्यैवापहतपाप्मत्वजगद्विधरणत्वादिवन्मुक्तस्य तदुपसम्पत्त्याऽपहतपाप्मत्वादि-कल्याण–गुणविशिष्टस्वाभाविकरूपप्राप्तिकथनेन तद्धेतुत्वरूपं परमपुरुषासाधारणं गुणमुपदेष्टुं प्रजापतिवाक्योक्तस्य जीवस्यात्र परामर्शः; प्रजापतिवाक्ये च मुक्तात्मस्वरूपयाथात्म्यविज्ञानं दहरविद्योपयोगितयोक्तम्; ब्रह्मप्रेप्सोर्हि जीवात्मनस्स्वस्वरूपं च ज्ञातव्यमेव; स्वयमपि कल्याणगुण एव सन्ननवधिकातिशयासङ्ख्येयकल्याणगुणगणं परं ब्रह्मानुभविष्यतीति ब्रह्मोपासनफलान्तर्गतत्वात्स्वरूपयाथात्म्यविज्ञानस्य। सर्वांश्च लोकानाप्नोति सर्वांश्च कामान् (छा.८.१२.६) स तत्र पर्येति जक्षत्क्रीडन् (छा.८.१२.३) इत्यादिकं प्रजापतिवाक्ये कीर्त्यमानं फलमपि दहरविद्याफलमेव॥१९॥

८५. अल्पश्रुतेरिति चेत्तदुक्तम् ॥ १–३–२० ॥



सूत्रार्थविवृतिः

दहरोऽस्मिन् (छा.८.१.१) इत्यल्पपरिमाणश्रुतिराराग्रोपमितस्य जीवस्यैवोपपद्यते, न तु सर्वस्माज्ज्यायसो ब्रह्मण इति चेत् – तत्र यदुत्तरं वक्तव्यम्, तत्पूर्वमेवोक्तं निचाय्यत्वादेवम् (शारी.१.२.७) इत्यनेन। अतो दहराकाशोऽनाघ्राताविद्याद्यशेषदोषगन्धः स्वाभाविकनिरतिशय–ज्ञानबलैश्वर्यवीर्यशक्ति–तेजःप्रभृत्यपरिमितोदारगुणसागरः पुरुषोत्तम एव। प्रजापतिवाक्यनिर्दिष्टस्तु घ्रन्ति त्वेवैवं विच्छादयन्ति (छा.८.१०.२) इत्येवमादिभिरवगतकर्मनिमित्तदेहपरिग्रहः पश्चात् परञ्ज्योतिरुपसम्पद्याऽऽविर्भूतापहतपाप्मत्वादिगुणस्वरूप इति न दहराकाशः॥ २०॥

इतश्चैतदेवम्–

८६. अनुकृतेस्तस्य च ॥ १–३–२ ॥



सूत्रार्थोपपादनम्

तस्य दहराकाशस्य परस्य ब्रह्मणः अनुकारात् – अयमपहतपाप्मत्वादिगुणको विमुक्तबन्धः प्रत्यगात्मा न दहराकाशः। तदनुकारः – तत्साम्यम्। तथा हि प्रत्यगात्मनो विमुक्तस्य परब्रह्मानुकारः श्रूयते यदा पश्यः पश्यते रुक्मवर्णं कर्तारमीशं पुरुषं ब्रह्मयोनिम्। तदा विद्वान् पुण्यपापे विधूय निरञ्जनः परमं साम्यमुपौति (छा.३.१.३) इति । अतोऽनुकर्ता प्रजापतिवाक्यनिर्दिष्टः। अनुकार्यं ब्रह्म दहराकाशः॥२१॥

८७. अपि स्मर्यते ॥ १–३–२२ ॥



अनुकरणस्य स्मृतिसिद्धत्वोपपादनम्

संसारिणोऽपि मुक्तावस्थायां परमसाम्यापत्तिलक्षणः परब्रह्मानुकारः स्मर्यते इदं ज्ञानमुपाश्रित्य मम साधर्म्यमागताः। सर्गेऽपि नोपजायन्ते प्रलये न व्यथन्ति च (भ.गी.१४.२) इति॥



परोक्ताधिकरणान्तरत्वानौचित्यम्

केचित् – अनुकृतेस्तस्य च, अपि स्मर्यते इति सूत्रद्वयमधिकरणान्तरं तमेव भान्तमनुभाति सर्वं तस्य भासा सर्वमिदं विभाति (मु.२.२.१०) इत्यस्याश्श्रुतेः परब्रह्मपरत्वनिर्णयाय प्रवृत्तं वदन्ति। तत्तु अदृश्यत्वादिगुणको धर्मोक्तेः (ब्र.सू.१.२.२१) द्युभ्वाद्यायतनं स्वशब्दात् (ब्र.सू.१.३.१) इत्यधिकरणद्वयेन तस्य प्रकरणस्य परब्रह्मविषयत्वप्रतिपादनात् ज्योतिश्चरणाभिधानात् (ब्र.सू.१.२.२५) इत्यादिषु परस्य ब्रह्मणो भारूपत्वावगतेश्च पूर्वपक्षानुत्थानादयुक्तम्; सूत्राक्षर वैरूप्यं च ॥२२॥

इति श्रीशारीरकमीमांसाभाष्ये दहराधिकरणम्॥ ५॥




२३ प्रमिताधिकरणम्

॥श्रीशारीरकमीमांसाभाष्ये प्रमिताधिकरणम्॥६॥

अधिकरणार्थः – अङ्गुष्टपरिमाणपरिमितत्वेन श्रुत्युक्तः परमात्मैव, न कर्मवश्यो जीवः


अङ्गुष्टप्रमितविद्या – नाचिकेतविद्या वा कठ.उ. 4-12)

८८. शब्दादेव प्रमितः ॥ १–३–२३ ॥



विषयवाक्यप्रदर्शनम्

कठवल्लीषु श्रूयते अङ्गुष्ठमात्रः पुरुषो मध्य आत्मनि तिष्ठति। ईशानो भूतभव्यस्य न ततो विजुगुप्सते। एतद्वैतत् (कठ.२.४.१२) अङ्गुष्ठमात्रः पुरुषो ज्योतिरिवाधूमकः। ईशानो भूतभव्यस्य स एवाद्य स उ श्वः। एतद्वैतत् (कठ.२.४.१३) अङ्गुष्ठमात्रः पुरुषोऽन्तरात्मा सदा जनानां हृदये सन्निविष्टः। तं स्वाच्छरीरात्प्रवृहेन्मुञ्जादिवैषीकां धैर्येण। तं विद्याच्छुक्रममृतम् (कठ.२६.१७) इति।



संशयाकारः

तत्र सन्दिह्यते – किमयमङ्गुष्ठमात्रप्रमितः प्रत्यगात्मा, उत परमात्मा इति।



सयुक्तिकः पूर्वः पक्षः

किं युक्तम्? प्रत्यगात्मेति। कुत**😕** जीवस्यान्यत्राङ्गुष्ठमात्रत्वश्रुतेः प्राणाधिपस्सञ्चरति स्वकर्मभिः। अङ्गुष्ठमात्रो रवितुल्यरूपः सङ्कल्पाहङ्कारसमन्वितो यः (श्वे.५.८.७) इति। नचान्यत्रोपासनार्थतयाऽपि परमात्मनोऽङ्गुष्ठमात्रत्वं श्रूयते। एवं निश्चिते जीवत्वे ईशानत्वं शरीरेन्द्रियभोग्यभोगोपकरणापेक्षयाऽपि भविष्यति॥ः



सिद्धान्तारम्भः

इति प्राप्ते ब्रूमः – शब्दादेव प्रमितः अङ्गुष्ठप्रमितः परमात्मा; कुत**😕** ईशानो भूतभव्यस्य (कठ.२.४.१३) इति शब्दादेव; न च भूतभव्यस्य सर्वस्येशितृत्वं कर्मपरवशस्य जीवस्योपपद्यते॥२३॥



उत्तरसूत्रार्थशङ्का

कथं तर्हि परमात्मनोऽङ्गुष्ठमात्रत्वमित्यत्राह –

८९. हृद्यपेक्षया तु मनुष्याधिकारत्वात् ॥ १–३–२४ ॥



परमात्मनः अङ्गुष्टप्रमिततानिदानम्

परमात्मन उपासनार्थमुपासकहृदये वर्तमानत्वादुपासकहृदयस्याङ्गुष्ठप्रमाणत्वात्तदपेक्षयेदम् अङ्गुष्ठप्रमितत्वमुपपद्यते, जीवस्याप्यङ्गुष्ठप्रमितत्वं हृदयान्तर्वर्तित्वात्तदपेक्षमेव; तस्याराग्रमात्रत्व-श्रुतेः। मनुष्याणामेवोपासकत्वसम्भावनाया शास्त्रस्य मनुष्याधिकारत्वान्मनुष्य-हृद्यस्य च तत्तदङ्गुष्ठप्रमितत्वात्खरतुरगभुजगादीनामनङ्गुष्ठप्रमितत्वेऽपि न कश्चिद्दोषः । स्थितं तावदुत्तरत्र समापयिष्यते॥२४॥

इति श्रीशारीरिकमीमांसाभाष्ये प्रमिताधिकरणम्॥६॥




२४ देवताधिकरणम्

श्रीशारीरकमीमांसाभाष्ये एतद्गर्भे देवताधिकरणम्॥७॥

अधिकरणार्थः – श्रुत्युक्तब्रह्मोपासनाधिकारः देवानामप्यस्त्येव


विद्यासामान्यसम्बन्धि

९०. तदुपर्यपि बादरायणस्सम्भवात् ॥ १–३–२५ ॥



विषयसंशययोः प्रदर्शनम्

परस्य ब्रह्मणोऽङ्गुष्ठप्रमितत्वोपपत्तये मनुष्याधिकारं ब्रह्मोपासनशास्त्रमित्युक्तम्। तत्प्रसङ्गेनेदानीं ब्रह्मविद्यायां देवादीनामप्यधिकारोऽस्ति नास्तीति विचार्यते।



पूर्वपक्षः सयुक्तिकः

किं तावद्युक्तम्? नास्ति देवादीनामधिकार इति। कुत**😕** सामर्थ्याभावात् । न ह्यशरीराणां देवादीनां विवेकविमोकादिसाधनसप्तकानुगृहीत–ब्रह्मोपासनोपसंहारसामर्थ्यमस्ति। न च देवादीनां सशरीरत्वे प्रमाणमुपलभामहे।



देवादीनां विग्रहसम्बन्धस्य प्रमाणतोऽसिद्धिः

यद्यपि परिनिष्पन्नेऽपि वस्तुनि व्युत्पत्तिसम्भावनया वेदान्तवाक्यानि परे ब्रह्मणि प्रमाणभावमनुभवन्ति; तथापि देवादीनां विग्रहवत्त्वप्रतिपादनपरं न किञ्चिदपि वाक्यमुपलभ्यते। मन्त्रार्थवादास्तु कर्मविधिशेषतयाऽन्यपरत्वान्न देवादिविग्रहसाधने प्रभवन्ति। कर्मविधयश्च स्वापेक्षितोद्देश्यकारकत्वातिरेकि देवतागतं किमपि न साधयन्ति। अत एव तासामर्थित्वमपि न सम्भवति। अतस्सामर्थ्यार्थित्वयोरभावाद्देवादीनामनधिकार इति॥



सिद्धान्तारम्भः

एवं प्राप्ते प्रचक्ष्महे – तदुपर्यपि बादरायणस्सम्भवात् – तदुपर्यपि – तत् ब्रह्मोपासनम्, उपरि – देवादिष्वपि, सम्भवतीति भगवान्बादरायणो मन्यते, तेषामर्थित्वसामर्थ्ययोस्सम्भवात्। अर्थित्वं तावदाध्यात्मिकादिदुर्विषहदुःखाभितापात् परस्मिन्ब्रह्मणि च निरस्तनिखिलदोषगन्धेऽनवधिकातिशय – असङ्ख्येयकल्याणगुणगणे निरतिशयभोग्यत्वादिज्ञानाच्च सम्भवति। सामर्थ्यमपि पटुतरदेहेन्द्रियादिमत्तया सम्भवति।



दिवादीनां विग्रहादिमत्तायाः प्रामाणिकता

देहेन्द्रियादिमत्त्वं च ब्रह्मादीनां सकलोपनिषत्सु सृष्टिप्रकरणेषूपासनप्रकरणेषु च श्रूयते। तथा हि सदेव सोम्येदमग्र आसीत् (छा.६.२.१), तदैक्षत बहु स्यां प्रजायेयेति तत्तेजोऽसृजत (छां.६.२.३) इत्यारभ्य सर्वमचेतनं तेजोबन्नप्रमुखावस्थाविशेषवद्व्याकृत्य अनेन जीवेनाऽत्मनाऽनुप्रविश्य नामरूपे व्याकरवाणि (छा.६.३.२) इति सङ्कल्प्य ब्रह्मादिस्थावरान्तं चतुर्विधं भूतजातं तत्तत्कर्मोचितशरीरं तदुचितनामभाक् चायमकरोदित्युक्तम्। एवं सर्वत्र सृष्टिवाक्येषु देवतिर्यङ्मनुष्यस्थावरात्मना चतुर्विधा सृष्टिराम्नायते। देवादिभेदश्च तत्तत्कर्मानुगुणब्रह्मलोकप्रभृतिचतुर्दशलोकस्थफलभोगयोग्यदेहेन्द्रियादि– योगायत्तः, आत्मनां स्वतो देवादित्वाभावात्।



विग्रहादिमत्त्वे उपष्टम्भकम्

तथा तद्धोभये देवासुरा अनुबुबुधिरे ते होचुः** ….** इन्द्रो ह वै देवानामभिप्रवव्राज, विरोचनोऽसुराणां तौ हासंविदानावेव समित्पाणी प्रजापतिसकाशम् आजग्मतुः (छा.८.७.२) तौ ह द्वात्रिंशतं वर्षाणि ब्रह्मचर्यमूषतुः तौ ह प्रजापतिरुवाच (छां.८.७.३) इत्यादिना स्पष्टमेव शरीरेन्द्रियवत्त्वं देवादीनां प्रतीयते। कर्मविधिशेषभूतमन्त्रार्थवादेष्वपि वज्रहस्तः पुरन्दरः (तै.अष्ट.२.६.७.३४), तेनेन्द्रो वज्रमुदयच्छत् (तै.काण्ड.२.४.१२) इत्यादिभिः प्रतीयमानं विग्रहादिमत्त्वं प्रमाणान्तराविरुद्धं तत्प्रमेयमेव।



आख्यायिकादीनाम् अन्यपरत्वशङ्का, तत्परिहारश्च

न चानुष्ठेयार्थप्रकाशनस्तुतिपरत्वाभ्यां प्रतीयमानार्थान्तराविवक्षा शक्यते वक्तुम्, स्तुत्याद्युपयोगित्वात्तेन विना स्तुत्याद्यनुपपत्तेश्च। गुणकथनेन हि स्तुतित्वम्। गुणानामसद्भावे स्तुतित्वमेव हीयेत। न चासता गुणेन कथितेन प्ररोचना जायते। अतः कर्म प्ररोचयन्तो गुणसद्भावं बोधयन्त्येवार्थवादाः।

मन्त्राश्च कर्मसु विनियुक्तास्तत्रतत्र किञ्चित्करत्वायानुष्ठेयमर्थं प्रकाशयन्तो देवतादिगतिविग्रहादिगुणविशेषमभिदधत एव तत्र किञ्चित्कुर्वन्ति, अन्यथेन्द्रादिस्मृत्यनुपपत्तेः। न च निर्विशेषा देवता धियमधिरोहति। तत्र प्रमाणान्तराप्राप्तान्गुणान् स्वयमेव बोधयित्वा तैः कर्म प्ररोचयन्ति; गुणविशिष्टं वा प्रकाशयन्ति; प्राप्तांश्चानूद्य तैः प्ररोचनप्रकाशने कुर्वन्ति; विरुद्धत्वे तु तद्वाचिभिश्शब्दैरविरुद्धान्गुणान् लक्षयित्वा कुर्वन्ति।



कर्मविध्यादीनां देवतैश्वर्यपरत्वस्यावर्जनीयता

कर्मविधेश्च देवताया ऐश्वर्यमपेक्षितमेव। कामिनः कर्तव्यतया कर्म विधीयमानं स्वयं क्षणप्रध्वंसि कालान्तरभाविनः फलस्य स्वर्गादेस्साधकमपेक्षते। मन्त्रार्थवादयोश्च वायुर्वै क्षेपिष्ठा देवता वायुमेव स्वेन भागधेयेनोपधावति स एवैनं भूतिं गमयति (तै.यजु.२.१.१.१) यदनेन हविषाऽऽशास्ते तदश्यात्तदृध्यात्तदस्मै देवा राधन्ताम् (तै.अष्ट.प्रश्न.२) इत्यादिषु देवतायाः कर्मणाऽऽराधितायाः फलदायित्वं तदनुगुणं चैश्वर्यं प्रतीयमानमपेक्षितत्वेन वाक्यार्थे समन्वीयते। देवपूजाभिधायिनो यजिधातोश्च यागाख्यं कर्म स्वाराध्यदेवताप्रधानं प्रतीयते।



मीमांसकोक्तस्य अपूर्वस्य अकिञ्चित्करता

तदेवं कृत्स्नवाक्यपर्यालोचनया वाक्यादेव विध्यपेक्षितं सर्वमवगतमिति नापूर्वादिकं व्युत्पत्तिसमयानवगतं कर्मविधिष्वभिधेयतया कल्प्यतया वाऽऽश्रयितव्यम्।

तथा सङ्कीर्णब्राह्मणमन्त्रार्थवादमूलेषु धर्मशास्त्रेतिहासपुराणेषु ब्रह्मादीनां देवासुरप्रभृतीनां च देहेन्द्रियादयस्स्वभावभेदाः स्थानानि, भोगाः, कृत्यानि चेत्येवमादयस्सुव्यक्ताः प्रतिपाद्यन्ते। अतो विग्रहादिमत्त्वाद्देवानामप्यधिकारोऽस्त्येव॥२५॥

९१. विरोधः कर्मणीति चेन्नानेकप्रतिपत्तेर्दर्शनात् ॥ १–३–२६ ॥



चेदन्तार्थस्य विरोधाक्षेपस्य उपपादनम्

देवादीनां विग्रहादिमत्त्वाभ्युपगमे कर्मणि विरोधः प्रसज्यते, बहुषु यागेषु युगपदेकस्येन्द्रस्य विग्रहवत्त्वे अग्निमग्न आवह (तै.यजु.अष्ट.३.५) इन्द्र आगच्छ हरिव आगच्छ, (तै.यजु.अरुण प्रश्न.१.१२) इत्यादिना आहूतस्य तस्य सन्निधानानुपपत्तेः। दर्शयति चाग्न्यादीनां तत्र तत्रागमनं कस्य वाह देवा यज्ञमागच्छन्ति कस्य वा न बहूनां यजमानानां यो वै देवताः पूर्वः परिगृह्णाति स एनाः श्वो भूते यजते (तै.यजु.कां.१.६.७.२१) इति। अतो विग्रहादिमत्त्वे कर्मणि विरोधः प्रसज्यत इति चेत्,



प्राप्तस्य विरोधस्य परिहारः

तन्न – अनेकप्रतिपत्तेर्दर्शनात् दृश्यते हि सौभरिप्रभृतीनां शक्तिमतां युगपदनेक-शरीरप्रतिपत्तिः॥

९२. शब्द इति चेन्नातः प्रभवात्प्रत्यक्षानुमानाभ्याम् ॥ १–३–२७ ॥



प्रकारान्तरेण विरोधप्रदर्शनम्

विरोध इति वर्तते। मा भूत्कर्मणि विरोधोऽनेकशरीरप्रतिपपत्तेः। शब्दे तु वैदिके विरोधः प्रसज्यते, अनित्यार्थसंयोगात्। विग्रहवत्त्वे हि सावयवत्वेनेन्द्रादेरर्थस्यानित्यत्वमनिवार्यम्। ततो देवदत्तादिशब्दवदिन्द्राद्यर्थजन्मनः प्राग्विनाशादूर्ध्वं चेन्द्रादिशब्दानां वैदिकानामर्थशून्यत्वमनित्यत्वं वा वेदस्य स्यादिति चेत् –



विरोधपरिहारः

तन्न, अतः प्रभवात् अस्मादिन्द्रादिशब्दादेव पुनः पुनरिन्द्राद्यर्थस्य प्रभवात्।



जगत्सृष्टिकार्ये वेदोपयोगप्रकारः

एतदुक्तं भवति – न हि देवदत्तादिशब्दवदिन्द्रादिशब्दा वैदिका व्यक्तिविशेषमात्रे सङ्केतपूर्वकाः प्रवृत्ताः; अपि तु स्वभावत एव गवादिशब्दवदाकृतिविशेषवाचित्वेन। ततश्चैकस्याम् इन्द्रव्यक्तौ विनष्टायामत एव वैदिकादिन्द्रशब्दान्मनसि विपरिवर्तमानात् अवगततद्वाच्यभूत -इन्द्राद्यर्थाकारो धाता तदाकारमेवापरमिन्द्रं सृजति; यथा कुलालो घटशब्दान्मनसि विपरिवर्तमानात्तदाकारमेव घटम् – इति।



एतादृशार्थावगतिनिदानम्

कथमिदमवगम्यते? प्रत्यक्षानुमानाभ्यां – श्रुतिस्मृतिभ्यामित्यर्थः। श्रुतिस्तावत् वेदेन रूपे व्याकरोत्सतासती प्रजापतिः (तै.अष्ट.२.६.२.७) इति; तथा स भूरिति व्याहरत् स भूमिमसृजत स भुव इति व्याहरत् सोऽन्तरिक्षमसृजत (तै.अष्ठ.२.२.४.२२) इत्यादि। वाचकशब्दपूर्वकं तत्तदर्थसंस्थानं स्मरन् तत्तत्संस्थानविशष्टं तं तमर्थं सृष्टवानित्यर्थः। स्मृतिरपि अनादिनिधना ह्येषा वागुत्सृष्टा स्वयम्भुवा। आदौ वेदमयी दिव्या यतस्सर्वाः प्रसूतयः (मनु.स्मृ.१.२१) इति; सर्वेषां तु स नामानि कर्माणि च पृथक्पृथक् । वेदशब्देभ्य एवादौ पृथक् संस्थाश्च निर्ममे इति। संस्थाः – संस्थानानि रूपाणीति यावत्; तथा नामरूपं च भूतानां कृत्यानां च प्रपञ्चनम्॥ वेदशब्देन एवादौ देवादीनां चकार सः (वि.पु.१.५.६३) इति। अतो देवादीनां विग्रहवत्त्वेऽपि वैदिकशब्दानामानर्थक्यं, वेदस्यादिमत्त्वं च न प्रसज्यते॥२७॥

९३. अत एव च नित्यत्वम् ॥ १–३–२८ ॥



वेदनित्यत्वोपपादनम्

यत एवेन्द्रवसिष्ठादिशब्दानां देवर्षिवाचिनां तत्तदाकारवाचित्वं, तत्तच्छब्देन तत्तदर्थस्मृतिपूर्विका च तत्तदर्थसृष्टिः; तत एव मन्त्रकृतो वृणीते (आप.श्रौ.सू.२.१६.६), नम ऋृषिभ्यो मन्त्रकृद्भ्यः (तै.आर.७.१.१), अयं सो अग्निरिति विश्वामित्रस्य सूक्तं भवति (तै.यजु.कां५.२.३.३) इत्यादिभिर्वसिष्ठादीनां मन्त्रकृत्त्वकाण्डकृत्त्वऋषित्वादौ प्रतीयमानेऽपि वेदस्य नित्यत्वमुपपद्यते।



ऋषीणां मन्त्रकृत्त्वोपपादनम्

एभिरेव मन्त्रकृतो वृणीते (आप.श्रौ.सू.२.१६.६) इत्यादिभिर्वेदशब्दैस्तत्तत्काण्डसूक्तमन्त्रकृताम् ऋषीणामाकृतिशक्त्यादिकं परामृश्य तत्तदाकारान् तत्तच्छाक्तियुक्तांश्च सृष्ट्वा प्रजापतिस्तानेव तत्तन्मन्त्रादिकरणे नियुङ्क्ते। तेऽपि प्रजापतिना आहतशक्तयस्तत्तदनुगुणं तपस्तप्त्वा नित्यसिद्धान्पूर्वपूर्ववसिष्ठादिदृष्टान् तानेव मन्त्रादीननधीत्यैव स्वरतो वर्णतश्चास्खलितान्पश्यन्ति। अतश्च वेदानां नित्यत्वमेषां च मन्त्रकृत्त्वमुपपद्यते॥२८॥



प्राकृतप्रलयान्तरसृष्ट्यनुपपत्त्या आक्षेपः

अथ स्यात् – नैमित्तिकप्रलयादिष्विन्द्राद्युत्पत्तौ वेदशब्देभ्यः पूर्वपूर्वेन्द्रादिस्मरणेन प्रजापतिना देवादिसृष्टिरुपपद्यतां नाम; प्राकृतप्रलये तु स्रष्टुः प्रजापतेर्भूताद्यहङ्कारपरिणामशब्दस्य च विनष्टत्वात्कथं प्रजापतेश्शब्दपूर्विका सृष्टिरुपपद्यते? कथन्तरां विनष्टस्य वेदस्य नित्यत्वम्? अतो वेदनित्यत्ववादिना देवादीनां विग्रहवत्त्वाभ्युपगमेऽपि लोकव्यवहारस्य प्रवाहानादिताऽऽश्रयणीयेति।



उक्तानुपपत्तिपरिहारः

अत्रोत्तरं पठति –

९४. समाननामरूपत्वाच्चावृत्तावप्यविरोधो दर्शनात् स्मृतेश्च ॥ १–३–२९ ॥

कृत्स्नोपसंहारे जगदुत्पत्त्यावृत्तावपि पूर्वोक्तात्समाननामरूपत्वादेव न कश्चिद्विरोधः। तथा हि स भगवान्पुरुषोत्तमः प्रलयावसानसमये पूर्वसंस्थानं जगत्स्मरन् बहु स्याम् (छा.६.२.३) इति सङ्कल्प्य भोग्यभोक्तृजातं स्वस्मिन्शक्तिमात्रावशेषं प्रलीनं विभज्य महदादिब्रह्माण्डं हिरण्यगर्भपर्यन्तं यथापूर्वं सृष्ट्वा वेदांश्च पूर्वानुपूर्वीविशेषसंस्थितानाविष्कृत्य हिरण्यगर्भायोपदिश्य पूर्ववदेव देवाद्याकारजगत्सर्गे तं नियुज्य स्वयमपि तदन्तरात्मतयाऽवतस्थे। अतो यथोक्तं सर्वमुपपन्नम्।



वेदापौरुषेयत्वनित्यत्वयोः स्वरूपम्

एतदेव च वेदस्यापौरुषेयत्वं नित्यत्वं च, यत्पूर्वपूर्वोच्चारणक्रमजनितसंस्कारेण तमेव क्रमविशेषं स्मृत्वा तेनैव क्रमेणोच्चार्यत्वम्; तदस्मासु सर्वेश्वरेऽपि समानम्। इयांस्तु विशेषः – संस्कारानपेक्षमेव स्वयमेवानुसन्धत्ते पुरुषोत्तमः।



उक्तार्थप्रतिष्ठापिकाः श्रुतिस्मृतयः

कुत इदं यथोक्तमवगम्यत इति चेत् तत्राह – दर्शनात् स्मृतेश्च। दर्शनं तावत् यो ब्रह्माणं विदधाति पूर्वं यो वै वेदांश्च प्रहिणोति तस्मै (श्वे.६.१८) इति। स्मृतिरपि मानवी आसीदिदं तमोभूतम् इत्यारभ्य सोऽभिध्याय शरीरात्स्वात्सिसृक्षुर्विविधाः प्रजाः। अप एव ससर्जादौ तासु वीर्यमपासृजत्॥ तदण्डमभवद्धैमं सहस्रांशुसमप्रभम्। तस्मिञ्जज्ञे स्वयं ब्रह्मा सर्वलोकपितामहः (मनु.१.५.८,९) इति। तथा पौराणिकी तत्र सुप्तस्य नाभौ पद्ममजायत। तस्मिन्पद्भे महाभाग वेदवेदाङ्गपारगः॥ ब्रह्मोत्पन्नस्स तेनोक्तः प्रजास्सृज महामते; तथा परो नारायणो देवस्तस्माज्जातश्चतुर्मुखः इति। तथा आदिसर्गमहं वक्ष्ये इत्यारभ्योच्यते सृष्ट्वा नारं तोयमन्तस्स्थितोऽहं येन स्यान्मे नाम नारायणेति। कल्पे कल्पे तत्र शयामि भूयस्सुप्तस्य मे नाभिजं स्याद्यथाऽब्जम्॥ एवं भूतस्य मे देवि नाभिपद्मे चतुर्मुखः। उत्पन्नस्स मया चोक्तः प्रजास्सृज महामते इति॥



देवानां ब्रह्मविद्याधिकारनिगमनम्

अतो देवादीनामप्यर्थित्वसामर्थ्ययोगाद्ब्रह्मविद्यायामधिकारोऽस्तीति सिद्धम्॥२९॥

इति श्रीशारीरकमीमांसाभाष्ये देवताधिकरणम्॥७॥




२५ मध्वधिकरणम्

श्रीशारीरकमीमांसाभाष्ये मध्वधिकरणम्॥

अधिकरणार्थः – वस्वादिपदं प्राप्तानामपि मधुविद्यादिषु अधिकारः


मधुविद्या (छा.उ. 3-1), ज्योतिषां ज्योतिर्विद्या च

९५. मध्वादिष्वसम्भवादनधिकारं जैमिनिः ॥ १–३–३०॥



पूर्वोत्तरार्थयोः साङ्गत्यं, प्रकृतो विषयश्च

ब्रह्मविद्यायां देवादीनामधिकारोऽस्तीत्युक्तम् ॥



संशयाकारः

इदमिदानीं चिन्त्यते – येषूपासनेषु या देवता एवोपास्याः तेषु तासामधिकारोऽस्ति न इति,



जैमिनेर्मतम्



पूर्वः पक्षः

किं प्राप्तम्? नास्त्यधिकारस्तेषु मध्वादिष्विति जैमिनिर्मन्यते; कुत**😕** असम्भवात् – नह्यादित्यवस्वादिभिरुपास्या आदित्यवस्वादयोऽन्ये सम्भवन्ति। न च वस्वादीनां सतां वस्वादित्वं प्राप्यं भवति, प्राप्तत्वात्; मधुविद्यायामृग्वेदादिप्रतिपाद्यकर्मनिष्पाद्यस्य रश्मिद्वारेण प्राप्तस्य रसस्याश्रयतया लब्धमधुव्यपदेशस्यादित्यस्यांशानां वस्वादिभिर्भुज्यमानानाम् उपास्यत्वं वस्वादित्वं च प्राप्यं श्रूयते असौ वा आदित्यो देवमधु (छां.३–१–१) इत्युपक्रम्य तद्यत्प्रथमममृतं तद्वसव उपजीवन्ति (छां.३.६.१) इत्युक्त्वा स य एतदेवममृतं वेद वसूनाम् एवैको भूत्वाऽग्निनैव मुखेनैतदेवामृतं दृष्ट्वा तृप्यति (छां.३.६.३) इत्यादिना॥ ३०॥

९६. ज्योतिषि भावाच्च ॥ १–३–३१ ॥



उक्तस्यैव पक्षस्य उपष्टम्भकयुक्त्यन्तरम्

तं देवा ज्योतिषां ज्योतिरायुर्होपासतेऽमृतम् (बृ.६.४.१४) इति ज्योतिषि परस्मिन्ब्रह्मणि उपासनं देवानां श्रूयते। देवमनुष्योभयसाधारणे परब्रह्मोपासने देवानामुपासकत्वकथनं देवानामितरोपासननिवृत्तिं द्योतयति। अत एषु वस्वादीनामनधिकारः॥३१॥



सिद्धान्तः, बादरायणमतम्

इति प्राप्तेऽभिधीयते

९७. भावं तु बादरायणोऽस्ति हि ॥ १–३–३२ ॥

आदित्यवस्वादीनामपि तेष्वधिकारभावं भगवान्बादरायणो मन्यते। अस्ति ह्यादित्यवस्वादीनामपि स्वावस्थब्रह्मोपासनेन वस्वादित्वप्राप्तिपूर्वकब्रह्मप्रेप्सासम्भवः। इदानीं वस्वादीनामपि सतां कल्पान्तरेऽपि वस्वादित्वप्राप्तिश्चापेक्षिता भवति।



उक्तार्थोपपादनम्

अत्र हि कार्यकारणोभयावस्थब्रह्मोपासनं विधीयते असौ वा आदित्यो देवमधु (छा.३.१.१.) इत्यारभ्य अथ तत ऊर्ध्व उदेत्य (छां.३.११.१) इत्यतः प्रागादित्यवस्वादिकार्यविशेषावस्थं ब्रह्मोपास्यमुपदिश्यते; अथ तत ऊर्ध्व उदेत्य (छां.३.११.१) इत्यादिना आदित्यान्तरात्मतयाऽवस्थितं कारणावस्थमेव ब्रह्मोपास्यमुपदिश्यते। तदेवं कार्यकारणोभयावस्थं ब्रह्मोपासीनः कल्पान्तरे वस्वादित्वं प्राप्य तदन्ते कारणं परं ब्रह्मैवाप्नोति।



मधुविद्यायाः ब्रह्मविद्यात्वम्

न ह वा अस्मा उदेति न निम्रोचति सकृद्दिवा हैवास्मै भवति य एतामेवं ब्रह्मोपिनषदं वेद (छा.३.११.३) इति कृत्स्नाया मधुविद्याया ब्रह्मोपनिषत्त्वश्रवणाद्ब्रह्मप्राप्तिपर्यन्तवस्वादित्वफलस्य श्रवणाच्च वस्वादिभोग्यभूतादित्यांशस्य विधीयमानमुपासनं तदवस्थस्यैव ब्रह्मण इत्यवगम्यते। अत एवंविधमुपासनमादित्यवस्वादीनामपि सम्भवति। एवञ्च ब्रह्मण एवोपास्यत्वात् तं देवा ज्योतिषां ज्योतिः (बृ.६.४.१६) इत्यप्युपपद्यते। तदाह वृत्तिकारः अस्ति हि मध्वादिषु सम्भवो ब्रह्मण एव सर्वत्र निचाय्यत्वात् इति ॥

इति श्रीशारीरकमीमांसाभाष्ये मध्वधिकरणम्॥ ८॥




२६आ प्रमिताधिकरणशेष

(श्रीशारीरकमीमासाम्भाष्ये प्रमिताधिकरणशेष🙂


पूर्वेणाधिकरणेन प्रसक्तिः

तदेवं प्रसक्तानुप्रसक्ताधिकारकथां परिसमाप्य प्रकृतस्याङ्गुष्ठप्रमितस्य भूतभव्येशितृत्वावगत परब्रह्मभावोत्तम्भनं हेत्वन्तरमाह –

१०५. कम्पनात् ॥ १–३–४० ॥



सूत्रार्थविवृतिः

अङ्गुष्ठमात्रः पुरुषो मध्य आत्मनि तिष्ठति (कठ.२.४.१२) अङ्गुष्ठमात्रः पुरुषोऽन्तरात्मा (कठ.२.६.१७) इत्यनयोर्वाक्ययोर्मध्ये यदिदं किञ्च जगत्सर्वं प्राण एजति निस्सृतम्। महद्भयं वज्रमुद्यतं य एतद्विदुरमृतास्ते भवन्ति। भयादस्याग्निस्तपति भयात्तपति सूर्यः। भयादिन्द्रश्च वायुश्च मृत्युर्धावति पञ्चमः (कठ.२.६.४,२) इति कृत्स्नस्य जगतोऽग्निसूर्यादीनां चास्मिन्नङ्गुष्ठमात्रे पुरुषे प्राणशब्दनिर्दिष्टे स्थितानां सर्वेषां ततो निस्सृतानां तस्मात्सञ्जातमहाभयनिमित्तम् एजनं कम्पनं श्रूयते। तच्छासनातिवृत्तौ किं भविष्यतीति महतो भयाद्वज्रादिवोद्यतात्कृत्स्नं जगत्कम्पत इत्यर्थः।



विषयवाक्यस्य योजनायाः अनुशासनात्सिद्धिः

भयादस्याग्निस्तपति (कठ.सू.२.६.३) इत्यनेनैकार्थ्यात् महद्भयं वज्रमुद्यतम् (कठ.२.६.२) इति पञ्चम्यर्थे प्रथमा। अयञ्च परस्य ब्रह्मणस्स्वभावः एतस्य वा अक्षरस्य प्रशासने गार्गि सूर्याचन्द्रमसौ विधृतौ तिष्ठतः (बृ.५.८.९), भीषाऽस्माद्वातः पवते भीषोदेति सूर्यः। भीषाऽस्मादग्निश्चेन्द्रश्च। मृत्युर्धावति पञ्चमः (तै.आ.८.१) इति परस्य ब्रह्मणः पुरुषोत्तमस्यैवं-विधैश्वर्यावगतेः॥ ४०॥

इतश्चाङ्गुष्ठप्रमितः पुरुषोत्तमः

१०६. ज्योतिर्दर्शनात् ॥ १–३–४१ ॥



सूत्रार्थविवृतिः, परस्य ब्रह्मणः ज्योतिष्ट्वं च

तयोरेवाङ्गुष्ठप्रमितविषययोर्वाक्ययोर्मध्ये परब्रह्मासाधारणं सर्वतेजसां छादकं सर्वतेजसां कारणभूतमनुग्राहकं चाङ्गुष्ठप्रमितस्य ज्योतिर्दृश्यते– न तत्र सूर्यो भाति न चन्द्रतारकं नेमा विद्युतो भान्ति कुतोऽयमग्निः। तमेव भान्तमनुभाति सर्वं तस्य भासा सर्वमिदं विभाति ॥ (कठ.२.५.१५) इति। अयमेव श्लोक आथर्वणे परं ब्रह्माधिकृत्य श्रूयते। परज्योतिष्ठ्वं च सर्वत्र परस्य ब्रह्मणश्श्रूयते। यथा – परं ज्योतिरुपसम्पद्य स्वेन रूपेणाभिनिष्पद्यते (छा.८.१२.२) तं देवा ज्योतिषां ज्योतिरायुर्होपासतेऽमृतम् (बृ.६.४.१६) अथ यदतः परो दिवो ज्योतिर्दीप्यते (छां.३.१३.७) इत्यादिषु। अतो अङ्गुष्ठप्रमितः परं ब्रह्म॥ ४१॥

इति श्रीशारीरकमीमाम्भाष्ये प्रमिताधिकरणशेषः ॥६॥




२६ अपशूद्राधिकरणम्

विस्तारः— श्रीशारीरकमीमांसाभाष्ये अपशूद्राधिकरणम्॥

अधिकरणार्थः – त्रैवर्णिकेतरेषां ब्रह्मविद्यासु अनधिकारः

संवर्गविद्या, छा.उ. 4-1,2,3


संशयः

वि॰प्र॰— ब्रह्म-विद्यायां शूद्रस्याप्य् अधिकारोऽस्ति न वेति विचार्यते;

Thibaut— The Sūtras now enter on a discussion of the question whether the Śūdras also are qualified for the knowledge of Brahman.



पूर्वपक्षः

वि॰प्र॰—


किं युक्तम्? अस्तीति।



Thibaut— The Pūrvapakshin maintains that they are so qualified;

वि॰प्र॰—


कुतः? अर्थित्व-सामर्थ्य-प्रयुक्तत्वाद् अधिकारस्य,

शूद्रस्यापि तत्-सम्भवात्।



Thibaut— for qualification, he says, depends on want and capacity,

and both these are possible in the case of Śūdras also.


शूद्रेषु कर्मानधिकारः - विद्याधिकारयोः उपपत्तिः

वि॰प्र॰—


यद्य् अप्य् अग्नि-विद्या-साध्येषु कर्मस्व् अन्-अग्नि-विद्यत्वाच् छूद्रस्यानधिकारः;

तथा ऽपि मनो-वृत्ति-मात्रत्वाद् ब्रह्मोपासनस्य

तत्राधिकारोऽस्त्य् एव,



Thibaut— The Śūdra is not indeed qualified for any works depending on a knowledge of the sacred fires,

for from such knowledge he is debarred;

but he possesses qualification for meditation on Brahman,

which after all is nothing but a certain mental energy.

वि॰प्र॰—


शास्त्रीय-क्रियाऽपेक्षत्वे ऽप्य्

उपासनस्य तत्-तद्-वर्णाश्रमोचित-क्रियाया एवापेक्षितत्वाच्

छूद्रस्यापि स्व-वर्णोचित-पूर्व-वर्ण-शुश्रूषैव क्रिया भविष्यति।



Thibaut—


The only works prerequisite for meditation are those works

which are incumbent on a man as a member of a caste or āśrama,

and these consist, in the Śūdra's case, in obedience to the higher castes.



वि॰प्र॰—



तस्माच् छूद्रो यज्ञे ऽनवकॢप्तः (यजु.का.७.१.१.१)



इत्यप्य् अग्नि-विद्या-साध्य-यज्ञादि-कर्मानधिकार एव

न्याय-सिद्धो ऽनूद्यते।



Thibaut— And when we read


'therefore the Śūdra is not qualified for sacrifices,'



the purport of this passage is only to make a confirmatory reference to something already settled by reason,

viz. that the Śūdra is not qualified for the performance of sacrifices

which cannot be accomplished by one not acquainted with the sacred fires

(and not to deny the Śūdra's competence for devout meditation).



अश्रुत-वेद-वेदान्तस्यापि शूद्रस्य उपासनोपपत्तिः

वि॰प्र॰—



ननु अनधीत-वेदस्याश्रुत-वेदान्तस्य ब्रह्म-स्वरूप-तदुपासन-प्रकारानभिज्ञस्य कथं ब्रह्मोपासनं सम्भवति?





Thibaut—



--But how can meditation on Brahman be undertaken by a man who has not studied the Vedas, inclusive of the Vedānta, and hence knows nothing about the nature of Brahman and the proper modes of meditation?





वि॰प्र॰—


उच्यते –

अनधीत-वेदस्याश्रुत-वेदान्त-वाक्यस्यापीतिहास-पुराण-श्रवणेनापि ब्रह्म-स्वरूप--तद्-उपासन-ज्ञानं सम्भवति।



Thibaut—


--Those also, we reply, who do not study Veda and Vedānta may acquire the requisite knowledge by hearing Itihāsas and Purāṇas; and there are texts which allow Sūdras to become acquainted with texts of that kind;



वि॰प्र॰—


अस्ति च शूद्रस्यापीतिहास-पुराण-श्रवणानुज्ञा


श्रावयेच् चतुरो वर्णान्

कृत्वा ब्राह्मणम् अग्रतः

(म.भा.शा.मो.३१४.४५)



इत्य् आदौ।



Thibaut—


cp. e.g. 'one is to make the four castes to hear texts, the Brāhmaṇa coming first.'



वि॰प्र॰—


दृश्यन्ते चेतिहास-पुराणेषु विदुरादयो ब्रह्म-निष्ठाः।



Thibaut—


Moreover, those Purāṇas and Itihāsas make mention of Śūdras, such as Vidura, who had a knowledge of Brahman.



वि॰प्र॰—


तथोपनिषत्स्व् अपि

संवर्ग-विद्यायां शूद्रस्यापि ब्रह्म-विद्याधिकारः प्रतीयते –



Thibaut— And the Upanishads themselves, viz. in the so-called Saṁvarga-vidyā, show that a Śūdra is qualified for the knowledge of Brahman;

वि॰प्र॰—


शुश्रूषुं हि जानश्रुतिम्

आचार्यो रैक्वश् शूद्रेत्य् आमन्त्र्य

तस्मै ब्रह्म-विद्याम् उपदिशति –



Thibaut— for there the teacher Raikva addresses Jānaśruti, who wishes to learn from him, as Śūdra, and thereupon instructs him in the knowledge of Brahman (Cḥ. Up. IV, 2, 3).

वि॰प्र॰—



आजहारेमाश् शूद्र,

अनेनैव मुखेनालापयिष्यथाः (छां.४.२.५)



इत्य्-आदिना।



वि॰प्र॰—


अतश् शूद्रस्याप्य् अधिकारस् सम्भवति॥



Thibaut—


All this proves that Śūdras also have a claim to the knowledge of Brahman.






असामर्थ्यम्

वि॰प्र॰— इति प्राप्ते, उच्यते– न शूद्रस्याधिकारस् सम्भवति, सामर्थ्याभावात्;

Thibaut— This conclusion we deny, on the ground of the absence of capability.

वि॰प्र॰— न हि ब्रह्म-स्वरूप--तद्-उपासन–प्रकारम् अजानतः

तद्-अङ्ग-भूत-वेदानुवचन-यज्ञादिष्व् अनधिकृतस्य

उपासनोपसंहार-सामर्थ्य-सम्भवः;

Thibaut— It is impossible that the capability of performing meditations on Brahman

should belong to a person not knowing the nature of Brahman and the due modes of meditation,

and not qualified by the knowledge of the requisite preliminaries of such meditation, viz. recitation of the Veda, sacrifices, and so on.

वि॰प्र॰— अ-समर्थस्य चार्थित्व-सद्भावे ऽप्य्

अधिकारो न सम्भवति;

Thibaut— Mere want or desire does not impart qualification to a person destitute of the required capability.


वेदाध्ययनाभावः

वि॰प्र॰— अ-सामर्थ्यं च वेदाध्ययनाभावात्; (5)

Thibaut— And this absence of capability is due, in the Śūdra's case, to absence of legitimate study of the Veda.

वि॰प्र॰— यथैव हि

त्रैवर्णिक-विषयाध्ययन-विधि-सिद्ध-- स्वाध्याय-सम्पाद्य-- ज्ञान-लाभेन

कर्म-विधयो ज्ञान--तद्-उपायादीन् अपरान् न स्वीकुर्वन्ति;

तथा ब्रह्मोपासन-विधयो ऽपि।

Thibaut— The injunctions of sacrificial works naturally connect themselves with the knowledge and the means of knowledge (i.e. religious ceremonies and the like) that belong to the three higher castes,

for these castes actually possess the knowledge (required for the sacrifices),

owing to their studying the Veda in agreement with the injunction which prescribes such study for the higher castes;

the same injunctions do not, on the other hand, connect themselves with the knowledge and means of knowledge belonging to others (than members of the three higher castes).

And the same naturally holds good with regard to the injunctions of meditation on Brahman.

वि॰प्र॰— अतो ऽध्ययन-विधि-सिद्ध-स्वाध्यायाधिगत-ज्ञानस्यैव ब्रह्मोपासनोपायत्वाच्

छूद्रस्य ब्रह्मोपासन-सामर्थ्यासम्भवः। (4)

Thibaut— And as thus only such knowledge as is acquired by study prompted by the Vedic injunction of study

supplies a means for meditation on Brahman,

it follows that the Śūdra for whom that injunction is not meant is incapable of such meditation.



इतिहास-पुराणयोः न

वि॰प्र॰— इतिहास-पुराणे अपि वेदोपबृहणं कुर्वती एवोपाय-भावम् अनुभवतः;

न स्वातन्त्र्येण;

Thibaut— Itihāsas and Purāṇas hold the position of being helpful means towards meditation

in so far only as they confirm or support the Veda,

not independently of the Veda.

वि॰प्र॰— शूद्रस्येतिहास-पुराण-श्रवणानुज्ञानं पाप-क्षयादि-फलार्थम्;

नोपासनार्थम्।

Thibaut— And that Śūdras are allowed to hear Itihāsas and Purāṇas is meant only for the end of destroying their sins,

not to prepare them for meditation on Brahman.




विदुरादिषु जन्मान्तर-फलम्

वि॰प्र॰— विदुरादयस् तु भवान्तराधिगत-ज्ञानाप्रमोषात् ज्ञानवन्तः

प्रारब्ध-कर्म-वशाच् चेदृश-जन्म-योगिन

इति तेषां ब्रह्म-निष्ठत्वम्।

Thibaut— The case of Vidura and other Śūdras having been 'founded on Brahman,' explains itself as follows:--

Owing to the effect of former actions,

which had not yet worked themselves out,

they were born in a low caste,

while at the same time they possessed wisdom

owing to the fact that the knowledge acquired by them in former births

had not yet quite vanished.

Thibaut— (On these general grounds we object to Śūdras being viewed as qualified for meditation on Brahman.)



जानश्रुतेः शूद्र-पद-प्रयोगौचित्यम्

वि॰प्र॰— यत् तु –

संवर्ग-विद्यायां शुश्रूषोश् शुद्रेति सम्बोधनं शूद्रस्याधिकारं सूचयति – इति;

तन् नेत्य् आह –

English— The Sūtra now refutes that argument, which the Pūrvapakshin derives from the use of the word 'Śūdra' in the Saṁvarga-vidyā.

वि॰प्र॰—


९८. शुग् अस्य (शूद्रस्य) -

तद्-अनादर-श्रवणात्,

तद्-आद्रवणात् सूच्यते हि ॥ १–३–३३ ॥



Thibaut—



	(That) grief of him (arose),

this is intimated by his (Jānaśruti's) resorting to him (Raikva) on hearing a disrespectful speech about himself.





वि॰प्र॰— शुश्रूषोर् जानश्रुतेः पौत्रायणस्य ब्रह्म-ज्ञान-वैकल्येन

हंसोक्तानादर-वाक्य-श्रवणात्

तदैव ब्रह्म-विदो रैक्वस्य सकाशं प्रत्याद्रवणाच्

छुग् अस्य सञ्जातेति हि सूच्यते;

English— From what the text says about Jānaśruti Pautrāyaṇa having been taunted by a flamingo

for his want of knowledge of Brahman,

and having thereupon resorted to Raikva,

who possessed the knowledge of Brahman,

it appears that sorrow (śuc) had taken possession of him;

वि॰प्र॰— अतस्

स शूद्रेत्य् आमन्त्र्यते,

न चतुर्थ-वर्णत्वेन।

English— and it is with a view to this that Raikva addresses him as Śūdra.


शूद्र-पद-व्युत्पत्तिः

वि॰प्र॰— शोचतीति हि शूद्रः;

English— For the word Śūdra, etymologically considered, means one who grieves or sorrows (śocati).

वि॰प्र॰— शुचेर् दश् च (उणादिषु) इति

र-प्रत्यये धातोश् च दीर्घे चकारस्य च

दकारे शूद्र इति भवति।

वि॰प्र॰— अतश् शोचितृत्वम् एवास्य शूद्र-शब्द-प्रयोगेन सूच्यते;

न जातियोगः।

English— The appellation 'śūdra' therefore refers to his sorrow,

not to his being a member of the fourth caste.



आख्यायिकार्थः

वि॰प्र॰— जानश्रुतिः किल पौत्रायणो बहु-द्रव्य-प्रदो बह्व्-अन्न-प्रदश् च बभूव।

English— This clearly appears from a consideration of the whole story.

Jānaśruti Pautrāyaṇa was a very liberal and pious king.

वि॰प्र॰— तस्य धार्मिकाग्रेसरस्य धर्मेण प्रीतयोः कयोश्चिन् महात्मनोर्

अस्य ब्रह्म-जिज्ञासाम् उत्पिपादयिषतोर्

हंसरूपेण निशायाम् अस्याविदूरे गच्छतोर्

अन्यतर इतरम् उवाच –

English— Being much pleased with his virtuous life,

and wishing to rouse in him the desire of knowing Brahman,

two noble-minded beings, assuming the shape of flamingoes, flew past him at night time,

when one of them addressed the other,

वि॰प्र॰—


भो भो ऽयि भल्लाक्ष भल्लाक्ष

जानश्रुतेः पौत्रायणस्य

समं दिवा ज्योतिर् आततं,

तन् मा प्रसाङ्क्षीस्,

तत् त्वा मा प्रधाक्षीत् (छा.४.१.२)



इति।

English— 'O Bhallāksha.

The light of Jānaśruti has spread like the sky;

do not go near that it may not burn thee.'

वि॰प्र॰— एवं जानश्रुति-प्रशंसारूपं वाक्यम् उपश्रुत्य परो हंसः प्रत्युवाच –

English— To this praise of Jānaśruti the other flamingo replied,

वि॰प्र॰—


कं वर् एनम् एतत् सन्तं

स-युग्वानम्(→रैक्वम्) इव रैक्वम् आत्थ

(छा.४.१.३)



इति।

English—


'How can you speak of him, being what he is,

as if he were Raikva "sayuktvān"?'



वि॰प्र॰—


कं सन्तम् एनं जानश्रुतिं

सयुग्वानं रैक्वं ब्रह्मज्ञम् इव गुण-श्रेष्ठम्

एतद् आत्थ;



English— i.e.


'how can you speak of Jānaśruti, being what he is,

as if he were Raikva, who knows Brahman and is endowed with the most eminent qualities?



वि॰प्र॰—


स ब्रह्मज्ञो रैक्व एव लोके गुणवत्तरः;



English—


Raikva, who knows Brahman, alone in this world is truly eminent.



वि॰प्र॰—


महता धर्मेण संयुक्तस्याप्य् अस्य अ-ब्रह्म-ज्ञस्य को गुणः, यद्-गुण-जनितं तेजो

रैक्व-तेज इव मां दहेद्



इत्य् अर्थः।

English— Janaśruti may be very pious,

but as he does not know Brahman.

What quality of his

could produce splendour capable of burning me like the splendour of Raikva?'



रैक्क्व-परिचय-सम्पादनम्

वि॰प्र॰— एवम् उक्तेन परेण "को ऽसौ रैक्व" इति पृष्टः,

English— The former flamingo thereupon asks who that Raikva is,

लोके यत् किञ्चित् साध्व् अनुष्ठितं कर्म,

यच् च सर्व-चेतन-गतं विज्ञानम्,

तद् उभयं यदीय-ज्ञान-कर्मान्तर्भूतम्, स रैक्व इत्य् आह।



रैक्क्वोपसदनम्

तद् एतद् धंस-वाक्यं ब्रह्म-ज्ञान-विधुरतयात्म-निन्दा-गर्भं तद्वत्तया च रैक्व-प्रशंसारूपं जानश्रुतिर् उपश्रुत्य तत्क्षणाद् एव क्षत्तारं रैक्व-अन्वेषणाय प्रेष्य तस्मिन् विदित्वागते स्वयम् अपि रैक्वम् उपसद्य गवां षट्-छतं निष्कम् अश्वतरी-रथं च रैक्वायोपहृत्य रैक्वं प्रार्थयामास


अनु म एतां भगवो देवतां शाधि यां देवताम् उपास्से (छां.४.२.२) इति। त्वद्-उपास्यां परां देवतां ममानुशाधीत्य् अर्थः।





रैक्क्वेण शूद्रपदप्रयोगहेतुः

स च रैक्वस् स्व-योग-महिम-विदित-लोकत्रयो जानश्रुतेर् ब्रह्म-ज्ञान–विधुरता-निमित्तानादर-गर्भ-हंस-वाक्य-श्रवणेन शोकाविष्टतां तदनन्तरम् एव ब्रह्म-जिज्ञासयोद्योगं च विदित्वा ऽस्य ब्रह्म-विद्या-योग्यताम् अभिज्ञाय चिर-काल-सेवां विना द्रव्य-प्रदानेन शुश्रूषमाणस्यास्य यावच्छक्ति-प्रदानेन ब्रह्म-विद्या प्रतिष्ठिता भवतीति मत्वा तम् अनुगृह्णन् तस्य शोकाविष्टताम् उपदेश-योग्यता-ख्यापिकां शूद्र-शब्देनामन्त्रणेन ज्ञापयन्न् इदम् आह –


अहहारे त्वा शूद्र तवैव सह गोभिर् अस्तु (छा.४.२.३) इति। सह गोभिर् अयं रथस् तवैवास्तु; नैतावता मह्यं दत्तेन ब्रह्म-जिज्ञासया शोकाविष्टस्य तव ब्रह्म-विद्या प्रतिष्ठिता भवतीत्य् अर्थः।





पुनरुपसत्तिः, रैक्क्वेण उपदेशश्च

स च जानश्रुतिर् भूयो ऽपि स्व-शक्त्यनुगुणम् एव गवादिकं धनं कन्यां च प्रदायोपससाद। स रैक्वः पुनर् अपि तस्य योग्यताम् एव ख्यापयन् शूद्र-शब्देनामन्त्र्याह –


आजहारेमाश् शूद्र, अनेनैव मुखेनालापयिष्यथाः (छां.४.२.५) इति। इमानि धनानि शक्त्यनुगुणान्य् आजहर्थ; अनेनैव द्वारेण चिर-सेवया विना ऽपि मां त्वद्-अभिलषितं ब्रह्मोपदेश-रूप-वाक्यम् आलापियष्यसीत्य् उक्त्वा तस्मा उपदिदेश।





विवक्षितोपसंहारः

अतश् शूद्र-शब्देन विद्योपदेश-योग्यता-ख्यापनार्थं शोक एवास्य सूचितः; न चतुर्थ-वर्णत्वम्॥३३॥

९९. क्षत्रियत्वगतेश्च ॥ १–३–३४ ॥



द्विजत्वस्थिरीकरणम्

बहुदायी इति दान-पतित्वेन बहु-पाक्यः (छां.४.१.१) इत्यादिना सर्वत एवम् एतद् अन्नम् अत्स्यन्ति (छां.४.१.५) इत्य् अन्तेन बहुतर-पक्वान्न-प्रदायित्व-प्रतीतेः सह सञ्जिहान एव क्षत्तारम् उवाच इति क्षत्तृ-प्रेषणाद् बहु-ग्राम-प्रदानाद् अवगत-जनपदाधिपत्याच् चास्य जानश्रुतेः क्षत्रियत्व-प्रतीतेश् च न चतुर्थ-वर्णत्वम् ॥३४॥



सूत्रसङ्गतिः

तदेवम् उपक्रम-गताख्यायिकायां क्षत्रियत्व-प्रतीतिर् उक्ता; उपसंहार-गताख्यायिकायाम् अपि क्षत्रियत्वम् अस्य प्रतीयत इत्य् अत्राह–

१००. उत्तरत्र चैत्ररथेन लिङ्गात् ॥ १–३–३५ ॥


क्षत्रियत्वस्थिरीकरणम्

अस्य जानश्रुतेर् उपदिश्यमानायाम् अस्याम् एव संवर्ग-विद्यायाम् उत्तरत्र कीर्त्यमानेनाभिप्रतारि-नाम्ना चैत्ररथेन क्षत्रियेणास्य क्षत्रियत्वं गम्यते। कथम्?


अथ ह शौनकं च कापेयम् अभिप्रतारिणं च काक्षसेनिं परिविष्यमाणौ ब्रह्मचारी बिभिक्षे (छा.४.३.५) इत्यादिना ब्रह्मचारिन् न इदम् उपास्महे (छा.४.३.७) इत्य् अन्तेन कापेयाभिप्रतारिणोर् भिक्षमाणस्य ब्रह्मचारिणश् च संवर्ग-विद्या-सम्बन्धित्वं प्रतीयते। तेषु चाभिप्रतारी क्षत्रियः, इतराव् ब्राह्मणौ, अतो ऽस्यां विद्यायां ब्राह्मणस्य तदितरेषु च क्षत्रियस्यैवान्वयो दृश्यते; न शूद्रस्य। अतो ऽस्यां विद्यायाम् अन्विताद् रैक्वाद् ब्राह्मणाद् अन्यस्य जानश्रुतेर् अपि क्षत्रियत्वम् एव युक्तम्; न चतुर्थ-वर्णत्वम्।





उक्तार्थे आक्षेपः तत्परिहारश्च

नन्व् अस्मिन् प्रकरणे ऽभिप्रतारिणश् चैत्ररथत्वं क्षत्रियत्वं च न श्रुतम्; तत् कथम् अस्याभिप्रतारिणश् चैत्ररथत्वम्? कथं वा क्षत्रियत्वम्? तत्राह लिङ्गात् – इति।


अथ ह शौनकं च कापेयम् अभिप्रतारिणं च काक्षसेनिम् (छा.४.३.५) इत्य् अभिप्रतारिणः कापेय-साहचर्याल् लिङ्गाद् अस्याभिप्रतारिणः कापेय-सम्बन्धः प्रतीयते; अन्यत्र च एतेन वै चैत्ररथं कापेया अयाजयन् (ताण्ड्य.२.१२.۵) इति कापेय-सबन्धिनश् चैत्ररथत्वं श्रूयते; तथा चैत्ररथस्य क्षत्रियत्वं तस्माच् चैत्ररथो नामैकः क्षत्रपतिर् अजायत (शतपथ.११.५.३.१३) इति; अतो ऽभिप्रतारिणश् चैत्ररथत्वं क्षत्रियत्वं च गम्यते॥३५॥







संस्कारापेक्षा श्रुतौ

वि॰प्र॰— तद् एवं न्याय-विरोधिनि शूद्रस्याधिकारे लिङ्गं नोपलभ्यत इत्य् उक्तम्,

English— So far the Sūtras have shown that there is no inferential mark to prove what is contradicted by reasoning, viz. the qualification of the Śūdras.

वि॰प्र॰— इदानीं न्याय-सिद्धश् शूद्रस्यानधिकारश्

श्रुति-स्मृतिभिर् अनुगृह्यत

इत्य् आह –

English— The next Sūtra declares that the non-qualification of the Śūdra proved by reasoning is confirmed by Scripture and Smr̥ti.

वि॰प्र॰—


१०१. संस्कार-परामर्शात् तद्-अभावाभिलापाच् च ॥ १–३–३६ ॥



English—



	On account of the reference to ceremonial purifications,

and on account of the declaration of their absence.






उपनयनस्य त्रैवर्णिकता-स्थापकत्वम्

वि॰प्र॰— ब्रह्म-विद्योपदेशेषूपनयन-संस्कारः परामृश्यते –

English— In sections the purport of which is to give instruction about Brahman

the ceremony of initiation is referred to,

वि॰प्र॰—


उप त्वा नेष्ये (छा.४.४.५)



English—


'I will initiate you;' (Ch. Up. IV, 4).



वि॰प्र॰—


तं होपनिन्ये (श. ब्रा. ११ । ५ । ३ । १३)



इत्य्-आदिषु।

English—


he initiated him



वि॰प्र॰— शूद्रस्य चोपनयनादि-संस्काराभावो ऽभिलप्यते –

English— And at the same time the absence of such ceremonies in the case of Śūdras is stated:

वि॰प्र॰—


न शूद्रे पातकं किञ्चिन्

न च संस्कारम् अर्हति (मनु.१०.१२.६),



English—


'In the Śūdra there is not any sin,

and he is not fit for any ceremony' (Manu X, 126);



वि॰प्र॰—


चतुर्थो वर्ण एक-जातिर्

न च संस्कारम् अर्हति (गौत.१०.अ.९)



इत्य्-आदिषु ॥ ३६॥

English— and


'The fourth caste is once born, and not fit for any ceremony' (Manu X, 4).





उपदेशात् पूर्वं ब्राह्मणत्व-निर्णयः

वि॰प्र॰—


१०२. तद्(→ब्राह्मणत्व)-अभाव-निर्धारणे च प्रवृत्तेः ॥ १–३–३७ ॥



English—



	And on account of the procedure,

on the ascertainment of the non-being of that.





वि॰प्र॰—


नैतद् अब्राह्मणो विवक्तुम् अर्हति

समिधं सोम्याहर

(छां.४.४.५)



वि॰प्र॰— इति शुश्रूषोर् जाबालस्य

शूद्रत्वाभाव-निर्धारणे सत्य् एव विद्योपदेश-प्रवृत्तेश् च

न शूद्रस्याधिकारः॥ ३७॥

English— That a Śūdra is not qualified for knowledge of Brahman

appears from that fact also that as soon as Gautama has convinced himself that Jābāla, who wishes to become his pupil, is not a Śūdra,

he proceeds to teach him the knowledge of Brahman.




अध्ययनोपासन-निषेधः

वि॰प्र॰—


१०३ श्रवणाध्ययनार्थ-प्रतिषेधात् ॥ १–३–३८ ॥



English—



	And on account of the prohibition of hearing, studying, and performance of (Vedic) matter.





वि॰प्र॰— शूद्रस्य वेद-श्रवण--तद्-अध्ययन--तद्-अर्थानुष्ठानानि प्रतिषिध्यन्ते

English— The Śūdra is specially forbidden to hear and study the Veda and to perform the things enjoined in it.

वि॰प्र॰—


पद्यु?? ह वा एतच् छ्मशानं यच् छूद्रस्

तस्माच् छूद्र-समीपे नाध्येतव्यम्,



English—


'For a Śūdra is like a cemetery,

therefore the Veda must not be read in the vicinity of a Śūdra;'



वि॰प्र॰—


तस्माच् छूद्रो बहु-पशुर् अयज्ञीयः



इति।

बहु-पशुः - पशु-सदृश इत्यर्थः।

English—


'Therefore the Śūdra is like a beast, unfit for sacrifices.



वि॰प्र॰— अनुपशृण्वतो ऽध्ययन--तद्-अर्थ-ज्ञान--तद्-अर्थानुष्ठानानि न सम्भवन्ति;

English— And he who does not hear the Veda recited

cannot learn it so as to understand and perform what the Veda enjoins.

वि॰प्र॰— अतस् तान्य् अपि प्रतिषिद्धान्य् एव॥३८॥

English— The prohibition of hearing thus implies the prohibition of understanding and whatever depends on it.


उक्तार्थस्य स्मृतितः सिद्धिः

वि॰प्र॰— १०४. स्मृतेश्च ॥ १–३–३९ ॥

English—



	And on account of Smr̥ti.





वि॰प्र॰— स्मर्यते च श्रवणादि-निषेधः


अथ हास्य वेदम् उपशृण्वतस्

त्रपु-जतुभ्यां श्रोत्र-प्रतिपूरणम्,

उदाहरणे जिह्वाच्छेदो

धारणे शरीर-भेदः

(गौत.ध.२.१२.३)



इति,

English— Smr̥ti also declares this prohibition of hearing, and so on.


'The ears of him who hears the Veda are to be filled with molten lead and lac;

if he pronounces it his tongue is to be slit;

if he preserves it his body is to be cut through.'



वि॰प्र॰—


न चास्योपदिशेद् धर्मं

न चास्य व्रतम् आदिशेत्

(मनु.४.८०)



इति च;

English— And


'He is not to teach him sacred duties or vows.'



वि॰प्र॰— अतश् शूद्रस्यानधिकार इति सिद्धम्॥३९॥

English— -- It is thus a settled matter that the Śūdras are not qualified for meditations on Brahman.




शाङ्करासङ्गतिः

वि॰प्र॰— ये तु -


निर्विशेष-चिन्-मात्रं ब्रह्मैव परमार्थः;



English— those who hold that


a Brahman consisting of pure non-differenced intelligence constitutes the sole reality;



वि॰प्र॰—


अन्यत् सर्वं मिथ्याभूतम्;



English—


that everything else is false;



वि॰प्र॰—


बन्धश् चापारमार्थिकः;



English—


that all bondage is unreal;



वि॰प्र॰—


स च वाक्य-जन्य-वस्तु-याथात्म्य-ज्ञान-मात्र-निवर्त्यः;



English—


that such bondage may be put an end to by the mere cognition of the true nature of Reality – such cognition resulting from the hearing of certain texts;



वि॰प्र॰—


तन्-निवृत्तिर् एव मोक्षः –



English—


and that the cessation of bondage thus effected constitutes final Release.



वि॰प्र॰— इति वदन्ति;

तैर् ब्रह्म-ज्ञाने शूद्रादेर् अनधिकारो वक्तुं न शक्यते;

English— We must here point out that the non-qualification of Śūdras for the cognition of Brahman can in no way be asserted by (them).

वि॰प्र॰— अनुपनीतस्य,

अनधीत-वेदस्याश्रुत-वेदान्त-वाक्यस्यापि

यस्मात् कस्माद् अपि


निर्विशेष-चिन्मात्रं ब्रह्मैव परमार्थो

ऽन्यत् सर्वं तस्मिन् परिकल्पितं मिथ्याभूतम्



इति वाक्याद्

वस्तु-याथात्म्य-ज्ञानोत्पत्तेः,

English— For (the following) may be secured by any one who learns from another person -

knowledge of the true nature of Reality, in the sense indicated, that


Brahman alone is real

and that everything else is falsely superimposed on Brahman.



वि॰प्र॰— तावतैव बन्ध-निवृत्तेश् च।

English— and the release resulting from it,


वेद-वाक्यानपेक्षा

वि॰प्र॰— न च "तत् त्वम् अस्य्"-आदि-वाक्येनैव ज्ञानोत्पत्तिः कार्या

न वाक्यान्तरेणेति नियन्तुं शक्यम्;

English— That the cognition of such truth can be arrived at only on the basis of certain Vedic texts, such as 'Thou art that,' is a restriction which does not admit of proof;

वि॰प्र॰— ज्ञानस्यापुरुष-तन्त्रत्वात्,

English— for knowledge of the truth does not depend on man's choice,

वि॰प्र॰— सत्यां सामग्र्याम् अनिच्छतो ऽपि ज्ञानोत्पत्तेः।

English— and at once springs up in the mind even of an unwilling man as soon as the conditions for such origination are present.

वि॰प्र॰— न च


वेद-वाक्याद् एव वस्तु-याथात्म्य-ज्ञाने सति

बन्ध-निवृत्तिर् भवति



इति शक्यं वक्तुम्,

English— Nor can it be proved in any way that bondage can be put an end to

only through such knowledge of the truth as springs from Vedic texts;

वि॰प्र॰— येन केनापि वस्तु-याथाम्य-ज्ञाने सति भ्रान्ति-निवृत्तेः;

English— for error comes to an end through the knowledge of the true nature of things, whatever agency may give rise to such knowledge.

वि॰प्र॰— पौरुषेयाद् अपि -


निर्विशेष-चिन्मात्रं ब्रह्म परमार्थो

ऽन्यत् सर्वं मिथ्याभूतम्



इति वाक्याज् ज्ञानोत्पत्तेस्

तावतैव भ्रम-निवृत्तेश् च।

English— True knowledge, of the kind described,

will spring up in the mind of a man

as soon as he hears the non-scriptural declaration,


'Brahman, consisting of non-differenced intelligence, is the sole Reality;

everything else is false,'



and this will suffice to free him from error.

वि॰प्र॰— यथा पौरुषेयाद् अप्य् आप्त-वाक्याच्

छुक्तिका-रजतादि-भ्रान्तिर् ब्राह्मणस्य शूद्रादेर् अपि निवर्तते,

तद्वद् एव शूद्रस्यापि वेद-वित्-सम्प्रदायागत-वाक्याद्

वस्तु-याथात्म्य-ज्ञानेन जगद्-भ्रम-निवृत्तिर् अपि भविष्यति ॥

English— When a competent and trustworthy person asserts that

what was mistaken for silver is merely a sparkling shell,

the error of a Śūdra no less than of a Brāhmaṇa comes to an end;

in the same way a Śūdra also will free himself from the great cosmic error

as soon as the knowledge of the true nature of things has arisen in his mind

through a statement resting on the traditional lore of men knowing the Veda.



वेद-विद्भिः शूद्रस्य ज्ञानासम्भवशङ्का – तत्परिहारौ

न चास्योपदिशेद् धर्मम् (मनु.४.८०) इत्यादिना वेद-विदश् शूद्रादिभ्यो न वदन्तीति च न शक्यं वक्तुम्, तत्त्वमस्यादि-वाक्यावगत-ब्रह्मात्म-भावानां वेद-शिरसि वर्तमानतया दग्धाखिलाधिकारत्वेन निषेध-शास्त्र-किङ्करत्वाभावात्, अतिक्रान्त-निषेधैर् वा कैश्चिद् उक्ताद् वाक्याच् छूद्रादेः ज्ञानम् उत्पद्यत एव।



पौरुषेयवाक्यात् बन्धहेतुभ्रमनिवृत्तिशङ्का – तत्परिहारौ

न च वाच्यं – शुक्तिकादौ रजतादि-भ्रम-निवृत्तिवत् पौरुषेय–वाक्य-जन्य-तत्त्व-ज्ञान-समनन्तरं शूद्रस्य जगद्-भ्रमो न निवर्तत इति; तत्त्वमस्यादि-वाक्य-श्रवण-समनन्तरं ब्राह्मणस्यापि जगद्-भ्रमानिवृत्तेः। निदिध्यासनेन द्वैत-वासनायां निरस्तायाम् एव तत्त्वमस्यादि-वाक्यं निवर्तक-ज्ञानम् उत्पादयतीति चेत् – पौरुषेयम् अपि वाक्यं शूद्रादेस् तथैवेति न कश्चिद् विशेषः।

निदिध्यासनं हि नाम ब्रह्मात्मत्व-भावाभिधायि वाक्यं यद् अर्थ-प्रतिपादन-योग्यम्, तद्-अर्थ-भावना; सैव विपरीत-वासनां निवर्तयतीति दृष्टार्थत्वं निदिध्यासन-विधेर् ब्रूषे, वेदानुवचनादीन्य् अपि विविदिषोत्पत्ताव् एवोपयुज्यन्ते इति शूद्रस्यापि विविदिषायां जातायां पौरुषेय-वाक्यान् निदिध्यासनादिभिर् विपरीत-वासनायां निरस्तायां ज्ञानम् उत्पत्स्यते; तेनैवापारमार्थिको बन्धो निवर्तिष्यते।



मुखान्तरेण ज्ञानसम्भवप्रदर्शनतः पराभिप्रायनिरसनम्

अथवा तर्कानुगृहीतात् प्रत्यक्षाद् अनुमानाच् च निर्विशेष-स्वप्रकाश-चिन्मात्र-प्रत्यग्-वस्तुनि अज्ञान-साक्षित्वं, तत्-कृत-विविध-विचित्र-ज्ञातृ-ज्ञेय-विकल्प-रूपं कृत्स्नं जगच् चाध्यस्तम् इति निश्चित्यैवम्भूत-परिशुद्ध-प्रत्यग्-वस्तुनि अनवरत-भावनया विपरीत-वासनां निरस्य तद् एव प्रत्यग्-वस्तु साक्षात्कृत्य शूद्रादयो ऽपि विमोक्ष्यन्त इति मिथ्याभूत-विचित्रैश्वर्य-विचित्र-सृष्ट्याद्यलौकिकानन्त–विशेषावलम्बिना वेदान्त-वाक्येन न किञ्चित् प्रयोजनम् इह दृश्यत इति शूद्रादीनाम् एव ब्रह्म-विद्यायाम् अधिकारस् सुशोभनः।



श्रुतिवैयर्थ्यरूपम् अनुपपत्त्यन्तरम्

वि॰प्र॰— अनेनैव न्यायेन

ब्राह्मणादीनाम् अपि ब्रह्म-वेदन-सिद्धेर्

उपनिषच् च तपस्विनी दत्त-जलाञ्जलिस् स्यात्। (5)

English— And as the knowledge of Brahman may be reached in this way not only by Śūdras but also by Brāhmaṇas and members of the other higher castes, the poor Upanishad is practically defunct.



प्रकारान्तरेण श्रुतिजन्यज्ञानावश्यकत्वशङ्का तत्परिहारश्च

न च वाच्यं नैसर्गिक-लोक-व्यवहारे भ्राम्यतो ऽस्य केनचिद् अयं लौकिक-व्यवहारो भ्रमः, परमार्थस् त्व् एवम् इति समर्पिते सत्य् एव प्रत्यक्षानुमान-वृत्त-बुभुत्सा जायत इति तत्-समर्पिका श्रुतिर् अप्य् आस्थेयेति; यतो भव-भय-भीतानां साङ्ख्यादय एव प्रत्यक्षानुमानाभ्यां वस्तु-निरूपणं कुर्वन्तः प्रत्यक्षानुमान-वृत्त-बुभुत्सां जनयन्ति; बुभुत्सायां च जातायां प्रत्यक्षानुमानाभ्याम् एव विविक्त-स्वभावाभ्यां नित्य-शुद्ध-स्वप्रकाशाद्वितीय-कूटस्थ-चैतन्यम् एव सत्, अन्यत् सर्वं तस्मिन्न् अध्यस्तम् इति सुविवेचम्। एवम्भूते स्व-प्रकाशे वस्तुनि श्रुति-समधिगम्यं विशेषान्तरं च नाभ्युपगम्यते; अध्यस्तातद्रूप-निवर्तिनी हि श्रुतिर् अपि त्वन्-मते। न च सत आत्मन आनन्द-रूपता-ज्ञानाय उपनिषद् आस्थेया, चिद्रूपताया एव सकलेतरातद्रूप-व्यावृत्ताया आनन्द-रूपत्वात्।




उपासनोपायत्वे न सर्वाधिकारः

वि॰प्र॰— यस्य तु -


मोक्ष-साधनतया वेदान्त-वाक्यैर् विहितं ज्ञानम् उपासन-रूपम्,



English— There are, on the other hand, those who hold that


the knowledge which the Vedānta-texts enjoin as the means of Release is of the nature of devout meditation;



वि॰प्र॰—


तच् च पर-ब्रह्म-भूत-परम-पुरुष-प्रीणनम्,



English—


that such meditation has the effect of winning the love of the supreme Spirit



वि॰प्र॰—


तच् च शास्त्रैक-समधिगम्यम्,



English—


and is to be learned from scripture only;



वि॰प्र॰—


उपासन-शास्त्रं च

उपनयनादि-संस्कृताधीत-स्वाध्याय-जनितं ज्ञानं

विवेक-विमोकादि-साधनानुगृहीतम् एव

स्वो(क्तो)पायतया स्वीकरोति,



English—


that the injunctions of meditation refer to such knowledge

only as springs from the legitimate study of the Veda on the part of a man

duly purified by initiation and other ceremonies,

and is assisted by the seven means (see above, p. 17);



वि॰प्र॰—


एवं रूपोपासन-प्रीतः पुरुषोत्तम

उपासकं स्वाभाविकात्म-याथात्म्य-ज्ञान-दानेन

कर्म-जनिताज्ञानं नाशयन्

बन्धान् मोचयति



इति पक्षः;

English— and that


the supreme Person pleased by such meditation bestows on the devotee knowledge of his own true nature,

dissolves thereby the Nescience springing from works,

and thus releases him from bondage.



वि॰प्र॰— तस्य यथोक्तया नीत्या शूद्रादेर् अनधिकार उपपद्यते॥

English— And on this view the proof of the non-qualification of the Śūdra, as given in the preceding Sūtras, holds good.

वि॰प्र॰— इति श्रीशारीरकमीमांसाभाष्ये अपशूद्राधिकरणम्॥

English— --Here terminates the adhikaraṇa of 'the exclusion of the Śūdras.'




२७ अर्थान्तरत्वादिव्यपदेशाधिकरणम्

अर्थान्तरत्वादिव्यपदेशाधिकरणम्

अधिकरणार्थः – नाम-रूपनिर्वोढा आकाशः, परमात्मा


दहरविद्याशेषभूतं छा.उ. 8-14

१०७. आकाशोऽर्थान्तरत्वादिव्यपदेशात् ॥ १–३–४२ ॥



विषयवाक्यप्रदर्शनम्

छान्दोग्ये श्रूयते आकाशो ह वै नामरूपयोर्निर्वहिता ते यदन्तरा तद्ब्रह्म तदमृतं स आत्मा (छां.८.१४.१) इति ।



संशयाकारः

तत्र संशयः – किमयमाकाशशब्दनिर्दिष्टो मुक्तात्मा, उत परमात्मा – इति।



पूर्वपक्षः

किं युक्तं? मुक्तात्मेति। कुत**😕** अश्व इव रोमाणि विधूय पापं चन्द्र इव राहोर्मुखात्प्रमुच्य। धूत्वा शरीरमकृतं कृतात्मा ब्रह्मलोकमभिसम्भवामि ॥ (छां.८.१३.१) इति मुक्तस्यानन्तरप्रकृतत्वात्, ते यदन्तरा (छां.८.१४.१) इति च नामरूपविनिर्मुक्तस्य तस्याभिधानात्, नामरूपयोर्निर्वहिता (छां.८.१४.२) इति च स एव पूर्वावस्थयोपलिलक्षयिषितः; स एव हि देवादिरूपाणि नामानि च पूर्वमबिभृत; तस्यैव नामरूपविनिर्मुक्ता साम्प्रतिक्यवस्था तद्ब्रह्म तदमृतम् (छां.८.१४.१) इत्युच्यते। आकाशशब्दश्च तस्मिन्नप्यसङ्कुचितप्रकाशयोगात् उपपद्यते।



परमात्मप्रतिपादनवाक्यशेषत्वकृतपरमात्मपरत्वशङ्का – तद्दूषणे

ननु दहरवाक्यशेषत्वादस्य स एव दहराकाशोऽयमिति प्रतीयते। तस्य च परमात्मत्वं निर्णीतम् । मैवं, प्रजापतिवाक्यव्यवधानात्। प्रजापतिवाक्ये च प्रत्यगात्मनो मुक्त्यवस्थान्तं रूपमभिहितम्; अनन्तरं च विधूय पापम् (छां.८.१३.१) इति स एव मुक्तावस्थः प्रस्तुतः। अतोऽत्राकाशो मुक्तात्मा॥



सिद्धान्तारम्भः

इति प्राप्ते उच्यते – आकाशोऽर्थान्तरत्वादिव्यपदेशात् – इति। आकाशः परं ब्रह्म; कुतः अर्थान्तरत्वादिव्यपदेशात्। अर्थान्तरत्वव्यपदेशस्तावत् आकाशो ह वै नामरूपयोर्निर्वहिता (छा.८.१४.१) इति नामरूपयोर्निर्वोढृत्वं बद्धमुक्तोभयावस्थात्प्रत्यगात्मनोऽर्थान्तरत्वम् आकाशस्योपपादयति। बद्धावस्थः स्वयं कर्मवशान्नामरूपे भजमानो न नामरूपे निर्वोढुं शक्नुयात्; मुक्तावस्थस्य जगद्व्यापारासम्भवात् न नितरां नामरूपनिर्वोढृत्वम्; ईश्वरस्य तु सकलजगन्निर्माणधुरन्धरस्य नामरूपयोर्निर्वोढृत्वं श्रुत्यैव प्रतिपन्नम् अनेन जीवेनाऽत्मना अनुप्रविश्य नामरूपे व्याकरवाणि (छा.६.३.२), यस्सर्वज्ञस्सर्वविद्यस्य ज्ञानमयं तपः। तस्मादेतद्ब्रह्म नामरूपमन्नं च जायते (मु.१.१.९), सर्वाणि रूपाणि विचित्य धीरो नामानि कृत्वाऽभिवदन्यदास्ते इत्यादिषु। अतो निर्वाह्यनामरूपात्प्रत्यगात्मनो नामरूपयोः निर्वोढाऽयमाकाशोऽर्थान्तरभूतः परमेव ब्रह्म। तदेवोपपादयति ते यदन्तरा (छां.८.१४.१) इति। यस्मादयमाकाशो नामरूपे अन्तरा – ताभ्यामस्पृष्टोऽर्थान्तरभूतः, तस्मात्तयोर्निर्वोढा अपहतपाप्मत्वात् सत्यसङ्कल्पत्वाच्च निर्वहितेत्यर्थः। आदिशब्देन ब्रह्मत्वात्मत्वामृतत्वानि गृह्यन्ते। निरुपाधिकबृहत्त्वादयो हि परमात्मन एव सम्भवन्ति; तेनात्राकाशः परमेव ब्रह्म ।



अधिकरणद्वयार्थनिगमनम्

यत्पुनरुक्तं धूत्वा शरीरम् (छा.८.१४.१) इति मुक्तोऽनन्तरप्रकृत इति तन्न, ब्रह्मलोकमभिसम्भवामि (छां.८.१४.१) इति परस्यैव ब्रह्मणोऽनन्तरप्रकृतत्वात्। यद्यप्यभिसम्भवितुर्मुक्तस्याभिसम्भाव्यतया परं ब्रह्म निर्दिष्टम्, तथाप्यभिसम्भवितुर्मुक्तस्य नामरूपनिर्वोढुत्वाद्यसम्भवादभिसम्भाव्यं परमेव ब्रह्म तत्र प्रत्येतव्यम्।



प्रजापतिवाक्यस्य अव्यवधायकत्वम्

किञ्च आकाशशब्देन प्रकृतस्य दहराकाशस्यात्र प्रत्यभिज्ञानात्, प्रजापतिवाक्यस्यापि उपासकस्वरूपकथनार्थत्वादुपास्य एव दहराकाशः प्राप्यतयेहोपसंह्रियत इति युक्तम्। आकाशशब्दश्च प्रत्यगात्मनि न क्वचिद्दृष्टचरः। अतोऽत्राकाशः परं ब्रह्म॥ ४२॥

अथ स्यात् – प्रत्यगात्मनोऽर्थान्तरभूतमात्मान्तरमेव नास्ति, ऐक्योपदेशात्, द्वैतप्रतिषेधाच्च। शुद्धावस्थ एव हि प्रत्यगात्मा परमात्मा परं ब्रह्म परमेश्वर इति च व्यपदिश्यते; अतःप्रकृतान्मुक्तात्मनोऽभिसम्भिवतुर्नार्थान्तरमभिसम्भाव्यो ब्रह्मलोकः; अतो नामरूपयोर्निर्वहिता आकाशोऽपि स एव भवितुमर्हातीति अत उत्तरं पठति –

१०८. सुषुप्त्युत्क्रान्त्योर्भेदेन ॥ १–३–४३ ॥



सूत्रार्थविवरणम्

व्यपदेशादिति वर्तते, सुषुप्त्युक्रान्त्योः प्रत्यगात्मनोऽर्थान्तरत्वेन परमात्मनो व्यपदेशात् प्रत्यगात्मनोऽर्थान्तरभूतः परमात्माऽस्त्येव। तथा हि – वाजसनेयके कतम आत्मा योऽयं विज्ञानमयः प्राणेषु (बृ.६.३.७) इति प्रकृतस्य प्रत्यगात्मनस्सुषुप्त्यवस्थायामकिञ्चिज्ज्ञस्य सर्वज्ञेन परमात्मना परिष्वङ्ग आम्नायते – प्राज्ञेनाऽत्मना सम्परिष्वक्तो न बाह्यं (बृ.६.३.२१) इति; तथोत्क्रान्तावपि प्राज्ञेनात्मनाऽन्वारूढ उत्सर्जन्याति (बृ.६–३–३५) इति। न च स्वरूपत उत्क्रामतो वा अस्य अकिञ्चिज्ज्ञस्य तदानीमेव स्वेनैव सर्वज्ञेन सता परिष्वङ्गान्वारोहौ सम्भवतः न च क्षेत्रज्ञान्तरेण, तस्यापि सर्वज्ञत्वासम्भवात्॥४३॥



उक्तार्थे हेत्वन्तरवर्णनपरसूत्रावतरणम्

इतश्च प्रत्यगात्मनोऽर्थान्तरभूतः परमात्मेत्याह –

१०९. पत्यादिशब्देभ्यः ॥ १–३–४४ ॥



सूत्रार्थविवरणम्

अयं परिष्वञ्जकः परमात्मा उत्तरत्र पत्यादिशब्दैर्व्यपदिश्यते सर्वस्याधिपतिस्सर्वस्य वशी सर्वस्येशानः स न साधुना कर्मणा भूयान्नो एवासाधुना कनीयान्। एष सर्वेश्वर एष भूताधिपतिरेष भूतपाल एष सेतुर्विधरण एषां लोकानामसम्भेदाय। तमेतं वेदानुवचनेन ब्राह्मणा विविदिषन्ति**….**एतमेव विदित्वा मुनिर्भवति। एतमेव प्रव्राजिनो लोकमिच्छन्तः प्रव्रजन्ति (बृ.६.४.२२), स वा एष महानज आत्माऽन्नादो वसुदानः (बृ.६.४.२४), अजरोऽमृतोऽभयो ब्रह्म (बृ.६–४–२५) इति।



पतित्वादेः परमात्मासाधारणत्वम् ऐक्योपदेशतात्पर्यं च

एते च पतित्वजगद्विधरणत्वसर्वेश्वरत्वादयः प्रत्यगात्मनि मुक्तावस्थेऽपि न कथञ्चित्सम्भवन्ति। अतो मुक्तात्मनोऽर्थान्तरभूतो नामरूपयोर्निर्वहिताऽऽकाशः। ऐक्योपदेशस्तु सर्वस्य चिदचिदात्मकस्य ब्रह्मकार्यत्वेन तदात्मकत्वायत्त इति सर्वं खल्विदं ब्रह्म तज्जलान् (छा.३.१४.१) इत्यादिभिर्वाक्यैः प्रतिपाद्यत इति पूर्वमेव समर्थितम्। द्वैतप्रतिषेधश्च तत एवेत्यनवद्यम्॥४३॥

इति श्रीशारीरकमीमांसाभाष्ये अर्थान्तरत्वादिव्यपदेशाधिकरणम्॥

———–

इति श्रीभगवद्रामानुजविरचिते शारीरकमीमांसाभाष्ये प्रथमस्याध्यायस्य

तृतीयः पादः ॥ ३ ॥





+४ चायानुसारी


२८ आनुमानिकाधिकरणम्

श्रीशारीरकमीमांसाभाष्ये प्रथमाध्ये


अन्योन्यव्यवच्छेदपादः

चतुर्थपादः

आनुमानिकाधिकरणम्॥१॥

अधिकरणार्थः – अव्यक्तशब्दार्थः, न साङ्ख्योक्तं प्रधानं, किन्तु शरीरमेव



अधिकरणद्वयार्थनिगमनम्

११०. आनुमानिकमप्येकेषामिति चेन्न

शरीररूपकविन्यस्तगृहीतेर्दर्शयति च ॥ १–४–१ ॥



द्वितीय-तृतीयपादार्थसङ्ग्रहः

उक्तं परमपुरुषार्थलक्षणमोक्षसाधनतया जिज्ञास्यं जगज्जमन्मादिकारणं ब्रह्माचिद्वस्तुनः प्रधानादेश्चेतनाच्च बद्धमुक्तोभयावस्थाद्विलक्षणं, निरस्तसमस्तहेयगन्धं, सर्वज्ञं, सर्वशक्ति, सत्यसङ्कल्पं, समस्तकल्याणगुणात्मकं, सर्वान्तरात्मभूतं, निरङ्कुशैश्वर्यमिति।



प्रकृतचतुर्थपादार्थसङ्ग्रहः

इदानीं कापिलतन्त्रसिद्धाब्रह्मात्मकप्रधानपुरुषादिप्रतिपादनमुखेन प्रधानकारणत्व-प्रतिपादनच्छायानुसारीणि अपि कानिचिद्वाक्यानि कासुचिच्छाखासु सन्तीत्याशङ्क्य ब्रह्मैककारणत्वस्थेम्ने तन्निराक्रियते।



विषयप्रदर्शनम्

कठवल्लीष्वाम्नायते – इन्द्रियेभ्यः परा ह्यर्था अर्थेभ्यश्च परं मनः। मनसस्तु परा बुद्धिर्बुद्धेरात्मा महान्परः। महतः परमव्यक्तमव्यक्तात्पुरुषः परः। पुरुषान्न परं किञ्चित्सा काष्ठा सा परा गतिः (कठ.१.३.१०) इति ।



अधिकरणाङ्गभूतः संशयः

तत्र सन्देहः – किं कापिलतन्त्रसिद्धमब्रह्मात्मकं प्रधानमिहाव्यक्तशब्देनोच्यते उत न – इति;



पूर्वः पक्षः

किं युक्तम्? प्रधानमिति। कुत**😕** महतः परमव्यक्तमव्यक्तात्पुरुषः परः (कठ.१.३.११) इति तन्त्रसिद्धतत्त्वप्रक्रियाप्रत्यभिज्ञानेन तस्यैव प्रतीतेः; पुरुषान्नपरं किञ्चित्सा काष्ठा सा परा गतिः (कठ.१.३.१२) इति पञ्चविंशकपुरुषातिरिक्ततत्त्वनिषेधाच्च। अतोऽव्यक्तं कारणमिति प्राप्तम्। तदिदमुक्तम्– आनुमानिकमप्येकेषामिति चेत् – इति। एकेषां शाखिनां शाखास्वानुमानिकं प्रधानमपि कारणमाम्नायत इति चेत्



सिद्धान्तारम्भः

अत्रोत्तरं – नेति। नाव्यक्तशब्देनाब्रह्मात्मकं प्रधानमिहाभिधीयते। कुत**😕**

शरीररूपकविन्यस्तगृहीतेः – शरीराख्यरूपकविन्यस्तस्य अव्यक्तशब्देन गृहीतेः। आत्मशरीरबुद्धिमनइन्द्रियविषयेषु रथरथादिभावेन रूपितेषु रथरूपणेन विन्यस्तस्य शरीरस्यात्राव्यक्तशब्देन ग्रहणादित्यर्थः।

एतदुक्तं भवति – पूर्वत्र हि आत्मानं रथिनं विद्धि शरीरं रथमेव च। बुद्धिं तु सारथिं विद्धि मनः प्रग्रहमेव च। इन्द्रियाणि हयानाहुर्विषयांस्तेषु गोचरान् (कठ.१.३.३) इत्यादिना, सोऽध्वनः पारमाप्नोति तद्विष्णोः परमं पदम् (कठ.१.३.९) इत्यन्तेन संसाराध्वनः पारं वैष्णवं पदं प्रेप्सन्तमुपासकं रथित्वेन तच्छरीरादीनि च रथरथाङ्गत्वेन रूपयित्वा, यस्यैते रथादयो वशे तिष्ठन्ति, स एवाध्वनः पारं वैष्णवं पदमाप्नोतीत्युक्त्वा, तेषु रथादिरूपितशरीरादिषु यानि येभ्यो वशीकार्यतायां प्रधानानि, तान्युच्यन्ते इन्द्रियेभ्यः पराः (कठ.१.३.१०) इत्यादिना।



वशीकार्येषु प्राधान्यविशदीकरणम्

तत्र हयत्वेन रूपितेभ्य इन्द्रियेभ्यो गोचरत्वेन रूपिताः विषयाः वशीकार्यत्वे पराः, वश्येन्द्रियस्यापि विषयसन्निधाविन्द्रियाणां दुर्निग्रहत्वात्। तेभ्योऽपि परं प्रग्रहरूपितं मनः, मनसि विषयप्रवणे विषयासन्निधानस्याप्यकिञ्चित्करत्वात्। तस्मादपि सारथित्वरूपिता बुद्धिः परा, अध्यवसायाभावे मनसोऽप्यकिञ्चत्करत्वात्। तस्या अपि रथित्वरूपित आत्मा कर्तृत्वेन प्राधान्यात्परः; सर्वस्य चास्यात्मेच्छायत्तत्वादात्मैव महानिति च विशेष्यते। तस्मादपि रथरूपितं शरीरं परम्, तदायत्तत्वाज्जीवात्मनस्सकलपुरुषार्थसाधनप्रवृत्तीनाम्। तस्मादपि परस्सर्वान्तरात्मभूतोऽन्तर्याम्यध्वनः पारभूतः परमपुरुषः, यथोक्तस्यात्मपर्यन्तस्य समस्तस्य तत्सङ्कल्पायत्तप्रवृत्तित्वात्। स खल्वन्तर्यामितयोपासनस्यापि निर्वर्तकः। परात्तु तच्छ्रुतेः (ब्र.सू.२.३.४०) इति हि जीवात्मनः कर्तृत्वं परमपुरुषायत्तमिति वक्ष्यते। वशीकार्योपासननिर्वृत्त्युपायकाष्ठाभूतः परमप्राप्यश्च स एव। तदिदमुच्यते पुरुषान्न परं किञ्चित्सा काष्ठा सा परा गतिः (कठ.१.३.११) इति। तथा चान्तार्यामिब्राह्मणे, य आत्मनि तिष्ठन् (बृ.५.७.१२) इत्यादिभिस्सर्वं साक्षार्त्कुवन्सर्वं नियमयतीत्युक्त्वा नान्योऽतोऽस्ति द्रष्टा (बृ.५.७.२३) इति नियन्त्रन्तरं निषिध्यते। भगवद्गीतासु च अधिष्ठानं तथा कर्ता करणं च पृथग्विधम्। विविधा च पृथक्चेष्टा दैवं चैवात्र पञ्चमम् (भ.गी.१८.१४) इति। दैवमत्र पुरुषोत्तम एव सर्वस्य चाहं हृदि सन्निविष्टो मत्तस्स्मृतिर्ज्ञानमपोहनं च (भ.गी.१५.१५) इति वचनात्। तस्य च वशीकरणं तच्छरणागतिरेव। यथाह – ईश्वरस्सर्वभूतानां हृद्देशेऽर्जुन तिष्ठति। भ्रानयन् सर्वभूतानि यन्त्रारूढानि मायया। तमेव शरणं गच्छ (भ.गी.१८.६१.६२) इति।



शरीरस्यैवाव्यक्तपदबोध्यता

तदेवम् आत्मानं रथिनं विद्धि (कठ.१.३.३) इत्यादिना रथ्यादिरूपकविन्यस्ता इन्द्रियादयः इन्द्रियेभ्यः परा ह्यर्थाः (कठ.१.३.१०) इत्यत्र स्वशब्दैरेव प्रत्यभिज्ञायन्ते, न रथरूपितं शरीरमिति परिशेषात्तदव्यक्तशब्देनोच्यत इति निश्चीयते। अतः कापिलतन्त्रसिद्धस्य प्रधानस्य प्रसङ्ग एव नास्ति।



अस्य मन्त्रस्य तन्त्रप्रक्रियापरत्वासाङ्गत्यम्

न चात्र तत्तन्त्रसिद्धप्रक्रियाप्रत्यभिज्ञा इन्द्रियेभ्यः परा ह्यर्थाः (कठ.१.३.१०) इतीन्द्रियेभ्योऽर्थानां शब्दादीनां परत्वकीर्तनात्। न हि शब्दादय इन्द्रियाणां कारणभूतास्तद्दर्शने। अर्थेभ्यश्च परं मनः (कठ.१.३.१०) इत्यपि न तत्तन्त्रसङ्गतम्, अकारणत्वादेव; तथा बुद्धेरात्मा महान्परः (कठ.१.३.१०) इत्यप्यसङ्गतम्; बुद्धिशब्देन महत्तत्त्वस्याभिधानाभ्युपगमात्। न हि महतो महान्परस्सम्भवति। महत आत्मशब्देन विशेषणं च न सङ्गच्छते। अतो रूपकविन्यस्तानामेव ग्रहणम्। दर्शयति च तदेव एष सर्वेषु भूतेषु गूढोत्मा न प्रकाशते। दृश्यते त्वग्र्यया बुद्ध्या सूक्ष्मया सूक्ष्मदर्शिभिः, यच्छेद्वाङ्मनसी प्राज्ञस्तद्यच्छेत् ज्ञान आत्मनि ज्ञानमात्मनि महति नियच्छेत्तद्यच्छेच्छान्त आत्मनि (कठ.१.३.१३) इति अजितबाह्याभ्यन्तरकरणैरस्य परमपुरुषस्य दुर्दर्शत्वमभिधाय हयादिरूपितानामिन्द्रियादीनां वशीकारप्रकारोऽयमुच्यते। यच्छेद्वाङ्मनसी (कठ.१.३.१३) वाचं मनसि नियच्छेत् – वाक्पूर्वकाणि कर्मेन्द्रियाणि ज्ञानेन्द्रियाणि च मनसि नियच्छेदित्यर्थः। वाक्शब्दे द्वितीयायाः सुपां सुलुक् (अष्टा ७.१.३९) इति लुक् । मनसी इति सप्तम्याश्छान्दसो दीर्घः। तद्यच्छेत् ज्ञान आत्मनि (कठ.१.३.१३) तन्मनो बुद्धौ नियच्छेत्। ज्ञानशब्देनात्र पूर्वोक्ता बुद्धिरभिधीयते। ज्ञान आत्मनि (कठ.१.३.१३) इति व्यधिकरणे सप्तम्यौ। आत्मनि वर्तमाने ज्ञाने नियच्छेदित्यर्थः। ज्ञानमात्मनि महति नियच्छेत् (कठ.१.३.१३) बुद्धिं कर्तरि महत्यात्मनि नियच्छेत्। तद्यच्छेच्छान्त आत्मनि (कठ.१.३.१३) तं कर्तारं परस्मिन्ब्रह्मणि सर्वान्तर्यामिणि नियच्छेत्। व्यत्ययेन तदिति नपुंसकलिङ्गता। एवम्भूतेन रथिना वैष्णवं पदं गन्तव्यमित्यर्थः॥१॥

अव्यक्तशब्देन कथं व्यक्तस्य शरीरस्याभिधानम्? तत्राह

१११. सूक्ष्मं तु तदर्हात्वात् ॥ १–४–२ ॥



सूत्रार्थः

भूतसूक्ष्ममव्याकृतं ह्यवस्थाविशेषमापन्नं शरीरं भवति; तदव्याकृतमिह शरीरावस्थमव्यक्तशब्देनोच्यते। तदर्हात्वात् – तस्याव्याकृतस्याचिद्वस्तुन एव विकारापन्नस्य रथवत्पुरुषार्थसाधनप्रवृत्त्यर्हात्वात्॥ २॥



उत्तरसूत्रावतारिका

यदि भूतसूक्ष्ममव्याकृतमभ्युपगम्यते, कापिलतन्त्रसिद्धोपादाने कः प्रद्वेष**😕** तत्रापि हि भूतकारणमेवाव्यक्तमित्युच्यते; तत्राह –

११२. तदधीनत्वादर्थवत् ॥ १–४–३ ॥

परमकारणभूतपरमपुरुषाधीनत्वात्प्रयोजनवद्भूतसूक्ष्मम्। एतदुक्तं भवति – न वयमव्यक्तं तत्परिमाणमविशेषांश्च स्वरूपेण नाभ्युपगच्छामः; अपितु परमपुरुषशरीरतया तदात्मकत्वविरहेण। तदात्मकत्वेनैव हि प्रकृत्यादयस्स्वप्रयोजनं साधयन्ति, अन्यथा स्वरूपस्थितिप्रवृत्तिभेदास्तेषां न स्युः । तथाऽनभ्युपगमादेव तन्त्रसिद्धप्रक्रियानिरसनम् – इति। श्रुतिस्मृत्योर्हि जगदुत्पत्तिप्रलयवादेषु परमपुरुषमहिमवादेषु च प्रकृतिविकृतिपुरुषास्तदात्मकास्सङ्कीर्त्यन्ते यथा पृथिव्यप्सु लीयते (सुबाल.२) इत्यारभ्य तन्मात्राणि भूतादौ लीयन्ते॥ भूतादिर्महति लीयते। महानव्यक्ते लीयते। अव्यक्तमक्षरे लीयते। अक्षरं तमसि लीयते। तमः परे देव एकीभवति (सुबा.२) तथा यस्य पृथिवी शरीरं यस्यापश्शरीरं यस्य तेजश्शरीरं यस्य वायुश्शरीरं यस्याकाश्शरीरं यस्याहङ्कारश्शरीरं यस्य बुद्धिश्शरीरं यस्याव्यक्तं शरीरं यस्याक्षरं शरीरं यस्य मृत्युश्शरीरम् एष सर्वभूतान्तरात्माऽपहतपाप्मा दिव्यो देव एको नारायणः, (सुबा.७) तथा भूमिरापोऽनलो वायुः खं मनो बुद्धिरेव च । अहङ्कार इतीयं मे भिन्ना प्रकृतिरष्टधा॥ अपरेयमितस्त्वन्यां प्रकृतिं विद्धि मे पराम्। जीवभूतां महाबाहो ययेदं धार्यते जगत्॥ एतद्योनीनि भूतानि सर्वाणीत्युपधारय। अहं कृत्स्नस्य जगतः प्रभवः प्रलयस्तथा॥ मत्तः परतरं नान्यत्किञ्चिदस्ति धनञ्जय। मयि सर्वमिदं प्रोतं सूत्रे मणिगणा इव (भ.गी.७.४,५,६,७) इति, व्यक्तं विष्णुस्तथाऽव्यक्तं पुरुषः काल एव च (वि.पु.१.२.१८) इति, प्रकृतिर्या मयाऽऽख्याता व्यक्ताव्यक्तस्वरूपिणी। पुरुषश्चाप्युभावेतौ लीयेते परमात्मनि। परमात्मा च सर्वेषामाधारः परमेश्वरः, विष्णुनामा स वेदेषु वेदान्तेषु च गीयते (वि.पु.६.४.३९,४०) इति च ॥ ३॥

११३. ज्ञेयत्वावचनाच्च ॥ १–४–४ ॥

यदि तन्त्रसिद्धमिहाव्यक्तमविवक्षिष्यत्, ज्ञेयत्वमवक्ष्यत्; व्यक्ताव्यक्तज्ञविज्ञानात् (सां.कारिका) मोक्षं वदद्भिस्तान्त्रिकैस्तेषां सर्वेषां ज्ञेयत्वाभ्युपगमात्, न चास्य ज्ञेयत्वमुच्यते; अतो न तन्त्रसिद्धस्येह ग्रहणम् ॥ ४॥

११४. वदतीति चेन्न प्राज्ञो हि प्रकरणात् ॥ १–४–५ ॥

अशब्दमस्पर्शमरूपमव्ययं तथाऽरसं नित्यमगन्धवच्च यत्। अनाद्यनन्तं महतः परं ध्रुवं निचाय्य तं मृत्युमुखात्प्रमुच्यते (कठ.१.३.१५) इत्यव्यक्तस्य ज्ञेयत्वमनन्तरमेव वदतीयं श्रुतिरिति चेत् – तन्न, प्राज्ञः – परमपुरुष एव ह्यत्र श्लोके निचाय्यत्वेन प्रतिपाद्यते विज्ञानसारथिर्यस्तु मनः प्रग्रहवान्नरः। सोऽध्वनः पारमाप्नोति तद्विष्णोः परमं पदम्, एष सर्वेषु भूतेषु गूढोत्मा न प्रकाशते। दृश्यते त्वग्र्यया बुद्ध्या सूक्ष्मया सूक्ष्मदर्शिभिः ॥ (कठ.१.३.१२) इति प्राज्ञस्यैव प्रकृतत्वात्। अत एव पुरुषान्न परं किञ्चित् (कठ.१.३.११) इति न पञ्चविंशकपुरुषातिरिक्ततत्त्वनिषेधः। तस्य च परमपुरुषस्याशब्दत्वादयो धर्माः यत्तदद्रेश्यमग्राह्यम् (मु.१.६) इत्यादिश्रुतिप्रसिद्धाः। महतः परम् (मु.१.६) इत्यपि बुद्धेरात्मा महान्परः (कठ.१.३.१०) इति पूर्वप्रकृताज्जीवात्मनः परत्वमेवोच्यते॥५॥

११५. त्रयाणामेव चैवमुपन्यासः प्रश्नश्च ॥ १–४–६ ॥

अस्मिन्प्रकरणे ह्युपायोपेयोपेतॄणां त्रयाणामेव चैवमुपन्यासः – ज्ञेयत्वेनोपन्यासः, तद्विषयश्च प्रश्नो दृश्यते, नान्यस्याव्यक्तादेः। तथा हि नचिकेता मुमुक्षुस्सन्मृत्युप्रदत्ते वरत्रये प्रथमेन वरेणात्मनः पुरुषार्थयोग्यतापादिनीमात्मनि पितुस्सुमनस्कतां प्रतिलभ्य, द्वितीयेन वरेण मोक्षोपायभूतां नाचिकेताग्निविद्यां वव्रे – सत्वमग्निं स्वर्ग्यमध्येषि मृत्यो प्रब्रूहि तं श्रद्दधानाय मह्यम्। स्वर्गलोका अमृतत्वं भजन्त एतद्द्वितीयेन वृणे वरेण (कठ.१.१.१३) इति। स्वर्गशब्देनात्र परमपुरुषार्थलक्षणो मोक्षोऽभिधीयते, अमृतत्वं भजन्ते (कठ.१.१.१३) इति तत्रस्थस्य जननमरणाभावश्रवणादुत्तरत्र क्षयिफलकर्मनिन्दादर्शनाच्च; त्रिणाचिकेतस्त्रिभिरेत्य सन्धिं त्रिकर्मकृत्तरति जन्ममृत्यू (कठ.१.१.१७) इति च प्रतिवचनात्। तृतीयेन वरेण मोक्षस्वरूपप्रश्नद्वारेणोपेयस्वरूपमुपेतृस्वरूपमुपायभूतकर्मानुगृहीतोपासनस्वरूपं च पृष्टम् – येयं प्रेते विचिकित्सा मनुष्येऽस्तीत्येके नायमस्तीति चैके। एतद्विद्यामनुशिष्टस्त्वयाऽहं वराणामेष वरस्तृतीयः (कठ.१.१.२०) इति। एवं मोक्षे पृष्टे तदुपदेशयोग्यतां परीक्ष्योपदिदेश – तं दुर्दर्शं गूढमनुप्रविष्टं गुहाहितं गह्वरेष्ठं पुराणम्॥ अध्यात्मयोगाधिगमेन देवं मत्वा धीरो हर्षशोकौ जहाति (कठ.१.२.१२) इति। तदेवं सामान्येनोपिदष्टे नचिकेताः प्रीतस्सन् देवं मत्वा (कठ.१.२.१२) इत्युपास्यतया निर्दिष्टस्य प्राप्यभूतस्य देवस्य अध्यात्मयोगाधिगमेन (कठ.१.२.१२) इति वेदितव्यतया निर्दिष्टस्य प्राप्तुः प्रत्यगात्मनश्च मत्वा धीरो हर्षशोकौ जहाति (कठ.१.२.१२) इति निर्दिष्टस्य ब्रह्मोपासनस्य च स्वरूपविशोधनाय पुनः पप्रच्छ – अन्यत्रधर्मादन्यत्राधर्मात् अन्यत्रास्मात्कृताकृतात्। अन्यत्र भूताद्भव्याच्च यत्तत्पश्यसि तद्वद (कठ.१.२.१४) इति। एवं सकलेतरातीतानागत–वर्तमानसाध्यसाधनसाधकविलक्षणे त्रये पृष्टे प्रथमं प्रणवं प्रशस्य तद्वाच्यं प्राप्यस्वरूपं, तदन्तर्गतं च प्राप्तृस्वरूपं वाचकरूपं चोपायं पुनरपि सामान्येन ख्यापयन्प्रणवं तावदुपदिदेश – सर्वे वेदा यत्पदमामनन्ति तपांसि सर्वाणि च यद्वदन्ति। यदिच्छन्तो ब्रह्मचर्यं चरन्ति तत्ते पदं सङ्ग्रहेण ब्रवीम्योमित्येतत् (कठ.१.२.१५) इति। एवमुपदिश्य पुनरपि प्रणवं प्रशस्य प्रथमं तावत्प्राप्तुः प्रत्यगात्मनस्स्वरूपमाह – न जायते म्रियते वा विपश्चित् (कठ.१.२.१८) इत्यादिना। प्राप्यस्य परस्य ब्रह्मणो विष्णोस्स्वरूपम् अणोरणीयान् (कठ.१.२.२०) इत्यादिना क इत्था वेद यत्र सः (कठ.१.२.२५) इत्यन्तेनोपदिशन्मध्ये नायमात्मा प्रवचनेन लभ्यो न मेधया न बहुना श्रुतेन (कठ.१.२.२३) इत्यादिनोपायभूतस्योपासनस्य भक्तिरूपतामप्याह। ऋतं पिबन्तौ (कठ.१.३.१) इति चोपास्यस्योपासकेन सहावस्थानात्सूपासतामुक्त्वा आत्मानं रथिनं विद्धि (कठ.१.३.३) इत्यादिना दुर्गं पथस्तत्कवयो वदन्ति (कठ.१.३.१४) इत्यन्तेनोपासनप्रकारमुपासीनस्य च वैष्णवपरमपदप्राप्तिमभिधाय अशब्दमस्पर्शम् (कठ.१.३.१५) इत्यादिनोपसंहृतम्। अतस्त्रयाणामेवात्र ज्ञेयत्वेनोपन्यासः प्रश्नश्च; तस्मान्नेह तान्त्रिकस्याव्यक्तस्य ग्रहणम्॥

११६. महद्वच्च ॥ १–४–७ ॥

यथा बुद्धेरात्मा महान्परः (कठ.१.३.१०) इत्यत्रात्मशब्दसामानाधिकरण्यान्न तन्त्रसिद्धं महत्तत्त्वं गृह्यते; एवमव्यक्तमप्यात्मनः परत्वेनाभिधानान्न कापिलतन्त्रसिद्धं गृह्यत इति स्थितम्॥७॥

इति श्रीशारीरकमीमांसाभाष्ये आनुमानिकाधिकरणम्॥१॥




२९ चमसाधिकरणम्

श्रीशारीरकमीमांसाभाष्ये चमसाधिकरणम् ॥ २ ॥

अधिकरणार्थः – प्रकृत्यादीनां ब्रह्मात्मकता


अजाविद्या मन्त्रि.उ. 1. श्वे.उ. 4

११७. चमसवदविशेषात् ॥ १–४–८ ॥



प्रकृताधिकरणप्रयोजनकृत्यम्

अत्रापि तन्त्रसिद्धप्रक्रिया निरस्यते, न ब्रह्मात्मकानां प्रकृतिमहदहङ्कारादीनां स्वरूपम्, श्रुतिस्मृतिभ्यां ब्रह्मात्मकानां तेषां प्रतिपादनात्।



मन्त्रिकोपनिषत्सिद्धं प्रकृत्यादिस्वरूपम्

यथा आथर्वणिका अधीयते – विकारजननीमज्ञामष्टरूपामजां ध्रुवाम्। ध्यायतेऽध्यासिता तेन तन्यते प्रेर्यते पुनः। सूयते पुरुषार्थं च तेनैवाधिष्ठिता जगत्। गौरनाद्यन्तवती सा जनित्री भूतभाविनी। सिताऽसिता च रक्ता च सर्वकामदुघा विभोः। पिबन्त्येनामविषमाम् अविज्ञाताः कुमारकाः। एकस्तु पिबते देवः स्वच्छन्दोऽत्र वशानुगाम्। ध्यानक्रियाभ्यां भगवान्भुङ्क्तेऽसौ प्रसभं विभुः। सर्वसाधारणीं दोग्घ्रीं पीड्यमानां तु यज्वभिः (मन्त्रि.उ.१.३) चतुर्विंशतिसङ्ख्यातमव्यक्तं व्यक्तमुच्यते (मन्त्रि.उ.) इति। अत्र प्रकृत्यादीनां स्वरूपमभिहितम्; यदात्मकाश्चैते प्रकृत्यादयः; स परमपुरुषोऽपि तं षड्विंशकमित्याहुस्सप्तविंशमथापरे। पुरुषं निर्गुणं साङ्ख्यमथर्वशिरसो विदुः (मन्त्रि.उ) इति प्रतिपाद्यते ।



गर्भोपनिषदि श्वेताश्वतरे च प्रकृतिपुरुषेश्वरस्वरूपम्

अपरे चाथर्वणिकाः अष्टौ प्रकृतयष्षोडश विकाराः (गर्भ.उ.३) इत्यधीयते; श्वेताश्वतराश्चैवं प्रकृतिपुरुषेश्वरस्वरूपमामनन्ति संयुक्तमेतत्क्षरमक्षरं च व्यक्ताव्यक्तं भरते विश्वमीशः। अनीशश्चात्मा बध्यते भोक्तृभावात्, ज्ञात्वा देवं मुच्यते सर्वपापैः (श्वे.१.८), ज्ञाज्ञौ द्वावजावीशनीशावजा ह्येका भोक्तृभोगार्थयुक्ता। अनन्तश्चात्मा विश्वरूपो ह्यकर्ता त्रयं यदा विन्दते ब्रह्ममेतत् (श्वे.१.९), क्षरं प्रधानममृताक्षरं हरः क्षरात्मानावीशते देव एकः। तस्याभिध्यानाद्योजनात्तत्वभावात् भूयश्चान्ते विश्वमायानिवृत्तिः (श्वे.१–१०) इति । तथा छन्दांसि यज्ञाः क्रतवो व्रतानि भूतं भव्यं यच्च वेदा वदन्ति। अस्मान्मायी सृजते विश्वमेतत्तिस्मश्चान्यो मायया सन्निरूद्धः। मायां तु प्रकृतिं विद्यान्मायिनं तु महेश्वरम्। तस्यावयवभूतैस्तु व्याप्तं सर्वमिदं जगत् (श्वे.४.९.१०) इति । तथोत्तरत्रापि प्रधानक्षेत्रज्ञपतिर्गुणेशस्संसारमोक्षस्थितिबन्धहेतुः (श्वे.६.१६) इति।



उक्तार्थे गीताचार्योक्तयः

स्मृतिरपि प्रकृतिं पुरुषं चैव विद्ध्यनादी उभावपि। विकरांश्च गुणांश्चैव विद्धि प्रकृतिसम्भवान्। कार्यकारणकर्तृत्वे हेतुः प्रकृतिरुच्यते। पुरुषस्सुखदुःखानां भोक्तृत्वे हेतुरुच्यते। पुरुषः प्रकृतिस्थोऽपि भुङ्क्ते प्रकृतिजान् गुणान्। कारणं गुणसङ्गोऽस्य सदसद्योनिजन्मसु (भ.गी.१३.१९.२०,२१), सत्त्वं रजस्तम इति गुणाः प्रकृतिसम्भवाः। निबध्नन्ति महाबाहो देहे देहिनमव्ययम् (भ.गी.१४.५)। तथा सर्वभूतानि कौन्तेय प्रकृतिं यान्ति मामिकाम्। कल्पक्षये पुनस्तानि कल्पादौ विसृजाम्यहम्॥ प्रकृतिं स्वामवष्टभ्य विसृजामि पुनः पुनः। भूतग्राममिमं कृत्स्नमवशं प्रकतेर्वशात् (भ.गी.९.७.८) मयाऽध्यक्षेण प्रकृतिस्सूयते सचराचरम्। हेतुनाऽनेन कौन्तेय जगद्धि परिवर्तते (भ.गी.९.१०) इति। तस्मादब्रह्मात्मकत्वेन कापिलतन्त्रसिद्धाः प्रकृत्यादयो निरस्यन्ते। श्वेताश्वतरोपनषदि श्रूयते अजामेकां लोहितशुक्लकृष्णां बह्वीः प्रजास्सृजमानां सरूपाः। अजो ह्येको जुषमाणोऽनुशेते जहात्येनां भुक्तभोगामजोऽन्यः (श्वे.४.५) इति।



अधिकरणाङ्गभूतः संशयः

तत्र सन्देहः – किमस्मिन्मन्त्रे केवला तन्त्रसिद्धा प्रकृतिरभिधीयते, उत ब्रह्मात्मिका – इति।



पूर्वः पक्षः

किं युक्तम्? केवलेति। कुत**😕** अजामेकाम् (श्वे.४.५) इत्यस्याः प्रकृतेरकार्यत्वश्रवणात्, बह्वीः प्रजास्सृजमानां सरूपाः (श्वे.४.५) इति स्वातन्त्र्येण सरूपाणां बह्वीनां प्रजानां स्रष्टृत्वश्रवणाच्च – इति॥



सिद्धान्तारम्भः, तत्र अब्रह्मात्मकाजाग्राहकाभावः

एवं प्राप्तेऽभिधीयते – चमसवदविशेषात् – न जायत इत्यजेत्यजात्वमात्रप्रतिपादनात् तन्त्रसिद्धाब्रह्मात्मकाजाग्रहणे विशेषाप्रतीतेः । चमसवत् – यथा अर्वाग्बिलश्चमस ऊर्ध्वबुध्नः (बृ.४.२.३) इत्यस्मिन्मन्त्रे चमसस्य भक्षणसाधनत्वमात्रं चमसशब्देन प्रतीयत इति न तावन्मात्रेण चमसविशेषप्रतीतिः, यौगिकशब्दानामर्थप्रकरणादिभिर्विनाऽर्थविशेषनिश्चयायोगात्। तत्र यथेदं तच्छिरः एष ह्यर्वाग्बिलश्चमस ऊर्ध्वबुध्नः (बृ.४.२.३) इत्यादिना वाक्यशेषेण शिरसश्चमसत्व-निश्चयः; तथाऽत्राप्यर्थप्रकरणादिभिरेवाजा निर्णेतव्या; न चात्र तन्त्रसिद्धाजाग्रहणहेतवः अर्थप्रकरणादयो दृश्यन्ते । नचास्यास्स्वातन्त्र्येण स्रष्टृत्वं प्रतीयते, बह्वीः प्रजास्सृजमानाम् इति स्रष्टृत्वमात्रप्रतीतेः। अतोऽनेन मन्त्रेण नाब्रह्मात्मिकाऽजाऽभिधीयते॥८॥



ब्रह्मात्मकाजाग्राहकप्रमाणानि

ब्रह्मात्मकाजाग्रहण एव विशेषहेतुरस्तीत्याह –

११८. ज्योतिरुपक्रमा तु तथाह्यधीयत एके ॥ १–४–९ ॥

तुशब्दोऽवधारणार्थः; ज्योतिरुपक्रमैवैषाऽजा; ज्योतिः – ब्रह्म; तं देवा ज्योतिषां ज्योतिः (बृ.६.४.१६), अथ यदतः परो दिवो ज्योतिर्दीप्यते (छां.३.१३.७) इत्यादिश्रुतिप्रसिद्धेः। ज्योतिरुपक्रमा ब्रह्मकारणिकेत्यर्थः। तथाह्यधीयत एके – हीति हेतौ, यस्मादस्या अजाया ब्रह्मकारणकत्वमेके शाखिनः तैत्तिरीया अधीयते – अणोरणीयान्महतो महीयानात्मा गुहायां निहितोऽस्य जन्तोः (तै.नारा.१२) इति हृदयगुहायामुपास्यत्वेन सन्निहितं ब्रह्माभिधाय सप्त प्राणाः प्रभवन्ति तस्मात् (तै.ना) इत्यादिना सर्वेषां लोकानां ब्रह्मादीनां च तत उत्पत्तिमभिधाय सर्वकारणीभूताऽजा तत उत्पन्नाऽभिधीयते। अजामेकां लोहितशुक्लकृष्णां बह्वीं प्रजां जनयन्तीं सरूपाम्। अजो ह्येको जुषमाणोऽनुशेते जहात्येनां भुक्तभोगामजोऽन्यः (तै.नारा.१२) इति। सर्वस्य तद्व्यतिरिक्तस्य वस्तुजातस्य तत उत्पत्त्या तदात्मकत्वोपदेशे प्रक्रियमाणेऽभिधीयमानत्वात् प्राणसमुद्रपर्वतादिवदेषाऽप्यजा वह्वीनां सरूपाणां प्रजानां स्रष्ट्री, कर्मवश्येनाऽत्मना भुज्यमाना अन्येन विदुषाऽऽत्मना त्यज्यमाना च ब्रह्मण उत्पन्ना, ब्रह्मात्मिकाऽवगन्तव्येत्यर्थः। अतो वाक्यशेषाच्चमसविशेषवच्छाखान्तरीयात् एतत्सरूपात्प्रत्यभिज्ञायमानार्थाद्वाक्यान्नियमिताऽजा ब्रह्मात्मिकेति निश्चीयते।



तान्त्रिकाजाग्रहणहेतूनाम् अभावस्थिरीकरणम्

इहापि प्रकरणोपक्रमे किं कारणं ब्रह्म (श्वे.१.१) इत्यारभ्य ते ध्यानयोगानुगता अपश्यन्देवात्मशक्तिं स्वगुणैर्निरूढाम् (श्वे.१.३) इति परब्रह्मशक्तिरूपाया अजाया अवगतेः, उपरिष्टाच्च अस्मान्मायी सृजते विश्वमेतस्मिंश्चान्यो मायया सन्निरुद्धः (श्वे.४.९) मायां तु प्रकृतिं विद्यान्मायिनं तु महेश्वरम् (श्वे.४.१.११) यो योनिर्योनिमधितिष्ठत्येकः (श्वे.४.९) इति च तस्या एव प्रतीतेर्नास्मिन्मन्त्रे तन्त्रसिद्धस्वतन्त्र–प्रकृतिप्रतिपत्तिगन्धः॥ ९॥



अजात्व – ज्योतिरुपक्रमात्वयोः विप्रतिषेधशङ्का – निरासौ

कथं तर्हि ज्योतिरुपक्रमाया लोहितशुक्लकृष्णरूपाया अस्याः प्रकृतेरजात्वम्, अजाया वा कथं ज्योतिरुपक्रमात्वमित्यत्राह –

११९. कल्पनोपदेशाच्च मध्वादिवदविरोधः ॥ १–४–१० ॥

प्रसक्ताशङ्कानिवृत्त्यर्थश्चशब्दः। अस्याः प्रकृतेरजात्वं ज्योतिरुपक्रमात्वं च न विरुध्यते; कुत**😕** कल्पनोपदेशात्। कल्पनं – प्तिः सृष्टिः; जगत्सृष्ट्युपदेशादित्यर्थः। यथा सूर्याचन्द्रमसौ धाता यथापूर्वमकल्पयत्** (**तै.नारा.१.१३) इति कल्पनं सृष्टिः। अत्रापि अस्मान्मायी सृजते विश्वमेतत् (श्वे.४.९) इति जगत्सृष्टिरुपदिश्यते। स्वेनाविभक्तादस्मात्सूक्ष्मावस्थात्कारणान्मायी सर्वेश्वरस्सर्वं जगत्सृजतीत्यर्थः। अनेन कल्पनोपदेशेनास्याः प्रकृतेः कार्यकारणरूपेण अवस्थाद्वयान्वयोऽवगम्यते। सा हि प्रलयवेलायां ब्रह्मतापन्ना अविभक्तनामरूपा सूक्ष्मरूपेणावतिष्ठते; सृष्टिवेलायां तूद्भूतसत्त्वादिगुणा विभक्तनामरूपाऽव्यक्तादिशब्दवाच्या तेजोबन्नादिरूपेण च परिणता लोहितशुक्लकृष्णाकारा चावतिष्ठते। अतः कारणावस्थाऽजा, कार्यावस्था ज्योतिरुपक्रमेति न विरोधः।



उक्तार्थे मधुविद्यार्थदृष्टान्तीकरणम्

मध्वादिवत् – यथेश्वरेणादित्यस्य कारणावस्थायामेकस्यैवावस्थितस्य कार्यवस्थायाम् ऋग्यजुस्सामाथर्वप्रतिपाद्यकर्मनिष्पाद्यरसाश्रयतया वस्वादिदेवताभोग्यत्वाय मधुत्वकल्पनम् उदयास्तमयकल्पनं च न विरुध्यते। तदुक्तं मधुविद्यायाम् असौ वा आदित्यो देवमधु (छां.३.१.१) इत्यारभ्य अथ तत ऊर्ध्वम् उदेत्य नैवोदेता नास्तमेतैकल एव मध्ये स्थाता (छा.३.११.१) इत्यन्तेन। एकलः एकस्वभावः। अतोऽनेन मन्त्रेण ब्रह्मात्मिकाऽजैवाभिधीयते, न कापिलतन्त्रसिद्धेति सिद्धम्॥



एतन्मन्त्रोक्ताजास्वरूपे परमतोल्लेखो निरासश्च

अन्ये त्वस्मिन्मन्त्रे तेजोबन्नलक्षणाऽजैकाऽभिधीयत इति ब्रुवते। ते प्रष्टव्याः किं तेजोबन्नान्येव तेजोबन्नात्मिकाऽजैका उत तेजोबन्नरूपं ब्रह्मैव; किं वा तेजोबन्नकारणभूता काचित् – इति। प्रथमे कल्पे तेजोबन्नानामनेकत्वात् अजामेकाम् इति विरुध्यते। न च वाच्यं तेजोबन्नानामनेकत्वेऽपि त्रिवृत्करणेनैकतापत्तिरिति। त्रिवृत्करणेऽपि बहुत्वानपगमात्, इमास्तिस्रो देवताः (छा.६.३.२) तासां त्रिवृतं त्रिवृतमेकैकां करवाणि (छा.६.३.३) इति प्रत्येकं त्रिवृत्करणोपदेशात्। द्वितीयः कल्पो विकल्प्यः किं तेजोबन्नरूपेण विकृतं ब्रह्मैवाजैका; किंवा स्वरूपेणावस्थितमविकृतमिति। प्रथमः कल्पो बहुत्वानपायादेव निरस्तः। द्वितीयेऽपि लोहितशुक्लकृष्णाम् (श्वेत.४.५) इति विरुध्यते। स्वरूपेणावस्थितं ब्रह्म तेजोबन्नलक्षणमिति वक्तुमपि न शक्यते । तृतीये कल्पेऽप्यजाशब्देन तेजोबन्नानि निर्दिश्य तैस्तत्कारणावस्था उपस्थापनीया इत्यास्थेयम्। ततो वरमजाशब्देन तेजोबन्नकारणावस्थायाः श्रुतिसिद्धाया एवाभिधानम्।



अजाशब्दस्य छागार्थगत्वाभिप्राये अनौचित्यम्

यत्पुनरस्याः प्रकृतेरजाशब्देन च्छागत्वपरिकल्पनमुपदिश्यत इति; तदप्यसङ्गतम्, निष्प्रयोजनत्वात्। यथा आत्मानं रथिनं विद्धि (कठ.१.३.३) इत्यादिषु ब्रह्मप्राप्त्युपायताख्यापनाय शरीरादिषु रथादिरूपणं क्रियते; यथा चादित्ये वस्वादीनां भोग्यत्वख्यापनाय मधुत्वकल्पनं क्रियते; तद्वदस्यां प्रकृतौ च्छागत्वपरिकल्पनं क्वोपयुज्यते; न केवलमुपयोगाभाव एव, विरोधश्च; कृत्स्नजगत्कारणभूतायाः स्वस्मिन्ननादिकालसम्बद्धानां सर्वेषामेव चेतनानां निखिलसुखदुःखोपभोग अपवर्गसाधनभूतायाः अचेतनायाः अत्यल्पप्रजासर्गकरागन्तुकसङ्गमचेतनविशेषैकरूपात्यल्पप्रयोजन–साधनस्वपरित्यागहेतुभूतस्वसम्बन्धिपरित्यागसमर्थचेतनविशेषरूपच्छागस्वभावख्यापनाय तद्रूपत्वकल्पनं विरुद्धमेव।



एकमन्त्रगतयोः द्वयोरजपदयोः अर्थवैरूप्यविरोधः

अजामेकाम् (श्वे.४.५), अजो ह्येकः (श्वे.४.५), अजोऽन्यः (श्वे.४.५) इत्यत्राजाशब्दस्य विरूपार्थकल्पनं च न शोभनम्। सर्वत्र च्छागत्वं परिकल्प्यत इति चेत् जहात्येनां भुक्तभोगामजोऽन्यः (श्वे.४.५) इति विदुष आत्यन्तिकप्रकृतिपरित्यागं कुर्वतोऽनेन वाऽन्येन वा पुनरपि सम्बन्धयोग्यच्छागत्वपरिकल्पनम् अत्यन्तविरुद्धम्॥ १०॥

इति श्रीशारीरकमीमांसाभाष्ये चमसाधिकरणम्॥२॥




३० संख्योपसंग्रहाधिकरणम्

श्रीशारीरकमीमासाम्भष्ये सङ्ख्योपसङ्ग्रहाधिकरणम्॥३॥

अधिकरणार्थः – कापिलमतानङ्गीकारेऽपि पञ्चजनशब्दार्थसिद्धिः


ज्योतिषां ज्योतिर्विद्या बृ.उ. 6-4-16)

१२०. न सङ्ख्योपसङ्ग्रहादपि नानाभावादितरेकाच्च ॥ १–४–११ ॥



विषयवाक्यप्रदर्शनम्

वाजसनेयिनस्समामनन्ति यस्मिन्पञ्च पञ्चजना आकाशश्च प्रतिष्ठितः। तमेवम्मन्य आत्मानं विद्वान्ब्रह्मामृतोऽमृतम् (बृ.३.४.१७) इति।



संशयस्वरूपम्

किमयं मन्त्रः कापिलतन्त्रसिद्धतत्त्वप्रतिपादनपरः, उत नेति सन्दिह्यते।



पूर्वपक्षः

किं युक्तम्? तन्त्रसिद्धतत्त्वप्रतिपादनपर इति कुत**😕** पञ्चशब्दविशेषितात्पञ्चजन-शब्दात्पञ्चविंशतितत्त्वप्रतीतेः।

एतदुक्तं भवति – पञ्चजनाः (बृ.६.४.१७) इति समासस्समाहारविषयः। पञ्चानां जनानां समूहाः पञ्चजनाः; पञ्चपूल्य इतिवत्। पञ्चजना इति लिङ्गव्यत्ययश्छान्दसः। ते च समूहाः कतीत्यपेक्षायां पञ्चजनशब्दविशेषणेन प्रथमेन पञ्चशब्देन समूहाः पञ्चेति प्रतीयन्ते; यथा पञ्च पञ्चपूल्य इति। अतः पञ्च पञ्चजनाः (बृ.६४.१७) इति पञ्चविंशतिपदार्थावगतौ ते कतम इत्यपेक्षायां मोक्षाधिकारान्मुमुक्षुभिः ज्ञातव्यतया स्मृतिप्रसिद्धाः प्रकृत्यादय एव ज्ञायन्ते। मूलप्रकृतिरविकृतिर्महदाद्याः प्रकृतिविकृतयस्सप्त। षोडशकश्च विकारो न प्रकृतिर्न विकृतिः पुरुषः (साङ्ख्य.का.) इति हि कापिलानां प्रसिद्धिः अतस्तन्त्रसिद्धतत्त्वप्रतिपादनपरः।



सिद्धान्तारम्भः



पञ्चजनशब्दस्य प्राकृततत्त्वपरत्वाभावः

इति प्राप्ते प्रचक्ष्महे – न सङ्ख्योपसङ्ग्रहादपि – इति पञ्च पञ्चजनाः (बृ.६.४.१७) इति पञ्चविंशतिसङ्ख्योपसङ्ग्रहादपि न तन्त्रसिद्धतत्त्वप्रतीतिः। कुत**😕** नानाभावात् – एषां पञ्चसङ्ख्याविशेषितानां पञ्चजनानां तन्त्रसिद्धेभ्यस्तत्त्वेभ्यः पृथग्भावात् यस्मिन् पञ्च पञ्चजना आकाशश्च प्रतिष्ठितः (बृ.३.४.१७) इत्येतेषां यच्छब्दनिर्दिष्टब्रह्माश्रयतया ब्रह्मात्मकत्वं हि प्रतीयते तमेवम्मन्य आत्मानं विद्वान्ब्रह्मामृतोऽमृतम् (बृ.३.४.१७) इत्यत्र तमिति परामर्शेन यच्छब्दनिर्दिष्टं ब्रह्मेत्यवगम्यते। अतस्तेभ्यः पृथग्भूताः पञ्चजना इति न तन्त्रसिद्धा एते।



पञ्चविंशत्यतिरेकेण वाक्यावगतस्य प्राकृतेतरत्वज्ञापकता

अतिरेकाच्च – तन्त्रसिद्धेभ्यस्तत्त्वेभ्योऽत्र तत्त्वातिरेकोऽपि भवति; यच्छब्दनिर्दिष्ट आत्मा आकाशश्चात्रातिरिच्येते। अतः तं षड्विंशकमित्याहुस्सप्तविंशमथापरे (मान्त्रिक.उ) इति श्रुतिप्रसिद्धसर्वतत्त्वाश्रयभूतस्सर्वेश्वरः परमपुरुषोऽत्राभिधीयते । न सङ्ख्योपसङ्ग्रहादपि इत्यपिशब्दस्य पञ्च पञ्चजनाः (बृ.६.४.१७) इत्यत्र पञ्चविंशतितत्त्वप्रतिपत्तिरेव न सम्भवतीत्यभिप्रायः। कथम्? पञ्चभिरारब्धसमूहपञ्चकासम्भवात्। न हि तन्त्रसिद्धतत्त्वेषु पञ्चसु पञ्चस्वनुगतं यत्सङ्ख्यानिवेशनिमित्तं जात्याद्यस्ति; न च वाच्यं – पञ्च कर्मेन्द्रियाणि, पञ्च ज्ञानेन्द्रियाणि, पञ्च महाभूतानि, पञ्च तन्मात्राणि, अवशिष्टानि पञ्च – इत्यवान्तरसङ्ख्यानिवेशनिमित्तमस्त्येव इति; आकाशस्य पृथङ्निर्देशेन पञ्चभिरारब्धमहाभूत-समूहासिद्धेः।



पञ्चजनशब्दस्य सञ्ज्ञया अर्थविशेषपरत्वम्

अतः पञ्चजना (बृ.६.४.१७) इत्ययं समासो न समाहारविषयः; अयं तु दिक्सङ्ख्ये सञ्ज्ञायाम् (अष्टा.२.१.५०) इति सञ्ज्ञाविषयः; अन्यथा पञ्चजनाः इति लिङ्गव्यत्ययश्च। पञ्चजना नाम केचित्सन्ति; ते च पञ्चसङ्ख्यया विशेष्यन्ते, पञ्च पञ्चजनाः इति, सप्तसप्तर्षय इतिवत्॥११॥



सञ्ज्ञायाः पञ्चेन्द्रियपरत्वम्

के पुनस्ते पञ्चजनाः इत्यत आह –

१२१. प्राणादयो वाक्यशेषात् ॥ १–४–१२ ॥

प्राणस्य प्राणमुत चक्षुषश्चक्षुश्श्रोत्रस्य श्रोत्रमन्नस्यान्नं मनसो ये मनो विदुः (बृ.६–४–१८) इति वाक्यशेषाद्ब्रह्माश्रयाः प्राणादय एव पञ्च पञ्चजनाः इति विज्ञायन्ते ॥१२॥



काण्वपाठानुरोधे इन्द्रियपरत्वानुपपत्तिशङ्का – समाधाने

अथ स्यात् – काण्वानां माध्यन्दिनानां च यस्मिन् पञ्चपञ्चजनाः (बृ.६–४–१७) इत्ययं मन्त्रस्समानः, प्राणस्य प्राणम् (बृ.६.४.१८) इत्यादिवाक्यशेषे काण्वानामन्नस्य पाठो न विद्यते; तेषां पञ्च पञ्चजनाः प्राणादय इति न शक्यं वक्तुम् – इति; अत्रोत्तरम्॥

१२२. ज्योतिषैकेषामसत्यन्ने ॥ १–४–१३ ॥

एकेषां काण्वानां पाठे असत्यन्ने ज्योतिषा पञ्चजनाः इन्द्रियाणीति ज्ञायन्ते; तेषां वाक्यशेषः प्रदर्शनार्थः। एतदुक्तं भवति यस्मिन् पञ्च पञ्चजनाः (बृ.६–४–१७) इत्यस्मात्पूर्वस्मिन्मन्त्रे तं देवा ज्योतिषां ज्योतिरायुर्होपासतेऽमृतम् (बृ.६–४–१६) इति ज्योतिषां ज्योतिष्ट्वे ब्रह्मण्यभिधीयमाने ब्रह्माधीनस्वकार्याणि कानिचिज्जोतींषि प्रतिपन्नानि; तानि च विषयाणां प्रकाशकानीन्द्रियाणीति यस्मिन् पञ्च पञ्चजनाः इत्यनिर्धारितविशेषनिर्देशेनावगम्यन्ते – इति ।



उक्तार्थस्य विशदीकरणम्

प्राणस्य (बृ.६–४–१८) इति प्राणशब्देन स्पर्शनेन्दियं गृह्यते, वायुसम्बन्धित्वात्स्पर्शनेन्द्रियस्य मुख्यप्राणस्य ज्योतिश्शब्देन प्रदर्शनायोगात्। चक्षुष इति चक्षुरिन्द्रियम्, श्रोत्रस्येति श्रोत्रेन्द्रियम्, अन्नस्येति घ्राणरसनयोस्तन्त्रेणोपादानम्, अन्नशब्दोदितपृथिवीसम्बन्धित्वाद्घ्राणेन्द्रियमनेन गृह्यते अद्यतेऽनेनेत्यन्नमिति रसनेन्द्रियमपि गृह्यते। मनस इति मनः। घ्राणरसनयोस्तन्त्रेणोपादानमिति पञ्चत्वमप्यविरुद्धम्। प्रकाशकानि मनःपर्यन्तानीन्द्रियाणि पञ्चजनशब्दनिर्दिष्टानि तदविरोधाय घ्राणरसनयोस्तन्त्रेणोपादानम्। तदेवं यस्मिन्पञ्चपञ्चजना आकाशश्च प्रतिष्ठितः (बृ.६.५.१७) इति पञ्चजनशब्दनिर्दिष्टानीन्द्रियाण्याकाशशब्दप्रदर्शितानि महाभूतानि च ब्रह्मणि प्रतिष्ठितानीति सर्वतत्त्वानां ब्रह्माश्रयत्वप्रतिपादनान्न तन्त्रसिद्धपञ्चविंशतितत्त्वप्रसङ्गः। अतस्सर्वत्र वेदान्ते सङ्ख्योपसङ्ग्रहे तदभावे वा न कापिलतन्त्रसिद्धतत्त्वप्रतीतिरिति स्थितम्॥

इति श्रीशारीरकमीमांसाभाष्ये सङ्ख्योपसङ्ग्रहाधिकरणम्॥




३१ कारणत्वाधिकरणम्

श्रीशारीरकमीमांसाभाष्ये कारणत्वाधिकरणम्॥४॥

अधिकरणार्थः – सद्रूपस्य ब्रह्मण एव जगत्कारणता, न कापिलस्य प्रधानस्य

१२३. कारणत्वेन चाकाशादिषु यथाव्यपदिष्टोक्तेः ॥ १–४–१४ ॥

पुनःप्रधानकारणवादी प्रत्यवतिष्ठते – न वेदान्तेष्वेकस्मात्सृष्टिराम्नायत इति जगतो ब्रह्मैककारणत्वं न युज्यते वक्तुम्। तथा हि सदेव सोम्येदमग्र आसीत् (छा.६.२.१) इति सत्पूर्विका सृष्टिराम्नायते; असद्वा इदमग्र आसीत् (तै.आ.७) इत्यसत्पूर्विका च; अन्यत्र असदेवेमग्र आसीत् । तत्सदासीत्। । तत्समभवत् (छा.३.१९.१) इति च। अतो वेदान्तेषु स्रष्टुरव्यवस्थितेर्जगतो ब्रह्मैककारणत्वं न निश्चेतुं शक्यम्; प्रत्युत प्रधानकारणत्वमेव निश्चेतुं शक्यते तद्धेदं तर्ह्यव्याकृतमासीत् (बृ.३.५.७) इत्यव्याकृते प्रधाने जगतः प्रलयमभिधाय तन्नामरूपाभ्यां व्याक्रियत (बृ.३.४.७) इत्यव्याकृतादेव जगतस्सृष्टिश्चाभिधीयते। अव्याकृतं ह्यव्यक्तम्, नामरूपाभ्यां न व्याक्रियते – न व्यज्यत इत्यर्थः। अव्यक्तं प्रधानमेव। अस्य च स्वरूपनित्यत्वेन परिणामाश्रयत्वेन च जगत्कारणवादिवाक्यगतौ सदसच्छब्दौ ब्रह्मणीवास्मिन्न विरोत्स्येते ।



सृष्टिवाक्यश्रुतेक्षणादीनां गौणतामाश्रित्य पूर्वपक्षः

एवमव्याकृतकारणत्वे निश्चिते सतीक्षणादयः कारणगतास्सृष्ट्यौन्मुख्याभिप्रायेण योजयितव्याः। ब्रह्मात्मशब्दावपि बृहत्त्वव्यापित्वाभ्यां प्रधान एव वर्तेते। अतः स्मृतिन्यायप्रसिद्धं प्रधानमेव जगत्कारणं वेदान्तवाक्यैः प्रतिपाद्यते॥



सिद्धान्तः, परस्माद्ब्रह्मण एव जगत्सृष्टिः इति वेदान्ततात्पर्यदार्ढ्यम्

इति प्राप्ते प्रचक्ष्महे – कारणत्वेन चाकाशादिषु यथाव्यपदिष्टोक्तेः – चशब्दस्तुशब्दार्थे; सर्वज्ञात्सर्वेश्वरात्सत्यसङ्कल्पान्निरस्तनिखिलदोषगन्धात् परस्माद्ब्रह्मण एव जगदुत्पद्यत इति निश्चेतुं शक्यते। कुत**😕** आकाशादिषु कारणत्वेन यथाव्यपदिष्टस्योक्तेः – सर्वज्ञत्वादिविशिष्टत्वेन; जन्माद्यस्य यतः (ब्र.सू.१.१.२) इत्येवमादिषु प्रतिपादितं ब्रह्म यथाव्यपदिष्टमित्युच्यते, तस्यैकस्यैवाकाशादिषु कारणत्वेनोक्तेः। तस्माद्वा एतस्मादात्मन आकाशस्सम्भूतः (तै.आ.१) तत्तेजोऽसृजत (छा.६.२.३) इत्यादिषु सर्वज्ञं ब्रह्मैव कारणत्वेनोच्यते। तथा हि सत्यं ज्ञानमनन्तं ब्रह्म (तै.आन.१) सोऽश्नुते सर्वान्कामान् सह ब्रह्मणा विपश्चिता (तै.आन.१) इति प्रकृतं विपश्चिदेव ब्रह्म तस्माद्वा एतस्मात् (तै.आन.१) इति परामृश्यते। तथा तदैक्षत बहु स्याम् (छा.६–२–३) इति निर्दिष्टं सर्वज्ञं ब्रह्मैव तत्तेऽजोऽसृजत (छा.६.२.३) इति परामृश्यते। एवं सर्वत्र सृष्टिवाक्येषु द्रष्टव्यम्। अतो ब्रह्मैककारणं जगदिति निश्चीयते ॥ १४ ॥



असत्पदघटितकारणवाक्यस्य दार्ढ्यविघटकत्वशङ्का – समाधाने

ननु असद्वा इदमग्र आसीत् (तै.आन.७.१) इत्यसदेव कारणत्वेन व्यपदिश्यते; तत्कथमिव सर्वज्ञस्य सत्यसङ्कल्पस्य ब्रह्मण एव कारणत्वं निश्चीयत इत्यत आह –

१२४. समाकर्षात् ॥ १–४–१५ ॥

असद्वा इदमग्र आसीत् (तै.आन.७–१) इत्यत्रापि विपश्चिदानन्दमयं सत्यसङ्कल्पं ब्रह्मैव समाकृष्यते। कथम्? तस्माद्वा एतस्माद्विज्ञानमयात्। अन्योऽन्तर आत्माऽनन्दमयः (तै.आन.५) सोऽकामयत। बहु स्यां प्रजायेयेति (तै.आन.६) इदं सर्वमसृजत। यदिदं किञ्च। तत्सृष्ट्वा। तदेवानुप्राविशत्। तदनुप्रविश्य सच्चत्यच्चाभवत् (तै.आन.६) इत्यादिना ब्राह्मणेनाऽनन्दमयं ब्रह्म सत्यसङ्कल्पं सर्वस्य स्रष्टृ सर्वानुप्रवेशेन सर्वात्मभूतमभिधाय तदप्येषश्लोको भवति (तै.आन.६) इत्युक्तस्यार्थस्य सर्वस्य साक्षित्वेनोदाहृतोऽयं श्लोकः असद्वा इदमग्र आसीत् (तै.आन.७) इति। तथोत्तरत्र भीषाऽस्माद्वातःपवते (तै.आन.८) इत्यादिना तदेव ब्रह्म समाकृष्य सर्वस्य प्रशासितृत्वनिरतिशयानन्दत्वादयोऽभिधीयन्ते। अतोऽयं मन्त्रस्तद्विषय एव। तदानीं नामरूपविभागाभावेन तत्सबन्धितयाऽस्तित्वाभावाद् ब्रह्मैवासच्छब्देनोच्यते। असदेवेदमग्र आसीत् (छा.३.१९.१) इत्यत्राप्ययमेव निर्वाहः।



अव्याकृतपदस्य तच्छरीरकब्रह्मपरतामाश्रित्य प्रधानकारणतानिरासः

यदुक्तं तद्धेदं तर्ह्यव्याकृतमासीत् (बृ.३.४.७) इति प्रधानमेव जगत्कारणत्वेनाभिधीयत इति; नेत्युच्यते, तत्राप्यव्याकृतशब्देनाव्याकृतशरीरं ब्रह्मैवाभिधीयते स एष इह प्रविष्ट आनखाग्रेभ्यः पश्यंश्चक्षुः शृण्वञ्श्रोत्रं मन्वानो मन आत्मेत्येवोपासीत (बृ.३.४.७) इत्यत्र स एषः (बृह.३.४.७) इति तच्छब्देनाव्याकृतशब्दनिर्दष्टस्यान्तःप्रविश्य प्रशासितृत्वेनानुत्कर्षात्, तत्सृष्ट्वा तदेवानुप्राविशत् अनेन जीवेनाऽत्मनाऽनुप्रविश्य नामरूपे व्याकरवाणि (छा.६.३.२) इति स्रष्टुस्सर्वज्ञस्य परस्य ब्रह्मणः कार्यानुप्रवेशनामरूपव्याकरणप्रसिद्धेश्च। अन्तः प्रविष्टश्शास्ता जनानां सर्वात्मा (तै.उ.आ.३.११.१०) इति नियमनार्थत्वादनुप्रवेशस्य प्रधानस्याचेतनस्यैवंरूपोऽनुप्रवेशो न सम्भवति। अतः अव्याकृतम् – अव्याकृतशरीरं ब्रह्म तन्नामरूपाभ्यां व्याक्रियत (बृह.३–४–७) इति तदेवाविभक्तनामरूपं ब्रह्म सर्वज्ञं सत्यसङ्कल्पं स्वेनैव विभक्तनामरूपं स्वयमेव व्याक्रियतेत्युच्यते। एवं च सति ईक्षणादयो मुख्या एव भवन्ति। ब्रह्मात्मशब्दावपि निरतिशयबृहत्त्वनियमनार्थव्यापित्वाभावेन प्रधाने न कथञ्चिदुपपद्येते। अतो ब्रह्मैककारणं जगदिति स्थितम् ॥ १५ ॥

इति श्रीशारीरकमीमांसाभाष्ये कारणत्वाधिकरणम् ॥ ४ ॥




३२ जगद्वाचित्वाधिकरणम्

श्रीशारीरकमीमांसाभाष्ये जगद्वाचित्वाधिकरणम् ॥ ५ ॥

अधिकरणार्थः – जगत् परब्रह्मकारणकमेव, न पुरुषपदवाच्यजीवकारणकम्

१२५. जगद्वाचित्वात् ॥ १–४–१६ ॥



सङ्गतिप्रदर्शनम्



वेदान्तवाक्येषु चेतनकारणत्वबोधेऽपि जीवपरत्वेन निर्वाह्यत्वशङ्का

पुनरपि साङ्ख्यः प्रत्यवतिष्ठते यद्यपि वेदान्तवाक्यानि चेतनं जगत्कारणत्वेन प्रतिपादयन्ति, तथापि तन्त्रसिद्धप्रधानपुरुषातिरिक्तं वस्तु जगत्कारणं वेद्यतया न तेभ्यः प्रतीयते। तथा हि भोक्तारमेव पुरुषं कारणं वेद्यतयाऽधीयते कौषीतकिनो बालाक्यजातशत्रुसंवादे ब्रह्म ते ब्रवाणि (कौषी.४.१८) इत्युपक्रम्य यो वै बालाक एतेषां पुरुषाणां कर्ता यस्य वैतत्कर्म स वै वेदितव्यः (कौषी.४.१८) इति ।



पूर्वपक्षः



तत्र क्षेत्रज्ञस्यैव वेदितव्यतोक्तिः

उपक्रमे वक्तव्यतया बालाकिनोपक्षिप्तं ब्रह्माजानते तस्मा एवाजातशत्रुणा स वै वेदितव्यः (कौषी.४.१८) इति ब्रह्मोपदिश्यते। यस्य वैतत्कर्म (कौषी.४.१८) इति कर्मसम्बन्धात्प्रकृत्यध्यक्षो भोक्ता पुरुषो वेदितव्यतयोपदिष्टं ब्रह्मेति निश्चीयते, नार्थान्तरम्, तस्य कर्मसम्बन्धानभ्युपगमात्। कर्म च पुण्यापुण्यलक्षणं क्षेत्रज्ञस्यैव सम्भवति।



क्षेत्रज्ञेतरस्य वेदितव्यत्वोक्तिशङका

न च वाच्यम् – क्रियत इति कर्मेति व्युत्पत्त्या प्रत्त्यक्षादिप्रमाणोपस्थापितं जगदेतत्कर्मेति निर्दिश्यते, यस्यैतत्कृत्स्नं जगत्कर्म, स वेदितव्य इति क्षेत्रज्ञादर्थान्तरमेव प्रतीयते – इति;



क्षेत्रज्ञेतरस्य वेदितव्यत्वोक्तिशङ्का

यो वै बालाके एतेषां पुरुषाणां कर्ता यस्य वैतत्कर्म (कौषी.४.१८) इति पृथङ्निर्देशवैयर्थ्यात्, कर्मशब्दस्य च लोकवेदयोः पुण्यपापरूप एव कर्मणि प्रसिद्धेः।



जीवे सर्वकर्तृत्वोपपत्तिः

तत्तद्भोक्तृकर्मनिमित्तत्वाज्जगदुत्पत्तेरेतेषां पुरुषाणां कर्तेति च भोक्तुरेवोपपद्यते। तदयमर्थः – एतेषामादित्यमण्डलाद्यधिकरणानां क्षेत्रज्ञभोग्यभोगोपकरणभूतानां पुरुषाणां यः कारणभूतः, एतत्कारणभावहेतुभूतं पुण्यापुण्यलक्षणं च कर्म यस्य, स वेदितव्यः – तत्स्वरूपं प्रकृतेर्विविक्तं वेदितव्यम् इति ।



जीवत्वस्य प्रकारान्तरेणोपपत्तिः

तथोत्तरत्र तौ ह सुप्तं पुरुषमीयतुः तं यष्टिना चिक्षेप (कौषी.४.१८) इति सुप्तपुरुषगमन-यष्टिघातोत्थापनादीनि च भोक्तृप्रतिपादन एव लिङ्गानि। तथोपरिष्टादपि भोक्तैव प्रतिपाद्यते तद्यथा श्रेष्ठी स्वैर्भुङ्क्ते यथा वा स्वाश्श्रेष्ठिनं भुञ्जन्त्येवमेवैष प्रज्ञात्मैतैरात्मभिर्भुङ्क्ते एवमेवैत आत्मान एनं भुञ्जन्ति (कौषी.४.२०) इति। तथा क्वैष एतद्बालके पुरुषोऽशयिष्ट क्व वा एतदभूत्कुत एतदायात् (कौषी.४–१८) इति पृष्टमर्थमजानते तस्मै स्वयमेवाजातशत्रुरुवाच हिता नाम नाड्यस्तासु तदा भवति यदा सुप्तस्स्वप्नं न कथञ्चन पश्यत्यथास्मिन्प्राण एवैकधा भवति तदैनं वाक्सर्वैर्नामभिस्सहाप्येति मनस्सर्वैर्ध्यानैस्सहाप्येति स यदा प्रतिबुध्यते यथाग्नेर्ज्वलतस्सर्वा दिशो विस्फुलिङ्गा विप्रतिष्ठेरन्नेवमेवैतस्मादात्मनः प्राणा यथायतनं विप्रतिष्ठन्ते प्राणेभ्यो देवा देवेभ्यो लोकाः (कौषी.४.१९) इति सुषुप्त्याधारतया स्वप्नसुषुप्तिजागरितावस्थासु वर्तमानं वागादिकरणाप्ययोद्गमस्थानमेव जीवात्मानम् अथास्मिन् प्राण एवैकधा भवति (कौषी.४.१९) इत्युक्तवान्। अस्मिन् जीवात्मनि प्राणभृत्त्वनिबन्धनोऽयं प्राणशब्दः स यदा प्रतिबुध्यते (कौषी.४.१९) इति प्राणशब्दनिर्दिष्टस्य प्रबोधश्रवणात् मुख्यप्राणस्येश्वरस्य च सुषुप्तिप्रबोधयोरसम्भवात्। अथवा अस्मिन्प्राणे (कौषी.४.१९) इति व्यधिकरणे सप्तम्यौ, अस्मिन्नात्मनि वर्तमाने प्राण एवैकधा भवति वागादिकरणग्राम इति। प्राणशब्दस्य मुख्यप्राणपरत्वेऽपि जीव एवास्मिन्प्रकरणे प्रतिपाद्यते, स्वतः प्राणस्य जीवोपकरणत्वात्।



पूर्वपक्षोपसंहारः

अतो वक्तव्यतयोपक्रान्तं ब्रह्म पुरुष एवेति तद्व्यतिरिक्तेश्वरासिद्धिः। कारणगताश्चेक्षणादयश्चेतनधर्मा अस्मिन्नेवोपपद्यन्त इत्येतदधिष्ठितं प्रधानमेव जगत्कारणम्॥



सिद्धान्तारम्भः



एतत्संवादप्रतिपाद्यता पुरुषोत्तमस्यैव, न जीवस्य

इति प्राप्ते प्रचक्ष्महे – जगद्वाचित्वात् – अत्र पुण्यापुण्यपरवशः क्षुद्रः क्षेत्रज्ञस्स्वस्मिन्, प्रकृतिधर्माध्यासेन तत्परिणामहेतुभूतः पुरुषो नाभिधीयते; अपितु निरस्तसमस्ताविद्यादि–दोषगन्धः अनवधिकातिशयासङ्ख्येयकल्याणगुणनिधिर्निखिलजगदेककारणभूतः पुरुषोत्तमोऽभिधीयते।



सौत्रहेतुवाचकशब्दार्थविवरणम्

कुत**😕** यस्य वैतत्कर्म (कौषी.४.१८) इत्यत्रैतच्छब्दान्वितस्य कर्मशब्दस्य परमपुरुषकार्यभूतजगद्वाचित्वात्। एतच्छब्दो ह्यर्थप्रकरणादिभिरसङ्कुचित– वृत्तिरविशेषेण प्रत्यक्षादिप्रमाणोपस्थापितनिखिलचिदचिन्मिश्रजगद्विषयः।



पुण्यापुण्ययोः क्रियासामान्यस्य वा कर्मपदावाच्यत्वम्

न च पुण्यापुण्यलक्षणं कर्मात्र कर्मशब्दाभिधेयं ब्रह्म ते ब्रवाणि (कौषी.४.१८) इत्युपक्रम्य ब्रह्मत्वेन बालाकिना निर्दिष्टानामादित्यमण्डलाद्यधिकरणानां पुरुषाणामब्रह्मत्वेन मृषा वै खलु मा संवादयिष्ठाः (कौषी.४.१८) इति तमब्रह्मवादिनमपोद्य तेनाविदितब्रह्मज्ञानायाजातशत्रुणेदं वाक्यमवतारितं यो वै बालाके (कौषी.४.१७) इत्यादि। पुण्यापुण्यलक्षणकर्मसम्बन्धिन आदित्याद्यधिकरणास्तत्सजातीयाश्च पुरुषास्तेनैव विदिता इति तदविदितपुरुषविशेषज्ञापनपरोऽयं कर्मशब्दो न पुण्यापुण्यमात्रवाची; कर्ममात्रवाची वा; अपि तु कृत्स्नस्य जगतः कार्यत्ववाची। एवमेव खल्वविदितोऽर्थ उपदिष्टो भवति।



पुरुषस्य चेतनाख्यस्य वेदितव्यत्वोपदेशानौचित्यम्

पुरुषस्य कर्मसम्बन्धोपलक्षितस्वाभाविकस्वरूपस्याज्ञातस्य वेदितव्यत्वोपदेशे च लक्षणा, कर्मसम्बन्धमात्रस्यैव वेदितव्यस्वरूपलक्षणत्वाद्यस्य कर्म च वेदितव्य इत्येतावतैव तत्सिद्धे;, यस्य वैतत्कर्म (कौषी.४.१८) इत्येतच्छब्दवैयर्थ्यं च।



मिथः कर्तृत्व-कर्मत्वयोः पृथङ्निर्देशाशयः

य एतेषां कर्त्ता यस्य वैतत्कर्म (कौषी.४.१८) इति पृथङ्निर्देशस्य चायमभिप्रायः – ये त्वया ब्रह्मत्वेन निर्दिष्टाः पुरुषाः तेषां यः कर्त्ता, ते यत्कार्यभूताः, किं विशिष्याभिधीयते, कृत्स्नं जगद्यस्य कार्यम्, उत्कृष्टा अपकृष्टाश्चेतना अचेतनाश्च सर्वे पदार्था यत्कार्यत्वे तुल्याः, स परमकारणभूतः पुरुषोत्तमो वेदितव्यः – इति।



जीवीयकर्मणां जगत्स्रष्टौ हेतुत्वेऽपि न वेदितव्यता जीवस्य

जगदुत्पत्तेर्जीवकर्मनिबन्धनत्वेऽपि न जीवस्स्वभोग्यभोगोपकरणादेः स्वयमुत्पादकः, अपि तु स्वकर्मानुगुण्येनेश्वरसृष्टं सर्वं भुङ्क्ते; अतो न तस्य पुरुषान्प्रति कृर्तृत्वमुपपद्यते। अतस्सर्ववेदान्तेषु परमकारणतया प्रसिद्धं परं ब्रह्मैवात्र वेदितव्यतयोपदिश्यते ॥ १६॥

१२६. जीवमुख्यप्राणलिङ्गान्नेति चेत्तद्व्याख्यातम् ॥ १–४–१७ ॥



उपरितनवाक्यगतहेतोः जीवादिसाधकत्वशङ्कापरिहारौ

अथ यदुक्तम् – जीवलिङ्गान्मुख्यप्राणसङ्ङ्कीर्तनाच्च – लिङ्गात् भोक्तैवास्मिन्प्रकरणे प्रतिपाद्यते, न परमात्मा – इति; तद्व्याख्यातम् – तस्य निर्वाहः प्रतर्दनविद्यायामभिहितः।



प्रतर्दनविद्यास्थपरिहारस्य अतिदेष्टव्यांशस्य च विवरणम्

एतदुक्तं भवति – यत्रोपक्रमोपसंहारपर्यालोचनया ब्रह्मपरं वाक्यमिति निश्चितम्, तत्रान्यलिङ्गानि तदनुरोधेन वर्णनीयानीति तत्र प्रतिपादितम्। अत्राप्युपक्रमे ब्रह्म ते ब्रवाणि (कौषी.४.१८) इति ब्रह्मोपक्षिप्तम्, मध्ये च यस्य चैतत्कर्म (कौषी.४.१८) इति निर्दिष्टं न पुरुषमात्रम्, अपि तु निखिलजगदेककारणं ब्रह्मैवेत्युक्तम्। उपसंहारे च सर्वान्पाप्मनोऽपहत्य सर्वेषां च भूतानां श्रैष्ठ्यं स्वाराज्यमाधिपत्यं पर्येति य एवं वेद (कौषी.४–२०) इति ब्रह्मोपासनैकान्तं सर्वपापोपहतिपूर्वकं स्वाराज्यं च फलं श्रुतम्; अतोऽस्य वाक्यस्य ब्रह्मपरत्वनिश्चयेन जीवमुख्यप्राणलिङ्गान्यपि तत्परतया वर्णनीयानि – इति।



सविशेषं प्रातर्दनो निर्वाहप्रकारः

प्रातर्दने ह्युपासात्रैविध्येन जीवमुख्यप्राणलिङ्गानां ब्रह्मपरत्वमुक्तम्; अत्रापि अथास्मिन्प्राण एवैकधा भवति (कौषी.४.१९) इति सामानाधिकरण्यसम्भवे वैयधिकरण्यसमाश्रयणायोगाद्ब्रह्मण्येव प्राणशब्दप्रयोगनिश्चयेन च प्राणशरीरकब्रह्मोपासनार्थं प्राणसङ्कीर्तनं लिङ्गं युज्यते ॥१७॥

जीवलिङ्गानां पुनः कथं ब्रह्मपरत्वमित्यत्राह –



जैमिनिमतेन उक्तानुपपत्तिपरिहारः

१२७. अन्यार्थं तु जैमिनिः प्रश्नव्याख्यानाभ्यामपि चैवमेके ॥ १–४–१८ ॥

तु शब्दः, जीवसङ्कीर्तनेन वाक्यस्य तत्परत्वसम्भावनाव्यावृत्त्यर्थः। अन्यार्थं जीवसङ्कीर्तनं जीवातिरिक्तब्रह्मस्वरूपप्रतिबोधनार्थमिति जैमिनिराचार्यो मन्यते। कुत**😕**



परमात्मज्ञापकप्रश्नोत्तरविधानम्

प्रश्नव्याख्यानाभ्याम्। प्रश्नस्तावत् तौ ह सुप्तं पुरुषमाजग्मतुः (कौषी.४.१८) इत्यादिना सुप्तस्य प्रबुद्धप्राणस्यैव प्राणनामभिरामन्त्रणाश्रवणयष्टिघातोत्थापनाभ्यां प्राणादिव्यतिरिक्तं जीवं प्रतिबोध्य पुनर्जीवव्यतिरिक्तब्रह्मप्रतिबोधनपरो दृश्यते क्वैष एतद्बालाके**!** पुरुषोऽशयिष्ट क्व वा एतदभूत्कुत एतदागात् (कौषी.४.१८) इति। व्याख्यानमपि यदा सुप्तस्स्वप्नं न कथञ्चन पश्यत्यथास्मिन्प्राण एवैकधा भवति एतस्मादात्मनः प्राणा यथायतनं विप्रतिष्ठन्ते प्राणेभ्यो देवा देवेभ्यो लोकाः (कौषी.४.१९) इति जीवादर्थान्तरभूतपरमात्मपरमेव।



उक्तस्य परमात्मपरत्वस्योपपादनम्

सुषुप्तस्य हि जीवस्य यत्रोषितस्य जागरितस्वप्नदशासम्बन्धि विचित्रसुखदुःखानुभव-कालुष्यविरहेण सम्प्रसन्नस्य स्वस्थतापत्तिः, पुनरप्यस्य यस्माद्भोगाय निष्क्रमणम्, सोऽयं परमात्मा। तथा हि



प्रश्न-व्याख्यानयोः जीवपरतापूर्वपक्ष-तन्निरासौ

सता सोम्य तदा सम्पन्नो भवति (छा.६.८.१) प्राज्ञेनाऽत्मना सम्पिरष्वक्तो न बाह्यं किञ्चन वेद नान्तरम् (बृ.६.३.२१) इति सुषुप्त्याधारतया प्रसिद्धो जीवादर्थान्तरभूतः प्राज्ञः परमात्मा। अतः प्रश्नप्रतिवचनाभ्यां जीवसङ्कीर्तनं जीवादर्थान्तरभूतपरमात्मप्रतिपादनार्थमिति निश्चीयते।



उक्तार्थस्थापकशास्त्रान्तरपाठप्रदर्शनम्

यदुक्तं प्रश्नव्याख्याने जीवपरे सुषुप्तिस्थानं च नाड्य एव, करणग्रामश्च प्राणशब्दनिर्दिष्टे जीव एवैकधा भवति – इति;

तदयुक्तम्, नाडीनां स्वप्नस्थानत्वात्, उक्तरीत्या ब्रह्मण एव सुषुप्तिस्थानत्वाच्च। प्राणशब्दनिर्दिष्टे ब्रह्मण्येव जीवस्य तदुपकरणभूतवागादिकरणग्रामस्य चैकतापत्तिविभागवचनाच्च।



उक्तार्थस्थापकशास्त्रान्तरपाठप्रदर्शनम्

अपिचैवमेके – वाजसनेयिनोऽस्मिन्नेव बालाक्यजातशत्रुसंवादे सुषुप्ताद्विज्ञानमयाद्भेदेन तदाश्रयभूतं परमात्मानमामनन्ति – य एष विज्ञानमयः पुरुषः क्वैष तदाऽभूत्कुत एतदागात् (बृ.४–१–१६), यत्रैष एतत्सुप्तोऽभूद्य एष विज्ञानमयः पुरुषस्तदैतेषां प्राणानां विज्ञानेन विज्ञानमादाय य एषोऽन्तर्हादय आकाशस्तस्मिञ्च्छेते (बृ.४.१.१७) इति। आकाशशब्दश्च परमात्मनि प्रसिद्धः दहरोऽस्मिन्नन्तर आकाशः (छा.८–१–१) इति। अतोऽत्र जीवसङ्कीर्तनं तस्मादर्थान्तरभूतस्य प्राज्ञस्य परस्य ब्रह्मणः प्रतिबोधनार्थमित्यवगम्यते।



अधिकरणार्थोपसंहारः

तस्मादस्मिन्वाक्ये पुरुषादर्थान्तरभूतस्य निखिलजगत्कारणस्य परस्यैव ब्रह्मणो वेदितव्यतयाऽभिधानान्न तन्त्रसिद्धस्य पुरुषस्य तदधिष्ठितस्य वा प्रधानस्य कारणत्वं क्वचिदपि वेदान्ते प्रतीयत इति स्थितम्॥ १८॥

इति श्रीशारीरकमीमांसाभाष्ये जगद्वाचित्वाधिकरणम्॥ ५॥




३३ वाक्यान्वयाधिकरणम्

श्री शारीरकमीमांसाभाष्ये वाक्यान्वयाधिकरणम्॥६॥

अधिकरणार्थः – वाक्यविशेषैः उपास्यतया विहितं ब्रह्मैव, न पुरुषः


मैत्रेयीविद्या बृ.उ. 6-5

१२८. वाक्यान्वयात् ॥ १–४–१९ ॥



सङ्गतिप्रतिपादनम्

अत्रापि कापिलतन्त्रसिद्धपुरुषतत्त्वावेदनपरं वाक्यं क्वचिद्दृश्यत इति तदतिरिक्त ईश्वरो नाम न कश्चित्सम्भवतीत्याशङ्क्य निराकरोति।



विषयप्रदर्शनम्

बृहदारण्यके मैत्रेयीब्राह्मणे श्रूयते – न वा अरे पत्युः कामाय पतिः प्रियो भवति (बृ.६.५.६) इत्यारभ्य – न वा अरे सर्वस्य कामाय सर्वं प्रियं भवति आत्मनस्तु कामाय सर्वं प्रियं भवति । आत्मा वा अरे द्रष्टव्यश्श्रोतव्यो मन्तव्यो निदिध्यासितव्यः मैत्रेय्यात्मनि खल्वरे दृष्टे श्रुते मते विज्ञाते इदं सर्वं विदितम् (बृ.६.५.६) इति।



संशयप्रदर्शनम्

तत्र संशयः – किमस्मिन्वाक्ये द्रष्टव्यतयोपदिश्यमानस्तन्त्रसिद्धः पुरुषः एव? अथवा सर्वज्ञस्सत्यसङ्कल्पस्सर्वेश्वर**😕** इति।



सयुक्तिकः पूर्वः पक्षः

किं युक्तम्? पुरुष इति। कुत**😕** आदिमध्यावसानेषु पुरुषस्यैव प्रतीतेः। उपक्रमे तावत्पतिजायापुत्रवित्तपश्वादिप्रियत्वयोगात् जीवात्मैव प्रतीयते, मध्येऽपि विज्ञानघन एवैतेभ्यो भूतेभ्यस्समुत्थाय तान्येवानुविनश्यति न प्रेत्य सञ्ज्ञाऽस्ति (बृ.४.४.१२) इत्युत्पत्तिविनाशयोगात्स एवावगम्यते; तथाऽन्ते च विज्ञातारमरे केन विजानीयात् (बृ–६–५–१५) इति स एव ज्ञाता क्षेत्रज्ञ एव प्रतीयते, नेश्वरः। अतस्तन्त्रसिद्धपुरुषप्रतिपादनपरमिदं वाक्यमिति निश्चीयते।



पुरुषप्रतिपादनपरत्वाक्षेप-परिहारौ

ननु अमृतत्वस्य तु नाशाऽस्ति वित्तेन (बृ.६.५.६) इत्युपक्रमामृतत्वप्राप्त्युपायोपदेशपरमिदं वाक्यमित्यवगम्यते। तत्कथं पुरुषप्रतिपादनपरत्वमस्य वाक्यस्य; तदुच्यते – अत एव ह्यत्र पुरुषप्रतिपादनम्। तन्त्रे ह्यचिद्धर्माध्यासवियुक्तपुरुषस्वरूपयाथात्म्यविज्ञानमेवामृतत्वहेतुत्वेनोच्यते। अतो जीवात्मनः प्रकृतिवियुक्तं स्वरूपमिहामृतत्वाय आत्मा वा अरे द्रष्टव्यः (बृ.६.५.६) इत्यादिनोपदिश्यते।



जीवात्मविज्ञानेन सर्वविज्ञानसिद्ध्युपपादनम्

सर्वेषामात्मनां प्रकृतिवियुक्तं स्वरूपमेकरूपम् एकमिति स्वात्मयाथात्म्यविज्ञानेन सर्व एवात्मानो विदिता भवन्तीत्यात्मविज्ञानेन सर्वविज्ञानमुपपन्नम्;



ऐक्योपदेशाशयः

देवादिस्थावरान्तेषु सर्वेषु भूतेष्वात्मस्वरूपस्य ज्ञानैकप्रकारत्वात्। इदं सर्वं यदयमात्मा (बृ.६.५.७) इत्यैकात्म्योपदेशः; देवाद्याकाराणामनात्माकारत्वात् सर्वं तं परादात् (बृ.६–५–७) इत्यादिनाऽन्यत्वनिषेधश्च यत्र हि द्वैतमिव भवति (बृ.६.५.१५) इति च नानात्वनिषेधेनैकस्वरूपे ह्यात्मनि देवादिप्रकृतिपरिणामभेदेन नानात्वं मिथ्येत्युच्यते;



प्रकृतवाक्यानां जीवपरत्वेऽपि वेदाविर्भावाक्योपपत्तिः

तस्य ह वा एतस्य महतो भूतस्य निश्श्वसिमेतद्यदृग्वेदः (बृ.६.५.११) इत्याद्यपि प्रकृतेरधिष्ठातृत्वेन पुरुषनिमित्तत्वाज्जगदुत्पत्तेरुपपद्यते।



पूर्वपक्षनिगमनम्

एवमस्मिन्वाक्ये पुरुषपरे निश्चिते सति तदैकार्थ्यात्सर्वे वेदान्तास्तन्त्रसिद्धं पुरुषमेवाभिदधतीति तदधिष्ठाता प्रकृतिरेव जगदुपादानम्, नेश्वरः- इति।



सिद्धान्तारम्भः

एवं प्राप्ते प्रचक्ष्महे – वाक्यान्वयात् – इति। सर्वेश्वर एवास्मिन्वाक्ये प्रतीयते; कुत**😕** एवमेव हि वाक्यावयवानामन्योन्यान्वयस्समञ्जसो भवति।



सामञ्जस्योपपादनम्

अमृतत्वस्य तु नाशाऽस्ति वित्तेन (बृ.६.५.३) इति याज्ञवल्यक्येनाभिहिते येनाहं नामृता स्यां किमहं तेन कुर्यां तदेव भगवान्वेद तदेव मे ब्रूहि (बृ.६.५.४) इत्यमृतत्वानुपायतया वित्ताद्यनादरेणामृतत्वप्राप्त्युपायमेव प्रार्थयमानायै मैत्रेय्यै तदुपायतया द्रष्टव्यत्वेनोपदिष्टोऽयमात्मा परमात्मैव तमेव विदित्वाऽतिमृत्युमेति (श्वे.३.८) तमेवं विद्वानमृत इह भवति नान्यः पन्थाः (पु.सू.) इत्यादिभिरमृतत्वस्य परमपुरुषवेदनैकोपायतया प्रतिपादनात्।



प्राप्तृस्वरूपावगमोपयोगः, परमात्मन एव ज्ञातव्यता च

परमपुरुषविभूतिभूतस्य प्राप्तुरात्मनस्स्वरूपयाथात्म्यम् अपवर्गसाधनपरमपुरुषवेदनोपयोगितया अवगन्तव्यम्; न स्वत एवोपायत्वेन। अतोऽत्र परमात्मैवामृतत्वोपायतया द्रष्टव्यः (बृ.६.५.६) इत्यादिनोपदिश्यते। तथा तस्य ह वा एतस्य महतो भूतस्य निश्श्वसिमेतद्यदृग्वेदः (बृ.६.५.११) इत्यादिना कृत्स्नस्य जगतः कारणत्वमुच्यमानं परमपुरुषादन्यस्य कर्मपरवशस्य मुक्तस्य निर्व्यापारस्य च पुरुषमात्रस्य न सम्भवति। तथा आत्मनो वा अरे दर्शनेन (बृ.४.४.५) इत्यादिना एकविज्ञानेन सर्वविज्ञानमभिधीयमानं सर्वात्मभूते परमात्मन्येवावकल्पते।



परोक्तस्य सर्वविज्ञानप्रतिज्ञानिर्वाहप्रकारस्य अनौचित्यम्

यत्त्वेतदेकरूपत्वादात्मनामेकात्मविज्ञानेन सर्वात्मविज्ञानमुच्यत इति; तदयुक्तम्; अचेतनप्रपञ्चज्ञानाभावेन सर्वविज्ञानाभावात्। प्रतिज्ञोपपादनाय च इदं ब्रह्मेदं क्षत्रम् (बृ.६.५.७) इत्युपक्रम्य इदं सर्वं यदयमात्मा (बृ.६.५.७) इति प्रत्यक्षादिसिद्धं चिदिचिन्मिश्रं प्रपञ्चम् इदम् इति निर्दिश्य एतदयमात्मा इत्यैकात्म्योपदेशश्च परमात्मन एवोपपद्यते। न हि इदंशब्दवाच्यं चिदचिन्मिश्रं जगत्पुरुषेणाचित्संसृष्टेन तद्वियुक्तेन स्वरूपेण वाऽवस्थितेन चैक्यमुपगच्छति।



आत्मेतरत्वज्ञाननिषेधतात्पर्यम्

अत एव सर्वं तं परादाद्योऽन्यत्राऽत्मनस्सर्वं वेद (बृ.६.५.७) इति व्यतिरिक्तत्वेन सर्ववेदननिन्दा च; तथा प्रथमे च मैत्रेयीब्राह्मणे महद्भूतमनन्तमपारम् (बृ.४.४.१२) इति श्रुता महत्त्वादयो गुणाः परमात्मन एव सम्भवन्ति। अतस्स एवात्र प्रतिपाद्यते।



परोक्तार्थस्य अनूद्य दूषणम्

यत्तूक्तं पतिजायापुत्रवित्तपश्वादिप्रियान्वयिनो जीवात्मन उपक्रमे त्वन्वेष्टव्यतया प्रतिपादनात्तद्विषयमेवेदं वाक्यमिति; तदयुक्तम्, आत्मनस्तु कामाय (बृ.६.५.६) इत्यात्मशब्देन जीवात्मसंशब्दने तस्य आत्मा वा अरे द्रष्टव्यः (बृ.६.५.६) इत्यनेनानन्वयप्रसङ्गात्। आत्मा वा अरे द्रष्टव्यः (बृ. ६.५.६) इत्यात्मनो द्रष्टव्यत्वोपयोगितया आत्मनस्तु कामाय (बृ.६.५.६) इत्युपदिष्टमिति प्रतीयते। आत्मनस्तु कामाय – आत्मनः कामसम्पत्तये; काम्यन्त इति कामाः; आत्मन इष्टसम्पत्तय इति यावत्।



जीवात्मस्वरूपस्य अन्वेष्टव्यतापरत्वानुपपत्तिः

न च – जीवात्मनः इष्टसम्पत्तये पत्यादयः प्रिया भवन्ति – इत्युक्ते सति तस्य जीवस्य स्वरूपमन्वेष्टव्यं भवति। प्रियमेव ह्यन्वेष्टव्यम्; नतु प्रियं प्रति शेषिणः प्रियवियुक्तं स्वरूपम्। यस्मादात्मन इष्टसम्पत्तये पत्यादयः प्रिया भवन्ति, तस्मात्पत्यादिप्रियं परित्यज्य तद्वियुक्तमात्मस्वरूपमन्वेष्टव्यमित्यसङ्गतं भवति। प्रत्युत न पत्यादिशेषतया पत्यादीनां प्रियत्वम्; अपित्वात्मनश्शेषतया पत्यादीनां प्रियत्वमित्युक्ते स्वशेषतया त एवोपादेयास्स्युः।



परोक्तानुरोधस्य वाक्यभेदापादकत्वम्

आत्मनस्तु कामाय सर्वं प्रियं भवति (बृ.६.५.६) इत्यस्य परेणानन्वये वाक्यभेदः प्रसज्यते। अभ्युपगम्यमानेऽपि वाक्यभेदे पूर्ववाक्यस्य न किञ्चित्प्रयोजनं दृश्यते।



स्वाभिमतोऽर्थः

अतः पत्यादि सर्वं प्रियं परित्यज्यात्मन एवान्वेष्ठव्यत्वं यथा प्रतीयते, तथा वाक्यार्थो वर्णनीयः; सोऽयमुच्यते – अमृतत्वस्य तु नाशाऽस्ति वित्तेन (बृ.६.५.३) इति वित्तादीनां नित्यनिर्दोषनिरतिशयानन्दरूपामृतत्वप्राप्त्यनुपायतामुक्त्वा वित्तपुत्रपतिजायादीनां सातिशयदुःखमिश्र-कादाचित्कप्रियत्वमनुभूयमानं न पत्यादिस्वरूपप्रयुक्तम्, अपितु निरतिशयानन्द- स्वभावपरमात्मप्रयुक्तम्। अतो य एव स्वयं निरतिशयानन्दस्सन्नन्येषामपि प्रियत्वलेशास्पदत्वम् आपादयति, स परमात्मैव द्रष्टव्य इत्युपदिश्यते।



उक्तस्यार्थस्य शब्दतो लाभः

तदयमर्थः – न वा अरे पत्युः कामाय पतिः प्रियो भवति (बृ.६.५.६) न हि पतिजायापुत्रवित्तादयो मत्प्रयोजनायाहमस्य प्रियस्स्यामिति स्वसङ्कल्पात्प्रिया भवन्ति; अपि त्वात्मनः कामाय परमात्मनः स्वाराधकप्रियप्रतिलम्भनरूपेष्टनिर्वृत्तय इत्यर्थः। परमात्मा हि कर्मभिराराधितस्तत्तत्कर्मानुगुणं प्रतिनियतदेशकालस्वरूपपरिमाणमाराधकानां तत्तद्वस्तुगतं प्रियत्वमापादयति एष ह्येवानन्दयाति (तै.आ.७) इति श्रुतेः। न तु तत्तद्वस्तु स्वरूपेण प्रियमिप्रयं वा। यथोक्तं – तदेव प्रीतये भूत्वा पुनर्दुःखाय जायते। तदेव कोपाय यतः प्रसादाय च जायते॥ तस्माद्दुःखात्मकं नास्ति न च किञ्चित्सुखात्मकम् इति।



द्वितीयवाक्यस्थात्मशब्दस्य परमात्मपरतायामेव स्वारस्यम्

आत्मनस्तु कामाय (बृ.६.५.६) इत्यस्य जीवात्मपरत्वेऽपि आत्मा वा अरे द्रष्टव्यः (बृ.६–५–६) इति तु परमात्मविषयमेव। तत्रायमर्थः – यस्मात्पत्यादीनामिष्टसम्पत्तये तत्परवशेन पत्यादयः प्रियत्वेन नोपादीयन्ते, अपित्वात्मेष्टसम्पत्तये स्वतन्त्रेण स्वप्रियत्वेनोपादीयन्ते; तस्माद्य एवाऽत्मनो निरुपाधिकनिर्दोषनिरवधिकप्रियः परमात्मा; स एव हि द्रष्टव्यः; न दुःखमिश्राल्प-सुखदुःखोदर्काः परायत्ततत्तत्स्वभावाः पतिजायापुत्रवितादयो विषयाः इति ।



आत्मशब्दयोर्द्वयोरपि एकविषतौचित्यम्

अस्मिंस्तु प्रकरणे जीवात्मवाचिशब्देनापि परमात्मन एवाभिधानात् आत्मनस्तु कामाय (बृ.६.५.६) आत्मा वा अरे द्रष्टव्यः (बृ.६.५.६) इति पूर्वोक्तप्रक्रिययोभयत्रात्मशब्दावेकविषयौ॥१९॥



उत्तरसूत्रावतरणम्

मतान्तरेणापि जीवशब्देन परमात्माभिधानोपपादनायाह –

१२९. प्रतिज्ञासिद्धेर्लिङ्गमाश्मरथ्यः ॥ १–४–२० ॥



यादवप्रकाशमतनिदानसूत्रार्थविवरणम्

एकविज्ञानेन सर्वविज्ञानप्रतिज्ञा सिद्धेरिदं लिङ्गम्, यज्जीवात्मवाचिशब्दैः परमात्मनोऽभिधानम् – इत्याश्मरथ्य आचार्यो मन्यते स्म। यद्ययं जीवः परमात्मकार्यतया परमात्मैव न भवेत् तदा तद्व्यतिरिक्ततया परमात्मविज्ञानादेतद्विज्ञानं न सेत्स्यति। आत्मा वा इदमेक एवाग्र आसीत् (ऐत.१.१.१) इति प्राक्सृष्टेरेकत्वावधारणात्



परमात्मनो जीवोत्पत्त्यादेः औपनिषदत्वात् जीवब्रह्मैक्यम्

यथा सुदीप्तात्पावकाद्विस्फुलिङ्गास्सहस्रशः प्रभवन्ते सरूपाः। तथाऽक्षराद्विविधाः सोम्य भावाः प्रजायन्ते तत्र चैवापियन्ति (मु.२.१.१) इत्यादिभिर्ब्रह्मणो जीवानामुत्पत्तिश्रवणात्तस्मिन्नेव लयश्रवणाच्च जीवानां ब्रह्मकार्यत्वेन ब्रह्मणैक्यमवगम्यते। अतो जीवशब्देन परमात्माभिधानमिति॥२०॥

१३०. उत्क्रमिष्यत एवम्भावादित्यौडुलोमिः॥ १–४–२१॥



आश्मर्थ्यमतानुवादपूर्वकं दूषणम्

यदुक्तं जीवस्य ब्रह्मकार्यतया ब्रह्मणैक्येनैकविज्ञानेन सर्वविज्ञानप्रतिज्ञोपपादनार्थं ब्रह्मणो जीवशब्देन प्रतिपादनमिति, तदयुक्तं न जायते म्रियते वा विपश्चित् (कठ.२.२.१८) इत्यादिनाऽजत्वश्रुतेर्जीवात्मनां प्राचीनकर्मफलभोगाय जगत्सृष्ट्यभ्युपगमाच्च, अन्यथा विषमसृष्ट्यनुपपत्तेश्च, ब्रह्मकार्यस्य जीवस्य ब्रह्मतापत्तिलक्षणो मोक्ष आकाशादिवदवर्जनीय इति तदुपायविधानानुष्ठानानर्थक्याच्च, घटादिवत्कारणप्राप्तेर्विनाशरूपत्वेन मोक्षस्यापुरुषार्थत्वाच्च। जीवात्मन उत्पत्तिप्रलयवादोपपत्तिरुत्तरत्र प्रपञ्चयिष्यते।



सूत्रार्थविवरणम्

अतः एष सम्प्रसादोऽस्माच्छरीरात्समुत्थाय परं ज्योतिरुपसम्पद्य स्वेन रूपेणाभिनिष्पद्यते (छा.८.३.४) यथा नद्यस्स्यन्दमानास्समुद्रे अस्तं गच्छन्ति नामरूपे विहाय। तथा विद्वान्नामरूपाद्विमुक्तः परात्परं पुरुषमुपैति दिव्यम् (मु.३.२.८) इत्युत्क्रमिष्यतः परमात्मभावाज्जीवशब्देन परमात्मनोऽभिधानमित्यौडुलोमिराचार्यो मन्यते स्म॥२१॥

१३१. अवस्थितेरिति काशकृत्स्नः ॥ १–४–२२ ॥



औडुलोमिमतानुवादपूर्वकं दूषणम्

यदुक्तमुत्क्रमिष्यतो जीवस्य ब्रह्मभावाद्ब्रह्मणस्तच्छब्देनाभिधानमिति; तदप्ययुक्तम्, विकल्पासहत्वात्। अस्य जीवात्मन उत्क्रान्तेः पूर्वमनेवम्भावः किं स्वाभाविकः; उतौपाधिक; तत्रापि पारमार्थिकः, अपारमाथिको वेति। स्वाभाविकत्वे ब्रह्मभावो नोपपद्यते, भेदस्य स्वरूपप्रयुक्तत्वेन स्वरूपे विद्यमाने तदनपायात्। अथ भेदेन सह स्वरूपमप्यपैतीति, तथा सति विनष्टत्वादेव तस्य न ब्रह्मभावः, अपुरुषार्थत्वादिदोषप्रसङ्गश्च। पारमार्थिकौपाधिकत्वे प्रागपि ब्रह्मैवेति उत्क्रिमष्यत एवम्भावात् इति विशेषो न युज्यते वक्तुम्। अस्मिन्पक्षेऽह्युपाधिब्रह्मव्यतिरेकेण वस्त्वन्तराभावात् निरवयवस्य ब्रह्मण उपाधिना च्छेदाद्यसम्भवाच्चोपाधिगत एव भेद इत्युत्क्रान्तेः प्रागपि ब्रह्मैव। औपाधिकस्य भेदस्यापारमार्थिकत्वे कस्यायमुत्क्रान्तौ ब्रह्मभाव इति वक्तव्यम्; ब्रह्मण एवाविद्योपाधितिरोहितस्वस्वरूपस्येति चेन्न, नित्यमुक्तस्वप्रकाशज्ञानस्वरूपस्य अविद्योपाधितिरोधानासम्भवात्। तिरोधानं नाम वस्तुस्वरूपे विद्यमाने तत्प्रकाशनिवृत्तिः। प्रकाश एव वस्तुस्वरूपमित्यङ्गीकारे तिरोधानाभावस्स्वरूपनाशो वा स्यात्। अतो नित्याविर्भूत-स्वस्वरूपत्वात् तस्योत्क्रान्तौ ब्रह्मभावे न कश्चिद्विशेष इति उत्क्रिमष्यतः इति विशेषणं व्यर्थमेव।



स्वरूपाभिनिष्पत्तिश्रुत्यर्थनिर्णयः

अस्माच्छरीरात्समुत्थाय (छा.८.३.४) इति पूर्वमनेवंरूपस्य न तदानीं ब्रह्मतापत्तिमाह, अपितु पूर्वसिद्धस्वरूपस्याविर्भावम्। तथा हि वक्ष्यते सम्पद्याविर्भावस्स्वेनशब्दात् (शारी ४–४–२) इत्यादिभिः।



सूत्रव्याख्यानम्

अतः अनेन जीवेनाऽत्मनाऽनुप्रविश्य (छां.६.३.२), य आत्मनि तिष्ठन्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति स त आत्माऽन्तर्याम्यमृतः (बृह.५.७.२२), योऽक्षरमन्तरे सञ्चरन्यस्याक्षरं शरीरं यमक्षरं न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबा.७), अन्तःप्रविष्टश्शास्ता जनानां सर्वात्मा (तै.आर.१.३.२१) इति स्वशरीरभूते जीवात्मन्यात्मतयाऽवस्थितेर्जीवशब्देन ब्रह्मप्रतिपादनमिति काशकृत्स्न आचार्यो मन्यते स्म। जीवशब्दश्च जीवस्य परमात्मपर्यन्तस्यैव वाचको न जीवमात्रस्येति पूर्वमेवोक्तं नामरूपे व्याकरवाणि (छा.६.३.२) इत्यत्र।



उक्तार्थस्यैव सूत्रकारसम्मतत्वमिति प्रतिपादनम्

एवमात्मशरीरभावेन तादात्म्योपपादने परस्य ब्रह्मणोऽपहतपाप्मत्वसर्वज्ञत्वादिगोचरा जीवस्याविदुषश्शोचतो ब्रह्मोपासनान्मोक्षवादिन्यो जगत्सृष्टिप्रलयाभिधायिन्यो जगतो ब्रह्मतादात्म्योपदेशपराश्च सर्वाश्श्रुतयस्सम्यगुपपादिता भवन्तीति काशकृत्स्नीयमेव मतं सूत्रकारस्स्वीकृतवान्।



काशकृत्स्नानुरोधेन श्रुतिवाक्यार्थः

अयमत्र वाक्यार्थः – अमृतत्वोपाये मैत्रेय्या पृष्टे याज्ञवल्क्यः- आत्मा वा अरे द्रष्टव्यः (बृ.६.५.६) इत्यादिना परमात्मोपासनममृतत्वोपायमुक्त्वा आत्मनि खल्वरे दृष्टे (बृ.६.५.६) इत्यादिनोपास्यलक्षणम्, दुन्दुभ्यादिदृष्टान्तैश्चोपासनोपकरणभूतमनः प्रभृतिकरणनियमनं च सामान्येनाभिधाय स यथाऽऽर्द्रैधाग्नेः (बृ.४.४.१०) इत्यादिना स यथा सर्वासामपां समुद्र एकायनम् (बृ.४.४.११) इत्यादिना चोपास्यभूतस्य परस्य ब्रह्मणो निखिलजगदेककारणत्वम्, सकलविषयप्रवृत्तिमूलकरणग्रामनियमनं च विस्तीर्णमुपदिश्य स यथा सैन्धवघनः (बृ.६.५.१३) इत्यादिनाऽमृतत्वोपायप्रवृत्तिप्रोत्साहनाय जीवात्मस्वरूपेणावस्थितस्य परमात्मनोऽपरिच्छिन्न-ज्ञानैकाकारतामुपपाद्य तस्यैवापरिच्छन्नज्ञानैकाकारस्य संसारदशायां भूतपरिणामानुवृत्तिं विज्ञानघन एवैतेभ्यो भूतेभ्यस्समुत्थाय तान्येवानुविनश्यति (बृ.४.४.१२) इत्यभिधाय न प्रेत्य सञ्ज्ञास्ति (बृ.५.५.१२) इति मोक्षदशायां स्वाभाविकापरिच्छिन्नज्ञानसङ्कोचाभावेन भूतसङ्घातेनैकीकृत्याऽत्मनि देवादिरूपज्ञानाभावमुक्त्वा पुनरपि यत्र हि द्वैतमिव भवति (बृ.४.४.१४) इत्यादिना अब्रह्मात्मकत्वेन नानाभूतवस्तुदर्शनमज्ञानकृतमिति निरस्तनिखिलाज्ञानस्य ब्रह्मात्मकं कृत्स्नं जगदनुभवतो ब्रह्मव्यतिरिक्तवस्त्वन्तराभावेन भेददर्शनं निरस्य येनेदं सर्वं विजानाति तं केन विजानीयात् (बृ.६.५.१४) इति च जीवात्मा स्वात्मतयाऽऽवस्थितेन येन परमात्मा आहितज्ञानस्सन्निदं सर्वं विजानाति, अयं तं केन विजानीयात्, न केनापीति परमात्मनो दुरवगमत्वमुपपाद्य स एष नेति नेति (बृ.६.५.१५) इत्यादिनाऽयं सर्वेश्वरस्स्वेतरसमस्तचिदचिद्वस्तु-विलक्षणस्वरूप एव सर्वशरीरस्सर्वस्याऽत्मतयाऽवस्थित इति स्वशरीरभूतचिदचिद्वस्तुगतैर्दोषैर्न स्पृश्यत इत्यभिधाय विज्ञातारमरे केन विजानीयात् इत्युक्तानुशासनाऽसि मैत्रेय्येतावदरे खल्वमृतत्वम् (बृ.४.४.१५) इतिसमस्तवस्तुविसजातीयं निखिलजगदेककारणभूतं सर्वस्य विज्ञातारं पुरुषोत्तममुक्तप्रकारादुपासनादृते केन विजानीयादितीदमेवोपासनममृतत्वोपायः; ब्रह्मप्राप्तिरेव चामृतत्वमभिधीयते – इत्युक्तवान्।



अधिकरणार्थोपसंहारः

अतः परं ब्रह्मैवास्मिन्वाक्ये प्रतिपाद्यत इति परमेव ब्रह्म जगत्कारणम्, न पुरुषस्तदधिष्ठाता च प्रकृतिरिति स्थितम्॥२२॥

इति श्रीशारीरकमीमांसाभाष्ये वाक्यान्वयाधिकरणम्॥६॥




३४ प्रकृत्यधिकरणम्

श्रीशारीरकमीमांसाभाष्ये प्रकृत्यधिकरणम्॥ ७ ॥

अधिकरणार्थः – ब्रह्मण एव जगन्निमित्तता, जगदुपादानता च


सद्विद्या छा.उ. 6

१३२. प्रकृतिश्च प्रतिज्ञादृष्टान्तानुपरोधात् ॥ १–४–२३ ॥



पेटिकासङ्गतिः

एवं निरीश्वरसाङ्ख्ये निरस्ते सति सेश्वरसाङ्ख्यः प्रत्यवतिष्ठते – यद्यपीक्षणादिगुणयोगात् सर्वज्ञमीश्वरं जगत्कारणत्वेन वेदान्ताः प्रतिपादयन्ति; तथापि वेदान्तैरेव जगदुपादानतया प्रधानमेव प्रतिपाद्यत इति प्रतीयते। न हि वेदान्तास्सर्वज्ञस्यापरिणामिनोऽधिष्ठातुः ईश्वरस्याधिष्ठेयेनाचेतनेन परिणामिना प्रधानेन विना जगतः कारणत्वमवगमयन्ति।



उक्तार्थे श्रुतिस्मृतिप्रदर्शनपूर्वकं पूर्वः पक्षः

तथाह्यपरिणामिनमेनं प्रकृतिं चैतदधिष्ठितां परिणामिनीमधीयते निष्कलं निष्क्रियं शान्तं निरवद्यं निरञ्जनम् (श्वे.६–१९) स वा एष महानज आत्माऽजरोऽमरः (बृ.६–४–२५) विकारजननीमज्ञाम् अष्टरूपामजां ध्रुवाम्, ध्यायतेऽध्यासिता तेन तन्यते प्रेर्यते पुनः। सूयते पुरुषार्थं च तेनैवाधिष्ठिता जगत्। गौरनाद्यन्तवती सा जनित्री भूतभाविनी (मान्त्रिक.उ) इति। तथा प्रकृतिमुपादानभूतामधिष्ठायैवेश्वरो विश्वं जगत्सृजतीति श्रूयते अस्मान्मायी सृजते विश्वमेतत् (श्वे.४.९), मायां तु प्रकृतिं विद्यान्मायिनं तु महेश्वरम् (श्वे.४.१०) इति। स्मृतिरपि मयाध्यक्षेण प्रकृतिस्सूयते सचराचरम् (भ.गी.९.१०) इति। एवमश्रुतेऽपि प्रधानोपादानत्वे ब्रह्मणो जगत्कारणत्वश्रुत्यन्यथानुपपत्त्यैव प्रधानस्वरूपं तस्येश्वराधिष्ठितस्य जगदुपादानत्वं च सिद्ध्यति॥



तत्र वेदान्त्यभिमतनिमित्तोपादानैक्यदूषणम्

एवमेव हि लोके निमित्तोपादानयोरत्यन्तभेदो दृश्यते। मृत्सुवर्णादेरचेतनस्य घटकटकाद्युपादानत्वं चेतनस्य कुलालसुवर्णकारादेर्निमित्तत्वं च नियतमुपलभ्यते कार्यनिष्पत्तिश्च नियमेनानेककारकसव्यपेक्षा दृष्टा। एवं निमित्तोपादानयोर्भेद नियमं कार्यनिष्पत्तेरनेककारक-सव्यपेक्षत्वनियमं चातिक्रम्यैकमेव ब्रह्मोपादानं निमित्तं च प्रतिपादयितुं न प्रभवन्ति वेदान्तवाक्यानि। अतो ब्रह्म निमित्तकारणमेव, नोपादानम्। उपादानं तु तदधिष्ठितं प्रधानमेव – इति॥



सिद्धान्तप्रदर्शनम्

एवं प्राप्तेऽभिधीयते – प्रकृतिश्च प्रतिज्ञादृष्टान्तानुपरोधात् – इति। प्रकृतिश्च – उपादानं च। न निमित्तकारणमात्रं ब्रह्म, उपादानकारणं च ब्रह्मैवेत्यर्थः। कुत**😕** प्रतिज्ञादृष्टान्तानुपरोधात्। एवमेव हि प्रतिज्ञादृष्टान्तौ नोपरुध्येते। प्रतिज्ञा तावत् स्तब्धोऽस्युत तमादेशमप्राक्ष्यः येनाश्रतं श्रुतं भवत्यमतं मतमविज्ञातं विज्ञातम् (छां.६.१३) इत्येकविज्ञानेन सर्वविज्ञानविषया। दृष्टान्तश्च यथा सोम्यैकेन मृत्पिण्डेन सर्वं मृण्मयं विज्ञातं स्यात् (छा.६.१.४), यथा सोम्यैकेन लोहमणिना (छा.६.१.६), यथा सौम्यैकेन नखनिकृन्तनेन (छां.६.१.६) इति कारणविज्ञानात्कार्यविज्ञानविषयः।



ब्रह्मणो निमित्तमात्रत्वे एकविज्ञानेन सर्वविज्ञानानुपपत्तिः

यदि निमित्तकारणमेव जगतो ब्रह्म, तदा तद्विज्ञानान्न समस्तं जगद्विज्ञातं स्यात्। न हि कुलालादिविज्ञानेन घटादिर्विज्ञायते। अतः प्रतिज्ञादृष्टान्तयोर्बाध एव। ब्रह्मण एवोपादानत्वे उपादानभूतमृत्पिण्डलोहमणिनखनिकृन्तनविज्ञानेन घटमणिककटकमुकुटवासीपरश्वथादितत्कार्य-विज्ञानवत् निखिलजगदुपादानभूते ब्रह्मणि विज्ञाते तत्कार्यं निखिलं जगद्विज्ञातं स्यात्। कारणमेवावस्थान्तरापन्नं कार्यम्, न द्रव्यान्तरमिति कार्यकारणरूपेण अवस्थितमृत्तद्विकारादि-निदर्शनेन प्रतिज्ञासमर्थनाद्ब्रह्म जगदुपादानं चेति निश्चीयते।



निमित्तोपादानयोर्भेदस्य श्रौतत्वनिरासः

यत्तु निमित्तोपादनयोर्भेदश्श्रुत्यैव प्रतीयत इति; तदसत्, निमित्तोपादानयोरैक्यप्रतीतेः । उत तमादेशमप्राक्ष्यः येनाश्रुतं श्रुतं भवति (छा.६.१.३) आदिश्यते प्रशिष्यतेऽनेनेत्यादेशः, एतस्य वा अक्षरस्य प्रशासने गार्गि (बृ.५.८.९) इत्यादिश्रुतेः । साधकतमत्वेन कर्ता विवक्षितः। तमादेष्टारमप्राक्ष्यः, येनाश्रुतं श्रुतं भवति, येनादेष्ट्राऽधिष्ठात्रा श्रुतेनाश्रुतमपि श्रुतं भवतीति निमित्तोपादनयोरैक्यं प्रतीयते, सदेव सोम्येदमग्र आसीदेकमेव (छा.६.२.१) इति प्राक्सृष्टेः एकत्वावधारणादद्वितीयपदेनाधिष्ठात्रन्तरनिवारणाच्च।



उक्तेऽर्थे मन्त्रिकोपनिषद्विरोधशङ्का-परिहारौ

नन्वेवं सति विकारजननीम् (मान्त्रिक.उ) गौरनाद्यन्तवती (मान्त्रिक.उ) इत्यादिभिः प्रकृतेराद्यन्तविरहेण नित्यत्वं जगदुपादानत्वं च श्रूयमाणं कथमुपपद्यते? तदुच्यते – तत्राप्यविभक्तनामरूपं कारणावस्थं ब्रह्मैव प्रकृतिशब्देनाभिधीयते। ब्रह्मव्यतिरिक्त-वस्त्वन्तराभावात्। तथा हि श्रुतयः सर्वं तं परादाद्योऽन्यत्राऽत्मनस्सर्वं वेद (बृ. ६.५.७), यत्र त्वस्य सर्वमात्मैवाभूत्तत्केन कं पश्येत् (बृ.६.५.१५) इत्याद्याः; सर्वं खल्विदं ब्रह्म (छा.३–१४–१), ऐतदात्म्यमदं सर्वम् (छा.६.८.७) इति कार्यावस्थं कारणावस्थं च सर्वं जगद्ब्रह्मात्मकमिति श्रवणाच्च।



उक्तार्थस्यैव सर्वश्रुतिसिद्धत्वदृढीकरणम्

एतदुक्तं भवति – यः पृथिवीमन्तरे सञ्चरन्यस्य पृथिवी शरीरं यं पृथिवी न वेद (सुबा.७) इत्यारभ्य योऽव्यक्तमन्तरे सञ्चरन्यस्याव्यक्तं शरीरं यमव्यक्तं न वेद (सुबा.७), योऽक्षरमन्तरे सञ्चरन्यस्याक्षरं शरीरं यमक्षरं न वेद यः पृथिव्यां तिष्ठन्पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयति (बृ.५.७.३) इत्यारभ्य य आत्मनि तिष्ठान्नात्मनोऽन्तरो यमात्मा न वेद यस्याऽत्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२) इति च सर्वचिदचिद्वस्तुशरीरतया सर्वदा सर्वात्मभूतं परं ब्रह्म कदाचिद्विभक्तनामरूपम्, कदाचिच्चाविभक्तनामरूपम्; यदा विभक्तनामरूपं तदा तदेव बहुत्वेन कार्यत्वेन चोच्यते; यदा चाविभक्तनामरूपं तदैकमद्वितीयं कारणमिति च ।



मन्त्रिकोपनिषद्वाक्यतात्पर्यम्

एवं सर्वदा चिदचिद्वस्तुशरीरस्य परस्य ब्रह्मणोऽविभक्तनामरूपा या कारणावस्था सा गौरनाद्यन्तवती, विकारजननीमज्ञाम् (मन्त्रि.उ) अजामेकाम् (श्वे.४.५) इत्यादिभिरभिधीयते – इति।



उक्ततात्पर्यस्य सुबालश्रुत्यादिविरोधपरिहारः

ननु च महानव्यक्ते लीयते अव्यक्तमक्षरे लीयते (सुबा.२) इति प्रलयश्रुतेरव्यक्तस्योत्पत्तिप्रलयौ प्रतीयेते; तथा च महाभारते तस्मादव्यक्तमुत्पन्नं त्रिगुणं द्विजसत्तम (म.भा.शा.मोक्ष.८.१३) अव्यक्तं पुरुषे ब्रह्मन्निष्क्रिये सम्प्रलीयते इति। (म.भा.शा.मोक्ष.८.१४) नैष दोषः, अचिद्वस्तुशरीरस्य ब्रह्मणोऽव्यक्तशब्दवाच्यायास्त्रिगुणावस्थायाः कार्यत्वात्। यदा तमस्तन्न दिवा न रात्रिः इति कृत्स्नप्रलयदशायामपि ब्रह्मात्मकस्यातिसूक्ष्मस्य अचिद्वस्तुनः स्थित्यभिधानाज्जगत्कारणस्य परस्य ब्रह्मणः प्रकारभूतमतिसूक्ष्मं चाचिद्वस्तु नित्यमेवेति तत्प्रकारं ब्रह्मैव गौरनाद्यन्तवती (मान्त्रिक.उ) इत्यादिष्वभिधीयते।



मन्त्रिकोपनिषद्वाक्यतात्पर्यम्

अत एव च अक्षरं तमसि लीयते तमः परे देव एकीभवति (सुबा.२) इति तमस एकीभावमात्रमेव श्रूयते; न तु लयः। एकीभाव इति तमोभिधानातिसूक्ष्माचित्प्रकारस्य ब्रह्मणोऽविभक्तनामरूपतयाऽवस्थानमभिधीयते। तम आसीत्तमसा गूढमग्रे प्रकेतं तमसस्तन्महिमा जायतैकम् (तै.ब्रा.२.८.९) इत्याद्यप्येतदेव वदति। तथा च मानवं वचः आसीदिदं तमोभूतमप्रज्ञातमलक्षणम्। अप्रतर्क्यमविज्ञेयं प्रसुप्तमिव सर्वतः (मनु.२.५) इति। अस्मान्मायी सृजते विश्वमेतत् (श्वे.४.९) इत्याद्यनन्तरमेवोपपादयिष्यते; ब्रह्मणोऽपरिणामित्वश्रुतयश्च।



उक्तार्थस्य तर्काननुगृहीतत्वशङ्का-निरासौ

यत्तु – एकस्य निमित्तत्वमुपादानत्वं च न सम्भवति, एककारकनिष्पाद्यत्वं च कार्यस्य; लोके तथा नियमदर्शनात्। अतोऽग्निना सिञ्चेदितिवद्वेदान्तवाक्यान्येकस्मादेवोत्पत्तिं प्रतिपादयितुं न प्रभवन्तीति ॥

अत्रोच्यते – सकलेतरविलक्षणस्य परस्य ब्रह्मणस्सर्वशक्तेस्सर्वज्ञस्यैकस्यैव सर्वमुपपद्यते। मृदादेरचेतनस्य ज्ञानाभावेनाधिष्ठातृत्वायोगादाधिष्ठातुः कुलालादेर्विचित्रपरिणाम-शक्तिविरहादसत्यसङ्कल्पतया च तथा दर्शननियमः। अतो ब्रह्मैव जगतो निमित्तमुपादानं च॥२३॥

१३३. अभिध्योपदेशाच्च ॥ १–४–२४ ॥



बहुभवनसङ्कल्पश्रुत्या निमित्तोपादानैक्यम्

इतश्चोभयं ब्रह्मैव सोऽकामायत बहु स्यां प्रजायेयेति (तै.आ.६.२) तदैक्षत बहु स्यां प्रजायेय (छा.६.२.३) इति स्रष्टुर्ब्रह्मणस्स्वस्यैव बहुभवनसङ्कल्पोपदेशात्। विचित्रचिदचिद्रूपेणाहमेव बहु स्यां तथा प्रजायेयेति सङ्कल्पपूर्विका हि सृष्टिरुपदिश्यते॥२४॥

१३४. साक्षाच्चोभयाम्नानात् ॥ १–४–२५ ॥



श्रुतिकण्ठोक्त्या निमित्तोपादानैक्यम्

न केवलं प्रतिज्ञादृष्टान्ताभिध्योपदेशादिभिरयमर्थो निश्चीयते, ब्रह्मण एव निमित्तत्वमुपादानत्वं च साक्षादाम्नायते किं स्विद्वनं क उ स वृक्ष आसीद्यतो द्यावापृथिवी निष्टतक्षुः। मनीषिणो मनसा पृच्छतेदुतद्यदध्यतिष्ठद्भुवनानि धारयन्। ब्रह्म वनं ब्रह्म स वृक्ष आसीद्यतो द्यावापृथिवी निष्ठतक्षुः। मनीषिणो मनसा विब्रवीमि वो ब्रह्माध्यतिष्ठद्भुवनानि धारयन् (तै.ब्रा.२.८.९) इति। अत्र हि स्रष्टुर्ब्रह्मणः किमुपादानं कानि चोपकरणानीति लोकदृष्ट्या पृष्टे सकलेतरविलक्षणस्य ब्रह्मणस्सर्वशक्तियोगो न विरुद्ध इति ब्रह्मैवोपादानमुपकरणानि चेति परिहृतम्। अतश्चोभयं ब्रह्म॥२५॥

१३५. आत्मकृतेः ॥ १–४–२६ ॥



स्वस्यैव स्वयं सृष्टिकारणश्रुत्या तदैक्यम्

सोऽकामयत बहु स्यां प्रजायेय (तै.उ.आ.६.२) इति सिसृक्षुत्वेन प्रकृतस्य ब्रह्मणः तदात्मानं स्वयमकुरुत (तै.उ.आ.७.१) इति सृष्टेः कर्मत्वं कर्तृत्वं च प्रतीयत इत्यात्मन एव बहुत्वकरणात्तस्यैव निमित्तत्वमुपादानत्वं च प्रतीयते। अविभक्तनामरूप आत्मा कर्ता, स एव विभक्तनामरूपः कार्यमिति कर्तृत्वकर्मत्वयोर्न विरोधः। स्वयमेवाऽत्मानं तथाऽकुरुतेति निमित्तमुपादानं च॥२६॥



उत्तरसूत्रावतारिका शङ्का



निमित्तोपादानैक्यस्य ब्रह्मणि अपुरुषार्थावहत्वशङ्का

सत्यं ज्ञानमनन्तं ब्रह्म (तै.उ.आ.२.१) आनन्दो ब्रह्म (तै.उ.भृ.६.१) अपहतपाप्मा विजरो विमृत्युर्विशोको विजिघत्सोऽपिपासः (छा.८.१.५) निष्कलं निष्क्रियं शान्तं निरवद्यं निरञ्जनम् (श्वे.६.१९) स वा एष महानज आत्माऽजरोऽमरः (बृ.६.५.२५) इति स्वभावतो निरस्तसमस्तचेतनाचेतनवर्तिदोषगन्धस्य निरतिशयज्ञानानन्दैकतानस्य परस्य ब्रह्मणो विचित्रानन्तापुरुषार्थास्पदचिदचिन्मिश्रप्रपञ्चरूपेणाऽत्मनो बहुभवनसङ्कल्पपूर्वकं बहुत्वकरणं कथमुपपद्यत इत्याशङ्क्याह–

१३६. परिणामात् ॥ १–४–२७ ॥



अपुरुषार्थतानावहपरिणामस्वभावोक्त्या शङ्कानिरासः

परिणामस्वाभाव्यात्; नात्रोपदिश्यमानस्य परिणामस्य परस्मिन्ब्रह्मणि दोषावहत्वं स्वभावः प्रत्युतनिरङ्कुशैश्वर्यावहत्वमेवेत्यभिप्रायः। एवमेव हि परिणाम उपदिश्यते; अशेषहेयप्रत्यनीक-कल्याणैकतानं स्वेतरसमस्तवस्तुविलक्षणं सर्वज्ञं सत्यसङ्कल्पमवाप्तसमस्तकामम् अनवधिकातिश-यानन्दं स्वलीलोपकरणभूतसमस्तचिदचिद्वस्तुजातशरीरतया तदात्मभूतं परं ब्रह्म स्वशरीरभूते प्रपञ्चे तन्मात्राहङ्कारादिकारणपरम्परया तमश्शब्दवाच्यातिसूक्ष्माचिद्वस्त्वेकशेषे सति, तमसि च स्वशरीरतयापि पृथङ्निर्देशानर्हातिसूक्ष्मदशापत्त्या स्वस्मिन्नेकतामापन्ने सति, तथाभूततमश्शरीरं ब्रह्म पूर्ववद्विभक्तनामरूपचिदचिन्मिश्रप्रपञ्चशरीरं स्यामिति सङ्कल्प्याप्ययक्रमेण जगच्छरीरतया आत्मानं परिणमयतीति सर्वेषु वेदान्तेषु परिणामोपदेशः।



बृहदारण्यकसौबालादिवाक्यार्थविशदीकरणेन उक्तार्थदृढीकारः

तथैव बृहदारण्यके कृत्स्नस्य जगतो ब्रह्मशरीरत्वं ब्रह्मणस्तदात्मत्वं चाम्नायते यः पृथिव्यां तिष्ठन्पृथिव्या अन्तरो यं पृथिवी न वेद यस्य पृथिवी शरीरं यः पृथिवीमन्तरो यमयत्येष त आत्माऽन्तर्याम्यमृतः इत्यारभ्य यस्यापश्शशरीरं यस्याग्निश्शरीरं यस्यान्तरिक्षं शरीरं यस्य वायुश्शरीरं यस्य द्यौश्शरीरं यस्यादित्यश्शरीरं यस्य दिशश्शरीरं यस्य चन्द्रतारकं शरीरं यस्याकाशश्शरीरं यस्य तमश्शरीरं यस्य तेजश्शरीरं यस्य सर्वाणि भूतानि शरीरं यस्य प्राणश्शरीरं यस्य वाक्छरीरं यस्य चक्षुश्शरीरं यस्य श्रोत्रं शरीरं यस्य मनश्शरीरं यस्य त्वक्छरीरं यस्य विज्ञानं शरीरं यस्य रेतश्शरीरं (बृ.५.७.३) इत्येवमन्तेन काण्वपाठे; माध्यन्दिने तु पाठे विज्ञानस्थाने यस्याऽत्मा शरीरम् इति विशेषः। लोकयज्ञवेदानां परमात्मशरीरत्वमधिकम्। सुबालोपनिषदि च पृथिव्यादीनां तत्त्वानां परमात्मशरीरत्वमभिधाय वाजसनेयकेऽनुक्तानामपि तत्वानां शरीरत्वं ब्रह्मण आत्मत्वं च श्रूयते यस्य बुद्धिश्शरीरं यस्याहङ्कारश्शरीरं, यस्य चित्तं शरीरं, यस्याव्यक्तं शरीरम्, यस्याक्षरं शरीरम्, यो मृत्युमन्तरे सञ्चरन्यस्य मृत्युश्शरीरं यं मृत्युर्न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबा.७) इति। अत्र मृत्युशब्देन परमसूक्ष्ममचिद्वस्तुतमश्शब्दवाच्यमभिधीयते, अव्यक्तमक्षरे लीयते अक्षरं तमसि लीयते (सुबा.२) इति तस्यामेवोपनिषदि क्रमप्रत्यभिज्ञानात्। सर्वेषामात्मनां ज्ञानावरणानर्थमूलत्वेन तदेव हि तमो मृत्युशब्दव्यपदेश्यम्। सुबालोपनिषद्येव ब्रह्मशरीरतया तदात्मकानां तत्त्वानां ब्रह्मण्येव प्रलय आम्नायते पृथिव्यप्सु प्रलीयते आपस्तेजसि लीयन्ते तेजो वायौ लीयते वायुराकाशे लीयते आकाशमिन्द्रयेष्विन्द्रयाणि तन्मात्रेषु तन्मात्राणि भूतादौ लीयन्ते भूतादिर्महति लीयते महानव्यक्ते लीयते अव्यक्तमक्षरे लीयते अक्षरं तमसि लीयते तमः परे देव एकी भवति (सुबा.२) इति। अविभागापत्तिदशायामपि चिदचिद्वस्त्वतिसूक्ष्मं सकर्मसंस्कारं तिष्ठतीत्युत्तरत्र वक्ष्यते – न कर्माविभागादितिचेन्नानादित्वादुपपद्यते चाप्युपलभ्यते च (ब्र.सू.२.१.३५) इति।



उक्तस्य ईदृशार्थस्यैव तैत्तिरीयश्रुतितात्पर्यविषयता

एवं स्वस्माद्विभागव्यपदेशानर्हातया परमात्मनैकीभूतात्यन्तसूक्ष्मचिदचिद्वस्तु-शरीरादेकस्मादेव अद्वितीयात् निरतिशयानन्दात्सर्वज्ञात्सत्यसङ्कल्पाद्ब्रह्मणो नामरूपविभागार्ह-स्थूलचिदचिद्वस्तुशरीरतया बहुभवनसङ्कल्पपूर्वको जगदाकारेण परिणामश्श्रूयते। सत्यं ज्ञानमनन्तं ब्रह्म (तै.उ.आ.१.१) तस्माद्वा एतस्माद्विज्ञानमयात्। अन्योन्तर आत्माऽऽनन्दमयः। (तै.उ.आ.५.२), एष ह्येवानन्दयाति (तै.उ.आ.७.७), सोऽकामयत बहुस्यां प्रजायेयेति स तपोऽतप्यत स तपस्तप्त्वा इदं सर्वमसृजत यदिदं किञ्च तत्सृष्ट्वा तदेवानुप्राविशत् तदनु प्रविश्य सच्च त्यच्चाभवत् निरुक्तं चानिरुक्तं च निलयनं चानिलयनं च विज्ञानं चाविज्ञानं च सत्यं चानृतं च सत्यमभवत् (तै.आ.६.3) इति ।



परब्रह्मणस्तपसः आलोचनरूपतावर्णनम्

अत्र तपश्शब्देन प्राचीनजगदाकारपर्यालोचनरूपं ज्ञानमभिधीयते यस्य ज्ञानमयं तपः (मु.१.१.९) इत्यादिश्रुतेः। प्राक्सृष्टं जगत्संस्थानमालोच्येदानीमपि तत्संस्थानं जगदसृजदित्यर्थः; तथैव हि ब्रह्म सर्वेषु कल्पेष्वेकरूपमेव जगत्सृजति सूर्याचन्द्रमसौ धाता यथापूर्वमकल्पयत्। दिवं च पृथिवीं चान्तिरक्षमथो सुवः (तै.उ.ना.६.२४) यथर्तुष्वृतुलिङ्गानि नानारूपाणि पर्यये। दृश्यन्ते तानितान्येव तथा भावा युगादिषु (वि.पु.१.५.६५) इति श्रुतिस्मृतिभ्यः।



परब्रह्मणो जगद्रूपताप्राप्तिविशदीकरणम्

तदयमर्थः – स्वयमपरिच्छन्नज्ञानानन्दस्वभावः अत्यन्तसूक्ष्मतयाऽसत्कल्पस्वलीलोपकरण-चिदचिद्वस्तुशरीरतया तन्मयः परमात्मा विचित्रानन्तक्रीडनकोपादित्सया स्वशरीरभूतप्रकृति-पुरुषसमष्टिपरम्परया महाभूतपर्यन्तमात्मानं तत्तच्छरीरकं परिणमय्य तन्मयः पुनस्सत्त्यच्छदवाच्य-विचित्रचिदचिन्मिश्रदेवादिस्थावरान्तजगद्रूपोऽभवत् इति तदेवानुप्राविशत्तदनुप्रविश्य (तै.आ.६.३) इति। कारणावस्थायामात्मतयाऽवस्थितः परमात्मैव कार्यरूपेण विक्रियमाणद्रव्यस्याप्यात्मतयाऽवस्थाय तत्तदभवदित्युच्यते।



विशिष्टपरिणामे अपुरुषार्थ-तदभावयोराश्रयनिष्कर्षः

एवं परमात्मचिदचित्सङ्घातरूपजगदाकारपरिणामे परमात्मशरीरभूतचिदंशगतास्सर्व एवापुरुषार्थाः; तथाभूताचिदंशगताश्च सर्वे विकाराः; परमात्मनि कार्यत्वम्; तदवस्थयोस्तयोः नियन्तृत्वेनात्मत्वम्; परमात्मा तु तयोस्स्वशरीरभूतयोः नियन्तृतयात्मभूतस्तद् गतापुरुषार्थैर्विकारैश्च न स्पृश्यते; अपरिच्छिन्नज्ञानानन्दमयस्सर्वदैकरूप एव जगत्परिवर्तनलीलयाऽवतिष्ठते। तदेतदाह सत्यं चानृतं च सत्यमभवत् (तै.आ.६.३) इति। विचित्रचिदचिद्रूपेण विक्रियमाणमपि ब्रह्मसत्यमेवाभवत् – निरस्तनिखिलदोषगन्धमपरिच्छिन्नज्ञानानन्दमेक–रूपमेवाभवदित्यर्थः।



सृष्टेः भगवल्लीलात्वम्

सर्वाणि चिदचद्वस्तूनि सूक्ष्मदशापन्नानि स्थूलदशापन्नानि च परस्य ब्रह्मणो लीलोपकरणानि; सृष्ट्यादयश्च लीलेति भगवद्द्वैपायनपराशरादिभिरुक्तम्, अव्यक्तादिविशेषान्तं परिणामर्द्धिसंयुतम्। क्रीडा हरेरिदं सर्वं क्षरमित्युपधार्यताम् । क्रीडतो बालकस्येव चेष्टां तस्य निशामय (वि.पु.१.८.१८), बालः क्रीडनकैरिव (वायु.पु.उत्तर.खं.३६.९६) इत्यादिभिः। वक्ष्यति च लोकवत्तु लीलाकैवल्यम् (ब्र.सू.२.१.३३) इति। अस्मान्मायी सृजते विश्वमेतत्तस्मिंश्चान्यो मायया सन्निरुद्धः (श्वे.४.९) इति ब्रह्मणि जगद्रूपतया विक्रियमाणेऽपि तत्प्रकारभूताचिदंशगतास्सर्वे विकारास्तत्प्रकारभूतक्षेत्रज्ञगताश्चापुरुषार्था इति विवेक्तुं प्रकृतिपुरुषयोर्ब्रह्मशरीरभूतयोस्तदानीं तथा निर्देशानर्हातिसूक्ष्मदशापत्त्या ब्रह्मणैकीभूतयोरपि भेदेन व्यपदेशः तदात्मानं स्वयमकुरुत (तै.आ.७) इत्यादिभरैकार्थ्यात्। तथा च मानवं वचः – सोऽभिध्याय शरीरात्स्वात्सिसृक्षुर्विविधाः प्रजाः। अप एव ससर्जादौ तासु वीर्यमपासृजत् (मनु.१.८) अत एव ब्रह्मणो निर्दोषत्वनिर्विकारत्वश्रुतयश्चोपपन्नाः। अतो ब्रह्मैव जगतो निमित्तमुपादानञ्च॥२७॥

१३७. योनिश्च हि गीयते ॥ १–४–२८ ॥



उपादानवाचकयोनिव्यपदेशादुपादानत्वोपसंहारः

इतश्च जगतो निमित्तमुपादानञ्च ब्रह्म, यस्माद्योनित्वेनाप्यभिधीयते कर्तारमीशं पुरुषं ब्रह्म योनिम् (मु.३.१.३) इति। यद्भूतयोनिं परिपश्यन्ति धीराः (मु.१.१.७) इति च योनिशब्दश्चोपादानवचन इति यथोर्णनाभिस्सृजते गृह्णते च (मु.१.१.७) इति वाक्यशेषात् अवगम्यते॥२८॥

इति श्रीशारीरकमीमांसाभाष्ये प्रकृत्यधिकरणम्॥७॥




३५ सर्वव्याख्यानाधिकरणम्

श्रीशारीरकमीमांसाभाष्ये सर्वव्याख्यानाधिकरणम्॥८॥


अधिकरमणार्थः – सर्ववेदान्तगतानां सर्वेषां जगत्कारणत्वपरवाक्यानां, ब्रह्मपरत्वमेव



सर्वविद्यासम्बन्धिविचाररूपम्

१३८. एतेन सर्वे व्याख्याताव्याख्याताः ॥ १–४–२९ ॥



उक्तेनार्थेन सर्ववेदान्ततात्पर्यनिर्णयः

एतेन पादचतुष्टयोक्तन्यायकलापेन, सर्ववेदान्तेषु जगत्कारणप्रतिपादनपरास्सर्वे वाक्यविशेषाश्चेतनाचेतनविलक्षणसर्वज्ञसर्वशक्तिब्रह्मप्रतिपादनपरा व्याख्याताः। व्याख्याताः इति पदाभ्यासोऽध्यायपरिसमाप्तिद्योतनार्थः॥ २९॥

इति श्रीशारीरकमीमांसाभाष्ये सर्वव्याख्यानाधिकरणम्॥८॥

इति श्रीभगवद्रामानुजविरचिते शारीरकमीमांसाभाष्ये

प्रथमस्याध्यायस्य चतुर्थः पादः॥४॥

॥ समाप्तश्च प्रथमोऽध्यायः ॥







+२ अविरोधः

श्रीभगवद्रामानुजविरचिते श्रीशारीरकमीमांसाभाष्यं

द्वितीयः अविरोधाध्यायः॥


+१ स्मृतिः

श्रीभगवद्रामानुजविरचिते श्रीशारीरकमीमांसाभाष्यं

द्वितीयः अविरोधाध्यायः॥


०२ योगप्रत्युक्त्यधिकरणम्

श्रीशारीरकमीमांसाभाष्ये योगप्रत्युक्त्यधिकरणम्॥२॥

अधिकरणार्थः— वेदान्तविरोधित्वात् योगतन्त्रस्य जगत्कारणत्वनिरूपणे सामर्थ्याभावनिरूपणम्

१४१. एतेन योगः प्रत्युक्तः ॥ २–१–३ ॥


सूत्रार्थविवरणम्

एतेन – कापिलस्मृतिनिराकरणेन योगस्मृतिरपि प्रत्युक्ता। का पुनरत्राधिकाशङ्का यन्निराकरणाय न्यायातिदेशः –



योगस्मृतेः वेदान्तोपबृंहणत्वशङ्का

योगस्मृतावपीश्वराभ्युपगमान्मोक्षसाधनतया वेदान्तविहितयोगस्य चाभिधानाद्वक्तुः हिरण्यगर्भस्य सर्ववेदान्तप्रवर्तनाधिकृतत्वाच्च तत्स्मृत्या वेदान्तोपबृंहणं न्याय्यम् – इति॥



योगस्मृतेः वेदान्तानुपबृंहणत्वनिरूपणम्

परिहारस्तु- अब्रह्मात्मकप्रधानकारणवादान्निमित्तकारणमात्रेश्वराभ्युपगमाद्ध्यानात्मकस्य योगस्य ध्येयैकनिरूपणीयस्य ध्येयभूतयोरात्मेश्वरयोर्ब्रह्मात्मकत्वजगदुपादानतादिसर्वकल्याण-गुणात्मकत्व-विरहेणावैदिकत्वाद्वक्तुर्हिरण्यगर्भस्यापि क्षेत्रज्ञभूतस्य कदाचिद्रजस्तमोऽभिभवसम्भवात् च योगस्मृतिरपि तत्प्रणीतरजस्तमोमूलपुराणवद्भ्रान्तिमूलेति न तया वेदान्तोपबृंहणं न्याय्यम् – इति ॥३॥

इति श्रीशारीरकमीमांसाभाष्ये योगप्रत्युक्त्यधिकरणम्॥२॥




०३ विलक्षणत्वाधिकरणम्

श्रीशारीरकमीमांसाभाष्ये विलक्षणत्वाधिकरणम् ॥३॥

अधिकरणार्थः— ब्रह्मणो जगदपेक्षया वैलक्षण्यं जगत्कारणत्वाविरोधि

१४२. न विलक्षणत्वादस्य तथात्वं च शब्दात् ॥ २–१–४ ॥


सङ्गतेः प्रदर्शनम्

पुनरपि स्मृतिविरोधवादी तर्कमवलम्बमानः प्रत्यवतिष्ठते –



सूत्राक्षरविवरणम्

यत्साङ्ख्यस्मृतिनिराकरणेन जगतो ब्रह्मकार्यत्वमुक्तम्; तन्नोपपद्यते, अस्य प्रत्यक्षादिभिरचेतनत्वेनाशुद्धत्वेन अनीश्वरत्वेन दुःखात्मकत्वेन चोपलभ्यमानस्य चिदचिदात्मकस्य जगतः भवदभ्युपेतात्सर्वज्ञात् सर्वेश्वराद्धेयप्रत्यनीकात् आनन्दैकतानाद्ब्रह्मणो विलक्षणत्वात् ॥



शब्दतश्च ब्रह्मणि जगद्वैलक्षण्यप्रदर्शनम्

न केवलं प्रत्यक्षादिभिरेव जगतो वैलक्षण्यमुपलभ्यते; शब्दाच्च तथात्वं विलक्षणत्वम्, उपलभ्यते विज्ञानं चाविज्ञानं च (तै.उ.आ.६.३) एवमेवैता भूममात्राः प्रज्ञामात्रास्वर्पिताः प्रज्ञामात्राः प्राणेऽर्पिताः (कौ.३.९) समाने वृक्षे पुरुषो निमग्नोऽनीशया शोचति मुह्यमानः (मु.३.१.२) अनीशश्चात्मा बध्यते भोक्तृभावात् (श्वे.१.८) इत्यादिभिः। कार्यस्य हि जगतोऽचेतनत्वदुःखित्वादयो निर्दिश्यन्ते ॥



कार्यसमानलक्षणस्यैव कारणत्वे युक्तिः

यद्धि यत्कार्यम्, तत्तस्मादविलक्षणम्, यथा मृत्सुवर्णादिकार्यं घटरुचकादि। अतो ब्रह्मविलक्षणस्यास्य जगतस्तत्कार्यत्वं न सम्भवतीति साङ्ख्यस्मृत्यनुरोधेन कार्यसलक्षणं प्रधानमेव कारणं भवितुमर्हाति ॥



प्रमाणानां तर्कानुग्रहापेक्षाविशदीकरमम्

अवश्यं च शास्त्रस्यानन्यापेक्षस्यातीन्द्रियार्थगोचरस्यापि तर्कोऽनुसरणीयः; यतस्सर्वेषां प्रमाणानां क्वचित्क्वचिद्विषये तर्कानुगृहीतानामेवार्थनिश्चयहेतुत्वम्। तर्को हि नाम अर्थस्वभावविषयेण वा सामग्रीविषयेण वा निरूपणेनार्थविशेषे प्रमाणं व्यवस्थापयत् तदितिकर्तव्यतारूपमूहापरपर्यायं ज्ञानम्; तदपेक्षा च सर्वेषां प्रमाणानां समाना॥



प्रत्यक्षविलक्षणस्य शास्त्रस्य तर्कानुग्रहापेक्षानियमः

शास्त्रस्य तु विशेषेणाकाङ्क्षासन्निधियोग्यताज्ञानाधीनप्रमाणभावस्य सर्वत्रैव तर्कानुग्रहापेक्षा; उक्तं च मनुना यस्तर्केणानुसन्धत्ते स धर्म वेद नेतरः (मनु.१२.१०६) इति। तदेव हि तर्कानुगृहीतशास्त्रार्थप्रतिष्ठापनं श्रुत्या च मन्तव्यः (बृ.६.५.६) इत्युच्यते ॥



जगति अनुद्भूतचैतन्याभ्युपगमेन ब्रह्मसालक्षण्याशङ्का-परिहारौ

अथोच्येत – श्रुत्या जगतो ब्रह्मैककारणत्वे निश्चिते सति तत्कार्यस्यापि जगतश्चैतन्यानुवृत्तिरभ्युपगम्यते।

तथा चेतनस्य सुषुप्तिमूर्च्छादिषु चैतन्यानुपलम्भः;

तथा घटादिष्वपि सदेव चैतन्यमनुद्भूतम्,

अत एव चेतनाचेतनविभागः – इति ॥

नैतदुपपद्यते, यतो नित्यानुपलब्धिरसद्भावमेव साधयति। अत एव चैतन्यशक्तियोगोऽपि तेषु निरस्तः।

यस्य हि क्वचित्कदाचिदपि यत्कार्यानुपलब्धिः;

तस्य तत्कार्यशक्तिं ब्रुवाणो वन्ध्यासुतसमितिषु तज्जननीनां प्रजननशक्तिं ब्रूताम् ॥

किञ्च वेदान्तैर्जगतो ब्रह्मोपादानताप्रतिपादननिश्चये सति घटादीनां चैतन्यशक्तेश्चैतन्यस्य वाऽनुद्भूतस्य सद्भावनिश्चयः, तन्निश्चये सति वेदान्तैर्जगतो ब्रह्मोपादानताप्रतिपादननिश्चय इतीतरेतराश्रयत्वम्।

विलक्षणयोर्हि कार्यकारणभावः प्रतिपादयितुमेव न शक्यते ॥



प्रसक्तसालक्षण्यविवेचनतः ब्रह्मणः उपादानत्व-तन्निषेधौ

किं पुनः प्रकृतिविकारयोस्सालक्षण्यमभिप्रेतम्, यदभावाज्जगतो ब्रह्मोपादानता-प्रतिपादनासम्भवं ब्रूषे; न तावत्सर्वधर्मसारूप्यम्, कार्यकारणभावानुपपत्तेः।

न हि मृत्पिण्डकार्येषु घटशरावादिषु पिण्डत्वाद्यनुवृत्तिर्दृश्यते। अथ येनकेनचिद्धर्मेण सारूप्यम्, तज्ज्गद्ब्रह्मणोरपि सत्तादिलक्षणं सम्भवति।

तदुच्यते – येन स्वभावेन कारणभूतं वस्तु वस्त्वन्तराद्व्यावृत्तम्, तस्य स्वभास्य तत्कार्येऽप्यनुवृत्तिः कार्यस्य कारणसालक्षण्यम् । येन ह्याकारेण मृदादिभ्यो हिरण्यं व्यावर्तते, तदाकारानुवृत्तिस्तत्कार्येषु कुण्डलादिषु दृश्यते। ब्रह्म च हेयप्रत्यनीकज्ञानानन्दैश्वर्यस्वभावम्, जगच्च तत्प्रत्यनीकस्वभावमिति न तदुपादानम्।



कार्यकारणसालक्षण्यनियमे अनैकान्त्य-तत्परिहारौ

ननु च वैलक्षण्येऽपि कार्यकारणभावो दृश्यते यथा चेतनात्पुरुषादचेतनानि केशनखदन्तलोमानि जायन्ते; यथाचाचेतनाद्गोमयाच्चेतनो वृश्चिको जायते; चेतनाच्चोर्णनाभेरचेतनस्तन्तुः; नैतदेवम्, यतस्तत्राप्यचेतनांश एव कार्यकारणभावः॥ ४ ॥



पृथिव्यादावपि चैतन्यस्य श्रुत्याद्यभिमतत्वोक्तितः सालक्षण्यशङ्का

अथ स्यात्- अचेतनत्वेनाभिमतानामपि चैतन्ययोगश्श्रुतिषु श्राव्यते तं पृथिव्यब्रवीत् (तै.यजुषि.५.५.२) आपो वा अकामयन्त (तै.यजुषि.३अष्ट.१.५) ते हेमे प्राणा अहं श्रेयसे विवदमाना ब्रह्माणं जग्मुः (बृह.८.१.७) इति। नदीसमुद्रपर्वतादीनामपि चेतनत्वं पौराणिका आतिष्ठन्ते; अतो न वैलक्षण्यम् – इति। अत उत्तरं पठति –



श्रौतव्यपदेशानाम् अभिमानिदेवतापरत्वेन, सर्वथा सालक्षण्याभावः

१४३. अभिमानिव्यपदेशस्तु विशेषानुगतिभ्याम् ॥ २–१–५ ॥

तु शब्दश्चोदिताशङ्कानिवृत्त्यर्थः; पृथिव्याद्यभिमानिन्यो देवताः तं पृथिव्यब्रवीत् (तै.यजु.५ .५.२) इत्यादिषु पृथिव्यादिशब्दैर्व्यपदिश्यन्ते। कुतः? विशेषानुगतिभ्यां – विशेषः – विशेषणम्, देवताशब्देन विशिष्य पृथिव्यादयोऽभिधीयन्ते, हन्ताऽहमिमास्तिस्रो देवताः (छां.६.३.२) इति तेजोऽबन्नानि देवताशब्देन विशेष्यन्ते, सर्वा ह वै देवता अहंश्रेयसे विवदमानाः (कौषी.२.९) ते देवाः प्राणे निश्श्रेयसं विदित्वा इति च; अनुगतिः – अनुप्रवेशः; अग्निर्वाग्भूत्वा मुखं प्राविशत्। आदित्यश्चक्षुर्भूत्वाऽक्षिणी प्राविशत्। वायुः प्राणो भूत्वा नासिके प्राविशत् (ऐत.१.२.४) इत्यादिना वागाद्यभिमानित्वेन अग्न्यादीनामनुप्रवेशश्श्रूयते। अतो जगतोऽचेतनत्वेन विलक्षणत्वात् ब्रह्मकार्यत्वानुपपत्तेः तर्कानुगृहीतस्मृत्यनुरोधेन जगतः प्रधानोपादानत्वं वेदान्तैः प्रतिपाद्यते इति॥५॥



सिद्धान्तार्थनिरूपणम्

एवं प्राप्तेऽभीधीयते

१४४. दृश्यते तु ॥ २–१–६ ॥

तु शब्दात्पक्षो विपरिवर्तते,



विलक्षणयोरप्युपादानोपादेयता

यदुक्तं – जगतो ब्रह्मविलक्षणत्वेन ब्रह्मोपादानत्वं न सम्भवति – इति; तदयुक्तम्, विलक्षणयोरपि कार्यकारणभावदर्शनात्। दृश्यते हि माक्षिकादेर्विलक्षणस्य क्रिम्यादेस्तस्मादुत्पत्तिः। ननूक्तमचेतनांश एव कार्यकारणभावात्तत्र सालक्षण्यम्। सत्यमुक्तम्, न तावता कार्यकारणयोः भवदभिमतसालक्षण्यसिद्धिः; यथा कथञ्चित्सालक्षण्ये सर्वस्य सर्वसालक्षण्येन सर्वस्मात् सर्वोत्पत्तिप्रसङ्गभयाद्वस्तुनो वस्त्वन्तराद्व्यावृत्तिहेतुभूतस्याकारस्यानुवृत्तिस्सालक्षण्यं भवता अभ्युपेतम्; स तु नियमो माक्षिकादिभ्यः क्रिम्याद्युत्पत्तौ न दृश्यत इति ब्रह्मविलक्षणस्यापि जगतो ब्रह्मकार्यत्वं नानुपपन्नम्। न हि मृद्धिरण्यघटमकुटादिष्विव वस्त्वन्तरव्यावृत्तिहेतुभूत-असाधरणाकारानुवृत्तिर्माक्षिक-गोमयक्रिमिवृश्चिकादिषु दृश्यते॥६॥



असदुत्पत्तिपर्यवसानप्रसक्तिशङ्का-परिहारौ

१४५. असदिति चेन्न प्रतिषेधमात्रत्वात् ॥ २–१–७ ॥

यदि कार्यभूताज्जगतः कारणभूतं ब्रह्म विलक्षणम्, तर्हि कार्यकारणयोर्द्रव्यान्तरत्वेन कारणे परस्मिन् ब्रह्मणि कार्यं जगन्न विद्यत इत्यसत एव जगत उत्पत्तिः प्रसज्यत इति चेत् – नैतदेवम्, कार्यकारणयोस्सालक्षण्यनियमप्रतिषेधमात्रमेव हि पूर्वसूत्रेऽभिप्रेतम्; न तु कारणात्कार्यस्य द्रव्यान्तरत्वम्; कारणभूतं ब्रह्मैव स्वस्माद्विलक्षणजगदाकारेण परिणमत इत्येतत्तु न परित्यक्तम्; क्रिमिमाक्षिकयोरपि हि सति च वैलक्षण्ये कुण्डलहिरण्ययोरिव द्रव्यैक्यमस्त्येव ॥ ७॥



ब्रह्मणो जगत्कारणत्वे प्रलयाद्यवस्थासु ब्रह्मणः जगद्गतदोषापत्त्युद्भावनम्

अत्र चोदयति –

१४६. अपीतौ तद्वत्प्रसङ्गादसमञ्जसम् ॥ २–१–८ ॥

अपीतावित्यपीतिपूर्वकसृष्ट्यादेः प्रदर्शनार्थम्, सदेव सोम्येदमग्र आसीत् (छा.६.२.१) आत्मा वा इदमेक एवाग्र आसीत् (ऐत.१.१.१) इत्यादिष्वप्ययावस्थोपदेशपूर्वकत्वदर्शनात्सृष्ट्यादेः ॥



सूत्राभिप्रायवर्णनम्

यदि कार्यकारणयोर्द्रव्यैक्यमभ्युपेतम्, तदा कार्यस्य जगतो ब्रह्मण्यप्ययसृष्ट्यादिषु सत्सु, ब्रह्मण एव तत्तदवस्थान्वय इति कार्यगतास्सर्व एवापुरुषार्था ब्रह्मणि प्रसज्येरन्, सुवर्ण इव कुण्डलगता विशेषाः। ततश्च वेदान्तवाक्यं सर्वमसमञ्जसं स्यात्, यस्सर्वज्ञस्सर्ववित् (मु.१.१.९) अपहतपाप्मा विजरो विमृत्युः (छा.८.१.५) न तस्य कार्यं करणं च विद्यते न तत्समश्चाभ्यिधकश्च दृश्यते (श्वे.६.८) तयोरन्यः पिप्पलं स्वाद्वत्ति (मु.३.१.१) अनीशश्चात्मा बध्यते भोक्तृभावात् (श्वे.१.८) अनीशया शोचति मुह्यमानः (मु.३.१.२) इत्येकस्मिन्नेव वस्तुन्येषां परस्परविरुद्धानां प्रसक्तेः ॥



जगद्ब्रह्मणोः शरीरशरीरिभावासम्भवप्रदर्शनाय शङ्का

अथोच्येत – चिदचिद्वस्तुशरीरकस्य परस्यैव ब्रह्मणः कार्यकारणभावाच्छरीरभूत-चिदचिद्वस्तुगतत्वाच्च दोषाणाम्, न शरीरिणि ब्रह्मणि कार्यावस्थे कारणावस्थे च प्रसङ्ग इति –

तदयुक्तम्, जगद्ब्रह्मणोश्शरीरशरीरिभावस्यैवासम्भवात्, सम्भवे च ब्रह्मणि शरीरसम्बन्धनिबन्धनदोषाणामनिवार्यत्वात्; न हि चिदचिद्वस्तुनोर्ब्रह्मणश्शरीरत्वं सम्भवति ॥



जगतः शरीरत्वाभावसमर्थनम्

शरीरं हि नाम कर्मफलरूपसुखदुःखभोग- साधनभूतेन्द्रियाश्रयः पञ्चवृत्तिप्राणाधीनधारणः पृथिव्यादिभूतसङ्घातविशेषः, तथाविधस्यैव लोकवेदयोश्शरीरत्वप्रसिद्धेः। परमात्मनश्च अपहतपाप्मा विजरः (छा.८.१.५) अनश्नन्नन्यो अभिचाकशीति (मु.३.१.१) अपाणिपादो जनवो ग्रहीता पश्यत्यचक्षुस्स शृणोत्यकर्णः (श्वे.३.१९) अप्राणो ह्यमनाः (मु.२.१.२) इत्यादिभिः कर्मतत्फलभोगयोरभावादिन्द्रियाधीनभोगत्वाभावात्प्राणवत्त्वाभावाच्च न तं प्रति चेतनाचेतनयोः शरीरत्वम्। न चाचेतनव्यष्टिरूपतृणकाष्टादीनां समष्टिरूपस्य भूतसूक्ष्मस्य चेन्द्रियाश्रयत्वादि सम्भवति। भूतसूक्ष्मस्य पृथिव्यादिसङ्घातत्वं च न विद्यते। चेतनस्य तु ज्ञानैकाकारस्य सर्वमेतन्नसम्भवतीति नतरां शरीरत्वसम्भवः ॥



अन्यत् शरीरलक्षणमनुरुध्य जगतो ब्रह्मशरीरत्वशङ्का-परिहारौ

न च भोगायतनत्वं शरीरत्वमिति शरीरत्वसम्भवः, भोगायतनेषु वेश्मादिषु शरीरत्वाप्रसिद्धेः; यत्र वर्तमानस्यैव सुखदुःखोपभोगः, तदेव भोगायतनमितिचेन्न, परकायप्रवेशजन्म-सुखदुःखोपभोगायतनस्य परकायस्य प्रविष्टशरीरत्वाप्रसिद्धेः; ईश्वरस्य तु स्वतस्सिद्धनित्य-निरतिशयानन्दस्य भोगं प्रति चिदचितोरायतनत्वनियमो न सम्भवति।

एतेन भोगसाधनमात्रस्य शरीरत्वं प्रत्युक्तम्।



सिद्धान्त्यभिमतशरीरलक्षणस्यापि दूषणम्

अथ मतं – यदिच्छाधीनस्वरूपस्थितिप्रवृत्ति यत्, तत्तस्य शरीरमिति, सर्वस्येश्वरेच्छाधीनस्वरूपस्थितिप्रवृत्तित्वेनेश्वरशरीरत्वं सम्भवति – इति; तदपि न साधीयः, शरीरतया प्रसिद्धेषु तत्तच्चेतनेच्छायत्तस्वरूपत्वाभावात्, रुग्णशरीरस्य तदिच्छाधीनप्रवृत्तित्वाभावात्, मृतशरीरस्य तदायत्तस्थितित्वाभावाच्च, सालभञ्जिकादिषु चेतनेच्छाधीनस्वरूपस्थितिप्रवृत्तिषु तच्छरीरत्वाप्रसिद्धेश्च, चेतनस्य नित्यस्येश्वरेच्छायत्तस्वरूपत्वाभावाच्च, न तच्छरीरत्वसम्भवः। नच यद्यदेकनियाम्यम्, यदेकधार्यम्, यस्यैकशेषभूतम्, तत्तस्य शरीरमिति वाच्यम्; क्रियादिषु व्यभिचारात्॥



ईश्वरस्याऽशरीरतायाः श्रौतता, सूत्रार्थनिगमनं वा

अशरीरं शरीरेषु (कठ.१.२.२२) अपाणिपादो जनवो ग्रहीता (श्वेत.३.१९) इत्यादिभिश्चेश्वरस्य शरीराभावः प्रतिपाद्यते। अतो जगद्ब्रह्मणोश्शरीरशरीरिभावस्य असम्भवात् तत्सम्भवे च ब्रह्मणि दोषप्रसङ्गाद्ब्रह्मकारणवादे वेदान्तवाक्यानामसामञ्जस्यम्-इति॥ ८॥



पूर्वोक्तासामञ्जस्यपरिहारः

अत्रोत्तरम् –

१४७. न तु दृष्टान्तभावात् ॥ २–१–९ ॥

नैवमसामञ्जस्यम् – एकस्यैवावस्थाद्वयान्वयेऽपि गुणदोषव्यवस्थितेर्दृष्टान्तस्य विद्यमानत्वात्। तुशब्दोऽत्र हेयसम्बन्धगन्धस्यासम्भावनीयतां द्योतयति ॥



सौत्रार्थनिष्कृष्टांशः आवश्यकदृष्टान्तयुक्तः

एतदुक्तं भवति – चिदचिद्वस्तुशरीरतया तदात्मभूतस्य परस्य ब्रह्मणस्सङ्कोच-विकासात्मककार्यकारणभावावस्थाद्वयान्वयेऽपि न कश्चिद्विरोधः; यतस्सङ्कोचविकासौ परब्रह्मशरीरभूतचिदचिद्वस्तुगतौ, शरीरगतास्तु दोषा नात्मनि प्रसज्यन्ते; आत्मगताश्च गुणा, न शरीरे; यथा देवमनुष्यादीनां सशरीराणां क्षेत्रज्ञानां शरीरगता बालत्वयुवत्वस्थविरत्वादयो नात्मनि सम्बध्यन्ते; आत्मगताश्च ज्ञानसुखादयो न शरीरे। अथ च देवो जातो, मनुष्यो जातः, तथा स एव बालो युवा स्थविरश्च इति व्यपदेशश्च मुख्यः; भूतसूक्ष्मशरीरस्यैव क्षेत्रज्ञस्य देवमनुष्यादिभाव इति तदन्तरप्रतिपत्तौ (ब्र.सू.३.१.१) इति वक्ष्यते – इति ॥



पूर्वोक्तायाः शरीरत्वासम्भवशङ्कायाः अनूद्य निरासः

यत्पुनरुक्तं – चिदचिदात्मकस्य जगतस्स्थूलस्य सूक्ष्मस्य च परमात्मानं प्रति शरीरभावो नोपपद्यते – इति; तदनाकलितसम्यङ्न्यायानुगृहीतवेदान्तवाक्यगणस्य स्वमतिपरिकल्पितकुतर्क-विजृम्भितम्; सर्व एव हि वेदान्ताः स्थूलस्य सूक्ष्मस्य चेतनस्याचेतनस्य समस्तस्य च परमात्मानं प्रति शरीरत्वं श्रावयन्ति ॥



जगद्ब्रह्मणोः शरीरशरीरिभावबोधिकाः श्रुतयः

वाजसनेयके तावत्काण्वशाखायां माध्यन्दिनशाखायां चान्तर्यामिब्राह्मणे यः पृथिव्यां तिष्ठन्, यस्य पृथिवी शरीरम् (बृ.५.७.७) इत्यारभ्य पृथिव्यादिसमस्तचिदचिद्वस्तु यो विज्ञाने तिष्ठन् **…**यस्य विज्ञानं शरीरम् (बृ.५.७.२६) य आत्मनि तिष्ठन् ….. यस्यात्मा शरीरम् (बृ.५.७.२२) इति चेतनं च पृथक्पृथङ्निर्दिश्य तस्य तस्य परमात्मशरीरत्वमभिधीयते। सुबालोपिनषदि च यः पृथिवीमन्तरे सञ्चरन्यस्य पृथिवी शरीरम् (सुबा.७) इत्यारभ्य तद्वदेव चिदचितोस्सर्वावस्थयोः परमात्मशरीरत्वमभिधाय एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७) इति तस्य सर्वभूतानि प्रत्यात्मत्वमभिधीयते ॥ स्मरन्ति च –



स्मृतिभिः परमात्मनः सर्वशरीरकत्वम्

जगत्सर्वं शरीरं ते (रामा.युद्ध.१२०.२९) यदम्बु वैष्णवः कायः (वि.पु.२.१२.३७) तत्सर्वं वै हरेस्तनुः (वि.पु.१.२२.३८) तानि सर्वाणि तद्वपुः (वि.पु.१.२२.८६) सोऽभिध्याय शरीरात्स्वात् (मनु.१.८) इत्यादि। भूतसूक्ष्मात्स्वाच्छरीरादित्यर्थः। लोके च शरीरशब्दो घटादिशब्दवदेकाकार-द्रव्यनियतवृत्तिमनासादितः क्रिमिकीटपतङ्गसर्पनरपशुप्रभृतिषु अत्यन्त-विलक्षणाकारेषु द्रव्येष्वगौणः प्रयुज्यमानो दृश्यते। तेन तस्य प्रवृत्तिनिमित्तव्यवस्थापनं सर्वप्रयोगानुगुण्येनैव कार्यम्। त्वदुक्तं च कर्मफलभोगहेतुः इत्यादिकं प्रवृत्तिनिमित्तलक्षणं न सर्वप्रयोगानुगुणम्, यथोक्तेष्वीश्वरशरीरतया अभिहितेषु पृथिव्यादिष्वव्याप्तेः। किञ्च ईश्वरस्येच्छाविग्रहेषु मुक्तानां च स एकधा भवति (छां.७.२६.२) इत्यादि वाक्यावगतेषु विग्रहेषु तल्लक्षणमव्याप्तम्, कर्मफलभोगनिमित्तत्वाभावात्तेषाम्; परमपुरुषेच्छाविग्रहाश्च न पृथिव्यादिभूतसङ्घातविशेषाः न भूतसङ्गसंस्थानो देहोऽस्य परमात्मनः (महा.भा.शा.२०६.६०) इति स्मृतेः। अतो भूतसङ्घातरूपत्वं च शरीरस्याव्याप्तम्। पञ्चवृत्तिप्राणाधीनधारणत्वं च स्थावरशरीरेष्वव्याप्तम्। स्थावरेषु हि प्राणसद्भावेऽपि तस्य पञ्चधा अवस्थाय शरीरस्य धारकत्वेनावस्थानं नास्ति। अहल्यादीनां कर्मनिमित्तशिलाकाष्ठादिशरीरेष्विन्द्रियाश्रयत्वं सुखदुःखहेतुत्वं चाव्याप्तम् ॥



सिद्धान्त्यभिमतं निर्दुष्टं शरीरलक्षणम्

अतो यस्य चेतनस्य यद्द्रव्यं सर्वात्मना स्वार्थे नियन्तुं धारियतुं च शक्यम्, तच्छेषतैकस्वरूपं च, तत्तस्य शरीरमिति शरीरलक्षणमास्थेयम्। रुग्णशरीरादिषु नियमनाद्यदर्शनं विद्यमानाया एव नियमनशक्तेः प्रतिबन्धकृतम्, अग्न्यादेश्शक्तिप्रतिबन्धादौष्ण्याद्यदर्शनवत्। मृतशरीरं च चेतनवियोगसमय एव विशरितुमारब्धम्; क्षणान्तरे च विशीर्यते। पूर्वं शरीरतया परि प्तसङ्घातैकदेशत्वेन च तत्र शरीरत्वव्यवहारः। अतस्सर्वं परमपुरुषेण सर्वात्मना स्वार्थे नियाम्यं धार्यं तच्छेषतैकस्वरूपमिति सर्वं चेतनाचेतनं तस्य शरीरम् ॥



परब्रह्मणः शरीरनिषेधकश्रुत्याशयः

अशरीरं शरीरेषु (कठ.२.२२) इत्यादि च कर्मनिमित्तशरीरप्रतिषेधपरम्, यथोक्तसर्वशरीरत्वश्रवणात्। उपरितनाधिकरणेषु चैतदुपपादयिष्यते। अपीतौ तद्वत्प्रसङ्गात् असमञ्जसम्, न तु दृष्टान्तभावात् इति सूत्रद्वयेन इतरव्यपदेशात् (ब्र.सू.२.१.२१) इत्यधिकरणसिद्धोऽर्थस्स्मारितः॥ ९ ॥



साङ्ख्यसमयगतो दोषोऽपि तत्परित्यागे हेतुः

१४८. स्वपक्षदोषाच्च ॥ २–१–१० ॥

न केवलं ब्रह्मकारणवादस्य निर्दोषतयैतत्समाश्रयणम्; प्रधानकारणवादस्य दुष्टत्वाच्च तत्पिरत्यज्यैतदेव समाश्रयणीयम्। प्रधानकारणवादे हि जगत्प्रवृत्तिर्नोपपद्यते। तत्र हि निर्विकारस्य चिन्मात्रैकरसस्य पुरुषस्य प्रकृतिसन्निधानेन प्रकृतिधर्माध्यासनिबन्धना जगत्प्रवृत्तिः। निर्विकारस्य चिन्मात्ररूपस्य प्रकृतिधर्माध्यासहेतुभूतं प्रकृतिसन्निधानं किंरूपमिति विवेचनीयम्; किं प्रकृतेस्सद्भाव एव; उत तद्गतः कश्चिद्विकारः; अथ पुरुषगत एव कश्चिद्विकारः। न तावत्पुरुषगतः अनभ्युपगमात्; नापि प्रकृतेर्विकारः, तस्याध्यासकार्यतया अभ्युपेतस्याध्यास हेतुत्वासस्भवात्; सद्भावमात्रस्य सन्निधानत्वे मुक्तस्याप्यध्यासप्रसङ्ग इति त्वत्पक्षे जगत्प्रवृत्तिर्नोपपद्यते। अयमर्थस्साङ्ख्यपक्षप्रतिक्षेपसमये अभ्युपगमेऽप्यर्थाभावात् (शारी.२.२.८) इत्यादिना प्रपञ्चयिष्यते॥ १०॥



केवलतर्काश्रितसिद्धान्तस्यानाश्रयणीयता

१४९. तर्काप्रतिष्ठानादपि ॥ २–१–११ ॥

तर्कस्याप्रतिष्ठितत्वादपि श्रुतिमूलो ब्रह्मकारणवाद एव समाश्रयणीयः; न प्रधानकारणवादः। शाक्योलूक्याक्षपादक्षपणकपिलपतञ्जलितर्काणामन्योन्यव्याघातात्तर्कस्याप्रतिष्ठितत्वं गम्यते॥११॥



विलक्षणतर्काश्रयणेऽप्युक्तदोषादनिस्तारः

१५०. अन्यथानुमेयमिति चेदेवमप्यनिर्मोक्षप्रसङ्गः ॥ २–१–१२ ॥

इदानीं विद्यमानानां शाक्यादीनां तर्कानुद्दऊष्यान्यथा प्रधानकारणवादमति-क्रान्ततदुपदर्शितदूषणत्वेनानुमास्यामह इति चेत् – एवमपि पुरुषबुद्धिमूलतर्कैकावलम्बनस्य तथैव देशान्तरकालान्तरेषु त्वदधिककुतर्ककुशलपुरुषोत्प्रेक्षिततर्कदूष्यत्वसम्भावनया तर्काप्रतिष्ठानदोषात् अनिर्मोक्षो दुर्वारः। अतोऽतीन्द्रियेऽर्थे शास्त्रमेव प्रमाणम्; तदुपबृंहणायैव तर्क उपादेयः; तथाचाह आर्षं धर्मोपदेशं च वेदशास्त्राविरोधिना । यस्तर्केणानुसन्धत्ते स धर्मं वेद नेतरः (मनु.१२.१०६) इति। वेदाख्यशास्त्रविरोधिनेत्यर्थः। अतो वेदविरोधित्वेन वेदार्थविशदीकरणरूपवेदोपबृंहणतर्कोपादानाय साङ्ख्यस्मृतिर्नादरणीया॥ १२ ॥

इति श्रीशारीरकमीमांसाभाष्ये विलक्षणत्वाधिकरणम्॥३॥




०५ भोक्त्रापत्त्यधिकरणम्

श्रीशारीरकमीमांसाभाष्ये भोक्त्रापत्त्यधिकरणम्॥ ५ ॥

अधिकरणार्थः— परस्य ब्रह्मणः शरीरसम्बन्धाशङ्कितभोक्तृतानिरासः

१५२. भोक्त्रापत्तेरविभागश्चेत्स्याल्लोकवत् ॥ २–१–१४ ॥


सङ्गतिः – सूत्रार्थविवरणम्

पुनरपि साङ्ख्यः प्रत्यवतिष्ठते – यदुक्तं, स्थूलसूक्ष्मचिदचिद्वस्तुशरीरस्य परस्य ब्रह्मणः कार्यकारणरूपत्वाज्जीवब्रह्मणोस्स्वभावविभाग उपपद्यते – इति ।

स तु विभागो न सम्भवति – ब्रह्मणस्सशरीरत्वे तस्य भोक्तृत्वापत्तेः, सशरीरत्वे जीवस्येवेश्वरस्यापि सशरीरत्वप्रयुक्तसुखदुःखयोः भोक्तृत्वस्यावर्जनीयत्वात् ॥



अधिकरणारम्भाक्षेपपरिहारौ

ननु च सम्भोगप्राप्तिरितिचेन्न वैशेष्यात् (शारी.१.२.८) इत्यत्रेश्वरस्य भोगप्रसङ्गपरिहार उक्तः, नैवं तत्र ह्युपास्यतया हृदयायतने सन्निहितस्य शरीरान्तर्वर्तित्वमात्रेण भोगप्रसङ्गो न विद्यत इत्युक्तम्, इह तु जीववद्ब्रह्मणोऽपि शरीरत्वे तद्वदेव सुखदुःखयोर्भोक्तृत्वप्रसङ्गो दुर्वार इत्युच्यते; दृश्यते हि सशरीराणां जीवानां शरीरगतबालत्वस्थविरत्वादिविकारासम्भवेऽपि शरीरधातुसाम्यवैषम्यनिमित्तसुखदुःखयोगः। श्रुतिश्च न ह वै सशरीरस्य सतः प्रियाप्रिययोः अपहतिरस्ति अशरीरं वा व सन्तं न प्रियाप्रिये स्पृशतः (छां.८.१२.१) इति ॥



पूर्वभार्थः

अतस्सशरीरब्रह्मकारणवादे जीवेश्वरस्वभावविभागासम्भवात्केवलब्रह्मकारणवादे मृत्सुवर्णादि-वत् जगद्गतापुरुषार्थादिसर्वविशेषाश्रयत्व-प्रसङ्गाच्च प्रधानकारणवाद एव ज्यायानिति चेत् –



सिद्धान्तार्थः

अत्रोत्तरं स्याल्लोकवत् – इति। स्यादेव विभागो जीवेश्वरस्वभावयोः; न हि जीवस्य शरीरधातुसाम्यवैषम्यनिमित्तं सुखदुःखयोर्भोक्तृत्वं सशरीरत्वकृतम्, अपि तु पुण्यपापरूपकर्मकृतम्। न ह वै सशरीरस्य (छां.८.१२.१) इत्यपि कर्मारब्धदेहविषयम्, स एकधा भवति त्रिधा भवति (छा.७.२६.२) स यदि पितृलोककामो भवति (छा.८.२.१) स तत्र पर्येति जक्षत्क्रीडन् रममाणः (छा.८.१२.३) इति कर्मबन्धविनिर्मुक्तस्याविर्भूतस्वरूपस्य सशरीरस्यैवापुरुषार्थगन्धाभावात्। अपहतपाप्मनस्तु परमात्मनस्स्थूलसूक्ष्मरूपकृत्स्नजगच्छरीरत्वेऽपि कर्मसम्बन्धगन्धो नास्तीति नतरामपुरुषार्थगन्धप्रसङ्गः ॥



सूत्रोक्तदृष्टान्तार्थविशदीकरणम्

लोकवत् – यथा लोके राजशासनानुवर्तिनां तदतिवर्तिनां च राजानुग्रहनिग्रहकृतसुखदुःख-योगेऽपि न शरीरित्वमात्रेण शासके राज्ञ्यपि शासनानुवृत्त्यतिवृत्तिनिमित्त-सुखदुःखयोर्भोक्तृत्वप्रसङ्गः। यथाह – द्रमिडभाष्यकारः यथा लोके राजा प्रचुरदन्दशूके घोरेऽनर्थसङ्कटेऽपि प्रदेशे वर्तमानो व्यजनाद्यवधूतदेहो दोषैर्न स्पृश्यते, अभिप्रेतांश्च लोकान् परिपालयति, भोगांश्च गन्धादीनविश्वजनोपभोग्यान्धारयति, तथाऽसौ लोकेश्वरो भ्रमत्स्वसामर्थ्यचामरो दोषैर्न स्पृश्यते, रक्षति च लोकान्ब्रह्मलोकादीन्, भोगांश्चाविश्वजनोपभोग्यान्धारयति इति मृत्सुवर्णादिवद्ब्रह्मस्वरूपपरिणामस्तु नैवाभ्युपगम्यते, अविकारत्व-निर्दोषत्वादिश्रुतेः॥



अन्यथा व्याख्यानानुवादः, तद्दूषणं च

यत्तु परैर्ब्रह्मकारणवादे भोक्तृभोग्यविभागाभावमाशङ्क्य समुद्रफेनतरङ्गदृष्टान्तेन विभागप्रतिपादनपरं सूत्रं व्याख्यातम्; तदयुक्तम्, अन्तर्भावितशक्त्यविद्योपाधिकाद् ब्रह्मणस्सृष्टिम् अभ्युपगच्छतामेवम् आाक्षेपपरिहारयोरसङ्गतत्वात्, कारणान्तर्गतशक्त्यविद्योपाध्युपहितस्य भोक्तृत्वादुपाधेश्च भोग्यत्वात्। विलक्षणयोस्तयोः परस्परभावापत्तिर्हि न सम्भवति ।



स्वरूपपरिणामनिबन्धनतयाऽपि शङ्का-परिहारयोरनुपपत्तिः

स्वरूपपरिणामस्तु तैरपि नाभ्युपेयते, न कर्माविभागादिति चेन्नानादित्वात् (ब्र.सू.२.१.३५) इति क्षेत्रज्ञानां तद्गतकर्मणां चानादित्वप्रतिपादनात्। स्वरूपपरिणामाभ्युपगमेऽपि भोक्तृभोग्याविभागाशङ्का कस्यचिदपि न जायते, मृत्सुवर्णादिपरिणाम-रूपघटशरावकटकमकुटादिविभागवद्भोक्तृभोग्यविभागोपपत्तेः। स्वरूपपरिणामे च ब्रह्मण एव भोक्तृभोग्यत्वापत्तिरिति पुनरप्यसामञ्जस्यमेव॥१४॥

इति श्रीशारीरकमीमांसाभाष्ये भोक्त्रापत्त्यधिकरणम्॥ ५॥




०६ आरम्भणाधिकरणम्

श्रीशारीरकमीमांसाभाष्ये आरम्भणाधिकरणम्॥६॥

अधिकरणार्थः— कार्यकारणभावकृतं जगद्ब्रह्मणोः अनन्यत्वम्

१५३. तदनन्यत्वमारम्भणशब्दादिभ्यः ॥ २–१–१५ ॥


सङ्गतिप्रतिपादनम

असदितिचेन्न प्रतिषेधमात्रत्वात् (ब्र.सू.२.१.७) इत्यादिषु कारणभूताद्ब्रह्मणः कार्यभूतस्य जगतोऽनन्यत्वमभ्युपगम्य ब्रह्मणो जगत्कारणत्वमुपपादितम्, इदानीं तदेवानन्यत्वमाक्षिप्य समाधीयते ॥



कार्यकारणयोरनन्यत्वे आक्षेपः



तत्रादौ वैशेषिकाक्षेपः

तत्र काणादाः प्राहुः – न कारणात्कार्यस्यानन्यत्वं सम्भवति, विलक्षणबुद्धिबोध्यत्वात्, न खलु तन्तुपटमृत्पिण्डघटादिषु कार्यकारणविषया बुद्धिरेकरूपा। शब्दभेदाच्च, न हि तन्तवः पट इत्युच्यन्ते, पटो वा तन्तव इति। कार्यभेदाच्च – न हि मृत्पिण्डेनोदकमाह्रियते घटेन वा कुड्यं निर्मीयते। कालभेदाच्च, पूर्वकालं च कारणम्, अपरकालं च कार्यम्। आकारभेदाच्च – पिण्डाकारं कारणम्, कार्यं च पृथुबुध्नोदराकारम्; तथा सत्यामेव मृदि घटो नष्ट इति व्यवह्रियते । सङ्ख्याभेदश्च दृश्यते – बहवस्तन्तवः, एकश्च पटः। कारकव्यापारवैयर्थ्यं च – कारणमेव चेत्कार्यं किं कारकव्यापारसाध्यं स्यात्। सत्यपि कार्ये कार्योपयोगितया कारकव्यापारेण भवितव्यं चेत् – सर्वदा कारकव्यापारेण नोपरन्तव्यम्। सर्वस्य सर्वदा सत्त्वेन नित्यानित्यविभागश्च न स्यात्। अथ कार्यं सदेव पूर्वमनभिव्यक्तं कारकव्यापारेणाभिव्यज्यते, अतःकारकव्यापारार्थवत्त्वं, नित्यानित्यविभागश्चोच्यते; तदसत्, अभिव्यक्तेः अभिव्यक्त्यन्तरापेक्षत्वे अनवस्थानादनपेक्षत्वे कार्यस्य नित्योपलब्धिप्रसङ्गात् तदुत्पत्त्यभ्युपगमे चासत्कार्यवादप्रसङ्गात् ॥



वैशेषिकान्प्रति सत्कार्यवादिनां साङ्ख्यानां प्रत्यवस्थानम्

किञ्च कारकव्यापारस्याभिव्यञ्जकत्वे घटार्थेन कारकव्यापारेण करकादेरप्यभिव्यक्तिः प्रसज्यते, सम्प्रतिपन्नाभिव्यञ्जकभावेषु दीपादिष्वभिव्यङ्ग्यविशेषनियमादर्शनात्; न हि घटार्थमारोपितः प्रदीपः करकादीन्नाभिव्यनक्ति। अतोऽसतः कार्यस्योत्पत्तिहेतुत्वेनैव कारकव्यापारार्थवत्त्वं, अतश्च सत्कार्यवादासिद्धिः।

न च नियतकारणोपादानं सत एव कार्यत्वं साधयति, कारणशक्तिनियमादेव तदुपपत्तेः ॥



असत्कार्यवादिनां प्रतिकारकव्यापारानुपपत्तिचोदना-परिहारौ

नन्वसत्कार्यवादिनोऽपि कारकव्यापारो नोपपद्यते; प्रागुत्पत्तेः कार्यस्यासत्त्वात्। कार्यादन्यत्र कारकव्यापारेण भवितव्यम्; तत्रान्यत्वाविशेषात्तन्तुगतकारकव्यापारेण घटोत्पत्तिरपि प्रसज्यते ॥

नैवं यत्कार्योत्पादनशक्तं यत्कारणम्, तद्गतकारकव्यापारेण तत्कार्योत्पत्तिसिद्धेः।



अद्वैतिसम्मतकार्य-कारणानन्यत्वरीत्या उत्तरम्

अत्राहुः – कारणादनन्यत्कार्यम्; न हि परमार्थतः कारणव्यतिरिक्तं कार्यं नाम वस्त्वस्ति, अविद्यानिबन्धनत्वात्सकलकार्यतद्व्यवहारयोः। अतो यथा कारणभूतान्मृद्द्रव्याद् घटादिषु विकारेषूपलभ्यमानाद्व्यतिरिक्तं घटशरावादिकार्यं व्यवहारमात्रालम्बनं मिथ्या; कारणभूतं मृद्द्रव्यमेव सत्यम्; तथा निर्विशेषसन्मात्रात्कारणभूताद्ब्रह्मणोऽन्योऽहङ्कारादिव्यवहारालम्बनः कृत्स्नः प्रपञ्चो मिथ्या; कारणभूतं सन्मात्रं ब्रह्मैव सत्यम्। तस्मात्कारणव्यतिरिक्तं कार्यं नास्तीति कारणादनन्यत्कार्यम् ॥



उक्तदृष्टान्ते साध्यवैकल्यशङ्का-तत्परिहारौ

न च वाच्यं – शुक्तिकारजतादीनामिव घटादिकार्याणामसत्यत्वाप्रसिद्धेः दृष्टान्तानुपपत्तिः इति; यतस्तत्रापि युक्त्या मृद्द्रव्यमात्रमेव सत्यतया व्यवस्थाप्यते; तदतिरिक्तं तु युक्त्या बाद्ध्यते। का पुनरत्र युक्तिः? मृद्द्रव्यमात्रस्यानुवर्तमानत्वम्, तदतिरिक्तस्य च व्यावर्तमानत्वम्। रज्जुसर्पादिषु ह्यनुवर्तमानस्याधिष्ठानभूतस्य रज्ज्वादेस्सत्यता, व्यावर्तमानस्य च सर्पभूदलनाम्बुधारादेरसत्यता दृष्टा, तथाऽनुवर्तमानमधिष्ठानभूतं मृद्द्व्यमेव सत्यम्, व्यावर्तमानास्तु घटशरावादयोऽसत्यभूताः ॥



कार्यस्यानिर्वचनीयत्वम्, तस्मान्मिथ्यात्वं च

किञ्च सत आत्मनो विनाशाभावादसतश्च शशविषाणादेरुपलब्ध्यभावात् उपलब्धिविनाशयोगिकार्यं सदसद्भ्यामनिर्वचनीयमिति गम्यते। अनिर्वचनीयं च शुक्तिकारकजतादिवन्मृषैव। तस्य चानिर्वचनीयत्वं प्रतीतिबाधाभ्यां सिद्धम् ॥



कार्यस्य दुर्निरूपत्वात् असत्यत्वम्

किञ्च – कार्यमुत्पादयन्मृदादि कारणद्रव्यं किमविकृतमेव कार्यमुत्पादयति, उत कञ्चन विशेषमापन्नम् ॥

न तावदविकृतमुत्पादयति, सर्वदोत्पादकत्वप्रसङ्गात्। नापि विशेषान्तरमापन्नम्, विशेषान्तरापत्तेरपि विशेषान्तरापत्तिपूर्वकत्वेन भवितव्यम्, तस्या अपि तथेत्यनवस्थानात्।

अविकृतमेव देशकालनिमित्तविशेषसम्बद्धं कार्यमुत्पादयतीति चेन्न। देशादिविशेषसम्बन्धोऽपि ह्यविकृतस्य विशेषान्तरमापन्नस्य च पूर्ववन्न सम्भवति ॥



कारणात्कार्योत्पत्तेः निर्बाधप्रतीतितः सिद्धिः, तन्निरासश्च

न च वाच्यं मृत्सुवर्णदुग्धादिभ्यो घटरुचकदध्यादीनामुत्पत्तिर्दृश्यते; शुक्तिकारजतादिवत् देशकालादिप्रतिपन्नोपाधौ बाधश्च न दृश्यते, अतः प्रतीतिशरणानां कारणात्कार्योत्पत्तिः अवश्याश्रयणीयेति; विकल्पासहत्वात् – किं हेमादिमात्रमेव स्वस्तिकादेरारम्भकम्, उत रुचकादि, अथ रुचकाद्याश्रयो हेमादिः ॥



विकल्पीयाद्यकल्पस्य द्रव्यमात्रकारणत्वस्य निरासः

न तावत्, हेमादिमात्रमारम्भकम्; हेमव्यतिरिक्तस्य कार्यस्याभावात्, स्वात्मानं प्रत्यात्मन आरम्भकत्वासम्भवाच्च। हेमव्यतिरिक्तं स्वस्तिकं दृश्यत इति चेत् – न हेमव्यतिरिक्तं तत्, हेमप्रत्यभिज्ञानात् तदतिरिक्तवस्त्वन्तरानुपलब्धेश्च। बुद्धिशब्दान्तरादिभिः वस्त्वन्तरत्वं साधितमिति चेन्न, अनिरूपितवस्त्ववलम्बनानां बुद्धिशब्दान्तरादीनां शुक्तिकारजतबुद्धिशब्दादिवद् भ्रान्तिमूलत्वेन वस्त्वन्तरसद्भावस्यासाधकत्वात् ॥



द्वितीय-तृतीयकल्पयोः आकारमात्र-आकारविशिष्टद्रव्यकारणत्वयोः दूषणम्

नापि रुचकादि स्वस्तिकादेरारम्भकम्, स्वस्तिके हि रुचकं पट इव तन्तवो भवतापि नोपलभ्यते। नापि रुचकाश्रयभूतं हेम, रुचकाश्रयाकारेण हेम्नस्स्वस्तिकेऽनुपलब्धेः ।



ब्रह्मातिरिक्तमिथ्यात्वदृढीकरणम्

अतो मृदादिकारणातिरिक्तस्य कार्यस्यासत्यत्वदर्शनाद्ब्रह्मव्यतिरिक्तं कृत्स्नं जगत्कार्यत्वेन मिथ्याभूतम् । तदिदं ब्रह्मव्यतिरिक्तमिथ्यात्वसुखप्रतिपत्तये काल्पनिकमृदादिसत्यत्वमाश्रित्य कार्यस्यासत्यत्वं प्रतिपादितम्। परमार्थतस्तु मृत्सुवर्णादिकारणमपि घटरुचकादिकार्यवन्मिथ्याभूतम्, ब्रह्मकार्यत्वाविशेषात् ॥



उक्तार्थस्य श्रुतिकण्ठोक्तितः सिद्धिः

ऐतदात्म्यमिदं सर्वं**, तत्सत्यम्** (छा.६.८.७) नेह नानास्ति किञ्चन (कठ.४.११) मृत्योस्स मृत्युमाप्नोति य इह नानेव पश्यति (कठ.४.१०) यत्र हि द्वैतमिव भवति तदितर इतरं पश्यति यत्रत्वस्य सर्वमात्मैवाभूत्तत्केन कं पश्येत् (बृ.४.४.१४) इन्द्रो मायाभिः पुरुरूप ईयते (बृ.४.५.१९) इत्येवमादिभिश्श्रुतिभिश्च ब्रह्मव्यतिरिक्तस्य मिथ्यात्वमवगम्यते ॥



ब्रह्मातिरिक्तस्य मिथ्यात्वे प्रत्यक्षविरोधाशङ्का-परिहारौ

न च आगमावगतार्थस्य प्रत्यक्षविरोधश्शङकनीयः; यथोक्तप्रकारेण कार्यस्य सर्वस्य मिथ्यात्वावगमात्, प्रत्यक्षस्य सन्मात्रविषयत्वाच्च, विरोधे सत्यप्यसम्भावितदोषस्य चरमभाविनस्स्वरूपसद्भावादौ प्रत्यक्षाद्यपेक्षत्वेऽपि प्रमितौ निराकाङ्क्षस्य निरवकाशस्य शास्त्रस्य बलीयस्त्वात्। अतः कारणभूताद्ब्रह्मणोऽन्यत्सर्वं मिथ्या ॥



जीवमिथ्यात्वशङ्का-परिहारौ

न च प्रपञ्चमिथ्यात्वेन जीवमिथ्यात्वमाशङ्कनीयम्, ब्रह्मण एव जीवभावात् । ब्रह्मैव हि सर्वशरीरेषु जीवभावमनुभवति – अनेन जीवेनाऽत्मनाऽनुप्रविश्य (छा.६.३.२) एको देवस्सर्वभूतेषु गूढः (श्वे.६.१९) एको देवो बहुधा निविष्टः (यजु.आरण.३.१२.१) एष सर्वेषु भूतेषु गूढोत्मा न प्रकाशते (कठ.३.१२) नान्योऽतोऽस्ति द्रष्टा (बृ.५.७.२३) इत्येवमादिभ्यः ॥



व्यवस्थानुपपत्तिः

नन्वेकमेव ब्रह्म सर्वशरीरेषु जीवभावमनुभवति चेत् – पादे मे वेदना शिरसि मे सुखम् इतिवत्सर्वशरीरेषु सुखदुःखप्रतिसन्धानं स्यात्; जीवेश्वरबद्धमुक्त-शिष्याचार्यज्ञत्वाज्ञत्वादिव्यवस्था च न स्यात् ॥



व्यवस्थासिद्ध्यौपयिकतया

अत्र केचिदद्वितीयत्वं ब्रह्मणोऽभ्युपयन्त एवैवं समादधते – एकस्यैव ब्रह्मणः प्रतिबिम्बभूतानां जीवानां सुखित्वदुःखित्वादय एकस्यैव मुखस्य प्रतिबिम्बानां मणिकृपाणदर्पणादिषूपलभ्यमानानाम् अल्पत्वमहत्त्वमलिनत्वामलत्वादिवत् तत्तदुपाधिवशात् व्यवस्थाप्यन्ते। ननु अनेन जीवेनाऽत्मनाऽनुप्रविश्य (छा.६.३.२) इत्यादिश्रुतेर्न जीवा ब्रह्मणो भिद्यन्त इत्युक्तम्; सत्यम्, परमार्थतः; काल्पनिकं तु भेदमाश्रित्येयं व्यवस्थोच्यते। कस्य पुनः कल्पना; न तावद्ब्रह्मणः, तस्य परिशुद्धज्ञानात्मनः कल्पनाशून्यत्वात्। नापि जीवानाम्, इतरेतराश्रयत्वप्रसङ्गात् – कल्पनाधीनो हि जीवभावः, जीवाश्रया च कल्पना – इति। नैतदेवम्, अविद्याजीवभावयोः बीजाङ्कुरन्यायेनानादित्वात् ॥

किञ्च – प्रासादनिगरणादिवदनुपपन्नतैकवेषायामवस्तुभूतायामविद्यायां नेतरेतराश्रयत्वादयो वस्तुदोषा अनव प्तिमावहन्ति। वस्तुतो ब्रह्माव्यतिरिक्तानां जीवानां स्वतो विशुद्धत्वेऽपि कृपाणादिगतमुखप्रतिबिम्बश्यामतादि-वदौपाधिकाशुद्धिसम्भवादविद्याश्रयत्वोपपत्तेः काल्पनिकत्व-उपपत्तिः। प्रतिबिम्बगतश्यामतादिवज्जीवगताशुद्धिरपि भ्रान्तिरेव, अन्यथाऽनिर्मोक्ष-प्रसङ्गात्। जीवानां भ्रमस्य प्रवाहानादित्वान्न तद्धेतुरन्वेषणीयः – इति॥



उक्तस्य वादस्य, मुख्याद्वैतिनां दूषणम्

तदेतदविदिताद्वैतयाथात्म्यानां भेदवादश्रद्धालुजनबहुमानावलोकनलिप्साविजृम्भितम्। तथा हि –



जीवगताकारविकल्पतो दूषणम्

जीवस्याकल्पितस्वाभाविकरूपेणाविद्याश्रयत्वे ब्रह्मण एवाविद्याश्रयत्वमुक्तं स्यात्। तदतिरिक्तेन तस्मिन्कल्पितेनाकारेणाविद्याश्रयत्वे जडस्याविद्याश्रयत्वमुक्तं स्यात्। न खल्वद्वैतवादिनः तदुभयव्यतिरिक्तमाकारमभ्युपगच्छन्ति ॥

कल्पिताकारविशिष्टेन स्वरूपेणैव अविद्याश्रयत्वमितिचेत् – तन्न, स्वरूपस्याखण्डैकरसस्य अविद्यामन्तरेण विशिष्टरूपत्वासिद्धे;, अविद्याश्रयाकार एव हि निरूप्यते।



अविद्याविनाशाविनाशकल्पतो दूषणम्

किञ्च बन्धमोक्षादिव्यवस्थासिद्ध्यर्थं हि जीवाज्ञानवादाश्रयणम्, सा तु व्यवस्था जीवाज्ञानपक्षेऽपि न सिद्ध्यति। अविद्याविनाश एव हि मोक्षः। तत्रैकस्मिन्मुक्ते अविद्याविनाशादितरेऽपि विमुच्येरन् ॥

अन्यस्यामुक्तत्वादविद्या तिष्ठतीति चेत् – तर्ह्येकस्याप्यमुक्तिस्स्यात्, अविद्याया अविनष्टत्वात् ॥



अविद्याबहुत्वपक्षानुवादतो दूषणम्

प्रतिजीवमविद्याभेदः कल्प्यते, तत्र यस्याविद्या विनष्टा, स मोक्ष्यते, यस्य त्वनष्टा, स भन्त्स्यत इति चेत् – तन्न, प्रतिजीवमिति जीवभेदमाश्रित्य ब्रूषे, स जीवभेदः किं स्वाभाविकः, उताविद्याकल्पितः ॥

न तावत्स्वाभाविकः, अनभ्युपगमात्; भेदसिद्ध्यर्थस्य चाविद्याकल्पनस्य व्यर्थत्वात्।



अविद्यायाः ब्रह्म-जीवगतत्वादिकल्पतो दूषणम्

अथाविद्याकल्पितः, तत्रेयं जीवभेदकल्पिकाऽविद्या किं ब्रह्मणः, उत जीवानाम्। ब्रह्मण इति चेत् – आगतोऽसि मदीयं मार्गम्। अथ जीवानाम्। किमस्या जीवभेद प्तिसिद्ध्यर्थतां विस्मरसि?



जीवाश्रयाविद्यातः बद्धमुक्तादिव्यवस्थासिद्धिदूषणम्

अथ प्रतिजीवं बद्धमुक्तव्यवस्थासिद्ध्यर्थं या अविद्याः कल्प्यन्ते, ताभिरेव जीवभेदोऽपीति मनुषे, जीवभेदसिद्धौ तास्सिद्ध्यन्ति, तासु सिद्धासु जीवभेदसिद्धिरितीतरेतराश्रयत्वम् ॥

न चात्र बीजाङ्कुरन्यायस्सिध्यति बीजाङ्कुरेषु ह्यन्यदन्यद्बीजमन्यस्यान्यस्याङ्कुरस्य उत्पादकम् । इह तु याभिरविद्याभिर्ये जीवाः कल्प्यन्ते, तानेवाश्रित्य तासां सिद्धिरित्यशङ्कनीयता ॥



प्रवाहानादित्वतः दोषनिवारणशङ्का-तन्निरासौ

अथ बीजाङ्कुरन्यायेन पूर्वपूर्वजीवाश्रयाभिरविद्याभिरुत्तरोत्तरजीवकल्पनां मन्यसे, तथा सति जीवानां भङ्गुरत्वमकृताभ्यागमकृतविप्रणाशादिप्रसङ्गश्च।

अत एव ब्रह्मणः पूर्वपूर्वजीवाश्रयाभिरविद्याभिरुत्तरोत्तरजीवभावकल्पनमित्यपि निरस्तम्। अविद्याप्रवाहेऽभ्युपगम्यमाने तत्कल्पितजीवभावस्यापि तद्वत्प्रवाहानादिता स्यात्, न ध्रुवरूपता। आमोक्षाच्च जीवस्य ध्रुवत्वमिष्टं न सिध्येत् ॥



दुर्घटत्वतः सर्वदोषाप्रसक्तिशङ्का – तन्निरासौ

यच्चोक्तमविद्याया अवस्तुरूपत्वेनानुपपन्नतैकवेषाया नेतरेताश्रयत्वादयो वस्तुदोषा अनव प्तिमावहन्तीति, तथा सति मुक्तान् परं च ब्रह्माश्रयेदविद्या।

शुद्धविद्यास्वरूपत्वादशुद्धिरूपा न तत्र प्रसजतीति चेत् – किमुपपत्त्यनुवर्तिन्यविद्या। एवं तर्ह्युक्ताभिः उपपत्तिभिर्जीवानपि नाश्रयेत् ॥



मोक्षानुपपत्त्या दूषणम्

किञ्च जीवाश्रयाया अविद्यायास्तत्त्वज्ञानोदयान्नाशे सति जीवो नश्येद्वा? नवा?

यदि नश्येत्, स्वरूपोच्छित्तिलक्षणो मोक्षस्स्यात्; नो चेदविद्यानाशेऽप्यनिर्मोक्षः, ब्रह्मस्वरूपव्यतिरिक्तजीवत्वावस्थानात् ॥



व्यवस्थोपपत्त्यै निदर्शितानां दृष्टान्तानामालोचनतो दूषणम्

यच्चोक्तं – मणिकृपाणदर्पणादिषूपलभ्यमानमुखमलिनत्वविमलत्वादि-वच्छुद्ध्यशुद्ध्यादि-व्यवस्थोपपत्तिः इति ॥

तत्रेदं विमर्शनीयम् – अल्पत्वमलिनत्वादय औपाधिका दोषाः कदा नश्येयुरिति, कृपाणाद्युपाध्यपगम इति चेत्- किं तदाऽल्पत्वाद्याश्रयः प्रतिबिम्बं तिष्ठति वा, न वा, तिष्ठति चेत् – तत्स्थानीयस्य जीवस्यापि स्थितत्वादनिर्मोक्षप्रसङ्गः। नश्यति चेत् – तद्वदेव जीवनाशात्स्वरूपोच्छित्तिलक्षणो मोक्षस्स्यात् ॥



दोषोच्छेदार्थं दोषप्रतिभासस्यावश्यकता, दृष्टान्तानुपपत्तिः

किञ्च – यस्य ह्यपुरुषार्थरूपदोषप्रतिभासः, तस्य तदुच्छेदः पुरुषार्थः; तत्र किमौपाधिकदोषप्रतिभासो बिम्बस्थानीयस्य ब्रह्मणः, उत प्रतिबिम्बस्थानीयस्य जीवस्य, उतान्यस्य कस्यचित्; आद्ययोः कल्पयोर्दृष्टान्तोऽयं न सङ्गच्छते, मुखस्य मुखप्रतिबिम्बस्य चाल्पत्वादिदोषप्रतिभासशून्यत्वात्, न हि मुखं तत्प्रतिबिम्बं वा चेतयते, ब्रह्मणो दोषप्रतिभासे ब्रह्माविद्याप्रसङ्गश्च। तृतीयोऽपि कल्पो न कल्पते, जीवब्रह्मव्यतिरिक्तस्य द्रष्टुरभावात् ॥



अविद्याकार्यस्य भ्रमस्य आश्रयचिन्ता

किञ्च अविद्याकल्प्यस्य जीवस्य कल्पकः क इति निरूपणीयम् । न तावदविद्या, अचेतनत्वात्, नापि जीवः, आत्माश्रयदोषप्रसङ्गात्, शुक्तिकारजतादिवदविद्याकल्प्यत्वाच्च जीवभावस्य। ब्रह्मैव कल्पकमिति चेत् – ब्रह्माज्ञानमेवायातम्। किञ्च ब्रह्माज्ञानानभ्युपगमे किं ब्रह्म जीवान्पश्यति वा? न वा? न पश्यति चेत् – ईक्षापूर्विका विचित्रसृष्टिर्नामरूपव्याकरणमित्यादि ब्रह्मणो न स्यात् । अथ पश्यति, अखण्डैकरसं ब्रह्म नाविद्यामन्तरेण जीवान्पश्यतीति ब्रह्माज्ञानप्रसङ्गः ॥



मायाविद्ययोः विभागवादस्य निरासः

अतएव मायाविद्याविभागवादोऽपि निरस्तः। अज्ञानमन्तरेण हि मायिनोऽपि ब्रह्मणो जीवदर्शित्वं न स्यात्। न च मायावी परानदृष्ट्वा मोहयितुमलम्। नापि माया मायाविनो दर्शनसाधनम्, दृष्टेषु परेषु तन्मोहनसाधनमात्रत्वात्तस्याः। अथ ब्रह्मणो माया तस्य जीवदर्शित्वं कुर्वती जीवमोहनस्य हेतुरिति मन्यसे, तर्हि परिशुद्धस्याखण्डैकरसस्वप्रकाशस्य ब्रह्मणः परदर्शनं कुर्वती माया मायापरपर्याया अविद्यैव स्यात् ॥



विपरीतदर्शन-मिथ्यात्वदर्शनहेतुत्वाभ्यां तद्विभागशङ्का-परिहारौ

अथ मतम् – विपरीतदर्शनहेतुरविद्या। माया तु मिथ्याभूतं ब्रह्मव्यतिरिक्तं मिथ्यात्वेन दर्शयन्ती न ब्रह्मणो विपरीतदर्शनहेतुः। अतस्तस्या नाविद्यात्वमिति ॥

नैवम् – चन्द्रैकत्वे ज्ञायमाने द्विचन्द्रदर्शनहेतोरप्यविद्यात्वात्। यदि च ब्रह्म मिथ्यात्वेनैव स्वव्यतिरिक्तं जानाति, न तर्हि तन्मोहयति। नह्यनुन्मत्तो मिथ्यात्वेन ज्ञातान्मोहयितुमीहते।



विधान्तरेण मायाऽविद्ययोर्वैषम्यं, तन्निरासश्च

अथापुरुषार्थापरमार्थदर्शनहेतुरिवद्या, माया तु ब्रह्मणो नापुरुषार्थदर्शनहेतुः; अतोऽस्या नाविद्यात्वमिति मतम् ॥

तन्न, द्विचन्द्रज्ञानस्य दुःखहेतुत्वाभावेनापुरुषार्थत्वाभावेऽपि तद्धेतुरविद्यैव तन्निरसने च प्रयस्यन्ति। यदि च नापुरुषार्थदर्शनकरी माया, तर्ह्यनुच्छेद्यतया नित्या ब्रह्मस्वरूपानुबन्धिनी स्यात्। अस्तु को दोष इति चेत् – द्वैतदर्शनमेव दोषः। यत्र हि द्वैतिमव भवति… यत्र त्वस्य सर्वमात्मैवाभूत्तत्केन कं पश्येत्। (बृ.४.४.१४) इत्याद्यद्वैतश्रुतयः प्रकुप्येयुः। परमार्थविषया अद्वैतश्रुतयः, मायायास्त्वपरमार्थत्वादविरोध इति चेत् – अपरिच्छिन्नानन्दैकस्वरूपस्य ब्रह्मणोऽपरमार्थभूतमायादर्शनं तद्वत्ता चाविद्यामन्तरेण नोपपद्यते ॥



मायया ब्रह्मणः प्रयोजनाभावः

किञ्च अपरमार्थभूतया नित्यया मायया किं प्रयोजनं ब्रह्मणः। जीवमोहनमितिचेत् – अपुरुषार्थेन मोहनेन किं प्रयोजनम् । क्रीडेति चेत् – अपरिच्छन्नानन्दस्य किं क्रीडया। परिपूर्णभोगानामेव क्रीडा पुरुषार्थत्वेन लोके दृष्टेति चेत् – नैवमिहोपपद्यते; नह्यपरमार्थभूतैः क्रीडोपकरणैरपरमार्थतया प्रतिभासमानैर्निष्पन्नयाऽपरमार्थभूतया क्रीडयाऽपरमार्थभूतेन च तत्प्रतिभासेनानुन्मत्तानां क्रीडारसो निष्पद्यते।



आश्रयविभागानुपपत्त्या मायाऽविद्ययोर्विभागाभावः



ब्रह्मण एवाविद्याश्रयता च

मायाश्रयतयाऽभिमतब्रह्मव्यतिरेकेणाविद्याश्रयस्य जीवस्य कल्पनासम्भवश्च पूर्ववदेव द्रष्टव्यः। अतो ब्रह्मैवानाद्यविद्याशबलं स्वगतनानात्वं पश्यतीत्यद्वितीयत्वं ब्रह्मणोऽभ्युपयद्भिरभ्युपेत्यम्।



व्यवस्थानुपपत्तेः अभ्युपगमपूर्वकं परिहारः

यत्तु बन्धमोक्षव्यवस्था नोपपद्यत इति, न तद्ब्रह्माज्ञानवादिनश्चोद्यम्, एकस्यैव ब्रह्मणोऽज्ञस्य स्वाज्ञाननिवृत्त्या मोक्ष्यमाणत्वात् बद्धमुक्तादिव्यवस्थाया एवाभावात्, व्यवह्रियमाणायाश्च बद्धमुक्तशिष्याचार्यादिव्यवस्थायाः काल्पिनकत्वात्, स्वप्नदर्शिन इव चैकस्यैवाविद्यया सर्वकल्पनोपपत्तेः; स्वप्नदृशा ह्येकेन दृष्टाश्शिष्याचार्यादयस्तदविद्याकल्पिता एव। अत एव बह्वविद्याकल्पनमपि न युक्तिमत्। पारमार्थिकी बन्धमोक्षव्यवस्था स्वपरव्यवस्था च जीवाज्ञानवादिनापि नाभ्युपेयते। अपारमार्थिकी त्वेकस्यैवाविद्ययोपपद्यते ॥



उक्तार्थस्य अनुमानप्रयोगतो दृढीकरणम्

प्रयोगश्च – बन्धमोक्षव्यवस्थाः स्वपरव्यवस्थाश्च स्वाविद्याकल्पिताः, अपारमार्थिकत्वात्, स्वप्नदृष्टव्यवस्थावदिति। शरीरान्तराण्यपि मयैवात्मवन्ति, शरीरत्वात्, एतच्छरीरवत्। शरीरान्तराण्यपि मदविद्याकल्पितानि, शरीरत्वात्, कार्यत्वात्, जडत्वात्, कल्पितत्वाद्वा, एतच्छरीरवत्। विवादाध्यासितं चेतनजातमहमेव, चेतनत्वात्, यदनहम्, तदचेतनं दृष्टम्, यथा घटः। अतस्स्वपरविभागो बद्धमुक्तशिष्याचार्यादिव्यवस्थाश्चैकस्याऽविद्याकल्पिताः ॥



काणादपक्षेऽपि बद्धमुक्तव्यवस्थादौर्घट्यम्

द्वैतवादिनापि बद्धमुक्तव्यवस्था दुरुपपादा, अतीतानां कल्पानामानन्त्यादेकैकस्मिन्कल्पे एकैकमुक्तावपि सर्वेषां मोक्षसम्भवादमुक्तानुपपत्तेः।

अनन्तत्वादात्मनाममुक्ताश्च सन्तीतिचेत् – किमिदमनन्तत्वम्? असङ्ख्येयत्वमिति चेन्न, भूयस्त्वादल्पज्ञैरसङ्ख्येयत्वेऽपीश्वरस्य सर्वज्ञस्य सङ्ख्येया एव। तस्याप्यशक्यत्वे सर्वज्ञत्वं न स्यात् ॥

आत्मनां निस्सङ्ख्यत्वादीश्वरस्य अविद्यमानसङ्ख्यावेदनाभावो नासार्वज्ञ्यतामावहतीति चेत् – भिन्नत्वे सङ्ख्याविधुरत्वं नोपपद्यते।

आत्मानस्सङ्ख्यावन्तः भिन्नत्वात्, माषसर्षपघटपटादिवत्। भिन्नत्वे चात्मनां घटादिवज्जडत्वमनात्मत्वं क्षयित्वं च प्रसज्यते। ब्रह्मणश्चानन्तत्वं न स्यात्। अनन्तत्वं नाम परिच्छेदरहितत्वम् । भेदवादे च वस्त्वन्तराद्विलक्षणत्वेन ब्रह्मणो वस्तुतः; परिच्छेदरहितत्वं न शक्यते वक्तुम्; वस्त्वन्तराभाव एव हि वस्तुतः परिच्छेदः। वस्तुतः परिच्छिन्नस्य देशतः कालतश्चापरिच्छिन्नत्वं च न युज्यते; वस्त्वन्तराद्विलक्षणत्वेन वस्तुतः परिच्छिन्ना एव घटादयो देशतः कालतश्च परिच्छिन्ना हि दृष्टाः; तथा सर्वे चेतनाः ब्रह्म च वस्तुतः परिच्छिन्नाः देशकालाभ्यामपि परिच्छिद्यन्ते। एवञ्च सत्यं ज्ञानमनन्तम् (तै.उ.आन.१.१) इत्यादिभिस्सर्वप्रकारपरिच्छेदरहितत्वं वदद्भिर्विरोधः। उत्पत्तिविनाशादयश्च जीवानां ब्रह्मणश्च प्रसज्येरन्; कालपरिच्छेद एव उत्पत्तिविनाशभागित्वम् ॥



एकस्याऽविद्यया सर्वव्यवस्थोपपत्तेः, ब्रह्माज्ञानपक्षस्य च उपसंहारः

अत एकस्यैवापरिच्छिन्नस्य ब्रह्मणोऽविद्याविजृम्भितं ब्रह्मादिस्तम्बपर्यन्तं कृत्स्नं जगत्; सुखदुःखप्रतिसन्धानव्यवस्थादयोऽपि स्वाप्नव्यवस्थावत् अविद्यास्वाभाव्यादुपपद्यन्ते । तस्मादेकमेव नित्यमुक्तस्वप्रकाशस्वभावमनाद्यविद्या-वशाज्जगदाकारेण विवर्तत इति परमार्थतो ब्रह्मव्यतिरिक्ताभावात्तदनन्यत्वं जगतः – इति॥



वैशेषिकैः कृतः ब्रह्माज्ञानवादिनिरासः

अत्रोच्यते – निर्विशेषस्वप्रकाशमात्रं ब्रह्मानाद्यविद्यातिरोहितस्वस्वरूपं स्वगतनानात्वं पश्यतीत्येतत् प्रकाशस्वरूपस्य निरंशस्य प्रकाशनिवृत्तिरूपतिरोधाने स्वरूपनाशप्रसङ्गेन तिरोधानासम्भवादिभ्यः सकलप्रमाणविरुद्धं स्ववचनविरुद्धं चेति पूर्वमेवोक्तम् ॥



तत्र, कारणमात्रसत्यतानिरासः

यत्पुनरुक्तं कारणव्यतिरिक्तं कार्यं युक्तिबाधितत्वेन शुक्तिकारजतादिवद्भ्रमः – इति; तदयुक्तम्, युक्तेरभावात् ॥

यत्तु अनुवर्तमानस्य कारणमात्रस्य सत्यत्वम्, व्यावर्तमानानां घटशरावादिकार्याणाम् असत्यत्वमिति; तदप्यन्यत्र दृष्टस्यान्यत्र व्यावर्तमानता न बाधिकेत्यादिभिः पूर्वमेव परिहृतम् ॥



मिथ्यात्वानित्यत्वयोर्भेदः, कार्यसत्यत्वानुमानं च

यच्चोपलभ्यमानत्वविनाशित्वाभ्यां सदसदनिर्वचनीयत्वेन कार्यस्य मृषात्वमिति; तदसत् उपलब्धिविनाशयोगो हि न मिथ्यात्वं साधयति, किन्त्वनित्यत्वम्। यद्देशकालसम्बन्धितया यदुपलब्धम्, तद्देशकालसम्बन्धितया बाधितत्वमेव हि तस्य मिथ्यात्वे हेतुः; देशान्तरकालान्तर-सम्बन्धितयोपलब्धस्यान्यदेशकालसम्बन्धित्वेन बाधितत्वं देशान्तरकालान्तराव्याप्तिमात्रं साधयति, न तु मिथ्यात्वम्। प्रतिप्रयोगश्च – घटादि कार्यं सत्यम्, देशकालादिप्रतिपन्नोपाधावबाधितत्वात्, आत्मवत् ॥



कारणात् कार्योत्पत्तिः, कारणस्य सहकारिसमवधानम् असम्भवीत्यंशस्य निरासः

यच्चोक्तं – कारणस्वरूपादविकृताद्विकृताच्च कार्योत्पत्तिर्न सम्भवति – इति; तदसत्, देशकालादिसहकारिसमवहितात्कारणात्कार्योत्पत्तिसम्भवात्। तत्समवधानं च विकृतस्याविकृतस्य च न सम्भवति इति यदुक्तम्; तदयुक्तम्, पूर्वमविकृतस्यैव कालादिसमवधानसम्भवात्। अविकृतत्वाविशेषात् पूर्वमपि देशकालादिसमवधानं प्रसज्यत इति चेन्न, देशकालादिसमवधानस्य कारणान्तरायत्तस्य एतदायत्तत्वाभावात् ॥



स्वमते तर्कानुगृहीतं प्रमाणम्

अतो देशकालादिसमवधानरूपविशेषमापन्नं कारणं कार्यमुत्पादयतीति न किञ्चिदवहीनम्। कारणस्य च कार्यं प्रत्यारम्भकत्वमबाधितं दृश्यमानं न केनापि प्रकारेणापह्नोतुं शक्यते ॥



हेमादेः कारणस्य स्वातिरिक्तकार्यारम्भकता

यत्तु – हेमादिमात्रस्य, रचकादिकार्यस्यैतदाश्रयस्य वा हेमादेरारम्भकत्वं न सम्भवति – इति; तदयुक्तम्, हेमादिमात्रस्यैव यथोक्तपरिकरयुक्तस्यारम्भकत्वसम्भवात्। न चारम्भकहेमव्यतिरिक्तं कार्यं न दृश्यत इति वक्तुं शक्यम्; हेमातिरिक्तस्य स्वस्तिकस्य दर्शनात्, बुद्धिशब्दान्तरादिभिर्वस्त्वन्तरस्य साधितत्वाच्च ॥

न चायं शुक्तिकारजतादिवद्भ्रमः, उत्पत्तिविनाशयोरन्तराल उपलभ्यमानस्य तद्देशकालसम्बन्धितया बाधादर्शनात्। नचास्या उपलब्धेर्बाधिका काचिदपि युक्तिर्दृश्यते। प्रागनुपलब्धस्वस्तिकोपलब्धि-वेलायामपि हेमप्रत्यभिज्ञा स्वस्तिकाश्रयतया हेम्नोऽप्यनुवृत्तेरविरुद्धा।

श्रुतिभिस्तु प्रपञ्चमिथ्यात्वसाधनं पूर्वमेव निरस्तम्। यच्चान्यदत्र प्रत्यक्षविरोधादि प्रतिवक्तव्यम्, तदपि सर्वं पूर्वमेव सुष्ठूक्तम् ॥



मृषावाद्युक्तानुमानगणदूषणम् । तत्र एकात्मवाददूषणम्

यच्चोक्तम्- एकेनात्मना सर्वाणि शरीराण्यात्मवन्ति – इति; तदसत्, एकस्यैव सर्वशरीरप्रयुक्तसुखदुःखप्रतिसन्धानप्रसङ्गात्। सौभरिप्रभृतिषु ह्यात्मैकत्वेनानेकशरीरप्रयुक्त-सुखादिप्रतिसन्धानमेकस्य दृश्यते।

न चाहमर्थस्य ज्ञातृत्वात्तद्भेदात्प्रतिसन्धानाभावो, नात्मभेदादिति वक्तुं शक्यम्; आत्मा ज्ञातैव, स चाहमर्थ एव, अन्तःकरणभूतस्त्वहङ्कारो जडत्वात्करणत्वाच्च शरीरेन्द्रियादिवन्न ज्ञातेत्युपपादितत्वात्।



सर्वशरीराणाम् एकस्याऽविद्याकल्पितत्वादिनिरासः

यच्च शरीरत्वजडत्वकार्यत्वकल्पितत्वैस्सर्वशरीराणामेकस्याविद्याकल्पितत्वमुक्तम्; तदपि सर्वशरीराणामविद्याकल्पितत्वस्यैवाभावादयुक्तम्। तदभावश्चाबाधितस्य सत्यत्वोपपादनात्।

यच्च चेतनादन्यस्य जडत्वदर्शनात्सर्वचेतनानामनन्यत्वमुक्तम्, तदपि सुखदुःखव्यवस्थया भेदोपपादनादेव निरस्तम्।

यत्तु – मयैवात्मवन्ति मदविद्याकल्पितान्यहमेव सर्वं चेतनजातमित्यहमर्थस्यैक्यम् उपपादितम्, तदज्ञातस्वसिद्धान्तस्य भ्रान्तिजल्पितम्, अहं त्वमाद्यर्थविलक्षणं चिन्मात्रं ह्यात्मा त्वन्मते ॥



जगन्मिथ्यात्ववादिनां मोक्षार्थयत्नवैयर्थ्यम्

किञ्च निर्विशेषचिन्मात्रातिरेकि सर्वं मिथ्येति वदतो मोक्षार्थश्रवणादिप्रयत्नो निष्फलः, अविद्याकार्यत्वात्; शुक्तिकारजतादिषु रजताद्युपादानादिप्रयत्नवत्। मोक्षार्थप्रयत्नो व्यर्थः्; कल्पिताचार्यायत्तज्ञानकार्यत्वात्, शुकप्रह्लादवामदेवादिप्रयत्नवत्। तत्त्वमस्यादिवाक्यजन्यज्ञानं न बन्धनिवर्तकम्, अविद्याकल्पितवाक्यजन्यत्वात्, स्वयमविद्यात्मकत्वात्, अविद्याकल्पित-ज्ञात्राश्रयत्वात्, कल्पिताचार्यायत्तश्रवणजन्यत्वाद्वा, स्वाप्नबन्धनिवर्तनवाक्यजन्यज्ञानवत् ॥



ब्रह्मणः स्वरूपपरवाक्यप्रतिपाद्यतापक्षे अनिष्टप्रसञ्जनम्

किञ्च – निर्विशेषचिन्मात्रं ब्रह्म मिथ्या, अविद्याकार्यज्ञानगम्यत्वात्, अविद्याकल्पितज्ञात्राश्रयज्ञानगम्यत्वात्, अविद्यात्मकज्ञानगम्यत्वाद्वा, यदेवं तत्तथा, यथा स्वाप्नगन्धर्वनगरादिः। न च निर्विशेषचिन्मात्रं ब्रह्म स्वयं प्रकाशते, येन न प्रमाणान्तरमपेक्षते। यत्त्वात्मसाक्षिकं स्वयम्प्रकाशज्ञानं दृश्यते, तत्तु ज्ञेयविशेषसिद्धिरूपं ज्ञातृगतमेव दृश्यत इति पूर्वमेवोक्तम्।

यानि च तस्य निर्विशेषत्वसाधकानि यौक्तिकानि ज्ञानानि उपन्यस्तानि, तानि चानन्तरोक्तैरविद्याकार्यत्वात् इत्यादिभिरनुमानैः निरस्तानि ॥



चिन्मात्रस्य ब्रह्मणः साक्षित्व-स्वयम्प्रकाशत्वद्यपोहः

न च निर्विशेषस्य चिन्मात्रस्याज्ञानसाक्षित्वमहङ्कारादिजगद्भ्रमश्चोपपद्यते । साक्षित्वभ्रमादयोऽपि हि ज्ञातृविशेषगता दृष्टाः, न ज्ञप्तिमात्रगताः । न च तस्य प्रकाशत्वं स्वायत्तप्रकाशता वा सिद्ध्यति । प्रकाशो हि कस्यचित्पुरुषस्य कञ्चनार्थविशेषं प्रति सिद्धिरूपो दृश्यते, तत एव हि तस्य स्वयम्प्रकाशतोपपाद्यते भवद्भिरपि। न चातादृशस्य निर्विशेषस्य प्रकाशता सम्भवति ॥



अपरमार्थादपि परमार्थकार्योत्पत्तिशङ्का

यः पुनः स्वगोष्ठीष्वपरमार्थादपि परमार्थकार्यं दृश्यत इत्युद्घोषः, सोऽपि तानि कार्याणि सर्वाणि अबाधितकल्पानि व्यावहारिकसत्यानि; वस्तुतस्त्वविद्यात्मकान्येवेति स्वाभ्युपगमादेव निरस्तः। अस्माभिरपि सर्वत्र परमार्थादेव कारणात्सर्वकार्योत्पत्तिमुपपादयद्भिः पूर्वमेव निरस्तः ॥

न च त्वयैषामनुमानानां श्रुतिविरोधो वक्तुं शक्यते, श्रुतेरप्यविद्याकार्यत्वेनाविद्यात्मकत्वेन चोक्तदृष्टान्तेभ्यो विशेषाभावात् ॥



शून्यवाददृष्टान्ततः ब्रह्मवादस्याऽपि अकिञ्चित्करता

यत्तु ब्रह्मणोऽपारमार्थिकज्ञानगम्यत्वेऽपि पश्चात्तनबाधादर्शनाद्ब्रह्म सत्यमेव इति – तदसत्, दुष्टकारणजन्यज्ञानगम्यत्वे निश्चिते सति पश्चात्तनबाधादर्शनस्य अकिञ्चित्करत्वात्; यथा शून्यमेव तत्वमिति वाक्यजन्यज्ञानस्य पश्चात्तनबाधादर्शनेऽपि दोषमूलत्वनिश्चयादेव तदर्थस्यासत्यत्वम्। किञ्च नेह नानाऽस्ति किञ्चन (कठ.२.४.११) विज्ञानमानन्दं ब्रह्म (बृ.५.६.१८) इति विज्ञानमात्रातिरिक्तस्य कृत्स्नस्य वस्तुजातस्य निषेधकत्वेन सर्वस्मात्परत्वात् पश्चात्तनबाधादर्शनमुच्यते, शून्यमेव तत्त्वमिति तस्याप्यभावं वदतस्तस्मात्परत्वेन पश्चात्तनबाधो दृश्यते। सर्वशून्यत्वातिरेकिनिषेधासम्भवात् तस्यैव पश्चात्तनबाधादर्शनम् । दोषमूलत्वं तु प्रत्यक्षादीनां वेदान्तजन्मनस्सर्वशून्यज्ञानस्याप्यविशिष्टम् ॥



ज्ञातृ-ज्ञान-ज्ञेयपारमार्थ्यस्यैव व्यवहारव्यव्थाहेतुता

अतस्सर्वं विज्ञानजातं पारमार्थिकज्ञातृगतम्, स्वयं च परमार्थभूतमर्थविशेषसिद्धिरूपम्; तत्र किञ्चित् ज्ञानं दोषमूलम्; दोषश्च परमार्थः; किञ्चिच्च निर्दोषं पारमार्थिकसामग्रीजन्यमिति यावन्नाभ्युपेयते, न तावत्सत्यमिथ्यार्थव्यवस्था, लोकव्यवहारश्च सेत्स्यति।

लोकव्यवहारो हि पारमार्थिको भ्रान्तिरूपश्च पारमार्थिकज्ञातृगतार्थविशेषसिद्धिरूप-प्रकाशपूर्वकः; निर्विशेषसन्मात्रस्य तु पारमार्थिकस्यापारमार्थिकस्य च प्रतिभासादेर्हेातुत्वासम्भवात् लोकव्यवहारो न सम्भवति ॥



अध्यासस्य अधिष्ठानपारमार्त्यं विनाऽपि सिद्धिः

यच्च – तैर्निरधिष्ठानभ्रमासम्भवात् सर्वाध्यासाधिष्ठानस्य सन्मात्रस्य पारमार्थिकत्वमुक्तम्, तदपि दोषदोषाश्रयत्वज्ञातृत्वज्ञानानामपारमार्थ्येऽपि भ्रमोपपत्तिवदधिष्ठानापारमार्थ्येऽपि भ्रमोपपत्तेर्निरस्तम्।

अथ अधिष्ठानापारमार्थ्येऽपि न क्वचिद्भ्रमो दृष्ट इति सन्मात्रस्य पारमार्थिकत्वमवश्याश्रयणीयमिति मन्यसे, हन्त तर्हि दोषदोषाश्रयत्व-ज्ञातृत्वज्ञानानामपारमार्थ्येऽपि न क्वचिद्भ्रमो दृष्ट इति दर्शनानुगुण्येन तेषामपि पारमार्थ्यमवश्याश्रयणीयमिति न कश्चिद्विशेषोऽन्यत्र तत्संरम्भात्।



भेदपक्षेऽपि व्यवस्थानुपपत्त्यादेः आपत्ति-परिहारौ

यत्तु भेदपक्षेऽप्यतीतकल्पानामानन्त्यात्सर्वेषामात्मनां मुक्तत्वेन बद्धासम्भवाद्बद्धमुक्त-व्यवस्था न सम्भवति, तदात्मानन्त्येन परिहृतम्।

यत्त्वात्मनां भिन्नत्वे माषसर्षपघटपटादिवत् सङ्ख्यावत्त्वमवर्जनीयमिति, तत्र घटादीनामप्यनन्तत्वाद्दृष्टान्तस्साध्यविकलस्स्यात् । दशघटास्सहस्रं माषा इति सङ्ख्यावत्त्वं दृश्यत इति चेत् – सत्यं तत्तु न घटादिस्वरूपगतम्, अपि तु देशकालाद्युपाधिमद्घटादिगतम्, तादृशं तु सङ्ख्यावत्वमात्मनामभ्युपगच्छामः। न च तावता सर्वमुक्तिप्रसङ्गः; आत्मस्वरूपानन्त्यात् ॥



आत्मसु भिन्नत्वस्य जडत्वादिप्रसञ्जकत्वतत्परिहारौ

यत्तु आत्मनां भिन्नत्वे घटवज्ज्डत्वानात्मत्व-क्षयित्वप्रसङ्गः- इति; तदयुक्तं, एकजातीयानां भेदस्य तज्जातीयानां जात्यन्तरीयत्वानापादकत्वात्। न हि घटानां भेदः तेषां पटत्वमापादयति ॥



ब्रह्मणि भिन्नत्वम् आनन्त्यविघटकमिति शङ्का, तत्परिहारश्च

यत्तु भिन्नत्वे वस्तुतः परिच्छेदाद्देशकालाभ्यामपि परिच्छेदो ब्रह्मणः प्रसज्यत इत्यनन्तत्वं ब्रह्मणो न सिध्यतीति; तदयुक्तं, वस्तुतः परिच्छिन्नानामपि देशकालपरिच्छेदस्य न्यूनाधिकभावेनानियमदर्शनात्; देशकालसम्बन्धेयत्तायाः प्रमाणान्तरात्तनिर्णयत्वेन ब्रह्मणस्सर्वदेशकालसम्बन्धस्यापि प्रमाणान्तरादापततो विरोधाभावात् ॥



आनन्त्यश्रुतिसङ्कोचशङ्कापरिहारौ

वस्तुतः परिच्छेदमात्रादपि सर्वप्रकारपरिच्छेदरहितत्वाभावादानन्त्यासिद्धिरिति चेत् – तद्भवतोऽप्यविद्याविलक्षणत्वं ब्रह्मणोऽभ्युपयतस्समानम्। अतस्सतोऽविद्याविलक्षणत्वाभ्युपगमात् ब्रह्मणोऽपि भिन्नत्वेन भेदप्रयुक्ता दोषास्सर्वे तवापि प्रसज्येरन्। यद्यविद्याविलक्षणत्वं नाभ्युपेयते; तर्ह्यविद्यात्मकमेव ब्रह्म स्यात्। सत्यं ज्ञानमनन्तं ब्रह्म (तै.उ.आन.१.१) इति लक्षणवाक्यमपि तत एवापार्थकं स्यात् ॥



सामान्यतो भेदतत्त्वाभ्युपगमस्य अवर्जनीयता

भेदतत्त्वानभ्युपगमे हि स्वपक्षपरपक्षसाधनदूषणादिविवेकाभावात् सर्वमसमञ्जसं स्यात्। आनन्त्यप्रसिद्धिश्च देशकालपरिच्छेदरहितत्वमात्रेण; न वस्तुतोऽपि परिच्छेदरहितत्वेन, तथाविधस्य शशविषाणायमानस्यानुपलब्धेः।

भेदवादिनस्तु सर्वचिदचद्वस्तुशरीरत्वेन ब्रह्मणस्सर्वप्रकारत्वात्, स्वतः परतोऽपि परिच्छेदो न विद्यते ॥



वैशेषिकमतोपसंहारतः सिद्धान्तसूत्रावातरणम्

तदेवं कारणाद्भिन्नस्य कार्यस्य सत्यत्वाद्ब्रह्मकार्यं कृत्स्नं जगद्ब्रह्मणोऽन्यदेव – इति प्राप्ते प्रचक्ष्महे- तदनन्यत्वमारम्भणशब्दादिभ्यः ॥



सूत्रार्थविवरणम्

तस्मात् परमकारणाद् ब्रह्मणः, अनन्यत्वं जगतः आरम्भणशब्दादिभ्यः तदुपपादयद्भ्योऽवगम्यते । आरम्भणशब्दः आदिर्येषां वाक्यानाम्, तान्यारम्भणशब्दादीनि वाचारम्भणं विकारो नामधेयं मृत्तिकेत्येव सत्यम् (छा.६.१.४) सदेव सोम्येदमग्र आसीदेकमेवाद्वितीयं तदैक्षत बहुस्यां प्रजायेयेति तत्तजोऽसृजत (छा.६.२.१) अनेन जीवेनाऽत्मनाऽनुप्रविश्य (छा.६.३.३) सन्मूलास्सोम्येमास्सर्वाः प्रजास्सदायतनास्सत्प्रतिष्ठाः। ऐतदात्म्यमिदं सर्वं तत्सत्यं स आत्मा तत्त्वमसि श्वेतकेतो (छां.६.८.६७) इत्येतानि । प्रकरणान्तरस्थान्यप्येवञ्जातीयकान्यत्राभिप्रेतानि ॥



एषां वाक्यानां, जगतो ब्रह्माननोयत्वबोधकत्वोपपादनम्

एतानि हि वाक्यानि चिदचिदात्मकस्य जगतः परस्माद् ब्रह्मणोऽनन्यत्वमुपपादयन्ति। तथा हि स्तब्धोऽस्युत तमादेशमप्राक्ष्यो येनाश्रुतं श्रुतं भवत्यमतं मतमविज्ञातं विज्ञातम् (छां.६.१.३) इति कृत्स्नस्य जगतो ब्रह्मैककारणत्वम्, कारणात्कार्यस्यानन्यत्वं च हृदि निधाय कारणभूतब्रह्मविज्ञानेन कार्यभूतस्य सर्वस्य विज्ञाने प्रतिज्ञाते सति कृत्स्नस्य ब्रह्मैककारणतामजानता शिष्येण कथं नु भगवस्स आदेशः (छां.६.१.३) इत्यन्यज्ञानेन अन्यज्ञाततासम्भवं चोदितो जगतो ब्रह्मैककारणतामुपदेक्ष्यन् लौकिकप्रतीतिसिद्धं कारणात्कार्यस्यानन्यत्वं तावत् यथा सोम्यैकेन मृपिण्डेन सर्वं मृण्मयं विज्ञातं स्यात् (छां ६.१.४) इति दर्शयति। यथैकमृत्पिण्डारब्धानां घटशरावादीनां तस्मादनतिरिक्तद्रव्यतया तज्ज्ञानेन ज्ञाततेत्यर्थः।



वाचारम्भणवाक्यस्य कार्ये कारणानन्यतायाः लोकसिद्धत्वोपपादनपरता

अत्र काणादवादेन कारणात्कार्यस्य द्रव्यान्तरत्वमाशङ्क्य लोकप्रतीत्यैव कारणात्कार्यस्य अनन्यतामुपपादयति वाचारम्भणं विकारो नामधेयं मृत्तिकेत्येव सत्यम् (छां.६.१.४) इति। आरभ्यते आलभ्यते स्पृश्यते इत्यारम्भणम्, कृत्यल्युटो बहुलम् (अष्टा.३.३.११३) इति कर्मणि ल्युट् । वाचा वाक्पूर्वकेण व्यवहारेण हेतुनेत्यर्थः। घटेनोदकमाहर इत्यादिवाक्पूर्वको ह्युदकाहरणादिव्यवहारः; तस्य व्यवहारस्य सिद्धये, तेनैव मृद्द्रव्येण पृथुबुध्नोदरत्वादिलक्षणो विकारः – संस्थानविशेषः, तत्प्रयुक्तं च घट इत्यादिनामधेयम्, स्पृश्यते उदकाहरणादिव्यवहारविशेषसिद्ध्यर्थं मृद्द्रव्यमेव संस्थानान्तरनामधेयान्तरभाग्भवति। अतो घटाद्यपि मृत्तिकेत्येव सत्यं – मृत्तिकाद्रव्यमित्येव सत्यम् – प्रमाणेनोपलभ्यत इत्यर्थः, न तु द्रव्यान्तरत्वेन।

अतस्तस्यैव मृद्धिरण्यादेर्द्रव्यस्य संस्थानान्तरभाक्त्वमात्रेण बुद्धिशब्दान्तरादय उपपद्यन्ते, यथैकस्यैव देवदत्तस्यावस्थाभेदैः बालो युवा स्थविरः इति बुद्धिशब्दान्तरादयः कार्यविशेषाश्च दृश्यन्ते।



कार्यस्य कारणादनन्यत्वे उत्पत्ति-विनाशात्मक-भावाभावयोर्विरोधशङ्का-तत्परिहारौ

यदुक्तं – सत्यामेव मृदि घटो नष्ट इति व्यवहारात्कारणादन्यत्कार्यमिति; तदुत्पत्तिविनाशादीनां कारणभूतस्यैव द्रव्यस्यावस्थाविशेषत्वाभ्युपगमादेव परिहृतम्। तत्तदवस्थस्य एकस्यैव द्रव्यस्य ते ते शब्दास्तानि तानि च कार्याणीति च युक्तम्। द्रव्यस्य तत्तदवस्थत्वं कारकव्यापारयत्तमिति तस्यार्थवत्त्वम्। अभिव्यक्त्यनुबन्धीनि चोद्यानि तस्या अनभ्युपगमादेव परिहृतानि। उत्पत्त्यभ्युपगमेऽपि सत्कार्यवादो न विरुद्ध्यते; सत एवोत्पत्तेः॥



उत्पत्ति-सत्कार्यवादयोर्व्याघातशङ्का-परिहारौ

विप्रतिषिद्धमिदमभिधीयते, पूर्वमेव सत्, तदुत्पद्यते च इति । अज्ञातोत्पत्तिविनाशयाथात्म्यस्येदं चोद्यम्; द्रव्यस्योत्तरोत्तरसंस्थानयोगः पूर्वपूर्वसंस्थानसंस्थितस्य विनाशः, स्वावस्थस्य तूत्पत्तिः। अतस्सर्वावस्थस्य द्रव्यस्य सत्त्वात्सत्कार्यवादो न विरुध्यते। संस्थानस्यासत उत्पत्तावसत्कार्यवादप्रसङ्ग इति चेत् – असत्कार्यवादिनोऽपि उत्पत्तेरनुत्पत्तिमत्त्वे सत्कार्यवादप्रसङ्गः। उत्पत्तिमत्त्वे चानवस्था ॥



स्वमते सर्वसामरस्यस्पष्टीकरणम्

अस्माकं त्ववस्थानां पृथक्प्रतिपत्तिकार्ययोगानर्हात्वादवस्थावत एवोत्पत्त्यादिकं सर्वमिति निरवद्यम्। कपालत्वचूर्णत्व पिण्डत्वावस्थाप्रहाणेन घटत्वावस्थावत् एकत्वावस्थाप्रहाणेन बहुत्वावस्था तत्प्रहाणेनैकत्वावस्था चेति न कश्चिद्विरोधः ॥



सदेव इति कारणवाक्यैः कारणात् कार्यस्य अनन्यत्वोपपादनम्

तथा सदेव सोम्येदमग्र आसीदेकमेवाद्वितीयम् (छा.६.२.१) इति सदेवेदम् इदानीं विभक्तनामरूपत्वेन नानारूपं जगत्, अग्रे नामरूपविभागाभावेनैकमेवासीत्, सर्वशक्तित्वेनाधिष्ठात्रन्तरासहतया अद्वितीयं चेत्यनन्यत्वमेवोपपादितम्। तथा तदैक्षत बहु स्यां प्रजायेय (छा.६.२.३) इति स्रक्ष्यमाणतेजःप्रभृतिविविधविचित्रस्थिरत्रसरूपजगत्त्वेनात्मनो बहुभवनं सङ्कल्प्य जगत्सर्गाभिधानात्कार्यभूतस्य जगतः परमकारणात्परस्माद्ब्रह्मणोऽनन्यत्वमवसीयते।



सेयं देवतेत्यादिवाक्यस्य उक्तकारणवाक्यार्थोपपादकता

सच्छब्दवाच्यस्य परस्य ब्रह्मणस्सर्वज्ञस्य सत्यसङ्कल्पस्य निरवद्यस्यैव सदेवेदमिति निर्देशार्हाजगत्त्वम्, सच्छब्दवाच्यस्यैव जगतो नामरूपविभागाभावेन- एकत्वमधिष्ठात्रन्तर-निरपेक्षत्वम्, पुनरपि तस्यैव विचित्रस्थिरत्रसरूपजगत्त्वेन बहुभवनसङ्कल्परूपेक्षणम्, यथासङ्कल्पं सर्गश्च कथमुपपद्यत इत्याशङ्क्याह – सेयं देवतैक्षत हन्ताहमिमास्तिस्रो देवताः अनेन जीवेनात्मनानुप्रविश्य नामरूपे व्याकरवाणीति तासां त्रिवृतं त्रिवृतम् (छा.६.३.२) इत्यादि । तिस्रो देवताः (छां.६-३-२) इति कृत्स्नमचिद्वस्तु निर्दिश्य स्वात्मकजीवानुप्रवेशेनैतद्विचित्रनामरूपभाक् करवाणीत्युक्तम्। अनेन जीवेनात्मना मदात्मकजीवेन आत्मतयाऽनुप्रविश्यैतद्विचित्रनामरूपभाक् करवाणीत्यर्थः। स्वात्मनो जीवस्य चात्मतयाऽनुप्रवेशकृतं नामरूपभाक्त्वमित्युक्तं भवति। तत्सृष्ट्वा तदेवानुप्राविशत् तदनुप्रविश्य सच्च त्यच्चाभवत् (तै.आन.६.२) इति श्रुत्यन्तरेण स्पष्टं सजीवं जगत्परेण ब्रह्मणा आत्मतयाऽनुप्रविष्टमिति।



सतः, एकस्यैव सतः, अनुप्रवेशानुपपत्तिशङ्का-तत्परिहारौ

तदेतत्कार्यावस्थस्य च कारणावस्थस्य च चिदचिद्वस्तुनः स्थूलस्य सूक्ष्मस्य च परब्रह्मशरीरत्वम्, परस्य च ब्रह्मण आत्मत्वमन्तर्यामिब्राह्मणादिषु सिद्धं स्मारतिम् । अनेन पूर्वोक्ता शङ्का निरस्ता ॥



सदेवेति वाक्यस्य सर्वांशेन उपपन्नता, ब्रह्मणि विकाराद्यसंसर्गश्च

अचिद्वस्तुनि सजीवे ब्रह्मण्यात्मतयाऽवस्थिते नामरूपव्याकरणवचनाच्चिदचिद्वस्तुशरीरकं ब्रह्मैव जगच्छब्दवाच्यमिति सदेवेदमग्र एकमेवासीत् (छां.६.२.१) इत्यादिसर्वमुपपन्नतरम्। शरीरभूतचिदचिद्वस्तुगतास्सर्वे विकाराश्चापुरुषार्थाश्चेति ब्रह्मणो निरवद्यत्वं कल्याणगुणाकरत्वं च सुस्थितम् । तदेतत् अधिकं तु भेदनिर्देशात् (ब्र.सू.२.१.२२) इत्यनन्तरमेव वक्ष्यति। तथा ऐतदात्म्यमिदं सर्वम् (छां.६.८.७) इति कृत्स्नस्य चेतनाचेतनस्य ब्रह्मतादात्म्यमुपदिशति । तदेव च तत्त्वमसि (छां.६.८.७) इति निगमयति।



श्रुत्यन्तरगतवाक्यानामपि जगतो ब्रह्मानन्यत्वप्रतिपादकता

तथा प्रकरणान्तरस्थेष्वपि वाक्येषु सर्वं खल्विदं ब्रह्म (छां.३.१४.१) आत्मनि खल्वरे दृष्टे श्रुते मते विज्ञात इदं सर्वं विदितम् (बृ.६.५.६) इदं सर्वं यदयमात्मा (बृ.६.५.७) ब्रह्मैवेदं सर्वम्, आत्मैवेदं सर्वम् (छां.७.२५.२) इत्यनन्यत्वं प्रतीयते। तथाऽन्यत्वं च निषिध्यते सर्वं तं परादाद्योऽन्यत्रात्मनस्सर्वं वेद (बृ.६.५.७) नेह नानास्ति किञ्चन। मृत्योस्स मृत्युमाप्नोति य इह नानेव पश्यति, (बृ.६.४.१९) इति, तथा यत्र हि द्वैतिमव भवति तदितर इतरं पश्यति यत्र त्वस्य सर्वमात्मैवाभूत्तत्केन कं पश्येत् (बृ.६.५.७) इत्यविदुषो द्वैतदर्शनं विदुषश्चाद्वैतदर्शनं प्रतिपादयदनन्यत्वमेव तात्त्विकमिति प्रतिपादयति। तदेवमारम्भणशब्दादिभ्यो जगतः परमकारणात्परस्माद्ब्रह्मणोऽनन्यत्वमुपपाद्यते।



कार्यकारणावस्थावत्वं ब्रह्मण एवेत्यंशस्य विशदीकरणम्

अत्रेदं तत्त्वं – चिदचिद्वस्तुशरीरतया तत्प्रकारं ब्रह्मैव सर्वदा सर्वशब्दाभिधेयम्। तत्कदाचित् स्वस्मात्स्वशरीरतयापि पृथग्व्यपदेशानर्हासूक्ष्मदशापन्नचिदचिद्वस्तुशरीरम्। तत्कारणावस्थं ब्रह्म। कदाचिच्च विभक्तनामरूपव्यहारार्हास्थूलदशापन्नचिदचिद्वस्तुशरीरम्। तच्च कार्यावस्थमिति कारणात्परस्माद्ब्रह्मणः कार्यरूपं जगदनन्यत् ॥



शरीरात्मभावशङ्कितदोषपरिहारः

शरीरभूतचिदचिद्वस्तुनः शरीरिणो ब्रह्मणश्च कारणावस्थायां कार्यावस्थायां च श्रुतिशत-सिद्धया स्वभावव्यवस्थया गुणदोषव्यवस्था च न तु दृष्टान्तभावात् (ब्र.सू.२.१.९) इत्यत्रोक्ता॥



ब्रह्मज्ञानवाद्युक्तैतत्सूत्रार्थानौचित्यप्रकटनम्

ये तु कार्यकारणयोरनन्यत्वं कार्यस्य मिथ्यात्वाश्रयेण वर्णयन्ति, न तेषां कार्यकारणयोरनन्यत्वं सिद्ध्यति, सत्यमिथ्यार्थयोरैक्यानुपपत्तेः, तथा सति ब्रह्मणो मिथ्यात्वं जगतस्सत्यत्वं वा स्यात्॥



भास्करीयसम्मते एतत्सूत्रार्थे वैघठ्यम्

ये च कार्यमपि पारमार्थिकमभ्युपयन्त एव जीवब्रह्मणोरौपाधिकमन्यत्वम्, स्वाभाविकं चानन्यत्वम्, अचिद्ब्रह्मणोस्तु द्वयमपि स्वाभाविकमिति वदन्ति;

तेषामुपाधिब्रह्मव्यतिरिक्तवस्त्वन्तराभावात् निरवयवस्याखण्डितस्य ब्रह्मण एवोपाधिसम्बन्धात् ब्रह्मस्वरूपस्यैव हेयाकारपरिणामात्, शक्तिपरिणामाभ्युपगमे शक्तिब्रह्मणोः अनन्यत्वाच्च जीवब्रह्मणोः कर्मवश्यत्वापहतपाप्मत्वादिव्यवस्थावादिन्यः अचिद्ब्रह्मणोश्च परिणामापरिणामवादिन्यः श्रुतयो व्याकुप्येयुः॥



यादवप्रकाशीयसम्मतानन्यत्वे दोषप्रकटनम्

ये पुनः निरस्तनिखिलभोक्तृत्वादिविकल्पविप्लवं सर्वशक्तियुक्तं सन्मात्रद्रव्यमेव कारणं ब्रह्म; तच्च प्रलयवेलायां शान्ताशेषसुखदुःकानुभवविशेषं स्वप्रकाशमपि सुषुप्तात्मव् अचिदविलक्षणमवस्थितम्, सृष्टिवेलायां मृत्तिकाद्रव्यमिव घटशरावादिरूपम्, समुद्र इव च फेनतरङ्गबुद्बुदादिरूपः भोक्तृभोग्यनियन्तृरूपेणांशत्रयावस्थम् अवतिष्ठते; अतो भोक्तृभोग्य-नियन्तृत्वानि तत्प्रयुक्ताश्चगुणदोषाः शरावत्वघटत्वमणिकत्ववत्तद्गतकार्यभेदवच्च व्यवतिष्ठन्ते; भोक्तृभोग्यनियन्तॄणां सदात्मनैकत्वं च घटशरावमणिकादीनां मृदात्मनैकत्ववत् उपपद्यते; अतस्सन्मात्रद्रव्यमेव सर्वावस्थावस्थितमिति ब्रह्मणः अनन्यज्जगदातिष्ठन्ते; तेषां सकलश्रुतिस्मृति इतिहासपुराणन्यायविरोधः।

सर्वा हि श्रुतयः स्मृतीतिहासपुराणास्सर्वेश्वरेश्वरं सदैव सर्वज्ञं सर्वशक्तिं सत्यसङ्कल्पं निरवद्यं देशकालानवच्छिन्नानवधिकातिशयानन्दं परमकारणं ब्रह्म प्रतिपादयन्ति; न पुनरीश्वरादपि परमीश्वरांशि सन्मात्रम्। तथा हि सदेव सोम्येदमग्र आसीदेकमेवाद्वितीयम् (छा.६.२.१), तदैक्षत बहु स्यां प्रजायेयेति (छा.६.२.३), ब्रह्म वा इदमग्र आसीदेकमेव तदेकं सन्न व्यभवत् तच्छ्रेयो रूपमत्यसृजत क्षत्रं यान्येतानि देवक्षत्राणीन्द्रो वरुणस्सोमो रुद्रः पर्जन्यो यमो मृत्युरीशान इति (बृ.३.४.११), आत्मा वा इदमेक एवाग्र आसीत् नान्यत्किञ्चनमिषत् स ऐक्षत लोकान्नु सृजै इति (ऐत.१.१.१), एको ह वै नारायण आसीत् न ब्रह्मा नेशानो नेमे द्यावापृथिवी न नक्षत्राणि नापो नाग्निर्न सोमो न सूर्यः स एकाकी न रमेत तस्य ध्यानान्तस्थस्य (महोप.१.१) इत्यादिभिः परमकारणं सर्वेश्वरेश्वरो नारायण एवेत्यवगम्यते ॥



सामान्यशब्दानां विशेषपर्यवसानम्



नारायणस्यैव जगत्कारणता च

सद्ब्रह्मात्मशब्दा हि तुल्यप्रकरणस्थास्तत्तुल्यप्रकरणस्थेन नारायणशब्देन विशेषितास्तमेवावगमयन्ति। तमीश्वराणां परमं महेश्वरम् (श्वे.६.७) स कारणं करणाधिपाधिपो न चास्य कश्चिज्जनिता न चाधिपः (श्वे.६.९) इतीश्वरस्यैव कारणत्वं श्रूयते। स्मृतिरपि मानवी ततस्स्वयम्भूर्भगवान् (मनु.१.६) इति प्रकृत्य सोऽभिध्याय शरीरात्स्वात्सिसृक्षुर्विविधाः प्रजाः। अप एव ससर्जादौ तासु वीर्यमपासृजत् (मनु.१.८) इति। इतिहासपुराणान्यपि पुरुषोत्तममेव परमकारणमभिदधति नारायणो जगन्मूर्तिरनन्तात्मा सनातनः। …स सिसृक्षुस्सहस्रांशादसृजत्पुरुषान् द्विधा (म.भा.मो.८.१२) विष्णोस्सकाशादुद्भूतं जगत्तत्रैव च स्थितम् (वि.पु.१.१.३१) इत्यादिषु ॥



ईश्वरस्य सन्मात्रताभ्युपगमे अनौचित्यम्

न चेश्वरस्सन्मात्रमेवेति वक्तुं शक्यम्, तस्य तदंशत्वाभ्युपगमात्सविशेषत्वाच्च। न च तस्य ज्ञानानन्दाद्यनन्तकल्याणगुणयोगः कादाचित्क इति वक्तुं शक्यते, तेषां स्वाभाविकत्वेन सदातनत्वात्, पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वै.६.८) यस्सर्वज्ञस्सर्ववित् (मु.१.१.९) इत्यादिभ्यः। ज्ञानानन्दादिशक्तियोग एवास्य स्वाभाविक इति मा वोचः, शक्तिः स्वाभाविकी, ज्ञानबलक्रिया च स्वाभाविकी, इति पृथङ्निर्देशाल्लक्षणाप्रसङ्गाच्च। न च पाचकादिवत् सर्वज्ञः इत्यादिषु शक्तिमात्रे कृत्प्रत्यय इति वक्तुं शक्यम्, कृत्प्रत्ययमात्रस्य शक्तावस्मरणात्, शक्तौ हस्तिकवाटयोः, (अष्टा.३.२.५४) इत्यादिषु केषाञ्ञ्चिदेव कृत्प्रत्ययानां शक्तिविषयत्वस्मरणात्। पाचकादिषु त्वगत्या लक्षणा समाश्रीयते।



एकस्यैव अंशाशित्वयोर्विरोधः

किञ्च ईश्वरस्य तदंशविशेषत्वात्तस्य चांशित्वे तरङ्गात्समुद्रस्येवांशादंशिनः अधिकत्वात्, तमीश्वराणां परमं महेश्वरम् (श्वे.६.७) न तत्समश्चाभ्यिधकश्च दृश्यते (श्वेत.६.८) इत्यादीनीश्वरविषयाणि परश्शतानि वचांसि बाध्येरन्। किञ्च सन्मात्रस्य सर्वात्मकत्वे, अंशित्वे च ईश्वरस्य तदंशविशेषत्वात् तस्य सर्वात्मकत्वांशित्वोपदेशा व्याहन्येरन्। न हि मणिकात्मकत्वं तदंशत्वं वा घटशरावादेः। स्वांशेषु सर्वेषु सन्मात्रस्य पूर्णत्वेनेश्वरांशेऽपि तस्य पूर्णत्वात् तदात्मकानि तदंशाश्चेतराणि वस्तूनीति चेन्न, घटेऽपि सन्मात्रस्य पूर्णत्वादीश्वरस्यापि घटात्मकत्वतदंशत्वप्रसङ्गात्। न च सन्मात्रस्य घटोऽस्ति, पटोऽस्ति इति वस्तुधर्मतयाऽवगतस्य द्रव्यत्वं कारणत्वं वोपपद्यते। व्यवहारयोग्यता हि सत्त्वम्। विरोधिव्यवहारयोग्यता तद्व्यवहारयोग्यस्यासत्त्वम्। द्रव्यमेव सदित्यभ्युपगमे क्रियादीनामसत्त्वप्रसङ्गः। क्रियादिषु काशकुशावलम्बनेनापि सर्वत्रैकरूपा सत्ता दुरुपपादा। सदात्मना च सर्वस्याभिन्नत्वे सर्वज्ञत्वेन सर्वस्वभावप्रतिसन्धानात्सर्वगुणदोषसङ्करप्रसङ्गश्च पूर्वमेवोक्तः। अतो यथोक्तप्रकारमेव अनन्यत्वम् ॥१५॥



बुद्धिशब्दान्तरादीनाम् अवस्थानिबन्धनत्वनैयत्याभावशङ्का-परिहारौ

अथोच्येत – एकस्यैवावस्थान्तरयोगेऽपि बुद्धिशब्दान्तरादयो बालत्वयुवत्वादिषु दृश्यन्ते, मृद्दारुहिरण्यादिषु द्रव्यान्तरत्वेऽपि दृश्यन्ते, तत्र मृद्घटादिषु कार्यकारणेषु बद्धिशब्दान्तरादयोऽवस्थानिबन्धना एवेति कुतो निर्णीयते – इति। तत्रोत्तरम् –

१५४. भावे चोपलब्धेः ॥ २–१–१६ ॥

कुण्डलादिकार्यसद्भावे च कारणभूतहिरण्यस्योपलब्धेः – इदं कुण्डलं हिरण्यम् इति हिरण्यत्वेन प्रत्यभिज्ञानादित्यर्थः। न चैवं हिरण्यादिषु द्रव्यान्तरेषु मृदादय उपलभ्यन्ते। अतो बालयुवादिवत्कारणभूतमेव द्रव्यमवस्थान्तरापन्नं कार्यमिति गीयते; द्रव्यान्तरत्वादिनाऽपि अभ्युपेतेनावस्थान्तरयोगेन बुद्धिशब्दान्तरादिषूपपन्नेष्वनुपलब्धद्रव्यान्तरकल्पनानुपपत्तेश्च ॥



प्रत्यभिज्ञा जात्यैक्यत एव, न व्य्क्तैक्यात् इति शङ्का-तत्परिहारौ

न च जातिनिबन्धनेयं प्रत्यभिज्ञा, जात्याश्रयभूतद्रव्यान्तरानुपलब्धेः एकमेव हेमजातीयं द्रव्यं कार्यकारणोभयावस्थं दृश्यते। न च द्रव्यभेदे समवायिकारणानुवृत्त्या कार्ये प्रतिसन्धानमिति वक्तुं शक्यम्, द्रव्यान्तरत्वे सत्याश्रयानुवृत्तिमात्रेण तदाश्रितद्रव्यान्तरे प्रतिसन्धानानुपपत्तेः ॥

गोमयादिकार्ये वृश्चिकादौ गोमयादिप्रतिसन्धानं न दृश्यत इति चेन्न, तत्राप्याद्यकारणभूत-पृथिवीद्रव्यप्रत्यभिज्ञानात्। अग्निकार्ये धूमे अग्निप्रत्यभिज्ञानं दृश्यत इति चेत्- भवतु, न तत्र प्रत्यभिज्ञानम्; तथापि न दोषः, अग्नेर्निमित्तकारणमात्रत्वात्। अग्निसंयुक्तार्द्रेन्धनाद्धि धूमो जायते। गन्धैक्याच्चार्द्रेन्धनकार्यमेव धूमः। अतः कार्यभावे च तदेवेदमित्युपलब्धेः बुद्धिशब्दान्तरादयोऽवस्थाभेदमात्रनिबन्धना इत्यवगम्यते। तस्मात्कारणादनन्यत्कार्यम्॥ १६॥



सत्कार्यवादतः, कारणात् कार्यस्यानन्यता

इतश्च –

१५५. सत्वाच्चापरस्य ॥ २–१–१७ ॥

अपरस्य कार्यस्य कारणे सत्त्वाच्च कारणात्कार्यस्यानन्यत्वम्। लोकवेदयोर्हि कार्यमेव कारणतया व्यपदिश्यते; यथा लोके सर्वमिदं घटशरावादिकं पूर्वाह्णे मृत्तिकैवासीत् इति; वेदे च सदेव सोम्येदमग्र आसीत् (छा.६.२.१) इति॥१७ ॥



सत्कार्यवादस्य श्रुतिविरोधशङ्का, तत्परिहारश्च

१५६. असद्व्यपदेशान्नेति चेन्न धर्मान्तरेण वाक्यशेषाद्युक्तेश्शब्दान्तराच्च ॥ २–१–१८ ॥

यदुक्तं कारणे कार्यस्य सत्त्वं लोकवेदाभ्यामवगम्यते इति; तदयुक्तम्, असद्व्यपदेशात्, असदेवेदमग्र आसीत् (छां.६.१.१) असद्वा इदमग्र आसीत् (शथ.ब्रा.६.१.१) इदं वा अग्रे नैव किञ्चनासीत् (यजु.२.अष्ट.२.९) इति; लोके च सर्वमिदं घटशरावादिकं पूर्वाह्णे नासीत् इति। अतो यथोक्तं नोपपद्यत इति चेत् तन्न, धर्मान्तरेण तथा व्यपदेशात्। स खल्वसद्व्यपदेशस्तस्यैव कार्यद्रव्यस्य पूर्वकाले धर्मान्तरेण – संस्थानान्तरेण; न भवदभिप्रेतेन तुच्छत्वेन ॥



सत्वासत्वयोः स्वरूपविवेकः

सत्त्वासत्त्वे हि द्रव्यधर्मावित्युक्तम्। तत्र सत्त्वधर्माद्धर्मान्तरमसत्त्वम्। इदं शब्दनिर्दिष्टस्य जगतस्सत्वधर्मो नामरूपे; असत्त्वधर्मस्तु तद्विरोधिनी सूक्ष्मावस्था। अतो जगतो नामरूपयुक्तस्य तद्विरोधिसूक्ष्मदशापत्तिरसत्त्वम् ॥



वाक्यशेषादेः उक्तार्थगमकता

कथमिदमवगम्यते वाक्यशेषाद्युक्तेः शब्दान्तराच्च – वाक्यशेषस्तावत्। इदं वा अग्रे नैव किञ्चनासीत् (तै.यजु.२.अष्ट.२.९) इत्यत्र तदसदेव सन्मनोऽकुरुत स्यामिति (तै.यजु.२.अष्ट.२.९) इति; अनेन वाक्यशेषगतेन मनस्कारलिङ्गेनासच्छब्दार्थे तुच्छातिरिक्ते निश्चिते, तदैकार्थ्यात् असदेवेदम् (छा.६.२.२) इत्यादिष्वप्यसच्छब्दस्यायमेवार्थ इति निश्चीयते। युक्तेश्चासत्त्वस्य धर्मान्तरत्वमवगम्यते । युक्तिर्हि सत्त्वासत्त्वे पदार्थधर्माववगमयति। मृद्द्रव्यस्य पृथबुध्नोदराकारयोगो घटोऽस्तीति व्यवहारहेतुः; तस्यैव तद्विरोध्यवस्थान्तरयोगो घटो नास्तीति व्यवहारहेतुः; तत्र कपालाद्यवस्थायास्तद्विरोधित्वेन सैव घटावस्थस्य नास्तीति व्यवहारहेतुः। न च तद्व्यतिरिक्तो घटाभावो नाम कश्चिदुपलभ्यते; न च कल्प्यते तावतैवाभावव्यवहारोपपत्तेः। तथा शब्दान्तराच्च पूर्वकाले धर्मान्तरयोग एवावगम्यते। शब्दान्तरञ्च पूर्वोदाहृतम् सदेव सोम्येदमग्र आसीत् (छां.६.२.१) इत्यादिकम्। तत्र हि कुतस्तु खलु सोम्यैवं स्यात् (छां.६.२.२) इति तुच्छत्वमाक्षिप्य सदेव सोम्येदमग्र आसीत् (छां.६.२.२) इति स्थापितम्। तद्धेदं तर्ह्यव्याकृतमासीत्तन्नामरूपाभ्यां व्याक्रियत (बृ.३.४.७) इति सुस्पष्टमुक्तम्॥ १८॥



पटप्राणदृष्टान्ताभ्यां कार्यस्य कारणादनन्यता

इदानीं कार्यस्य कारणादनन्यत्वे निदर्शनद्वयं द्वाभ्यां सूत्राभ्यां दर्शयति

१५७. पटवच्च ॥ २–१–१९ ॥

यथा तन्तव एव व्यतिषङ्गविशेषभाजः पट इति नामरूपकार्यान्तरादिकं भजन्ते; तद्वद्ब्रह्मापि॥१९॥

१५८. यथा च प्राणादिः ॥ २–१–२० ॥

यथा च वायुरेक एव शरीरे वृत्तिविशेषं भजमानः प्राणापानादिनामरूपकार्यान्तराणि भजते; तद्वद्ब्रह्मैकमेव विचित्रस्थिरत्रसरूपं जगद्भवतीति परमकारणात्परस्माद्ब्रह्मणोऽनन्यत्वं जगतस्सिद्धम्॥२०॥

इति श्रीशारीरकमीमांसाभाष्ये आरम्भणाधिकरणम्॥६॥




०७ इतरव्यपदेशाधिकरणम्

श्रीशारीरकमीमांसाभाष्ये इतरव्यपदेशाधिकरणम्॥७॥

अधिकरणार्थः— जगत्स्रष्टुर्ब्रह्मणः स्वहिताकरणादिदोषप्रसङ्गनिवारणं सू.21-23

१५९. इतरव्यपदेशाद्धिताकारणादिदोषप्रसक्तिः ॥ २–१–२१ ॥


अवान्तरसङ्गतिः

जगतो ब्रह्मानन्यत्वं प्रतिपादयद्भिः तत्त्वमसि (छा.६.८.७) अयमात्मा ब्रह्म (बृ.६.४.५) इत्यादिभर्जीवस्यापि ब्रह्मानन्यत्वं व्यपदिश्यत इत्युक्तम्।



सूत्राशयविशदीकरणम्

तत्रेदं चोद्यते; यदीतरस्य जीवस्य ब्रह्मभावोऽमीभिर्वाक्यैर्व्यपदिश्यते, तदा ब्रह्मणः सार्वज्ञ्यसत्यसङ्कल्पत्वादियुक्तस्यात्मनो हितरूपजगदकरणमहितरूपजगत्करणमित्यादयो दोषाः प्रसज्येरन्। आध्यात्मिकाधिदैविक- आधिभौतिकानन्तदुःखाकरं चेदं जगत्; न चेदृशे स्वानर्थे स्वाधीनो बुद्धिमान् प्रवर्तते ॥

जीवाद्ब्रह्मणो भेदवादिन्यश्श्रुतयो जगद्ब्रह्मणोरनन्यत्वं वदता त्वयैव परित्यक्ताः, भेदे सत्यनन्यत्वासिद्धेः॥



भास्करमतानुवाद-तद्दूषणे

औपाधिकभेदविषया भेदश्रुतयः स्वाभाविकाभेदविषयाश्चाभेदश्रुतय इतिचेत् –

तत्रेदं वक्तव्यम् – स्वभावतः स्वस्मादभिन्नं जीवं किमनुपहितं जगत्कारणं ब्रह्म जानाति वा, न वा; न जानाति चेत् – सर्वज्ञत्वहानिः; जानाति चेत् – स्वस्मादभिन्नस्य जीवस्य दुःखं स्वदुःखमिति जानतो ब्रह्मणो हिताकरणाहितकरणादिदोषप्रसक्तिरनिवार्या॥



ब्रह्माज्ञानवादिनः अस्मिन्नधिकरणे अनवकाशः

जीवब्रह्मणोरज्ञानकृतो भेदः, तद्विषया भेदश्रुतिरिति चेत् – तत्रापि जीवाज्ञानपक्षे पूर्वोक्तो विकल्पस्तत्फलं च तदवस्थम्। ब्रह्माज्ञानपक्षे स्वप्रकाशस्वरूपस्य ब्रह्मणोऽज्ञानसाक्षित्वं तत्कृतजगत्सृष्टिश्च न सम्भवति। अज्ञानेन प्रकाशस्तिरोहितश्चेत् तिरोधानस्य प्रकाशनिवृत्तिकरत्वेन प्रकाशस्यैव स्वरूपत्वात्स्वरूपनिवृत्तिरेवेति स्वरूपनाशादिदोषसहस्रं प्रागेवोदीरितम् । अत इदमसङ्गतं ब्रह्मणो जगत्कारणत्वम्॥२१॥



श्रुतिभिः ब्रह्मणः जीवार्थान्तरत्वसमर्थनम्

इति प्राप्येऽभिधीयते

१६०. अधिकन्तु भेदनिर्देशात् ॥ २–१–२२ ॥

तु शब्दः पक्षं व्यावर्तयति; आध्यात्मिकादिदुःखयोगार्हात्प्रत्यगात्मनः अधिकम् अर्थान्तरभूतं ब्रह्म। कुतः, भेदनिर्देशात् – प्रत्यगात्मनो हि भेदेन निर्दिश्यते परं ब्रह्म – य आत्मनि तिष्ठन्नात्मनोऽन्तरो यमात्मा न वेद यस्यात्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२) पृथगात्मानं प्रेरितारं च मत्वा जुष्टस्ततस्तेनामृतत्वमेति (श्वे.१.६) स कारणं करणाधिपाधिपः (श्वे.६.९) तयोरन्यः पिप्पलं स्वाद्वत्ति अनश्नन्नन्यो अभिचाकशीति (श्वे.४.६) ज्ञाज्ञौ द्वावजावीशनीशौ (श्वे.१.९) प्राज्ञेनाऽत्मना सम्परिष्वक्तः (बृ.६.३.२१) प्राज्ञेनात्मनाऽन्वारूढः (बृ.६.३.३५) अस्मान्मायी सृजते विश्वमेतत् तस्मिंश्चान्यो मायया सन्निरुद्धः (श्वे.४.९) प्रधानक्षेत्रज्ञपतिर्गुणेशः (श्वे.६.१६) नित्यो नित्यानां चेतनश्चेतनानामेको बहूनां यो विदधाति कामान् (श्वे.६.१३) योऽव्यक्तमन्तरे सञ्चरन् यस्याव्यक्तं शरीरं यमव्यक्तं न वेद, योऽक्षरमन्तरे सञ्चरन् यस्याक्षरं शरीरं यमक्षरं न वेद एष सर्वभूतान्तरात्माऽपहतपाप्मा दिव्यो देव एको नारायणः (सुबाल.७) इत्यादिभिः॥२२॥



चेतनस्य ब्रह्मभावासाङ्गत्यं वस्तुविरोधात्

१६१. अश्मादिवच्च तदनुपपत्तिः ॥ २–१–२३ ॥

अश्मकाष्ठलोष्टतृणादीनामत्यन्तहेयानां सततविकारास्पदानामचिद्विशेषाणां निरवद्य-निर्विकारनिखिलहेयप्रत्यनीककल्याणैकतानस्वेतरसमस्तवस्तुविलक्षणानन्तज्ञानानन्दैकस्वरूप-नानाविधानन्तमहाविभूति-ब्रह्मस्वरूपैक्यं यथा नोपपद्यते, तथा चेतनस्याप्यनन्तदुःखयोगार्हास्य खद्योतकल्पस्य अपहतपाप्मा (छा.८.१.५) इत्यादिवाक्यावगतसकलहेयप्रत्यनीक-अनवधिकातिशय- असङ्ख्येयकल्याणगुणाकरब्रह्मभावानुपपत्तिः ॥



जीवब्रह्मणोर्भेदेऽपि सामानाधिकरण्यादिनिर्वाहप्रकारः

सामानाधिकरण्यनिर्देशः यस्यात्मा शरीरम् (बृ.५.७.२२) इत्यादिश्रुतेर्जीवस्य ब्रह्मशरीरत्वाद्ब्रह्मणो जीवशरीरतया तदात्मत्वेनावस्थितेर्जीवप्रकारब्रह्मप्रतिपादनपरश्चैतदविरोधी, प्रत्युतैतस्यार्थस्योपपादकश्चेति अवस्थितेरिति काशकृत्स्नः (ब्र.सू.१.४.२२) इत्यादिभिरसकृत् उपपादितम्। अतस्सर्वावस्थं ब्रह्म चिदचिद्वस्तुशरीरमिति सूक्ष्मचिदचिद्वस्तुशरीरं ब्रह्म कारणम्; तदेव ब्रह्म स्थूलचिदचिद्वस्तुशरीरं जगदाख्यं कार्यमिति जगद्ब्रह्मणोः सामानाधिकरण्योपपत्तिः, जगतो ब्रह्मकार्यत्वम्, ब्रह्मणोऽनन्यत्वम्, अचिद्वस्तुनो जीवस्य च ब्रह्मणश्च परिणामित्वदुःखित्वकल्याणगुणाकरत्वस्वभावासङ्करः सर्वश्रुत्यविरोधश्च भवति। सदेव सोम्येदमग्र आसीदेकमेव (छा.६.२.१) इत्यविभागावस्थायामप्यचिद्युक्तजीवस्य ब्रह्मशरीरतया सूक्ष्मरूपेणावस्थानमवश्याभ्युपगन्तव्यम्, वैषम्यनैर्घृण्ये न सापेक्षत्वात् (ब्र.सू.२.१.३४) न कर्माविभागादिति चेन्नानादित्वादुपपद्यते चाप्युपलभ्यते च (ब्र.सू.२.१.३५) इति सूत्रद्वयोदितत्वात्तदानीमपि सूक्ष्मरूपेणावस्थानस्य। अविभागस्तु नामरूपविभागाभावादुपपद्यते। अतो ब्रह्मकारणत्वं सम्भवत्येव।



उक्तसूत्रद्वयस्य परोक्तेऽर्थे असाङ्गत्यम्

ये पुनरस्यैव जीवस्याविद्यावियुक्तावस्थामभिप्रेत्येमं भेदं वर्णयन्ति, तेषामिदं सर्वमसङ्गतं स्यात्; न हि तदवस्थस्य सर्वज्ञत्वं, सर्वेश्वरत्वं, समस्तकारणत्वं, सर्वात्मत्वं, सर्वनियन्तृत्वमित्यादीनि सन्ति। अनेनैव रूपेण ह्याभिः श्रुतिभिः प्रत्यगात्मनो भेदः प्रतिपाद्यते; तस्य सर्वस्याविद्यापरिकल्पितत्वात्। तत्सर्वं ह्यविद्यापरिकल्पितं त्वन्मते। न चाविद्यापरिकल्पितस्याविद्यावस्थायां शुक्तिकारजतादिभेदवत्परस्परभेदोऽत्र सूत्रकारेण अधिकन्तु भेदनिर्देशात् (ब्र.सू.२.१.२२) इत्यादिषु प्रतिपाद्यते; ब्रह्मजिज्ञासा कर्तव्येति जिज्ञास्यतया प्रक्रान्तस्य ब्रह्मणो जगज्जन्मादिकारणस्य वेदान्तवेद्यत्वम्, तस्य च स्मृतिन्यायविरोधपरिहारश्च क्रियते।



अस्मिन्नधिकरणे अधिकं त्विति सूत्रस्य पौनरुक्त्यपरिहारः

अपीतौ तद्वत्प्रसङ्गादसमञ्जसम् (ब्र.सू.२.१.८) न तु दृष्टान्तभावात् (ब्र.सू.२.१.९) इति सूत्रद्वयमेतदधिकरणसिद्धमनुवदति; तत्र हि विलक्षणयोः कार्यकारणभावसम्भव एवाधिकरणार्थः। असदिति चेन्न प्रतिषेधमात्रत्वात् (शारी.२-१-७) इति च पूर्वाधिकरणस्थमनुवदति ॥२३॥

इति श्रीशारीरकमीमांसाभाष्ये इतरव्यपदेशाधिकरणम्॥ ७॥




०८ उपसंहारदर्शनाधिकरणम्

श्रीशारीरकमीमांसाभाष्ये उपसंहारदर्शनाधिकरणम् ॥ ८॥

अधिकरणार्थः— अत्यद्भुतसर्वशक्तेर्ब्रह्मणः, इतरानपेक्षं सङ्कल्पमात्रतो जगत्सृष्टियोगः

१६२. उपसंहारदर्शनान्नेति चेन्नक्षीरवद्धि ॥ २–१–२४ ॥


अवान्तरसङ्गतिप्रदर्शनम्

परस्य ब्रह्मणस्सर्वज्ञस्य सत्यसङ्कल्पस्य स्थूलसूक्ष्मावस्थसर्वचेतनाचेतनवस्तु शरीरतया सर्वप्रकारत्वेन सर्वात्मत्वं सकलेतरिवलक्षणत्वं चाविरुद्धमिति स्थापितम्। इदानीं सत्यसङ्कल्पस्य परस्य ब्रह्मणः सङ्कल्पमात्रेण विचित्रजगत्सृष्टियोगो न विरुद्ध इति स्थाप्यते ॥



एतदधिकरणोत्थापकशङ्कानुदयाक्षेपः

ननु च परिमितशक्तीनां कारककलापोपसंहारसापेक्षत्वदर्शनेन सर्वशक्तेर्ब्रह्मणः कारककलापानुपसंहारेण जगत्कारणत्वविरोधः कथमाशङ्क्यते?; उच्यते – लोके तत्तत्कार्यजननशक्तियुक्तस्यापि तत्तदुपकरणापेक्षत्वदर्शनात्सर्वशक्तियुक्तस्य परस्य ब्रह्मणोऽपि तत्तदुपकरणविरहिणः स्रष्टृत्वं नोपपद्यत इति कस्यचिन्मन्दधियश्शङ्का जायत इति सा निराक्रियते ॥



एतदधिकरणीयः पूर्वः पक्षः

घटपटादिकारणभूतानां कुलालकुविन्दादीनां तज्जननसामर्थ्ये सत्यपि कानिचिदुपकरणान्युपसंहृत्यैव जनयितृत्वं दृश्यते। तज्जननाशक्ताः कारककलापोपसंहारेऽपि जनयितुं न शक्नुवन्ति; शक्ताः पुनः कारककलापोपसंहारे जनयन्तीत्येतावानेव विशेषः। ब्रह्मणोऽपि सर्वशक्तेः सर्वस्य जनयितृत्वं तदुपकरणानामनुपसंहारे नोपपद्यते ॥



पूर्वपक्षहेतोः उपकरणानुपसंहारस्य श्रुतिप्रतिपन्नता

प्राक्सृष्टेश्चासहायत्वं सदेव सोम्येदमग्र आसीत् (छा.६.२.२) एको ह वै नारायण आसीत् (महोप.१.१) इत्यादिषु प्रतीयते। अतस्स्रष्टृत्वं नोपपद्यत इत्येवं प्राप्तम्। तदिदमाशङ्कते – उपसंहारदर्शनान्नेतिचेत् – इति॥



सिद्धान्तप्रदर्शनम्

परिहरति – न क्षीरवद्धि – इति; न सर्वेषां कार्यजननशक्तानामुपसंहारसापेक्षत्वमस्ति; यथा क्षीरजलादेर्दधिहिमजननशक्तस्य तज्जनने; एवं ब्रह्मणोऽपि स्वयमेव सर्वजननशक्तेस्ससर्वस्य जनियतृत्वमुपपद्यते। हीति प्रसिद्धवन्निर्देशश्चोद्यस्य मन्दताख्यापनाय। क्षीरादिषु आतञ्जनादि अपेक्षा न दध्यादिभावाय; अपितु शैघ्र्यार्थं रसविशेषार्थं वा॥

१६३. देवादिवदपि लोके ॥ २–१–२५ ॥

यथा देवादयः स्वे स्वे लोके सङ्कल्पमात्रेण स्वापेक्षितानि सृजन्ति; तथाऽसौ पुरुषोत्तमः कृत्स्नं जगत्सङ्कल्पमात्रेण सृजति। देवादीनां वेदावगतशक्तीनां दृष्टान्ततयोपादानम्, ब्रह्मणो वेदावगतशक्तेस्सुखग्रहणायेति प्रतिपत्तव्यम्॥

इति श्रीशारीरकमीमांसाभाष्ये उपसंहारदर्शनाधिकरणम्॥८॥




०९ कृत्स्नप्रसक्त्यधिकरणम्

श्रीशारीरकमीमांसाभाष्ये कृत्स्नप्रसक्त्यधिकरणम्॥९॥

अधिकरणार्थः— ब्रह्मणो निरवयवस्यापि जगत्कारणतायाः श्रुतिप्रतिपन्नतया नाऽसाङ्गत्यम्

१६४. कृत्स्नप्रसिक्तिर्निरवयवत्वशब्दकोपो वा ॥ २–१–२६ ॥


श्रुतिभिः ब्रह्मणि निरवयवत्वरूपैकत्वप्रतिपादनम्

सदेव सोम्येदमग्र आसीत् (छा.६.२.१) इदं वा अग्रे नैव किञ्चनासीत् (तै.यजु.२.अष्ट.२.५) आत्मा वा इदमेक एवाग्र आसीत् (ऐत.१.१.१) इत्यादिषु कारणावस्थायां ब्रह्मैकमेव निरवयवमासीदिति कारणावस्थायां निरस्तचिदचिद्विभागतया निरवयवं ब्रह्मैवासीदित्युक्तम्; तदविभागमेकं निरवयमेव ब्रह्म बहु स्याम् (छां.६२.३) इति सङ्कल्प्य आकाशवाय्वादिविभागं ब्रह्मादिस्तम्बपर्यन्तक्षेत्रज्ञविभागं चाभवदिति चोक्तम् ॥



कृत्स्नैकदेशविकल्पतः, ब्रह्मणो जगत्कारणत्वानुपपत्तिशङ्का

एवं सति तदेव परं ब्रह्म कृत्स्नं कार्यत्वेनोपयुक्तमित्यभ्युपगन्तव्यम्। अथ चिदंशः क्षेत्रज्ञविभागविभक्तः; अचिदंशश्चाकाशादिविभागविभक्तः इत्युच्यते, तदा सदेव सोम्येदमग्र आसीत् एकमेवाद्वितीयम् (छां.६.२.१) ब्रह्मैकमेव, आत्मैक एव इत्येवमादयः कारणभूतस्य ब्रह्मणो निरवयवत्ववादिनश्शब्दाः कुप्येयुः – बाधिता भवेयुः। यद्यपि सूक्ष्मचिदचिद्वस्तुशरीरं ब्रह्म कारणम्, स्थूलचिदचिद्वस्तुशरीरं ब्रह्म कार्यमित्यभ्युपगम्यते; तथापि शरीर्यंशस्यापि कार्यत्वाभ्युपगमादुक्तदोषो दुर्वारः। तस्य निरवयवस्य बहुभवनं च नोपपद्यते। कार्यत्वानुपयुक्तांशस्थितिश्च नोपपद्यते। तस्मादसमञ्जसमिवाभाति। अतो ब्रह्मकारणत्वं नोपपद्यते ॥२६॥



श्रुत्यैकगम्यस्यार्थस्य तर्केणाप्रधृष्यता

इत्याक्षिप्ते समाधत्ते –

१६५. श्रुतेस्तु शब्दमूलत्वात् ॥ २–१–२७ ॥

तु शब्द उक्तदोषं व्यावर्तयति। नैवमसामञ्जस्यम्; कुतः? श्रुतेः श्रुतिस्तावन्निरवयवत्वं ब्रह्मणस्ततो विचित्रसर्गं चाह। श्रौतेऽर्थे यथाश्रुति प्रतिपत्तव्यमित्यर्थः। ननु च श्रुतिरपि अग्निना सिञ्चेदितिवत्परस्परान्वयायोग्यमर्थं प्रतिपादयितुं न समर्था; अत आह – शब्दमूलत्वादिति। शब्दैकप्रमाणकत्वेन सकलेतरवस्तुविसजातीयत्वादस्यार्थस्य विचित्रशक्तियोगो न विरुद्ध्यत इति न सामान्यतो दृष्टं साधनं, दूषणं वा अर्हाति ब्रह्म॥२७॥

१६६. आत्मनि चैवं विचित्राश्च हि ॥ २–१–२८ ॥



सामान्यतः अन्यत्र दृष्टस्य अन्यत्र तद्विसजातीये अनारोपणीयता

किञ्च – एवं वस्त्वन्तरसम्बन्धिनो धर्मस्य वस्त्वन्तरे चारोपणे सति, अचेतने घटादौ दृष्टा धर्मास्तद्विसजातीये चेतने नित्ये आत्मन्यपि प्रसज्यन्ते। तदप्रसक्तिश्च भावस्वभाववैचित्र्यात् इत्याह – विचित्राश्च हि इति; यथा अग्निजलादीनामन्योन्यविसजातीयानामौष्ण्यादिशक्तयश्च विसजातीया दृश्यन्ते; तद्वल्लोकदृष्टविसजातीये परे ब्रह्मणि तत्रतत्रादृष्टास्सहस्रशः शक्तयः सन्तीति न किञ्चिदनुपपन्नम् ॥



उक्तेऽर्थे पुराणाम्नायवचनोपष्टम्भः

यथोक्तं भगवता पराशरेण – निर्गुणस्याप्रमेयस्य शुद्धस्याप्यमलात्मनः। कथं सर्गादिकर्तृत्वं ब्रह्मणोऽभ्युपगम्यते ॥ (वि.पु.अं.१.३.१) इति सामान्यदृष्ट्या परिचोद्य शक्तयस्सर्वभावानाम् अचिन्त्यज्ञानगोचराः। यतोऽतो ब्रह्मणस्तास्तु सर्गाद्या भावशक्तयः ॥ भवन्ति तपतां श्रेष्ठ पावकस्य यथोष्णता (वि.पु.२.३) इति। श्रुतिश्च किं स्विद्वनं क उ स वृक्ष आसीद्यतो द्यावापृथिवी निष्टतक्षुः। मनीषिणो मनसा पृच्छतेदुतद्यदध्यतिष्ठद्भुवनानि धारयन्। ब्रह्म वनं ब्रह्म स वृक्ष आसीद्यतो द्यावापृथिवी निष्टतक्षुः। मनीषिणो मनसा विब्रवीमि वो ब्रह्माध्यतिष्ठद्भुवनानि धारयन् (यजु.२.अष्ट.२.७.) इति। सामान्यतो दृष्टं चोद्यं सर्ववस्तुविलक्षणे परे ब्रह्मणि नावतरतीत्यर्थः॥ २८॥



प्रधानादिकारणवादेऽपि निर्वाहदौस्स्थ्यम्

इतश्च

१६७. स्वपक्षदोषाच्च ॥ २–१–२९ ॥

स्वपक्षे – प्रधानादिकारणवादे, लौकिकवस्तुविसजातीयत्वाभावेन प्रधानादेः लोकदृष्टा दोषास्तत्र भवेयुरिति सकलेतरविलक्षणं ब्रह्मैव कारणमभ्युपगन्तव्यम् । प्रधानं च निरवयवम्; तस्य निरवयवस्य कथमिव महदादिविचित्रजगदारम्भ उपपद्यते । सत्त्वं रजस्तम इति तस्यावयवा विद्यन्त इति चेत् – तत्रेदं विवेचनीयम्, किं सत्त्वरजस्तमसां समूहः प्रधानम्, उत सत्त्वरजस्तमोभिरारब्धं प्रधानम्;, अनन्तरे कल्पे प्रधानं कारणमिति स्वाभ्युपगमविरोधः। स्वाभ्युपेतसङ्ख्याविरोधश्च। तेषामपि निरवयवानां कार्यारम्भविरोधश्च। समूहपक्षे च तेषां निरवयवत्वेन प्रदेशभेदमनपेक्ष्य संयुज्यमानानां न स्थूलद्रव्यारम्भकत्वसिद्धिः। परमाणुकारणवादेऽपि तथैव अणवो निरंशाः निष्प्रदेशाः प्रदेशभेदमनपेक्ष्य परस्परं संयुज्यमाना अपि न स्थूलकार्यारम्भाय प्रभवेयुः॥ २९ ॥



परमात्मनः स्वेतरसमस्तवैजात्येन सर्वशक्तिमत्वेन च श्रुतितः सिद्धिः

१६८. सर्वोपेता च तद्दर्शनात् ॥ २–१–३० ॥

सकलेतरवस्तुविसजातीया परा देवता सर्वशक्त्युपेता च। तथैव परां देवतां दर्शयन्ति हि श्रुतयः- पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वे.६.७) तथा अपहतपाप्मा विजरो विमृत्युर्विशोको विजिघत्सोऽपिपासः (छा.८.१.५) इति सकलेतर-विसजातीयतां परस्या देवतायाः प्रतिपाद्य सत्यकामस्सत्यसङ्कल्पः (छा.८.१.५) इति सर्वशक्तियोगं प्रतिपादयन्ति। तथा मनोमयः प्राणशरीरो भारूपस्सत्यसङ्कल्प आकाशात्मा सर्वकर्मा सर्वकामस्सर्वगन्धस्सर्वरसः सर्वमिदमभ्यात्तोऽवाक्यनारदरः (छा.३.१४.२) इति च॥ ३०॥



देहेन्द्रियादिविरहिणोऽपि ब्रह्मणः श्रुतिसिद्धकारणत्वाविरोधः

१६९. विकरणत्वान्नेति चेत्तदुक्तम्।२–१–३१॥

यद्यप्येकमेव ब्रह्म सकलेतरिवलक्षणं सर्वशक्ति; तथापि न तस्य कार्यं करणं च विद्यते (श्वे.६-८) इति करणविरहिणस्तस्य न कार्यारम्भस्सम्भवतीति चेत् – तत्रोत्तरं – शब्दमूलत्वात्, विचत्राश्च हि इत्युक्तम्। शब्दैकप्रमाणं सकलेतरिवलक्षणं तत्तत्करणविरहेणापि तत्तकार्यसमर्थमित्यर्थः। तथाच श्रुतिः – पश्यत्यचक्षुस्स शृणोत्यकर्णः अपाणिपादो जवनो ग्रहीता (श्वे.३-१६) इत्येवमाद्या॥३१॥

इति श्रीशारीरकमीमांसाभाष्ये कृत्स्नप्रसक्त्यधिकरणम्॥ ९॥




१० प्रयोजनवत्त्वाधिकरणम्

श्रीशारीरकमीमांसाभाष्ये प्रयोजनवत्त्वाधिकरणम्॥१०॥

अधिकरणार्थः— ब्रह्मणः अवाप्तसमस्तकामस्यापि, लीलार्थं सर्वजगत्स्रष्टृत्वोपपत्तिः


आप्तसमस्तकामस्य भगवतः जगत्सृष्टेः प्रयोजनाभावः



अतश्च जगत्कारणत्वानुपपत्तिः

१७०. न प्रयोजनवत्त्वात् ॥ २–१–३२ ॥

यद्यपीश्वरः प्राक्सृष्टेरेक एव सन् सकलेतरविलक्षणत्वेन सर्वार्थशक्तियुक्तः स्वयमेव विचित्रं जगत्स्रष्टुं शक्नोति, तथापीश्वरकारणत्वं न सम्भवति, प्रयोजनवत्त्वाद्विचित्रसृष्टेः, ईश्वरस्य च प्रयोजनाभावात्। बुद्धिपूर्वकारिणामारम्भे द्विविधं हि प्रयोजनं – स्वार्थः परार्थो वा। न हि परस्य ब्रह्मणस्स्वभावत एवावाप्तसमस्तकामस्य जगत्सर्गेण किञ्चन प्रयोजनमनवाप्तमवाप्यते। नापि परार्थः, अवाप्तकामस्य परार्थता हि परानुग्रहेण भवति; न च ईदृशगर्भजन्मजरामरणनरकादि-नानाविधानन्तदुःखमूलं जगत्करुणावान् सृजति; प्रत्युत सुखैकतानमेव जनयेज्जगत्करुणया सृजन्। अतः प्रयोजनाभावाद्ब्रह्मणः कारणत्वं नोपपद्यत इति॥३२॥



लीलारूपं प्रयोजनं निमित्तीकृत्य ब्रह्मणो जगत्कारणत्वसिद्धान्तः

एवं प्राप्ते प्रचक्ष्महे –

१७१. लोकवत्तु लीलाकैवल्यम् ॥ २–१–३३ ॥

अवाप्तसमस्तकामस्य परिपूर्णस्य स्वसङ्कल्पविकार्यविविधविचित्रचिदचिन्मिश्रजगत्सर्गे लीलैव केवला प्रयोजनाम्, लोकवत् – यथा लोके सप्तद्वीपामेव मेदिनीमधितिष्ठतः सम्पूर्णशौर्यवीर्यपरामक्रस्यापि महाराजस्य केवललीलैकप्रयोजनाः कन्तुकाद्यारम्भा दृश्यन्ते; तथैव परस्यापि ब्रह्मणः स्वसङ्कल्पमात्रावकॢप्तजगज्जन्मस्थितिध्वंसादेर्लीलैव प्रयोजनमिति निरवद्यम्॥३३॥



परमात्मनः सृष्टि वैविध्यनिबन्धनपक्षपातित्व-निर्दयत्वयोः शङ्का-परिहारौ

१७२. वैषम्यनैर्घ्रृण्ये न सापेक्षत्वात्तथा हि दर्शयति ॥ २–१–३४ ॥

यद्यपि परमपुरुषस्य सकलेतरचिदचिद्वस्तुविलक्षणस्याचिन्त्यशक्तियोगात्प्राक्सृष्टेरेकस्य निरवयवस्यापि विचित्रचिदचिन्मिश्रजगत्सृष्टिस्सम्भाव्येत, तथापि देवतिर्यङ्मनुष्यस्थावरात्मनः उत्कृष्टमध्यमापकृष्टसृष्ट्या पक्षपातः प्रसज्येत। अतिघोरदुःखयोगकरणात् नैर्घ्रृण्यं चावर्जनीयमिति। तत्रोत्तरं – न सापेक्षत्वादिति; न प्रसज्येयातां वैषम्यनैर्घृण्ये, कुतः सापेक्षत्वात् – सृज्यमानदेवादिक्षेत्रज्ञकर्मसापेक्षत्वात् विषमसृष्टेः। देवादीनां क्षेत्रज्ञानां देवादिशरीरयोगं तत्तत्कर्मसापेक्षं दर्शयन्ति हि श्रुतिस्मृतयः – साधुकारी साधुर्भवति पापकारी पापो भवति पुण्यः पुण्येन कर्मणा भवति पापः पापेन कर्मणा, (बृ.६.४.५) तथा भगवता पराशरेणापि देवादिवैचित्र्यहेतुः सृज्यमानानां क्षेत्रज्ञानां प्राचीनकर्मशक्तिरेवेत्युक्तं – निमित्तमात्रमेवासौ सृज्यानां सर्गकर्मणि। प्रधानकारणीभूता यतो वै सृज्यशक्तयः॥ निमित्तमात्रं मुक्त्वैव नान्यत्किञ्चिदपेक्षते। नीयते तपतां श्रेष्ठ स्वशक्त्या वस्तु वस्तुताम् (वि.पु.१.४.५१,५२) इति। स्वशक्त्या स्वकर्मणैव देवादिवस्तुताप्राप्तिरिति॥ ३४॥



सृष्टेः पूर्वं जीवानामेवाभावात् सृष्टिवैषम्यप्रयोजककर्माभावशङ्का-परिहारौ

१७३. न कर्माविभागादिति चेन्नानादित्वादुपपद्यते चाप्युलभ्यते च ॥ २–१–३५ ॥

प्राक्सृष्टेः क्षेत्रज्ञा न सन्ति; कुतः? अविभागश्रवणात्, सदेव सोम्येदमग्र आसीत् (छा.६.२.१) इति । अतस्तदानीं तदभावात्तत्कर्म न विद्यते; कथं तदपेक्षं सृष्टिवैषम्यमित्युच्यत इति चेत् – न, अनादित्वात् क्षेत्रज्ञानां तत्कर्मप्रवाहाणां च। तदनादित्वेऽप्यविभाग उपपद्यते च; यतस्तत् क्षेत्रज्ञवस्तु परित्यक्तनामरूपं ब्रह्मशरीरतयापि पृथग्व्यपदेशानर्हामतिसूक्ष्मम् । तथाऽनभ्युपगमे अकृताभ्यागमकृतविप्रणाशप्रसङ्गश्च । उपलभ्यते च तेषामनादित्वं – न जायते म्रियते वा विपश्चित् (कठ.१.२.१८) इति। सृष्टिप्रवाहानादित्वं च सूर्याचन्द्रमसौ धाता यथापूर्वमकल्पयत् (तै.ना.१.१४) इत्यादौ। तद्धेदं तर्ह्यव्याकृतमासीत्तन्नामरूपाभ्यां व्याक्रियत (बृ.३-४-७) इति नामरूपव्याकरणमात्रश्रवणात् क्षेत्रज्ञानां स्वरूपानादित्वं सिद्धम्। स्मृतावपि प्रकृतिं पुरुषं चैव विद्ध्यनादी उभावपि (भ.गी.१३.१९) इति। अतस्सर्वविलक्षणत्वात्सर्वशक्तित्वात्, लीलैकप्रयोजनत्वात्, क्षेत्रज्ञकर्मानुगण्येन विचित्रसृष्टियोगात् ब्रह्मैव जगत्कारणम् ॥ ३५॥



ब्रह्मणो जगत्कारणत्वे निर्दुष्टतया सर्वार्थोपपन्नता

१७४. सर्वधर्मोपपत्तेश्च ॥ २–१–३६ ॥

प्रधानपरमाण्वादीनां कारणत्वे यद्धर्मवैकल्यमुक्तं, वक्ष्यमाणं च, तस्य सर्वस्य धर्मजातस्य कारणत्वोपपादिनो ब्रह्मण्युपपत्तेश्च ब्रह्मैव जगत्कारणमिति स्थितम्॥ ६३॥

इति श्रीशारीरकमीमांसाभाष्ये प्रयोजनवत्त्वाधिकरणम्॥१०॥

इति श्रीभगवद्रामानुजविरचिते शारीरकमीमांसाभाष्ये द्वितीयस्याध्यायस्य प्रथमःपादः॥१॥




स्मृत्यधिकरणम्


अधिकरणानि – 33 सूत्राणि – 149



अध्यायार्थः

निखिलजगदेककारणं ब्रह्म वेदान्तवेद्यम् इति प्रथमाध्यायोक्तार्थ्यस्य सम्भावनीयसमस्तप्रकारदुर्धर्षणत्वप्रतिपादनम्


	॥ प्रथमः स्मृतिपादः ॥





अधि – 10, सूत्राणि – 36



पादार्थः – ब्रह्मणः जगत्कारणत्ववादिनां वेदान्तानां, कापिलस्मृतिविरोधपरिहारः

स्मृत्यधिकरणम्॥१॥

अधिकरणार्थः— ब्रह्मणः जगत्कारणत्ववादिनां वेदान्तानां. कापिलस्मृतिविरोधशङ्कानिरासः

१३९. स्मृत्यनवकाशदोषप्रसङ्ग इति चेन्नान्यस्मृत्यनवकाशदोषप्रसङ्गात् ॥ २–१–१ ॥



सङ्गतिनिरूपणार्थं प्रथमाध्यायार्थसङ्ग्रहः

प्रथमेऽध्याये प्रत्यक्षादिप्रमाणगोचरादचेतनात्तत्संसृष्टात्तद्वियुक्ताच्च चेतनादर्थान्तरभूतं निरस्तनिखिलाविद्या-द्यपुरुषार्थगन्धमनन्तज्ञानानन्दैकतानमपरिमितोदारगुणसागरं निखिलजगदेककारणं सर्वान्तरात्मभूतं परं ब्रह्म वेदान्तवेद्यमित्युक्तम्॥



द्वितीयाध्यायार्थसारः

अनन्तरमस्यार्थस्य सम्भावनीयसमस्तप्रकारदुर्धर्षणत्वप्रतिपादनाय द्वितीयोऽध्याय आरभ्यते।



आद्याधिकरणकृत्यम्, अधिकरणारम्भाक्षेपतत्परिहारौ

प्रथमं तावत्कपिलस्मृतिविरोधाद्वेदान्तानामतत्परत्वमाशङ्क्य तन्निराक्रियते। कथं स्मृतिविरोधाच्छ्रुतेरन्यपरत्वम्? उक्तं हि । विरोधे त्वनपेक्ष्यं स्यात् (जै.सू.१.३.३) इति श्रुतिविरुद्धायास्स्मृतेरनादरणीयत्वम्। सत्यम्, औदुम्बरीं स्पृष्ट्वोद्गायेत् इत्यादिषु स्वत एवार्थनिश्चयसम्भवात्तद्विरुद्धा स्मृतिरनादरणीयैव; इह तु वेदान्तवेद्यतत्त्वस्य दुरवबोधत्वेन परमर्षिप्रणीतस्मृतिविरोधे सत्ययमर्थ इति निश्चयायोगात् स्मृत्या श्रुतेरतत्परत्वोपपादनमविरुद्धम्।



कापिलस्मृतेः अनवकाशत्वापत्त्या वेदान्तैरबाध्यता

एतदुक्तं भवति – प्राचीनभागोदितनिखिलाभ्युदयसाधन- भूताग्निहोत्रदर्शपूर्णमास-ज्योतिष्टोमादिकर्माणि यथावदभ्युपगच्छता श्रुतिस्मृतीतिहासपुराणेषु ऋषिं प्रसूतं कपिलम् (श्वे.५.२) इत्यादिवाक्यैराप्तत्वेन सङ्कीर्तितेन परमर्षिणा कपिलेन परमनिःश्रेय-सतत्साधनावबोधित्वेन उपनिबद्धस्मृत्युपबृंहणेन विना अल्पश्रुतैः मन्दमतिभिः वेदान्तार्थनिश्चयायोगाद्यथाश्रुतार्थग्रहणे चाप्तप्रणीतायास्साङ्ख्यस्मृतेस्सकलाया एवानवकाशप्रसङ्गाच्च स्मृतिप्रसिद्ध एवार्थो वेदान्तवेद्य इति बलादभ्युपगमनीयम् – इति ॥



मन्वादिस्मृतीनां सावकाशत्वशङ्का-तन्निराकरणे

न च वाच्यं मन्वादिस्मृतीनां ब्रह्मैककारणत्ववादिनीनामेवं सत्यनवकाशत्वदोषप्रसङ्ग इति; धर्मप्रतिपादनद्वारा प्राचीनभागोपबृंहण एव सावकाशत्वात्। अस्यास्तु कृत्स्नायास्तत्त्वप्रतिपादन-परत्वात् तथाऽनभ्युपगमे निरवकाशत्वमेव स्यात्। तदिदमाशङ्कते स्मृत्यनवकाशदोषप्रसङ्ग इति चेत् – इति॥



सिद्धान्तारम्भः



तत्र अन्यस्मृतीनामाशयोपस्थापनम्

तत्रोत्तरं – नान्यस्मृत्यनवकाशदोषप्रसङ्गात् – इति। अन्या हि मन्वादिस्मृतयो ब्रह्मैककारणतां वदन्ति; यथाऽऽह मनुः आसीदिदं तमोभूतम् (मनु.१.५) इत्यारभ्य ततस्स्वयर्म्भूभगवानव्यक्तो व्यञ्जयन्निदम्। महाभूतादिवृत्तौजाः प्रादुरासीत्तमोनुदः (मनु.१.६), सोऽभिध्याय शरीरात्स्वात्सिसृक्षुर्विविधाः प्रजाः। अप एव ससर्जादौ तासु वीर्यमपासृजत् (मनु.१.८) इति। भगवद्गीतासु च अहं कृत्स्नस्य जगतः प्रभवः प्रलयस्तथा (गी.७-६), अहं सर्वस्य प्रभवो मत्तस्सर्वं प्रवर्तते (भ.गी.१०.८) इति च। महाभारते कुतस्सृष्टमिदं सर्वं जगत् स्थावरजङ्गमम्॥ प्रलये च कमभ्येति तन्मे ब्रूहि पितामह (म.भा.शा.८.९.१०) इति पृष्ट आह – नारायणो जगन्मूर्तिरनन्तात्मा सनातनः (म.भा.शान्तिपर्व २.२.३) इति। तथा तस्मादव्यक्तमुत्पन्नं विगुणं द्विजसत्तम इति। (म.भा.शा.मोक्ष.) अव्यक्तं पुरुषे ब्रह्मन्निष्क्रिये सम्प्रलीयते इति च। आह च भगवान्पराशरः विष्णोस्सकाशादुद्भूतं जगत्तत्रैव च स्थितम्। स्थितिसंयमकर्ताऽसौ जगतोऽस्य जगच्च सः इति (वि.पु.१.१.३१) आह चापस्तम्बः पूः प्राणिनस्सर्व एव गुहाशयस्य अहन्यमानस्य विकल्मषस्य (आप.धर्म.२२.१.२) इत्यारभ्य तस्मात्कायाः प्रभवन्ति सर्वे स मूलं शाश्वतिकस्स नित्यः (आप.धर्म.२३.१.२) इति ॥



कापिलस्मृतेः वेदान्तानुपबृंहणता

यदि कपिलस्मृत्या वेदान्तवाक्यार्थव्यवस्था स्यात्, तदैतासां सर्वासां स्मृतीनामनवकाशत्वरूपो महान् दोषः प्रसज्येत। अयमर्थः – यद्यपि वेदान्तवाक्यानाम् अतिक्रान्तप्रत्यक्षादि – सकलेतरप्रमाणसम्भावनाभूमिभूतार्थप्रतिपादन – परत्वात्तदर्थ-वैशद्याय अल्पश्रुतानां प्रतिपत्तॄणां तदुपबृंहणमपेक्षितम्; तथापि तदर्थानुसारिणीनामाप्ततमप्रणीतानां बह्वीनां स्मृतीनां तदुपबृंहणाय प्रवृत्तानामनवकाशत्वं मा प्रसाङ्क्षीदिति श्रुतिविरुद्धार्था कपिलस्मृतिरुपेक्षणीया। उपबृंहणं च श्रुतिप्रतिपन्नार्थविशदीकरणम्, तच्च विरुद्धार्थया स्मृत्या न शक्यते कर्तुम् ॥



मन्वादिस्मतीनां परमपुरुषाराधनरूपधर्मप्रतिपादकता

न च एतासां स्मृतीनां प्राचीनभागोदितधर्मांशविशदीकरणेन सावकाशत्वम्; परब्रह्मभूतपरमपुरुषाराधनत्वेन धर्मान्विदधतीनामेतासामाराध्यभूतपरमपुरुषप्रतिपादनाभावे सति तदाराधनभूतधर्मप्रतिपादनासम्भवात्। तथा हि परमपुरुषाराधनरूपता सर्वेषां कर्मणां स्मर्यते यतः प्रवृत्तिर्भूतानां येन सर्वमिदं ततम्। स्वकर्मणा तमभ्यर्च्य सिद्धिं विन्दति मानवः (गी.१८-४६) ध्यायेन्नारायणं देवं स्नानादिषु च कर्मसु। ब्रह्मलोकमवाप्नोति न चेहावर्तते पुनः (दक्ष.स्मृ.) यैस्स्वकर्मपरैर्नाथ नरैराराधितो भवान्। ते तरन्त्यखिलामेतां मायामात्मविमुक्तये (वि.पु.५.३०.१६) इति ॥



उक्त-स्मृतीनां साधकत्व-शङ्का-तत्परिहारौ

वि॰प्र॰— न च ऐहिकामुष्मिक-सांसारिक--

फल-साधन--कर्म-प्रतिपादनेन

एतासां सावकाशत्वम्;

वि॰प्र॰— यतस् तेषाम् अपि कर्मणां

परम-पुरुषाराधनत्वम् एव स्वरूपम्;

वि॰प्र॰— यथोक्तं


येऽप्य् अन्य-देवता-भक्ता

यजन्ते श्रद्धया ऽन्विताः।

तेऽपि मामेव कौन्तेय

यजन्त्य् अ-विधि-पूर्वकम्।



वि॰प्र॰—


अहं हि सर्व-यज्ञानां

भोक्ता च प्रभुर् एव च।

न च माम् अभिजानन्ति

तत्त्वेनातश् च्यवन्ति ते॥

(भ.गी.९.२३,२४)



इति;

वि॰प्र॰— तथा


यज्ञैस् त्वम् इज्यसे नित्यं

सर्व-देवमयाच्युत।

हव्य-कव्य-भुग् एकस् त्वं

पितृ-देव--स्व-रूप--धृक्॥

(वि.पु.५.२०.९७)



इति ॥



आप्तत्वमात्रात् कपिलस्मृतेरादरणे अतिप्रसक्तिः

यदुक्तम् – ऋषिं प्रसूतं कपिलम् (श्वे-५-२) इति कपिलस्याप्ततया सङ्कीर्तनात् तत्स्मृत्यनुसारेण वेदान्तार्थव्यवस्थापनं न्याय्यम् – इति; तदसत्, बृहस्पतेश्श्रुतिस्मृतिषु सर्वेषामतिशयितज्ञानानां निदर्शनत्वेन सङ्कीर्तनात्तत्प्रणीतेन लोकायतेन श्रुत्यर्थव्यवस्थापनप्रसक्तेः – इति॥१॥



कपिलस्मृतेः भ्रान्तिमूलत्वोपपादनम्

अथ स्यात् कपिलस्य स्वयोगमहिम्ना वस्तुयाथात्म्योपलब्धेस्तत्स्मृत्यनुसारेण वेदान्तार्थो व्यवस्थापयितव्यः – इति; अत उत्तरं पठति –

१४०. इतरेषां चानुपलब्धेः ॥ २–१–२ ॥

चशब्दस्तुशब्दार्थश्चोदिताशङ्कानिवृत्त्यर्थः। इतरेषां – मन्वादीनां बहूनां स्वयोगमहिम-साक्षात्कृतपरावरतत्त्वयाथात्म्यानां निखिलजगद्भेषजभूतस्ववाक्यतया यद्वै किञ्च मनुरवदत् तद्भेषजम् (तै.सं.२.२.१०) इति श्रुतिप्रसिद्धानां कपिलदृष्टप्रकारेण तत्त्वानुपलब्धेः श्रुतिविरुद्धा कपिलोपलब्धिर्भ्रान्तिमूलेति न तया यथोक्तो वेदान्तार्थश्चालयितुं शक्य इति सिद्धम्॥२॥

इति श्रीशारीरकमीमांसाभाष्ये स्मृत्यधिकरणम्॥१॥





+२ तर्कः

श्रीभगवद्रामानुजविरचिते श्रीशारीरकमीमांसाभाष्यं

द्वितीयः अविरोधाध्यायः॥


०१ रचनानुपपत्त्यधिकरणम्

श्रीभगवद्रामानुजविरचिते श्रीशारीरकमीमांसाभाष्ये

द्वितायाध्याये–द्वितीयः (तर्क) पादः


पादार्थः – साङ्ख्यादिपक्षाणां, तर्कतः प्रतिक्षेपः । पाञ्चरात्रतन्त्रप्रामाण्यस्थापनं च



अधिकरणानि – 8, सूत्राणि – 42

रचनानुपपत्त्यधिकरणम्॥१॥

अधिकरणार्थः— ब्रह्मानधिष्टितस्य साङ्ख्योक्तप्रधानस्य जगत्कारणत्वायोगः

१७५. रचनानुपपत्तेश्च नानुमानं प्रवृत्तेश्च ॥ २–२–१ ॥



आदितः एतावदन्तं शारीरके निरूपिता अर्थाः – सङ्गतिः, द्वितीयपादप्रयोजनं च

उक्तं जगज्जन्मादिकारणं परं ब्रह्मेति; तत्र परैरुद्भाविताश्च दोषाः परिहृताः। इदानीं स्वपक्षरक्षणाय परपक्षाः प्रतिक्षिप्यन्ते; इतरथा कस्यचिन्मन्दधियस्तेषां पक्षाणां युक्त्याभासमूलतामजानतः प्रामाणिकत्वशङ्कया वैदिकपक्षे किञ्चिच्छ्रद्धावैकल्यं जायेतापि; अतः परपक्षप्रतिक्षेपायानन्तरः पादः प्रवर्तते ॥



कपिलमतनिरासप्राधान्ये हेतुः, पौनरुक्त्यनिरासश्च

तत्र प्रथमं तावत्कापिलमतं निरस्यते वैदिकानुमतसत्कार्यवादाद्यर्थसङ्ग्रहेणैतस्य सत्पक्षनिक्षेपसम्भावनाभ्रमहेतुत्वातिरेकात्। ईक्षतेर्नाशब्दम् (ब्र.सू.१.१.५) इत्यादिभिः वैदिकवाक्यानाम् अतत्परत्वमात्रमुक्तम्; अत्रैव तत्पक्षस्वरूपप्रतिक्षेपः क्रियत इति न पौनरुक्त्याशङ्का।



साङ्ख्यमतप्रक्रियाप्रदर्शनम्

एषा हि साङ्ख्यानां दर्शनस्थितिः- मूलप्रकृतिरविकृतिर्महदाद्याः प्रकृतिविकृतयस्सप्त। षोडशकश्च विकारो न प्रकृतिर्न विकृतिः पुरुषः ॥ (सां.का.३) इति तत्त्वसङ्ग्रहः। मूलप्रकृतिर्नाम सुखदुःखमोहात्मकानि लाघवप्रकाशचलनोपष्टम्भनगौरवावरण-कार्याण्यत्यन्तातीन्द्रियाणि कार्यैकनिरूपणविवेकान्यन्यूनानतिरेकाणि समतामुपेतानि सत्त्वरजस्तमांसि द्रव्याणि। सा च सत्त्वरजस्तमसां साम्यरूपा प्रकृतिरेका स्वयमचेतनाऽनेकचेतनभोगापवर्गार्था नित्या सर्वगता सततविक्रिया न कस्यचिद्विकृतिः, अपि तु परमकारणमेव; महदाद्यास्तद्विकृतयोऽन्येषां च प्रकृतयस्सप्त; महानहङ्कारः शब्दतन्मात्रं स्पर्शतन्मात्रं रूपतन्मात्रं रसतन्मात्रं गन्धतन्मात्रमिति। तत्राहङ्कारस्त्रिधा – वैकारिकस्तैजसो भूतादिश्च, क्रमात्सात्त्विको राजसस्तामसश्च; तत्र वैकारिकस्सात्त्विक इन्द्रयादि; भूतादिस्तामसो महाभूतहेतुभूततन्मात्रहेतुः; तैजसो राजसस्तूभयोरनुग्राहकः; आकाशादीनि पञ्चमहाभूतानि श्रोत्रादीनि पञ्च ज्ञानेन्द्रियाणि वागादीनि पञ्च कर्मेन्द्रियाणि मन इति केवलविकाराः षोडश; पुरुषस्तु निष्परिणामत्वेन न कस्यचित्प्रकृतिः न कस्यचिद्विकृतिः; तत एव निर्धर्मकश्चैतन्यमात्रवपुर्नित्यो निष्क्रियस्सर्वगतः प्रतिशरीरं भिन्नश्च; निर्विकारत्वान्निष्क्रियत्वाच्च तस्य कर्तृत्वं भोक्तृत्वं च न सम्भवति।

एवम्भूतेऽपि तत्त्वे मूढाः प्रकृतिपुरुषसन्निधिमात्रेण पुरुषस्य चैतन्यं प्रकृतावध्यस्य प्रकृतेश्च कर्तृत्वं स्फटिकमणाविव जपाकुसुमस्यारुणिमानं पुरुषेऽध्यस्य अहं कर्ता भोक्ता इति मन्यन्ते। एवमज्ञानाद्भोगः, तत्वज्ञानच्चापवर्गः। तदेतत्प्रत्यक्षानुमानागमैस्साधयन्ति ॥



सम्प्रतिपन्नोंशः निरसनीयोंशश्च

तत्र प्रत्यक्षसिद्धेषु पदार्थेषु नातीव विवादपदमस्ति। आगमोऽपि कपिलादिसर्वज्ञज्ञानमूल इति सोऽपि प्रथमे काण्डे प्रमाणलक्षणे निरस्तप्रायः। यदिदं प्रधानमेव जगत्कारणमित्यनुमानम्, तन्निरसनेन तन्मतं सर्वं निरस्तं भवतीति तदेव निरस्यते।



तदीयानुमाननिरासार्थं तदीयप्रक्रियाशोधनम्

ते चैवं वर्णयन्ति – कृत्स्नस्य जगतः एकमूलत्वमवश्याभ्युपगमनीयम्, अनेकेभ्यः कार्योत्पत्त्यभ्युपगमे कारणानवस्थानात्। तन्तुप्रभृतयो ह्यवयवाः स्वांशभूतैष्षड्भिः पार्श्वैः परस्परं संयुज्यमाना अवयविनमुत्पादयन्ति; ते च तन्त्वादयः स्वावयवैस्तथाभूतैरुत्पाद्यन्ते; ते च तथाभूतैः स्वावयवैरिति परमाणुभिरपि स्वकीयैष्षड्भिः पार्श्वैस्संयुज्यमानैरेव स्वकार्योत्पादनमभ्युपेतव्यम्, अन्यथा प्रथिमानुपपत्तेः। परमाणवोऽप्यंशित्वेन स्वांशैस्तथैवोत्पाद्यन्ते, ते च स्वांशैरिति न क्वचित्कारणव्यवस्थितिः। अतः कारणव्यवस्थासिद्ध्यर्थमेकद्रव्यं विविधविचित्रपरिणामशक्तियुक्तं स्वयमप्रच्युतस्वरूपेव महदाद्यनन्तावस्थाश्रयः कारणमाश्रयणीयम्। तच्चैकं कारणं गुणत्रयसाम्यरूपं प्रधानमिति तत्कल्पने हेतूनुपन्यस्यन्ति –



अव्यक्तापरपर्यायप्रधानकल्पने हेतवः

भेदानां परिमाणात्समन्वयाच्छक्तितः प्रवृत्तेश्च। कारणकार्यविभागादविभागाद्वैश्वरूप्यस्य। कारणमस्त्यव्यक्तम् (सां.का.१५,१६) इति। अयमर्थः विश्वरूपमेव वैश्वरूप्यम्, विचित्रसन्निवेशं तनुभवनादि कृत्स्नं जगत्; तच्च जगद्विचित्रसन्निवेशत्वेन कार्यभूतं तत्सरूपाव्यक्तकारणकम्; कुतः? कार्यत्वात्; कार्यस्य हि सर्वस्य तत्सरूपात्कारणविशेषात् विभागस्तस्मिन्नेवाविभागश्च दृश्यते; यथा घटमकुटादेः कार्यस्य तत्सरूपान्मृत्सुवर्णादेः कारणाद्विभागस्तस्मिन्नेव चाविभागः; अतो विश्वरूपस्य जगतस्तत्सरूपात्प्रधानादुत्पत्तिस्तस्मिन्नेव लयश्चेति प्रधानकारणकमेव जगत्। गुणत्रयसाम्यरूपं प्रधानमेव जगत्सरूपं कारणम्; सत्त्वरजस्तमोमय-सुखदुःखमोहात्मकत्वाज्जगतः। यथा मृदात्मना घटस्य मृद्दव्यमेव कारणम्; तदेव हि तदुत्पत्त्याख्य-प्रवृत्तिशक्तिमत्, तथा दर्शनात्। अव्यक्तस्य गुणसाम्यरूपस्य देशतः कालतश्चापरिमितस्यैव कारणत्वं भेदानां महदहङ्कारतन्मात्रादीनां परिमितत्वादवगम्यते। महदादीनि च घटादिवत्परिमितानि कृत्स्नजगदुत्पत्तौ न प्रभवन्ति, अतस्त्रिगुणं जगद्गुणत्रयसाम्यरूपप्रधानैककारणमिति निश्चीयते॥



चेतनानधिष्ठितप्रधानकारणवादनिरासरूपः सिद्धान्तः

अत्रोच्यते – रचनानुपपत्तेश्च नानुमानं प्रवृत्तेश्च – अनुमीयत इत्यनुमानम्; न भवदुक्तं प्रधानं विचित्रजगद्रचनासमर्थम्, अचेतनत्वे सति तत्स्वभावाभिज्ञानधिष्ठितत्वात्; यदेवं तत्तथा, यथा रथप्रासादादिनिर्माणे केवलदार्वादिकम्। दार्वादेरचेतनस्य तज्ज्ञानधिष्ठितस्य कार्यारम्भानुपपत्तेर्दर्शनात्, तज्ज्ञाधिष्ठितस्य कार्यारम्भप्रवृत्तेर्दर्शनाच्च न प्राज्ञानधिष्ठितं प्रधानं कारणमित्युक्तं भवति। चकारादन्वयस्यानैकान्त्यं समुच्चिनोति; न ह्यन्वितं शौक्ल्यगोत्वादि कारणत्वव्याप्तम् ॥



कार्ये अन्वयवतः कारणत्वमितिव्याप्तेः द्र्वयविश्रान्तता, सत्त्वादीनां गुणता च

न च वाच्यं मा भूदन्वितानामपि शौक्ल्यादिधर्माणां कारणत्वम्, द्रव्यस्य तु हेमादेः कार्येऽन्वितस्य कारणत्वव्याप्तिरस्त्येव; सत्त्वादीन्यपि द्रव्याणि कार्येऽन्वितानि कारणत्वव्याप्तानि इति; यतस्सत्त्वादयो द्रव्यधर्माः, न तु द्रव्यस्वरूपम्; सत्त्वादयो हि पृथिव्यादिद्रव्यगत-लघुत्वप्रकाशादिहेतुभूतास्तत्स्वभावविशेषा एव; न तु मृद्धिरण्यादिवद्द्रव्यतया कार्यान्विता उपलभ्यन्ते; गुणा इत्येव च सत्वादीनां प्रसिद्धिः ॥



साङ्ख्यमते तदीप्सितकारणव्यवस्थाया अनुपपत्तिः

यच्च कारणव्यवस्थासिद्धये जगतः एकमूलत्वमुक्तम्, तदपि सत्वादीनामनेकत्वात् न उपपद्यते। अत एव कारणव्यवस्था च न सिद्ध्यति। साम्यावस्थास्सत्त्वादय एव हि प्रधानमिति त्वन्मतम्। अतः कारणबहुत्वादनवस्था तदवस्थैव।

न च तेषामपरिमितत्वेन व्यवस्थासिद्धिः, अपरिमितत्वे हि त्रयाणामपि सर्वगतत्वेन न्यूनाधिकभावाभावाद्वैषम्यासिद्धेः कार्यारम्भासम्भवात्। कार्यारम्भायैव परिमितत्वम् अवश्याश्रयणीयम्॥१॥



सर्वस्याऽपि पक्षतया, प्राज्ञानधिष्ठताचेतनप्रवृत्तौ दृष्टान्तासिद्धिः

यत्र रथादिषु स्पष्टं चेतनाधिष्ठितत्वं दृष्टम्, तद्व्यतिरिक्तं सर्वं पक्षीकृतमित्याह – १७६. पयोम्बुवच्चेत्तत्रापि ॥ २–२–२ ॥

यदुक्तं प्रधानस्य प्राज्ञानधिष्ठितस्य विचित्रजगद्रचनानुपपत्तिरिति; तन्न, यतः पयोऽम्बुवत् प्रवृत्तिरुपपद्यते। पयसस्तावद्दधिभावेन परिणममानस्यानन्यापेक्षस्याऽद्यपरिस्पन्दप्रभृति-परिणामपरम्परा स्वत एवोपपद्यते; यथा च वारिदविमुक्तस्याम्बुन एकरसस्य नारिकेलतालचूत-कपित्थनिम्बतिन्त्रिण्यादिविचित्ररसरूपेण परिणामप्रवृत्तिः स्वत एव दृश्यते; तथा प्रधानस्यापि परिणामस्वभावस्यान्यानधिष्ठितस्यैव प्रतिसर्गावस्थायां, सदृशपरिणामेनावस्थितस्य सर्गावस्थायां गुणवैषम्यनिमित्तविचित्रपरिणाम उपपद्यते। यथोक्तं परिणामतस्सलिलवत्प्रतिप्रतिगुणाश्रयविशेषात् (सा.का.१६) इति। तदेवमव्यक्तमनन्यापेक्षं प्रवर्तत इति चेत् – अत उत्तरं – तत्रापि इति; यत् क्षीरजलादिदृष्टान्ततया निदर्शितम्, तत्रापि प्राज्ञानधिष्ठाने प्रवृत्तिर्नोपपद्यते; तदपि पूर्वत्र पक्षीकृतमित्यभिप्रायः ॥



पूर्वोक्तविरोधशङ्का-तत्परिहारौ

उपसंहादर्शनान्नेति चेन्न क्षीरवद्धि (ब्र.सू.२.१.२४) इत्यत्र दृष्टपरिकरान्तररहितस्यापि स्वासाधारणपरिणाम उपपद्यत इत्येतावदुक्तम्, न प्राज्ञाधिष्ठितत्वं पराकृतम्, योऽप्सु तिष्ठन् (बृ.५.७.४) इत्यादिश्रुतेः ॥ २ ॥

१७७. व्यतिरेकानवस्थितेश्चानपेक्षत्वात्। २–२–३॥



प्राज्ञाधिष्ठानज्ञानापेक्षत्वे सर्गप्रतिसर्गव्यवस्थालोपः

इतश्च सत्यसङ्कल्पेश्वराधिष्ठानानपेक्षपरिणामित्वे सर्गव्यतिरेकेण प्रतिसर्गावस्थया अनवस्थितिप्रसङ्गाच्च न प्राज्ञानधिष्ठितं प्रधानं कारणम्; प्राज्ञाधिष्ठितत्वे तस्य सत्यसङ्कल्पत्वेन सर्गप्रतिसर्गविचित्र-सृष्टिव्यवस्थासिद्धिः ॥



प्राज्ञाधिष्ठानेऽपि व्यवस्थालोपशङ्का-तत्परिहारौ

न च वाच्यं प्राज्ञाधिष्ठितत्वेऽपि तस्यावाप्तसमस्त-कामस्य परिपूर्णस्य अनवधिकातिशयानन्दस्य निरवद्यस्य निरञ्जनस्य सर्गप्रतिसर्गव्यवस्थ-हेत्वभावात् विषमसृष्टौ निर्दयत्वप्रसङ्गाच्च समानोऽयं दोष इति; परिपूर्णस्यापि लीलार्थप्रवृत्ति-सम्भवात्, सर्वज्ञस्य तस्य परिणामविशेषापन्नप्रकृति-दर्शनरूपसर्गप्रतिसर्गविशेषहेतोस्सम्भवात्, क्षेत्रज्ञकर्मणामेव विषमसृष्टि-व्यवस्थापकत्वाच्च।



सृष्टिप्रलयादिव्यवस्थायाः जीवीयकर्मानुगुणप्रकृतिपरिणामायत्तता

नन्वेवं क्षेत्रज्ञपुण्यापुण्यरूपकर्मभिरेव सर्वा व्यवस्थास्सिध्यन्तीति कृतमीश्वरेणाधिष्ठात्रा; पुण्यापुण्यरूपानुष्ठितकर्मसंस्कृता प्रकृतिरेव पुरुषार्थानुरूपं तथा तथा व्यवस्थया परिणंस्यते; यथा विषादिदूषितानामन्नपानादीनामौषधविशेषाप्यायितानां च सुखदुःखहेतुभूतः परिणामविशेषो देशकालव्यवस्थया दृश्यते ।

अतस्सर्गप्रतिसर्गव्यवस्था देवादिविषमसृष्टिः कैवल्यव्यवस्था च सर्वप्रकारपरिणामशक्ति-युक्तस्य प्रधानस्यैवोपपद्यत इति।



जीवीयकर्मणः वेदैकगम्यत्वं, परमपुरुषप्रीत्यप्रीतिरूपत्वं च

अनभिज्ञो भवान् पुण्यापुण्यकर्मस्वरूपयोः; पुण्यापुण्यस्वरूपे हि शास्त्रैकसमधिगम्ये; शास्त्रं चानादिनिधनाविच्छिन्नपाठसम्प्रदायानाघ्रातप्रमादादिदोषगन्धवेदाख्याक्षरराशिः; तच्च परमपुरुष- आराधनतद्विपर्ययरूपे कर्मणी पुण्यापुण्ये, तदनुग्रहनिग्रहायत्ते च तत्फले सुखदुःखे – इति वदति। तदाह द्रमिडाचार्यः फलसम्बिभत्सया हि कर्मभिरात्मानं पिप्रीषन्ति स प्रीतोऽलं फलायेति शास्त्रमर्यादा (द्रमिडाचार्यः) इति। तथाच श्रुतिः इष्टापूर्तं बहुधा जातं जायमानं विश्वं बिभर्ति भुवनस्य नाभिः (तै.उ.ना.२) इति। तथा च भगवता स्वयमेवोक्तं यतः प्रवृत्तिर्भूतानां येन सर्वमिदं ततम्। स्वकर्मणा तमभ्यर्च्य सिद्धिं विन्दति मानवः (भ.गी.१८.४६) इति तानहं द्विषतः क्रूरान् संसारेषु नराधमान्। क्षिपाम्यजस्रमशुभानासुरीष्वेव योनिषु (भ.गी.१६.१९) इति च ।

स भगवान् पुरुषोत्तमोऽवाप्तसमस्तकामस्सर्वज्ञस्सर्वेश्वरस्सत्यसङ्कल्पः स्वमाहात्म्यानुगुणलीलाप्रवृत्तः, एतानि कर्माणि समीचीनान्येतान्यसमीचीनानीति कर्मद्वैविध्यं संविधाय तदुपादानोचितदेहेन्द्रियादिकं तन्नियमनशक्तिं च सर्वेषां क्षेत्रज्ञानां सामान्येन प्रदर्श्य स्वशासनावबोधि शास्त्रं च प्रदर्श्य तदुपसंहारार्थं चान्तरात्मतयाऽनुप्रविश्यानुमन्तृतया च नियच्छंस्तिष्ठति। क्षेत्रज्ञास्तु तदाहितशक्तयः तत्प्रदिष्टकरणकलेबरादिकास्तदाधाराश्च स्वयमेव स्वेच्छानुगुण्येन पुण्यापुण्यरूपे कर्मणी उपाददते; ततश्च पुण्यापुण्यरूपकर्मकारिणं स्वशासनानुवर्तिनं ज्ञात्वा धर्मार्थकाममोक्षैर्वर्धयते, शासनातिवर्तिनं च तद्विपर्ययैर्योजयति; अतः स्वातन्त्र्यादिवैकल्यचोद्यानि नावकाशं लभन्ते ॥



भगवतो दयायाः स्वरूपस्य तद्विषयस्य च शोधनम्

दया हि नाम स्वार्थनिरपेक्षा परदुःखासहिष्णुता;

सा च स्वशासनातिवृत्तिव्यवसायिन्यपि वर्तमाना न गुणायावकल्पते;

प्रत्युतापुंस्त्वमेवावहति;

तन्निग्रह एव तत्र गुणः,

अन्यथा शत्रुनिग्रहादीनाम् अगुणत्वप्रसङ्गात्।

स्वशासनातिवृत्तिव्यवसायनिवृत्तिमात्रेणानाद्यनन्तकल्पोपचित-दुर्विषहानन्तापराधानङ्गीकारेण निरतिशयसुखसंवृद्धये स्वयमेव प्रयतते। यथोक्तं तेषां सततयुक्तानां भजतां प्रीतिपूर्वकम्। ददामि बुद्धियोगं तं येन मामुपयान्ति ते। तेषामेवानुकम्पार्थमहमज्ञानजं तमः। नाशयाम्यात्मभावस्थो ज्ञानदीपेन भास्वता (भ.गी.१०.१०,११) इति। अतः प्राज्ञानधिष्ठितं प्रधानं न कारणम् ॥ ३ ॥



अनपेक्षाया अपि प्रकृतेः परिणामप्रवृत्तिशङ्का-परिहारौ

अथ स्यात् – यद्यपि प्राज्ञानधिष्ठितायाः प्रकृतेः परिस्पन्दप्रवृत्तिरपि न सम्भवतीत्युक्तम्, तथाऽप्यनपेक्षाया एव परिणामप्रवृत्तिस्सम्भवति, तथा दर्शनात्; धेन्वादिनोपयुक्तं हि तृणोदकादि स्वयमेव क्षीराद्याकारेण परिणममानं दृश्यते। अतः प्रकृतिरपि स्वयमेव जगदाकारेण परिणंस्यते इति। तत्राह-

१७८. अन्यत्राभावाच्च न तृणादिवत् ॥ २–२–४ ॥

नैतदुपपद्यते, तृणादेः प्राज्ञानधिष्ठितस्य परिणामाभावाद्दृष्टान्तासिद्धेः; कथमसिद्धिः? अन्यत्राभावात् – यदि हि तृणोदकादिकमनडुहाद्युपयुक्तं प्रहीणं वा क्षीराकारेण पर्यणंस्यत, ततः प्राज्ञानधिष्ठितमेव परिणमत इति वक्तुमशक्ष्यत; नचैतदस्ति; अतो धेन्वाद्युपयुक्तं प्राज्ञ एव क्षीरीकरोति। पयोम्बुवच्चेत्तत्रापि (ब्र.सू.२.२.२) इत्युक्तमेवात्र प्रपञ्चितं तत्रैव व्यभिचारप्रदर्शनाय॥



पुरुषस्य स्वसान्निध्यमात्रेण प्रधाने प्रवृत्तिजनकत्वशङ्का-परिहारौ

१७९. पुरुषाश्मवदिति चेत्तथापि ॥ २–२–५ ॥

अथोच्येत – यद्यपि चैतन्यमात्रवपुः पुरुषो निष्क्रियः, प्रधानमपि दृक्छक्तिविकलम्; तथापि पुरुषसन्निधानादचेतनं प्रधानं प्रवर्तते, तथा दर्शनात्; गमनशक्तिविकलदृक्छक्तियुक्त-पङ्गुसन्निधानात्तच्चैतन्योपकृतो दृक्छक्तिविकलः प्रवृत्तिशक्तोऽन्धः प्रवर्तते; अयस्कान्ताश्म-सन्निधानाच्चायः प्रवर्तते। एवं प्रकृतिपुरुषसंयोगकृतो जगत्सर्गः प्रवर्तते। यथोक्तं – पुरुषस्य दर्शनार्थं कैवल्यार्थं तथा प्रधानस्य। पङ्ग्वन्धवदुभयोरपि संयोगस्तत्कृतस्सर्गः (सां.का.२१) इति । पुरुषस्य प्रधानोपभोगार्थं कैवल्यार्थं च पुरुषसन्निधानात्प्रधानं सर्गादौ प्रवर्तत इत्यर्थः । अत्रोत्तरं – तथापीति। एवमपि प्रधानस्य प्रवृत्त्यसम्भवस्तदवस्थ एव, पङ्गोर्गमनशक्तिविकलस्यापि मार्गदर्शनतदुपदेशादयः कादाचित्का विशेषाः सहस्रशस्सन्ति; अन्धोऽपि चेतनस्सन् तदुपदेशाद्यवगमेन प्रवर्तते; तथा अयस्कान्तमणेरप्ययस्समीपागमनादयस्सन्ति; पुरुषस्य तु निष्क्रियस्य न तादृशा विकारास्सम्भवन्ति । सन्निधानमात्रस्य नित्यत्वेन नित्यसर्गप्रसङ्गो नित्यमुक्तत्वेन बन्धाभावोऽपवर्गाभावश्च ॥ ५॥



प्रलयानन्तरं पुनः सृष्ट्यनुपपत्तितः, अनपेक्षप्रधानकारणत्वाभावः

१८०. अङ्गित्वानुपपत्तेश्च ॥ २–२–६ ॥

गुणानामुत्कर्षनिकर्षनिबन्धनाङ्गाङ्गिभावाद्धि जगत्प्रवृत्तिः प्रतिप्रतिगुणाश्रयविशेषात् (साङ्ख्य.१६) इति वदद्भिर्भवद्भिरभ्युपगम्यते। प्रतिसर्गावस्थायां तु साम्यावस्थानां सत्त्वरजस्तमसाम् अन्योन्याधिक्यन्यूनत्वाभावादङ्गाङ्गिभावानुपपत्तेर्न जगत्सर्ग उपपद्यते ।

तदापि वैषम्याभ्युपगमे नित्यसर्गप्रसङ्गः। अतश्च न प्राज्ञानधिष्ठितं प्रधानं कारणम् ॥ ६॥



कालविशेषनियतशक्तिमत्प्रधानानुमानेऽपि दोषः

१८१. अन्यथानुमितौ च ज्ञशक्तिवियोगात् ॥ २–२–७ ॥

दूषितप्रकारातिरक्तप्रकारान्तरेण प्रधानानुमितौ च प्रधानस्य ज्ञातृत्वशक्तिवियोगात्त एव दोषाः प्रादुःष्युः। अतो न कथञ्चिदप्यनुमानेन प्रधानसिद्धिः ॥ ७ ॥



प्रधानानुमानस्य अनुपयोगितया वैधर्म्यम्

१८२. अभ्युपगमेऽप्यर्थाभावात् ॥ २–२–८ ॥

अनुमानेन प्रधानसिद्ध्यभ्युपगमेऽपि प्रधानेन प्रयोजनाभावान्न तदनुमातव्यम्। पुरुषस्य दर्शनार्थं कैवल्यार्थं तथा प्रधानस्य (सां.का.२१) इति प्रधानस्य प्रयोजनं पुरुषभोगापवर्गावभिमतौ, तौ च न सम्भवतः; पुरुषस्य चैतन्यमात्रवपुषो निष्क्रियस्य निर्विकारस्य निर्मलस्य तत एव नित्यमुक्तस्वरूपस्य प्रकृतिदर्शनरूपो भोगस्तद्वियोगरूपोऽपवर्गश्च न सम्भवति। एवंरूपस्यैव प्रकृतिसन्निधानात् तत्परिणामविशेषसुखदुःखदर्शनरूपभोगसम्भावनायां प्रकृतिसन्निधानस्य नित्यत्वेन कदाचिदप्यपवर्गो न सेत्स्यति ॥ ८ ॥



मिथो व्याहतार्थकत्वतः साङ्ख्यदर्शने अनौचित्यपूर्णता

१८३. विप्रतिषेधाच्चासमञ्जसम् ॥ २–२–९ ॥

विप्रतिषिद्धं चेदं साङ्ख्यानां दर्शनम्। तथा हि – प्रकृतेः परार्थत्वेन दृश्यत्वेन भोग्यत्वेन च प्रकृतेर्भोक्तारमधिष्ठातारं द्रष्टारं साक्षिणं च पुरुषमभ्युपगम्य प्रकृत्यैव साधनभूतया तस्य कैवल्यमपि प्राप्यं वदन्त एव तस्य नित्यनिर्विकारचैतन्यमात्रस्वरूपतया अकर्तृत्वं, कैवल्यं च स्वरूपमेवाहुः; तत एव बन्धमोक्षसाधनानुष्ठानं मोक्षश्च प्रकृतेरेवेत्याहुः, एवम्भूतनिर्विकारोदासीन-पुरुषसन्निधानात् प्रकृतेरितरेतराध्यासेन सर्गादिप्रवृत्तिं पुरुषभोगापवर्गार्थत्वं चाहुः सङ्घातपरार्थत्वात् त्रिगुणादिविपर्ययादधिष्ठानात्। पुरुषोऽस्ति भोक्तृभावात्कैवल्यार्थप्रवृत्तेश्च। (सां.का.१७) तस्माच्च विपर्यासात्सिद्धं साक्षित्वमस्य पुरुषस्य। कैवल्यं माध्यस्थ्यं द्रष्टृत्वमकर्तृभावश्च (सां.का.१९) इति; पुरुषविमोक्षनिमित्तं तथा प्रवृत्तिः प्रधानस्य (सां.का.५७) इत्युक्त्वैवमाहुः तस्मान्न बध्यते नापि मुच्यते नापि संसरति कश्चित्। संसरति बध्यते मुच्यते च नानाश्रया प्रकृतिः (सां.का.६२) इति; तथा तस्मात्तत्संयोगादचेतनं चेतनावदिव लिङ्गम्। गुणकर्तृत्वे च तथा कर्तेव भवत्युदासीनः। पुरुषस्य दर्शनार्थं कैवल्यार्थं तथा प्रधानस्य। पङ्ग्वन्धवदुभयोरपि संयोगस्तत्कृतस्सर्गः (सां.का.२०,२१) इति ॥



सूत्रोक्तविप्रतिषेधोपपादनम्

साक्षित्वद्रष्टृत्वभोक्तृत्वादयो नित्यनिर्विकारस्याकर्तुरुदासीनस्य कैवल्यैकस्वरूपस्य न सम्भवन्ति। एवंरूपस्य तस्याध्यासमूलभ्रमोऽपि न सम्भवति, अध्यासभ्रमयोरपि विकारत्वात्। प्रकृतेश्च तौ न सम्भवतः, तयोश्चेतनधर्मत्वात्। अध्यासो हि नाम चेतनस्यान्यस्मिन् अन्यधर्मानुसन्धानम् । स च चेतनधर्मो विकारश्च। न च पुरुषस्य प्रकृतिसन्निधिमात्रेण अध्यासादयस्सम्भवन्ति, निर्विकारत्वादेव; सम्भवन्ति चेत् – नित्यं प्रसज्येरन्; सन्निधेः अकिञ्चित्करत्वञ्च – न विलक्षणत्वात् (शारी.२.१.४) इत्यत्र प्रतिपादितम्।

प्रकृतिरेव संसरति बध्यते मुच्यते चेत् – कथं नित्यमुक्तस्य पुरुषस्योपकारिणी सेत्युच्यते? वदन्ति हि नानाविधैरुपायैरुपकारिण्यनुपकारिणः पुंसः। गुणवत्यगुणस्य सतस्तस्यार्थमपार्थकं चरति (सां.का.५९.६०) इति।

तथा प्रकृतिर्येन पुरुषेण, यथास्वभावा दृष्टा, तस्मात्पुरुषात्तदानीमेव निवर्तत इति चाहुः। रङ्गस्य दर्शयित्वा निवर्तते नर्तकी यथा नृत्तात्। पुरुषस्य तथाऽऽत्मानं प्रकाश्य विनिवर्तते प्रकृतिः॥ (सा.का.५९) प्रकृतेस्सुकुमारतरं न किञ्चिदस्तीति मे मतिर्भवति। या दृष्टास्मीति पुनर्न दर्शनमुपैति पुरुषस्य (सा.का.६१) इति;



साङ्ख्योक्तेऽर्थे असाङ्गत्योपपादनम्

तदप्यसङ्गतम्, पुरुषो हि नित्यमुक्तत्वान्निर्विकारत्वान्न तां कदाचिदपि पश्यति, नाध्यस्यति च। स्वयं च स्वात्मानं न पश्यति, अचेतनत्वात्। पुरुषस्य स्वात्मदर्शनं स्वदर्शनमिति नाध्यवस्यति च, स्वयमचेतनत्वात्, पुरुषस्य च दर्शनरूपविकारासम्भवात्। अथ सन्निधिमात्रमेव दर्शनमित्युच्यते; सन्निधेर्नित्यत्वेन नित्यदर्शनप्रसङ्ग इत्युक्तम्। स्वरूपातिरिक्त-कादाचित्कसन्निधिरपि नित्यनिर्विकारस्य नोपपद्यते। किञ्च मोक्षहेतुस्तु स्वसन्निधानरूपमेव दर्शनं चेत् बन्धहेतुरपि तदेवेति नित्यवद्बन्धो मोक्षश्च स्याताम् । अयथादर्शनं बन्धहेतुः, यथावत्स्वरूपदर्शनं मोक्षहेतुरितिचेत् – उभयविधस्यापि दर्शनस्य सन्निधानरूपतानतिरेकात् सदा उभयप्रसङ्ग एव। सन्निधेरनित्यत्वे तस्य हेतुरन्वेषणीयः, तस्यापीत्यनवस्था। अथैतद्दोष-परिजिहीर्षया स्वरूपसद्भाव एव सन्निधिरिति, तदा स्वरूपस्य नित्यत्वेन नित्यवद्बन्धमोक्षौ। अत एवमादेर्विप्रतिषेधात्साङ्ख्यानां दर्शनमसमञ्जसम् ।



मायावादिपक्षगतासामञ्जस्यप्रदर्शनम्

येऽपि कूटस्थनित्यनिर्विशेषस्वप्रकाशचिन्मात्रं ब्रह्माविद्यासाक्षित्वेन अपारमार्थिकबन्ध-मोक्षभागिति वदन्ति, तेषामप्युक्तनीत्याऽविद्यासाक्षित्वाध्यासादि असम्भवादसामञ्जस्यमेव; इयांस्तु विशेषः – साङ्ख्याः जननमरणप्रतिनियमादिव्यवस्थासिद्ध्यर्थं पुरुषबहुत्वमिच्छन्ति, ते तु तदपि नेच्छन्तीति सुतरामसामञ्जस्यम् ॥



प्रकृतौ वैषम्यकल्पनानौचित्यम्

यत्तु प्रकृतेः पारमार्थ्यापारमार्थ्यविभागेन वैषम्यमुक्तम्, तदयुक्तम् पारमार्थिकत्वेऽपि अपारमार्थिकत्वेऽपि नित्यनिर्विकारस्वप्रकाशैकरसचिन्मात्रस्य स्वव्यतिरिक्तसाक्षित्वाद्यनुपपत्तेः । अपारमार्थिकत्वे तु तस्याः दृश्यत्वबाध्यत्वाभ्युपगमात् सुतरामसङ्गतम्। औपाधिकभेदवादेऽपि उपाधिसम्बन्धिनो ब्रह्मणोऽयमेव स्वभाव इत्युपाधिसम्बन्धाद्यनुपपत्तेरसामञ्जस्यं पूर्वमेवोक्तम् ॥

इति श्रीशारीरकमीमांसाभाष्ये रचनानुपपत्त्यधिकरणम्॥१॥




०२ महद्दीर्घाधिकरणम्

श्रीशारीरकमीमांसाभाष्ये महद्दीर्घाधिकरणम् ॥२॥

अधिकरणार्थः— तार्किकाभिमतपरमाणुकारणतावादनिरासः

१८४. महद्दीर्घवद्वाह्रस्वपिरमण्डलाभ्याम् ॥ २–२–१० ॥


सङ्गतिप्रदर्शनम्

प्रधानकारणवादस्य युक्त्याभासमूलतया विप्रतिषिद्धत्वाच्चासामञ्जस्यमुक्तम्; सम्प्रति परमाणुकारणवादस्याप्यसामञ्जस्यं प्रतिपाद्यते महद्दीर्घवद्वा ह्रस्वपरिमण्डलाभ्याम् – इति।



सूत्राक्षरार्थप्रतिपादनम्

असमञ्जसमिति वर्तते; वाशब्दश्चार्थे। ह्रस्वपरिमण्डलाभ्यां द्व्यणुकपरमाणुभ्यां, महद्दीर्घवत् – त्रयणुकोत्पत्तिवादवत्, अन्यच्च तदभ्युपगतं सर्वमसमञ्जसम्; परमाणुभ्यो द्व्यणुकादिक्रमेण जगदुत्पत्तिवादवदन्यदप्यसमञ्जसमित्यर्थः ॥



उक्तस्य असामञ्जस्यस्य विवरणम्

तथा हि – तन्तुप्रभृतयो ह्यवयवाः स्वांशैष्षड्भिः पार्श्वैस्संयुज्यमाना अवयविनमुत्पादयन्ति, परमाणवोऽपि स्वकीयैः षड्भिः पार्श्वैस्संयुज्यमाना एव द्व्यणुकादीनामुत्पादका भवेयुः, अन्यथा परमाणूनां प्रदेशभेदाभावे सति सहस्रपरमाणुसंयोगेऽप्येकस्मात्परमाणोरनतिरक्तपरिमाणतया अणुत्वह्रस्वत्वमहत्त्वदीर्घत्वादि असिद्धिस्स्यात् ॥

प्रदेशभेदाभ्युपगमे परमाणवोऽपि सांशाः स्वकीयैरंशैः, ते च स्वकीयैरंशैरित्यनवस्था।

न च वाच्यम् अवयवाल्पत्वमहत्त्वाभ्यां हि सर्षपमहीधरयोः वैषम्यम्, परमाणोरपि अनन्तावयवत्वे अवयवानन्त्यसाम्यात्सर्षपमहीधरयोः वैषम्यासिद्धेः अवयवापकर्षकाष्ठा अवश्याभ्युपगमनीया – इति । परमाणूनां प्रदेशभेदाभावे सत्येकपरमाणुपरिमाणातिरेकिप्रथिमा न जायेतेति सर्षपमहीधरयोरेवासिद्धेः । किं कुर्म इति चेत् – वैदिकः पक्षः परिगृह्यताम् ॥



एतत्सूत्रविषये परोक्तनिर्वाहानुवादपूर्वकं दूषणम्

यत्तु परैः ब्रह्मकारणवाददूषणपरिहारपरमिदं सूत्रं व्याख्यातम्;

तदसङ्गतं, पुनरुक्तं च; ब्रह्मकारणवादे परोक्तान् दोषान् पूर्वस्मिन् पादे परिहृत्य परपक्षप्रतिक्षेपो ह्यस्मिन् पादे क्रियते। चेतनाद्ब्रह्मणो जगदुत्पत्तिसम्भवश्च न विलक्षणत्वात् (ब्र.सू.२.१.४) इत्यत्रैव प्रपञ्चितः। अतो ह्रस्वपरिमण्डलाभ्यां महद्दीर्घाणुह्रस्वोत्पत्तिवदन्यच्च तदभ्युपगतं सर्वमसमञ्जसमित्येव सूत्रार्थः॥ १०॥



पूर्वसूत्रे वा शब्दसमुच्चितस्य असमञ्जसस्य प्रदर्शनम्

किमत्र अन्यदसमञ्जसमित्यत्राह –

१८५. उभयधाऽपि न कर्मातस्तदभावः ॥ २–२–११ ॥

परमाणुकारणवादे हि परमाणुगतकर्मजनिततत्संयोगपूर्वकद्वयणुकादिक्रमेण जगदुत्पत्तिः इष्यते, तत्र निखिलजगदुत्पत्तिकारणभूतपरमाणुगतमाद्यं कर्मादृष्टकारितम् इत्यभ्युपगम्यते अग्नेरूर्ध्वज्वलनं वायोस्तिर्यग्गमनमणुमनसोश्चाद्यं कर्मेत्यदृष्टकारितानि (वैशे.सू.५.१३) इति। तदिदं परमाणुगतं कर्म स्वगतादृष्टकारितम्, आत्मगतादृष्टकारितं वा। उभयधाऽपि न सम्भवति, क्षेत्रज्ञपुण्यपापानुष्ठान-जनितस्यादृष्टस्य परमाणुगतत्वासम्भवात्। सम्भवे च सदोत्पादकत्वप्रसङ्गः। आत्मगतस्य चादृष्टस्य परमाणुगतकर्मोत्पत्तिहेतुत्वं न सम्भवति। अथादृष्टवदात्मसंयोगादणुषु कर्मोत्पत्तिः, तदा तस्यादृष्टप्रवाहस्य नित्यत्वेन नित्यसर्गप्रसङ्गः।



अदृष्टस्य विपाकापेक्षत्वेन सदोत्पादकत्वाभावशङ्का-परिहारौ

नन्वदृष्टं विपाकापेक्षं फलायालम्। कानिचिददृष्टानि तदानीमेव विपच्यन्ते, कानिचिज्जन्मान्तरे, कानिचित्कल्पान्तरे। अतो विपाकापेक्षत्वान्न सर्वदोत्पादकत्वप्रसङ्ग इति । नैतत्, अनन्तैरात्मभिस्सङ्केतपूर्वकमयुगपदनुष्ठितानेकविधकर्मजनितानामदृष्टानामेकस्मिन् काले एकरूपविपाकस्याप्रामाणिकत्वात्। अत एव युगपत्सर्वसंहारो द्विपरार्धकालमविपाकेन अवस्थानं च न सङ्गच्छते । नचेश्वरेच्छाहितविशेषादृष्टसंयोगादणुषु कर्म, आनुमानिकेश्वरासिद्धेः शास्त्रयोनित्वात् (ब्र.सू.१.१.३) इत्यत्रोपपादितत्वात्। अतो जगदुत्पत्तेरणुगतकर्मपूर्वकत्वाभावः ॥ ११ ॥



समवायाख्यसम्बन्धाभ्युपगमकृतम् असामञ्जस्यम्

१८६. समवायाभ्युपगमाच्च साम्यादनवस्थितेः ॥ २–१–१२ ॥

समवायाभ्युपगमाच्चासमञ्जसम्, कुतः? साम्यादनवस्थितेः समवा-यस्याप्यवयविजातिगुण-वदुपपादकान्तरापेक्षासाम्यादुपपादकान्तरस्यापि तथेत्यनवस्थितेः असमञ्जसमेव।



सूत्राभिप्रायनिष्कर्षणम्

एतदुक्तं भवति – अयुतसिद्धानामाधाराधेयभूतानामिह प्रत्ययहेतुर्यस्सम्बन्धः, स समवाय इति समवायोऽभ्युपगम्यते। अपृथक्स्थित्युपलब्धीनां जात्यादीनां तथाभावस्य निर्वाहकत्वेन चेत्समवायोऽभ्युपगम्यते, समवायस्यापि तत्साम्यात्तथाभावहेतुरन्वेषणीयः तस्यापि तथेन्यनवस्थितिः। समवायस्य तदपृथक्सिद्धत्वं स्वभाव इति परिकल्प्यते चेत्- जातिगुणानामेवैष स्वभावः परिकल्पनीयः, न पुनरदृष्टचरं समवायमभ्युपगम्य तस्यैष स्वभाव इति कल्पयितुं युक्तम् – इति ॥ १२ ॥



वैशेषिकसम्मते समवाये विशिष्टो दोषः

समवायस्य नित्यत्वे अनित्यत्वे चायं दोषस्समानः, नित्यत्वे दोषान्तरं चाह –

१८७. नित्यमेव च भावात् ॥ २–२–१३ ॥

समवायस्य सम्बन्धत्वात्सम्बन्धस्य नित्यत्वे सम्बन्धिनो जगतश्च नित्यमेव भावादसमञ्जसम् ॥१३॥



कार्यसरूपाणामेव कार्यानुमेयत्वेन, परमाणूनाम् अनित्यत्वाद्यापत्तिः

१८८. रूपादिमत्वाच्च विपर्ययो दर्शनात् ॥ २–२–१४ ॥

परमाणूनां पार्थिवाप्यतैजसवायवीयानां चतुर्विधानां रूपरसगन्धस्पर्शवत्त्वाभ्युपगमादभिमत-नित्यत्वसूक्ष्मत्वनिरवयवत्वादिविपर्ययेणानित्यत्वस्थूलत्वसावयवत्वादि प्रसज्यते, रूपादिमतां घटादीनामनित्यत्वतथाविधकारणान्तरारब्धत्वादिदर्शनात्। न हि दर्शनानुगुण्येनादृष्टाऽर्थः कल्प्यमानः स्वाभिमतविशेषे व्यवस्थापयितुं शक्यः। दर्शनानुगुण्येन हि परमाणूनां रूपादिमत्त्वं त्वया कल्प्यते। अतोऽप्यसमञ्जसम्॥ १४॥



परमाणुषु रूपाद्यभ्युपगम-तद्भावपक्षयोः असामञ्जस्यापातकता

अथैतद्दोषपिरिजिहीर्षया परमाणूनां रूपादिमत्त्वं नाभ्युपगम्यते, तत्राह –

१८९. उभयधा च दोषात् ॥ २–२–१५॥

न केवलं परमाणूनां रूपादिमत्त्वाभ्युपगम एव दोषः, रूपादिविरहेऽपि कारणगुणपूर्वकत्वात्कार्यगुणानां पृथिव्यादयो रूपादिशून्यास्स्युः। तत्परिजिहीर्षया रूपादिमत्त्वाभ्युपगमे पूर्वोक्तदोष इत्युभयधा च दोषादसमञ्जसम्॥ १५॥



वैदिकापरिग्रहतः वैशेषिकस्यासामञ्जस्यम्

१९०. अपरिग्रहाच्चात्यन्तमनपेक्षा॥ २–२–१६॥

कापिलपक्षस्य श्रुतिन्यायविरोधपरित्यक्तस्यापि सत्कार्यवादादिना क्वचिदंशे वैदिकैः परिग्रहोऽस्ति, अस्य तु काणादपक्षस्य केनाप्यंशेनापरिग्रहादनुपपन्नत्वाच्चात्यन्तमनपेक्षैव निःश्रेयसार्थिभिः कार्या ॥१६॥

इति महद्दीर्घाधिकरणं समाप्तम् ॥२॥




०३ समुदायाधिकरणम्

श्रीशारीरकमीमांसाभाष्ये समुदायाधिकरणम् ॥३॥ (सू.17-26)

अधिकरणार्थः— बौद्ध-वैभाषिक-सौत्रान्तिकपक्षयोः निरसनम्

१९१. समुदाय उभयहेतुकेऽपि तदप्राप्तिः ॥ २–२–१७ ॥


सङ्गतिप्रदर्शनम्

परमाणुकारणवादिनो वैशेषिका निरस्ताः; सौगताश्च जगतः परमाणुकारणत्वम् अभ्युपगच्छन्तीत्यनन्तरं तन्मतेऽपि जगदुत्पत्तितद्व्यवहारादिकं नोपपद्यत इत्युच्यते ॥



बौद्धप्रभेद-तन्मतानां सामान्यतः प्रदर्शनम्

ते चतुर्विधाः – केचित्पार्थिवाप्यतैजसवायवीयपरमाणुसङ्घातरूपान् भूतभौतिकान् बाह्यांश्चित्तचैत्तरूपांश्च आभ्यन्तरानर्थान् प्रत्यक्षानुमानसिद्धानभ्युपयन्ति, अन्ये तु बाह्यार्थान् सर्वान् पृथिव्यादीन्विज्ञानानुमेयान्वदन्ति; अपरे त्वर्थशून्यं विज्ञानमेव परमार्थसत्, बाह्यार्थास्तु स्वाप्नार्थकल्पा इत्याहुः; त्रयोऽप्येते स्वाभ्युपगतं वस्तु क्षणिकमाचक्षते, उक्तभूतभौतिकचित्तचैत्त-व्यतिरिक्तम् आत्माकाशादिकं स्वरूपेणैव नानुमन्वते; अन्ये तु सर्वशून्यत्वमेव सङ्गिरन्ते ॥



वैभाषिक-सौत्रान्तिकबौद्धयोर्निरासः



तदभिप्रायानुवादभागः

तत्र ये बाह्यार्थास्तित्ववादिनः, ते तावन्निरस्यन्ते । ते चैवं मन्यन्ते – रूपरसस्पर्शगन्धस्वभावाः पार्थिवाः परमाणवः, रूपरसस्पर्शस्वभावाश्चाप्याः, रूपस्पर्शस्वभावाश्च तैजसाः, स्पर्शस्वभावाश्च वायवीयाः पृथिव्यप्तेजोवायुरूपेण संहन्यन्ते, तेभ्यश्च पृथिव्यादिभ्यः शरीरेन्द्रियविषयरूपसङ्घाता भवन्ति, तत्र च शरीरान्तर्वर्ती ग्राहकाभिमानारूढो विज्ञानसन्तान एवात्मत्वेनावतिष्ठते; तत एव सर्वो लौकिको व्यवहारः प्रवर्तते – इति ॥



निरासभागः सिद्धान्ते

तत्राभिधीयते – समुदाय उभयहेतुकेऽपि तदप्राप्तिः– योऽयमणुहेतुकः पृथिव्यादिभूतात्मक­ समुदायः, यश्च पृथिव्यादिहेतुकश्शरीरेन्द्रियविषयरूपस्समुदायः, तस्मिन्नुभयहेतुकेऽपि समुदाये तत्प्राप्तिर्नोपपद्यते – जगदात्मकसमुदायोत्पत्तिर्नोपपद्यत इत्यर्थः।

परमाणूनां पृथिव्यादिभूतानां च क्षणिकत्वाभ्युपगमात्, क्षणध्वंसिनः परमाणवो भूतानि च कदा संहतौ व्याप्रियन्ते, कदा वा संहन्यन्ते कदा विज्ञानविषयभूताः, कदा च हानोपादानादिव्यवहारास्पदतां भजन्ते, को वा विज्ञानात्मा कं च विषयं स्पृशति कश्च विज्ञानात्मा कमर्थं कदा वेदयते, कं वा विदितमर्थं कश्च कदोपादत्ते; स्प्रष्टा हि नष्टः, स्पृष्टश्च नष्टः; तथा वेदिता विदितश्च नष्टः; कथं चान्येन स्पृष्टमन्यो वेदयते, कथञ्चान्येन विदितमर्थमन्य उपादत्ते; सन्तानानामेकत्वेऽपि सन्तानिभ्यस्तेषां वस्तुतो वस्त्वन्तरत्वानभ्युपगमान्न तन्निबन्धनं व्यवहारादिकमुपपद्यते, अहमर्थ एवात्मा, स च ज्ञातैवेति चोपपादितं पुरस्तात्॥ १७॥



अविद्यादीनां मिथः कार्यकारणभावेन सङ्घातभावोपपत्तिशङ्का-तत्परिहारौ

१९२. इतरेतरप्रत्ययत्वादुपपन्नमिति चेन्न सङ्घातभावानिमित्तत्वात् ॥ २–२–१८ ॥

अविद्यादीनामितरेतरहेतुत्वेनोपपन्नं सङ्घातभावादिकमिति चेत्, एतदुक्तं भवति – यद्यपि क्षणिकास्सर्वे भावाः, तथाऽप्यविद्ययैतत्सर्वमुपपद्यते । अविद्या हि नाम विपरीतबुद्धिः क्षणिकादिषु स्थिरत्वादिगोचरा; तया संस्काराख्याः रागद्वेषादयो जायन्ते; ततश्चित्ताभिज्वलनरूपं विज्ञानम्; ततश्च नामाख्याश्चित्तचैत्ताः पृथिव्यादिकं च रूपिद्रव्यम्; ततष्षडायतनाख्यमिन्द्रियषट्कम्; ततः स्पर्शाख्यः कायः; ततो वेदनादयः; ततश्च पुनरप्यविद्यादयो यथोक्ताः इत्यनादिरयमविद्यादिकाऽन्योन्यमूला चक्रपरिवृत्तिः; एतच्च सर्वं पृथिव्यादिभूतभौतिकसङ्घातमन्तरेण नोपपद्यते। अतस्सङ्घातभावादिकमुपपन्नम् – इति।

तत्रोत्तरं – न सङ्घातभावानिमत्तत्वात् – इति ।

नैतदुपपद्यते – एषामविद्यादीनां पृथिव्यादिभूतभौतिकसङ्घातभावं प्रत्यनिमित्तत्वात्; न खल्वस्थिरादिषु स्थिरत्वादिबुद्ध्यात्मिकाऽविद्या तन्निमित्ता रागद्वेषादयो वाऽर्थान्तरस्य क्षणिकस्य संहतिहेतुतां प्रतिपद्यन्ते; शुक्तिकारजतादिबुद्धिर्हि न शुक्त्याद्यर्थसंहतिहेतुर्भवति; किञ्च यस्य क्षणिके स्थिरत्वबुद्धिः, स तदैव नष्ट इति कस्य रागादय उत्पद्यन्ते; संस्काराश्रयं स्थिरमेकं द्रव्यमनभ्युपगच्छतां संस्कारानुवृत्तिरपि न शक्या कल्पयितुम् ।१८॥



क्षणिकत्वपक्षे जगदुत्पत्तेः अनुपपत्त्या दूषणम्

१९३. उत्तरोत्पादे च पूर्वनिरोधात् ॥ २–२–१९ ॥

इतश्च क्षणिकत्वपक्षे जगदुत्पत्तिर्नोपपद्यते, उत्तरक्षणोत्पत्तिवेलायां पूर्वक्षणस्य विनष्टत्वात्, तस्योत्तरक्षणं प्रति हेतुत्वानुपपत्तेः । अभावस्य हेतुत्वे सर्वं सर्वत्र सर्वदोत्पद्येत; अथ पूर्वक्षणवर्तित्वमेव हेतुत्वमित्युच्यते, एवं तर्हि कश्चिदेव घटक्षणस्तदुत्तरकालभाविनां सर्वेषामेव गोमहिषाश्वकुड्यपाषाणादीनां त्रैलोक्यवर्तिनां हेतुस्स्यात्। अथैकजातीयस्यैव पूर्वक्षणवर्तिनो हेतुत्वमिष्यते, तथापि सर्वदेशवर्तिनामुत्तरक्षणभाविनां घटानामेक एव पूर्वक्षणवर्तिघटो हेतुस्स्यात् । अथैकस्यैव हेतुरेक इति मनुषे तथापि कस्यैकस्य को हेतुरिति न ज्ञायते । अथ यस्मिन् देशे यो घटक्षणः स्थितः, तद्देशसम्बन्धिन एवोत्तरक्षणस्य स हेतुरिति, किं देशस्य स्थिरत्वं मनुषे; किञ्च चक्षुरादिसम्प्रयुक्तस्यार्थस्य ज्ञानोत्पत्तिकालेऽनवस्थत्वान्न कस्यचिदर्थस्य ज्ञानविषयत्वं सम्भवति॥१९॥



हेतोरभावेऽपि कार्योत्पादः इति वर्णनायोगः

१९४. असति प्रतिज्ञोपरोधो यौगपद्यमन्यथा ॥ २–२–२० ॥

असत्यपि हेतौ कार्यमुत्पद्यते चेत् – सर्वं सर्वत्र सर्वदोत्पद्येतेत्युक्तम्, न केवलमुत्पत्तिविरोध एव, प्रतिज्ञा च भवतामुपरुध्येत, अधिपतिसहकार्यालम्बनसमनन्तर-प्रत्ययाश्चत्वारो विज्ञानोत्पत्तौ हेतव इति वः प्रतिज्ञा; अधिपतिः इन्द्रियम् । अथ प्रतिज्ञानुपरोधाय घटक्षणे स्थित एव घटक्षणान्तरोत्पत्तिरिष्यते, तथा च सति द्वयोः कार्यकारणयोर्घटक्षणयोः यौगपद्येनोपलब्धिः प्रसज्येत, न च तथोपलभ्यते, क्षणिकत्वप्रतिज्ञा चैवं हीयेत। क्षणिकत्वं स्थितमेवेति चेत् – इन्द्रियसम्प्रयोगज्ञानयोर्यौगपद्यं प्रसज्येत॥२०॥



सतोऽर्थस्य निरन्वयविनाशायोगेन क्षणिकत्वायोगः

१९५. प्रतिसङ्ख्याप्रतिसङ्ख्यानिरोधाप्राप्तिरविच्छेदात् ॥ २–२–२१ ॥

एवं तावदसत उत्पित्तिर्निरस्ता; सतो निरन्वयविनाशोऽपि नोपपद्यत इत्युच्यते; क्षणिकत्ववादिभिर्मुद्गराभिघाताद्यनन्तरभावितयोपलब्धियोग्यः सदृशसन्तानावसानरूपः स्थूलो यः, सदृशसन्ताने प्रतिक्षणभावी चोपलब्ध्यनर्हास्सूक्ष्मश्च यो निरन्वयो विनाशः प्रतिसङ्ख्याप्रतिसङ्ख्यानिरोधशब्दाभ्यामभिधीयेते, तौ न सम्भवत इत्यर्थः। कुतः? अविच्छेदात् – सतो निरन्वयविच्छेदासम्भवात्। असम्भवश्च सत उत्पत्तिविनाशौ नामावस्थान्तरापत्तिरेव; अवस्थायोगि तु द्रव्यमेकमेव स्थिरमिति कारणादनन्यत्वं कार्यस्योपपादयद्भिरस्माभिः तदनन्यत्वम् (शा.२.१.१५) इत्यत्र प्रतिपादितः। निर्वाणस्य दीपस्य निरन्वयविनाशदर्शनादन्यत्रापि विनाशो निरन्वयोऽनुमीयत इति चेन्न; घटशरावादौ मृदादिद्रव्यानुवृत्त्युपलब्ध्या सतो द्रव्यस्यावस्थान्तरापत्तिरेव विनाश इति निश्चिते सति प्रदीपादौ सूक्ष्मदशापत्त्याऽप्यनुपलम्भोपपत्तेः। तत्राप्यवस्थान्तरापत्तिकल्पनस्यैव युक्तत्वात्॥२१॥



बौद्धाभिमतयोः उत्पत्तिविनाशयोः दुष्टता

१९६. उभयधा च दोषात् ॥ २–२–२२ ॥

क्षणिकत्ववादिभिरभ्युपेता तुच्छादुत्पत्तिः उत्पन्नस्य तुच्छतापत्तिश्च न सम्भवतीत्युक्तम्; तदुभयप्रकाराभ्युपगतौ दोषश्च भवति । तुच्छादुत्पत्तौ तुच्छात्मकमेव कार्यं स्यात्; यद्धि यस्मादुत्पद्यते, तत्तदात्मकं दृष्टम्, यथा मृत्सुवर्णादेरुत्पन्नं मणिकमकुटादि मृत्सुवर्णाद्यात्मकं दृष्टम्, न च जगत्तुच्छात्मकं भवद्भिरभ्युपगम्यते; न च प्रतीयते। सतो निरन्वयविनाशे सत्येकक्षणादूर्ध्वं कृत्स्नस्य जगतस्तुच्छतापत्तिरेव स्यात्, पश्चात्तुच्छाज्जगदुत्पत्तौ अनन्तरोक्तं तुच्छात्मकत्वमेव स्यात्। अत उभयधापि दोषान्न भवदुक्तप्रकारावुत्पत्तिनिरोधौ॥२२॥



सौगतसम्मताकाशतुच्छताप्रतिक्षेपः

१९७. आकाशे चाविशेषात् ॥ २–२–२३ ॥

बाह्याभ्यन्तरवस्तुनः स्थिरत्वप्रतिपादनाय प्रतिसङ्ख्याप्रतिसङ्खयानिरोधयोः तुच्छरूपता निराकृता; तत्प्रसङ्गेन ताभ्यां सह तुच्छत्वेन सौगतैः परिगणितस्याकाशस्यापि तुच्छता प्रतिक्षिप्यते। आकाशे च निरुपाख्यता न युक्ता, भावरूपत्वेनाभ्युपगतपृथिव्यादिवदाकाशस्यापि अबाधितप्रतीतिसिद्धत्वाविशेषात् । प्रतीयते ह्याकाशः – अत्र श्येनः पतति, अत्र गृध्रः इति श्येनादिपतनदेशत्वेन ॥



आकाशस्य अभावान्तर्भावप्रतिक्षेपः

न च पृथिव्याद्यभावमात्रमाकाश इति वक्तुं शक्यम्, विकल्पासहत्वात्। पृथिव्यादेः प्रागभावः, प्रध्वंसाभावः, इतरेतराभावः, अत्यन्ताभावो वा आकाशः, सर्वथाऽप्याकाशप्रतीत्यनुपपत्तिस्स्यात्। प्रागभावप्रध्वंसाभावयोः आकाशत्वे पृथिव्यादिषु वर्तमानेषु आकाशप्रतीत्ययोगात् निराकाशं जगत्स्यात्। इतरेतराभावस्याकाशत्वेऽपि इतरेतराभावस्य तत्तद्वस्तुगतत्वेन तेषामन्तराले आकाशप्रतीतिर्न स्यात् । अत्यन्ताभावस्तु पृथिव्यादीनां न सम्भवति । अभावस्य विद्यमानपदार्थावस्थाविशेषत्वोपपादनाच्चाकाशस्याभावरूपत्वेऽपि न निरुपाख्यत्वम्। अण्डान्तर्वर्तिनः आकाशस्य त्रिवृत्करणोपदेशप्रदर्शितपञ्चीकरणेन रूपवत्त्वाच्चाक्षुषत्वेऽपि अविरोधः॥२३॥

१९८. अनुस्मृतेश्च ॥२–२–२४॥



प्रत्यभिज्ञाबलेन वस्तुस्थिरत्वोपपादनम्

पूर्वप्रस्तुतं वस्तुनः स्थिरत्वमेवोपपाद्यते – अनुस्मरणं – पूर्वानुभूतवस्तुविषयं ज्ञानम्, प्रत्यभिज्ञानमित्यर्थः। तदेवेदमिति सर्वं वस्तुजातमतीतकालानुभूतं प्रत्यभिज्ञायते । न च भवद्भिर्ज्वालादिष्विव सादृश्यनिबन्धनोऽयमेकत्वव्यामोह इति वक्तुं शक्यम्, व्यामुह्यतो ज्ञातुरेकस्यानभ्युपगमात् । नह्यन्यानुभूतेनैकत्वं सादृश्यं वा स्वानुभूतस्यान्योऽनुसन्धत्ते । अतो भिन्नकालवस्त्वाश्रयसादृश्यानुभवनिबन्धनमेकत्वव्यामोहं वदद्भिर्ज्ञातुरेकत्वमवश्याश्रयणीयम् । न च ज्ञेयेष्वपि घटादिषु ज्वालादिष्विव भेदसाधनप्रमाणम् उपलभामहे; येन सादृश्यनिबन्धनां प्रत्यभिज्ञां कल्पयेम।



प्रत्यक्षानुमानाभ्यां वस्तुक्षणिकत्वसिद्ध्याशङ्का-निरासौ

यदपि चेदमुच्यते प्रत्यक्षानुमानाभ्यां घटादेः क्षणिकत्वं सिध्यति; प्रत्यक्षं तावद्वर्तमानार्थविषयमवर्तमानाद्वस्तुनो व्यावृत्तं स्वविषयमवगमयति, नीलमिव पीतात् । एवं च भूतभविष्यद्भ्यां वर्तमानस्य वस्त्वन्तरत्वमवगतं भवति। अनुमानमपि अर्थक्रियाकारित्वात्सत्त्वाच्च घटादिः क्षणिकः, यदक्षणिकं शशविषाणादि, तदनर्थक्रियाकार्यसच्च। तथा अन्त्यघटक्षणसत्त्वात्पूर्वघटक्षणसत्त्वानि विनाशीनि, घटक्षणसत्त्वात्, अन्त्यघटक्षणसत्त्ववत् – इति; तच्च कार्यकारणभावानुपपत्त्यादिभिः पूर्वमेव निरस्तम्। किञ्च प्रत्यक्षगम्या वर्तमानस्यावर्तमानाद्व्यावृत्तिर्न वर्तमानस्य वस्त्वन्तरत्वमवगमयति; अपि तु वर्तमानकालयोगिता-मात्रम्। न च तावता वस्त्वन्तरत्वं सिध्यति, तस्यैव कालान्तरयोगसम्भवात् ॥



क्षणिकत्वसाधकहेतुदूषणम्

यत्तु सत्त्वादर्थक्रियाकारित्वाच्चेति क्षणिकत्वे हेतुद्वयमुक्तम्, तदभिमतविपरीतसाधनत्वात् विरुद्धम्। सत्त्वादर्थक्रियाकारित्वाद्वा घटादि स्थास्नु, यदस्थास्नु तदसदनर्थक्रियाकारि च, यथा शशविषाणमित्यपि हि वक्तुं शक्यम् । किञ्च अर्थक्रियाकारित्वमक्षणिकत्वमेव साधयेत्। क्षणध्वंसिनो हि व्यापारासम्भवादर्थक्रियाकारित्वं न सम्भवतीत्युक्तम्। तथाऽन्त्यघटक्षणस्य हेतुतो नाशदर्शनादितरेऽपि घटक्षणा हेत्वपेक्षविनाशास्स्युरित्यामुद्गरादिहेतूपनिपातात् स्थास्नुत्वमेव । न च वाच्यं न मुद्गरादयो विनाशहेतवः, अपि तु कपालादिविसदृशसन्तानोत्पत्तिहेतव इति, कपालत्वावस्थापत्तिरेव घटादीनां विनाश इत्युपपादितत्वात् । कपालोत्पत्तिव्यतिरिक्तत्वाभ्युपगमेऽपि विनाशस्य विनाशहेतुत्वमेव मुद्गरादेरानन्तर्याद्युक्तम् ॥



प्रत्यक्षिज्ञायाः स्थिरत्वावगमकतादृढीकरणम्

अतः प्रत्यभिज्ञया स्थिरत्वमवगम्यमानं न केनापि प्रकारेणापह्नोतुं शक्यम्। पूर्वापरकालसम्बन्ध्यर्थैक्यविषयायाः प्रत्यभिज्ञाया अन्यविषयत्वं ब्रुवन्नीलादिज्ञानानामपि नीलादेरर्थान्तरविषयत्वं ब्रूयात् । किञ्च प्रमातृप्रमेययोः क्षणिकत्वं वदद्भिर्व्याप्त्यवधारणतत्स्मरण-पूर्वकानुमानाभ्युपगमोऽपि दुश्शकः। तथा इदं क्षणिकमित्यादिप्रतिज्ञापूर्वकहेतूपन्यासादिकमपि नोपपद्यते भवताम्; प्रतिज्ञोपक्रमक्षण एव वक्तुर्विनष्टत्वात्; नह्यन्येनोपक्रान्तमजानद्भिः अन्यैस्समापयितुं शक्यम् ॥२४॥

१९९. नासतोऽदृष्टत्वात् ॥ २–२–२५ ॥

एवं तावद्वैभाषिकसौत्रान्तिकयोर्बाह्यार्थास्तित्ववादिनोस्साधारणानि दूषणान्युक्तानि; तत्र यदुक्तं – सम्प्रयुक्तस्यार्थस्य ज्ञानोत्पत्तिकालेऽनवस्थितत्वान्न कस्यचिदर्थस्य ज्ञानविषयत्वं सम्भवतीति; तत्र सौत्रान्तिकः प्रत्यवतिष्ठते –



ज्ञेयार्थस्य ज्ञानसमकालवर्तितायाः अनुपयोगिता, सौत्रान्तिकोक्ता

न ज्ञानकालेऽनवस्थानमर्थस्य ज्ञानाविषयत्वहेतुः; ज्ञानोत्पत्तिहेतुत्वमेव हि ज्ञानविषयत्वम् । न चैतावता चक्षुरादेः ज्ञानविषयत्वप्रसङ्गः, स्वाकारसमर्पणेन ज्ञानहेतोरेव ज्ञानविषयत्वाभ्युपगमात् । ज्ञाने स्वाकारं समर्प्य विनष्टोऽप्यर्थो ज्ञानगतेन नीलाद्याकारेणानुमीयते। न च पूर्वपूर्वज्ञानेनोत्तरोत्तरज्ञानाकारसिद्धिः, नीलज्ञानसन्ततौ पीतज्ञानानुत्पत्तिप्रसङ्गात् । अतोऽर्थकृतमेव ज्ञानवैचित्र्यम् – इति ।



सौत्रान्तिकोक्तस्यार्थस्य सूत्रार्थवर्णनतो निरासः

अत्रोच्यते – नासतोऽदृष्टत्वात् इति, योऽयं ज्ञाने नीलादिराकार उपलभ्यते, स विनष्टस्यासतोऽर्थस्याकारो भवितुं नार्हाति; कुतः? अदृष्टत्वात् – न खलु धर्मिणि विनष्टे तद्धर्मस्यार्थान्तरे सङ्क्रमणं दृष्टम्। प्रतिबिम्बादिकमपि स्थिरस्यैव भवति। तत्रापि न धर्ममात्रस्य। अतोऽर्थवैचित्र्यकृतं ज्ञानवैचित्र्यमर्थस्य ज्ञानकालेऽवस्थानादेव भवति॥२५॥



अनुद्योगिनामपि सर्वार्थसिद्धिप्रसङ्गेन क्षणिकत्वादेर्दुष्टता

पुनरपि साधारणं दूषणमाह

२००. उदासीनानामपि चैवं सिद्धिः ॥ २–२–२६ ॥

एवं क्षणिकत्वासदुत्पत्त्यहेतुकविनाशाद्यभ्युपगमे उदासीनानाम् अनुद्युञ्जानानामपि सर्वार्थसिद्धिस्स्यात्। इष्टप्राप्तिरनिष्टनिवृत्तिर्वा प्रयत्नादिभिस्साध्यते । क्षणध्वंसे हि सर्वेषां भावानां पूर्वपूर्वं वस्तु तद्गतो वा विशेषः संस्कारादिको विद्यादिर्वा उत्तरत्र न कश्चिदनुवर्तत इति प्रयत्नादिसाध्यं न किञ्चदस्ति। एवं सत्यहेतुसाध्यत्वात्सर्वसिद्धीनाम् उदासीनानामप्यैहिकामुष्मिक-फलं मोक्षश्च सिद्ध्येत् ॥२६॥

इति शारीरकमीमांसाभाष्ये समुदायाधिकरणं समाप्तम्॥३॥




०४ उपलब्ध्यधिकरणम्

श्रीशारीरकमीमांसाभाष्ये उपलब्ध्यधिकरणम्॥४॥


योगाचारबौद्धानां प्रत्यवस्थानम्

२०१. नाभाव उपलब्धेः ॥ २–२–२७ ॥



अर्थगतस्याकारस्य ज्ञानगताकारत्वोपपादनम्

विज्ञानमात्रास्तित्ववादिनो योगाचाराः प्रत्यवतिष्ठन्ते। यदुक्तमर्थवैचित्र्यकृतं ज्ञानवैचित्र्यमिति, तन्नोपपद्यते, अर्थवत् ज्ञानानामेव साकाराणां स्वयमेव विचित्रत्वात्। तच्च स्वरूपवैचित्र्यं वासनावशादेवोपपद्यते। वासना च विलक्षणप्रत्ययप्रवाह एव। यद्घटाकारज्ञानं कपालाकारज्ञानस्योत्पादकम्, तस्य तथाविधस्योत्पादकं तत्पूर्वघटज्ञानम्। तस्य च तथाविधस्योत्पादकं ततःपूर्वघटज्ञानम् इत्येवं रूपः प्रवाह एव वासनेत्युच्यते।



बाह्यानामर्थानामभावः

कथं बहिष्ठसर्षपमहीधरादेराकार आन्तरस्य ज्ञानस्येत्युच्यते? इत्थम् – अर्थस्यापि व्यवहारयोग्यत्वं ज्ञानप्रकाशायत्तम्, अन्यथा स्वपरवेद्ययोरनतिशयप्रसङ्गात्। प्रकाशमानस्य च ज्ञानस्य साकारत्वमवश्याश्रयणीयम्, निराकारस्य प्रकाशायोगात्। एकश्चायमाकार उपलभ्यमानो ज्ञानस्यैव। तस्य च बहिर्वदवभासोऽपि भ्रमकृतः। ज्ञानार्थयोस्सहोपलम्भनियमाच्च ज्ञानादव्यतिरिक्तोऽर्थः।



वेदान्तिनां सिद्धान्तः, ज्ञानेतरार्थसत्यता

किञ्च बाह्यमर्थमभ्युपयद्भिरपि घटपटादिविज्ञानेषु ज्ञानस्य तत्तदर्थासाधारण्यं तत्तदर्थसारूप्यमन्तरेण नोपपद्यत इत्यवश्यं ज्ञानेऽर्थसरूपं रूपमास्थेयम्। तावतैव सर्वव्यवहारोपपत्तेः तद्वयतिरिक्तार्थकल्पना निष्प्रमाणिका। अतो विज्ञानमात्रमेव तत्त्वम्, न बाह्यार्थोऽस्ति – इति ।



ग्राह्यग्राहकयोरभेदवचनस्य स्वव्याघातः

एवं प्राप्ते प्रचक्ष्महे नाभाव उपलब्धेः – इति। ज्ञानातिरिक्तस्यार्थस्याभावो वक्तुं न शक्यते; कुतः? उपलब्धेः – ज्ञातुरात्मनोऽर्थविशेषव्यवहारयोग्यतापादनरूपेण ज्ञानस्योपलब्धेः। एवमेव हि सर्वे लौकिकाः प्रतियन्ति – घटमहं जानामि इति। एवंरूपेण सकर्मकेण सकर्तृकेण ज्ञाधात्वर्थेन सर्वलोकसाक्षिकमपरोक्षमवभासमानेनैव ज्ञानमात्रमेव परमार्थ इति साधयन्तस्सर्वलोकोपहासोपकरणं भवन्तीति वेदवादच्छद्मप्रच्छन्नबौद्धनिराकरणे निपुणतरं प्रपञ्चितम्।



वासनाया असिद्धिः

यत्तु सहोपलम्भनियमादभेदो नीलतद्धियोः इति, तत्स्ववचनविरुद्धम्, साहित्यस्यार्थभेदहेतुकत्वात्। तदर्थव्यवहारयोग्यतैकस्वरूपस्य ज्ञानस्य तेन सहोपलम्भनियमस्तस्मादवैलक्षण्यसाधनमिति च हास्यम्।



ज्ञाने अर्थासाधारण्यस्य अर्थसम्बन्धायत्तता

निरन्वयविनाशिनां ज्ञानानामनुवर्तमानस्थिराकारविरहाद्वासना च दुरुपपादा। विनष्टेन पूर्वज्ञानेनानुत्पन्नमुत्तरज्ञानं कथं वास्यते। अतो ज्ञानवैचित्र्यमप्यर्थवैचित्र्यकृतमेव।

तत्तदर्थव्यवहारयोग्यतापादनरूपतया साक्षात्प्रतीयमानस्य ज्ञानस्य तत्तदर्थसम्बन्धायत्तं तत्तदसाधारण्यम्। सम्बन्धश्च संयोगलक्षणः। ज्ञानमपि हि द्रव्यमेव। प्रभाद्रव्यस्य प्रदीपगुणभूतस्येव, ज्ञानस्याप्यात्मगुणभूतस्य द्रव्यत्वमविरुद्धमित्युक्तम्, अतो न बाह्यार्थाभावः॥२७॥



ज्ञानानां निरालम्बनत्ववादनिरासः

यत्परैः स्वप्नज्ञानदृष्टान्तेन जागिरतज्ञानानामपि निरालम्बनत्वमुक्तम्; तत्राह –

२०२. वैधर्म्याच्च न स्वप्नादिवत् ॥ २–२–२८ ॥

स्वप्नज्ञानवैधर्म्याज्जागिरतज्ञानानामर्थशून्यत्वं न युज्यते वक्तुम्। स्वप्नज्ञानानि हि निद्रादिदोषदुष्टकरणजन्यानि, बाधितानि च; जागरितज्ञानानि तु तद्विपरीतानीति तेषां न तत्साम्यम्। सर्वेषां च ज्ञानानामर्थशून्यत्वे भवद्भिस्साध्योऽप्यर्थो न सिध्यति, निरालम्बनानुमान(ज्ञान)स्याप्यर्थशून्यत्वात्। तस्यार्थवत्त्वे ज्ञानत्वस्यानैकान्त्यात्सुतराम् अर्थशून्यत्वासिद्धिः॥२८॥

२०३. न भावोऽनुपलब्धेः ॥ २–२–२९ ॥

न केवलस्यार्थशून्यस्य ज्ञानस्य भावस्सम्भवति; कुतः? क्वचिदप्यनुपलब्धेः। नह्यकर्तृकस्याकर्मकस्य वा ज्ञानस्य क्वचिदुपलब्धिः। स्वप्नज्ञानादिष्वपि नार्थशून्यत्वमिति ख्यातिनिरूपणे प्रतिपादितम् ॥२९॥

इति श्रीशारीरकमीमांसाभाष्ये उपलब्ध्यधिकरणम्॥४॥




०५ सर्वथानुपपत्त्यधिकरणम्

श्रीशारीरकमीमांसाभाष्ये सर्वथानुपपत्त्यधिकरणम्॥५॥

अधिकरणार्थः— माध्यमिकपक्षसङ्क्षिप्तानुवादः

२०४. सर्वथानुपपत्तेश्च ॥ २–२–३० ॥


पूर्वपक्षतया माध्यमिकपक्षसङ्क्षिप्तानुवादः

अत्र सर्वशून्यवादी माध्यमिकः प्रत्यवतिष्ठते। शून्यवाद एव हि सुगतमतकाष्ठा। शिष्यबुद्धियोग्यतानुगुण्येनार्थाभ्युपगमादिना क्षणिकत्वादय उक्ताः। विज्ञानं बाह्यार्थाश्च सर्वे न सन्ति, शून्यमेव तत्त्वम्; अभावापत्तिरेव च मोक्ष इत्येव बुद्धस्याभिप्रायः। तदेव हि युक्तम्; शून्यस्याहेतुसाध्यतया स्वतस्सिद्धेः । सत एव हि हेतुरन्वेषणीयः । तच्च सत् भावादभावाच्च नोत्पद्यते; भावात्तावन्न कस्यचिदुत्पत्तिर्दृष्टा; न हि घटादिरनुपमृदिते पिण्डादिके जायते। नाप्यभावादुत्पत्तिस्सम्भवति, नष्टे पिण्डादिके ह्यभावादुत्पद्यमानं घटादिकमभावात्मकमेव स्यात्। तथा स्वतः परतश्चोत्पत्तिर्न सम्भवति, स्वतः स्वोत्पत्तावात्माश्रयदोषप्रसङ्गात्, प्रयोजनाभावाच्च। परतः परोत्पत्तौ परत्वाविशेषात्सर्वेषां सर्वेभ्य उत्पत्तिप्रसङ्गः। जन्माभावादेव विनाशस्याप्यभावः। अतः शून्यमेव तत्त्वम् । अतो जन्मविनाशसदसदादयो भ्रान्तिमात्रम् ।



ब्रह्माज्ञानवादिचोद्यनिराकरणम्

न च निरधिष्ठानभ्रमासम्भवाद्भ्रमाधिष्ठानं किञ्चित्पारमार्थिकं तत्त्वमाश्रयितव्यम्, दोषदोषाश्रयत्वज्ञातृत्वाद्यपारमार्थ्येऽपि भ्रमोपपत्तिवत् अधिष्ठानापारमार्थ्येऽपि भ्रमोपपत्तेः। अतः शून्यमेव तत्त्वम् ॥



वेदान्तिसिद्धान्तेन सर्वशून्यवादनिरासः

इति प्राप्त उच्यते – सर्वथानुपपत्तेश्च – इति। सर्वथानुपपत्तेस्सर्वशून्यत्वं च भवदभिप्रेतं न सम्भवति।

किं भवान् सर्वं सदिति वा प्रतिजानीते, असदिति वा, अन्यथा वा; सर्वथा तवाभिप्रेतं तुच्छत्वं न सम्भवति; लोके भावाभावशब्दयोस्तत्प्रतीत्योश्च विद्यमानस्यैव वस्तुनोऽवस्थाविशेषगोचरत्वस्य प्रतिपादितत्वात्। अतस्सर्वं शून्यमिति प्रतिजानता सर्वं सदिति प्रतिजानतेव सर्वस्य विद्यमानस्यावस्थाविशेषयोगितैव प्रतिज्ञाता भवतीति भवदभिमता तुच्छता न कुतश्चिदपि सिध्यति।

किञ्च कुतश्चित्प्रमाणाच्छून्यत्वमुपलभ्य शून्यत्वं सिषाधयिषता तस्य प्रमाणस्य सत्यत्वमभ्युपेत्यम्; तस्यासत्यत्वे सर्वं सत्यं स्यादिति सर्वथा सर्वशून्यत्वं चानुपपन्नम्॥३०॥

इति श्रीशारीरकमीमांसाभाष्ये सर्वथानुपपत्त्यधिकरणम् ॥ ५ ॥




०६ एकस्मिन्नसम्भवाधिकरणम्

श्री शारीरकमीमांसाभाष्ये एकस्मिन्नसम्भवाधिकरणम् ॥ ६ ॥

अधिकरणार्थः— आर्हताभ्युपगतानेकान्तवादनिरासः

२०५. नैकस्मिन्नसम्भवात् ॥ २–२–३१ ॥


सङ्गतिप्रदर्शनम्

निरस्तास्सौगताः। जैना अपि परमाणुकारणत्वादिकं जगतो वदन्तीत्यनन्तरं जैनपक्षः प्रतिक्षिप्यते।



आर्हतमतस्य सङ्ग्रहेणानुवादः

ते किल मन्यन्ते – जीवाजीवात्मकं जगदेतन्निरीश्वरम्; तच्च षड्द्रव्यात्मकम्। तानि च द्रव्याणि जीवधर्माधर्मपुद्गलकालाकाशाख्यानि। तत्र जीवाः – बद्धाः, योगसिद्धाः, मुक्ताश्चेति त्रिविधाः। धर्मो नाम गतिमतां गतिहेतुभूतो द्रव्यविशेषो जगद्व्यापी। अधर्मश्च स्थितिहेतुभूतो व्यापी। पुद्गलो नाम वर्णगन्धरसस्पर्शवद्द्रव्यम्। तच्च द्विविधम् – परमाणुरूपम्, तत्सङ्घातरूपं च पवनज्वलनसलिलधरणीतनुभुवनादिकम्। कालस्तु अभूदस्तिभविष्यतीति व्यवहारहेतुरणुरूपो द्रव्यविशेषः। आकाशोऽप्येकोऽनन्त-प्रदेशश्च। तेषु चाणुव्यतिरिक्तद्रव्याणि पञ्चास्तिकाया इति च सङ्गृह्यते – जीवास्तिकायः, धर्मास्तिकायः, अधर्मास्तिकायः, पुद्गलास्तिकायः, आकाशास्तिकायः इति । अनेकदेशवर्तिनि द्रव्येऽस्तिकाय शब्दः प्रयुज्यते ।



तत्रैव जीवमोक्षौपयिकार्थसङ्ग्रहः

जीवानां मोक्षोपयोगिनमपरमपि सङ्ग्रहं कुर्वन्ति – जीवाजीवास्रवबन्धनिर्जरसंवरमोक्षाः – इति। मोक्षसङ्ग्रहेण मोक्षोपायश्च गृहीतः । स च सम्यग्ज्ञानदर्शनचारित्ररूपः । तत्र जीवस्तु -ज्ञानदर्शनसुखवीर्यगुणः। अजीवश्च जीवभोग्यवस्तुजातम्। आस्रवः तद्भोगोपकरणभूतम् इन्द्रियादिकम्। बन्धश्चाष्टविधः – घातिकर्मचतुष्टयमघातिकर्मचतुष्टयं चेति । तत्राद्यं जीवगुणानां स्वाभाविकानां ज्ञानदर्शनवीर्यसुखानां प्रतिघातकरम् । अपरं शरीरसंस्थानतदभिमानतत्स्थिति-तत्प्रयुक्तसुखदुःखोपेक्षाहेतुभूतम्। निर्जरं मोक्षसाधनम् – अर्हादुपदेशावगतं तपः । संवरो नामेन्द्रियनिरोधः समाधिरूपः । मोक्षस्तु निवृत्तरागादिक्लेशस्य स्वाभाविकात्मस्वरूपाविर्भावः।



असाधारणभूतो जैनप्रक्रियाविशेषः

पृथिव्यादिहेतुभूताश्चाणवो वैशेषिकादीनामिव न चतुर्विधाः। अपित्वेकस्वभावाः। पृथिव्यादिभेदस्तु परिणामकृतः । सर्वं च वस्तुजातं सत्त्वासत्त्वनित्यत्वानित्यत्वभिन्नत्व-अभिन्नत्वादिभिः अनैकान्तिकमिच्छन्ति – स्यादस्ति, स्यान्नास्ति, स्यादस्ति च नास्ति च, स्यादवक्तव्यम्, स्यादस्ति चावक्तव्यं च, स्यान्नास्ति चावक्तव्यं च, स्यादस्ति च नास्तिचावक्तव्यं चेति सर्वत्र सप्तभङ्गीनयावतारात्। सर्वं वस्तुजातं द्रव्यपर्यायात्मकमिति द्रव्यात्मना सत्त्वैकत्वनित्यत्वाद्युपपादयन्ति; पर्यायात्मना च तद्विपरीतम्। पर्यायाश्च द्रव्यस्यावस्थाविशेषाः। तेषां च भावाभावरूपत्वात्सत्त्वासत्त्वादिकं सर्वमुपपन्नम् – इति ॥



स्वसिद्धान्तप्रतिपादनस्य जैनमतदूषणम्

अत्राभिधीयते – नैकिस्मन्नसम्भवात् – इति। नैतदुपपद्यते; कुतः? एकस्मिन्नसम्भवात् – एकस्मिन्वस्तुनि अस्तित्वनास्तित्वादेर्विरुद्धस्य छायातपवद् युगपदसम्भवात् । एतदुक्तं भवति – द्रव्यस्य तद्विशेषणभूतपर्यायशब्दाभिधेयावस्थाविशेषस्य च पृथक्पदार्थत्वान्नैकस्मिन् विरुद्धधर्म- समावेशस्सम्भवति – इति।



असम्भवोपपादनम्

तथा हि – एकेन अस्तित्वादिनाऽवस्थाविशेषेण विशिष्टस्य तदानीमेव न तद्विपरीतनास्तित्वादिविशिष्टत्वं सम्भवति। उत्पत्तिविनाशाख्यपरिणामविशेषास्पदत्वं च द्रव्यस्यानित्यत्वम्, तद्विपरीतं च नित्यत्वं तस्मिन् कथं समवैति, विरोधिधर्माश्रयत्वं च भिन्नत्वं, तद्विपरीतं चाभिन्नत्वं कथं वा तस्मिन् समवैति? यथाऽश्वत्वमहिषत्वयोर्युगपत् एकस्मिन्नसम्भवः। अयमर्थः पूर्वमेव भेदाभेदवादिनिरसनसमये तत्तु समन्वयात् (शा.मी.सू.१.१.४) इत्यत्र प्रपञ्चितः।



कालाणुत्वनिराकरणे तात्पर्यम्

कालस्य पदार्थविशेषणतयैव प्रतीतेस्तस्य पृथगस्तित्वनास्तित्वादयो न वक्तव्याः; न च परिहर्तव्याः। कालोऽस्ति नास्तीति व्यवहारो व्यवहर्तॄणां जात्याद्यस्तित्वनास्तित्वव्यवहारतुल्यः। जात्यादयो हि द्रव्यविशेषणतयैव प्रतीयन्त इति पूर्वमेवोक्तम्।



वेदान्तवादेऽपि अनैकान्त्याभ्युपगमशङ्का-परिहारौ

कथं पुनरेकमेव ब्रह्म सर्वात्मकमिति श्रोत्रियैरुच्यते?; सर्वचेतनाचेतनशरीरत्वात् सर्वज्ञस्य सर्वशक्तेस्सत्यसङ्कल्पस्य पुरुषोत्तमस्येत्युक्तम्। शरीरशरीरिणोस्तद्धर्माणाञ्चात्यन्त-वैलक्षण्यमप्युक्तम्।



उक्तानैकान्त्यस्य व्यभिचरितत्वम्

किञ्च जीवादीनां षण्णां द्रव्याणामेकद्रव्यपर्यायत्वाभावात्तेषु द्रव्यैकत्वेन पयार्यात्मना चैकत्वानेकत्वादयो दुरुपपादाः। अथोच्येत – षडेतानि द्रव्याणि स्वकीयैः पर्यायैः स्वेन स्वेनचात्मना तथा भवन्ति – इति।

एवमपि सर्वमनैकान्तिकमित्यभ्युपगमविरोधः, अन्योन्यतादात्म्याभावात्।

अतो न युक्तमिदं जैनमतम्। ईश्वरानधिष्ठितपरमाणुकारणवादे पूर्वोक्तदोषास्तथैव अवतिष्ठन्ते॥ ३१॥



जैनमते आत्मनो देहसमपरिमाणत्वाभ्युपगमतो दोषः

२०६. एवं चात्माकार्त्स्न्यम् ॥ २–२–३२ ॥

एवं भवदभ्युपगमे सति आत्मनश्चाकार्त्स्न्यम् प्रसज्यते। जीवोऽसङ्ख्यातप्रदेशो देहपरिमाण इति हि भवतां स्थितिः। तत्र हस्त्यादिशरीरेऽवस्थितस्यात्मनस्ततो न्यूनपरिमाणे पिपीलिकादिशरीरे प्रविशतोऽल्पदेशव्यापित्वेनाकार्त्स्न्यम् प्रसज्यते – अपरिपूर्णता प्रसज्यत इत्यर्थः॥३२॥



आत्मस्वरूपे सङ्कोचविकासाभ्युपगमेन विरोधाभावशङ्का-तत्परिहारौ

अथ सङ्कोचविकासधर्मतया आत्मनः पर्यायशब्दाभिधेयावस्थान्तरापत्त्या विरोधः परिह्रियत इत्युच्येत; तत्राह –

२०७. न च पर्यायादप्यविरोधो विकारादिभ्यः ॥ २–२–३३ ॥

न च सङ्कोचविकासरूपावस्थान्तरापत्त्या विरोधः परिहर्तुं शक्यते, विकारतत्प्रयुक्तानित्यत्वादि-दोषप्रसक्तेर्घटादितुल्यत्वप्रसङ्गात् ॥३३॥

२०८. अन्त्यावस्थितेश्चोभयनित्यत्वादविशेषः ॥ २–२–३४ ॥

जीवस्य यदन्त्यं परिमाणं मोक्षावस्थागतम्, तस्य पश्चाद्देहान्तरपरिग्रहाभावादवस्थितत्वादात्मनः च मोक्षावस्थस्य तत्परिमाणस्य चोभयोर्नित्यत्वात्तदेव आत्मनस्स्वाभाविकं परिमाणमिति पूर्वमपि तस्मादविशेषः स्यात्। अतो देहपरिमाणत्वमात्मनो न स्यादित्यसङ्गतमेवेदम् आर्हातमतम् ॥३४॥

इति श्रीशारीरकमीमांसाभाष्ये एकस्मिन्नसम्भवाधिकरणम्॥६॥




०७ पशुपत्यधिकरणम्

श्रीशारीरकमीमांसाभाष्ये पशुपत्यधिकरणम्॥७॥

अधिकरणार्थः— वेदविरुद्धाभिप्रायकपाशुपतमतनिरासः

२०९. पत्युरसामञ्जस्यात् ॥ २–२–३५ ॥


सङ्गतिप्रदर्शनम्

कपिलकणादसुगतार्हातमतानामसामञ्जस्यात् वेदबाह्यत्वाच्च निश्श्रेयसार्थिभिः अनादरणीयत्वमुक्तम्; इदानीं पशुपतिमतस्य वेदविरोधादसामञ्जस्याच्चानादरणीयता उच्यते।



पाशुपतस्य अनौचित्योपपादनतः स्वसिद्धान्तः

तन्मतानुसारिणश्चतुर्विधाः – कापालाः, कालामुखाः, पाशुपताः, शैवाश्च – इति सर्वे चैते वेदविरुद्धां तत्त्वप्रक्रियाम् ऐहिकामुष्मिकनिश्श्रेयससाधनकल्पनाश्च कल्पयन्ति। निमित्तोपादानयोर्भेदं, निमित्तकारणं च पशुपतिमाचक्षते। तथा निश्श्रेयससाधनमपि मुद्रिकाषट्कधारणादिकम् । यथाहुः कापालाः – मुद्रिकाषट्कतत्त्वज्ञः परमुद्राविशारदः। भगासनस्थमात्मानं ध्यात्वा निर्वाणमृच्छति। कण्ठिका रुचकं चैव कुण्डलं च शिखामणिः। भस्म यज्ञोपवीतं च मुद्राषट्कं प्रचक्षते ॥ आभिर्मुद्रितदेहस्तु न भूय इह जायते (शैवागमः) इत्यादिकम्। तथा कालामुखा अपि कपालपात्र-भोजनशवभस्मस्नानतत्प्राशनलगुडधारसुराकुम्भस्थापनतदाधारदेवपूजादिकम् ऐहिकामुष्मिकसकल-फलसाधनमभिदधति। रुद्राक्षकङ्कणं हस्ते जटा चैका च मस्तके। कपालं भस्मना स्नानम् (शैवागमः) इत्यादि च प्रसिद्धं शैवागमेषु। तथा केनचित्क्रियाविशेषेण विजातीयानामपि ब्राह्मण्यप्राप्तिमुत्तमाश्रमप्राप्तिं चाहुः – दीक्षाप्रवेशमात्रेण ब्राह्मणो भवति क्षणात् । कापालं व्रतमास्थाय यतिर्भवति मानवः (शैवागमः) इति॥



पाशुपतस्य अनौचित्योपपादनतः स्वसिद्धान्तः

तत्रेदमुच्यते – पत्युरसामञ्जस्यात्- इति। नैकिस्मन्नसम्भवात् इत्यतो न इत्यनुवर्तते। पत्युः – पशुपते; मतं नारदणीयम्; कुतः? असामञ्जस्यात्। असामञ्जस्यं च अन्योन्यव्याघातात् वेदविरोधाच्च। मुद्रिकाषट्कधारणभगासनस्थात्मध्यानसुराकुम्भ-स्थापनतत्स्थदेवतार्चनगूढाचार-श्मशानभस्मस्नानप्रणव-पूर्वाभिध्यानानि अन्योन्यविरुद्धानि ।



वेदविरोधायत्तानौचित्योपपादनम्

वेदविरुद्धं चेदं तत्त्वपरिकल्पनमुपासनमाचारश्च। वेदाः खलु परं ब्रह्म नारायणमेव जगन्निमित्तमुपादानं च वदन्ति – नारायणः परं ब्रह्म तत्त्वं नारायणः परः। नारायणः परो ज्योतिरात्मा नारायणः परः (तै.उ.नारा.१३) तदैक्षत बहु स्यां प्रजायेयेति (छां.६.२.३) सोऽकामयत बहु स्यां प्रजायेयेति (तै.उ.आन.६.२) तदात्मानं स्वयमकुरुत (तै.उ.आन.७) इत्यादयः। परब्रह्मभूतपरमपुरुषवेदनमेव च मोक्षसाधनमुपासनं वदन्ति – वेदाहमेतं पुरुषं महान्तमादित्यवर्णं तमसस्तु पारे (पुरुष सू.) तमेवं विद्वानमृत इह भवति। नान्यः पन्था अयनाय विद्यते (पु.सू) इत्यादिना एकतां गतास्सर्वे वेदान्ताः,



श्रुतिभिः मोक्षसाधनभूतोपासनाङ्गोपदेशः

तदितिकर्तव्यताभूतं कर्म च वेदविहितवर्णाश्रमसम्बन्धि यज्ञादिकमेव वदन्ति – तमेतं वेदानुवचनेन ब्राह्मणा विवदिषन्ति यज्ञेन दानेन तपसाऽनाशकेन (बृ.६.४.२२) इत्यादयः।



शम्भुशिवादिशब्दानां नारायणपरत्वनिर्वाहः

केवलपरतत्त्वप्रतिपादनपरनारायणानुवाकसिद्धतत्त्वपराः केषुचिदुपासनादिविधिपरेषु वाक्येषु श्रुताः प्रजापतिशिवेन्द्राकाशप्रादिणाशब्दा इति शास्त्रदृष्ट्या तूपदेशो वामदेववत् (ब्र.सू.१.१.३१) इत्यत्र प्रतिपादितम्। तथा एको ह वै नारायण आसीन्न ब्रह्मा नेशानः (महोप.१.१) इत्यारभ्य स एकाकी न रमेत (महोप.१.१) इति सृष्टिवाक्योदितं स्रष्टारं नारायणमेव समानप्रकरणस्थाः सदेव सोम्येदमग्रे (छां.६.२.१) इत्यादिषु साधारणाः सद्ब्रह्मात्मादिशब्दाः प्रतिपादयन्तीति जन्माद्यस्य यतः (ब्र.सू.१.१.२) इत्यत्र प्रतिपादितम्। अतो वेदविरुद्धतत्त्वोपासनानुष्ठानाभिधानात् पशुपतिमतम् अनादरणीयमेव॥३५॥



पशुपतेरीश्वरस्य निमित्तमात्रत्वानौचित्यम्

२१०. अधिष्ठानानुपपत्तेश्च ॥ २–२–३६ ॥

वेदबाह्यानामनुमानाद्धि केवलनिमित्तेश्वरकल्पना; तथा सति दृष्टानुसारेण कुलालादिवदधिष्ठानं कर्तव्यम्; न च कुलालादेर्मृदाद्यधिष्ठानवत्पशुपतेर्निमित्तभूतस्य प्रधानाधिष्ठानमुपपद्यते, अशरीरत्वात्; सशरीराणामेव हि कुलालादीनामधिष्ठानशक्तिर्दृष्टा; न चेश्वरस्य सशरीरत्वमभ्युपगन्तव्यम्, तच्छरीरस्य सावयवस्य नित्यत्वे अनित्यत्वे च शास्त्रयोनित्वात् (ब्र.सू.१.१.३) इत्यत्र दोषस्योक्तत्वात्॥३६॥



अशरीरस्यैव चेश्वरस्य प्रधानाधिष्ठातृत्वायोगः

२११. करणवच्चेन्न भोगादिभ्यः ॥ २–२–३७ ॥

यथा भोक्तुर्जीवस्य करणकलेबराद्यधिष्ठानमशरीरस्यैव दृश्यते; तद्वन्महेश्वरस्याप्यशरीरस्य च प्रधानाधिष्ठानमुपपद्यत इति चेत् – न, भोगादिभ्यः पुण्यपापरूपकर्मफलभोगार्थं पुण्यपापरूपादृष्टकारितं हि तदधिष्ठानम्; तद्वत्पशुपतेरपि पुण्यपापरूपादृष्टवत्तया तत्फलभोगादिसर्वं प्रसज्येत; अतो नाधिष्ठानसम्भवः ॥३७॥



ईश्वरस्य पुण्यपापाभ्युपगमे दोषः

२१२. अन्तवत्त्वमसर्वज्ञता वा ॥ २–२–३८ ॥

वा शब्दश्चार्थे; पशुपतेः पुण्यापुण्यरूपादृष्टवत्त्वे जीववदन्तवत्त्वं सृष्टिसंहाराद्यास्पदत्वम् असर्वज्ञता च स्यादित्यनारदणीयमेवेदं मतम् ।



अस्याधिकरणस्य जैमिनीयविरोधाधिकरणतः अगतार्थता

विरोधे त्वनपेक्षं स्यात् (पू.मी.१.१.३) इत्यादिना वेदविरुद्धस्यानारदणीयत्वे सिद्धेऽपि पशुपतिमतस्य वेदविरुद्धताख्यापनार्थं पत्युरसामञ्जस्यात् इति पुनरारम्भः। यद्यपि पाशुपतशैवयोर्वेदाविरोधिन इव केचन धर्माः प्रतीयन्ते; तथापि वेदविरुद्धनिमित्तोपादानभेदकल्पनापरावरतत्त्व- व्यत्ययकल्पनामूलत्वात् सर्वमसमञ्जसमेवेति असामञ्जस्यात् इत्युक्तम्॥३८॥

इति श्रीशारीररकमीमासाभाष्ये पशुपत्यधिकरणम्॥७॥




०८ उत्पत्त्यसम्भवाधिकरणम्

श्रीशारीरकमीमांसाभाष्ये उत्पत्त्यसम्भवाधिकरणम्॥८॥

अधिकरणार्थः— जीवोत्पत्तिवादशङ्कितपाञ्चरात्राप्रामाण्यनिरासः

२१३. उत्पत्यसम्भवात् ॥ २–२–३९ ॥


अवान्तरसङ्गतिः

कपिलादितन्त्रसामान्याद्भगवदभिहितपरमनिश्श्रेयससाधनावबोधिनि पञ्चरात्रतन्त्रेऽपि अप्रामाण्यमाशङ्क्य निराक्रियते;



प्रकृताधिकरणारम्भोपयोगिनी आशङ्का

तत्रैवमाशङ्कते – परमकारणात्परब्रह्म भूताद्वासुदेवात्सङ्कर्षणो नाम जीवो जायते सङ्कर्षणात्प्रद्युम्नसञ्ज्ञं मनो जायते तस्मादनिरुद्धसञ्ज्ञोऽहङ्कारो जायते (परमसंहिता) इति हि भागवतप्रक्रिया। अत्र जीवस्योत्पत्तिः श्रुतिविरुद्धा प्रतीयते; श्रुतयो हि जीवस्यानादित्वं वदन्ति – न जायते म्रियते वा विपश्चित् (कठ.२.१८) इत्याद्याः॥ ३९॥

२१४. न च कर्तुः करणम् ॥ २–२–४०॥



जीवात् मनस उत्पत्तिवादस्य असाधुता

सङ्कर्षणात्प्रद्युम्नसञ्ज्ञं मनो जायते (परमसंहिता) इति कर्तुः जीवात्, करणस्य मनस उत्पत्तिर्न सम्भवति, – एतस्माज्जायते प्राणो मनस्सर्वेन्द्रियाणि च (मु.२.१.३) इति परस्मादेव ब्रह्मणो मनसोऽप्युत्पत्तिश्रुतेः। अतः श्रुतिवरुद्धार्थप्रतिपादनादस्यापि तन्त्रस्य प्रामाण्यं प्रतिषिद्ध्यत इति॥४०॥



जीवोत्पत्तिवादादितात्पर्यव्यक्तीकरणेन सिद्धान्तः

एवं प्राप्ते प्रचक्ष्महे

२१५. विज्ञानादिभावे वा तदप्रतिषेधः ॥ २–२–४१ ॥

वाशब्दात्पक्षो विपरिवर्तते; विज्ञानं चादि चेति परब्रह्म विज्ञानादि। सङ्कर्षणप्रद्युम्नानिरुद्धानामपि परब्रह्मभावे सति तत्प्रतिपादनपरस्य शास्त्रस्य प्रामाण्यं न प्रतिषिध्यते। एतदुक्तं भवति – भागवतप्रक्रियामजनतामिदं चोद्यं – यज्जीवोत्पत्तिर्विरुद्धाऽभिहिता इति । वासुदेवाख्यं परं ब्रह्मैवाश्रितवत्सलं स्वाश्रितसमाश्रयणीयत्वाय स्वेच्छया चतुर्धाऽवतिष्ठत इति हि तत्प्रक्रिया। यथा पौष्करसंहितायां – कर्तव्यत्वेन वै यत्र चातुरात्म्यमुपास्यते। क्रमागतैस्स्वसञ्ज्ञाभिः ब्राह्मणैरागमं तु तत् (पौ.सं) इत्यादि। तच्च चातुरात्म्योपासनं वासुदेवाख्यपरब्रह्मोपासनमिति सात्त्वतसंहितायामुक्तं – ब्राह्मणानां हि सद्ब्रह्मवासुदेवाख्ययाजिनाम् । विवेकदं परं शास्त्रं ब्रह्मोपिनषदं महत् (सा.सं)) इति।

वि॰प्र॰— तद् धि वासुदेवाख्यं परं ब्रह्म

सम्पूर्ण-षाड्गुण्य-वपुः

सूक्ष्म-व्यूह-विभव-भेद-भिन्नं

यथाऽधिकारं भक्तैर्

ज्ञान-पूर्वेण कर्मणा ऽभ्यर्चितं

सम्यक् प्राप्यते।

वि॰प्र॰—


विभवार्चनाद् व्यूहं प्राप्य

व्यूहार्चनात् परं ब्रह्म वासुदेवाख्यं सूक्ष्मं प्राप्यत



इति वदन्ति।

वि॰प्र॰— विभवो हि नाम रामकृष्णादि-प्रादुर्भावगणः।

वि॰प्र॰— व्यूहो वासुदेव-सङ्कर्षण-प्रद्युम्नानिरुद्ध-रूपश् चतुर्-व्यूहः।

वि॰प्र॰— सूक्ष्मं तु केवल-षाड्गुण्य-विग्रहं वासुदेवाख्यं परं ब्रह्म।

यथा पौष्करे –


यस्मात् सम्यक् परं ब्रह्म वासुदेवाख्यम् अव्ययम्।

अस्माद् अवाप्यते शास्त्रात् ज्ञानपूर्वेण कर्मणा॥ (पौ.सं)



इत्यादि। अतः सङ्कर्षणादीनाम् अपि परस्यैव ब्रह्मणः स्वेच्छाविग्रहरूपत्वात् – अजायमानो बहुधा विजायते (पु.सू) इति श्रुतिसिद्धस्यैवाश्रितवात्सल्यनिमित्तस्वेच्छाविग्रहसङ्ग्रहरूपजन्मनो ऽभिधानात् तदभिधायिशास्त्र-प्रामाण्यस्याप्रतिषेधः – इति। तत्र जीवमनो ऽहङ्कार-तत्त्वानाम् अधिष्ठातारः सङ्कर्षणप्रद्युम्नानिरुद्धा इति तेषाम् एव जीवादिशब्दैर् अभिधानम् अविरुद्धम्; यथा आकाश-प्राणादिशब्दैर् ब्रह्मणो ऽभिधानम् ॥४१॥



जीवोत्पत्तिवादस्य उक्ततात्पर्यनिर्णये एतत्तन्त्रोक्तस्य जीवोत्पत्तिनिषेधवादस्य उपष्टम्भकता

२१६. विप्रतिषेधाच्च ॥ २–२–४२ ॥

विप्रतिषिद्धा हि जीवोत्पत्तिस्तस्मिन्नपि तन्त्रे; यथोक्तं परमसंहितायाम्, अचेतना परार्था च नित्या सततविक्रिया। त्रिगुणा कर्मिणां क्षेत्रं प्रकृते रूपमुच्यते॥ व्याप्तिरूपेण सम्बन्धस्तस्याश्च पुरुषस्य च। स ह्यनादिरनन्तश्च परमार्थेन निश्चितः (परमसंहिता) इति। एवं सर्वास्वपि संहितासु जीवस्य नित्यत्ववचनाज्जीवस्वरूपोत्पत्तिः पञ्चरात्रतन्त्रे प्रतिषिद्धैव। जन्ममरणादिव्यवहारस्तु लोकवेदयोर्जीवस्य यथोपपद्यते, तथा नात्माश्रुतेः (ब्र.सू.२.३.१८) इत्यत्र वक्ष्यते। अतो जीवस्योत्पत्तिस्तत्रापि प्रतिषद्धैवेति जीवोत्पत्तिवादनिमित्ताप्रामाण्यशङ्का दूरोत्सारिता।



शाण्डिल्यस्य वेदेषु निष्ठाया अलाभोक्तेस्तात्पर्यचिन्ता

यश्चैष केषाञ्जिदुद्घोषः साङ्गेषु वेदेषु निष्ठामलभमानः शाण्डिल्यः पञ्चरात्रशास्त्रमधीतवान् इति । साङ्गेषु वेदेषु पुरुषार्थनिष्ठा न लब्धेति वचनाद्वेदविरुद्धमेवेदं तन्त्रम् इति, साऽप्यनाघ्रातवेदवचसामानाकलिततदुपबृंहणन्यायकलापानां श्रद्धामात्रविजृम्भितः; यथा – प्रातःप्रातरनृतं ते वदन्ति पुरोदयाज्जुह्वति येऽग्निहोत्रम् (ऐ.ब्रा) इति अनुदितहोमनिन्दा उदितहोमप्रशंसार्थेत्युक्तम्; यथा च भूमविद्याप्रक्रमे नारदेन – ऋग्वेदं भगवोऽध्येमि यजुर्वेदं सामवेदमाथर्वणं चतुर्थमितिहासपुराणं पञ्चमम् (छा.७.१.२) इत्यारभ्य सर्वं विद्यास्थानमभिधाय सोऽहं भगवो मन्त्रविदेवास्मि नात्मवित् (छां.७.१.३) इति भूमविद्याव्यतिरिक्तासु सर्वासु विद्यास्वात्मवेदनालाभवचनं वक्ष्यमाणभूमविद्याप्रशंसार्थं कृतम्; अथवा अस्य नारदस्य साङ्गेषु वेदेषु यत्परतत्त्वं प्रतिपाद्यते, तदलाभनिमित्तोऽयं वादः; एवमेव शाण्डिल्यस्येति पश्चाद्वेदान्तवेद्यवासुदेवाख्यपरब्रह्मतत्त्वाभिधानादवगम्यते।



दुर्ज्ञानस्य वेदार्थस्य सुखावबोधाय पाञ्चरात्रारम्भः

तथा वेदार्थस्य दुर्ज्ञानतया सुखावबोधार्थश्शास्त्रारम्भः परमसंहितायामुच्यते अधीता भगवन् वेदाः साङ्गोपाङ्गास्सविस्तराः। श्रुतानि च मयाऽङ्गानि वाकोवाक्ययुतानि च। नचैतेषु समस्तेषु संशयेन विना क्वचित्। श्रेयोमार्गं प्रपश्यामि येन सिद्धिर्भवष्यति इति, (पाञ्चरात्रम्) वेदान्तेषु यथा सारं सङ्गृह्यभगवान् हरिः। भक्तानुकम्पया विद्वान् सञ्चिक्षेप यथासुखम् (पाञ्चरात्रम्) इति च।



पाञ्चरात्रतन्त्रप्रणयने भगवतस्तात्पर्यम्

अतस्स भगवान्वेदैकवेद्यः परब्रह्माभिधानो वासुदेवो निखिलहेयप्रत्यनीककल्याणैकतान-अनन्तज्ञानानन्दाद्यपरिमितोदारगुणसागरस्सत्यसङ्कल्पः चातुर्वर्ण्यचातुराश्रम्यव्यवस्थया अवस्थितान् धर्मार्थकाममोक्षाख्यपुरुषार्थाभिमुखान् भक्तानवलोक्यापारकारुण्यसौशील्यवात्सल्यौदार्य-महोदधिः स्वस्वरूपस्वविभूतिस्वाराधनतत्फलयाथात्म्यावबोधिनो वेदान् ऋग्यजुस्सामाथर्वभेद-भिन्नान् अपरिमितशाखान् विध्यर्थवादमन्त्ररूपान् स्वेतरसकलसुरनरदुरवगाहांश्चावधार्य तदर्थ-याथात्म्यावबोधि पञ्चरात्रशास्त्रं स्वयमेव निरमिमीतेति निरवद्यम्॥



परकीये व्याख्याने सूत्राक्षराननुगुणता – तद्विरोधश्च

यत्तु – परैस्सूत्रचतुष्टयं कस्यचिद्विरुद्धांशस्य प्रामाण्यनिषेधपरं व्याख्यातम्; तत्सूत्राक्षराननुगुणम्, सूत्रकाराभिप्रायविरुद्धञ्च। तथा हि – सूत्रकारेण वेदान्तन्यायाभिधायीनि सूत्राण्यभिधाय वेदोपबृंहणाय च भारतसंहितां शतसहस्रिकां कुर्वता मोक्षधर्मे ज्ञानकाण्डेऽभिहितं,



पाञ्चरात्रप्रामाण्यस्थापकमहाभारतवचनादि

गृहस्थो ब्रह्मचारी च वानप्रस्थोऽथ भिक्षुकः। य इच्छेत्सिद्धमास्थातुं देवतां कां यजेत सः (म.भा.शा.मोक्ष.३३५.१) इत्यारभ्य महता प्रबन्धेन पञ्चरात्रशास्त्रप्रक्रियां प्रतिपाद्य इदं शतसहस्रादि भारताख्यानविस्तरात्। आविध्य मतिमन्थानं दध्नो घृतमिवोद्धृतम्। नवनीतं यथा दध्नो द्विपदां ब्राह्मणो यथा। आरण्यकं च वेदेभ्यः ओषधीभ्यो यथाऽमृतम् (म.भा.शा.मोक्ष.३४०.१११) इदं महोपनिषदं चतुर्वेदसमन्वितम्। साङ्ख्ययोगकृतान्तेन पञ्चरात्रानुशब्दितम् (म.भा.शा.मोक्ष.३४०.१११) इदं श्रेय इदं ब्रह्म इदं हितमनुत्तमम्। ऋग्यजुस्सामभिर्जुष्टमथर्वाङ्गिरसैस्तथा ॥ भविष्यति प्रमाणं वै एतदेवानुशासनम् (म.भा.शा.मोक्ष.३३६-३२) इति। साङ्ख्ययोगशब्दाभ्यां ज्ञानयोगकर्मयोगावभिहितौ; यथोक्तं -ज्ञानयोगेन साङ्ख्यानां कर्मयोगेन योगिनाम् (भ.गी.३.३) इति। भीष्मपर्वण्यपि – ब्राह्मणैः क्षत्रियैर्वैश्यैः शूद्रैश्च कृतलक्षणैः। अर्चनीयश्च सेव्यश्च पूजनीयश्च माधवः। सात्त्वतं विधिमास्थाय गीतस्सङ्कर्षणेन यः (म.भा.शा.मोक्ष.३६-३९,४०) इति। कथमेवं ब्रुवाणो बादरायणो वेदविदग्रेसरो वेदान्तवेद्यपरब्रह्मभूतवासुदेवोपासनार्चनादिप्रतिपादनपरस्य सात्त्वतशास्त्रस्याप्रामाण्यं ब्रूयात्।



महाभारतप्रशंसायाः अनैकान्त्यशङ्कासमाधाने

ननु च साङ्ख्यं योगः पञ्चरात्रं वेदाः पाशुपतं तथा। किमेतान्येकनिष्ठानि पृथङ्निष्ठानि वा मुने ॥ (म.भा.शा.मोक्ष.३५०-१,२) इत्यादिना साङ्ख्यादीनामप्यादरणीयतोच्यते; शारीरके तु साङ्ख्यादीनि प्रतिषिध्यन्ते; अत इदमपि तन्त्रं तत्तुल्यम्; नेत्युच्यते, यतस्तत्रापीममेव शारीरकोक्तं न्यायमवतारयति; किमेतान्येकनिष्ठानि पृथङ्निष्ठानि वा इति प्रश्नस्यायमर्थः -किं साङ्ख्ययोगपाशुपतवेदपञ्चरात्राण्येकतत्त्वप्रतिपादनपराणि, पृथक्तत्त्वप्रतिपादनपराणि वा; यदैकतत्त्वप्रतिपादनपराणि; किं तदेकं तत्त्वम्; यदा तु पृथक्तत्त्वप्रतिपादनपराणि, तदैषां परस्परं विरुद्धार्थप्रतिपादनपरत्वाद्वस्तुनि विकल्पासम्भवाच्चैकमेव प्रमाणमङ्गीकरणीयम्, कि तदेकम् – इति। अस्योत्तरं ब्रूवन् ज्ञानान्येतानि राजर्षे विद्धि नानामतानि वै। साङ्ख्यस्य वक्ता कपिलः (म.भा.शा.मो.३५०.६३,६४) इत्यारभ्य साङ्ख्ययोगपाशुपतानां कपिलहिरण्यगर्भपशुपतिकृतत्वेन पौरुषेयत्वं प्रतिपाद्य अवान्तरतपा नाम वेदाचार्यस्स उच्यते (म.भा.शा.मो.३५०.६५) इति वेदानामपौरुषेयत्वमभिधाय पञ्चरात्रस्य कृत्स्नस्य वक्ता नारायणस्स्वयम् (म.भा.शा.मो.३५०-६७) इति पञ्चरात्रतन्त्रस्य वक्ता नारायणः स्वयमेवेत्युक्तवान् ।



वक्ता नारायणस्स्वयम् इत्यस्याशयाविष्कारः

एवं वदतश्चायमाशयः – पौरुषेयाणां तन्त्राणां परस्परविरुद्धवस्तुवादितया अपौरुषेयत्वेन निरस्तप्रमादादिनिखिलदोषगन्धवेदवेद्यवस्तुविरुद्धाभिधायित्वाच्च यथावस्थितवस्तुनि प्रामाण्यं दुर्लभम्; वेदवेद्यश्च परब्रह्मभूतो नारायणः; अतस्तत्तत्तन्त्राभिहितप्रधानपुरुषपशुपतिप्रभृतितत्त्वस्य वेदान्तवेद्यपरब्रह्मभूतनारायणात्मकतयैव वस्तुत्वमभ्युपगमनीयम् – इति। तदिदमाह च सर्वेषु च नृपश्रेष्ठ ज्ञानेष्वेतेषु दृश्यते । यथागमं यथान्यायं निष्ठा नारायणः प्रभुः (म.भा.शा.मो.३५०.६७,६८) इति। यथागमं यथान्यायम् इति न्यायानुगृहीततत्तदागमोक्तं वस्तु परामृशतो नारायण एव सर्वस्य वस्तुनो निष्ठेति दृश्यते, अब्रह्मात्मकतया तत्तत्तन्त्राभिहितानां तत्त्वानां सर्वं खल्विदं ब्रह्म (छा.३.१४.१) विश्वं नारायणः (तै.नारा.१३) इत्यादिना सर्वस्य ब्रह्मात्मकतामनुसन्दधानस्य नारायण एव निष्ठेति प्रतीयत इत्यर्थः।



उक्तार्थस्य वचनान्तरेण विशदीकरणम्

अतो वेदान्तवेद्यः परब्रह्मभू तो नारायणः स्वयमेव पञ्चरात्रस्य कृत्स्नस्य वक्तेति, तत्स्वरूपतदुपासनाभिधायि तत्तन्त्रमिति च तस्मिन्नितरतन्त्रसामान्यं न केनचिदुद्भायितुं शक्यम्। अतस्तत्रैवेदमुच्यते एवमेकं साङ्ख्ययोगं वेदारण्यकमेव च। परस्पराङ्गान्येतानि पञ्चरात्रं तु कथ्यते (म.भा.शा.मो.३४९.८१) इति। साङ्ख्यं च योगश्च साङ्ख्ययोगम्, वेदाश्चारण्यकानि च वेदारण्यकम्, परस्पराङ्गान्येतानि एकतत्त्वप्रतिपादनपरतयैकीभूतानि एकं पञ्चरात्रमिति कथ्यते।



सर्वस्य पाञ्चरात्रस्य एकत्वोक्तिविशदीकारः

एतदुक्तं भवति – साङ्ख्योक्तानि पञ्चविंशतितत्त्वानि, योगोक्तं च यमनियमाद्यात्मकं योगम्, वेदोदितकर्मस्वरूपाण्यङ्गीकृत्य तत्त्वानां ब्रह्मात्मकत्वं, योगस्य च ब्रह्मोपासनप्रकारत्वं कर्मणां च तदाराधनरूपतामभिदधति, ब्रह्मस्वरूपं प्रतिपादयन्त्यारण्यकानि। एतदेव परेण ब्रह्मणा नारायणेन स्वयमेव पञ्चरात्रतन्त्रे विशदीकृतम् – इति।



शारीरके तन्त्रान्तरनिराकरणस्याशयः

शारीरके च साङ्ख्योक्ततत्त्वानामब्रह्मात्मकतामात्रं निराकृतम्; न स्वरूपम्। योगपाशुपतयोश्चेश्वरस्य केवलनिमित्तकारणता, परावरतत्त्वविपरीतकल्पना, वेदबहिष्कृताचारो निराकृतः; न योगस्वरूपम्, पशुपतिस्वरूपं च। अतः साङ्ख्यं योगः पञ्चरात्रं वेदाः पाशुपतं तथा। आत्मप्रमाणान्येतानि न हन्तव्यानि हेतुभिः (म.भा.शा.मो.३५०.६३) इत्यपि तत्तदभिहिततत्तत्स्वरूपमात्रमङ्गीकार्यम्, जिनसुगताभिहिततत्त्ववत्सर्वं न बहिष्कार्यमित्युच्यते। यथागमं यथान्यायं निष्ठा नारायणः प्रभुः (म.भा.शा.मो.३५०.६८) इत्यनेनैकार्थ्यात् ॥४२॥

इति श्रीशारीरकमीमांसाभाष्ये उत्पत्त्यसम्भवाधिकरणम्॥८॥



पाञ्चरात्राधिकरणम्

इति श्रीभगवद्रामानुजविरचिते शारीरकमीमांसाभाष्ये द्वितीयस्याध्यायस्य द्वितीयःपादः॥२॥





+३ वियत्

श्रीभगवद्रामानुजविरचिते श्रीशारीरकमीमांसाभाष्यं

द्वितीयः अविरोधाध्यायः॥


०१ वियदधिकरणम्

श्रीभगवद्रामानुजविरचितेश्रीशारीरकमीमांसाभाष्येद्वितीये अविरोधाध्याये–तृतीयः वियत्पादः


अधिकरणानि – 7, सूत्राणि – 52



पादार्थः – वियदादेः प्रपञ्चस्य ब्रह्मकार्यत्वचिन्ता

(54) वियदधिकरणम् ॥१॥



सूत्राणि 1-9

अधिकरणार्थः— आकाशस्य ब्रह्मकार्यत्वचिन्ता

२१७. न वियदश्रुतेः ॥ २–३–१ ॥



पादसङ्गतिप्रदर्शनम्

साङ्ख्यादिवेदबाह्यतन्त्राणां न्यायाभासमूलतया विप्रतिषेधाच्चासामञ्जस्यमुक्तम्; इदानीं स्वपक्षस्य विप्रतिषेधादिदोषगन्धाभावख्यापनाय ब्रह्मकार्यतयाऽभिमतचिदचिदात्मकप्रपञ्चस्य कार्यताप्रकारो विशोध्यते।



संशयाकारः

तत्र वियदुत्पद्यते, न वा – इति संशय्यते।



सयुक्तिकः पूर्वः पक्षः

किं युक्तम्? न वियदुत्पद्यत इति। कुतः? अश्रुतेः; सम्भावितस्य हि श्रवणसम्भवः; असम्भावितस्य तु गगनकुसुमवियदुत्पत्त्यादेः शब्दाभिधेयत्वं न सम्भवति। न खलु निरवयवस्य सर्वगतस्याकाशस्य आत्मन इवोत्पत्तिर्निरूपयितुं शक्यते ॥



पूर्वपक्षनिर्वाहः, उत्पत्तिश्रुतेरर्थविरोधश्च

अत एव उत्पत्त्यसम्भवात् छान्दोग्ये सृष्टिप्रकारे तेजःप्रभृतीनामेवोत्पत्तिराम्नायते – तदैक्षत बहु स्यां प्रजायेयेति तत्तेजोऽसृजत (छा.६-२-३) इति। तैत्तरीयकाथर्वणादिषु तस्माद्वा एतस्मादात्मन आकाशस्सम्भूतः (तै.आन.१.अनु) एतस्माज्जायते प्राणो मनस्सर्वेन्द्रियाणि च खं वायुर्ज्योतिरापः (मु.२-१-३) इत्यादिषु श्रूयमाणा वियदुत्पत्तिः अर्थविरोधाद्बाध्यत इति॥१॥



श्रुत्या वियदुत्पत्तेस्सिद्धान्तः

एवं प्राप्तेऽभिधीयते –

२१८. अस्ति तु ॥ २–३–२ ॥

अस्ति तु आकाशस्योत्पत्तिः; अतीन्द्रियार्थविषया हि श्रुतिः प्रमाणान्तराप्रतीतामपि वियदुत्पत्तिं प्रतिपादयितुं समर्थैव। न च श्रुतिप्रतिपन्नेऽर्थे तद्विरोधि निरवयवत्वादिहेतुकम् अनुत्पत्त्यनुमानमुदेतुम् अलम्; आत्मनोऽनुत्पत्तिर्न निरवयवत्वप्रयुक्तेति वक्ष्यते ॥२॥



आकाशोत्पत्तिश्रुतेः गौणत्वशङ्का

पुनश्चोदयति –

२१९. गौण्यसम्भवाच्छब्दाच्च ॥ २–३–३ ॥

तस्माद्वा एतस्मादात्मन आकाशस्सम्भूतः (तै.उ.आन.१.अनु) इत्यादिवियदुत्पत्तिश्रुतिर्गौणीति कल्पयितुं युक्तम्, तत्तेजोऽसृजत (छा.६.२.३) इति सिसृक्षोः ब्रह्मणः प्रथमं तेज उत्पद्यत इति तेज उत्पत्तिप्राथम्येन वियदुत्पत्तिप्रतिपादनासम्भवात्, वायुश्चान्तरिक्षं चैतदमृतम् (बृ.४.३.३) इति वियतोऽमृतत्वशब्दाच्च॥३॥



‘सम्भूत’ शब्दस्यैकस्य आकाशांशे गौणत्वस्य अग्न्यंशे मुख्यतायाश्चानुपपत्तिः

कथमेकस्य सम्भूतशब्दस्य आकाशापेक्षया गौणत्वम्, अग्न्याद्यपेक्षया मुख्यत्वमिति चेत् तत्राह –

२२०. स्याच्चैकस्य ब्रह्मशब्दवत्।२–३–४॥

एकस्यैव तस्माद्वा एतस्मादात्मन आकाशस्सम्भूतः (तै.उ.आन.१) इत्याकाशे मुख्यत्वासम्भवात् गौणतया प्रयुक्तस्य सम्भूतशब्दस्य वायोरग्निः (तै.उ.आन.१) इत्यादिष्वनुषक्तस्य मुख्यत्वं स्यादेव; ब्रह्मशब्दवत् – यथा ब्रह्मशब्दः, तस्मादेतद्ब्रह्म नाम रूपमन्नं च जायते (मु.१.१.९) इत्यत्र प्रधाने गौणतया प्रयुक्तस्तस्मिन्नेव प्रकरणे तपसा चीयते ब्रह्म ततोऽन्नमभिजायते (मु.१.१.८) इति ब्रह्मणि मुख्यतया प्रयुज्यते; तद्वत्। अनुषङ्गे च श्रवणावृत्ताविवाभिधानावृत्तिर्विद्यत एवेत्यर्थः॥४॥



वियदनुत्पत्तिशङ्कायाः परिहारः

परिहरति –

२२१. प्रतिज्ञाहानिरव्यतिरेकात् ॥ २–३–५ ॥

छान्दोग्यश्रुत्यनुसारेणान्यासां वियदुत्पत्तिवादिनीनां श्रुतीनां गौणत्वं कल्पयियतुं न युज्यते, यतः छान्दोग्यश्रुत्यैव वियदुत्पत्तिरङ्गीकृता, येनाश्रुतं श्रुतम् (छा.६.१.३) इत्यादिना ब्रह्मविज्ञानेन सर्वविज्ञान-प्रतिज्ञानात्। तस्या हि प्रतिज्ञायाः अहानिराकाशस्यापि ब्रह्मकार्यत्वेन तदव्यतिरेकादेव भवति॥४॥



छान्दोग्यश्रुतितः आकाशोत्पत्तिप्रतीतिः

२२२. शब्देभ्यः ॥ २–३–६॥

इतश्च वियदुत्पत्तिः छान्दोग्ये प्रतीयते, सदेव सोम्येदमग्र आसीदेकमेवाद्वितीयम् (छा.६.२.१) इति प्राक्सृष्टेरेकेत्वावधारणशब्दात्; ऐतदात्म्यमिदं सर्वम् (छा.६.८.७) इत्येवमादिशब्देभ्यश्च कार्यत्वेन ब्रह्मणोऽव्यतिरेकप्रतीतेः। नच तत्तेजोऽसृजत (छा.६.२.३) इति तेजस उत्पत्तिश्रुतिर्वियदुत्पत्तिं वारयति। वियदुत्पत्यवचनमात्रेण तेजसः प्रतीयमानं प्राथम्यं श्रुत्यन्तरप्रतिपन्नां वियदुत्पत्तिं न निवारियतुमलम्॥६॥



सर्वस्यापि कार्यताश्रुत्या आकाशस्यापि कार्यत्वावश्यम्भावः

२२३. यावद्विकारन्तु विभागो लोकवत् ॥ २–३–७॥

तुशब्दाश्चार्थे, एैतदात्म्यमिदं सर्वम् (छां.६.८.७) इत्यादिभिराकाशस्य विकारत्ववचनेन तस्याकाशस्य ब्रह्मणो विभागः उत्पत्तिरप्युक्तैव। लोकवत् – यथा लोके एते सर्वे देवदत्तपुत्रा इत्यभिधाय तेषु केषाञ्चित्तत उत्पत्तिवचनेन सर्वेषामुत्पत्तिरुक्ता स्यात्, तद्वत्। एवं व सति वायुश्चान्तिरक्षञ्चैतदमृतम् (बृ.४.३.३) इति सुराणामिव चिरकालस्थायित्वाभिप्रायम्॥७॥



आकाशोत्पत्तिसिद्ध्या वायूत्पत्तेरुक्तप्रायता

२२४. एतेन मातिरश्वा व्याख्यातः॥ २–३–८ ॥

अनेनैव हेतुना मातरिश्वनो वायोरप्युत्पत्तिर्व्याख्याता। वियन्मातिरश्वनोः पृथग्योगकरणं तेजोऽतस्तथाह्याह (ब्र.सू.२.३.१०) इति मातरिश्वपरामर्शार्थम्॥८॥



उत्पत्तेरभावः ब्रह्ममात्रवृत्तिता

२२५. असम्भवस्तु सतोऽनुपपत्तेः ॥ २–३–९ ॥

तुशब्दोऽवधारणार्थः; असम्भवः – अनुत्पत्तिः। सतः – ब्रह्मण एव; तद्व्यतिरिक्तस्य कस्यचिदप्यनुत्पत्तिर्न सम्भवति, अनुपपत्तेः। एतदुक्तं भवति – वियन्मातिरश्वनोरुत्पत्तिप्रतिपादनम् उदाहरणार्थम्; उत्पत्त्यसम्भवस्तु सतः परमकारणस्य परस्यैव ब्रह्मणः । तद्व्यतिरिक्तस्य कृत्स्नस्याव्यक्तमहदहङ्कारतन्मात्रेन्द्रियवियत्पवनादिकस्य प्रपञ्चस्यैकविज्ञानेन सर्वविज्ञान-प्रतिज्ञादिभिरवगतकार्यभावस्यानुत्पत्तिर्नोपपद्यत इति॥९॥

इति श्रीशारीरकमीमांसाभाष्ये वियदधिकरणम्॥१॥




०२ तेजोधिकरणम्

श्रीशारीरकमीमांसाभाष्ये तेजोऽधिकरणम्॥२॥

अधिकरणार्थः— तेज आदिशरीरकात् ब्रह्मण एव अबादिसृष्टिः, न केवलं तेज आदे-

२२६. तेजोऽतस्तथाह्याह ॥ २–३–१० ॥


अवान्तरसङ्गतिः, प्रकृताधिकरणीयो विचारश्च

ब्रह्मव्यतिरिक्तस्य कृत्स्नस्य ब्रह्मकार्यत्वमुक्तम्, इदानीं व्यवहितकार्याणां किं केवलात्तत्तदनन्तरकारणभूताद्वस्तुन उत्पत्तिः, आहोस्वित्तत्तद्रूपाद्ब्रह्मण इति चिन्त्यते।



पूर्वः पक्षः सहेतुकः

किं युक्तम्? केवलात्तत्तद्वस्तुन इति। कुतः? तेजस्तावत् अतः – मातरिश्वन एवोत्पद्यते। वायोरग्निः (तै.उ.आन.१) इति ह्याह ॥१०॥



अपां तेजस एव केवलात् सृष्टिशङ्का

२२७. आपः॥ २–३–११ ॥

आपोऽपि अतः – तेजस एवोत्पद्यन्ते, अग्नेरापः (तै.उ.आन.१.२) तदपोऽसृजत (छा.६.२.३) इति ह्याह ॥११॥



पृथिव्या अपि केवलायाः, अप्सृष्टिशङ्का

२२८. पृथिवी ॥ २–३–१२ ॥

पृथिवी अद्भ्य उत्पद्यते – अद्भ्यः पृथिवी (तै.उ.आन.१.२) ता अन्नमसृजन्त (छां.६.२.४) इति ह्याह॥१२॥



‘अन्न’ शब्दस्य पृथिव्यभिधायकत्वम्

नन्वन्नशब्देन कथं पृथिव्यभिधीयते? अत आह

२२९. अधिकाररूपशब्दान्तरेभ्यः ॥ २–३–१३ ॥

महाभूतसृष्ट्यधिकारात्पृथिव्येवान्नशब्देनोक्तेति प्रतीयते। अदनीयस्य सर्वस्य पृथिवीविकारत्वात् कारणे कार्यशब्दः। तथा वाक्यशेषे भूतानां रूपसंशब्दने, यदग्नेरोहितं रूपं तेजसस्तद्रूपं यच्छुक्लं तदपां यत्कृष्णं तदन्नस्य (छा.६.४.१) इत्यप्तेजसोस्सजातीयमेवान्नशब्दवाच्यं प्रतीयते। शब्दान्तरं च समानप्रकरणे अग्नेरापः अद्भ्यः पृथिवी (तै.उ.आन.१.२) इति श्रूयते। अतः पृथिव्येवान्नशब्देनोच्यत इत्यद्भ्यः एव पृथिवी जायते ।



ब्रह्मणः सकाशादुत्पद्यमानानां सर्वासां पारम्परिकत्वम्

उदाहृतास्तेजः प्रभृतयः प्रदर्शनार्थाः। महदादयोऽपि स्वानन्तरवस्तुन एवोत्पद्यन्ते, यथाश्रुत्यभ्युपगमाविरोधात्। एतस्माज्जायते प्राणो मनस्सर्वेन्द्रियाणि च । खं वायुर्ज्योतिरापः पृथिवी विश्वस्य धारिणी (मु.२.१.३) तस्मादेतद्ब्रह्मनामरूपमन्नं च जायते (मु.१.१.९) तस्माद्वा एतस्मादात्मन आकाशस्सम्भूतः (तै.अन.१) तत्तेजोऽसृजत (छा.६.२.३) इत्यादयो ब्रह्मणः परम्परया कारणत्वेऽप्युपपद्यन्त इति॥१३॥



सिद्धान्तप्रतिपादनम्

एवं प्राप्ते प्रचक्ष्महे –

२३०. तदभिध्यानादेव तु तल्लिङ्गात्सः॥ २–३–१४ ॥

तुशब्दात्पक्षो व्यावृत्तः, महदादिकार्याणामपि तत्तदनन्तरवस्तुशरीरकस्स एव पुरुषोत्तमः कारणम्, कुतः? तदभिध्यानरूपात्तल्लिङ्गात्; अभिध्यानम् – बहु स्यामिति सङ्कल्पः, तत्तेज ऐक्षत बहु स्यां प्रजायेयेति (छा.६.२.३) ता आप ऐक्षन्त बह्व्यस्स्याम प्रजायेमहि (छा.६-२-४) इत्यात्मनो बहुभवनसङ्कल्परूपेक्षणश्रवणान्महदहङ्काराकाशादीनामपि कारणानां तथाविधेक्षापूर्विकैव स्वकार्यसृष्टिरिति गम्यते ॥



सृष्टिसङ्कल्पात्मकेक्षणस्य परब्रह्मासाधारणता

तथाविधं चेक्षणं तत्तच्छरीरकस्य परस्यैव ब्रह्मण उपपद्यते। श्रूयते च सर्वशरीरकत्वेन सर्वात्मकत्वं परस्य ब्रह्मणोऽन्तर्यामिब्राह्मणे यः पृथिव्यां तिष्ठन् (बृ.५-७-२२) योऽप्सु तिष्ठन् (बृह.५-७-२२) यस्तेजसि तिष्ठन् (बृह.५.७.२२) यो वायौ तिष्ठन् (बृह.५.७.२२) य आकाशे तिष्ठन् (बृह.५.७.२२) इत्यादि। सुबालोपनिषदि च यस्य पृथिवी शरीरम् (सुबा.७) इत्यारभ्य यस्याहङ्कारश्शरीरम् (सुबा.७.खं) यस्य बुद्धिश्शरीरम् (सुवा.७.खं) यस्याव्यक्तं शरीरम् (सुबा.७) इत्यादि॥१४॥



श्रुतायाः प्राणादिसृष्टेः पारम्परिकत्वतात्पर्याभावः

यच्चोक्तम् एतस्माज्जायते प्राणो मनस्सर्वेन्द्रियाणि च (मु.२.१.३) इत्यादिषु श्रूयमाणा ब्रह्मणः प्राणादिसृष्टिः परम्परयाऽप्युपपद्यत इति; अत्रोच्यते –

२३१. विपर्ययेण तु क्रमोऽत उपपद्यते च ॥ २–३–१५ ॥

तुशब्दोऽवधारणार्थः। अव्यक्तमहदहङ्काराकाशादिक्रमाद्विपर्ययेण यस्सर्वेषां कार्याणां ब्रह्मानन्तर्यरूपः क्रमः एतस्माज्जायते प्राणः (मु.२.१.३) इत्यादिषु प्रतीयते, स च क्रमः तत्तद्रूपाद्ब्रह्मणः तत्तत्कार्योत्पत्तेरेवोपपद्यते। परम्परया कारणत्वे ह्यानन्तर्यश्रवणमुपरुध्येत। अतः एतस्माज्जायते (मु.२.१.३) इत्यादिकमपि सर्वस्य ब्रह्मणः साक्षात्सम्भवस्योत्तम्भनम् ॥१५॥

२३२. अन्तरा विज्ञानमनसी क्रमेण तल्लिङ्गादिति चेन्नाविशेषात् ॥ २–३–१६॥



‘एतस्मात्’ इत्यादेः ब्रह्मणः साक्षात्सम्भवपरत्वोत्तम्भकत्वाभावशङ्का – तत्परिहारौ

विज्ञानसाधनत्वादिन्द्रियाणि विज्ञानमित्युच्यन्ते, यदुक्तम् एतस्माज्जायते (मु.२.१.३) इत्यादिना सर्वस्य ब्रह्मणोऽनन्तरकार्यत्वं श्राव्यते; अतश्चानेन वाक्येन सर्वस्य साक्षाद्ब्रह्मण उत्पत्तिरभिध्यानलिङ्गावगता उत्तभ्यत इति; तन्नोपपद्यते – क्रमविशेषपरत्वादस्य वाक्यस्य; अत्रापि सर्वेषां क्रमप्रतीतेः। खादिषु तावत् श्रुत्यन्तरसिद्धः क्रमोऽत्रापि प्रतीयते – तैस्सहपाठलिङ्गाद्भूतप्राणयोरन्तराले विज्ञानमनसी अपि क्रमेणोत्पद्येते इति प्रतीयते। अतस्सर्वस्य साक्षाद्ब्रह्मण एव सम्भवस्योत्तम्भनमिदं वाक्यं न भवतीति चेत्-तन्न, अविशेषात् एतस्माज्जायते प्राणः (मु.२-१-३) इत्यनेनाविशेषात्। विज्ञानमनसोः खादीनां च एतस्माज्जायते (मु.२-१-३) इत्यनेन साक्षात्सम्भवरूपसम्बन्धस्याभिधेयस्य सर्वेषां प्राणादिपृथिव्यन्तानामविशिष्टत्वात्स एव विधेयः, न क्रमः। श्रुत्यन्तरसिद्धक्रमविरोधाच्च नेदं क्रमपरम्, पृथिव्यप्सु प्रलीयते (सुबा.२-ख) तम…एकीभवति (सुबाल.२-खं) इत्यन्तेन क्रमान्तरप्रतीतेः। अतोऽव्यक्तादिशरीरकात्परस्माद्ब्रह्मण एव सर्वकार्याणामुत्पत्तिः। तेजः प्रभृतयश्च शब्दास्तदात्मभूतं ब्रह्मैवाभिदधति ॥१६॥



सर्वशब्दानां ब्रह्मवाचित्वे व्युत्पत्तिविरोधशङ्कापरिहारः

नन्वेवं सर्वशब्दानां ब्रह्मवाचित्वे सति तैस्तैश्शब्दैः तत्तद्वस्तुव्यपदेशो व्युत्पत्तिसिद्ध उपरुद्ध्येत; तत्राह –

२३३. चराचरव्यपाश्रयस्तु स्यात्तद्व्यपदेशो भाक्तस्तद्भावभावित्वात् ॥२–३–१७॥

तुशब्दश्चोदिताशङ्कानिवृत्त्यर्थः, निखलजङ्गमस्थावरव्यपाश्रयस्तत्तच्छब्दव्यपदेशः भाक्तः – वाच्यैकदेशे भज्यत इत्यर्थः, समस्तवस्तुप्रकारिणो ब्रह्मणः प्रकार भूतवस्तुग्राहिप्रत्यक्षादिप्रमाणविषयत्वात् वेदान्तश्रवणात्प्राक्प्रकार्यप्रतीतेः, प्रकारिप्रतीतिभावभावित्वाच्च तत्पर्यवसानस्य, लोके तत्तद्वस्तुमात्रे वाच्यैकदेशे ते ते शब्दाः भङ्क्त्वा भङ्क्त्वा व्यपदिश्यन्ते।



सूत्रस्य योजनाभेदेन अर्थबोधनम्

अथवा तेजःप्रभृतिभिश्शब्दैः तत्तद्वस्तुमात्रवाचितया व्युत्पन्नैर्ब्रह्मणो व्यपदेशो भाक्तस्स्यात् अमुख्यस्स्यादित्याशङ्क्य चराचरव्यपाश्रयस्तु इत्युच्यते। चराचरव्यपाश्रयः तद्व्यपदेशः – तद्वाचिशब्दः, चराचरवाचिशब्दो ब्रह्मण्यभाक्तः मुख्य एव; कुतः?, ब्रह्मभावभावित्वात्सर्वशब्दानां वाचकभावस्य; नामरूपव्याकरणश्रुत्या हि तथाऽवगतम्॥१७॥

इति श्रीशारीरकमीमांसाभाष्ये तेजोधिकरणम् ॥ २ ॥




०३ आत्माधिकरणम्

श्रीशारीरकमीमांसाभाष्ये आत्माधिकरणम्॥३॥

अधिकरणार्थः— जीवानाम् उत्पत्तिविनाशराहित्येन नित्यता

२३४. नात्मा श्रुतेर्नित्यत्वाच्च ताभ्यः ॥ २–३–१८ ॥


अवान्तरसङ्गतिः, अधिकरणे विचारणीयोंशश्च

वियदादेः कृत्स्नस्य परस्माद्ब्रह्मण उत्पत्तिरुक्ता। इदानीं जीवस्याप्युत्पत्तिरस्ति नेति संशय्यते ॥



पूर्वपक्षः सयुक्तिकः

कि युक्तम्? अस्तीति, कुतः, एकविज्ञानेन सर्वविज्ञानप्रतिज्ञोपपत्तेः, प्राक्सृष्टेरेकत्वावधारणाच्च। वियदादेरिव जीवस्याप्युत्पत्तिवादिन्यः श्रुतयश्च सन्ति – यतः प्रसूता जगतः प्रसूती तोयेन जीवान् व्यससर्ज भूम्याम् (तै.उ.ना.१.१) प्रजापतिः प्रजा असृजत (यजु.२.अष्ट) सन्मूलास्सोम्येमास्सर्वाः प्रजास्सदायतनास्सत्प्रतिष्ठाः (छा.६.८.४) यतो वा इमानि भूतानि जायन्ते (तै.उ.भृगु-१) इति। एवं सचेतनस्य जगत उत्पत्तिवचनात् जीवस्याप्युत्पत्तिः प्रतीयते।



जीवब्रह्माभेदतः, जीवनित्यत्वशङ्का-परिहारौ

न च वाच्यं – ब्रह्मणो नित्यत्वात् तत्त्वमस्यादिभिश्च जीवस्य ब्रह्मत्वावगमाज्जीवस्य नित्यत्वम् – इति ऐतदात्म्यिमदं सर्वम् (छा.६.८.७) सर्वं खल्विदं ब्रह्म (छा.३.१४.१) इत्येवमादिभिर्वियदादेरपि ब्रह्मत्वावगमात्तस्यापि नित्यत्वप्रसक्तेः। अतो जीवोऽपि वियदादिवत् उत्पद्यत इति॥



अधिकरणीयः सिद्धान्तः

एवं प्राप्तेऽभिधीयते नात्मा श्रुतेः – इति। नात्मोत्पद्यते; कुतः? श्रुतेः न जायते म्रियते वा विपश्चित् (कठ.२.१८) ज्ञाज्ञौ द्वावजौ, (श्वेत.२.९) इत्यादिभिर्जीवस्योत्पत्तिप्रतिषेधो हि श्रूयते। आत्मनो नित्यत्वं च ताभ्यः श्रुतिभ्य एवावगम्यते नित्यो नित्यानां चेतनश्चेतनानामेको बहूनां यो विदधाति कामान् (श्वेत.६.१३) अजो नित्यश्शाश्वतोऽयं पुराणो न हन्यते हन्यमाने शरीरे, (कठ.२.१८) इत्यादिभ्यः। अतश्च नात्मोत्पद्यते।



अधिकरणद्वयार्थनिगमनम्

कथं तर्ह्येकविज्ञानेन सर्वविज्ञानप्रतिज्ञोपपद्यते; इत्थमुपपद्यते जीवस्यापि कार्यत्वात्कार्यकारणयोरनन्यत्वाच्च। एवं तर्हि वियदादिवदुत्पत्तिमत्त्वमङ्गीकृतं स्यात्; नेत्युच्यते – कार्यत्वं हि नामैकस्य द्रव्यस्यावस्थान्तरापत्तिः, तज्जीवस्याप्यस्त्येव। इयांस्तु विशेषः – वियदादेरचेतनस्य यादृशोऽन्यथाभावो न तादृशो जीवस्य; ज्ञानसङ्कोचविकासलक्षणो जीवस्यान्यथाभावः; वियदादेस्तु स्वरूपान्यथाभावलक्षणः। सेयं स्वरूपान्यथाभावलक्षणोत्पत्तिर्जीवे प्रतिषिध्यते।



आत्मनो नित्यत्वे एकविज्ञानतः सर्वविज्ञानानुपपत्तिशङ्का-तत्परिहारौ

एतदुक्तं भवति – भोग्यभोक्तृनियन्तॄन् विविक्तस्वभावान् प्रतिपाद्य भोग्यगतमुत्पत्त्यादिकं, भोक्तरि प्रतिषिध्य तस्य नित्यतां च प्रतिपाद्य भोग्यगतमुत्पत्त्यादिकं, भोक्तृगतं चापुरुषार्थाश्रयत्वं नियन्तरि प्रतिषिध्य तस्य नित्यत्वं, निरवद्यत्वं सर्वदा सर्वज्ञत्वं, सत्यसङ्कल्पत्वं, करणाधिपाधिपत्वं, विश्वस्य पतित्वं च प्रतिपाद्य सर्वावस्थयोश्चिदचितोस्तं प्रति शरीरत्वं तस्य चात्मत्वं प्रतिपादितम् ॥



ब्रह्मण एव कार्यत्व-कारणत्वयोर्विवेकः

अतस्सर्वदा चिदचिद्वस्तुतया तत्प्रकारं ब्रह्म। तत्कदाचित्स्वस्माद्विभक्त-व्यपदेशानर्हातिसूक्ष्मदशापन्नचिदचिद्वस्तु शरीरं तिष्ठति; तत्कारणावस्थं ब्रह्म। कदाचिच्च विभक्तनामरूपस्थूलचिदचिद्वस्तुशरीरम्; तच्च कार्यावस्थम्। तत्र कारणावस्थस्य कार्यावस्थापत्तौ अचिदंशस्य कारणावस्थायां शब्दादिविहीनस्य भोग्यत्वाय शब्दादिमत्तया स्वरूपान्यथा-भावरूपविकारो भवति। चिदंशस्य च कर्मफलविशेषभोक्तृत्वाय तदनुरूपज्ञानविकासरूपविकारो भवति। उभयप्रकारविशिष्टे नियन्त्रंशे तदवस्थतदुभय-विशिष्टतारूपविकारो भवति ॥



ब्रह्मणः कार्यत्वप्रकारविवेचनम्

कारणावस्थाया अवस्थान्तरापत्तिरूपो विकारः प्रकारद्वये प्रकारिणि च समानः। अत एवैकस्यावस्थान्तरापत्तिरूपविकारापेक्षया येनाश्रुतं श्रुतम् (छा.६.१.३) इत्येकविज्ञानेन सर्वविज्ञानं प्रतिज्ञाय मृदादिदृष्टान्तो यथा सोम्यैकेन (छां.६-१-४) इत्यादिना निदर्शितः ॥



उत्पत्त्यनुत्पत्त्यादिपरश्रुतिविषयविभागः

ईदृशज्ञानसङ्कोचविकासकरतत्तद्देहसम्बन्धवियोगाभिप्रायाः जीवस्योत्पत्तिमरणवादिन्यः, प्रजापतिः प्रजा असृजत (तै.यजु.अष्ट-२) इत्याद्याः श्रुतयः। अचिदंशवत्स्वरूपान्यथात्वाभावाभिप्राया उत्पत्तिप्रतिषेधवादिन्यो नित्यत्ववादिन्यश्च न जायते म्रियते (कठ.२.१८) इत्याद्याः, नित्यो नित्यानाम् (श्वेत.६.१३) इत्याद्याश्च श्रुतयः ।

स्वरूपान्यथात्वज्ञानसङ्कोचविकासरूपोभयविधानिष्टविकाराभावाभिप्रायाः स वा एष महानज आत्माऽजरोऽमरोऽमृतो ब्रह्म (बृह.६.४.२५) नित्यो नित्यानाम् (श्वे.६.१३) इत्याद्याः परविषयाः श्रुतयः।



सदा विशिष्टस्याऽपि ब्रह्मणः, प्राक् सृष्टेरेकत्वोपपत्तिः

एवं सर्वदा चिदचिद्वस्तुविशिष्टस्य ब्रह्मणः प्राक्सृष्टेरेकत्वावधारणं च नामरूपविभागाभावादुपपद्यते।

तद्धेदं तह्यव्याकृतमासीत् तन्नामरूपाभ्यां व्याक्रियत (बृह.३.४.७) इति हि नामरूपविभाग-भावाभावाभ्यां नानात्वैकत्वे वदति – इति।



अद्वैतकारणत्रयेऽपि एकत्वावधारणनिर्वाहस्य अविशिष्टता

ये त्वविद्योपाधिकं जीवत्वं वदन्ति, ये च पारमार्थिकोपाधिकृतम्, ये च सन्मात्रस्वरूपं ब्रह्म स्वयमेव भोक्तृभोग्यनियन्तृरूपेण त्रिधाऽवस्थितं वदन्ति; सर्वेऽप्येते अविद्याशक्तेरुपाधिशक्तेर्भोक्तृभोग्यनियन्तृशक्तीनां च प्रलयकालेऽवस्थानेऽपि तदानीमेकत्वावधारणं नामरूपविभागाभावादेव उपपादयन्ति । वैषम्यनैर्घृण्ये न सापेक्षत्वात् (ब्र.सू.२.१.३४) न कर्माविभागादितिचेन्नानादित्वादुपपद्यते चाप्युलभ्यते च (ब्र.सू.२.१.३५) इति सूत्राभ्यां जीवभेदस्य तत्कर्मप्रवाहस्य चानादित्वाभ्युपगमाच्च।



विशिष्टाद्वैतिनां त्रिविधाद्वैतिनां च विशेषः

इयान्विशेषः – एकस्यानाद्यविद्यया ब्रह्म स्वयमेव मुह्यति, अन्यस्य पारमार्थिकानाद्युपाधिना ब्रह्मस्वरूपमेव बध्यते, उपाधिब्रह्मव्यतिरिक्तवस्त्वन्तराभावात्। अपरस्य ब्रह्मैव विचित्राकारेण परिणमते, कर्मफलानि चानिष्टानि भुङ्क्ते नियन्त्रंशस्य भोक्तृत्वाभावेऽपि सर्वज्ञत्वात्स्वस्मादभिन्नं भोक्तारमनुसन्दधातीति स्वयमेव भुङ्क्ते, अस्माकं तु स्थूलसूक्ष्मावस्थ-चिदचिद्वस्तुशरीरं ब्रह्म कार्यकारणोभयावस्थावस्थितमपि सर्वदा निरस्तनिखिलदोषगन्धं सत्यसङ्कल्पत्वाद्यपरिमितोदार-गुणसागरमवतिष्ठते। प्रकारभूतचिदचित् वस्तुगताः अपुरुषार्थाः स्वरूपान्यथाभावाश्चेति सर्वं समञ्जसम्॥१८॥

इति श्रीशारीरकमीमांसाभाष्ये आत्माधिकरणम्॥३॥




०४ ज्ञाधिकरणम्

श्रीशारीरकमीमांसाभाष्ये ज्ञाधिकरणम्॥४॥

अधिकरणार्थः— ज्ञानाश्रयत्वस्य जीवस्वरूपतानिरूपणम्

२३५. ज्ञोऽत एव ॥ २–३–१९ ॥


अवान्तरसङ्गतिः, अधिकरणीयः संशयश्च

वियदादिवज्जीवो नोत्पद्यत इत्युक्तम्, तत्प्रसङ्गेन जीवस्वरूपं निरूप्यते। किं सुगतकपिलाभिमतचिन्मात्रमेवात्मनस्स्वरूपम्; उत कणभुगभिमतपाषाणकल्पस्वरूपम् अचित्स्वभावमेव आगन्तुकचैतन्यगुणकम्; अथ ज्ञातृत्वमेवास्य स्वरूपमिति।



युक्तिसहितः पूर्वः पक्षः, चेतनस्य ज्ञानमात्रस्वरूपता

किं युक्तम्? चिन्मात्रमिति; कुतः? तथा श्रुतेः। अन्तर्यामिब्राह्मणे हि य आत्मनि तिष्ठन् (बृ.५.७.२२) इति माध्यन्दिनस्य पर्यायस्य स्थाने यो विज्ञाने तिष्ठन् (बृह.५.७.२२) इति काण्वा अधीयते। तथा विज्ञानं यज्ञं तनुते कर्माणि तनुतेऽपि च (तै.आन.५.१) इति कर्तुरात्मनो विज्ञानमेव स्वरूपं श्रूयते । स्मृतिषु च ज्ञानस्वरूपमत्यन्तनिर्मलं परमार्थतः (वि.पु.१.२.६) इत्यादिष्वात्मनो ज्ञानस्वरूपत्वं प्रतीयते। अपरस्तु जीवात्मनो ज्ञानत्वे ज्ञातृत्वे च स्वाभाविकेऽभ्युपगम्यमाने तस्य सर्वगतस्य सर्वदा सर्वत्रोपलब्धिप्रसङ्गात्, करणानां च वैयर्थ्यात्, सुषुप्तिमूर्च्छादिषु सतोऽप्यात्मनः चैतन्यानुपलब्धेर्जाग्रतस्सामग्र्यां सत्यां ज्ञानोत्पत्ति-दर्शनादस्य न ज्ञानं स्वरूपम्; नापि ज्ञातृत्वम्; आगन्तुकमेव चैतन्यम्; सर्वगतत्वं चात्मनोऽवश्याभ्युपेत्यम्, सर्वत्र कार्योपलब्धेः सर्वत्रात्मनस्सन्निधानाभ्युपगमाच्छरीरगमनेनैव कार्यसम्भवे सति गतिकल्पनायां प्रमाणाभावाच्च। श्रुतिरपि सुषुप्तिवेलायां ज्ञानाभावं दर्शयति – नाहं खल्वयमेवं सम्प्रत्यात्मानं जानात्ययमहमस्मीति नो एवेमानि भूतानि (छा.८.११.२) इति। तथा मोक्षदशायां ज्ञानाभावं दर्शयति – न प्रेत्य सञ्ज्ञाऽस्ति (बृ.६.५.१३) इति। ज्ञानस्वरूपम् (वि.पु.१.२.६) इत्यादिप्रयोगस्तु ज्ञानस्य तदसाधारणगुणत्वेन लाक्षणिक इति॥



सिद्धान्तप्रदर्शनम्, तत्र चेतनस्य ज्ञातृत्वस्वरूपता

एवं प्राप्ते प्रचक्ष्महे – ज्ञोऽत एव – ज्ञ एव – अयमात्मा ज्ञातृत्वस्वरूप एव, न ज्ञानमात्रम्, नापि जडस्वरूपः; कुतः? अत एव – श्रुतेरेवेत्यर्थ; । नात्मा श्रुतेः इति प्रकृता श्रुतिः अत इति शब्देन परामृश्यते । तथा छान्दोग्ये प्रजापतिवाक्ये मुक्तामुक्तात्मस्वरूपकथने अथ यो वेदेदं जिघ्राणीति स आत्मा (बृ.५.७.२२) मनसैवेतान् कामान् पश्यन् रमते य एते ब्रह्मलोके (छा.८-१२-४) सत्यकामस्सत्यसङ्कल्पः (छा.८.७.१) नोपजनं स्मरन्निदं शरीरम् (छा.८-१२-३) अन्यत्रापि न पश्यो मृत्युं पश्यति (छा.७.२६.२) तथा वाजसनेयके कतम आत्मा (बृ.६.३.७) इति पृष्ट्वा योऽयं विज्ञानमयः प्राणेषु हृद्यन्तर्ज्योतिः पुरुषः (बृ.६.३.७) इति तथा विज्ञातारमरे केन विजानीयात् (बृ.६.५.१५) जानात्येवायं पुरुषः इति, तथा एष हि द्रष्टा श्रोता घ्राता रसियता मन्ता बोद्धा कर्ता विज्ञानात्मा पुरुषः (प्रश्न. ४-९) एवमेवास्य परिद्रष्टुरिमाष्षोडशकलाः (प्रश्न.६,५) इति ॥१९॥



आत्मनो विभुत्वे समुन्मिषतो दोषस्य अणुत्वतो निरासः

यत्तूक्तं ज्ञातृत्वे स्वाभाविके सति सर्वगतस्य तस्य सर्वदा सर्वत्रोपलब्धिः प्रसज्यत इति तत्रोच्यते।

२३६. उत्क्रान्तिगत्यागतीनाम् ॥ २–३–२० ॥

नायं सर्वगतः, अपित्वणुरेवायमात्मा; कुतः? उत्क्रान्तिगत्यागतीनां श्रुतेः, उत्क्रान्तिस्तावच्छ्रूयते तेन प्रद्योतेनैष आत्मा निष्क्रामति चक्षुषो वा मूर्घ्नो वाऽन्येभ्यो वा शरीरदेशेभ्यः (बृ.६.४.२) इति। गतिरपि ये वै केचास्माल्लोकात्प्रयन्ति चन्द्रमसमेव ते सर्वे गच्छन्ति (कौषी.१.२) इति । आगतिरपि तस्माल्लोकात् पुनरेत्यस्मै लोकाय कर्मणे (बृ.६.४.६) इति। विभुत्वे ह्येता उत्क्रान्त्यादयो नोपपद्येरन्॥२०॥



आत्मनो विभुत्वे, गत्यागत्योः सर्वथा असम्भवः

२३७. स्वात्मना चोत्तरयोः ॥ २–३–२१ ॥

च शब्दोऽवधारणे। यद्यपि शरीरवियोगरूपत्वेनोत्क्रान्तिः स्थितस्याप्यात्मनः कथञ्चिदुपपद्यते; गत्यागती तु न कथञ्चिदुपपद्येते। अतस्ते स्वात्मनैव सम्पाद्ये ॥२१॥



श्रुतौ महत्वोक्तेः जीवविषयकत्वभ्रान्तिकृताणुत्वविरोधपरिहारः

२३८. नाणुरतच्छ्रुतेरिति चेन्नेतराधिकारात् ॥ २–३–२२ ॥

योऽयं विज्ञानमयः प्राणेषु (बृ.६.३.७) इति जीवं प्रस्तुत्य स वा एष महानज आत्मा (बृ.६.४.१५) इति महत्त्वश्रुतेः नाणुर्जीव इति चेन्न; इतराधिकारात् – जीवादितरस्य प्राज्ञस्य तत्राधिकारात्; यद्यप्युपक्रमे जीवः प्रस्तुतः, तथापि यस्यानुवित्तः प्रतिबुद्ध आत्मा (बृ.६.४.१३) इति मध्ये परः प्रतिपाद्यत इति तत्सम्बन्धीदं महत्वम्; न जीवस्य ॥२२॥



आत्मनः अणुत्वस्य श्रौतता

२३९. स्वशब्दोन्मानाभ्यां च ॥ २–३–२३ ॥

साक्षादणुशब्द एव श्रूयते एषोऽणुरात्मा चेतसा वेदितव्यो यस्मिन् प्राणः पञ्चधा संविवेश (मु.३.१.९) इति; उद्धृत्य मानमुन्मानम्; अणुसदृशं वस्तूद्धृत्य तन्मानत्वं जीवस्य श्रूयते वालाग्रशतभागस्य शतधा कल्पितस्य च। भागो जीवस्स विज्ञेयः (श्वे.५.९) इति; आराग्रमात्रो ह्यवरोऽपि दृष्टः (श्वेत.५.८) इति च । अतोऽणुरेवायमात्मा ॥२३॥



अणुत्वे सर्वावयवावच्छेदेन वेदनानुपपत्ति-तत्परिहारौ

अथ स्यात् – आत्मनोऽणुत्वे सकलशरीरव्यापिनी वेदना नोपपद्यत इति; तत्र मतान्तरेण परिहारमाह –

२४०. अविरोधश्चन्दनवत् ॥ २–३–२४ ॥

यथा हरिचन्दनबिन्दुर्देहैकदेशवर्त्यपि सकलदेहव्यापिनमाह्लादं जनयति, तद्वदात्माऽपि देहैकदेशवर्ती सकलदेशवर्तिनीं वेदनामनुभवति ॥२४॥



अणोरात्मनः चन्दनबिन्दुदृष्टान्तासाङ्गत्य-तत्समाधाने

२४१. अवस्थितिवैशेष्यादिति चेन्नाभ्युपगमाद्धृदि हि ॥ २–३–२५ ॥

हरिचन्दनबिन्द्वादेर्देहदेशविशेषावस्थितिविशेषात्तथाभावः, आत्मनस्तु तन्न विद्यत इति चेन्न; आत्मनोऽपि देहदेशविशेषे स्थित्यभ्युपगमात् । हृदयदेशे ह्यात्मनः स्थितिः श्रूयते हृदि ह्ययमात्मा तत्रैकशतं नाडीनाम् (प्रश्न.३.६) इति; तथा कतम आत्मा (बृ.६.३.७) इति प्रकृत्य योऽयं विज्ञानमयः प्राणेषु ह्यद्यन्तर्ज्योतिः (बृह.६.३.७) इति। आत्मनो देशविशेषस्थितिख्यापनाय चन्दनदृष्टान्तः प्रदर्शितः; न तु चन्दनस्य देशविशेषापेक्षा॥२५॥



अस्मिन् विषये सूत्रकृतः स्वाभिप्रायप्रकाशनम्

एकदेशवर्तिनस्सकलदेहव्यापिकार्यकरत्वप्रकारं स्वमतेनाह –

२४२. गुणाद्वाऽऽलोकवत् ॥ २–३–२६ ॥

वा शब्दो मतान्तरव्यावृत्त्यर्थः; आत्मा स्वगुणेन ज्ञानेन सकलदेहं व्याप्यावस्थितः आलोकवत् – यथा मणिद्युमणिप्रभृतीनामेकदेशवर्तिनामालोकोऽनेकदेशव्यापी दृश्यते, तद्वद्धृदयस्थस्याऽत्मनो ज्ञानं सकलदेहं व्याप्य वर्तते; ज्ञातुः प्रभास्थानीयस्य ज्ञानस्य स्वाश्रयादन्यत्र वृत्तिर्मणिप्रभावदुपपद्यत इति प्रथमसूत्रे स्थापितम्॥ २६॥



ज्ञानरूपस्यात्मनः स्वातिरिक्तज्ञानगुणकत्वोपपत्तिः

ननूक्तं ज्ञानमात्रमेवात्मेति; तत्कथं ज्ञानस्य स्वरूपव्यतिरिक्तगुणत्वमुच्यते; तत्राह –

२४३. व्यतिरेको गन्धवत्तथा च दर्शयति ॥ २–३–२७ ॥

यथा पृथिव्याः गन्धस्य गुणत्वेनोपलभ्यमानस्य ततो व्यतिरेकः, तथा जानामीति ज्ञातृगुणत्वेन प्रतीयमानस्य ज्ञानस्याऽत्मनो व्यतिरेकस्सिद्धः; दर्शयति च श्रुतिः जानात्येवायं पुरुषः इति॥२७॥



ज्ञान-तदाश्रययोः श्रुतिकण्ठोक्तिः

२४४. पृथगुपदेशात् ॥ २–३–२८ ॥

स्वशब्देनैव, विज्ञानं विज्ञातुः पृथगुपदिश्यते न हि विज्ञातुर्विज्ञातेर्विपरिलोपो विद्यते (बृ.६.३.३०) इति ॥२८॥



ज्ञातृत्वस्वरूपेऽप्यात्मनि ज्ञानशब्दप्रयोगौचित्यम्

यत्तूक्तं यो विज्ञाने तिष्ठन् (बृ.५.७.२२) विज्ञानं यज्ञं तनुते (तै.आन.५.१) ज्ञानस्वरूपमत्यन्तनिर्मलम् (वि.पु.१.२.६) इत्यादिषु ज्ञानमेवात्मेति व्यपदिश्यत इति, तत्राह –

२४५. तद्गुणसारत्वात्तु तद्व्यपदेशः प्राज्ञवत् ॥ २–३–२९ ॥

तुशब्दश्चोद्यं व्यावर्तयति; तद्गुणसारत्वात् – विज्ञानगुणसारत्वात् आत्मनो विज्ञानमिति व्यपदेशः। विज्ञानमेवास्य सारभूतो गुणः, यथा प्राज्ञस्यानन्दस्सारभूतो गुण इति प्राज्ञ आनन्दशब्देन व्यपदिश्यते – यदेष आकाश आनन्दो न स्यात् (तै.आन.७.१) आनन्दो ब्रह्मेति व्यजानात् (तै.भृ.६.१) इति; प्राज्ञस्य ह्यानन्दस्सारभूतो गुणः- स एको ब्रह्मण आनन्दः (तै.आन.८-४) आनन्दं ब्रह्मणो विद्वान् न बिभेति कुतश्चन (तै.आन.७.१) इति। यथा वा सत्यं ज्ञानमनन्तं ब्रह्म (तै.आन.१.१) इति विपश्चितः प्राज्ञस्य ज्ञानशब्देन व्यपदेशः सह ब्रह्मणा विपश्चिता (तै.आन.१.२) यस्सर्वज्ञः (मु.१.१.९) इत्यादिषु प्राज्ञस्य ज्ञानं सारभूतो गुण इति विज्ञायते॥



ज्ञानस्य स्वरूपानुबन्धिधर्मत्वतः आत्मनि ताच्छब्द्यम्

२४६. यावदात्मभावित्वाच्च न दोषस्तद्दर्शनात् ॥ २–३–३० ॥

विज्ञानस्य यावदात्मभाविधर्मत्वात्तेन तद्व्यपदेशो न दोषः; तथा च खण्डादयो यावत्स्वरूपभाविगोत्वादिधर्मशब्देन गौरिति व्यपदिश्यमाना दृश्यन्ते; स्वरूपनिरूपणधर्मत्वादित्यर्थः। चकारात् ज्ञानवदात्मनोऽपि स्वप्रकाशत्वेन विज्ञानमिति व्यपदेशो न दोष इति समुच्चिनोति॥३०॥



ज्ञानस्य आत्मस्वरूपानुबन्धिधर्मत्वाभावशङ्का-परिहारौ

यच्चोक्तं सुषुप्त्यादिषु ज्ञानाभावात् ज्ञानस्य न स्वरूपानुबन्धिधर्मत्वमिति, तत्राह –

२४७. पुंस्त्वादिवत्वस्य सतोऽभिव्यक्तियोगात् ॥ २–३–३१ ॥

तुशब्दश्चोदिताशङ्कानिवृत्त्यर्थः। अस्य – ज्ञानस्य सुषुप्त्यादिष्वपि विद्यमानस्य जागर्यादिष्वभिव्यक्तेः सम्भवात्स्वरूपानुबन्धिधर्मत्वोपपत्तिः । पुंस्त्वादिवत् – यथा पुंस्त्वाद्यसाधारणस्य धातोर्बाल्यावस्थायां सतोऽप्यनभिव्यक्तस्य युवत्वेऽभिव्यक्तौ पुंसस्तद्वत्ता न कादाचित्की भवति । सप्तधातुमयत्वं हि शरीरस्य स्वरूपानुबन्धि – तत्सप्तधातु त्रिमलं द्वियोनि चतुर्विधाहारमयं शरीरम् इति शरीरस्वरूपव्यपदेशात्।



आत्मप्रकाशस्य सार्वकालिकता

सुषुप्त्यादिष्वप्यहमर्थः प्रकाशत इति प्रागेवोक्तम्। तस्य विद्यमानस्य ज्ञानस्य विषयगोचरत्वं जागर्यादावुपलभ्यते। एते चात्मनो ज्ञातृत्वादयो धर्माः प्रागेवोपपादिताः । अतो ज्ञातृत्वमेव जीवात्मनः स्वरूपम् । स चायमात्माऽणुपरिमाणः । न प्रेत्य सञ्ज्ञाऽस्ति (बृ.४.४.१२) इत्यपि न मुक्तस्य ज्ञानाभाव उच्यते; अपि तु एतेभ्यो भूतेभ्यस्समुत्थाय तान्येवानुविनश्यति (बृ.४.४.१२) इति संसारदशायां यद्भूतानुविधायित्वप्रयुक्तं जन्मनाशादिदर्शनम्, तन्मुक्तस्य न विद्यते न पश्यो मृत्युं पश्यति न रोगं नोत दुःखताम्। सर्वं हि पश्यः पश्यति सर्वमाप्नोति सर्वशः (छा.७.२६.२) नोपजनं स्मरन्निदं शरीरम् (छा.८.१२.३) मनसैतान् कामान् पश्यन् रमते (छा.८.१२.५) इत्यादिश्रुत्यैकार्थ्यात् ॥३१॥



आत्मनो ज्ञानत्व-जडत्वपक्षयोः विभुत्वे दूषणम्

सम्प्रति ज्ञानात्मवादे तस्य सर्वगतत्वे दूषणमाह –

२४८. नित्योपलब्ध्यनुपलब्धिप्रसङ्गोऽन्यतरनियमो वाऽन्यथा॥ २–३–३२ ॥

अन्यथा सर्वगतत्वपक्षे तस्य ज्ञानमात्रत्वपक्षे च नित्यमुपलब्ध्यनुपलब्धी सहैव प्रसज्येयाताम्; अन्यतरनियमो वा – उपलब्धिरेव वा नित्यं स्यात्, अनुपलब्धिरेव वा।



उपलब्ध्यनुपलब्ध्योः उभयोर्वा प्रसङ्गप्रकारः

एतदुक्तं भवति – लोके तावद्वर्तमानयोरात्मोपलब्ध्यनुपलब्ध्योरयं ज्ञानात्मा सर्वगतो हेतुस्स्यात् उपलब्धेरेव वा, अनुपलब्धेरेव वा; उभयहेतुत्वे सर्वदा सर्वत्रोभयं प्रसज्येत; यद्युपलब्धेरेव, सर्वस्य सर्वदा सर्वत्रानुपलम्भो न स्यात्। अथानुपलब्धेरेव, सर्वदा सर्वत्रोपलब्धिर्न स्यात् इति। अस्माकं शरीरस्यान्तरेवावस्थितत्वात् आत्मनस्तत्रैवोपलब्धिर्नान्यत्रेति व्यवस्थासिद्धिः । करणायत्तोपलब्धेरपि सर्वेषामात्मनां सर्वगतत्वेन सर्वैः करणैस्सर्वदा संयुक्तत्वाददृष्टादेरप्यनियमादुक्तदोषस्समानः॥३२॥

इति श्रीशारीरकमीमांसाभाष्ये ज्ञाधिकरणम्॥ ४॥




०५ कर्त्रधिकरणम्

श्रीशारीरकमीमांसाभाष्ये कर्त्रधिकरणम्॥५॥

अधिकरणार्थः— आत्मन एव कर्तृत्वम्, न गुणानाम् इति समर्थनम्

२४९. कर्ता शास्त्रार्थवत्वात् ॥ २–३–३३ ॥


अवान्तरसङ्गतिप्रदर्शनम्, अधिकरणीयो विचारश्च

अयमात्मा ज्ञाता, स चाणुपरिमाण इत्युक्तम्; इदानीं किं स एव कर्ता; उत स्वयमकर्तैव सन्नचेतनानां गुणानां कर्तृत्वमात्मन्यध्यस्यतीति चिन्त्यते।



पर्वपक्षः सयुक्तिकः

किमत्र युक्तम्? अकर्तैवात्मेति। कुतः? आत्मनो ह्यकर्तृत्वम्, गुणानामेव च कर्तृत्वमध्यात्मशास्त्रेषु श्रूयते। तथा हि कठवल्लीषु जीवस्य न जायते म्रियते (कठ.२.१८) इत्यादिना जन्मजरामरणादिकं सर्वं प्रकृतिधर्मं प्रतिषिध्य हननादिषु क्रियासु कर्तृत्वमपि प्रतिषिध्यते हन्ता चेन्मन्यते हन्तुं हतश्चेन्मन्यते हतम्। उभौ तौ न विजानीतो नायं हन्त न हन्यते (कठ.२.१९) इति। हन्तारमात्मानं जानन्न जानात्यात्मानमित्यर्थः। तथा च भगवता स्वयमेव जीवस्याकर्तृत्वं स्वरूपम्, कर्तृत्वाभिमानस्तु व्यामोह इत्युच्यते प्रकृतेः क्रियमाणानि गुणैः कर्माणि सर्वशः। अहङ्कारविमूढात्मा कर्ताऽहमिति मन्यते (भ.गी.३.२७) नान्यं गुणेभ्यः कर्तारं यदा द्रष्टाऽनुपश्यति (भ.गी.१४.१९) कार्यकारणकर्तृत्वे हेतुः प्रकृतिरुच्यते। पुरुषस्सुखदुःखानां भोक्तृत्वे हेतुरुच्यते (भ.गी.१३.२०) इति च। अतः पुरुषस्य भोक्तृत्वमेव, प्रकृतेरेव तु कर्तृत्वम् इति।



सिद्धान्तमुखेन सूत्रार्थः

एवं प्राप्ते प्रचक्ष्महे – कर्ता शास्त्रार्थवत्त्वात् इति। आत्मैव कर्ता, न गुणाः, कस्मात्? शास्त्रार्थवत्त्वात्। शास्त्राणि हि यजेत स्वर्गकामः मुमुक्षुर्ब्रह्मोपासीत इत्येवमादीनि स्वर्गमोक्षादिफलस्य भोक्तारमेव कर्तृत्वे नियुञ्जते; न ह्यचेतनस्य कर्तृत्वेऽन्यो नियुज्यते। शासनाच्च शास्त्रम्; शासनं च प्रवर्तनं शास्त्रस्य च प्रवर्तकत्वं बोधजननद्वारेण; अचेतनं च प्रधानं न बोधयितुं शक्यम्। अतः शास्त्राणामर्थवत्त्वं भोक्तुश्चेतनस्यैव कर्तृत्वे भवेत्। तदुक्तं शास्त्रफलं प्रयोक्तरि (पूर्व.मी.न्या.३-७) इति।



अनुवादपूर्वकं पूर्वपक्षनिरासः

यदुक्तं हन्ता चेन्मन्यते (कठ.२.१९) इत्यादिना हननिक्रयायामकर्तृत्वमात्मनः श्रूयत इति; तदात्मनो नित्यत्वेन हन्तव्यत्वाभावादुच्यते। यच्च प्रकृतेः क्रियमाणानि (भ.गी.३.२७) इत्यादिना गुणानामेव कर्तृत्वं स्मर्यत इति; तत्सांसारिकप्रवृत्तिष्वस्य कर्तृता सत्त्वरजस्तमोगुणसंसर्गकृता; न स्वरूपप्रयुक्तेति प्राप्ताप्राप्ताविवेकेन गुणानामेव कर्तृतेत्युच्यते। तथा च तत्रैवोच्यते कारणं गुणसङ्गोऽस्य सदसद्योनिजन्मसु (भ.गी.१६.२९) इति। तथा तत्रैवात्मनश्च कर्तृत्वमभ्युपेत्योच्यते तत्रैवं सति कर्तारमात्मानं केवलं तु यः। पश्यत्यकृतबुद्धित्वान्न स पश्यति दुर्मतिः (भ.गी.१८-१६) इति। अधिष्ठानं तथा कर्ता करणं च पृथग्विधम्। विविधा च पृथक् चेष्टा दैवं चैवात्र पञ्चमम् (भ.गी.१८.१४) इत्यधिष्ठानादिदैवपर्यन्तसापेक्षे सत्यात्मनः कर्तृत्वे य आत्मानमेव केवलं कर्तारं मन्यते, न स पश्यतीत्यर्थः ॥३३॥



आत्मनः कर्तृत्वस्य श्रुत्युपदेशतो लाभः

२५०. उपादानाद्विहारोपदेशाच्च ॥ २–३–३४ ॥

स यथा महाराजः (बृ.४.१.१८) इति प्रकृत्य, एवमेवैष एतान् प्राणान् गृहीत्वा स्वे शरीरे यथाकामं परिवर्तते (बृह.४.७.१८) इति प्राणानामुपादाने विहारे च कर्तृत्वमुपदिश्यते॥३४॥



आत्मनः कर्तृत्वव्यपदेशः लौकिक-वैदिकीषु क्रियासु

२५१. व्यपदेशाच्च क्रियायां न चेन्निर्देशविपर्ययः॥ २–३–३५ ॥

विज्ञानं यज्ञं तनुते कर्माणि तनुतेऽपि च (तै.आन.५.१) इति लौकिकवैदिकक्रियासु कर्तृत्वव्यपदेशाच्च कर्ता । विज्ञानशब्देन नात्मनो व्यपदेशः; अपित्वन्तःकरणस्य बुद्धेरिति चेत् – एवं सति निर्देशविपर्ययस्स्यात् – बुद्धेः करणत्वाद्विज्ञानेनेति करणविभक्तिनिर्देशस्स्यात्॥३५॥



आत्मनः कर्तृत्वानभ्युपगमे दोषप्रदर्शनम्

२५२. उपलब्धिवदनियमः ॥ २–३–३६ ॥

आत्मनोऽकर्तृत्वे दोष उच्यते। यथाऽऽत्मनो विभुत्वे नित्योपलब्ध्यनुपलब्धिप्रसङ्ग इत्यादिनोपलब्धेरनियम उक्तः; तद्वदात्मनोऽकर्तृत्वे प्रकृतेश्च कर्तृत्वे तस्यास्सर्वपुरुषसाधारणत्वात् सर्वाणि कर्माणि सर्वेषां भोगाय स्युः; नैव वा कस्यचित्। आत्मनो विभुत्वाभ्युपगमात्सन्निधानमपि सर्वेषामविशिष्टम्। अत एव चान्तःकरणादीनामपि नियमो नोपपद्यते; यदायत्ता व्यवस्था स्यात्॥३६॥



बुद्धेः कर्तृत्वाभ्युपगमे आत्मापलापापत्तिः

२५३. शक्तिविपर्ययात्॥ २–३–३७ ॥

बृुद्धेः कर्तृत्वे कर्तुरन्यस्य भोक्तृत्वानुपपत्तेर्भोक्तृत्वशक्तिरपि तस्या एव स्यादित्यात्मनो भोक्तृत्वशक्तिर्हीयेत। भोक्तृत्वं च बुद्धेरेव सम्पद्यत इति आत्मसद्भावे प्रमाणाभावश्च स्यात्। पुरुषोऽस्ति भोक्तृभावात् (सां.का.१७) इति हि तेषामभ्युपगमः॥३७॥



प्रकृतौ, प्रकृत्यन्यथाख्यातिरूपसमाध्यनुपपत्तिः

२५४. समाध्यभावाच्च ॥ २–३–३८ ॥

बुद्धेः कर्तृत्वे मोक्षसाधनभूतसमाधावपि सैव कर्त्री स्यात् । स च समाधिः प्रकृतेरन्योऽस्मीत्येवंरूपः, न च प्रकृतेरन्योऽस्मीति प्रकृतिस्समाधातुमलम्। अतोऽप्यात्मैव कर्ता॥३८॥



आत्मनः कर्तृत्वे, तस्मिंस्तस्यानुपरतिशङ्का-तत्परिहारौ

नन्वात्मनः कर्तृत्वेऽभ्युपगम्यमाने सर्वदा कर्तृत्वान्नोपरमेतेत्यत्राह –

२५५. यथा च तक्षोभयधा॥ २–३–३९ ॥

वागादिकरणसम्पन्नोऽप्यात्मा यदेच्छति, तदा करोति यदा तु नेच्छति, तदा न करोति, यथा तक्षा वाश्यादिकरणसन्निधानेऽपि इच्छानुगुण्येन करोति, न करोति च। बुद्धेस्त्वचेतनायाः कर्तृत्वे तस्याः भोगवाञ्छादिनियमकारणाभावात्सर्वदा कर्तृत्वमेव स्यात्॥२९॥

इति श्रीशारीरकमीमांसाभाष्ये कर्त्रधिकरणम्॥ ५॥




०६ परायत्ताधिकरणम्

श्रीशारीरकमीमांसाभाष्ये परायत्ताधिकरणम्॥६॥

अधिकरणार्थः— जीवात्मगतं विहित-निषिद्धक्रियाकर्तृत्वं परमात्माधीनम्

२५६. परात्तु तच्छ्रुतेः॥ २–३–४० ॥


एतदधिकरणविचारणीयोऽर्थः

इदं जीवस्य कर्तृत्वं किं स्वातन्त्र्येण? उत परमात्मायत्तमिति।



युक्तिसिद्धः पूर्वः पक्षः

कि प्राप्तम्? स्वातन्त्रयेणेति । परमात्मायत्तत्वे हि विधिनिषेधशास्त्रानर्थक्यं प्रसज्येत । यो हि स्वबृुद्धया प्रवृत्तिनिवृत्त्यारम्भशक्तः; स एव नियोज्यो भवति। अत स्वातन्त्र्येणास्य कर्तृत्वम्॥



सिद्धान्तः सूत्रार्थविवृत्त्या सह

इति प्राप्तेऽभिधीयते – परात्तु तच्छ्रुतेः – इति। तुशब्दः पक्षं व्यावर्तयति; तत् -कर्तृत्वम् अस्य – जीवस्य परात् – परमात्मन एव हेतोर्भवति, कुतः? श्रुतेः – अन्तः प्रविष्टश्शास्ता जनानां सर्वात्मा (तै.आर.३.११.१०) य आत्मनि तिष्ठन्नात्मनोमन्तरो यमात्मा न वेद यस्यात्मा शरीरं य आत्मानमन्तरो यमयति स त आत्माऽन्तर्याम्यमृतः (बृ.५.७.२२) इति। स्मृतिरपि – सर्वस्य चाहं हृदि सन्निविष्टो मत्तः स्मृतिः ज्ञानमपोहनं च (भ.गी.१५.१५) ईश्वरस्सर्वभूतानां हृद्देशेऽर्जुन तिष्ठति। भ्रामयन् सर्वभूतानि यन्त्रारूढानि मायया (भ.गी.१८-६१) इति॥४०॥



पूर्वपक्षोक्तायाः युक्तेः अनूद्य निरासः

नन्वेवं विधिनिषेधशास्त्रानर्थक्यं प्रसज्येतेत्युक्तम्; तत्राह –

२५७. कृतप्रयत्नापेक्षस्तु विहितप्रतिषिद्धावैयर्थ्यादिभ्यः॥ २–३–४१ ॥

सर्वासु क्रियासु पुरुषेण कृतं प्रयत्नम् उद्योगमपेक्ष्यान्तर्यामी परमात्मा तदनुमतिदानेन प्रवर्तयति। परमात्मानुमतिमन्तरेणास्य प्रवृत्तिर्नोपपद्यत इत्यर्थः।

कुत एतत्? विहितप्रतिषिद्धावैयर्थ्यादिभ्यः – आदिशब्देनानुग्रहनिग्रहादयो गृह्यन्ते। यथा द्वयोस्साधारणे धने परस्वत्वापादनमन्यतरानुमतिमन्तरेण नोपपद्यते; अथापीतरानुमतेः स्वेनैव कृतमिति तत्फलं स्वस्यैव भवति ।

पापकर्मसु निवर्तनशक्तस्याप्यनुमन्तृत्वं न निर्दयत्वमावहतीति साङ्ख्यसमयनिरूपणे प्रतिपादितम् ॥



परमात्मनः जीवीयप्रथमप्रवृत्तावौदासीन्ये, श्रुतिविरोध-तत्परिहारौ

नन्वेवम् एष ह्येव साधुकर्म कारयति तं यमेभ्यो लोकेभ्य उन्निनीषति एष एवासाधु कर्म कारयति तं यमधो निनीषति (कौषी.३.९) इत्युन्निनीषयाऽधोनिनीषया च स्वयमेव साध्वसाधुनी कर्मणी कारयतीत्येतन्नोपपद्यते। उच्यते – एतन्न सर्वसाधारणम्, यस्त्वतिमात्रपरमपुरुषानुकूल्ये व्यवस्थितः प्रवर्तते; तमनुगृह्णन् भगवान् स्वयमेव स्वप्राप्त्युपायेष्वतिकल्याणेषु कर्मस्वेव रुचिं जनयति। यश्चातिमात्रप्रातिकूल्ये व्यवस्थितः प्रवर्तते; तं निगृह्णन् स्वप्राप्तिविरोधिगतिसाधनेषु कर्मसु रुचिं जनयति । यथोक्तं भगवता स्वयमेव अहं सर्वस्य प्रभवो मत्तस्सर्वं प्रवर्तते। इति मत्वा भजन्ते मां बृुधा भावसमन्विताः (भ.गी.१०.८) इत्यारभ्य तेषां सततयुक्तानां भजतां प्रीतिपूर्वकम्। ददामि बृुद्धियोगं तं येन मामुपयान्ति ते (भ.गी.१०-१०) तेषामेवानुकम्पार्थमहमज्ञानजं तमः नाशयाम्यात्मभावस्थो ज्ञानदीपेन भास्वता (भ.गी.१०.११) इति । तथा असत्यमप्रतिष्ठं ते जगदाहुरनीश्वरम् (भ.गी.१६.८) इत्यादि मामात्मपरदेहेषु प्रद्विषन्तोऽभ्यसूयकाः (भ.गी.१६.१८) इत्यन्तमुक्त्वा तानहं द्विषतः क्रूरान् संसारेषु नराधमान्। क्षिपाम्यजस्रमशुभानासुरीष्वेव योनिषु (भ.गी.१६.१९) इत्युक्तम्॥ ४०॥

इति श्री शारीरकमीमांसाभाष्ये परायत्ताधिकरणम्॥६॥




०७ अंशाधिकरणम्

श्रीशारीरकमीमांसाभाष्ये अंशाधिकरणम्॥७॥

अधिकरणार्थः— जीवात्मनः परमात्मनः अंशभूताः इति साधनम्

२५८. अंशो नानाव्यपदेशादन्यथा चापि दाशकितवादित्वमधीयत एके॥ २–३–४२॥


अवान्तरसङ्गतिः अधिकरणीयः संशयश्च

जीवस्य कर्तृत्वं परमपुरुषायत्तमित्युक्तम्; इदानीं किमयं जीवः परस्मादत्यन्तभिन्नः, उत परमेव ब्रह्म भ्रान्तम्, उत ब्रह्मैवोपाध्यवच्छिन्नम्, अथ ब्रह्मांश इति संशय्यते; श्रुतिविप्रतिपत्तेस्संशयः।



अधिकरणस्य पौनरुक्त्यशङ्का – परिहारौ

ननु तदनन्यत्वमारम्भणशब्दादिभ्यः (शारी.२.१.१५) अधिकं तु भेदनिर्देशात् (शारी.२.१.२२) इत्यत्रैवायमर्थो निर्णीतः।

सत्यम्, स एव नानात्वैकत्वश्रुतिविप्रतिपत्त्या आक्षिप्य जीवस्य ब्रह्मांशत्वोपपादनेन विशेषतो निर्णीयते; यावद्धि जीवस्य ब्रह्मांशत्वं न निर्णीतम्, तावज्जीवस्य ब्रह्मणोऽनन्यत्वं, ब्रह्मणस्तस्मादधिकत्वं च न प्रतितिष्ठति।



हेतूपन्यासपूर्वकः पूर्वपक्षः

किं तावत्प्राप्तम्? अत्यन्तभिन्न इति; कुतः? ज्ञाज्ञौ द्वावजावीशनीशौ (श्वे.१.९) इत्यादिभेदनिर्देशात् । ज्ञाज्ञयोरभेदश्रुतयस्तु अग्निना सिञ्चेत् इति विरुद्धार्थप्रतिपादनादौपचारिक्यः।



अधिकरणद्वयार्थनिगमनम्

ब्रह्मणोऽंशो जीव इत्यपि न साधीयः, एकवस्त्वेकदेशवाची ह्यंशशब्दः, जीवस्य ब्रह्मैकदेशत्वे तद्गता दोषा ब्रह्मणि भवेयुः ।

न च ब्रह्मखण्डो जीव इत्यंशत्वोपपत्तिः, खण्डनानर्हात्वाद्ब्रह्मणः प्रागुक्तदोषप्रसङ्गाच्च। तस्मादत्यन्तभिन्नस्य च तदंशत्वं दुरुपपादम्।



ब्रह्माज्ञानवादेन पूर्वपक्षः सप्रमाणः

यद्वा भ्रान्तं ब्रह्मैव जीवः, कुतः तत्वमसि (छां.६.१०.३) अयमात्मा ब्रह्म (बृ.६.४.५) इत्यादिब्रह्मात्मभावोपदेशात् । नानात्ववादिन्यस्तु प्रत्यक्षादिसिद्धार्थानुवादित्वात् अनन्यथासिद्ध-अद्वैतोपदेशपराभिः श्रुतिभिः प्रत्यक्षादय इवाविद्यान्तर्गताः ख्याप्यन्ते ।



उपहितब्रह्मणो जीवत्ववादेन पूर्वः पक्षः

अथवा ब्रह्मैवानाद्युपाध्यवच्छिन्नं जीवः । कुतः, तत एव ब्रह्मात्मभावोपदेशात्। नचायमुपाधिर्भ्रान्तिपरिकल्पित इति वक्तुं शक्यम्, बन्धमोक्षादिव्यवस्थानुपपत्तेः – इति॥



सूत्रार्थवर्णनतः सिद्धान्तः

एवं प्राप्तेऽभिधीयते ब्रह्मांश इति। कुतः? नानाव्यपदेशात्, अन्यथा च – एकत्वेन व्यपदेशात्। उभयधा हि व्यपदेशो दृश्यते। नानात्वव्यपदेशस्तावत्स्रष्टृत्व सृज्यत्वनियन्तृत्वनियाम्यत्वसर्वज्ञत्वाज्ञत्वस्वाधीनत्वपराधीनत्वशुद्धत्वाशुद्धत्वकल्याणगुणाकरत्व तद्विपरीतत्वपतित्वशेषत्वादिभिर्दृश्यते । अन्यथा च अभेदेन व्यपदेशोऽपि तत्त्वमसि (छा.६.१०.३) अयमात्मा ब्रह्म (बृ.६.४.५) इत्यादिभिर्दृश्यते। अपि दाशकितवादित्वमधीयत एके । ब्रह्मदाशाब्रह्मदासा ब्रह्मेमे कितवाः (आथ.सं.उ) इत्याथर्वणिका ब्रह्मणो दाशकितवादित्वमप्यधीयते। ततश्च सर्वजीवव्यापित्वेनाभेदो व्यपदिश्यत इत्यर्थः। एवमुभयव्यपदेशमुख्यत्वसिद्धये जीवोऽयं ब्रह्मणोऽंश इत्यभ्युपगन्तव्यः।



भेदव्यपदेशानामन्यथासिद्धत्वशङ्कापरिहारौ

न च भेदव्यपदेशानां प्रत्यक्षादिप्रसिद्धार्थत्वेनान्यथासिद्धत्वम्, ब्रह्मसृज्यत्वतन्नियाम्यत्व-तच्छरीरत्वतच्छेषत्वतदाधारत्वतत्पाल्यत्वतत्संहार्यत्वतदुपासकत्वतत्प्रसादलभ्यधर्मार्थकाममोक्षरूप-पुरुषार्थभाक्त्वादयस्तत्कृतश्च जीवब्रह्मणोर्भेदः, प्रत्यक्षाद्यगोचरत्वेनानन्यथासिद्धः। अतो न जगत्सृष्ट्यादिवादिनीनां प्रमाणान्तरसिद्धभेदानुवादेन मिथ्यार्थोपदेशपरत्वम् ।



शास्त्रस्य भेदभ्रमोपदेशपरत्वानुपपत्तिः

न चाखण्डैकरसचिन्मात्रस्वरूपेण ब्रह्मणा आत्मनोऽतद्भावानुसन्धानम्, बहुभवन-सङ्कल्पपूर्वकवियदादिसृष्टिं, जीवभावेन तत्प्रवेशं, विचित्रनामरूपव्याकरणं, तत्कृतानन्त-विषयानुभवनिमित्तसुखदुःखभागित्वम्, अभोक्तृत्वेन तत्र स्थित्वा तन्नियमनेनान्तर्यामित्वं, जीवभूतस्य स्वस्य कारणब्रह्मात्मभावानुसन्धानं, संसारमोक्षं, तदुपदेशशास्त्रं च कुर्वाणेन भ्रमितव्यमित्युपदिश्यते, तथा सत्युन्मत्तप्रलपितत्वापातात् ।



उपहितब्रह्मजीववादस्य निरासः

उपाध्यवच्छिन्नं ब्रह्म जीव इत्यपि न साधीय., पूर्वनिर्दिष्टनियन्तृत्वनियाम्यत्वादि-व्यपदेशबाधादेव। न हि देवदत्तादेरेकस्यैव गृहाद्युपाधिभेदान्नियन्तृनियाम्यभावादिसिद्धिः । अत उभयव्यपदेशोपपत्तये जीवोऽयं ब्रह्मणोऽंश इत्यभ्युपेत्यम्॥४२॥



जीवस्य ब्रह्मांशतायाः श्रुतिकण्ठोक्तिसिद्धता

२५९. मन्त्रवर्णात् ॥ २–३–४३ ॥

पादोऽस्य विश्वा भूतानि त्रिपादस्यामृतं दिवि (पु.सू.) इति मन्त्रवर्णाच्च ब्रह्मणोऽंशो जीवः । अंशवाची हि पादशब्दः। विश्वाभूतानि (पु.सू.) इति जीवानां बहुत्वाद्बहुवचनं मन्त्रे । सूत्रेऽपि अंश इत्येकवचनं जात्यभिप्रायम्। नात्माश्रुतेः (शारी.२.३.१८) इत्यत्राप्येकवचनं जात्यभिप्रायम्, नित्यो नित्यानां चेतनश्चेतनानामेको बहूनां यो विदधाति कामान् (श्वे.६.१३) इत्यादि श्रुतिभ्य ईश्वराद्भेदस्यात्मनां बहुत्वनित्यत्वयोश्चाभिधीयमानत्वात् ।



आत्मसु भेदकाकारावगन्तारः

एवं नित्यानामात्मनां बहुत्वे प्रामाणिके सति ज्ञानस्वरूपत्वेन सर्वेषामेकरूपत्वेऽपि भेदकाकारः आत्मयाथात्म्यवेदनक्षमैः अवगम्यते । असन्ततेश्चाव्यतिकरः (शारी.२.३.७) इत्यनन्तरमेव चात्मबहुत्वं वक्ष्यति॥४३॥



उक्तार्थस्य स्मृतिकण्ठोक्तिसिद्धता

२६०. अपि स्मर्यते ॥ २–३–४४ ॥

ममैवांशो जीवलोके जीवभूतस्सनातनः (भ.गी.१५.७) इति जीवस्य पुरुषोत्तमांशत्वं स्मर्यते; अतश्चायमंशः॥ ४४॥



ब्रह्मणि जीवांशित्वकृतजीवदोषाश्रयत्वप्रसङ्गवारणम्

अंशत्वेऽपि जीवस्य ब्रह्मैकदेशत्वेन जीवगता दोषा ब्रह्मण एवेत्याशङ्क्याह –

२६१. प्रकाशादिवत्तु नैवं परः ॥ २–३–४५ ॥

तु शब्दचोद्यं व्यावर्तयति, प्रकाशादिवज्जीवः परमात्मनोऽंशः यथाऽग्न्यादित्यादेः भास्वतो भारूपः प्रकाशोऽंशो भवति, यथा गवाश्वशुक्लकृष्णादीनां गोत्वादिविशष्टानां वस्तूनां गोत्वादीनि विशेषणान्यंशाः, यथा वा देहिनो देवमनुष्यादिर्देहोऽंशः तद्वत्।



परिष्कृतम् अंशत्वम्, प्रकृतोपयोगश्च

एकवस्त्वेकदेशत्वं ह्यंशत्वम् । विशिष्टस्यैकस्य वस्तुनो विशेषणमंश एव। तथा च विवेचकाः विशिष्टे वस्तुनि विशेषणांशोऽयम्, विशेष्यांशोऽयमिति व्यपदिशन्ति। विशेषणविशेष्ययोरंशांशित्वेऽपि स्वभाववैलक्षण्यं दृश्यते।



भेदाभेदव्यपदेशयोः विषयविवेकः

एवं जीवपरयोर्विशेषण-विशेष्ययोरंशांशित्वेऽपि स्वभावभेदश्चोपपद्यते। तदिदमुच्यते – नैवं पर इति। यथाभूतो जीवः, न तथाभूतः परः। यथैव हि प्रभायाः प्रभावानन्यथाभूतः तथा प्रभास्थानीयात् स्वांशाज्जीवादंशी परोऽप्यर्थान्तरभूत इत्यर्थः। एवं जीवपरयोर्विशेषणविशेष्यत्वकृतं स्वभाववैलक्षण्यमाश्रित्य भेदनिर्देशाः प्रवर्तन्ते; अभेदनिर्देशास्तु पृथिक्सिद्ध्यनर्हाविशेषणानां विशेष्यपर्यन्तत्वमाश्रित्य मुख्यत्वेनोपपद्यन्ते। तत्त्वमसि (छा.६.१०.३) अयमात्मा ब्रह्म (बृ.६.४.५) इत्यादिषु, तच्छब्दब्रह्मशब्दवत् त्वमयमात्मेतिशब्दा अपि जीवशरीरकब्रह्मवाचकत्वेन एकार्थाभिधायित्वात् इत्ययमर्थः प्रागेव प्रपञ्चितः ॥ ४५॥



उक्तस्यांशांशिभावस्य स्मृतितो लाभः

२६२. स्मरन्ति च ॥ २–३–४६ ॥

एवं प्रभाप्रभावद्रूपेण शक्तिशक्तिमद्रूपेण शरीरात्मभावेन चांशाशिभावं जगद्ब्रह्मणोः पराशरादयः स्मरन्ति एकदेशस्थितस्याग्नेर्ज्योत्स्ना विस्तारिणी यथा। परस्य ब्रह्मणश्शक्तिस्तथेदमखिलं जगत् (वि.पु.१.२२.५६) यत्किञ्चित्सृज्यते येन सत्त्वजातेन वै द्विज। तस्य सृज्यस्य सम्भूतौ तत्सर्वं वै हरेस्तनुः (वि.पु.१.२२.३८) इत्यादिना। चकराच्छ्रुतयोऽपि यस्यात्मा शरीरम् (बृ.५.७.२२) इत्यादिना आत्मशरीरभावेनांशांशित्वं वदन्तीत्युच्यते॥४६॥



ब्रह्मांशत्वाविशेषेऽपि अधिकारादितारतम्ये युक्तिः

एवं ब्रह्मणोऽंशत्वे, ब्रह्मप्रवर्त्यत्वे, ज्ञत्वे च सर्वेषां समाने केषाञ्चिद्वेदाध्ययनतदर्थानुष्ठानाद्यनुज्ञा, केषाञ्चित्तत्परिहारः, केषाञ्चिद्दर्शनस्पर्शनाद्यनुज्ञा, केषाञ्चित्तत्परिहारश्च, शास्त्रेषु कथमुपपद्यत इत्याशङ्क्याह-

२६३. अनुज्ञापरिहारौ देहसम्बन्धाज्ज्योतिरादिवत् ॥ २–३–४७ ॥

सर्वेषां ब्रह्मांशत्वज्ञत्वादिनैकरूपत्वे सत्यपि ब्राह्मणक्षत्रियवैश्यशूद्रादिरूपशुच्यशुचिदेह-सम्बन्धनिबन्धनावनुज्ञापरिहारावुपपद्येते; ज्योतिरादिवत् – यथाग्नेरग्नित्वेन एकरूपत्वेऽपि श्रोत्रियागारादग्निराह्रियते; श्मशानादेस्तु परिह्रियते; यथा चान्नादि श्रोत्रियादेरनुज्ञायते; अभिशस्तादेस्तु परिह्रियते॥४७॥



जीवेषु ब्रह्मांशत्वनिबन्धनभोगसाङ्कर्यानवकाशः

२६४. असन्ततेश्चाव्यितकरः॥ २–३–४८ ॥

ब्रह्मांशत्वादिनैकरूपत्वे सत्यपि जीवानामन्योन्यभेदादणुत्वेन प्रतिशरीरं भिन्नत्वाच्च भोगव्यतिकरोऽपि न भवति। भ्रान्तब्रह्मजीववादे चोपहितब्रह्मजीववादे च जीवपरयोर्जीवानां च भोगव्यतिकरादयस्सर्वे दोषास्सन्तीत्यभिप्रायेण स्वपक्षे भोगव्यतिकराभाव उक्तः॥ ४८॥



ब्रह्माज्ञानवादे भोगव्यवस्थाया अभावः

ननु भ्रान्तब्रह्मजीववादेऽप्यविद्याकृतोपाधिभेदाद्भोगव्यवस्थादय उपपद्यन्ते; अत आह –

२६५. आभास एव च ॥ २–३–४९ ॥

अखण्डैकरसप्रकाशमात्रस्वरूपस्य स्वरूपतिरोधानपूर्वकोपाधिभेदोपपादनहेतुराभास एव । प्रकाशैकस्वरूपस्य प्रकाशतिरोधानं प्रकाशनाश एवेति प्रागेवोपपादितम्।आभासा एव इति वा पाठः; तथा सति हेतव आभासाः, चकारात् पृथगात्मानं प्रेरितारं च मत्वा (श्वेत.१.६) ज्ञाज्ञौ द्वौ (श्वे.१.६.९) तयोरन्यः पिप्पलं स्वाद्वत्ति (श्वे.४.६) इत्यादिश्रुतिविरोधश्च । अविद्यापरिकल्पितोपाधिभेदेऽपि सर्वोपाधिभिरुपहितस्वरूपस्यैकत्वाभ्युपगमात् भोगव्यतिकरः तदवस्थ एव॥४९॥



सत्वोपाध्युपहितब्रह्मजीववादेऽप्यव्यवस्था

पारमार्थिकोपाध्युपहितब्रह्मजीववादेऽप्युपाधिभेदहेतुभूतानाद्यदृष्टवशाद्व्यवस्था भविष्यति इत्याशङ्क्याह-

२६६. अदृष्टानियमात्॥ २–३–५० ॥

उपाधिपरम्पराहेतुभूतस्यादृष्टस्यापि ब्रह्मस्वरूपाश्रयत्वेन नियमहेत्वभावादव्यवस्थैव, उपाधिभिरदृष्टैश्च स्वसम्बन्धेन ब्रह्मस्वरूपच्छेदासम्भवात् ॥५॥



अदृष्टहेतुभूतसङ्कल्पव्यवस्थयाऽपि भोगव्यवस्थाया असिद्धिः

२६७. अभिसन्ध्यादिष्वपि चैवम् ॥ २–३–५१ ॥

अदृष्टहेतुभूताभिसन्ध्यादिष्वप्युक्तादेव हेतोरनियम एव ॥५१॥



उपाधिप्रदेशकृतभोगव्यवस्थानिरासः

२६८. प्रदेशभेदादिति चेन्नान्तर्भावात् ॥ २–३–५२ ॥

यद्यप्येकमेव ब्रह्मस्वरूपम्, तच्छेदनार्हं नानाविधोपाधिभिस्सम्बध्यते – तथाप्युपाधि-सम्बन्धिब्रह्मप्रदेशभेदादुपपद्यत एव भोगव्यवस्थेति चेत् – तन्न, उपाधीनां तत्र तत्र गमनात्सर्वप्रदेशानां सर्वोपाध्यन्तर्भावात् व्यतिकरस्तदवस्थ एव। प्रदेशभेदेन सम्बन्धेऽपि सर्वस्य ब्रह्मप्रदेशत्वात्तत्तत्प्रदेशसम्बन्धि दुःखं ब्रह्मण एव स्यात्। पूर्वत्र नित्योपलब्ध्यनुपलब्धि-प्रसङ्गोऽन्यतरिनयमो वाऽन्यथा (शरी.२.३.३२) उपलब्धिवदनियमः (ब्र.सू.२.३.३६) इत्याभ्यां सूत्राभ्यां वेदबाह्यानां सर्वगतजीववादिनां दोष उक्तः; अत्र तु आभास एव च (ब्र.सू.२.३.४९) इत्यादिभिस्सूत्रैः वेदावलम्बिनामात्मैकत्ववादिनां दोष उच्यते॥

इति श्रीशारीरकमीमांसाभाष्ये अंशाधिकरणम्॥७॥

इति श्रीभगवद्रामानुजविरचिते शारीरकमीमांसाभाष्ये द्वितीयस्याध्यायस्य तृतीयःपादः॥३॥





+४ प्राणः

श्रीभगवद्रामानुजविरचिते श्रीशारीरकमीमांसाभाष्यं

द्वितीयः अविरोधाध्यायः॥


०१ प्राणोत्पत्त्यधिकरणम्

श्रीभगवद्रामानुजविरचते श्रीशारीरकमीमांसाभाष्ये

द्वितीये अविरोधाध्याये चतुर्थः प्राणपादः ॥


पादार्थः – प्राणादीनां जीवोपकरणानां ब्रह्मकार्यत्वचिन्ता

प्राणोत्पत्त्यधिकरणम्॥१॥

अधिकरणार्थः— प्राणशब्दवाच्यानामिन्द्रियाणामपि वियदादिवत् ब्रह्मकार्यता

२६९. तथा प्राणाः ॥ २–४–१ ॥



पादसङ्गतिप्रदर्शनम्

ब्रह्मव्यतिरिक्तस्य वियदादेः कृत्स्नस्य कार्यत्वेनोत्पत्तावुक्तायां जीवस्य कार्यत्वेऽपि स्वरूपान्यथाभावलक्षणोत्पत्तिरपोदिता; तत्प्रसङ्गेन जीवस्वरूपं शोधितम् ॥

सम्प्रति जीवोपकरणानामिन्द्रियाणां प्राणस्य चोत्पत्त्यादिप्रकारो विशोध्यते ।



विचाराङ्गसंशयस्वरूपम्

तत्र किमिन्द्रियाणां कार्यत्वं जीववत्; उत वियदादिवदिति चिन्त्यते ।



अधिकरणद्वयार्थनिगमनम्

किं युक्तम्? जीववदेवेत्याह पूर्वपक्षी तथा प्राणाः – इति। प्राणाः – इन्द्रियाणि । यथा जीवो नोत्पद्यते; तथेन्द्रियाण्यपि नोत्पद्यन्ते। कुतः?

श्रुतेः। यथा जीवस्यानुत्पत्तिः श्रुतेरवगम्यते; तथा प्राणानामप्यनुत्पत्तिः श्रुतेरेवावगम्यते। तथा प्राणा इति प्रमाणमप्यतिदिश्यते ॥



अतिदेशतः सिद्धरूपं श्रुतिप्रमाणम्

का पुनरत्र श्रुतिः? असद्वा इदमग्र आसीत् । तदाहुः किं तदासीदिति ऋषयो वा व ते अग्रे सदासीत् तदाहुः के ते ऋषय इति प्राणा वा व ऋृषयः (शत.६.१.१) इति जगदुत्पत्तेः प्रागिन्द्रियाणां सद्भावः श्रूयते। प्राणशब्दे बहुवचनादिन्द्रियाण्येवेति निश्चीयते।



श्रुतेः अन्यथानेयत्वशङ्का-परिहारौ

न चेयं श्रुतिः वायुश्चान्तिरक्षं चैतदमृतम् (बृ.४.३.३) सैषाऽनस्तमिता देवता यद्वायुः (शतपथ.६.१.१) इतिवच्चिरकालावस्थायित्वेन परिणेतुं शक्या, असद्वा इदमग्र आसीत् (छां.६.२.१) इति कृत्स्नप्रपञ्चप्रलयवेलायामपि अवस्थितत्वश्रवणात्। उत्पत्तिवादिन्यस्तु जीवोत्पत्तिवादिन्य इव नेतव्या इति॥



अधिकरणीयः सिद्धान्तः

एवं प्राप्तेऽभिधीयते – वियदादिवदेव प्राणाश्चोत्पद्यन्ते; कुतः? सदेव सोम्येदमग्र आसीत् (छा.६.२.१) आत्मा वा इदमेक एवाग्र आसीत् (ऐ.१.१.१.१) इत्यादिषु प्राक्सृष्टेरेकत्वावधारणात्, एतस्माज्जायते प्राणो मनस्सर्वेन्द्रियाणि च (मु.२.१.३) इतीन्द्रियाणामुत्पत्तिश्रवणाच्च, प्रागवस्थानासम्भवात् ॥



इन्द्रियोत्पत्तिवादस्य आत्मोत्पत्तिवादवैषम्यम्

न चात्मोत्पत्तिवादवदिन्द्रियोत्पत्तिवादाः परिणेतुं शक्याः, आत्मवदुत्पत्तिप्रतिषेधश्रुतीनां नित्यत्वश्रुतीनां चादर्शनात् ॥



असद्वा इति प्रस्तुतस्य वाक्यस्य परमात्मपरता

असद्वा इदमग्र आसीत् (शत.६.१.९) इत्यादिवाक्येऽपि प्राणशब्देन परमात्मैव निर्दिश्यते। सर्वाणि ह वा इमानि भूतानि प्राणमेवाभिसंविशन्ति प्राणमभ्युज्जिहते (छा.१.११.५) इति प्राणशब्दस्य परमात्मन्यपि प्रसिद्धेः। प्राणा वा व ऋषयः (शत.६.१.१) इति ऋषिशब्दश्च सर्वज्ञे तस्मिन्नेव युज्यते। न त्वचेतनेष्विन्द्रियेषु॥१॥



प्राणर्षिशब्दयोः परमात्मपरत्वे बहुवचनविरोधशमनम्

ऋषयः, प्राणा इति च बहुवचनश्रुतिः कथमुपपद्यत इति चेत् तत्राह;

२७०. गौण्यसम्भवात्तत्प्राक्छ्रुतेश्च ॥ २–४–२ ॥

बहुवचनश्रुतिर्गौणी, बह्वर्थासम्भवात्, तस्यैव परमात्मनः सृष्टेः प्रागवस्थानश्रुतेरेव॥२॥



प्राणशब्दस्य परमात्मपरत्वे उपष्टम्भकम्

२७१. तत्पूर्वकत्वाद्वाचः ॥ २–४–३ ॥

इतश्च प्राणशब्दः परमात्मवचनः; वाचः – परमात्मव्यतिरिक्तविषयस्य नामधेयस्य वाग्विषयभूतवियदादिसृष्टिपूर्वकत्वात्। तद्धेदं तर्ह्यव्याकृतमासीत्तन्नामरूपाभ्यां व्याक्रियत (बृ.३.४.७) इति नामरूपभाजामभावात्तदानीं वागादीन्द्रियकार्याभावाच्च तानि न सन्तीत्यर्थः॥३॥

इति श्रीशारीरकमीमांसाभाष्ये प्राणोत्पत्त्यधिकरणम्॥ १॥




०२ सप्तगत्यधिकरणम्

श्रीशारीरकमीमांसाभाष्ये सप्तगत्यधिकरणम्॥२॥ (सू.4-5)

अधिकरणार्थः— इन्द्रियाणाम् एकादशसङ्ख्यतासमर्थनम्

२७२. सप्त गतेर्विशेषितत्वाच्च ॥ २–४–४ ॥


विचारणोपयोगी संशयः

तानीन्द्रियाणि किं सप्तैव स्युः, अथवैकादशेति चिन्त्यते। श्रुतिविप्रतिपत्तेस्संशयः।



पूर्वपक्षः तत्र हेतुश्च

किं प्राप्तम्; सप्तेति। कुतः? गतेर्विशेषितत्वाच्च। गतिस्तावज्जायमानेन म्रियमाणेन च जीवेन सह लोकेषु सञ्चरणरूपा सप्तानामेव श्रूयते सप्त इमे लोका येषु चरन्ति प्राणा गुहाशया निहितास्सप्तसप्त (मु.२.१.८) इति । वीप्सा पुरुषभेदाभिप्राया । विशेषिताश्च ते गतिमन्तः प्राणाः स्वरूपतः यदा पञ्चावतिष्ठन्ते ज्ञानानि मनसा सह। बुद्धिश्च न विचेष्टेत तामाहुः परमां गतिम् (कठ.२.६.१०) इति। शरीरान्तस्सञ्चरणं विहाय मोक्षार्थगमनं परमा गतिः। एवं जीवेन सह जन्ममरणयोस्सप्तानामेव गतिश्रवणात् योगदशायां ज्ञानानीति विशेषितत्वाच्च जीवस्य करणानि श्रोत्रत्वक्चक्षुर्जिह्वाघ्राणबृुद्धिमनांसि सप्तैवेति गम्यते ॥



हस्त-पादादिषु इन्द्रियव्यपदेशस्यौपचारिकता

यानि त्वितराणि विषयाणां ग्राहकत्वेन अष्टौ ग्रहाः (बृ.५.२.९) सप्त वै शीर्षण्याः प्राणाः द्वाववाञ्चौ (यजु.७.३.१०) इत्यादिषु चतुर्दशपर्यन्तानि प्राणप्रतिपादकवाक्येषु वाक्पाणिपादपायूपस्थ-अहङ्कारचित्ताख्यानीन्द्रियाणि प्रतीयन्ते, तेषां जीवेन सह गतिश्रवणाभावात् जीवस्याल्पाल्पोपकारकत्वमात्रेण औपचारिकः प्राणव्यपदेशः ॥४॥



इन्द्रियाणामेकादशत्वनिर्णायकं सिद्धान्तसूत्रम्

इति प्राप्ते प्रचक्ष्महे –

२७३. हस्तादयस्तु स्थितेऽतो नैवम् ॥ २–४–५ ॥

न सप्तैवेन्द्रियाणि, अपि त्वेकादश, हस्तादीनामपि शरीरे स्थिते जीवे तस्य भोगोपकरणत्वात्, कार्यभेदाच्च । दृश्यते हि श्रोत्रादीनामिव हस्तादीनामपि कार्यभेद आदानादिः; अतस्तेऽपि सन्त्येव। अतो नैवम् – अतो हस्तादयो न सन्तीत्येवं न मन्तव्यमित्यर्थः। अध्यवसायाभिमानचिन्तावृत्तिभेदान्मन एव बुद्ध्यहङ्कारचित्तशब्दैर्व्यपदिश्यत इत्येकादशेन्द्रियाणि। अतः दशेमे पुरुषे प्राणाः आत्मैकादशः (बृ.५.९.४) इति – आत्मशब्देन मनोऽभिधीयते; इन्द्रियाणि दशैकं च पञ्च चेन्द्रियगोचराः (भ.गी.१३-५) तैजसानीन्द्रियाण्याहुर्देवा वैकारिका दश। एकादशं मनश्चात्र (वि.पु.१.२.४७) इत्यादिश्रुतिस्मृतिसिद्धेन्द्रियसङ्ख्या स्थिता। अधिकसङ्ख्यावादाः मनोवृत्तिभेदाभिप्रायाः; न्यूनव्यपदेशास्तु तत्र तत्र विवक्षितगमनादिकार्यविशेषप्रयुक्ताः॥५॥

इति श्रीशारीरकमीमांसाभाष्ये सप्तगत्यधिकरणम्॥२॥




०३ प्राणाणुत्वाधिकरणम्

श्रीशारीरकमीमांसाभाष्ये प्राणाणुत्वाधिकरणम् ॥३॥

अधिकरणार्थः— इन्द्रियाणाम् अणुपरिमाणतास्थापनम्

२७४. अणवश्च ॥ २–४–६ ॥


पूर्वपक्षः सप्रमाणः

त एते सर्व एव समाः सर्वेऽनन्ताः (बृह.३.५.१३) इत्यानन्त्यश्रवणाद्विभुत्वं प्राणानाम् –



सिद्धान्तरूपः सूत्राशयः

इति प्राप्तेऽभिधीयते – प्राणमनूत्क्रान्तं सर्वे प्राणा अनूत्क्रामन्ति (बृ.६.४.२) इत्युत्क्रान्त्यादिश्रवणात्परिमितत्वे सिद्धे सत्युत्क्रान्त्यादिषु पार्श्वस्थैरनुपलभ्यमानत्वादणवश्च प्राणाः। आनन्त्यश्रुतिस्तु अथ यो हैताननन्तानुपास्ते (बृ.३-५-१३) इत्युपासनश्रवणात् उपास्यप्राणविशेषणभूतकार्यबाहुल्याभिप्राया ॥६॥

२७५. श्रेष्ठश्च ॥ २–४–७ ॥



मुख्यप्राणस्यापि उत्पत्तिमत्ता

प्राणसंवादे शरीरस्थितिहेतुत्वेन श्रेष्ठतया निर्णीतो मुख्यप्राणः आनीदवातं स्वधया तदेकम् (ऋग्वेदः.८.७.१०.११.२) इति महाप्रलयसमये स्वकार्यभूतप्राणनसद्भावश्रवणात्, एतस्माज्जायते (मुण्ड.१.१.३) इति जन्मश्रवणस्य जीवजन्मश्रवणवदुपपत्तेर्नोत्पद्यत इत्याशङ्कय प्राक्सृष्टेः एकत्वावधारणादिविरोधात्, एतस्माज्जायते प्राणः (मु.२.१.३) इति पृथिव्यादितुल्योत्पत्ति-श्रवणात्, उत्पत्तिनिषेधाभावाच्च जायत एव श्रेष्टश्च प्राण इत्युच्यते।

आनीदवातम् (ऋ.वे.८.७.१०.११.२) इति तु न चैवं श्रेष्ठं प्राणमभिप्रेत्योच्यते; अपि तु परस्य ब्रह्मण एकस्यैव विद्यमानत्वमुच्यते। अवातम् इति तत्रैव श्रवणात् ॥

पूर्वेणैव तु तुल्यन्यायत्वेऽपि पृथग्योगकरणमुत्तरचिन्तार्थम्॥७॥

इति श्रीशारीरकमीमांसाभाष्ये प्राणाणुत्वाधिकरणम्॥३॥




०४ वायुक्रियाधिकरणम्

श्रीशारीरकमीमांसाभाष्ये वायुक्रियाधिकरणम्॥४॥

अधिकरणार्थः— श्रेष्ठः प्राणः न वायुसामान्यम्, तत्क्रिया वा, किन्तु विशिष्टो वायुः

२७६. न वायुक्रिये पृथगुपदेशात् ॥ २–४–८ ॥


विचारोपयोगी संशयः

सोऽयं श्रेष्ठः प्राणः किं महाभूतद्वितीयवायुमात्रम्; तस्य वा स्पन्दरूपक्रिया; अथवा वायुरेव कञ्चन विशेषमापन्नः – इति विशये –



पूर्वपक्षः सहेतुकः

वायुरेवेति प्राप्तम्, यः प्राणस्स वायुः इति व्यपदेशात्। यद्वा वायुमात्रे प्राणत्वप्रसिद्ध्यभावादुच्छ्वासनिश्वासादिवायुक्रियायां प्राणशब्दप्रसिद्धेश्च तत्क्रियैव –



सिद्धान्तरूपं सूत्रोत्तरार्धवर्णनम्

इति प्राप्ते न वायुमात्रम्, न च तत्क्रियेत्युच्यते; कुतः, पृथगुपदेशात् – एतस्माज्जायते प्राणो मनस्सर्वेन्द्रियाणि च । खं वायुः (मु.२.१.३) इति । तत एव पृथगुपदेशात् वायुक्रियापि न भवति प्राणः; न हि तेजः प्रभृतीनां क्रिया तैस्सह पृथग्द्रव्यतयोपदिश्यते यः प्राणस्स वायुः इति तु वायुरेवावस्थान्तरमापन्नः प्राणः; न तेजः प्रभृतिवत्तत्त्वान्तरमिति ज्ञापनार्थम्। उच्छ्वासनिश्वासादावपि प्राणः स्पन्दत इति क्रियावति द्रव्य एव प्राणशब्दप्रसिद्धिः; न क्रियामात्रे॥८॥



वायोः भूतान्तरत्वनिरासः

किमयं प्राणो वायोर्विकारस्सन्नग्निवद्भूतान्तरम्?, नेत्याह –

२७७. चक्षुरादिवत्तु तत्सहशिष्ट्यादिभ्यः ॥ २–४–९ ॥

नायं भूतविशेषः; अपि तु चक्षुरादिवज्जीवोपकरणविशेषः । तच्चोपकरणत्वमुपकरण-भूतैरिन्द्रियैः सहशिष्ट्यादिभ्योऽवगम्यते। चक्षुरादिभिस्सहायं प्राणश्शिष्यते प्राणसंवादादिषु। तत्सजातीयत्वे हि तैस्सह शासनं युज्यते।

प्राणशब्दपरिगृहीतेषु करणेष्वस्य विशिष्याभिधानमादिशब्देन गृह्यते; अथ ह य एवायं मुख्यः प्राणः (छा.१.२.७) योऽयं मध्यमः प्राणः इत्यादिषु विशिष्याभिधानात् ॥९॥



मुख्यप्राणस्य चक्षुरादिवत् जीवोपकरणत्वसमर्थनम्

चक्षुरादिवदस्यापि करणत्वे तद्वदस्यापि जीवं प्रत्युपकारविशेषरूपक्रियया भवितव्यम्; सा तु न दृश्यते; अतो नायं चक्षुरादिवद्भवितुमर्हातीति चेत् – तत्राह –

२७८. अकरणत्वाच्च न दोषस्तथा हि दर्शयति ॥ २–४–१० ॥

अकरणत्वात् – करणं क्रिया, अक्रियत्वात् अस्य प्राणस्य जीवं प्रत्युपकारविशेषरूप-क्रियारहितत्वाच्च यो दोष उद्भाव्यते, स नास्ति; यत उपकारविशेषरूपां शरीरेन्द्रियधारणादिरूपां क्रियां दर्शयति श्रुतिः – यस्मिन्नुत्क्रान्ते इदं शरीरं पापिष्ठतरमिव दृश्यते स वः श्रेष्ठः (छा.५.१.७) इत्युक्त्वा वागाद्युत्क्रमणेऽपि शरीरस्येन्द्रियाणां च स्थितिं दर्शयित्वा प्राणोत्क्रमणे शरीरेन्द्रियशैथिल्याभिधानात्। अतः प्राणापानव्यानोदानसमानाकारेण पञ्चधाऽवस्थितोऽयं प्राणः शरीरेन्द्रियधारणादिना जीवस्योपकरोतीति चक्षुरादिवत्करणत्वम्॥१०॥



प्राणापानादीनां तत्त्वान्तरत्वशङ्कानिरासः

नन्वेवं नामभेदात्कार्यभेदाच्च प्राणापानादयस्तत्त्वान्तराणि स्युः तत्राह –

२७९. पञ्चवृत्तिर्मनोवद्व्यपदिश्यते ॥ २–४–११ ॥

यथा कामादिवृत्तिभेदे तत्कार्यभेदेऽपि न कामादिकं मनसस्तत्त्वान्तरं कामस्सङ्कल्पो विचिकत्सा श्रद्धाऽश्रद्धा धृतिरधृतिर्ह्रीर्धीर्भीरित्येतत्सर्वं मन एव (बृ.३.५.३) इति वचनात्। एवं प्राणोऽपानो व्यान उदानस्समाना इत्येतत्सर्वं प्राण एव (बृ.उ.३.५.३) इति वचनात् अपानादयोऽपि प्राणस्यैव वृत्तिविशेषाः; न तत्त्वान्तरमित्यवगम्यते॥११॥

इति श्रीशारीरकमीमांसाभाष्ये वायुक्रियाधिकरणम्॥४॥




०५ श्रेष्ठाणुत्वाधिकरणम्

श्रीशारीरकमीमांसाभाष्ये श्रेष्ठाणुत्वाधिकरणम्॥५॥

अधिकरणार्थः— मुख्यप्राणस्याप्यणुत्वमेव, न विभुत्वम्

२८०. अणुश्च ॥ २–४–१२ ॥

अणुश्चायम्, पूर्ववदुत्क्रान्त्यादिश्रवणात् तमुत्क्रामन्तं प्राणोऽनूत्क्रामति (बृ.३.५.३) इत्यादिषु। अधिकाशङ्का तु सम एभिस्त्रिभिर्लोकैस्समोऽनेन सर्वेण (बृ.३.३.२२) प्राणे सर्वं प्रतिष्ठितम्, सर्वं हीदं प्राणेनावृतम् इत्यादिश्रवणात् महापरिमाण इति॥१२॥

परिहारस्तु – उत्क्रान्त्यादिश्रवणात्परिच्छिन्नत्वे निश्चिते सर्वस्य प्राणिजातस्य प्राणायत्तस्थितित्वेन वैभववादोपपत्तिः – इति॥१२॥

इति श्रीशारीरकमीमांसाभाष्ये श्रेष्ठाणुत्वाधिकरणम्॥ ५॥



०६ ज्योतिराद्यधिष्ठानाधिकरणम्

श्रीशारीरकमीमांसाभाष्ये ज्योतिराद्यधिष्ठानाधिकरणम्॥६॥


अधिकरणद्वयार्थनिगमनम्

२८१. ज्योतिराद्यधिष्ठानं तु तदामननात्प्राणवता शब्दात् ॥ २–४–१३ ॥



अधिकरणद्वयार्थनिगमनम्

सश्रेष्ठानां प्राणानां ब्रह्मण उत्पत्तिरियत्तापरिमाणं चोक्तम्; तेषां प्राणानामग्न्यादिदेवताधिष्ठितत्वं च पूर्वमेव अभिमानिव्यपदेशस्तु विशेषानुगतिभ्याम् (शारी.२.१.५) इत्यनेन सूत्रेण प्रसङ्गादुपपादितम्; जीवस्य च स्वभोगसाधनानामेषामधिष्ठातृत्वं लोकसिद्धम्, एवमेवैष एतान् प्राणान् गृहीत्वा स्वे शरीरे यथाकामं परिवर्तते (बृ.४.१.१८) इत्यादिश्रुतिसिद्धं च।



प्रकृतोपयोगी संशयः, पूर्वपक्षश्च

तदिदं जीवस्याग्न्यादिदेवतानां च प्राणविषयमधिष्ठानं किं स्वायत्तम्; उत परमात्मायत्तमिति विषये नैरपेक्ष्यात्स्वायत्तम् ॥



सिद्धान्तमुखेन सूत्रार्तवर्णनम्

इति प्राप्त उच्यते – ज्योतिराद्यधिष्ठानमिति । प्राणवता – जीवेन सह ज्योतिरादीनामग्न्यादिदेवतानां प्राणविषयमधिष्ठानम्, तदामननात् – तस्य परमात्मनः आमननाद्भवति । आमननम् – आभिमुख्येन मननम्, परमात्मनस्सङ्कल्पादेव भवतीत्यर्थः। कुत एतत्? शब्दात् – इन्द्रियाणां साभिमानिदेवतानां जीवात्मनश्च स्वकार्येषु परमपुरुषमननायत्तत्त्वशास्त्रात्। यथाऽन्तर्यामिब्राह्मणादिषु योऽग्नौ तिष्ठन्नग्नेरन्तरो यमग्निर्न वेद यस्याग्निश्शरीरं योऽग्निमन्तरो यमयति स त आत्माऽन्तर्याम्यमृतः (बृ.५.७.५) यो वायौ तिष्ठन् (बृ.५.७.५) य आदित्ये तिष्ठन् (बृह.५.७.५) य आत्मनि तिष्ठन् (बृह.५.७.५) यश्चक्षुषि तिष्ठन् (बृह.५.७.५) इत्यादि। यथा च भीषाऽस्माद्वातः पवते भीषोदेति सूर्यः। भीषाऽस्मादग्निश्चेन्द्रश्च । मृत्युर्धावति पञ्चमः (तै.आन.८.१) इति । तथा एतस्य वा अक्षरस्य प्रशासने गार्गि सूर्याचन्द्रमसौ विधृतौ तिष्ठतः (बृ.५.८.९) इत्यादि ॥१३॥



सर्वेषां परमात्माधिष्ठितत्वनैयत्यम्

२८२. तस्य च नित्यत्वात् ॥ २–४–१४ ॥

सर्वेषां परमात्माधिष्ठितत्वस्य नित्यत्वात्, स्वरूपानुबन्धित्वेन नियतत्वाच्च तत्सङ्कल्पादेवैषामधिष्ठातृत्वमवर्जनीयम्। तत्सृष्ट्वा तदेवानुप्राविशत् तदनुप्रविश्य सच्च त्यच्चाभवत् (तै.उ.आन.६-२-३) इत्यादिना परमपुरुषस्य नियन्तृत्वेन सर्वचिदचिद्वस्त्वनुप्रवेशः स्वरूपानुबन्धी श्रूयते; स्मर्यते च विष्टभ्याहमिदं कृत्स्नमेकांशेन स्थितो जगत् (भ.गी.१०.४२) इति ॥१४॥

इति श्रीशारीरकमीमांसाभाष्ये ज्योतिराद्यधिष्ठानाधिकरणम् ॥६॥




०७ इन्द्रियाधिकरणम्

श्रीशारीरकमीमांसाभाष्ये इन्द्रियाधिकरणम्॥७॥

अधिकरणार्थः— श्रेष्ठप्राणं विहायैव प्राणानाम् इन्द्रियरूपता

२८३. त इन्द्रियाणि तद्व्यपदेशादन्यत्र श्रेष्ठात् ॥ २–४–१५ ॥


विचारोपयोगी संशयः

किं सर्वे प्राणशब्दनिर्दिष्टा इन्द्रियाणि, उत श्रेष्ठप्राणव्यतिरक्ता एवेति विशये



पूर्वपक्षः

प्राणशब्दवाच्यत्वात्, करणत्वाच्च सर्व एवेन्द्रियाणि॥



सिद्धान्तमुखेन सूत्रार्थविवरणम्

इति प्राप्त उच्यते – श्रेष्ठव्यतिरिक्ता एव प्राणा इन्द्रियाणि कुतः? श्रेष्ठादन्येष्वेव प्राणेषु तद्व्यपदेशात् । इन्द्रियाणि दशैकं च पञ्च चेन्द्रियगोचराः (भ.गी.१३.५) इत्यादिभिर्हि चक्षुरादिषु समनस्केष्वेव इन्द्रियशब्दो व्यपदिश्यते॥ १५ ॥



प्राणे पृथक्श्रवणम् इन्द्रियवैलक्षण्यं च उक्तार्थस्थापकम्

२८४. भेदश्रुतेर्वैलक्षण्याच्च ॥ २–४–१६ ॥

एतस्माज्जायते प्राणो मनस्सर्वेन्द्रियाणि च (मु.२.१.३) इत्यादिष्विन्द्रियेभ्यः प्राणस्य पृथक्छ्रवणात्प्राणव्यतिरक्तानामेवेन्द्रियत्वमवगम्यते। मनसः पृथक्छ्रवणेऽपि तस्यान्यत्रेन्द्रियान्तर्भाव उक्तः मनष्षष्ठानीन्द्रियाणि (भ.गी.१५.७) इत्यादौ। वैलक्षण्यं च चक्षुरादिभ्यः श्रेष्ठप्राणस्योपलभ्यते; सुषुप्तौ हि प्राणस्य वृत्तिरुपलभ्यते, चक्षुरादीनां तु वृत्तिर्नोपलभ्यते। कार्यं च चक्षुर्वागादीनां समनस्कानां ज्ञानकर्मसाधनत्वम्; प्राणस्य तु शरीरेन्द्रियधारणम् ।



इन्द्रियाणां प्राणपदव्यपदेश्यत्वे हेतुः

प्राणाधीनधारणत्वात्त्विन्द्रियेषु प्राणशब्दव्यपदेशः; तथा च श्रुतिः त एतस्यैव सर्वे रूपमभवन् तस्मादेत एतेनाख्यायन्ते इति। रूपमभवन् – शरीरमभवन्, तदधीनप्रवृत्तयोऽभवन्नित्यर्थः॥१६॥

इति श्रीशारीरकमीमांसाभाष्ये इन्द्रियाधिकरणम्॥७॥




०८ संज्ञामूर्तिकॢप्त्यधिकरणम्

श्रीशारीरकमीमांसाभाष्ये सञ्ज्ञामूर्तिकॢप्त्यधिकरणम्॥८॥

अधिकरणार्थः— नामरूपव्याकरणात्मकप्रपञ्चव्यष्टिसृष्टेः त्रिवृत्कर्तृसमानकर्तृता

२८५. सञ्ज्ञामूर्तिकॢप्तिस्तु त्रिवृर्त्कुवत उपदेशात् ॥ २–४–१७ ॥


पेटिकासङ्गतिः

भूतेन्द्रियादीनां समष्टिसृष्टिः, जीवानां कर्तृत्वं च परस्माद्ब्रह्मण इत्युक्तं पुरस्तात्। जीवानां स्वेन्द्रियाधिष्ठानं च परायत्तमिति चानन्तरं स्थिरीकरणाय स्मारितम्।



संशयो विचारार्थः

या त्वियं नामरूपव्याकरणात्मिका प्रपञ्चव्यष्टिसृष्टिः, सा किं समष्टिजीवरूपस्य हिरण्यगर्भस्यैव कर्म, उत तेजः प्रभृतिशरीरकस्य परस्याबादिसृष्टिवद्धिरण्यगर्भशरीरकस्य परस्य ब्रह्मण, इतीदानीं चिन्त्यते।



सहेतुकः पूर्वपक्षः

किं युक्तम्? समष्टिजीवस्येति; कुतः? अनेन जीवेनाऽत्मनाऽनुप्रविश्य नामरूपे व्याकरवाणि (छां.६.३.२) इति जीवकर्तृकत्वश्रवणात्। न हि परा देवता स्वेन रूपेण नामरूपे व्याकरवाणीत्यैक्षत; अपि तु स्वांशभूतेन जीवरूपेण, अनेन जीवेनाऽत्मना (छां.६.३.२) इति वचनात्।



उक्तव्याख्याने लाक्षणिकत्वाशङ्का-परिहारौ

नन्वेवं चारेणानुप्रविश्य परबलं सङ्कलयानीतिवत् व्याकरवाणि इत्युत्तमपुरुषः कतृस्थक्रियश्च प्रविशतिर्लाक्षणिकस्स्यात्।

नैवम्, तत्र राजचारयोः स्वरूपभेदाल्लाक्षणिकत्वम्, इह तु जीवस्यापि स्वांशत्वेन स्वरूपत्वात्तेन रूपेण प्रवेशो व्याकरणं चात्मन एवेति न लाक्षणिकत्वप्रसङ्गः।

न च सहयोगलक्षणेयं तृतीया, कारकविभक्तौ सम्भवन्त्यामुपपदविभक्तेः अन्याय्यत्वात्।

न च करणे तृतीया, ब्रह्मकर्तृकयोः प्रवेशव्याकरणयोर्जीवस्य साधकतमत्वाभावात्।

न च जीवस्य कर्तृत्वं प्रवेशमात्रे पर्यवस्यति, नामरूपव्याकरणं तु ब्रह्मण एवेति शक्यं वक्तुम्, क्त्वाप्रत्ययेन समानकर्तृकत्वप्रतीतेः। जीवस्य स्वांशत्वेन स्वरूपत्वेऽपि परस्वरूपव्यावृत्त्यर्थः अनेन जीवेन (छा.६.३.२) इति पराक्त्वेन परामर्शः। अतो हिरण्यगर्भकर्तृकेयं नामरूपव्याक्रिया। अत एव च स्मृतिषु चतुर्मुखकर्तृकसृष्टिप्रकरणे नामरूपव्याकरणं सङ्कीर्त्यते नामरूपं च भूतानां कृत्यानां च प्रपञ्चनम्। वेदशब्देभ्य एवादौ देवादीनां चकार सः (वि.पु.१.५.६३) इत्यादि॥



सूत्रार्थविवृत्या सिद्धान्तप्रदर्शनम्

एवं प्राप्तेऽभिधीयते – सञ्ज्ञामूर्ति प्तिस्तु – इति। तुशब्दः पक्षं व्यावर्तयति; सञ्ज्ञामूर्तिकॢप्तिः – नामरूपव्याकरणम्, तत् त्रिवृत्कुर्वतः परस्यैव ब्रह्मणः, तस्यैव नामरूपव्याकरणोपदेशात्। त्रिवृत्करणं कुर्वत एव हि नामरूपव्याकरणमुपदिश्यते – सेयं देवतैक्षत हन्ताहमिमास्तिस्रो देवता अनेन जीवेनाऽत्मनाऽनुप्रविश्य नामरूपे व्याकरवाणि तासां त्रिवृतं त्रिवृतमेकैकां करवाणि (छा.६.३.२) इति समानकर्तृकत्वप्रतीतेः। त्रिवृत्करणं तु चतुर्मुखस्याण्डान्तर्वर्तिनो न सम्भवति, त्रिवृत्कृतैस्तेजोबन्नैर्ह्यण्डमुत्पाद्यते; चतुर्मुखस्य चाण्डे सम्भवः स्मर्यते – तस्मिन्नण्डेऽभवद्ब्रह्मा सर्वलोकपितामहः इति। अतस्त्रिवृत्करणं परस्यैव ब्रह्मणः; तत्समानकर्तृकं नामरूपव्याकरणं च तस्यैवेति विज्ञायते।



अनेन जीवेनेति श्रुत्यर्थसाङ्गत्यम्

कथं तर्हि अनेन जीवेन (छा.६.३.२) इति सङ्गच्छते, आत्मना जीवेन (छा.६.३.२) इति सामानाधिकरण्यात् जीवशरीरं परं ब्रह्मैव जीवशब्देनाभिधीयते; यथा तत्तेज ऐक्षत (छा.६.२.३) तदपोऽसृजत (छां.६.२.३) ता आप ऐक्षन्त (छां.६.२.३) ता अन्नमसृजन्त (छां.६.२.३) इति तेजः प्रभृतिशरीरकं परमेव ब्रह्माभिधीयते। अतो जीवसमष्टिभूतहिरण्यगर्भशरीरकस्य परस्यैव ब्रह्मणः कर्म नामरूपव्याकरणम्।



प्रविशतेः उत्तमपुरुषस्य चतुर्मुखसृष्टौ नामरूपव्याकरणोपदेशस्य च सामरस्यवर्णनम्

एवं च प्रविश्य नामरूपे व्याकरवाणि (छा.६.३.२) इति प्रविशतिरुत्तमपुरुषश्चाक्लिष्टौ मुख्यार्थावेव भवतः। प्रवेशव्याकरणयोस्समानकर्तृकत्वमप्युपपद्यते। चतुर्मुखशरीरकस्य परस्यैव ब्रह्मणः कर्म देवादिविचित्रसृष्टिरिति चतुर्मुखकर्तृकसृष्टिप्रकरणे नामरूपव्याक्रियोपदेश- श्चोपपद्यते।



उक्तार्थानुगुणः अनुप्रवेशनामरूपव्याकरणश्रुत्यर्थः

अतः सेयं देवता (छा.६.३.२) इत्यादिवाक्यस्यायमर्थः – इमाः – तेजोऽबन्नरूपास्तिस्रो देवता अनेन जीवेन – जीवसमष्टिविशिष्टेनाऽत्मनाऽनुप्रविश्य नामरूपे व्याकरवाणि – देवादिविचित्रसृष्टिं तन्नामधेयानि च करवाणि। तदर्थमन्योन्यसंसर्गमप्राप्तानामेषां तेजोबन्नानां विशेषसृष्ट्यसमर्थानां तत्सामर्थ्यायैकैकां त्रिवृतं त्रिवृतं करवाणि – इति। अतः परस्यैव ब्रह्मणः कर्मेदं नामरूपव्याकरणम्॥१७॥



उक्तार्थे वैघठ्यशङ्कायाः परिहाररूपतया उत्तरसूत्रावतरणम

अथ स्यात् नामरूपव्याकरणस्य त्रिवृत्करणेनैककर्तृकत्वात्परमात्मकर्तृकमिति न शक्यते वक्तुम्, त्रिवृत्करणस्यापि जीवकर्तृकत्वसम्भवात्। अण्डसृष्ट्युत्तरकालं हि चतुर्मुखसृष्टजीवेषु त्रिवृत्करणप्रकार उपदिश्यते – यथा तु खलु सोम्येमास्तिस्रो देवताः पुरुषं प्राप्य त्रिवृत्त्रिवृदेकैका भवति तन्मे विजानाहीति (छा.६.४.७) अन्नमशितं त्रेधा विधीयते तस्य यः स्थविष्ठो भागस्तत्पुरीषं भवति यो मध्यमस्तन्मांसं योऽणिष्ठः तन्मनः (छा.६.५.१) इत्यादिना । तथा पूर्वस्मिन्नपि वाक्ये यदग्ने रोहितं रूपं तेजसस्तद्रूपं यच्छुक्लं तदपां यत्कृष्णं तदन्नस्य (छां.६.५.१) इत्यादिना चतुर्मुखसृष्टाग्न्यादित्यचन्द्रविद्युत्सु त्रिवृत्करणं प्रदर्श्यते। नामरूपव्याकरणोत्तरकालं च त्रिवृत्करणं श्रूयते। सेयं देवता, इमास्तिस्रो देवताः अनेन जीवेनाऽत्मनाऽनुप्रविश्य नामरूपे व्याकरोत्तासां त्रिवृतन्त्रिवृतमेकैकामकरोत् (छा.६.३.४) इति । तत्राह॥

२८६. मांसादि भौमं यथाशब्दमितरयोश्च ॥ २–४–१८ ॥



शङ्कानुवादपूर्वकं सूत्रार्थमुखेन परिहारः

यदुक्तमण्डसृष्ट्युत्तरकालं चतुर्मुखसृष्टदेवतादिविषयोऽयं तासां त्रिवृतं त्रिवृतमेकैकामकरोत् (छा.६.३.२) इति त्रिवृत्करणोपदेश इति ॥

तन्नोपपद्यते, अन्नमशितं त्रेधा विधीयते (छा.६.५.१) इत्यत्र मांसमनसोः पुरीषादणुत्वेनाणीयस्त्वेन च व्यपदिष्टयोः कारणानुविधायित्वेनाप्यतैजसत्वप्रसङ्गात् आपः पीताः (छा.६.५.२) इत्यत्रापि मूत्रप्राणयोः स्थविष्ठाणीयसोः पार्थिवत्वतैजसत्वप्रसङ्गाच्च।

न चैवमिष्यते; मांसादि भौममिष्यते – पुरीषवन्मांसमनसी अपि भौमे – पार्थिवे इष्येते अन्नमशितं त्रेधा (छा.६.५.२) इति प्रक्रमात्।

यथाशब्दमितरयोश्च – इतरयोरपि आपःपीताः (छां.६.५.२) तेजोऽशितम् (छां.६.५.२) इति पर्याययोर्यथाशब्दं विकारा इष्यन्ते।

आपः पीतास्त्रेधा विधीयन्ते (छां.६.५.२) इत्यपामेव त्रेधा परिणामः शब्दात्प्रतीयते; तथा तेजोऽशितं त्रेधा विधीयते (छां.६.५.२) इत्यपि तेजस एव त्रेधा परिणामः शब्दात्प्रतीयते; अतः पुरीषमांसमनांसि पृथिवीविकाराः, मूत्रलोहितप्राणाः अब्विकाराः, अस्थिमज्जावाचस्तेजोविकारा इति प्रतिपत्तव्यम् ॥

अन्नमयं हि सोम्य मनः, आपोमयः प्राणस्तेजोमयी वाक् (छां.६.५.२) इति वाक्यशेषाविरोधाच्च ।

अतः तासां त्रिवृतं त्रिवृतमेकैकामकरोत् (छा.६.३.४) इत्युक्तस्त्रिवृत्करणप्रकारः अन्नमशितम् (छां.६.५.२) इत्यादिना न प्रदर्श्यते । तथा सति मनः प्राणवाचां त्रयाणामप्यणीयस्त्वेन तैजसत्वात् अन्नमयं हि सोम्य मनः (छां.६.५.२) इत्यादिर्विरुध्यते।

प्रागेव त्रिवृत्कृतानां पृथिव्यादीनां पुरुषं प्राप्तानाम् अन्नमशितम् (छां.६.५.२) इत्यादिनैकैकस्य त्रेधा परिणाम उच्यते। अण्डसृष्टेः प्रागेव च तेजोबन्नानां त्रिवृत्करणेन भवितव्यम्, अत्रिवृत्कृतानां तेषां कार्यारम्भासामर्थ्यात्। अन्योन्यसंयुक्तानामेव हि कार्यारम्भसामर्थ्यम्; तदेव च त्रिवृत्करणम्। तथा च स्मर्यते नानावीर्याः पृथग्भूतास्ततस्ते संहतिं विना। नाशक्नुवन् प्रजास्स्रष्टुमसमागम्य कृत्स्नशः॥ समेत्यान्योन्यसंयोगं परस्परसमाश्रयाः। महदाद्या विशेषान्ता ह्यण्डमुत्पादयन्ति ते (वि.पु.१.२.५२) इति। अत एव च अनेन जीवेनाऽत्मनाऽनुप्रविश्य नामरूपे व्याकरोत् तासां त्रिवृतं त्रिवृतमेकैकामकरोत् (छा.६.३.४) इति पाठक्रमोऽर्थक्रमेण बाध्यते ।



अग्न्यादिषु त्रिवृत्करणप्रदर्शनप्रयोजनम्

अण्डान्तर्वर्तिष्वग्न्यादित्यादिषु त्रिवृत्करणप्रदर्शनं श्वेतकेतोश्शुश्रुषोरण्डान्तर्वर्तित्वेन; तस्य बहिष्ठवस्तुषु त्रिवृत्करणप्रदर्शनायोगात् त्रिवृत्कृतानां कार्येषु अग्न्यादित्यादिषु क्रियते ॥१८॥



त्रिरूपस्य एकैकरूपेण व्यपदेशोपपत्तिः

स्यादेतत्; अन्नमशितम् (छा.६.५.१) आपः पीताः (छां.६.५.२) तेजोऽशितम् (छां.६.५.३) इति त्रिवृत्कृतानामन्नादीनामेकैकस्य तेजोबन्नात्मकत्वेन त्रिरूपस्य कथमन्नमापस्तेज इत्येकैकरूपेण व्यपदेश उपपद्यत इति; तत्राह –

२८७. वैशेष्यात्तु तद्वादस्तद्वादः ॥ २–४–१९ ॥

वैशेष्यं – विशेषभावः । त्रिवृत्करणेन त्रिरूपेऽप्येकैकस्मिन्नन्नाद्याधिक्यात्तत्र तत्रान्नादिवादः। द्विरुक्तिरध्यायसमाप्तिं द्योतयति ॥१९॥

इति श्रीशारीरकमीमांसाभाष्ये सञ्ज्ञामूर्तिकॢप्त्यधिकरणम् ॥ ८ ॥

इति श्रीभगवद्रामानुजविरचिते श्रीशारीरकमीमांसाभाष्येद्वितीयस्याध्यायस्य चतुर्थः पादः॥ ४॥







+३ साधनम्

श्रीभगवद्रामानुजविरचिते श्रीशारीरकमीमांसाभाष्ये

तृतीयः साधनाध्यायः ॥3 ॥


अधिकरणानि – 55, सूत्राणि 182



अध्यायार्थः – परमकारण-परमपुरुषार्थभूतब्रह्मणः प्राप्त्युपायतया वेदान्तनिहितानां विद्यानां चिन्तनम्



+१ वैराग्यम्

प्रथमः वैराग्यपादः 3-1


अधिकरणानि – 6, सूत्राणि – 27



पादार्थः – संसारचक्रे परिवर्तमानस्य जीवस्य जाग्रदवस्थाशेषभूतानाम् अपुरुषार्थभूतानां दोषाणां चिन्तनम्



०१ तदन्तरप्रतिपत्त्यधिकरणम्

तदन्तरप्रतिपत्त्यिधकरणम्॥

विषयः— पञ्चाग्निविद्याविषयः – छा.उ.5-3-10

अधिकरणार्थः— देहाद् देहान्तरं गच्छतां जीवानां गतागती

देहारम्भहेतुभिः भूत-सूक्ष्मैः सहैव

२८८. तदन्तरप्रतिपत्तौ रंहति सम्परिष्वक्तः प्रश्ननिरूपणाभ्याम् ॥ ३–१–१ ॥


सङ्गत्यर्थं पूर्वोत्तरद्विकार्थ (सिद्ध-साध्य) सङ्क्षेपः

अतिक्रान्ताध्यायद्वयेन निखिलजगदेककारणं निरस्तनिखिलदोषगन्धमपरिमितोदार-गुणसागरं सकलेतरविलक्षणं परं ब्रह्म मुमुक्षुभिरुपास्यतया वेदान्ताः प्रतिपादयन्तीत्ययमर्थः स्मृतिन्याय-विरोधिपरिहारपरपक्षप्रतिक्षेपवेदान्तवाक्यपरस्परविरोधपरिहाररूपकार्यस्वरूपसंशोधनैः तद्दुर्धर्षणत्वहेतुभिस्सह स्थापितः; अतोऽध्यायद्वयेन ब्रह्मस्वरूपं प्रतिपादितम् ॥

उत्तरेणेदानीं तत्प्राप्त्युपायैस्सह प्राप्तिप्रकारश्चिन्तयितुमिष्यते ॥



तृतीयाध्यायार्थसङ्क्षेपः

तत्र तृतीयाध्याये उपायभूतोपासनविषया चिन्ता वर्तते। उपासनारम्भाभ्यर्हितोपायश्च प्राप्यवस्तुव्यतिरिक्तवैतृष्ण्यम्, प्राप्यतृष्णा चेति; तत्सिद्ध्यर्थं जीवस्य लोकान्तरेषु सञ्चरतो जाग्रतस्स्वपतस्सुषुप्तस्य मूर्च्छतश्च दोषाः, परस्य च ब्रह्मणस्तद्रहितता, कल्याणगुणाकरत्वं च प्रथमद्वितीययोः पादयोः प्रतिपाद्यन्ते ॥



प्रकृताधिकरणीयः संशयः

तत्र देहाद्देहान्तरं गच्छन्नयं जीवो देहान्तरारम्भहेतुभिर्भूतसूक्ष्मैस्सम्परिष्वक्त एव गच्छति, उत नेति चिन्तायाम् –



सयुक्तिकः पूर्वः पक्षः

यत्र यत्र जीवो याति; तत्र तत्र भूतसूक्ष्माणां सुलभत्वादसम्परिष्वक्तो यातीति प्राप्तम्। पश्चादपि पूर्वपक्षबीजान्युपन्यस्य निरसिष्यति॥



सूत्रतः सिद्धान्तस्वरूपवर्णनम्

तत्र सिद्धान्तमाह – तदन्तरप्रतिपत्तौ रंहति सम्परिष्वक्तः- इति। सञ्ज्ञामूर्तिकॢप्तिः (ब्र.सू. २.४.१७) इति मूर्तिशब्देन देहः प्रस्तुतः; स तच्छब्देन परामृश्यते । तदन्तरप्रतिपत्तौ – देहान्तरगमने भूतसूक्ष्मैस्सम्परिष्वक्तो जीवो रंहति – गच्छतीत्यर्थः।

कुतः? प्रश्ननिरूपणाभ्यां – प्रश्नप्रतिवचनाभ्याम्।



सूत्रोपात्तयोः प्रश्न-प्रतिवचनयोः निरूपणम्

पञ्चाग्निविद्यायामेवं प्रश्नप्रतिवचने आम्नायेते – श्वेतकेतुं किलारुणेयं पाञ्चालः प्रवाहणः कर्मिणां गन्तव्यदेशं, पुनरावृत्तिप्रकारं, देवयानपितृयाणपथव्यावर्तने, अमुष्य लोकस्याप्राप्तारं च वेत्थेति पृष्ट्वेदमपि पप्रच्छ – वेत्थ यथा पञ्चम्यामाहुतावापः पुरुषवचसो भवन्ति (छां. ५.३.३) इति। तत इमं पश्चिमं प्रश्नं प्रतिब्रुवंश्च द्युलोकमग्नित्वेन रूपयित्वा तस्मिन्नेतस्मिन्नग्नौ देवाः श्रद्धां जुह्वति तस्या आहुतेस्सोमो राजा सम्भवति (छा.५.४.२) इत्यादिना – देवाख्याः जीवस्य प्राणाः अग्नित्वेन रूपिते द्युलोके श्रद्धाख्यं वस्तु प्रक्षिपन्ति; सा च श्रद्धा सोमराजाख्यामृतमयदेहरूपेण परिणमते; तं चामृतमयं देहं त एव प्राणाः पर्जन्येऽग्नित्वेन रूपिते प्रक्षिपन्ति; स च देहस्तत्र प्रक्षिप्तो वर्षं भवति; तच्च वर्षं त एव प्राणाः पृथिव्यामग्नित्वरूपितायां प्रक्षिपन्ति; तच्च तत्र प्रक्षिप्तमन्नं भवति; तच्चान्नं त एव पुरुषेऽग्नित्वरूपिते प्रक्षिपन्ति; तच्च तत्र रेतो भवति; तच्च त एव योषायामग्नित्वरूपितायां प्रक्षिपन्ति; तच्च तत्र प्रक्षिप्तं गर्भो भवतीत्युक्त्वा आह – इति तु पञ्चम्यामाहुतावापः पुरुषवचसो भवन्ति (छा.५.९.१) इति । एवं पञ्चम्यामाहुतौ हुतायामापः पुरुषशब्दाभिलप्या भवन्तीत्यर्थः ॥



उक्तार्थसिद्धेर्निगमनम्

एवमुक्ते – पूर्वास्वप्याहुतिष्वनुवर्तमानानामेवापां सूक्ष्मरूपाणामिदानीं पुरुषाकारत्वं भवतीत्युक्तं भवति। अत एवं प्रश्नप्रतिवचनाभ्यां देहहेतुभूतैर्भूतसूक्ष्मैस्सह तत्र तत्रयातीति गम्यते॥१॥



अद्भिः परिष्वङ्गवचसः सर्वभूतसूक्ष्मपरिष्वङ्गपरता

ननु आपः पुरुषवचसः (छा.५.९.१) इत्युक्ते अपां पुरुषाकारपरिणामप्रतीतेर्गच्छता जीवेन तासामेव परिष्वङ्गः प्रतीयते; अतः कथं सर्वेषां भूतसूक्ष्माणां परिष्वङ्ग इति; तत्राह –

२८९. त्र्यात्मकत्वात्तु भूयस्त्वात् ॥ ३–१–२ ॥

तुशब्दश्चोद्यं व्यावर्तयति। देहारम्भकाणामपां केवलानां न देहारम्भसम्भवः देहाद्यारम्भाय हि तासां त्रिवृतं त्रिवृतमेकैकामकरोत् (छा.६.३.३) इति त्रिवृत्करणम्। केवलानामपां श्रवणं तु तासां भूयस्त्वात्। देहे च लोहितादिभूयस्त्वेनारम्भकेष्वपां भूयस्त्वं गम्यते॥२॥



प्राणगतिश्रवणान्यथानुपपत्त्याऽपि भूतसूक्ष्मपरिष्वङ्गसिद्धिः

२९०. प्राणगतेश्च॥ ३–१–३ ॥

इतश्च भूतसूक्ष्मपरिष्वक्तस्य गमनमिति गम्यते। उत्क्रामति जीवे प्राणानां तदनुगतिश्श्रूयते – तमुत्क्रामन्तं प्राणोऽनूत्क्रामति प्राणमनूत्क्रामन्तं सर्वे प्राणा अनूत्क्रामन्ति (बृ. ६.४.२) इति। स्मर्यते च मनष्षष्ठानीन्द्रियाणि प्रकृतिस्थानि कर्षति। शरीरं यदवाप्नोति यच्चाप्युत्क्रामतीश्वरः गृहीत्वैतानि संयाति वायुर्गन्धानिवाशयात् (भ.गी.१५.७) इति। न च निराश्रयाणां गतिरुपपद्यत इति तदाश्रयभूतानां भूतसूक्ष्माणामपि गतिरभ्युपगन्तव्या ॥३॥



वागादीनां प्राणानाम् अग्न्याद्यप्ययश्रुतेर्गौणतया निर्वाहः

२९१. अग्न्यादिगतश्रुतेरिति चेन्न भाक्तत्वात् ॥ ३–१–४ ॥

यत्रास्य पुरुषस्य मृतस्याग्निं वागप्येति, वातं प्राणश्चक्षुरादित्यम् (बृ.५.२.१३) इत्यादिना प्राणानां जीवमरणकाले अग्न्यादिष्वप्ययश्रवणान्न तेषां जीवेन सह गमनमिति गतिश्रुतिरन्यथा नेयेति चेत् – न, भाक्तत्वात् अग्न्यादिष्वप्ययश्रवणस्य। कथं भाक्तत्वम्? ओषधीर्लोमानि वनस्पतीन् केशाः (बृ.५.२.३) इत्यनपियद्भिर्लोमादिभिस्सह श्रवणात्। अतश्चक्षुराद्यप्ययश्रुतिः अधिष्ठातृदेवतापक्रमणपरा ॥४॥



प्रथमहोमे अपाम् अश्रवणशङ्का, श्रद्धाशब्देन अपामभिधानात्परिहारश्च

२९२. प्रथमेऽश्रवणादिति चेन्न ता एव ह्युपपत्तेः ॥ ३–१–५ ॥

यदुक्तमद्भिस्सूक्ष्माभिर्भूतान्तरसंसृष्टाभिः परिष्वक्तो जीवो गच्छतीति प्रश्नप्रतिवचनाभ्यामवगम्यत इति; तन्नोपपद्यते, द्युलोकाग्निविषये प्रथमे होमे अपां होम्यत्वाश्रवणात्। तस्मिन्नेतस्मिन्नग्नौ देवाः श्रद्धां जुह्वति (छा.५.५.२) इति श्रद्धैव होम्यत्वेन श्रुता। श्रद्धा नाम जीवस्य मनोवृत्तिविशेषत्वेन प्रसिद्धा । अतो नापस्तत्र होम्या इति चेत् – न, यतः ताः आप एव श्रद्धाशब्देन तत्राभिधीयन्ते; कुतः? प्रश्नप्रतिवचनोपपत्तेः ॥



प्रश्न-प्रतिवचनयोरुपादानम्

वेत्थ यथा पञ्चम्यामाहुतावापः पुरुषवचसो भवन्ति (छां.५.३.३) इति प्रश्नस्य प्रतिवनचोपक्रमे हि श्रद्धा द्युलोकाग्नौ होम्यत्वेन श्रुता; तत्र यदि श्रद्धाशब्देनापो नोच्येरन्; ततोऽन्यथा प्रश्नोऽन्यथा प्रतिवचनमित्यसङ्गतं स्यात्**। इति तु पञ्चम्यामाहुतावापः पुरुषवचसः** (छा.५.९.१) इति प्रतिवचननिगमनं च श्रद्धाया अप्त्वमेव सूचयति। वेत्थ यथा (छा. ५-३-३) इति हि प्रश्नगतः प्रकारः इति तु पञ्चम्याम् (छां.५.३.३) इतीतिशब्देन परिहारे निगम्यते। श्रद्धासोमराजवर्षान्नरेतोगर्भरूपेणापां परिणाममुक्त्वा ह्येवमापः पुरुषवचस इति निगम्यते।



श्रद्धाशब्दस्य अप्परत्वोपपत्तिः

श्रद्धाशब्दस्य चाप्सु वैदिकप्रयोगो दृश्यते – अपः प्रणयति श्रद्धा वा आपः इति। श्रद्धां जुह्वति (तै.ब्रा.२.४.३३) तथा आहुतेस्सोमो राजा सम्भवति (छां.५.४.२) इति सोमाकारेण परिणामश्चापामेवोपपद्यते। अतो भूतान्तरसंसृष्टाभिरद्भिस्सम्परिष्वक्तो जीवो रंहतीत्युपपन्नम् ॥५॥



श्रुतौ जीवस्याश्रवणात् अप्परिष्वक्तजीवगमनासिद्धिशङ्का-परिहारौ

२९३. अश्रुतत्वादिति चेन्नेष्टादिकारिणां प्रतीतेः ॥ ३–१–६ ॥

यत्पुनरुक्तमद्भिस्सम्परिष्वक्तो जीवो यातीत्ययमर्थ एतस्माद्वाक्यादवगम्यत इति; तन्नोपपद्यते, अस्मिन्वाक्ये जीवस्याश्रवणात् । अत्र हि श्रद्धादय एवावस्थाविशेषा होम्यत्वेन श्रुताः; न तु जीवस्तत्परिष्वक्त इति चेत् – तन्न, इष्टादिकारिणां प्रतीतेः – अस्मिन्नेव वाक्ये ह्युत्तरत्र ब्रह्मज्ञानविधुरेष्टापूर्तदत्तकारिणो द्युलोकं प्राप्य सोमराजानो भवन्ति; पुण्यकर्मावसाने च पुनरागत्य गर्भं प्राप्नुवन्तीत्युच्यते अथ य इमे ग्रामे इष्टापूर्ते दत्तमित्युपासते ते धूममभिसम्भवन्ति (छा.५.१०.३) इत्यारभ्य पितृलोकादाकाशमाकाशाच्चन्द्रमसमेष सोमो राजा तद्देवानामन्नं तं देवा भक्षयन्ति (छां.५.१०.३) तस्मिन्यावत्सम्पातमुषित्वाऽथैतमेवाध्वानं पुनर्निवर्तन्ते (छां.५.१०.३) यो यो ह्यन्नमत्ति यो रेतस्सिञ्चति तद्भूय एव भवति (छां.५.१०.३) इति । अत्रापि द्युलोकाग्नौ श्रद्धां जुह्वति तस्या आहुतेस्सोमो राजा सम्भवति इति तदेकार्थत्वाछ्रद्धावस्थदेहविशिष्टस्सोमरूपदेहविशिष्टो भवतीत्युक्तमिति गम्यते। देहस्य जीवविशेषणतैकस्वरूपस्य वाचकः शब्दो विशेष्ये जीव एव पर्यवस्यति; अतस्सम्परिष्वक्तो जीवो यातीत्युपपद्यते॥६॥



सोमराजपदस्य जीवपरत्वाभावशङ्का-परिहारौ

ननु च तं देवा भक्षयन्ति (छां.५.१.-३) इति देवैर्भक्ष्यमाणत्ववचनात् सोमो राजा (छां.५.१०.४) इति न जीव उच्यते, जीवस्यानदनीयत्वात्; तत्राह

२९४. भाक्तं वाऽनात्मवित्वात्तथा हि दर्शयति ॥ ३–१–७ ॥

वाशब्दश्चोद्यं व्यावर्तयति। इष्टादिकारिणोऽनात्मवित्त्वात्स देवानां भोगोपकरणत्वेन इहामुत्र च वर्तते। इहेष्टादिना तदाराधनं कुर्वन्नुपकरोति; आराधनप्रीतैर्देवैर्दत्तममुं लोकं प्राप्य तत्र तत्समानभोगस्तदुपकरणं भवति । यथा पशुरेवं स देवानाम् (बृ.३.४.१०) इत्यनात्मविदो देवानामुपकरणत्वं दर्शयति श्रुतिः । स्मृतिरप्यात्मविदां ब्रह्मप्राप्तिमनात्मविदां च देवभोग्यत्वं दर्शयति देवान् देवयजो यान्ति मद्भक्ता यान्ति मामपि (गी.७-२३) इति। अतो जीवस्य देवानां भोगोपकरणत्वाभिप्रायमन्नत्वेन भक्ष्यत्ववचनम्; अतस्तद्भाक्तम्। तेन तृप्तिरेव च देवानां भक्षणमिति श्रूयते न वै देवा अश्नन्ति न पिबन्ति एतदेवामृतं दृष्ट्वा तृप्यन्ति (छा.३.६.१) इति। तस्माद्भूतसूक्ष्मैस्सम्परिष्वक्तो जीवो रंहतीति सिद्धम्॥७॥

इति श्रीशारीरकमीमांसाभाष्ये तदन्तरप्रतिपत्त्यधिकरणम्॥१॥




०२ कृतात्ययाधिकरणम्

श्रीशारीरकमीमांसाभाष्ये कृतात्ययाधिकरणम्॥२॥

अधिकरणार्थः— सुकृतफलमनुभूय अमुष्माल्लोकान्निवर्तमानस्य भुक्तशेषेण कर्मणा सहैव जीवस्य प्रत्यवरोहः

२९५. कृतात्ययेऽनुशयवान्दृष्टस्मृतिभ्यां यथेतमनेवं च ॥ ३–१–८ ॥


सङ्गतिप्रतिपादनं विषयश्च

केवलेष्टापूर्तदत्तकारिणां धूमादिना पितृयाणेन पथा गमनं कर्मफलावसाने पुनरावर्तनं चाम्नातं यावत्सम्पातमुषित्वाऽथैतमेवाध्वानं पुनिर्निवर्तन्ते (छा.५.१०.३) इति ॥



अधिकरणीयः संशयः

तत्र प्रत्यवरोहन् जीवः किमनुशयवान् प्रत्यवरोहति, उत नेति संशय्यते ।



पूर्वपक्षः सयुक्तिकः

किं युक्तम्? कर्मणः कृत्स्नस्योपभुक्तत्वात् नानुशयवानिति प्राप्तम् । अनुशयो ह्युपभुक्तशिष्टं कर्म। तच्च कृत्स्नफलोपभोगे सति नावशिष्यते । यावत्सम्पातमुषित्वा (छा.५.१०.४) इति वचनात् कृत्स्नोपभोगश्च ज्ञायते । सम्पतन्त्यनेन स्वर्गं लोकमिति सम्पातः कर्मोच्यते। श्रुत्यन्तरं च प्राप्यान्तं कर्मणस्तस्य यत्किञ्चेह करोत्ययम् । तस्माल्लोकात्पुनरेत्यस्मै लोकाय कर्मणे (बृ.६.४.६) इति॥



सिद्धान्तस्य प्रतिपादनम्

एवं प्राप्तेऽभिधीयते – अनुशयवान् प्रत्यवरोहति – इति। कुतः? दृष्टस्मृतिभ्याम् – श्रुतिस्मृतिभ्यामित्यर्थः। श्रुतिस्तावत् – तद्य इह रमणीयचरणा अभ्याशो ह यत्ते रमणीयां योनिमापद्येरन् ब्राह्मणयोनिं क्षत्रिययोनिं वैश्ययोनिं वा अथ य इह कपूयचरणा अभ्याशो ह यत्ते कपूयां योनिमापद्येरन् श्वयोनिं वा सूकरयोनिं वा चण्डलायोनिं वा (छा.५.१०.७) इति प्रत्यवरूढान् प्रति श्रूयते। अमुष्माल्लोकात्प्रत्यवरूढेषु रमणीयकर्माणो रमणीयां ब्राह्मणादियोनिं प्रतिपद्यन्ते; कपूयचरणाः – कुत्सितकर्माणः कुत्सितां श्वसूकरचण्डलादियोनिं प्रतिपद्यन्त इति प्रत्यवरूढानां पुण्यपापकर्मयोगं दर्शयति । स्मृतिरपि वर्णा आश्रमाश्च स्वकर्मनिष्ठाः प्रेत्य कर्मफलमनुभूय ततः शेषेण विशिष्टदेशजातिकुलरूपायुश्श्रुतवित्तवृत्तसुखमेधसो जन्म प्रतिपद्यन्ते विष्वञ्चो विपरीता नश्यन्ति (गौतम.२.११.१२,१३) इति । तथा ततः परिवृत्तौ कर्मफलशेषेण जातिं रूपं वर्णं बलं मेधां प्रज्ञां द्रव्याणि धर्मानुष्ठानमिति प्रतिपद्यन्ते तच्चक्रवदुभयोर्लोकयोस्सुख एव वर्तते (आपस्तम्ब.२.१.२,३) इति । यावत्सम्पातम् (छा.५.१०.७) इति फलदानप्रवृत्तकर्मविशेषविषयम्; यत्किञ्चेह करोत्ययम् (बृ.६.४.६) इतीदमपि तद्विषयमेव । अभुक्तफलानामकृतप्रायश्चित्तानां च कर्मणां कर्मान्तरफलानुभवान्नाशोऽप्यनुपपन्नः। अतोऽमुं लोकं गतास्सानुशया एव यथेतमनेवं च पुनर्निवर्तन्ते – आरोहणप्रकारेण प्रकारान्तरेण च पुनर्निवर्तन्त इत्यर्थः ।



आरोहणावरोहणक्रमयोः विवरणम्

आरोहणं हि धूमरात्र्यपरपक्षदक्षिणायनषण्मासपितृलोकाकाशचन्द्रक्रमेण। अवरोहणं तु चन्द्रमसः स्थानादाकाश-वायुधूमाभ्रमेघक्रमेण। तत्राकाशावरोहणाद्यथेतम्; वाय्वादिप्राप्तेः पितृलोकाद्यप्राप्तेश्चानेवम् ॥८॥



चरण शब्दस्य पुण्यपापपरत्वाभावशङ्का-परिहारौ

२९६. चरणादिति चेन्न तदुपलक्षणार्थेति कार्ष्णाजिनिः॥ ३–१–९ ॥

रमणीयचरणाः (छा.५.१०.७) कपूयचरणाः (छां.५.१०.७) इति न चरणशब्देन पुण्यपापरूपं कर्माभिधीयते, चरणशब्दस्य लोकवेदयोराचारे प्रसिद्धेः । लौकिकाः खलु चरणमाचारः शीलं वृत्तमिति पर्यायानभिमन्यते । वेदे च यान्यनवद्यानि कर्माणि तानि सेवितव्यानि (तै.शि.११.२) यान्यस्माकं सुचरितानि तानि त्वयोपास्यानि (तै.शि. ११.२) इति चरणकर्मणी भेदेन व्यपदिश्येते, अतः चरणात् – शीलात् योनिविशेषप्राप्तिः, नानुशयादिति चेत् – तन्न, चरणश्रुतिः कर्मोपलक्षणार्थेति कार्ष्णाजिनिराचार्यो मन्यते, केवलादाचारात्सुखदुःखप्राप्त्यसम्भवात्। सुखदुःखे हि पुण्यपापरूपकर्मफले॥९॥



आचारवैफल्यात् तद्विधानानर्थक्यशङ्का-परिहारौ

२९७. आनर्थक्यमिति चेन्न तदपेक्षत्वात् ॥ ३–१–१० ॥

एवं तर्ह्यफलत्वादाचारस्य स्मृतिविहितस्यानर्थक्यमेवेति चेत् – तन्न तदपेक्षत्वात्पुण्यस्य कर्मणः। आचारवत एव पुण्यकर्मस्वधिकारः – सन्ध्याहीनोऽशुचिर्नित्यमनर्हास्सर्वकर्मसु (दक्ष.स्मृ. २-२२) आचारहीनं न पुनन्ति वेदाः इत्यादिवचनेभ्यः। अतश्चरणश्रुतिः कर्मोपलक्षणार्थेति कार्ष्णाजिनेरभिप्रायः ॥१०॥



चरणशब्दाभिधेयत्वं पुण्यपापकर्मणोरेवेति बादर्याशयः

२९८. सुकृतदुष्कृते एवेति तु बादरिः ॥ ३–१–११ ॥

पुण्यं कर्माचरति, पापं कर्माचरति इति कर्मणि चरतेः प्रयोगात् पृथङ्निर्देशस्य च प्रत्यक्षश्रुतिसिद्धाचारानुमितश्रुतिसिद्धविषयत्वेन गोबलीवर्दन्यायेनोपपत्तेः। मुख्ये सम्भवति न लक्षणा न्याय्येति सुकृतदुष्कृते एव चरणशब्दाभिधेये; इति बादरिराचार्यो मन्यते ।



अस्मिन् विषये बादरिमतस्यैव बादरायणमतत्वम्

अत्र बादरिमतमेव स्वमतम्; आचारानुमितश्रुतिविहितसन्ध्यावन्दनादेः कर्मान्तराधिकार-सम्पादनं फलमिति तु स्वीकृतम्। अतस्सानुशया एव प्रत्यवरोहन्ति॥ ११॥

इति श्रीशारीरकमीमांसाभाष्ये कृतात्ययाधिकरणम्॥२॥




०३ अनिष्टादिकार्यधिकरणम्

श्रीशारीरकमीमांसाभाष्ये अनिष्टादिकार्यधिकरणम्॥३॥

अधिकरणार्थः— केवलपापकारिणां चन्द्रारोहावरोहौ विनैव गतागती

२९९. अनिष्टादिकारिणामपि च श्रुतम् ॥ ३–१–१२ ॥


सङ्गतिः, अधिकरणविचार्योंशश्च

केवलेष्टापूर्तदत्तकारिणश्चन्द्रमसं गत्वा सानुशया एव निवर्तन्त इत्युक्तम्; इदानीमनिष्टादिकारिणोऽपि चन्द्रमसं गच्छन्ति, नेति चिन्त्यते । ये विहितं न कुर्वन्ति, निषिद्धं च कुर्वन्ति, त उभयेऽपि पापकर्माणोऽनिष्टादिकारिणः ।



पूर्वपक्षारम्भः सयुक्तिकः

किं युक्तम्? तेऽपि चन्द्रमसं गच्छन्तीति, कुतः? तेषामपि हि तद्गमनं श्रुतं – ये वै केचास्माल्लोकात्प्रयन्ति चन्द्रमसमेव ते सर्वे गच्छन्ति (कौषी.१.२) इत्यविशेषेण सर्वेषामेव गतिश्रवणात्॥१२॥



पुण्यपापकर्मणोरुभयोरपि गतितौल्यशङ्का-परिहारौ

एवं तर्हि सुकृतदुष्कृतकारिणोरुभयोरप्यविशिष्टैव गतिस्स्यात्; नेत्याह –

३००. संयमने त्वनुभूयेतरेषामारोहावरोहौ तद्गतिदर्शनात् ॥ ३–१–१३ ॥

तु शब्दश्शङ्कां व्यावर्तयति; इतरेषाम् अनिष्टादिकारिणां चन्द्रारोहावरोहौ संयमने – यमशासने तत्प्रयुक्तयातना अनुभूयैव, नान्यथा; कुतः? तद्गतिदर्शनात् – दृश्यते हि पापकर्मणां यमवश्यतया तद्गमनम् अयं लोको नास्ति न पर इति मानी पुनःपुनर्वशमापद्यते मे (कठ.१-२- ६) वैवस्वतं सङ्गमनं जनानां यमं राजानम् (तै.आरण्.२.१) इत्यादिषु॥३॥



अविशेषेण सर्वेषां यमवश्यतास्मृतिः

३०१. स्मरन्ति च ॥३–१–१४॥

स्मरन्ति च सर्वेषां यमवश्यतां पराशरादयः सर्वे चैते वशं यान्ति यमस्य भगवन्किल (वि.पु ३-७-५) इत्यादिषु॥१४॥



पापकारिभिर्गन्तव्याः सप्त नरकाः

३०२. अपि सप्त॥ ३–१–१५ ॥

पापकर्मणां गन्तव्यत्वेन रौरवादीन् सप्त नरकानपि स्मरन्ति॥१५॥

ननु सप्तसु लोकेषु गच्छतां कथं यमसदनप्राप्तिः, अत आह –



सप्तलोकेषु यमसम्बन्धोपपत्तिः

३०३. तत्रापि तद्व्यापारादविरोधः ॥ ३–१–१६ ॥

तेष्वपि सप्तसु यमाज्ञयैव गमनादविरोधः ।



पूर्वपक्षोपसंहरणम्

अतोऽनिष्टादिकारिणामपि यमलोकं प्राप्य स्वकर्मानुरूपं यातनाश्चानुभूय पश्चाच्चन्द्रारोहावरोहौ स्तः ॥१६॥



सिद्धान्तारम्भः

इति प्राप्त उच्यते –

३०४. विद्याकर्मणोरिति तु प्रकृतत्वात् ॥ ३–१–१७ ॥

तु शब्दः पक्षव्यावृत्त्यर्थः। अनिष्टादिकारिणामपि चन्द्रप्राप्तिरस्तीत्येतन्नोपपद्यते; कुतः? विद्याकर्मणोरिति विद्याकर्मणोः फलभोगार्थत्वाद्देवयानपितृयाणयोः।



विद्याप्रसङ्गस्य दृष्टान्तार्थत्वम्

एतदुक्तं भवति – अनिष्टादिकारिणां यथा विद्याविधुरत्वाद्देवयानेन पथा गमनं न सम्भवति; तद्वदेवेष्टापूर्तदत्तविधुरत्वात्पितृयाणेन चन्द्रगमनमपि न सम्भवति – इति ।



उक्तविभागावगमकप्रदर्शनम्

देवयानपितृयाणयोः विद्याविषयत्वं पुण्यकर्मविषयत्वं च कथमवगम्यत इति चेत् – प्रकृतत्वात्तयोः। प्रकृता हि देवयाने विद्या, पितृयाणे च कर्म तद्य इत्थं विदुर्ये चेमेऽरण्ये श्रद्धा तप इत्युपासते (छा.५.१०.१) इत्युक्त्वा तेऽर्चिषमभिसम्भवन्त्यर्चिषोऽहः (छा.५.१०.१) इत्यादिना देवयानवचनात्, अथ य इमे ग्राम इष्टापूर्ते दत्तमित्युपासते (छां.५.१०.३) इत्युक्त्वा ते धूममभिसम्भवन्ति (छा.५.१०.३) इत्यादिना पितृयाणवचनाच्च ये वै के चास्माल्लोकात्प्रयन्ति चन्द्रमसमेव ते सर्वे गच्छन्ति (कौषी.१.२) इत्येतदपि वचनं य इष्टादिकारिणः ते सर्वे इति परिणेयम् ॥



पापकर्मिणां चन्द्रगमनाभावे शरीरानारम्भशङ्का-परिहारौ

ननु पापकर्मणां चन्द्रगमनाभावे पञ्चमाहुत्यसम्भवाच्छरीरारम्भ एव नोपपद्यते; पञ्चम्यामाहुतावापः पुरुषवचसो भवन्ति (छा.५.९.१) इति हि शरीराम्भश्श्रूयते, सा चाहुतिश्चन्द्रप्राप्तिपूर्विकेति दर्शितम्; अतश्शरीरारम्भायैव तेषामपि चन्द्रारोहावरोहाववश्याभ्युपेत्यौ इत्यत आह –

३०५. न तृतीये तथोपलब्धेः ॥ ३–१–१८ ॥

तृतीयस्थानस्य शरीरारम्भाय न पञ्चमाहुत्यपेक्षा; कुतः? तथोपलब्धेः – तृतीयस्थानशब्देन केवलपापकर्माण उच्यन्ते, तेषां देहारम्भे पञ्चमाहुत्यनपेक्षत्वमुपलभ्यते वेत्थ यथा केनासौ लोकाे न सम्पूर्यते (छा.५.३.३) इत्यस्य प्रश्नस्य प्रतिवचने अथैतयोः पथोर्न कतरेण च तानीमानि क्षुद्राण्यसकृदावर्तीनि भूतानि भवन्ति जायस्व म्रियस्वेत्येतत्तृतीयं स्थानं तेनासौ लोको न सम्पूर्यते (छा.५.१०.८) इति तृतीयस्थानस्य द्युलोकारोहावरोहाभावेन द्युलोकासम्पूर्तिवचनादस्य तृतीयस्थानस्य शरीरारम्भाय न पञ्चमाहुत्यपेक्षा । पञ्चम्यामाहुतौ (छा.६.३.१) इति चापां पञ्चमाग्निसम्बन्धस्य पुरुषवचस्त्वहेतुत्वमात्रं प्रतिपादयति, नान्यन्निवारयति, अवधारणाश्रवणात् ॥१८॥



मनुष्येष्वपि केषुचित् देहारम्भे पञ्चमाहुत्यनपेक्षा

३०६. स्मर्यतेऽपि च लोके ॥ ३–१–१९ ॥

पुण्यकर्मणामपि केषाञ्चित्पञ्चमाहुत्यनपेक्षया देहारम्भो लोके स्मर्यते द्रौपदीधृष्टद्युम्नप्रभृतीनाम्॥१९॥



पञ्चमाहुत्यनपेक्षया देहारम्भस्य श्रुतितोऽपि सिद्धिः

३०७. दर्शनाच्च ॥ ३–१–२० ॥

श्रुतावपि दृश्यते केषाञ्चित्पञ्चमाहुत्यनपेक्षया देहारम्भः तेषां खल्वेषां भूतानां त्रीण्येव बीजानि भवन्ति आण्डजं जीवजमुद्भिज्जम् (छां. ६.३.१) इति। एषूद्भिज्जस्वेदजयोः भूतयोः पञ्चमाहुतिमन्तरेणोत्पत्तिर्दृश्यते॥२०॥



उद्भिज्जशब्देन स्वेदजानां सङ्ग्रहः

ननु स्वेदजानामत्र न सङ्कीर्तनमस्ति त्रीण्येव बीजानि (छां.६.३.१) इति वनचात्; तत्राह –

३०८. तृतीयशब्दावरोधस्संशोकजस्य॥ ३–१–२१ ॥

संशोकजस्य – स्वेदजस्यापि आण्डजं जीवजमुद्भिज्जम् (छा.६.३.१) इत्यत्र तृतीयेनोद्भिज्जशब्देनावरोधः सङ्ग्रहो विद्यत इत्यर्थः; अतः केवलपापकर्मणां चन्द्रप्राप्तिर्न सम्भवति॥२१॥

इति श्रीशारीरकमीमांसाभाष्ये अनिष्टादिकार्यधिकरणम् ॥३॥




०४ तत्स्वाभाव्यापत्त्यधिकरणम्

श्रीशारीरकमीमांसाभाष्ये तत्स्वाभाव्यापत्त्यधिकरणम् ॥४॥

अधिकरणार्थः— अवरोहतो जीवस्य श्रुत्युक्तः आकाशादिभावः आकाशादिसादृश्यरूपः

३०९. तत्स्वाभाव्यापत्तिरुपपत्तेः ॥ ३–१–२२ ॥


उक्तार्थानुवादः सङ्गत्यर्थम्

इष्टादिकारिणो भूतसूक्ष्मपरिष्वक्तास्सानुशयाश्चन्द्रमसोऽवरोहन्तीत्युक्तम्, अवरोहप्रकारश्च अथैतमेवाध्वानं पुनर्निवर्तन्ते यथेतमाकाशम् आकाशाद्वायुः वायुर्भूत्वा धूमो भवति धूमो भूत्वाऽभ्रं भवति अभ्रं भूत्वा मेघो भवति, मेघो भूत्वा प्रवर्षति (छा.५.१०, ५.६) इति वचनात् यथेतमनेवञ्च इत्युक्तम् ॥



प्रकृतो विचारणीयोंशः

तत्रास्याकाशादिप्रतिपत्तौ देवमनुष्यादिभाववदाकाशादिभावः, उत तत्सादृश्यापत्तिमात्रमिति विशये,



पूर्वपक्षः सदृष्टान्तः

श्रद्धावस्थस्य सोमभाववदविशेषादाकाशादिभावः – इति प्राप्ते



सिद्धान्तार्थः सयुक्तिकः

तत्स्वाभाव्यापत्तिरेवेत्युच्यते। तत्स्वाभाव्यापत्तिः– तत्सादृश्यापत्तिरित्यर्थः। कुत एतत्? उपपत्तेः सोमभावमनुष्यभावादौ हि सुखदुःखोपभोगाय तद्भावः; अत्र त्वाकाशादौ सुखदुःखोपभोगाभावात्तद्भावानुपपत्तेस्तदापत्तिवचनं तत्संसर्गकृततत्सादृश्यापत्त्यभिप्रायम्॥२२॥

इति श्रीशारीरकमीमांसाभाष्ये तत्स्वाभाव्यापत्त्यधिकरणम्॥४॥




०५ नातिचिराधिकरणम्

श्रीशारीरकमीमांसाभाष्ये नातिचिराधिकरणम्॥७॥

३१०. नातिचिरेण विशेषात् ॥ ३–१–२३ ॥ (सि)

अधिकरणार्थः— जीवस्य अवरोहकाले आकाशादिषु स्थानेषु शीघ्रा गतिः


सङ्गतिविचारपूर्वपक्षः

आकाशप्राप्तिप्रभृति यावद्व्रीह्यादिप्राप्ति किं तत्रतत्र नातिचिरं तिष्ठति, उतानियम इति विशये नियमहेत्वभावादनियमः –



सिद्धान्तः सूत्रार्थतः

इति प्राप्ते,

उच्यते – नातिचिरेण – इति।

कुतः? विशेषात् – उत्तरत्र व्रीह्यादिप्राप्तौ अतो वै खलु दुर्निष्प्रपतरम् (छा।५-१०-६) इति विशिष्य कृच्छ्रनिष्क्रमणत्वाभिधानात् पूर्वत्र ह्याकाशादिप्राप्तावचिरनिष्क्रमणं गम्यते। दुर्निष्प्रपतरमिति च्छान्दसस्तशब्दलोपः; दुर्निष्प्रपतरं – दुःखनिष्क्रमणतरमित्यर्थः॥२३॥

इति श्रीशारीरकमीमांसाभाष्ये नातिचिराधिकरणम्॥ ५॥




०६ अन्याधिष्ठिताधिकरणम्

श्रीशारीरकमीमांसाभाष्ये अन्याधिष्ठिताधिकरणम् ॥ ६॥

अधिकरणार्थः— अवरोहतो जीवस्य व्रीह्य्-आदि-भावः,

व्रीह्य्-आदि-संश्लेष-मात्रम्,

न व्रीह्यादिशरीरकं ब्रह्म


जीवावरोहः सस्येषु

वि॰प्र॰—


३११. (व्रीह्यादौ) अन्याधिष्ठिते (जीवावतारः) पूर्ववद् अभिलापात्॥ ३–१–२४ ॥



English—


24. Into (plants) animated by other souls, because the statement is as in the previous cases.



वि॰प्र॰—


अवरोहन्तो जीवाः

व्रीह्यादिभावेन जायन्त



इति श्रूयते

English— The text declares that the descending souls are born as rice, corn, &c.,

वि॰प्र॰—


मेघो भूत्वा प्रवर्षति

त इह व्रीहि-यवा ओषधि-वनस्पतयस् तिल-माषा जायन्ते (छा.५.१०.६)



इति ।

English—


'they are born here as rice, corn, herbs, trees,' &c.





संशयः

वि॰प्र॰—


ते किम् अन्यैर् भोक्तृभिर् व्रीह्यादि-शरीरैर् अधिष्ठितान्

व्रीह्य्-आदीन् आश्लिष्यन्ति;

उत ते भोक्तारो व्रीह्य्-आदि-शरीरा जायन्त



इति विशये,

English— The question here is whether the souls cling to plants animated by other souls which have those plants for their bodies; or whether the descending souls themselves are born with those plants for their bodies.--



पूर्वपक्षः - जायन्ते

वि॰प्र॰— जायन्ते (छा.५.१०.६.७) इति वचनाद्

"देवो जायते मनुष्यो जायत" इतिवद्

व्रीह्य्-आदि-शरीरा एव।

English— The latter view is the right one; for the text says, 'they are born as rice, grain,' and so on, and this expression is of the same kind as when we say 'he is born as a man, as a deva,' and so on.

The text therefore means that the souls are embodied in the different plants.



अन्याधिष्ठिते संश्लेषः

वि॰प्र॰— इति प्राप्ते उच्यते – अन्याधिष्ठिते इति।

English— --This view the Sūtra rejects.

वि॰प्र॰— जीवान्तरेणाधिष्ठिते व्रीह्य्-आदि-शरीरे

तेषां संश्लेषमात्रम् एव।

English— The souls merely cling to those plants which constitute the bodies of other souls;


आकाशादि-श्लेषवत्

वि॰प्र॰— कुतः? पूर्ववद् अभिलापात् –

आकाशादि-मेघ-पर्यन्तवत्

केवल तद्-भावाभिलापात् ।

English— 'since the statement is as in the previous cases,' i.e. because the text only says that the souls become plants as it had previously been said that they become ether, and so on.



कर्मानुक्तेः

वि॰प्र॰— यत्र हि भोक्तृत्वम् अभिप्रेतम्;

तत्र तत्-साधन-भूतं कर्माभिलप्यते

रमणीय-चरणाः … कपूय-चरणाः (छा.५.१०.७) इति ।

English— Where the text means to say that the soul enters on the condition of an enjoying soul (i.e. of a soul assuming a new body for the purpose of retributive enjoyment), it refers to the deeds which lead to such enjoyment; so e. g. in the passage, 'Those whose works have been good obtain a good birth,' &c.


कर्मसम्बन्धोऽन्यत्र

वि॰प्र॰— इह चाकाशादिवन्नाभिलप्यते कर्म,

English— But in the text under discussion there is no such reference to karman.

वि॰प्र॰— फल-प्रदाने प्रवृत्तस्य स्वर्गोपभोग्य-फलस्येष्टादेः कर्मणः

स्वर्गोपभोगाद् एव समाप्तत्वात्,

English— For those works – viz. sacrifices and the like – which were undertaken with a view to reward, such as enjoyment of the heavenly world, are, in the case of the descending souls, completely wiped out by the enjoyment of the heavenly world (which precedes the descent of the souls);

वि॰प्र॰— अनारब्धस्य रमणीयचरणाः…….कपूयचरणाः (छा.५.१०.७) इति वक्ष्यमाणत्वात्,

English— and those works on the other hand, the action of which has not yet begun, lead to the embodiments mentioned further on ('Those whose works are good').

वि॰प्र॰— मध्ये कर्मान्तराभावाच्च।

English— And in the interval between those two conditions no new karman originates.

वि॰प्र॰— अत आकाशादि-भाव-वचनवद्

व्रीह्य्-आदि-भावेन जन्म-वचनम् औपचारिकम्॥२४॥

English— When, therefore, the text says that the souls are born as plants, the statement cannot be taken in its literal sense.




स्वर्गदं कर्म नाशुद्धम्

वि॰प्र॰—


३१२. अशुद्धम् इति चेन् न - शब्दात् ॥ ३–१–२५ ॥



English—


25. It is unholy. Not so, on the ground of Scripture.




पूर्वपक्षः

वि॰प्र॰— नैतद् अस्ति –


यद् अन्याधिष्ठिते व्रीह्य्-आदि-शरीरे संश्लेष-मात्रम्,

भोक्तृत्व-हेत्व्-अभावान्

न व्रीह्य्-आदि-भावेन जन्म –



इति

English— The conclusion arrived at above cannot be accepted,

वि॰प्र॰— भोक्तृत्वहेतुसद्भावात्

English— since there is a reason why the descending soul should enter on the condition of an enjoying soul.

वि॰प्र॰— स्वर्गोपभोग्य-फलम् इष्टादि-कर्मैवाशुद्धम् –

पाप-मिश्रम्, अग्नी-षोमीयादि हिंसा-युक्तत्वात् ।

English— Such works as sacrifices, the fruit of which is the enjoyment of the heavenly world, are mixed with evil,

for they imply injury to living beings as in the case of the goat offered to Agnīshomau.



हिसा-पापम्

वि॰प्र॰— हिंसा च

"न हिंस्यात् सर्वा भूतानि" इति निषिद्धत्वात्

पापम् एव।

English— And such injury is evil as it is forbidden by texts such as 'let him not harm any creature.'



उत्सर्गापवाद-न्यायो न

वि॰प्र॰— न चात्र पदाहवनीयादिवद् उत्सर्गापवाद-भावस् सम्भवति,

भिन्न-विषयत्वात्।

English— Nor can it be said that the injunctions of sacrificing animals constitute exceptions to the general rule of not harming any creature. --For the two injunctions refer to different things.

वि॰प्र॰— अग्नीषोमीय-हिंसा-विधिर् हिंसायाः क्रतूपकारकत्वं बोधयति;

English— The injunction to kill the goat for Agnīshomau intimates that the killing of the animal subserves the accomplishment of the sacrifice,

वि॰प्र॰— "न हिंस्यात्" इति तु हिंसायाः प्रत्यवाय-फलत्वम्।

English— while the injunction not to 'harm' teaches that such harming has disastrous consequences.



विधि-प्राप्तेऽपि

वि॰प्र॰— अथोच्येत –


अग्नीषोमीयादिषु विधितः प्रवृत्तेर्

न तद्-विषयं निषेधविधिर् आस्कन्दति,

राग-प्राप्त-विषयत्वात् तस्य



इति;

विश्वास-टिप्पनी— प्राभाकर-परिहारोऽयम्।

English— Should it be said that the prohibition of harming does not refer to such actions as the sacrifice of the goat which proceed on the basis of scriptural injunction,

but only to such actions as spring from natural passion or desire (rāga);

वि॰प्र॰— नैवम्, इहापि राग-प्राप्तेर् अविशिष्टत्वात्।

English— we remark that in the case of sacrifices also the action is equally prompted by natural desire.

वि॰प्र॰— स्वर्गकामो यजेत (यजु.२.५.५) इत्य्-एवम्-आदौ हि

कामिनः कर्तव्यतया यागाद्य्-उपदेशाद्

यागादेः स्वर्गादि-साधनत्वम् अवगम्य

फल-रागत एव यागादौ प्रवर्तते ।

English— Injunctions such as 'He who desires the heavenly world is to sacrifice', teach that sacrifices are to be undertaken by persons desirous of certain pleasant results, and such persons having thus learned by what means the result is to be accomplished proceed to action from the natural desire of the result.

वि॰प्र॰— अग्नीषोमीयादिष्व् अपि तेषां फल-साधन-भूतस्य यागादेर् उपकारकत्वं

शास्त्राद् अवगम्य

रागाद् एव प्रवर्तते ।

English— This applies to the killing of the goat also which is offered to Agnīshomau; man learns from Scripture that such actions help to accomplish the sacrifice which effects the result, and then performs those actions from natural desire.

वि॰प्र॰— लौकिक्याम् अपि हिंसायां

केनचित् प्रमाणेन हिंसायाः स्व-समीहित-साधनत्वम् अवगम्य

रागात् प्रवर्तत

इति न कश्चन विशेषः ।

English— The case in no way differs from that of harm done in ordinary life – where the agent always is prompted by natural desire, having somehow arrived at the conclusion that his action will accomplish something aimed at by himself.



नित्य-कर्मस्व् अपि

वि॰प्र॰— तथा


नित्येष्वपि कर्मसु

सर्ववर्णानां स्व-धर्मानुष्ठाने

परम् अपरिमितं सुखम्

(आप.श्रौ.२.१.२.२)



इत्यादि-वचनात् फल-साधनत्वमवगम्य

English— The same holds good with regard to works of permanent obligation. Men learn from Scripture that through the performance of the special duties of their caste they attain happiness of the highest kind,

वि॰प्र॰— रागाद् एव प्रवृत्तिर् इति

तेषाम् अप्य् अशुद्धि-युक्तत्वम् ।

English— and then apply themselves to their duties from a natural desire of such happiness,

and therefore such works also are mixed with evil.



पापांश-फलम्

वि॰प्र॰— अत इष्टादीनां पाप-मिश्रत्वेनाशुद्धि-युक्तानां

स्वर्गे ऽनुभाव्यं फलं

स्वर्गेऽनुभूय

हिंसांशस्य फलं

व्रीह्य्-आदि-स्थावर-भावेनानुभूयते।

English— Hence the souls of those who have performed sacrifices, and so on, which contain an element of evil, at first experience in the heavenly world that result which is to be enjoyed there, and then embodying themselves in non-moving things such as plants, experience the fruit of that part of their actions which is of a harmful nature.

वि॰प्र॰— स्थावर-भावं च पाप-फलं स्मरन्ति


शरीर-जैः कर्मदोषैर्

याति स्थावरतां नरः

(मनु.१.२.९)



इति ।

English— That embodiment in non-moving beings is the result of evil deeds Smr̥ti declares: 'Owing to those defects of work which are due to the body, a man becomes a non-moving being.'

वि॰प्र॰— अतो व्रीह्यादिभावेन भोगायानुशयिनो जायन्ते।

English— From all this it follows that the souls embody themselves in plants to the end of enjoying the fruits of their works.



पशोः स्वर्गः

वि॰प्र॰— इति चेत् – तन् न, कुतः?

शब्दात् – अग्नीषोमीयादेस् सञ्ज्ञपनस्य

स्वर्ग-लोक-प्राप्ति-हेतुतया हिंसात्वाभाव-शब्दात्।

English— --To this the Sūtra replies – it is not so, on account of scriptural statement. For Scripture declares that the killing of sacrificial animals makes them to go up to the heavenly world, and therefore is not of the nature of harm.

वि॰प्र॰— पशोर् हि सञ्ज्ञपन-निमित्तां स्वर्ग-लोक-प्राप्तिं वदन्तं शब्दम् आमनन्ति,


हिरण्य-शरीर ऊर्ध्वः स्वर्गं लोकम् एति



इत्य्-आदिकम् ।

English— This is declared in the text, 'The animal killed at the sacrifice having assumed a divine body goes to the heavenly world'; 'with a golden body it ascends to the heavenly world.'

वि॰प्र॰— अतिशयिताभ्युदय-साधन-भूतो व्यापारो

ऽल्प-दुःख-दोऽपि

न हिंसा;

प्रत्युत रक्षणम् एव ।

English— An action which is the means of supreme exaltation is not of the nature of harm, even if it involves some little pain; it rather is of beneficial nature.

वि॰प्र॰— तथा च मन्त्र-वर्णः


न वा उ एतन् म्रियसे न रिष्यसि

देवान् इदेषि पथिभिस् सुगेभिः।

यत्र यन्ति सुकृतो, नापि दुष्कृतस्,

तत्र त्वा देवस् सविता दधातु (तै.ब्रा.३.७.९२)



इति।

English— --With this the mantra also agrees:


'Thou dost not die, thou goest to the gods on easy paths;

where virtuous men go, not evil-doers,

there the divine Savitr̥ may lead thee.'



वि॰प्र॰— चिकित्सकं च तादात्विकाल्प-दुःख-कारिणम् अपि

रक्षकम् एव वदन्ति,

पूजयन्ति च तज्-ज्ञाः॥२५॥

English— An act which has a healing tendency, although it may cause a transitory pain, men of insight declare to be preservative and beneficial.




रेतस्-सिग्-योगः

वि॰प्र॰—


३१३. रेतस्-सिग्-योगोऽथ ॥ ३–१–२६ ॥



English—


26. After that conjunction with him who performs the act of generation.



वि॰प्र॰— इतश् चौपचारिकं व्रीह्य्-आदि-जन्म-वचनम्,

वि॰प्र॰— व्रीह्य्-आदि-भाव-वचनानन्तरं


यो यो ह्य् अन्नम् अत्ति

यो रेतस् सिञ्चति

तद् भूय एव भवति

(छा.५.१०.६)



इति रेतस्-सिग्-भावो ऽनुशयिनां श्रूयमाणो

यथा तद्-योग-मात्रं प्रतिपादयति;

तद्वद् व्रीह्य्-आदि-भावो ऽपीत्य् अर्थः॥२६॥

English— The declaration that the descending souls become rice plants, and so on,

cannot be taken literally for that reason also,

that the text afterwards declares them to become those who perform the act of generation:


'Whoever the being may be that eats the food and begets offspring, that being he (i.e. the soul that has descended) becomes.'



Now the meaning of this latter text can only be that the soul enters into conjunction with the creature which eats the grain; and hence we have to interpret the previous text, as to the soul's becoming a plant, in the same way.



योनेश् शरीरम्

वि॰प्र॰—


३१४. योनेश्शरीरम् ॥ ३–१–२७ ॥



English—


27. From the yoni the body.



वि॰प्र॰— योनिप्राप्तेः पश्चाद् एवानुशयिनां शरीर-प्राप्तिः,

तत्रैव सुख-दुःखोपभोग-सद्-भावात् ।

English— Only after having reached a yoni the soul, affected with a remnant of its works, obtains a new body, and only in a body there can be the enjoyment of pleasure and pain.

वि॰प्र॰— ततः प्राग्

आकाशादि-प्राप्ति-प्रभृति तद्-योग-मात्रम् एव

इत्य् अर्थः ॥ २७ ॥

English— When, therefore, previous to that the soul is said to reach ether, wind, and so on, this can only mean that it enters into conjunction with them.

वि॰प्र॰— इति श्रीशारीरकमीमांसाभाष्ये अन्याधिष्ठिताधिकरणम् ॥६॥

English— --Here terminates the adhikaraṇa of 'that animated by another soul.'

इति श्रीभगवद्रामानुजविरचिते शारीरकमीमांसाभाष्येतृतीयस्याध्यायस्य प्रथमःपादः ॥१॥






+२ उभय-लिङ्गता ब्रह्मणः

श्रीभगवद्रामानुजविरचिते श्रीशारीररकमीमांसाभाष्ये

तृतीयस्य साधनाध्यायस्य – द्वितीयः उभयलिङ्गपादः

अधिकरणानि – 8, सूत्राणि – 40

पादार्थः – परस्य ब्रह्मणः निरस्ताखिलदोषता समस्तकल्याणगुणाकरता च


०१ सन्ध्याधिकरणम्

सन्ध्याधिकरणम्


बृहदारण्यकदहरविद्या 6-3-10

अधिकरणार्थः— स्वप्नानां जीवानुभाव्यानां

वि॰प्र॰— ३१५. सन्ध्ये सृष्टिर् - आह हि ॥ ३–२–१ ॥ (पू)

Thibaut—


	In the intermediate sphere the creation (is effected by the soul); for (Scripture) says (so).





पादसङ्गतिप्रदर्शनम्, विषयवाक्यं च

वि॰प्र॰— एवं कर्मानुरूप-गमनागमन-जन्मादि-योगेन

जाग्रतो जीवस्य दुःखित्वं ख्यापितम्;

Thibaut— So far it has been shown that the soul in the waking state suffers affliction since,

in accordance with its deeds, it goes, returns, is born, and so on.

श्रुत-प्रकाशिका— एवम् इत्य् आदिना पाद-सङ्गतिर् उच्यते ।

जन्मादीति - अत्र आदि-शब्देन सुख-दुःखानुभवो विवक्षितः ।

दुःखित्वं ख्यापितम् इति- सुखानुभवे ऽपि


"स्वर्गे ऽपि पात-भीतस्य

क्षयिष्णोर् नास्ति निर्वृत्तिर्



इति वचनेन दुःख-प्राचुर्यात्

तत्रापि दुःखित्वम् एवेति भावः ।

वि॰प्र॰— इदानीम् अस्य स्वप्नावस्था परीक्ष्यते।

Thibaut— Next an enquiry is instituted into its condition in the state of dream.

वि॰प्र॰— स्वप्नम् अधिकृत्य श्रूयते –

Thibaut— With reference to the state of dreaming Scripture says,

श्रुत-प्रकाशिका— वक्ष्यमाण-विषय-वाक्यस्थस्य तत्र-पदस्य व्याख्यानाय आह - स्वप्नम् अधिकृत्य इति ।

"स्वप्नं पश्यति" इति हि प्रकृतम् ।

वि॰प्र॰—


न तत्र रथा न रथयोगा न पन्थानो भवन्ति,



Thibaut—


'There are no chariots in that state, no horses, no roads;



वि॰प्र॰—


अथ रथान् रथयोगान् पथस् सृजते,



Thibaut—


then he creates chariots, horses and roads.



वि॰प्र॰—


न तत्रानन्दा मुदः प्रमुदो भवन्ति,



Thibaut—


There are no blessings, no happiness, no joys;



वि॰प्र॰—


अथ आनन्दान् मुदः प्रमुदः सृजते,



Thibaut—


then he himself creates blessings, happiness, joys,



श्रुत-प्रकाशिका— अनुकूल-विषय-ज्ञा प्रीतिर् आनन्दः,

स्वकीयत्व-बुद्धि-जा प्रीतिर् मुत्,

तद्-विनियोग-जा प्रीतिः प्रमुत् ।

वि॰प्र॰—


न तत्र वेशान्ताः पुष्करिण्यः स्रवन्त्यो भवन्ति,



Thibaut—


and so on.



वि॰प्र॰—


अथ वेशान्ताः पुष्करिण्यः स्रवन्त्यस् सृजते,



वि॰प्र॰—


स हि कर्ता (बृ.६.३.१०)



इति ।

Thibaut— For he is the creator' (Br̥. Up. IV, 3, 10).



अधिकरणीयः संशयः

वि॰प्र॰— तत्र संशयः –


किम् इयं रथादि-सृष्टिः जीवेनैव क्रियते;

आहोस्विद्-ईश्वरेण



इति ।

Thibaut— A doubt here arises whether

this creation of chariots and the rest is accomplished by the individual soul,

or by the Lord.

श्रुत-प्रकाशिका— तत्र इति - किं स्वप्नार्थ-सृष्टिर् जीव-कर्तृका? उत परमात्म-कर्तृका? । स हि कर्त्ता इति किं जीवः परामृश्यते? उत परमात्मा इति ।



पूर्वपक्षः सयुक्तिकः

वि॰प्र॰—


किं युक्तम्?



वि॰प्र॰—


सन्ध्ये सृष्टिर् जीवेनेति ।



Thibaut—


--'The creation in the intermediate state' is due to the individual soul only.



वि॰प्र॰—


कुतः? सन्ध्यं – स्वप्नस्थानम् उच्यते,



Thibaut—


'The intermediate state' means the sphere of dreams,



वि॰प्र॰—


"सन्ध्यं तृतीयं स्वप्नस्थानम्" इति वचनात्;



Thibaut—


in agreement with the passage 'There is a third intermediate state, the place of dreams' (Br̥. Up. IV, 3, 1).



वि॰प्र॰—


सा तु जीवेनैव क्रियते



Thibaut—


And that creation is effected by the soul only;



वि॰प्र॰—



सृजते स हि कर्ता (बृ.६.३.१०)



इत्य् आह हि ।



Thibaut— for what is referred to in the passages

'he creates,'

'For he is the maker,'

श्रुत-प्रकाशिका— प्रजापति-वाक्योदित-सत्य-सङ्कल्पत्वं जीवस्य स्रष्टृत्वम् उपपादयति?

न +इति,

स्वाप्नार्थ-मात्रेषु जीवस्य सङ्कल्पाविर्भाव-कल्पनम् उपपद्यते? न +इति,

यदोपपद्यते

तदा तस्यैव स्रष्टृत्वोपपत्तेः "स हि" इति जीव-परामर्शाज्

जीव-कर्तृत्वं स्यात्।

यदाऽऽविर्भाव-कल्पनम् अनुपपन्नं

तदा स्रष्टृत्वानुपपत्तौ "स" इति जीव-परामर्शायोगात् परमात्म-कर्तृत्वम् इति भवति ।

"आह हि" इति सूत्र-खण्डं व्याचष्टे ।

सृजत इति -


"स्वप्नं पश्यति" इति प्रकृतो जीवः

"स" इत्य् उच्यते



इति भावः ॥ 1 ॥

वि॰प्र॰—


स्वप्न-दृग् जीव एव तत्र प्रतीयते ॥१॥



Thibaut—


is none other but the dreaming soul.




जीवस्यैव स्वाप्नार्थ-निर्मातृत्वे श्रुत्यन्तरम्

वि॰प्र॰—


३१६. निर्मातारं चैके पुत्रादयश् च ॥ ३–२–२ ॥



Thibaut—




	And some (state the soul to be) the shaper; and sons, and so on.







श्रुत-प्रकाशिका— श्रुत्यन्तरे परमात्म-कर्तृत्वं श्रूयत इत्य् आशङ्कायाम् इदं सूत्रम् । अत्रोपात्त-वाक्ये जीव-लिङ्गं दर्शयति ।

पुत्रादयश् च इति - अपरिकरस्य जीवस्य कथं सृष्टिर् इत्य्

वि॰प्र॰—


किञ्च – एनं जीवं स्वप्ने कामानां निर्मातारम्

एके शाखिनो ऽधीयते



Thibaut—


And the followers of one śākhā state in their text

that the dreaming soul is the shaper of its desires:



वि॰प्र॰—



य एषु सुप्तेषु जागर्ति

कामं कामं पुरुषो निर्मिमाणः (कठ.२.५.८)



इति ।



Thibaut—



'He, the person who is awake in those who sleep, shaping one desired thing (kāma) after the other.'





वि॰प्र॰—


पुत्रादयश् च तत्र काम्यमानतया काम-शब्देन निर्दिश्यन्ते, नेच्छामात्रम्;



Thibaut—


The term 'kāma' there denotes not mere desires,

but such things as sons and the like which are objects of desire.



वि॰प्र॰—


पूर्वत्र हि


सर्वान् कामान् छन्दतः प्रार्थयस्व (कठ.१.१.२५)





Thibaut—


For in previous passages:


'Ask for all kāmas according to thy wish';





Thibaut—



'Choose sons and grandsons living a hundred years' (Ka. Up. I, 1, 25; 23)






sons and so on are introduced as 'kāmas'.



वि॰प्र॰—



शतायुषः पुत्र-पौत्रान् वृणीष्व (कठ.१.१.२३)



इति पुत्रादय एव कामाः प्रकृताः ।





पूर्वपक्षार्थ-निगमनम्

वि॰प्र॰—


अतो रथादीन् जीवः स्वप्ने सृजति,



Thibaut— The individual soul thus creates chariots, and so on, in its dreams.

वि॰प्र॰—


जीवस्य च सत्य-सङ्कल्पत्वं प्रजापति-वाक्ये श्रुतम्;



Thibaut— That the soul has the power of realising all its wishes

is known from the declaration of Prajāpati.

श्रुत-प्रकाशिका— अत्र आह - जीवस्य च इति । एतत्-सूत्र-द्वयं पूर्व-पक्ष-विषयम् ॥ 2 ॥

वि॰प्र॰—


अत उपकरणाद्य्-अभावे ऽपि सृष्टिर् उपपद्यते ॥२॥



Thibaut—


It is therefore able to create,

even in the absence of special instruments.--






सिद्धान्तसूत्रं सविवरणम्


मायामात्रम्

वि॰प्र॰— इति प्राप्ते ऽभिधीयते

Thibaut— This view is set aside by the next Sūtra.

वि॰प्र॰—


३१७. मायामात्रं तु - (जीवस्य) कार्त्स्न्येेन +अनभिव्यक्त-स्वरूपत्वात् ॥ ३–२–३ ॥



Thibaut—



	But it is mere Māyā;

on account of the true nature (of the soul) not being fully manifested.





श्रुत-प्रकाशिका— मायामात्रम् आश्चर्य-रूपम् एव

अनाश्चर्यरूपं न किञ्चिद् अपीत्य् अर्थः ।

वि॰प्र॰— तु-शब्दः पक्षं व्यावर्तयति ।

श्रुत-प्रकाशिका— परम-पुरुष-सृष्टम् इति तु-शब्द-सिद्धार्थ उक्तः,

वि॰प्र॰— स्वप्ने रथ-पुष्करिण्याद्य्-अर्थजातं

मायामात्रं परम-पुरुष-सृष्टम् इत्य् अर्थः ।

Thibaut— The things appearing in dreams-chariots, lotus tanks, and so on – are absolute Māyā, i.e. things created by the Supreme Person.

वि॰प्र॰— माया-शब्दो ह्य् आश्चर्य-वाची


जनकस्य कुले जाता

देवमायेव निर्मिता

(श्रीराम.बाल.१.२७)



इत्यादिषु तथा दर्शनात् ।

Thibaut— For the term 'Māyā' denotes wonderful things,

as appears from passages such as


'She was born in the race of Janaka,

appearing like the wonderful power of the divine being in bodily shape' (devamāyā).



श्रुत-प्रकाशिका— मिथ्या-व्यावृत्त्यर्थं माया-शब्दं व्याचष्टे ।

माया-शब्दो हीति - जनकस्येति ।

देवस्य आश्चर्य-रूपा शक्तिर् मूर्तिमतीवेत्य् अर्थः ।

वि॰प्र॰— अत्रापि


न तत्र रथा न रथयोगा न पन्थानः – (बृ.६.३.१०)



Thibaut— The sense of the passage 'there are no chariots,' &c. then is--

वि॰प्र॰— सकलेतर-पुरुषानुभाव्यतया न भवन्तीत्य् अर्थः,

Thibaut— there are no chariots and horses to be perceived by any other person but the dreaming one;

श्रुत-प्रकाशिका—


"न भवन्ति" इति श्रुतौ मिथ्यात्वं प्रतीयत



इत्य् आह - अत्रापीति ।


स्वाप्नार्थानां पूर्व-कालीनाभावो मिथ्यात्वं च लोक-सिद्धम्



इति तद्-उभय-परत्वे "न भवन्ति" इति वाक्यस्य वैयर्थ्यं,

मिथ्यात्व-परत्वे सृज-धात्व्-अस्वारस्यं च स्यात्।

प्रसिद्ध-रथाद्यनुभवस्य प्रतिषेधे ऽपि वाक्य-वैयर्थ्यं स्यात्,

स्वप्ने तेषाम् अननुभूतत्वस्य लोक-सिद्धत्वात्।

स्वप्न-दृष्टानां हि जाग्रद्-दृष्टेभ्यो ऽन्यत्वं लोक-सिद्धम्।

अतस् तत्-परिहाराय प्रसिद्ध-रथादि-भाव-प्रतिषेधेन

विजातीय-विचित्रार्थ-सृष्टि-परत्वं वाक्यस्यावर्जनीयं,

तथा सति तद्-वैजात्यम्

अर्थ-वशात् सकलेतरान् अनुभाव्यत्व--तत्-काल--मात्रावस्थायित्व-रूपम् इति माया-शब्दो व्याख्यातः।

वि॰प्र॰—


अथ रथान् रथयोगान् पथः सृजते (बृ.६.३.१०)




स्वप्नदृग्-अनुभाव्यतया तत्कालमात्रावसानान् सृजत



इत्य् आश्चर्य-रूपत्वम् एव आह ।

Thibaut— and then 'he creates chariots,' &c. --

i. e. the Supreme Person creates things to be perceived by the dreamer

and persisting for a certain time only.

Those things therefore are of a wonderful nature (but not illusions).



जीवे ईदृश्याः सृष्टेः अयोगः

वि॰प्र॰— एवंविधाश्चर्य-रूपा सृष्टिस् सत्य-सङ्कल्पस्य परम-पुरुषस्यैवोपपद्यते, न जीवस्य;

तस्य सत्य-सङ्कल्पत्वादि-युक्तस्यापि

संसार-दशायां कार्त्स्न्येनानभिव्यक्त-स्वरूपत्वात्।

Thibaut— And the creation of such wonderful things is possible for the Supreme Person who can immediately realise all his wishes;

but not for the individual soul.

The latter also, indeed, fundamentally possesses that power;

but as in the Saṁsāra state the true nature of the soul is not fully manifested,

श्रुत-प्रकाशिका— तेन सह प्रतिज्ञा-खण्डार्थम् आह - एवंविधेति ।

हेतु-खण्डं व्याचष्टे - तस्येति ।

वि॰प्र॰— न जीवस्य तथाविधाश्चर्य-सृष्टिर् उपपद्यते ।

Thibaut— it is then incapable of accomplishing such wonderful creations.



कठश्रुताव् ईश्वरोक्तिः

वि॰प्र॰—


कामं कामं पुरुषो निर्मिमाणः (कठ.२.५.८)



इति च

परम-पुरुषम् एव निर्मातारम् आह –

Thibaut— The text 'the person shaping one desired thing after the other' declares the Supreme Person to be the creator,

श्रुत-प्रकाशिका— पूर्व-पक्ष-युक्तिं परिहरति - "कामं कामम्" इति ।

"कामं कामम्" इति णमुल्-अन्तं पदं, सङ्कल्प्येत्य् अर्थः ॥ 3 ॥

वि॰प्र॰—


य एषु सुप्तेषु जागर्ति (कठ.२.५.८)



Thibaut— viz.


'He who is awake in those who sleep';



वि॰प्र॰—


तद् एव शुक्रं तद् ब्रह्म

तद् एवामृतम् उच्यते ।

तस्मिन् लोकाश् श्रितास् सर्वे

तद् उ नात्येति कश्चन

(कठ.२.५.८)



Thibaut— and


'that is the Bright, that is Brahman,

that alone is called the Immortal;

all worlds are contained in it

and no one goes beyond'

--(Ka. Up. II, 5, 8)



वि॰प्र॰— इत्य्-उपक्रमोपसंहारयोः

परम-पुरुषासाधारण-स्वभाव-प्रतीतेः ।

Thibaut— for the clauses immediately preceding and following that text mention attributes distinctively characteristic of the Supreme Person.



बृहदारण्यके ऽपि

वि॰प्र॰—


अथ वेशान्तान् पुष्करिण्यः स्रवन्त्यः सृजते,

स हि कर्ता (बृह.६.३.१०)



इति च

Thibaut— And the Br̥. Up. text, 'For he is the maker,'

वि॰प्र॰— तया श्रुत्यैकार्थ्यात् परम-पुरुषम् एव कर्तारम् आह ॥३॥

Thibaut— must therefore, in agreement with the Kaṭḥa-text,

also be understood as declaring that it is the Supreme Person only that creates the things seen in a dream.




जीवस्वभावगतस्य धर्मस्यापि अनाविर्भावे हेतुः


शङ्का

वि॰प्र॰—


स्वाभाविकं चेज् जीवस्यापहत-पाप्मत्वादिकम्,

कुतस् तन् नाभिव्यज्यत



इत्य् अत आह –

Thibaut—


But if it is the true nature of the soul to be free from all imperfections, and so on,

why then does this not manifest itself?



To this the next Sūtra replies.



पराभिधानात्

वि॰प्र॰—


३१८. पराभिध्यानात् तु तिरोहितं

ततो ह्य् अस्य बन्ध-विपर्ययौ ॥ ३–२–४ ॥ (सि)



Thibaut—



	But owing to the wish of the highest it is hidden; for from that are its bondage and the opposite state.





वि॰प्र॰— तु-शब्दश् शङ्का-व्यावृत्त्यर्थः;

Thibaut— The but sets the objection aside.

वि॰प्र॰— पराभिध्यानात् – परम-पुरुष-सङ्कल्पात्,

Thibaut— Owing to the wish of the highest, i.e. the Supreme Person,

वि॰प्र॰— अस्य जीवस्य स्वाभाविकं रूपं तिरोहितम्;

Thibaut— the essential nature of the individual soul is hidden.

वि॰प्र॰— अनादि-कर्म-परम्परया कृतापराधस्य ह्य् अस्य

स्वाभाविकं कल्याण-रूपं परम-पुरुषस् तिरोधापयति;

Thibaut— The Supreme Person hides the true, essentially blessed, nature of the soul

which is in a state of sin

owing to the endless chain of karman.

श्रुत-प्रकाशिका— परस्य नैर्घृण्यादि-प्रसङ्ग-परिहारम् आह - अनादि-कर्मेति ।


बन्ध-मोक्षौ

वि॰प्र॰— ततः तत्-सङ्कल्पाद् एव हि

अस्य जीवस्य बन्ध-मोक्षौ श्रुतौ

Thibaut— For this reason we find it stated in Scripture that

the bondage and release of the soul result from the wish of the Supreme Person only

श्रुत-प्रकाशिका— तत इत्यादि - तत इति व्याख्येयं यदम्,

बन्धस्य तत्-सङ्कल्पायत्तत्वे

तद्-अन्तर्गतस् तिरोभावश् च

तत्-सङ्कल्प-कृत इति सिद्धम्

इत्य् अर्थः ॥ 4 ॥

वि॰प्र॰—


यदा ह्य् एवैष

एतस्मिन्न् अदृश्ये ऽनात्म्ये ऽनिरुक्ते ऽनिलयने

ऽभयं प्रतिष्ठां विन्दते

अथ सो ऽभयं गतो भवति।



Thibaut—


'when he finds freedom from fear and rest in that invisible, incorporeal, undefined, unsupported; then he has gone to fearlessness ';



वि॰प्र॰—


यदा ह्य् एवैष एतस्मिन्न् उदरम् अन्तरं कुरुते

अथ तस्य भयं भवति (तै.आन.७.१)



वि॰प्र॰—


एष ह्य् एवानन्दयाति (तै.आन.७.२)



Thibaut—


'for he alone causes blessedness';



वि॰प्र॰—


भीषा ऽस्माद् वातः पवते (तै.आन.८.१)



इत्यादिषु ॥४॥

Thibaut—


'from fear of it the wind blows' (Taitt. Up. II, 7, 8).






देहयोगात्

श्रुत-प्रकाशिका—


कथं भगवत्-सङ्कल्पस्य तिरोधायकत्वं

प्रकृतेः कर्मणां च हि तिरोधायकत्वम्



इत्य्-अत्राह -

वि॰प्र॰—


३१९. देह-योगाद् वा सो ऽपि ॥ ३–२–५ ॥



Thibaut—



	Or that (results) also from connexion with the body.





वि॰प्र॰— सो ऽपि तिरोभावो देह-योग-द्वारेण वा भवति,

Thibaut— The obscuration of the soul's true nature results either from the soul's connexion with the body

श्रुत-प्रकाशिका— भगवत्-सङ्कल्पस्य द्वारभूतं प्रकृत्यादिकम् इत्य् अर्थः,

वि॰प्र॰— सूक्ष्माचिच्-छक्ति-योग-द्वारेण वा;

Thibaut— or from its connexion with the power of matter in a subtle state.

वि॰प्र॰— सृष्टि-काले देहावस्थेनाचिद्-वस्तुना संयोगाद् भवति,

Thibaut— As long as the creation lasts, the soul is obscured by its connexion with matter in the form of a body;

श्रुत-प्रकाशिका— वा-शब्दो न तुल्य-विकल्प-वाची,

अपि तु व्यवस्थित-विकल्प-वाचीत्य् अभिप्रायेणाह - सृष्टि-काल इति ।

वि॰प्र॰— प्रलय-काले

नाम-रूप-विभागानर्हातिसूक्ष्माचिद्-वस्तु-योगात् ।

Thibaut— at the time of a pralaya, on the other hand, by its connexion with matter of so exceedingly subtle a kind as not to admit of differentiation by means of name and form.

श्रुत-प्रकाशिका— सूक्ष्माचिच्-छक्ति-योगेति - अत्र शक्ति-शब्देन भगवद्-अपृथक्-सिद्ध-विशेषणत्वं विवक्षितम्,

एवम् अवान्तर-साध्य-साधनयोः परम-साध्येनान्वयं दर्शयति ।



निगमनम्

वि॰प्र॰— अतो ऽनभिव्यक्त-स्वरूपत्वात्

स्वप्ने जीवो न रथादीन् सङ्कल्प-मात्रेण स्रष्टुं शक्नोति ।

Thibaut— As thus its true nature is not manifest,

the soul is unable to create, in dreams, chariots, lotus tanks, and so on, by its mere wish.

श्रुत-प्रकाशिका— अतो ऽनभिव्यक्तेत्यादिना -

"मायामात्रम्" इति सूत्र-भाष्ये

परम-पुरुषासाधारण-स्वभाव-प्रतीतेर् इति सङ्ग्रहेण उक्तम् ।




लोकाश्रय-श्रुतिः

वि॰प्र॰—


तस्मिन् लोकाश् श्रितास् सर्वे

तद् उ नात्येति कश्चन (कठ.५.८)



Thibaut—


('in that all the worlds abide,

and no one goes beyond it'--Ka. Up. II, 4, 9)



वि॰प्र॰— इति

सर्वेषु सुप्तेषु जागरणं

सर्व-लोकाश्रयत्वम् इत्यादयो हि

परम-पुरुषस्यैव सम्भवन्ति ।

Thibaut— And what the texts say about a being

that is awake in those who sleep

and is the abode of all worlds can apply to the Supreme Person only.

श्रुत-प्रकाशिका— अत्र सर्वेषु सुप्तेषु जागरणम् इत्यादिना स्वभाव-शब्दार्थो विवृतः,

वि॰प्र॰— अतो जीवानाम् अल्पाल्प-कर्मानुगुण-फलानुभवार्थं

तावन्-मात्र-कालावसानान् तद्-एकानुभाव्यान् अर्थान् उत्पादयति ॥५॥

Thibaut— The things seen by an individual soul in its dreams therefore are specially created by the Supreme Person,

and are meant by him to be a retribution – whether reward or punishment – for deeds of minor importance:

they therefore last for the time of the dream only,

and are perceived by that one soul only.

श्रुत-प्रकाशिका— ईश्वरेण क्रियते चेत्-

किम्-अर्थम् अस्थिर-रथादि-सृष्टिर्

इत्य् अत्राह - अत इति ।

अल्पाल्प-कर्म-फलानुभवार्थम् अस्थिर-तत्-तद्-वस्तु-सृष्टिर् इत्य् अर्थः ॥ 5 ॥



स्वप्नस्य शुभाद्यर्थ-सूचकत्वतः जीव-सृष्टत्वायोगः

वि॰प्र॰—


३२०. सूचकश् च हि श्रुतेर्, आचक्षते च तद्-विदः ॥ ३–२–६ ॥



Thibaut—



	And it is suggestive, according to Scripture;

this the experts also declare.





श्रुत-प्रकाशिका—


जीवस्य स्वाप्न-सृष्टि-मात्रोपयोगि-सत्य-सङ्कल्पत्वाद्य्-आविर्भावस् तदानीं स्याद्



इति शङ्का-व्यावृत्त्यर्थम् इदं सूत्रम्,

श्रुत-प्रकाशिका - पर-पक्षः— परे तु-

स्वाप्नार्थानाम् ईश्वर-सृष्टतया वियद्-आदिवत् पारमार्थ्यं पूर्व-पक्षी कृत्य

देश-काल-निमित्तैर् दुर्निरूपतया मिथ्यात्वं सिद्धान्तयन्ति।

एषां च जीव-कर्तृत्वम् एव "सृजत" इत्य् उच्यते।

तच् चौपचारिकं -

सुख-दुःख-दर्शन-निमित्त--सुकृत-दुष्कृत-कर्तृत्व-निबन्धन औपचारिकः स्वाप्नार्थ-कर्तृत्व-व्यपदेशः।

"बहिष् कुलायाद् अमृतश् चरित्वे"ति स्वाप्न-विषया श्रुतिश् च

बहिर् इव चरित्वेत्य् एवं-परा,

तस्मिन् प्रकरणे ईश्वर-प्रतिपादनं जीवस्य तद्-अनन्यत्वोपदेशार्थं

सुख-दुःख-सूचकत्व-कृत-पारमार्थ्य-शङ्का-व्युदास-परम्

"सूचकश् च हि" इति सूत्रम्।

तच् च द्वितीयं सूचनीय-पारमार्थ्ये ऽपि

सूचकं स्त्री-दर्शनादिकं मिथ्येति सूत्र-अभिप्रायः ।

ईश्वराद् अनन्यत्वेन जीवस्य सत्य-सङ्कल्पतया स्रष्टृत्व-शङ्कां व्युदस्यति

"पराभिध्यानात् त्व्" इति जीवस्य ज्ञानैश्वर्य-शक्त्यादि-सर्वम् अविद्या-तिरोहितं,

तिरोधान-निवृत्तिः परमात्माभिध्यानात्,

अस्य बन्ध-मोक्षौ हि परमात्माधीनौ,

स च तिरोभावः सूक्ष्म-स्थूल-देह-योगाद्

इति योजयन्ति।

वि॰प्र॰— इतश् च स्वाप्ना अर्था

न जीव-सङ्कल्प-पूर्वकाः;

Thibaut— The things seen in dreams are not created by the wish of the individual soul for this reason also,

वि॰प्र॰— यतः स्वप्नो ऽभ्युदयानभ्युदययोस् सूचकः श्रुतेर् अवगम्यते

Thibaut— that according to Scripture dreams are prophetic of future good or ill fortune.

वि॰प्र॰—


यदा कर्मसु काम्येषु

स्त्रियं स्वप्नेषु पश्यति

समृद्धिं तत्र जानीयात्

तस्मिन् स्वप्न-निदर्शने॥ (छा.५-२-९)



इति;

Thibaut—


'When a man engaged in some work undertaken for some special wish

sees a woman in his dream,

he may infer success from his dream vision.'



वि॰प्र॰—


अथ स्वप्ने पुरुषं कृष्णं कृष्ण-दन्तं पश्यति

स एनं हन्ति



इत्य्-आदेश् च ।

वि॰प्र॰— स्वप्नाध्याय-विदश् च

स्वप्नं शुभाशुभयोस् सूचकम् आचक्षते ।

Thibaut— Those also who understand the science of dreams teach that dreams foreshadow good and evil fortune.

श्रुत-प्रकाशिका— स्वप्नाध्याय-विदः- स्वप्न-वाचि-वेद-वाक्य-विदः,

अत इत्य् अधिकरणार्थोपसंहारः ।

वि॰प्र॰— सूचकत्वं च स्व-सङ्कल्पायत्तस्य नोपपद्यते;

Thibaut— But that which depends on one's own wish can have no prophetic quality;

वि॰प्र॰— तथा चाशुभस्यानिष्टत्वाच् छुभस्य सूचकम् एव सृष्ट्वा पश्येत् । (5)

Thibaut— and as ill fortune is not desired the dreamer would create for himself only such visions as would indicate good fortune.

वि॰प्र॰— अतः स्वप्ने सृष्टिर् ईश्वरेणैव कृता ॥६॥

Thibaut— Hence the creation which takes place in dreams can be the Lord's work only.--

वि॰प्र॰— इति श्री-शारीरक-मीमांसा-भाष्ये सन्ध्याधिकरणम् ॥१॥

Thibaut— Here terminates the adhikaraṇa of 'the intermediate state.'




०२ तदभावाधिकरणम्

श्रीशारीरकमीमांसाभाष्ये तदभावाधिकरणम्॥२॥

अधिकरणार्थः— जिवात्मनां सुषुप्तौ स्थानानि हिताख्यनाडी – पुरीतत् – परमात्मनस्त्रयोऽपि

३२१. तदभावो नाडीषु तच्छ्रुतेरात्मनि च ॥ ३–२–७ ॥


सङ्गतिः विषयनिर्देशश्च

इदानीं सुषुप्तिस्थानं परीक्ष्यते, इदमाम्नायते अथ यत्रैतत्सुप्तस्समस्तस्सम्प्रसन्नः स्वप्नं न विजानाति आसु तदा नाडीषु सृप्तो भवति (छां.८.३.३) इति; तथा अथ यदा सुषुप्तो भवति यदा न कस्यचन वेद हिता नाम नाड्यो द्वासप्ततिसहस्राणि हृदयात्पुरीततमभिप्रतिष्ठन्ते ताभिः प्रत्यवसृप्य पुरीतति शेते (बृ.४.१.१९) इति; तथा – यत्रैतत्पुरुषः स्वपिति नाम सता सोम्य तदा सम्पन्नो भवति (छा.६.८.१) इति। एवं नाड्यः पुरीतद् ब्रह्म च सुषुप्तिस्थानत्वेन श्रूयन्ते;



संशयः पूर्वपक्षश्च

किमेषां विकल्पः समुच्चयो वेति विशये निरपेक्षत्वप्रतीतेः युगपदनेकस्थानवृत्त्यसम्भवाच्च विकल्पः-



सिद्धान्तप्रदर्शनं सूत्रतः

इति प्राप्ते उच्यते – तदभाव – इति। तदभावः – स्वप्नाभावः सुषुप्तिः नाडीषु पुरीतत्यात्मनि च भवति, एषां स्थानानां समुच्चय इत्यर्थः । कुतः? तच्छ्रुतेः त्रयाणां स्थानत्वश्रुतेः । न च कार्यभेदेन समुच्चये सम्भवति पाक्षिकबाधगर्भविकल्पो न्याय्यः । सम्भवति च प्रासादखट्वापर्यङ्कवन्नाड्यादीनां कार्यभेदः। तत्र नाडीपुरीततौ प्रासादखट्वास्थानीयौ; ब्रह्म तु पर्यङ्कस्थानीयम्। अतो ब्रह्मैव साक्षात्सुषुप्तिस्थानम्॥७॥



ब्रह्मणः जीवप्रबोधावधिस्थानता

३२२. अतः प्रबोधोऽस्मात् ॥ ३–२–८ ॥

यतो ब्रह्मैव साक्षात्सुषुप्तिस्थानम्, अतः अस्मात् – ब्रह्मणः एषां जीवानां प्रबोधः श्रूयमाण उपपद्यते – सत आगम्य न विदुः सत आगच्छामहे (छा.६.१०.२) इत्यादिषु ॥८॥

इति श्रीशारीरकमीमांसाभाष्ये तदभावाधिकरणम्॥२॥




०३ कर्मानुस्मृतिशब्दविध्यधिकरणम्

श्रीशारीरकमीमांसाभाष्ये कर्मानुस्मृतिशब्दविध्यधिकरणम्॥३॥

अधिकरणार्थः— जाग्रदवस्थातः सुषुप्तिदशां प्राप्त एव जीवः प्रबुध्यते, नान्यः

३२३. स एव तु कर्मानुस्मृतिशब्दविधिभ्यः ॥ ३–२–९ ॥


प्रकृताधिकरणीयः संशयः पूर्वपक्षश्च

किं सुषुप्त एव प्रबोध समये उत्तिष्ठति, उतान्य इति संशये अस्य सकलोपाधिविनिर्मुक्तस्य ब्रह्मणि सम्पन्नस्य मुक्तादविलक्षणत्वेन प्राचीनशरीरेन्द्रियादिसम्बन्धाभावादन्यः – इति प्राप्ते



सिद्धान्तार्थः सूत्रतः

उच्यते – स एव तु इति। तुशब्दः पक्षं व्यावर्तयति; स एवोत्तिष्ठति; कुतः? कर्मानुस्मृतिशब्दविधिभ्यः। कर्म तावत् – सुषुप्तेन पूर्वकृतं पुण्यपापरूपं तत्त्वज्ञानात्प्राक् तेनैव भोक्तव्यम्। अनुस्मृतिरपि य एवाहं सुप्तः, स एव प्रबुद्धोऽस्मीति। शब्दोऽपि सुषुप्तप्रबुद्धस्स एवेति दर्शयति – त इह व्याघ्रो वा सिंहो वा वृको वा वराहो वा कीटो वा पतङ्गो वा दंशो वा मशको वा यद्यद्भवन्ति तदाभवन्ति (छा.६.१०.२) इति। विधयश्च मोक्षार्थास्सुषुप्तस्य मुक्तत्वेऽनर्थकास्स्युः। नचासौ सर्वोपाधिविनिर्मुक्त आविर्भूतस्वरूपः – तद्यत्रैतत्सुषुप्तः (छा.८.११.२) इति सुषुप्तं प्रकृत्य नाहं खल्वयमेवं सम्प्रत्यात्मानं जानात्ययमहमस्मीति नो एवेमानि भूतानि विनाशमेवापीतो भवति नाहमत्र भोग्यं पश्यामि (छा.८.११.२) इति वचनात् । मुक्तस्य च परं ज्योतिरुसम्पद्य स्वेन रूपेणाभिनिष्पद्यते (छा.८.३.४) स तत्र पर्येति जक्षत्क्रीडन्नममाण्णः (छा.८.१२.३) स स्वराड्भवति तस्य सर्वेषु लोकेषु कामचारो भवति (छा.७-२५-२) सर्वं हि पश्यः पश्यति सर्वमाप्नोति सर्वशः (छा.७.२६.२) इति सर्वज्ञत्वादि श्रूयते। अतस्सुषुप्तस्संसरन्नेव आयस्तसर्वकरणो ज्ञानभोगाद्यशक्तो विश्रमस्थानं परमात्मानमुपसम्पद्याश्वस्तः पुनर्भोगायोत्तिष्ठति॥९॥

इति श्रीशारीरकमीमांसाभाष्ये कर्मानुस्मृतिशब्दविध्यधिकरणम्॥३॥




०४ मुग्धाधिकरणम्

श्रीशारीरकमीमांसाभाष्ये मुग्धाधिकरणम् ॥४॥

अधिकरणार्थः— देहिनो मूर्च्छावस्थास्वरूपनिर्णयः

३२४. मुग्धेऽर्धसम्पत्तिः परिशेषात् ॥ ३–२–१० ॥

मुग्धमधिकृत्य चिन्त्यते; किमियं मूर्च्छा सुषुप्त्यादिष्वन्यतमावस्था, उतावस्थान्तरमिति विशये सुषुप्त्यादीनामन्यतमावस्थायामेव मूर्च्छाप्रसिद्ध्युपत्तेः अवस्थान्तर-कल्पने प्रमाणाभावादन्यतमावस्था –


सूत्रार्थवर्णनपूर्वकं सिद्धान्तः

इति प्राप्ते उच्यते – मुग्धेऽर्धसम्पत्तिः इति। मुग्धे पुरुषे या तस्यावस्था, सा मरणायार्धसम्पत्तिः। कुतः? परिशेषात् – न तावत्स्वप्नजागरौ, ज्ञानाभावात्; निमित्तवैरूप्यादाकारवैरूप्याच्च न सुषुप्तिमरणे। निमित्तं हि मूर्च्छाया अभिघातादिः। पारिशेष्यान्मरणायार्धसम्पत्तिर्मूर्छा । मरणं हि सर्वप्राणदेहसम्बन्धोपरतिः; सूक्ष्मप्राणदेहसम्बन्धावस्थितिर्मूर्छा॥

इति श्रीशारीरकमीमांसाभाष्ये मुग्धाधिकरणम्॥ ४॥




०५ उभयलिङ्गाधिकरणम्

श्रीशारीरकमीमांसाभाष्ये उभयलिङ्गाधिकरणम्॥५॥

अधिकरणार्थः— सर्वत्र व्याप्तिमत्यपि ब्रह्मणि निखिलहेयप्रत्यनीकता समस्तकल्याणगुणाकरता च


सङ्गतिप्रदर्शनम्

३२५. न स्थानतोऽपि परस्योभयलिङ्गं सर्वत्र हि ॥ ३–२–११ ॥



संशयप्रतिपादनम्

दोषदर्शनाद्वैराग्योदयाय जीवस्यावस्थाविशेषा निरूपिताः; इदानीं ब्रह्मप्राप्तितृष्णाजननाय प्राप्यस्य ब्रह्मणो निर्दोषत्वकल्याणगुणात्मकत्वप्रतिपादनायारभते।

तत्र जागरस्वप्नसुषुप्तिमुग्ध्युत्क्रान्तिषु स्थानेषु तत्तत्स्थानप्रयुक्ता जीवस्य ये दोषाः ते तदन्तर्यामिणः परस्य ब्रह्मणोऽपि तत्र तत्रावस्थितस्य सन्ति, नेति विचार्यते।



पूर्वपक्षः


अधिकरणद्वयार्थनिगमनम्

किं युक्तम्? सन्तीति।

कुतः? तत्तदवस्थशरीरेऽवस्थानात्।



शङ्कितस्य दोषसम्बन्धस्य अयोगाक्षेप-परिहारौ

ननु सम्भोगप्राप्तिरिति चेन्न वैशेष्यात् (शारी.१.२.८) स्थित्यदनाभ्यां च (शारी.१.३.६) इत्यादिषु परस्याकर्मवश्यत्वेन दोषाभाव उक्तः, तत्कथमकर्मवश्यस्य परस्य ब्रह्मणस्तत्तत्स्थानसम्बन्धाद्दोष उच्यते;

इत्थमुच्यते – कर्माण्यपि देहसम्बन्धमापादयन्त्यपुरुषार्थजननानि भवन्ति – इति देहयोगाद्वा (शारी.३.२.५) इत्यत्रोक्तम्;

तच्च देहसम्बन्धस्यापुरुषार्थत्वेन भवति;

इतरथा कर्माण्येव दुःखं जनयिष्यन्ति; किं देहसम्बन्धेन;

अतोऽकर्मवश्यत्वे सत्यपि नानाविधाशुचिदेहसम्बन्धोऽपुरुषार्थ एव;

अतस्तन्नियमनार्थं स्वेच्छया तत्प्रवेशेऽप्यपुरुषार्थसम्बन्धोऽवर्जनीयः;

पूयशोणितादिमज्जनं हि स्वेच्छाकारितमप्यपुरुषार्थ एव ।



पूर्वपक्षार्थनिगमनम्

अतो यद्यपि जगदेककारणं सर्वज्ञत्वादिकल्याणगुणाकरं च ब्रह्म, तथापि यः पृथिव्यां तिष्ठन् (बृह.५.७.३) य आत्मनि तिष्ठन् (बृह.५-७-२२) यश्चक्षुषि तिष्ठन् (बृह.५-७-१८) यो रेतसि तिष्ठन् (बृह.५.७.२३) इत्यादिवचनात् तत्र तत्रावस्थितस्य तत्तत्सम्बन्धरूपापुरुषार्थास्सन्तीति॥




सिद्धान्तारम्भः सूत्रार्थविवरणतः

एवं प्राप्ते प्रचक्ष्महे – न स्थानतोऽपि परस्य – इति ।

न पृथिव्यात्मादिस्थानतोऽपि परस्य ब्रह्मणः अपुरुषार्थगन्धस्सम्भवति ।

कुतः? उभयलिङ्गं सर्वत्र हि – यतः सर्वत्र श्रुतिस्मृतिषु परं ब्रह्म उभयलिङ्गम् – उभयलक्षणमभिधीयते, निरस्तनिखिलदोषत्वकल्याणगुणाकरत्वलक्षणोपेतमित्यर्थः।

अपहतपाप्मा विजरो विमृत्युर्विशोको विजिघत्सोऽपिपासस्सत्यकामः सत्यसङ्कल्पः (छा.८.१.५)

समस्तकल्याणगुणात्मकोऽसौ स्वशक्तिलेशाद्धृतभूतसर्गः (वि.पु.६.५.८४)

तेजोबलैश्वर्यमहावबोध–सुवीर्यशक्त्यादिगुणैकराशिः। परः पराणां सकला न यत्र क्लेशादयस्सन्ति परावरेशे (वि.पु.६.५.८५)

समस्तहेयरहितं विष्ण्वाख्यं परमं पदम् (वि.पु.२.२२.५३)

इत्यादिश्रुतिस्मृतिभ्यः उभयलक्षणं हि ब्रह्मावगतम् ॥११॥

३२६. भेदादिति चेन्न प्रत्येकमतद्वचनात् ॥ ३–२–१२ ॥

यथा जीवस्य प्रजापतिवाक्यावगतापहतपाप्मत्वाद्युभयलिङ्गस्यापि देवादिदेहयोगरूपावस्था-भेदादपुरुषार्थयोगः, तथाऽन्तर्यामिणः परस्यापि स्वतोऽपहतपाप्मत्वाद्युभयलिङ्गस्य तत्तद्देवादिशरीरयोग-रूपावस्थाभेदादपुरुषार्थयोगोऽवर्जनीय इति चेत् तन्न, प्रत्येकमतद्वचनात् –

यः पृथिव्यां तिष्ठन् (बृ.५.७.३)

य आत्मनि तिष्ठन् (बृह.५.७.३)

इत्यादिषु प्रतिपर्यायं

स त आत्माऽन्तर्याम्यमृतः (बृ.५.७.३) इत्यन्तर्यामिणोऽमृतत्ववचनेन तत्र तत्र स्वेच्छया नियमनं कुर्वतस्तत्तत्सम्बन्धप्रयुक्तापुरुषार्थ-प्रतिषेधात् ।

जीवस्य तु तत्स्वरूपं तिरोहितिमिति पराभिध्यानात्तु तिरोहितम् (ब्र.सू.३.२.४) इत्यत्रोक्तम्।



अपुरुषार्थयोगस्य कर्मायत्तत्वाभावेऽपि, वस्तुस्वभावायत्तत्वशङ्का-परिहारौ

ननु स्वेच्छया कुर्वतोऽपि तत्तद्वस्तुस्वभावायत्तापुरुषार्थसम्बन्धोऽवर्जनीय इत्युक्तम्; नैतद्युक्तम्,

नह्यचिद्वस्त्वपि स्वभावतोऽपुरुषार्थस्वरूपम्; कर्मवश्यानां तु कर्मस्वभावानुगुण्येन परमपुरुषसङ्कल्पादेकमेव वस्तु कालभेदेन पुरुषभेदेन च सुखाय दुःखाय च भवति; वस्तुस्वरूपप्रयुक्ते तु ताद्रूप्ये सर्वं सर्वदा सर्वस्य सुखायैव दुःखायैव वा स्यात्; नचैवं दृश्यते;

तथाचोक्तं –


नरकस्वर्गसञ्ज्ञे वै

पापपुण्ये द्विजोत्तम।

वस्त्वेकमेव दुःखाय

सुखायेर्ष्यागमाय च।

कोपाय च यतस्तस्माद्

वस्तु वस्त्वात्मकं कुतः।

तदेव प्रीतये भूत्वा

पुनर्दुःखाय जायते।

तदेव कोपाय यतः

प्रसादाय च जायते।

तस्माद्दुःखात्मकं नास्ति

न च किञ्चित्सुखात्मकम्

(वि.पु.२.६.४६,४७,४८)



इति ।



जीवपरवैलक्षण्यदृढीकरणम्

अतो जीवस्य कर्मवश्यत्वात्तत्तत्कर्मानुगुण्येन तत्तद्वस्तुसम्बन्ध एवापुरुषार्थस्स्यात्; परस्य तु ब्रह्मणः स्वाधीनस्य स एव सम्बन्धस्तत्तद्विचित्रनियमनरूपलीलारसायैव स्यात्॥१२॥



ब्रह्मणि देहादिसम्बन्धेऽपि अपुरुषार्थायोगः श्रुतिकण्ठोक्तः

३२७. अपि चैवमेके ॥ ३–२–१३ ॥

अपि च एके शाखिनः एकस्मिन्नेव देहसंयोगे जीवस्यापुरुषार्थं परस्य तु तदभावं नियमनरूपैश्वर्यायत्तदीप्तियोगं च स्वशब्देनाधीयते –

द्वा सुपर्णा सयुजा सखाया समानं वृक्षं परिषस्वजाते। तयोरन्यः पिप्पलं स्वाद्वत्त्यनश्नन्नन्यो अभिचाकशीति (मु.३.१.१) इति ॥१३॥



विधि-निषेध-शास्त्र-पर्यवसान-भूमित्वं, देव-मनुष्यादीन् प्रति परमात्म-भूतस्यैवेति नाम-रूप-व्याकरण-श्रुतितः सिध्यति, इति शङ्का, तत्परिहारश्च

अथ स्यात् – अनेन जीवेनाऽत्मनाऽनुप्रविश्य नामरूपे व्याकरवाणि (छा.६-३-२) इति ब्रह्मात्मकजीवानुप्रवेशपूर्वकं नामरूपव्याकरणमिति ब्रह्मणोऽपि तदात्मभूतस्य देवमनुष्यादिरूपत्वं तन्नामभाक्त्वं चास्ति,

ततश्च ब्राह्मणो यजेत इत्यादिविधिनिषेधशास्त्रगोचरत्वेन कर्मवश्यत्वमवर्जनीयिमिति; – तत्राह –

३२८. अरूपवदेव हि तत्प्रधानत्वात् ॥ ३–२–१४ ॥

देवादिशरीरानुप्रवेशे तेन रूपेण युक्तमप्यरूपवदेव तत् ब्रह्म रूपरहिततुल्यमेव; जीववच्छरीरित्वनिबन्धनं कर्मवश्यत्वमस्य न विद्यत इत्यर्थः । कुतः? निर्वाहकत्वेन प्रधानत्वात् । आकाशो ह वै नामरूपयोर्निर्वहिता ते यदन्तरा तद्ब्रह्म (छा.८.१४.१) इति सर्वानुप्रवेशेऽपि नामरूपकार्यास्पर्शेन नामरूपयोर्निर्वोढृत्वमेव ब्रह्मणः प्रतिपादयति।



तत्-तद्-अन्तर्यामित्व-कृत--कर्म-वश्यत्वावश्यं-भावाक्षेप-समाधाने

ननु तच्छरीरकत्वेन तदन्तर्यामित्वे कथमरूपवदिति रूपसम्बन्धरहिततुल्यत्वमुच्यते?

इत्थं – यथा जीवस्य तत्तज्जन्यसुखदुःखभाक्त्वेन ततद्रूपसम्बन्धः, तथा तदभावात्परस्यारूपवत्त्वम्। विधिनिषेधशास्त्राण्यपि कर्मवश्यमेवाधिकुर्वन्ति; तस्मादरूपतुल्यमेव परं ब्रह्म।

ततश्च अन्तर्यामिरूपेणावस्थितमपि ब्रह्म निरस्तनिखलदोषत्वकल्याणगुणाकरत्वरूपोभयलिङ्गमेव ॥१४॥



ब्रह्मण उभयलिङ्गतायाः श्रुत्यवगतनिर्विशेषप्रकाशरूपत्वविरोधशङ्का-तत्परिहारौ

ननु च सत्यं ज्ञानमनन्तं ब्रह्म (तै.आन.१.१) इत्यादिभिर्निर्विशेषप्रकाशैकस्वरूपं ब्रह्मावगम्यते,

अन्यत्तु सर्वज्ञत्वसत्यसङ्कल्पत्वजगत्कारणत्वसर्वान्तरात्मत्वसत्यकामत्वादिकं नेति नेति (बृ.४.३.६) इत्यादिभिः प्रतिषिध्यमानत्वेन मिथ्याभूतमित्यवगन्तव्यम्;

तत्कथं कल्याणगुणाकरत्व-निरस्तनिखिलदोषत्वरूपोभयलिङ्गत्वं ब्रह्मणि इति;

३२९. प्रकाशवच्चावैयर्थ्यात् ॥ ३–२–१५ ॥

यथा सत्यं ज्ञानमनन्तं ब्रह्म (तै.आन.१.१) इत्यादिवाक्यावैयर्थ्यात्प्रकाशस्वरूपत्वं ब्रह्मणोऽभ्युपगम्यते; तथा सत्यसङ्कल्पत्वसर्वज्ञत्वजगत्कारणत्व सर्वात्मकत्वनिरस्तनिखिल-अविद्यादिदोषत्वाद्यभिधायिवाक्यावैयर्थ्यादुभयलिङ्गमेव ब्रह्म ॥१५॥



सत्यादिवाक्यस्य गुणनिषेधकत्वाभावः

३३०. आह च तन्मात्रम् ॥ ३–२–१६ ॥

किञ्च सत्यं ज्ञानमनन्तम् (तै.आन.१.१) इत्यादिवाक्यं ब्रह्मणः प्रकाशस्वरूपतामात्रं प्रतिपादयति, नान्यत्सत्यसङ्कल्पत्वादिकं वाक्यान्तरावगतं निषेधति, नेति नेति (बृ.४.३.६) इति च निषेधविषयोऽनन्तरमेव वक्ष्यते॥



गुणानां श्रुत्यादिप्रतिपन्नत्वस्पष्टीकरणम्

३३१. दर्शयति चाथो अपि स्मर्यते ॥ ३–२–१७ ॥

दर्शयति च वेदान्तगणः कल्याणगुणाकरत्वं निरस्तनिखिलदोषत्वं च तमीश्वराणां परमं महेश्वरं तं दैवतानां परमं च दैवतम्। स कारणं करणाधिपाधिपो न चास्य कश्चिज्जनिता न चाधिपः । न तस्य कार्यं करणं च विद्यते न तत्समश्चाभ्यधिकश्च दृश्यते। पराऽस्य शक्तिर्विविधैव श्रूयते स्वाभाविकी ज्ञानबलक्रिया च (श्वे.६.७,८)

यस्सर्वज्ञस्सर्ववित् यस्य ज्ञानमयं तपः (मु.१.१.९)

भीषाऽस्माद्वातः पवते भीषोदेति सूर्यः (तै.आ.८.४)

स एको ब्रह्मण आनन्दः (तै.आ.८.४)

यतो वाचो निवर्तन्ते, अप्राप्य मनसा सह। आनन्दं ब्रह्मणो विद्वान् न बिभेति कुतश्चनेति (तै.आ.९.१)

निष्कलं निष्क्रियं शान्तं निरवद्यं निरञ्जनम् (श्वे.६.१९) इत्यादि ।

स्मर्यते च यो मामजमनादिं च वेत्ति लोकमहेश्वरम् (भ.गी.१०.३) विष्टभ्याहमिदं कृत्स्नमेकांशेन स्थितो जगत् (भ.गी.१०.४२) मयाऽध्यक्षेण प्रकृतिस्सूयते सचराचरम्। हेतुनाऽनेन कौन्तेय जगद्धि परिवर्तते (भ.गी.९.१०) उत्तमः पुरुषस्त्वन्यः परमात्मेत्युदाहृतः। यो लोकत्रयमाविश्य बिभर्त्यव्यय ईश्वरः (भ.गी.१५.१७) सर्वज्ञस्सर्वकृत् सर्वशक्तिज्ञानबलर्द्धिमान्। अन्यूनश्चाप्यवृद्धिश्च स्वाधीनो नादिमान्वशी। क्लमतन्द्रीभयक्रोध–कामादिभिरसंयुतः। निरवद्यः परः प्राप्तेर्निरधिष्ठोऽक्षरः क्रमः (वि.पु.५.१.४७,४८,४९) इत्यादिः। अतस्सर्वत्रावस्थितस्यापि ब्रह्मण उभयलिङ्गत्वात्तत्तत्स्थानप्रयुक्ता दोषा न परं ब्रह्म स्पृशन्ति ॥१७॥



ब्रह्मणि स्थान-सम्बन्धायत्त-दोष-भाक्त्वाभावस्य, शास्त्र-स्थ-जल-बिम्बित-सूर्योपमासङ्गतिः

३३२. अत एव चोपमा सूर्यकादिवत् ॥ ३–२–१८ ॥

यतो नानाविधेषु स्थानेषु स्थितस्यापि परस्य ब्रह्मणो न तत्प्रयुक्तदोषभाक्त्वम्, अत एव जलदर्पणादिप्रतिबिम्बितसूर्यादिवत्परमात्मा तत्रतत्रावस्थितोऽपि निर्दोष इति शास्त्रेषूपमा क्रियते –

आकाशमेकं हि यथा घटादिषु पृथग्भवेत्। तथात्मैको ह्यनेकस्थो जलाधारेष्विवांशुमान्। एक एव हि भूतात्मा भूते भूते व्यवस्थितः। एकधा बहुधा चैव दृश्यते जलचन्द्रवत् (याज्ञवल्क्य.३.१४४) इत्यादिषु॥१८॥



जलसूर्यदृष्टान्तवैषम्यशङ्का

अत्र चोदयति –

३३३. अम्बुवदग्रहणात्तु न तथात्वम् ॥ ३–२–१९ ॥

तुशब्दश्चोद्यं द्योतयति।

अम्बुवदिति सप्तम्यन्तात् वतिः।

अम्बुदर्पणादिषु यथा सूर्यमुखादयो गृह्यन्ते; न तथा पृथिव्यादिषु स्थानेषु परमात्मा गृह्यते । अम्ब्वादिषु हि सूर्यादयो भ्रान्त्या तत्रस्था इव गृह्यन्ते, न परमार्थतस्तत्रस्थाः ।

इह तु यः पृथिव्यां तिष्ठन् (बृ.५.७.३) योऽप्सु तिष्ठन् (बृह.५.७.४) …. य आत्मनि तिष्ठन् (बृ.५.७.२२) इत्येवमादिना परमार्थत एव परमात्मा पृथिव्यादिषु स्थितो गृह्यते । अतस्सूर्यादेरम्बुदर्पणादिप्रयुक्तदोषाननुषङ्गस्तत्रतत्र स्थित्यभावादेव। अतो न तथात्वं – दार्ष्टान्तिकस्य न दृष्टान्ततुल्यत्वमित्यर्थः ॥१९॥



आपादितस्य दृष्टान्तवैषम्यस्य परिहारः

परिहरति –

३३४. वृद्धिह्रासभाक्त्वमन्तर्भावादुभयसामञ्जस्यादेवं दर्शनाच्च ॥ ३–२–२० ॥

पृथिव्यादिस्थानान्तर्भावात्स्थानिनः परस्य ब्रह्मणः स्वरूपतो गुणतश्च पृथिव्यादिस्थानगत-वृद्धिह्रासादिदोषभाक्त्वमात्रं सूर्यादिदृष्टान्तेन निवर्त्यते। कथमिदमवगम्यते? उभयसामञ्जस्यादेवम् – उभयदृष्टान्तसामञ्ज्स्यादेवमिति निश्चीयते।

आकाशमेकं हि यथा घटादिषु पृथग्भवेत्, जलधारेष्विवांशुमान् (याज्ञ.प्राय.३.१४४) इति दोषवत्स्वनेकेषु वस्तुषु वस्तुतोऽवस्थितस्य आकाशस्य, वस्तुतोऽनवस्थितस्यांशुमतश्चोभयस्य दृष्टान्तस्योपादानं हि परमात्मनः पृथिव्यादिगत-दोषभाक्त्वनिवर्तनमात्रे प्रतिपाद्ये समञ्जसं भवति । घटकरकादिषु यथा वृद्धिह्रासभाक्षु पृथक्पृथक्संयुज्यमानमप्याकाशं वृद्धिह्रासादिदोषैर्न स्पृश्यते; यथा च जलाधारेषु विषमेषु दृश्यमानोऽंशुमान् तद्गतवृद्धिह्रासादिभिर्न स्पृश्यते; तथाऽयं परमात्मा पृथिव्यादिषु नानाकारेष्वचेतनेषु चेतनेषु च स्थितस्तत्तद्गतवृद्धिह्रासादिदोषैरसंस्पृष्टस्सर्वत्र वर्तमानोऽप्येक एव अस्पृष्टदोषगन्धः कल्याणगुणाकर एव।



उभयसामञ्जस्यस्पष्टीकरणम्

एतदुक्तं भवति – यथा जलादिषु वस्तुतोऽनवस्थितस्यांशुमतो हेत्वभावाज्जलादि-दोषानभिष्वङ्गः तथा पृथिव्यादिष्ववस्थितस्यापि परमात्मनो दोषप्रत्यनीकाकारतया दोषहेत्वभावान्न दोषसम्बन्धः – इति।



दृष्टान्तस्य विवक्षितसाम्यमात्रे पर्यवसानम्

दर्शनाच्च – दृश्यते चैवं सर्वात्मना साधर्म्याभावेऽपि विवक्षितांशसाधर्म्याद्दृष्टान्तोपादानं, सिंह इव माणवक इत्यादौ। अतः स्वभावतो निरस्तनिखिलाज्ञानादिदोषगन्धस्य समस्तकल्याणगुणाकरस्य पृथिव्यादिस्थानतोऽपि न दोषसम्भवः ॥२०॥



नेति नेति वाक्याद् ब्रह्मणि सर्व-विशेष-निषेधात् उभय-लिङ्गत्वासिद्धि-शङ्का--तत्-परिहारौ

अथ स्यात् – द्वे वाव ब्रह्मणो रूपे मूर्तं चामूर्तमेव च इति (बृ.४.३.१) इति प्रकृत्य

समस्तं स्थूलसूक्ष्मरूपं प्रपञ्चं ब्रह्मणो रूपत्वेन परामृश्य

तस्य ह वा एतस्य पुरुषस्य रूपं यथा माहारजनं वासः (बृ.४.३.६) इत्यादिना आकारविशेषं चाभिधाय

अथात आदेशो नेति नेति न ह्येतस्मादिति नेत्यन्यत्परमस्ति (बृ.४.३.६) इति सर्वं प्रकृतं ब्रह्मणः प्रकारमितिशब्देन परामृश्य

तत्सर्वं प्रतिषिध्य सर्वविशेषाधिष्ठानं सन्मात्रमेव ब्रह्म;

विशेषास्त्वेवंविधं स्वस्वरूपमजानता ब्रह्मणा कल्पिता इति दर्शयति; अतः कथमुभयिलङ्गत्वं ब्रह्मण इति – अत्राह –

३३५. प्रकृतैतावत्त्वं हि प्रतिषेधति ततो ब्रवीति च भूयः ॥ ३–२–२१ ॥

नैतदुपपद्यते – यद्ब्रह्मणः प्रकृतिविशेषवत्त्वं नेति नेति (बृ.४.३.६) इति प्रतिषिध्यत – इति, तथा सति भ्रान्तिजल्पितायमानत्वात् । न हि ब्रह्मणो विशेषणतया प्रमाणान्तराप्रज्ञातं सर्वं तद्विशेषणत्वेनोपदिश्य पुनस्तदेवानुन्मत्तः प्रतिषेधति । यद्यपि निर्दिश्यमानेषु केचन पदार्थाः प्रमाणान्तरप्रसिद्धाः, तथापि तेषां ब्रह्मणः प्रकारत्वमप्रज्ञातमेव, इतरेषां तु स्वरूपं ब्रह्मणः प्रकारत्वं चाज्ञातम् । अतस्तेषामनुवादासम्भवादत्रैवोपदिश्यन्ते।

अतस्तन्निषेधो नोपपद्यते ।

यस्माद् एवं

तस्मात् प्रकृतैतावत्त्वं ब्रह्मणः प्रतिषेधतीदं वाक्यम्।

ये ब्रह्मणो विशेषाः प्रकृताः तद्विशिष्टतया ब्रह्मणः प्रतीयमानेयत्ता नेति नेति (बृ.४.३.६) इति प्रतिषिध्यते।

नेति नेति – नैवं नैवम्, उक्तप्रकारमात्रविशिष्टं न भवति ब्रह्म;

उक्तप्रकारविशिष्टतया या ब्रह्मण इयत्ता प्रकृता; साऽत्र इति शब्देन परामृश्यत इत्यर्थः।

यतश्च निषेधानन्तरं ब्रह्मणो भूयो गुणजातं ब्रवीति, अतश्च प्रकृतविशेषणयोगित्वमात्रं ब्रह्मणः प्रतिषेधति ।

ब्रवीति हि भूयो गुणजातं – न ह्येतस्मादिति नेत्यन्यत्परमस्त्यथ नामधेयं सत्यस्यसत्यमिति प्राणा वै सत्यं तेषामेष सत्यम् (बृ.४.३.६) इति ।



उभय-वाक्य-शेषस्यार्थ-विशदी-करणम्

अयमर्थः – इति नेति यद्ब्रह्म प्रतिपादितम्, तस्मादेतस्मादन्यद्वस्तु परं नह्यस्ति, ब्रह्मणोऽन्यत् स्वरूपतो गुणतश्चोत्कृष्टं नास्तीत्यर्थः।

तस्य च ब्रह्मणः सत्यस्य सत्यमिति नामधेयम् ।

तस्य च निर्वचनं प्राणा वै सत्यं तेषामेव सत्यम् (बृ.४.३.६) इति। प्राणशब्देन प्राणसाहचर्याज्जीवाः परामृश्यन्ते । ते तावत्सत्यम्, वियदादि-वत्स्वरूपान्यथाभावरूपपरिणामाभावात्। तेषामेष सत्यम् – तेभ्योऽप्येष परमपुरुषस्सत्यम् । जीवानां कर्मानुगुण्येन ज्ञानसङ्कोचविकासौ विद्येते; परमपुरुषस्य त्वपहतपाप्मनस्तौ न विद्येते; अतस्तेभ्योऽप्येष सत्यम्।



सूत्रार्थोपसंहारः

अतश्चैवं वाक्यशेषोदितगुणजातयोगात् नेति नेति (बृ.४.३.६) इति ब्रह्मणस्सविशेषत्वं न प्रतिषिध्यते; अपि तु पूर्वप्रकृतेयत्तामात्रम्।

अत उभयलिङ्गमेव परं ब्रह्म ॥२१॥



ब्रह्म-तद्गुणानां प्रमाणान्तरागोचरता

ब्रह्मणः प्रमाणान्तरागोचरत्वेन तत्सम्बन्धितया मूर्तामूर्तादिरूपानुवादेन तन्निषेधासम्भवात् प्रकृतेयत्ताप्रतिषेध उक्तः; तदेव प्रमाणान्तरागोचरत्वं द्रढयति –

३३६. तदव्यक्तमाह हि ॥ ३–२–२२ ॥

तत् – ब्रह्म प्रमाणान्तरेण न व्यज्यते,

आह हि शास्त्रं न सन्दृशे तिष्ठति रूपमस्य न चक्षुषा पश्यति कश्चनैनम् (तै.ना.१.१)

न चक्षुषा गृह्यते नापि वाचा (मु.३.१.८) इत्यादि॥



निदिध्यासनार्थं ब्रह्मोपदेशपरे वाक्ये अनुवादकत्वायोगः

हेत्वन्तरं चाह –

३३७. अपि संराधने प्रत्यक्षानुमानाभ्याम् ॥ ३–२–२३ ॥

अपि च संराधने – सम्यक्प्रीणने भक्तिरूपापन्ने निदिध्यासन एवास्य साक्षात्कारः; नान्यत्रेति श्रुतिस्मृतिभ्यामवगम्यते।

नायमात्मा प्रवचनेन लभ्यो न मेधया न बहुना श्रुतेन। यमेवैष वृणुते तेन लभ्यस्तस्यैष आत्मा विवृणुते तनूं स्वाम् (मु.३-२-३)

ज्ञानप्रसादेन विशुद्धसत्त्वस्ततस्तु तं पश्यति निष्कलं ध्यायमानः (मु.३.१.८) इति श्रुतिः ।

स्मृतिरपि नाहं वेदैर्न तपसा न दानेन न चेज्यया (भ.गी.११.५३) भक्त्या त्वनन्यया शक्य अहमेवंविधोऽर्जुन। ज्ञातुं द्रष्टुं च तत्त्वेन प्रवेष्टुं च परन्तप (भ.गी.११.५४) इति।

भक्तिरूपापन्नमेवोपासनं संराधनम् – तस्य प्रीणनमिति पूर्वमेवोक्तम्।

अतो निदिध्यासनाय ब्रह्मस्वरूपमुपदिशत् द्वे वाव ब्रह्मणः (बृ.४.३.१) इत्यादिशास्त्रं ब्रह्मणो मूर्तामूर्तरूपद्वयादिविशिष्टतां प्रागसिद्धां नानुवदितुं क्षमम् ॥२३॥



ब्रह्मणः मूर्तामूर्तादिवैशिष्ट्यस्य वाम-देवादि-योगि-प्रत्यक्ष-गोचरतया, निषेधस्य प्रकृतैतावन्मात्र-विषयता

३३८. प्रकाशादिवच्चावैशेष्यं प्रकाशश्च कर्मण्यभ्यासात् ॥ ३–२–२४ ॥

इतश्च प्रकृतैतावत्त्वमेव प्रतिषेधति; न मूर्तामूर्तादिविशष्टत्वम्;

यतस्साक्षात्कृतपरब्रह्म-स्वरूपाणां वामदेवादीनां दर्शने प्रकाशादिवत् ज्ञानानन्दादिस्वरूपवन्मूर्तादिप्रपञ्चविशष्टताया अपि ब्रह्मगुणत्वावैशेष्यं प्रतीयते – तद्धेतत्पश्यन्नृषिर्वामदेवः प्रतिपेदे अहं मनुरभवं सूर्यश्च (बृ.३.४.१०) इत्यादि। ब्रह्मस्वरूपभूतप्रकाशानन्दादिश्च तेषां वामदेवादीनां संराधनात्मके कर्मण्यभ्यासादुपलभ्यते। तद्वच्चाभ्यस्तसंराधनानां तेषां मूर्तामूर्तादिविशष्टत्वमप्यविशेषेण प्रतीयत इत्यर्थः॥२४॥



ब्रह्मणः कल्याणगुणवत्तानिर्णयेन उभयलिङ्गत्वोपसंहारः

उक्तं ब्रह्मण उभयलिङ्गत्वमुपसंहरति –

३३९. अतोऽनन्तेन तथा हि लिङ्गम् ॥ ३–२–२५ ॥

अतः उक्तैर्हेतुभिर्ब्रह्मणः अनन्तेन कल्याणगुणगणेन विशिष्टत्वं सिद्धम् ।

तथा हि सत्युभयलिङ्गं ब्रह्मोपपन्नं भवति ॥२५॥

इति श्रीशारीरकमीमांसाभाष्ये उभयलिङ्गाधिकरणम् ॥५॥




०६ अहिकुण्डलाधिकरणम्

श्रीशारीरकमीमांसाभाष्ये अहिकुण्डलाधिकरणम्॥६॥

अधिकरणार्थः— अचिद्ब्रह्मणोरपि चिद्ब्रह्मणोरिव अंशांशिभावः

३४०. उभयव्यपदेशात्त्वहिकुण्डलवत् ॥ ३–२–२६ ॥ (पू)


अवान्तरसङ्गतिप्रदर्शनं विचारणीयो विषयश्च

मूर्तामूर्तात्मकस्य अचित्प्रपञ्चस्य ब्रह्मणो रूपत्वं द्वे वाव ब्रह्मणो रुपे (बृ.४.३.१) इत्यादिनोपदिश्यते। अथात आदेशो नेति नेति (बृ.४.१.६) इति मूर्तामूर्ताचिद्वस्तुरूपतया ब्रह्मण इयत्ता प्रतिषिध्यते। नह्येतस्मादिति नेत्यन्यत्परमस्ति (बृ.४.३.६) इति ब्रह्मणोऽन्यदुत्कृष्टं नह्यस्तीति प्रतिपादितम्। तदुपपादनाय अथ नामधेयं सत्यस्य सत्यमिति प्राणा वै सत्यं तेषामेष सत्यम् (बृ.४.३.६) इति प्राणशब्दनिर्दिष्टेभ्यश्चेतनेभ्योऽप्येष सत्यमिति कदाचिदपि ज्ञानादिसङ्कोचाभावादुक्तम्। तथा प्रधानक्षेत्रज्ञपतिर्गुणेशः (श्वे.६.१६) पतिं विश्वस्याऽत्मेश्वरम् (तै.ना.११.३) नित्यो नित्यानां चेतनश्चेतनानाम् (श्वेत.६.१३) इत्यादिश्रुतेश्चायमर्थोऽवगम्यते॥ तस्याचिद्वस्तुनो ब्रह्मरूपत्वप्रकार इदानीं चिन्त्यते, ब्रह्मणो निर्दोषत्वसिद्ध्यर्थम् –



विचारोपयोगी संशयः

किमस्याचिद्वस्तुनो ब्रह्मरूपत्वमहिकुण्डलन्यायेन, उत प्रभाप्रभावतोरिवैकजातियोगेन, उत जीवस्येव विशेषणविशेष्यतयांशांशिभावेन इति ।



पौनरुक्त्यशङ्कानिरासः

इह स्थाप्यमानं विशेषणविशेष्यभावमङ्गीकृत्य प्रकृतिश्च प्रतिज्ञादृष्टान्तानुपरोधात् (ब्र.सू.१.४.२३) तदनन्यत्वमारम्भणशब्दादिभ्यः (ब्र.सू. २-१-१५) इत्यत्र सूक्ष्मचिदचिद्वस्तुविशिष्टात् ब्रह्मणः स्थूलचिदचिद्वस्तुविशिष्टस्योत्पत्तिरनन्यत्वं चोक्तम् ।



सदृष्टान्तः पूर्वः पक्षः

किं युक्तम्? अहिकुण्डलवदिति; कुतः? उभयव्यपदेशात् । ब्रह्मैवेदं सर्वम् (बृ.४.५.१) आत्मैवेदं सर्वम् (छा.७.२५.२) इति तादात्म्यव्यपदेशात्,

हन्ताहमिमास्तिस्रो देवताः अनेन जीवेनाऽत्मनाऽनुप्रविश्य(छा.६.३.२) इत्यादिभेदव्यपदेशाच्च। अहेः कुण्डलभाव-ऋजुभाववत्, तस्यैव ब्रह्मणस्संस्थानविशेषा एवाचिद्वस्तूनि ॥६॥



पूर्वपक्षान्तरसूत्रम्

३४१. प्रकाशाश्रयवद्वा तेजस्त्वात् ॥ ३–२–२७ ॥

वाशब्दः पक्षव्यावृत्त्यर्थः; ब्रह्मस्वरूपस्यैवाचिद्रूपेणावस्थाने भेदश्रुतयो ब्रह्मणोऽपरिणामित्व-वादिन्योऽपि बाधिता भवेयुः; अतो यथा तेजस्त्वेन प्रभातदाश्रययोरपि तादात्म्यम्; एवमचित्प्रपञ्चस्य ब्रह्मणो रूपत्वमित्यर्थः ॥ २७ ॥



सिद्धान्तसूत्रम्

३४२. पूर्ववद्वा ॥ ३–२–२८ ॥

वा शब्दः पक्षद्वयव्यावृत्त्यर्थः; एकस्यैव द्रव्यस्यावस्थाविशेषयोगे ब्रह्मस्वरूपस्यैवाचिद्-द्रव्यरूपत्वादुक्तदोषादनिर्मोक्षः । अथ प्रभातदाश्रययोरिवाचिद् ब्रह्मणोर्ब्रह्मत्वजातियोगमात्रम्; एवं तर्ह्यश्वत्वगोत्ववद्ब्रह्मापीश्वरे चिदचिद्वस्तुनोश्चानुवर्तमानं सामान्यमिति सकलश्रुतिस्मृति-व्यवहारविरोधः। पूर्ववदेव अंशो नानाव्यपदेशात् (ब्र.सू.२.३.४२) प्रकाशादिवत्तु नैवं परः (ब्र.सू.२.३.४५) इति जीववत्पृथक्सिद्ध्यनर्हाविशेषणत्वेनाचिद्वस्तुनो ब्रह्मांशत्वम्;



अंशांशिनोरभेदस्य मुख्यता

विशिष्टवस्त्वेकदेशत्वेनाभेदव्यवहारो मुख्यः, विशेषणविशेष्ययोः स्वरूपस्वभावभेदेन भेदव्यवहारो मुख्यः, ब्रह्मणो निर्दोषत्वं च रक्षितम्। तदेवं प्रकाशजातिगुणशरीराणां मणिव्यक्तिगुण्यात्मनः प्रत्यपृथक्सिद्धिलक्षणविशेषणतया यथांशत्वम्; तथेह जीवस्याचिद्वस्तुनश्च ब्रह्म प्रत्यंशत्वम् ॥२८॥



ब्रह्मणः अचिद्धर्मनिषेधस्य उक्तार्थसाधकता

३४३. प्रतिषेधाच्च ॥ ३–२–२९ ॥

स वा एष महानज आत्माऽजरोऽमरः (बृ.६.४.२५) नास्य जरयैतज्जीर्यति (छां.८.१.५) इत्यादिभिः ब्रह्मणोऽचिद्धर्मप्रतिषेधाच्च विशेषणविशेष्यत्वेनैवांशांशिभाव इत्यर्थः।



विशिष्टाद्वैतेनोक्तार्थोपसंहारः

अतस्सूक्ष्मचिदचिद्वस्तुविशिष्टं कारणभूतं ब्रह्म, स्थूलचिदचिद्वस्तुविशिष्टं कार्यभूतं ब्रह्मेति कारणात्कार्यस्यानन्यत्वम्, कारणभूतब्रह्मविज्ञानेन कार्यस्य ज्ञाततेत्यादि सर्वमुपपन्नम्; ब्रह्मणो निर्दोषत्वं च रक्षितम् । ब्रह्मणो निर्दोषत्वेन कल्याणगुणाकरत्वेन चोभयलिङ्गत्वमपि सिद्धम्॥२९॥

इति श्रीशारीरकमीमांसाभाष्ये अहिकुण्डलाधिकरणम् ॥ ६॥




०७ पराधिकरणम्

श्रीशारीरकमीमांसाभाष्ये पराधिकरणम् ॥७॥

अधिकरणार्थः— सर्वस्मात्परं परब्रह्मैव, न तु ततोऽपि परं किढ

३४४. परमतस्सेतून्मानसम्बन्धभेदव्यपदेशेभ्यः ॥ ३–२–३० ॥


अवान्तरसङ्गतिः

इदानीमस्मात्परस्माज्जगन्निमित्तोपादानरूपपरमकारणात्परब्रह्मणः परमपि किञ्चित्तत्वमस्तीति कैश्चिद्धेत्वाभासैराशङ्क्य निराक्रियते, अस्योपास्यस्य निर्दोषत्वानवधिकातिशयासङ्ख्येयकल्याणगुणाकरत्वस्थेम्ने।



अधिकरणारम्भार्था शङ्का

तत्रेयमाशङ्का यदिदं परं ब्रह्मोभयलिङ्गम्, एतस्मान्निखिलजगत्कारणात् परमपि किञ्चित्तत्वमस्ति । कथम्? अथ य आत्मा स सेतुर्विधृतिः (छा.८.४.१) इत्यस्य परस्य सेतुत्वव्यपदेशात्। सेतुशब्दस्य च लोके कूलान्तरप्राप्तिहेतौ प्रसिद्धेरितोऽन्यदनेन प्राप्तव्यमस्तीति गम्यते। तथा एतं सेतुं तीर्त्वाऽन्धस्सन्ननन्धो भवति (छा.८.४.२) इति तरितव्यता चास्याभिधीयते, अतश्चान्यत्प्राप्यमस्ति। उन्मानव्यपदेशाच्च उन्मितं – परिमितम् इदं परं ब्रह्म, चतुष्पाद्ब्रह्म (छा.३.१८.२) षोडशकलम् (प्रश्न.६.१) इत्युन्मानव्यपदेशात्। स चायमुन्मानव्यपदेशस्तेन सेतुना प्राप्यस्यानुन्मितस्यास्तितां द्योतयति। तथा सम्बन्धव्यपदेशश्च सेतुसेतुमतोः प्रापकत्वप्राप्यत्वलक्षणो दृश्यते, अमृतस्य परं सेतुं दग्धेन्धनमिवानलम् (श्वे.६.१९) अमृतस्यैष सेतुः (मु.२.२.५) इति। अतश्च परात्परमस्ति । भेदेन च परात्परं व्यपदिश्यते, परात्परं पुरुषमुपैति (मु.३.२.८) परात्परं यन्महतो महान्तम् (तै.नारा.१.५) इति च । तथा तेनेदं पूर्णं पुरुषेण सर्वम् (श्वे.३.९) ततो यदुत्तरतरं तदरूपमनामयम् (श्वे.३.१०) इति । अत एभ्यो हेतुभ्यः परस्माद्ब्रह्मणः परमपि किञ्चिदस्तीति गम्यत इति ॥३०॥



सिद्धान्तारम्भः सेतुव्यपदेशोपपादनं च

एवं प्राप्तेऽभिधीयते

३४५. सामान्यात्तु ॥ ३–२–३१ ॥

तुशब्दः पक्षं व्यावर्तयति; यत्तावदुक्तं सेतुव्यपदेशात्परात्परमस्तीति; तन्नोपपद्यते। न ह्ययमत्र किञ्चित्प्राप्यं प्रति सेतुरुच्यते**, एषां लोकानामसम्भेदाय** (छा.८.४.१,२) इति सेतुसामान्येन सर्वलोकासङ्करकरत्वश्रुतेः । सिनोति-बध्नाति स्वस्मिन्सर्वं चिदचिद्वस्तुजातमसङ्कीर्णमिति सेतुः उच्यते। एतं सेतुं तीत्वा (छा.८.४.१,२) इति तरतिश्च प्राप्तिवचनः । यथा वेदान्तं तरति इति ॥३१॥



उन्मानव्यपदेशस्य उपासनानुकूल्यार्थता

३४६. बुद्ध्यर्थः पादवत् ॥ ३–२–३२ ॥

योऽयं चतुष्पाद्ब्रह्म (छा.३.१८.२) षोडशकलम् (प्रश्न.६.१) पादोऽस्यविश्वा भूतानि (पु.सू) इत्युन्मानव्यपदेशः; स बुद्ध्यर्थः – उपासनार्थः, सत्यं ज्ञानमनन्तं ब्रह्म (तै.आन.१.१) इत्यादिभिर्जगत्कारणस्य ब्रह्मणोऽपरिच्छिन्नत्वावगमात्स्वत उन्मितत्वासम्भवात् । जगत्कारणत्वं हि तस्यैव श्रूयते तस्माद्वा एतस्मादात्मन आकाशस्सम्भूतः (तै.आन.१.२) सोऽकामयत बहु स्यां प्रजायेयेति (तै.आन.६.२) इति। अतो यथा वाक्पादः प्राणः पादः चक्षुः पादो मनः पादः (छा.३.१८.२) इत्यादिना ब्रह्मणो वागादिपादव्यपदेश उपासनार्थः एवमयमपि॥३२॥



अनुन्मितस्य उन्मितत्वानुसन्धानसाङ्गत्यम्

स्वयमनुन्मितस्य कथमुपासनार्थतयाऽप्युन्मानसम्भवः – तत्राह

३४७. स्थानविशेषात्प्रकाशादिवत् ॥ ३–२–३३ ॥

प्रतिपन्नवागादिस्थानविशेषरूपोपाधिभेदात्तत्सम्बन्धितयोन्मितत्वानुसन्धानं सम्भवति; यथा प्रकाशाकाशादेर्विततस्य वातायनघटादिस्थानभेदैः परिच्छिद्यानुसन्धानसम्भव इत्यर्थः॥३३॥



ब्रह्मण्येकस्मिन्नेव प्राप्यप्रापकभावोपपत्त्या अन्यस्य परात्परस्यासिद्धिः

३४८. उपपत्तेश्च ॥ ३–२–३४ ॥

यदुक्तम् – अमृतस्यैष सेतुः (मु.२.२.५) इति प्राप्यप्रापकसम्बन्धव्यपदेशात् प्रापकात्परं प्राप्यमस्तीति; तन्न, प्राप्यस्य परमपुरुषस्य स्वप्राप्तौ स्वस्यैवोपायत्वोपपत्तेः। नायमात्मा प्रवचनेन लभ्यो न मेधया न बहुना श्रुतेन । यमैवेष वृणुते तेन लभ्यः तस्यैष आत्मा विवृणुते तनूं स्वाम् (मु.३.२.३) इत्यनन्योपायत्वश्रवणात्॥३५॥



श्रुतित एव परस्यान्यस्य निषेधात् परान्तरासिद्धिः

३४९. तथाऽन्यप्रतिषेधात् ॥ ३–२–३५ ॥

यत्पुनरुक्तं – ततो यदुत्तरतरम् (श्वे.३.अ.१०) परात्परं पुरुषम् (मु.३.२.८) अक्षरात्परतः परः (मु.२.१.२) इत्यादिभेदव्यपदेशात्परात्परमस्तीति – तन्नोपपद्यते, तत्रैव ततोऽन्यस्य परस्य प्रतिषेधात्, यस्मात्परं नापरमस्ति किञ्चिद्यस्मान्नाणीयो न ज्यायोऽस्ति कश्चित् (श्वे.३.९) इति। यस्मादपरं परं नास्ति किञ्चित् – न केनापि प्रकारेण परमस्तीत्यर्थः । तथाऽन्यत्रापि न ह्येतस्मादिति नेत्यन्यत्परमस्ति (बृह.४.३.६) इति – इति नेति निर्दिष्टादेतस्माद्ब्रह्मणोऽन्यत्परं न ह्यस्तीत्यर्थः। तथा न तस्येशे कश्चन तस्य नाम महद्यशः (तै.नारा.१.९) इति। तद्धि जगदुपादानकारणतयाऽनन्तरमुक्तं सर्वे निमेषा जज्ञिरे विद्युतः पुरुषादधि (तै.नारा.१.८) स आपः प्रदुघे उभे इमे (तै.ना.१.९) इत्यादिना। अद्भ्यस्सम्भूतो हिरण्यगर्भ इत्यष्टौ (तै.नारा.१.११) इति च जगत्कारणं पुरुषमेनं प्रत्यभिज्ञापयति।



ततो यदुत्तरेति श्रुतिवाक्यस्य उचितार्थवर्णनाय शङ्का-तत्परिहारौ

ततो यदुत्तरतरम् (श्वे.३.१०) इति किमुच्यत इति चेत् – पूर्वत्र वेदाहमेतं पुरुषं महान्तमादित्यवर्णं तमसः परस्तात् । तमेव विदित्वाऽतिमृत्युमेति नान्यः पन्था विद्यतेऽयनाय (श्वे.३.८.९) इति परस्य ब्रह्मणो महापुरुषस्य वेदनमेवामृतत्वसाधनम्, नान्योऽमृतत्वस्य पन्था इत्युपदिश्य तदुपपादनाय यस्मात्परं नापरमस्ति किञ्चिद्यस्मान्नाणीयो न ज्यायोऽस्ति कश्चित्। वृक्ष इव स्तब्घो दिवि तिष्ठत्येकस्तेनेदं पूर्णं पुरुषेण सर्वम् (श्वे.३.८.९) इति पुरुषस्य परत्वं, तद्व्यतिरिक्तस्य परत्वासम्भवञ्च प्रतिपाद्य ततो युदत्तरतरं तदरूपमनामयं य एतद्विदुरमृतास्ते भवन्त्यथेतरे दुःखमेवापियन्ति (श्वे.३.१०) इति पूर्वोक्तमर्थं हेतुतो निगमयति – यदुत्तरतरं पुरुषतत्त्वम्, तदेवारूपमनामयं यतः, ततो य एतत्पुरुषतत्त्वं विदुः, त एवामृता भवन्ति, अथेतरे दुःखमेवापियन्ति इति। अन्यथोपक्रमविरोधोऽनन्तरोक्तिविरोधश्च। परात्परं पुरुषमुपैति दिव्यम् (मु.३.२.८) इति पूर्वत्र अक्षरात्परतःपरः (मु.२.१.२) इति अक्षरात् अव्याकृतात् यः परः – समष्टिपुरुषः; तस्मात्परो योऽदृश्यत्वादिगुणकस्सर्वज्ञः परमपुरुषः, स एवेहापि परात्परः इति समष्टिपुरुषात्परत्वेनोच्यते॥३५॥



जगत्कारणात्परस्यान्यस्याभावे प्रमाणस्पष्टीकरणम्

३५०. अनेन सर्वगतत्वमायामशब्दादिभ्यः ॥ ३–२–३६ ॥

अनेन – ब्रह्मणा, सर्वगतत्वम् – सर्वस्य जगतो व्यप्तत्वम्, आयामशब्दादिभ्यः सर्वव्याप्तिवाचिशब्देभ्योऽवगम्यमानमस्मात्परं नास्तीत्यवगमयति । आयामशब्दस्तावत् तेनेदं पूर्णं पुरुषेण सर्वम् (श्वे.३.९) यच्च किञ्चिज्जगत्यस्मिन् दृश्यते श्रूयतेऽपि वा॥ अन्तर्बहिश्च तत्सर्वं व्याप्य नारायणः स्थितः (पु.सू) नित्यं विभुं सर्वगतं सुसूक्ष्मं यद्भूतयोर्नि परिपश्यन्ति धीराः (मु.१.१.६)। आदिशब्दात् ब्रह्मैवेदं सर्वम् (बृ.४-५-१) आत्मैवेदं सर्वम् (छां.८.२५.२) इत्यादयो गृह्यन्ते। अत इदं परं ब्रह्मैव सर्वस्मात्परम् ॥३६॥

इति श्रीशारीरकमीमांसाभाष्ये पराधिकरणम्॥ ७॥




०८ फलाधिकरणम्

श्रीशारीरकमीमांसाभाष्ये फलाधिकरणम् ॥ ९ ॥

अधिकरणार्थः— फलप्रदत्वम्, उपासनप्रीतस्य परमात्मन एव, न केवलस्योपासनस्य

३५१. फलमत उपपत्तेः ॥ ३–२–३७ ॥


अवान्तरसङ्गत्यर्थमनुवादः

उक्तमुपासिसिषोपजननार्थं जीवस्य सर्वावस्थासु सदोषत्वं, प्राप्यस्य च परमपुरुषस्य निर्दोषत्वं, कल्याणगुणाकरत्वं सर्वस्मात्परत्वञ्च; अतः परमुपासनं विवक्षन्नुपासीनानां परस्मादेवास्मात्पुरुषात्तत्प्राप्ति-रूपमपवर्गाख्यं फलिमिति सम्प्रति ब्रूते।

तुल्यन्यायतया शास्त्रीयमैहिकामुष्मिकमपि फलम्, अत एव परस्मात्पुरुषाद्भवतीति सामान्येन फलमतः इत्युच्यते।



ईश्वरस्यैव फलप्रदत्वस्योपपन्नत्वम्

कुत एतत्? उपपत्तेः – स एव हि सर्वज्ञस्सर्वशक्तिर्महोदारो यागदानहोमादिभिरुपासनेन चाराधितः ऐहिकामुष्मिकभोगजातं स्वस्वरूपावाप्तिरूपमपवर्गं च दातुमीष्टे; नह्यचेतनं कर्म क्षणध्वंसिकालान्तरभाविफलसाधनं भवितुमर्हाति ॥३७॥



भगवतो भोगापवर्गदत्वस्य उपपन्नत्वम्

३५२. श्रुतत्वाच्च ॥ ३–२–३८॥

स वा एष महानज आत्माऽन्नादो वसुदानः (बृ.६-४-२४) एष ह्येवानन्दयाति (तै.आनं.७-२) इति भोगापवर्गरूपं फलमयमेव ददातीति हि श्रूयते ॥३८॥



एतदुपरि जैमिनिमतेन पूर्वपक्षः

सम्प्रति पूर्वपक्षमाह

३५३. धर्मं जैमिनिरत एव ॥ ३–२–३९ ॥

अत एव – उपपत्तेः, शास्त्राच्च यागदानहोमोपासनरूपधर्ममेव फलप्रदं जैमिनिराचार्यो मन्यते। लोके हि कृष्यादिकर्म, दानादिकं च कर्म साक्षाद्वा, परम्परया वा स्वयमेव फलसाधनं दृष्टम्; एवं वेदेऽपि यागदानहोमादीनां साक्षात्फलसाधनत्वाभावेऽपि परम्परया अपूर्वद्वारेण फलसाधनत्वमुपपद्यते।

तथा यजेत स्वर्गकामः (यजु.२.५.५) इत्यादिशास्त्रमपि सिषाधयिषितस्वर्गस्य कर्तव्यतया यागाद्यभिदधदन्यथानुपपत्त्या अपूर्वद्वारेण फलसाधनत्वमवगमयति॥३९॥



बादरायणमतेन सिद्धान्तकथनम्

३५४. पूर्वं तु बादरायणो हेतुव्यपदेशात् ॥ ३–२–४० ॥

तु शब्दः पक्षव्यावृत्त्यर्थः; पूर्वोक्तं परमपुरुषस्यैव फलप्रदत्वं भगवान्बादरायणो मन्यते। कुतः? हेतुव्यपदेशात् – यज् देवपूजायाम् (धातु. भ्वादि) इति देवताराधनभूतयागाद्याराध्यभूताग्नि-वाय्वादिदेवतानामेव तत्तत्फलहेतुतया तस्मिंस्तस्मिन्नपि वाक्ये व्यपदेशात्। वायव्यं श्वेतमालभेत भूतिकामो वायुर्वै क्षेपिष्ठा देवता वायुमेव स्वेन भागधेयेनोपधावति स एवैनं भूतिं गमयति (यजु.२.कां.१.१) इत्यादिषु कामिनस्सिषाधयिषितफलसाधनत्वप्रकारोपदेशोऽपि विध्यपेक्षित एवेति नातत्परत्वशङ्का युक्ता। एवमपेक्षितेऽपि फलसाधनत्वप्रकारे शब्दादेवावगते सति तत्परित्यागमश्रुतापूर्वादि- परिकल्पनं च प्रामाणिका न सहन्ते ।



कल्प्यापूर्ववादस्येव वाच्यापूर्ववादस्यापि अप्रामाणिकता

लिङ्गादयोऽपि देवताराधनभूतयागादेः प्रकृत्यर्थस्य कर्तृव्यापारसाध्यतां व्युत्पत्तिसिद्धां शब्दानुशासनानुमतामभिदधति; नान्यदलौकिकमिति प्रागेवोक्तम्। तदेवं वायुर्वै क्षेपिष्ठा देवता (यजु.२.कां.१.१) इत्यादिशब्दाद्वाय्वादीनां फलप्रदत्वमवगम्यते । वाय्वाद्यात्मना च परमपुरुष एवाराध्यतया फलप्रदायित्वेन चावतिष्ठत इति श्रूयते इष्टापूर्तं बहुधा जातं जायमानं विश्वं बिभर्ति भुवनस्य नाभिः। तदेवाग्निस्तद्वायुस्तत्सूर्यस्तदु चन्द्रमाः (तै.ना.१.६) इति। अन्तर्यामिब्राह्मणे च यो वायौ तिष्ठन्यस्य वायुश्शरीरम् (बृ.५.७.७) योऽग्नौ तिष्ठन् (बृ.५.७.५) य आदित्ये तिष्ठन् (बृह.५.७९) इत्यादि श्रूयते । स्मर्यते च यो यो यां यां तनुं भक्तः श्रद्धयाऽर्चितुमिच्छति। तस्य तस्याचलां श्रद्धां तामेव विदधाम्यहम्॥ स तया श्रद्धया युक्तस्तस्याराधनमीहते। लभते च ततः कामान् मयैव विहितान् हि तान् (भ.गी.७.२१,२२,२३) इति, अहं हि सर्वयज्ञानां भोक्ता च प्रभुरेव च (भ.गी.९.२४) इति। प्रभुरिति फलप्रदायीत्यर्थः। देवान् देवयजो यान्ति मद्भक्ता यान्ति मामपि (भ.गी.७.२३) यान्ति मद्याजिनोऽपि माम् (गी.९.२५) इति च ॥



उक्तस्यार्थस्य लोकादृष्टानुगुण्यम्

लोके च कृष्यादिभिर्विचित्ररूपान् द्रव्यविशेषान् सम्पाद्य तैः राजानं भृत्यद्वारेण साक्षाद्वाऽर्चयन्ति; अर्चितश्च राजा तत्तदर्चनानुगुणं फलं प्रयच्छन् दृश्यते। वेदान्तास्त्वतिपतित-सकलेतरप्रमाणसम्भावनाभूमिं निरस्तसमस्ताविद्यादिदोषगन्धं स्वाभाविकानवधिकातिशयापरिमित- उदारगुणसागरं पुरुषोत्तमं प्रतिपाद्य, तदाराधनरूपाणि च यागदानहोमात्मकानि, स्तुतिनमस्कार-कीर्तनार्चनध्यानानि च तदाराधनानि, आराधि-तात्परस्मात्पुरुषाद्भोगापवर्गरूपं फलं च, वदन्तीति सर्वं समञ्जसम् ॥ ४०॥

इति श्रीशारीरकमीमांसाभाष्ये फलाधिकरणम्॥ ८॥

इति श्रीभगवद्रामानुजविरचिते शारीरकमीमांसाभाष्ये तृतीयाध्याये द्वितीयः पादः॥२॥





+३ गुणोपसंहारः

श्रीभगवद्रामानुजविरचिते श्रीशारीरकमीमांसाभाष्येतृतीये साधनाध्याये तृतीयः गुणोपसंहारपादः ।


अधिकरणानि 26, सूत्राणि 64



पादार्थः – ब्रह्मोपासनानां गुणोपसंहारविकल्पनिर्णयाय विद्याभेदाभेदचिन्ता



०१ सर्ववेदान्तप्रत्ययाधिकरणम्

सर्ववेदान्तप्रत्ययाधिकरणम्॥१॥

अधिकरणार्थः— ब्रह्मोपासनानां गुणोपसंहार-विकल्पनिर्णयाय विद्याभेदाभेदचिन्ता

३५५. सर्ववेदान्तप्रत्ययं चोदनाद्यविशेषात् ॥ ३–३–१ ॥


पादसङ्गत्यर्थमनुवादः

उक्तं ब्रह्मोपासिसिषोपजननाय वक्तव्यं ब्रह्मणः फलदायित्वपर्यन्तम्; इदानीं ब्रह्मोपासनानां गुणोपसंहारविकल्पनिर्णयाय विद्याभेदचिन्ता प्रस्तूयते।



प्रथमाधिकरणकृत्यविचार्यम्

प्रथमं तावदेकस्या वैश्वानरविद्यादिकाया अनेकशाखासु श्रूयमाणायाः किमेकविद्यात्वम्, उत विद्याभेद इति चिन्त्यते ।



पूर्वपक्षः सयुक्तिकः

अविशेषपुनश्श्रवणस्य प्रकरणान्तरस्य च भेदकत्वाच्छाखान्तरे चोभयोरवर्जनीयत्वाद्विद्याभेद इति प्राप्तम् । अत एव,

तेषामेवैतां ब्रह्मविद्यां वदेत शिरोव्रतं विधिवद्यैस्तु चीर्णम् (मु.३.२.१०) इति शिरोव्रतवतामाथर्वणिकानामेव विद्योपदेशनियम उपपद्यते। विद्यैक्ये हि विद्याङ्गस्य शिरोव्रतस्यान्येषामपि शाखिनां प्राप्तेर्नियमो नोपपद्यते।



सिद्धान्तारम्भः

एवं प्राप्त उच्यते – सर्ववेदान्तप्रत्ययमेकमुपासनमिति। कुतः? चोदनाद्यविशेषात् – चोदना तावत् उपासीत (छा.१.१.१; बृ.३.४.५) विद्यात् (कठ.६.१७) इत्येवञ्जातीयको धात्वर्थविशेषविधिः। आदिशब्देन एकं वा संयोगरूपचोदनाख्याविशेषात् (पूर्व.मी.२.४.९) इति कर्मकाण्डशाखान्तराधिकरण-सूत्रोक्तास्संयोगरूपाख्या गृह्यन्ते। एषां चोदनादीनामविशेषात् सैवेयं विद्येति शाखान्तरे प्रत्यभिज्ञायते। तथा हि – छान्दोग्यवाजसनेयकयोः वैश्वानरमुपास्ते (छा.५.१८.१) इति चोदना तावदेकरूपा; वेद्यैकनिरूपणीयस्वरूपस्य विदिपर्यायस्योपासेर्वेद्यभूतवैश्वानरैक्यात् रूपमप्यविशिष्टम्; आख्या च वैश्वानरविद्येत्यविशिष्टा; फलसंयोगोऽप्युभयत्रापि ब्रह्मप्राप्तिरूपोऽविशिष्टः। अत एभिः प्रत्यभिज्ञानाच्छाखान्तरेऽपि विद्यैक्यम् ॥१॥



विधेयभेदायत्तविद्याभेदशङ्का-परिहारौ

यत्तूक्तमविशेषपुनश्श्रवणात्प्रकरणान्तराच्च विधेयभेदप्रतीतेर्न विद्यैक्यमिति, तदनुभाष्य परिहरति –

३५६. भेदान्नेति चेदेकस्यामपि ॥ ३–३–२ ॥

अविशेषपुनश्श्रुत्या प्रकरणान्तराच्च विधेयभेदान्न विद्यैक्यमिति चेत् – एकस्यामपि विद्यायां प्रतिपत्तृभेदात्पुनश्श्रुतिः प्रकरणान्तरं चोपपद्यते । यत्र ह्येकस्मिन् प्रतिपत्तरि पुनश्श्रुतिः प्रकरणान्तरं च विद्यते; तत्रान्यथानुपपत्त्या विधेयभेदाद्विद्याभेदः, प्रतिपत्तृभेदे तु तत्प्रतिपत्त्यर्थतया पुनश्श्रुत्याद्युपपत्तेस्तत्र न विधेयान्तरसम्भवः ॥२॥



शाखाभेदे ब्रतविशेषविधिकृतविद्याभेद – तत्परिहारौ

यच्चोक्तं शिरोव्रतवतामाथर्वणिकानामेव विद्योपदेशनियमदर्शनाद्विद्याभेदः प्रतीयत इति, तत्राह –

३५७. स्वाध्यायस्य तथात्वे हि समाचारेऽधिकाराच्च सववच्च तन्नियमः ॥ ३–३–३ ॥

नैतदस्ति शिरोव्रतोपदेशनियमदर्शनं विद्याभेदं द्योतयति – इति, शिरोव्रतस्य विद्याङ्गत्त्वाभावात्। स्वाध्यायस्य तथात्वे हि तन्निमयः स्वाध्यायस्य तथात्वसिद्ध्यर्थं तज्जन्यसंस्कारभाक्त्वसिद्ध्यर्थं हि शिरोव्रतोपदेशनियमः, न विद्यायाः। कुत एतत्? नैतदचीर्णव्रतोऽधीयीत (मु.३.२.११) इति तस्याध्ययनसंयोगात्; समाचारेऽधिकाराच्च – समाचाराख्ये ग्रन्थे इदमपि वेदव्रतेन व्याख्यातमित्यतिदेशात्। तेषामेवैतां ब्रह्मविद्यां वदेत (मु.३.१०) वेदविद्यामित्यर्थः। सववच्च तन्नियमः – यथा हि सवहोमास्सप्तसूर्यादयश्शतोदनपर्यन्ता आथर्विणकैकाग्निसम्बन्धिनस्तत्रैव भवन्ति; न त्रेताग्निषु ॥३।



गुणोपसंहारतः विद्यैक्यस्य श्रुतिसिद्धत्वम्

३५८. दर्शयति च ॥ ३–३–४ ॥

दर्शयति च श्रुतिरुपासनस्य सर्ववेदान्तप्रत्ययत्वम्; तथा हि – छान्दोग्ये तस्मिन्यदन्तस्तदन्वेष्टव्यम् (छा.८.१.१) इत्युक्त्वा किं तदत्र विद्यते यदन्वेष्टव्यम् (छा.८.१.२) इति प्रश्नपूर्वकम् अपहतपाप्मत्वादिगुणाष्टकविशष्टः परमात्मा तस्मिन्नुपास्य इत्युक्तम्; तैत्तिरीयके तु छान्दोग्यस्थं प्रतिनिर्देशमुपजीव्य तत्रापि दह्रं गगनं विशोकस्तस्मिन्यदन्तस्तदुपासिव्यम् (तै.नारा.१०.२३) इति गुणाष्टकविशिष्टस्य परमात्मन उपासनमुच्यते; तदुभयत्र विद्यैकत्वेन गुणोपसंहारादेवोपपद्यते॥४॥



विद्यैक्यस्योपयोगः, गुणोपसंहारः

तदेवं शाखान्तराधिकरणन्यायसिद्धं विद्यैक्यं स्थिरीकृत्य तत्प्रयोजनमाह –

३५९. उपसंहारोऽर्थाभेदाद्विधिशेषवत्समाने च ॥ ३–३–५ ॥

एवं सर्ववेदान्तेषु समाने सत्युपासने वेदान्तान्तराम्नातानां गुणानां वेदान्तान्तरोपसंहारः कर्तव्यः कुतः? विधिशेषवदर्थाभेदात् – यथैकस्मिन्वेदान्ते श्रुतो वैश्वानरदहरादिविधिशेषो गुणस्तद्विद्यासम्बन्धात्तदुपकार-रूपप्रयोजनसिद्ध्यर्थमनुष्ठीयते; तथा वेदान्तरोदितोऽपि तद्विद्यासम्बन्धित्वेन तदुपकाराविशेषादुपसंहर्तव्य इत्यर्थः। चशब्दोऽवधारणे॥५॥

इति श्रीशारीरकमीमांसाभाष्ये सर्ववेदान्तप्रत्ययाधिकरणम्॥१॥




०२ अन्यथात्वाधिकरणम्

श्रीशारीरकमीमांसाभाष्ये अन्यथात्वाधिकरणम्॥२॥


उद्गीथप्राणविद्या उद्गातृप्राणविद्या च छा.उ. 1-2 बृ.उ. 3-3

अधिकरणार्थः— वाजसनेयक-छान्दोग्यगतयोः उद्गीथविद्ययोर्नानात्वम्

३६०. अन्यथात्वं शब्दादिति चेन्नाविशेषात् ॥ ३–३–६ ॥



अवान्तरसङ्गतिः

एवं चोदनाद्यविशेषाद्विद्यैकत्वम्, एकत्वे च गुणोपसंहारः कर्तव्य इत्युक्तम्; अतः परं काश्चन विद्या अधिकृत्य प्रत्यभिज्ञाहेतुभूतचोदनाद्यविशेषोऽस्ति, नेति निरूप्य निर्णीयते।



विचारणीयविषयोपस्थापने तच्छुद्धीकरणं च

अस्त्युद्गीथविद्या वाजिनां छन्दोगानां च । वाजिनां तावत् द्वया ह प्राजापत्या देवाश्चासुराश्च (बृ.३.३.१) इत्यारभ्य ते ह देवा ऊचुः हन्तासुरान्यज्ञ उद्गीथेनात्ययाम (बृह.३.३.१) इत्युद्गीथेनासुरविध्वंसनं प्रतिज्ञायोद्गीथे वागादिमनःपर्यन्तदृष्टौ असुरैरभिभवमुक्त्वा अथ ह इममासन्यं प्राणमूचुः (बृ.३.३.७) इत्यादिना उद्गीथे प्राणदृष्ट्या असुरपराभवमुक्त्वा (बृ.३.३.७) भवत्यात्मना परास्य द्विषन् भ्रातृव्यो भवति य एवं वेद (बृ.३.३.७) इति शत्रुपराजयफलायोद्गीथे प्राणदृष्टिर्विहिता । एवं छन्दोगानामपि देवासुरा ह वै यत्र संयेतिरे (छां.१.२.१) इत्यारभ्य तद्ध देवा उद्गीथमाजह्रुरनेनैनानभिहनिष्यामः (छां.१.२.१) इत्युद्गीथेनासुरपराभवं प्रतिज्ञाय तद्वदेवोद्गीथे वागादिदृष्टौ दोषमभिधाय अथ ह य एवायं मुख्यः प्राणस्तमुद्गीथमुपासाञ्चक्रिरे (छां.१.२.७) इत्यादिना उद्गीथे प्राणदृष्ट्या असुरपराभवमुक्त्वा यथाऽश्मानमाखणमृत्वा विध्वंसते एवं है व स विध्वंसते य एवं विदि पापं कामयते (छां.१.२.८) इति शत्रुपराभवाय उद्गीथे प्राणदृष्टिर्विहिता। वेदनविषयविधिप्रत्ययाश्रवणेऽपि फलसाधनत्वश्रवणाद्वेदनविषयो विधिः कल्प्यते। उद्गीथविद्यायाः क्रत्वर्थत्वेन क्रतुसाद्गुण्यफलत्वेऽप्यार्थवादिकमपि फलं तद्विरुद्धं ग्राह्यमेवेति देवताधिकरणे प्रतिपादितम् ।



अधिकरणीयः संशयः

तत्र संशय्यते – किमत्र विद्यैक्यम्, उत नेति।



सिद्धान्तांशस्य पूर्वपक्षतयोल्लेखः पूर्वपक्षिणः

किं युक्तम्? विद्यैक्यमिति। कुतः? उभयत्रोद्गीथस्यैव अध्यस्तप्राणभावस्योपास्यत्वश्रवणात् चोदनाद्यविशेषात्। फलसंयोगस्तावच्छत्रु-परिभवरूपो न विशिष्यते। रूपमप्यध्यस्तप्राण-भावोद्गीथाख्योपास्यैक्यात् अविशिष्टम्। चोदना च विदिधात्वर्थगताऽविशिष्टा। आख्या चोद्गीथविद्येत्यविशिष्टा। अत्र राद्धान्तिच्छायया परिचोद्य परिहरति – अन्यथात्वं शब्दादिति चेन्नाविशेषात् – इति।



सूत्रार्थविवरणं स्वोक्त्या

यदुक्तं विद्यैक्यमिति, तन्नोपपद्यते, रूपभेदात्; रूपान्यथात्वं हि शब्दादेव प्रतीयते; वाजसनेयके हि अथ हेममासन्यं प्राणमूचुस्त्वं न उद्गायेति तथेति तेभ्य एष प्राण उदगायत् (बृ.३.३.७) इत्युद्गानस्य कर्तरि प्राणदृष्ट्या असुरपराभवमुक्त्वा छान्दोग्ये अथ ह य एवायं मुख्यः प्राणस्तमुद्गीथमुपासाञ्चक्रिरे (छां.१.२.७) इत्युद्गानस्य कर्मण्युद्गीथे प्राणदृष्ट्या असुरपराभवमुक्त्वा य एवं वेद इति कर्तर्येव प्राणदृष्टिरेवं शब्दादवगम्यते । छान्दोग्ये अथ ह य एवायं मुख्यः प्राणस्तमुद्गीथमुपासाञ्चक्रिरे इति उद्गानस्य कर्मण्युद्गीथे प्राणदृष्ट्या असुरपराभवमुक्त्वा, य एवं विदि पापं कामयते इत्येवं शब्दात् कर्मण्येवोद्गीथे प्राणदृष्टिर्विहिता। अत एकत्र कर्तरि प्राणदृष्टिशब्दादन्यत्र कर्मणि प्राणदृष्टिशब्दाच्च रूपान्यथात्वं स्पष्टम् । रूपान्यथात्वे च विधेयभेदे सति केवलचोदनाद्यविशेषोऽकिञ्चित्कर इति विद्याभेद इतिचेत् –



उक्तार्थनिरसनेन पूर्वपक्षिणा विद्यैक्यदृढीकरणम्

तन्न, अविशेषात् – अविशेषेण ह्युभयत्र उद्गीथसाधनकपरपरिभव उपक्रमे प्रतीयते; वाजसनेयके ते ह देवा ऊचुर्हान्तासुरान्यज्ञे उद्गीथेनात्ययाम (बृ.३.३.१) इत्युपक्रमे श्रूयते; छान्दोग्येऽपि तद्ध देवा उद्गीथमाजह्रुः अनेनैनानभिहनिष्यामः (छा.१.२.१) इति। अत उपक्रमाविरोधाय तेभ्य एष प्राण उदगायत् (बृ.३.३.७) इत्यध्यस्तप्राणभाव उद्गीथ उद्गानकर्मभूत एव पाकादिष्वोदनादिवत्सौकर्यातिशयविवक्षया कर्तृत्वेनोच्यते; अन्यथोपक्रमगत उद्गीथशब्दः कर्तरि लाक्षणिकः स्यात्, अतो विद्यैक्यम् ॥६॥



सिद्धान्तार्थकथनम्

इति प्राप्ते प्रचक्ष्महे –

३६१. न वा प्रकरणभेदात्परोवरीयस्त्वादिवत् ॥ ३–३–७ ॥

नवेति पक्षं व्यावर्तयति; नचैतदस्ति, यद्विद्यैक्यमिति; कुतः? प्रकरणभेदात्



सिद्धान्तार्थसाधकप्रकरणभेदविशदीकारः

ओमित्येतदक्षरमुद्गीथमुपासीत (छा.१.१.१) इति प्रकृतमुद्गीथावयवभूतं प्रणवं प्रस्तुत्य एतस्य वा अक्षरस्योपव्याख्यानं भवति (छा.१.१.१०) देवासुरा ह वै यत्र संयेतिरे (छा.१.२.१) इत्यारभ्य अथ ह य एवायं मुख्यः प्राणस्तमुद्गीथमुपासाञ्चक्रिरे (छा.१-२-७) इत्युद्गीथावयवभूतप्रणवविषयमुपासनं छन्दोगा अधीयते; वाजिनस्तु तादृशप्राचीनप्रकरणाभावात् हन्तासुरान्यज्ञ उद्गीथेनात्ययाम (बृ.३.३.१) इति कृत्स्नमुद्गीथं प्रस्तुत्य अथ हेममासन्यं प्राणमूचुस्त्वं न उद्गाय (बृ.३.३.७) इत्यादि कृत्स्नोद्गीथविषयमधीयते; अतः प्रकरणभेदेन विधेयभेदः, विधेयभेदे च रूपभेद इति न विद्यैक्यम्;



सूत्रे वाशब्दप्रयोगात् रूपभेद इति

किञ्च अथ ह य एवायं मुख्यः प्राणस्तमुद्गीथमुपासाञ्चक्रिरे (छां.१.२.७) इति पूर्वप्रकृतः उद्गीथावयवभूतः प्रणव एवाध्यस्तप्राणभावश्छन्दोगानामुपास्यः; वाजिनां तु कृत्स्नस्योद्गीथस्य कर्तोद्गाथा प्राणदृष्ट्योपास्य इति। अथ हेममासन्यं प्राणमूचुस्त्वं न उद्गायेति तथेति तेभ्य एष प्राण उदगायत् (बृ.३.३.७) इत्युद्गातरि प्राणाध्यासं निर्दिश्य य एवं वेद (बृ.३.३.७) इत्युद्गातैवाध्यस्तप्राणभाव उपास्यो विधीयते; अतश्च रूपभेदः।



उक्तार्थे उपक्रमविरोधशङ्का-तत्परिहारौ

न चोद्गातर्युपास्ये विहिते उद्गीथेनात्ययाम (बृ.३.३.१) इत्याख्यायिकोपक्रमविरोधः शङ्कनीयः, उद्गातुरुपासने उद्गीतस्योद्गानकर्मभूतस्य अवश्यापेक्षितत्वात् तस्यापि परपरिभवाख्यं फलं प्रति हेतुत्वात्। अतो रूपभेदाद्विद्याभेद इति चोदनाद्यविशेषेऽपि न विद्यैक्यम्। परोवरीयस्त्वादिवत् – यथैकस्यामपि शाखायामुद्गीथावयवभूते प्रणवे परमात्मदृष्टिविधानसाम्येऽपि हिरण्मयपुरुषदृष्टिविधानात्परोवरीयस्त्वादि गुणविशिष्टदृष्टिविधानमर्थान्तरभूतम् ॥७॥



उक्ते सिद्धान्ते कर्मकाण्डार्थसादृश्यवर्णनम्

३६२. सञ्ज्ञातश्चेत्तदुक्तमस्ति तु तदपि ॥ ३–३–८ ॥

उद्गीथविद्येति सञ्ज्ञैक्यात् तत् – विद्यैक्यमुक्तं चेत् तत् – सञ्ज्ञैक्यं विधेयभेदेऽप्यस्त्येव; यथा अग्निहोत्रसञ्ज्ञा नित्याग्निहोत्रे, कुण्डपायिनामयनाग्निहोत्रे च; यथा चोद्गीथविद्येति छान्दोग्ये प्रथमप्रपाठकोदितासु बह्वीषु विद्यासु ॥ ८॥



सामञ्जस्यतः उक्तार्थदृढीकारः

३६३. व्याप्तेश्च समञ्जसम् ॥ ३–३–९ ॥ (सि)

छान्दोग्ये प्रथमप्रपाठके उत्तरास्वपि विद्यासूद्गीथावयवस्य प्रणवस्य प्रथमप्रस्तुतस्योपास्यत्वेन व्याप्तेश्च तन्मध्यगतस्य तद्ध देवा उद्गीथमाजह्रुः (छा.१.२.१) इत्युद्गीथशब्दस्य प्रणवविषयत्वमेव समञ्जसम् । अवयवे च समुदायशब्दः पटो दग्धः इत्यादिषु दृश्यते। अतश्चोद्गीथावयवभूतः प्रणव एवोद्गीथशब्दनिर्दिष्ट इति स एव प्राणदृष्ट्योपास्यश्छान्दोग्ये प्रतिपत्तव्यः। वाजसनेयके तु कृत्स्नोद्गीथविषय उद्गीथशब्द इति कृत्स्नोद्गीथस्य कर्तोद्गाता प्राणदृष्ट्योपास्य इति विद्यानानात्वं सिद्धम्॥९॥

इति श्रीशारीरकमीमांसाभाष्ये अन्यथात्वाधिकरणम्॥२॥




०३ सर्वाभेदाधिकरणम्

श्रीशारीरमीमांसाभाष्ये सर्वाभेदाधिकरणम्॥३॥


ज्येष्ठश्रेष्ठप्राणविद्या छा.उ. 5-1, बृ.उ. 8-1-14

अधिकरणार्थः— कौषीतकिप्राणविद्याया छान्दोग्य-वाजसनेयगतप्राणविद्ययोः न नानात्वम्, प्रकारभेदात्

३६४. सर्वाभेदादन्यत्रेमे ॥ ३–३–१० ॥

छान्दोग्यवाजसनेयकयोः प्राणविद्या आम्नायते यो ह वै ज्येष्ठं च श्रेष्ठं च वेद ज्येष्ठश्च ह वै श्रेष्ठश्च भवति प्राणो वाव ज्येष्ठश्च श्रेष्ठश्च (छा.५.१.१) इत्यादि। तत्र ज्यैष्ठ्यश्रैष्ठ्यगुणकं प्राणमुपास्यं प्रतिपाद्य वाक्चक्षुश्श्रोत्रमनस्सु वसिष्ठत्वप्रतिष्ठात्वसम्पत्त्वायतनात्वाख्यान् गुणान् प्रतिपाद्य वागादीनां देहस्य च प्राणायत्तस्थितित्वेन तदायत्ततत्तत्कार्यत्वेन च प्राणस्य श्रैष्ठ्यं प्रतिपाद्य वागादि सम्बन्धितया श्रुतान्वसिष्ठत्वादीन् गुणांश्च प्राणसम्बन्धितया प्रतिपादयति। एवं छान्दोग्यवाजसनेयकयोर्ज्यैष्ठ्यश्रैष्ठ्यगुणको वसिष्ठत्वादिगुणकश्च प्राण उपास्यः प्रतिपाद्यते। कौषीतकिनां तु प्राणविद्यायां तथैव ज्यैष्ठ्यश्रैष्ठ्यगुणकः प्राणः उपास्यः प्रतिपादितः; न पुनर्वसिष्ठत्वादयो वागादिसम्बन्धिनो गुणाः प्राणसम्बन्धितया प्रतिपादिताः।



प्रकृताधिकरणीयः संशयः

तत्र संशयः – किमत्र विद्या भिद्यते, उत नेति।



सयुक्तिकः पूर्वपक्षः

किं युक्तम्? भिद्यत इति । कुतः? रूपभेदात्। यद्यप्युभयत्र प्राण एव ज्यैष्ठ्यश्रैष्ठ्यगुणक उपास्यः; तथाप्येकत्र वसिष्ठत्वादिभिरपि गुणैर्युक्तः प्राण उपास्यः प्रतीयते; इतरत्र तु तद्विधुर इत्युपास्यरूपभेदाद्विद्याभेदः –



सिद्धान्तारम्भः प्रकाराभेदतो विद्याया अभेदः

इति प्राप्ते ब्रूमः- सर्वाभेदादन्यत्रेमे – नात्र विद्याभेदः, अन्यत्र कौषीतकिनां प्राणविद्यायामपि इमे – वसिष्ठत्वादयो गुणा उपास्यास्सन्ति, कुतः? सर्वाभेदात् – प्रतिज्ञातप्राणज्यैष्ठ्योपपादनप्रकारस्य सर्वस्य तत्राप्यभेदात्। तथा हि – छन्दोगवाजसनेयिनां प्राणविद्यायाम् एता ह वै देवता अहंश्रेयसे व्यूदिरे (छा.५.१.६) अहंश्रेयसे विवदमानाः (बृ.८.१.७) इति चोपक्रम्य वागाद्येकैकापक्रमणे अन्येषां सप्राणानामिन्द्रियाणां शरीरस्य च स्थितिं तत्तत्कार्यं चाविकलं प्रतिपाद्य प्राणोत्क्रमणे सर्वेषां विशरणमकार्यकरत्वं चाभिधाय सर्वेषां प्राणाधीनस्थितित्वतदधीनकार्यत्वाभ्यां प्राणस्य ज्यैष्ठ्यमुपपादितम्।



उक्तार्थस्यैव श्रौतता

एवमुपपादितं वागादिकार्यस्य प्राणाधीनत्वम् – अथ हैनं वागुवाच यदहं वसिष्ठोऽस्मि त्वं तद्वसिष्ठोऽसि (छां.१.५.१३) इत्यादिना वागादिभिरनूद्यते। कौषीतकिनां प्राणविद्यायामपि प्राणज्यैष्ठ्यश्रैष्ठ्यप्रतिपादनाय वागादिषु वसिष्ठत्वादयः प्रतिपादिताः । अथ हेमा देवताः प्रजापतिं पितरमेत्याब्रुवन् को वै नः श्रेष्ठः इत्यादिना वागादिगता गुणा वागादयश्च देहश्च प्राणाधीना इति प्राणस्य ज्यैष्ठ्यमुपपादितम् । वागादिभिः स्वस्वगुणानां वसिष्ठत्वादीनां प्राणाधीनत्वानुवादमात्रं तु कृतम् । नैतावता रूपभेदः, वागादीनां वसिष्ठत्वादिगुणान्वितानां प्राणाधीनकार्यत्वोपपादनेनैव प्राणस्य वागादिवसिष्ठत्वादिगुणहेतुत्वस्य सिद्धत्वात् । तदेव हि प्राणस्य वसिष्ठत्वादि-गुणयोगित्वम्; यद्वागादिवसिष्ठत्वादिहेतुत्वम्। अतोऽत्रापि वसिष्ठत्वादिगुणयोगात्प्राणो ज्येष्ठः प्रतिपन्न इति नास्ति विद्याभेदः॥१०॥

इति श्रीशारीरकमीमांसाभाष्ये सर्वाभेदाधिकरणम्॥ ३॥




०४ आनन्दाद्यधिकरणम्

श्रीशारीरकमीमांसाभाष्ये आनन्दाद्यधिकरणम्॥४॥


आनन्दमयविद्या – तै.उ. आन

अधिकरणार्थः— आनन्दादिब्रह्मगुणानां सर्वासु परविद्यासूपसंहारः



ससङ्गतिः सूत्रावतरणिका

प्राणाविद्याविषयमन्यदपि निरूपणमनन्तरमेव करिष्यते।

यथा प्राणस्य वसिष्ठत्वाद्यनुसन्धानेन विना ज्यैष्ठ्यश्रैष्ठ्यानुसन्धनानुपपत्तेरनुक्तानामपि वसिष्ठत्वादीनां कौषीतकिप्राणविद्यायां प्राप्तिः; तथा ब्रह्मस्वरूपानुसन्धानं यैर्गुणैर्विना नोपपद्यते; ते ब्रह्मविद्यासु सर्वास्वप्यनुसन्धेया इत्ययमर्थः – प्रतिपाद्यते।

३६५. आनन्दादयः प्रधानस्य ॥ ३–३–११ ॥



विचारणीयो विषयः

अत्र ब्रह्मस्वरूपगुणानां सर्वासु परविद्यासूपसंहारोऽस्ति, नेति विचार्यते।



पूर्वपक्षः युक्तिसहितः

अप्रकरणाधीतानामुपसंहारे प्रमाणाभावात्प्रकरणश्रुतानामेवोपसंहार इति।



सिद्धान्तः सयुक्तिकः

एवं प्राप्ते ब्रूमः – आनन्दादयः प्रधानस्य – अभेदादिति वर्तते; प्रधानस्य गुणिनो ब्रह्मणस्सर्वेषूपासनेष्वभेदात्, गुण्यपृथग्भावाद्गुणानां, सर्वत्रानन्दादयस्तद्गुणा उपसंहर्तव्याः ॥११॥



प्रियशिरस्त्वादीनामपि सर्वत्रोपसंहारशङ्का-तन्निरासौ

एवं तर्हि गुण्यपृथग्भावादेवानन्दादिवत्प्रियशिरस्त्वादयोऽपि तस्य प्रियमेव शिरः (तै.आन.५.२) इत्यादौ ब्रह्मगुणत्वेन श्रुतास्सर्वत्र प्रसज्येरन्; नेत्याह –

३६६. प्रियशिरस्त्वाद्यप्राप्तिरुपचयापचयौ हि भेदे ॥ ३–३–१२ ॥

ब्रह्मस्वरूपगुणानां प्राप्तावुच्यमानायां प्रियशिरस्त्वादीनामप्राप्तिः, तेषामब्रह्मगुणत्वात्; ब्रह्मणःपुरुषविधत्वरूपणमात्रान्तर्गतत्वात्प्रियशिरस्त्वादीनाम्। अन्यथा शिरःपक्षुपुच्छाद्यवयवभेदे सति ब्रह्मणोऽप्युपचयापचयौ प्रसज्येयाताम्। तथा च सति सत्यं ज्ञानमनन्तं ब्रह्म (तै.आ.१.१) इत्यादि विरुध्यते ॥१२॥



अश्रुतानामप्युपसंहारे सर्वत्रापि सर्वप्रसक्ति-तत्परिहारौ

नन्वेवमेव ब्रह्मसम्बन्धिनामेवैश्वर्यगाम्भीर्यौदार्यकारुण्यादीनां गुणानामनन्तानां गुण्यपृथक्स्थितत्वमात्रेण, तत्राश्रुतानामप्युपसंहारे सर्वे सर्वत्र प्रसज्येरन्, आनन्त्यादुपसंहाराशक्तिश्च; तत्राह –

३६७. इतरे त्वर्थसामान्यात् ॥ ३–३–१३ ॥

तुशब्दश्चोद्यं व्यावर्तयति; इतरेतु – आनन्दादयः अर्थसामान्यात्सर्वत्रानुवर्तन्ते । ये त्वर्थसमानाः – अर्थस्वरूपनिरूपणधर्मत्वेनार्थप्रतीत्यनुबन्धिनः; तेऽर्थस्वरूपवत्सर्वत्रानुवर्तन्ते। ते च गुणास्सत्यज्ञानानन्दामलत्वानन्तत्वानि।



आनन्दादीनां श्रुतितः अर्थप्रतीत्यनुबन्धित्वदर्शनम्

यतो वा इमानि (तै.भृगु.१) इत्यादिना जगत्कारणतयोपलक्षितं ब्रह्म सत्यं ज्ञानमनन्तं ब्रह्म (तै.आ.१.१) आनन्दो ब्रह्म (तै.भृगु.६.१) इत्यानन्दादिभिर्हि स्वरूपतो निरूप्यते। अत उपास्यब्रह्मस्वरूपावगमाय सर्वासु विद्यास्वानन्दादयोऽनुवर्तन्ते।



गुणानां विद्याविशेषप्रतीतिनियमे हेतुः

ये तु निरूपितस्वरूपस्य ब्रह्मणः कारुण्यादयो गुणाः प्रतिपन्नाः; तेषां गुण्यपृथक्स्थितत्वेऽपि प्रतीत्यनुबन्धित्वाभावात् – ये यत्र श्रुताः, ते तत्रोपसंहार्याः इति निरवद्यम् ॥१३॥



प्रियशिरस्त्वादीनामपि श्रुतितः अर्थप्रतीत्यनुबन्धित्वदर्शनम्

यत्तूपचयापचयप्रसङ्गात्प्रियशिरस्त्वादयो ब्रह्मणः पुरुषविधत्वरूपणमात्रार्थाः; न तु ब्रह्मगुणाः। तर्ह्यतथारूपस्य ब्रह्मणस्तथात्वेन रूपणं किमर्थं क्रियते; अतथाभूतस्य हि तथात्वरूपणे केनचित्प्रयोजनेन भवितव्यम्; यथा आत्मानं रथिनं विद्धि (कठ.१.३.३) इत्यादिनोपासकस्य तदुपकरणानां च रथिरथादित्वरूपणमुपासनोपकरणभूतशरीरेन्द्रियादिवशीकरणार्थं क्रियत इत्युक्तम्। न चेह तथाविधं किञ्चिप्रयोजनं दृश्यते इति बलाद्ब्रह्मगुणत्वं प्रियशिरस्त्वादीनामभ्युपेत्यम्। तत्राह

३६८. आध्यानाय प्रयोजनाभावात् ॥ ३–३–१४ ॥



शिरःपक्षादिरूपणोपयोगः

प्रयोजनान्तराभावादाध्यानायायं रूपणोपदेशः क्रियते । आध्यानम् – अनुचिन्तनम्, उपासनमुच्यते। ब्रह्मविदाप्नोति परम् (तै.आ.१.१) इत्यत्रोपदिष्टाध्यानरूपवेदनसिद्धये ह्यानन्दमयब्रह्मप्रतिपत्त्यर्थमानन्दमयं ब्रह्म प्रियमोदादिरूपेण विभज्य शिरःपक्षादित्वेन रूपयित्वोपदिश्यते। यथाऽन्नमयः पुरुषः अयं देहः शिरःपक्षादिभिः; तस्येदमेव शिरः (तै.आ.१.१) इत्यादिना बुद्धावारोप्यते; यथा च प्राणमयमनोमयविज्ञानमयाः तस्य प्राण एव शिरः (तै.आ.२.३) इत्यादिना प्राणाद्यवयवैर्बुद्धावारोप्यन्ते; एवमेभ्योऽर्थान्तरभूतस्तदन्तरात्मा आनन्दमयोऽपि प्रियमोदादिभिरेकदेशैः शिरःप्रभृतित्वेन रूपितैराध्यानाय बुद्धावारोप्यते। एवमानन्दमयोपलक्षणत्वात् प्रियशिरस्त्वादीनां न सर्वदा आनन्दमयप्रतीतावनुवर्तन्ते ॥१४॥

३६९. आत्मशब्दाच्च ॥ ३–३–१५॥



शिरःपक्षपुच्छादिरूपणस्य शास्त्रोक्तार्थसुखप्रतिपत्त्यर्थता

अन्योऽन्तर आत्माऽऽनन्दमयः (तै.आन.५.२) इत्यात्मशब्देन निर्देशादात्मनश्च शिरःपक्षपुच्छासम्भवात्प्रियशिरस्त्वादयस्तस्य सुखप्रतिपत्त्यर्थं रूपणमात्रमिति गम्यते ॥१५॥



आत्मशब्दस्य अनात्मसाधारणत्वशङ्का-तत्परिहारौ

ननु अन्योऽन्तर आत्मा प्राणमयः (तै.आन.२.१) अन्योऽन्यर आत्मा मनोमयः (तै.आन.३.२) इत्यात्मशब्दस्यानात्मस्वपि पूर्वं प्रयुक्तत्वात् अन्योऽन्तर आत्माऽऽनन्दमयः (तै.आन.५२) इत्यात्मशब्दस्य परमात्मविषयत्वं कथं निश्चीयते? तत्राह –

३७०. आत्मगृहीतिरितरवदुत्तरात् ॥ ३–३–१६ ॥

अन्योऽन्तर आत्माऽऽनन्दमयः (तै.आ.५.२) इत्यत्रात्मशब्देन परमात्मन एव ग्रहणम्, इतरवत् – यथेतरत्र आत्मा वा इदमेक एवाग्र आसीत् स ईक्षत लोकान्नु सृजै (ऐत.१.१.१) इत्यादिष्वात्मशब्देन परमात्मन एव ग्रहणम्; तद्वत् । कुत एतत्? उत्तरात् – सोऽकामयत बहु स्यां प्रजायेय (तै.आन.६.२) इत्यानन्दमयविषयादुत्तराद्वाक्यात् ॥१६॥



उत्तरवाक्यस्य परमात्मविषयकत्वानिश्चयशङ्का-तन्निरासौ

३७१. अन्वयादिति चेत्स्यादवधारणात् ॥ ३–३–१७ ॥

पूर्वत्र प्राणमयादिष्वनात्मस्वात्मशब्दान्वयदर्शनान्नोत्तरान्निश्चेतुं शक्यत इति चेत् – स्यादवधारणात् – स्यादेव निश्चयः; कुतः? अवधारणात् पूर्वत्रापि तस्माद्वा एतस्मादात्मन आकाशस्सम्भूतः (तै.आन.१.२) इति परमात्मन एव बुद्ध्याऽवधारितत्वात् अन्नमयादनन्तरे प्राणमये प्रथमं परमात्मबुद्धिरवतीर्णा; तदनन्तरं च प्राणमयादनन्तरे मनोमये; ततो विज्ञानमये, तत आनन्दमये प्रक्रान्ता परमात्मबुद्धिस्तदन्तराभावादुत्तराच्च सोऽकामयत (तै.आन.६.२) इति वाक्यात्प्रतिष्ठितेत्युपक्रमेऽप्यपरमात्मनि परमात्मबुद्ध्या आत्मशब्दान्वय इति निरवद्यम्॥१७॥

इति श्रीशारीरकमीमांसाभाष्ये आनन्दाद्यधिकरणम्॥४॥




०५ कार्याख्यानाधिकरणम्

श्रीशारीरकमीमांसाभाष्ये कार्याख्यानाधिकरणम्॥५॥


प्राणवासस्त्वदृष्टिविद्या छा. 5.2, बृ. 8.1.14

अधिकरणार्थः— आचमनीयानाम् अपां प्राणं प्रति वासस्त्वानुसन्धानस्याप्राप्तस्य विधिः, न तु आचमनस्य

३७२. कार्याख्यानादपूर्वम्॥३–३–१८॥



विचारणीयविषयोपस्थापनम्

पूर्वप्रस्तुतप्राणविद्याशेषभूतमिदानीं चिन्त्यते। छान्दोग्यवाजसनेयकयोः ज्येष्ठं च श्रेष्ठं च प्राणमुपास्यमुक्त्वा प्राणस्य वासस्त्वेनापोऽभिधीयन्ते; छान्दोग्ये तावत् स होवाच किं मे वासो भविष्यतीति । आप इति होचुः । तस्माद्वा एतदशिष्यन्तः पुरस्ताच्चोपरिष्टाच्चाद्भिः परिदधति । लम्भुको ह वासो भवत्यनग्नो भवति (छा.५.२.२) इति। वाजसनेयके किं मे वासः (बृ.८.१.१४) इति प्राणेन पृष्टा वागादयः ऊचुः आपो वास इति । तद्विद्वांसश्श्रोत्रिया अशिष्यन्त आचामन्त्यशित्वा चाचमन्त्येतमेव तदनमनग्नङ्कुर्वन्तो मन्यन्ते (बृ.८.१.१४) तस्मादेवंविदशिष्यन्नाचामेदशित्वा चाचामेदेतमेव तदनमनग्नं कुरुते (बृ.८.१.१४) इति ।



विचारणीयोंशः

तत्र संशयः – किमत्राचमनं विधीयते, उतापां प्राणवासस्त्वानुसन्धानमिति।



पूर्वपक्षः

अशिष्यन्नाचामेदशित्वा चाचामेत् (बृ.८.१.१४) इत्याचमने विधिप्रत्ययश्रवणात्, एतमेव तदनमनग्नं कुरुते (बृ.८.१.१४) इति वेदने विधिप्रत्ययाभावादनग्नतासङ्कीर्तनस्य स्तुत्यर्थतयाऽन्वयोपपत्तेश्च, भोजनाङ्गस्याचमनस्य स्मृत्याचारप्राप्तत्वेन विधिप्रत्ययबलात् प्राणविद्याङ्गम् आचमनान्तरं विधीयते –



सयुक्तिकः सिद्धान्तः

इति प्राप्ते ब्रूमः – आचमनीयानामपां प्राणस्य वासस्त्वानुसन्धानमेवेह – अपूर्वम् – अप्राप्तं विधीयते, कार्याख्यानात् – अप्राप्ताख्यानात्, अप्राप्ताख्याने शब्दस्यार्थवत्त्वादित्यर्थः।



भोजनाङ्गाचमनस्याप्राप्तत्वतो विधेयत्वाशङ्काया निरासः

एतदुक्तं भवति – किं मे वासः (बृ.८.१.१४) आपो वासः (बृ.८.१.१४) अद्भिःपरिदधति (छा.५.२.२) एतमेव तदनमनग्नं कुरुते इत्युपक्रमोपसंहारयोर्वाक्यस्यापां प्राणवासोदृष्टिपरत्वप्रतीतेराचमनस्य स्मृत्याचारप्राप्तत्वात् आचमनमनूद्य आचमनीयासु अप्सु प्राणवासस्त्वानुसन्धानं विधीयते इति । अत एव च्छान्दोग्ये, तस्माद्वा एतदशिष्यन्तः पुरस्ताच्चोपरिष्टाच्चाद्भिः परिदधति (छा.५.२.२) इत्यद्भिः परिधानमेवोक्तम्; नाचमनम्॥१८॥

इति श्रीशारीरकमीमांसाभाष्ये कार्याख्यानाधिकरणम्॥ ५॥




०६ समानाधिकरणम्

श्रीशारीरकमीमांसाभाष्ये समानाधिकरणम्॥६॥

अधिकरणार्थः— अग्निरहस्य-बृहदारण्यकोक्तयोः शाण्डिल्यविद्ययोरैक्यम्

३७३. समान एवं चाभेदात् ॥ ३–३–१९ ॥


विचारणीयविषयोपस्थापनम्

वाजसनेयके अग्निरहस्ये शाण्डिल्यविद्याऽऽम्नाता सत्यं ब्रह्मेत्युपासीत, अथ खलु क्रतुमयोऽयं पुरुषः (वाजसनेयके अग्निरहस्ये १०.६) इत्यारभ्य स आत्मानमुपासीत मनोमयं प्राणशरीरं भारूपं सत्यसङ्कल्पमाकाशात्मानम् (वाजसनेयके अग्निरहस्ये १०.६) इति । तथा तस्मिन्नेव बृहदारण्यके पुनरपि शाण्डिल्यविद्याऽऽम्नायते मनोमयोऽयं पुरुषो भास्सत्यं तस्मिन्नन्तर्हृादये यथा व्रीहिर्वा यवो वा स एष सर्वस्य वशी सर्वस्येशानस्सर्वस्याधिपतिस्सर्वमिदं प्रशास्ति यदिदं किञ्च (बृ.७.६.१) इति।



संशयाकारप्रदर्शनम्

तत्र संशयः – किमत्र विद्या भिद्यते, उत नेति ।



पूर्वपक्षः

संयोगचोदनाख्यानामविशेषेऽपि वशित्वाद्युपास्यगुणभेदेन रूपभेदाद्विद्याभेदः ।



सिद्धान्तः सूत्रतः

इति प्राप्ते उच्यते – समान एवमिति । यथाऽग्निरहस्ये मनोमयप्राणशरीरभारूप-सत्यसङ्कल्पत्वगुणगणः श्रुतः; एवं बृहदारण्यकेऽपि मनोमयत्वादिके समाने सत्यधिकस्य वशित्वादेश्च सत्यसङ्कल्पत्वगुणाभेदान्न रूपभेदः; अतो विद्यैक्यम् ॥१९॥

इति श्रीशारीरकमीमांसाभाष्ये समानाधिकरणम्॥६॥




०७ सम्बन्धाधिकरणम्

श्रीशारीरकमीमांसाभाष्ये सम्बन्धाधिकरणम्॥७॥


व्याहृतिशरीरकाक्ष्यादित्यविद्या – बृ. 7-4, 5

अधिकरणार्थः— उपासनाधिष्ठानभेदात् विद्याभेदनिरूपणम्

३७४. सम्बन्धादेवमन्यत्रापि ॥ ३–३–२० ॥



प्रकृतविचारणीयविषयोपस्थापनम्

बृहदारण्यके श्रूयते – सत्यं ब्रह्म (बृ.७.४२) इत्युपक्रम्य तद्यत्सत्यमसौ स आदित्यो य एष एतस्मिन्मण्डले पुरुषो, यश्चायं दक्षिणेऽक्षन् (बृ.७.५.१) इत्युपक्रम्य आदित्यमण्डलेऽक्षिणि च सत्यस्य ब्रह्मणो व्याहृतिशरीरत्वेनोपास्यत्वमुक्त्वा तस्योपनिषदहरित्यधिदैवतम् (बृ.७.५.३) तस्योपनिषदहमिति अध्यात्मम् (बृ.७.५.३) इति द्वे उपनिषदौ – रहस्यनामनी उपासनशेषतया आम्नायेते ।



विचारणीयविषये संशयः

ते किं यथाश्रुतस्थानविशेषनियतत्वेन व्यवस्थिते, उत उभयत्र उभे अनियमेनेति संशये



पूर्वपक्षः सूत्रतः

सत्यस्य, व्याहृतिशरीरस्यैवोपास्यस्य ब्रह्मणो द्वयोः स्थानयोस्सम्बन्धादुपास्यैक्येन रूपाभेदात् संयोगाद्यभेदाच्च विद्यैक्यादनियमेनेति प्राप्तम् । तदिदमुच्यते – सम्बन्धादेवमन्यत्रापीति।



सूत्रवाक्यार्थविवरणम्

यथा मनोमयत्वादिगुणविशिष्टस्यैकत्वादुपास्यैक्येन रूपाभेदाद्विद्यैक्याद्गुणोपसंहारः; एवमन्यत्राक्ष्यादित्यसम्बन्धिनो ब्रह्मणस्सत्यस्यैकत्वेन विद्यैक्यादुभयोरुभयत्रोपसंहारः इति ॥२०॥



सिद्धान्तारम्भः

एवं प्राप्ते प्रचक्ष्महे –

३७५. न वा विशेषात् ॥ ३–३–२१ ॥

न वा एतदस्ति – यद्विद्यैक्यादुपसंहारः इति । कुतः? विशेषात् – उपास्यरूपविशेषात्। ब्रह्मण एकत्वेऽप्येकत्रादित्यमण्डलस्थतया उपास्यत्वम्; इतरत्राक्ष्याधारतयोपास्यत्वमिति स्थानसम्बन्धित्वभेदेन रूपभेदाद्विद्याभेदः । नैवं शाण्डिल्यविद्यायाः उपास्यस्थानं भिद्यते, उभयत्र हृदयाधारत्वेनोपास्यत्वात् । अतो व्यवस्थिते इति ॥२१॥



श्रुत्या उक्तार्थदृढीकरणम्

३७६. दर्शयति च ॥ ३–३–२२ ॥

दर्शयति चाक्ष्याधारादित्याधारयोर्गुणानुपसंहारं तस्यैतस्य तदेव रूपं यदमुष्य रूपम् (छां.१.७.५) इत्यादिना रूपाद्यतिदेशेन । स्वतो ह्यप्राप्तावतिदेशेन प्राप्त्यपेक्षा॥२२॥

इति श्रीशारीरकमीमांसाभाष्ये सम्बन्धाधिकरणम् ॥ ७ ॥




०८ सम्भृत्यधिकरणम्

श्रीशारीरकमीमांसाभाष्ये सम्भृत्यधिकरणम् ॥८॥

अधिकरणार्थः— शास्त्राविशेषश्रुतानां सम्भृत्यादीनां ब्रह्मगुणानां सर्वविद्यास्वनुपसंहारः

३७७. सम्भृतिद्युव्याप्त्यपि चातः ॥ ३–३–२३ ॥


विचारणीयविषयोपस्थापनम्

तैत्तिरीयके नारायणीयानां खिलेषु च ब्रह्म ज्येष्ठा वीर्या सम्भृतानि ब्रह्माग्रे ज्येष्ठं दिवमाततान । ब्रह्म भूतानां प्रथमोऽत जज्ञे तेनार्हाति ब्रह्मणा स्पर्धितुं कः इति ब्रह्मणि ज्येष्ठानां वीर्याणां सम्भृतिः द्युव्याप्तिश्चेत्यादिगुणजातमाम्नातम् ।



अधिकरणीयपूर्वपक्षशरीरम्

तेषामुपासनविशेषमनारभ्याधीतानां गुणानां सर्वासु विद्यासूपसंहारे प्राप्त



सूत्रतः सिद्धान्तार्थः

उच्यते – सम्भृतिद्युव्याप्त्यपि इति । सम्भृतिद्युव्याप्तीति समाहारद्वन्द्वत्वात् एकवद्भावः । सम्भृत्यादिकमनारभ्याधीतमपि अत एव स्थानभेदाद्व्यवस्थाप्यम्; न सर्वत्रोपसंहर्तव्यम्। कथमनारभ्याधीतानां स्थानविशेषनियतत्वम्? स्वसामर्थ्यादिति ब्रूमः। द्युव्याप्तिस्तावत् हृदयाद्यल्पस्थानगोचरासु विद्यासु नोपसंहर्तुं शक्या; सम्भृत्यादयोऽपि तत्सहचारिणस्तत्तुल्यदेशा इत्यल्पस्थानविषयासु विद्यास्वनुपसंहार्याः ।



अल्पस्थानविषयोपासनेषु ज्यायस्त्वोक्तेराशयः

शाण्डिल्यदहरादिविद्यास्वल्पस्थानविषयासु ज्यायान् पृथिव्याः (छा.३.१४.३) यावान्वा अयमाकाशस्तावानेषोऽन्तर्हृादय आकाशः (छा.८.१.३) इत्यादयस्तत्रतत्राशक्योपसंहाराः मनोमयत्वापहतपाप्मत्वादि विशिष्टस्योपास्यस्य माहात्म्यप्रतिपादनपराः॥

इति श्रीशारीरकमीमांसाभाष्ये सम्भृत्यधिकरणम् ॥८॥




०९ पुरुषविद्याधिकरणम्

श्रीशारीरकमीमांसाभाष्ये पुरुषविद्याधिकरणम्॥९॥


पुरुषविद्या तै.ना. 64, छा.उ. 3-16

अधिकरणार्थः— तैत्तरीयक-छान्दोग्य श्रुत्युक्तयोः पुरुषविद्ययोः. रूपाभेदादिकृतो भेदः

३७८. पुरुषविद्यायामपि चेतरेषामनाम्नानात् ॥ ३–२–२४ ॥



विचारणीयविषयोपस्थापनम्

तैत्तिरीयके पुरुषविद्याऽम्नायते तस्यैवं विदुषो यज्ञस्याऽत्मा यजमानश्श्रद्धा पत्नी शरीरमिध्ममुरो वेदिर्लोमानि बर्हिः (तै.नारा.५२) इत्यादिका। छान्दोग्येऽपि पुरुषविद्याऽम्नायते पुरुषो वाव यज्ञस्तस्य यानि चतुर्ंिवशतिवर्षाणि (छा.३.१६.१) इत्यादिका ।



संशयकोटिनिर्देशः

तत्र संशयः – किमत्र विद्या भिद्यते, उत नेति ।



पूर्वपक्षः सहेतुकः

पुरुषविद्येति नामैक्यात्पुरुषावयवेषु यज्ञावयवकल्पनसाम्येन रूपैक्यात् तैत्तिरीयके फलसंयोगाश्रवणात् प्र ह षोडशं वर्षशतं जीवति (छा.३.१६.७) इति छान्दोग्ये श्रुतस्यैव पुरुषविद्याफलत्वात्फलसंयोगस्याप्यविशेषाद्विद्यैक्यम्॥



सिद्धान्तप्रदर्शनं सूत्रार्थविवरणम्

इति प्राप्ते उच्यते – उभयत्राम्नातयोर्विद्ययोः पुरुषविद्यात्वेऽपि विद्याभेदोऽस्त्येव; कुतः? इतरेषामनाम्नानात् – एकस्यां शाखायामाम्नातानां गुणानामन्यत्रानाम्नानात्। तथा हि यत्सायं प्रातर्मध्यन्दिनं च तानि सवनानि (तै.नारा.५२) इत्यादयस्तैत्तिरीयके आम्नाताः छान्दोग्ये सवनत्वेन नाम्नायन्ते; त्रेधा विभक्तं पुरुषायुषं छान्दोग्ये सवनत्वेन कल्प्यते; छान्दोग्ये श्रुतानामशिशिषादीनां दीक्षादित्वकल्पनं तैत्तिरीयके न कृतम्; यजमानपत्न्यादिपरिकल्पनं चान्यथा। अतो रूपमुभयत्र भिद्यते। तथा फलसंयोगोऽपि भिद्यते; तैत्तिरीयके हि पूर्वानुवाके ब्रह्मणे त्वामहस ओमित्यात्मानं युञ्जीत (तै.नारा.५१.५) इति ब्रह्मविद्यामभिधाय तत्फलत्वेन ब्रह्मणो महिमानमाप्नोति (तै.नारा.५२.) इत्युक्त्वा तस्यैवं विदुषः (तै.ना.५२) इत्यादिना आम्नाता पुरुषविद्याऽस्यैव ब्रह्मविदुषो यज्ञत्वकल्पनमिति गम्यते॥ अतो ब्रह्मविद्याङ्गत्वाद्ब्रह्मप्राप्तिरेवात्र फलम् ।



ब्रह्मविद्याङ्गतोपपादनम्

फलवत्सन्निधावफलं तदङ्गम् (मीमांसान्यायः) इति न्यायात्तैत्तिरीयकाम्नाता पुरुषविद्या ब्रह्मविद्याङ्गमिति गम्यते। छान्दोग्ये त्वायुःप्राप्तिफला पुरुषविद्येत्युक्तम्। अतो रूपसंयोगयोर्भेदाद्विद्याभेद इत्येकत्राम्नातानां गुणानामितरत्रानुपसंहारः॥२४॥

इति श्रीशारीरकमीमांसाभाष्ये पुरुषविद्याधिकरणम्॥९॥




१० वेधाद्यधिकरणम्

श्रीशारीरकमीमांसाभाष्ये वेधाद्यधिकरणम्॥१०॥

अधिकरणार्थः— शुक्रं प्रविध्येत्येवमादीनाम् आथर्वणिकादिभिरधीयमानानां मन्त्राणाम् अध्ययनाङ्गत्वमेव, न विद्याङ्गता


विचारणीयविषयोपस्थानम्

३७९. वेधाद्यर्थभेदात् ॥ ३–३–२५ ॥



विचारणीयविषयोपस्थानम्

आथर्वणिका उपनिषदारम्भे शुक्रं प्रविध्य हृदयं प्रविध्य (अथर्व.उ.१) इत्यादीन्मन्त्रानधीयते; सामगाश्च रहस्यब्राह्मणारम्भे देव सवितः प्रसुव यज्ञं प्रसुव (साम.ब्रा.१.१.१) इत्याद्यामनन्ति, काठकास्तैत्तिरीयकाश्च शं नो मित्रश्शंवरुणः (तै.शि.१) इत्यादिकम्; शाट्यायनिश्च श्वेतोऽश्वो हरिनीलोऽसि इत्यादिकम्; ऐतरेयिणस्तु महाव्रतब्राह्मणमधीयते इन्द्रो ह वै वृत्रं हत्वा महानभवत् इत्यादि; कौषीतकिनोऽपि महाव्रतब्राह्मणमेव प्रजापतिर्वै संवत्सरस्तस्यैष आत्मा यन्महाव्रतम् इति, वाजसनेयिनस्तु प्रवर्ग्यब्राह्मणं देवा हवै सत्रं निषेदुः इत्यादि।



संशयीयकोटिस्वरूपम्

तत्र संशयः – किमुपनिषदारम्भेष्वधीताः शुक्रं प्रविध्य (अथर्व.उ.१), शं नो मित्रः (तै.शिक्षा.१) इत्यादयो मन्त्राः प्रवर्ग्यादीनि च कर्माणि विद्याङ्गम्, उत नेति।



पूर्वपक्षः सहेतुकः

किं युक्तम्? विद्याङ्गमिति। कुतः? सन्निधिसमाम्नानात् विद्याङ्गत्वप्रतीतेः।



वेधमन्त्रस्य अन्याङ्गत्वेऽपि शन्न आदेः विद्याङ्गत्वशङ्का

यद्यपि शुक्रं प्रविध्य इत्यादीनां मन्त्राणां प्रवर्ग्यादेश्च कर्मणः श्रुतिलिङ्गवाक्यैर्बलवद्भिर्यथायथं कर्मसु विनियोगोऽवगम्यते, तथाऽपि शं नो मित्रः (तै.शी) सह नाववतु (तै.आन.१) इत्यादेर्मन्त्रस्यान्यत्र विनियोगाभावाद्विद्याधिकाराच्च विद्याङ्गत्वमवर्जनीयिमिति सर्वासु विद्यासु इमे मन्त्राः उपसंहर्तव्याः-



सूत्रार्थविवरणतः सिद्धान्तः

एवं प्राप्ते प्रचक्ष्महे – वेधाद्यर्थभेदात् । शुक्रं प्रविध्य हृदयं प्रविध्य, ऋतं वदिष्यामि, सत्यं वदिष्यामि (तै.शिक्षा.१) ऋतमवादिषं, सत्यमवादिषं (तै.उ.शिक्षा.१२.१) तेजिस्वनाऽवधीतमस्तु मा विद्वषावहै (तै.भृगु.१.१) इत्यादिभिर्लिङ्गैरभिचाराध्ययनादिष्वेषां विनियोगावगमान्न विद्याङ्गत्वम् ।



सूत्रे वेधकण्ठोक्तेः दृष्टान्ततयाऽन्वयः

एतदुक्तं भवति- यथा हृदयं प्रविध्य इत्यादिमन्त्रसामर्थ्यात् शुक्रं प्रविध्य इत्यादीनामभिचारादिशेषत्वमवगम्यते, एवमेव ऋतं वदिष्यामि (तै.शिक्षा.१.अनु) तेजिस्वनावधीतमस्तुु इत्यादिमन्त्रसामर्थ्यादेव स्वाध्यायशेषत्वं शं नो मित्रः (तै.शिक्षा.१) इत्यादिमन्त्राणामवगम्यते; अतो न तेषां विद्याङ्गत्वम् इति शुक्रं प्रविध्य इत्यादीनां प्रवर्ग्यादिब्राह्मणानां चेह पाठो दिवाकीर्त्यत्वारण्येऽनुवाक्यत्वकृतः॥२५॥

इति श्रीशारीरकमीमांसाभाष्ये वेधाद्यधिकरणम् ॥१०॥




११ हान्यधिकरणम्

श्रीशारीरकमीमांसाभाष्ये हान्यधिकरणम्॥११॥

अधिकरणार्थः— विविधश्रुतिप्रतिपन्नयोरपि विदुषः पुण्य-पापहानोपायनयोः समन्येन सर्वविद्यासु चिन्तनम्

३८०. हानौ तूपायनशब्दशेषत्वात् कुशाच्छन्दस्स्तुत्युपगानवत्तदुक्तम् ॥ ३–३–२६ ॥


विचारणीयविषयोपस्थापनम्

छन्दोगा आमनन्ति – अश्व इव रोमाणि विधूय पापं चन्द्र इव राहोर्मुखात्प्रमुच्य। धूत्वा शरीरमकृतं कृतात्मा ब्रह्मलोकमभिसम्भवानि (छा.८.१३.१) इति; आथर्वणिकाश्च तदा विद्वान् पुण्यपापे विधूय निरञ्जनः परमं साम्यमुपैति (मु.३.१.३) इति; शाट्यायिनस्तु तस्य पुत्रा दायमुपयन्ति सुहृदस्साधुकृत्यां द्विषन्तः पापकृत्याम् इत्यादि; कौषीतकिनस्तु तत्सुकृतदुष्कृते धूनुते तस्य प्रिया ज्ञातयस्सुकृतमुपयन्ति अप्रिया दुष्कृतम् (कौषी.१.अ.४) इति। एवं क्वचित्पुण्यपापयोर्हानिः, क्वचित्प्रियाप्रियेषु तत्प्राप्तिः, क्वचिदुभयं च श्रुतम्। तदुभयमेकैकविद्यायां श्रुतमपि सर्वविद्याङ्गमास्थेयम्, सर्वब्रह्मविद्यानिष्ठस्यापि ब्रह्म प्राप्नुवतः पुण्यपापप्रहाणस्यावश्यम्भावित्वात् प्रहीणविषयत्वाच्चोपायनस्य। तच्चिन्तनं च विधीयमानं सर्वविद्याङ्गं भवितुमर्हाति। तत्रेदं विचार्यते – हानिचिन्तनमुपायनचिन्तनमुभयचिन्तनं च विकल्प्येरन्, उपसंह्रियेरन्वा । किं युक्तम्? विकल्प्येरन्निति। कुतः? पृथगाम्नानसामर्थ्यात् । समुच्चये हि सर्वत्रोभयानुसन्धानं स्यात्, तच्च कौषीतकीवाक्यैनैव सिद्धमित्यन्यत्राम्नानमनर्थकमेव स्यात् । अतोऽनेकत्राम्नानस्य विकल्प एव प्रयोजनम्। न चाध्येतृभेदेन परिहर्तुं शक्यमनेकत्राम्नानम्, अविशेषपुनश्श्रवणं ह्यध्येतृभेदपरिहार्यम्, अत्र तु हानिरेव द्वयोः शाखयोः, उपायनमेव चैकस्याम् । न च विद्याभेदेन व्यवस्थापयितुं शक्यम्, सर्वशेषभूतमिदमनुसन्धानमित्युक्तत्वात्॥



अत्र सूत्रविवरणतः सिद्धान्तः

अत्रेदमुच्यते – हानौ तूपायनशब्दशेषत्वात् – इति। तु शब्दः पक्षं व्यावर्तयति, हानाविति प्रदर्शनार्थम्, केवलायां हानौ केवले चोपायने श्रूयमाणे तयोरितरेतरसमुच्चयोऽवश्यम्भावी; कुतः? उपायनशब्दशेषत्वात् उपायनशब्दस्य हानिवाक्यशेषत्वात् । उपायनवाक्यस्य हि हानिवाक्यशेषत्वेमेवोचितम्, विदुषा त्यक्तयोः पुण्यपापयोः प्रवेशस्थानवाचित्वादुपायनवाक्यस्य ।



सूत्रोत्तरखण्डोक्तदृष्टान्तविवरणम्

प्रदेशान्तराम्नातस्य वाक्यस्य प्रदेशान्तराम्नातवाक्यशेषत्वे दृष्टान्ता उपन्यस्यन्ते – कुशाच्छन्दस्स्तुत्युपगानवदिति। कालापिनः कुशा वानस्पत्याः इत्यामनन्ति; शाट्यायनिनां तु औदुम्बर्यः कुशाः इति वाक्यं सामान्येन वानस्पत्यत्वेनावगताः कुशाः औदुम्बर्य इति विशिंषत्तद्वाक्यशेषतामापद्यते; तथा देवासुराणां छन्दोभिः इत्यादिना अविशेषेण देवासुराणां छन्दसां प्रसङ्गे देवच्छन्दांसि पूर्वम् इति वचनं क्रमविशेषं प्रतिपादयत्तद्वाक्यशेषतां गच्छति; तथा हिरण्येन षोडशिनः स्तोत्रमुपाकरोति इत्यविशेषेण प्राप्ते समयाविशिते सूर्ये षोडशिनः स्तोत्रमुपाकरोति (तै.सं.कां.६.११) इति विशेषविषयं वाक्यं तद्वाक्यशेषतां भजते; तथा ऋत्विज उपगायन्ति (पू.मी.१०.४.६) इत्यविशेषप्राप्तस्य नाध्वर्युरुपगायेत् (तै.सं.६.कां.३.१.६) इति वाक्यमनध्वर्युविषयतामवगमयत् तद्वाक्यशेषत्वमृच्छति; एवं सामान्येनावगतमर्थं विशेषे व्यवस्थापयितुं क्षमस्य वाक्यस्य तत्छेषत्वमनभ्युपगच्छद्भिस्तयोरर्थयोर्विकल्पस्समाश्रयितव्यः; स च सम्भवन्त्यां गतौ न युज्यते ।



तदुक्तमिति सूत्रखण्डविवरणम्

तदुक्तं पूर्वस्मिन् काण्डे अपि तु वाक्यशेषस्स्यादन्याय्यत्वाद्विकल्पस्य विधीनामेकदेशः स्यात् (जैमि.सू.१०.८.४) इति। तदेवं केवलहानोपायनवाक्ययोरेकवाक्यत्वात्केवलस्य हानस्य, केवलस्यचोपायनस्याभावाद्विकल्पो नोपपद्यते। कौषीतकिनामुभयाम्नानमविशेषपुनश्श्रवणत्वेन प्रतिपत्तृभेदादविरुद्धम् ॥२६॥

इति श्रीशारीकमीमांसाभाष्ये हान्यधिकरणम्॥११॥




१२ साम्परायाधिकरणम्

श्रीशारीरकमीमांसाभाष्ये साम्परायाधिकरणम्॥१२॥


पर्यङ्कविद्या – कौषी.उ.1

अधिकरणार्थः— विदुषः देहादपक्रमणसमये एव पुण्यपापयोर्निरवशेषहानचिन्तनम्

३८१. साम्पराये तर्तव्याभावात्तथा ह्यन्ये ॥ ३–३–२७ ॥



उक्तानुवादेन सङ्गत्यभिव्यञ्जनम्

सुकृतदुष्कृतयोर्हानमुपायनं च सर्वासु विद्यासु चिन्तनीयमित्युक्तम् ।



विचारोपयोगी संशयः

तद्धानं किं देहवियोगकाले देहादुत्क्रान्तस्याध्वनि च, उत देहवियोगकाल एवेति विशये



युक्त्या पूर्वपक्षः

उभयत्रेति युक्तम्, उभयथा श्रुतत्वात्; एवं हि कौषीतकिनस्समामनन्ति स एतं देवयानं पन्थानमापद्याग्निलोकं गच्छति (कौषी.१.३.४) इत्युपक्रम्य स आगच्छति विरजां नदीं तां मनसाऽत्येति तत्सुकृतदुष्कृते धूनुते (कौषी.१.३.४) इति। अत्र वाक्ये अध्वनि सुकृतदुष्कृतहानिः प्रतीयते । ताण्डिनस्तु अश्व इव रोमाणि विधूय पापं चन्द्र इव राहोर्मुखात्प्रमुच्य। धूत्वा शरीरमकृतं कृतात्मा ब्रह्मलोकमभिसम्भवानि (छा.८.१.१३) इति। अत्र तु देहवियोगकाल इति प्रतीयते; शाट्यायनकेऽपि तस्य पुत्रा दायमुपयन्ति सुहृदस्साधुकृत्यां द्विषन्तः पापकृत्याम् इति पुत्रेषु दायसङ्क्रान्तिसमकालं सुकृतदुष्कृतसङ्क्रमणं श्रूयमाणं देहवियोगकाल इति गम्यते। अतस्सुकृतदुष्कृतयोरेकदेशो देहवियोगकाले हीयते; शेषस्त्वध्वनि –



सिद्धान्तार्थः सूत्रतः

इति प्राप्त उच्यते – साम्पराये – इति। साम्पराये – देहादपक्रमणकाले एव विदुषस्सुकृतदुष्कृते निरवशेषं हीयेते।

कुतः? तर्तव्याभावात् – विदुषो देहवियोगात्पश्चात्सुकृतदुष्कृताभ्यां तरितव्यभोगाभावात्। विद्याफलभूतब्रह्मप्राप्तिव्यतिरेकेण हि सुकृतदुष्कृताभ्यां भोक्तव्ये सुखदुःखे न विद्येते । तथा ह्यन्ये – देहिवयोगादूर्ध्वं ब्रह्मप्राप्तिव्यतिरिक्तसुखदुःखोपभोगाभावमधीयते अशरीरं वा व सन्तं न प्रियाप्रिये स्पृशतः (छां.८.१२.१) एष सम्प्रसादोऽस्माच्छरीरात्समुत्थाय परं ज्योतिरुपसम्पद्य स्वेन रूपेणाभिनिष्पद्यते (छां.६.१२.२) तस्य तावदेव चिरं यावन्न विमोक्ष्येऽथ सम्पत्स्ये (छा.६.१४.२) इति ॥२७॥



श्रुतेः अर्थस्वाभाव्यस्य चाविरोधतः अन्वयोपपादनम्

३८२. छन्दत उभयाविरोधात् ॥ ३–३–२८ ॥

एवमर्थस्वाभाव्यात्सुकृतदुष्कृतहानिकालेऽवधृते सत्युभयाविरोधेन श्रुतेरर्थस्वभावस्य चाविरोधेन छन्दतः – यथेष्टं पदानामन्वयो वर्णनीयः। कौषीतकीवाक्ये तत्सुकृतदुष्कृते धूनुते (कौषी.१.४.३) इति चरमश्रुतो वाक्यावयवः एतं देवयानं पन्थानमापद्य (कौषी.१.४.३) इति प्रथमश्रुतावयवात्प्रागनुगमयितव्य इत्यर्थः ॥२८॥



विदुषो गतिश्रवणान्यथानुपपत्त्या कर्मशेषानुवृत्तिशङ्का

अत्र पूर्वपक्षी प्रत्यवतिष्ठते –

३८३. गतेरर्थवत्त्वमुभथाऽन्यथा हि विरोधः ॥ ३–३–२९ ॥

सुकृतदुष्कृतयोरेकदेशस्य देहवियोगकाले हानिः, शेषस्य च पश्चादिति उभयथा कर्मक्षये सत्येव गतेरर्थवत्त्वम् – देवयानगतिश्रुतेरर्थवत्त्वमित्यर्थः । अन्यथा हि विरोधः – देहवियोगकाल एव सर्वकर्मक्षये सूक्ष्मशरीरस्यापि विनाशस्स्यात्; तथा सति केवलस्यात्मनो गमनं नोपपद्यते। अत उत्क्रान्तिसमये विदुषो निश्शेषकर्मक्षयो नोपपन्नः॥२९॥



उक्ताशङ्कासमाधानम्

अत्रोत्तरम् –

३८४. उपपन्नस्तल्लक्षणार्थोपलब्धेर्लोकवत् ॥ ३–३–३० ॥

उपपन्न एवोत्क्रान्तिकाले सर्वकर्मक्षयः; कथम्? तल्लक्षणार्थोपलब्धेः, क्षीणकर्मणोऽप्याविर्भूस्वरूपस्य देहसम्बन्धलक्षणार्थोपलब्धेः । परं ज्योतिरुपसम्पद्य स्वेन रूपेणाभिनिष्पद्यते (छा.८.१२.२) स तत्र पर्येति जक्षत्क्रीडन् रममाणः (छां.८.१२.३) स स्वराड्भवति तस्य सर्वेषु लोकेषु कामचारो भवति (छा.७.२५.२) स एकधा भवति त्रिधा भवति (छां.७.२६.२) इत्यादिषु देहसम्बन्धाख्योऽर्थो ह्युपलभ्यते । अतः क्षीणकर्माणोऽपि सूक्ष्मशरीरयुक्तस्य देवयानेन गमनमुपपद्यते।



कर्मणो निरवशेषक्षयेऽपि गमनोपयोगिदेहान्वयोपपत्तिः

कथं सूक्ष्मशरीरमप्यारम्भकर्मविनाशेऽवतिष्ठत इति चेत् विद्यामाहात्म्यादिति ब्रूमः । विद्या हि स्वयं सूक्ष्मशरीरस्यानारम्भिकाऽपि प्राकृतसुखदुःखोपभोगसाधनस्थूलशरीरस्य सर्वकर्मणां च निरवशेषक्षयेऽपि स्वफलभूतब्रह्मप्राप्तिप्रदानाय देवयानेन पथैनं गमयितुं सूक्ष्मशरीरं स्थापयति; लोकवत् – यथा लोके सस्यादिसमृद्ध्यर्थमारब्धे तटाकादिके तद्धेतुषु तदिच्छादिषु विनष्टेष्वपि तदेव तटाकादिकमशिथिलं कुर्वन्तस्तत्र पानीयपानादि कुर्वन्ति; तद्वत् ॥३०॥



विदुषां देहपातानन्तरमपि सूक्ष्मशरीरानुवृत्तेर्विमर्शः

अथ स्यात् – ज्ञानिनां साक्षात्कृतपरतत्त्वानां देहपातसमये कर्मणो निरवशेषक्षयाद्देहपातादूर्ध्वं सूक्ष्मशरीरमात्रं गत्यर्थमनुवर्तते, सुखदुःखानुभवो न विद्यत – इति यदुक्तम्; तन्नोपपद्यते; वसिष्ठावान्तरतपःप्रभृतीनां साक्षात्कृतपरतत्त्वानां देहपातादूर्ध्वं देहान्तरसङ्गमः, पुत्रजन्मविपत्त्यादि-निमित्तसुखदुःखानुभवश्च दृश्यते – इति । अत उत्तरं पठति –

३८५. यावदधिकारमवस्थितिराधिकारिकाणाम् ॥ ३–३–३१ ॥ (सि)

नास्माभिस्सर्वेषां ज्ञानिनां देहपातसमये सुकृतदुष्कृतयोर्विनाश उक्तः; अपि तु येषां ज्ञानिनां देहपातानन्तरम् अर्चिरादिका गतिः प्राप्ता, तेषां देहपातसमये सुकृतदुष्कृतहानिरुक्ता। वसिष्ठादीनां त्वाधिकारिकाणां न देहपातानन्तरमर्चिरादिगतिप्राप्तिः, प्रारब्धस्याधिकारस्य असमाप्तत्वात् । तेषां कर्मविशेषेणाधिकारविशेषं प्राप्तानां यावदधिकारसमाप्ति तदारम्भकं कर्म न क्षीयते। प्रारब्धस्य हि कर्मणो भोगादेव क्षयः। अत आधिकारिकाणां तदारम्भकं कर्म यावदधिकारमवतिष्ठते। अतस्तेषां न देहपातादनन्तरमर्चिरादिगतिप्राप्तिः ॥३१॥

इति श्रीशारीरकमीमांसाभाष्ये साम्परायाधिकरणम् ॥१२॥




१३ अनियमाधिकरणम्

श्रीशारीरकमीमांसाभाष्ये अनियमाधिकरणम् ॥१३॥

अधिकरणार्थः— अर्चिरादिगतेः वेदान्तावगतसर्वविद्यासाधारणत्वम्, न तु विशेषनियतत्वम्

३८६. अनियमस्सर्वेषामविरोधश्शब्दानुमानाभ्याम् ॥ ३–३–३२ ॥


विचारणौपयिकः संशयः

उपकोसलादिषु येषूपासनेष्वर्चिरादिगतिः श्रूयते; किं तन्निष्ठानामेव तया ब्रह्मप्राप्तिः, उत सर्वेषां ब्रह्मोपासननिष्ठानामिति संशये,



पूर्वपक्षः सहेतुकः

इतरेष्वनाम्नानात्, ये चेमेऽरण्ये श्रद्धा तप इत्युपासते (छा.५.१०.१) श्रद्धां सत्यमुपासते (बृ.८.२.१५) इतीतरसकलब्रह्मविद्योपस्थापकत्वे प्रमाणाभावाच्च तन्निष्ठानामेव –



सूत्रतः सिद्धान्तवर्णनम्

इति प्राप्तेऽभिधीयते – अनियमः – इति । सर्वेषां – सर्वोपासननिष्ठानां तयैव गन्तव्यत्वात् तन्निष्ठानामेवेति नियमो नास्ति । सर्वेषां तयैव गमने हि सति शब्दानुमानाभ्यां – श्रुतिस्मृतिभ्यामविरोधः, अन्यथा विरोध एवेत्यर्थः।



सर्वविद्यानिष्ठानामपि अर्चिरादिगतेः श्रौतता

श्रुतिस्तावत् छान्दोग्यवाजसनेयकयोः पञ्चाग्निविद्यायामर्चिरादिमार्गेण सर्वब्रह्मोपासननिष्ठानां गमनमाह – य एवमेतद्विदुर्ये चामी अरण्ये श्रद्धां सत्यमुपासते तेऽर्चिषमभिसम्भवन्ति (बृ.८.२.१५) इति वाजसनेयके; तद्य इत्थं विदुर्ये चेमेऽरण्ये श्रद्धा तप इत्युपासते तेऽर्चिषमभिसम्भवन्ति (छा.५.१०.१) इति छान्दोग्ये; य इत्थं विदुः इति पञ्चाग्निविद्यानिष्ठान् ये चेमे इत्यादिना श्रद्धापूर्वकं ब्रह्मोपासीनांश्चोद्दिश्यार्चिरादिका गतिरुपदिश्यते ।



सत्यतपश्शब्दयोः ब्रह्मपरता

सत्यं ज्ञानमनन्तं ब्रह्म (तै.आन.१) सत्यं त्वेव विजिज्ञासितव्यम् (छा.७.१७) इति सत्यशब्दस्य ब्रह्मणि प्रसिद्धेः । तपश्शब्दस्यापि तेनैकार्थ्यात्सत्यतपश्शब्दाभ्यां ब्रह्मैवाभिधीयते । श्रद्धापूर्वकं ब्रह्मोपासनं चान्यत्र श्रुतं सत्यं त्वेव विजिज्ञासितव्यम् (छा.७.१७) इत्युपक्रम्य श्रद्धा त्वेवविजिज्ञासितव्या (छा.७.१९) इति।



अर्चिरादिगतेः सर्वविद्यासाधारणत्वे गीतास्मृतिः

स्मृतिरपि – अग्निर्ज्योतिरहश्शुक्लः षण्मासा उत्तरायणम् । तत्र प्रयाता गच्छन्ति ब्रह्म ब्रह्मविदो जनाः ॥ (गी.८.२४) इति सर्वेषां ब्रह्मविदामनेनैव मार्गेण गमनमित्याह । एवञ्जातीयकाः श्रुतिस्मृतयो बह्व्यस्सन्ति। एवं सर्वविद्यासाधारणी इयं गतिः प्राप्तैवोपकोसलविद्यादावनूद्यते ॥३२॥

इति श्रीशारीरकमीमांसाभाष्ये अनियमाधिकरणम्॥१४॥




१४ अक्षरध्यधिकरणम्

श्रीशारीरकमीमांसाभाष्ये अक्षरध्यधिकरणम्॥१४॥

अधिकरणार्थः— अक्षरपरब्रह्मविद्योक्तानाम् अस्थूलत्वादीनां ब्रह्मगुणानां सर्वासु परविद्यासूपसंहारः

३८७. अक्षरधियां त्ववरोधस्सामान्यतद्भावाभ्यामौपसदवत्तदुक्तम् ॥ ३–३–३३ ॥


विचारणीयविषयोपस्थापनम्

बृहदारण्यके श्रूयते एतद्वै तदक्षरं गार्गि ब्रह्मणा अभिवदन्ति अस्थूलमनणु अह्रस्वमदीर्घमलोहितमस्नेहमच्छायमतमोऽवाय्वनाकाशमसङ्गमरसमगन्धमचक्षुश्श्रोत्रम् अवाङ्मनः अतेजस्कम् अप्राणमसुखममात्रमनन्तरमबाह्यं न तदश्नाति किञ्चन एतस्य वा अक्षरस्य प्रशासने गार्गि सूर्याचन्द्रमसौ विधृतौ तिष्ठतः (बृह.५.८.८) इति। तथा आथर्वणे अथ परा यया तदक्षरमधिगम्यते यत्तदद्रेश्यमग्राह्यमगोत्रमवर्णमचक्षुश्श्रोत्रं तदपाणिपादम् (मु.१.१.५) इति ।



संशयस्वरूपम्

तत्र संशयः – किमिमे अक्षरशब्दनिर्दिष्टब्रह्मसम्बन्धितया श्रुताः अस्थूलत्वादयः प्रपञ्चप्रत्यनीकतास्वरूपास्सर्वासु ब्रह्मविद्यास्वनुसन्धेयाः, उत यत्र श्रूयन्ते तत्रैव – इति ।



पूर्वपक्षः

किं युक्तम्? यत्र श्रुतास्तत्रैवेति। कुतः? विद्यान्तरस्य रूपभूतानां गुणानां विद्यान्तरस्य रूपत्वे प्रमाणाभावात्, प्रतिषेधरूपाणामेषामानन्दादिवत् स्वरूपावगमोपायत्वाभावाच्च । आनन्दादिभिरवगतस्वरूपे हि ब्रह्मणि स्थूलत्वादयः प्रपञ्चधर्माः प्रतिषिध्यन्ते, निरालम्बनप्रतिषेधायोगात् ॥



सूत्रार्थविवरणतः सिद्धान्तः

एवं प्राप्ते प्रचक्ष्महे – अक्षरधियां त्ववरोधः इति। अक्षरब्रह्मसम्बन्धिनामस्थूलत्वादिधियां सर्वब्रह्मविद्यास्ववरोधः – सङ्ग्रहणमित्यर्थः। कुतः? सामान्यतद्भावाभ्यां – सर्वेषूपासनेषूपास्यस्य अक्षरस्य ब्रह्मणः समानत्वादस्थूलत्वादीनां तत्स्वरूपप्रतीतौ भावाच्च ।



अस्थूलत्वादीनां ब्रह्मस्वरूपप्रतीत्यनुबन्धिता

एतदुक्तं भवति – असाधारणाकारेण ग्रहणं हि वस्तुनो ग्रहणम् । न च केवलमानन्दादि ब्रह्मणोऽसाधारणमाकारमुपस्थापयति, प्रत्यगात्मन्यपि आनन्दादेर्विद्यमानत्वात्। हेयप्रत्यनीको ह्यानन्दादिर्ब्रह्मणोऽसाधारणं रूपम् । प्रत्यगात्मनस्तु स्वतो हेयविरहिणोऽपि हेयसम्बन्धयोग्यता अस्ति; हेयप्रत्यनीकत्वं च चिदचिदात्मकप्रपञ्चधर्मभूतस्थूलत्वादि विपरीतरूपम् । अतोऽसाधारणाकारेण ब्रह्मानुसन्दधताऽस्थूलत्वादिविशेषितज्ञानानन्दाद्याकारं ब्रह्मानुसन्धेयमिति अस्थूलत्वादीनामानन्दादिवद्ब्रह्मस्वरूपप्रतीत्यन्तर्भावात्सर्वासु ब्रह्मविद्यासु तथैव ब्रह्मानुसन्धेयमिति ।



सूत्रोक्तदृष्टान्तविवरणम्

गुणानां प्रधानानुवर्तित्वे दृष्टान्तमाह – औपसदवत् इति । यथा जामदग्न्यचतूरात्र-पुरोडाश्युपसद्गुणभूतः सामवेदपठितः अग्निर्वै होत्रं वेतु (ताण्ड्य.ब्रा.२१.१०.११) इत्यादिको मन्त्रः प्रधानानुवर्तितया याजुर्वैदिकेनोपांशुत्वेन प्रयुज्यते। तदुक्तं प्रथमे काण्डे गुणमुख्यव्यतिक्रमे तदर्थत्वान्मुख्येन वेदसंयोगः (जै.सू.३.२.९) इति॥३३॥



उक्तार्थानुरोधे प्राप्ताया अव्यवस्थायाः परिहारः

नन्वेवं सर्वासु ब्रह्मविद्यासु ब्रह्मण एव गुणित्वाद्गुणानां च प्रधानानुवर्तित्वात्।

सर्वकर्मा सर्वगन्धस्सर्वरसः (छा.३.१४.४) इत्यादेर्गुणजातस्य प्रतिविद्यं व्यवस्थितस्याप्यव्यवस्था स्यात्; तत्राह-

३८८. इयदामननात् ॥ ३–३–३४ ॥

आमननम् – आभिमुख्येन मननम् – अनुचिन्तनम् । आमननाद्धेतोरियदेव गुणजातं सर्वत्रानुसन्धेयत्वेन प्राप्तम्; यदस्थूलत्वादिविशेषितमानन्दादिकम् । येन गुणजातेन विना ब्रह्मस्वरूपस्येतरव्यावृत्तस्यानुसन्धानं न सम्भवति, तदेव सर्वत्रानुवर्तयनीयम्; तच्चेयदेवेत्यर्थः । इतरे तु सर्वकर्मत्वादयः प्रधानानुवर्तिनोऽपि चिन्तनीयत्वेन प्रतिविद्यं व्यवस्थिताः ॥३४॥

इति श्रीशारीरकमीमांसाभाष्ये अक्षरध्यधिकरणम् ॥१४॥




१५ अन्तरत्वाधिकरणम्

श्रीशारीरकमीमांसाभाष्ये अन्तरत्वाधिकरणम्॥ १५ ॥

अधिकरणार्थः— उषस्त-कहोलयोः प्रश्न-प्रतिवचनाभ्याम् अवगता विद्या एकैव, न भिन्ना

३८९. अन्तरा भूतग्रामवत्स्वात्मनोऽन्यथा

भेदानुपपत्तिरिति चेन्नोपदेशवत् ॥ ३–३–३५ ॥


विचारणीयस्य विषयोपस्थापनम्

बृहदारण्यके उषस्तप्रश्न एवमाम्नायते यत्साक्षादपरोक्षाद्ब्रह्म य आत्मा सर्वान्तरः तं मे व्याचक्ष्व (बृ.५.४.१) इति । तस्य प्रतिवचनं यः प्राणेन प्राणिति स त आत्मा सर्वान्तरो योऽपानेनापानिति स त आत्मा इत्यादि । अतुष्टेन तेन पुनः पृष्ट आह न दृष्टेर्द्रष्टारं पश्येर्न श्रुतेश्श्रोतारं शृणुयाः न मतेर्मन्तारं मन्वीथाः न विज्ञातेर्विज्ञातारं विजानीया एष त आत्मा सर्वान्तरोऽतोऽन्यदार्तम् (बृ.५.४.२) इति । तथा तदनन्तरं कहोलप्रश्ने चैवमाम्नायते यदेव साक्षादपरोक्षाद्ब्रह्म य आत्मा सर्वान्तरः तन्मे व्याचक्ष्व (बृ.५.५.१) इति । प्रतिवचनं च योऽशनायापिपासे शोकं मोहं जरां मृत्युमत्येति एवं वै तमात्मानं विदित्वा ब्राह्मणः पुत्रेषणायाश्च वित्तैषणायाश्च (बृ.५.५.१) इत्यादि अतोऽन्यदार्तम् इत्यन्तम्।



विचारोपयोगी संशयः

तत्र संशय्यते किमनयोर्विद्याभेदोऽस्ति, नेति।



सयुक्तिकः पूर्वःपक्षः

किं युक्तम्? भेद इति; कुतः? रूपभेदात् । प्रतिवचनभेदाद्रूपं भिद्यते । प्रश्नस्यैकरूप्येऽपि प्रतिवचनप्रकारो हि भेदेनोपलभ्यते। पूर्वत्र प्राणनादीनां कर्ता सर्वान्तरात्मत्वेनोच्यते; परत्राशनायापिपासादिरहितः। अतः पूर्वत्र प्राणिता देहेन्द्रियबुद्धिमनःप्राणव्यतिरिक्तः प्रत्यगात्मोच्यते, परत्र तु तदतिरिक्तोऽशनायापिपासादिरहितः परमात्मा । अतो रूपं भिद्यते।



प्रत्यगात्मनि सर्वान्तरत्वौचित्यम्

भूतग्रामवतश्च प्रत्यगात्मनस्तस्य भूतग्रामस्य । सर्वस्यान्तरत्वेन सर्वान्तरत्वमप्युपपन्नम् । यद्यपि प्रत्यगात्मनः सर्वान्तरत्वं भूतग्राममात्रापेक्षत्वेनापेक्षिकं तथापि तदेव ग्राह्यम्, अन्यथा मुख्यान्तरात्मपरिग्रहलोभात्परमात्मस्वीकारे प्रतिवचनभेदो नोपपद्यते ।

प्रतिवचनं हि पूर्वत्र प्रत्यगात्मविषयम्, परमात्मनः प्राणितृत्वापानितृत्वाद्यसम्भवात् । परं च परमात्मविषयम्, अशनायापिपासाद्यतीतत्वात् । तदिदमाशङ्कते – अन्तरा भूतग्रामवत्स्वात्मनोऽन्यथा भेदानुपपत्तिरितिचेत् – इति । अन्तरा – सर्वान्तरत्वेन प्रथमप्रतिवचनं भूतग्रामवत्स्वात्मनः – भूतग्रामवान् तदन्तरः स्वात्मा- प्रत्यगात्मा सर्वान्तर इत्युच्यत इत्यर्थः। अन्यथा यः प्राणेन प्राणिति (बृ.५.४.१) योऽशनायापिपासाद्यतीतः – इति प्रतिवचनभेदानुपपत्तिरिति चेत् –



सूत्रान्त्यखण्डतः सिद्धान्तार्थः

अत्रोत्तरं – नेति । न विद्याभेद इत्यर्थः। उभयत्र परविषयत्वात्प्रश्नप्रतिवचनयोः । तथा हि यत्साक्षादपरोक्षाद्ब्रह्म य आत्मा सर्वान्तरः (बृ.५.४.१) इति प्रश्नस्तावत्परमात्मविषय एव, ब्रह्मशब्दस्य परमात्मासाधारणत्वेऽपि प्रत्यगात्मन्यपि कदाचिदुपचरितप्रयोगदर्शनात्तव्द्यावृत्त्या परमात्मप्रतिपत्त्यर्थं यत्साक्षाद्ब्रह्म (बृ.५.४.१) इति विशेषणं क्रियते। अपरोक्षत्वमपि सर्वदेशसर्वकालसम्बन्धित्वं सत्यं ज्ञानमनन्तं ब्रह्म (तै.आन.१.१) इत्यनन्तत्वेनावगतस्य परमात्मन एवोपपद्यते। सर्वान्तरत्वमपि यः पृथिव्यां तिष्ठन् पृथिव्या अन्तरः (बृ.५.७.३) इत्यारभ्य य आत्मनि तिष्ठन्नात्मनोऽन्तरः (बृ.५.७.२२) इति सर्वान्तर्यामिणः परमात्मन एव सम्भवति । प्रतिवचनमपि तथैव परमात्मविषयम्। यः प्राणेन प्राणिति (बृ.५.४.१) इति निरुपाधिकं प्राणनस्य कर्तृत्वं परमात्मन एव, प्रत्यगात्मनस्सुषुप्तौ प्राणनम्प्रति कर्तृत्वाभावात्। एवमजानतोषस्तेन प्राणने कर्तृत्वमात्रमुक्तं मन्वानेन प्रत्यगात्मनोऽपि साधारणत्वं प्रतिवचनस्य मत्वा अतुष्टेन पुनः पृष्टस्तं प्रति प्रत्यगात्मनो व्यावृत्तं निरुपाधिकत्वेन प्राणनस्य कर्तारं परमात्मानमाह – न दृष्टेर्द्रष्टारं पश्येः (बृ.५.४.२) इत्यादिना ।



न दृष्टेर्द्रष्टारम् इति श्रुतेरर्थः

इन्द्रियाधीनानां दर्शनश्रवणमननविज्ञानानां कर्तारं प्रत्यगात्मानं प्राणनस्य कर्तृत्वेनोक्त इति न मन्वीथाः; तस्य सुषुप्तिमूर्च्छादौ प्राणनादेरकर्तृत्वात् । को ह्येवान्यात्कः प्राण्यात् यदेष आकाश आनन्दो न स्यात् (तै.आन.७.१) इति सर्वप्राणिप्राणनहेतुत्वं हि परमात्मन एवान्यत्र श्रुतम् ।

अतः पूर्वप्रश्नप्रतिवचने परमात्मविषये। एवमुत्तरे अपि, अशनायाद्यतीतत्वस्य परमात्मासाधारणत्वात्। उभयत्र अतोऽन्यदार्तम् (बृ.५.४.२); इत्युपसंहारश्चैकरूपः । प्रश्नप्रतिवचनावृत्तिस्तु कृत्स्नप्राणिप्राणनहेतोः परस्य ब्रह्मणोऽशनायाद्यतीतत्वप्रतिपादनाय।



सूत्रस्थदृष्टान्तांशविवरणम्

तत्र दृष्टान्तमाह – उपदेशवदिति । यथा सद्विद्यायाम् उत तमादेशमप्राक्ष्यः (छा.६.१.३) इति प्रक्रान्ते सदुपदेशे भगवांस्त्वेव मे तद्ब्रवीत्विति (छा.६.१.७) भूय एव मा भगवान् विज्ञापयतु (छा.६.५.४) इति प्रश्नस्य एषोऽणिमा ऐतदात्म्यमिदं सर्वं तत्सत्यम् (छा.६.९.४) इति प्रतिवचनस्य च भूयोभूय आवृत्तिस्सतो ब्रह्मणस्तत्तन्माहात्म्यविशेषप्रतिपादनाय दृश्यते; तद्वत् । अत एकस्यैव सर्वान्तरभूतस्य ब्रह्मणः कृत्स्नप्राणिप्राणनहेतुत्वाशनायाद्यतीतत्वप्रतिपादनेन रूपैक्याद्विद्यैक्यम् ॥३५॥



उपास्यगुणभेदकृतरूपभेदतो विद्याभेदशङ्कापरिहारौ

अथ स्यात् – यद्यप्युभे प्रश्नप्रतिवचने परब्रह्मविषये; तथापि विद्याभेदोऽवर्जनीयः, एकत्र सर्वप्राणिप्राणनहेतुत्वेनोपास्यम्, इतरत्राशनायाद्यतीतत्वेनेत्युपास्यगुणभेदेन रूपभेदात्, प्रष्टृभेदाच्च, पूर्वत्र उषस्तः प्रष्टा; उत्तरत्र कहोलः – इति; तत्राह –

३९०. व्यतिहारो विशिंषन्ति हीतरवत् ॥ ३–३–३६ ॥

नात्र विद्याभेदः, प्रश्नप्रतिवचनाभ्यामेकरूपार्थविषयाभ्यामेकेन च विधिपदेनैकवाक्यत्वप्रतीतेः । प्रश्नद्वयं तावत्सर्वान्तरात्मत्वविशिष्टब्रह्मविषयम् । द्वितीये प्रश्ने यदेव साक्षादपरोक्षाद्ब्रह्म य आत्मा सर्वान्तरः (बृ.५.५.१) इत्येवकारश्च पूर्वत्रोषस्तेन पृष्टगुणविशिष्टब्रह्मविषयत्वं कहोलप्रश्नस्यावधारयति ।



व्यतिहार्यांशविवरणम्

प्रतिवचनं चोभयत्र स त आत्मा सर्वान्तरः (बृ.५.४.१) इति सर्वान्तरात्मत्वविशिष्टब्रह्मविषयमेकरूपमेव। विधिप्रत्ययश्चोत्तरत्रैव दृश्यते, तस्माद्ब्राह्मणः पाण्डित्यं निर्विद्य बाल्येन तिष्ठासेत् (बृ.५.५.१) इति । एवं सर्वान्तरात्मत्वविशिष्टब्रह्मैकविषयत्वे द्वयोरवगते सत्येकस्मिन्नेव सर्वान्तरात्मत्वविशिष्टे ब्रह्मण्युपास्ये उषस्तकहोलयोरितरेतरबुद्धिव्यतिहारः कर्तव्यः । उषस्तस्य या सर्वान्तरात्मनो ब्रह्मणस्सर्वप्राणिप्राणनहेतुत्वविषया बुद्धिः; सा कहोलेनापि प्रष्ट्रा कार्या; या च कहोलस्य तस्यैव ब्रह्मणोऽशनायाद्यतीतत्वविषया बुद्धिः, सा उषस्तेनापि कार्या। एवं व्यतिहारे कृते उभाभ्यां सर्वान्तरस्य ब्रह्मणो जीवव्यावृत्तिरवगता भवति । एनं सर्वान्तरात्मानं प्रत्यगात्मनो व्यावृत्तमवगमयितुं सर्वप्राणिप्राणनहेतुत्वाशनायाद्यतीतत्वप्रतिपादनेन विशिंषन्ति हि याज्ञवल्क्यस्य प्रतिवचनानि । अतो ब्रह्मणस्सर्वान्तरात्मत्वमेवोपास्यगुणः। प्राणनहेतुत्वादयस्तु तस्योपपादकाः; नोपास्याः।



व्यतिहारेणानुसन्धाने प्रयोजनम्

ननूपास्यगुणः सर्वान्तरात्मत्वमेव चेत् – प्राणनहेतुत्वस्य अशनायाद्यतीतत्त्वस्य च प्रष्ट्रोः व्यतिहृत्यानुसन्धानं किमर्थम्?

तदुच्यते सर्वप्राणिप्राणनहेतुत्वेन सर्वान्तरात्मनि जीवाद्व्यावृत्ते ब्रह्मण्युषस्तेनावगते सति कहोलेन जीवस्य सर्वात्मना असम्भावितेन स्वभावविशेषेण सर्वान्तरात्मा व्यावृत्तोऽनुसन्धेय इति कृत्वा पुनः प्रश्नः कृतः । याज्ञवल्क्योऽपि तदभिप्रायमभिज्ञाय प्रत्यगात्मनोऽसम्भावितम् अशनायादिप्रत्यनीकत्वमुक्तवान्। अतश्चोपास्यस्य व्यावृत्तिप्रतीतिसिद्ध्यर्थमुभाभ्यां परस्परबुद्धिव्यतिहारः कर्तव्यः।



सूत्रस्थदृष्टान्तांशविवरणम्

इतरवत् – यथेतरत्र सद्विद्यायां भूयोभूयः प्रश्नैः प्रतिवचनैश्च तदेव सद्ब्रह्म व्यवच्छिद्यते; न पुनः पूर्वप्रतिपन्नाद्गुणाद्गुणान्तरविशिष्टतयोपास्यं प्रतिपाद्यते; तद्वत् ॥२६॥



प्रश्नादेर्भेदेऽपि ऐक्यावगमोपपादनम्

तत्रापि प्रश्नप्रतिवचनभेदे सति कथमैक्यमवगम्यत इति चेत् तत्राह –

३९१. सैव हि सत्यादयः ॥ ३–३–३७ ॥

सैव हि – सच्छब्दाभिहिता परमकारणभूता परा देवतैव सेयं देवतैक्षत (छा.६.३.२) तेजः परस्यां देवतायाम् (छा.६.८.३) इति प्रकृता यथा सोम्य मधु मधुकृतो निस्तिष्ठन्ति (छा.६.९.१) इत्यादिषु पर्यायेषु सर्वेषूपपाद्यते। यतः ऐतदात्म्यमिदं सर्वं तत्सत्यं स आत्मा (छा.६.८.७) इति प्रथमपर्यायोदितास्सत्यादयस्सर्वेषु पर्यायेषूपपाद्योपसंह्रियन्ते ।



परकीयाधिकरणरचनाप्रकारः तद्दूषणं च

केचित्तु – व्यतिहारो विशिंषन्ति हीतरवत्, सैव हि सत्यादयः इति सूत्रद्वयमधिकरणद्वयं वर्णयन्ति । तत्र पूर्वेण त्वं वाऽहमस्मि भगवो देवते अहं वै त्वमसि भगवो देवते तद्योऽहं सोऽसौ योऽसौ सोऽहम् इति वाक्ये जीवपरयोर्व्यतिहारानुसन्धानं प्रतिपाद्यत इत्युच्यत इत्याहुः; तत् सर्वं खल्विदं ब्रह्म (छा.३.१४.१) ऐतदात्म्यमिदं सर्वम् (छा.६.१६.३) तत्त्वमसि (छां.६.१६.३) इत्यवगतसर्वात्मभावविषयत्वादस्य वाक्यस्य नात्र प्रतिपादनीयमपूर्वमस्तीत्यनादरणीयम् । तत्तु वक्ष्यते – आत्मेति तूपगच्छन्ति ग्राहयन्ति च (ब्र.सू.४.१.३) इति । न च सर्वात्मत्वानुसन्धानातिरेकेण परस्मिन् ब्रह्मणि जीवत्वानुसन्धानम्, जीवे च परब्रह्मत्वानुसन्धानं, तथ्यं सम्भवति ।



परेषाम् उत्तरसूत्रार्थवर्णनेष्वनौचित्यम्

उत्तरेण च सूत्रेण स यो ह वै तन्महति यक्षं प्रथमजं वेद सत्यं ब्रह्म (बृ.७.४.१) इत्यादिवाक्यप्रतिपादितस्य सत्योपासनस्य तद्यत्सत्यमसौ स आदित्यो य एष एतस्मिन्मण्डले पुरुषो यश्चायं दक्षिणेऽक्षिन् (बृह.७.५.१) इत्यादिवाक्यप्रतिपादितोपासनस्य चैक्यं प्रतिपाद्यत इति; तदप्ययुक्तम्, उत्तरवाक्ये अक्ष्यादित्यस्थानभेदेन विद्याभेदस्य पूर्वमेव न वा विशेषात् (शारी.३.३.२१) इत्यनेन प्रतिपादितत्वात्।



अनौचित्योपपादनम्

न च द्वयोरनयोर्व्याहृत्यादिशरीरकत्वेन रूपवतोः हन्ति पाप्मानं जहाति च य एवं वेद (बृ.७.५.२) स यो हैतन्महद्यक्षं प्रथमजं वेद सत्यं ब्रह्मेति जयतीमान् लोकान् (बृ.७.४.१) इति पृथक्संयोगचोदनावतोर्द्वयोरुपासनयोः स यो ह वै तन्महद्यक्षं प्रथमजं वेद सत्यं ब्रह्मेति जयतीमान् लोकान् (बृ.४.७.१) इति संयोगरूपादिमत्तया निरपेक्षेण पूर्वेणैकेनोपासनेनाभेदस्सम्भवति ।



गुणफलाधिकारत्वासम्भवः

न च हन्ति पाप्मानं जहाति (बृ.७.५.१) इति गुणफलाधिकारत्वम्, प्रमाणाभावात् । पूर्वेणैकविद्यात्वं प्रमाणमिति चेत् – न, इतरेतराश्रयत्वात् । एकविद्यात्वे निश्चिते पूर्वफलस्यैव प्रधानफलत्वेनोत्तरयोः फलयोर्गुणफलत्वम्, तयोर्गुणफलत्वे निश्चिते सति संयोगभेदाभावात्पूर्वेण विद्यैक्यमितीतरेतराश्रयत्वमिति। एवमादिभिर्यथोक्तप्रकारमेव सूत्रद्वयम् ॥३७॥

इति श्रीशारीरकमीमांसाभाष्ये अन्तरत्वाधिकरणम् ॥१५॥




१६ कामाद्यधिकरणम्

श्रीशारीरकमीमांसाभाष्ये कामाद्यधिकरणम्॥१६॥

अधिकरणार्थः— छान्दोग्य-वाजसनेयकप्रतिपन्नयोर्दहरविद्ययोः रूपाभेदादभेदः

३९२. कामादीतरत्र तत्र चायतनादिभ्यः ॥ ३–३–३८ ॥


विचारणीयं विषयवाक्यम्

छान्दोग्ये श्रूयते – अथ यदिदमस्मिन् ब्रह्मपुरे दहरं पुण्डरीकं वेश्म दहरोऽस्मिन् अन्तराकाशः तस्मिन् यदन्तस्तदन्वेष्टव्यम् (छा.८.१.१) इत्यादि; वाजसनेयके च स वा एष महानज आत्मा योऽयं विज्ञानमयः प्राणेषु य एषोऽन्तर्हृादय आकाशस्तस्मिञ्छेते सर्वस्य वशी सर्वस्येशानः (बृ।६-४-२२) इत्यादि।



विचारौपयिकः संशयः

तत्र संशयः – किमनयोर्विद्याभेदः, उत नेति।



सहेतुकः पूर्वः पक्षः

किं युक्तम्? भेद इति कुतः? रूपभेदात्; अपहतपाप्मत्वादिगुणाष्टकविशिष्ट आकाशः छान्दोग्ये उपास्यः प्रतीयते; वाजनेयके त्वाकाशे शयानो वशित्वादिगुणविशिष्ट उपास्यः प्रतीयते; अतो रूपभेदाद्विद्याभेदः



सूत्रतः सिद्धान्तार्थः

इति प्राप्ते प्रचक्ष्महे – न भेद इति। कुतः? रूपाभेदात् – इतरत्र तत्र च कामाद्येव हि रूपं – वाजसनेयके छान्दोग्ये च सत्यकामादिविशष्टमेव ब्रह्मोपास्यमित्यर्थः। कुत एतदवगम्यते? आयतनादिभ्यः – हृदयायतनत्वसेतुत्वविधरणत्वादिभिस्तावदुभयत्र सैव विद्येति प्रत्यभिज्ञायते; वशित्वादयश्च वाजसनेयके श्रुताः छान्दोग्यश्रुतस्य गुणाष्टकान्यतमभूतस्य सत्यसङ्कल्पत्वस्य विशेषा एवेति सत्यसङ्कल्पत्वसहचारिणां सत्यकामत्वादीनामपहतपाप्मत्वपर्यन्तानां सद्भावमवगमयन्ति; अतो रूपं न भिद्यते। संयोगोऽपि परं ज्योतिरुपसम्पद्य स्वेन रूपेणाभिनिष्पद्यते (छा.८-३-४) अभयं वै ब्रह्म भवति (बृ.६-४-२५) इति ब्रह्मप्राप्तिरूपो न भिद्यते। आकाशशब्दः छान्दोग्ये परमात्मविषय इति, दहर उत्तरेभ्यः (शारी.१-३-१३) इत्यत्र निर्णीतम्। वाजसनेयके त्वाकाशे शयानस्य वशित्वादिश्रवणात्तस्य शयानस्य परमात्मत्वे सति तदाधाराभिधायिन आकाशशब्दस्य तस्यान्ते सुषिरं सूक्ष्मम् (तै.ना.११.अनु) इति हृदयान्तर्गतस्य सुषिरशब्दवाच्यस्याकाशस्याभिधायकत्वमवगम्यते । अतो विद्यैक्यम् ॥३८॥



वशित्वादीनां गुणानामपारमार्थिकत्वात् उपासनानन्वयशङ्का

अथ स्यात् – यदुक्तं वाजसनेयके वशित्वादिभिस्सह सत्यकामत्वादि सद्भावोऽवगम्यते – इति; तन्नोपपद्यते, वशित्वादीनामेव तत्र परमार्थतस्सद्भावाभावात्; तदभावश्च मनसैवानुद्रष्टव्यं नेह नानास्ति किञ्चन। मृत्योस्समृत्युमाप्नोति य इह नानेव पश्यति (बृ.६-४-१९) एकधैवानुद्रष्टव्यमेतदप्रमेयं ध्रुवम् (बृह.६-४-२०) इति प्रकृतेन वाक्येन स एष नेतिनेत्यात्मा (बृ.६-४-२२) इत्युत्तरेणचोपास्यस्य ब्रह्मणो निर्विशेषत्वप्रतीतेरवगम्यते; अतो वशित्वादयोऽपि स्थूलत्वाणुत्ववन्निषेध्या इति प्रतीयन्ते, अत एव छान्दोग्येऽपि सत्यकामत्वादयो न ब्रह्मणः पारमार्थिका गुणा उच्यन्ते; अतोऽपारमार्थिकत्वादेवञ्जातीयकानां गुणानां मोक्षार्थेषूपासनेषु लोप इति; तत्राह –



उक्तायाः शङ्कायाः सूत्रतो निरासः

३९३. आदरादलोपः ॥ ३–३–३९ ॥

ब्रह्मगुणत्वेन प्रमाणान्तराप्राप्तानां गुणानामेषां सत्यकामत्वादीनां तस्मिन्यदन्तस्तदन्वेष्टव्यम् (छा.८.१.१) एष आत्माऽपहतपाप्मा विजरो विमृत्युर्विशोको विजिघत्सोऽपिपासः सत्यकामस्सत्यसङ्कल्पः (छा.८.१.५) सर्वस्य वशी सर्वस्येशानः (बृ.६.४.२२) एष सर्वेश्वर एष भूताधिपतिरेष भूतपाल एष सेतुर्विधरण एषां लोकानामसम्भेदाय (बृ.६.४.२२) इत्यादिभिरनयोः श्रुत्योरन्यासु च मोक्षार्थोपासनोपास्यब्रह्मगुणत्वेन सादरमुपदेशादेषामलोपः; अपितूपसंहार एव कार्यः।



सूत्रोक्तस्य ब्रह्मगुणेष्वादरस्योपपादनम्

छान्दोग्ये तावत् तद्य इहात्मानमनुविद्य व्रजन्त्येतांश्च सत्यान् कामान् तेषां सर्वेषु लोकेषु कामचारो भवति (छा.८.१.६) इति सत्यकामत्वादिगुणविशिष्टस्य ब्रह्मणो वेदनमभिधाय अथ य इहात्मानमननुविद्य व्रजन्त्येतांश्च सत्यान्कामांस्तेषां सर्वेषु लोकेष्वकामचारो भवति (छां.८.१.६) इत्यवेदननिन्दा क्रियमाणा गुणविशष्टवेदनस्यादरं दर्शयति। तथा वाजसनेयके सर्वस्य वशी सर्वस्येशानः, एष सर्वेश्वर एष भूताधिपितरेष भूतपालः (बृह.६.४.२२) इति भूयोभूय ऐश्वर्योपदेशाद्गुणेष्वादरः प्रतीयते। एवमन्यत्रापि ।



शास्त्रस्यापारमार्थिकार्थानुपदेशकता



निषेधस्य अब्रह्मात्मकत्वविषयता च

न च मातापितृसहस्रेभ्योऽपि वत्सलतरं शास्त्रं प्रतारकवत् अपारमार्थिकान्निरसनीयान् गुणान् प्रमाणान्तराप्रतिपन्नानादरेणोपदिश्य संसारचक्रपरिवर्तनेन पूर्वमेव बम्भ्रम्यमाणान्मुमुक्षून् भूयोऽपि भ्रमयितुमलम् । नेह नानाऽस्ति किञ्चन (बृ.६.४.१९) एकधैवानुद्रष्टव्यम् (बृ.६.४.२०) इति तु सर्वस्य ब्रह्मकार्यत्वेन तदात्मकत्वादेकधाऽनुदर्शनं विधायाब्रह्मात्मकत्वेन पूर्वसिद्धनानात्वदर्शनं निषेधतीत्ययमर्थः प्रागेव प्रपञ्चितः । स एष नेतिनेत्यात्मा (बृ.६.४.२२) इत्यत्र च, इति शब्देन प्रमाणान्तरप्रतिपन्नं प्रपञ्चाकारं परामृश्य न तथाविधं ब्रह्मेति सर्वात्मभूतस्य ब्रह्मणः प्रपञ्चविलक्षणत्वं प्रतिपाद्यते; तदेव चानन्तरमुपपादयति अग्राह्यो न हि गृह्यते अशीर्यो न हि शीर्यते असङ्गो न हि सज्यते अव्यथितो न व्यथते न रिष्यति (बृ.६.४.२२) इति। प्रमाणान्तरग्राह्यविसजातीयत्वात्प्रमाणान्तरेण न गृह्यते; विशरणीयविसजातीयत्वान्न विशीर्यते; एवमुत्तरत्रानुसन्धेयम् । छान्दोग्येऽपि नास्य जरयैतज्जीर्यति न वधेनास्य हन्यते एतत्सत्यं ब्रह्मपुरमस्मिन् कामास्समाहिताः (छा.८.१.५,६) इति सर्वविसजातीयत्वं ब्रह्मणः प्रतिपाद्य तस्मिन्सत्यकामत्वादयो विधीयन्ते ॥३९॥



ब्रह्मप्रेप्सूनाम् उपासने गुणानामनुपसंहार्यत्वशङ्का

नन्वेवमपि तद्य इहात्मानमनुविद्य व्रजन्त्येताश्च सत्यान् कामांस्तेषां सेर्वषु लोकेषु कामचारो भवति स यदि पितृलोककामो भवति (छां.८.१.५) इत्यादिना सत्यकामादिगुणविशिष्टवेदनस्य सांसारिकफलसम्बन्धश्रवणान्मुक्षोर्ब्रह्मप्रेप्सोर्न सगुणं ब्रह्मोपास्यम्; परविद्याफलं च परं ज्योतिरुपसम्पद्य स्वेन रूपेणाभिनिष्पद्यते (छा.८.३.४) इतीदमेव। अतस्सत्यकामत्वादयो ब्रह्मप्रेप्सोर्नोपसंहार्या इति; अत उत्तरं पठति –



प्रसक्ताशङ्कायाः उत्तरपरं सूत्रम्

३९४. उपस्थितेऽतस्तद्वनचात् ॥ ३–३–४० ॥

उपस्थितिः – उपस्थानम्, ब्रह्मोपसम्पन्ने सर्वबन्धविनिर्मुक्ते स्वेन रूपेणाभिनिष्पन्ने प्रत्यगात्मनि अत एव – उपसम्पत्तेरेव हेतोस्सर्वेषु लोकेषु कामचार उच्यते परं ज्योतिरुपसम्पद्य स्वेन रूपेणाभिनिष्पद्यते स उत्तमः पुरुषः स तत्र पर्येति जक्षत्क्रीडन्रममाणः स्त्रीभिर्वा यानैर्वा ज्ञातिभिर्वा नोपजनं स्मरिन्नदं शरीरं स स्वराड्भवति तस्य सर्वेषु लोकेषु कामचारो भवति (छा.८.३.४) इति तदेतच्चतुर्थे निपुणतरमुपपादयिष्यते। अतस्सर्वेषु लोकेषु कामचारस्य मुक्तोपभोग्यफलत्वात् मुमुक्षोस्सत्यकामत्वादयो गुणा उपसंहार्याः ॥४०॥

इति श्रीशारीरकमीमांसाभाष्ये कामाद्यधिकरणम्॥ १६॥




१७ तन्निर्धारणानियमाधिकरणम्

श्री शारीरकमीमांसाभाष्ये तन्निर्धारणानियमाधिकरणम्॥१७॥

अधिकरणार्थः— कर्माङ्गाश्रितोद्गीथोपासनादेः क्रतुषु उपादेयतानियमाभावः

३९५. तन्निर्धारणानियमस्तद्दृष्टेः पृथग्घ्यप्रतिबन्धः फलम् ॥ ३–३–४१ ॥


एतदधिकरणीयः संशयगर्भः पूर्वः पक्षः

ओमित्येतदक्षरमुद्गीथमुपासीत (छां.१.१.१) इत्यादीनि कर्माङ्गाश्रयाण्युपासनानि कर्माङ्गभूतोद्गीथादिमुखेन जुह्वादिमुखेन पर्णतादिवत् कर्माङ्गत्वेन निरूढानुष्ठानानि इत्युद्गीथाद्युपासन-सम्बन्धिनो यदेव विद्यया करोति श्रद्धयोपनिषदा तदेव वीर्यवत्तरं भवति (छा.१.१.१०) इति वर्तमाननिर्देशस्य पर्णतादिसम्बन्धपापश्लोकश्रवणवत्पृथक्फलत्वकल्पनायोगात् क्रतुषु नियमेनोपसंहार्याणीति ॥



सूत्रारार्थतः सिद्धान्तप्रदर्शनम्

एवं प्राप्ते प्रचक्ष्महे – तन्निर्धारणानियमः – इति । निर्धारणं निश्चयेन मनसोऽवस्थापनम्, ध्यानमित्यर्थः; तन्निर्धारणानियमः – कर्मसूद्गीथाद्युपासनानामनियमः; कुतः? तद्दृष्टेः उपलभ्यते ह्युपासनानुष्ठानानियमः – तेनोभौ कुरुतो यश्चैतदेवं वेद, यश्च न वेद (छा.१.१.१०) इत्यविदुषोऽप्यनुष्ठानवचनात्। न चाङ्गत्वे सत्युपासनस्यानुष्ठानानियम उपपद्यते ।



उद्गीथोपासनस्य फलपार्थक्यम्

एवमुपासनस्यानङ्गत्वे निश्चिते सत्युपासनविधेः फलाकाङ्क्षायां रात्रिसत्रन्यायेन वीर्यवत्तरत्वं कर्मफलात्पृथग्भूतं फलमित्यवगम्यते।

किमिदं वीर्यवत्तरत्वम्? कर्मफलस्यैवाप्रतिबन्धः। प्रतिबध्यते हि कर्मफलं प्रबलकर्मान्तरफलेन तावन्तं कालम्; तदभावोऽप्रतिबन्धः। स ह्यप्रतिबन्धः कर्मफलात्स्वर्गादिलक्षणात्पृथग्भूतमेव फलम् । तदिदमुच्यते पृथग्घ्यप्रतिबन्धः फलमिति ।

अतः कर्माङ्गाश्रयाणामपि पृथक्फलत्वाद्गोदोहनादिवत् कर्मसु उद्गीथाद्युपासनानाम् अनियमेनोपसंहारः॥४१॥

इति श्रीशारीरकमीमांसाभाष्ये तन्निर्धारणानियमाधिकरणम् ॥१७॥




१८ प्रदानाधिकरणम्

श्रीशारीरकमीमांसाभाष्ये प्रदानाधिकरणम् ॥१८॥

अधिकरणार्थः— हविस्त्यागपार्थक्ये इन्द्रादीनामिव, प्रतिगुणचिन्तनं परमात्मचिन्तनावृत्तिः

३९६. प्रदानवदेव तदुक्तम् ॥ ३–३–४२ ॥ (सि)


विचारणीयविषयनिर्देशः

दहरविद्यायां – तद्य इहात्मानमनुविद्य व्रजन्त्येतांश्च सत्यान्कामान् (छा.८.१.६) इति दहराकाशस्य परमात्मन उपासनमुक्त्वा एतांश्च सत्यान्कामान् (छां.८.१.६) इति गुणानामपि पृथगुपासनं विहितम् ।



विचारौपयिकस्संशयः

तत्र संशयः – गुणचिन्तनेऽपि तत्तद्गुणविशिष्टतया दहरस्यात्मनश्चिन्तनमावर्तनीयम्, उत नेति।



पूर्वः पक्षः

दहराकाशस्यैव अपहतपाप्मत्वादीनां गुणित्वात्तस्य च सकृदेवानुसन्धातुं शक्यत्वाद्गुणार्थं तच्चिन्तनं नावर्तनीयम् –



सदृष्टान्तोपपत्तिकः सिद्धान्तः

इति प्राप्ते उच्यते प्रदानवदेव – इति। प्रदानवदावर्तनीयमेवेत्यर्थः । यद्यपि दहराकाश एक एवापहतपाप्मत्वादिगुणानां गुणी; स च प्रथमं चिन्तितः; तथाऽपि स्वरूपमात्राद्गुणविशिष्टाकारस्य भिन्नत्वात् अपहतपाप्मा विजरः (छा.८.१.५) इत्यादिना गुणविशिष्टतया चोपास्यत्वेन विहितत्वात्पूर्वं स्वरूपेणानुसंहितस्यापहतपाप्मत्वादिविशिष्टतयाऽनुसन्धानार्थमावृत्तिः कर्तव्या, यथा इन्द्राय राज्ञे पुरोडाशमेकादशकपालं निर्वपेत् , इन्द्रायाधिराजाय, इन्द्राय स्वराज्ञे (यजु.२.३.६) इतीन्द्रस्यैव राजत्वादिगुणविशिष्टत्वेऽपि तत्तद्गुणसम्बन्ध्याकारस्य भिन्नत्वात्प्रदानावृत्तिः क्रियते; तदुक्तं साङ्कर्षणे नाना वा देवता पृथक्त्वात् (सङ्क.काण्डे) इति ॥४२॥

इति श्रीशारीरकमीमांसाभाष्ये प्रदानाधिकरणम्॥१८॥




१९ लिङ्गभूयस्त्वाधिकरणम्

श्रीशारीरकमीमांसाभाष्ये लिङ्गभूयस्त्वाधिकरणम्॥१९॥

अधिकरणार्थः— तैत्तरीयकगतस्य सहस्रशीर्षकमित्यनुवाकस्य सर्ववेदान्तोदितपरविद्योपास्यविशेषनिर्धारणपरत्वम्, न तु दहरविद्यामात्रशेषत्वम्

३९७. लिङ्गभूयस्त्वात्तद्धि बलीयस्तदपि ॥ ३–३–४३ ॥


विचारणीयविषयनिर्देशः

तैत्तिरीया दहरविद्यानन्तरमधीयते सहस्रशीर्षं देवं विश्वाक्षं विश्वशम्भुवम् । विश्वं नारायणं देवमक्षरं परमं प्रभुम् इत्यारभ्य सोऽक्षरः परमस्स्वराट् (तै.ना.१) इत्यन्तम्।



विचारौपयिकः संशयः

तत्र संशयः- किं पूर्वप्रकृतविद्यैकविद्यात्वेन तदुपास्यविशेषनिर्धारणमनेन क्रियते, उत सर्ववेदान्तोदितपरविद्योपास्यविशेषनिर्धारणम् – इति।



सहेतुकः पूर्वःपक्षः

किं युक्तम्? दहरविद्योपास्यविशेषनिर्धारणमिति। कुतः? प्रकरणात्। पूर्वस्मिन्ननुवाके दहरविद्या हि प्रकृता दह्रं विपाप्मं परवेश्मभूतं यत्पुण्डरीकं पुरमध्यसंस्थम्। तत्रापि दह्रं गगनं विशोकस्तस्मिन्यदन्तस्तदुपासितव्यम् (तै.ना.१०) इति। अस्मिंश्चानुवाके पद्मकोशप्रतीकाशं हृदयं चाप्यधोमुखम् (तै.ना.११) इत्यादिना हृदयपुण्डरीकाभिधानमस्य नारायणानुवाकस्य दहरविद्योपास्यनिर्धारणार्थत्वमुपोद्बलयतीति॥



सूत्रार्थविवृत्या सिद्धान्तार्थः

एवं प्राप्ते प्रचक्ष्महे लिङ्गभूयस्त्वात् – इति। अस्य निखिलपरविद्योपास्यविशेष निर्धारणार्थत्वे भूयांसि लिङ्गानि दृश्यन्ते; तथा हि परविद्यास्वक्षरशिवशम्भुपरब्रह्मपरज्योतिः परतत्त्वपरमात्मादिशब्दनिर्दिष्टमुपास्यं वस्त्विह तैरेव शब्दैरनूद्य तस्य नारायणत्वं विधीयते; भूयसीषु विद्यासु श्रुताननूद्य नारायणत्वविधानभूयस्त्वं नारायण एव सर्वविद्यासूपास्यमस्थूलत्वादिविशेषितानन्दादिगुणकं परं ब्रह्मेति विशेषनिर्णये भूयः बहुतरं लिङ्गं भवति। अत्र लिङ्गशब्दः चिह्नपर्यायः। चिह्नभूतं वाक्यं बहुतरमस्तीत्यर्थः।



लिङ्गस्य बलीयस्त्वोपपत्तिः

तद्धि प्रकरणाद्बलीयः। तदप्युक्तं प्रथमकाण्डे – श्रुतिलिङ्गवाक्यप्रकरणस्थानसमाख्यानां समवाये पारदौर्बल्यमर्थविप्रकर्षात् (जै.मी.सू.३.३.१४) इति।



दहरमात्रशेषताया निरासः

यत्तूक्तं पद्मकोशप्रतीकाशम् (तै.ना.११) इत्यादिवचनं दहरशेषत्वमस्योपोद्बलयति – इति; तन्न, बलीयसा प्रमाणेन सर्वविद्योपास्यनिर्धारणार्थत्वेऽवधृते सति दहरविद्यायामपि तस्यैव नारायणस्योपास्यत्वेन तद्वचनोपपत्तेः। न च सहस्रशीर्षम् (तै.ना.११) इत्यादि द्वितीयानिर्देशेन पूर्वानुवाकोदितोपासिना सम्बन्धश्शङ्कनीयः, तस्मिन्यदन्तस्तदुपासितव्यम् (तै.ना.१०) इत्युपासिगतेन कृत्प्रत्ययेनोपास्यस्य कर्मणोऽभिहितत्वात्तदुपास्ये द्वितीयानुपपत्तेः। विश्वमेवेदं पुरुषः (तै.ना.११.अनु) तत्त्वं नारायणःपरः (तै.ना.११) इत्यादि प्रथमानिर्देशाच्च प्रथमार्थे द्वितीया वेदितव्या । अन्तर्बहिश्च तत्सर्वं व्याप्य नारायणः स्थितः (तै.ना.११) तस्याश्शिखाया मध्ये परमात्मा व्यवस्थितः स ब्रह्मा स शिवस्सेन्द्रः सोऽक्षरः परमस्स्वराट् (तै.ना.११) इति निर्देशैस्सर्वस्मात्परो नारायण एव सर्वत्रोपास्य इति निर्णीयमानत्वाच्च प्रथमार्थे द्वितीयेति निश्चीयते ॥४३॥

इति श्रीशारीरकमीमांसाभाष्ये लिङ्गभूयस्त्वाधिकरणम्॥१९॥




२० पूर्वविकल्पाधिकरणम्

श्रीशारीरकमीमांसाभाष्ये पूर्वविकल्पाधिकरणम्॥२०॥

अधिकरणार्थः— अग्निरहस्यब्राह्मणोक्तानां मनश्चिदादीनां विद्यामयक्रत्वनुप्रविष्टता

३९८. पूर्वविकल्पः प्रकरणात्स्यात्क्रिया मानसवत् ॥ ३–३–४४ ॥


विचारणीयविषयोपस्थापनम्

वाजसनेयके अग्निरहस्ये मनश्चितादयोऽग्नयः श्रूयन्ते – मनश्चितो वाक्चितः प्राणचितः चक्षुश्चितः श्रोत्रचितः कर्मचितोऽग्निचितः (अग्निरहस्यं) इति ।



विचारौपयिकस्संशयः

तत्र संशयः – किमेते मनश्चितादयस्साम्पादिकत्वेन विद्यारूपा अग्नयः क्रियामयक्रत्वनुप्रवेशेन क्रियारूपाः, आहोस्विद्विद्यामयक्रत्वनुप्रवेशेन विद्यारूपा एव – इति विशये



पूर्वः पक्षः सूत्रत एव

क्रियारूपत्वं तावदाह – पूर्वविकल्पः – इत्यादिना। चित्याग्नित्वेन सम्पादितानामेषां मनश्चितादीनां क्रत्वनुप्रवेशसाकाङ्क्षाणां स्वदेशे क्रतुविध्यभावात्पूर्वत्र असद्वा इदमग्र आसीत् (अग्निरहस्यं) इत्यादिनेष्टकचितस्याग्नेः प्रकृतत्वात् तस्य च क्रियामयक्रत्वव्यभिचारित्वेन तत्र क्रतुसन्निधानात्तत्प्रकरणगृहीता मनश्चितादयस्तेनेष्टकचितेनाग्निना विकल्प्यमानाः क्रियारूपा एव स्युः। विद्यारूपाणामपि क्रियामयक्रत्वनुप्रवेशेन क्रियारूपत्वं मानसग्रहवदुपपद्यते। यथा द्वादशाहे अविवाक्ये दशमेऽहनि मानसग्रहस्य मनोनिष्पाद्यग्रहणासादनस्तोत्र-शस्त्रप्रत्याहरणभक्षणत्वेन विद्यारूपस्यापि क्रियामयक्रत्वङ्गतया क्रियारूपत्वम्; तथेहापि ॥ ४४॥



उक्तार्थदृढीकरणम्

३९९. अतिदेशाच्च ॥ ३–३–४५ ॥

इतश्चेष्टकचितेनाग्निना मनश्चितादीनां विकल्पः क्रियारूपत्वं चावगम्यते; तेषामेकैक एव तावान् यावानसौ पूर्वः (अग्निरहस्यम्) इति पूर्वस्येष्टकचितस्याग्नेर्वीर्यं मनश्चितादिष्वतिदिश्यते; तेन तुल्यकार्यत्वाद्विकल्पः। ततश्चेष्टकचितवत्तत्क्रतुनिर्वर्तनेन तदङ्गभूताः मनश्चितादयः क्रियामयक्रत्वनुप्रवेशेन क्रियारूपा एवेति ॥ ४५॥



सिद्धान्तसूत्राणि

एवं प्राप्ते प्रचक्ष्महे –

४००. विद्यैव तु निर्धारणाद्दर्शनाच्च ॥ ३–३–४६ ॥

तुशब्दः पक्षं व्यावर्तयति; यदुक्तं मनश्चितादयः क्रियामयक्रत्वनुप्रवेशेन क्रियारूपा एवेति; नैतदस्ति; विद्यारूपा एवैते- विद्यारूपक्रत्वन्वयिन इत्यर्थः। कुतः? निर्धारणाद्दर्शनाच्च; निर्धारणं तावत् ते हैते विद्याचित एव विद्यया हैवैत एवंविदश्चिता भवन्ति (अग्निरहस्यम् १०.५.३) इति; वाङ्मनश्चक्षुरादिव्यापाराणामिष्टकादिवच्चयनानुपपत्तेर्मनसा सम्पादिताग्नित्वेन विद्यारूपत्वे सिद्धेऽपि विद्याचित एव, विद्यया हैवैते (अग्निरहस्यम् १०.५.३) इति चावधारणं विद्यामयक्रत्वन्वयेन विद्यारूपत्वज्ञापनार्थमिति निश्चीयते ।



दर्शनाच्चेति सौत्रभागव्याख्यानम्

दृश्यते चात्रैवैषां शेषी विद्यारूपः क्रतुः ते मनसैवाधीयन्त मनसैवाचीयन्त मनसैषु ग्रहा अगृह्यन्त मनसा स्तुवन्त मनसा शंसन् यत्किञ्च यज्ञे कर्म क्रियते, यत्किञ्च यज्ञीयं कर्म मनसैव तेषु मनोमयेषु मनश्चित्सु मनोमयमक्रियत (अग्निरहस्यम् १०.५.३.३) इति। इष्टकचितेष्वग्निषु यत्क्रियामयं यज्ञीयं कर्म क्रियते; तन्मनोनिर्वर्त्येषु मनश्चिताद्यग्निषु मनोमयमेवाक्रियतेति वचनात् क्रतुरपि विद्यामयोऽत्र प्रतीयते ॥४६॥



विद्यारूपत्वस्य बाधशङ्कातत्परिहारौ

नन्वत्र विधिपदाश्रवणात् फलसम्बन्धाप्रतीतेश्चेष्टकचिताग्न्युपस्थापितक्रियामयक्रतु-प्रकरणाद्विद्यामयक्रत्वन्वयेन विद्यारूपतैषां बाध्यते, नेत्याह –

४०१. श्रुत्यादिबलीयस्त्वाच्च न बाधः ॥ ३–३–४७ ॥

श्रुतिलिङ्गवाक्यानां प्रकरणाद्बलीयस्त्वेन श्रुत्याद्यवगतः क्रतुरेषां तदन्वयश्च दुर्बलेन प्रकरणेन बाधितुं न शक्यते; श्रुतिस्तावत् – ते हैते विद्याचित एव (अग्निरहस्यं) इति। तां विवृणोति विद्यया हैवैत एवंविदश्चिता भवन्ति (अग्निरहस्यं) इति। विद्यया विद्यामयेन क्रतुना सम्बद्धा मनश्चितादयश्चिता भवन्तीत्यर्थः । तान् हैतानेवंविदे सर्वदा सर्वाणि भूतानि चिन्वन्त्यपि स्वपते (अग्निरहस्यं) इति लिङ्गम्। वाक्यं च एवंविदे चिन्वन्ति (अग्निरहस्यं) इति । समभिव्याहारो वाक्यम् । एवंविदे विद्यामयक्रतुमते सर्वदा सर्वाणि भूतानि चिन्वन्तीत्यर्थः । सर्वभूतकर्तृकं सर्वकालव्यापि चयनं मनसा सम्पादितं परिमितकर्तृकालक्रियामयेष्टकचितकार्यद्वारेण क्रत्वनुप्रवेशसम्भवमलभमानं विद्यामयक्रत्वनुप्रवेशे लिङ्गं भवति ॥४७॥



पूर्वोक्तपूर्वपक्षहेत्वनुवादपूर्वकं सूत्रतो निरासः

यच्चेदमुक्तं – विधिप्रत्ययाश्रवणात्फलसम्बन्धाप्रतीतेश्च क्रियामयात्क्रतोरन्योऽत्र विद्यामयः क्रतुर्न सम्भवति – इति, तत्राह –

४०२. अनुबन्धादिभ्यः प्रज्ञान्तरपृथक्त्ववद्दृष्टश्च तदुक्तम् ॥ ३–३–४८ ॥

इष्टकचितान्वयिनः क्रियामयात्क्रतोर्विद्यामयोऽयं क्रतुः पृथक्त्वेन अनुबन्धादिभ्यः पृथक्त्वहेतुभ्योऽवगम्यते। अनुबन्धाः यज्ञानुबन्धिनो ग्रहस्तोत्रशस्त्रादयः मनसैषु ग्रहा अगृह्यन्त मनसास्तुवन्त मनसाशंसन् (अग्निरहस्यं) इत्यादिना प्रतिपादिताः। आदिशब्देन श्रुत्यादयः पूर्वोक्ता गृह्यन्ते। श्रुत्यादिभिस्सानुबन्धैर्विद्यामयक्रतुः पृथगवगम्यत इत्यर्थः। प्रज्ञान्तरपृथक्त्ववत् – यथा प्रज्ञान्तरं दहरविद्यादि क्रियामयात्क्रतोः पृथग्भूतं श्रुत्यादिभिरवगम्यते, एवमयमपि । एवं चानुबन्धादिभिः पृथग्भूते विद्यामये यज्ञेऽवगते सति विधिः परिकल्प्यते । दृष्टश्चानुवादसरूपेषु कल्प्यमानो विधिः । तदुक्तं – वचनानि त्वपूर्वत्वात् (जै.सू.३.५.२१) इति । फलं च तेषामेकैक एव तावान् यावानसौ पूर्वः (अग्निरहस्यं) इत्यतिदेशात् स्वक्रतुद्वारेणेष्टकचितस्याग्नेः यत्फलम्, तदेव मनश्चितादीनामपि स्वक्रतुद्वारेण फलमित्यवगम्यते ॥४८॥



अतिदेशस्य पूर्वपक्षोपष्टम्भकतानिरासः

यत्पुनरतिदेशेन तुल्यकार्यत्वावगमात्क्रियामयक्रत्वनुप्रवेशोऽवगम्यत इत्युक्तम्, तत्राह –

४०३. न सामान्यादप्युपलब्धेर्मृत्युवन्न हि लोकापत्तिः ॥ ३–३–४९ ॥

नावश्यमतिदेशादवान्तरव्यापारस्यापि तुल्यतया भवितव्यम्, येन क्रियामयक्रत्वनुप्रवेश एषां स्यात्, यस्मात्कस्माच्चित्सामान्यमात्रादतिदेशोपलब्धेः; उपलभ्यते हि स एष एव मृत्युर्य एष एतस्मिन्मण्डले पुरुषः (अग्निरहस्यं – ३०-५-२) इत्यादिषु संहर्तृत्वादिसामान्यमात्रादतिदेशः; न हि तत्र मण्डलपुरुषस्य मृत्युवत् तल्लोकापत्तिः – तद्देशप्राप्तिरपि भवति; एवमिहापि मनश्चितादीनामिष्टकचिताग्निवद्भावातिदेशमात्रेणेष्टकचिताग्निदेशरूपक्रियामयक्रत्वनुप्रवेशेनापि न भवितव्यम्। अत इष्टकचिताग्नेः स्वक्रतुद्वारेण यत्फलं तदेव मनश्चितादीनामपि विद्यामयकतुद्वारेण फलमित्यति-देशादवगम्यते ॥४९ ॥



अनन्तरश्रुतस्य ब्राह्मणस्य सिद्धान्तोपष्टम्भकत्वोपपादनम्

४०४. परेण च शब्दस्य ताद्विध्यं भूयस्त्वात्त्वनुबन्धः ॥ ३–३–५० ॥

परेण च ब्राह्मणेनास्यापि मनश्चिताद्यभिधायिनः शब्दस्य ताद्विध्यं – तद्विधत्वम्, विद्यामयप्रतिपादित्वमवगम्यते; परेण हि ब्राह्मणेन अयं वाव लोक एषोऽग्निचितस्तस्याप एव परिश्रिताः (अग्निरहस्यं) इत्यादिना स यो हैतदेवं वेद लोकं पृणानामेनं भूतमेतत्सर्वमभिसम्पद्यते (अग्निरहस्यं) इति पृथक्फला विद्यैव विधीयते, तथा वैश्वानरविद्यादौ च विद्यैव विधीयते। अतोऽग्निरहस्यस्य क्रियैकविषयत्वं नास्ति । एवं तर्हि विद्यामयाः मनश्चितादयो बृहदारण्यकेऽनुबद्धव्याः किमर्थमिहानुबध्यन्ते, तत्रोच्यते – भूयस्त्वात्त्वनुबन्धः – इति। मनश्चितादिषु सम्पादनीयानामग्न्यङ्गानां भूयस्त्वात् सन्निधाविहानुबन्धः कृतः॥ ५०॥

इति श्रीशारीरकमीमांसाभाष्ये पूर्वविकल्पाधिकरणम्॥२०॥




२१ शरीरेभावाधिकरणम्

श्रीशारीरकमीमांसाभाष्ये शरीरेभावाधिकरणम्॥२१॥

अधिकरणार्थः— उपासककर्तृकं प्रत्यगात्मभूतस्य स्वात्मनोऽनुसन्धानम् आविर्भूयमानगुणाष्टकवत्वेन

४०५. एक आत्मनश्शरीरे भावात् ॥ ३–३–५१ ॥


विचारणीयविषयोपस्थापनम्

सर्वासु परविद्यासूपास्योपासनस्वरूपवदुपासकस्वरूपस्यापि ज्ञातव्यत्वमुक्तं – त्रयाणामेव चैवमुपन्यासः प्रश्नश्च (ब्र.सू.१.४.३) इति। वक्ष्यति चास्य प्रत्यगात्मनः परमात्मात्मकत्वेन अनुसन्धानम् आत्मेति तूपगच्छन्ति ग्राहयन्ति च (ब्र.सू.४.१.३) इति ।



विचारौपयिकः संशयः

किमयं प्रत्यगात्मा ज्ञाता कर्ता भोक्तेहामुत्र सञ्चारक्षमोऽनुसन्धेयः, उत प्रजापतिवाक्योदितापहतपाप्मत्वादिस्वरूपः? ॥



सहेतुकः पूर्वः पक्षः

किं युक्तम्? ज्ञातृत्वाद्याकारमात्र इत्येके मन्यन्ते ॥

कुतः? अस्योपासकस्यात्मनः शरीरे भावात्; शरीरे वर्तमानस्य तादृशमेव रूपम्; तावतैवानुसन्धानेन तत्फलसिद्ध्युपपत्तेश्च ॥



उक्तार्थे काम्यकर्मानुष्ठातृदृष्टान्तीकरणम्

न हि कर्मस्वधिकृतानां स्वर्गादिफलार्थिनां ज्ञातृत्वाद्यतिरेकेण फलानुभवदशायां यादृशं रूपम्, तादृशं रूपं साधनानुष्ठानदशायामनुसन्धातव्यम्, तावतैव साधनानुष्ठानतत्फलयोस्सिद्धेः अतिरिक्तानुसन्धाने प्रयोजनाभावात्; तदविशेषादिहापि तथैव।



फलसिद्धेः अनुपपत्तिशङ्कापरिहारौ

ननु चात्र यथाक्रतुरस्मिन्लोके पुरुषो भवति तथेतः प्रेत्य भवति (छां.३.१४.१) इति विशेषवचनादपहतपाप्मत्वाद्याकार एवानुसन्धातव्य इत्यवगम्यते; नैवम्, तं यथायथोपासते (मुद्गल.उप.३) इत्युपास्यविषयत्वात्तस्य॥



सिद्धान्तपरं सूत्रं तद्विवरणं च

वि॰प्र॰— एवं प्राप्ते प्रचक्ष्महे -

४०६. (ध्येयः संसारावस्था-)व्यतिरेकस् तद् भाव-भावित्वान्, न तु (संसारावस्था), (यथावस्थित-ब्रह्म-)उपलब्धिवत् ॥ ३–३–५२ ॥

वि॰प्र॰— न त्व् एतद् अस्ति –

यज् ज्ञातृत्वाद्य्-आकार एवानुसन्धेय इति;

वि॰प्र॰— अस्यात्मनस् संसार-दशायाः मोक्ष-दशायां यो व्यतिरेकः,

सोऽपहत-पाप्मत्वादिको ऽनुसन्धेयः;

वि॰प्र॰— अस्य मोक्ष-दशायां यादृशं रूपं,

तादृग्-रूप एवोपासन-वेलायाम् आत्मा ऽनुसन्धेय इत्यर्थः।

वि॰प्र॰— कुतः? तद्-भाव-भावित्वात् = तद्-रूपापत्तेः;

वि॰प्र॰— यथाक्रतुरस्मिन् लोके पुरुषो भवति तथेतः प्रेत्य भवति (छा.३.१४.१)

वि॰प्र॰— तं यथा-यथोपासते तथैव भवति (मुद्गल.उप.३.१)

वि॰प्र॰— इति यथोपासनम् एव हि प्राप्तिः श्रूयते।

वि॰प्र॰— न च "पर--स्व-रूप-मात्र-विषयम् एवेदम्"

इति वक्तुं शक्यते,

प्रत्यग्-आत्मनो ऽप्य् उपास्य-भूत--पर-ब्रह्म-शरीरतयोपास्यकोटि-निक्षिप्तत्वात् ।

वि॰प्र॰— अतः प्रजा-पति-वाक्योदित- -+अपहत-पाप्मत्वादि-गुणक- प्रत्यग्-आत्म-शरीर-परमात्मोपासनस्य

तथा-रूपम् एव प्राप्यम्

इत्य् उस्क्तं भवति।



प्राप्याकारस्यैवाऽनुसन्धेयता

वि॰प्र॰— अत एव


एवं-क्रतुर् हामुं लोकं प्रेत्याभिसम्भवितास्मि (अग्निरहस्यं)



इत्य् उच्यते।

वि॰प्र॰— तस्मात् प्रत्यग्-आत्मा प्राप्याकार एवानुसन्धेयः।

वि॰प्र॰— उपलब्धिवत् –


यथा ब्रह्मोपलब्धिर् विहिता

यथावस्थित-ब्रह्म--स्व-रूप-विषया,

तथाऽऽत्मोपलब्धिर् अपि

यथाऽवस्थितात्म-स्वरूप-विषया



इत्य् अर्थः ।



काम्यानुष्ठातुः दृष्टान्तत्वस्य वैषम्यम्

कर्मस्वात्मस्वरूपानुसन्धानं कर्माङ्गम्; यजेत स्वर्गकामः (यजु.२.५.५) इति कर्मानुष्ठानमेव हि फलाय चोपद्यते। देहातिरिक्तज्ञातृत्वाद्याकारात्मावगतिः कालान्तरभाविफलसाधन-कर्माधिकारार्थेति तावन्मात्रमेव तत्रापेक्षितमिति न किञ्चिदपहीनम् ॥ ५२॥

इति श्रीशारीरकमीमांसाभाष्ये शरीरेभावाधिकरणम्॥२१॥




२२ अङ्गावबद्धाधिकरणम्

श्रीशारीरकमीमांसाभाष्ये अङ्गावबद्धाधिकरणम् ॥२२॥

अधिकरणार्थः— उद्गीथाद्यङ्गाश्रयाणाम् उपासनानाम् उद्गीथादिवत् सर्वशाखास्थक्रतुष्वप्यन्वयः

४०७. अङ्गावबद्धास्तु न शाखासु हि प्रतिवेदम् ॥ ३–३–५३ ॥


विचारणीयविषयोपस्थापनम्

ओमित्येतदक्षरमुद्गीथमुपासीत (छा.१.१.१) लोकेषु पञ्चविधं सामोपासीत (छा.२.२.१) उक्थमुक्थमिति वै प्रजा वदन्ति तदिदमेवोक्थम् इयमेव पृथिवी (ऐतरेय आ.२.१.२) अयं वाव लोक एषोऽग्निचितः (अग्निरहस्यं) इत्येवमाद्याः क्रत्वङ्गाश्रयाः उपासनाः भवन्ति ।



विचारौपयिकः संशयः

ताः किं यासु शाखासु श्रूयन्ते, तास्वेव नियताः, उत सर्वासु शाखासूद्गीथादिषु सम्बध्यन्त इति विचारः।



अधिकरणारम्भाक्षेपशङ्कानिरासः

सर्ववेदान्तप्रत्ययत्वे स्थितेऽपि प्रतिवेदं स्वरभेदादुद्गीथादयो भिद्यन्त इति तत्र तत्र व्यवतिष्ठेरन्निति युक्ता शङ्का ।



सयुक्तिकः पूर्वपक्षः

किं युक्तम्? व्यवतिष्ठेरन्निति । कुतः? उद्गीथमुपासीत (छां.१.१.१) इति सामान्येनोद्गीथसम्बन्धितया श्रुतायास्तस्यामेव शाखायां स्वरविशेषयुक्तस्य उद्गीथविशेषस्य सन्निधानात्तस्मिन्नेव विशेषे पर्यवसानं युक्तमिति । एवमाद्यास्तास्वेव शाखासु व्यवतिष्ठेरन्निति॥



सिद्धान्तार्थः सूत्रार्थविवृत्या

एवं प्राप्ते प्रचक्ष्महे – अङ्गावबद्धास्तु – इति। तु शब्दः पक्षं व्यावर्तयति; नह्युद्गीथाद्यङ्गावबद्धा उपासनास्तास्वेव शाखासु व्यवतिष्ठेरन्, अपि तु प्रतिवेदं सम्बध्येरन्; सर्वासु शाखास्वित्यर्थः । हि शब्दो हेतौ। यस्माच्छ्रुत्यैवोद्गीथाद्यङ्गमात्रावबद्धाः, तस्माद्यत्रोद्गीथादयः, तत्र सर्वत्र सम्बध्येरन्।



स्वरभेदायत्तोद्गीथभेदतो व्यवस्थाया निरासः

यद्यपि स्वरभेदेनोद्गीथव्यक्तयो भिद्यन्ते; तथापि सामान्येनोद्गीथश्रुत्या सर्वा व्यक्तयस्सन्निहिता इति न क्वचिद्व्यवस्थायां प्रमाणमस्ति । सर्वशाखाप्रत्ययन्यायेन च सर्वासु शाखासु क्रतुरेकः। अतस्सर्वासु शाखास्वेकस्य क्रतोस्सन्निधानात् क्रत्वङ्गभूतोद्गीथादयोऽपि सन्निहिता इति नैकस्य सन्निधिविशेषोऽस्तीति न व्यवस्था ॥ ५३॥



मन्त्रादिदृष्टान्तेन शास्त्रान्तरीयक्रत्वङ्गोद्गीथादिष्वप्युपासनान्वयः

४०८. मन्त्रादिवद्वाऽविरोधः ॥ ३–३–५४ ॥

वाशब्दश्चार्थे; आदिशब्देन जातिगुणसङ्ख्यासादृश्यक्रमद्रव्यकर्माणि गृह्यन्ते; यथा मन्त्रादीनामेकैकशाखास्वाम्नातानामपि शेषिणः क्रतोस्सर्वशाखास्वेकत्वेन यथायथं श्रुत्यादिभिस्सर्वासु शाखासु विनियोगो न विरुध्यते; तद्वदिहाप्यविरोधः ॥५४॥

इति श्रीशारीरकमीमांसाभाष्ये अङ्गावबद्धाधिकरणम्॥२२॥




२३ भूमज्यायस्त्वाधिकरणम्

श्रीशारीरकमीमांसाभाष्ये भूमज्यायस्त्वाधिकरणम्॥२३॥

अधिकरणार्थः— वैश्वानरविद्यायां त्रैलोक्यशरीरस्य वैश्वानरात्मनः उपासनं, समस्तस्यैव

४०९. भूम्नः क्रतुवज्ज्यायस्त्वं तथा हि दर्शयति ॥ ३–३–५५ ॥


वैश्वानरविद्यायां विचारणीयो विषयः

प्राचीनशाला औपमन्यवः (छां.५.११.१) इत्यारभ्य वैश्वानरविद्या आम्नाता। तत्र वैश्वानरः परमात्मा त्रैलोक्यशरीर उपास्यश्श्रुतः स्वर्लोकादित्यवाय्वाकाशाप्पृथिव्यवयवः; तत्र द्यौर्मूर्धा, आदित्यश्चक्षुः, वायुः प्राणः, आकाशस्सन्देहः – मध्यकाय इत्यर्थ; आपो वस्तिः; पृथिवी पादावित्यवयवविशेषाः।



विचारौपयिकः संशयः

तत्र संशयः – किमस्य त्रैलोक्यशरीरस्य व्यस्तस्योपासनं कर्तव्यम्, उत व्यस्तस्य समस्तस्य च, अथ समस्तस्यैवेति।



सयुक्तिकः पूर्वः पक्षः

किं युक्तम्? व्यस्तस्येति; कुतः? उपक्रमे व्यस्तोपासनोपदेशात्। तथाह्युपदिश्यते औपमन्यवादयः किलोद्दालकषष्ठाः केकयमश्वपतिमुपसद्य आत्मानमेवेमं वैश्वानरं सम्प्रत्यध्येषि तमेव नो ब्रूहि (छां.५.११.६) इति प्रपच्छुः। स च तेभ्यः प्रत्येकं स्वोपास्यान् द्युप्रभृतीनुक्तवद्भ्यो मूर्धादिषु व्यस्तेषूपासनं तत्र तत्र फलं चोक्तवान् अत्त्यन्नं, पश्यति प्रियं, भवत्यस्य ब्रह्मवर्चसं कुले**, य एतमेवमात्मानं वैश्वानरमुपास्ते मूर्धा त्वेष आत्मन इति एष वै सुतेजा आत्मा वैश्वानरः** (छां.५.१२.२) इत्यादिना । तेषुतेषूपासनेषूपास्यस्य वैश्वानरत्वं चाह। अतो व्यस्तस्योपासनं कर्तव्यम्। परत्र यस्त्वेतमेवं प्रादेशमात्रमभिविमानमात्मानं वैश्वानरमुपास्ते (छा.५.१८.१) इति। द्युप्रभृतिप्रदेशावच्छिन्नमात्रे वैश्वानरे उक्तस्य मूर्धाद्युपासनस्य समासेनोपसंहार इत्यवगन्तव्यम्।



विकल्पितद्वितीयांशस्य उपपादनम्

अपर आह – एवमेव समस्तस्याप्युपासनं कार्यमिति, पृथक्फलनिर्देशात् – यस्त्वेतमेवं प्रादेशमात्रमभिविमानमात्मानं वैश्वानरमुपास्ते स सर्वेषु लोकेषु सर्वेषु भूतेषु सर्वेष्वात्मस्वन्नमत्ति (छा.५.१८.१) इति । नचैतावता वाक्यभेदः; यथा भूमविद्योपक्रमे नामाद्युपासनं तत्तत्फलञ्चाभिधाय एष तु वा अतिवदति यस्सत्येनातिवदति (छा.७.१.१) इत्यादिना भूमविद्यामुपदिश्य स स्वराड् भवति तस्य सर्वेषु लोकेषु कामचारो भवति (छा.७.२५.२) इति तत्फलञ्च व्यपिदशति; तत्र भूमविद्यापरत्वेऽपि वाक्यस्य नामाद्यवान्तरोपासनं तत्तत्फलं चाङ्गीक्रियते, तथा इहापीति ॥



सूत्रार्थविवृत्या सिद्धान्तवर्णनम्

एवं प्राप्तेऽभिधीयते – भूम्नो ज्यायस्त्वमिति । भूम्नः – विपुलस्य समस्तस्यैव, ज्यायस्त्वं प्रामाणिकत्वमित्यर्थः; एकवाक्यत्वावगतेः। तथा हि प्राचीनशाला औपन्यवः (छा.५.११.१,२) इत्युपक्रम्य उद्दालको ह वै भगवन्तोऽयमारुणिस्सम्प्रति इममात्मानं वैश्वानरमध्येति तं हन्ताभ्यागच्छाम (छां.५.११.२) इति वैश्वानरात्मबृुभुत्सया औपमन्यवादयः पञ्च महर्षयः तमुद्दालकमुपेत्य तत्र वैश्वानरात्मवेदनमलभमानास्तेन च सहाश्वपतिं केकयं वैश्वानरात्मवेदिनमुपसङ्गम्य आत्मानमेवेमं वैश्वानरं सम्प्रत्यध्येषि तमेव नो ब्रूहि (छा.५.११.६) इति पृष्ट्वा तत्सकाशात् परमात्मानं वैश्वानरं स्वर्लोकादिपृथिव्यन्तशरीरमुपास्यमवगम्य तत्फलं च सर्वलोकसर्वभूतसर्वात्मान्नभूतब्रह्मानुभवमवगतवन्त इत्युपसंहारतो वाक्यस्यैकत्वमवगम्यते । एवमेकवाक्यत्वेऽवगते सत्यवयवविशेषेषूपास्तिवचनं फलनिर्देशश्च समस्तोपासनैकदेशानुवादमात्रम् इति निश्चीयते।



सूत्रोक्तदृष्टान्तवर्णनम्

क्रतुवत् – यथा वैश्वानरं द्वादशकपालं निर्वपेत् पुत्रे जाते (यजु.२.२.५ु) इति विहितस्यैव क्रतोरेकदेशाः यदष्टाकपालो भवति (यजु.२.२.५ अनु) इत्यादिभिरनूद्यन्ते; तथा समस्तोपासनमेव न्याय्यम्, न व्यस्तोपासनम् । तथा हि दर्शयतीयं श्रुतिः व्यस्तोपासने अनर्थं ब्रुवती मूर्धा ते व्यपितष्यद्यन्मां नागमिष्यः (छा.५-१२-२) इति अन्धोऽभविष्यो यन्मां नागमिष्यः (छां.५.१३.२) इत्यादिका ।



पूर्वपक्षोक्तभूमविद्यागतैकदेशोपासनसाम्यनिरासः

अत इदमप्यपास्तं, यन्नामाद्युपासनसाम्यमुक्तम् । तत्र हि नामाद्युपासनेष्वनर्थो न श्रुतः, नामाद्युपासनेभ्यो भूमोपासनस्यातिशयितफलत्वं श्रुतम् एष तु वा अतिवदति यस्सत्येनातिवदति (छा.७.१६.१) इति। तत एव तत्र भूमविद्यापरत्वेऽपि वाक्यस्य नामाद्युपासनानां सफलानां विवक्षितत्वम्; अन्यथाऽतिशयितफलत्वनिमित्तातिवादेन भूमविद्यास्तुत्यनुपपत्तेः, अतस्समस्तोपासनमेव न्याय्यम् ॥५५॥

इति श्रीशारीरकमीमांसाभाष्ये भूमज्यायस्त्वाधिकरणम्॥२३॥




२४ शब्दादिभेदाधिकरणम्

श्रीशारीरकमीमांसाभाष्ये शब्दादिभेदाधिकरणम्॥२४॥

अधिकरणार्थः— ब्रह्मप्राप्त्येकफलानामपि वेदान्तोदितानां विद्यानां शब्दादिभेदतः स्वरूपभेदः

४१०. नाना शब्दादिभेदात् ॥ ३–३–५६ ॥


विचारणीयार्थोपस्थापनम्

इह ब्रह्मविद्यास्सर्वाः ब्रह्मप्राप्तिरूपमोक्षैकफलाः सद्विद्याभूमविद्यादहरविद्योपकोसल-विद्याशाण्डिल्यविद्यावैश्वानरविद्यानन्दमयविद्याक्षरविद्यादिका एकशाखागताश्शाखान्तरगताश्च उदाहरणम्; अन्याः प्राणाद्येकविषयफलाश्च ।



विचारौपयिकः संशयः

किमत्र विद्यैक्यम्, उत विद्याभेद इति संशय्यते।



कर्मकाण्डोक्तन्यायतः पौनरुक्त्यशङ्काया निरासः

अत्रैवासां परस्परभेदे समर्थिते सत्येकस्या दहरविद्यादिकायास्सर्ववेदान्तप्रत्ययन्यायः।



पूर्वः पक्षः सयुक्तिकः

किं युक्तम्? विद्यैक्यमिति। कुतः? वेद्यस्य ब्रह्मण एकत्वात्; वेद्यं हि विद्याया रूपम्; अतो रूपैक्याद्विद्यैक्यमिति॥



सूत्रार्थविवरणतः सिद्धान्तः

एवं प्राप्तेऽभिधीयते नाना – इति। नानाभूता विद्याः; कुतः? शब्दादिभेदात् – आदिशब्देनाभ्याससङ्ख्यागुणप्रक्रियानामधेयानि गृह्यन्ते; शब्दान्तरादिभिरत्र विधेयभेदहेतवः अनुबन्धभेदाः दृश्यन्ते ।



सर्वेषामुपासनानां प्रत्ययैस्वरूपत्वेऽपि विद्यानां भेदोपपत्तिः

यद्यपि वेदोपासीतेत्यादयः शब्दाः प्रत्ययावृत्त्यभिधायिनः; प्रत्ययाश्च ब्रह्मैकविषयाः; तथाऽपि तत्तत्प्रकरणोदितजगदेककारणत्वापहतपाप्मत्वादि-विशेषणविशिष्टब्रह्मविषयप्रत्ययावृत्त्य-वबोधिनः प्रत्ययावृत्तिरूपाः विद्याः भिन्दन्ति। ब्रह्मप्राप्तिरूपफलसम्बन्ध्युपासन-विशेषाभिधायीनि च निराकाङ्क्षाणि वाक्यानि प्रतिप्रकरणं विलक्षणविद्याभिधायीनीति निश्चीयते।



पूर्वकाण्डतोऽवगतस्य पुनरभिधानौचित्यम्

अस्मिन्नर्थे शब्दान्तरे कर्मभेदः (जै.सू.१-१-२) इत्यादिभिः पूर्वकाण्डोदितैस्सूत्रैस्सिद्धेऽपि पुनरिह प्रतिपादनं वेदान्तवाक्यानि अवधेयज्ञानपराणीति कुदृष्टिनिरसनाय। अतो विद्याभेद इति स्थितम् ॥ ५६ ॥

इति श्रीशारीरकमीमांसाभाष्ये शब्दादिभेदाधिकरणम् ॥२४॥




२५ विकल्पाधिकरणम्

श्रीशारीरकमीमांसाभाष्ये विकल्पाधिकरणम् ॥२५॥

अधिकरणार्थः— ब्रह्मप्राप्त्यर्थम् एकैकस्या एव विद्यायाः विकल्पेनानुष्ठेयता,न समुच्चयेन सर्वस्या अपि

४११. विकल्पोऽविशिष्टफलत्वात् ॥ ३–३–५७ ॥


सङ्गतिसंशययोः प्रदर्शनम्

ब्रह्मप्राप्तिफलानां सद्विद्यादहरविद्यादीनां नानात्वमुक्तम्; इदानीमासां विद्यानामेकस्मिन् पुरुषे प्रयोजनवत्त्वेन समुच्चयोऽपि सम्भवति, उत प्रयोजनाभावाद्विकल्प एवेति विशये –



सयुक्तिकः पूर्वः पक्षः

किं युक्तम्? समुच्चयोऽपि सम्भवतीति; कुतः एकफलानां भिन्नशास्त्रार्थानामपि समुच्चयदर्शनात्। दृश्यते ह्येकस्यैव स्वर्गादेस्साधनानामग्निहोत्रदर्शपूर्णमासादीनां तस्यैव स्वर्गस्य भूयस्त्वापेक्षयैकत्र पुरुषे समुच्चयः; एवमिहापि ब्रह्मानुभवभूयस्त्वापेक्षया समुच्चयोऽपि सम्भवतीति॥



सूत्रतस्सिद्धान्तोपपादनम्

एवं प्राप्ते प्रचक्ष्महे – विकल्प एव; न समुच्चयस्सम्भवतीति। कुतः? अविशिष्टफलत्वात् – सर्वासां हि ब्रह्मविद्यानामनवधिकातिशयानन्दब्रह्मानुभवः फलमविशिष्टं श्रूयते – ब्रह्मविदाप्नोति परम् (तै.आन.१.१) स एको ब्रह्मण आनन्दः श्रोत्रियस्य चाकामहतस्य (तै.आन.८.४) यदा पश्यः पश्यते रुक्मवर्णं कर्तारमीशं पुरुषं ब्रह्मयोनिम् । तदा विद्वान् पुण्यपापे विधूय निरञ्जनः परमं साम्यमुपैति (मु.३.१.३) इत्यादिभ्यः।



ब्रह्मानन्दस्य फलत्वदर्शनम्

ब्रह्म हि स्वस्य परस्य च स्वयमनुभूयमानमनवधिकातिशयानन्दं भवति । स च तादृशो ब्रह्मानुभव एकया विद्ययाऽवाप्यते चेत् – किमन्ययेति न समुच्चयसम्भवः। स्वर्गादेर्हि देशतः कालतः स्वरूपतश्च परिमितत्वेन तत्र देशाद्यपेक्षया भूयस्त्वसम्भवात् तदर्थिनस्समुच्चयस्सम्भवति; इह तु तद्विपरीतस्वरूपे ब्रह्मणि तन्न सम्भवति। सर्वाश्च विद्याः ब्रह्मानुभवविरोध्यनादि-कर्माविद्यानिरसनमुखेन ब्रह्मप्राप्तिफला इत्यविशिष्टफलत्वात्सर्वासां विकल्प एव ॥५७॥



काम्यफलासु क्रियासु समुच्चयसम्भवः

ब्रह्मप्राप्तिव्यतिरिक्तफलास्तु विद्यास्स्वर्गादिफलकर्मवद्यथेष्टं विकल्पेरन्, समुच्चयेरन्वा, तासां परिमितफलत्वेन भूयस्त्वापेक्षासम्भवात् । तदाह –

४१२. काम्यास्तु यथाकामं समुच्चीयेरन्न वा पूर्वहेत्वभावात् ॥ ३–३–५८ ॥

अपरिमितफलत्वाभावादित्यर्थः ॥५८॥

इति श्रीशारीरकमीमांसाभाष्ये विकल्पाधिकरणम्॥२५॥




२६ यथाश्रयभावाधिकरणम्

श्रीशारीरकमीमांसाभाष्ये यथाश्रयभावाधिकरणम्॥२६॥

अधिकरणार्थः— उद्गीथाद्यङ्गाश्रितानामुपासनानां पृथक्फलतायाः उद्गीथाद्यनङ्गतायाश्च दर्शनात् क्रतुषूपादानानियमो दृढैव

४१३. अङ्गेषु यथाश्रयभावः ॥ ३–३–५९ ॥


विषयसंशययोः प्रदर्शनम्

उद्गीथादिक्रत्वङ्गेष्वाश्रिताः ओमित्येतदक्षरमुद्गीथमुपासीत (छा.१.१.१) इत्यादिकाः विद्याः किमुद्गीथादिवत्क्रत्वर्थतया क्रतुषु नियमेनोपादेयाः, उत गोदोहनादिवत्पुरुषार्थतया यथाकाममिति विशये –



पूर्वः पक्षः

नियमेनोपादेया इति युक्तम् ।



अधिकरणस्यास्य कृतकरत्वशङ्कापरिहारः

ननु चासां पुरषार्थत्वेनानियमः प्रतिपादितः तन्निर्धारणानियमस्तद्दृष्टेः पृथग्ध्यप्रतिबन्धः फलम् (शारी.३.३.४१) इत्यत्र । सत्यम्; तदेव द्रढयितुं कैश्चिल्लिङ्गदर्शनैर्युक्त्या चाक्षिप्यते । तत्र हि तेनोभौ कुरुतः (छा.१.१.१०) इत्यनियमदर्शनात् पृथक्फलत्वमुक्तम्; उपासनाश्रयभूतोद्गीथादिवत् उपासनानामप्यङ्गतयोपादाननियमे बहवो हेतव उपलभ्यन्ते; न ह्यत्र गोदोहनेन पशुकामस्य प्रणयेत् इत्यादिवदुपासनाविधिवाक्ये फलसम्बन्धः श्रूयते; उद्गीथमुपासीत (छा.१.१.१) इत्युद्गीथादिसम्बन्धितयैवोपासनं प्रतीयते।



स्ववाक्ये फलसम्बन्धाश्रवणस्पष्टीकरणम्

यदेव विद्यया करोति श्रद्धयोपनिषदा तदेव वीर्यवत्तरम् (छा.१.१.१०) इति वर्तमानोपदेशरूपवाक्यान्तराद्धि फलसम्बन्धो ज्ञायते; स्ववाक्येनैवाव्यभिचरित-क्रतुसम्बन्धि उद्गीथादिसम्बन्धेन निर्ज्ञातक्रत्वङ्गभावस्य वाक्यान्तरस्थवर्तमानफलसम्बन्धनिर्देशः अर्थवादमात्रं स्यात्, अपापश्लोकश्रवणादिवत्।

अतो यथोद्गीथादय उपासनाश्रयाः क्रत्वङ्गतया प्रयोगविधिना नियमेनोपादीयन्ते; तथा तदाश्रिताश्चोपासनास्तन्मुखेन क्रत्वङ्गभूता इति नियमेनोपादेया एव॥५९॥



उक्तार्थे श्रौतस्य विधानस्य नियामकत्वम्

४१४. शिष्टेश्च ॥ ३–३–६० ॥

शिष्टिः – शासनम्, विधानमित्यर्थः। उद्गीथमुपासीत (छां.१.१.१) इत्युद्गीथाङ्गतयोपासन-विधानाच्चोपादाननियमः। गोदोहनेन पशुकामस्य प्रणयेत् इत्यादिवद्विधिवाक्ये अधिकारान्तराश्रवणात् उद्गीथाङ्गभाव एव हि विधेय इति गम्यते ॥६०॥



श्रौतस्य दुरुद्गीथसमाधानवचनस्य नियमज्ञापकत्वम्

४१५. समाहारात् ॥ ३–३–६१ ॥

होतृषदनाद्धैवापि दुरुद्गीथमनुसमाहरति (छां.१.५.५) इत्युपासनस्य समाहारनियमो दृश्यते। दुरुद्गीथं वेदनविहीनमुद्गीथम् । वेदनहानावन्येन समाधानं ब्रुवत्तस्य नियमेनोपादानं दर्शयति ॥६१॥



सोपासनप्रणवानुवृत्तेः उपासनानुवृत्तिज्ञापकत्वम्

४१६. गुणसाधारण्यश्रुतेश्च ॥ ३–३–६२ ॥

उपासनगुणस्य उपासनाश्रयस्य प्रणवस्य सोपासनस्य तेनेयं त्रयी विद्या वर्तते ओमित्याश्रावयत्योमिति शंसत्योमित्युद्गायति (छा.१-१-९) इति साधारण्यश्रुतेश्च उपासनसमाहारो गम्यते । तेन (छा.१.१.९) इति प्रकृतपरामर्शात्सोपासन एव प्रणवस्सर्वत्र सञ्चरति । अत उपासनस्य प्रणवसहभावनियमदर्शनाच्च उद्गीथाद्युपासनानाम् उद्गीथादिवत् नियमेनोपादानम्॥



सिद्धान्तसूत्रारम्भः

इति प्राप्त उच्यते –

४१७. न वा तत्सहभावाश्रुतेः ॥ ३–३–६३ ॥

न चैतदस्ति – यदुद्गीथाद्युपासनानां क्रतुषूद्गीथादिवदुपादाननियमः – इति। कुतः? तत्सहभावाश्रुतेः – उद्गीथाङ्गभावाश्रुतेरित्यर्थः। अङ्गभावे हि सहभावनियमो भवति ।



अङ्गत्वविरोध्यंशोपपादनम्

यद्यपि उद्गीथमुपासीत (छा.१.१.१) इत्यस्मिन् पदसमुदायेऽधिकारान्तरं न प्रतीयते; तथापि तदनन्तरमेव यदेव विद्यया करोति श्रद्धयोपनिषदा तदेव वीर्यवत्तरं भवति (छा.१.१.१०) इति विद्यायाः क्रतुवीर्यवत्तरत्वं प्रति साधनभावः प्रतिपाद्यते । तेन क्रतुफलात्पृथग्भूतफलसाधनभूता विद्या उद्गीथमुपासीत (छा.१.१.१) इति कर्तव्यतया विधीयते। क्रतुफलात्पृथग्भूतफलसाधनतया अवगतस्योपासनस्य क्रत्वङ्गभूतोद्गीथाङ्गतया विनियोगो नोपपद्यते।



उपासनं प्रत्युद्गीथस्य आश्रयतामात्रम्

अथ उपासनस्याश्रयापेक्षायां सन्निहितः उद्गीथः आश्रयमात्रं भवति। उद्गीथश्च क्रत्वङ्गभूत इति क्रतुप्रयुक्तोद्गीथाद्याश्रये उपासने क्रत्वधिकारिण एव क्रतोर्वीर्यवत्तरत्वेच्छा-निमित्तमिदमधिकारान्तरमिति न क्रतुषु तदुपादाननियमः। वीर्यवत्तरत्वं च क्रतुफलस्य प्रबलकर्मान्तरफलेनाप्रतिबन्ध इत्युक्तम्। क्रतोरविलम्बितफलत्वमित्यर्थः।



पर्णताविधिवैलक्षण्यस्य श्रुत्या स्पष्टीकरणम्

पर्णतादीनां तु यदेव विद्यया करोति तदेव वीर्यवत्तरं भवति (छां.१.२.१०) इति विद्यायाः फलसाधनत्ववदपापश्लोकश्रवणादिफलं प्रति साक्षात्साधनभावो न श्रुत इति क्रत्वङ्गभूतजुह्वाद्यङ्गतया विनियोगाविरोधात्तदङ्गभूतानां फलान्तरसाधनभावकल्पनानुपपत्तेस्तत्र फलश्रुतिरर्थवादमात्रं स्यात् ॥६३॥



उपासनोपादानानियमस्य श्रुत्या स्पष्टीकरणम्

४१८. दर्शनाच्च॥ ३–३–६४ ॥

दर्शयति च श्रुतिरुपासनोपादानानियमम्, एवं विद्ध वै ब्रह्मा यज्ञं यजमानं सर्वाश्चर्त्विजोऽभिरक्षति (छा.४.१७.१०) इति ब्रह्मणो वेदनेन सर्वेषां रक्षणं ब्रुवती । उद्गातृप्रभृतीनां वेदनस्यानियमे सत्येतदुपपद्यते। अनेन लिङ्गेन पूर्वोक्तानां समाहारादिलिङ्गानां प्रायिकत्वमवगम्यते। अतोऽनियम एवेति स्थितम् ॥६४॥

इति श्रीशारीरकमीमांसाभाष्ये यथाश्रयभावाधिकरणम् ॥२६॥

इति श्रीभगवद्रामानुजविरचिते शारीरकमीमांसाभाष्ये तृतीयस्याध्यायस्य तृतीयः पादः॥३॥





+४ अङ्गानि

श्रीभगवद्रामानुजविरचितेश्रीशारीरकमीमांसाभाष्ये

तृतीये साधनाध्याये – चतुर्थः अङ्गपादः


पादार्थः – मोक्षोपायतया वेदान्तविहितविद्याङ्गभूतकर्मादिविषयिणी चिन्ता



०१ पुरुषार्थाधिकरणम्

पुरुषार्थाधिकरणम्॥१॥

अधिकरणार्थः— कर्माङ्गकादुपासनादेव परमपुरुषार्थावाप्तिः, न तु वेदनाङ्गकात् कर्मणः॥

ईशावास्यविद्याविचारः 3-4-33।

वि॰प्र॰— ४१९. पुरुषार्थो ऽतश् (←विद्यातः) - शब्दाद् इति बादरायणः ॥ ३–४–१ ॥

English—


	The benefit to man results from thence, on account of scriptural statement; thus Bādarāyaṇa thinks.




सङ्गतिः

वि॰प्र॰— गुणोपसंहारानुपसंहार-फला विद्यैकत्व-नानात्व-चिन्ता कृता;

English— We have concluded the investigation into the oneness or diverseness of meditations – the result of which is to indicate in which cases the special points mentioned in several meditations have to be combined, and in which not.

वि॰प्र॰— इदानीं विद्यातः पुरुषार्थः,

उत विद्याङ्गकात्कर्मण इति चिन्त्यते।

English— A further point now to be investigated is whether that advantage to the meditating devotee, which is held to accrue to him from the meditation, results from the meditation directly, or from works of which the meditations are subordinate members.



विद्यातः पुरुषार्थः

वि॰प्र॰— किं युक्तम्? अतः – विद्यातः पुरुषार्थ

इति भगवान् बादरायणो मन्यते;

English— --The Reverend Bādarāyaṇa holds the former view. The benefit to man results from thence, i.e. from the meditation,

वि॰प्र॰— कुतः? शब्दात् –

English— because Scripture declares this to be so.

वि॰प्र॰— दृश्यते ह्यौपिनषदश्शब्दो विद्यातः पुरुषार्थं ब्रुवन्

वि॰प्र॰—


ब्रह्मविदाप्नोति परम् (तै.आ.१.अनु)



English— 'He who knows Brahman reaches the Highest' (Taitt. Up. II, 1, 1);

वि॰प्र॰—


वेदाहमेतं पुरुषं महान्तमादित्यवर्णं तमसः परस्तात्। तमेवं विद्वानमृत इह भवति। नान्यः पन्था विद्यतेऽयनाय (पु.सू.)



English— 'I know that great Person of sun-like lustre beyond the darkness. A man who knows him truly passes over death; there is no other path to go' (Śvet. Up. III, 8);

वि॰प्र॰—


यथा नद्यः स्यन्दमानास् समुद्रे

अस्तं गच्छन्ति नामरूपे विहाय।

तथा विद्वान् नामरूपाद् विमुक्तः

परात्परं पुरुषम् उपैति दिव्यम्

(मु.३.२८)



इत्यादि॥१॥

English—


'As the flowing rivers disappear in the sea, losing their name and their form,

thus a man who possesses knowledge, freed from name and form, goes to the divine Person who is greater than the great' (Mu. Up. III, 2, 8).





पूर्वपक्षः


विद्यातः कर्तृ-संस्कारो ऽर्थवादः, शेषत्वात्

वि॰प्र॰— अत्र पूर्वपक्षी प्रत्यवतिष्ठते –

English— Against this view the Pūrvapakshin raises an objection.

वि॰प्र॰—


४२०. शेषत्वात् पुरुषार्थवादो

यथा ऽन्येष्व्



इति जैमिनिः ॥ ३–४–२ ॥

English— 2. On account of (the Self) standing in a complementary relation, they are arthavādas, as in other cases; thus Jaimini opines.

वि॰प्र॰— नैतदेवम् – यद् विद्यातः पुरुषार्थावाप्तिश् शब्दाद् अवगम्यते – इति।

English— What has been said as to Scripture intimating that a beneficial result is realised through the meditations by themselves is untenable.

वि॰प्र॰— न ह्य् एषः


ब्रह्मविद् आप्नोति परम् (तै.आ.१)



इत्य्-आदि-शब्दो

वेदनात् पुरुषार्थावाप्तिम् अवगमयति,

कर्मसु कर्तृ-भूतस्याऽत्मनो याथात्म्य-वेदन-प्रतिपादन-परत्वात्।

English— For texts such as 'he who knows Brahman reaches the Highest' do not teach that the highest aim of man is attained through knowledge; their purport rather is to inculcate knowledge of Truth on the part of a Self which is the agent in works prescribed.

वि॰प्र॰— अतः कर्तुस् संस्कार-द्वारेण

विद्यायाः क्रतु-शेषत्वात्,

तत्र फल-श्रुतिर् अर्थवाद-मात्रम्;

यथाऽन्येषु द्रव्यादिषु –

इति जैमिनिर् आचार्यो मन्यते।

English— Knowledge, therefore, stands in a complementary relation to sacrificial works, in so far as it imparts to the acting Self a certain mystic purification; and the texts which declare special results of knowledge, therefore, must be taken as mere arthavādas. 'As in the case of other things; so Jaimini thinks,'

वि॰प्र॰— तद् उक्तं


द्रव्य-गुण-संस्कार-कर्मसु

परार्थत्वात् फल-श्रुतिर् अर्थवादस् स्यात्

(जै.मी.सू.४.३.१)



इति।

English— i.e. as Jaimini holds that in the case of substances, qualities, and so on, the scriptural declaration of results is of the nature of arthavāda.



कर्त्रुपदेश-पर एव


आक्षेपः - न कर्त्रुपदेशपराः

वि॰प्र॰—


ननु च कर्मसु कर्तुर् जीवाद् अन्यो

मुमुक्षुभिः प्राप्यतया वेदान्तेषु वेद्य उपिदश्यत

इति प्रागेवोपपादितं



English—


-- But it has been shown before that

the Vedānta-texts represent as the object to be attained, by those desirous of Release,

on the basis of the knowledge imparted by them,

something different from the individual Self engaged in action;



वि॰प्र॰—


नेतरोऽनुपपत्तेः (ब्र.सू..१.१.१७)



वि॰प्र॰—


भेदव्यपदेशाच्च (शारी.१-१-१८)



वि॰प्र॰—


अनुपपत्तेस्तु न शारीरः (ब्र.सू.१.२.३)



वि॰प्र॰—


इतर-परामर्शात् स इति चेन्नासम्भवात् (शारी.१-३-१७)



वि॰प्र॰—


इत्येवमादिभिस्सूत्रैः;



English—


cp. on this point Sū. I, 1, 15; I, 3, 5; I, 2, 3; I, 3, 18. And Sū. II, 1, 22 and others have refuted the view that Brahman is to be considered as non-different from the personal soul,



वि॰प्र॰—


तद् एव


ब्रह्म "तत् त्वम् अस्य्"-आदि-सामानाधिकरण्येन जीवाद् अनतिरिक्तम्



इत्य्-एतद् अपि

अधिकं तु भेदनिर्देशात् (ब्र.सू.२.१.२२) इत्य् एवम्-आदिभिर् निरस्तम्;



English— because in texts such as 'thou art that' it is exhibited in co-ordination with the latter.

वि॰प्र॰—


सामानाधिकरण्य-निर्देशश्च

ऐतदात्म्यमिदं सर्वं (छा.६.८.७)

सर्वं खल्विदं ब्रह्म (छा.३.१४.१)

इति चेतनाचेतनसाधारणः

यः पृथिव्यां तिष्ठन् (बृ.५.७.३)

य आत्मनि तिष्ठन् (बृ.६.३.२२) इत्य्-आदिना ऽवगत-तत्-तद्-आत्मतया ऽवस्थिति-निबन्धनः



English—


And other Sūtras have proved that Brahman must, on the basis of numerous scriptural texts, be recognised as the inner Self of all things material and immaterial.



वि॰प्र॰—


इति


अवस्थितेर् इति काशकृत्स्नः (ब्र.सू.६.४.२२)



इत्यादिभिर् उपपादितम्;



वि॰प्र॰—


तत्कथं कर्मसु कर्तुर् आत्मनो याथात्म्योपदेश-परा वेदान्त-शब्दा

इति विद्यायाः कर्माङ्गत्वं प्रतिपाद्यते?।



English—


How then can it be said that the Vedānta-texts merely mean to give instruction as to the true nature of the active individual soul, and that hence all meditation is merely subservient to sacrificial works?--





परिहारः

वि॰प्र॰— उच्यते – वेदान्तवाक्येष्व् एव

विद्यायाः कर्म-प्राधान्यं सूचयद्भिर् लिङ्गैः

तद्-उपबृंहित-(जीव-ब्रह्म-)सामानाधिकरण्य-निर्देशेन च

वेदान्त-शब्दा देहातिरिक्त-जीव-स्वरूप-याथात्म्योपदेशपराः

इति बलाद् अभ्युपगमनीयम्

English— On the strength of numerous inferential marks, the Pūrvapakshin replies, which prove that in the Vedānta-texts all knowledge (meditation) is really viewed as subordinate to meditation (knowledge),

and of the declarations of co-ordination of Brahman and the individual soul (which must be taken to imply that the two are essentially of the same nature),

we cannot help forming the conclusion that the real purport of the Vedānta-texts is to tell us of the true nature of the individual soul in so far as different from its body.

वि॰प्र॰— इति पूर्वपक्षिणोऽभिप्रायः।




विद्या-कृत-संस्कारस्य क्रतुनैव सम्बन्धः

वि॰प्र॰—


ननु च कर्तृ-संस्कार-मुखेन

विद्यायाः क्रत्व्-अनुप्रवेशो न शक्यते वक्तुम्,

कर्तुर् लौकिक-वैदिक-साधारणत्वेन

अव्यभिचरित-क्रतु-सम्बन्धित्वाभावात्

(लौकिक-कर्मोचितस् स्यात् विद्या-कृतः संस्कारः)।



English— --But, again it is objected,


the agent is connected no less with ordinary worldly works than with works enjoined by the Veda,

and hence is not invariably connected with sacrifices (i.e. works of the latter type); it cannot, therefore, be maintained that meditations on the part of the agent necessarily connect themselves with sacrifices in so far as they effect a purification of the sacrificer's mind!--



वि॰प्र॰— नैवम्, लौकिकस्य कर्मणः

कर्तुर् देहाद् अव्यतिरिक्तत्वे ऽप्य्

उपपत्तेर् देहातिरक्त-नित्यात्म-स्वरूपस्य

क्रताव् एवोपयोगात्

तत् स्वरूप-प्रतिपादन-मुखेन

क्रत्व्-अनुप्रवेशो न विरुध्यते।

English— There is a difference, the Pūrvapakshin rejoins. Worldly works can proceed also if the agent is non-different from the body; while an agent is qualified for sacred works only in so far as he is different from the body, and of an eternal non-changing nature. Meditations, therefore, properly connect themselves with sacrifices, in so far as they teach that the agent really is of that latter nature.

वि॰प्र॰— अतो विद्यायाः क्रतुशेषत्वान्नातः पुरुषार्थः॥२॥

English— We thus adhere to the conclusion that meditations are constituents of sacrificial actions, and hence are of no advantage by themselves.



कर्म-प्राधान्यम्

वि॰प्र॰— कानि पुनस्तानि लिङ्गानि;

यद्-उपबृंहित-सामानाधिकरण्य-निर्देशेन

"वेदान्त-शब्दा जीव-स्वरूप-परा" इति निर्णीयन्ते।

English— --But what then are those inferential marks

which, as you say, fully prove that the Vedānta-texts aim at setting forth the nature of the individual soul?--

वि॰प्र॰— तत्राह –

English— To this the next Sūtra replies.


कर्म-परा ब्रह्मविदः

वि॰प्र॰— ४२१. आचारदर्शनात् ॥ ३–४–३ ॥

English— 3. On account of (such) conduct being seen.

वि॰प्र॰— ब्रह्मविदां प्राधान्येन कर्मस्वेवाचारो दृश्यते

English— It is seen, viz in Scripture, that those who knew Brahman busied themselves chiefly with sacrifices.

वि॰प्र॰— अश्वपतिः केकयः किल आत्मवित्तमः

तद्-विज्ञानायोपगतांस् तान् ऋषीन् प्रत्य् आह –


यक्ष्यमाणो ह वै भगवन्तो ऽहम् अस्मि

(छा.५.११.५)



इति ।

English— -- Aśvapati Kaikeya had a deep knowledge of the Self; but when three R̥shis had come to him to receive instruction regarding the Self, he told them 'I am about, to perform a sacrifice, Sirs' (Cḥ. Up. V, II).

वि॰प्र॰— तथा जनकादयो ब्रह्म-विद्-अग्रेसराः कर्मनिष्ठाः स्मृतिषु दृश्यन्ते,

English— Similarly we learn from Smr̥ti that Janaka and other princes deeply versed in the knowledge of Brahman applied themselves to sacrificial works,

वि॰प्र॰—


कर्मणैव हि संसिद्धिम्

आस्थिता जनकादयः (भ.गी.३.२०)



English— 'By works only Janaka and others attained to perfection';

वि॰प्र॰—


इयाज सोऽपि सुबहून्

यज्ञान् ज्ञानव्यपाश्रयः

(वि.पु.६.६.१२)



इति ।

English—


'He also, well founded in knowledge, offered many sacrifices.'



वि॰प्र॰— अतो ब्रह्मविदां कर्मप्रधानत्व-दर्शनाद्

विद्यायाः कर्तृ-स्वरूप-वेदन-रूपत्वेन

कर्माङ्गत्वम् एवेति

न विद्यातः पुरुषार्थः॥३॥

English— And this fact – that those who know Brahman apply themselves to works chiefly – shows that knowledge (or meditation) has no independent value, but serves to set forth the true nature of the active Self, and thus is subordinate to work.--



कर्म-प्राधान्ये श्रुतिः

वि॰प्र॰— लिङ्गम् इदम्;

प्राप्तिर् उच्यताम् इत्य्-अत्राह –

English— An even more direct proof is set forth in the next Sūtra.

वि॰प्र॰—


४२२. तच्छ्रुतेः ॥ ३–४–४ ॥



English—



	On account of direct scriptural statement.





वि॰प्र॰— श्रुतिरेव हि विद्यायाः कर्माङ्गत्वमाह –

English— Scripture itself directly declares knowledge to be subordinate to works,

वि॰प्र॰—


यद् एव विद्यया करोति

श्रद्धयोपनिषदा

तद् एव वीर्यवत्तरं भवति

(छा.१.१.१०)



इति।

English—


'whatever he does with knowledge, with faith, with the Upanishad, that is more vigorous'.



वि॰प्र॰— नेयं श्रुतिः प्रकरणाद् उद्गीथ-मात्र-विषयेति व्यवस्थापयितुं शक्या;

यतः प्रकरणाच् छुतिर् बलीयसी;(4)

English— Nor can it be said that this text refers, on the ground of leading subject-matter (prakaraṇa), to the Udgītha only; for direct scriptural statement (śuti) is stronger than subject-matter,

वि॰प्र॰—


यद् एव विद्यया करोति (छा.१.१.१०)



इति विद्यामात्रविषया हीयं श्रुतिः ॥४॥(5)

English— and the words 'whatever he does with knowledge' clearly refer to knowledge in general.



विद्या-कर्म-साचर्यम्

वि॰प्र॰—


४२३. (विद्याकर्मभ्याम्) समन्वारम्भणात् ॥ ३–४–५ ॥



English—


5. On account of the taking hold together.



वि॰प्र॰—


तं विद्या-कर्मणी समन्वारभेते (बृ.६.४.२)



इति विद्या-कर्मणोस् साहित्यं च दृश्यते ।

English— The text 'then both knowledge and work take hold of him' (Br̥. Up. IV, 4, 2) shows that knowledge and work go together,

वि॰प्र॰— साहित्यं चोक्तेन न्यायेन

विद्यायाः कर्माङ्गत्वे सत्य् एव भवति ॥

English— and this going together is possible only if, in the manner stated, knowledge is subordinate to work.



विद्यावतः कर्म-विधिः

वि॰प्र॰— ४२४. (विद्या→)तद्वतो विधानात् ॥ ३–४–६ ॥

English—


6. On account of injunction for such a one.



वि॰प्र॰— विद्यावतः कर्म-विधानाद्

विद्या कर्माङ्गमित्यवगम्यते –

English— That knowledge is subordinate to works follows therefrom also that works are enjoined on him only who possesses knowledge.

वि॰प्र॰—


आचार्य-कुलाद् वेदम् अधीत्य

यथाविधानं गुरोः कर्मातिशेषेणाभिसमावृत्य

कुटुम्बे शुचौ देशे (छा.८.१५.१)



इत्यादौ ।

English— For texts such as 'He who has learnt the Veda from a family of teachers,' &c. (Cḥ. Up. VIII, 15),

वि॰प्र॰— वेदम् अधीत्य (छा.८.१५.१)

इत्य् अध्ययनवतः कर्माणि विद-तद्-अर्थावबोध-पर्यन्ताध्ययनवत एव विदधाति ।

English— enjoin works on him only who has mastered the sacred texts so as fully to understand their meaning--

वि॰प्र॰— अर्थावबोधपर्यन्तं ह्यध्ययनमिति स्थापितम् ।

English— for this is the sense of the term 'learning' (adhyayana).

वि॰प्र॰— अतो ब्रह्मविद्या ऽपि कर्मसु विनियुक्तेति

न पृथक्-फलायावकल्पते ॥६॥

English— Hence the knowledge of Brahman also is enjoined with a view to works only:

it has no independent result of its own.



यावज्जीवं कर्म

वि॰प्र॰— ४२५. नियमात् (यावज्जीवं कर्म) ॥ ३–४–७ ॥

English— 7. On account of definite rule.

वि॰प्र॰— इतश्च न विद्यातः पुरुषार्थः -

English— Another argument for our conclusion is that

वि॰प्र॰—


कुर्वन्नेवेह कर्माणि जिजीविषेच्छतं समाः (ईश.२)



इत्यात्मविदः,

English— the text 'Doing works here let a man desire to live a hundred years,' &c. (Is. Up. II),

वि॰प्र॰— पुरुषायुषस्य सर्वस्य

कर्मसु नियमेन विनियोगात्

कर्मण एव फलम्

इत्य् अवगम्यते।

English— expressly enjoins lifelong works on him who knows the Self.

वि॰प्र॰— विद्या तु कर्माङ्गमिति ॥७॥

English— The general conclusion, therefore, is that knowledge (meditation) is merely auxiliary to works.





ब्रह्मोपदेशो विद्यासु

वि॰प्र॰— एवं प्राप्ते प्रचक्ष्महे –

English— Of this view the next Sūtra finally disposes.

वि॰प्र॰—


४२६. (ब्रह्म→)अधिकोपदेशात् तु बादरायणस्यैवं (सिद्धान्तः) - (ब्रह्म-गुणादि→)तद्-दर्शनात् ॥ ३–४–८ ॥



English—


8. But on account of the teaching of the different one, Badarāyaṇa's (view is valid); as this is seen.



वि॰प्र॰— तुशब्दात् पक्षो व्यावृत्तः;

वि॰प्र॰— विद्यात एव पुरुषार्थः;

English— Knowledge by itself benefits man;

वि॰प्र॰— कुतः? अधिकोपदेशात् –

कर्मसु कर्तुर् जीवात् हेय-प्रत्यनीकानवधिकातिशयासङ्ख्येय- कल्याण-गुणाकरत्वेनाधिकस्य

अर्थान्तरभूतस्य परस्य ब्रह्मणो वेद्यतयोपदेशात्

भगवतो बादरायणस्य

"विद्यातः फलं" इत्येवमेव मतम् ।

English— Knowledge by itself benefits man; since Scripture teaches that the object of knowledge is the highest Brahman which, as it is of an absolutely faultless and perfect nature, is other than the active individual soul.

Badarāyaṇa, therefore, holds that knowledge has an independent fruit of its own.

वि॰प्र॰— लिङ्गानि तिष्ठन्तु;

वेद्यतयोपदेशस् तु तावत् कर्तुः प्रत्यग्-आत्मनो ऽधिकस्यैव।

English— Let the inferential marks (referred to by the Pūrvapakshin) be; the direct teaching of the texts certainly refers to a being different from the Self that acts;

वि॰प्र॰— कथम्? तद्दर्शनात् –

वि॰प्र॰— प्रत्यग्-आत्मन्य् अ-शुद्धे

शुद्धे ऽप्य् अ-सम्भावनीयानन्त-गुणाकरस्य वेद्यस्य

निरस्त-निखिल-हेय-गन्धस्य

स्व-सङ्कल्प-कृत-जगद्-उदय-विभव-लय-लीलस्य सर्व-ज्ञस्य सर्व-शक्तेर्

वाङ्-मनसा अपरिच्छेद्यानन्दस्य

जीवाधिपस्य

कृत्स्नस्य प्रशासितुः

परस्य ब्रह्मणो वेदनोपदेशवाक्येषु दर्शनात् –

English— for we clearly see that their object is the highest creative Brahman with all its perfections and exalted qualities, which cannot possibly be attributed to the individual Self whether in the state of Release or of bondage:

वि॰प्र॰—


अपहतपाप्मा विजरो विमृत्युर् विशोको

विजिघत्सो ऽपिपासस् सत्य-कामस् सत्य-सङ्कल्पः (छा.८.१.५)



English— 'Free from evil, free from old age,' &c. &c.

वि॰प्र॰—


तदैक्षत बहु स्यां प्रजायेयेति तत्तेजोऽसृजत (छा.६.२.३)



वि॰प्र॰—


यस्सर्वज्ञस्सर्ववित् (मुण्ड.१.१.९)



वि॰प्र॰—


पराऽस्य शक्तिर् विविधैव श्रूयते

स्वाभाविकी ज्ञानबलक्रिया च (श्वे.६.८)



वि॰प्र॰—


स एको ब्रह्मण आनन्दः (तै.आन.८.४)



वि॰प्र॰—


यतो वाचो निवर्तन्ते

अप्राप्य मनसा सह

आनन्दं ब्रह्मणो विद्वान्

न बिभेति कुतश्चन (तै.आन.४.१)



इति

वि॰प्र॰—


एष सर्वेश्वर

एष भूताधिपतिर्

एष भूतपाल

एष सेतुर् विधरणः

(बृ.६.४.२२)



वि॰प्र॰—


स कारणं करणाधिपाधिपो,

न चास्य कश्चिज् जनिता न चाधिपः (श्वे.६-९)



वि॰प्र॰—


एतस्य वा अक्षरस्य प्रशासने गार्गि

सूर्या-चन्द्रमसौ विधृतौ तिष्ठतः (बृ.५.७.९)



वि॰प्र॰—


भीषास्माद् वातः पवते ।

भीषोदेति सूर्यः।

भीषास्माद् अग्निश् चेन्द्रश्च।

मृत्युर् धावति पञ्चमः

(तै.आ.८.१)



इत्यादिषु।

वि॰प्र॰— तस्माद् वेदनोपदेश-शब्देषु

कर्तुः प्रत्यग्-आत्मनः खद्योत-कल्पस्य

अविद्यादि-देह-सम्बन्ध-योग्यस्य

गन्धोऽपि नास्तीति

English— In all those texts there is not the slightest trace of any reference to the wretched individual soul, as insignificant and weak as a tiny glow-worm, implicated in Nescience and all the other evils of finite existence.

वि॰प्र॰— परम-पुरुष-विषयाया विद्यायास्

तत्-प्राप्ति-रूपम् अ-मृतत्वं

तत्र तत्र श्रूयमाणं फलम्

इति विद्यातः पुरुषार्थ इति सुष्ठूक्तम् ॥८॥

English— And the fruit of that knowledge of the highest Person the texts expressly declare, in many places, to be immortality – which consists in attaining to Him. The view of knowledge by itself benefitting man therefore is well founded.--



पूर्वपक्षोक्त-लिङ्गानि

वि॰प्र॰— लिङ्गान्यपि निरस्यन्ते –

English— The Sūtras proceed to dispose of the so-called inferential marks.


ब्रह्म-विद्भिः कर्म-त्यागः

वि॰प्र॰—


४२७. तुल्यं तु दर्शनम् ॥ ३–४–९ ॥



English— 9. But the declarations are equal.

वि॰प्र॰— यद् उक्तं –


ब्रह्म-विदां कर्मानुष्ठान-दर्शनाद्

विद्या कर्माङ्गम् –



इति;

English— The argument that knowledge must be held subordinate to work because we learn from Scripture that those who know Brahman perform sacrificial works, will not hold good;

वि॰प्र॰— तन् न - विद्याया अनङ्गत्वेऽपि तुल्यं दर्शनम्,

वि॰प्र॰— ब्रह्म-विदां कर्मानुष्ठान-दर्शनम् अनैकान्तिकम् इत्यर्थः, अननुष्ठानस्यापि दर्शनात् ।

वि॰प्र॰— दृश्यते हि ब्रह्मविदां कर्म-त्यागः -


ऋषयः कावषेयाः किम्-अर्था वयम् अध्येष्यामहे

किमर्था वयं यक्ष्यामहे



इत्यादौ।

English— since, on the other hand, we also see that men knowing Brahman abandoned all work; cp. texts such as 'The R̥shis descended from Kavasha said: For what purpose should we study the Veda? for what purpose should we sacrifice?'

वि॰प्र॰— अतो ब्रह्मविदां कर्मत्यागदर्शनान्न विद्या कर्माङ्गम् ।

English— As it thus appears that those who know Brahman give up works, knowledge cannot be a mere auxiliary to works.


विद्याङ्ग-कर्म

वि॰प्र॰—


कथम् इदम् उपपद्यते ब्रह्म-विदां कर्मानुष्ठानम् अननुष्ठानं च –



English—


--But how can it be accounted for that those who know Brahman both do and do not perform works?



वि॰प्र॰— फलाभिसन्धिरहितस्य यज्ञादि-कर्मणो ब्रह्म-विद्याङ्गत्वात्

तथा-विधस्य कर्मणो ऽनुष्ठान-दर्शनम् उपपद्यते ।

English— --Works may be performed in so far as sacrifices and the like, if performed by one not having any special wish, stand in subordinate relation to the knowledge of Brahman; hence there is no objection to texts enjoining works.

वि॰प्र॰— वक्ष्यति च


सर्वापेक्षा च यज्ञादि-श्रुतेर् अश्ववत् (शारी.३.४.२६)



इति ।



फलार्थ-कर्म-त्यागः

वि॰प्र॰— फलार्थस्य तस्यैव यज्ञादेः कर्मणो

मोक्षैक-फल-ब्रह्म-विद्याविरोधित्वात् तस्याननुष्ठान-दर्शनम् उपपन्नतरम्।

English— And as, on the other hand, sacrifices and such-like works when aiming at results of their own are opposed to the knowledge of Brahman which has Release for its only result, there is all the less objection to texts which suggest the non-performance of works.

वि॰प्र॰— विद्यायाः कर्माङ्गत्वे कर्मत्यागः कथमपि नोपपद्यते ॥ ९॥

English— If, on the other hand, knowledge were subordinate to works, works could on no account be dispensed with.





कर्माङ्ग-विद्या ऽसार्वत्रिकी

वि॰प्र॰— यद् उक्तं – "श्रुत्यैव विद्यायाः कर्माङ्गत्वम् अवगम्यते" इति; तत्राह –

English— --Against the assertion that Scripture directly declares knowledge to be subordinate to works the next Sūtra declares itself.

वि॰प्र॰—


४२८. असार्वत्रिकी (कर्माङ्ग-विद्या-श्रुतिः) ॥ ३–४–१० ॥



English— 10. (It is) non-comprehensive.

वि॰प्र॰— न सर्वविद्याविषयेयं श्रुतिः;

English— The scriptural declaration does not refer to all meditations,

वि॰प्र॰— अपि तूद्गीथ-विद्या-विषयैव


यद् एव विद्यया करोति (छा.१.१.१०)



इति यच्-छब्दस्यानिर्धारित-विशेषस्य


उद्गीथम् उपासीत (छा.१.१.१)



इति प्रस्तुतोद्गीथ-विशेष-निष्ठत्वात्।

English— but only to the meditation on the Udgītha. In the clause 'what he does with knowledge,' the 'what' is in itself indefinite, and therefore must be defined as connecting itself with the Udgītha mentioned in the previous clause, 'Let him meditate on the Udgītha.'

वि॰प्र॰— न हि "यत् करोति, तद् विद्ययेति" सम्बध्यते; (5)

English— The sentence cannot be construed to mean 'whatever he does is to be done with knowledge,'

वि॰प्र॰—


यद् एव विद्यया करोति,

तद् एव वीर्यवत्तरम्



इति विद्यया क्रियमाणं यच्-छब्देन निर्दिश्य

तस्य हि वीर्यवत्तरत्वम् उच्यते ॥१०॥

English— but means 'that which he does with knowledge becomes more vigorous,' and that which is done with knowledge that is the Udgītha.



विद्या-कर्म-साहित्यम्

वि॰प्र॰— यच् चेदम् उक्तं



तं विद्याकर्मणी समन्वारभेते (बृ.६.४.२)



इति विद्या-कर्मणोस् साहित्य-दर्शनात्

विद्या कर्माङ्गम् –



इति; तत्राह-

English— The next Sūtra refutes the argument set forth in Sūtra 5.

वि॰प्र॰— ४२९. विभागश् शतवत् ॥ ३–४–११ ॥

English— 11. There is distribution, as in the case of the hundred.

वि॰प्र॰—


तं विद्याकर्मणी समन्वारभेते (बृ.६.४.२)



इत्य्-अत्रोक्तेन न्यायेन

विद्या-कर्मणोर् भिन्न-फलत्वात्

विद्या स्वस्मै फलाय समन्वारभते,

कर्म च स्वस्मै फलायेति विभागो द्रष्टव्यः।

English— As knowledge and work have different results, the text 'of him knowledge and work lay hold' must be understood in a distributive sense, i.e. as meaning that knowledge lays hold of him to the end of bringing about its own particular result, and that so likewise does work.

वि॰प्र॰— शतवत् –

यथा "क्षेत्र-रत्न-विक्रयिणं शत-द्वयम् अन्वेती"त्य्

उक्ते क्षेत्रार्थं शतम्,

रत्नार्थं शतम् इति विभागः प्रतीयते;

तथेहापि ॥

English— 'As in the case of a hundred,' i.e. as it is understood that, when a man selling a field and a gem is said to receive two hundred gold pieces, one hundred are given for the field and one hundred for the gem.



अविद्यावतोऽपि कर्म-विधिः


अध्ययनमात्रवतः कर्म

वि॰प्र॰—


४३०. अध्ययनमात्रवतः ॥ ३–४–१२ ॥



English—


12. Of him who has merely read the Veda.



वि॰प्र॰— यद् उक्तं


"विद्यावतः कर्मविधानाद्

विद्या कर्माङ्गम्"



\– इति;

English— In the argument that knowledge is only auxiliary to work because works are enjoined on him who possesses knowledge.

वि॰प्र॰— नैतद्युक्तम्,

वेदमधीत्य (छा.८.१५.१) इत्य् अध्ययनमात्रवतो विधानात् ।

English— Nor is there any force (in the above) -

For the text which refers to the man 'who has read the Veda' enjoins works on him who has merely read the texts,



अध्ययन-विधि-परिधिः

वि॰प्र॰— न चाध्ययन-विधिर् एवार्थ-बोधे प्रवर्तयति,

आधानवद्(=??) अध्ययनस्याक्षर-राशि-ग्रहण-मात्रे पर्यवसानात् ।

English— and reading there means nothing more than the apprehension of the aggregate of syllables called Veda, without any insight into their meaning.



अर्थग्रहणं रागतः प्राप्तम्

वि॰प्र॰— गृहीतस्य च स्वाध्यायस्य फलवत्-कर्मावबोधित्व-दर्शनात्

तन्-निर्णय-फले तद्-अर्थ-विचारे

पुरुषः स्वयम् एव प्रवर्तते;

English— A man who has thus mastered the words of the Veda

apprehends therefrom that

it makes statements as to works having certain results,

and then on his own account applies himself to the enquiry into the meaning of those declarations;

वि॰प्र॰— ततः कर्मार्थी कर्मज्ञाने प्रवर्तते,

मोक्षार्थी च ब्रह्मज्ञाने

English— he who is desirous of work applies himself to the knowledge of works; he who is desirous of Release applies himself to the knowledge of Brahman.

वि॰प्र॰— इति न विद्या कर्माङ्गम् ।



अर्थग्रहणविधौ

वि॰प्र॰— यद् यप्य् अध्ययन-विधिर् एवार्थावबोधे प्रवर्तयति;

तथापि न विद्या कर्माङ्गम्,

अर्थज्ञानाद् अर्थान्तरत्वाद् विद्यायाः।

English— And even if the injunction of reading were understood as prompting to the understanding of the text also, all the same, knowledge would not be a subsidiary to works.

For knowledge, in the sense of the Upanishads, is something different from mere cognition of sense.

वि॰प्र॰— यथा ज्योतिष्-टोमादि--कर्म-स्वरूप-विज्ञानात्

फल-साधन-भूतं कर्मानुष्ठानम् अर्थान्तरम्;

English— In the same way as the performance of such works as the Jyotishṭoma sacrifice is something different from the cognition of the true nature of those works;

वि॰प्र॰— तथा ऽर्थज्ञान-रूपात् ब्रह्म-स्वरूप-विज्ञानात्

अर्थान्तरम् एव ध्यानोपासनादि-शब्द-वाच्या पुरुषार्थ-साधन-भूता विद्या

English— so that vidyā, which effects the highest purpose of man, i. e. devout meditation (dhyāna, upāsanā), is something different from the mere cognition of the true nature of Brahman.

वि॰प्र॰— इति न तस्याः कर्म-सम्बन्ध-गन्धो विद्यते ॥१२॥

English— Knowledge of that kind has not the most remote connexion even with works.




यावज्जीवं कर्म विद्याङ्गभूतम्

वि॰प्र॰—


४३१. नाविशेषात् ॥ ३–४–१३ ॥



English—


13. Not so, on account of non-specification.



वि॰प्र॰— यच् चोक्तं

कुर्वन्न् एवेह कर्माणि (ईशा.२) इत्य् आत्म-विदं ज्ञानाद् व्यावर्त्य

यावज् जीवं कर्मानुष्ठाने नियमयतीति;

English— That the text 'Doing works here,' &c., is meant to divert him who knows the Self from knowledge and restrict him to works.

वि॰प्र॰— तन्नोपपद्यते; अविशेषात् –

English— Nor is this true -

वि॰प्र॰— न ह्य् अयं नियमः -

(स विधिः) फल-साधन-भूत--स्वतन्त्र-कर्म-विषय

इति (मन्तुं) विशेष-हेतुर् अस्ति, विद्याङ्ग-भूत-कर्म-विषयतया ऽप्य् उपपत्तेः।

English— For there is no special reason

to hold that that text refers to works as independent means of a desirable result:

it may as well be understood to refer to works merely subordinate to knowledge.

वि॰प्र॰—


कर्मणैव हि संसिद्धिम्

आस्थिता जनकादयः

(भ.गी.३.२०)



इति च विदुषस् त्व्

आप्रयाणाद् उपासनस्य अनुवर्तमानत्वात् ॥१३॥

English— As he who knows the Self has to practise meditation as long as he lives, he may also have to practise, for the same period, works that are helpful to meditation.


विद्या-स्तुतये कर्मानुमतिः

वि॰प्र॰— एवम् अर्थ-स्वाभाव्येन चोद्यं परिहृत्य

कुर्वन्नेवेह कर्माणि (ई.२) इत्यस्य वाक्यस्यार्थम् आह –

English— Having thus refuted the objection on the ground of the reason of the matter, the Sūtrakāra proceeds to give his own interpretation of the text.

वि॰प्र॰—


४३२. स्तुतये ऽनुमितर् वा ॥ ३–४–१४ ॥



English—


14. Or the permission is for the purpose of glorification.



वि॰प्र॰— वा-शब्दो ऽवधारणार्थः;

English— The or has assertive force.

वि॰प्र॰—


ईशा वास्यिम् इदं सर्वम् (ईशा.१)



इति विद्या-प्रकरणाद्

विद्या-स्तुतये सर्वदा कर्मानुष्ठानानुमतिर् इयम्।

English— The introductory words of the Upanishad, 'Hidden in the Lord is all this,' show knowledge to be the subject-matter; hence the permission of works can aim only at the glorification of knowledge.

वि॰प्र॰— विद्या-माहात्म्यात्

सर्वदा कर्म कुर्वन्न् अपि

न लिप्यते कर्मभिर्

इति हि विद्या स्तुता भवति ।

English— The sense of the text therefore is – owing to the power of knowledge a man although constantly performing works is not stained by them.

वि॰प्र॰— वाक्य-शेषश् चैवम् एव दर्शयति,


एवं त्वयि नान्यथेतोऽस्ति

न कर्म लिप्यते नरे (ईशा.२)



इति।

वि॰प्र॰— अतो न कर्माङ्गं विद्या ॥ १४॥




विदुषा गार्हस्थ्य-त्यागः

वि॰प्र॰—


४३३. काम-कारेण चैके (गार्हास्थ्य-त्यागम् अधीयते) ॥ ३–४–१५ ॥



English—


15. Some also, by proceeding according to their liking.



वि॰प्र॰— अपि चैवम् एके शाखिनः

काम-कारेण ब्रह्म-विद्या-निष्ठस्य गार्हास्थ्य-त्यागम् अधीयते


किं प्रजया करिष्यामो

येषां नो ऽयम् आत्मा ऽयं लोकः

(बृ.६.४.२२)



इति।

English— In some śākhās, moreover, we read that

he who possesses the knowledge of Brahman may,

according to his liking,

give up the state of a householder,


'What shall we do with offspring,

we who have this Self and this world?' (Br̥. Up. V, 4, 22.)



वि॰प्र॰— विदुषो विरक्तस्य काम-कारेण

गार्हास्थ्य-कर्म-त्यागं ब्रुवद् इदं वचनं

ब्रह्म-विद्यायाः कर्मानङ्गत्वं दर्शयति ।

English— This text also proves knowledge not to be subsidiary to works;

for if it were so subsidiary, it would not be possible for him who knows Brahman to give up householdership (with all the works obligatory on that state) according to his liking.

वि॰प्र॰— यज्ञादि-कर्माङ्गत्वे हि विद्यायाः

विद्या-निष्ठस्य काम-कारेण गार्हास्थ्य-त्यागो

न सम्भवति ।

वि॰प्र॰— अतो न विद्या कर्माङ्गम् ॥ १५॥



कर्मोपमर्दः

वि॰प्र॰—


४३४. (सञ्चित-कर्म-)उपमर्दं च (अधीयते) ॥ ३–४–१६ ॥



English—


16. And destruction.



वि॰प्र॰— पुण्यापुण्य-रूपस्य समस्त-सांसारिक-दुःख-मूलस्य कर्मणो

ब्रह्म-विद्ययोपमर्दं च

प्रतिवेदान्तम् अधीयते।

English— There is moreover a Vedānta-text which declares the knowledge of Brahman to destroy work-good and evil- which is the root of all the afflictions of transmigratory existence:

वि॰प्र॰—


भिद्यते हृदय-ग्रन्थिश्

छिद्यन्ते सर्वसंशयाः।

क्षीयन्ते चास्य कर्माणि

तस्मिन् दृष्टे परावरे

(मुण्ड.२.२.८)



इत्य्-आदिकम्।

English—


'The knot of the heart is broken,

all doubts are solved,

all his works perish

when He has been beheld who is high and low'

(Mu. Up. II, 2, 8).



वि॰प्र॰— तद् विद्यायाः कर्माङ्गत्वे न सङ्गच्छते॥१६॥

English— This also contradicts the view of knowledge being subordinate to works.



ऊर्ध्वरेतस्सु ब्रह्मविद्या

वि॰प्र॰—


४३५. (ब्रह्म-विद्या) ऊर्ध्वरेतस्सु च शब्दे हि ॥ ३–४–१७ ॥



English—


17. And of him who is chaste; for in Scripture (this is declared).



वि॰प्र॰— ऊर्ध्वरेतस्स्व् आश्रमेषु

ब्रह्म-विद्या-दर्शनात्

तेष्व् अग्निहोत्र--दर्श-पूर्ण-मासादि-र्कर्माभावाच् च

न विद्या कर्माङ्गम्।

English— The knowledge of Brahman belongs to those who have to observe chastity, and men living in that state have not to perform the Agnihotra, the Darśapūrṇamāsa, and similar works.

वि॰प्र॰—


ननूर्ध्वरेतस आश्रमा न सन्त्य् एव -

यावज्-जीवम् अग्निहोत्रं जुहोति (आप.श्रौत.३-१४-५)

इत्यादिना ऽग्नि-होत्र--दर्श-पूर्ण-मासादीनां

यावज्-जीवाधिकार-श्रुतेः;

श्रुति-विरुद्धानां स्मृतीनां चाप्रामाण्यात्।



English— For this reason also knowledge cannot be subsidiary to works.--But, it may be objected, there is no such condition of life; for texts such as 'he is to perform the Agnihotra as long as he lives,' declare men to be obliged to perform sacrifices and the like up to the end of their lives, and Smr̥ti texts contradicting Scripture have no authority.

वि॰प्र॰— अत आह – शब्दे हि – इति ।

English— --To meet this the Sūtra adds 'for in Scripture.'

वि॰प्र॰— वैदिक एव हि शब्दे ते दृश्यन्ते

English— The three stages of life are recognised in Scripture only;

वि॰प्र॰— त्रयो धर्म-स्कन्धाः (छा.२.२३.१)

वि॰प्र॰—


ये चेमेऽरण्ये श्रद्धा तप इत्युपासते (छा.५.१०.१)



English— cp. texts such as


'Those who in the forest practise penance and faith' (Cḥ. Up. V, 10, 1);



वि॰प्र॰—


एतम् एव प्रव्राजिनो लोकिम् इच्छन्तः प्रव्रजन्ति (बृह.६.४.२२)



इत्यादौ।

English— 'Wishing for that world only mendicants wander forth from their homes' (Br̥. Up. IV, 4, 22).

वि॰प्र॰— यावज्-जीव-श्रुतिस् त्व् अ-विरक्त-विषया ॥१७॥

English— The text as to the lifelong obligatoriness of the Agnihotra is valid for those only who do not retire from worldly life.


ऊर्ध्वरेत-आश्रम-सद्भावः


अनुवादमात्रम् इति पक्षः

वि॰प्र॰—


४३६. (ऊर्ध्व-रेतस्सु ब्रह्मविद्याश्रुतिः) परामर्शं (मन्यते) जैमिनिर् -

अचोदनाच् च, अपवदति हि ॥ ३–४–१८ ॥



English—


18. A reference (only) Jaimini (holds them to be), on account of absence of injunction; for (Scripture) forbids.



वि॰प्र॰— यद् इदं


त्रयो धर्मस्कन्धाः (छा.२.२.३) इत्य्-आदौ

वैदिके शब्दे ऊर्ध्वरेतस आश्रमा दृश्यन्ते;

अतस् ते (ऊर्ध्वरेतस आश्रमाः) सन्त्य् एव



इति;

English— The argument for the three stages of life, founded on their mention in Vedic texts,

वि॰प्र॰— नैतद् उपपद्यते;

यतः त्रयो धर्मस्कन्धाः (छा.२.२३.१) इत्य्-आदिषु वाक्येषु

तेषाम् आश्रमाणां परामर्श-मात्रं क्रियते –

अनुवाद-मात्रम् इत्य् अर्थः।

English— has no force, since all those references are only of the nature of anuvāda.

वि॰प्र॰— कुत एतत्? अचोदनात् – अविधानादित्यर्थः।

वि॰प्र॰— न ह्य् अत्र विधिशब्दः श्रूयते;

English— For none of those texts contain injunctive forms.

वि॰प्र॰—


त्रयो धर्मस्कन्धाः (छां.२.२३.१)



इत्य्-आदिना हि

प्रकृतं प्रणवेन ब्रह्मोपासनं स्तूयते,

English— The text 'There are three branches of sacred observance,' &c. (Cḥ. Up. II, 23, 1), is meant to glorify the previous meditation on Brahman under the form of the pranava,

वि॰प्र॰— ब्रह्म-संस्थो ऽमृतत्वम् एति (छां.२.२३.१)

इत्य् उपसंहारात् ।

English— as appears from the concluding clause 'he who is firmly grounded in Brahman obtains immortality';

वि॰प्र॰— अतो ऽन्यार्थम् अनुवाद-मात्रम् अत्र क्रियते

तेषाम् आश्रमाणाम्।

English— it therefore cannot mean to enjoin the three conditions of life as valid states.

वि॰प्र॰—


ये चेमेऽरण्ये श्रद्धा तप इत्य् उपासते (छा.५.१०.१)



इति च देव-यान-विधि-परत्वात्

तत्रापि नाश्रमान्तर-विधि-सम्भवः ।

English— In the same way the text 'And those who in the forest practise penance and faith' refers to the statements previously made as to the path of the gods, and cannot therefore be meant to make an original declaration as to another condition of life.

वि॰प्र॰— अपि चापवदति हि श्रुतिर् आश्रमान्तरं


वीरहा वा एष देवानां

योऽग्निम् उद्वासयते

(यजु.१.कां.५.२)



इत्य्-आदिका ।

English— Scripture moreover expressly forbids that other condition, 'a murderer of men is he who removes the fire,' &c.

वि॰प्र॰— अत ऊर्ध्वरेतस आश्रमा न सन्तीति जैमिनिराचार्यो मन्यते ॥१८॥

English— There are therefore no conditions of life in which men are bound to observe chastity. This is the opinion of the teacher Jaimini.



अनुष्ठेयत्वं बादरायणमते

वि॰प्र॰— ४३७. (गृहस्थेतराश्रम-गतम् अप्य्) अनुष्ठेयं (इति) बादरायणस् - (अनुष्ठेयत्वे तेषु) साम्यश्रुतेः॥ ३–४–१९ ॥

English— 19. It is to be accomplished, Bādarayaṇa holds, on account of scriptural statement of equality.

वि॰प्र॰— गृहस्थाश्रमवद् आश्रमान्तरम् अप्यनुष्ठेयं भगवान् बादरायणो मन्यते ।

English— Bādarāyaṇa is of opinion that, in the same way as the condition of householdership, those other conditions of life also are obligatory;

वि॰प्र॰— कुतः?

साम्य-श्रुतेः –

वि॰प्र॰— उपादेयतया ऽभिमत-गृहस्थाश्रम-साम्यं हि

तेषाम् अप्य् आश्रमाणां श्रूयते।

वि॰प्र॰— त्रयो धर्मस्कन्धाः (छां.२.२३.१) इत्यारभ्य

ब्रह्म-संस्थ-स्तुत्य्-अर्थतया सङ्कीर्तनं

गृहस्थाश्रमस्येतरेषां च समानम्;

English— since in the section beginning 'there are three branches of sacred duty' all the three conditions of life are equally referred to,

with a view to glorifying him who is firmly grounded in Brahman.

वि॰प्र॰— अथ


गृहस्थाश्रमस्यानुवादः

प्राप्तौ सत्याम् एव सम्भवतीति

तस्य प्राप्तिर् अवश्याभ्युपेया(त्य)



इति मतम्;

तद्-इतरेषाम् अपि समानम्,

अन्यत्राभिनिवेशात्।

English— The reference there made to the condition of the householder

necessarily presupposes that condition to be already established and obligatory,

and the same reasoning then holds good

with regard to the other conditions mentioned.



त्रयो धर्म-स्कन्धाः

वि॰प्र॰— न च


गार्हास्थ्यधर्म एव


यज्ञोऽध्ययनं दानं तपो ब्रह्मचर्यम् (छां.२.२३.१)



इति सर्वैश् शब्दैर् अभिधीयते,

ब्रह्मचर्य-तपसोर् गृहस्थस्यैव सम्भवाद्



इति युक्तम्,

English— Nor must it be said that the special duties mentioned at the beginning of the section--

sacrifice, study, charity, austerity, Brahmacarya--

all of them belong to the state of the householder

(in which case the text would contain no reference to the other conditions of life);

वि॰प्र॰—


त्रयो धर्मस्कन्धाः (छा.२.२३.१)



इति त्रित्वेन सङ्गृह्य


(यज्ञोऽध्ययनं दानम् इति) प्रथमः

(तप एव) द्वितीयः… (ब्रह्मचार्याचार्यकुलवासी)तृतीयः …. (छां.२.२३.११)



इति विभाग-वचनानुपपत्तेः।

English— for on that supposition the definite reference to a threefold division of duties, 'Sacrifice, &c. are the first, austerity the second, Brahmacarya the third,' would be unmeaning.

वि॰प्र॰— अतः यज्ञोऽध्ययनं दानम् (छा.२.२३.१) इति गृहस्थाश्रम उच्यते।

४२तमाहोबिल-यतिः— The proper explanation is to take the words ' sacrifice, study, and charity' as descriptive of the condition of the householder;

वि॰प्र॰— अध्ययनशब्दो वेदाभ्यासपरः।

वि॰प्र॰— तपश्शब्देन वैखानस-पारिव्राज्ययोर् ग्रहणम्,

उभयोः तपः-प्रधानत्वात्।

English— the word 'austerity' as descriptive of the duties of the Vaikhānasa and the wandering mendicant, who both practise mortification;

वि॰प्र॰— तपश्शब्दो हि कायक्लेशे रूढः, स च द्वयोरपि समानः।

वि॰प्र॰— ब्रह्म-चारि-धर्म एव ब्रह्म-चर्य-शब्देनाभिधीयते।

English— and the word 'Brahmacarya' as referring to the duties of the Brahmacarin.

वि॰प्र॰— ब्रह्म-संस्थोऽमृतत्वम् एति (छा.२.२३.१)

इति परत्र श्रूयमाणो ब्रह्म-संस्थ-शब्दो यौगिकः सर्वाश्रम-साधारणः,

सर्वेषामाश्रमिणां ब्रह्म-संस्था-सम्भवात्।

English— The term 'Brahmasaṁstha' finally, in the concluding clause, refers to all the three conditions of life, as men belonging to all those conditions may be founded on Brahman.

वि॰प्र॰— ब्रह्मणि संस्था – संस्थितिः ब्रह्म-संस्थत्वम्;

तच् च सर्वेषां सम्भवत्येव।

वि॰प्र॰— ब्रह्म-निष्ठा-विकलाः केवलाश्रमिणः पुण्य-लोक-भाजः;

तेष्व् एव ब्रह्म-निष्ठो ऽमृतत्व-भाग् भवति।

English— Those, the text means to say, who are destitute of this foundation on Brahman and only perform the special duties of their condition of life, obtain the worlds of the blessed;

while he only who at the same time founds himself on Brahman attains to immortality.



विष्णु-पुराणम्

वि॰प्र॰— तद् एतद् विस्पष्टम् उक्तं भगवता पराशरेण

प्राजापत्यं ब्राह्मणानाम् (वि.पु.१.६.३४) इत्य् आरभ्य

ब्राह्मं सन्न्यासिनां स्मृतम् (वि.पु.१.६.३७) इत्य्-अन्तेन

वर्णानाम् आश्रमाणां च केवलानां ब्रह्म-लोक-प्राप्त्य्-अन्तं फलम् अभिधाय

वि॰प्र॰—


एकान्तिनस् सदा ब्रह्म-

ध्यायिनो योगिनो हि ये।

तेषां तत् परमं स्थानं

यद्वै पश्यन्ति सूरयः

(वि.पु.१.६.३९)



वि॰प्र॰— इति तेष्वेव ब्रह्मनिष्ठानां ब्रह्मप्राप्तिम् अभिदधता।



निगमनम्

वि॰प्र॰— अतो गृहस्थाश्रमतुल्याः ऊर्ध्वरेतस आश्रमा अपि दृश्यन्त इति तेऽप्यनुष्ठेयाः।

वि॰प्र॰—


ये चेमेऽरण्ये श्रद्धा तप इत्युपासते (छा.५.१०.१)



इति च

"अरण्ये" इति तपः-प्रधानाश्रम-प्राप्त्य्-अपेक्षत्वाद्

देवयान-विधानस्य तत्रापि तत्-प्राप्तिर् अङ्गीकरणीया ॥ १९॥

English— --In the text 'and those who in the forest,' &c. the mention made of the forest shows that the statement as to the path of the gods has for its presupposition the fact that that stage of life which is especially connected with the forest is one generally recognised.



आश्रम-विधिर् एव

वि॰प्र॰— परामर्शपक्षे विधानपक्षे च

गृहस्थाश्रम-तुल्यम् एषाम् अप्यनुष्ठेयत्वम् इत्य् उपपाद्य

विधिर् एवायाम् आश्रमाणां सर्वेषां,

नानुवाद इत्युपपादयितुमाह –

English— --So far it has been shown that the other stages of life are no less obligatory than that of the householder, whether we take the text under discussion as containing merely a reference to those stages (as established by independent means of proof) or as directly enjoining them. The next Sūtra is meant to show that the latter view is after all the right one.

वि॰प्र॰—


४३८. विधिर् वा (अनुवादप्राय-वाक्य-विहित-समिद्-)धारणवत् ॥ ३–४–२० ॥



English—


20. Or an injunction, as in the case of the carrying.



वि॰प्र॰— वा-शब्दोऽवधारणार्थः ।

वि॰प्र॰— विधिर् एवायम् आश्रमाणाम्;

वि॰प्र॰— धारणवत् – यथा दिष्टाग्निहोत्रे,


अधस्तात् समिधं धारयन्न् अनुद्रवेद्

उपरि हि देवेभ्यो धारयति



इत्य्-अत्रानुवाद-(स)स्वरूपाद् अपि वाक्याद्

उपरि धारणस्याप्राप्तत्वाद्

विधिर् आश्रीयते;

English— As the second part of the text


'Let him approach carrying the firewood below the ladle;

for above he carries it for the gods'

(which refers to a certain form of the Agnihotra),



although having the form of an anuvāda,

yet must be interpreted as an injunction,

since the carrying of firewood above is not established by any other injunction;

वि॰प्र॰— तदुक्तं शेषलक्षणे विधिस्तु धारणोऽपूर्वत्वात् (पू.मी.सू.३.४.१५) इति;

वि॰प्र॰— तथाऽत्राप्य् अप्राप्तत्वाद्

विधिर् एवाश्रयणीयः ॥

English— so the text under discussion also must be taken as an injunction of the different stages of life (which are not formally enjoined elsewhere).



जाबाल-विधिः

वि॰प्र॰—


ब्रह्मचर्यं समाप्य

गृही भवेत्

गृहाद् वनी भूत्वा प्रव्रजेत्

यदि वेतरथा ब्रह्मचर्याद् एव प्रव्रजेत्

गृहाद् वा, वनाद् वा,

यदहरेव विरजेत् तद्-अहरेव प्रव्रजेत् (जाबा.उ.४)



English— 'Having completed his studentship he is to become a householder,' &c.,

वि॰प्र॰— इति जाबालानाम् आश्रम-विधिम् असन्तम् इव कृत्वा,

एतेष्व् अन्य-परेष्व् अपि वाक्येष्व्

आश्रम-प्राप्तिर् अवश्याश्रयणीया

इत्य् उपपादितम् ।

English— No account being taken of the text of the Jābālas,

it is thus a settled conclusion that the texts discussed,

although primarily concerned with other topics,

must at the same time be viewed as proving the validity of the several conditions of life.




निगमनम्

वि॰प्र॰— एवम् आश्रमान्तर-विधानात्

ऋण-श्रुतिर् यावज्-जीव-श्रुतिर् अपवाद-श्रुतिश्(=??-) चाविरक्त-विषया एवेति वेदितव्याः।

English— From this it follows that the text enjoining the performance of the Agnihotra up to the end of life, and similar texts, are not universally binding, but concern those only who do not retire from worldly life.--

वि॰प्र॰— अन्याश् च ब्रह्म-विदः

कर्मणाम् आप्रयाणात् अवश्य-कर्तव्यता-विधायिन्यः श्रुतयः स्मृतयश् च

स्व-स्वाश्रम-धर्म-विषयाः ।

English— The final conclusion therefore is that as the knowledge of Brahman is enjoined on those who lead a life of austerity (which does not require the performance of sacrifices and the like), it is not subordinate to works, but is in itself beneficial to man.

वि॰प्र॰— अत ऊर्ध्वरेतस्सु च ब्रह्म-विद्या-विधानाद्

विद्यातः पुरुषार्थ इति सिद्धम् ॥२०॥

वि॰प्र॰— इति श्रीशारीरकमीमांसाभाष्ये पुरुषार्थाधिकरणम् ॥ १॥

English— --Here terminates the adhikaraṇa of 'benefit to man.'





०२ स्तुतिमात्राधिकरणम्

श्रीशारीरकमीमांसाभाष्ये स्तुतिमात्राधिकरणम् ॥२॥

अधिकरणार्थः— स एष रसानाम् इत्यादिवाक्यानाम् उद्गीथादौ रसतमादिदृष्टिविधिपरत्वमेव

४३९. स्तुतिमात्रमुपादानादिति चेन्नापूर्वत्वात् ॥ ३–४–२१ ॥


विचारणीयो विषयः ससंशयः

इदमिदानीं चिन्त्यते स एष रसानां रसतमः परमः परार्थ्योऽष्टमो यदुद्गीथः (छा.१.१.३) इति एवञ्जातीयकानि वाक्यानि क्रत्ववयवभूतोद्गीथादिस्तुतिमात्रपराणि, आहोस्विदुद्गीथादिषु रसतमादिदृष्टिविधानार्थानीति ।



तन्निर्धारणानियमाधिकरणस्य एतदधिकरणोपजीव्यत्वम्

अत्र प्रतिपादितमुपासनपरत्वमङ्गीकृत्योपासनस्य पुरुषार्थत्वेन क्रतुषूपादानानियम उक्तः।



पूर्वः पक्षः सयुक्तिकः

किं युक्तम्? स्तुतिमात्रपराणीति ।

कुतः? उद्गीथाद्युपादानात्। क्रत्वङ्गभूतानि ह्युद्गीथादीन्युपादाय तेषां रसतमादित्वं प्रतिपादतम्; यथा जुह्वादीनां पृथिव्यादित्वं प्रतिपादयतो वचनस्य इयमेव जुहूः स्वर्गो लोक आहवनीयः इत्यादिकस्य तत्स्तुतिमात्रपरत्वम्, तथेहापि । तदिदमाशङ्कते – स्तुतिमात्रमुपादानादिति चेत् – इति। उद्गीथाद्युपादानात्तत्स्तुतिमात्रमेवैषां वाक्यानां विवक्षितमिति चेत्



सिद्धान्तार्थः सहेतुकः

अत्रोत्तरं – नापूर्वत्वात् – इति। न स्तुतिमात्रत्वमुपपद्यते; कुतः? अपूर्वत्वात् – अप्राप्तत्वात्। न ह्युद्गीथादयो रसतमादितया प्रमाणान्तरेण प्रतिपन्नाः; येन तत्प्राशस्त्यबुद्ध्युत्पत्त्यर्थं रसतमादित्वेनानूद्येरन्। नचोद्गीथादिविधिरत्र सन्निहितः; येन इयमेव जुहूस्स्वर्गो लोक आहवनीयः इत्यादिवत्तदेकवाक्यत्वेन यया कयाचनविधया तत्स्तुतिपरत्वमाश्रीयेत । अतः क्रतुवीर्यवत्तरत्वादिफलसिद्ध्यर्थम् उद्गीथादिषु रसतमादिदृष्टिविधानमेव न्याय्यम् ॥२१॥

४४०. भावशब्दाच्च ॥ ३–४–२२ ॥

उपासीत (छा.१.१.१) इत्यादिभावशब्दाच्च विधिपरत्वमेव न्याय्यम् । विधिप्रत्यययुक्तो हि क्रियाशब्दो विधेयमेव स्वार्थमवगमयति । तस्मादुपासनविधानार्था एताश्श्रुतयः ॥२२॥

इति श्रीशारीरकमीमांसाभाष्ये स्तुतिमात्राधिकरणम्॥२॥




०३ पारिप्लवार्थाधिकरणम्

श्रीशारीरकमीमांसाभाष्ये पारिप्लवार्थाधिकरणम्॥३॥

अधिकरणार्थः— उपनिषत्सूपलभ्यमानानाम् आख्यानानां विद्याविध्यर्थत्वमेव न तु अश्वमेधाङ्गपारिप्लवनामकशस्त्रार्थत्वम्

४४१. पारिप्लवार्था इति चेन्न विशेषितत्वात् ॥ ३–४–२३ ॥


विचारणीयो विषयः ससंशयः

प्रतर्दनो ह वै दैवोदासिरिन्द्रस्य प्रियं धामोपजगाम (कौ.३.१) श्वेतकेतुर्हारुणेय आस (छा.६.१.१) इत्येवमादीनि वेदान्तेष्वाख्यानानि किं पारिप्लवप्रयोगार्थानि, उत विद्याविशेषप्रतिपादनार्थानीति चिन्तायाम् –



पूर्वपक्षः

आख्यानानि शंसन्ति (?) इत्याख्यानानां पारिप्लवे विनियोगान्न विद्याप्रधानत्वं न्याय्यमिति चेत्



सिद्धआन्तार्थः

न सर्वाण्याख्यानानि पारिप्लवप्रयोगे विनियोगमर्हान्ति; कुतः? विशेषितत्वाद्विनियोगस्य। आख्यानानि शंसन्ति इत्युक्त्वा तत्रैव मनुर्वैवस्वतो राजा इत्यादिना मन्वादीनामाख्यानानि विशेष्यन्ते, अतस्तेषामेव तत्र विनियोग इति गम्यते । तस्मान्न सर्वा वेदान्तेष्वाख्यानश्रुतयः पारिप्लवप्रयोगार्थाः; अपि तु विद्याविध्यर्थाः ॥२३॥



आख्यानानां दर्शनविध्यैकवाक्यात् उक्तार्थसिद्धिः

४४२. तथा चैकवाक्योपबन्धात् ॥ ३–४–२४ ॥

आत्मा वा अरे द्रष्टव्यः (बृ.६-५-६) इत्यादिविधिनैकवाक्यतयोपबन्धाच्चाख्यानानां विद्याविध्यर्थान्येव तानीति गम्यते; यथा सोऽरोदीत् (यजु.१-५-१) इत्येवमादेः कर्मविध्यर्थत्वम्; न पारिप्लवार्थत्वम्॥२४॥

इति श्रीशारीरकमीमांसाभाष्ये पारिप्लवार्थाधिकरणम्॥३॥




०४ अग्नीन्धनाद्यधिकरणम्

श्रीशारीरकमीमांसाभाष्ये अग्नीन्धनाद्यधिकरणम्॥ ४॥

अधिकरणार्थः— परिव्राजिकानां विद्यासिद्धिः, स्वाश्रमविहितकर्मापेक्षैव, न तु अग्न्याधानपूर्वककर्मापेक्षा

४४३. अत एव चाग्नीन्धनाद्यनपेक्षा ॥ ३–४–२५ ॥


पूर्वाधिकरणयोः प्रासङ्गिकता, प्रकृतसङ्गतिश्च

स्तुतिप्रसङगादवान्तरसङ्गतिविशेषेणार्थद्वयं चिन्तितम् । विद्यावन्त ऊर्ध्वरेतस आश्रमिणः सन्तीत्युक्तम् ऊर्ध्वरेतस्सु च शब्दे हि (शारी.३.४.२७) इत्यादिभिस्सूत्रैः।



पूर्वपक्षसिद्धान्तौ

इदानीमूर्ध्वरेतसो यज्ञाद्यभावात्तदङ्गिका विद्या न सम्भवतीत्याशङ्क्याह – अत एव चाग्नीन्धनाद्यनपेक्षा – इति । यत ऊर्ध्वरेतस आश्रमिणो विद्यासम्बन्धित्वेन श्रुत्या परिगृह्यन्ते ब्रह्मसंस्थोऽमृतत्वमेति (छा.२.२३.१) ये चेमेऽरण्ये श्रद्धा तप इत्युपासते (छा.५.१०.१) एतमेव प्रव्राजिनो लोकमिच्छन्तः प्रव्रजन्ति (बृ.६.४.२२) यदिच्छन्तो ब्रह्मचर्यं चरन्ति (कठ.१.२.१५) इत्यादिकया; अत एवोर्ध्वरेतस्सु विद्या अग्नीन्धनाद्यनपेक्षा अग्नीन्धनम् – अग्न्याधानम्; आधानपूर्वकाग्निहोत्रदर्शपूर्णमासादिकर्मानपेक्षा तेषु विद्या । केवलस्वाश्रमविहितकर्मापेक्षेत्यर्थः॥२५॥

इति श्रीशारीरकमीमांसाभाष्ये अग्नीन्धनाद्यधिकरणम्॥४॥




०५ सर्वापेक्षाधिकरणम्

श्रीशारीरकमीमांसाभाष्ये सर्वापेक्षाधिकरणम्॥५॥

अधिकरणार्थः— कर्माधिकृताश्रमिणां तु ब्रह्मविद्या कर्मसापेक्षैव निष्पन्ना भवेत्

४४४. सर्वापेक्षा च यज्ञादिश्रुतेरश्ववत् ॥ ३–४–२६ ॥


गृहिष्वपि कर्मापेक्षाराहित्यशङ्का, तन्निरासश्च

यदि विद्या यज्ञाद्यनपेक्षैवामृतत्वं साधयति; तर्हि गृहस्थेष्वपि तदनपेक्षैव साधयितुमर्हति, यज्ञादिश्रुतिरपि विविदिषन्ति (बृ.६.४.२२) इति शब्दात्कर्मणो वेदनाङ्गतां न प्रतिपादयतीति –

अत आह – सर्वापेक्षा इति। अग्निहोत्रादिसर्वकर्मापेक्षैव विद्या कर्मवत्सु गृहस्थेषु; कुतः? यज्ञादिश्रुतेः। तमेतं वेदानुवचनेन ब्राह्मणा विविदिषन्ति यज्ञेन दानेन तपसाऽनाशकेन (बृ.६.४.२२) इत्यादिना यज्ञादयो हि विद्याङ्गत्वेन श्रूयन्ते। यज्ञादिना विविदिषन्ति वेदितुमिच्छन्ति, यज्ञादिभिर्वेदनं प्राप्तुमिच्छन्तीत्यर्थः। यज्ञादीनां ज्ञानसाधनत्वे सत्येव यज्ञादिभिः ज्ञानं प्राप्तुमिच्छन्तीति व्यपदेश उपपद्यते; यथा असेर्हाननसाधनत्वे सति असिना जिघांसतीति व्यपदेशः। अतो यज्ञादीनां ज्ञानसाधनत्वमवगम्यते ॥



मोक्षोपायतया अवगतं विशिष्टं ज्ञानम्

ज्ञानं च वाक्यार्थज्ञानादर्थान्तरभूतं ध्यानोपासनादिशब्दवाच्यं विशदतमप्रत्यक्षतापन्न-स्मृतिरूपं निरतिशयप्रियमहरहरभ्यासाधेयातिशयमाप्रयाणादनुवर्तमानं मोक्षसाधनमित्युक्तमस्माभिः पूर्वमेव; वक्ष्यति च आवृत्तिरसकृदुपदेशात् (ब्र.सू.४.१.१) इत्यादिना।



ज्ञानं प्रति कर्मणां सहकारित्वप्रकारः

एवं रूपं च ध्यानमहरहरनुष्ठीयमानैर्नित्यनैमित्तिककर्मभिः परमपुरुषाराधनरूपैः परमपुरुषप्रसादद्वारेण जायत इति यज्ञादिना विविदिषन्तीति शास्त्रेण प्रतिपाद्यते । अतः कर्मवत्सु गृहस्थेषु यज्ञादिनित्यनैमित्तिकसर्वकर्मापेक्षा विद्या। अश्ववत् – यथा गमनसाधनभूतोऽश्वः स्वपरिकरबन्ध-परिकर्मापेक्षः; एवं मोक्षसाधनभूताऽपि विद्या नित्यनैमित्तिककर्मपरिकरापेक्षा । तदिदमाह स्वयमेव भगवान् यज्ञदानतपः कर्म न त्याज्यं कार्यमेव तत्। यज्ञो दानं तपश्चैव पावनानि मनीषिणाम् (भ.गी.१८.५) यतः प्रवृत्तिर्भूतानां येन सर्वमिदं ततम्। स्वकर्मणा तमभ्यर्च्य सिद्धिं विन्दति मानवः (भ.गी.१८.४६) इति ॥२६॥

इति श्रीशारीरकमीमांसाभाष्ये सर्वापेक्षाधिकरणम्॥ ५॥




०६ शमदमद्यधिकरणम्

श्रीशारीरकमीमांसाभाष्ये शमदमाद्यधिकरणम्॥६॥

अधिकरणार्थः— गृहस्थस्य यज्ञादिवत् विद्याङ्गतया शमदमादयोप्यनुष्ठेया एव

४४५. शमदमाद्युपेतस्स्यात्तथापि तु तद्विधेः

तदङ्गतया तेषामप्यवश्यानुष्ठेयत्वात् ॥ ३–४–२७ ॥


प्रकृतविचाराङ्गः संशयः, पूर्वपक्षश्च

गृहस्थस्य शमदमादीन्यप्यनुष्ठेयानि, उत नेति चिन्तायाम् – आन्तर-बाह्यकरणव्यापाररूपत्वात्कर्मानुष्ठानस्य, शमदमादीनां तद्विपरीतरूपत्वाच्चाननुष्ठेयानि –



सिद्धान्तार्थः

इति प्राप्त उच्यते ॥ यद्यपि गृहस्थः करणव्यापाररूपकर्मसु प्रवृत्तः, तथाऽपि स विद्वान् शमदमाद्युपेतस्स्यात् कुतः? तदङ्गतया तद्विधेः – विद्याङ्गतया तेषां विधेः तस्मादेवंविच्छान्तो दान्त उपरतस्तितिक्षुस्समाहितो भूत्वाऽऽत्मन्येवाऽत्मानं पश्येत् (बृ.६.४.२३) इति । विद्योत्पत्तेश्चित्तसमाधानरूपत्वेन दृष्टपरिकरत्वाच्छमादीनां, विद्यानिर्वृत्तये तेषां – शमादीनामप्यवश्यानुष्ठेयत्वाच्च तान्यप्यनुष्ठेयानि ।



विरोधतत्परिहारौ

न च करणव्यापारतद्विपर्ययरूपत्वेन कर्मणां शमदमादीनां च परस्परविरोधः भिन्नविषयत्वात् विहितेषु करणव्यापारः; अविहितेषु प्रयोजनशून्येषु च तदुपशम इति । न च करणव्यापाररूपकर्मसु वर्तमानस्य वासनावशाच्छमादीनामुपादेयत्वासम्भवः; विहितानां कर्मणां परमपुरुषाराधनतया तत्प्रसादद्वारेण निखिलविपरीतवासनोच्छेदहेतुत्वात् । अतो गृहस्थस्य शमदमादयोऽप्यनुष्ठेयाः॥२७॥

इति श्रीशारीरकमीमांसाभाष्ये शमदमद्यधिकरणम् ॥६॥




०७ सर्वान्नानुमत्यधिकरणम्

श्रीशारीरकमीमांसाभाष्ये सर्वान्नानुमत्यधिकरणम् ॥७॥

४४६. सर्वान्नानुमतिश्च प्राणात्यये तद्दर्शनात् ॥ ३–४–२८ ॥


विचारणीयविषयोपस्थापनम्

वाजिनां छन्दोगानां च प्राणविद्यायां न ह वा अस्यानन्नं दग्धं भवति नानन्नं परिगृहीतं भवति (बृ.८.१.१४) न ह वा एवंविदि किञ्चनानन्नं भवति (छा.५.२.१) इति प्राणविदः सर्वान्नानुमतिः सङ्कीर्त्यते ॥



विचारणोपयोगी संशयः

किमियं प्राणविद्यानिष्ठस्य सर्वान्नानुमतिः सर्वदा, उत प्राणात्ययापत्ताविति विशये,



पूर्वपक्षः

विशेषानुपादानात्सर्वदा – इति प्राप्ते



सिद्धान्तार्थः

उच्यते – प्राणात्यये इति। च शब्दोऽवधारणे; प्राणात्ययापत्तावेवेत्यर्थः। कुतः? तद्दर्शनात् – दृश्यते ह्यन्यत्र ब्रह्मविदामपि प्राणात्ययापत्तावेव सर्वान्नाभ्यनुज्ञा; किं पुनः प्राणविदः। उषस्तिः किल चाक्रायणो ब्रह्मविदग्रेसरो मटचीहतेषु कुरुषु दुर्भिक्षदूषितेष्विभ्यग्रामे वसन्ननशनेन प्राणसंशयमापन्नो ब्रह्मविद्यानिष्पत्तये प्राणानामनवसादमाकाङ्क्षमाणः इभ्यं कुल्माषान् खादन्तं भिक्षमाणस्तेन च उच्छिष्टेभ्योऽन्ये न विद्यन्त इति प्रत्युक्तः पुनरपि एतेषां मे देहि (छा.१.१०.३) इत्युक्त्वा तेन चेभ्येनोच्छिष्टेभ्य आदाय दत्तान् कुल्माषान् प्रतिगृह्यानुपानप्रतिग्रहमिभ्येनार्थितः उच्छिष्टं वै मे पीतं स्यात् (छा.१.१०.४१) इति वदंश्चाक्रायणः किमेते कुल्माषा अनुच्छिष्टा इति इभ्येन पर्यनुयुक्तः न वा अजीविष्यमिमानखादन् … कामो मे उदपानम् (छा.१.१०.४) इति कुल्माषाखादने स्वस्य प्राणसंशयापत्तेस्तावन्मात्रखादनेन धृतप्राणस्य स्वस्योच्छिष्टोदकपानं कामकारितं निषिद्धं स्यात् इत्युक्त्वा स्वखादितशेषं जायायै दत्वा तया च रक्षितानपरेद्युर्याजनेनार्जिजीषया जिगमिषुः पुनरपि प्राणसंशयमापन्नस्तानेवेभ्योच्छिष्टान् स्वोच्छिष्टभूतान् पर्युषितांश्चखाद ।



अधिकरणार्थोपसंहारः

अतो ब्रह्मविदामपि प्राणसंशय एव सर्वान्नानुमतिदर्शनात् अत्राविशेषेण कीर्तितमपि प्राणविदस्सर्वान्नीनत्वं प्राणात्ययापत्तावेवेति निश्चीयते ॥२८॥



उक्तार्थस्य आहारशुद्धिविधिविषयकल्पकत्वम्

४४७. अबाधाच्च ॥३–४–२९॥

आहारशुद्धौ सत्त्वशुद्धिः सत्त्वशुद्धौ ध्रुवा स्मृतिः (छा.७.२६.२) इति ब्रह्मविद्योत्पत्तौ आहारशुद्धिविधानाबाधादपि ब्रह्मविदां सर्वान्नीनत्वमापद्विषयमवगम्यते। एवं ब्रह्मविदामतिशयितशक्तीनामपि सर्वान्नीनत्वस्यापद्विषयत्वात्प्राणविदोऽल्पशक्तेः सर्वान्नानुमतिः आपद्विषयैव॥२९॥



उक्तेऽर्थे स्मृत्यानुगुण्यम्

४४८. अपि स्मर्यते ॥३–४–३०॥

अपि च आपद्विषयमेव सर्वान्नीनत्वं ब्रह्मविदामन्येषां च स्मर्यते प्राणसंशयमापन्नो योऽन्नमत्ति यतस्ततः। लिप्यते न स पापेन पद्मपत्रमिवाम्भसा इति ॥३०॥



सर्वेषामपि स्वच्छन्दप्रवृत्तिप्रतिषेधकं शास्त्रम्

४४९. शब्दश्चातोऽकामकारे ॥ ३–४–३१ ॥

यतो ब्रह्मविदामन्येषां च सर्वान्नीनत्वमापद्विषयमेव; अत एव सर्वेषामकामकारे शब्दः – कामकारस्य प्रतिषेधकः शब्दो वर्तते । अस्ति हि कठानां संहितायां कामकारस्य प्रतिषेधकः शब्दः तस्माद्ब्राह्मणस्सुरां न पिबति पाप्मना नोत्सृजा इति इति । पाप्मना संस्पृष्टो न भवानीति मत्वा ब्राह्मणः सुरां न पिबतीत्यर्थः ॥३१॥

इति श्रीशारीरकमीमांसाभाष्ये सर्वान्नानुमत्यधिकरणम्॥ ७॥




०८ विहितत्वाधिकरणम्

श्रीशारीरकमीमांसाभाष्ये विहितत्वाधिकरणम्॥ ८॥

अधिकरणार्थः— उपासन-प्रवृत्तेषु कर्मणां विद्याङ्गत्वेऽपि

तद्-रहितेषु केवलाश्रमाङ्गत्वम् अपि।

वि॰प्र॰—


४५०. (आश्रमस्थमात्रेभ्यो) विहितत्वाच् चाश्रमकर्मापि (मुमुक्षुविद्याङ्गत्वेऽपि) ॥ ३–४–३२ ॥



English—


32. The works of the āśramas also, on account of their being enjoined.




सङ्गतिः

वि॰प्र॰— यज्ञादि-कर्माङ्गिका ब्रह्म-विद्येत्य् उक्तम्;

English— It has been said that sacrifices and other works are auxiliary to the knowledge of Brahman.



संशयः

वि॰प्र॰— तानि च यज्ञादीनि कर्माण्य्

अमुमुक्षुणा केवलाश्रमिणा ऽप्य् अनुष्ठेयानि,

उत नेति चिन्तायां,

English— The doubt now arises whether those works are to be performed by him also who merely wishes to fulfil the duties of his āśrama, without aiming at final Release, or not.



पूर्वपक्षः

वि॰प्र॰—


विद्याङ्गानां सतां केवलाश्रमशेषत्वे

नित्यानित्य-संयोग-विरोधः प्रसज्यत

इति यज्ञादीनां केवलाश्रमधर्मत्वं न सम्भवति –



इति प्राप्ते

English— They are not, the Pūrvapakshin holds,

for that things auxiliary to knowledge should stand in subordinate relation to a certain state of life

would imply the contradiction of permanent and non-permanent obligation.



आश्रमिमात्रस्यापि कार्यम्

वि॰प्र॰— उच्यते - आश्रमकर्मापि – इति ।

English— --Of this view the Sūtra disposes, 'The works of the āśramas also.'

वि॰प्र॰— आश्रमस्य कर्मापि भवति।

वि॰प्र॰— केवलाश्रमिणापि अनुष्ठेयानीत्यर्थः।

English— The works belonging to each āśrama have to be performed by those also who do not aim at more than to live according to the āśrama;

वि॰प्र॰— कुतः? यावज्जीवमग्निहोत्रं जुहोति इत्यादिना विहितत्वात् – जीवननिमित्ततया नित्यवद्विहितत्वादित्यर्थः ॥३२॥

English— for they are specifically enjoined by texts such as as long as life lasts he is to offer the Agnihotra'; this implies a permanent obligation dependent on life.



विनियोग-पृथक्त्वम्

वि॰प्र॰— तथा च विद्याङ्गतया


तमेतं वेदानुवचनेन (बृह.६.४.२२)



इत्यादिना विहितत्वात्

विद्या-शेषतया ऽप्य् अनुष्ठेयानीत्य् आह –

English— And that the same works are also to be performed as being auxiliary to knowledge appears from the texts enjoining them in that aspect, 'Him they seek to know by the study of the Veda' (Br̥. Up. IV, 4, 22); this the next Sūtra declares.

वि॰प्र॰—


४५१. सहकारित्वेन च ॥ ३–४–३३ ॥



English—


33. And on account of co-operativeness.



वि॰प्र॰— विद्योत्पत्ति-द्वारेण विद्या-सहकारितया ऽप्य् अनुष्ठेयानि ।

English— These works are to be performed also on account of their being co-operative towards knowledge in so far, namely, as they give rise to the desire of knowledge;

वि॰प्र॰— अग्नि-होत्रादीनाम् इव जीवनाधिकारः स्वर्गाधिकारवत्

विनियोग-पृथक्त्वेनोभयार्थत्वं न विरुध्यत

इत्य् अर्थः ॥ ३३॥

English— and their thus being enjoined for a double purpose does not imply contradiction any more than the double injunctions of the Agnihotra, which one text connects with the life of the sacrificer and another text with his desire to reach the heavenly world.



स्वरूप-साम्यम्

वि॰प्र॰— तद्वदेव कर्मान्तरत्वमपि नास्तीत्याह –

English— --Nor does this imply a difference of works – this the next Sūtra declares.

वि॰प्र॰—


४५२. सर्वथापि (यज्ञादयः) त एवोभयिलङ्गात् (←तुल्य-विधेः, भेदानुक्तेः) ॥ ३–४–३४ ॥



English—


34. In any case they are the same, on account of twofold inferential signs.



वि॰प्र॰— सर्वथा – विद्यार्थत्वे आश्रमार्थत्वेऽपि, त एव यज्ञादय इति प्रतिपत्तव्यम्; न कर्मस्वरूपभेद इत्यर्थः।

English— There is no radical difference of works; but in any case, i.e. whether they be viewed as duties incumbent on the āśrama or as auxiliary to knowledge, sacrifices and other works are one and the same.

वि॰प्र॰— कुतः? उभयलिङ्गात् –

उभयत्र श्रुतौ यज्ञादिशब्दैः प्रत्यभिज्ञाप्य विनियोगात्,

कर्म-स्वरूप-भेदे प्रमाणाभावाच् च ॥३४॥

English— For Scripture, in enjoining them in both these aspects, makes use of the same terms, so that we recognise the same acts, and there is no means of proof to establish difference of works.



पाप-वारणम्

वि॰प्र॰—


४५३. (दुष्कर्मभिर्) अनभिभवं च दर्शयति ॥ ३–४–३५ ॥



English—


35. And Scripture also declares (knowledge) not to be overpowered.



वि॰प्र॰— धर्मेण पापम् अपनुदति (तै.ना.५०) इत्यादिभिश्च

English— Texts such as 'By works of sacred duty he drives away evil'

वि॰प्र॰— तान् एव यज्ञादिधर्मान् निर्दिश्य

तैर् विद्याया अनभिभवं –

पाप-कर्मभिर् उत्पत्ति-प्रतिबन्धाभावं दर्शयति ।

English— declare that sacrifices and similar works have the effect of knowledge 'not being overpowered,' i.e. of the origination of knowledge not being obstructed by evil works.

वि॰प्र॰— अहरहरनुष्ठीयमानैर्हि यज्ञादिभिः विशुद्धेऽन्तःकरणे प्रत्यहं प्रकृष्यमाणा विद्योत्पद्यते ।

English— Sacrifices and similar works being performed day after day have the effect of purifying the mind, and owing to this, knowledge arises in the mind with ever increasing brightness.

वि॰प्र॰— अतस्त एवोभयत्र यज्ञादयः ॥३५॥

English— This proves that the works are the same in either case.

वि॰प्र॰— इति श्रीशारीरकमीमांसाभाष्ये विहितत्वाधिकरणम् ॥८॥

English— --Here terminates the adhikaraṇa of 'the being enjoined' (of sacrifices, and so on).




०९ विधुराधिकरणम्

श्रीशारीरकमीमांसाभाष्ये विधुराधिकरणम्॥९॥

अधिकरणार्थः— अनाश्रमिणामपि चेतनानां त्रैवर्णिकानां ब्रह्मविदयाधिकारलोपः

४५४. अन्तरा चापि तु तद्दृष्टेः ॥ ३–४–३६ ॥


अवान्तरसङ्गतिः

चतुर्णामाश्रमिणां ब्रह्मविद्यायामधिकारोऽस्ति, विद्यासहकारिण आश्रमधर्मा इति चोक्तम्।



विचारोपयोगी पूर्वः पक्षः

ये पुनराश्रमानन्तरा वर्तन्ते विधुरादयः; तेषां ब्रह्मविद्यायामधिकारोऽस्ति, न वेति विशये-



सयुक्तिकः पूर्वः पक्षः

आश्रमधर्मेतिकर्तव्यताकत्वाद्विद्यायाः, अनाश्रमिणां चाश्रमधर्माभावान्नास्त्यधिकार इति प्राप्ते ः-



सिद्धान्तार्थः

उच्यते – अन्तरा चापि तु – इति। तुशब्दः पक्षव्यावृत्त्यर्थः; चशब्दोऽवधारणे। अन्तरा वर्तमानानाम् अनाश्रिमणामपि विद्यायामधिकारोऽस्त्येव। कुतः? तद्दृष्टेः – दृश्यते हि रैक्वभीष्मसंवर्तादीनामनाश्रमिणामपि ब्रह्मविद्यानिष्ठत्वम् । न चाश्रमधर्मैरेव विद्यानुग्रह इति शक्यं वक्तुम्, यज्ञेन दानेन तपसानाशकेन (बृ.६.४.२२) इति दानादीनामाश्रमेषु अनैकान्तिकानामपि अनुग्राहकत्वदर्शनात् । यथोर्ध्वरेतस्सु विद्यानिष्ठत्वदर्शनादग्निहोत्रादिव्यतिरिक्तैरेव विद्यानुग्रहः क्रियते; तथाऽनाश्रमिष्वपि विद्यादर्शनादाश्रमानियतैर्जपोपवासदानदेवताराधनादिभिः विद्यानुग्रहश्शक्यते कर्तुम् ॥३६॥



जपादितोऽपि विद्यास्वरूपनिष्पत्तिः स्मृत्यवगता

४५५. अपि स्मर्यते ॥ ३–४–३७ ॥

अपि च अनाश्रिमणामपि जपादिभिरेव विद्यानुग्रहः स्मर्यते – जप्येनापि च संसिध्येद्ब्राह्मणो नात्र संशयः। कुर्यादन्यन्न वा कुर्यान्मैत्रो ब्राह्मण उच्यते (मनु.२.८७) इति। संसिध्येत् – जपाद्यनुगृहीतया विद्यया सिद्धो भवतीत्यर्थः ॥३७॥



विद्यायाः धर्मविशेषतोऽप्यनुग्रहः श्रुत्यवगतः

४५६. विशेषानुग्रहश्च ॥ ३–४–३८ ॥

न केवलं न्यायस्मृतिभ्यामयमर्थस्साधनीयः; श्रूयते चानाश्रमनियतैर्धर्मविशेषैर्विद्यानुग्रहः तपसा ब्रह्मचर्येण श्रद्धया विद्ययाऽऽत्मानमन्विष्येत् (प्रश्न.१.१०) इति ॥ ३८॥



अनापदि आश्रमित्वमवर्जनीयम्

४५७. अतस्त्वितरज्ज्यायो लिङ्गाच्च ॥ ३–४–३९ ॥

तुशब्दोऽवधारणे; अतः – अनाश्रमित्वात् इतरत् – आश्रमित्वमेव ज्यायः, अनाश्रमित्वमापद्विषयम्; शक्तस्य त्वाश्रमित्वमेवोपादेयमित्यर्थः; भूयोधर्मकाल्पधर्मकयोः अतुल्यकार्यत्वात्; लिङ्गाच्च – स्मृतेरित्यर्थः। स्मर्यते च शक्तं प्रत्याश्रमस्योपादेयत्वम् । अनाश्रमी न तिष्ठेत्तु दिनमेकमपि द्विजः (दक्ष.स्मृ.१.१६) इत्यादिना। निवृत्तब्रह्मचर्यस्य मृतभार्यस्य च अवैराग्ये सति दारालाभ आपत् ॥ ३९॥

इति श्रीशारीरकमीमांसाभाष्ये विधुराधिकरणम्॥ ९॥




१० तद्भूताधिकरणम्

श्रीशारीरकमीमांसाभाष्ये तद्भूताधिकरणम् ॥१०॥

अधिकरणार्थः— आश्रमभ्रष्टानां ब्रह्मविद्यायां सर्वथा अनधिकार एव

४५८. तद्भूतस्य तु नातद्भावो जैमिनेरपि नियमात्तद्रूपाभावेभ्यः ॥ ३–४–४०॥


प्रकृताधिकरणीयसंशय-पूर्वपक्षौ

नैष्ठिकवैखानसपरिव्राजकाश्रमेभ्यः प्रच्युतानामपि ब्रह्मविद्यायामधिकारोऽस्ति, नेति चिन्तायां- विधुरादिवदनाश्रमैकान्तैर्दानादिभिर्विद्यानुग्रहसम्भवादस्त्यधिकारः –



सिद्धान्तार्थः स्वस्य जैमिनेश्च सम्मतः

इति प्राप्त उच्यते – तद्भूतस्य तु नातद्भावः – इति। तुशब्दः पक्षव्यावृत्त्यर्थः; तद्भूतस्य नैष्ठिकाद्याश्रमनिष्ठस्य, नातद्भावः – अतथाभावः, अनाश्रमित्वेनावस्थानं न सम्भवति; कुतः? तद्रूपाभावेभ्यो नियमात् – तद्रूपाणि तेषां नैष्ठिकादीनां रूपाणि वेषाः, धर्मा इत्यर्थः; तेषामभावाः – तद्रूपाभावाः; तेभ्यः शास्त्रैर्नियमात् । नैष्ठिकाद्याश्रमप्रविष्टान् स्वाश्रमधर्मनिवृत्तिभ्यो नियच्छन्ति हि शास्त्राणि ब्रह्मचार्याचार्यकुलवासी तृतीयोत्यन्तमात्मानमाचार्यकुलेऽवसादयन् (छा.२.२३.१) इति, अरण्यमियात्ततो न पुनरेयात् इति, सन्न्यस्याग्निं न पुनरावर्तयेत् (यजुषि.काठके) इति च । अतो विधुरादिवत् नैष्ठिकादीनामनाश्रमित्वेनावस्थानासम्भवान्न तानधिकरोति ब्रह्मविद्या । जैमिनेरपि – इत्यविगानं दर्शयन्नुक्तं स्वाभिमतं द्रढयति॥४०॥



आश्रमप्रच्युतानां प्रायश्चित्ताद्विद्याकारशङ्का – तन्निरासौ

अथ स्यात् – नैष्ठिकादीनां ब्रह्मचर्यात्प्रच्युतानां प्रायश्चित्ताधिकारस्सम्भवति; अस्ति च प्रायश्चित्तमधिकारलक्षणे निरूपितम् अवकीर्णिपशुश्च तद्वत् (जै.मी.सू.६.८.२२) इति। अतः प्रच्युतब्रह्मचर्यस्य प्रायश्चित्तसम्भवात्कृतप्रायश्चित्तो ब्रह्मविद्यायामधिकरिष्यति – इति; तत्राह –

४५९. न चाधिकारिकमपि पतनानुमानात्तदयोगात् ॥ ३–४–४१ ॥

अधिकारलक्षणोक्तमपि प्रायश्चित्तं नैष्ठिकादीनां तद्भ्रष्टानां न सम्भवति; कुतः? पतनानुमानात्तदयोगात् – नैष्ठिकादीनां प्रच्युतानां पतनस्मृतेस्तस्य प्रायश्चित्तस्यासम्भवात् – आरूढो नैष्ठिकं धर्मं यस्तु प्रच्यवते द्विजः । प्रायश्चित्तं न पश्यामि येन शुध्येत्स आत्महा (आग्नेय.१६.५.२३,अत्रि.स्मृ.८.१६) इति। अतोऽधिकारलक्षणोक्तं प्रायश्चित्तमितरब्रह्मचारि-विषयम् ॥४१॥



नैष्ठिकात् प्रच्यवनस्य प्रायश्चित्तसम्भवपक्षः

४६०. उपपूर्वमपीत्येके भावमशनवत्तदुक्तम् ॥ ३–४–४२ ॥

नैष्ठिकादीनां ब्रह्मचर्यप्रच्यवनमुपपूर्वम् – उपपातकम्, महापातकेष्वपरिगणितत्वादिति तत्र प्रायश्चित्तस्य भावं – विद्यमानतामप्येके आचार्या मन्यन्ते; अशनवत् – यथा मध्वशनादि-निषेधस्तत्प्रायश्चित्तं चोपकुर्वाणस्य नैष्ठिकादीनां च समानम्; तदुक्तं स्मृतिकारैः उत्तरेषां चैतदविरोधि (गौत.१.३.४) इति। गुरुकुलवासिनो यदुक्तं, तत्स्वाश्रमाविरोधि उत्तरेषामप्याश्रमिणां भवतीत्यर्थः। तद्वदिहापि ब्रह्मचर्यप्रच्यवने प्रायश्चित्तसम्भवाद्ब्रह्मविद्यायोग्यताप्यस्ति ॥४२॥



उक्तानामाश्रमप्रच्युतानां ब्रह्मविद्यानुगुणप्रायश्चित्ताभावपक्षः स्वीयः

४६१. बहिस्तूभयधापि स्मृतेराचाराच्च ॥ ३–४–४३ ॥

तु शब्दो मतान्तरव्यावृत्त्यर्थः; उपपातकत्वे महापातकत्वेऽप्येते बहिर्भूता एव ब्रह्मविद्याधिकारिभ्यः; ब्रह्मविद्यायामनधिकृता इत्यर्थः । कुतः? स्मृतेः – पूर्वोक्तात् पतनस्मरणात्। यद्यपि कल्मषनिर्हारणाय कैश्चिद्वचनैः प्रायश्चित्ताधिकारो विद्यते तथापि कर्माधिकारानुगुणशुद्धिहेतुप्रायश्चित्तं न सम्भवति, प्रायश्चित्तं न पश्यामि येन शुध्येत्स आत्महा (आग्नेय.१६५.२३, अत्रि.स्मृ.८.१६) इति स्मृतेरित्यर्थः। आचाराच्च – शिष्टा हि नैष्टिकादीन् भ्रष्टान् कृतप्रायश्चित्तानपि वर्जयन्ति, तेभ्यो ब्रह्मविद्यादिकं नोपदिशन्ति; अतस्तेषां नास्ति ब्रह्मविद्यायामधिकारः ॥४३॥

इति श्रीशारीरकमीमांसाभाष्ये तद्भूताधिकरणम्॥१०॥




११ स्वाम्यधिकरणम्

श्रीशारीरकमीमांसाभाष्ये स्वाम्यधिकरणम्॥११॥

अधिकरणार्थः— कर्माङ्गाश्रयोद्गीथाद्युपासनानाम् ऋत्विजैवानुष्ठेयत्वम्, फलश्रुत्यादिविरोधश्च

४६२. स्वामिनः फलश्रुतेरित्यात्रेयः ॥ ३–४–४४ ॥


विचारणीयार्थोपस्थापनं ससंशयम्

कर्माङ्गाश्रयाण्युद्गीथाद्युपासनानि किं यजमानकर्तृकाणि, उत ऋत्विक्कर्तृकाणीति चिन्तायां –



सयुक्तिकः आत्रेयाभिमतः, पूर्वः पक्षः

यजमानकर्तृकाणीत्यात्रेयो मन्यते; कुतः? फलश्रुतेः – वेदान्तविहितेषु दहराद्युपासनेषु फलोपासनयोरेकाश्रयत्वदर्शनादिह च क्रतुफलाप्रतिबन्धरूपस्योद्गीथोपासनफलस्य यजमानाश्रयत्व- श्रवणादित्यर्थः ।



अङ्गाश्रयत्वादुपासनस्य यजमानकार्याभावत्वशङ्का-निरासौ

न च गोदोहनादिवदङ्गाश्रयत्वेन यजमानकर्तृकत्वासम्भवः; गोदोहनादिषु ह्यध्वर्युकर्तृकप्रणयनाश्रयगोदोहनोपादानमन्येनाशक्यम्; इह तूद्गातृकर्तृकेऽप्युद्गीथे तस्योद्गीथादेः रसतमत्वानुसन्धानं यजमानेनैव कर्तुं शक्यते ॥४४॥



औडुलोमिमतेन सिद्धान्तवर्णनम्

इति प्राप्तेऽभिधीयते –

४६३. आर्त्विज्यमित्यौडुलोमिस्तस्मै हि परिक्रियते ॥ ३–४–४५ ॥

आर्त्विज्यम् – ऋत्विजः कर्मोद्गीथाद्युपासनमित्यौडुलोमिराचार्यो मन्यते, कुतः? तस्मै हि – प्रयोजनाय ऋत्विक्परिक्रियते, फलसाधनभूतस्य साङ्गस्य क्रतोरुपादानायेत्यर्थः।

कर्मविधिषु ऋत्विजो वृणीते (तै.सं. ६-३-७) ऋत्विग्भ्यो दक्षिणां ददाति इति ऋत्विक्कर्तृकत्वशास्त्रेण फलसाधनभूतं साङ्गं कर्म ऋत्विग्भिरनुष्ठेयमित्यवगम्यते, तदन्तर्गतानि कायिकानि मानसानि च कर्माणि ऋत्विक्कर्तृकाण्येव; न च शक्त्यशक्ती तस्य निबन्धनम्।



पुरुषार्थत्वऋत्विक्कर्तृकत्वयोरविरोधः

यद्यप्युद्गीथाद्युपासनं पुरुषार्थः, तथापि क्रत्वधिकृताधिकारत्वात्क्रतोश्च साङ्गस्य ऋत्विक्कर्तृकत्वात्, यदेव विद्यया करोति…तदेव वीर्यवत्तरम् (छा.१.१.१०) इति ऋत्त्विक्कर्तृकक्रियोपयोगित्वेन विद्यायास्तदेककर्तृकत्वश्रवणात्, ऋत्विक्कर्तृकाण्येतानि; दहरादिषूपासनेषु ऋत्विक्कर्तृकत्वाश्रवणात् शास्त्रफलं प्रयोक्तरि (जै.मी.सू.३.७.१८) इति न्यायाच्च फलिकर्तृकत्वमेव ॥४५॥

इति श्रीशारीरकमीमांसाभाष्ये स्वाम्यधिकरणम्॥११॥




१२ सहकार्यन्तरविध्यधिकरणम्

श्रीशारीरकमीमांसाभाष्ये सहकार्यन्तरविध्यधिकरणम्॥१२॥

अधिकरणार्थः— अथ मुनिः इति मौनरूपस्य विद्यासहकार्यन्तरस्य विधानमेव, नानुवादः

४६४. सहकार्यन्तरविधिः पक्षेण तृतीयं तद्वतो विध्यादिवत् ॥ ३–४–४६ ॥


विचारणीयविषयसंशययोः प्रदर्शनम्

तस्माद्ब्राह्मणः पाण्डित्यं निर्विद्य बाल्येन तिष्ठासेत् बाल्यं च पाण्डित्यं च निर्विद्याथ मुनिः (बृ.५.५.१) इत्यत्र बाल्यपाण्डित्यवन्मौनमपि विधीयते, उतानूद्यत इति विषये –



युक्तितः पूर्वः पक्षः

मौनपाण्डित्यशब्दयोः ज्ञानार्थत्वात्, पाण्डित्यं निर्विद्य (बृ.५.५.१) इति विहितमेव ज्ञानम् अथ मुनिः (बृ.५.५.१) इत्यनूद्यते; विधिशब्दो नह्यत्र श्रूयत इति ॥



सूत्रतः सिद्धान्तार्थदर्शनम्

एवं प्राप्ते ब्रूमः – सहकार्यन्तरविधिः – इति। तद्वतः – विद्यावतः; विध्यादिवत् – विधीयते इति यज्ञादिस्सर्वाश्रमधर्मः शमदमादिश्च विधिशब्देनोच्यते; आदिशब्देन श्रवणमनने गृह्येते; सहकार्यन्तरविधिरित्यत्रापि विधीयत इति विधिः; सहकार्यन्तरं विधिश्चेति सहकार्यन्तरिविधिः;



सनिदर्शनं विधित्वविशदीकरणम्, सूत्रवाक्यार्थश्च

एतदुक्तं भवति – यथा तमेतं वेदानुवचनेन ब्राह्मणा विविदिषन्ति यज्ञेन दानेन (बृ.६.४.२२) इत्यादिना शान्तो दान्तः (बृ.६.४.२३) इत्यादिना च सहकारी यज्ञादिश्शमदमादिश्च विधीयते; यथा च श्रोतव्यो मन्तव्यः (बृ.४.४.५) इति श्रवणमनने चार्थप्राप्ते विद्यासहकारित्वेन गृह्येते; तथा तस्माद्ब्राह्मणः पाण्डित्यं निर्विद्य (बृ.५.५.१) इत्यादिना पाण्डित्यं, बाल्यं, मौनमिति त्रितयं विद्यायास्सहकार्यन्तरं विधीयते – इति।



मौनं पाण्डित्यादितरत्

मौनं च पाण्डित्यादर्थान्तरमित्याह – पक्षेणेति। मुनिशब्दस्य पक्षेण प्रकृष्टमननशीले व्यासादौ प्रयोगदर्शनात् मौनं पाण्डित्यबाल्योर्द्वयोस्तृतीयम्।



विधिप्रत्ययाश्रवणेऽपि मौनस्याप्राप्तत्वाद्विधित्वम्

यद्यपि अथ मुनिः (बृ.५.५.१) इत्यत्र विधिप्रत्ययो न श्रूयते; तथापि मौनस्याप्राप्तत्वात् विधेयत्वम् अङ्गीकरणीयम् – अथ मुनिस्स्यात् – इति इदं च मौनं श्रवणप्रतिष्ठार्थान्मननात् अर्थान्तरभूतमुपासनालम्बनस्य पुनः पुनस्संशीलनं तद्भावनारूपम् ।



वाक्यार्थनिगमनम्

तदेवं वाक्यार्थः – ब्राह्मणः – विद्यावान् पाण्डित्यं निर्विद्य – उपास्यं ब्रह्मतत्त्वं परिशुद्धं परिपूर्णं च विदित्वा श्रवणमननाभ्यामप्राप्तं वेदनं प्रतिलभ्येत्यर्थ;; तच्च भगवद्भक्तिकृतसत्त्वविवृद्धिकृतम्; यथोक्तं नाहं वेदैः (भ.गी.११.५३) इत्यारभ्य भक्त्या त्वनन्यया शक्यः…ज्ञातुम् (भ.गी.११.५४) इति। श्रुतिश्च यस्य देवे परा भक्तिः (श्वे.६.२३) नायमात्मा प्रवचनेन (कठ.२.२३) इत्यादिका। बाल्येन तिष्ठासेत्; बाल्यस्वरूपं चानन्तरमेव वक्ष्यते; बाल्यं च पाण्डित्यं च निर्विद्याथ मुनिस्स्यात् – बाल्यपाण्डित्ये यथावदुपादाय परिशुद्धे परिपूर्णे ब्रह्मणि मननशीलो भवेत्, निदिध्यासनरूपविद्यावाप्तये । एवमेव त्रितयोपादानेन लब्धविद्यो भवतीत्याह अमौनं च मौनं च निर्विद्याथ ब्राह्मणः (बृ.५.५.१) इति । अमौनं – मौनेतरसहकारिकलापः; तं च मौनं च यथावदुपाददानो विद्याकाष्टां तदेकनिष्पाद्यां लभेतेत्यर्थः। स ब्राह्मणः केन स्यात् (बृ.५.५.१) इति उक्तादुपायात्किमन्योऽप्युपायोऽस्तीति पृष्टे येन स्यात्तेनेदृश एव (बृ.५-५-१) इति येन मौनपर्यन्तेन ब्राह्मणस्स्यादित्युक्तम्, तेनैवेदृशस्स्यात्; न केनाप्यन्येनोपायेनेति परिहृतम्। अतस्सर्वेष्वाश्रमेषु स्थितस्य विदुषो यज्ञादिस्वाश्रमधर्मवत्पाण्डित्यादिकं मौनतृतीयं विद्यायास्सहकार्यन्तरं विधीयते ॥४६॥



विद्यायाः सार्वाश्रमिकत्वात् गृहिणोपसंहारौचित्यम्

अथ स्यात् – यदि सर्वेष्वाश्रमेषु स्थितानां विदुषां तत्तदाश्रमधर्मसहकारिणी मौनतृतीयसचिवा विद्या ब्रह्मप्राप्तिसाधनमुच्यते; कथं तर्हि छान्दोग्ये अभिसमावृत्य कुटुम्बे शुचौ देशे (छा.८.१५.१) इत्यारभ्य स खल्वेवं वर्तयन्यावदायुषं ब्रह्मलोकमभिसम्पद्यते न च पुनरावर्तते (छां.८.१५.२) इति यावदायुषं गार्हास्थ्यधर्मेण स्थितिदर्शनुमपपद्यते; अत आह –

४६५. कृत्स्नभावात्तु गृहिणोपसंहारः ॥ ३–४–४७ ॥

तुशब्दश्चोद्यं व्यावर्तयति; कृत्स्नभावात् – कृत्स्नेषु भावात्, कृत्स्नेष्वाश्रमेषु विद्यायास्सद्भावात् गृहिणोऽप्यस्तीति तेनोपसंसारः; तस्मात्सर्वाश्रमधर्मप्रदर्शनार्थो गृहिणोपसंहार इत्यभिप्रायः ॥४७॥



सर्वाश्रमिधर्माणां विद्याङ्गताप्रदर्शनम्

तथैतस्मिन्नपि वाक्ये ब्राह्मणः पुत्रेषणायाश्च वित्तेषणायाश्च लोकेषणायाश्च व्युत्थायाथ भिक्षाचर्यं चरति (बृह.५.५.१) इति पारिव्राज्यैकान्तधर्मं प्रतिपाद्य तस्माद्ब्राह्मणः पाण्डित्यं निर्विद्य (बृ.५.५.१) इत्यादिना पारिव्राज्यधर्मस्थितिहेतुकमौनतृतीयसहकारिविधानं प्रदर्शनार्थमित्याह –

४६६. मौनवदितरेषामप्युपदेशात् ॥ ३–४–४८ ॥

सर्वेषणाविनिर्मुक्तस्य भिक्षाचरणपूर्वकमौनोपदेशः सर्वेषामाश्रमधर्माणां प्रदर्शनार्थः; कुतः? एवं विधमौनोपदेशवदितरेषामाश्रमिणामपि त्रयो धर्मस्कन्धाः (छां.२.२३.१) इत्यारभ्य ब्रह्मसंस्थोऽमृतत्वमेति (छा.२.२३.१) इति ब्रह्मप्राप्त्युपदेशात्। उपपादितश्च पूर्वमेव ब्रह्मसंस्थशब्दः सर्वाश्रमिसाधारण इति। अतस्सुष्ठूक्तं – यज्ञादिसर्वाश्रमधर्मवन्मौनतृतीयः पाण्डित्यादिर्विद्या-सहकारित्वेन विधीयते – इति॥४८॥

इति श्रीशारीरकमीमांसाभाष्ये सहकार्यन्तरविध्यधिकरणम्॥१२॥




१३ अनाविष्काराधिकरणम्

श्रीशारीरकमीमांसाभाष्ये अनाविष्काराधिकरणम्॥१३॥

अधिकरणार्थः— बाल्येन तिष्ठासेदिति विद्यासहकारित्वेन विहितबार्यस्वरूपम्

४६७. अनाविष्कुर्वन्नन्वयात् ॥ ३–४–४९ ॥


अधिकरणीयौ विषयसंशयौ

तस्माद्ब्राह्मणः पाण्डित्यं निर्विद्य बाल्येन तिष्ठासेत् (बृह.५.५.१) इत्यत्र विदुषा बाल्यमुपादेयतया श्रुतम् । बालस्य भावः, कर्म वा बाल्यम् । बालभावस्य वयोऽवस्थाविशेषस्य अनुपादेयत्वात् कर्मैवेह गृह्यते। तत्र किं बालस्य कर्म कामचारादिकं सर्वं विदुषोपादेयम्; उत डम्भादिरहितत्वमेवेति विशये –



सयुक्तिकः पूर्वःपक्षः

विशेषाभावात्सर्वमुपादेयम्; नियमशास्त्राणि च विशेषविधिनाऽनेन बाध्यन्त इति॥



सूत्रतः सिद्धान्तवर्णनम्

एवं प्राप्तेऽभिधीयते – अनाविर्ष्कुर्वन्निति । बालस्य यत्स्वभावानाविष्काररूपं कर्म; तदुपाददानो वर्तेत विद्वान्। कुतः? अन्वयात् – तस्यैवान्वयात्। बाल्येन तिष्ठासेत् (बृ.५.५.१) इत्यस्मिन्विधौ तस्यैव ह्यन्वयसम्भवः; इतरेषां विद्याविरोधित्वश्रवणात् नाविरतो दुश्चिरतान्नाशान्तो नासमाहितः। नाशान्तमानसो वापि प्रज्ञानेनैनमाप्नुयात् (कठ.२.२४) आहारशुद्धौ सत्त्वशुद्धिः (छा.७.२६.२) इत्यादिषु ॥४९॥

इति श्रीशारीरकमीमांसाभाष्ये अनाविष्काराधिकरणम्॥१३॥




१४ ऐहिकाधिकरणम्

श्रीशारीरकमीमांसाभाष्यो ऐहिकाधिकरणम्॥१४॥

अधिकरणार्थः— उपासनस्य निरन्तरायत्वे फलशैघ्र्यम्, सान्तरायत्वे विलम्बः

४६८. ऐहिकमप्रस्तुतप्रतिबन्धे तद्दर्शनात् ॥ ३–४–५० ॥


विचारणीयविषयसंशयौ

द्विविधा विद्या – अभ्युदयफला, मुक्तिफला च । तत्राभ्युदयफला स्वसाधनभूतैः पुण्यकर्मभिः पुण्यकर्मानन्तरमेव उत्पद्यते, उतानन्तरं कालान्तरे वेत्यनियम इति संशयः।



युक्त्या पूर्वः पक्षः

पूर्वकृतैः पुण्यकर्मभिर्हि विद्वान् जायते; यथोक्तं भगवता चतुर्विधा भजन्ते मां जनास्सुकृतिनोऽर्जुन (भ.गी.७.१९) इति। साधने निर्वृत्ते विलम्बहेत्वभावादनन्तरमेव –



सूत्रतः सिद्धान्तार्थः

इति प्राप्ते उच्यते – ऐहिकमप्रस्तुतप्रतिबन्धे – इति । ऐहिकम् – अभ्युदयफलमुपासनम्, अप्रस्तुतप्रतिबन्धे – अप्रस्तुते – प्रबलकर्मान्तरप्रतिबन्धे सत्यनन्तरम्, प्रतिबन्धे सति तदुत्तरकालमित्यनियमः। कुतः? तद्दर्शनात् – दृश्यते हि प्रबलकर्मान्तरेण कर्मफलप्रतिबन्धाभ्युपगमः श्रुतौ यदेव विद्यया करोति श्रद्धयोपनिषदा तदेव वीर्यवत्तरम् (छा.१.१.१०) इत्युद्गीथविद्यायुक्तस्य कर्मणः फलाप्रतिबन्धश्रवणात्॥५०॥

इति श्रीशारीरकमीमांसाभाष्ये ऐहिकाधिकरणम्॥१४॥




१५ मुक्तिफलाधिकरणम्

श्रीशारीरकमीमांसाभाष्ये मुक्तिफलाधिकरणम्॥१५॥

अधिकरणार्थः— विद्यानिष्पत्तिं प्रति ब्रह्मविदपचारस्य प्रतिबन्धकत्वम्

४६९. एवं मुक्तिफलानियमस्तदवस्थावधृतेस्तदवस्थावधृतेः ॥ ३–४–५१ ॥


सूत्रविवृतिः, अधिकाशङ्का-परिहारौ च

मुक्तिफलस्याप्युपासनस्य स्वसाधनभूतैरतिशयितकर्मभिरुत्पत्तौ एवमेव कालानियमः, तस्यापि पूर्ववत्प्रतिबन्धाभावप्रतिबन्धसमाप्तिरूपावस्थावगतेः – अत्रापि तस्य हेतोस्समानत्वादित्यर्थः ॥

सर्वेभ्यः कर्मभ्यो मुक्तिफलविद्यासाधनस्य कर्मणः प्रबलत्वात्प्रतिबन्धासम्भव इत्यधिकाशङ्का॥

तत्रापि ब्रह्मविदपचाराणां पूर्वकृतानां प्रबलानां सम्भवात्प्रतिबन्धसम्भवः इति परिहारः। द्विरुक्तिरध्यायपरिसमाप्तिं द्योतयति ॥

इति श्रीशारीरकमीमांसाभाष्ये मुक्तिफलाधिकरणम्॥१५॥

———

इति श्रीभगवद्रामानुजविरचिते शारीरकमीमांसाभाष्ये तृतीयस्याध्यायस्य चतुर्थःपादः॥४॥

समाप्तश्चाध्यायः॥३॥







+४ प्राप्तिः

Appendix - +Dyugangā द्युगङ्गा


Goals ध्येयानि

Dyugangā is a work group dedicated to the promotion of ever-victorious Hindu ideals and arts. It's current focus is in presenting important texts for easy study. Long term goal (https://rebrand.ly/dg-archive) is to save texts to last for millennia into the coming post-electronic/ industrial age.

The texts may be presented as


	audio files (eg: MahAbhArata audio book project#lnk_12),

	as web pages (eg. Apastamba-gRhya-sUtra#lnk_13, Apastamba-dharma-sUtra#lnk_14, EkAgnikANDa commentary#lnk_15, manu-smRti#lnk_16, raghuvaMsha#lnk_17, more kalpa-texts#lnk_18, tattva-texts#lnk_19, universal subhAShita DB#lnk_20),

	as dictionaries (eg: stardict#lnk_21)

	ebooks distributed on various platforms - (eg: vishvasa.github.io/book-pub#lnk_22, amazon, google play - SVK#lnk_23 SVT#lnk_24 का#lnk_25). Formats include md, pdf (A4, A5), epub, azw3, html, etc.



We distribute these for free, and under a CC BY 4.0 license. (Platforms may levy their fees.) You may subscribe to mail-streams for past and future announcements (dg#lnk_26, hv#lnk_27, san#lnk_28).

The choice of material heavily depends on the special interests of its current lead (vedas, kalpa, purANa-s).


संस्कृतानुवादः

द्युगङ्गा नाम कार्यसंस्था - अजेयानां भारतीयपुरुषार्थपरिकल्पनानाञ्च, हिन्दुककला